
Život ANE KATARINE EMERIK 


(njem. Anna Katharina Emmerick, engl. Anne Catherina Emmerich) 


redovnice, reda svetog Augustina, iz samostana Agnetenberg, Diulmen, Vestfalija, 
Njemačka 


Anna Katharina Emmerick je rođena 8. rujna 1774., u selu Flamschen, nedaleko od 
Coesfelda, biskupija Munster, Njemačka. Krštena je u crkvi svetog Jakova u 
Coesfeldu. Roditelji, Bernard i Anne, djevojački Hiller, bili su siromašni seljaci, a 


isticali su se kršćanskom pobožnošću i vrlinama. 


Djetinjstvo Anne Katharine puno podsjeća na život časne Anne Garcia od svetog 
Bartolomeja, ili na život Domenice del Paradiso, kao i na život nekoliko drugih 
svetaca rođenih u istom staležu kao i ona. Kao djetetu već joj se ukazivao njezin 
anđeo čuvar. A kod je izvodila ovce na pašu znao bi se ukazivati i sami Dobri Pastir, 
pod likom mladog pastira, koji bi joj često i pomagao u poslu. Već od djetinjstva se 
priviknula da posjeduje božanska saznanja, koja su joj pružena u vizijama svake 


vrste. Često je bila nagrađena posjetima Majke Božje, Kraljice Neba, koja bi pod 


likom lijepe i blage gospođe dovodila Božansko Dijete da joj bude prijatelj. Uvjeravala 


“neo: Vrepupu 


Ukazivali su joj se mnogi sveci i uzimali iz njenih ruku bukete cvijeća koje bi ona 
pripremila u čast njihovih blagdana. Sva ova ukazanja nisu uopće iznenađivala dijete 
i izgledala su joj normalnima, kao i kad zemaljske princeze i prinčevi primaju svoje 
dvorjane u posjete. I poslije u životu, nije bila iznenađena nebeskim posjetima, 
budući joj je njena čistoća i nevinost nalagala, da se osjeća ugodnije u društvu 
Nebeskog Gospodina, njegove Blagoslovljene Majke ili svetaca, nego u društvu svojih 
suseljana. Imena Oca Nebeskog, Majke, Brata i Zaručnika dolazila bi joj na usne bez 
ikakve zadrške, tako izražavajući stvarnu vezu koja postoji između Boga i čovjeka. 
Budući se Vječna Riječ udostojala biti rođenom od žene i postati čovjekom i na taj 
način postati našim Bratom, ti sveti naslovi nisu joj se uopće nimalo pričinjali 


stranima. 


Dok je još bila dijete, običavala je govorili nevinom ljubaznošću i jednostavnošću o 
svemu što bi vidjela, a njeni slušatelji bi ostali zadivljeni pripovijestima koje je 
dovodila u vezu sa Svetim pismom. Ponekad bi njihova pitanja i primjedbe unijeli 
zbunjenost i uznemirenost u njen duh, a ona bi se povlačila i odlučila ubuduće šutjeti 
o tome. U jednostavnosti svoga srca, mislila je da nije pravilno uopće govoriti o tim 
temama, jer drugi o tome ne govore i da njen govor mora biti jedino "Da, tako je" ili 
"Slava budi Isusu Kristu". 

Vizije kojima je obdarena bile su vrlo stvarne i činile su joj se tako slatkima i divnima, 
pa je pretpostavljala da i sva ostala kršćanska djeca imaju iste vizije. Zaključila je da 
oni ne govore o njima jer su ponizniji i skromniji od nje. Odlučila je šutjeti, kako bi 


bila slična njima. 


Od kolijevke je posjedovala dar razlikovanja onoga što je dobro ili zlo, sveto ili 
profano, blagoslovljeno ili prokleto, kako u materijalnim tako i u duhovnim stvarima. 
Taj dar su također posjedovale svete Sibyllina od Pavie (1287-1367), Ida od 
Louvaina (umrla oko 1300.), Uršula Benincasa (1547-1618), kao i neki drugi sveci. U 


najranijem djetinjstvu običavala je donositi iz polja korisne plodove koje nitko nikad 


nije koristio za bilo što. Sadila bi ih kraj očeve kolibice ili na nekim mjestima na 
kojima se običavala igrati ili raditi. S druge strane počupala bi neke otrovne biljke, a 
posebno one koje su se bar nekad koristile za praznovjerja ili rituale povezane s 
đavlom. Ako bi se slučajno našla na mjestu gdje je bio počinjen neki veliki zločin, 
pobjegla bi glavom bez obzira ili bi počela usrdno moliti i činiti pokoru. Intuicijom bi 
zapažala kad bi se nalazila na nekom svetom mjestu, zahvaljivala bi Gospodinu, 


ispunjena slatkim osjećajem mira. 


Kada bi neki svećenik prolazio s Presvetim Oltarskim Sakramentom, čak i na velikoj 
udaljenosti od njene kuće ili mjesta gdje se tog trena nalazila, osjećala bi se snažno 
privučenom u tom smjeru. Potrčala bi prema njemu i kleknula na put i to daleko prije 


nego bi svećenik stigao do toga mjesta, časteći unaprijed Presveti Sakrament. 


Znala je kad je neka građevina posvećena, a osjećala bi odvratnost i odbojnost ako 
bi se našla u blizini poganskog groblja. Također, bivala bi privučena svetim ostacima 
svetaca (moćima) kao što magnet privlači željezo. Kada bi joj pokazali moći znala je 
od kojeg su sveca, i iznijela bi do najsitnijih detalja povijest i pojedinosti o njima. 
Rekla bi i do tada nepoznate činjenice iz svečeva života. Također bi rekla i sva mjesta 


gdje su do tada moći bile pohranjene. 


Čitavog života imala je neprestanu komunikaciju s dušama iz Čistilišta. Sva njena 
djela i molitve bile su usmjerene za ublažavanje trpljenja tih duša. Često su je te 
duše pozivale da im pomogne. Ako bi slučajno zaboravila na to, na neki čudesan 
način podsjećalo bi je se da ih ne zaboravi. Dok je bila manja, često bi se budila iz 
sna usred noći, vidjevši grupe duša iz Čistilišta. Slijedila bi ih van bosa, bez obzira na 


snijeg i hladnu zimsku noć i s njima obavljala Križni put u Coesfeldu. 


Cijelog života ustrajno je radila na ublažavanju patnji bolesnih, povijanju i liječenju 
rana i čireva. Ako je imala, davala je i najmanji novčić za sirotinju. Imala je tako 
nježnu i istančanu savjest da bi joj i najmanji grijeh zadao silnu bol da padne u 


postelju, sve dok ne bi dobila odrješenje koje bi je trenutno ozdravilo. 


Izvanredna priroda milosti darovane joj od Svemogućeg Boga, nije joj stvarala 
zapreka da se ne posveti teškom radu, kao i svaka druga seljačka djevojka. Neka 
nam bude dopušteno primijetiti da tada nije bilo neobično pronaći i kod nekih drugih 
njenih suseljana, dar proricanja, u nekom određenom stupnju. Učila je u školi 


trpljenja i mrtvljenja, a te je lekcije svladala do savršenstva. 


Nije si dopuštala ni tren viška sna ili hrane, više nego li je bilo nužno neophodno. 
Svake noći provodila je sate i sate u molitvi. Često je zimi klečala ispred kuće u 
snijegu. Spavala bi na podu, na daskama složenim u obliku križa. Hrana i piće joj 
bijaše ono što su drugi odbacili. Uvijek je najbolji dio sačuvala za siromašne ili 
bolesne, a kad ne bi znala kome to ponuditi, ponudila bi Gospodinu u duhu djetinje 


vjere, moleći ga da pokloni nekoj osobi koja je bila u većoj potrebi od nje. 


Ako je bilo nešto za čuti ili vidjeti iz radoznalosti, a nije imalo nikakve veze s Bogom 
ili vjerom, brzo bi pronalazila nekakvu ispriku izbjegavajući to mjesto, na koje su 
mnogi žurili, a ako je slučajno bila tamo, zatvorila bi i oči i uši. Običavala je govoriti 
da beskorisna djela nose grijeh i ako ih zapriječimo udovoljavati našim tjelesnim 
osjetilima, odmah bivamo nagrađeni nekim duhovnim napretkom, slično kao što 


cvjetanje donosi lozi i drugim voćkama plodove. 


Od rane mladosti, gdje god da je išla, imala je česte simbolične vizije koje su joj 
pokazivale u parabolama, značenja njena života, njena buduća trpljenja, zajedno s 


opasnostima i sukobima kroz koja će morati proći. 


Kad je bila u 16-oj godini, jednog dana je radila u polju zajedno s roditeljima i 
sestrama, kad odjednom začuje crkveno zvono iz samostana Sestara Navještenja u 
Coesfeldu. Taj joj je zvuk ražario želju da postane redovnica. To je imalo takav efekt 
na nju da je ostala bolesna cijeli tjedan. Kad je bila u 18-oj godini otišla je na zanat 
jednoj krojačici u Coesfeld. Tamo je provela dvije godine, a onda se vratila 
roditeljima. 


Zatražila je da bude primljena u samostan Augustinki u Borkenu, kod Trapista u 
Darfeldu i kod Siromašnih Klarisa u Minsteru, ali njeno krajnje siromaštvo uvijek je 
predstavljalo nepremostivu zapreku za njeno primanje. Kad je bila u 20-oj godini, 
uštedjela je 20 talira, koje je zaradila šivanjem. S tom malom sumom (ipak, tada 
velikim bogatstvom za jednu siromašnu seljanku) otišla je pobožnom orguljašu u 


Coesfeld, čiju je kćer otprije poznavala dok je živjela u gradu. 


Nadala se da ako nauči svirati orgulje možda dobije pristup u samostan. Ali njena 
neutaživa želja da služi sirotinji i da im da sve što posjeduje, nije joj ostavljala puno 
vremena za sviranje. Nije prošlo puno vremena i ona je ostala bez ičega, tako da joj 
je njena dobra majka morala donijeti kruh, mlijeko i jaja za njeno vlastito 


uzdržavanje, naravno, i za sirotinju s kojom je sve dijelila. 


Tad joj je majka rekla: "Tvoja želja da napustiš oca i mene i uđeš u samostan zadala 
nam je puno boli, ali ti si još uvijek moje voljeno dijete. Kad pogledam tvoje prazno 
mjesto za stolom i shvatim da si razdala svu svoju ušteđevinu, tako da sada nemaš 
ništa, ispunja mi se srce tugom. Evo donijela sam ti dosta da te održi neko vrijeme.' 
Anna Katharina je odgovorila: «Da, draga majko, istina je da nemam ništa, jer je 
sveta Božja volja da drugi trebaju biti potpomognuti od mene. Budući sam sve njemu 


dala, on će se sada brinuti za mene i izliti svoju božansku pomoć za sve nas.» 


Ostala je još nekoliko godina u Coesfeldu, teško radeći, predana karitativnim djelima 
i molitvi, uvijek vođena istim unutarnjim poticajima. Bila je poslušna i poučljiva, slična 


djetetu u rukama svoga anđela čuvara. 


Premda u ovoj kratkoj crtici iz njena života moramo priznati niz interesantnih 
okolnosti, ima još jedna koju ne smijemo prešutjeti. Kad je bila u 24-oj godini primila 
je milost od Gospodina koja je već bila dana mnogim posvećenim osobama. Radi se 
o posebnom meditiranju njegove svete bolne Muke. Naime, iskusiti na vidljivi način, 


stvarne patnje njegove svete glave kad je bila okrunjena trnjem. 


Slijedi izvještaj koji je ona sama dala, a govori pod kojim je okolnostima primila takvu 
misterioznu milost. «Oko četiri godine prije moga ulaska u samostan tj. 1798. godine, 
dogodilo se da sam bila u Isusovačkoj crkvi u Coesfeldu. Oko podne klečala sam pred 
raspelom uronjena u meditaciju, kad sasvim iznenada, osjetim snažnu, ali ugodnu 
toplinu u glavi. Ugledala sam svoga Božanskog Zaručnika pod likom mladića 
obučenog u svjetlo, kako dolazi prema meni od oltara gdje je pohranjen Sveti 
Sakrament u tabernakulu. U lijevoj ruci je držao krunu od cvijeća, a u desnoj krunu 
od trnja. Ponudi mi birati koju želim. Izabrala sam krunu od trnja. Stavio ju je na 


moju glavu, a ja sam je s obje ruke pritisnula na glavu. 


On je tad nestao, a ja sam se povratila k sebi, osjećajući strašnu bol oko glave. 
Morala sam izići iz crkve koja se upravo zatvarala. Jedna od mojih drugarica je 
klečala kraj mene i pomislila sam da je možda vidjela što mi se dogodilo. Kad smo 
došle kući upitala sam je ima li kakvih rana na mom čelu. Tada sam joj ukratko 
opisala viziju i žestoke boli koje su slijedile. Ništa nije vidjela izvana, ali nije bila 
začuđena mojom pričom, budući je znala da sam ponekad bivala u posebnim 


stanjima. 


Sutradan su mi sljepoočnice i čelo strašno natekli, a patila sam strašno. Ove otekline 
i bol su se često vraćali, a trajali bi ponekad cijeli dan i noć. Nisam zamijetila da je 
bilo krvi na glavi sve dok mi prijatelj nije rekao da bi bilo bolje da stavim čistu kapu, 
jer mi je ova prekrivena crvenim mrljama. Pustila sam ih misliti o tome što žele, 
uredivši potkapom da se ne vidi krv što mi je tekla iz glave. Te predostrožnosti sam 
uvijek poduzimala, čak i kad sam ušla u samostan. U samostanu je samo jedna 


osoba primijetila krv, ali nikad nije izdala moju tajnu.» 


I neki drugi kontemplativci, osobito odani Muci našeg Gospodina, dobili su privilegiju 
trpjeti boli zadane trnovom krunom. Isto tako im je bilo ponuđeno birati krunu od 
cvijeća i krunu od trnja. Među njima osobiti su sveta Katarina Sijenska (1347-1380), 
Pasiteja iz Crogisa, i jedna siromašna Klarisa iz istog grada, koja je umrla 1617. 


godine. 


Piscu ovih stranica neka bude ovdje dopušteno primijetiti, da je i on sam, pri punoj 
dnevnoj svjetlosti, nekoliko puta vidio kako teče krv po njenom čelu i licu. Vidio sam i 
kako iz platna omotana oko njena vrata izbija krv. Njena želja da uđe u vjerski život 
je konačno zadovoljena. Roditelji neke mlade djevojke, koju su redovnice Augustinke 
u Dilmenu željele primiti, nisu dali pristanak za svoju kći, ako u isto vrijeme ne prime 
i Anu Katarinu. Redovnice su popustile njihovom navaljivanju, premda nevoljko, jer je 
Ana bila ekstremno siromašna. Konačno 13. studenog 1802., tjedan dana prije 


blagdana Prikazanja Blažene Djevice, Anna Katharina uđe u novicijat. 


Na taj dan primanja, trpljenja nisu bila tako žestoka kao ranije. Ali u njenom slučaju, 
Providnost je zadala posebna iskušenja, premda rigorozna, za koja je ona osjećala 
da nikada neće moći dovoljno zahvaliti. Trpljenja koja si duša sama ili u zajedništvu s 
drugima zada, kako bi se povećala Božja slava, laka su za nositi. Ali ima jedan križ 
koji je najsličniji križu Isusa Krista, a taj je, strpljivo i s ljubavlju podvrći se 


nepravednim optužbama i kaznama. 


U godinama novicijata, bila je Božja volja da bude iskušavana strože nego itko. 
Naučila se promatrati svoje susestre kao instrument u Božjim rukama za svoje 
posvećenje. U kasnijim periodima svog života i mnoge je druge stvari promatrala u 
tom svjetlu. Premda je bilo neophodno da njena goruća duša bude konstantno 
iskušavana u školi Križa, sam Bog je bio time zadovoljan da tako ostane u cijelom 


njenom životu. 


Na mnoge načine je njena pozicija u samostanu bila posebno bolna. Niti jedna od 
njenih susestara, čak niti jedan svećenik ni liječnik nije mogao shvatiti njen slučaj. 
Naučila je dok je živjela sa siromašnim seljacima, skrivati svoje izvanredne darove 
koje joj je Bog dao. Ali slučaj je sad bio izmijenjen. Sad je bila u prisnoj komunikaciji 
s velikim brojem redovnica, koje premda dobre i pobožne, ipak su bile ispunjene sa 


stalno rastućom radoznalošću i čuđenjem, čak i duhovnom ljubomorom. 


Nejasne ideje o zajednici, potpuno ignoriranje susestara, popraćeno sa svim tim 


vanjskim fenomenima kojima se duhovni život manifestirao, zadali su joj mnoga 


trpljenja. Čula je svaku riječ koja je izgovorena protiv nje, čak i kad su govornici bili 
na sasvim drugom kraju samostana. Srce joj je bilo ranjeno kao da je probodeno 
otrovnim strijelama. Ipak, sve je podnosila strpljivo i s ljubavlju, bez pokazivanja da 


išta zna. 


Mnogo puta bi je milosrđe nagnalo da se baci pred noge neke redovnice, koja je 
osobito imala predrasude o njoj, moleći je za oproštenje. Tada je bila još 
osumnjičena i da prisluškuje na vratima, jer su osobni osjećaji netrpeljivosti sada bili 


otkriveni. Susestre su se počele osjećati nelagodno u njenom društvu. 


Kad god bi neko redovničko pravilo bilo prekršeno, makar i u najsitnijem detalju, koji 
je bio svet u njenim očima, vidjela bi u duhu to kršenje i potrčala do mjesta gdje se 
to dogodilo i počela recitirati prikladne odlomke iz pravila, premda ih nije nikada 
učila. Tako je postala objekt averzije svih onih koji su kršili pravilo. Njeno nenadano 


pojavljivanje u njihovom društvu imalo bi efekt prikaze, svi bi se razbježali. 


Bog ju je obdario darom nepresušnih suza, tako da je često u crkvi satima plakala, 
nad grijesima i nezahvalnostima ljudi. Plakala je i zbog trpljenja koje Crkva podnosi, 
zbog nesavršenosti zajednice i zbog svojih vlastitih grijeha. Ove suze žalosnice nisu 
sestre mogle razumjeti, već samo Bog. Njen ispovjednik je odobrio da smije primiti 
Svetu Pričest češće nego ostale sestre. Žarko je osjećala glad za Anđeoskim Kruhom, 
tako da je više puta skoro umrla od želje. Ovi nebeski darovi budili su osjećaje 


ljubomore kod drugih sestara, koje su je ponekad optuživale i za licemjerstvo. 


Milost, kojom je bila obdarena prilikom ulaska u samostan, usprkos njenog 
siromaštva, također je bila predmet zamjerke. Pomisao da je ona kriva za neke 
grijehe sestara, razdirala joj srce. Stalno je molila Boga da joj dopusti nositi kaznu 
ove želje za milosrđem, s obzirom na nju. Oko Božića, 1802., ozbiljno se razboljela, 


što je rezultiralo silnom boli oko srca. 


Bol je nije napustila ni kad je bila izliječena, a nosila ju je u tišini sve do 1812. 


godine, kad se vidljivi otisak križa pojavio na tom mjestu, kako smo kasnije shvatili. 


Njeno slabo zdravlje i opća slaboća, učinili su da je promatraju više kao teret za 
zajednicu, nego li za korist. To joj je natucano na razne načine, premda ju nitko nije 
dvorio, niti je ona propustila služiti drugima. Tad je bila najsretnija u svom životu — 


strpljivo podnositi trpljenja svake vrste. 


Kad je bila u 29-oj godini, 13. studenog 1803., učinila je rijedak zavjet, postavši 
zaručnicom Isusa Krista, u samostanu Agnentenberg, Dilmen. Kaže: «Kad sam 
učinila zavjet, rođaci su ponovo bili ekstremno ljubazni prema meni. Otac i moj 
najstariji brat donijeli su mi dvije platnene plahte. Moj otac, dobar, ali čvrst čovjek, 
nije se slagao s mojim ulaskom u samostan. Kad smo se rastajali, rekao mi je, da bi 
drage volje platio moj pogreb, a za samostan ne bi dao ni novčića. Tako je održao 


riječ, jer ova dva platna će biti povoji za moj duhovni pogreb u samostanu.» 


«Nisam nimalo razmišljala o sebi. Nisam uopće o ničemu razmišljala osim o Bogu i 
mojim svetim zavjetima. Moje susestre me uopće nisu shvaćale, a niti ja nisam 
pokušavala objasniti svoje stanje. Bog je njima skrio mnoge darove kojima me 
obasuo, inače bi mogle imati potpuno krivu sliku o meni. Usprkos svim svojim 
iskušenjima i trpljenjima, nikad nisam bila duhovno bogatija, a duša mi je bila 
potpuno natopljena srećom. Moja ćelija je imala samo dvije stolice, jedna je bila bez 
sjedišta, a druga bez naslona. Međutim, u mojim očima, ona je bila veličanstveno 


namještena, i kad bih bila u njoj, osjećala bi se kao da sam u samom Raju. 


Često sam tijekom noći, potaknuta ljubavlju i milošću Božjom, izlijevala svoje 
osjećaje duše pred njega, razgovarajući s njim prisnim riječima, kao što sam oduvijek 
činila od djetinjstva. Da me je netko vidio, mogao me optužiti za bezobzirnost i 
nepoštivanje Boga. Slučajno sam jednom rekla da mi se čini, kako bi trebala biti još 
krivljom zbog nepoštivanja, ako bi primila Tijelo Kristovo, a ne bi prisno razgovarala s 


njim. Zbog toga sam bila strogo ukorena. 


Između svih ovih iskušenja ja sam ipak živjela u miru s Bogom i sa svim njegovim 
stvorenjima. Kad god bih radila u vrtu, ptice bi sletjele na moju glavu i ramena, a 


onda bismo zajedno zapjevali hvale Bogu. Uvijek sam kraj sebe vidjela svog anđela 


čuvara. Premda me je đavao često napadao i strašio na razne načine, nikad mu nije 


bilo dopušteno da mi jače naudi. 


Moja silna želja za Presvetim Sakramentom bila je tako nesavladiva, da sam često po 
noći napuštala svoju ćeliju i odlazila u crkvu, ako je bila otvorena. Ako je bila 
zatvorena, ostajala bi pred vratima ili pokraj zida, čak i po zimi, klečeći ili skroz se 
prostirući po zemlji, s rukama raširenim u ekstazi. Samostanski kapelan, koji je bio 
milosrdna srca, dolazio bi rano da mi udijeli Svetu Pričest, nalazio bi me u takvom 
stanju. Čim bi on otvorio crkvu, uvijek bih se oporavila i žurila k svetom stolu, primiti 


svoga Gospodina i Boga. 


Kad sam služila u sakristiji, često bih se iznenada osjećala ushićenom u duhu, pa bi 
se popela na najviše dijelove crkve. Popela bih se na ukrasne vijence od štukature, 
na istaknute dijelove, na zidne vijence, gdje je svatko mislio da se je tu nemoguće 
uspeti ljudskim naravnim mogućnostima. Tada bih sve počistila i uredila, a meni se 
činilo da sam okružena blaženim duhovima, koji bi me prenosili s mjesta na mjesto, 
držeći me u svojim rukama. Njihova mi prisutnost nije ni najmanje smetala. Na njih 
sam se navikla od djetinjstva, tako da sam s njima prisno razgovarala. Jedino kad bih 
bila u društvu izvjesnih ljudi, tada bi stvarno bila sama. Ta usamljenost je bila tako 


velika, da bih počela drečati kao dijete koje je odlutalo od kuće.» 


Sada nastavljamo dalje, opisujući njene bolesti, propustivši neke opise drugih 
značajnih fenomena njenog ekstatičkog života, samo podsjećajući čitaoca, da 
usporedi izvještaje koje smo već dali, s onima o životu svete Marije Magdalene de 
Pazzi (1566 — 1607). 

Anna Katharina je uvijek bila boležljiva i slaba. Odmalena je prakticirala razna 
mrtvljenja, postove i bdijenja, molitve na otvorenom. Bila je naviknuta na stalni teški 
fizički rad na poljima, u svim godišnjim dobima. Snaga joj je također iskušavana i 


kroz ekstatička i natprirodna stanja, kroz koja je često prolazila. 


U samostanu je nastavila raditi u vrtu i u kući. Mrtvljenja i trpljenja su se povećavala, 


tako da nije bilo čudno da je stalno bolesna. Njena bolest se povećavala i zbog još 


jednog razloga. Pažljivim promatranjima, svaki dan, kroz četiri godine, uvidjeli smo 
da veliki dio njenih bolesti i trpljenja dolazi od dragovoljnog preuzimanja patnji i 
trpljenja za druge. To je i sama nevoljko priznala. Tako je radila cijeli život, a 
posebno u ono vrijeme koje je provela u samostanu, uživajući pri tome najveće 


duhovne milosti. 


Katkada je tražila da dobije bolest umjesto osobe koja je nije mogla strpljivo nositi. 
Tako je olakšavala djelomice ili potpuno, trpljenja toj osobi. Ponekad ispaštajući neki 
grijeh ili privodeći kraju neko trpljenje, potpuno se predavala u ruke Božje. Prihvativši 
njenu žrtvu dopuštao joj je da ujedini svoja trpljenja sa zaslugama svoje Muke, kako 
bi na taj način učinila pokoru za neki grijeh. Dosljedno je nosila ne samo svoje 
bolesti, nego i bolesti drugih — kako bi ispaštala grijehe braće, kao i grijehe i nemare 


pojedinih dijelova Crkve. Također je mnogo trpjela i za duše u čistilištu. 


Sva su se njena trpljenja pojavljivala kao stvarne bolesti, koje bi poprimale 
najoprečnije i najrazličitije oblike. Stalno je bila pod paskom liječnika, koji je 
pokušavao zemaljskim lijekovima izliječiti bolesti, a one su ustvari bile stvarni izvor 


njena života. 


Rekla je na tu temu: «Ležati u trpljenju, uvijek mi se činilo kao najpoželjnije stanje. 
Sami anđeli nam zavide na tome. Ne zavide nam zbog naše nesavršenosti, nego baš 
na trpljenju koje možemo podnijeti, zahvalno i strpljivo za Gospodina. 

Nikad nisam potpuno razumjela svoje stanje, niti sam znala kamo to vodi. U duši sam 
prihvaćala razna trpljenja, ali u tijelu dužnost mi je da se borim protiv njih. Cijela sam 
se predala mome Nebeskom Zaručniku, a njegova sveta volja izvršiti će se na meni. 
Ali ja živim na zemlji, gdje se ne smijem buniti protiv zemaljske mudrosti i zemaljskih 
recepata. Čak i kad bi potpuno shvatila svoje stanje, i kad bih imala i vremena i 


snage objasniti ga, nema nikoga u okolici tko bi me razumio. 


Liječnici bi jednostavno zaključili da sam potpuno luda, i tako bi samo deseterostruko 
povećavali svoje skupe i bolne lijekove. Na taj način sam već dosta propatila, a 


posebno kad sam bila u samostanu. Neprikladni lijekovi su mi propisivani. Često su 


me liječnici i bolničarke dovodili do smrtne agonije, tako da sam skoro umrla. Ali tad 
bi se Gospodin sažalio na mene i poslao mi natprirodnu pomoć, koja bi me potpuno 


izliječila.» 


Četiri godine prije zatvaranja samostana otišla je u Flamschenu na dva dana u posjet 
roditeljima. Dok je bila tamo otišla je moliti ispred čudotvornog križa u crkvi svetog 
Lamberta u Coesfeldu. Molila je za mir i jedinstvo u samostanu, nudeći mu Muku 
Isusa Krista na tu nakanu. Zaklinjala ga je da joj dopusti osjetiti dio trpljenja, koje je 


njen Božanski Zaručnik podnio na križu. 


Kad je izrekla tu molitvu, osjetila je vrućinu i bol u stopalima i dlanovima. Danima je 
ležala u groznici s velikom temperaturom, za koju je mislila da je uzrok njene boli u 
stopalima i dlanovima, jer se nije usudila pomisliti da joj je molitva uslišana. Često se 
nije mogla micati ni hodati, a bol u rukama je sprječavao raditi uobičajene poslove u 
vrtu. Samostan je ukinut 3. 12. 1811., a crkva zatvorena (pod vladavinom Jeroma 


Bonapartea, kralja Vestfalije). 


Redovnice su raspršene u svim smjerovima, ali je Anna Katharina ostala, siromašna i 
bolesna. Jedan ljubazni sluga, koji je pripadao samostanu, dvorio je iz milosrđa. 
Ostao je i jedan stari svećenik, emigrant, koji je inače slavio Misu u samostanu. Ove 
tri osobe, najsiromašnije od cijele zajednice, nisu napuštale samostana sve do 
proljeća 1812. Anna Katharina je bila još uvijek slabo i kretala se uz velike poteškoće. 
Svećenik je stanovao s jednom siromašnom udovicom koja je prije živjela u okolici, a 
u istoj toj kući je i Anna Katharina imala derutnu sobicu u prizemlju. Sobica je gledala 


na ulicu. Tamo su svi živjeli u siromaštvu i bolesti, sve do jeseni 1813. 


Njene ekstaze i duhovne komunikacije s nevidljivim svijetom, postajale su sve češće i 
češće. Za ulazak u ta stanja nije činila ništa posebno, već bi se samo u molitvi 
predala volji Božjoj. Svidjelo se Gospodinu utisnuti na njeno djevičansko tijelo stigme 
svoga razapinjanja i Križa, koji je bio Židovima kamen smutnje, a poganima 


budalaština, kao i mnogim drugim osobama koje su sebe zvali kršćanima. 


Od najranijeg djetinjstva stalno je tražila Gospodina da utisne znak svog Križa 
duboko u njeno srce, kako ne bi nikada zaboravila njegovu beskrajnu ljubav za 
čovjeka. Ali, nikad nije pomislila da će primiti ikakve vidljive znakove. Odbačena od 
svijeta, molila je žarkije nego ikad, da se ovo završi. Na blagdan svetog Augustina, 
28. kolovoza, zaštitnika njenog reda, dok je molila ovu molitvu u krevetu, ushićena u 
ekstazi, ruku ispruženih, ugledala je mladića kako se približava okružen velikom 


svjetlošću. 


Inače pod ovim likom se obično ukazivao njen Božanski Spasitelj. Desnom rukom 
učinio je uobičajeni znak križa preko njena tijela. Otada se pojavio znak križa na 
njenim prsima. Sastojao se od dvije jednake prekrižene, kao neke trake, dugačke oko 
7 cm, a široke oko 2,5 cm. Kasnije na tom mjestu, koža bi se često blistavo rumenila, 
kao da gori, a iz nje bi istjecala tekućina, u količini da bi ponekad promočila nekoliko 
plahta. Dugo nije shvaćala o čemu se radi, pa je mislila da se radi o prekomjernom 


znojenju. Pravo značenje ovog znaka nikad nije obznanjeno. 


Nekoliko tjedana poslije, kad je izgovarala istu molitvu, pala je u ekstazu i vidjela isti 
lik koji joj je dao mali križić, istog oblika, kao onaj koji je opisala u svojim 
izvještajima Muke. Gorljivo ga je uzela i pritisnula na svoje grudi, a onda mu ga 
vratila. Rekla je, da je taj križ tako mekan i blijed kao vosak. Isprva nije uopće bila 


svjesna da je on ostavio vidljivi znak na njenim grudima. 


Malo poslije kad je išla s gazdaričinom kćerkicom posjetiti pustinjakov stan kraj 
Dilmena, odjednom je pala u ekstazu, onesvijestila se, a jedna siromašna seljanka 
odnijela ju je doma. Oštra bol koju je osjećala u grudima stalno se povećavala. 
Vidjela je da se radi o nekakvom križu na grudima, koji je čvrsto utisnut iznad njene 
prsne kosti, a kroz kožu se vidjelo da je crvenkaste boje. Budući je razgovarala o 
tome s jednom redovnicom, s kojom je inače bila prisna, njeno stanje je postalo 


metom mnogih razgovora. 


Na Svi svete 1812., zadnji put je izašla van i s velikim poteškoćama došla u crkvu. 
Otada, pa do kraja godine činilo se da umire, a primila je i Posljednju pomast. Na 


Božić, jedan manji križić se pojavio iznad već postojećeg križa na grudima. Bio je 


istog oblika kao i veliki, tako da su formirali dvostruki odvojeni križ. Iz njega je svake 
srijede tekla krv, tako da ako bi položili papir na njega, ostao bi krvavi otisak. Nakon 
nekog vremena, ovo se umjesto srijede događalo petkom. Od 1814. krv je tekla 
rjeđe, ali je križ svakog petka postajao crvenijim. Pri kraju njena života, krv je tekla 


opet jače, posebno na Veliki petak, ali na to nitko nije obraćao posebnu pažnju. 


30. ožujka 1821., pisac ovih redaka je vidio ovaj križ jarko crvene boje kako krvari 
posvuda. U svom uobičajenom stanju križ je bio bezbojan, vidjela se samo njegova 
pozicija na grudima, kao nekakvo malo ulegnuće u koži. I drugi ekstatičari su primili 
isti znak križa, među njima Katarina iz Raconisa, Marina de I'Escobar, Emilia Bichieri, 


S. Juliani Falconieri, i drugi. 


Stigme je primila zadnjih dana 1812. godine. Na 29. 12. 1812., oko 15 sati, ležala je 
u krevetu u svojoj sobici, ekstremno bolesna, ali u stanju ekstaze i s rukama 
raširenim u obliku križa. Meditirala je Muku Gospodinovu, moleći ga neka joj dopusti 
trpjeti s njim. Molila je 5 Očenaša u čast 5 rana Isusovih. Osjećala je kako joj srce 
gori od ljubavi. Iznenada je ugledala približavajuću svjetlost, a usred svjetlosti 
blještavi lik raspetog Gospodina. Rane su mu isijavale bliješteću svjetlost. Srce joj je 
bilo preplavljeno i radošću i tugom. Gledajući njegove svete rane silno je poželjela 


trpjeti s njim. 


Tada su tri zrake, šiljate kao strijele, boje krvi, izbačene iz njegovih ruku, stopala i 
rebara. Pogodile su njena stopala, ruke i rebra s desne strane. Trostruka zraka iz 
Isusovih rebara, napravila je na njenim rebrima ranu u obliku vrha koplja. U trenutku 
kad su je zrake dotakle, kaplje krvi su potekle iz rana koje su zrake napravile. Dugo 
je ostala u stanju obamrlosti, a kod su joj se osjeti povratili, nije znala tko joj je 
sklopio ruke, koje su prije bile ispružene. Zapanjena je gledala krv koja je tekla iz 
dlanova, a oštra bol joj probadala stopala i rebra. 


Dogodilo se, da je tog trena gazdaričina kćerkica ušla u sobu, i vidjevši kako joj 
dlanovi krvare, otrčala je i rekla mami. Gazdarica je s velikom zabrinutošću upitala 


što se dogodilo, ali ju Ana preklinjala da nikome o tome ne govori. Osjećala je da je 


primanjem stigmi došlo do potpune promjene u cijelom njenom tijelu. Smjer toka krvi 
kao da se promijenio i sva je krv jurnula k stigmama. Često je i sama govorila: 


«Nemam riječi za opisati na koji način je tekla.» 


Zahvalni smo ovoj čudnoj zgodi, za obznanjivanje okolnosti koje smo gore opisali. Na 
dan 15. prosinca 1819. godine, imala je detaljnu viziju onoga što se dogodilo kad je 
primila stigme, ali je mislila da se radi o nekoj drugoj redovnici, koja mora da ne živi 
daleko, kad joj se dogodilo kao i njoj. Sažalno je opisivala sve detalje, a da nije ni 
znala, ponizivši se pred svojom strpljivošću i patnjama. «Sad kad sam vidjela patnje 
te jadne redovnice, nikad se više ne bih trebala žaliti. Srce joj je okrunjeno trnovom 
krunom, a ona to podnosi mirno, nasmijanog lica. Uistinu je od mene sramota da se 


žalim, jer ona ima daleko veći križ od mene.» 


Ove vizije, koje je kasnije priznala, da su dio njene vlastite povijesti, ponovile su se 
još nekoliko puta, i tako smo ustvari kroz njih saznali kako je primila stigme. Inače 
joj njena poniznost nikad ne bi dopustila da to opiše tako detaljno. Kad bi je crkveni 
autoriteti upitali, otkuda joj stigme, ponizna do krajnosti, odgovorila bi: «Nadam se, 


da su od Gospodina.» 


Ograničenja ovog pisanja, sprječavaju nas da uđemo dublje u predmet stigmi, 
općenito u Crkvi, ali može se reći da ih je u Crkvi bilo. Među prvima je bio sveti 
Franjo Asiški, koji je dosegao taj stupanj kontemplativne Isusove ljubavi, čiji je efekt, 
potpuno sjedinjenje u trpljenju s Gospodinom. Teolozi su to definirali kao Vu/nus 


divinum, Plago amoris viva. 


Poznato je još bar pedeset stigmatičara. Veronica Giuliani, Kapucinka, umrla u Citta 
de Castello 1727., najnovije je kanonizirana (26. ožujka 1831.). Njena je biografija 
objavljena u Kolnu 1810. U njoj je opisano stanje osobe koja je primila stigme, koje u 
mnogo čemu odgovaraju stanju Ane Katarine. U ovo naše vrijeme najpoznatije su: 
Colomba Schanolt, koja je umrla u Bambergu 1787., Magdalena Lorger, umrla u 
Hadamaru 1806., obje Dominikanke. Rose Serra, Kapucinka iz Ozierija na Sardiniji, 


primila je stigme 1801. Josephine Kumi iz samostana u Wesenu, blizu jezera 


Wallenstadt u Švicarskoj, koja također pripada gore navedenima, ali nismo sigurni da 


li je imala stigme. 


Kao što smo već rekli, Anna Katharina više nije mogla hodati niti ustajati iz kreveta. 
Uskoro je prestala i jesti. Na početku je mogla piti malo bevande, a na kraju je pila 
samo vodu. Ponekad je uspijevala progutati i malo soka od šljiva ili višanja, ali to je 
bilo vrlo rijetko. Tvrdu hranu je odmah povraćala, čak ako je pojela i mrvice. Ova 
nemogućnost uzimanja hrane, odnosno, ova sposobnost živjeti bez hrane, osim vode, 


od strane učenih liječnika nije smatrana nekim čudom. 


Teolozi su bili potpuno svjesni kako postoje mnogi stupnjevi kontemplativne askeze, 
kao i osobe koje često padaju u stanja ekstaze, primaju stigme i žive dugo bez 
hrane, uzimajući samo Presveti Oltarski Sakrament. Takvi su bili: blaženi Nicholas od 
Flue, sveta Lidwina iz Schiedama, sveta Katarina Sijenska, sveta Anđela iz Foligna i 
sveta Louise de I'Ascension. 


Svi ovi fenomeni postojali su i u osobi Anne Katharine, ali su ostali skriveni čak i 
osobama s kojima je bila vrlo prisna. Tako je bilo sve do 25. veljače 1813. godine, 
kada su slučajno otkriveni od strane jedne stare prijateljice iz samostana. Do kraja 
ožujka cijeli je grad pričao o njima. Liječnik iz okolice, 23. ožujka, prisilio ju je da se 
podvrgne ispitivanjima. Suprotno njegovim očekivanjima, uvjerio se u istinitost 
fenomena. Odaslao je službeno izvješće o onome što je vidio, te postao njen prijatelj 


i liječnik sve do njene smrti. 


28. ožujka, imenovana je komisija od strane crkvenih vlasti iz Minstera kako bi 
ispitala njen slučaj. Posljedica toga je bila, da je otada Anna Katharina blagonaklono 
gledana od strane svojih superiora. Stekla je prijateljstvo od strane pokojnog Deana 
Overberga, koji je otada nastojao da je svake godine posjeti bar nekoliko dana. On je 


bio njen duhovni vođa i tješitelj. 


Medicinski savjetnik dr. von Druffel, koji je inače bio prisutan tijekom ispitivanja u 


svojstvu liječnika, nikad je nije prestao častiti. U 1814. godini, izdao je u 


'Medicinskom žurnalu Salzburga', detaljan opis fenomena, koje je primijetio u osobi 
Anne Katharine, pa na njegovo izvješće upućujemo one čitaoce koji žele više doznati 


o ovome. 


22. srpnja 1813., došao joj je u posjet svećenik Bernhard Overberg (1754. - 1826.). 
Sa sobom je doveo grofa Fridricha Stolberga (1750. — 1819.) koji je bio jedan od 
najučenijih ljudi svojega doba, Goetheov prijatelj. U pismu koje je više puta 
objavljeno, grof je donio svjedočanstvo realnosti fenomena viđenog u osobi Ane 
Katarine. Odao je potpuno i iskreno štovanje Ani Katarini. Ostao je njen prijatelj do 
kraja svog života, a članovi njegove obitelji nisu se nikad prestali preporučivati u 


njene molitve. 


29. rujna 1813. godine, Overberg je doveo sa sobom kći kneginje Gallitzine (kneginja 
je umrla 1806.). Tada su oboje vlastitim očima vidjeli obilno krvarenje iz njenih 
stigmi. Ta osebujna gospođa, ponovo je došla nakon što je postala grofica od Salma. 
Neprestano je štovala Anu Katarinu, a obitelj joj je bila u neprestanoj molitvenoj 


komunikaciji s Anom Katarinom. 


Mnoge druge osobe svih staleža, bile su na sličan način utješene i duševno 
izgrađene, posjetivši je na krevetu trpljenja. 23. listopada 1813., premještena je u 
stan koji je gledao na vrt. Stanje svete redovnice postajalo je iz dana u dan sve gore. 
Njene stigme su bile izvor neopisivih trpljenja, do kraja njena života. Suprotno većini, 
koja bi se uljuljala u razmišljanju kako imaju velike milosti koje mogu pokazivati, ona 
je stigme smatrala teškim križem natovarenim na njena leđa, zbog njenih grijeha. 
Njeno bolno tijelo pričalo je o Isusovom razapinjanju. Bilo je stvarna enigma za 
mnoge, objekt sumnje za druge, poštovano sa strahopoštovanjem od trećih, a sve 


popraćeno s velikim osjećajima nestrpljivosti, iritacije ili ponosa. 


Ona bi najviše voljela živjeti povučeno od svijeta, ali poslušnost ju je nagnala da se 
prepusti ispitivanjima i donošenju sudova o njoj, od strane bezbrojnih znatiželjnika. 
Trpeći najveće bolove, nije si dozvoljavala biti gospodaricom svoje volje, već je 


smatrana kao nešto, što svatko ima pravo pogledati i iznijeti svoj stav. Često su ti 


stavovi bili bez ikakvih dobrih rezultata za ikoga, već samo velike predrasude o njenoj 


duši ili tijelu, koji su odnosili mir srca. 


Kao da nije bilo granica u onome što se od nje očekivalo. Tako jedan debeli čovjek, 
koji je imao poteškoća uspeti se u njen stančić, jer su stepenice bile uske i na 
propuhu, žalio se da osobe kao Anna Katharina ne bi smjele stanovati na ovakvim 
mjestima, već bi morale biti izložene na javnoj cesti, gdje bi ih svatko mogao gledati 


do mile volje. 


U prijašnjim godinama, osobe kao Anna Katharina,  podvrgavane su privatnim 
ispitivanjima od strane duhovnih autoriteta. One su nosile svoj poziv, skrivene iza 
zidova i zamaka. Ali, naša je trpeća heroina bačena iz samostana u svijet, u vremenu 
kada su ponos, hladnoća srca i skepticizam bili posvemašnja moda. Obilježena 
stigmama Muke Isusa Krista, bila je prisiljena nositi svoju krvavu odjeću u javnosti, 
pod znatiželjnim pogledima ljudi, koji jedva da su vjerovali u Kristove rane, a kamoli 


u nekoga tko ih nosi. 


Tako je ova sveta žena, koja je u mladosti imala naviku dugo moliti pred svim 
postajama Kristova Križnog puta, ili klečati ispred križeva na  raskršćima 
(krajputašima), sama bila pretvorena u križ krajputaš. Tako su je svi koji žele mogli 
vrijeđati, oni koji žele utjehu plakati pred njom suzama pokajnicama, od znatiželjnika 
biti promatrana kao rijetki fizički kuriozitet, a vjerni su svojim nevinim rukama bacali 


cvijeće pred njene noge i na taj način iskazivali svoje štovanje. 


1817. godine, došla je njena stara majka sa sela, da umre kraj nje. Anna Katharina 
joj je iskazala svu svoju ljubav koju je mogla, tješeći je i moleći za nju. Svojim 
rukama zaklopila joj je oči - rukama koje su nosile znakove stigmi - 13. ožujka iste 
godine. Nasljedstvo ostavljeno Anni Katharini od strane majke, bilo je više nego 
suvišno za nekoga tko je prožet duhom mrtvljenja i trpljenja. Ostavila ga je 
netaknutim, svojim prijateljima. Sastojalo se od tri rečenice: «Gospodine tvoja volja, 
a ne moja, neka bude», «Gospodine daj mi strpljivost, a onda udari žestoko», «One 


stvari koje nisu dobre da se stave u lonac, barem su dobre za staviti pod njega». 


Značenje ove posljednje poslovice je: ako stvari nisu dobre za jelo, barem su dobre 


za naložiti ih, pa da se na njima hrana skuha. 


«Ova trpljenja nisu rascvjetala moje srce, već sam ih strpljivo nosila. Barem sam 
povećala razinu Božanske ljubavi, bez koje nijedan život ne može profitirati.» Često 
je ponavljala ove poslovice, a onda bi pomislila na svoju majku sa zahvalnošću. Otac 


joj je umro nešto ranije. 


Pisac ovih redaka, postao je prvi put upoznat s njenim stanjem, kada je pročitao 
kopiju pisma od grofa Stolberga, na koje smo još ranije aludirali, a kasnije i kroz 
razgovor s prijateljem, koji je proveo nekoliko tjedana s njom. U rujnu 1818. pozvan 
je od biskupa Sailera (1751. — 1832.), da ga posjeti kod grofa Stolberga, u Vestfaliju. 
Prvo je otišao na grofovo imanje Sondermuhlen da vidi grofa, koji ga je upoznao s 


Overbergom. Od Overberga je dobio pismo naslovljeno na liječnika Anne Katharine. 


Prvi put ju je posjetio 17. rujna 1818., a ona mu je svaki dan dopustila da provede 
nekoliko sati kraj nje, sve dok nije stigao biskup Sailer. Od samog početka dala mu je 
svoje povjerenje do krajnjih granica. Bez sumnje je bila svjesna da iznošenjem svoje 
povijesti trpljenja, radosti i tuge, izlijeva na njega najveću duhovnu milost. Postupala 
je s njim s najvelikodušnijom gostoljubivošću, bez oklijevanja, jer joj se nije opirao i 


uzbunjivao njenu poniznost pretjeranim čašćenjem. 


Izložila mu je svoju nutrinu istim darežljivim duhom, kao što pobožni pustinjak ujutro 
nudi cvijeće i voće, koji su izrasli po noći u njegovu vrtu, nekom umornom putniku, 
koji je zalutavši u pustinji svijeta, pronašao ga, kako sjedi pred svojom kolibicom. 
Potpuno posvećena Bogu, razgovarala je na otvoren način, kao što dijete govori, bez 
ikakve sumnjičavosti, bez nepovjerenja i bez imalo sebičnosti. Neka je Gospodin 


nagradi! 


Njen prijatelj je svaki dan pisao sva opažanja koja je vidio u svezi s njom, kao i sve 
što mu je ona rekla o svom životu, bilo unutrašnjem ili vanjskom. Rečenice su joj bile 
isprepletene najvećom djetinjom jednostavnošću i najzapanjujućom dubinom misli. 


Nosile su, tako reći, golemo značenje, koje se tek kasnije otkrivalo. Postajalo je 


evidentno da prošlost, sadašnjost i budućnost zajedno sa svim onim što se odnosi na 
posvećenje, profanaciju i osudu duša, formira u njoj jednu alegorično-povijesnu 
dramu, u kojoj su izvjesni događaji crkvene godine pozornica sa scenama, u uskoj 


vezi s njenim molitvama i trpljenjima, koje je prikazivala za vojujuću Crkvu. 


U petak 23. listopada, biskup je Sailer došao i ostao kod nje skoro cijeli dan. Vidio je 
kako krv teče iz glave, ruku i stopala. Uspio ju je utješiti u njenim unutarnjim 
iskušenjima. Najiskrenije joj je preporučivao da kaže sve, bez rezerve, piscu ovih 
redaka. Ispovjedio ju je i pričestio u subotu 24., te nastavio svoje putovanje do grofa 
Stolberga. 

Na povratku, početkom studenog, opet je proveo cijeli dan s njom. Ostao je njen 
prijatelj do svoje smrti, stalno moleći za nju, a uvijek bi od nje zatražio molitve za 
sebe, kad god bi se našao u iskušenjima ili nekoj teškoj situaciji. Pisac ovih stranica 
je ostao sve do siječnja. Ponovo se vratio u svibnju 1819. Otada je, skoro 


neprekidno, promatrao Anu Katarinu sve do njene smrti. 


Svetica je stalno tražila Boga, da joj ukloni vidljive rane, zbog tegoba i umora koje su 
prouzrokovale. Njenoj molitvi bi udovoljeno na kraju sedme godine. Pri kraju 1819., 


krv je sve manje tekla, da bi konačno potpuno prestala. 


Na Božić je suha koža otpala sa stopala i dlanova, a ostali su samo blijedi ožiljci, koji 
bi postajali ružičastima na određene dane godine. Ali bol je ostala nesmanjena, čak i 
u najmanjem stupnju je ostala ista. Znak križa kao i rana na desnim rebrima vidjeli 
su se kao i prije, ali ne svaki put. Na posebne dane u godini, imala bi najveće bolove 
oko glave, kao da joj je trnova kruna utisnuta. Tada nigdje nije mogla glavu nasloniti, 
već bi cijelu noć ostajala sjediti na krevetu, poduprta jastucima. Lice joj je bilo 
blijedo, a nenadana bolna, stenjanjem bi joj pobjegla s usana, pa je tako izgledala 


kao žalosno biće, koje stvarno pokazuje što je patnja. 


Kad bi bila ovakva, krv bi više ili manje tekla oko njene glave. Ponekad bi joj potkapa 


bila natopljena krvlju, a ponekad bi joj krv tekla niz lice i vrat. Na Veliki petak, 19. 


travnja 1819., sve su joj se rane otvorile i krvarile, da bi se slijedećih dana ponovo 


zatvorile. 


Najrigoroznija ispitivanja njena stanja, učinjena su od strane nekih liječnika i 
naturalista. Na kraju je bila premještena u neku čudnu kuću, gdje je ostala sama od 
7. do 29. kolovoza. Čini se da ova ispitivanja nisu imala neke posebne posljedice na 


nju. Vratili su je natrag u njen stan 29. kolovoza, i otada je više nitko nije dirao. 


Na tu temu Overberg je napisao slijedeće: "Što si to morala pretrpjeti, a na što se 
žališ? Obraćam se duši koja niti ne želi bilo što, osim da bude kao njen Božanski 
Zaručnik. Zar nisi bila tretirana nježnije od našeg Spasitelja? Zar ne bi trebala biti 
objekt odbacivanja, pa da preko tebe sakupi druge i tako postaneš cjenjenija u 
njegovim očima? Mnogo si pretrpjela s Isusom, ali dosada si bila pošteđena većine 
uvreda. S trnovom krunom nisi nosila grimizni ogrtač i haljinu prezira, a kamoli da si 
čula uzvike Uk/oni ga!, Raspni ga!. Ne mogu, a da ne posumnjam, da su ti osjećaji 


tvoji vlastiti. Slava budi Isusu Kristu!" 


Na Veliki petak, 30. ožujka 1820., krv je tekla iz glave, stopala, ruku, grudi i rebara. 
Kad se onesvijestila, jedna je osoba koja je bila kraj nje, znajući da će preslike stigma 
olakšati joj bol, stavila je kraj njenih stopala komad platna u koji je već prije bila 
zamotana. Nakon nekog vremena, krv iz rana dotekla je do tog platna. Uvečer kad je 
isto platno položeno na njene grudi i ramena, jer na tim mjestima je tad najviše 
trpjela, iznenada je u ekstazi uzviknula: «Ovo je veličanstveno, ali vidim svog 
Nebeskog Zaručnika kako leži u grobu, u zemaljskom Jeruzalemu. Također ga vidim 
kako odlazi u nebeski Jeruzalem okružen svecima, a usred svetaca vidim osobu koja 
nije sveta — neku redovnicu. Krv joj teče iz glave, stopala, ruku i rebara, a sveci se 


nalaze iznad tih rana.» 


9, veljače 1821., pala je ekstazu, baš u vrijeme pokopa jednog veoma svetog 
svećenika. Krv je tekla iz čela, a i križ na grudima je krvario. Netko ju je upitao:»Što 
ti je?» Nasmijala se i kao čovjek kad se budi iz sna, reče: «Bili smo kraj tijela. Čula 


sam svetu glazbu, a De Profundis me se jako dojmio.» 


Umrla je točno na isti dan nakon tri godine. Godine 1821, nekoliko tjedana prije 
Uskrsa, rekla nam je kako joj je bilo rečeno za vrijeme molitve 'Pazi, ove godine patiti 
ćeš baš na pravu godišnjicu Muke, a ne na onu u crkvenom kalendaru.' U petak, 30. 
ožujka, oko 10 ujutro, tijelo joj je bilo pokriveno masnicama, koje su izgledale kao od 
bičevanja. U podne raširila se u obliku križa, a ruke su joj bile rastegnute, tako da su 


bile skroz iščašene. 


Par minuta prije 14 sati, kaplje krvi potekle su iz stopala i ruku. Na kalendarski Veliki 
petak, 20. travnja, bila je u stanju mirne kontemplacije. Ova značajna iznimka, imala 
je efekt Božje zamisli, jer u časovima kad bi njene rane inače krvarile, došlo bi 
bezbroj znatiželjnih i zločestih osoba vidjeti je i tako joj zadati nova uzrujavanja, 
govoreći okolo što su vidjeli. Ali, oni su tako nesvjesno pridonijeli njenu miru, 


pričajući sada okolo, da su rane odbile krvariti. 


Slijedeće godine, 19. veljače 1822., ponovo je upozorena da će opet patiti na zadnji 


petak u ožujku, a ne na Veliki petak u kalendaru. 


U petak, 15. ožujka, pa u petak 29. ožujka, križ na prsima i rana na rebrima su 
krvarili. Prije 29. ožujka osjetila je više puta kako vatra brzo teče od njena srca do 
rane na rebrima, a onda po rukama i nogama do stigmi, koje su izgledale ružičasto 
upaljene. Uvečer u četvrtak 28. ožujka, pala je u stanje kontemplacije Muke i ostala 
tako sve do sutradan uvečer. Prsa, glava i rebra su krvarili. Sve vene na rukama su 
nabrekle, a usred njih je bilo jedno bolno mjesto koje je vlažilo, premda krv nije tekla 


odatle. Krv nije tekla iz stigmi, osim 3. ožujka, na dan pronalaska svetog Križa. 


Također je imala vizije o pronalasku istinskog Isusova Križa od strane svete Jelene. 
Vidjela bi sebe kako leži u spilji blizu Križa. Ujutro je puno krvi teklo iz njene glave i 
rebara, a popodne iz ruku i stopala. Činilo joj se kao da je ona izvršila test, je li taj 
križ istinski Križ Isusa Krista, a njena krv je bila sredstvo te identifikacije. 


U godini 1823., na Veliki četvrtak i Veliki petak, koji su pali na 27. i 28. ožujka, imala 
je vizije Muke. Za vrijeme vizija, krv je tekla iz svih rana prouzrokovavši joj nesnosne 
bolove. Usred tih groznih trpljenja, ushićena duhom, morala je govoriti i davati 
odgovore o svim malim kućanskim poslovima, kao da je potpuno zdrava. Nikad si nije 


dopuštala samosažaljevanje, premda je skoro umirala. 


Ovo je bilo zadnji put, da krv dade svjedočanstvo o stvarnosti njene povezanosti s 
trpljenjima Onoga koji se je sav predao za naše spasenje. Većinu sličnih fenomena 
nalazimo i u životima svetaca kao što su: svete Brigita, Gertruda, Mehtilda, 
Hildegarda, Katarina Sijenska, Katarina Đenoveška, Katarina Bolonjska, Kolumbina iz 
Rietia, Lidwina iz Schiedama, Katarina Vanini, Terezija od Isusa, Ana od svetog 
Bartolomeja, Magdalena de Pazzi, Mary Villana, Mary Buonomi, Marina d'Escobar, 


Crescentia de Kaufbeuern i mnoge druge redovnice kontemplativnih redova. 


Isti put je Bog trasirao i za nju. Je li, kao ove svete žene, izdržala do kraja na tom 
putu? Sam Bog zna. Naše je samo da molimo, da se tako stvarno i dogodilo, a mi se 
smijemo tome nadati. Oni naši čitaoci koji nisu upoznati s ekstatičnim životom iz 
pisanja onih koji su to živjeli, pronaći će informacije na tu temu u Introduction of 


Goerres, u skriptama Henrya Suso, izdanim u Ratisbonneu 1829. godine. 


Budući mnogi pobožni kršćani, pokušavaju vidjeti u svojim dnevnim obvezama, neki 
simbolički čin čašćenja Boga, nudeći ga u zajedništvu sa zaslugama Kristovim, te tako 
postići trajni čin adoracije, onda je moguće i da ovakve svete duše, koje su provele 
cijeli život u trpljenju i kontemplaciji, ponekad smiju vidjeti svoj spiritualni rad pod 
slikom ovih zemaljskih poslova, koji su ispunjavali i njihove dane. Nekada su njihova 


djela bile molitve, a sada su njihove molitve djela, ali forma ostaje nepromijenjena. 


Tako je bilo i u ekstatičnom životu Anne Katharine. U brojnim molitvama za Crkvu, 
vidjela je mnoštvo prispodoba, koje su povezane s ratarstvom, vrtlarstvom, tkanjem, 
šivanjem ili ovčarstvom. Svi ovi poslovi bijahu složeni, prema značajkama, što su ih 


nosili razni periodi civilne, kao i crkvene godine, a bili su vođeni pod zaštitom i 


pomoći sveca dotičnog dana. Na njih su se primjenjivale i posebne milosti, koje je taj 
svetac donosio. 


Značenje ovih cikličkih simbola, odnosilo se na sve aktivne dijelove njena unutarnjeg 
života. Bolje ćemo to shvatiti na jednom primjeru. Kada je Anna Katharina još bila 
dijete, plijevila je jednog dana vrt. Tražila je od Boga neka iščupa kukolj iz polja 
Crkve. Ako su joj ruke bile žarene od kopriva, ili ako je morala iznova besposličariti, 
prikazivala bi Bogu svoju bol i malaksalost, te Ga molila, u ime Isusa Krista, da čuvari 
duša ne budu umorni i da nitko ne napusti taj rad ili izgubi žar. Na taj je način, njen 


fizički rad postao molitva. 


Sada ću dati jedan primjer njene kontemplacije i ekstaze. Bila je bolesna nekoliko 
puta. Tako je jednom u stanju skoro neprekidne ekstaze, za vrijeme koje je 
neprestano stenjala, pomicala ruke kao osoba koja pljevi korov. Drugo jutro se žalila 
da je bole i svrbe ruke. Na ispitivanju koje su proveli, vidjeli su da su joj ruke 
prekrivene plikovima, kao od kopriva. Tada je zamolila nekoliko svojih poznanika, 


neka združe svoje molitve s njenima, za neku njenu nakanu. 


Osoba koja ju je ispitivala, počela je ocrnjivati takve nemarne radnike, ali je ostala 
potpuno zbunjena kada je čula odgovor od Anne: «Ti si jedan od njih — oni koji 
pokidaju samo stabljiku, a korijen ostave u zemlji. To su oni koji nemarno mole.» 

Poslije se saznalo da je molila za nekoliko biskupija, koje su joj pokazane pod slikom 


zapuštenih vinograda, a za čije ozdravljenje je bio potreban težački rad. 


Stvarno crvenilo od kopriva na njenim rukama, nosilo je svjedočanstvo ovog 
simboličnog iskorjenjivanja korova. A mi, stvarno imamo razloga nadati se, da su 
crkve koje su joj pokazane u slici zapuštenih vinograda, iskusile dobre efekte njenih 
molitava i njenog spiritualnog rada. Jer, ako se vrata otvaraju onima koji kucaju, 
sigurno više moraju biti otvorena onima koji kucaju s takvom energijom, da su im 


prsti izranjeni od kucanja. 


Slične reakcije duha nad tijelom, često su pronađene u životima osoba povezanih s 
ekstazom, te nikako nisu suprotne vjeri. Sveta Paula, ako možemo vjerovati svetom 
Jeromu, posjećivala je u duhu sveta mjesta, kao da ih je posjetila fizički. Slična stvar 
se događala svetoj Kolumbini iz Rietia i svetoj Lidwini iz Schiedama. Tijelo ove 
posljednje je nosilo tragove tih duhovnih putovanja, kao da je stvarno puno 
propješačila. Iskusila je sav umor tih teških putovanja. Stopala su joj bila izranjavana 
i prekrivena ožiljcima od kamenja i trnja. Naposljetku je zadobila i iščašenje od 
kojega je poslije dugo patila. Na tim putovanjima vođa joj je bio njen anđeo čuvar. 
On joj je rekao, da ove tjelesne rane pokazuju, da je bila ushićivana i u tijelu i u 
duhu. 


Slične rane su viđene i kod Anne Katharine, odmah nakon njenih vizija. Sveta Lidwina 
je započinjala svoja ekstatična putovanja praćena svojim dobrim anđelom do kapele 
Presvete Djevice ispred Schiedama. Anna Katharina je započinjala svoja putovanja, 
također praćena svojim anđelom čuvarom i to do kapele, koja je bila blizu njena 


stana ili do Križnog puta u Coesfeldu. 


Njena putovanja u Svetu zemlju, prema njenim izvješćima, koje je kasnije dala, 
kretala su se po najsporednijim putovima. Ponekad bi obišla čitavu planetu, a tek 
onda bi joj bio saopćen duhovni zadatak. U toku tih putovanja, od svojeg doma pa 
do najudaljenijih zemalja, nosila bi pomoć mnogim osobama. Tako se uvježbavala u 
djelima milosrđa, bilo tjelesnim bilo duhovnim, a ona su često bila izvršavana u 
prispodobama. Pri kraju godine otišla bi ponovo do iste zemlje, vidjela iste ljude, te 
izvijestila o njihovom duhovnom napretku ili povratku u grijeh. Svaka etapa ovog 


rada bila je povezana sa Crkvom i kraljevstvom Božjim na zemlji. 


Završetak ovih dnevnih hodočašća, koje je činila u duhu, bio bi redovito u Svetoj 
zemlji, čiji je svaki kutak istražila do u detalje. Ponekad bi ju vidjela i u današnjem 
stanju, a ponekad u raznim epohama biblijske povijesti. Posebna njena privilegija je 
bila intuitivna spoznaja povijesti Starog i Novog zavjeta, posebno predaka Svete 


obitelji, kao i svih drugih svetaca, koje je promatrala u duhu. 


Vidjela je značenje svakog blagdana crkvene godine, s božanske, ali i s povijesne 
točke gledišta. Vidjela je i opisala, dan po dan, u najsitnijim detaljima, poimence, 
mjesta, osobe, blagdane, običaje i sva čuda što su se dogodila za vrijeme Isusovog 
javnog djelovanja, sve do Uzašašća. Vidjela je povijest apostola nekoliko tjedana 
nakon silaska Duha Svetoga. Smatrala je sve svoje vizije, ne samo kao duhovno 
uživanje, nego kao i tjelesno, tako reći, kao plodno tlo, rodnu njivu sa zaslugama 
Kristovim, koja još nije skroz kultivirana. Često je bila angažirana u duhu, u molitvi, 
da plodovi nekog trpljenja našeg Gospodina budu dani Crkvi. Tražila je od Boga da 
na Crkvu primjeni zasluge Kristove, koje je on ostavio njoj, kao nasljeđe, iz kojeg ona 
može neiscrpivo uzimati u svoje vlastito ime i dijeliti s najvećom jednostavnošću i 


iskrenošću. 


Nikad nije svoje vizije promatrala u svezi s vanjskim kršćanskim životom, niti ih je 
smatrala nekom povijesnom vrijednošću. Izvanjski nije znala ništa osim katekizma, 
jednu opću povijest Biblije, nedjeljna i blagdanska čitanja Evanđelja. Poznavala je 
kršćanski almanah, koji je njoj "dalekovidnoj", = predstavljao neiscrpivi rudnik 
skrivenih blaga, budući joj je pružio, na svojih nekoliko stranica, nit vodilju za cijeli 
život. Pratila je tu nit iz misterije u misteriju, svečano proslavljajući svaku sa svim 
svecima, da bi tako požela plodove vječnosti u vremenu. Te plodove je čuvala i 
dijelila na svojim hodočašćima cijele crkvene godine, tako da se može volja Božja 


izvršavati na zemlji, kao i na Nebu. 


Nikad nije pročitala niti Stari, niti Novi zavjet. Kad bi se umorila od opisivanja neke 
svoje vizije, rekla bi: «Pročitajte to u Bibliji», a kada bi joj rekli da to ne postoji u 
Bibliji, ostala bi zapanjena. Dodala bi: «Pa kako to, ljudi danas stalno govore da ne 


trebaš ništa čitati osim Biblije, koja sadrži ama baš sve, itd.» 


Njen stvarni životni zadatak, ustvari je bio, trpljenje za Crkvu i za neke njene 
članove, čije bi joj nevolje bile pokazane u duhu. Isto i za one, koji bi tražili neke 
molitve za sebe, a da nisu ni znali da ova jadna bolesna redovnica ima toliko toga još 
učiniti za njih, a ne samo reći koji Očenaš. Jer, njihova duhovna ili tjelesna trpljenja 


su postala njena, a ona ih je morala podnijeti strpljivo i izdržati u najvećim bolovima, 


bez ikakve pomoći, za razliku od prijašnjih kontemplativaca, koji su koristili pomoć 


određene zajednice, u združenim sućutnim molitvama. 


U doba kad je ona živjela, nije imala druge pomoći, osim slabe medicine. Dok je tako 
izdržavala duga trpljenja, koje bi za druge preuzela na sebe, često bi svraćala misli 
na slična trpljenja koja podnosi Crkva. Kad bi tako za neku određenu osobu trpjela, 


prikazivala bi ta ista trpljenja i za čitavu Crkvu. 


Evo jednog primjera te vrste. Nekoliko tjedana je imala sve simptome tuberkuloze. 
Žestoko nadraživanje pluća, jako znojenje koje bi skroz natopilo posteljinu, 
raskidajući kašalj, stalno iskašljavanje i neprestanu visoku temperaturu. Njena 
trpljenja bijahu tako zastrašujuća, da se očekivalo svaki tren kako će umrijeti, čak se 
to i priželjkivalo. Bilo je zamjetno da se bori i protiv jake napasti razdražljivosti. Ako 
bi popustila i vikala trenutak, odmah bi briznula u gorki plač, trpljenja bi se 
udeseterostručila, i ne bi se smirila, ako odmah ne bi dobila oproštenje u sakramentu 


ispovjedi. 


Također se borila i protiv averzije prema izvjesnim osobama, koje nije vidjela 
godinama. Bila je očajna zbog tih osoba, bez obzira što je izjavljivala da nema ništa s 
njima. Oni bi se pred njenim očima, pojavljivali u vizijama, s najzločestijim 
sklonostima. Tada bi gorko plakala i s velikom grižnjom savjesti govorila, da ne želi 
počiniti grijeh, da je njeno kajanje očito svima i takve druge slične tvrdnje, koje su 


bile skroz nezamislive osobama koje bi je taj tren slušale. 


Bolest je stalno rasla. Bila je na rubu života, pred umiranjem. Taj tren, kako svjedoči 
jedan njen prijatelj koji je bio prisutan, na njegovo veliko iznenađenje, iznenada je 
ustala iz kreveta i rekla: «Ponavljaj za mnom molitve, za one koji su u smrtnoj 
agoniji.» Učinio je kako je rekla, a ona je recitirala Litanije, čvrstim glasom. Nedugo 
zatim, zvono za umiruće se oglasilo. U sobu je ušao čovjek koji je zamolio Annu 
Katharinu molitve, za njegovu sestru, koja je upravo umrla. Anna je upitala za detalje 


bolesti i smrti, s velikom iskrenošću i sućuti. Gore spomenuti njen prijatelj, čuo je 


izvještaj od čovjeka o tuberkulozi njegove sestre, istoj, do najsitnijih detalja, kao što 
su bila trpljenja Anne Katharine. 


Pokojnica je isprva bila u tako velikim bolovima i tako zbunjena u mislima, da je bila 
potpuno nesposobna pripremiti se za nadolazeću smrt. Ali, posljednja dva tjedna joj 
je bilo bolje. Pomirila se s Bogom. Pomirila se i s osobom s kojom je bila u zavadi. 
Tako je umrla u miru, podržana posljednjim sakramentima, čak njegovana od te iste 
osobe. Anna Katharina je dala malu sumu novca za njen pokop. Kašalj, znojenje i 


groznica su prestali. Sličila je izmučenoj osobi, iscrpljenoj umorom. 


Prijatelj je upita: 'Kad je ova strašna bolest došla na te, onoj ženi je postalo bolje, zar 
ne? Njena mržnja prema bližnjemu je bila jedina prepreka za izmirenje s Bogom. Ti si 
neko vrijeme preuzela na sebe njene osjećaje mržnje, tako da je ona umrla u 
dobrom raspoloženju. Zato i ti sada izgledaš potpuno dobro. Da li još i sad patiš zbog 


nje? 


Odgovorila je: «Ne, nikako. To i je najneshvatljivije. Ali kako će itko izbjeći patnje, 


kad čak i mali prst toliko boli? Mi smo svi jedno tijelo u Kristu.» 


'Dobrotom Božjom sad si opet nekako odmorna', reče prijatelj. 


«Ne zadugo», odgovorila je sa smiješkom. «Ima još drugih, koji žele moju pomoć.» 


Tada se okrenu na postelji, malo se odmarajući. 


Samo nekoliko dana poslije, počela je osjećati intenzivne bolove u svim udovima, a 
pokazali su se simptomi vode u plućima. Brzo smo u susjedstvu otkrili čovjeka za 
kojeg Anna Katharina trpi. Vidjeli smo da se njegovi bolovi iznenada umanjuju ili 


uvećavaju, obrnuto proporcionalno s Aninim trpljenjima. 


Tako ju je milosrđe nagnalo da preuzme na sebe bolesti i napasti drugih, da bi oni 
mogli mirno umrijeti. Prisiljena je trpjeti u tišini. Tako je skrila slabosti bližnjih, a i da 


ne bi, sama bila smatrana luđakinjom. 


Prisiljena je uzeti svu pomoć koju je medicina mogla pružiti za njene bolesti. Tako je 
prihvatila olakšanje za druge i prolazila iskušenja, koja nisu bila njena vlastita. 
Napokon, bilo je neophodno da bude i osramoćena u očima drugih, da bi se oni, za 


koje je patila, mogli obratiti pred Bogom. 


Jednog dana dođe joj neki prijatelj u velikoj kušnji. Sjedio je kraj njena kreveta, kad 
odjednom ona pade u ekstazu i poče glasno moliti: «O slatki Isuse, dopusti mi da 
nosim taj kamen!» Prijatelj je upita što se događa. 

«Ja sam na putu za Jeruzalem» odgovori ona, «i vidim nekog jadnika kako teško 


hoda, jer mu je natovaren teški kamen na prsa, i to tako težak da će ga zdrobiti.» 


Opet, nakon par trenutaka uskliknu prijatelju: «Daj mi taj teški kamen, jer ga ti više 
ne možeš nositi.» Sasvim iznenada, malakše kao pod težinom teškog tereta, a isti 
tren je prijatelj osjetio oslobođenje od tereta tuge koja ga je pritiskala, dok mu je 
srce preplavila ogromna sreća. Vidjevši je u takvom stanju trpljenja, upita je o čemu 
se radi. Pogleda ga sa smiješkom i odgovori: «Ne mogu više ostati ovdje. Jadniče, 
moraš uzeti natrag svoj teret.» 

Isti tren prijatelj ponovo osjeti sav teret jada, dok je ona postala opet odmornom, 


nastavljajući svoje spiritualno putovanje k Jeruzalemu. 


Dati ćemo još jedan primjer njenih spiritualnih napora. Jednog jutra je dala svom 
prijatelju malu vrećicu s malo raženog brašna i par jaja. Pokaza mu prstom malu 
kućicu, gdje je živjela jedna sirotica s mužem i dvoje dječice, a sama je bolovala od 
tuberkuloze. Rekla mu je, da joj kaže da skuha to brašno, jer će joj učiniti bolje 
plućima. 

Ulazeći u kućicu, skrio je vrećicu pod kaput. Sirota majka gorila je od vrućice i ležala 
na postelji, između svoje polugole dječice. Uprla je oči u nj, i ispruživši mršavu ruku, 
uskliknu: "O gospodine, to mora biti Bog ili sestra Emmerick koja te šalje k meni. 


Sigurno mi nosiš malo raženog brašna i par jaja.' 


Sirotica svladana osjećajima, briznu u plač, te poče kašljati tako žestoko, da je dala 


znak mužu da govori umjesto nje. On ispriča kako je sinoć njegova supruga Gertruda 


bila jako uznemirena. Buncala je u groznici, a kad se probudila ispričala mu je san 
koji je upravo sanjala. 'Mislim da sam stajala na vratima zajedno s tobom, kad 
odjednom sveta redovnica iziđe iz susjedne kuće, a ja ti rekoh da je pogledaš. Ona 
stade pred nas i reče mi: «Ah, Gertruda, izgledaš vrlo bolesno. Poslati ću ti malo 
raženog brašna i jaja koji će ti olakšati bol u grudima.» Tada se probudih.' 

Tako je jednostavna bila priča toga jadnika. On i njegova supruga tako su žarko 
izrazili svoju zahvalnost, a nositelj Anine milostinje, napusti kućicu, svladan 


osjećajima. 


Ništa od ovoga nije rekao Ani. Nakon nekoliko dana, posla ga opet u istu kućicu sa 
sličnim darom. Tada je upita otkuda zna tu siroticu. «Znaš,» reče, «da molim svaku 
večer za sve koji trpe. Ja sam sama trebala otići da im pomognem. Tako sam sanjala 
da idem od jednog doma trpnje do drugog, a ja im pomažem najbolje što mogu. Na 
taj način sam u snu ušla u dom te sirotice. Stajala je s mužem na vratima, a ja joj 
rekoh: 'Ah, Gertruda, izgledaš vrlo bolesno. Poslati ću ti malo raženog brašna i jaja 
koji će ti olakšati bol u grudima.' A slijedeće jutro, to sam i učinila preko tebe.» 


Premda se nisu vidjele, obje su sanjale isti san, a san se i obistinio. 


Sveti Augustin, u svome Božjem gradu, knjiga 28., redak 18., opisuje sličnu stvar o 
dvojici filozofa koji su se posjetili u snu. Raspravljali su pri tome o nekim Platonovim 


odlomcima, oba spavajući svaki u svom domu. 


Ovakva trpljenja i ova naročita vrsta aktivnog rada bila su kao jedna zraka svjetla, 
koja je obasjavala cijeli njen život. Bezbrojna su njena spiritualna djela karitativnog 
karaktera, kao i spiritualna trpljenja, a dolazila su odasvuda i ulazila u njeno srce — 
srce koje je gorilo od ljubavi prema Isusu Kristu. Kao i sveta Katarina Sijenska i neki 
drugi ekstatičari, često bi osjetila s najdubljim uvjerenjem, kako naš Spasitelj uzima 


srce iz njenih grudi i na to mjesto postavlja svoje. 


Slijedeći fragment će bolje objasniti ovaj misterij, pomoću kojega je bila duhovno 


vođena. Tijekom 1820. godine izvodila je mnoga duhovna djela za nekoliko župa. 


Molitve su bile pokazane pod slikom najtežeg težačkog rada u vinogradu. Što smo 
već prethodno opisali o koprivama, ima isti karakter. 

6. rujna reče joj njen anđeo čuvar: 'Pljevi, okopaj, sveži i obreži lozu. Počupaj korov, 
tako da nikad više ne izraste. Tad otiđi vesela i odmaraj od molitava. Spremi se da 
naporno radiš od blagdana Male Gospe, do blagdana arhanđela Mihaela. Grožđe je 


zrelo i mora se dobro čuvati.' 


«Tad me odvede do vinograda svete Liboire, i pokaza mi loze na kojima moram 
raditi. Moj rad je bio uspješan. Grožđe je napredovalo dobro i zadobilo je zrelu boju. 
Ponegdje je iz grozdova kapao crveni sok na zemlju.» 

Moj mi vodič reče: 'Kada vrline dobrih počnu javno sjati, tada se moraju hrabro 
boriti, jer će biti pritisnuti, iskušani i progonjeni. Živa ograda mora biti zasađena oko 
vinograda, kako bi zrelo grožđe ostalo čitavo i sačuvano od lopova i divljih zvijeri, tj. 


pomoću iskušenja i progonstava." 


«Tada mi pokaza kako da izgradim zid, gomilajući kamenje na hrpe (suhozid) i kako 
da svuda uokolo podignem živicu. Budući su mi od naporna rada ruke krvarile, Bog, 
da bi mi dao snagu, dopusti mi vidjeti misteriozno značenje loze i nekih drugih voćki. 
Isus Krist je pravi trs. On se ukorijenio u nama i raste. Svaka beskorisna loza mora 
biti posječena, kako ne bi trošila biljni sok, koji se inače pretvara u vino, a u 


Presvetom Sakramentu u Krv Kristovu. 


Obrezivanje loze mora biti napravljeno prema određenim pravilima, koja su mi i 
pokazana. To obrezivanje, u duhovnom smislu je, rezanje svega onoga što je 
beskorisno tj. pokora i mrtvljenje. Tako istinski Trs može rasti u nama i donositi 
plodove, namjesto iskvarene prirode, koja rađa jedino deblo i lišće tj. besplodna je. 
Obrezivanje se izvodi prema određenim pravilima. Od nas se zahtijeva, da beskorisne 


mladice odsiječemo, a ne da ih samo okljaštrimo. 


Nijedno obrezivanje se ne smije izvoditi na Trsu koji je posađen usred čovječanstva, 
po Blaženoj Djevici Mariji, i koji ostaje zauvijek. Istinski Trs povezuje Nebo i zemlju, 


Božansko i ljudsko. Na čovjeku je da bude obrezan, tako da jedino Božansko može 


rasti. Vidjela sam mnoštvo drugih stvari povezanih s lozom, da ni knjiga veličine 


Biblije ne bi sve to mogla obuhvatiti. 


Jednog dana, dok sam trpjela stalnu bol u grudima, tražila sam s uzdasima 
Gospodina, neka mi ne da prevelik teret koji ne bih mogla nositi. Tada se pojavi moj 
Nebeski Zaručnik i reče: "Položio sam na te moj svadbeni ležaj, koji je ležaj trpljenja. 
Dao sam ti trpljenje i pokoru, kao tvoju svadbenu haljinu i nakit. Moraš trpjeti, ali 
neću te zaboraviti. Ti si pricijepljena Trsu i nećeš biti izgubljena." Tada sam bila 


utješena za sva svoja trpljenja. 


Također mi je objašnjeno, zašto u blještavim vizijama povezanim s blagdanima Svete 
obitelji, kao što su npr. sveta Ana, sveti Joakim ili sveti Josip,... uvijek vidim Crkvu 
pod slikom trsa. Isti slučaj je bio i s blagdanima svetog Franje Asiškog, svete 


Katarine Sijenske i još nekih drugih svetaca, koji su također imali stigme. 


Značenje trpljenja u svim mojim udovima, objašnjeno mi je u slijedećoj viziji. Vidjela 
sam gigantsko ljudsko tijelo, u tako užasnom stanju iznakaženosti, kako se uzdiže 
prema nebu. Nije imalo prstiju na rukama i nogama, Tijelo je bilo pokriveno strašnim 
ranama, od kojih su neke bile svježe i krvareće. Druge su bile prekrite trulim mesom 
ili su se pretvorile u izrasline. Cijela jedna strana bila je crna, napadnuta gangrenom, 


tako reći, napola izjedena. 


Patila sam kao da je to bilo moje vlastito tijelo. Tada mi moj vodič reče: "Ovo je tijelo 
Crkve, tijelo svih ljudi, također i tvoje vlastito." Pokazujući mi svaku ranu, 
istovremeno mi je pokazivao i dijelove svijeta. Vidjela sam bezbroj ljudi i država 
odvojenih od Crkve, svaku na svoj specifičan način. Osjetila sam oštru bol zbog ove 
odvojenosti, kao da mi je otkinut komad mesa. Tada mi vodič reče: 'Neka te trpljenje 
nauči lekciji. Ponudi ga Gospodinu u zajedništvu s Isusovima trpljenjima, za one koji 
su se odvojili od Njega. Zar ne bi svaki član trebao tako trpjeti, kako bi se ponovo 
ujedinili u jedno tijelo? Kad se ovi dijelovi, koji su najtješnje povezani s tijelom, 


otkinu od njega, to je isto, kao da ti komad mesa otkinu od srca.' 


U svojoj mlakosti, pomislila sam, da on govori o onoj braći koja više nisu u 
zajedništvu s nama. Ali on nadoda: 'Tko su tvoja braća? Nisu naši krvni rođaci najbliži 
našem srcu, nego oni koji su naša braća u Isusovoj krvi — djeca Crkve, koja su otpala 
od nje.' 

Pokaza mi da će crna strana tijela napadnuta gangrenom uskoro biti izliječena. Gnjilo 
meso oko rana predstavljalo je heretike koji su se međusobno odijelili, ovisno koliko 
su rasli. Mrtvo meso je bila slika onih koji su duhovno mrtvi, hladni. Okoštali dijelovi 


su predstavljali tvrdoglave, okorjele heretike. 


Vidjela sam i osjetila svaku ranu i njeno značenje. Tijelo je dosezalo do samog neba. 
Bilo je to tijelo Zaručnice Kristove, bolno za gledati. Gorko zaplakah, ali odjednom mi 
osjećaje žalosti i tuge zamijeni utjeha. Tada ponovo počeh naporno raditi, svom 


svojom snagom.» 


Potonuvši pod težinom tereta života i zadaća koje su joj nametnute, uporno je molila 
Boga da je izbavi. Izgledala je kao da je na rubu smrti. Ali svaki put bi rekla: 
«Gospodine ne moja, nego tvoja volja budi! Ako su moje molitve i trpljenja korisni, 


daj mi živjeti tisuću godina. Daj mi radije umrijeti nego da te uvrijedim.» 


Tad bi dobila naredbu da živi, ustane, uzme svoj križ i još jednom ga nosi strpljivo za 
Gospodinom. S vremena na vrijeme, životni put bi joj bio pokazan. Vodio bi na sam 
vrh planine, na kojoj je bio sjajni blještavi grad - nebeski Jeruzalem. Često je 
pomislila da je konačno stigla do njega, da joj je sasvim blizu, radovala bi se, a onda 
bi odjednom otkrila, da je pred njom još jedna dolina. To je od nje zahtijevalo 
ponovni silazak niz strminu, po putovanje zaobilaznim putovima, trpljenje, patnju, 


rad i posvuda činjenje djela milosrđa. 


Morala je, izvoditi zalutale na pravi put, podizati pale, ponekad nositi invalidne, silom 
odvući mlake, a sva su ova djela milosrđa bila dodatni teret na njenom križu. Tad bi 


pod takvim teretom hodala još teže, sva povijena, ponekad padajući na zemlju. 


1823. je češće nego inače ponavljala, da više ne može izvršavati svoje zadaće, da 
nema više snage i da bi mirno željela živjeti i umrijeti u nekom zabitom samostanu. 
Dodala bi da će je uskoro Bog uzeti k sebi. Tamo će ga zaklinjati, neka joj dopusti 
postići molitvama na onom svijetu, ono što ovdje nije postigla zbog svoje slabosti. 


Kratko prije smrti, Sveta Katarina Sijenska je ponavljala sličnu molitvu. 


Anna Katharina je imala viziju o onome što će njene molitve na Nebu postizati na 
zemlji, čak, tičući se i stvari koje nisu postojale u njeno vrijeme. 1823. godina joj je 
donijela puno rada. 

Izgledala je kao da želi dovršiti cijeli svoj zadatak i tako održati jednom prije dano 


obećanje, opisati cijelu Isusovu Muku. 


Muka je bila predmet njene korizmene meditacije tijekom ove godine, i većinom iz 
nje je napisana najviše. Ali bez obzira na opisivanje, nije propuštala sudjelovati ništa 
manje u ovom pokorničkom dijelu godine ili manje iznositi misterije svakog blagdana 
crkvene godine. Sve je to obavljala kao i prethodnih godina. (Pogledajte o ovome u 


poglavlju naslovljenom 'Prekid iznošenja Muke'.) 


Svaki crkveni blagdan, za nju je bio više od posvećena sjećanja na tog sveca. Vidjela 
je u povijesnom utemeljenju tog blagdana, čin Svemogućega, učinjen baš u to 
vrijeme, za uzdizanje posrnulog čovječanstva. 

Premda su joj se ovi čini činili obilježeni karakterom vječnosti, bila je svjesna da 
čovjek profitira od njih samo u ograničenoj i uskoj sferi vremena. Čovjek mora doći u 
njihov posjed, u seriji uzastopnih trenutaka, i zbog toga oni moraju ponovo biti 


obnavljani u Crkvi, u slijedu utemeljenom od Isusa Krista i Duha Svetoga. 


U njenim očima svi su blagdani i svečanosti bili vječne milosti, koji su se vraćali u 
fiksnim dijelovima svake crkvene godine, na isti način kao što voće i plodovi zemlje 


dolaze u svojim sezonskim dobima prirodne godine. 


Njen žar i zahvalnost, u primanju i iskorištavanju tih milosti, bio je neugasiv. Ništa 


nije bila manje revna u nuđenju istih tih milosti, onima koji su zanemarivali njihove 


vrijednosti. Kao što se zbog sućuti prema raspetom Spasitelju svidjela Bogu i postigla 
za sebe privilegiju zadobivanja stigmi, kao znak najsavršenije ljubavi, tako su se i sva 
trpljenja Crkve, kao i onih koji su bili u nevoljama, ponavljali u različitim stanjima 


njene duše i tijela. 


A sva su se ova čuda događala u njenoj nutrini, skrivena i nepoznata onima oko nje. 
Čak ni sama nije bila potpuno načisto s njima, kao što ni pčela nije svjesna svoga 
truda. Ipak je kao svaki marljivi ratar, poljanu crkvene godine, obrađivala i gnojila s 
pažnjom. Živjela je usred njenih plodova i raspodjeljivala ih drugima. Sa zelenjem 
koje je sama obrađivala, jačala je i sebe i svoje prijatelje. Ili još bolje, bila je sama 
osjetljiva biljka u tom vrtu, suncokret, čudesna biljka, koja nezavisno od svoje volje, 


donosi plodove u svakoj sezoni godine, svaki sat u danu i pri svakakvom vremenu. 


Na kraju crkvene 1823., imala je zadnju viziju na temu izvještavanja događaja te 
godine. Nemar vojujuće Crkve i njenih slugu - svećenika, pokazani su Ani Katarini 
pod raznim simbolima. Vidjela je koliko se mnogo milosti gubi, jer se nije surađivalo s 
njima. Vidjela je koliko ih je odbačeno, manje ili više, i koliko ih je potpuno 
odbačeno. Pokazano joj je kako je naš Blagoslovljeni Otkupitelj, položio za svaku 
godinu u vrt Crkve, kompletno blago svojih zasluga, koje je više nego dostatno za 


svaku potrebu i za iskupljenje svakog grijeha. 


Bio joj je dan iscrpni izvještaj o svakoj zanemarenoj, izgubljenoj ili potpuno 
odbačenoj milosti. Za svaki ovaj nemar ili nevjernost, Vojujuća bi Crkva bila 
kažnjavana. Također joj je pokazano, kako su Crkvine sluge, zbog takva postupanja 
bile pritisnute od strane neprijatelja ili kako su bili povremeno ponižavani. 

Otkrića ovakvih opisa rasla su do preobilja njene ljubavi prema Crkvi, njenoj majci. 
Dane i noći je provodila u molitvi za Crkvu, prikazujući zasluge Isusa Krista, stalno 


plačući i usrdno moleći milosrđe. 


Pod ovakvim okolnostima, konačno bi skupila svu snagu i hrabrost, te ponudila da 


ona preuzme na sebe krivicu i kaznu, kao što dijete pristupa pred kraljev tron da 


primi kaznu. Tad joj je rečeno: 'Pogledaj se kako si jadna i bijedna. Ti, koja si 
zaželjela zadovoljiti za grijehe drugih.' 

Na njen veliki užas, vidjela bi sebe kao neku bijednu masu, totalno nesavršenu. Ipak 
je njena ljubav ostala neustrašiva i izbila bi u ovim riječima: «Da, jadna sam i puna 
grijeha, ali sam još uvijek zaručnica svoga Gospodina i Spasitelja! Moja vjera u Tebe i 
u iskupljenje koje si nam donio, pokriva sve moje grijehe, kao Tvojim kraljevskim 
ogrtačem. Neću Te napustiti sve dok ne prihvatiš moju žrtvu, jer preobilno blago 


Tvojih zasluga, nije zatvoreno ni za jednog od Tvojih vjernih slugu.» 


Što je duže molila, njena molitva postajala bi čudesno energična, a ljudskim ušima je 
bila kao rasprava i borba s Bogom, ushićena i tjerana žestinom ljubavi. Ako joj je 
žrtva bila prihvaćena, energija bi joj slabila i bila bi ostavljena da trpi, do odbojnosti 
ljudskoj prirodi. Kad god bi prolazila kroz ovakve kušnje, oči bi prikovala na svoga 
Spasitelja u Maslinskom vrtu. Tada je morala pretrpjeti neopisive muke, podnoseći ih 
veličanstveno, strpljivo i slatko. 

Često smo je vidjeli kako miruje danima, nepokretna, kao janje na umoru. Ako bi je 
upitali, kako joj je, sa smiješkom i napola otvorenih očiju bi odgovorila: «Moja su 


trpljenja najljekovitija.» 


Početkom Adventa, trpljenja su joj bila malo ublažena. Vidjela je slatke vizije 
priprema Blažene Djevice za put, odlazak od kuće i cijeli tijek putovanja sa svetim 
Josipom do Betlehema. Pratila ih je svaki dan do skromne gostionice, gdje su odsjeli 


jednu noć ili bi išla ispred njih da im pripravi konak. 


Tada bi često uzimala komad starog platna, i po noći, ne budeći se, pravila bi dječju 
robicu i kapice za djecu siromašnih žena, čiji se porod uskoro očekivao. Sutradan, 
kad bi vidjela svu tu robu fino složenu u svojim ladicama, bila bi silno iznenađena. 
Ovo joj se događalo svake godine u isto vrijeme, ali ove godine, bilo je više truda i 


umora, a manje utjehe. 


U časovima rođenja našeg Spasitelja, bila bi skroz svladana osjećajima radosti, tako 


da bi jedva otpuzala do jasala gdje je dijete ležalo. Donijela bi mu na poklon samo 


mirtu i svoj križ, ispod čije težine bi malaksala, napola živa, sjedeći kraj njegovih 
nožica. Činilo se kao da je posljednji put kako sklapa svoj zemaljski ugovor s Bogom, 
i da se zadnji put nudi namjesto bezbrojnih grešnika, koji su bili duhovno mrtvi ili su 
bili u tjelesnim nevoljama. I ovo malo što znamo o načinu na koji je na sebe 
preuzimala trpljenja drugih, čini nam se potpuno neshvatljivim. Često bi iskreno 


rekla: «Ove mi je godine Dijete Isus donijelo samo križ.» 


Svaki dan je postajala sve uronjenija u trpljenja. Premda je vidjela Isusa za vrijeme 
njegova javnog djelovanja, kako ide od grada do grada, najviše što bi rekla o tome 
događaju, bilo bi kratko imenovanje, u kojem smjeru ide. Jednom je iznenada, jedva 
čujnim glasom, upitala: «Koji je danas dan?» Kad su joj rekli da je 14. siječnja, 
odgovorila je: «Imam još samo nekoliko dana. Trebala sam opisati cijeli život našeg 
Spasitelja, ali sad više nisam u mogućnosti to učiniti.» Ove riječi su bile 
najneshvatljivije, jer izgledalo je kao da ne zna, ni koju godinu Isusova javnog 


djelovanja kontemplira. 


1820. je opisala povijest našeg Spasitelja, počevši od 28. srpnja treće godine javnog 
djelovanja, sve do Uzašašća. Nakon toga bi se vratila na prvu godinu Isusova javnog 


djelovanja i nastavila do 10. siječnja, treće godine javnog djelovanja. 


27. travnja 1823. zbog putovanja pisca ovih stranica, dogodio se prekid u 
izvještavanjima, koji je trajao sve do 21. listopada. Bez problema je uhvatila nit 
izvještavanja točno tamo gdje je stala, i nastavila tako sve do zadnjih tjedana svog 


života. 


Kad bi rekla da je potrebno još nekoliko dana, sam njen prijatelj ne bi znao koliko će 
izvještavanje potrajati, niti je imao vremena već napisano pregledati. Nakon njene 
smrti, bio je uvjeren, da je samo mogla govoriti zadnjih dva tjedna svog života 
iznijela bi Isusov javni život sve do 28. srpnja treće godine javnog djelovanja, i tako 


kompletno zatvoriti ciklus." 


Stanje joj se svaki dan drastično pogoršavalo. Ona, koja je inače patila u tišini, sad je 


ispuštala prigušena stenjanja. Tako je grozna bila tjeskoba koju je podnosila. 


15. siječnja reče: «Dijete Isus mi je donijelo velika trpljenja za Božić. Još jednom 
sam bila kraj njegovih jaslica u Betlehemu. Gorio je od groznice i pokazao mi 
trpljenja svoje Majke. Bili su tako siromašni da nisu imali hrane, osim komad 
suhog kruha. Dao mi je još veća trpljenja. Reče mi: 'Ti si moja. Ti si moja 
zaručnica. Trpi kao što sam i ja trpio, ne pitajući za razlog zašto trpiš.' Nemam pojma 
koja će mi trpljenja biti nametnuta, niti koliko će trajati. Slijepo sam se pokorila svom 
mučeništvu, bilo za života, bilo za smrti. Jedino želim da se skrivena volja moga 
Gospodina izvrši na meni. U drugu sam ruku potpuno mirna, te imam utjehu u 


trpljenjima. Čak i jutros sam vrlo radosna. Budi blagoslovljeno sveto Ime Božje!» 


Trpljenja su se nastavljala, da je moguće, još bi se i povećala. Sjedeći, očiju 
zatvorenih, padala bi s jedne strane na drugu, dok bi zatomljen jecaj pobjegao s 
njenih usana. Ako bi ležala, bila je u opasnosti da bude ugušena. Disanje joj je 
postalo užurbano i naporno. Svi mišići i živci su drhtali s bolju. Nakon žestokog 
nagona na povraćanje, trpjela bi strašnu bol u želudcu. Pomislili su da je gangrena u 
stomaku. Ždrijelo bi joj bilo suho i goruće, usta nateknuta, obrazi pocrvenjeli od 
vrućice, a ruke bijele kao kreč. Ispod nategnute kože, ožiljci od stigmi bi sjali kao 
srebro. Puls joj je bio od 160 do 180. Premda nije mogla govoriti, svaku je dužnost 


imala potpuno na pameti. 


Uvečer 26. siječnja, reče prijatelju: «Danas je deveti dan. Moraš platiti svijeće i 
devetnicu u kapeli svete Ane.» Aludirala je na devetnicu koju je zamolila da joj učini 


za njene nakane, pa se bojala da ne bi prijatelj možda zaboravio. 


27. siječnja, u dva sata popodne, primila je Posljednje pomazanje, koje joj je donijelo 
veliko olakšanje, i duši i tijelu. Uvečer, njen prijatelj, izvrstan liječnik, molio je kraj 
njena uzglavlja. To joj je bila velika utjeha. Ona mu reče: «Kako je lijepo i prekrasno 


sve ovo! Neka je Gospodin tisuću puta hvaljen i slavljen!» 


Približavanje smrti nije nimalo prekinulo čudesnu povezanost njena života sa životom 
Crkve. Jedan ju je prijatelj posjetio 1. veljače uvečer. Sjeo je kraj njena kreveta, gdje 
ga nije mogla vidjeti. Slušao je s krajnjom sućuti njeno slabo stenjanje i isprekidano 
disanje. Odjednom sve utihnu, a on pomisli da je umrla. Taj tren se oglasi večernje 


zvono za Zornicu Prikazanja u Hramu (Zornica je bila u 18 sati po starim običajima). 


Bio je to početak blagdana, koji je prouzrokovao trenutni ushit njene duše u ekstazi. 
Premda još uvijek u teškom stanju, cijelu noć i dan blagdana, govorila je slatke riječi, 
pune ljubavi, prema Blaženoj Djevici Mariji. Oko podne, reče glasom koji se već 
promijenio zbog nadolazeće smrti: «Nisam se već dugo ovako dobro osjećala. 
Bolesna sam skoro cijeli tjedan, zar ne? Osjećam se kao da ništa ne znam o ovom 
mračnom svijetu! O, kakvo mi je samo svjetlo pokazala Blažena Majka Božja! 
Odvela me sa sobom. O, kako sam željno htjela ostati s njom!» Ovdje se pribrala na 
trenutak, stavivši prst na usne, reče: «Ali ne smijem pričati o ovim stvarima!» Otada 
je govorila da i najmanja riječ u njenu (Katharininu) slavu, samo povećava njeno 


trpljenje. 


Sutradan joj je bilo još gore. Uvečer, 7. veljače, bila je poprilično mirna, pa reče: «O 
moj slatki Gospodine Isuse, hvala ti opet i opet, za svaki trenutak moga života. 
Gospodine, ne moja, nego tvoja volja neka se vrši.» 

Uvečer, 8. veljače, jedan je svećenik molio kraj njena kreveta, kad mu odjednom 
zahvalno poljubi ruku, preklinjući ga da asistira kad bude umirala. Tad reče: «O Isuse 
ja živim za te, ja umirem za te! O Gospodine, slava budi tvome Imenu, više ne 


čujem, niti vidim.» 


Prijatelji su pokušali promijeniti njen položaj, kako bi bar malo olakšali njene boli. Ali, 
ona reče: «Ja sam na križu, uskoro će sve biti gotovo, pustite me na miru.» Primila je 
zadnje Sakramente. Željela se još jedanput u ispovjedi optužiti i za najmanji grijeh, 
koji je već mnogo puta ispovjedila. Vjerojatno je bio iste naravi kao onaj što je 
počinila u djetinjstvu, za koji se često optuživala, a sastojao se u prolasku kroz živicu 


susjedova vrta i želje za nekoliko jabuka koje su pale sa stabla na zemlju. Samo ih je 


pogledala. Jer reče, hvala Bogu, nije ih ni dotakla, ali ona je mislila da je to grijeh 


protiv desete Božje zapovijedi. 


Svećenik joj je dao potpuno odrješenje, nakon čega se ispružila na krevetu, a oni koji 
su stajali uokolo mislili su da umire. Jedna osoba koja joj je često zadavala boli, sad 
je stajala kraj njena kreveta moleći oproštenje od nje. Pogledala ga je iznenađeno i 


rekla da sigurno griješi, «Ja nikome nemam što oprostiti.» 


Tokom zadnjih dana života, kad se svaki čas očekivala njena smrt, nekoliko je 
prijatelja konstantno ostalo u sobi kraj nje. Pričali su tihim glasom, tako da ih nije 
mogla čuti, o njenoj strpljivosti, vjeri i drugim vrlinama. Kad odjednom iznenada, 
umirućim glasom reče: «Ah, za ljubav Božju, ne hvalite me — to me drži ovdje, jer 
onda moram dvostruko patiti. O moj Bože! Koliko svježeg cvijeća pada na mene!» 

Uvijek je vidjela cvijeće kao preteče i simbole trpljenja. Tad bi odbacila sve hvale, s 
najdubljim uvjerenjem njene vlastite bezvrijednosti, govoreći: «Samo je Bog 
dobar. Sve se mora platiti, do zadnjeg novčića. Ja sam siromašna i opterećena 
grijehom, i jedino mogu biti hvaljena trpljenjima, koja su sjedinjena s Isusovim 


trpljenjima. Ne hvalite me, već me pustite umrijeti u sramoti s Isusom na križu!» 


Boudon, u svojoj knjizi 'Život Oca Surina', opisuje sličnu osobinu umirućeg čovjeka, 
za kojeg su mislili da je izgubio osjet vida i sluha, kako energično odbacuje pohvale 


na njegov račun, izgovarane od strane onih koji su bili kraj njega. 


Nekoliko sati prije smrti, za kojom je čeznula, reče: «O Gospodine, pomozi mi. Dođi, 
o Gospodine Isuse.» Riječ hvale ju je zadržala, i tad opet najenergičnije odbaci hvalu, 
učinivši čin poniznosti. «Ne mogu umrijeti ako toliko dobrih osoba, misli dobro o 
meni. Molim vas recite im da sam nevrijedna grješnica! Proglasite to po cijelom 
svijetu, velika sam grješnica! Ja sam daleko ispod dobrog razbojnika koji je bio 
raspet s našim Isusom. Jer, on i njegovi suvremenici, nisu tako strašno mnogo krivi, 
kao što mi moramo dati zadovoljštinu, za sve milosti koje su nam darovane po Crkvi. 


Jer, oni nisu imali takvih milosti.» 


Nakon ove izjave, povrati joj se mirnoća, a svećeniku koji ju je tješio, reče: «Sad se 
osjećam potpuno mirnom i toliko sam ispunjena nadom i pouzdanjem, kao da nikada 
nisam počinila grijeh.» Bacila je pogled pun ljubavi na križ koji je stajao iznad 
podnožja njena krevet. Disanje joj je postalo ubrzano. Često bi popila malo tekućine. 


Kad bi joj dali raspelo, iz poniznosti, ona bi poljubila samo noge. 


Kraj kreveta je klečao jedan njen prijatelj u suzama. Imao je utjehu u stalnom 
prinošenju vode i vlaženju njenih usana. Kad bi položila ruku na presvlaku posteljine, 
blijedi suhi ožiljak od stigme bio bi jasno vidljiv. On bi držao njenu ruku, koja je već 
bila skoro hladna i budući da je u duši žudio za nekim njenim znakom pozdravljanja 


radi odlaska, ona bi samo lagano stisnula njegovu ruku. 


Lice joj je bilo vedro i mirno. Nosilo je izraz nebeskog dostojanstva, koji bi se mogao 
usporediti s izrazom borbenog hrvača, koji nakon nečuvenih napora i pobjede, 
malakše, i umire u samom činu dobivanja nagrade. Svećenik je ponovo molio molitve 
za umiruće, a ona u duhu osjeti inspiraciju da moli za pobožnog mladog prijatelja, čiji 


je imendan bio baš danas. 


Sat odbi 20 sati. Disala je slobodnije par minuta, a tada tri put uzviknu s dubokim 
stenjanjem, «O Gospodine, pomozi mi, Gospodine, dođi!» Svećenik zazvoni svojim 
zvoncem i reče: 'Umire.' Nekoliko rođaka i prijatelja koji su bili u susjednoj sobi, 
uđoše i kleknuše na molitvu. Ona je u ruci držala svijeću za umiruće, koju je svećenik 
pridržavao. Udahnu nekoliko laganih udisaja, a onda njena jadna duša napusti njene 
nevine usne i pohita, obučena u svadbenu haljinu, da se pojavi u nebeskoj nadi, pred 
Božanskim Zaručnikom, ujedinjena zauvijek s blagoslovljenim društvom djevica, koje 
idu za Janjetom, gdje god ono ide. Njeno beživotno tijelo, lagano je skliznulo na 


jastuke, točno u 20 sati i 30 minuta, 9. veljače 1824. 


Osoba koja ju je dobro poznavala i puno od nje dobila, napisa: 'Nakon njena 
preminuća, približih se njenom krevetu. Bila je poduprta jastucima, ležeći na lijevoj 
strani. Povoji koji su bili pripremljeni od njenih prijateljica, još dok je mogla napraviti 


par koraka, visjeli su s njene glave, prekriženi u kutovima. Na zidu blizu nje, visjela je 


slika naslikana uljem, prikazujući smrt Blažene Djevice, koju joj je darovala princeza 
od Salma. 

Izraz lica je bio besprijekorno divan. Nosio je tragove duha samožrtve, strpljenja i 
mirenja sa životom. Izgledala je kao ona koja je htjela umrijeti od ljubavi za Isusa, i 
to u samom činu izvršavanja djela milosrđa za druge. Desna ruka joj je počivala na 
posteljini — ruka kojoj je Bog dao neusporedive milosti, da prepoznaje čim nešto 
dotakne, da li je sveto ili posvećeno od Crkve. 

Milost koju možda nitko drugi nije tako obilno iskoristio. Milost, po kojoj se interesi 
vjere mogu nepojmljivo promovirati, jer ta milost sigurno nije dana nekoj jadnoj 


seljanki, samo radi njene slave. 


Zadnji put uzeh njenu ruku u svoju ruku. Ruku, tako vrijednu našeg najvećeg 
poštovanja - ruku, koja je bila Božji instrument u brzom prepoznavanju što je sveto - 
ruku, milosno vrijednu, koja je toliko puta nahranila gladne i obukla gole — ruku, koja 
je sada bila hladna i beživotna. 


Velika je milost bila povučena sa zemlje. Bog nam je oduzeo ruku svoje zaručnice, 
koja je podastrijela svjedočanstvo molitve i trpljenja za Istinu. Ta je ruka bila vanjski 
izraz osobite privilegije, darovane od Božanske milosti. Osupnut jakim impresijama, 
koje sam imao gledanjem njena lika, i uznemiren ukopnim pripremama, koje su se 


već događale oko njena kreveta, zamišljeno napustih sobu. 


Da je, rekoh si — da je, kao i mnogi drugi pustinjaci umrla sama, u grobu koji je 
unaprijed pripremila svojim rukama, njeni prijatelji — ptice - sigurno bi je prekrile 
cvijećem i lišćem. Da je umrla, kao mnoge druge, s djevicama posvećenim Bogu, i da 
ju je njihova nježna njega i dostojno štovanje ispratilo do groba, kao što je bio slučaj 
S npr. svetom Kolumbinom iz Rietia, bilo bi to na njihovo duhovno izgrađivanje. Ali, 
počasti koje su iskazane njenim posmrtnim ostacima, nisu u skladu s njenom 


ljubavlju prema Isusu, kojem ona toliko nalikuje, kako u životu tako i u smrti.' 


Isti je prijatelj napisao: 'Nažalost, nije bilo nikakvog službenog posthumnog 


ispitivanja njena tijela. Nijedan zahtjev za ispitivanjem, kojim je bila razapinjana 


tokom života, nije se sada dogodio. Prijatelji koji su je okruživali sada su zanemarili 
ispitivanje njena tijela, vjerojatno iz straha da ne dođe do velikog čuda, koji bi doveo 


do još jačih uzrujavanja.' 


U srijedu 11. veljače, tijelo je bilo pripremljeno za ukop. Pobožne žene, koje nisu 
nikom drugom dozvolile tu zadnju počast, opisale su mi stanje njena tijela: 'Stopala 
su joj bila prekrižena kao na križu. Ožiljci stigmi su bili crveniji nego inače. Kada smo 
podigli njenu glavu, krv je potekla iz nosa i usta. Svi su joj udovi bili mekani i 


fleksibilni, bez imalo mrtvačke ukočenosti, čak i kad je bila stavljana u lijes.' 


U petak 13. veljače, odnijeta je na groblje. Na sprovodu je bilo cijelo mjesto. Grob joj 
je bio lijevo od križa na groblju, na strani bliže živici. Ispred njena groba počivao je 
jedan dobri stari seljak iz Weltea, a iza nje, jedna sirota i moralna žena iz 


Dernekampa. 


Uvečer istog dana, kad je već bila pokopana, došao je jedan bogataš, nije došao 
Pilatu nego liječniku mjesta. Zatražio je tijelo Anne Katharine, ne da ga položi u novu 
grobnicu, već da ga otkupi za visoku cijenu, za nekog bogatog nizozemskog doktora. 
Prijedlog je odbijen, kao što i zaslužuje. Ali poslije su se mjestom počele širiti glasine, 


da je tijelo odnijeto. Mnogi su išli na groblje, da vide je li grob opljačkan. 


Ovome ćemo dodati slijedeći izvadak iz izvještaja izdanog u prosincu 1824., u 
"Journal of Catholic Literature', od von Kerza. Taj je izvještaj napisala osoba, koja je 
čini se bila dobro informirana: 'Oko 6 do 7 tjedana nakon smrti Anne Katharine 
Emmerick, počelo se pričati da joj je tijelo ukradeno. Naredbom vlasti, grob i lijes su 
otvoreni u tajnosti, u prisutnosti 7 svjedoka. S iznenađenjem pomiješanim s radošću, 
pronašli su da je tijelo potpuno očuvano. Izraz lica je bio nasmiješen, kao u osobe 
koja slatko sanja. Izgledala je kao da je upravo sad bila položena u lijes. Tijelo nije 
ispuštalo nikakav neugodan miris. Dobro je sačuvati kraljeve tajne, kaže Isus, sin 


Sirahov. Ali je također dobro, da svijetu obznanimo veličinu Božjeg milosrđa.' 


Rečeno nam je, da je veliki kamen navaljen preko njena groba. Mi ga stavljamo na 
ove stranice. Neka one pridonesu vječnom spomenu na osobu, koja je ublažila 
mnoge boli dušama i tijelima, i koja na mjestu gdje počivaju njeni posmrtni ostaci, 


čeka Dan Uskrsnuća. 


(Slijede navodi, iz knjige. patera Thomasa Wegenera (1831. - 1918.): Život Anne Katharine 


Emmerick, nakladnik Detecta, Zagreb, 2007. Ove je navode izabrao prevoditelj.) 


Gospodin je svojoj službenici Anni Katharini više puta objavljivao, kako ona dublju 
spoznaju svetih istina, kao i razmatranja svih Njegovih djela što ih je od početka 
učinio za čovječanstvo, ne prima samo za sebe, nego i za izgradnju vjernika — kao 
dokaz da On trajno živi u svojoj Crkvi, te da mudro i milosno djeluje prema njezinim 


potrebama. 


Stoga je sestra Emmerick, od svoje mladosti, trajno u nutrini osjećala ovomenu da 
sve treba nekom priopćiti. No, do njezine 44. godine nije joj uspjelo pronaći nikoga 
kome bi mogla vjerno prenijeti primljene vizije. Često je molila svoga ispovjednika 
neka je, za Ime Božje, sasluša. No, nikada joj nije uspjelo nikoga privoljeti da je 


pozorno posluša i pobliže ispita vrijednost ili bezvrijednost njezinih priča. 


Donijeti ćemo od riječi do riječi, neke od njezinih izjava, kojima je bila dužna sve 
ispripovjediti, kako bismo iz njih čuli jasnu Božju volju da Njegove objave budu 
zabilježene i ostanu sačuvane za buduće naraštaje: 'Ta mnoga čudesna priopćenja 
bijahu mi dana po Božjem milosrđu, ne samo za moju pouku, jer mnogo toga nisam 
mogla shvatiti, nego zato da to prenesem, kako bi se mnogo toga zaključanog i 


iščezlog opet probudilo. To mi je uvijek ponovo bilo zapovijedano. ' 


Jednom je drugom prilikom rekla: 'Ovo mi je rekao moj Zaručnik, kada sam mu se 
potužila na svoju nevolju i jad, te na to da vidim toliko toga što ne razumijem: On ne 
daje viđenja za mene. Ona su mi darovana da ih dadem (drugima) shvatiti, te da ih 


moram priopćiti, da sada nije vrijeme za izvanjska čuda, da On daje ta viđenja, i da 


je tako uvijek činio, kako bi dokazao da želi biti uz svoju Crkvu do posljednjega 
dana. 


Kada je jednom drugom prilikom, iz straha od odgovornosti kod prepričavanja, 
zamolila Boga da joj oduzme viđenja, dobila je odgovor, neka ispriča ono što uspije, 
pa makar je zbog toga ismijavali, da korist od toga ona ne može shvatiti, da to nije 
njezina stvar, nego stvar Crkve, da to što se toliko toga izgubilo povlači za sobom 
veliku odgovornost i veliku štetu, a svećenstvo, koje nema vjere shvatiti, morati će za 
to polagati težak račun. 

Nadalje otkrivamo, da su je više puta tijekom njezina života, Majka Božja, njezin 
anđeo čuvar i razni sveci, primjerice, Terezija Avilska, upozoravali i hrabrili neka ne 
odustane od pripovijedanja, ni u protivštinama, čak i ako bi to, zbog bolesti ili 


zapreka, mogla učiniti samo fragmentarno. 


Budući svećenstvo nije odgovaralo postavljenoj zadaći, Bog joj je pokazao čovjeka od 
kojega je htio učiniti oruđe za to. Njega je, kao i druge koji su joj trebali pomagati u 
ispunjenju njezine životne zadaće morala svojim zaslugama za to pridobiti i 
pripremiti. 

Bio je to pisac Clemens Brentano iz Berlina (1778. — 1842.). Više godina prije 
njegova prvog putovanja u Drilmen, vidjela ga je Anna Katharina svojim duhovnim 
očima, kao čovjeka od svijeta, koji je izgubio svoju katoličku vjeru i dospio na 
stranputicu. Njezina je zadaća bila, molitvom i pokorom ishoditi od Boga njegovo 
obraćenje i osposobiti ga za njegov budući poziv — zapisati njezine vizije. Zato ga je, 
kada je prvi puta stupio u njenu sobu, odmah prepoznala, te mu ispričala svoje vizije 
o njemu. (Inače ga je zvala, Hodočasnik, pa se i sam Cemens u spisima tako 


oslovljavao.) 


Slijedimo čudesne Božje puteve na tom čovjeku, na kojima je Božja milost, njega — 
okruženoga svjetovnim životom i slavom, te protestantskim prijateljima — privukla k 
sebi, a zatim, gotovo protiv njegove volje, poslala daleko do patničke postelje svoje 


pokornice, kako bi ondje bio usavršen u duhu i svojemu zvanju. 


Opaska: 


Njemački pjesnik Clemens Brentano posjetio je sestru Emmerick. Ona mu reče 
da ga je već vidjela u svojim vizijama i da je on taj koji će njene vizije staviti 
na papir. Zapisivao je vizije u notes, prevodeći Annin dijalekt na službeni 
njemački jezik, uvijek naknadno tražeći da ona potvrdi prijevode. Devet godina 
nakon smrti sestre Emmerick, 1833. godine, izišla je iz tiska knjiga 'Bolna 
Muka našeg Gospodina Isusa Krista prema meditacijama Anne Katharine 
Emmerick.' 

U predgovoru knjige, Brentano piše 'kako je sestra Emmerick posjedovala dar 
Božji - intuitivno znanje Svetog pisma.' Deset godina od Brentanove smrti, 
1852., njegov je prijatelj iz njegovih zapisa uredio knjigu - 'Život Blažene 


Djevice Marije". 


Njemački svećenik, redemptorist, Karl Erhard Schmoger (1819. -1883.) dobio 
je od biskupa zapise pjesnika Brentana. On izdaje od 1858. do 1880. četiri 
toma knjige 'Život našeg Gospodina', koji su uključivali sve prethodno izdane 
materijale. 1870. godine je izdao dva toma knjige 'Život Anne Katharine 


Emmerick'. 


Problemi nastali o vizijama sestre Emmerick nastaju nakon ovih knjiga izdanih 
od oca Schmogera. Rijetko je tko napadao samu 'Muku' koju je izdao 
Brentano. Mnogi su napadali razne odlomke i navode iz kasnije izdanih knjiga. 
Službena Katolička crkva je smatrala te vizije privatnima, nikako javnima. 
Vjernicima se nije preporučivalo da ih čitaju ili da vjeruju u njih, a sama Crkva 
međutim nije zauzela nikakvo službeno stajalište, osim što je rekla da nisu 
protiv vjere. 

Ipak su od Tradicionalnih Katolika (Starokatolika) ove knjige prihvaćene kao 
istinite, premda prilično nepoznate većini vjernika. (opaska prevoditelja: Zato 
svima preporučam da prvo pročitaju 'MUKU:, pa tek onda ostale knjige). 


Stoga, nije zbog knjige pokrenut postupak za njenu beatifikaciju, već zbog 


njena iznimna života i vrlina. Bilo kakve lokucije ili vizije koje je kandidat za 


beatifikaciju ostavio, pri tome ostaju irelevantne. 


Postupak za kanonizaciju je službeno pokrenut 14. studenog 1892., na 
urgiranje blaženog pape Pia _ IX, koji je nazvao Annu  Katharinu 
'blagoslovljenom djevicom Emmerick'. Do svibnja 1899., svjedočanstvo je dalo 


preko 130 osoba, u oko 70 sjednica. 


Prema optužbama, zbog njena navodnog prekida zavjeta djevičanstva i radi 
raznih nerazjašnjenih navoda u knjigama, postupak je prekinut 30. studenog 
1928. Međutim, imprimatur za knjige od strane Crkve je uvijek davan. 
Optužbe za povredu zavjeta djevičanstva, dokazane su kao lažne, pa je 
postupak obnovljen 18. svibnja 1973. godine. Dana 15. veljače 1975., 
posmrtni ostaci Anne Katharine Emmerick prenijeti su u crkvu Svetog Križa u 


Dulmenu. 


Stupanj blaženstvo čuda, javno je proglašen 7. srpnja 2003. Konačno, 3. 
listopada 2004., papa Ivan Pavao II proglasio je sestru Annu Katharinu 
Emmerick, blaženom. Znakovito, ona je zadnji svetac kojega je ovaj blaženi 


Papa proglasio. 


STVARANJE 


Uvodne napomene 


O svojim vizijama, počevši od djetinjstva, sestra Emmerick nam je rekla: «Kad sam 
imala šest godina i razmišljala o prvom članku Apostolskog vjerovanja - Vjerujem u 
Boga Oca Svemogućega, Stvoritelja neba i zemlje - pred mojom dušom su prolazile 
brojne slike stvaranja neba i zemlje. Vidjela sam Pad anđela, stvaranje Zemlje i Raja, 
Adama i Eve, kao i Pad čovjeka. Mislila sam da i svatko drugi to vidi, kao što se vide 
obične stvari oko nas, pa sam o tome otvoreno govorila svojim roditeljima, braći, 
sestrama i prijateljima. Ali smijali su mi se. Pitali su, gdje mi je ta knjiga u kojoj sve 
to gledam, pa sam tako odlučila šutjeti o tome. Mislila sam, premda bez mnogo 


razmišljanja, da možda nije pristojno pričati o tim stvarima. 


Vizije sam imala i po danu i po noći, u polju i u kući, dok sam sjedila ili šetala, ili kad 
sam jednostavno bila zaokupljena bilo kakvim poslom. Jednog dana, u školi, slučajno 
sam govorila o Uskrsnuću, opisujući ga drugačije od onoga što smo učili. Mislila sam 
da i drugi to tako vide. Nisam ni sanjala da ima nešto neobično u mome opisivanju. 
Ali, djeca su zurila u mene sa čuđenjem, pa prasnuše u smijeh, a učitelj me ozbiljno 


prekori i upozori da ne iznosim takve izmišljotine. 


Moje su se vizije nastavljale, ali zadržavala sam ih za sebe. Bila sam kao dijete koje 
promatra slikovnicu, opisujući slike onakve kakve jesu, ne razmišljajući puno o 
njihovu značenju. Pokazivale su svece ili scene iz svete povijesti, ponekad na jedan 
način, a ponekad na neki drugi. Nisu imale nikakva utjecaja na moju vjeru, one su 
jednostavno bile moja slikovnica. Zurila sam u njih, tiho i uvijek s dobrom mišlju: sve 
na veću slavu Božju! U duhovnom smislu, nisam stavljala vjeru u ništa drugo, osim u 
ono što je naš Gospodin objavio po svojoj svetoj Katoličkoj Crkvi za naše vjerovanje, 
bez obzira bilo to zapisano ili ne. Nikad nisam vjerovala čvrsto u ono što sam gledala 
u vizijama. Gledala sam na njih pobožno, tu i tamo, kao na različite Božićne jaslice. 
Nisam osjećala nikakvu odbojnost prema njihovoj različitosti ili stilu izrade, jer u 


svima njima sam častila isto drago dijete Isusa. Tako je slično bilo i sa slikama 


stvaranja neba, zemlje i čovjeka. U svima njima častila sam Gospodina Boga, 


Svemogućega, Stvoritelja neba i zemlje.» 


1. Pad anđela 


Gledala dam kako se preda mnom širi neki neizmjerni sjajni prostor, iznad kojeg je 
plutala kugla svjetla, blještava kao sunce. Osjećala sam da je to Presveto Trojstvo. U 
svome umu, imenovala sam Ga kao JEDAN GLAS. Promatrala sam ga kako proizvodi 
svoje efekte. Ispod kugle svjetla, dizali su se koncentrični krugovi blještavih korova 
duhova, čudesno sjajnih, jakih i lijepih. Ovaj drugi svijet svjetla, plutao je kao neko 


sunce pod još višim Suncem. 


Ovi korovi izlazili su iz gornjeg Sunca, kao da se rađaju iz ljubavi. Iznenada, ugledah 
neke od njih kako su se zaustavili, potpuno ushićeni u kontemplaciji svoje vlastite 
ljepote. Bili su u stanju samodopadanja, tražili su višu ljepotu u sebi, mislili samo o 
sebi, postojali su samo u sebi. Isprva su svi bili izgubljeni u kontemplaciji sebe, ali 
uskoro neki od njih otpočinuše u sebi. Na to, odmah ugledah taj dio blještavih korova 
kako se strmoglavljuje, njihova ljepota utonu u tamu, dok su se preostali odmah, 
brzo ustobočili zajedno, zauzimajući njihova prazna mjesta. Dobri anđeli sad su 
zauzimali manji prostor. Nisam ih vidjela da su napuštali svoja mjesta, kako bi 
progonili ili se borili s palim anđelima. Zli anđeli su otpočinuli u sebi i otpali, dok su 
oni, koji to nisu učinili, ustobočeni na njihova prazna mjesta. Sve se je to vrlo brzo 


odigralo. 


Tada, dižući se odozdol, ugledah neki tamni disk, buduće boravište palih duhova. 
Vidjela sam da ih je to zaposjelo protivno njihovoj volji. Disk je izgledao puno manji 
od sfere od koje je otpao, a meni se činilo da su sad duhovi prenatrpani, zbijeni jedni 


na druge. 


U svom sam djetinjstvu vidjela Pad anđela, a i poslije sam viđala, i danju i noću, 


strašeći se njihova utjecaja. Pomislih, mora da uzrokuju veliku štetu na zemlji, jer su 


stalno oko nje. Dobro je da nemaju tijela, jer bi inače zamračili sunčevu svjetlost. Da 


ih možemo vidjeti, vidjeli bismo ih kako plove oko nas kao sjene. 


Odmah nakon Pada, ugledah duhove u blještavim krugovima kako se ponizuju pred 
Bogom. Odavali su Mu štovanje i tražili oproštenje za pale anđele. Taj tren ugledah 
neki pokret u sjajnoj sferi u kojoj Bog boravi. Do tada je bio nepomičan, i kao što 
sam osjećala, čekao je takvu molitvu. 


Nakon te akcije preostalih anđeoskih korova, osjećala sam kako će oni ostati 
nepokolebljivi, da nikada neće otpasti. Obznanjeno mi je, kako je Bog u svojoj 
pravednosti, u Svojoj vječnoj osudi protiv pobunjenih anđela, dosudio vladavinu 
sukoba (takmičenja), sve dok njihova prazna mjesta ne budu potpuno popunjena. Ali 
ispuniti sva ta prazna mjesta, činilo mi se skoro nemogućim, jer će za to sigurno 
trebati puno vremena. Borba će se međutim odigravati na Zemlji. Gore više neće biti 


nikakve borbe, jer je tako Bog odlučio. 


Kad sam primila to saznanje, nisam više mogla žaliti Lucifera, jer sam vidjela da je 
sam sebe bacio dolje, svojom vlastitom voljom, zlom voljom. Nisam više mogla 
osjećati bijes ni prema Adamu. Naprotiv, osjećala sam veliku sućut prema njemu, jer 


sam razmišljala - to je bilo tako određeno. 


2. Stvaranje Zemlje 


Odmah nakon molitve vjernih anđela i akcije Boga, ugledah nedaleko ispod sebe, 
nadesno od svijeta sjenki, kako se uspinje još jedan tamni globus. Netremice ga 
promatrah. Gledah ga kako se kreće, postaje sve veći i veći. Sjajne su točke izlazile iz 
njega i okruživale ga, kao sjajne stranice. Tu i tamo postajahu još sjajnijima, širim 
ravninama, a tada ugledah oblik Zemlje i granice postavljene vodama. Na sjajnim 
mjestima ugledah pokrete kao život, a na kopnu ugledah vegetaciju kako se širi, kao 
i milijarde živih bića kako ustaju na život. Budući sam bila dijete, pomislih da se biljke 
miču. Iznad tih pokreta, bila je jedna siva zraka kao zalaz sunca, kao ranojutarnja 


zora, koja izbija onkraj zemlje, kao kad se priroda budi iz sna. 


Tad svi dijelovi slike izblijediše. Nebo postade plavo, sunce isijavaše svoju svjetlost, 
ali vidjela sam samo jedan komad Zemlje obasjanim i sjajnim. To je mjesto bilo 


divno, veličanstveno, pa pomislih - to mora da je raj! 


Dok su se ove promjene zbivale po mračnom globusu, ugledah kao neku jarku zraku 
svjetla, kako izbija iz najviše sfere, Božje sfere, u kojoj Bog prebiva. Bilo je to kao da 
se sunce podiglo još više u nebesa, kao da zora puca iz sna. To je bilo prvo jutro. 
Nijedno stvoreno biće nije imalo pojma o tome, činilo se da su sva stvorena bića, kao 
i stvari, tamo oduvijek, u svojoj neokaljanoj nevinosti. Kad se sunce popelo naviše, 
vidjeh da vegetacija raste, sve više i više. Vode su postale bistrijima, svetijima, boje 
čišće i jasnije — sve bijaše neizrecivo divno. Stvaranje ne bijaše tad, kao što je sada. 
Biljke, cvijeće i drveće imahu neke druge oblike. Danas su više divlje i izobličenije, 


nego li su bile u početku, jer sve su sadašnje stvari prošle kroz degeneraciju. 


Kad gledam biljke i plodove naših vrtova, marelice na primjer, a koje rastu i u 
južnijim krajevima, one s juga se razlikuju od naših, veće su, slasnije i ukusnije, pa 
često pomislim - kako je jadno ovo naše voće u usporedbi s voćem juga, a opet kako 
je voće juga bijedno u usporedbi s rajskim. Tamo sam vidjela ruže, bijele i crvene. 
Pomislih da su one simboli Kristove Muke i našeg Otkupljenja. Također sam vidjela 
palme, kao i druga stabla, visoka i široka, kako jako bacaju krošnje, kao da formiraju 
krovove. 

Prije nego se sunce pojavilo, zemaljske stvari su izgledale kržljavo. Ali pod sunčevim 


zrakama, postupno su rasle, dok nisu poprimile puni oblik. 


Stabla nisu bila blizu jedna drugima. Od svih vrsta biljaka, vidjela sam od svake vrste 
samo po jednu. Svaka je stajala zasebno kao jedinka na njivi. Vegetacija je bila 
osebujna, perfektno zelena, svaka vrsta zdrava, čista i bez ikakve truleži. Ništa nije 
zahtijevalo nekakvu ljudsku ili kakvu drugu njegu i kultivaciju. Pomislih - kako to da 
je to sve tako lijepo, budući još nema čovjeka! Ah, grijeh još ne bijaše ušao! Nije bilo 
nikakva razaranja, nikakva trganja. Sve je zdravo, sve je posvećeno. Sve je čisto, 


ništa ne zahtijeva pročišćenje. 


Ravnica koju sam promatrala bijaše blago valovita i prekrivena vegetacijom. U 
njenom je centru bila fontana, iz koje su na sve strane tekli potoci, ispreplićući se i 
miješajući svoje vode. Isprva u njima vidjeh neko lagano micanje, kao život, a tad 
ugledah živa bića. Nakon toga vidjeh, tu i tamo između grmlja, životinje kako ustaju, 
kao da se upravo bude od sna. Izgledale su vrlo različito od današnjih, nimalo 
plašljivo niti divlje. U usporedbi s današnjima, izgledale su superiornijima, kao što 
danas čovjek izgleda superiornije u odnosu na zvijeri. Bile su sve čiste i plemenite, 
krotke i radosne. Nemam riječi za opisati ih. Mnoge nisam poznavala, jer vidjela sam 
samo nekoliko vrsta koje mi danas imamo. Vidjela sam slona, jelena, devu, čak i 
jednoroga. Njega sam vidjela i u Noinoj arci. Bio je neobično nježan i blag, ne tako 
visok kao naši konji, glava mu nekako više okrugla. Nisam vidjela magarce, insekte, 
nikakva zla ili odvratna stvorenja. Na njih oduvijek gledam kao na kaznu radi grijeha. 
Ali, vidjela sam milijarde ptica i čula sam najmilozvučnije zvukove, kao u rana jutra. 


Nije bilo nijedne ptice grabljivice, niti sam čula tuljenje ijedne životinje. 


Raj još uvijek postoji, ali je čovjeku nemoguće dohvatiti ga. Vidjela sam da još uvijek 
postoji u svom svojem sjaju. Vrlo je visoko gore iznad Zemlje, u kosom pravcu od 


nje, kao što je tamni globus palih anđela ukoso od raja. 


3. Adam i Eva 


Vidjela sam stvaranje Adama, ne u raju, nego u području u kojem je Jeruzalem 
poslije smješten. Vidjela sam ga kako se pojavljuje blještav i bijel iz humka žućkaste 
zemlje, kao iz nekog kalupa. Sunce je sjalo, pa pomislih (bila sam dijete kad sam to 
gledala), da je zraka sunca izvukla Adama iz humka. On je bio rođen nevin, kao što 
je i zemlja iz koje je rođen bila nevina. Bog je blagoslovio zemlju, a ona Adamu 
postade majkom. (opaska: Adam — zemljanin, čovjek od zemlje) Adam nije odmah 
iskoračio iz zemlje. Prošlo je nešto vremena prije nego li se pojavio. Ležao je u 
humku na svojoj lijevoj strani, ruka mu pod glavom, sjajna maglica ga prekriva, kao 
neki veo. Zdesna mu ugledah neki lik. Postadoh svjesna da je to Eva, te da je ona iz 


njega — Adama, Božjom silom povučena u raj. 


Bog zovnu Adama. Humak se rastvori i Adam polako istupi naprijed. Nigdje uokolo 
nije bilo drveća, samo nisko cvijeće. Isto tako sam vidjela da i životinje izranjaju iz 


zemlje, svaka jedinka zasebno, u čistoj samoći, mužjak posebno, ženka posebno. 


Evo sad gledam Adama kako se rađa za raj. Bog mu je u raju dovodio sve životinje, a 
on im je davao imena. Sve su ga slijedile i poskakivale oko njega, jer prije nego je 
sagriješio, sve su mu stvari služile. Sve čemu je dao ime, slijedilo ga je i služilo mu 
na zemlji. Eva još nije bila načinjena iz njega. 

Vidjela sam Adama u raju, među biljkama i cvijećem, nedaleko od fontane u središtu. 
Izgledao je kao da se tek probudio. Premda mu lik bijaše više od mesa nego od 
duha, ipak je bio blještavo bijel. O ničemu se nije brinuo, niti je bio zapanjen svojim 
vlastitim postojanjem. Hodao je između biljaka i životinja, kao da ih sve oduvijek 


poznaje, kao što čovjek obilazi svoja polja. 


Blizu stabla s vodom uzdizao se brežuljak. Tamo sam vidjela Adama kako spava na 
lijevom boku, lijeva mu ruka ispod obraza. Bog je poslao dubok san na nj, bijaše on 
zaokupljen snovima. A onda iz njegova desnog boka, baš tamo na istom mjestu, gdje 
je koplje probolo Isusov bok, Bog izvuče Evu. Ugledah je malu i profinjenu. Ali brzo 
je rasla, sve dok nije postigla punu visinu. Bila je savršeno lijepa. Da nije bilo Pada, 


sve bi se rađalo na isti način, u mirnom snu. 


Brdo se rastvori, a na Adamovoj strani uzdignu se kristalna stijena u obliku prekrasna 
dragog kamena. Na Evinoj strani protezala se mala dolina prekrivena kao nekim 
bjelkastim peludom. Kad je Eva bila načinjena, vidjela sam da je Bog dao ili dopustio 
da nešto poteče prema Adamu. To nešto bijaše kao da istječe iz Božje glave, u 
ljudskom obliku, struja svjetla iz čela, usta, prsa i ruku. Ujediniše se u svjetlosnu 
kuglu koja porinu u Adamov desni bok, a Eva je stajala sa strane. Samo je Adam 
primio to svjetlo. To je bila klica Božjeg Blagoslova, a bijaše trostruka. 

Blagoslov koji je Abraham primio od anđela bijaše jednostruk. Bio je slična oblika, ali 
ne tako svijetao kao ovaj. Eva stade kraj Adama, a on joj pruži ruku. Bijahu kao 
dvoje plemenite djece, nezamislivo lijepi, perfektno sjajni, obučeni u zrake svjetla, 


kao nekim velom. Vidjeh kako iz Adamovih usta isijava široka staza bliještećeg 


svjetla, a iznad čela mu se nalazio znamen koji je izražavao veliku čast. Oko usana 
mu se poigravala sunčana zraka, ali kod Eve ne bijaše toga. Vidjela sam da je 
Adamovo srce, vrlo slično srcu današnjeg čovjeka, ali njegove grudi okruživahu zrake 
svjetla. Usred srca vidjeh sjajnu aureolu svetosti. U njoj se nalazio sićušan lik, koji 
kao da je nešto držao u ruci. Mislim da je predstavljao treću osobu Presvetog 
Trojstva. Iz nogu i stopala Adama i Eve isijavale su zrake svjetla. Kosa im je padala u 


pet razdjeljaka - pletenica, dvije na sljepoočice, dvije iza ušiju i jedna na zatiljak. 


Uvijek sam govorila da su se Isusovim ranama otvorila nova vrata, koja su se 
zatvorila Adamovim grijehom. Dano mi je shvatiti, da je Longinovo koplje, kad je 
njime probio Isusov bok, otvorilo vrata ponovne uspostave vječnog života i zato nitko 


nije ušao u Nebo, jer vrata bijahu zatvorena. 


Bliješteće zrake svjetla oko Adamove glave pokazivale su njegovu obilnu plodnost, 
njegovu slavu i njegovu vezu s drugim svjetlima. A sva ova bliješteća ljepota je 
ustanovljena radi proslavljanja tijela i duše. Naša je kosa slama, ništa, sjena slave, a 
ako je naša kosa samo sjena slave, tako su i sadašnja naša tijela u odnosu na 
Adamovo tijelo prije Pada, samo sjena slave. Zrake oko Adamovih usnica nosile su 
opis svete slike Boga, koje bi se, da nije bilo Pada, uvijek aktivirale, i to kod svake 


izgovorene riječi. 


Adam pruži ruku Evi, pa napustiše predivno mjesto na kojem je Eva stvorena. 
Prošetaše po raju, sve promatrajući, svemu se radujući. To mjesto bijaše najviše po 


visini u raju i na tom mjestu sve bijaše sjajnije i divnije nego li igdje drugdje. 


4. Stablo života i Stablo spoznaje 


U centru blještavog vrta ugledah jezero vode s nekim otokom, koji je pak s 
nasuprotnom obalom povezan nekim molom. I otok i mol bijahu obrasli predivnim 
drvećem, ali u centru otoka bijaše jedno stablo veličanstvenije nego li ijedno drugo. 
Ono se natkrilo nad drugim stablima kao da ih čuva. Korijenje mu se protezalo po 


cijelom otoku, kao i _ grane, koje bijahu široke pri bazi, a uske na vrhovima. Njegove 


glavne grane bijahu vodoravne, a s njih su rasle nove, kao mala drveća. Lišće bijaše 
predivno, plodovi žuti, a čaška im kao pupoljak ruže. Drvo je nekako najviše sličilo 
cedru. Ne sjećam se da sam ikad vidjela Adama, Evu ili bilo koju životinju blizu toga 
stabla. Ali, vidjela sam predivne, dostojanstvene bijele ptice i čula ih kako pjevaju u 


krošnji stabla. To stablo bijaše Stablo života. 


Neposredno ispred mola, koji je vodio na otok, stajalo je Stablo spoznaje. Kora mu 
bijaše stepenasto hrapava, kao u palme. Lišće koje je raslo direktno iz stapke, bijaše 
vrlo veliko i široko, oblika kao potplat cipele. Prikriveni u prednjem dijelu lišća, visjeli 
su žuti plodovi, oblika grozda s pet boba. Jedna boba sprijeda, a četiri otraga oko 
stapke. Voće bijaše oblika jabuke, premda više imaše okus kruške ili smokve. Imalo 
je pet rebara spojenih u malu udubinu. Pulpa bijaše slična smokvi, boje smeđeg 
šećera, prošaranog crvenim žilicama. Stablo je bilo znatno šire gore, nego li u bazi, a 
korijenje mu bijaše snažno i duboko. Vidjela sam vrste ovog stabla u južnijim i 
toplijim zemljama. Njegove grane bacaše mladice prema zemlji, gdje su se ukorijenile 
i rasle kao nove mladice. Mladice su imale četiri grančice, tako da je takvo stablo 
često prekrivalo veliko područje. Čitave obitelji stanovale su pod tim gustim 


krošnjama. 


Nadesno, nedaleko od Stabla spoznaje, ugledah malo, ovalno brdo, blage padine. 
Crvene kuglice svjetlucaše po njemu, kao i razne vrste dragog kamenja. Bijaše 
popločeno s kristalima. Okolo brda bijaše tanko drveće, visine baš da čovjeku 
spriječe pogled. Razne biljke i grmlje rasle su uokolo njega, a rađahu, kao i drveće, 


raznim divnim cvjetovima i ukusnim, hranjivim plodovima. 


Ulijevo, nedaleko Stabla spoznaje, ugledah kosi obronak s malom dolinom. Izgledao 
je mek kao glina, ili bolje kao magla, a bijaše prekrit nježnim bijelim cvijećem i 
peludi. I ovdje je rasla razna vegetacija, ali sva bezbojna, više kao pelud, nego kao 
plodovi. 

Čini sa da ovo dvoje, brdo i dolina, imaju nešto zajedničko, kao da je brdo izronilo iz 
doline, ili kao da je nešto iz brda presađeno u dolinu. Bijahu jedno drugome kao prst 


i nokat. Činilo mi se oboje svetima, a i oboje sam vidjela kako sjaje svjetlošću, 


osobito brdo. Između njih i Stabla spoznaje rasle su razne vrste drveća i grmlja. 
Bijahu, kao i sve drugo u vrtu, prozirni, kao da su načinjeni od svjetla. Ova dva 
mjesta bijahu prva boravišta naših praroditelja. Stablo spoznaje ih je razdvojilo. 


Mislim da im je Bog nakon stvaranja Eve, pokazao ova mjesta. 


Vidjela sam da su Adam i Eva isprva bili malo zajedno. Vidjela sam ih potpuno 
oslobođene od strasti, svatko je stanovao u svom boravištu. Životinje bijahu 
neopisivo otmjene u izgledu, blještave, služahu i Adamu i Evi. Sve su imale ovisno o 
svojoj vrsti, određena skrovišta, boravišta, a svaka je zasebno išla po vrtu. Razna 
bića su u sebi sadržavala neku veliku misteriju Božanskog zakona, a sva bijahu 


povezana jedna s drugima. 


GRIJEH I NJEGOVE POSLJEDICE 
i. Pad 


Isprva sam gledala Adama i Evu kako šeću po raju. Životinje su trčale k njima i 
slijedile ih, a čini se da su više bile povezane s Evom, nego li s Adamom. Eva je bila 
više proizvod zemlje, bijaše više stvorenje. Bila je znatiželjnija od Adama. Činila se 


više neujedinjenom, razdijeljenom na dvoje. Adam je bio šutljiv, više uronjen u Boga. 


Među životinjama bijaše osobito jedna koja je slijedila Evu bliže od ostalih. Bijaše 
osobito nježna i simpatična, neko lukavo stvorenje. Nisam je mogla niti s jednom 
drugom usporediti. Bijaše vitka i blistava, izgledalo je kao da nema kostiju. Išla je 
uspravno na svojim kratkim zadnjim nogama. Šiljati rep joj se vukao po zemlji. Blizu 
glave, koja bijaše ovalna s izvanredno pronicavim licem, imala je male kratke ruke, a 
njen lukavi jezik bijaše uvijek u pokretu. Boja njena vrata, prsiju i donjih dijelova 
tijela bijaše žućkasta, a donji dio leđa prošarano smeđe, vrlo slično jegulji. Bila je 
visoka kao desetogodišnje dijete. Stalno je bila uz Evu, tako priljepljiva, laskava i 
inteligentna, tako dosjetljiva na odgovor i poslušna, da je bila vrlo dražesna. Ali meni 


bijaše nešto odbojno u tome. Mogla sam to čak i sad točno vidjeti. Nikad nisam 


vidjela da je dodirnula ni Adama, ni Evu. Prije Pada distanca između muškarca i 
prostijih životinja bijaše velika i nikad nisam vidjela kako prvi ljudi diraju neku od 
njih. Istina, imale su više povjerenja u muškarca, ali su uvijek držale određenu 


distancu od njih. 


Kada su se Adam i Eva vratili u područje svjetlosti, blještavi Lik kao predivan 
muškarac, pun svjetlucanja, bijele kose, stade pred njih. Pokaza svuda uokolo i u 
nekoliko riječi, preda im sve stvari, da njima upravljaju i zapovijedaju. Adam i Eva 
nisu izgledali zastrašeno, pa su ga prirodno poslušali. Kada on nestade, činili su se 
zadovoljnijima i sretnijima. Čini se da su shvaćali stvari bolje, da pronalaze više reda 
u stvarima, jer su sad osjećali zahvalnost, ali Adam više nego Eva. Ona je razmišljala 
više o njihovim stvarnim ushitima i o stvarima koji ih okružuju, nego o zahvaljivanju 
za njih. Eva ne otpočinu u Bogu tako perfektno kao Adam, duša joj više bijaše 


zaokupljena stvorenim stvarima. Mislim da su Adam i Eva obišli cijeli raj tri puta. 


Ponovo ugledah Adama na sjajnom brdu, na kojem je Bog stvorio ženu izvadivši 
rebro iz njegova boka dok je on čvrsto spavao. Sad je stajao sam pod stablima, 
zadubljen u čuđenje i zahvalnost. Ugledah Evu blizu Stabla spoznaje i kraj nje onu 
istu životinju, lukaviju i veseliju nego ikad. Eva je bila očarana gujom, jako joj se 
sviđala. Guja se brzo uspne gore na Stablo spoznaje, a glavu je postavila u liniju s 
Evinom. Tada kucnuvši po deblu svojim zadnjim šapama, primaknu glavu k Evinoj, pa 
joj reče da ako pojede plod ovog stabla, više neće biti u ropstvu, postati će slobodna 
i shvaćati će kako se izvodi razmnožavanje ljudske rase. Adam i Eva bijahu već prije 
primili zapovijed da se množe i rastu, ali shvatila sam, da oni još nisu znali kako će to 
Bog izvoditi. Također sam shvatila da kada oni to budu saznali, sagriješiti će, a 
otkupljenje više neće biti moguće. Čini se da su bili potaknuti željom vidjeti što je to 
guja obećala. Nešto ih je sramotno zaposjelo. To me je zabrinjavalo. Eva baci pogled 


na Adama, koji je još uvijek bio tih, stojeći pod stablima. Eva ga pozove, a on priđe. 


Eva krenu da ga susretne, ali se vrati natrag. To je bio nemir, oklijevanje u njenu 
djelovanju. Ponovo Eva krenu, kao da je namjeravala proći kraj Stabla, ali još jednom 


zastade oklijevajući, priđe Stablu slijeva, stade iza njega, skrivena njegovim velikim 


visećim lišćem. Stablo je bilo šire gore, nego li dolje kod baze. Njegove široke grane 
pune lišća, padale su do zemlje. Baš na Evin dohvat ruke, visio je grozd iznimno 


zamamnih plodova. 


Tad Adam priđe. Eva ga primi za ruku i pokaza mu životinju koja govori, a on poču 
njene riječi. Kad je Eva položila svoju ruku na Adamovu podlakticu, to bijaše prvi put 


uopće da ga je dotakla. On nju nije doticao, ali sjaj oko njih postade mutniji. 


Vidjeh da životinja pokazuje na plodove stabla, a on nije ni pokušao otići od Eve. A 
kad želja za tim voćem uzraste u Evinu srcu, Adam otkinu plod i dade joj središnji, 


najljepši dio petero-dijelnog ploda. 


Tad ugledah kako Eva prilazi bliže Adamu i nudi mu plod. Da je tad odbio plod, grijeh 
ne bi bio izvršen. Vidjeh da je plod rastvoren u Adamovim šakama. U plodu je Adam 
gledao slike, a to bijaše kao da i on i Eva bijahu poučeni u nečemu što ne bi smjeli 
znati. Unutrašnjost ploda, pulpa, bijaše krvavo crvene boje, prošarana _ mnogim 
žilicama. Vidjeh kako su Adam i Eva izgubili svoju blistavost, a likovi im postadoše 
zamućeni. Bijaše to kao da je sunce zašlo. Životinja spuznu sa stabla, a ja je vidjeh 
kako bježi na sve četiri strane. 

Nisam vidjela da je voće primaknuto ustima, kao što mi danas jedemo hranu, ali je 


nekako nestalo između Adama i Eve. 


Vidjela sam da je Eva zgriješila još dok je guja bila na stablu, jer njen pristanak 
bijaše s kušnjom. Tad spoznah također nešto što ne mogu točno opisati. Naime, kao 
da je guja bila utjelovljenje Adamove i Evine volje, biće po kojemu su oni činili sve 


stvari, po kojem su mogli dobiti sve stvari. Tad je tu bilo, da je sotona ušao. 


Grijeh ne bijaše kompletiran konzumiranjem zabranjena voća. Ali to voće sa stabla, 
koje je pružalo svoje grane do zemlje i u zemlju, tako proizvodeći nove mladice, isto 
je činilo i nakon Pada, prenoseći ideju apsolutnijeg razmnožavanja, usađenu 
senzualnost u sebi, po cijenu odvajanja od Boga. Tako je neposluhom proizašlo iz 


njihova udovoljavanja užicima, odvajanje stvorenja od Boga, i tako su u sebe i kroz 


sebe posijali sve sebične strasti u ljudsku prirodu. Adam je tako upotrijebio voće 
samo radi uživanja u njemu, pa je kao posljedicu svoga čina morao prihvatiti prevrat, 


patvorinu prirode, također, i grijeh i smrt. 


Blagoslov svetog i čistog razmnožavanja od Boga i po Bogu, koji je Adam primio 
nakon stvaranja Eve, bijaše povučen od njega, kao posljedica toga uživanja. Jer 
vidjeh, kako odmah taj tren, Adam odlazi sa svog brda da bi otišao k Evi, a Gospodin 
ga zgrabi s leđa i uze nesto od njega. Od toga nesto, osjećala sam, doći će spasenje 


za čovječanstvo. 


Jednom mi je na blagdan svetog Bezgrješnog začeća, dana vizija tog otajstva. Vidjela 
sam u Adamu i Evi tjelesni i duhovni život čitavog čovječanstva. Vidjela sam da je 
Padom to postalo pokvareno, pomiješano sa zlom, a zli anđeli zadobiše moć nad 
time. Vidjela sam kako je druga osoba Presvetog Trojstva sišla dolje i kao s nekom 
zakrivljenom oštricom, uzela Blagoslov od Adama, i to prije nego li je sagriješio. 
Istovremeno ugledah Djevicu kako izlazi iz Adamova boka, kao mali sjajni oblak, te 


kako leti sva blještava gore k Bogu. 


Uzimanjem voća, Adam i Eva su postali, kao opijeni, a njihov pristanak da griješe, 
prouzroči u njima veliku promjenu. To je bila guja u njima. Njena priroda pokvari i 


njihovu, a tada dođe i kukolj među pšenicu. 


Kao kazna i odšteta, bi ustanovljeno obrezanje. Kao što se loza čisti da ne rađa 
divlje, da ne postane rđava i besplodna, tako isto treba biti učinjeno i s muškarcem, 
kako bi mogao ponovo zadobiti svoju izgubljenu savršenost. Jednom kad mi je 
odšteta-reparacija Pada bila pokazana u simboličnim slikama, vidjeh Evu u trenu kad 
je izlazila iz Adamova boka, kako čak i tad okreće svoju glavu prema zabranjenom 
voću. Otrčala je brzo prema Stablu i obgrlila ga svojim rukama. U jednoj suprotnoj 
slici, vidjeh Isusa rođena od Bezgrješne Djevice. On otrča ravno do Križa i zagrli ga. 
Vidjela sam Evin lik opskuran i ruiniran, ali nanovo pročišćen Isusovom Mukom. 
Bolima pokore mora zlo samoljublje, u samom svom korijenu, biti iščupano iz mesa. 


Riječ Epistle, da sin sluškinje neće biti baštinik, uvijek sam shvaćala da znače, kako 


su meso i ropska podložnost označeni pod tim likom sluškinje. Brak je tako stanje 
pokore. On poziva na molitvu, post, djela milosrđa, samoprijegor, i na nakanu rasta 


Kraljevstva Božjeg. 


Adam i Eva prije grijeha bijahu sasvim drugačije konstituirani nego smo mi danas, mi 
ovako jadne, bijedne kreature. Uzimanjem zabranjenog voća, usvojili su materijalnu 
egzistenciju. Duh je postao važan, meso instrument, posuda. Isprva bijahu jedno u 
Bogu, tražili su se u Bogu. Ali poslije grijeha, stajaše odvojeno od Boga u svojoj 
vlastitoj volji. Ta samovolja je sebetraženje, žudnja nakon grijeha i nečistoća. 
Konzumiranjem zabranjenog voća, čovjek se okrenuo od svoga Stvoritelja. To bijaše 
kao da je povukao stvaranje u sebe. Sva kreativna moć, djelovanja i atributi, 
čovjekov odnos jednih s drugima i sa svom prirodom, postade u čovjeku materijalan, 


u raznim formama i funkcijama. 


Jednom je čovjek obdaren s kraljevstvom nad prirodom, ali sad je sve u njemu 
postalo priroda. On je sad jedan od njenih robova, pokoreni i sputani gospodar. Sad 
se mora boriti i hrvati s prirodom — ne mogu to precizno objasniti - to bijaše kao da 
je nekoć čovjek posjedovao sve stvari u Bogu, njegovu Stvoritelju i njegovu Središtu, 


a sad je sam sebe učinio svojim središtem, a stvari su postale njegovim gospodarom. 


Vidjela sam čovjekovu unutrašnjost, njegove organe, kao da su pokvarljive slike 
stvorenja u mesu, u tijelu, kao i njihove odnose, kao i odnose jednih s drugima, od 
zvijezda, pa sve do najmanjih bića. Svi imahu utjecaj od čovjeka. Svi bijahu povezani 
s čovjekom. On se sad mora boriti protiv njih, raditi s njima i patiti od njih. Ne mogu 


to točno objasniti, budući sam i sama član te pale rase. 


Čovjek je stvoren da popuni korove palih anđela. Da nije bilo Adamova pada, 
čovječanstvo bi se povećavalo dok ne bi dostiglo broj palih anđela, i tad bi došlo do 
kraja svijeta. Da su Adam i Eva živjeli i vidjeli samo jednu grješnu generaciju, ne bi 
bilo Pada. Uvjerena sam da će svijet postojati dok se ne popuni broj palih anđela, 


dok se pšenica ne odvoji od kukolja. 


Jednom sam imala veliku viziju povezanu s grijehom i cijelim planom otkupljenja. 
Čisto i točno sam vidjela sve misterije, ali ne mogu ih sve pretočiti u riječi. Vidjela 
sam grijeh u svom njegovu bezbrojnom obliku, od pada anđela i od pada Adama, sve 
do današnjih dana. Vidjela sam i sve pripreme za popravljanje toga, kao i otkupljujući 
silazak i smrt Isusa Krista. Isus mi pokaza suštinsku nečistoću svih stvorova, kao i 


sve što je On učinio od samog početka za njihovo pročišćenje i oporavak. 


Kod Pada anđela, milijarde zlih duhova sišlo je na zemlju i u atmosferu. Vidjela sam 
mnoga stvorenja pod utjecajem njihova gnjeva, opsjednute od njih na mnoge razne 


načine. 


Prvi je čovjek bio slika Boga, bio je kao samo nebo. Sve je bilo jedno u njemu, sve je 
bilo ujedinjeno s njim. Njegova forma bijaše jedna reprodukcija Božanskog prototipa. 
Bio je predodređen zaposjesti i uživati zemlju i sve stvorene stvari, ali upravljajući s 
njima za Boga i dajući Mu zahvalnost za njih. Muškarac je međutim bio slobodan. 
Zato je bio podvrgnut kušnji, zato mu je bilo zabranjeno jesti sa Stabla spoznaje. U 
samom početku, sve je bilo ravno i glatko. Kad je mali humak bio sjajni brežuljak na 
kojem je Adam stajao, kad je bijela, cvjetna dolina u kojoj sam vidjela Evu kako stoji, 


bila ispunjena uleknućima, pokvarenjak je već bio blizu. 


Nakon Pada, sve se izmijenilo. Sva stvorenja su se sama razmnožavala, rasuta u 
sebi. Ono čega je prije bilo puno, stvorenja se više nisu gledala samo u Bogu, svako 


je bilo koncentrirano samo na sebe. 


Čovječanstvo je u početku brojilo samo dva člana, pa tri, da bi napokon postalo 
bezbrojno. Bili su na sliku Božju, ali nakon Pada, postali su slika sebe, čija je slika 
imala porijeklo u grijehu. Grijeh ih je doveo u komunikaciju s palim anđelima. Tražili 
su sva svoja dobra u sebi i u stvorenjima oko sebe, a sa svima njima su pali anđeli 
bili u svezi. Iz toga međusobnog odnosa, koji je potopio čovjekovu dostojanstvenu 


nadarenost u sebi i u paloj naravi, proizlazila je raznolika amoralnost i mizerija. 


Moj Zaručnik mi pokaza sve jasno, razumljivo, jasnije nego što čovjek može vidjeti 
stvari po danu. Prije sam mislila da ih dijete može shvatiti, ali sad ih ne mogu 
ponoviti. Pokaza mi cijeli plan otkupljenja s načinom kako je to izvedeno, kao i sve 
ono što je On sam učinio. 

Vidjela sam da nije dobro kad kažemo da Bog nije trebao postati čovjekom, da nije 
trebao umrijeti za nas na Križu, da nas je mogao otkupiti svojom čistoćom i 
svemogućnosti. Vidjela sam da je učinio to što je učinio, u suglasju sa svojom 
vlastitom beskrajnom savršenošću, svojom milošću i pravdom, jer Bog nema nikakve 


potrebe, On čini što želi, On je ono što jest! 


Vidjela sam Melkisedeka kao jednog anđela i kao prototip Isusa, kao svećenika na 
zemlji. Koliko je svećeništvo u Bogu, toliko je on bio anđeo-svećenik vječne 
hijerarhije. Vidjela sam ga kako priprema, pronalazi, izgrađuje i odvaja ljudsku 
obitelj, postupa s njima kao neki vodič. Vidjela sam i Enoha i Nou, što oni 
predstavljaju, što su učinili. 

S druge strane, vidjela sam stalno rastuće carstvo pakla i bezbrojne razne 
manifestacije i efekte zemaljske, putenost i đavolske idolatrije. U svim sam tim 
manifestacijama vidjela slične kužne likove i forme, kako da kažem, tajne i prirođene 
potrebe, neprekinuti proces griješenja i pokvarenosti. Na taj način, vidjela sam grijeh 
i proročke, nagoviještene likove otkupljenja, koji su na svoj način bili likovi Božanske 


moći, kao samog čovjeka u slici Boga. 


Sve mi je to bilo pokazano, od Abrahama do Mojsija, od Mojsija do Proroka, kao i 
način na koji su svi bili povezani i njihov odnos sa sličnim osobama u našim 
sadašnjim danima. Tako na primjer, s ovim vizijama iz Starog zavjeta, bijaše 
povezana uputa koju sam primila o razlogu zašto svećenici više ne oslobađaju i ne 
liječe, zašto to nije više u njihovoj moći, ili zašto se to sad manifestira tako drugačije 
od onoga kako je bilo u početku. Vidjela sam taj dar svećeništva onako kako su ga 
posjedovali Proroci i značenje forme pod kojom je to bilo vršeno. Vidjela sam na 
primjer, povijest Elizeja, kako daje svoj štap Gizi da ga položi na mrtvo dijete 
Sunamitke. U tom štapu je ležala duhovna Elizejeva misija i moć. On je bio njegova 


produžena ruka. A tu sam vidjela i unutarnje značenje i snagu biskupskog štapa i 


kraljevskog žezla. Ako se oni koriste s vjerom, ujedinjuju oboje, i biskupa i kralja na 
određeni način s Njim, odakle oni crpe svoje dostojanstvo s Bogom, označujući ih 


istovremeno tako različitima od drugih osoba. 


Gizina vjera ne bijaše tako jaka, a majka je mislila da samo kroz Elizeja može doći 
izlječenje njena djeteta. Tako zbog Elizejeve moći dobivene od Boga i njegova štapa, 
izašla je na vidjelo ljudska pretpostavka, pa štap nije izliječio. Tad vidjeh Elizeja kako 
moli i pruža se preko djeteta, dlan na dlan, usta na usta, prsa na prsa. Tad se 
dječakova duša vrati u tijelo. 

Objašnjeno mi je da se ovakav način ozdravljanja odnosi i predviđa Isusovu smrt. U 
Elizeju, vjerom i moći dobivenom od Boga, ponovo se otvaraju sva vrata milosti i 
kajanja koja bijahu zatvorena Padom. Ta su vrata glava, prsa, ruke i noge (Isusove 
rane). Elizej se rasprostro preko mrtvaca, kao živi simbolični križ i preko njegove 
molitve vjere, život se vratio. On je okajavao, dao zadovoljštinu za grijehe dječakovih 
roditelja, počinjene glavom, srcem, rukama i nogama — grijehe koji su doveli do smrti 
njihova dječaka. Jedno kraj drugoga, gledala sam slike Isusovih rana i Njegovu smrt 
na Križu, i tako sam vidjela sklad između Isusa i ovog njegova proroka. Od Isusova 
raspeća, dar liječenja i obnavljanja egzistira u punoj mjeri kod svećenika Njegove 
crkve, ili općenito među svim vjernim Kršćanima. U mjeri kojom smo propeti s Njim, 
u kojoj živimo u Njemu, svete Njegove rane, ta vrata milosti su nam u toj mjeri i 


otvorena. 


Puno sam naučila o polaganju ruku, o efikasnosti blagoslova, o utjecaju 
upotrebljavanja ruku čak i na daljinu — sve mi je to objašnjeno Elizejevim štapom, 
koji je simbolizirao ruku. Današnji svećenici rijetko liječe i blagoslivljaju. To mi je 
pokazano u primjeru u skladu s Isusom, o kome svi takvi efekti ovise. Vidjela sam 
kako neka tri umjetnika prave likove od voska. Prvi je koristio lijepi bijeli vosak. 
Bijaše to vješt i inteligentan umjetnik, ali pun sebe, Isusov lik ne bijaše u njemu, pa 
njegov rad nemaše vrijednosti. Drugi je koristio malo tamniji vosak od prvoga, a 
njegova lijenost i samovolja sve pokvariše. Ništa nije učinio. Treći je bio nespretan i 
nevješt, ali je radio u svoj svojoj jednostavnosti i s velikim marom u običnom žutom 


vosku. Njegov rad bijaše izvanredan, premda su izrađeni likovi bili grubi i 


neprofinjeni. Vidjela sam učene propovjednike, kako se pouzdaju u svoju 
elokventnost, ali bijahu bez ikakva rezultata. Istovremeno mnogi obični, jadni i 
priprosti ljudi, poučeni samo svećeničkim naukom i moći, imahu dar liječenja i 


blagoslova. 


Dok mi je ovo sve pokazivano, činilo mi se kao da sam u nekakvoj školi. Moj mi 
Zaručnik omogući vidjeti kako je On trpio od svog začeća do smrti na Križu, uvijek 
okajavajući i zadovoljavajući za grijehe. To sam točno vidjela u raznim zgodama 
njegova života. Također sam vidjela, da molitvama i prikazivanjem trpljenja za druge, 
mnoge duše koje nisu učinile ništa dobra ovdje na zemlji, mogu postati obraćenici i 


tako se spasiti na času svoje smrti. 


Vidjela sam da su apostoli otposlani skoro na sve dijelove zemlje, kako bi zgazili moć 
sotone i kako bi podijelili blagoslove. Otposlani su baš u one dijelove zemlje koji su 
bili najviše pod utjecajem zla. Isus je svojim savršenim okajanjem zadobio moć nad 
sotonom, jer tako je omogućio i zadobivanje Duha Svetoga za sve vjerne i to do 
kraja vjekova. Shvatila sam da je moć sotone dokinuta iz mnogih krajeva zemlje, 
pomoću blagoslova, a to je pokazano i u riječima: 'V/ ste sol zemlje. Iz toga je 


razloga sol sastojak blagoslovljene vode. 


Također sam u ovoj viziji vidjela, da je senzualni svjetovni život, najskrupuloznije 
opsluživan, do najsitnijih detalja. Vidjela sam kako slijede prokletstva nakon 
poništena blagoslova. Vidjela sam lažna, prividna čudesa u sotoninu kraljevstvu. 
Vidjela sam čašćenje prirode, praznovjerja, magije, hipnoze, svjetovnih umjetnosti i 
nauka i svega drugoga što potiče smrt, što čini grijeh još slađim, što uljuljkuje 
savjest. Sve je to prakticirano rigoroznom točnošću, čak s fanatizmom ljudi koji 
odlaze na svete Mise, smatrajući ceremonije svete Crkve praznovjernim formama, 
koje ionako bilo što drugo može zamijeniti. Ipak ti ljudi podvrgavaju svoj život i sve 
svoje djelovanje na opsluživanje tih ceremonija, ali za kraljevstvo Božje ne mare. 
Svjetske stvari se obavljaju s perfekcijom, ali se Božja služba obavlja sa sramotnom 


nemarnošću. 


2. Obećanje Otkupitelja 


Nakon Pada čovjeka, Bog objavi svojim anđelima svoj plan obnove ljudske rase. 
Ugledah Božji tron i Presveto Trojstvo i kretanje u Božanskim osobama. Vidjeh devet 
korova anđela i Boga kako im naviješta način na koji će obnoviti palu rasu. Vidjela 


sam neopisivu sreću i klicanje anđela na tu vijest. 


Vidjela sam Adamovu blistajuću stijenu od prekrasnog kamenja, kako se diže pred 
tronom Božjim, kao da je uznose anđeli. Imala je stepenice urezane u sebi, narasla je 
u veličinu, postala je tron, kula-toranj, protezala se na sve strane, sve dok nije 
obgrlila sve stvari. Vidjela sam devet korova anđela uokolo nje, a iznad anđela Nebo, 
a u Nebu ugledah lik Djevice. To nije bila Marija u vremenu. Već to bijaše Marija u 
vječnosti, Marija u Bogu. Djevica uđe u toranj, koji se rastvori i primi je unutra, a 
Ona mi se učini kao da je jedno s njim. Tad ugledah kako iz Presvetog Trojstva izlazi 


jedan lik, koji također uđe u toranj. 


Među anđelima, primijetih neku vrstu čestičnjaka (tabernakula), na čemu su svi 
radili. Bilo je oblika kao toranj, a u njemu bijahu sve vrste misterioznih rezbarija. 
Blizu toga, s obje strane stajala su dva lika, njihove združene ruke obgrliše ga 
cijeloga. Svako malo postajao je sve veći i veći, i sve veličanstveniji. Vidjeh da nešto 
polazi od Boga k anđelima i ulazi u čestičnjak. To bijaše blistava Sveta Stvar, koja je 
postajala sve jasnijom, što se više približavala čestičnjaku. Čini mi se da je postala 
Božji blagoslov za čisto potomstvo koje se je dalo Adamu, ali mu je oduzeto u trenu 
kad je poslušao Evu i kad je prihvatio jesti zabranjeno voće. To je bio Blagoslov koji 
je ponovo dan Abrahamu, povučen od Jakova, od Mojsija pohranjen u Zavjetnu 
škrinju, i konačno primljen od Joakima, oca Marijina, da bi Marija mogla postati čista 
i bezgrješna u svom začeću, kao što je bila Eva, kad je izišla iz Adamova boka dok je 


spavao. Čestičnjak također uđe u toranj. 


Vidjela sam i kalež pripremljen od anđela. Imao je isti oblik kao onaj koji se koristio 
na Posljednjoj večeri, a i on uđe u toranj. Udesno od tornja, ugledah, kao da je na 


rubu zlatnog oblaka, lozu i pšenicu kao prste isprepletenih ruku. Iz njih je izlazila 


grana, cijelo rodoslovno stablo, na čijim su se glavnim granama nalazili mali likovi, 
muškaraca i žena, kako pružaju jedni drugima ruke. Na najvišem vrhu stabla bijaše 


procvjetala kolijevka s Djetetom. 


Tad sam ugledala sliku otajstva otkupljenja, sve od obećanja do ispunjenja u 
vremenu, a u drugoj slici vidjeh protivne utjecaje na djelu. Na kraju preko blistave 
stijene, ugledah jednu veliku i veličanstvenu crkvu. To bijaše Ona, Sveta, Katolička 
Crkva, koja u sebi čuva Živoga, Spasenje cijelog svijeta. Veza između ovih slika i 
njihova tranzicija iz jedne u drugu, bijaše veličanstvena. Čak i ono što je bilo zlo, i 
ono što se opiralo, ono što je bilo odbačeno od anđela kao neprikladno, postavljeno 
je da posluži za otkupljenje. I tada, ugledah stari Hram kako se diže odozdo. Bijaše 
vrlo velik, izgledao je kao crkva, a ne imaše tornja. S jedne strane su ga gurali 
anđeli, pa je na toj strani bio malo nagnut. Vidjela sam ogromnu građevinu u obliku 
školjke dagnje (simbol poganskog bogoštovlja i mitologije), kako se pojavljuje i 


pokušava se probiti u stari Hram, ali bi odgurnuta ustranu. 


Ugledah kako se pojavljuje velika široka kula, odsječenog vrha, kroz čija su brojna 
vrata ulazili likovi kao Abraham i druga djeca Izraelova. To je bilo značajno za 
njihovo ropstvo u Egiptu. I to bi odgurnuto ustranu, kao i drugi egipatski toranj u 
obliku stepenica (egipatska piramida). Bijaše to simbol astrologije i gatanja. Tada se 
pojavi neki egipatski Hram. I on bi odgurnut ustranu kao i drugi, pa ostade 


nakrivljeno stajati. 


Napokon ugledah viziju na zemlji kakvu je Bog pokazao Adamu. U toj viziji Djevica 
ustaje i obnavlja mu spasenje koje je proigrao. Adam nije znao kad će se to zbiti. 
Vidjela sam ga jako tužna, jer mu je Eva rađala samo sinove. Napokon mu Eva rodi 
kći. 


Vidjela sam Nou i njegovu žrtvu u kojoj je primio od Boga Blagoslov. Tad sam imala 
viziju Abrahama i njegova Blagoslova, kao i obećanje Izaka. Vidjela sam kako 
Blagoslov silazi s prvorođenca na prvorođenca i uvijek se prenosi sakramentalnim 


djelovanjem. Vidjela sam Mojsija u noći izlaska Izraelaca iz Egipta, kako zadobiva 


Misteriju, Svetu Stvar, koju nitko drugi nije poznavao, osim Arona. Poslije sam je 
vidjela u Zavjetnoj škrinji. Samo su Veliki svećenici i određeni sveci, Božjom objavom, 
imali saznanje o njoj. Vidjela sam prijenos ove Misterije kroz pretke Isusa Krista, do 
Joakima i Ane, najčistiji i najsvetiji par koji je ikad postojao, od kojih se rodila Marija, 


Bezgrješna Djevica. A tad ugledah Mariju kako postaje živa Škrinja Božjeg saveza. 
3. Adam i Eva istjerani iz raja 


Nakon nekog vremena, vidjela sam Adama i Evu kako lutaju vrlo zabrinuti. Više nisu 
blistali svjetlošću, išli su naokolo, jedno amo, drugo tamo, kao da traže nešto što su 
izgubili. Sramili su se jedno drugoga. Svaki korak koji su napravili vodio ih je sve niže 
i niže, kao da je tlo propadalo pod njihovim nogama. Nosili su tmurnost gdje god su 
išli. Ravnica je izgubila svoj predivni sjaj i boje, pa postade siva, a životinje su bježale 


pred njima. Nosili su veliko lišće spleteno oko slabina. Uvijek su odvojeno lutali. 


Nakon što su neko vrijeme tako bježali, regija blještava svjetla odakle su došli, 
počela se činiti kao vrh udaljene planine. Skrivali su se među grmljem, ali odvojeno. 
Tada ih glas odozgo pozva, ali oni ne odgovoriše na poziv. Bojali su se, pobjegoše još 
dalje, skriju se još dublje u grmlje. Ali glas je postajao sve autoritativniji i usprkos 


njihove želje da pobjegnu i da se dublje skriju, bijahu prisiljeni izaći van. 


Predivan Lik blistav od svjetla, opet se pojavi. Adam i Eva pognutih glava istupiše iz 
skrovišta, ali se ne usudiše pogledati svoga Gospodina. Pogledavali su se 
međusobno, oboje svjesni svoje krivnje. Tad im Bog pokaza ravnicu još nižu od one 
na kojoj su trenutno stajali. Bila je obrasla drvećem i grmljem. Kad su stigli do nje, 
postadoše ponizni i prvi put točno shvatiše svoje bijedno stanje. Vidjela sam ih kako 
mole, kad su u toj ravnici ostali sami. Razdvojili su se, pali na koljena, uzdigli ruke k 
nebu i sa suzama i plačem, molili se. Tad pomislih, dok sam ih tako promatrala, 


kako je dobro ostati sam, u samoći, i moliti se. 


Adam i Eva sad su bili obučeni u haljine koje su im sezale do koljena, a bijahu 


opasani pojasom napravljenim od unutrašnjeg mekšeg dijela kore drveta. Dok su 


naši praroditelji silazili sve niže i niže od mjesta svoga stvaranja, raj je ostajao 
daleko. Izgledao je kao oblak koji se gubi i penje sve više i više u visine. Tada se 
pojavi jedan vatreni krug, kao krug kojeg ponekad možemo vidjeti oko sunca ili 


mjeseca. Počeo se spuštati s neba i zaustavi se na visini na kojoj se nalazio raj. 


Adam i Eva bijahu u raju samo jedan dan. Sad sam vidjela raj daleko, kao daleki 
pojas zemlje, direktno pod točkom sunčeva izlaska. Kada sunce izlazi, ono se penje 
udesno od tog pojasa zemlje, koji leži istočno od Proročke planine i baš je tamo gdje 
sunce izlazi. Činilo mi se da izgleda kao jaje obješeno iznad nevjerojatno čiste vode, 
koja je dijelila zemlju od neba. Proročka planina se diže iz te čiste vode. Na toj 
planini čovjek može vidjeti nevjerojatno zelene regije, prekinute tu i tamo dubokim 
provalijama i ravnicama s vodom. Stvarno sam vidjela ljude kako se penju na tu 


planinu, ali se nikad nisu popeli dovoljno visoko. 


Vidjela sam Adama kad je stigao do zemlje, mjesta svoje pokore. Oh, kako dirljiv 
prizor! — ova dva bića okajavaju svoje grijehe na goloj zemlji! Adamu je bilo 
dopušteno ponijeti sa sobom mladicu masline iz raja, a sad ju je posadio. Kasnije je 
Križ bio napravljen od toga drveta. Adam i Eva bijahu neopisivo tužni. Gdje god da su 
bili mogli su dobiti samo odsjaj izgubljenog raja, a stalno su padali sve niže i niže. 
Činilo se kao da se kreću u krugu, pa su napokon prošli kroz noć i tamu, do bijedna 


derutna mjesta, na kojem će izvršavati svoju pokoru, a to bijaše zemlja. 
4. Adamova obitelj 


To je bilo baš na Maslinskoj gori, gdje sam ugledala kako Adam i Eva dolaze. Okolica 
je bila potpuno drugačija od današnje, ali uvjerena sam da je to ista ta okolica. 
Vidjela sam Adama i Evu kako žive i čine pokoru na tom dijelu Maslinske gore, baš na 
onom istom mjestu na kojem će se kasnije Isus znojiti krvavim znojem. Obrađivali su 
zemlju. Vidjela sam s njima samo sinove. Bili su vrlo zabrinuti i tjeskobni zbog toga. 
Molili su Boga da ih obdari kćerkom, jer bijahu dobili Obećanje, da će žensko 


potomstvo zgaziti gujinu glavu. 


Eva je rađala djecu u istim razmacima. Nakon svakog rođenja, činila se pokora točno 
određen broj godina. Nakon sedam godina pokore rodi se Set, dijete obećanja. Eva 
ga je rodila u spilji s jaslama, gdje joj je također jedan anđeo navijestio, da će Set 
biti potomak dan joj od Boga, umjesto Abela. Dugo vremena Set je bio skriven u 
spilji, slično kao što je u pećini Abraham odgajan, jer su braća tražila da ga ubiju, kao 


i kod Josipa egipatskog. 


Jednom sam vidjela tamo 12 ljudi: Adama, Evu, Kaina, Abela, dvije sestre i šestero 
male djece. Svi su bili obučeni u kožu, prebačenu preko ramena, kao škapular, 
opasanu pojasom. Ženska odjeća je bila dulja, a prsa potpuno prekrita s velikim 
kožnim džepom na njima. Muškarci su imali kraću odjeću, isto s džepovima na njoj. 
Koža je bila fina, bijele boje. Svi izgledahu dostojanstveno i lijepo u toj odjeći. Imali 
su kolibe, djelomično ukopane u zemlju, prekrite biljkama. Kućanstvo im je bilo dosta 
uredno i čisto. Vidjela sam i voćnjake, vrtove s grahoricama, kao i pšenicu, čije je 


sjeme Bog dopustio Adamu ponijeti iz raja. 


Ne sjećam se da sam ikako vidjela vinograde ili pšenicu u raju. Nijedan proizvod raja 
nije bio stvoren za blagovanje. To je posljedica grijeha i zbog toga simbol rada i 
trpljenja. Bog je Adamu dao sve što je bilo neophodno za život. Sjećam se da sam 
vidjela muškarce slične anđelima, kako uzimaju nešto od Noe, kad je ovaj ulazio u 


Arku. Čini mi se da je to bila vinova loza, zabodena u jabuku. 


U to je vrijeme izvjestan broj zrnastih plodova rastao i u divljini, pa je među njih 
Adam zasijao i dobre plodove. To ih je malo poboljšalo, ali ih je i degeneriralo, pa su 
postajali sve gori i gori. Divlje je zrno bilo izvrsno u tim ranim vremenima. Bilo je 
obilnije što se išlo dalje prema istoku, u Indiji ili Kini, gdje je tada bilo samo malo 
stanovnika. Nije dobro raslo tamo gdje je uspijevala vinova loza i tamo gdje se riba 


lovila. 


U to doba se već pilo mlijeko životinja, a jeli su i sir sušen na suncu. Među 
životinjama osobito su bile prisutne ovce. Sve što je Adam imenovao u raju, slijedilo 


ga je do zemlje, ali su poslije te životinje bježale od njega. Kasnije ih je morao 


mamiti hranom, tj. pripitomiti ih i tako su te životinje postale domaće. Vidjela sam 
ptice kako skakuću uokolo, male životinjice trče okolo, i sve vrste skakutavih 


stvorenja, kao antilope, jelene, itd. 


Kućni red je bio potpuno patrijarhalni. Vidjela sam da Adamova djeca imaju odvojene 
kolibe, vidjela sam ih kako leže nauznak dok blaguju oko kamene ploče. Vidjela sam 


ih kako mole i zahvaljuju. 


Bog je poučio Adama žrtvovati. Adam je bio svećenik u obitelji. Kain i Abel također 


bijahu svećenici. Vidjela sam da se čak i pripreme za žrtvu odvijaju u zasebnoj kolibi. 


Na glavi su nosili kapu napravljenu od lišća, tako da su stapke isprepleli. Imala je 
oblik broda, a sprijeda imaše obrub koji se mogao zasebno skinuti s glave. Ta prva 
bića imahu lijepu kožu, žućkaste nijanse, koja je sjajila kao svila, a kosa im bijaše 
žuta kao zlato. Adam je imao dugu kosu. Brada mu isprva bijaše kratka, ali ju je 
poslije pustio narasti. Eva je isprva nosila dugu kosu, koja je lepršala oko nje, ali je 


poslije svijala kosu oko glave, kao u neku kapu. 


Vatru sam uvijek vidjela kao skriveni žižak, čini mi se da je postojala na zemlji. Dana 
je čovjeku s neba, a sam Bog je poučio Adama kako da je koristi. Za potpalu i 
grijanje su koristili nekakvu žućkastu supstancu koja je sličila zemlji. Nisam vidjela da 
kuhaju. U početku, hranu je bilo dovoljno osušiti na suncu. Pšenica se nakon tucanja 
zrnja izlagala suncu, pod nekakvim ulubljenim poklopcima. Bog im je dao pšenicu, 
raž i ječam, poučio ih je kako se te biljke kultiviraju. Bog je poučio čovjeka svim 


stvarima. 


Nisam vidjela velike rijeke, kao npr. Jordan. Ali, izvori su davali dovoljno vode, a voda 
je odlazila u prirodne rezervoare. Svježe meso se nije konzumiralo prije Abelove 
smrti. Jednom sam imala viziju Kalvarije. Na njoj ugledah proroka, druga Elizejeva. 
Planina je u to vrijeme bila puna pećina i grobnica. Prorok uđe u jednu pećinu i iz 


kamenog lijesa punog kostiju, izvadi Adamovu lubanju. Isti tren se pred njim pojavi 


jedan anđeo, govoreći: 'To je Adamova lubanja', pa mu zabrani da je odnese. Na 


lubanji su se mogli vidjeti rijetki čuperci žute kose. 


Zbog prorokova izvještaja o tome što se dogodilo, mjesto je prozvano 'Lubanjsko 
mjesto' (Golgota). Kristov je Križ stajao točno u liniji iznad lubanje, kad je bio propet 
na Kalvariji. U duhu sam bila instruirana, da je mjesto gdje lubanja počiva sami 
centar svijeta. Rečena mi je udaljenost u brojkama i na istok, jug i zapad, ali sam ih 


zaboravila. 
5. Kain. Božja djeca. Divovi 


Vidjela sam da je Kain na Maslinskoj gori smislio ubojstvo brata Abela. Nakon 
učinjenog ubojstva, lutao je istom planinom sav preplašen i rastresen. Sadio je 
mladice drveća, pa bi ih čupao i trgao na komadiće. Tad ugledah prekrasan Lik, kao 
čovjek, obasjan svjetlošću kako se pojavljuje pred Kainom. 'Kaine', reče, 'Gdje ti je 
brat?' Kain isprva nije vidio Lika, ali kad ga ugleda, okrenu se i odgovori: 'Ne znam. 
Zar sam ja čuvar svoga brata?' Ali kad Bog reče da mu Abelova krv vrišti iz zemlje, 
Kain postade još uznemireniji. Vidjela sam da je Kain dugo raspravljao s Bogom. Bog 
mu reče da bi trebao biti proklet na zemlji, da mu zemlja ne rađa više plodovima, da 
bi trebao pobjeći iz zemlje koju sad nastava. Kain odgovori da će ga sunarodnjaci 
tražiti da ga ubiju. Tad je već na zemlji bilo puno ljudi. Kain je bio vrlo star i imao je 
djece. I Abel je imao djece, a postojala su i druga braća i sestre, djeca Adamova. Ali 
Bog odgovori da neće biti tako. Tko god ubije Kaina sam će biti sedmerostruko 
kažnjen. Zbog toga Bog stavi na Kaina znak, da ga nitko ne ubije. Kainov ten je 
postupno postajao tamnijim. Hamova djeca također postadoše smećkastija nego li 
Šemova djeca. Dostojanstvenije rase uvijek imaju svjetliji ten. Oni koji su se 
razlikovali određenim znakom, rađali su djecu s istim tim znakom. A pošto se 
pokvarenost povećavala i znak se povećavao dok ne bi prekrio cijelo tijelo, pa su ljudi 
postajali sve tamniji i tamniji. Ali, u početku nije bilo ljudi s potpuno tamnom kožom, 


oni su takvima postali postupno. 


Bog pokaza Kainu regiju gdje bi morao pobjeći. A pošto Kain reče: 'Tamo ćeš me 
pustiti da skapam od gladi?' — (zemlja je za njega postala prokleta) — Bog odgovori, 
ne, trebao bi jesti meso životinja. Također mu je rekao da će od njega podići narod i 
da će dobro izaći i od njega. Prije ovoga ljudi nisu konzumirali meso. Kain ode 


odande i izgradi grad, kome dade ime po svome tek rođenom sinu Henoku. 


Abel je bio ubijen u dolini Jošafat, nasuprot Maslinske gore. Brojna su se ubojstva i 
druga zla tamo dogodila u kasnijim periodima. Kain je ubio Abela nekom vrstom 
toljage, koju je inače koristio za usitnjavanje kamenja i zemlje, kad bi sadio biljke. Na 


vrhu je toljaga imala tvrdi kamen, oblika kao kramp, a ručka joj bijaše od drva. 


Ne smijemo zamišljati tadašnju zemlju, prije Potopa, kao današnju. Palestina nije bila 
kao danas, razlomljena raznim gudurama, dolinama i ravnicama. Tada je bilo najviše 
ravnica, a pokoja planina je bila više brdo, nego li planina. U to vrijeme, Maslinska 
gora bijaše blagi brežuljak. Spilja rođenja u Betlehemu, postala je poslije divlje 


sklonište, ali je okoliš bio potpuno različit. 


Ljudi tih ranijih epoha bijahu vrlo visoki, premda ne izvan ljudskih proporcija. Mi bi ih 
danas promatrali s divljenjem, ali ne sa strahom, jer bijahu puno ljepši u stasu, nego 
li ljudi kasnijih epoha. U podzemnim spiljama, vidjela sam mnoge mramorne likove i 


figurice, a među njima se mogu vidjeti i takvi ljudi-divovi. 


Kain je vodio svoju djecu i unučad u regiju koja mu je pokazana, a od tamo su se 
razdvojili i razišli svukuda. Osim samog Kaina, nisam vidjela nikoga grješnoga među 
njima. Njegova se kazna činila teškom, ali nije bila ništa osim teškog fizičkog rada, 
doduše besplodnog. U čemu god je osobno sudjelovao, bilo je osuđeno na propast. 
Vidjela sam da je bio izrugivan i ponižavan od svoje djece i unučadi, maltretiran svaki 
dan. Ali, ipak su ga slijedili kao svog vođu, premda kao onoga koji je bio proklet. 


Vidjela sam da je Kain bio strogo kažnjen, ali nikako proklet. 


Jedan od Kainovih potomaka bijaše i Tubalakin, izumitelj brojnih umjetnosti i otac 


divova. Puno sam puta vidjela, da u trenutku Pada anđela, mnogi pali anđeli imahu 


trenutak pokajanja, i nisu u savjesti pali tako nisko, kao drugi izgubljeni anđeli. 
Kasnije su takvi anđeli stanovali na visokoj, pustoj i potpuno nepristupačnoj planini, 
koja je nakon Potopa postala more, mislim da se zove, Crno more. Dopušteno im je 
izvršavati svoja zla djela na ljudima, u proporciji koliko su daleko odlutali od Boga. 
Nakon Potopa, nestali su iz te regije, a utamničeni su u zraku. Oni neće biti bačeni u 


pakao, sve do Sudnjeg dana. 


Vidjela sam kako Kainovi potomci postaju sve više i više bezbožni i strastveni. 
Nastanjivali su se sve dalje i dalje u planinama, gdje bijahu i pali duhovi. Ti duhovi bi 
zaposjeli njihove mnoge žene, vladali bi njima potpuno, a naučili su ih i raznim 
načinima zavođenja. Djeca im bijahu vrlo velika. Imali su hitrinu, sposobnost za 
mnoge stvari, ali potpuno su se predavali zlim duhovima, bijahu kao njihove igračke. 
Tako su odrastali na tim planinama, širili se daleko okolo. Bijaše to pokvarena rasa 
koja je zavođenjem i nasiljem tražila podjarmiti Setovu rasu, pa da i oni čine te zle 


stvari. 


Tad se Bog objavi Noi. Božja je namjera bila poslati Potop. Za vrijeme pravljenja 
arke, Noa je strašno patio od pripadnika svoga naroda. Vidjela sam mnoge stvari 
povezane s rasom divova. Lakoćom su mogli nositi ogromno kamenje visoko u 
planinu, mogli su izvesti i najzapanjujuće pothvate. Mogli su hodati uspravno na vrh 
drveća i uz zidove, baš kao što sam vidjela i druge opsjednute od vraga da tako čine. 
Mogli su proizvesti i najčudnije efekte, mogli su uraditi što god požele, ali sve to 
bijaše čista opsjena i iluzija, izvođena uz pomoć demona. I zbog tog razloga, imam 
silan strah od svake vrste mađioničara, opsjene i proricanja sreće. Ti ljudi mogaše 
proizvesti sve vrste likova od metala ili kamena, ali saznanja o Bogu potpuno su 
izgubili. Tražili su svoje bogove u bićima oko njih. Vidjela sam ih kako obrađuju 
kamen, prave od njega raskošne likove i časte ih. Častili su i strašne životinje, kao i 


sve vrste prostih stvari. 


Znali su sve stvari, mogli su vidjeti sve stvari, bili su vješti u pripremanju otrova, 
prakticirali su vračanje i sve vrste pokvarenosti. Žene su izumile glazbu. Vidjela sam 


ih kao lutaju uokolo, idu među bolja plemena i pokušavaju ih zavesti na svoje 


pokvarenosti. Nisu imali kuće za stanovanje i gradove, nego su podizali masivne 
okrugle tornjeve od blještava kamena. Pod tim tornjevima bijahu male strukture, 
koje su vodile u velike pećine, gdje su vršili svoje gadosti. S krovova tih struktura 
mogli su vidjeti daleko u daljinu. Penjanjem na te tornjeve i gledajući kroz cijevi, 
čovjek je mogao vidjeti daleko u daljinu. Ali to ne bijaše kao naše gledanje kroz 
dalekozor, da bi se objekti u daljini približili pogledu. Moć tih cijevi bijaše pod 
đavolskim utjecajem. Oni koji bi pogledali kroz te cijevi, mogli su vidjeti gdje su 
druga plemena nastanjena. Tada bi pripremili vojnu protiv njih, svladali ih, te ih 
bezdušno opljačkali. Taj isti duh bezakonja širili su posvuda. Vidjela sam da su 
žrtvovali djecu, zakapajući ih žive u zemlju. Bog je u vrijeme Potopa sravnio tu 


planinu. 


Henok, Noin predak, svojim se učenjima suprotstavljao toj pokvarenoj rasi. Puno je 
pisao. Henok je bio vrlo dobar čovjek i vrlo zahvalan Bogu. U mnogim otvorenim 
poljima, podigao bi oltare od kamenja, a tamo bi onda plodovi zemlje obilno rodili. 
Zahvaljivao bi Bogu i žrtvovao bi mu. Uglavnom se samo u njegovoj obitelji vjera 
sačuvala, a Noa ju je naslijedio. Henok je uzdignut na nebo, u raj. Tamo na vratima 


čeka kada će s drugim prorokom (Ilijom) ponovo doći, prije Sudnjeg dana. 


Hamovi potomci su također imali slične doticaje sa zlim duhovima nakon Potopa, a iz 
takve komunikacije, izišli su mnogi opsjednuti i prizivači duša pokojnika, te mnogi 


moćnici svijeta, mnogi velikani, divlji i drski ljudi. 


Semiramida je i sama bila dijete opsjednute, posebno je bila vješta u svemu što je 


dotada služilo prokletstvu. 


Kasnije, tamo se pojaviše nove generacije ljudi, koje su štovale ljude kao bogove i 
božice, kao pogani. Prve žene koje su dopustile da budu opsjednute zlim duhovima, 
bijahu potpuno svjesne te činjenice, dok kasnije generacije žena nisu imale pojma o 
tome. Te žene imaše u sebi opsjednutost (principe opsjednutosti) kao meso i krv, 


kao istočni grijeh. 


6. Noa i njegov izgled. Hom i Džemšid, vođe naroda. 


Vidjela sam Nou, jednostavnog starčića, obučenog u dugu bijelu haljinu. Bio je u 
voćnjaku i obrezivao voćke kosijerom. Odjednom ga oblak zastri, a u oblaku se pojavi 
ljudski Lik. On pade na koljena. Vidjela sam da je tu i tamo, iznutra instruiran od 
Boga, da Bog namjerava uništiti čovječanstvo, i da mu je naređeno napraviti arku. 
Vidjela sam da je Noa postao tužan na ovo saopćenje. Nije odmah započeo raditi 
arku. Ponovo se Bog pojavi pred njim, zapovjedivši mu da napravi arku, inače će i on 


sam biti kažnjen s ostalim čovječanstvom. 


Napokon, vidjeh Nou kako se seli sa svom svojom obitelji u zemlju u kojoj je 
Zoroaster (Zaratustra), Sjajna Zvijezda, poslije boravio. Noa se nastani na visokoj i 
šumovitoj regiji, gdje su on i njegovi živjeli pod šatorima. Tu je podigao oltar i 
žrtvovao Gospodinu. 

Niti Noa, niti itko od njegovih, nije gradio čvrstih kuća, jer su stavljali pouzdanje u 
proroštvo o Potopu. Ali bezbožne su nacije uokolo njega polagale masivne temelje, 
odmjeravali dvorove i podizali sve vrste građevina, napravljenih da odolijevaju zubu 


vremena i napadu neprijatelja. 


Strašna su se djela vršila na zemlji u te dane. Muškarci su se predavali svim vrstama 
pokvarenosti, čak i najneprirodnijim. Pljačkali su jedni druge, odnosili sve što im 
pristaje, pljačkali su domove i polja, otimali žene i djevojke. Suprotno njihovim 
rastućim zlodjelima, stajalo je bespomoćno Noino potomstvo. Čak su i njega pljačkali 
i vrijeđali. 

Nisu oni pali u ovu degradaciju zbog potreba društva, nisu bili divlji i bezdušni, živjeli 
su komotno i imali dobra kućanstva, ali bijahu duboko pokvareni. Prakticirali su 
najsramniju idolatriju, svatko je pravio svog vlastitog boga, od onog što mu se svidi. 
Dijaboličnom umjetnošću, tražili su zavesti i Noinu obitelj. Mosoh, sin Jafetov i unuk 
Noin, bijaše tako pokvaren kao i oni. Dok je radio u polju, uze od njih otrovni napitak 
koji ga opije. To ne bijaše vino, nego sok biljke koju su oni često, u malim 
količinama, pili dok bi radili, a čije su lišće i plod žvakali. Mosoh je dobio sina kome 


dade ime Hom. 


Kada se dijete rodilo, Mosoh zamoli svoga brata Tubala da ga uzme i da tako sakrije 
njegovu krivnju. Tubal tako učini, ali bez očinskog osjećaja. Djetetova majka položi 
dijete ispred ulaza Tubalova šatora, a oko djeteta postavi stabljike i mladice neke 
biljke, čije je korijenje bilo nejestivo. Majka se nadala time zadobiti prava na njegovo 
nasljedstvo. Ali, Potop je bio već blizu, na dohvat ruke, pa su joj se tako planovi 


izjalovili. 


Tuba| uze dječaka i uvede ga u svoju obitelj, bez da je ikome kazao o porijeklu 
dječaka. Tako se i dogodilo da je i dječak unijet u arku. Tubal nazove dječaka Hom, 
imenom korijena biljke koja je bila oko njega kad ga je našao, po tome, kao nekom 
znaku, dade mu ime. Dijete nisu hranili mlijekom, nego korijenjem iste biljke. Ako se 
dopusti toj biljci da izraste uvis, naraste do visine čovjeka, a kad raste puzeći po 
podu, izbacuje mladice kao šparoga, koje su dosta tvrde s nježnim vrhom. To se 
koristilo za hranu i kao zamjena za mlijeko. Korijen je gomoljast, a iz njega raste cvat 
nekoliko smeđih listova. Stabljika je dovoljno debela, a srčika se koristila za jelo, 
kuhala se kao kaša ili se tucala u tanke slojeve i pekla. Gdjegod da se ova biljka 


posadila, izrasla bi obilno prekrivajući velike površine. Vidjela sam je i u arci. 


Bilo je to puno prije nego je arka napravljena, jer Noa je često prekidao gradnju i po 
nekoliko godina. Tri puta ga je Bog upozoravao da nastavi gradnju. Svaki put je Noa 
angažirao radnike, nanovo započinjao, pa prekidao, u nadi da će Bog izmijeniti svoj 


naum. Napokon arka bi dovršena. 


Vidjela sam da je arka, kao i Križ, napravljena od četiri vrste drva: palme, masline, 
cedra i čempresa. Vidjela sam da su drvo sjekli i tesali na istom mjestu gdje bi ga 
oborili, a zatim ga je Noa na svojim ramenima prenosio na mjesto gradnje arke, baš 
kao što je kasnije Isus nosio drvo Križa na svojim ramenima. Izabrano mjesto za 


izgradnju arke bijaše brežuljak okružen dolinom. Prvo su položili dno arke. 


Arka je bila ovalna, i s pramca i s krme, oblika korita, oblijepljena smolom. Imala je 


dva odjeljka podržana šupljim stupovima, koji su stajali jedan iznad drugog. Ovi 


stupovi ne bijahu okrugla debla drveća, već bijahu ovalne sekcije ispunjene bijelom 
srži, koja je bila vlaknasta u sredini. Deblo je bilo kvrgavo ili izbrazdano, a veliko lišće 
raslo je iz njega, bez grana (vjerojatno neka vrsta palme). Vidjela sam radnike kako 


nekim alatom odvajaju smolu od drveća. Sva stabla bijahu isječena na tanke daske. 


Kad je Noa prenio sav materijal na mjesto gradnje, složio ih i uredio, tada je tek 
počeka gradnja arke. Kobilica je postavljena i namazana smolom, a nakon nje prvi 
red stupova bi podignut, a rupe gdje su oni stajali bijahu namazane smolom. Tad je 
složen drugi kat s još jednim nizom stupova, za treći kat, a onda krov. Prostori među 
stupovima popunjavani su s žuto smeđom kožom, koju su postavljali unakrsno. Rupe 
i pukotine zapunjavali su nekom vrstom vune, koju su pronašli na nekakvom drveću i 
biljkama, zatim bjelkastom mahovinom koja je obilno rasla oko nekog drveća. Zatim 
je sve namazano smolom iznutra i izvana. Krov bijaše ovalnog oblika, ispupčen. Ulaz 
između dva prozora bijaše na sredini jedne bočne strane broda, negdje malo iznad 


sredine visine broda. 


Usred krova bijaše kao neki četvrtasti otvor. Kad je čitava arka bila namazana 
smolom, sjajila se kao ogledalo na suncu. Noa je još dugo nastavio raditi sam 
samcat, na raznim dijelovima i odjeljcima za životinje, tako da sve budu razdvojene. 
Uzduž arke su se protezala dva hodnika, a otraga u ovalnom dijelu arke stajao je 
skriven zastorima, drveni oltar, stol poluokrugla oblika. Malo ispred oltara bijaše tava 
s ugljenom. To bijaše njihova vatra. Desno i lijevo, bijahu prostori podijeljeni kao 
spavaći kupei. Sve vrste škrinja i suđa unijeli su u arku, razno sjemenje, biljke i 
grmlje bijahu usađene u zemlju okolo zidova arke. Uskoro su zidovi bili prekriveni 
zelenilom. Vidjela sam nešto slično vinovoj lozi da je unijeto u arku, a na njoj vise 


veliki žuti plodovi, grozdovi dugački kao ruka. 


Nitko ne može izraziti riječima što je sve Noa morao pretrpjeti od zlobnih i zlovoljnih 
radnika za vrijeme građenja arke. Vrijeđali i izrugivali su ga na sve načine, zvali su ga 
ludom. Platio im je dobro u stoci, ali ih ni to nije spriječilo da ga i dalje maltretiraju. 


Nitko nije znao zašto Noa gradi arku, zato su pravili budalu od njega. Kad je sve 


zgotovljeno, vidjeh Nou kako zahvaljuje Bogu, koji se i pojavi pred njim. Bog mu reče 


da uzme zviždaljku od trske i pozove sve životinje sa sve četiri strane svijeta. 


Kad se dan kazne približio, nebo postade potpuno tamno. Strah obuze stanovnike 
cijele zemlje. Sunce se više nije pokazivalo, a tutnjava grmljavine bijaše nevjerojatno 
strašna. Vidjela sam Nou kako ide malo na sjever, jug, istok i zapad i kako puše u 
zviždaljku. Životinje su pristizale na zvuk i ulazile u arku, dvoje po dvoje, mužjak i 
ženka. Ulazili su po dasci postavljenoj od tla do ulaza u arku. Kad su sve ušle na 
sigurno, povukoše i dasku unutra. Najveće životinje, bijeli slonovi i deve, uđoše prve. 
Kako se oluja približavala životinje su postajale uznemirenijima, pa je trebalo par 
dana da sve uđu. Ptice su uletjele kroz otvor i nastanile se pod krovom na motkama i 
u krletkama, dok je vodena perad ušla u dno broda. Kopnene životinje bijahu u 


sredini broda. Od onih koje su se klale za prehranu, bijaše sedam parova. 


Arka je ležala na vrhu brda, obasjana plavkastom svjetlošću. Izdaleka je izgledala kao 
da silazi s oblaka. Vrijeme Potopa se približilo. Noa je rekao o Potopu svojoj obitelji. 
Sa sobom je u arku uzeo Sema, Hama i Jafeta, s njihovim ženama i djecom. U arci je 
bilo i unuka od pedeset do osamdeset godina starosti, s njihovom djecom, malom i 
velikom. Svi koji su radili na izgradnji arke i koji su bili dobri, te oslobođeni od 
idolatrije, ušli su s Noom u arku. U arci je bilo preko stotinu ljudi, a imali su obvezu 
dnevno hraniti životinje i čistiti za njima. Moram reći, jer uvijek sam tako vidjela, da 
su Šemova, Hamova i Jafetova djeca sva ušla u arku. Tu je bilo i beba, muških i 


ženskih, ustvari, svi od Noine obitelji koji su bili dobri. 


Sveto pismo spominje samo trojicu Adamove djece, Kaina, Abela i Seta. Ipak sam 
vidjela mnoge druge u arci, i uvijek sam ih vidjela u paru, muško i žensko. I tako u 
Petrovoj poslanici (Petar III, 20) spominje se osam duša koje su spašene u arci. 
Četiri stara para, po kojima je nakon Potopa zemlja ponovo napučena. U arci sam 
vidjela i Homa. Bio je privezan u kožnu njišuću kolijevku. U takvim sam kolijevkama 


vidjela mnogu djecu, kako beživotno plutaju oko arke. 


Kad se arka digla na vodama, kad su ljudi na okolnim visovima i visokom drveću 
počeli kukati i jadikovati, kad je voda primila beživotna plutajuća tijela utopljenika s 
plutajućim iščupanim drvećem, tad su Noa i njegova obitelj već bili na sigurnom. Prije 
nego li je ušao s obitelji u arku, ponovo je molio Boga za milosrđe. Kad su svi ušli 
unutra, Noa uvuče dasku i pribije vrata. Vani je ostavio rodbinu i njihove obitelji koji 
su se odvojili od njega kad je gradio arku. Tad se spusti strašna oluja. Munje su 
sijevale iz vatrenih oblaka, kiša je padala u potocima, a brdo na kojem je stajala arka 
ubrzo postade otokom. Nevolja je bila strašna, tako velika, da vjerujem, da je 


mnogima bila na spasenje duše. 


Vidjela sam đavla, crna i odvratna, sa razvaljenim žvalama i dugim repom, kako hoda 
tamo amo kroz oluju i kuša ljude na očaj. Žabe krastače i guje, tražile su skrivena 
mjesta u raspuklinama arke. Muhe i gamad nisam vidjela. One su došle u postojanje 


kasnije, dakako, da bi dodijavale ljudima. 


Vidjela sam kako Noa žrtvuje u arci na oltaru prekrivenom crvenim stolnjakom, a 
preko njega bijaše bijeli. U jednoj ovalnoj škrinji čuvao je kosti Adama. Za vrijeme 
molitve i žrtve, stavljao bi Adamove kosti na oltar. Vidjela sam na oltaru i kalež koji 
se koristio na Posljednjoj večeri. Za vrijeme građenja arke, trojica likova u dugim 
bijelim nošnjama doniješe ga Noi. Izgledali su kao oni koji su kasnije došli do 
Abrahama, kad mu ono navijestiše rođenje sina. Došli su iz grada koji je kasnije 
uništen u vrijeme Potopa. Obratiše se Noi kao onome čija je slava stigla i do njih, i 
rekoše mu da bi trebao sa sobom unijeti u arku nešto misteriozno, što će mu oni 
dati, da to izbjegne vodama Potopa. Ta misteriozna stvar bijaše taj kalež. U njemu 
bijaše zrno pšenice, veliko kao sjeme suncokreta i jedna grančica vinove loze. Noa je 
oboje zabio u žutu jabuku i stavio u kalež. Kalež nije imao poklopca, pa je grana rasla 
iz njega. Nakon rasipanja ljudi, kad su sagradili Kulu Babilonsku, vidjela sam da je 
kalež u posjedu jednog Šemova potomka, koji je boravio u Semiramidinoj zemlji. On 
bijaše predak od Šamanensa (Samanenses), koji je osnovao Kanaan od Melkisedeka. 


Ovamo su donijeli kalež. 


Vidjela sam arku kako pluta po vodama i mrtva tijela kako plutaju svuda uokolo. Arka 
stade na nekom kamenitu vrhuncu, na planinskom lancu istočno od Sirije, a tamo je 
ostala dugo vremena. Vidjela sam da se kopno počelo pojavljivati. Izgledalo je kao 


blato prekrito zelenkastom plijesni. 


Odmah nakon Potopa, počele su se konzumirati ribe i školjke. Poslije, kad se 
čovječanstvo umnočžilo jeli su i perad i kruh. Obrađivali su vrtove, jer tlo bijaše vrlo 
plodno, tako da je pšenica koju su sijali proizvodila zrnja velika kao kukuruzna zrnja. 
Korijen po kojem je Hom dobio svoje ime, također je posijan. Noin šator je stajao na 
istom mjestu gdje je u kasnijem periodu stajo i Abrahamov. U toj ravnici i uokolo nje, 


Noa i Noini sinovi su imali svoje šatore. 


Vidjela sam proklinjanje Hama. Ali Šem i Jafet primiše na koljenima blagoslov od 
Noe. Njima bi predan u ceremoniji sličnoj kakvu je kasnije koristio Abraham, kada je 
blagoslivljao Izaka. Vidjela sam kletvu koju je izrekao Noa, kako se približava Hamu 
kao crni oblak i kako ga obavija. Njegov grijeh bijaše grijeh svetogrđa, grijeh 
profanacije sakramenata. Bijaše to grijeh nekoga tko je silom ušao u Škrinju 
zavjetnu. Vidjela sam najpokvarenije rase kako proizlaze ih Hama, kako tonu sve 
dublje i dublje u tamu. Vidjela sam da crne, neobrazovane, idolatrijske nacije potječu 
od Hama. Njihova boja kože je dug, posljedica, nije nastala od sunca, nego je izvor 


tamne kože, u degradaciji rase. 


Bilo bi mi potrebno puno vremena, kad bih htjela ispričati kako sam promatrala te 
nacije, kako rastu i šire se na razne načine, padajući u tamu i pokvarenost. Ali i sa 


svim tim, mnoge svijetle zrake izlaziše iz njih i stremiše k svjetlu. 


Kad je Tubal, sin Jafetov, sa svojom djecom i djecom svoga brata Mosoha (Mešaka), 
tražio savjet od Noe, kamo da odseli, bijaše ih 15 obitelji u broju. Noina djeca su se 
već uokolo raširila, a obitelji Tubala i Mosoha (Mešaka) također stanovaše s njima. Ali 
kad su se Noina djeca počela svađati i opirati jedni drugima, Tubal zaželi maknuti se 


što dalje. Nije želio imati ništa s Hamovim potomcima, koji su već razmišljali o gradnji 


Kule. On i njegova obitelj nisu uzimali za ozbiljno poziv da se angažiraju u gradnji, a 


to su odbili i Šemovi potomci. 


Tubal se sa svojima pojavi pred Noinim šatorom, moleći ga da im kaže kamo da idu. 
Noa je stanovao na planini između Libanona i Kavkaza. Zaplaka kad ugleda Tubala i 
njegove, jer Noa ih je volio, jer bijahu dobri i bogobojazni, više od ostalih. On im 
pokaza regiju k sjeveroistoku. Upozori ih da ostanu vjerni Gospodnjim zapovijedima, 
da nastave žrtvovati. Zakle ih da čuvaju čistoću svoje rase, da se ne miješaju s 
potomcima Hama. Dade im pojaseve i prsluke koje je on sam imao u arci. Glave 
obitelji trebaju ih nositi kad se vrši žrtva, kad se obavlja vjenčanje i da ih sve očuva 


od prokletstva i izopačenja rase. 


Ceremonije koje je koristio Noa za vrijeme žrtvovanja, podsjećale su me na Svetu 
žrtvu Mise. Postojale su kao i u Misi, naizmjence molitve i odgovori, a Noa se 
pomicao od mjesta do mjesta kraj oltara, često se naklonivši sa štovanjem. Dao im je 
također i kožnu torbu s posudama od kore drveća, u kojoj je bila i jedna ovalna 
zlatna kutija, a u njoj tri manje posudice. Dao im je i korijenje ili gomolje Homove 
biljke, smotke kore ili kože na kojima je bilo nešto napisano, kao i ovalne drvene 


blokove na kojima su neki znakovi bili urezani. 


Ovi su ljudi imali svjetlu, ružičastu put. Bijahu vrlo lijepi. Nosili su vunenu odjeću i 
kožu opasanu oko struka, samo su im ruke bile gole. Koža životinja, koju su nosili, 
kad je bila oderana sa životinja nije se pravo ni osušila, jer na krajevima bijaše još 
tragova krvi. Bila im je usko pripijena uz tijelo, tako da sam prvo pomislila, ovi su 
ljudi dlakavi. Ali nije tako, jer njihova koža bijaše glatka kao saten. 

Osim raznih vrsta sjemenja, nisu imali puno prtljage sa sobom, jer su se selili u više 
krajeve, k sjeveroistoku. Nisam vidjela nijednu devu, već samo konje, magarce i 


životinje sa širokim rogovima, slične jelenima. 


Vidjela sam Tubala i njegove na visokim planinama, gdje su se nastanili jedan iznad 
drugoga, u dugim niskim kolibama, kao nekim sjenicama u vrtu. Vidjela sam ih kako 


prekapaju zemlju, kultiviraju je i sade drvorede. Suprotna strana planine bijaše 


hladnija. Poslije je u toj cijeloj regiji postalo puno hladnije. Kao posljedica ove 
promjene u klimi, jedan od Tubalovih unuka, predak Semšida, odvede ih dalje k 
sjeveroistoku. 

Svi oni koji su vidjeli Nou, s malim iznimkama, umrli su u ovom području, tj. na 
planinama na koje ih je Tubal odveo. Oni koji su slijedili Semšida, također su rođeni 
na ovoj istoj planini. Povedoše sa sobom par živih staraca koji su vidjeli Nou, noseći 


ih vrlo brižno u nosiljkama. 


Kada se Tubal sa svojima odvojio od Noe, vidjela sam među njima Homa, sina 
Mosohova, koji je također ušao s Tubalom u arku. Hom već bijaše odrastao mladić, a 
poslije ga vidjeh kako se jako razlikuje u izgledu od svoje okoline. Bio je u stasu viši, 
kao div, neobična uma i vrlo ozbiljan. Nosio je dugačku odjeću, kao neki svećenik. 
Često je išao sam na vrh planine i tamo provodio noći. Promatrao je zvijezde i 
prakticirao magiju. Đavao ga je poučio prenijeti ono što je vidio u vizijama u znanost, 
u religiju, i zato je napadao i podrivao Henokovo učenje. Zle sklonosti koje je 
naslijedio od svoje majke, pomiješale su se u njemu sa čistim baštinjenim učenjima 
Henoka i Noe, kojih su se Tubalova djeca inače držala. Hom je svojim lažnim vizijama 
i otkrivenjima, krivo tumačio i mijenjao stare istine. Proučavao je sve i duboko 
razmišljao, promatrao zvijezde, imao vizije koje mu je sotona pokazivao, iskrivljujući 
istinu. Kroz njihovu sličnost istini, njegova doktrina i idolatrija, postajale su majkom 


hereze. 


Tubal je bio dobar čovjek. Homov način djelovanja i njegova učenja, vrlo su ga 
žalostila. Tubal je bio vrlo žalostan kad je vidio kako Hom napada jednog od njegovih 
sinova, budućeg oca Semšidova. Čula sam Tubala kako se žali: 'Moja djeca nisu 


jedinstvena. Da sam to znao, nikad se ne bih odvojio od Noe" 


Hom je doveo vodu iz dva izvora, tj. gore iz viših dijelova planine, dolje do boravišta. 
Uskoro su se izvori ujedinili u jednu struju, koja je nakon kratka toka, postala široki 
potok. Vidjela sam Semšidova oca i njegove, kako prelaze na njihovu stranu. Hom je 
poprimio skoro božansko štovanje od svojih sljedbenika. Učio ih je da Bog boravi u 


vatri. Puno trikova je učinio i s vodom, te s pokvarenim korijenjem, po kojem je i 


dobio ime. Sadio ga je i rijetko dijelio, dodijelivši mu epitet svetog lijeka i hrane. Ova 
raspodjela naposljetku postade religijska ceremonija. 

Nosio ju je posvuda sa sobom, u obliku kaše ili soka, u nekoj smeđoj posudi, nešto 
kao mužar. Sjekire su se radile od istog materijala od kojeg je bila napravljena i ta 
posuda. Materijal su dobili od ljudi iz nekog drugog plemena, koje je pak živjelo 
daleko u nekim planinskim krajevima, a proizvode od tog materijala dobivali su 
pomoću vatre. Vidjela sam ih u planini iz koje vatra riga, ponekad na jednom mjestu, 
a ponekad na nekom drugom. Mislim da je posuda koju je Hom nosio sa sobom bila 


napravljena od istopljena metala ili kamena, koji se inače mogao lijevati u kalupe. 


Hom se nikad nije ženio, a nije niti doživio veliku starost. Puno je govorio o svojim 
vizijama, koje su se odnosile i na njegovu smrt. Sam je vjerovao u njih, kao i 
Derketo, a i njeni kasniji sljedbenici. 

Ali, vidjela sam ga kako umire strašnom smrću, a Zli mu je odnio i tijelo i dušu, ništa 
nije ostalo od njega. Iz toga razloga, njegovi sljedbenici vjeruju da je on kao i Henok, 
odnijet na sveto mjesto, u raj. Semšidov otac bijaše Homov učenik, a Hom je na 
njemu ostavio svoj duh, da ga ovaj naslijedi. Naslijedivši očevo znanje, Semšid 
postade vođom očevih i Homovih sljedbenika. Uskoro su narasli do naroda, a Semšid 


ih odvede još dalje na jug. 


Semšid bijaše vrlo osebujan, vrlo obrazovan, a prigrlio je Homovo učenje. Bijaše 
nevjerojatno rječit, živahan i snažan, poduzetan, i bolji nego li je bio sam Hom, koji 
je inače bio oštre ćudi i raspoloženja. Prakticirao je religiju koju je utemeljio Hom, 
dodajući joj mnoge stvari, pridavajući puno pažnje zvijezdama. Njegovi sljedbenici 


smatrahu vatru svetom. 


Svi su se oni razlikovali određenim znakom, koji je obilježavao njihovu rasu. Ljudi 
toga doba obitavahu uglavnom u plemenima, nisu se miješali kao danas. Semšidov 
glavni cilj bijaše poboljšanje rase i održavanje rase čistom. Razdvajao ih je i spajao 
kako mu se činilo najboljim. Dao im je potpunu slobodu, ali svi mu oni ipak bijahu 


vrlo podložni. 


Potomci te rase, koje sad vidim, kako su divlji i barbarski u dalekim krajevima i na 
otocima, ne mogu se usporediti sa svojim praočevima, niti po karakteru, niti po 
vanjskom izgledu. Ti praoci bijahu jednostavni i dostojanstveni, pored toga i hrabri. 
Današnji potomci te rase su manje vješti i manje lucidni, a imaju i manje tjelesne 


snage. 


Na svojim rutama, Semšid je utemeljio gradove, obilježavao polja, pravio duge ceste 
popločane kamenjem, tu i tamo formirao naselja, s izvjesnim brojem muškaraca i 
žena, kojima je davao stoku, drveće i biljke. Putovao je posvuda, stalno zabadajući u 
zemlju neki instrument koji je uvijek držao u ruci, a na tim mjestima se njegov narod 


odmah dao na posao, kopajući i krčeći, praveći jarke i ograde. 


Semšid je bio izuzetno pravedan i točan. Vidjela sam ga kao visoka starca, vrlo 
mršava, ružičaste puti. Jahao je iznenađujuće pitomu i krotku životinju, s vitkim 
nogama, crno žutih pruga, slična našem magarcu. Semšid je jahao po cijeloj regiji, 
baš kao što naši siromašni seljaci idu po noći na pustopoljine, obrađujući ih za polja. 
Zaustavljao bi se tu i tamo, zakapajući svoju motku u zemlju ili bi iskolčio zemlju, 


označavajući tako mjesto budućeg naselja. 


Instrument koji je kasnije prozvan Semšidov zlatni lemeš, bijaše u obliku latinskog 
križa. Bio je dužine ljudske ruke i kad se izvlačio, formirao bi s glavnom osi pravi kut. 
Tim instrumentom Semšid je činio raspukline u tlu. Takve iste su se pojavile na strani 
njegove odjeće, gdje inače džepovi stoje. To me simbolički podsjećalo na službu 
Josipa i Asenet u Egiptu, a i oni su stalno premjeravali zemlju, premda je Semšidov 


alat više sličio križu. 


Semšid je nosio ogrtač koji mu je padao odostraga. S pojasa do koljena, visjela su 
četiri kožna traka, sapeta sa strana i svezana ispod koljena. Na stopalima je imao 
kožu ovijenu remenjem. Ne prsima je nosio zlatni štit. Imao je nekoliko različitih 
prsnih štitova, ovisno o svečanosti koju je obavljao. Kruna mu bijaše od zlata, sa 
šiljcima na vrhu, prednji šiljci veći od stražnjih, neznatno svinuti kao rogovi, a na 


krajevima tanki, pa lepršaju kao male zastavice. 


Semšid je stalno govorio o Henoku. Znao je da je ovaj odnesen na nebo, bez da je 
umro. Naučavao je da je Henok prosuo na Nou svu dobrotu i svu istinu, imenovao ga 
ocem i čuvarom svih blagoslova, i da su od Noe svi blagoslovi prešli na njega. 

Sa sobom je stalno nosio zlatnu posudu u obliku jajeta u kojoj je, kako je rekao, 
sadržano nešto dragocjeno, a što je bilo čuvano od Noe u arci, a što je pak bilo 
predano njemu. Gdjegod je razapinjao svoj šator, tamo je i zlatna posuda bila 
postavljena na stup, a preko toga na elegantnim motkama, koje bijahu izrezbarene 
raznim figurama, kao na baldahinu, razvučena tkanina kao pokrov stupa i posude. To 


je izgledalo kao neki mali hram. Sam pokrov posude bijaše kruna filigranskog rada. 


Kad god je Semšid palio vatru, bacio bi na drvo nešto iz te posude. Posuda je stvarno 
bila korištena u arci, jer Noa je u njoj čuvao vatru, ali sad je ona bila blago, idol 
Semšida i njegova naroda. Kad bi to bilo postavljeno, vatra bi buknula pred tim, a oni 
su molili i činili žrtvovanje životinja, jer Semšid je učio da veliki Bog boravi u svjetlu i 


vatri, i da on ima puno manjih bogova i duhova koji mu služe. 


Svi su se podvrgavali Semšidu. Posvuda je utemeljio kolonije muškaraca i žena, 
davao im stoku i naučio ih saditi bilje i graditi nastambe. Nije im bilo dozvoljeno da 
slijede svoje strasti i užitke, da se žene, jer sam ih je Semšid tretirao kao stoku, 
dodjeljujući žene svojim sljedbenicima, prema svojoj vlastitoj volji i viđenjima. 

I on sam je imao nekoliko žena. Jedna od njih bijaše vrlo lijepa, a poticaše iz bolje 
obitelji nego li druge. Semšid je svom sinu, kojeg je ona rodila, namijenio 


nasljedstvo. 


Prema njegovim naredbama, započela je gradnja velikih okruglih kula, na koje se 
uspinjalo nizom stepenica, jer su kule služile za promatranje zvijezda. Žene su živjele 
odvojeno i u podložnosti. Nosile su kratke haljine. Prsluk bijaše od kože, a neka vrsta 
sukna je visjela otraga. Preko ramena i oko vrata nosile su okrugli ogrtač, koji je 
otraga sezao do ispod koljena. I ramena i prsa bijahu ukrašena nekakvim ukrasima 
sa znakovima ili slovima. U svakoj zemlji koju su naselili, Semšid je pravio ceste, a 


sve su vodile direktno do Babilona. 


Semšid je uvijek vodio svoj narod u nenaseljena područja, gdje nije bilo naroda za 
istjerivanje. Išao je svuda, potpuno slobodno, jer on bijaše jedini osnivač, pionir. 
Njegova je rasa bila svijetla, crvenkasto žute kože, kao oker, vrlo zgodni ljudi. Svi 
imahu znak, da se razlikuju po čistoći od mješanaca. 

Semšid je išao i preko planina pokrivenih snijegom. Ne znam kako je to uspijevao, ali 
mnogi njegovi sljedbenici su poginuli. Imali su konje i magarce, a sam Semšid je 
jahao malu životinju s prugama. Promjena u klimi ih je potjerala iz vlastite zemlje. 
Postalo je prehladno, ali sad je tamo puno toplije. Često je na svojim marševima 
susretao bespomoćna plemena, koja su jedva čekala da prebjegnu od nekog tiranina 
koji im je bio poglavica, ili su tjeskobno čekali pojavak nekog novog lidera. Svi su oni 


dragovoljno pristajali uz Semšida, jer on bijaše blag, donosio im je žito i blagoslove. 


Vidjela sam i neke jadnike koji nisu imali ni vatre, nego su morali peći kruh na 
kamenju ugrijanom na suncu. Kad im je Semšid dao vatru, gledali su ga kao boga. 
Kod nekog drugog plemena zabranio je žrtvovanje djece. Naime oni su žrtvovali 
defektnu djecu ili onu koja ne bi dostigla očekivanu ljepotu. Djecu su zakapali žive 
dopola, a oko njih bi zapalili vatru. Semšid je ukinuo taj gnjusni običaj. Tako je 
spasio mnogo jadne djece, koje je postavio u šator i povjerio brizi nekih žena. Kasnije 
ih je koristio, tu i tamo, kao sluge. Bio je vrlo pažljiv u održanju genealogije rase 


čistim. 


Semšid je isprva išao na jugozapad, tako da mu je Proročka planina ostala na jugu, 
njemu s lijeva. Zatim je skrenuo na jug, planina mu je opet slijeva, ali sad na istoku. 
Mislim da je poslije prešao Kavkaz. U to doba, kada te regije bijahu gušće nastanjene 
ljudskim bićima, kada je tamo bio sav život i sve aktivnosti, naše zemlje bijahu same 
šume, pustopoljine i močvare. Samo prema istoku Evrope mogli ste susresti poneka 
mala lutajuća plemena. Sjajna Zvijezda (Zoroaster - Zaratustra), koji je živio znatno 


poslije, bijaše potomak Semšidova sina, čije je učenje nanovo oživio. 


Semšid je sve vrste zakona pisao na kori drveta ili na kamenim pločama. Bijaše to 
nekakvo dugačko pismo, često bi bilo samo jedna jedina rečenica. Jezik im bijaše još 
primitivan, ali ima neke sličnosti s našim jezicima. 

Semšid je živio baš neposredno prije Derketo i njene kćeri, koja inače bijaše 
Semiramidina majka. Nikad osobno nije otišao u Babilon, premda je njegova karijera 


tekla u tom pravcu. 


Vidjela sam povijest Homa i Semšida, onako kako ju je Isus iznio pred poganskim 
filozofima u Lanifi, na otoku Cipru. Ovi su filozofi govorili Isusu o Semšidu, kao o 
najstarijem mudrom kralju, koji je došao od tamo, daleko iza Indije. Sa zlatnim 
bodežom kojeg je dobio od Boga, podijelio je i nastanio mnoge zemlje, te je posvuda 
dijelio blagoslove. Ispitivali su Isusa o njemu i o raznim čudima povezanim s njim. 
Isus je odgovarao na pitanja, govoreći da je Semšid bio po prirodi razborit čovjek, 
čovjek mudar po krvi i tijelu. Rekao je, bio je vođa naroda, nakon raspršenja naroda i 
gradnje Kule babilonske vodio je jednu rasu i nastanio zemlje prema određenom 
redu. Tamo je bilo i drugih vođa te vrste, koje su u stvarnosti, vodile gori život nego 
Semšid, jer njegova rasa nije pala u veliku ignoranciju kao mnoge druge. Ali, Isus im 
pokaza i mnoge bajke koje su napisane o njemu. Reče da je on bio mutna sporedna 
slika, prototip svećenika i kralja Melkisedeka. 


Rekao im je da zapaze razliku između Semšidove rase i Abrahamove rase. Kako se 
tijek nacija kretao naprijed, Bog otposla Melkisedeka najboljim obiteljima, da ih vodi i 
ujedini, da im pripremi zemlju i dom, da bi ih mogao očuvati neokaljane, i ovisno o 
njihovu stupnju vrijednosti, da ih nađe manje-više pripremne primiti milost Obećanja. 
Tko je bio Melkisedek, Isus im ne reče, ali u jedno ih uvjeri, bio je patrijarhalni tip 
budućnosti, koja je ukazivala na brzo ispunjenje Obećanja. Žrtva kruha i vina, koju je 


on ponudio, ispuniti će se potpuno, a vršiti će se do kraja vremena. 
7. Kula babilonska 


Gradnja Kule babilonske bijaše djelo oholosti. Graditelji zaželješe napraviti nešto po 


svojim vlastitim idejama i tako se opirahu Božjem vodstvu. Kada se Noina djeca vrlo 


umnožiše, najoholiji i najiskusniji među njima, sastadoše se i riješiše učiniti neko 
djelo, tako veliko i tako snažno, da će to biti čudo svih vjekova, i da će se o tim 
graditeljima pričati kao o najvještijim i najsnažnijim ljudima. Nisu uopće razmišljali o 
Bogu, tražili su samo svoju slavu. Da je bilo drukčije, to mi je rečeno, Bog bi dopustio 


da njihov pothvat uspije. 


Potomci Sema nisu htjeli sudjelovati u gradnji. Stanovali su u donjim krajevima, gdje 
su palme i slično voće rasli. Ipak su bili obvezni nečim pridonijeti u gradnji, jer u to 
doba nisu baš tako daleko stanovali, kao što su kasnije, kad su odselili. Samo su 
potomci Hama i Jafeta sudjelovali u gradnji. Budući su Šemovi (Semovi - Semiti) 
odbili raditi s njima, prozvaše ih bedastom rasom. Semiti su bili najmanje brojni, za 
razliku od potomaka Hama i Jafeta. Među Semitima, obitelj Hebera i preci Abrahama 


najupornije su odbijali sudjelovati u projektu. 


Na Hebera, koji nije htio sudjelovati u gradnji, Bog pogleda milostivo. Među sveopćim 
nemoralom i pokvarenošću, Bog njega i njegovo potomstvo odvoji kao sveti narod. 
Bog mu dade nov i svet jezik, koji ne imaše nijedan narod, tako da se njegova rasa 
odvoji od komunikacije s drugim narodima. Taj je jezik bio čisti hebrejski ili kaldejski. 
Prvi jezik, majka svih jezika, kojim je govorio Adam, Šem i Noa bijaše drugačiji, a 
danas se može pronaći samo dio u nekim izoliranim dijalektima. Njegova prva inačica 
je Zend, sveti jezik Indije i jezik Bakhta (Bactrians). U tim jezicima neke se riječi 
mogu pronaći skoro slične, kao s jezikom u mojem rodnom kraju, u Germaniji. Knjiga 
koju sam vidjela u današnjem Cesifonu, na Tigrisu, napisana je tim jezikom. 

Heber je bio još živ u vrijeme Semiramide. Njegov pradjed Arfaksad, bijaše 
najomiljeniji Šemov sin. Bio je vrlo pravedan čovjek, pun duboke mudrosti. Ali, veliko 
petljanje s idolatrijom i vračanjem, možda je baš prenijeto preko njega. Magi (Tri 


kralja) vuku porijeklo od njega. 


Babilonsku su kulu gradili na povišenom terenu, promjera oko 5 hektara, a oko toga 
se pružala ravnica s poljima, vrtovima i šumama. U temelje Kule, dovučeno je 25 
velikih kamenih blokova sa svih strana doline. 25 plemena je bilo angažirano u 


građenju, pa je svako pleme imalo svoj vlastiti put do Kule. 


Daleko, tamo gdje su ovi putovi započinjali, svako je pleme imalo svoj glavni grad, 
koji je u vrijeme opasnosti ili napada, imao taj put, kojim su mogli pobjeći u Kulu i 
zakloniti se. Kula je služila i kao hram za njihova idolatrijska vjerovanja. Kamene 
ceste bijahu dovoljno široke, ali oko Kule bijahu blizu jedna druge, tako da je 
muđuprostor bio manji od širine obična puteljka. Malo prije nego su se sastale kod 
Kule, ceste su bile povezane lukovima, a između svaka dva luka otvarao se prolaz 
oko 3 metra širok u svojoj bazi. Kad su ove blago strme ceste dostigle određenu 
visinu, na njih bi postavili samo jednostruke lukove. Blizu Kule, lukovi bijahu 
dvostruki, jedan iznad drugoga, tako da je kroz njih čovjek mogao ići u Kulu 
zaobilaznim putem, čak i na najniže dijelove, ispod svih putova. Iznad lukova koji su 


povezivali nagnute ceste, bijahu staze, ili ceste, koje su išle usporedo oko Kule. 


Ove blago nagnute ceste, širile su se kao korijenje stabla. Bile su djelomično 
dizajnirane kao potporni stupovi, za ojačavanje temelja ogromne građevine, a 
djelomično kao putovi za dopremanje materijala i drugog tereta, sa svih točaka 


građevine na prvi kat Kule. 


Između ovih širokih baza, bijahu taborišta na kamenim temeljima. Na _ mnogim 
mjestima vrhovi šatora bijahu niži od cesta, koje su išle posred njih. Iz svakog 
taborišta, stepenice usječene u zidove vodile su do staza. Mogli ste ići svuda okolo 


Kule, kroz logore i lukove, ispod kamenih cesta. 


Osim ljudi u taborima, bilo je tamo i drugih ljudi koji su živjeli u podrumima i 
prostorima na drugoj strani kamenih cesta. Unutra i okolo cijele građevine boravilo je 
nebrojeno ljudi. Sve je izgledalo kao veliki ljudski mravinjak. Brojni slonovi, magarci i 
deve, išli su gore dolje cestama natovareni teškim teretima. Premda su ti tovari 
izgledali daleko širi nego same životinje, ipak su se lagano mogli mimoići na cestama. 
Na cestama su postojala i ugibališta za hranjenje ili rastovarivanje životinja, a na 
ravnim dijelovima cesta bijahu šatori, pa čak i tvornice. Vidjela sam životinje kako 
bez vodiča nose teret, gore dolje. Prolazi su u prizemlju Kule vodili u labirint hala, 
hodnika i soba. Od ovog prizemlja Kule, mogli ste se popeti stepenicama koje bijahu 


usječene na sve strane. Jedna spiralna staza je vodila s prvog kata, pa okolo van, pa 


svud oko višekutne građevine. Unutrašnjost se tu sastojala od podruma, velikih i 
dobro učvršćenih skrivenih soba i hodnika. 


Građevina je započinjala jednako sa svih strana. Sve je težilo k jednoj središnjoj 
točki, gdje je isprva stajao veliki tabor. Koristili su pločice, također i veliko isklesano 
kamenje, koje su teglili na mjesto postavljanja. Površina staza bijaše posve bijela, 
blistala se na suncu. Iz daljine, pogled na to bijaše veličanstven. Kula je projektirana 
vrlo pažljivo i vješto. Rečeno mi je da bi Kula bila završena i stajala bi kao 
veličanstveni spomenik ljudskoj sposobnosti, da je bila građena na slavu Boga. Ali 
graditelji ne razmišljaše o Bogu. Njihovo je djelo bilo čedo drskosti. Imena onih koji 
su doprinijeli veličanstvu Kule bijahu upisana na stupove i svodove, riječima hvale i 
ponosa. Pisana su raznobojnim kamenjem, kao mozaikom i velikim znakovima, 
slovima. Nije tad bilo kraljeva, nego samo starješine raznih obitelji, a vladali su 


zajedničkim vijećanjem. 


Kamenje koje se koristilo za gradnju bijaše vrlo vješto obrađeno. Vrhunski je pasalo 
jedno u drugo, pridržavajući se tako međusobno. Na građevini ne bijaše niti jednog 
stojećeg kipa, ali mnogi dijelovi građevine bijahu iscrtani raznobojnim kamenjem, a 
tu i tamo bijahu postavljeni kipovi u niše. Sustavom kanala i rezervoara dovodili su 
Vodu. Svi su u pothvatu pomagali, čak su i žene nogama mijesile glinu. Muškarci su 
radili golih prsa i ruku, a najistaknutiji među njima su nosili kape. Čak i u ta rana 


vremena, žene bijahu pokrivene glave. 


Građevina je rasla u širinu i visinu tako puno, da je na onoj strani gdje je bacala 
sjenu bilo vrlo hladno, dok je na drugoj strani od odsjaja sunca bilo vrlo toplo. Radovi 
su trajali neprestano trideset godina, a tek su bili na drugom katu. Obzidali su sve 
izvana i iznutra, sve su uredili iznutra, stupovi su bili ukrašeni i isklesani s imenima 


rasa i istaknutih osoba, kad iznenada nastade zbrka. 


Vidjela sam Melkisedeka kojeg je poslao Bog, kako ide od vođe do vođe. Prozvao ih 
je radi njihova vodstava i najavio im Božju kaznu. I tad je započela zbrka i 


uznemirenost. Mnogi koji su do tada mirno radili, sad se počeše hvaliti učinjenim, te 


počeše veličati svoje zasluge. Započe strančarenje, zatražiše pravo na određene 
privilegije. To dovede do suprotstavljanja, animoziteta i pobune. Isprva su među 
nezadovoljnicima bila samo dva plemena, a ostali riješiše da ih otpuste. Ali uskoro se 
otkri da je nejedinstvo mnogo veće, da postoji među svima. Započeše međusobni 
sukobi, ubijaše jedni druge, više jedan drugoga ništa ne razumješe, pa se napokon 


razdvojiše i raspršiše po cijeloj zemlji. 


Vidjela sam kako Šemova rasa odlazi na jug, gdje je kasnije bio Abrahamov dom. 
Vidjela sam jednog muškarca od Šemove rase. Bijaše to dobar čovjek, ali nije slijedio 
svoga vođu. Zbog svoje žene, više je volio ostati među pokvarenim narodom 
Babilona. On postade vođa Šamanea (Šamana - Samanenses), rase koja se uvijek 
držala daleko od drugih. Pod okrutnom Semiramidom, Melkisedek ih odvede u 


Palestinu. 


Kad sam u djetinjstvu imala vizije izgradnje Kule babilonske, često sam ih odbijala jer 
ih nisam mogla shvatiti. Naravno, ništa takva nisam nikad vidjela, nikakve građevine, 
osim Coesfelda i naše farme, gdje su krave ulazile i izlazile kroz dimnjak (opaska: tj. 
tamo gdje vrata služe kao odušak za dim, kao i za ulaz krava). Više sam puta 
pomislila da je to slika neba. Budući sam neprestano imala te iste vizije, koje su 
dolazile uvijek na isti način, promatrala sam ih bez uzbuđenja. Vidjeh također, kako 


je to izgledalo u Jobovo vrijeme. 


Jedan od glavnih vođa izgradnje Kule bijaše Nimrod. Poslije je zadobio čast kao 
božanstvo, pod imenom Bel (opaska: Belus, Baal, na babilonskom -gospodar). On je 
bio utemeljitelj rase koja je štovala Derketo i Semiramidu kao božice. Poslije je 
izgradio grad Babilon od kamenja Kule, a Semiramida ga je veličanstveno ukrasila. 


On je postavio i temelje grada Ninive, a izgradio je i kamene temelje za taborišta. 


Nimrod bijaše velik lovac i tiranin. U to doba divlje životinje bijahu vrlo brojne, a 
svojim haranjem sijale su ogroman strah među ljudima. Protiv njih su se poduzimale 
lovne ekspedicije, kao što današnja vojska poduzima vojne ekspedicije. Oni koji bi 


ubili te divlje životinje, bijahu čašćeni kao bogovi. Nimrod je također hvatao 


muškarce i porobljivao ih. Prakticirao je idolatriju. Bio je vrlo okrutan, bavio se 
bajanjem, a imao je puno potomaka. Živio je oko 270 godina. Bijaše blijedožute boje 


kože, a od rane je mladosti vodio divlji život. 


Bijaše on igračka u rukama sotone, a puno se bavio promatranjem i obožavanjem 
zvijezda. Na brojnim figurama i slikama koje je iscrtao, nalaze se planeti i 
konstelacije zvijezda, a prema tome je i postupao s raznim narodima i državama. 
Tražio je da se te slike i likovi umnože, a onda ih je postavljao na čašćenje. Egipćani 
'duguju' svoje sfinge njemu, kao i za mnoge naoružane idole, te mnoge druge 
kipove. 

Sedamdeset se godina Nimrod bavio poviješću tih idola, utemeljio je ceremonije i 
čašćenje u njihovu čast, utemeljio je žrtvovanje njima, utemeljio je za njih i 
pogansku formu svećenstva. Svom đavolskom mudrošću i moći, podvrgavao je rase 
koje je dovodio da grade Kulu. 

Kad je nastala pomutnja jezika, mnoga od tih plemena raskinuše s njim, a najdivljiji 
među njima otiđoše slijediti Mesraima u Egipat. (opaska: Mizraima, odatle ime Misir 
za Egipat) 

Nimrod je izgradio Babilon, podjarmivši sve okolne zemlje. Tako je postavio temelje 
velikom Babilonskom carstvu. Među brojnom njegovom djecom, bijahu Nin i Derketo. 


Derketo je inače štovana kao božica. 
8. Derketo 


Od Derketo do Semiramide, vidjeh tri generacije kćeri. Derketo bijaše visoka, snažna 
žena. Bila je obučena u kožu, s brojnim trakama i životinjskim repovima koji su visjeli 
oko nje. Na glavi je nosila kapu napravljenu od perja raznih ptica. Vidjela sam da ima 
ogroman broj sljedbenika, muških i ženskih, koji su dolazili iz okolice Babilona. Stalno 
je imala vizije, stalno je prorokovala, žrtvovala, gradila gradove ili bi se posvuda 
skitala. Ona i njeni sljedbenici potjeraše sva raspršena plemena s njihovim krdima, na 
prorokovana bolja mjesta za boravljenje. Podizala je hrpe kamenja od kojih neke 
bijahu ogromne, žrtvovala i prakticirala sve vrste gadosti. Sve je privlačila sebi, bila je 
sad tamo sad amo, svugdje je bila obožavana. 


U starijoj dobi Derketo dobi kći, koja joj je u svemu bila slična. Jasno sam vidjela u 
jednoj viziji otkuda potječe taj izvor opačina. Konačno, vidjeh Derketo kao strašnu 
staricu u gradu pokraj mora. Opet je vršila svoje gadosti na obali mora. Bila je u 
dijaboličkoj ekstazi, najavljujući svome narodu da mora umrijeti za njih, dati svoj 
život za njih. Reče im da ne može više ostati s njima, da će otići i pretvoriti se u ribu i 
kao takva uvijek će biti s njima. Dala im je upute za takvo bogoštovlje i onda pred 
cijelim narodom ode u more. Čim je nestala pod vodom, pojavi se riba iznad valova, 
a narod je pozdravi sa čašćenjem, žrtvama i drugim gadostima sve vrste. Njihova 
proricanja bijahu puna misterije, znakova itd., povezanih s vodom. Tako je kroz 


Derketo utemeljen jedan novi sustav idolatrije. 


Nakon Derketo, vidjela sam drugu ženu, njenu kći. Činila mi se kao niža planina, koja 
je pokazivala da je njen položaj snažniji nego li je bio položaj njene majke. I ovo je 
bilo u Nimrodovo vrijeme, jer obje pripadahu istom vremenu. Vidjela sam da ova kći 
Vodi čak i divljiji i žešći život od svoje majke. Najviše je vremena provodila u lovu, 
praćena od mnoštva sljedbenika. Često je išla daleko u divljinu, i do 300 milja, 
progonila divlje životinje, žrtvovala, proricala, prakticirala bajanje i čaranje. Na ovaj 
je način utemeljila mnoga mjesta, te ustanovljavala pogansku idolatriju. Vidjela sam 


ovu ženu kako je pala u jezero, dok se borila s voden konjem. 


Njenu kći Semiramidu, vidjela sam iznad najviših planina, oko kojih su bila sva 
kraljevstva i blaga svijeta, kako joj sotona sve to pokazuje i daje. Vidjela sam kako je 


Semiramida stavila svoj završni pečat na svaku gadost Babilonaca. 


U najranija vremena vlast se nad drugima držala miroljubivo, dodijeljena je i 
rasprostranjena mnogim ljudima. Kasnije je neograničenu vlast posjedovalo samo 
mali broj pojedinaca. Oni su postali vođe naroda, bogovi svojima sljedbenicima, a 
utemeljili su i razne sustave idolatrijskog bogoštovlja, svako prema svojim zamislima. 
Mogli su također izvoditi vješta čuda, smiona i domišljata, jer bijahu puni duha tame. 
Iz toga vrela podigoše mnoga plemena, prve vladare i svećenike u jednoj osobi, 


poslije, samo svećenike. Vidjela sam da je u tim danima bilo više žena s ovim 


znakom, nego li muškaraca. Svi oni bijahu u unutarnjoj komunikaciji, povezani jedni s 
drugima, osjećajima, mislima i utjecajem. Mnoge stvari koje su se o njima 
pripovijedale, bijahu plod govora njihovih ekstaza ili hipnotičkih izražaja povezanih s 
njima, njihova porijekla, njihovih djela koja su učinili po svojim riječima ili po 


drugima, njihovim đavolskim posredovanjem. 


I Židovi su imali mnoge tajne radnje u Egiptu. Ali Mojsije, vidjelac Božji ih je 
iskorijenio. Među rabinima međutim, postoje još uvijek mnoge takve stvari, kao točke 
njihova učenja. Kasnije su ove tajne radnje postale zakoni, vulgarna prakticiranja 


među skitalačkim plemenima, i još uvijek postoje u čarobnjaštvu i praznovjerju. 


Svi oni vuku porijeklo iz istoga stabla pokvarenosti, iz istoga podzemnog kraljevstva 
tame. Vidjela sam vizije svih tih poduhvata i njihovo prakticiranje, koje je uvijek bilo 
tik iznad zemlje ili bi cijelo bilo pod zemljom. Isti takav element postoji i u 


magnetizmu. 


U tim ranim idolatrijama, voda je smatrana posebno svetom. Ona se koristila u svim 
njihovim praksama. Uvijek su gatanja i ekstaze započinjali buljeći u vodu. Imali su 
ribnjake posvećene toj namjeni. Nakon nekog vremena, njihove bi ekstaze postale 
uobičajene, pa su čak i bez pomoći vode imali svoje đavolske vizije. Vidjela sam na 
koji su način vršili te svoje vizije, i to bijaše stvarno neobično. Cijela zemlja sa svim 
što sadržava, činila se kao da je cijela pod vodom, ali omotana kao u neku tamnu 
sferu. Drveće je stajalo ispod drveća, planine ispod planina, vode ispod voda. Vidjela 
sam da su te vještice promatrale sve što se događa: ratove, narode, opasnosti, itd., 
baš kao da se događaju u sadašnjosti, jedino s tom razlikom, što su ono što su vidjeli 
pretvarali u stvarnost, pravili lažno dobro od toga. Vidjeli su nacije koje treba 
podjarmiti, koje treba iznenada napasti, grad koji treba sagraditi. Vidjeli su slavne 
muškarce i žene, planove po kojima mogu nadmudriti druge. Ustvari vidjeli su 


unaprijed sve oblike đavolskog čašćenja, prije nego bi ga proveli u stvarnost. 


Derketo je u viziji vidjela da se mora baciti u more i da se mora pretvoriti u ribu, a 


ono što je vidjela, bez oklijevanja je i provela u djelo. Sve gadosti koje su prakticirali 


u bogoštovlju, bijahu im sve prikazane kao u vodenom zrcalu, a onda su oni te 


gadosti prenosili drugima i izvršavali. 


U vrijeme kad je kći od Derketo živjela, počeli su se graditi nasipi i ceste. Jahala je 
sama dolje do Egipta. Cijeli njen život bijaše mnoštvo putovanja i lovačkih 
ekspedicija. Njeni potomci su pripadali plemenu koje je opljačkalo Joba u Arabiji. 
Đavolsko čašćenje koje je vršila Derketo postalo je najprije sistematizirano u Egiptu. 
Tu je poprimilo takve korijene, da kad su vještice sjedile u hramovima i odajama, na 
nekim čudnim sjedalima, ispred kojih bijahu razne vrste ogledala, njihove bi vizije, 
prvo bile prenijete svećenicima, a ovi bi ih onda prenijeli dalje stotinama muškaraca, 


koji bi ih opet ugravirali u kamene zidove građevina. 


Čudno je da sam vidjela sve ove instrumente gadosti i tame, uvijek u nesvjesnoj 
komunikaciji jednih s drugima. Vidjela sam slične akcije i djela, kako se isto tako 
odigravaju na drugim raznim mjestima, a izvode ih slične sluge Zloga. Jedina razlika 
među njima bijaše raznovrsnost načina i običaja među raznim narodima, kao i razni 
stupnjevi izopačenosti u koju su pali. Neki još ne bijahu tako jako potonuli, nisu se 
toliko daleko odmakli od istine. Oni su ti, od kojih su potekle obitelji Abrahama, Joba 


i Triju Kraljeva. 


Kad je Isus Krist došao na zemlju, kad je zemlja upila njegovu svetu Krv, jaki utjecaj 
takvih praksa bijaše već prilično oslabljen, a čarobnjaštvo je izgubilo dosta od svoje 
moći. Mojsije je bio vidjelac od kolijevke, ali on bijaše po Božjem naumu i uvijek 


činjaše što je vidio. 


Derketo, njena kći i unuka Semiramida, živjele su do poodmakle dobi, prema općem 
standardu toga vremena. Sve su bile visoke, moćne, snažne, takve da bi ih se ljudi 
danas preplašili. Bijahu nezamislivo smione, žestoke, bestidne, a izvršavale su sa 
začuđujućom sigurnošću sve što im je Zli pokazivao u vizijama. Osjećale su svoju 
snagu, mislile su o sebi kao o božicama. Svoju su snagu sve primale iz onih žestokih 


izvora na visokim planinama, pa su zato kažnjene Potopom. 


Bilo je čudno za vidjeti kako se Patrijarsi, premda su često imali Božja otkrivenja, 
nikad nisu zbog toga uznemiravali ili kako se nisu neumorno borili zadržati čistoću od 
tih gadarija, koje su ih posvuda okruživale. Zato se je milo podsjetiti, u kojoj tajnosti i 
kako je bolno, napokon Spasenje došlo na zemlju, kad su svi bili u dosluhu sa 


Sspiritizmom i kad su sve stvari promicale takve prakse. 


Kad sam sve to vidjela, taj ogroman utjecaj praksi od tih božica, to veliko obožavanje 
koje su imale po cijeloj zemlji, i s druge strane, kad sam razmatrala Marijinu malu 
družbu, u simboličnoj slici Ilijina oblaka, ciparske mudrace koji traže da spoje svoje 
lažne gadarije, kad sam vidjela Isusa, ispunjenje svih obećanja, siromašna i strpljiva, 
kako stoji pred njima i poučava ih, a nakon toga se ide sresti sa svojim Križem — ah, 
tad me je sve to viđeno strašno žalostilo. Ali, nakon svega, ipak je to povijest Istine, 
to je Svjetlo koje vječno sjaji u tami, a tama ga ne obuzima. Tako je bilo, tako je i 


sada, iste stare priče, sve do današnjih dana. 


Ali milost je Božja neiscrpiva. Vidjela sam da su u vrijeme Potopa mnogi spašeni od 
vječne kazne. Strah i tjeskoba ih obratiše k Bogu. Otišli su u čistilište, a Isus ih je 


oslobodio kad je sišao nad pakao. 


Brojna stabla su također izbjegla iskorjenjivanje i čupanje iz zemlje, od Potopnih 
voda. Vidjela sam kako neka opet dobro i bujno rastu, ali većina od njih bijaše 


prekrita slojevima blata. 


9. Semiramida 


Majka Semiramidina bijaše rođena u regiji Ninive. Izvanjski se skanjivala, a u tajnosti 
bijaše okrutna i razuzdana. Otac joj bijaše po rođenju Sirijac, a isto je kao i supruga 
prionuo najgnjusnijim idolatrijama. Nakon rođenja djeteta bio je ubijen. Njegovo 
ubojstvo bijaše povezano s rođenjem ili bijaše posljedica njihovih gatanja. 

Semiramida je rođena daleko kraj Aškalona, u Palestini, a poslije je odvedena od 
poganskih svećenika nekim pastirima u divljinu. Najviše je vremena u djetinjstvu 


provela sama u planini. Vidjela sam joj majku i poganske svećenike kako joj dolaze u 


posjetu, kad bi bili na lovnim ekspedicijama. Vidjela sam i đavla u raznim oblicima, 
kako se igra s njom, kao što se Ivan Krstitelj igrao u pustinji s anđelima. Kraj nje sam 
viđala i ptice sjajnog perja. Donosili su joj sve vrste čudnih igračaka. Ne sjećam se 


svega onoga što je bilo povezano s njom, ali to bijahu strašne idolatrije. 


Semiramida je bila lijepa, inteligentna i zavodljiva, a svatko bi pao pod njen utjecaj. 
Zbog poslušnosti određenim božanstvima, udala se za gospodara svih pastira od 
kralja babilonskoga, a kasnije se preudala za samog kralja. Kralj je podjarmio sve 
narode dalekog sjevera, a dio ih je i dovukao sa sobom u Babilon kao roblje. Poslije 
nekog vremena, kad je Semiramida sama vladala, mnogi su joj se suprotstavili, jer 
bijahu prisiljeni na veliku tlaku, kod gradnje njenih ekstravagantnih građevina. Narod 


ju je smatrao za božicu. 


Lovne ekspedicije koje je poduzimala Semiramidina majka bijahu žešće nego li one 
koje je poduzimala sama Semiramida. Njena je majka išla u lov s malom naoružanom 
vojskom, na devama, prugastim magarcima i konjima. Jednom sam ih vidjela u 
Arabiji blizu Crvenog mora, u velikom lovu, u vrijeme kad je tamo Job boravio u 
svom gradu. Te su žene lovci bile vrlo vješte, sjedile su na devama kao muškarci. 

Bijahu obučene do koljena, a listovi im bijahu omotani kožnim trakama. Na stopalima 
su imali potplate s dva uzdignuta kožna lista, na kojima bijahu neke obojane figure. 
Nosili su kratke, pripijene jakne, napravljene od fina perja, od najrjeđih ptica i 
najljepših boja. Preko ruku i prsiju imahu prekrižene trake obrubljene lijepim perjem. 
Ramena im prekrivaše pelerine, također od perja, s blistavim kamenjem i biserjem. 
Na glavi su nosili neku vrstu kape od crvene svile ili vune. Preko lica su nosili veo, 
raspolovljen po sredini lica. Veo su koristili kao zaštitu od vjetra, prašine ili od sunca. 
Na sebi još imaše i kratki ogrtač. Od oružja su imali koplja, lukove i strijele, a sa 


strane su nosili štit. 


Divlje su se životinje zapanjivo množile. Lovci bi ih potjerali sa svih strana na jedan 
okup, pa bi ih ubijali. Također su kopali jame i pokrivali ih kao stupice. Kad bi zvijer 
upala u jamu, ubrzo bi bila ubijena sjekirama i toljagama. Vidjela sam Semiramidinu 


majku kako lovi životinje koje je Job opisao pod imenom divovske životinje (giganti), 


kao i lavove, tigrove itd. Nisam vidjela da majmuni postoje u to rano doba. Vidjela 
sam slične lovne ekspedicije i na vodi, gdje su općenito brojne gadosti i idolatrije bile 


prakticirane. 


Majka joj izvana ne bijaše tako raskalašena kao Semiramida, ali je bila opsjednuta 
nevjerojatnom dijaboličkom snagom i nepromišljenošću. Koja strašna slika, ta njena 
borba u jezeru s moćnim voden konjem. Jašući na jednogrboj devi, progonila je 
životinju sve dok i deva i jahač ne bi bili potpuno u vodi. Častili su je kao božicu lova i 


dobročiniteljicu čovječanstva. 


Semiramida se vratila kući iz Afrike nakon jednog lova ili vojne ekspedicije. Otišla je 
ponovo u Egipat. Ovo je kraljevstvo utemeljio Mesraim, Hamov unuk, koji je kad je 
tamo došao, našao nekoliko raspršenih plemena degenerirane rase. Egipat su tad 
naseljavale nekoliko rasa, a ponekad bi vladala jedna rasa, a drugi put druga, i tako 
redom. Kada je Semiramida došla u Egipat našla je utemeljena samo četiri grada. 
Najstariji je bio Teba, a naseljavali su ga najbjelji i najblaži ljudi. Jedna vrlo agilna 
rasa je živjela u Memfisu, a bijahu niski i zdepasti. Memfis je ležao na lijevoj obali 
Nila, a preko rijeke bijaše jedan dugi most. Na desnoj obali Nila, bijaše mjesto gdje 
je u Mojsijevo vrijeme živjela faraonova kći. Tamniji stanovnici s kovrčavom kosom 
bijahu čak i u to rano doba roblje i oni nisu nikad vladali Egiptom. Mislim da su oni 
prvi došli s juga Afrike u Egipat i izgradili grad Tebu. Drugi bijahu došli preko 
Crvenog mora, a otuda su došli i Izraelci. Treći se grad zvao Kume, kasnije 


Heliopolis. Ležao je na sjeveru, blizu Tebe. 


Kad su Marija i Josip bježali s Isusom u Egipat, vidjela sam nevjerojatno velike 
građevine oko grada Tebe. Dolje malo niže od Memfisa, nedaleko od mora, ležao je 
grad Sais. Mislim da je bio stariji od Memfisa. Svaki od ova četiri grada imaše svoga 


kralja. 


Semiramida bijaše visoko cijenjena u Egiptu, gdje je uz pomoć svojih intriga i 
dijaboličkih čina naveliko proširila svoju idolatriju. Vidjela sam je u Memfisu, gdje su 


se vršile ljudske žrtve, a prakticirala se magija i astrologija. U to doba nisam vidjela 


bika Apisa, ali sam vidjela idole s repovima i s glavama kao sunce. Bijaše to baš 
Semiramida, koja je isplanirala da se tu izgradi prva piramida. Piramida je izgrađena 
na istočnoj obali Nila, nedaleko Memfisa. Cijela je nacija morala sudjelovati i 
pomagati izgradnju. Kada je završena, vidjeh opet Semiramidu kako putuje onamo, 
praćena s oko 200 pristaša. Bijaše to radi posvećivanja građevine. Semiramida je 


čašćena skoro kao božanstvo. 


Dogodilo se da je piramida izgrađena na močvarnom tlu. Temelji tako velike 
građevine postavljeni su na stupove, pa bijaše kao veliki široki most. Na tome 
podestu je podignuta piramida. Mogli ste prolaziti ispod nje i oko nje, kao u nekom 
ogromnom hramu sa stupovima. To bijaše podijeljeno na brojne sobe, podrume i 
prostrane hodnike. I sama piramida imaše do samog vrha brojne sobe, velike i male, 
s otvorima kao prozorima, a s njih sam vidjela kako vise i lepršaju zastave od sukna. 


Svud uokolo piramide bijahu kupke i vrtovi. 


Ova je građevina bila stvarni centar egipatske idolatrije, astrologije, magije i 
pokvarene nečistoće. Ovdje su djecu i starije žrtvovali kao žrtve bogovima. Astrolozi i 
spiritisti su boravili u piramidi i tamo su imali svoje đavolske vizije. Blizu kupki bijaše 
ogromna mašinerija za pročišćavanje muljevite vode Nila. Kupke su svjedočile 
najgroznijim zločinima idolopoklonstva. Poslije sam vidjela kako su Egipćanke 


prakticirale najveće gadosti. Ova piramida nije dugo trajala, bijaše razorena. 


Narod je bio zastrašujuće praznovjeran. Poganski svećenici bijahu u tako velikom 
mraku, da su odavali božansko čašćenje Heliopolisu, čak su i snovi ljudi sakupljani, 
zapisivani i povezivani sa zvijezdama. Pojaviše se mnogi hipnotizeri koji su u svojim 
dijaboličkim vizijama, tumačili i izokretali istinu lažima. Prema njihovim vizijama, 
određivala se i vrsta idolatrije, a čak su se i vremenski ciklusi tako računali. 

Kada su Josip i Asenet (Asenat) došli u Egipat, vidjela sam da nisu više postojali idoli 
Isis (Izida) i Oziris, a njihov su dolazak predvidjeli ti isti astrolozi u svojim 
dijaboličnim vizijama. I njih su očito ugradili u svoju religiju. Kad su oni došli, čašćeni 
su kao božanstva. Vidjela sam da je Asenet plakala nad takvom bezbožnošću, a o 


tome je i pisala. 


Povjesničari i učenjaci koji danas pišu o starom Egiptu, u velikoj su zabludi. Oni 
prihvaćaju mnoge činjenice koje se tiču egipatske povijesti, znanosti i učenja, a one 
nemaju nikakva drugoga temelja do astrologije i lažnih vizija. Da neka nacija može 
ostati toliko glupa i krvoločna, dokaz su sami Egipćani. Ali ti učenjaci odbacuju takve 
demonske inspiracije i prakse kao nemoguće. Žele smatrati Egipćane puno drevnijima 
nego što jesu, jer u tim ranim vremenima, čini im se, da su Egipćani posjedovali 


veliko znanje zakučastih i skrivenih stvari. 


Ali, ja sam vidjela, da čak i kad je Semiramida došla u Memfis, ovaj narod, u svojoj 
oholosti, bijaše smislio potpuno zbrkan kalendar. Njihov cilj bijaše prevlast nad svim 
ostalim narodima u pitanjima kalendara, zvijezda i vremena. Smislili su brojne 
komplicirane kalendare i izvukli genealogiju mnogih kraljeva. Ovime, a i čestim 
izmjenama svojih računa, pravi redoslijed i prava kronologija bijahu zagubljeni. Tako 
je ova zbrka mogla biti utemeljena i ozakonjena. 

Ovjekovječili su svaku grešku u natpisima ili podizanjem velikih građevina. Već dugo 
vremena računali su vrijeme oca i sina tako, da je datum smrti oca postao odmah 
datumom rođenja njegova sina, bez obzira koliko je sin već živio. Kraljevi koji su 
vodili stalni rat sa svećenicima zbog takve kronologije, umetali su među svoje pretke 
imena osoba koja nikad nisu ni postojala. Tako su četiri kralja istog imena, koji su 
istovremeno vladali Tebom, Memfisom, Heliopolisom i Saisom, izračunati po ovom 
principu, kao da su vladali jedan za drugim. Jednom sam vidjela kako su izračunali da 
godina ima 970 dana, a drugi put godina bijaše izračunata kao par mjeseci. Vidjela 
sam nekog poganskog svećenika kako računa kronološke tablice, u kojima za svakih 


500 godina, stavlja 1100 godina. 


Vidjela sam ove lažne izračune poganskih svećenika, istovremeno kad sam gledala 
Isusa kako naučava na Šabat u Arumi. Isus je govorio pred Farizejima o pozivu 
Abrahama i o njegovu kratku boravku u Egiptu, te kako je bio izložen pogreškama 
egipatskog kalendara. On im je rekao, da je svijet sad star 4 028 godina. Kad sam 


čula da je to Isus rekao, on sam imaše 30 godina. 


Također sam za ta vremena vidjela ljude, koji su častili Seta kao boga. Oni su 
putovali na daleka i opasna putovanja u Arabiju, gdje su pretpostavljali da mu je 
grob. Čini mi se da još i danas postoje potomci ovih ljudi. Turci su im dopustili 


slobodan prolaz kroz svoj teritorij, kad bi išli na svoja hodočašća k tome grobu. 


10. Melkisedek 


Često sam viđala Melkisedeka, ali nikad kao ljudsko biće. Uvijek sam ga viđala kao 
biće druge prirode, kao nekog anđela, kao nekoga koga je poslao Bog. Nikad niti u 
koje doba nisam vidjela određeno boravište gdje je boravio, niti kuću, niti obitelj, niti 
neko društvo povezano s njim. Nikad ga nisam vidjela kako jede, pije ili spava, niti mi 
je ikad pala na pamet misao da je smrtnik. Bijaše obučen kao niti ijedan svećenik na 
zemlji ikad, već bijaše kao anđeli u Nebeskom Jeruzalemu. Njegova odjeća bijaše kao 


u Mojsija, po zapovjedi Božjoj, onako kako je trebala biti kasnija svećenička odjeća. 


Vidjela sam Melkisedeka kako se pojavljuje tu i tamo, kako posreduje u sporovima 
nacija. Na primjer, u slavljima nakon pobjeda u ratu ili u vrijeme okrutnog ratovanja. 
Gdje god da se pojavio, gdje god da je bio, mogao se iskusiti neodoljivi utjecaj 
njegova Božanskog blagoslova. Nitko mu se nije mogao oprijeti, a nije nikad ni 
iskusio nikakve štete. Čak su i poklonici idolatrije s veseljem primali njegove savjete i 
djelovali su po tim savjetima. Nije imao pratioca, bio je potpuno sam. Ponekad bi 
imao dvojicu unajmljenih kurira. Oni su nosili kratke bijele haljine, a trčali bi ispred 
njega da objave kako dolazi. Otpustio bi ih kad bi izvršili svoj zadatak. 

Sve što mu je trebalo, dobivao bi bez zadrške i bez ikakvih smetnji. Oni od kojih bi 
nešto primio, mogli su to što su davali, uvijek uštedjeti bez ikakvih problema. Davali 
su mu to s radošću. Poštovali su ga sa svetim strahom, ali smatrali su se 
počašćenima biti u njegovu društvu. Melkisedek je bio biće višega reda. Bijaše 
smatran velikim i od poganskog svijeta, od naturalista, od bezbožnih ljudi, na isti 
način i u istom svjetlu, kao što bi se neki izvanredni svetac promatrao danas, kad bi 


se pojavio među nama i činio dobra djela i čudesa. 


Tako sam vidjela Melkisedeka na dvoru Semiramide u Babilonu, gdje je ona vladala 
neopisivim sjajem i veličanstvenošću. Podigla je ogromne građevine, prisilivši robove 
na rad, a tlačila ih je okrutnije nego li je to činio faraon u Egiptu s Izraelcima. 
Najužasnija idolatrija bila je prakticirana od Babilonaca. Ljudi su zakapani u zemlju do 
vrata i tako su nuđeni kao žrtve. Teško je povjerovati do kojeg su stupnja posjedovali 
sve vrste luksuza, veličanstvenosti, bogatstva i umjetnosti. Semiramida je također 
poduzimala velike ratove. Njena je vojska bila sastavljena od bezbrojnih ratnika. Ali, 
ti su ratovi skoro uvijek bili protiv nacija na istoku. Malo ili skoro nikad nije išla na 


zapad. Narodi prema sjeveru bijahu tamne puti, mrki i zlokobni. 


Kako je vrijeme prolazilo, u Semiramidinu kraljevstvu narasli su u broju, brojni ljudi 
Semitske rase. Nakon gradnje Kule, njihovi su potomci ostali u Babilonu. Živjeli su 
kao mala pastirska plemena pod šatorima, uzgajali stoku, slavili svoje religiozne 
ceremonije po noći, bilo na otvorenom, bilo pod šatorom. Mnogi blagoslovi ih 
pohodiše, bijahu napredni u svim stvarima, a njihova stoka bijaše uvijek nevjerojatno 
napredna. Semiramida, ta đavolska žena, riješi da ih istrijebi. Znala je da su ih 
blagoslovi pohodili, da ih je Bog milostivo pohodio. Zato im se ona, kao instrument 
đavla, suprotstavljala. Već ih je dosta uništila, a kad je zator ovog naroda bio na 
vrhuncu, pojavi se Melkisedek. Otišao je Semiramidi sa zahtjevom da ih on preseli, 
prekorivši je zbog njene okrutnosti. Semiramida udovolji njegovu zahtjevu, a on ih 


odvede u Palestinu. 


Melkisedek je stanovao u šatoru, blizu Babilona, i tu on razlomi kruh tom dobrom 
narodu, iz kojeg su oni primili snagu za odlaskom. Svukuda po Palestini pokazivaše 
im dobra mjesta za nastanjivanje, pa su tako primali od njega zemlju svakojake 
kvalitete. Podijelio im je zemlju po stupnju njihove čistoće, da se ne bi tako miješali s 
drugima. Imena im zvučala kao Samanen ili Semanen. Melkisedek nekima od njih 
pokaza kao pogodan kraj za naseljavanje regiju, koja je poslije postala Mrtvo more, 


ali njihovi gradovi bijahu uništeni sa Sodomom i Gomorom. 


Semiramida je primila Melkisedeka s velikim poštovanjem. Tajno ga se bojala zbog 


njegove mudrosti. Melkisedek se pojavi pred njom kao kralj Jutarnje zvijezde, tj. kralj 


najistočnije zemlje. Semiramida je razmišljala da je on možda došao prositi je, ali on 
joj progovori ozbiljno, prekoravajući je zbog njene okrutnosti, a pretkaza i razaranje 
njene piramide u Memfisu. 

Semiramida ostade užasnuta, bez riječi, a ja vidjeh kaznu koja ju je dopala. Postala 
ja kao zvijer. Dugo je bila zatvorena u tor, a ljudi su bacali pred nju travu i sijeno, 
kao stoci u jasle. Samo joj je jedan sluga ostao vjeran, hraneći je normalnom 
hranom. Bila je oslobođena te kazne, ali je nastavila raditi nove ludorije i ispade. Na 
kraju je bila toliko izluđena, da je strašno završila, crijeva joj bijahu potpuno izišla iz 


utrobe. Živjela je 117 godina. 


Melkisedeka su počeli smatrati prorokom, učiteljem, bićem iz više sfere, po kome su 
sve stvari blagoslovljene i po kome dolazi do uspjeha u svim poslovima. Bilo je to baš 
tada ili možda kasnije, da su se često pojavljivala takva bića. Ondašnjim ljudima to 
bijaše potpuno normalno, kao što su i u Abrahamovo vrijeme bile normalne pojave 
anđela. Ali, đavolske pojave bijahu također česte, kao što su se i lažni proroci 
pojavljivali uz bok istini. Odlazak Semitske rase iz Babilona, nosi neku analogiju s 


izlaskom Izraelaca iz Egipta, premda su Izraelci bili znatno brojniji. 


Od Šamanensa (Samanenses) koga je Melkisedek naselio u Palestini, vidjela sam 
trojicu, davno prije nego su ta trojica došla k Abrahamu. Vidjela sam ih na tzv. 
Krušnoj planini, u blizini Tabora. Živjeli su u spiljama. Imali su tamniju put od 
Abrahama, a bijahu odjeveni u kože. Stavljali su veliki list na glavu da ih zaštiti od 
sunca. Svoj su život modelirali po Henokovu svetu životu. Religija im bijaše posve 
jednostavna, premda puna tajnih značenja. Imali su vizije i otkrivenja, koja su s 
lakoćom tumačili i razjašnjavali. Njihova religija je naučavala da će se Bog sjediniti s 
čovjekom, a radi tog jedinstva, moraju se pripremati na sve načine. I oni su također 
žrtvovali. Svoj treći obrok u danu, izlagali su suncu, bilo da su ga pojeli ili da su ga 
ostavili potrebitim bićima, a da je tako bilo potrebno vidjela sam osobno. Ti su ljudi 
živjeli u potpunoj solidarnosti, nemajući puno doticaja s ostalim stanovnicima zemlje. 
Drugi stanovnici zemlje, međutim ne bijahu još toliko narasli u broju, a bijahu i 


posvuda raspršeni. Živjeli su kao u nekim utvrđenim šatorima-naseljima. 


Vidjela sam tu trojicu kako idu po cijeloj zemlji, svuda kopaju bunare, krče šume i 
polažu temelje gdje će kasnije nastati gradovi. Vidjela sam ih kako izgone zle duhove 
iz zraka cijelih regija, progone ih u druge slabo nastanjene krajeve, u maglovite 
krajeve, u pustinje, močvare. Često sam ih vidjela kako se hrvaju s njima. Isprva sam 
se pitala kako se mogu podići gradovi tamo gdje su oni položili kamenje, koje je 
uskoro postajalo sve više i više. A onda sam opet imala viziju u kojoj mi je pokazan 
broj mjesta izgrađenih na takvim temeljima. Na primjer, Safat, Betsaida, Nazaret 
(gdje su ta trojica radila, na mjestu gdje je anđeo najavio Mariji da će roditi), 
Gatheper, Seforis (u regiji blizu Nazareta, gdje je poslije bila kuća svete Ana), 
Megido, Naim, Ainon, spilje betlehemske i Hebron. Također sam ih vidjela kako su 


utemeljili Mašmetat i mnoga druga mjesta, kojih se sad ne mogu sjetiti. 


Vidjela sam ih svaki mjesec kako se sastaju na ovoj planini, gdje je Melkisedek lomio 
veliki kvadratni kruh (oko 1m x 1m, i prilično debeo), u brojne male komade koje im 
je podijelio. Kruh bijaše smeđe boje, a pečen je u pepelu. Vidjela sam da uvijek 
Melkisedek ide na planinu bez pratnje. Ponekad bi nosio kruh bez teškoća, kao da 
lebdi na njegovoj ruci, a ponekad ga je, natovarena na ramenima, jedva nosio. 
Mislim da je tako radio iz predostrožnosti, kad bi im se približavao, da ga oni mogu 
gledati samo kao čovjeka. Ipak su ga dočekivali s posebnim štovanjem, prostrti pred 


njim. 


Učio ih je kako da sade lozu na Taboru. Također im je dao i razna sjemenja, koje su 
oni raznijeli po mnogim dijelovima zemlje, a to sjeme i sad tamo raste. Vidjela sam 
ove ljude kako svakodnevno režu kruh smeđom lopatom s kojom su radili. Jeli su i 
ptice koje su letjele k njima u velikim količinama. Imali su blagdane, a bijahu 
povezani sa zvijezdama. Častili su osmi dan molitvama i žrtvama, kao i neke dane u 
toku godine. Vidjela sam ih kako prave mnoge putove kroz još uvijek divlje krajeve, 
do mjesta gdje su položili temelje, iskopali bunare ili zasadili polja. Ovo su radili da bi 
ih ljudi mogli slijediti i utemeljiti naselja kraj zdenaca i plodnih polja pripremljenih za 
njih. Često sam vidjela trojicu kako su okruženi mnoštvom zlih duhova, koje su i oni 
mogli vidjeti. Vidjela sam te duhove, kako su molitvom i zapovijedima, protjerani u 


močvare. Odmah bi nestali, a trojica su nastavili svoj rad čišćenja i krčenja, u tišini. 


Napravili su cestu za Kanu, Megido i Nain, a na taj su način pripremili mjesta rođenja 
većine Proroka. Utemeljili su i gradove Abelmahulu i Dotan, a iskopali su i prekrasne 
kupke Betulije. Melkisedek je još uvijek krstario zemljom sam samcat, kao stranac. 


Nitko nije znao gdje stanuje. 


Trojica Šamanensa sama su iskopala svoje grobove, a ponekad bi se ispružili u njima, 
kao za probu. Jedan je napravio grob kraj Hebrona, drugi na Taboru, a treći u spilji 
blizu Safeta. Oni su na izvjestan način bili za Abrahama, ono što je Ivan Krstitelj bio 
za Isusa. Oni su pročistili regiju, pripremili zemlju putovima, posijali dobra sjemenja i 
doveli vodu za vođu Božjeg naroda. Ali Ivan je pripremio srce pokorom, za svoje 
drugo rođenje u Isusu Kristu. Trojica su učinila za Izrael ono što je Ivan učinio za 
Crkvu. Vidjela sam također takve ljude i na drugim mjestima, a uvijek ih je predvodio 


i predstavio ljudima Melkisedek. 


Često sam viđala Melkisedeka kako se pojavljuje u Palestini i to davno prije vremena 
Semiramide i Abrahama, kad je Palestina bila još divljina. Čini mi se da ju je 
premjeravao, kolčio i pripremao određene regije. Vidjela sam ga potpuno sama, pa 
pomislih: «Što tu radi ovaj čovjek tako rano? Još tu nema ljudi.» Vidjela sam ga 
blizu neke planine kako buši neki bunar. Bijaše to izvor rijeke Jordan. Imao je u 
rukama dugački fini instrument koji je probio planinu kao zraka svjetla. Vidjela sam 
ga kako na isti način otvara izvore po cijeloj planeti Zemlji. U ta rana vremena, tj. 
prije Potopa, nikad nisam vidjela rijeke koje teku i bujaju kao današnje, ali sam tamo 


na istoku vidjela velike količine vode, kako se slijevaju niz visoke planine. 


Melkisedek je postao vlasnikom velikih područja koje je izmjerio u Palestini. Izmjerio 
je mjesto gdje će stajati bazen Betsaida, dugo prije nego je Jeruzalem podignut. 
Tako je postavio i kamen gdje će Hram stajati. Vidjela sam ga kako postavlja u korito 
Jordana dvanaest dragih kamenja, na koja su svećenici stali, kad su prelazili Jordan 
noseći Kovčeg saveza, kad su onomad Djeca Izraela dolazila. Posadio ih je kao 


sjeme, a oni su se vremenom povećavali. 


Uvijek sam Melkisedeka viđala samoga, angažiranog samo onda kad bi trebao 
ujediniti, razdvojiti ili voditi obitelji, ili nacije. Vidjela sam da je Melkisedek izgradio 
jedan dvorac na Salemu. Ali to bijaše više šator s galerijama i stepenicama oko 
njega, kao dvorac u Mengsoru, u Arabiji. Sami temelji dvorca bijahu solidni, jer bijahu 
od kamenja. Mislim da su se i u Ivanovo vrijeme mogli vidjeti ostaci četiri kamena na 
uglovima, na kojima su glavni stupovi stajali. Dvorac je imao samo čvrste kamene 
temelje, pa je izgledao kao fortifikacija izjedena vremenom. Ivan je tamo imao svoju 


malu kolibu od rogoza. 


Taj šator-dvorac bijaše svratište za strance i putnike namjernike, neka vrsta sigurna i 
ugodna gostinjca, blizu pitke vode. Možda je Melkisedek, koga sam uvijek vidjela kao 
savjetnika za još nenaseljene nacije i rase, htio da ovaj dvorac bude savjetovalište i 


sklonište. Ali, čak i u ta rana vremena, to mjesto nosi neku sličnost s krštenjem. 


Tu bijaše Melkisedekova centralna točka. Otuda je započinjao svoja putovanja za 
utemeljenje Jeruzalema, kod posjeta Abrahamu i kad je išao bilo kuda drugdje. Tu je 
također sakupljao obitelji i narode, te ih slao na naseljavanje u razne krajeve. Sve se 
ovo događalo poslije žrtve-darivanja kruha i vina, što se događalo čini mi se u dolini 
južno od Jeruzalema. Gdjegod da je radio ili konstruirao, čini se da je utemeljio 
temelje za buduće milosti, kako bi privukao pažnju na takvo određeno mjesto, da bi 


započeo nešto, što će biti usavršeno i dotjerano u budućnosti. 


Melkisedek je pripadao koru anđela koji su postavljeni nad narodima i državama, koji 
su donosili poruke Abrahamu i drugim Patrijarsima. Oni stoje sučelice arhanđela 


Mihaela, Gabrijela i Rafaela. 


11. Job 


Jobov je otac bio veliki vođa nacija. Bio je brat Falega, sin Hebera. Malo prije nego se 
rodio, dogodilo se raspršivanje naroda kod Kule babilonske. Job je bio najmlađe od 
trinaestero djece. Boravio je sjeverno od Crnog mora, blizu planinskog lanca koji 


bijaše osunčan i topao s jedne strane, a s druge hladan i ledom pokriven. Job bijaše 


praotac Abrahamov. Abrahamova majka bijaše Jobova prva praunuka, koja se udala 
u obitelj Heber. Mora da je Job bio još živ kad se Abraham rodio. Job je boravio na 
raznim mjestima, a njegova ga je nevolja zadesila na tri različita boravišta. Između 
prve i druge nevolje-kušnje, prošao je period od devet godina prosperiteta, između 
druge i treće, sedam godina, a nakon treće dvanaest godina. Trpljenje ga uvijek 
zaticalo na nekom drugom boravištu. Ali nikad nije bio toliko uništen da ne bi imao 
ništa, pa da ne bi mogao negdje drugdje otići. Uvijek je imao dovoljno da može 


platiti svoje dugove. 


Job nije mogao ostati u roditeljskoj kući. Njegove ideje i htijenja nisu se slagale s 
njihovima. Job je častio u prirodi samo jednoga Boga, posebno u zvijezdama i u 
mijeni između dana i noći. Često je govorio o divnim Božjim djelima, nudeći Bogu 
štovanje čišće od bilo koga drugoga iz svoje okoline. 

Pošao je sa svojima sjeverno od Kavkaza, prema vrlo jadnim močvarnim područjima. 
Mislim da taj kraj danas nastava nacija koja ima izrazito plosnat nos, visoke jagodice 
i male oči. Tu je Job isprva boravio, a poslovi mu dobro išli. Oko sebe je okupio 
svakakvu sirotinju, napuštena bića koja su boravila u spiljama ili divljini, a živjeli su 
isključivo od sirova mesa ptica i životinja koje su ulovili. Job bijaše prvi koji ih je 
poučio kako da skuhaju hranu. S njihovom pomoći prekopao je i kultivirao tlo. On i 


njegov narod tad su nosili oskudnu odjeću, a stanovali su u šatorima. 


Job uskoro postade vlasnik ogromna krda stoke, između ostaloga i velikog broja 
prugastih magaraca i nekih životinja prošaranih točkama. Jednom je dobio trojke 
sinova, a drugi put trojke kćeri. Tamo još ne bijaše podignut grad, nego imaše polja 
koja su se protezala do 10 km. Nikakvo se žito nije uzgajalo u ovim močvarnim 
područjima. Ljudi su sadili veliki rogoz, koji je također rastao i u vodi, a čija je kaša 
bila jestiva, bilo kuhana bilo pečena. Sušili su meso u iskopanim rupama u zemlji i 
izlagali ga suncu, sve dok ih Job nije poučio kako da ga skuhaju. Za hranu su sadili i 


mnoge vrste tikava. 


Job je bio neizrecivo blag, prijazan, pravedan i dobrohotan. Svima potrebitima je 


pomagao, bijaše nevjerojatno čist i vrlo prisan s Bogom, koji je komunicirao s njim 


preko jednog anđela ili 'bijelog čovjeka', kako su se ljudi toga doba izražavali. Taj je 
anđeo bio blještav od svjetlosti, bez brkova i brade, mladić u bijeloj haljini s 
naborima, a sezala mu do poda. Imao je i pojas oko struka, blagovao je i pio 
normalno. Bog je utješio Joba za vrijeme njegovih trpljenja posredstvom ovog 


anđela. 


Job nije, kao narod oko njega, častio idole, koje su oni pravili za sebe, u vidu figura 
raznih životinja. Ali Job je sam pravio prezentaciju Svemogućega Boga, lik djeteta 
okrunjena zrakama svjetla. Ruke je držao jednu iznad druge, a u jednoj bijaše 
globus, a na globusu postavljena mala posuda na valovima. Mislim da je to bila slika 
Potopa. O mudrosti i milosrđu Božjem, Job je stalno govorio dvojici svojih povjerljivih 
sluga. Figura je bila mala, a sjajila je kao metal. Job se molio pred njom, palio je žito 
pred njom kao žrtvu. Dim se dizao kroz to, kao kroz dimnjak. To bijaše na tom 
mjestu kada je Joba posjetila prva kušnja-nevolja. Vrijeme koje je prolazilo između 
raznih kušnji, ne bijaše za Joba vrijeme mira. Uvijek je vodio borbu protiv pokvarenih 
rasa koje su ga okruživale. 

Nakon prve kušnje, odselio se dalje u planine Kavkaza, gdje je počeo ispočetka, a 
prosperitet je išao s njim. On i njegovi su sad nosili više odjeće, a način života im 


bijaše puno rafiniraniji. 


S ovog boravišta, Job ode praćen brojnom svitom do Egipta, gdje su u to vrijeme 
strance zvali kraljevima-pastirima, a mogli su iz svoje rodne zemlje doći upravljati 
dijelom Egipta. Ti pastiri-kraljevi su poslije istjerani iz Egipta, od samog kralja 
egipatskoga. 

Jobova misija u Egiptu bijaše dovesti jednu od svojih rođakinja kao mladenku, za 
jednog kralja-pastira. Job je poveo sa sobom bogate darove, oko 30 deva i mnogo 
slugu. Kad sam ga vidjela u Egiptu, Job je bio moćan i utjecajan čovjek, pristojnog 


izgleda. Imao je crvenkastu kosu i žutosmeđi ten. Abraham je bio svjetliji u tenu. 


Egipćani su bili prljavo smeđeg tena. Job nije bio zadovoljan u Egiptu. Često sam ga 
viđala kako čeznutljivo gleda k istoku, prema svojoj domovini, koja je ležala daleko 


južnije od najdalje zemlje Triju Kraljeva. Čula sam ga kako se gorko žali svojim 


slugama, govoreći im da će radije živjeti s divljim zvijerima nego li s Egipćanima. 
Strašna idolatrija svuda se prakticirala po svoj zemlji egipatskoj. Egipćani su štovali 
grozne idole koji imaše uzdignute glave, na primjer, kao bik s otvorenim žvalama. Te 


bogove su intenzivno zagrijavali, a na njegove usijane ruke postavljali bi živu djecu. 


Kralj-pastir, za kojeg je Job doveo mladenku u Egipat, fino ga je primio. Preporučio 
mu je Matareu za boravište. Regija je u to vrijeme bila potpuno drugačija, nego što 
će poslije postati kada se Sveta obitelj bude tamo nastanila u bijegu. Ipak sam 
vidjela Joba kako tamo boravi, baš na istom mjestu, gdje će i oni boraviti. Bog mu je 
već pokazao Marijin izvor. Kada je Marija otkrila taj izvor, on bijaše već ocrtan 
kamenom crtom, koja ga je pokrivala. Job je upotrijebio kamenje kraj izvora za 
bogoštovlje. Molitvama je obranio-ogradio zemlju oko svoga boravišta od divljih i 
otrovnih životinja. Tu mu bijahu pokazane vizije povezane s ljudskim spasenjem, a tu 
je vidio i iskušenja koja su pred njim. Gorućim žarom propovijedao je protiv groznih 
djela Egipćana i njihovih ljudskih žrtvovanja. Mislim da su te prakse kasnije i bile 


ukinute. 


Kad se Job vratio u svoju domovinu, pogodi ga njegova druga nevolja. A kad je 
nakon 12 godina mira, ponovo došla na nj, već je bio otišao puno južnije i onda 
krenuo istočno od Jerihona. Mislim da mu je ova zemlja bila dana nakon druge 
nevolje, jer je svugdje bio poštovan i voljen zbog svoje velike pravednosti, znanja i 
njegova Božjeg straha. Ta zemlja bijaše visoravan, a tu je Job počeo ispočetka. 
Visoravan je bila vrlo plodna, s plemenitim životinjama po njoj, kao i s divljim 
devama. Ljudi su ih hvatali na isti način kao što mi danas hvatamo divlje konje 


lasom. 


Job se nastani na toj visoravni. Tu napredovaše u imanju, postavši vrlo bogat, a 
izgradio je i grad. Temelji mu bijahu kameni, boravišta šatori. To bijaše za ovoga 
prosperiteta kad ga je treća nevolja snašla, žalosna zlovolja ga obuzela. Nakon što je 
izdržao i ovu kušnju, velikom mudrošću i strpljenjem, potpuno se opet oporavio i 
postao otac mnogih sinova i kćeri. Mislim da Job nije umro još dugo nakon toga, a 


onda je neki drugi narod provalio u njegovu zemlju. 


Premda je u Knjizi o Jobu ovaj Jobov govor dan puno drugačije, ipak su mnoge 
Jobove riječi tamo zapisane. Mislim da bi ih sve mogla prepoznati. Kada se u priči 
kaže, da su Jobove sluge došle brzo jedan za drugim i donosile mu vijesti o gubicima, 
čovjek mora zapaziti da riječi: 'A dok je još o tome govorio', ustvari znače, 'I dok 


zadnja nevolja još ne bijaše izbrisana iz uma ljudi", itd. 


A da se sotona pojavio pred Bogom sa sinovima Božjim i započeo akciju protiv Joba, 
rečeno je na ovaj način, samo radi kratkoće. U to vrijeme bilo je puno komunikacije 
između zlih duhova i idolopoklonika, a ukazivali su im se u anđeoskom obliku. Na taj 
način, sotona je potakao Jobove zle susjede protiv njega, a oni ga ocrnjivaše. 
Govorili su mu da ne služi Bogu na dobar način, da je vrlo bogat i da je za njega vrlo 


lako biti dobar. Tada je Bog odlučio pokazati da je nevolja često samo kušnja, itd. 


Prijatelji koji su pričali s Jobom o njegovoj sudbini, simboliziraju refleksije njegovih 
rođaka. Ali Job je čeznutljivo očekivao Spasitelja, a i sam je bio jedan od predaka 
Davidove loze. On je po majci bio Abrahamu (Abraham bijaše jedan od njegovih 


potomaka), ono što su preci svete Ane bili Mariji. 


Povijest Jobovu, zajedno s njegovim dijalozima s Bogom, zapisala su dvojica njegovih 
najvjernijih slugu, koji su čini se bili njegovi osobni poslužitelji. Pisali su je na kori 
drveta i po Jobovim kazivanjima. Ova dvojica slugu zvali su se Hai i Uis ili Ois. Jobovi 
potomci su čuvali ove spise kao zjenicu oka, jer su ih smatrali svetima. Prenosili su ih 
s koljena na koljeno, sve do Abrahama. U školi Rebeka, Kaananejci su bili poučavani 


iz njih, o lekcijama podvrgavanja pod Božjim kušnjama, na koje nisu računali. 


Preko Jakova i Josipa, spisi su sišli s Djecom Izraelskom u Egipat. Mojsije ih je 
sakupio i uredio za uporabu Izraelcima, i to za vrijeme svoje službe u Egiptu i njihova 
bolna lutanja po pustinji i divljini. Spisi su sadržavali mnoge detalje, koji možda nisu 
razumljivi i kojih nema u današnjem bogoštovlju. Ali, Salomon ih je ponovo 
preuredio, ispuštajući mnoge stvari i umećući svoje. I tako je ova autentična povijest 


postala sveta knjiga koja govori o mudrosti Joba, Mojsija i Salomona. Danas biste 


teško pratili Jobov trag kroz sva mjesta i narode koja su se promijenila ili asimirala u 


zemlji Kanaan, gdje je Job došao, a oni ga držali da je jedan Edomac. 


12. Abraham 


Abraham i njegovi praoci, pripadali su jednom tipičnom primjeru moćne rase. Vodili 
su pastirski život. Oni ne bijahu domoroci u kaldejskom Uru, nego su se tamo doselili. 
Tamo su imali posebne ovlasti i jurisdikcije. Posvuda su zaposjeli regije gdje su bili 
dobri pašnjaci. Obilježavali su granice, podizali kamene oltare, a tako obilježena 


zemlja bijaše njihovo vlasništvo. 


Nešto slično se dogodilo Abrahamu u ranom djetinjstvu, kao što se dogodilo i 
Mojsiju, kad mu je sluškinja spasila život. 

Vladaru te zemlje su prorokovali, da će se roditi jedno veličanstveno dijete, čije će 
rođenje biti fatalno za njega. Vladar je poduzeo prikladne mjere, a Abrahamova 
majka se skrila prije nego će roditi u jednu spilju, gdje je i Set bio skriven od Eve. 
Tamo je Abraham rođen i tamo je u tajnosti odgajan od svoje dadilje Marahe. Ona je 
dolazila od jednog siromašnog roba, koji je radio u divljini. Koliba joj bijaše blizu te 
spilje, koja je poslije nazvana Spilja podojenja (Mliječna spilja). Abraham ju je po 


njenoj želji tu i pokopao. 


Abraham je bio stvarno veliko dijete. Kad je zbog svoje neuobičajene veličine bio u 
dobi, prije nego je proroštvo koje se odnosilo na njega izrečeno, roditelji ga 
odvedoše kući. Ali njegova oštroumnost i mudrost, često su ga dovodile u nevolju, pa 
je dadilja pobjegla s njim i ponovo ga dugo krila u istoj pećini. 

Mnoga djeca njegove dobi bijahu ubijena. Abraham je volio Marahu, svoju dadilju. 
Kasnije, gdje god da je išao, vodio ju je sa sobom na devi. S njim je također boravila 
u Sokotu. Umrla je u stotoj godini. Abraham je izdubio za nju grob u bijeloj stijeni, 
koja je zatvarala spilju u kojoj je rođen. 

Spilja je postala mjesto čašćenja, osobito su majke tamo hodočastile. Kroz cijelu ovu 


povijest, otkrivali smo misteriozne slike prvih proganjanja koja su Marija i dijete Isus 


morali izdržati. Baš u ovoj istoj spilji, skrivali su se kad su Herodovi vojnici tražili 


pogubiti Dijete. 


Abrahamov je otac primio velike milosti s Nebesa, a shvaćao je mnoge misterije. 
Njegova je rasa imala dar otkrivanja zlata u zemlji, a on je od toga pravio male idole, 
slične onima koje je Rahela ukrala Labanu. 

Ur je bilo mjesto na sjeveru Kaldeje. Često sam viđala u mnogim dijelovima ove 
regije, bilo u ravnicama, bilo na planinama, kako izbijahu bijeli plamenovi, kao da 


zemlja gori. Ne znam je li ta vatra bila spontana ili ju je čovjek naložio. 


Abraham je bio veliki zvjezdoznanac. Razumio je stanje stvari i utjecaje zvijezda na 
rođenje. Vidio je sve vrste događaja u zvijezdama, ali ih je sve pripisivao Bogu. 
Slijedio je samo Boga u svemu i služio je samo Njemu. Svoje je znanje davao i 


drugima u Kaldeji, ali sve je znanje podlagao Bogu. 


Vidjela sam da je Abrahamu, u vizijama koje je dobivao od Boga, bilo i naređenje da 
napusti svoju zemlju. Bog mu je pokazao drugu zemlju, a Abraham je odmah 
sutradan ujutro, bez da je išta pitao, poveo sav svoj narod i otišao. Poslije sam ga 
vidjela kako utvrđuje svoj šator u Palestini, čini mi se kraj mjesta, gdje će poslije 
nastati Nazaret. 

Sam je Abraham tu podigao jedan pravokutni kameni oltar, sa šatorom koji ga 
natkriljuje. Jednom kad je klečao pred tim oltarom, iznenadna svjetlost s neba siđe 
na njega, jedan se anđeo, glasnik Božji, pojavi pred njim i reče mu nešto, pa mu 
pokaza neki sjajni prozirni dar. Anđeo je govorio s Abrahamom, a Abraham primi 
tajanstveni Blagoslov Svetog Trojstva s Nebesa. Abraham rastvori svoju haljinu i 
položi ga na prsa. Rečeno mi je da je to bio Sakrament Starog zavjeta. Abraham još 
nije znao što je on sadržavao. Bilo je to skriveno od njega, kao što je od nas skrivena 
supstanca Presvetog Oltarskog Sakramenta. Bijaše to njemu dano kao neka tajna 
stvar, kao zalog obećanog potomstva. 

Anđeo bijaše od one vrste kao i onaj koji je navijestio Blaženoj Djevici da će roditi 
Mesiju. Bijaše blag i miran kao Gabrijel u trenutku izvršenja svoje misije, ne tako 


nagao i žuran kao što sam viđala druge anđele pod sličnim okolnostima. Mislim da je 


Abraham uvijek nosio tajni dar sa sobom. Anđeo mu je govorio o Melkisedeku koji je 
slavio žrtvu, koja će nakon dolaska Mesije, biti prihvaćena i izvršavana do kraja 


svijeta. 


Abraham tad uze iz košare pet velikih kostiju, koje je postavljao na oltar u formi 
križa. Svjetlo je pred time gorjelo, a on prinese žrtvu. Vatra je plamsala kao zvijezda, 


u sredini bijela, a zrake crvene. 


Također sam vidjela Abrahama sa Sarom u Egiptu. Tamo je otišao jer je poslušao 
zapovijed dobivenu od Boga. Prvo, zbog gladi, a drugo da zadobije blago koje je 
tamo bilo odnijeto od jednog Sarinog rođaka. Blago je sadržavalo i trokutastu zlatnu 
ploču, na kojoj je pisalo rodoslovno stablo Noine djece, a posebno Sema, sve do 
Abrahamovih dana. U Egipat ju je odnijela kći od Sarine ujne, koja je tamo otišla s 
nekim pastirskim plemenom, nekim pobočnim Jobovim potomcima, koji su se kasnije 
degenerirali sve do divljaštva. Tamo se je zaposlila kao sluškinja. Ukrala je to blago, 
kao što je kasnije Rahela ukrala bogove od Labana. Rodoslovna ploča bijaše 
napravljena kao vaga koja visi na kordama. Na njoj bijahu ucrtani zlatni likovi i slova 
koja se odnose na Nou i posebno na Šemove potomke. Kada se korde odvežu, razni 
se komadi slože u posudu. Čula sam, ali sam zaboravila, broj šekela (tako se broj 
izražavao) koliki je bio. Taj obiteljski registar je dopao u ruke faraona i svećenika. Na 
njemu su oni prepoznali razne stvari povezane sa svojim vlastitim kronološkim 
kalkulacijama, ali nikad ga nisu pravilno razumjeli. 

Kad su faraona dopale razne nevolje, bi savjetovan od svojih idolatrijskih svećenika, 


da daruje Abrahamu sve što želi. 


Po Abrahamovu povratku u Palestinu, vidjela sam s njim, u njegovu šatoru, Lota. 
Abraham mu je pokazivao sve uokolo rukom. U njegovu ponašanju bijaše nešto od 
držanja Trojice Kraljeva. Nosio je dugu haljinu, bijelu, vunenu, bez rukava, bijeli 
široki pojas s resama oko struka, a neka vrsta kukuljice prebačena mu otraga na 
leđa. Na glavi je imao kapicu, na prsima štit od metala ili dragog kamenja u obliku 


srca. Brada mu bijaše dugačka. Nemam riječi za opisati kako je Abraham bio ljubazan 


i velikodušan. Ako je išta bilo, što bi mogao učiniti za drugoga, osobito ako to bijaše 


u svezi stoke, odmah bi mu ponudio, jer je bio izraziti neprijatelj zavisti i pohlepe. 


I Lotova odjeća bijaše slična Abrahamovoj, ali Lot ne bijaše toliko visok kao 
Abraham, niti imaše takvo dostojanstveno držanje. Lot bijaše u duši dobar, ali 
istovremeno i malo gramziv. Često sam viđala kako se sluge ove dvojice svađaju, pa 
su se Lot i Abraham razdvojili. Ali dok je Lot odlazio vidjela sam ga ovijena maglom. 
Nad Abrahamom sam vidjela svjetlost. Vidjela sam Lota kako uzima svoj šator i kako 
luta uokolo. Napravio je jedan kameni oltar u polju i podigao šator nad njim. Ljudi 
toga vremena bijahu vješti u građenju od neobrađena kamena, a gospodar je radio 


zajedno sa slugama. 


Oltar je bio u regiji Hebrona, kasnijem mjestu stanovanja Zaharije, oca Ivana 
Krstitelja. Regija gdje je Lot otišao bijaše vrlo dobra, kao što su bili i svi dijelovi 
zemlje oko rijeke Jordan. Vidjela sam gradove oko Lotova boravišta, opljačkane, 
odnijeto sve bogatstvo i stoka. Tako bijaše i s Lotom. Vidjela sam bjegunca-glasnika 
kod Abrahama, koji odmah zatraži pomoć Neba. Abraham odmah okupi svoje sluge, 
iznenadi neprijatelja i oslobodi svoga brata. Lot mu velikodušno zahvali, a bijaše i 


pun žalosti što se odvojio od Abrahama. 


Neprijatelji i ratnici općenito, posebno divovi, ne bijahu odjeveni kao Abrahamovi 
sljedbenici. Njihove haljine bijahu uže i kraće. Njihova odjeća na mnogim mjestima 
imaše pupoljke, zvijezde i druge ornamente. Divovi bijahu izuzetno veliki ljudi. 
Brutalno i drsko su činili sve što im padne na pamet, ali su i oni često morali predati 


svoj plijen drugima, koji su i njih zauzvrat pljačkali. 


13. Melkisedekova žrtva kruha i vina 


Često sam viđala Melkisedeka s Abrahamom. Pojavljivao bi se pred njim uvijek isto, 
kao što su se anđeli pojavljivali u raznim epohama. Jednom mu zapovjedi da tri puta 
žrtvuje grlice i druge ptice, pa mu prorokova o uništenju Sodome i o Lotu. Reče mu 


da bi Lot trebao doći do njega, pa da ponovo žrtvuje kruh i vino, pa mu reče koje još 


molitve treba moliti Bogu. Abraham je bio pun poštovanja prema Melkisedeku, jer 
Abraham željno iščekivaše obećanu žrtvu. Kao pripremu za to, izgradio je jedan vrlo 
lijepi oltar i okružio ga sjenicom. Kad je dolazio žrtvovati kruh i vino, Melkisedek je 
slao glasnike da zapovjede Abrahamu, neka objavi njegov dolazak kao Kralja Salema. 
Abraham bi izišao pred njega da ga predusretne. Kleknuo bi pred njega i primio 
njegov blagoslov. Ovo se dogodilo u jednoj dolini južno od plodna polja koje leži 


prema Gazi. 


Melkisedek je došao iz regije gdje će kasnije biti utemeljen Jeruzalem. Sa sobom je 
imao vrlo pitomu životinju, sive boje. Imala je kratki, široki vrat a bijaše natovarena s 
obje strane. Na jednoj strani je nosila posudu s vinom, a na drugoj bijaše škrinja koja 
je sadržavala plosnate, okrugle kruhove. Posuda bijaše oblika kaleža, kojeg sam 
poslije vidjela da se koristio kod Posljednje večere. Ove posude ne bijahu ni od zlata 
ni od srebra, nego bijahu prozirne, kao od nekog smećkastog dragog kamenja. Nisu 


mi izgledale kao da su izrađene ljudskom rukom, izgledale su kao da su narasle. 


Melkisedek je impresionirao ljude, slično kao što i naš Gospodin, svojim učenjima. 
Melkisedek bijaše visok i mršav, nevjerojatno nježan i pošten. Nosio je dugu haljinu, 
tako bijelu i sjajnu, da me je podsjećala na bijelu aureolu koja je okruživala 
Gospodina kod njegova Preobraženja. Abrahamova bijela haljina bijaše posve siva u 
usporedbi s njegovom. Melkisedek je također nosio pojas sa znakovima-slovima, 
sličan onima koje su kasnije nosili i židovski rabini, i kao i kod njih, na glavi mu bijaše 
mala gotička mitra za vrijeme žrtvovanja. Kosa mu se žuto sjajila, kao blještavi 


trakovi svile, a lik mu bijaše sav obasjan. 


Kad je Melkisedek došao, već je kralj Sodome bio s Abrahamom u njegovu šatoru, a 
uokolo bijaše brojan narod sa stokom, vrećama i škrinjama. Svi su bili vrlo ozbiljni i 
šutljivi, puni poštovanja prema Melkisedeku, čija je pojava ulijevala strahopoštovanje. 
Pope se na oltar na kojem je bila neka vrsta tabernakula gdje je postavio i kalež. U 
oltaru je bila i udubina, mislim za žrtvovanje. Abraham postavi na oltar Adamove 
kosti, koje je Noa čuvao u Arci. Sad su svi molili da Bog ispuni obećanje dano Adamu 


o budućem Mesiji. Melkisedek raširi na oltaru prvo crveni stolnjak, koji je donio sa 


sobom, pa preko njega stavi bijelo prozirni. Ceremonija me je podsjećala na svetu 
Misu. 


Vidjela sam ga kako podiže kruh i vino, prikazuje, blagoslivlja i lomi. Dođe do 
Abrahama i pruži mu piti iz kaleža, koji je kasnije upotrijebljen kod Posljednje večere. 
Sav ostali narod koji bijaše prisutan, također je pio iz malih čašica, koje su Abraham i 
odličnici naroda razdijelili. I kruh se razdijelio u zalogajima, većim nego li su bili oni 
koji su se dijelili na Misama u ranim apostolskim danima. Vidjela sam da su ovi 
zalogaji sjajili. Zalogaji su bili samo blagoslovljeni, nisu bili posvećeni. Anđeli nisu 
posvećivali. Svi oni koji su sudjelovali u blagovanju hrane, napuniše se novim 


životom i približiše se Bogu. 


Melkisedek dade Abrahamu kruh i vino. Kruh je sad sjajio više nego kad ga je narod 
primao. Abraham je dobio od toga veliku snagu i takav žar vjere, da kod kasnijih 
zapovijedi koje je dobivao od Boga, ništa nije oklijevao, pa čak ni kod žrtve svoga 
sina obećanja. Abraham prorokova: 'Znam da ovo nije ono što je Mojsije dao 
Levitima na Sinaju'. Ne znam je li Abraham poslije ovoga vršio žrtvu kruha i vina, ali 
znam da je kalež iz kojeg je pio bio onaj isti, kojeg je Isus koristio kod ustanovljenja 
Presvetog Oltarskog Sakramenta na Posljednjoj večeri. 


Kad je Melkisedek, kod žrtve kruha i vina, blagoslovio Abrahama, istovremeno ga je 
zaredio za svećenika. Melkisedek je izgovorio nad njim ove riječi: 'Reče Gospodin 
mojemu Gospodinu, sjedi mi s desna. Ti si svećenik za sva vremena, prema redu 


Melkisedekovu. Gospodin se zakleo i neće se pokolebati.' 


Melkisedek položi ruke na Abrahama, a Abraham mu dade desetinu svega. Razumjela 
sam duboko značenje Abrahamova dara desetine, nakon njegova zaređenja za 


svećenika, ali razloga te važnosti, ne mogu se sjetiti. (vidi poslanicu Hebrejima 7) 


Vidjela sam da je i David, kad je skladao svoje psalme, imao viziju Abrahama 
zaređenog po Melkisedeku i da je ponovio zadnje riječi proročanstva. Riječi 'sjedi 


meni s desna' imaju posebno značenje. Kad mi je u viziji pokazano vječno stvaranje 


Sina od Oca, vidjela sam Sina kako izlazi iz desne Očeve strane, kao svjetlosni lik 
okružen trokutom, dok se Božje Oko ocrtavalo-odražavalo. U gornjem kutu trokuta 


vidjela sam Duha Svetoga. Ali, sve je to neopisivo! 


Vidjela sam Evu kako izlazi iz Adamova desnog boka. Tako su i Patrijarsi nosili 
Blagoslov u svom desnom boku, a djecu koju bi blagoslivljali postavljali su sebi s 
desne strane. Isus je zadobio udarac kopljem s desna, a i Crkva je izišla iz te iste 
desne strane. Kada ulazimo u Crkvu, ulazimo u desni Isusov bok, a u Njemu smo 


ujedinjeni s njegovim Nebeskom Ocem. 


Mislim da je Melkisedekova misija na zemlji završila s ovom žrtvom i zaređenjem 
Abrahama, jer poslije ga nisam više vidjela. Kalež sa šest malih čašica, Melkisedek je 


dao Abrahamu. 


14. Abraham dobiva Sakrament Starog zavjeta 


Abraham je sjedio kraj puta, ispred svog šatora pod velikim stablom. Molio se. Često 
je tako sjedio i čekao da iskaže gostoljubivost putnicima namjernicima. Dok je tako 
molio, podiže oči k nebu i ugleda kao u viziji sunčane zrake, jedno Božje viđenje, 
koje mu je najavilo dolazak tri bije/a čovjeka. Ustade i žrtvuje janje na oltaru. Pred 
oltarom je, vidjela sam, klečao u ekstazi, moleći za otkupljenje čovječanstva. Oltar je 
stajao desno od velika stabla ispod otvorena šatora. Malo dalje je bio drugi šator u 
kojem je bilo posuđe i drugi pribor za žrtvovanje. To je bilo mjesto gdje se Abraham 


velikodušno povukao, kada su ga posjetili pastiri koji su boravili u okolici. 


Još malo dalje, na drugoj strani puta, stajao je Sarin šator i njeno domaćinstvo. Žene 
su uvijek živjele odvojeno. Abrahamovo žrtvovanje je bilo skoro gotovo, kad ugleda 
tri anđela kako se pojavljuju na putu u daljini. Išli su jedan za drugim, s velikim 
razmakom između njih. Nosili su haljine s pojasevima. Abraham iziđe pred njih da ih 
predusretne. Duboko se pokloni pred njima, pozdravi ih i uvede u šator s oltarom. Tu 
oni svukoše svoje haljine i zapovjede Abrahamu da klekne. Vidjela sam divne stvari 


koje su se sad počele događati pred Abrahamom, kroz svećeništvo tih anđela. 


Abraham je bio u ekstazi, sve se događalo brzo, kao i obično u tim stanjima. Čula 
sam kako prvi anđeo naviješta Abrahamu da će ga Bog obdariti mnogobrojnim 
potomstvom, a iz tog potomstva će izići jedna bezgrješna Djevica, koja će biti majka 
Otkupiteljeva. Ona će u porodu i uvijek, ostati neoskvrnjena djevica, a On će zadobiti 
ono što je Adam izgubio grijehom. 

Tada mu anđeo ponudi sjajni zalogaj i dade mu piti blještavu tekućinu iz male čaše. 
Nakon toga ga blagoslovi, pružajući svoju desnicu u liniji Abrahamovog čela, onda na 
lijevo, pa na desno rame i na kraju dolje prema prsima, gdje su se tri linije 
blagoslova sjedinile. Tada jedan anđeo s obje ruke, prinese nešto kao mali obasjani 
oblak, prema Abrahamovim prsima. Vidjela sam da je to ušlo u Abrahamova prsa, 


osjećala sam da je to primanje Božjeg Blagoslova-Misterije. 


Drugi anđeo reče Abrahamu, da bi morao prije smrti podijeliti Misteriju tj. ovaj 
Blagoslov Sarinom prvorođencu, na ovako isti način, kako ga je i on primio. Također 
mu reče da će njegov unuk Jakov biti otac dvanaest sinova, iz kojih će proizići 
plemena koja će se razmnožiti. 

Anđeo mu također reče kako će ovaj Blagoslov biti povučen od Jakova, ali će od 
Jakova postati narod, pa Blagoslov treba ponovo uspostaviti i smjestiti u Kovčeg 
saveza, kao Svetu stvar, koja pripada cijelom narodu. Taj će Blagoslov biti njihov sve 


dok se budu molili. 


Anđeo objasni Abrahamu da će zbog pokvarenosti ljudi, Misterija biti povučena iz 
Kovčega saveza i povjerena Patrijarsima, a naposljetku će biti dana čovjeku, koji će 
biti otac obećane Djevice. Također sam u ovom obećanju čula, da će po šestorici 
proroka i kroz konstelacije zvijezda biti obznanjeno poganima, da će se Otkupitelj 
svijeta roditi od djevice. 

Sve je ovo Abrahamu obznanjeno putem vizija, i on ugleda kako se Djevica pojavljuje 
na nebesima, jedan anđeo silazi zdesna nje i dodiruje joj usnice nekom grančicom. Iz 


Djevičina plašta izići će Crkva. 


Treći anđeo pretkaza Abrahamu rođenje Izaka. Vidjela sam Abrahama sva radosna 
na obećanje o dolasku svete Djevice i na viziju u kojoj ju je vidio, a da nije ni 
pomislio na Izaka, a mislim da je kod ovog obećanja zadobio i snagu za izvršenje 
naknadne zapovijedi žrtvovanja Izaka. 

Nakon ovih svetih razgovora, vidjela sam radost anđela, pa tek onda Sarin smijeh. 
Vidjela sam da je Abraham ispratio anđele kad su odlazili, a čula sam ga kako 


pokorno moli za Sodomu. 


Kad Abraham iziđe iz ekstaze, povede anđele ispod stabla i postavi stolce. Anđeli 
sjedoše, a on im opra noge. Tad Abraham požuri do Sarina šatora da joj kaže da 
pripremi obrok za njegove goste. Ona to i učini, prekrivena velom, odnese obrok do 
pola puta. Kad je obrok završio, Abraham kratko otprati anđele. To je bilo tada kada 
ih je Sara čula kako mu govore o rođenju sina. Ona priđe bliže, straga šatora. Smijala 
se. Vidjela sam brojne grlice, pitome kao kokoši ispred šatora. Obrok se sastojao od 


iste vrste ptica, okruglih kruhova i meda. 


Abraham je na svom odlasku iz Kaldeje već primio Misteriju blagoslova od anđela, ali 
mu bijaše dana na zakukuljen način. Više to bijaše kao neki zalog ispunjenja 
obećanja, da će biti otac bezbrojna naroda. Sad je međutim, po anđelima, Misterija 


ponovo oživljena u njemu, a on bijaše obasjan njome. 


15. Jakov 


Rebeka je znala da Ezav nema udjela u Božanskoj Misteriji. Ezav je bio priglup, grub i 
lijen. Jakov je bio vrlo aktivan i oštrouman, sličan majci. Izak je međutim više volio 
Ezava kao svog prvorođenca. Ezav je često bio odsutan iz kuće jer je lovio. Rebeka je 
često razmišljala kako preoteti pravo prvorodstva, Blagoslov za Jakova, pa ga je 
poučila kako da ga otkupi. Smjesa obroka za koji je Ezav prodao svoje prvorodstvo 
bijaše od povrća, mesa i zelenog lišća kao zelena salata. Ezav dođe kući umoran od 


lova. Jakov ga laskavo nagovori i tako primi pravo prvorodstva. 


Izak je u to vrijeme bio vrlo star i slijep. Osjećao je da će uskoro umrijeti, pa je bio 
zabrinut da što prije udijeli Blagoslov Ezavu. Rebeka koja je znala da taj Blagoslov 
mora pripasti Jakovu, nije nikako mogla nagovoriti Izaka da mu ga udijeli. Zbog toga 
je bila vrlo žalosna i tjeskobna. Kad je shvatila da će Izak Blagoslov konačno predati, 
da će pozvati k sebi Ezava koji bijaše u blizini, smislila je svoj plan. Rekla je Jakovu 
da se skrije kad njegov brat uđe. Jakov naredi Ezavu da ode i da mu nešto donese 
od svog ulova. Tada Rebeka posla Jakova da donese jare, i tek što je Ezav otišao, a 


obrok za Jakova bi pripremljen. 


Rebeka obuče Jakovu najbolju Ezavovu odjeću, koja se sastojala od jakne slične 
Jakovljevoj, samo što bijaše kruća i izvezena na prsima raznim bojama. Ezavove ruke 
i prsa bijahu pokrite gustom crnom dlakom, kao vunom, a koža mu bijaše kao koža 
neke životinje. Zbog toga je Rebeka omotala Jakovove ruke jarećom kožom, a i na 
prsa gdje je jakna bila otvorena stavila mu je komad kože. Ova se jakna razlikovala 
od jakne koju je obično nosio, samo po toj koži. Bila je rasporena sa strana, navlačila 
se preko glave, jer imaše rupu za glavu obrubljenu mekom smeđom kožom. Raspori 
sa strana bijahu pričvršćeni kožnim trakama, a kada se pojas vezao oko nje, dio na 
prsima je služio kao džep. Ispod ove jakne nije se nosila tunika. Jakna je bila bez 


rukava, a i prsa su bila otkrivena. 


Vidjela sam Izaka kako pipa Jakovljeva prsa i ruke, gdje je Ezav bio sav dlakav. 
Vidjela sam da je malo oklijevao, bio je zbunjen i sumnjičav. Ali tad mu dođe misao 
da usprkos njegovih sumnji, to mora da je Ezav i da sigurno Bog želi da on ima taj 
Blagoslov. I tako Izak nad Jakovom učini taj Blagoslov, kojeg je on primio od 
Abrahama, a Abraham od anđela. On je uz pomoć Rebeke prethodno pripremio nešto 


mistično u svezi s time, neko piće u čašici. 


Druga djeca Patrijarha nisu znala ništa o tome. Samo onaj koji je primio Blagoslov 
znao je Misteriju, koja je ipak ostajala na njemu, nešto slično kao što u nama ostaje 
misterija Presvetog Sakramenta. Čašica je bila više plosnata s jedne strane. Bila je 
prozirna i sijala je kao biser. Bila je napunjena nečim crvenim, nešto kao krv, a ja 


sam osjećala da je to Izakova krv. Rebeka je pomagala kod pripreme toga pića. 


Kad je Izak blagoslovio Jakova, njih dvojica bijahu sami. Jakov razgoliti prsa i stade 
pred oca. Izak posegnu rukom kojom je davao Blagoslov, ravno prema Jakovljevu 
čelu, pa dolje prema stomaku, pa k desnom i na kraju lijevom ramenu. Tad postavi 
svoju desnicu na Jakovljevu glavu, a ljevicu postavi iznad pupka, a Jakov ispi sadržaj 
čašice. Sad je to izgledalo kao da mu je Izak predao sve stvari, svu snagu, svu moć, 
kao da je s obje ruke izvukao nešto iz svoga bića i postavio to na Jakova. Osjećala 


sam da je 'to nešto' njegova vlastita snaga, to je bio taj Blagoslov. 


Sve to vrijeme Izak je glasno molio. Dok je udjeljivao Blagoslov, Izak je sjedio na 
ležaju. Postao je proziran, zrake svjetla izbijahu iz njega. Kad Izak posegnu rukom da 
udijeli Blagoslov, Jakov je svoje obje raširio i napola uzdignuo, kao što svećenici rade 
kod Dominus vobiscum. Ali, kada je otac molilo, Jakov ih je držao prekrižene na 
prsima. Kad je Izak Jakovu udijelio Blagoslov, Jakov ga je primio i prekrižio dlanove 
ispod prsiju, kao onaj koji nešto drži. Na kraju ceremonije, Izak položi ruke na 
Jakovljevu glavu i na mjesto iznad stomaka, a tada Jakov primi čašicu koju ispi do 


dna. 


Kad je udjeljivanje Blagoslova završilo, vidjela sam Izaka onesviještena, bilo od 
iscrpljenosti, bilo od ispunjavanja zadatka. Ali Jakov je sav sjajio, živahan, pun života 
i snage. Kad eto ti Ezava iz lova. Kad je Izak otkrio da Blagoslov nije prenio na 
pravoga, nije žalio, već je to prepoznao kao Božju volju. Ali Ezav je bio lud od bijesa, 
počupao si je kosu. Ipak je bio ljući na Jakova zbog prijevare, nego li zbog gubitka 


Blagoslova. 


Kad se Blagoslov prenosio, i Jakov i Ezav bijahu odrasli muškarci, preko 40 godina. 
Ezav je već imao dvije žene, koje njegovi roditelji nisu baš puno voljeli. Kad je 
Rebeka vidjela Ezavov bijes, tajno otposla Jakova svome bratu Labanu. Vidjela sam 
njegov odlazak. Nosio je jaknu koja je sezala do pojasa, pregaču sve do koljena, 
sandale na nogama, a oko glave omotan turban. U ruci je držao pastirski štap, a u 
kožnatoj vrećici malo kruha, a pod pazuhom bijaše čutura vode. To je bilo sve što je 


uzeo sa sobom. Vidjela sam ga kako žuri praćen majčinim suzama. Izak ga je 


blagoslovio drugi put. Zapovjedi mu da ide Labanu i da tamo nađe ženu. Izak i 


Rebeka su poslije toga puno pretrpjeli od Ezava, a Rebeka osobito. 


Vidjela sam Jakova na putu za Mezopotamiju, kako spava na mjestu gdje je poslije 
Betel nastao. Sunce je zašlo. Jakov je ležao na leđima, pod glavom mu kamen, a 
štap mu počiva na ruci. Tada sam ugledala ljestve koje je Jakov vidio u svom snu, a 
u Bibliji su opisane kao, 'kako stoje na zemlji i sežu sve do neba'. Vidjela sam te 
ljestve kako sežu do neba, a stoje na zemlji gdje je Jakov spavao. Bile su kao živo 
rodoslovno stablo njegova potomstva. Dolje na zemlji sam vidjela nešto kao 
rodoslovno stablo, a iz zaspalog Jakova je izbijala jedna zelena grana. Grana se 
račvala u tri grane, koje su pak rasle u obliku trokutaste piramide čiji je vrh dosezao 
nebo. Te tri grane su bile spojene drugim manjim granama koje su formirale 
trostrane piramidalne ljestve. Vidjela sam oko ljestava brojna bića. U njima sam 
prepoznala Jakovljeve potomke, jedan iznad drugog. Formirali su Isusove pretke s 
obzirom na njegovo čovještvo. Često su prelazili s jedne strane na drugu, smještajući 
se iza ili ispred jedan drugoga. Neki su stajali otraga, a drugi bi sa suprotne strane 
došli i stali ispred njih, kao da je sjeme Svetog čovještva bilo zaklonjeno grijehom, pa 
Cvijet, na vrhu ljestava koja su doticala Nebesa, Sveta Djevica, u kojoj se Bog zaželio 
nastaniti i postati Čovjekom. Vidjela sam Nebesa otvorena iznad Nje i razotkrivenu 


Božju slavu. Bog tada progovori Jakovu. 


Vidjela sam da se Jakov sutradan ujutro probudio. Prvo je napravio jedan okrugli 
kameni temelj, na koji je postavio jedan plosnati kamen. Tada na nj postavi onaj 
kamen koji je držao pod glavom dok je sinoć spavao. Konačno, zapali vatru na 
kamenu i prinese žrtvu. Također je nešto izlio na vatru. Kleknu i pomoli se. Mislim da 


je vatru zapalio trenjem, kako su to činila i Tri Kralja. 


Također sam vidjela Jakova na mnogim drugim mjestima, na primjer kod Betela, 
budući je išao k Labanu. Vidjela sam ga kraj Ainona gdje je već i bio. Tamo je 
popravio čatrnju, koja je poslije postala Ivanova fontana za krštenja. Vidjela sam ga 


čak u tim ranim periodima kako moli kraj Manahejma. Molio je Svemogućeg Boga da 


ga zaštiti i da mu održi odjeću čitavom pri njegovu prispijeću u Mezopotamiju, jer ga 
slučajno ujak Laban može ne prepoznati, ako bude izgledao otrcano i jadno. Tada 
Jakov ugleda dvije čete anđela kako ga prate s obje strane, kao dvije vojske. To mu 
bi pokazano kao znak Božje zaštite i kao znak moći koja će mu se darovati. 


Ispunjenje ove vizije obistinilo se pri njegovu povratku iz Mezopotamije. 


Tada ga ugledah kako ide dalje na istok, duž južne strane potoka Jaboka i kako ga 


po noći prelazi na mjestu gdje se kasnije hrvao s anđelom. I ovdje je imao viziju. 


Na njegovu povratku iz Mezopotamije, logor mu stajaše istočno od mjesta gdje je 
poslije stajao Jabeš Gilead. Vidjela sam Labana, njegova punca, kako ga slijedi radi 
njegovih izgubljenih idola. Presreo ga je i žučne riječi potekoše među njima zbog tih 
idola, jer Jakov nije znao da ih je Rahela tajno ukrala. Kada je Rahela vidjela svog 
oca, kako pretražuje cijeli logor u potrazi za idolima, te da će uskoro doći i do njena 
šatora, uze ukradene idole i sakri ih pod hrpu krmiva za stoku, nedaleko svoga 


šatora. Idoli su bili metalne lutke, visoke kao dvije i pol ruke, omotani u povoje. 


Hrpe krmiva bijahu na kosini doline, južno od Jaboka, a krmivo se koristilo za 
prehranu deva. Rahela se zamota kao da joj je hladno i sjede na hrpu, pričinjajući se 
da je bolesna, pa da želi malo mira. I mnoge druge žene su tako sjedile na drugim 
hrpama. Na takvoj sličnoj hrpi, premda bijaše od slame i puno veća, vidjela sam i 
Joba kako sjedi na njoj kad je imao gubu. Hrpa na kojoj je Rahela sjedila bijaše 
veličine kao kola sijena. Mnogi su donosili krmivo na devama i slagali ga na te hrpe. 
Ovi su idoli bili dugo predmet rasprave između Labana i njegove kćeri Rahele, pa ih 


je ona ponijela kako bi odvojila oca od njih. 


Jakov otposla glasnike k Ezavu, kojega se inače strašno bojao. Oni se vratiše s 
viješću da je Ezav na putu k njima i da vodi sa sobom oko 400 ljudi. Tada Jakov 
raspodijeli svoju karavanu na dva dijela. Svoja najbolja stada podijeli na nekoliko 
manjih i otposla ih Ezavu. Vodio je svoje ljude k Manahejmu, gdje je drugi put imao 
viziju vojske anđela. Reče:'«Samo sam s ovim štapom otišao, a sad se vraćam bogat 


s dvije vojske.' Sad je shvatio značenje prve vizije. 


Kad je cijela karavana prešla potok Jabok, Jakov otpusti svoje žene i djecu, i po noći 
ostade sam. Tad naredi da mu podignu šator na mjestu gdje je na putu za 
Mezopotamiju vidio lice Božje. Zaželio se tamo moliti preko noći. Naredi da mu šator 
zatvore sa svih strana, osim stropa, tako da bolje može slati svoje uzdahe k nebu. 
Naredi slugama da se povuku. Tada ga vidjeh kako plače, cijelim srcem vapi Bogu. 
Stavio je sve svoje stvari pred Njega, posebno svoju veliku zabrinutost i strah od 


Ezava. 


Tada ga ugledah kako se hrva s jednim anđelom. To se događalo u viziji. Jakov 
ustade i pomoli se. Tada odozgo siđe jarko svjetlo, a u svjetlu obasjan lik, koji se 
poče hrvati s Jakovom, kao da ga želi izgurati iz šatora. Anđeo se hrvao kao da želi 
Jakova odgurati prema svim krajevima šatora, ali Jakov je uvijek gledao u centar 
šatora. Ova je borba unaprijed predstavljala činjenicu, da će Izrael biti pritiskan sa 


svih stana i da ne smije biti silom istjeran iz Palestine. 


Ali kad se Jakov još jednom okrenuo k središtu šatora, anđeo ga zgrabi za kuk. 
Vidjela sam da se to dogodilo, kad se Jakov, koji se hrvao u viziji, zaželio baciti na 
ležaj ili leći na leđa. Kad je anđeo dotaknuo Jakovljev kuk, Jakov ga je čvrsto držao. 
Anđeo mu reče: 'Pusti me, jer će uskoro zora!' Tad se Jakov prestade hrvati i probudi 
se iz vizije. Vidjevši anđela Božjega kako još uvijek stoji pred njim, on povika: 'Ne, 


neću te pustiti sve dok me ne blagosloviš!" 


Jakov je osjećao potrebu Božjeg blagoslova, jer je znao da ga je snaga napustila i da 
se Ezav skroz približio. Tada anđeo progovori: 'Kako se zoveš?' (Ovo je spadalo u 
Blagoslov. Abram se također kod svog Blagoslova preimenovao u Abrahama) On 
odgovori: 'Jakov.' Tad anđeo reče: 'Zvat ćeš se Izrael, jer si se dobro hrvao s Bogom 
i čovjekom, i nisi izgubio." 

Tada Jakov reče: 'Zašto si me pitao kako se zovem?' - a te riječi znače — Zar me ne 
poznaješ? Već si znao tko sam ja. Jakov kleče pred njega i primi blagoslov. Anđeo ga 


blagoslovi kao što je Abrahama Bog blagoslovio, kao što je Abraham blagoslovio 


Izaka, a Izak Jakova, tj. u tri pokoljenja. Ovaj je blagoslov osobito osiguravao 
strpljivost i ustrajnost. Tad anđeo nestade. 

Jakov vidje da je zora zarudjela, pa nazva to mjesto Fanuel. Naredi da uklone šator, 
pa pređe Jabok i pridruži se obitelji. Šepao je na desnom kuku, jer tu mu bijaše 


oduzeta snaga. 


Kad se Ezav vratio, Jakov ode sa svom svojom obitelji, slugama i stadima do 
Manahejma i uze u posjed predio oko Sokota do brda Ainon. Poslije je proširio svoje 
posjede zapadno od Ainona, pa preko Jordana do Salema. Njegovi šatori sezahu do 


mjesta gdje je Sihem (Šekem) boravio, jer je tamo on kupio polje. 


Vidjela sam Dinu kako tamo šeta sa svojim sluškinjama, razgovara sa Sihemitima. 
Vidjela sam nekog Sihemita kako je miluje, a zbog toga su se njene sluškinje i 
udaljile, a on je povede sa sobom u grad. Ovo je bio razlog velike Dinine tuge, jer je 
nastalo klanje i krvoproliće Sihemita zbog toga. Sihem tad ne bijaše tako velik grad. 


Sihem je sagrađen od velikog pravokutnog kamenja, a imao je samo jedna vrata. 


Patrijarsi, Abraham, Izak i Jakov, imali su više snage u svojim desnim stranama tijela 
nego li u lijevim. To se međutim nije primjećivalo, jer im odjeća bijaše široka i 
bogata. U njihovim desnim bokovima bijaše izvjesna punina, nešto kao neka 
izbočina. To bijaše Sveta Stvar, Blagoslov, Misterija. To se sjajilo, bijaše oblika graha, 
a sadržavalo je i sjeme. Prvorođenac je to primao od svog oca, otuda predodređeno 
pravo na nasljeđivanje. Jakov je to primio umjesto Ezava, jer je Rebeka znala da je 


on taj koji je predodređen. 


U svojoj borbi s anđelom, bijaše Blagoslov oduzet od Jakova, premda oduzimanje 
nije izazvalo nikakvu ranu. Bijaše to kao krasta, isušenje izbočine. Ali nakon 
oduzimanja Blagoslova, Jakov više nije živio tako sigurno, tako jako zaštićen Božjom 
zaštitom. Dok je posjedovao Blagoslov, bijaše kao onaj koji je okrijepljen 
Sakramentom. Nakon toga se osjećao poniženim, bijaše zabrinut, a iskusio je i 


mnoge nevolje. Bio je svjestan da je Blagoslov povučen od njega, zato nije dopustio 


anđelu da ode dok ga ne blagoslovi i tako ga ojača. Josip je kasnije, kad je bio u 


faraonovu zatvoru u Egiptu, primio od jednog anđela taj isti Blagoslov. 
16. Josip i Asenet 


kad je bio prodan u Egipat, Josip je bio šesnaestogodišnjak. Bio je srednje visok, vrlo 
vitak i živahan, aktivan i u tijelu i u pameti. Stvarno se puno razlikovao od svoje 
braće, a svi su osjećali da mu ide sva ljubav. Da nije toliko očito pokazivana očeva 
ljubav prema njemu, njegova braća bi ga voljela. Ruben ga je volio više nego li ostala 
braća. Benjamin je bio krupan, nezgrapan, ali vrlo dobre duše, lako povodljiv. Josip 
je češljao kosu na tri dijela, jedan dio otraga glave, a ostala dva svaki na svoju 
stranu preko sljepoočnica. Imao je dugu kovrčavu kosu. Kad je vladao Egiptom, 


nosio je kratku kosu, ali je poslije ponovo pustio da mu naraste. 


Kad je Jakov poklonio Josipu šareni ogrtač, tad mu je dao i nešto od Adamovih 
kostiju, bez da mu je kazao što je to. Jakov ih je dao Josipu kao dragocjeni talisman, 
jer je dobro znao da ga braća ne vole. Josip je nosio kosti na svojim prsima, u maloj 
kožnoj vrećici, zaobljenoj na vrhu. Kad su ga braća prodala, uzeli su od njega samo 
šareni ogrtač i njegovu svakidašnju gornju haljinu, a ostavili su mu zavežljaj i neku 


vrstu škapulara na prsima, ispod kojeg je visjela mala vrećica s kostima. 


Šareni je ogrtač bio bijel sa širokim crvenim prugama. Na prsima je imao tri reda 
crnih kordi, zavezanih unakrsno, u sredini kojih bijahu žuti ornamenti. Na prsima je 
bio pun, tako kad bi se svezao pojasom, tkanina na prsima bi služila kao džep. Prema 
koljenima se sužavao, a sa strana je imao raspore, kako bi omogućio lakše kretanje. 
Padao je do ispod koljena, otraga bijaše nešto duži nego sprijeda, a sprijeda bijaše 


otvoren. Inače uobičajena Josipova odjeća nije sezala do koljena. 


I prije nego li je zatvoren, faraon i njegova žena poznavali su Josipa. Putifarov biznis 
je cvjetao dok ga je Josip vodio. Sam je Putifar bio blagoslovljen Josipovim boravkom 
pod njegovim krovom, budući je dobro vodio sve stvari za njega, tako da je faraon 


žarko želio vidjeti vjernog slugu. 


Faraonova žena bijaše religiozna i vrlo je željela spasenje. Kao i većina Egipćana, i 
sama je imala veliku čežnju za nekim novim bogovima. Bila je osupnuta 
oštroumnošću, mudrošću tog osobitog mladog stranca, da ga je u duši smatrala 
božanstvom. Stalno je govorila faraonu: 'Ovaj je čovjek poslan od naših bogova. On 


nije običan čovjek." 


Otkada je bačen u zatvor, koji ne bijaše obična tamnica, nego zatvor za 
dostojanstvenike, Josip je imao vizije. Faraonova žena nije odobravala njegovu osudu 
kao zlotvora, pomišljala je da se možda prevarila u njemu. Ali kad se Josip ponovo 
pojavio na dvoru, tretirala ga je kao dostojanstvenika. 

Čaša koju je Josip naredio da se stavi u Benjaminovu vreću bijaše prvi poklon koji je 
dobio od kraljice. Dobro sam to znala, imala je dvije ručke sa strane, ali nije imala 
bazu. Čini mi se da je izrađena od jednog dragog kamena ili neke čvrste 
transparentne mase, ne znam koje. U gornjem dijelu, po obliku bijaše potpuno slična 
kaležu koji se koristio kod Posljednje večere. Među posuđem kojeg su djeca Izraela 
odnijela sa sobom, kad su odlazili iz Egipta, bijaše i ova čaša, a poslije je stavljena u 


Kovčeg saveza. 


Josip je bio sedam godina u zatvoru. Za vrijeme najveće nevolje, primio je Jakovljev 
misteriozni Blagoslov, na isti način kao što su ga Patrijarsi primali. Također je imao 


viziju o mnogobrojnom potomstvu. 


Sve sam znala o životu Putifarove žene. Vidjela sam kako je čeznula zaštititi Josipa, 
ali nakon njegova ustoličenja, činila je pokoru, postala čista i pobožna. Bila je visoka, 
snažna žena, koža joj bijaše žuto smeđa, a sjajila se kao svila. Nosila je šarenu robu, 
iznad koje je nosila urešenu gazu. Donji dio se sjajio kroz gazu, kao kroz čipku. Josip 
je puno komunicirao s njom, budući mu je gospodar povjerio sve poslove. Ali kad je 
postao svjestan da je ona postala prisna s njim, nije više ostajao u kući preko noći, 
za vrijeme odsutnosti svoga gospodara. Često se naginjala nad njega kad je on nešto 
pisao. Jednom sam je vidjela kako je ušla kod njega skoro razgolićena. Josip je 
stajao u kutu neke hale, dok je pisao. (U tim danima, često su pisali na svicima 


pergamene, koji su visjeli na zidu. Pisac je ili sjedio ili stajao pred njima.) Obratila mu 


se, a on odgovori. Tada ona postade smionija. Vidjevši kako se on brzo okrenuo da 


ode, ona zgrabi njegov ogrtač, ali on pobježe ostavljajući ga u njenoj ruci. 


Vidjela sam Josipa s Putifarovim poganskim svećenicima u Heliopolisu. Kći Dine i 
onog Sihemita zvala se Asenet. Živjela je s roditeljima, kao proročica i dekoraterka 
idola. Imala je sedam djevojaka sluškinja. Kad je imala pet godina, Putifar ju je kupio 
od dadilje. Ova je dadilja pobjegla s njom do Crvenog mora, jer joj je Jakov to 
naredio, da dijete ne bude ubijeno od njegovih sinova. Asenet je imala duh 


proroštva, a Putifar ju je zaposlio kao svoju proročicu. 


Josip ju je poznavao, ali nije znao da mu je nećaka. Bila je vrlo poštena, voljela je 
osamu i usprkos svoje velike ljepote, izbjegavala je muško društvo. Imala je značajne 
vizije, poznavala je egipatsku astrologiju i bogoštovlje, a tajno joj je pokazana religija 
Patrijarha. Nisam vidjela nikakvu magiju povezanu s njom. U viziji je vidjela cijelu 
misteriju života, ukorjenjivanje, dolazak i odlazak Izraela iz Egipta, čak i dugo lutanje 
kroz pustinju. Napisala je mnoge svitke na lišću neke vodene biljke ili na koži. Slova 
su bila vrlo čudna izgleda, bijahu kao glave ptica i životinja. Ovi znakovi, čak i za 
njena života, bijahu nerazumljivi samim Egipćanima i krivo su ih tumačili kad su 
donosili kazne, za svoje pokvarene gadarije. Asenet je duboko žalila nad ovim 
neshvaćanjem, koje je sami Zli donio, zbog toga je mnogo suza prolila. Imala je 
brojne druge vizije, više nego itko u to doba. Posjedovala je divnu mudrost. Ponašala 
se ozbiljno i nikome nije odbila dati savjet. Također je znala dobro vesti i ukrašavati. 
Njen obasjani duh i um, odmah je otkrivao ljudsku pokvarenost i zbog toga je bila 


ozbiljna, rezervirana, povučena i tiha. 


Vidjela sam da je krivo tumačenje Asenetinih vizija i pisma dovelo do toga da su je 
obožavali pod imenom Isis (Izida), a Josipa pod imenom Oziris. Ovo je možda bio 
razlog njenih nepresušnih suza. Pisala je također protiv njihova kriva shvaćanja 


njenih vizija, koje ih je dovodilo do toga, da je proglašavaju majkom svih bogova. 


Kad je Putifar prinosio žrtve, Asenet se uspinjala na kulu, na kojoj joj se činilo da je u 


malom vrtu. Tu je promatrala zvijezde. Pala bi u ekstazu i čitala razgovijetno sve 


događaje iz zvijezda. Istina joj je pokazivana u slikama, jer bijaše izabranica Božja. 
Vidjela sam poganske svećenike uvučene u čudan dijabolički svijet, gdje su oni 
gledali najgnjusnije stvari. Tim đavolskim vizijama, misterije Asenetinih govora, 


bijahu krivo tumačene i tako se pridonosilo pokvarenoj idolatriji. 


Asenet je uvela mnoge korisne vještine umjetnosti i domaće životinje u Egipat, među 
ostalima na primjer, i kravu. Naučila ih je kako se pravi sir, kako se pljevi i mnoge 
druge onda Egipćanima nepoznate stvari. Također je liječila mnoge bolesti. Josip je 
uveo plug, a sam ga je znao vješto koristiti. 

Ima jedna stvar koja mi se činila izvanrednom. Asenet je naredila da se meso 
žrtvovanih životinja skuplja i kuha dok ne postane želatinozna masa, što je ona 
poslije u danima gladi, oskudice ili duljeg vojnog pohoda dijelila narodu. Pripremanje 
se izvodilo vani, na otvorenom, i u velikim kotlovima ukopanim u zemlji. Egipćani su 


bili vrlo zapanjeni, a i radosni zbog ovog novog načina čuvanja hrane. 


Kad je Asenet ugledala Josipa u boravištu poganskih svećenika, priđe s namjerom da 
ga zagrli. Ovo nije učinila radi smionosti, nego zato što ju je Duh gonio. U njoj bijaše 
neka vrsta proročkog djelovanja, a to dogodilo u prisutnosti jednog poganskog 
svećenika. Asenet je smatrana sveticom. Ali ugledah Josipa kako je zaustavlja 
ispruženom rukom i obraća joj se iskrenim riječima. Tada se Asenet, duboko 


pogođena, povuče u svoje odaje, gdje se isplaka i učini pokoru. 


Vidjela sam je u odajama. Stajala je skrivena iza zavjese, njena duga i gusta, 
prekrasna kosa padala je oko nje, na krajevima se kovrčajući. Na koži iznad pupka 
imala je tetovažu, prekrasan znak. U slici oblika srca, stajala je školjka i dijete s 
raširenim rukama. U jednoj je ruci držalo malu posudu, a u drugoj čašu ili kalež. U 
posudi su bila tri mlada klasa žita, koja su izgledala kao da će prsnuti iz ljuske, a lik 
golubice bijaše iza grozda kojeg je čini se kljucala, a grozd bijaše u čaši koju je dijete 
držalo. 

Jakov je poznavao taj znak, ali je ipak morao otposlati dijete, kako bi ga zaštito od 


bijesa svojih sinova. Ali kad je sišao u Egipat i kad mu je Josip sve ispričao, Jakov 


prepozna po tom znaku svoju praunuku. I sam je Josip imao sličan znak na prsima, 


bogat grozd grožđa. 


Sad sam ugledala jednog anđela, kako se pojavljuje u predivnom svjetlu, drži lotosov 
cvijet u ruci. On pozdravi Asenet. Ona ga pogleda i zaogrnu se velom. On joj naredi 
da otare suze, da se obuče u blagdansku odjeću i da mu donese nešto za jesti. Ona 
ode iz sobe i vrati se obučena kako je naredio, noseći sa sobom mali lagani niski 
stolić, a na njega postavi vino i male plosnate kruhove, koji su bili ispečeni u pepelu. 

Asenet nije uopće pokazivala nikakav strah. Nije bila stidljiva, nego jednostavna i 
ponizna, baš kao i Abraham i drugi Patrijarsi kad bi bili pred anđelima. Kad joj sad 
anđeo progovori ona otkloni veo. Upita je za malo meda, ali ona odgovori da za 
razliku od drugih djevojaka koje vole med, ona nema meda. Tad joj anđeo reče da će 
ga pronaći među idolima koji su stajali u jednoj sobi. Ovih je idola bilo raznih oblika, 


imali su glave životinja, a oko tijela imahu smotane zmije. 


Asenet potraži i pronađe prelijepu saću meda, bijelu kao naše Hostije na oltaru. Ona 
to postavi pred anđela, koji joj zapovijedi da to pojede. On blagoslovi med, a ja 
ugledah kako se sjaji i blješti. Ne mogu sad opisati značenje ovoga nebeskog meda. 
Jer, kad vidite takve stvari, one izgledaju baš onako kako inače izgledaju, sve vam je 
jasno. Ali sad, kad se pokušavam sjetiti toga, med mi izgleda kao zemaljski med, 
premda ne znam što cvijeće, pčele i med stvarno predstavljaju. Mogu samo ovo reći, 
Asenet je stvarno imala samo kruh i vino (ili ono što je izgledalo kao kruh i vino), ali 
meda nije imala. Blagovanjem ovoga meda, ona bi odvučena od idolatrije u svjetlo 


Izraela, u spasenje kroz Stari Zakon. 


Značajno je također da je tako zadobila mnoge duše, da i one kao pčele mogu dalje 
graditi oko nje. Čula sam je kako reče da više neće piti vina, jer joj je sad potrebniji 


med. Vidjela sam brojne pčele i goleme košnice meda u Midjanu blizu Jitra. 


Kod blagoslova mednih saća, anđeo je pokazao svojim prstom prema svim regijama 
svijeta, što je značilo, da će njenom prisutnošću, njenim tipom, samom misterijom i 


značenjem meda, Asenet postati majka i vođa. Kad je poslije bila štovana kao 


božanstvo i kad je na slikama prikazivana s mnogim dojkama, to bijaše posljedica 


krivog tumačenja njenih vizija kojima je ona mnoge hranila. 


Anđeo joj reče da je ona predodređena da se ujedini s Josipom, da se uda za njega, 
a on će je blagosloviti kao što je Izak blagoslovio Jakova i kao što je anđeo 
blagoslovio Abrahama. Anđeo učini nad njom tri linije pokreta ruke koje su činile 
blagoslov. 


Nakon toga, ugledah u viziji Josipa kako ide Putifaru da zaprosi Asenet za svoju ženu. 
Ali mogu se samo ovoga sjetiti, da je kao i anđeo, i Josip u ruci nosio lotosov cvijet. 
Josip je poznavao Asenetinu veliku mudrost, ali njihovo uzajamno srodstvo bijaše mu 


skriveno. 


Vidjela sam da je i Putifarov sin bio zaljubljen u Asenet, zbog čega je ona morala 
ostati osamljena. Namjeri ubiti Josipa. On je nagovarao Dana i Gada da prihvate 
njegov prijedlog, pa su sva trojica ležala u zasjedi da ubiju Josipa. Ali Juda 
(poslušavši božansko nadahnuće, bar mislim) upozori Josipa da ode drugim putem. 
Benjamin je također u ovoj aferi bio dostojanstven i branio je Asenet. Dan i Gad 
bijahu kažnjeni smrću svoje djece, jer prije nego li je itko znao, oni bijahu upozoreni 


da ne sudjeluju u planiranju umorstva. 


Kad su se Josip i Asenet pojavili pred javnošću, kao i Putifarovi poganski svećenici, u 
ruci su nosili znak svetosti i najvećeg autoriteta. Znak je u gornjem dijelu bio prsten, 
a u donjem latinski križ, kao slovo T. Znak je služio kao pečat, npr. kad se žito 
vagalo i dijelilo, hrpice su njime označavane. Na isti je način korišteno i kod gradnje 
kanala i žitnica, kao i za podizanje ili spuštanje Nila. Pisma su pečaćena njime, nakon 
što su prvo označena nekim crvenim biljnim sokom. Kad je Josip obavljao bilo koju 
javnu dužnost, ovaj simbol vlasti, križ obuhvaćen prstenom, bio bi na jastuku pokraj 
njega. Meni je izgledao kao osebujan znak misterije Kovčega saveza, koji je Josip u 
njega položio. 


Asenet je također imala jedan instrument, kao neki zid. Kad je bila u viziji, slijedila ga 
je gdje ju je vodio. Gdje bi on zadrhtao tu bi ona udarila u zemlju, a tamo se otvarao 


izvor vode. Bio je napravljen pod utjecajem zvijezda. 


U procesijama velikih festivala, Josip i Asenet su se vozili u sjajnoj kočiji. Asenet je 
nosila jedan drevni štit koji ju je skoro cijelu skrivao, od lakata do pete. Na njemu 
bijahu brojni likovi i znakovi. Haljina joj dosezala do koljena, a listovi obučeni u čipku. 
Široki plašt joj padao s leđa. Vrh njenih cipela bijaše svinut kao u klizaljki, a njen 


perjanica od obojana perja i perla, bijaše oblika kacige. 


Josip je nosio usku odoru s rukavima, a preko nje zlatni štit na prsima, na kojem 
bijahu iscrtane razne figure. Preko odore otraga je padao plašt. Njegova kapa bijaše 


od perja i dragog kamenja. 


Kad je Josip otišao u Egipat, izgrađen je novi Memfis, oko 35 km sjeverno od starog 
Memfisa. Između dva grada izgrađen je nasip, a na njemu cesta sa stazama. Među 
drvećem bijahu raštrkani idoli s grobom i ženska lica s tijelom psa. Sjedila su na 
kamenim postoljima. Bilo je i lijepih građevina, samo velikih, dugačkih bedema i 
umjetnih kamenih planina, punih podruma i odaja. Boravišta su bila lagana, od drva. 
Tamo su tad još postojale posvuda velike šume i guštare. U vrijeme bijega Marije u 


Egipat, Nil je već bio promijenio svoj tok. 


Egipćani su štovali sve vrste životinja, žaba krastača, zmija i krokodila. Smatrali su 
vrlo dobrim kad bi neka osoba bila požderana od krokodila. Kad je Josip došao, 
štovanje bika još ne bijaše u praksi. To je uvedeno kao posljedica faraonova sna, o 
sedam debelih i sedam mršavih krava. Egipćani su imali brojne idole: neki su štovali 
bebe u povojima, drugi sklupčane zmije, dulje ili kraće, po želji. Mnogi idoli su se 
štovali sa štitovima za prsa, na kojima su planovi gradova i tok Nila bili iscrtani. Ti 
štitovi bijahu napravljeni po oblicima koje je davao poganski svećenik, a on ih je 
pročitao u zvijezdama i po tim planovima su izgrađivani gradovi i kanali. Tako je 


izgrađen i novi Memfis. 


Zli duhovi mora da su u to doba posjedovali razne, više materijalističke moći, jer sam 
vidjela da egipatsko vračanje izlazi iz zemlje, iz ambisa. Kad su poganski svećenici 
započinjali svoje čarolije, vidjela sam razne likove ružnih životinja kako se dižu iz 
zemlje uokolo vrača i kako ulaze u njegova usta u struji crnog dima. Tad bi on postao 
ushićen tj. pao bi u ekstazu i jasno sve vidio. To je bilo kao da mu se na svako 
ushićenje pojedinog duha zatvoreni svijet otvarao, pa je vidio bliske i buduće 
događaje, zemaljske ponore, države, ljude, ukratko sve stvari nad kojima je pojedini 
duh imao utjecaj. 

Moderni vračari uvijek su mi izgledali više pod utjecajem duhova zraka. Što je vrač 
vidio pod utjecajem ovih duhova izgledalo je kao iluzija, zrcalo, koje je kao čudom 
stvoreno izranjalo pred njima. Mogla sam vidjeti daleko iza ovih slika, jer bijahu kao 


sjene. Bilo je to kao da gledate iza zastora. 


Kad su poganski svećenici namjeravali uvesti čitanje zvijezda, kao pripravu za to, 
postili su, izvodili razna čišćenja, oblačili se u kostrijet i posipali se pepelom. Kad bi sa 
svojih kula zurili u zvijezde, žrtve su prinošene. Pogani tog doba imahu zbunjujuće 
znanje o religijskim misterijima bogoštovlja istinskog Boga, koje je bilo prakticirano i 
predavano izabranim ljudima od Seta, Henoka, Noe i Patrijarha. Zato je bilo tako 
mnogo zastranjena i gadarija u njihovoj idolatriji. Đavao ih je iskoristio, kao što je 
poslije iskoristio hereze, da zakukulji čisto, jasno i autentično štovanje Boga, da bi 
tako uništio čovjeka. Zato je Bog vatrom zavio Misteriju u Kovčegu saveza, da je tako 


očuva. 


Egipćanke su se u Josipovo vrijeme još uvijek oblačile kao Semiramida. Kad je Jakov 
došao u Egipat Josipu, išao je onim putem kroz divljinu po kojem će kasnije Mojsije 
putovati u Obećanu zemlju. Jakov je znao da će opet vidjeti Josipa. Uvijek je u svom 
srcu imao predosjećaj ovoga susreta. Čak i dok je putovao u Mezopotamiju, kako bi 
tamo podigao oltar (ne tamo gdje je vidio ljestve), imao je viziju svojih budućih 
sinova. Jednoga je vidio u regiji gdje je Josip prodan, kako nestaje iz vidokruga i 
pojavljuje se kao zvijezda na jugu. Zato je Jakov uzviknuo, kad mu doniješe krvlju 
umazan ogrtač, sjetivši se skoro zaboravljenoga proročanstva: 'Plakat ću za Josipom 
dok ga ponovo ne vidim!" 


Jakov je stalno ispitivao Rubena koga je to Josip oženio, ali još ne bijaše svjestan, da 
je Josip oženio nećakinju. Inače su Ruben i Putifar bili stari znanci. Pod Rubenovim 


utjecajem, Putifar se dao obrezati i štovao je Jakovljeva Boga. 


Jakov se nastani na dan hoda od Josipa. Kada se razboli, Josip se doveze u kočiji da 
ga vidi. Jakov ga ispitivaše natenane o Asenet i kad ču o znaku koji nosi, uzviknu: 
'Ona je meso tvoga mesa!', pa otkri Josipu tko je ona. Josip je bio tako duboko 
uzbuđen da je skoro izgubio svijest. Kad se vratio kući sve ispriča svojoj ženi, pa 


oboje proplakaše. 


Poslije nekog vremena Jakovu postade sve lošije, a Josip ponovo dođe k njemu. 
Jakov se podiže iz ležećeg položaja na ležaju i sjede, a Josip je morao položiti svoju 
ruku pod očev pazuho i zakleti se da će ga ukopati u Kanaanu. Kad se Josip zakleo, 
Jakov počasti Blagoslov skriven u Josipu, jer je znao da ga je Josip primio od anđela, 
Blagoslov koji je bio njemu oduzet. Josip je nosio taj Blagoslov u desnom boku sve 
do smrti. Čak i poslije smrti, Blagoslov je ležao u njegovu tijelu, sve do noći prije 
odlaska Izraelaca iz Egipta, kad ga je Mojsije preuzeo i položio u Kovčeg saveza, 


zajedno s Josipovim posmrtnim ostacima, kao Svetom Stvari izabrana naroda. 


Tri mjeseca nakon ove posjete, Jakov je umro. I Egipćani i Židovi su vršili pogrebne 


ceremonije, proglašavajući njegovu slavu, jer su ga stvarno voljeli. 


Asenet rodi Josipu prvo Manašea i Efraima, pa ostalu djecu, ukupno 18, među njima 
nekoliko blizanaca. Asenet je umrla tri godine prije Josipa, a balzamirale su je 
židovske žene. Sve dok je Josip živo, tijelo joj je počivalo u njegovoj grobnici. Ali 
drevni su ljudi uzimali neke dijelove pokojnikove utrobe, koje su čuvali u malim 
zlatnim figurama. Budući su Egipćani aspirirali na vlasništvo toga, to ipak bi 
povjereno Židovkama srednjih godina. Jedna od tih žena postavi to u jednu kutiju od 
trske, zali je smolom i sakrije u rogozu blizu kanala. U noći Izlaska, neka dadilja iz 


Ašerova plemena, ispriča Mojsiju ovu tajnu. Žena se zvala Sara. 


I Josipa su balzamirali Židovi u prisustvu Egipćana. Zatim su ga položili, zajedno s 
ostacima Asenet u grobnicu, udovoljavajući zabilješkama koje je Josip napisao iz 
svojih vizija, da ostaci pripadaju Židovima. Egipatski svećenici i astrolozi su postavili 
Josipa i Asenet među svoja vlastita božanstva. Imali su neke slutnje o bilješkama 
koje je ostavila Asenet i slutnje o velikom utjecaju blagoslova, kojeg su ona i Josip 


ostavili Izraelcima. 


Ali taj blagoslov su oni željeli za sebe, i zato su tražili da podjarme Židove. Zbog toga 
su Izraelci, koji su se poslije Josipove smrti nevjerojatno namnožili, bili ugnjetavani 
od faraona. Egipćani su vrlo dobro znali da Izraelci neće napustiti Egipat, bez da sa 
sobom ponesu Josipove kosti. Zato su nekoliko puta ukrali neke ostatke Josipa, dok 
napokon nisu sve imali. Židovi su znali samo za Josipovo tijelo, ali o Misteriji koju je 
ono sadržavalo nisu imali pojma. To su znala samo nekolicina. Ali cijeli je narod 
duboko žalio kada su glavari pronašli i objavili, da je Sveta Stvar na kojoj je Obećanje 
počivalo, ukradena. 

Mojsije koji se izdigao na faraonovu dvoru nad svom egipatskom mudrošću, posjeti 
svoj narod i sazna razlog njihova bola. Kad je ubio Egipćanina, Bog mu naredi da kao 
bjegunac ode Jitru. Budući je Jitro bio u komunikaciji sa Sibilom (sibila - proročica) 
Segolom, ona će mu pomoći da otkrije krađu Misterije. Mojsije je također po 
zapovijedi Božjoj oženio Siforu, tako da sudjeluje u toj obitelji, tj. u jednoj kući 


izraelskoj. 


Segola je bila kći od faraona, a majka joj bijaše Židovka. Premda uzvišena u 
egipatskim zvijezdama, Židovi su je vrlo voljeli. Ona bijaše ona koja je iznijela na 


vidjelo, dok je Mojsije još bio na dvoru, da on nije faraonov sin. 


Nakon smrti svoje prve žene, Aron se morao oženiti Segolinom kćerkom, zato da 
majčin utjecaj na Izraelce bude još veći. Djeca ovoga braka su otišla s Izraelcima kad 
su oni napuštali Egipat. Ali Aron se je morao odvojiti od svoje žene, tako da se 
Aronsko svećenstvo može raširiti od čiste židovske loze. Segolina se kći, nakon 
rastave od Arona, ponovo udala. Njeni su potomci u doba našeg Spasitelja, stanovali 


u Abili s njenom mumijom koju su ponijeli sa sobom. 


Segola je bila vrlo oštroumna i imala je veliki utjecaj na faraona. Na čelu je imala 
kvrgu kao i mnogi Proroci u stara vremena. Vodio ju je Duh, opskrbivši je mnogim 


milostima i darovima za Izraelce. 


Onu noć kad je anđeo Gospodnji udario prvorođence Egipta, Segola je bila umotana 
u veo, a pratili su je Mojsije, Aron i neka druga tri Izraelca. Išli su do dvije grobnice u 
obliku većeg humka, koje su bile razdvojene kanalom, a iznad kanala bijaše most. 
Kanal je tekao između Memfisa i Gošena u Nil. Ulaz u grobnice bijaše pod mostom, 
pa onda ispod razine vode. Stepenice su vodile od mosta dolje u zemlju. Segola je 
sišla sama s Mojsijem. U vodu je bacila komad papira na kojem je bilo napisano ime 
Božje. Voda se povuče i napravi prolaz do grobnice. Tad udariše kamena vrata, a ona 
se otvore. Tad pozvaše druge da siđu. 

Kad oni dođoše, Mojsije sveza njihove ruke zajedno svojom štolom i natjera ih da se 
zakunu da će čuvati Misteriju. Nakon zakletve, oslobodi im ruke, pa svi uđoše u 


grobnicu gdje upališe svjetlo. Pokazaše se razne vrste prolaza s likovima mrtvih. 


Josipovo tijelo zajedno s ostacima Asenet počivalo je u egipatskom sarkofagu, 
metalnom lijesu, koji je sjao kao polirano zlato. Podigoše poklopac, a Mojsije uze 
Misteriju iz šupljine tijela Josipova, zamota je u sukno i preda je Segoli, koja je 
odnese u rukama, skrivajući je pod haljinom. Ostaci tijela su postavljeni zajedno na 
kamen, zamotani u tkaninu i odnijeti od muškaraca. Sad kad su posjedovali Svetu 


Stvar, Izrael je mogao otići iz Egipta. Segola je plakala, a Izrael je bio pun radosti. 


Mojsije sakri jedan mali dio Josipovih moći, u vrh svoga štapa. Taj vrh bijaše u obliku 
mušmule. Bijaše žućkast i obavijen lišćem. Razlikovao se od pastirskog štapa kojeg je 
Mojsije po zapovijedi Božjoj bacio na tlo, a ovaj se pretvorio u zmiju. 

Ovaj štap bijaše trska, gornji i donji kraj se mogao izvući i uvući. Donjim dijelom, koji 
mi je izgledao od metala i koji bijaše oblika oštra pera za pisanje, Mojsije je dotaknuo 
stijenu izgovarajući riječi. Stijena se rastvorila pod tim šiljkom, a voda šiknu iz nje. 


Voda je potekla i iz pijeska kada je Mojsije nacrtao znakove po njemu tim istim 


štapom. Gornji dio tog štapa od trske, oblika mušmule, mogao se uvući i izvući. Time 


je i Crveno more razdijeljeno. 


Prema našem računanju vremena, od Josipove smrti do izlaska Izraela iz Egipta, bilo 
je prošlo oko 170 godina. Oni su imali tada drugačije računanje vremena, drugačije 


tjedne i godine. To mi bijaše često objašnjavano, ali sad se ne mogu sjetiti. 


Dok su Izraelci živjeli u Egiptu, nisu imali Hrama, nego samo šatore. Podizali su 


kamene humke, izlijevali ulje na njih, prinosili žito i janjad, pjevali i molili. 
17. Kovčeg saveza (Zavjetna škrinja) 


Te iste noći, kad je Mojsije uzeo Svetu Stvar, pripremili su jednu zlatnu škrinju-kutiju 
u obliku lijesa, a kad su Izraelci oldazili iz Egipta, nju su ponijeli sa sobom. Kutija je 
bila dovoljno velika da u nju legne čovjek, jer je morala postati Crkva, Tijelo. Ta noć 
bijaše ona u kojoj su Izraelci krvlju mazali dovratnike svojih kuća. Svjedočila sam 
brzoj izradi kutije. 

Tad se sjetih Isusova Križa, koji je u noći prije Isusove smrti isto tako morao biti brzo 
pripravljen. Kutija je bila zlatna plata, oblika kao egipatski lijes za mumije, širok gore, 
a dole u bazi uzak. Na gornjem dijelu je imala crtež lica okružena zrakama svjetla. Sa 


strana bijahu nacrtani položaji ruku i rebara. 


U sredini ovoga lijesa-kutije, bijaše postavljena jedna druga, mala zlatna kutija, u 
kojoj je bila Sveta Stvar, ona koju je Segola uzela iz podzemne grobnice. U donjem 
dijelu lijesa-kutije bijahu sveto posuđe, a među njim i kalež sa čašicama, kojeg je 
Melkisedek dao Abrahamu i koji se s Blagoslovom dalje prenosio na prvorođence. 
Ovako je izgledao prvi Zavjetni kovčeg i njegov prvi sadržaj. Imao je dva poklopca, 


donji crvene, a gornji bijele boje. 


Tek kasnije na brdu Sionu, bijaše napravljena Škrinja, iznutra i izvana obložena 
zlatom, a unutra bijaše lijes oblika sarkofaga u kojem bijaše Sveta Stvar. Sarkofag 


nije potpuno ispunjavao Škrinju. Ispunjavao ju je samo do pola visine, a nije bio ni 


previše dugačak, jer kod glave i nogu bijaše još prostora za dva mala odjeljka, u 
kojima bijahu relikvije Jakovljeve i Josipove obitelji, a poslije i Aronov štap. 

Dokada je Zavjetna škrinja postavljena u Hram na Sionu, dotad se njen sadržaj 
mijenjao. Zlatni sarkofag je uklonjen, a na njegovo mjesto bijaše postavljena jedna 


masa bjelkaste supstance, oblika kao lijes. 


Čak i kad sam bila dijete, često sam viđala Kovčeg saveza. Promatrala sam ga izvana 
i iznutra. Znala sam što je sve bilo stavljeno unutra i kada je što stavljeno. Sve 
dragocjene svetinje, koje su Izraelci sačuvali, čuvale su se u njemu, ali sigurno nisu 


bile teške, budući su lako prenosili Kovčeg. 


Kovčeg je bio dulji nego li širi, visine jednake širini. Imao je dole izbočen hrbat. Vrh 
mu bijaše vješto optočen zlatom, oko pola lakta u širinu (1 lakat = 113 cm): cvijeće, 
svitci, lica, sunce i zvijezde, sve u raznim bojama. Sve je bilo veličanstveno, premda 
ukrasi nisu bili toliko izdignuti iznad površine. Vršci i lišće su se izdizali samo malo 
iznad površine kovčega. U uglovima, na svakom kraju, bijahu po dva prstena kroz 
koja bi se provlačile motke za nošenje. Cijeli je Kovčeg bio napravljen od drveta, 


optočen zlatom i prekrasno urešen intarzijama likova raznih boja. 


U sredini Kovčega bila su mala, neprimjetna vrata, kroz koja je Veliki svećenik mogao 
sam izvaditi Svetu Stvar iz Svetinje nad svetinjama, radi blagoslova ili prorokovanja. 
Vratašca su se otvarala kao leptirova krila prema unutrašnjosti Kovčega. Bijahu 
dovoljno široka da je Veliki svećenik lako mogao doseći do sadržaja Kovčega. Tamo 
gdje su motke za nošenje prolazile preko vrata, tu vrata bijahu lagano ulegnuta. Kad 
su vrata Kovčega bila otvorena, zlatna kutija koja je čuvala Svetu Stvar, također se 


otvarala kao knjiga. 


Iznad površine Kovčega, uzdizalo se Prijestolje Milosti. Sastojalo se od šupljeg stola 
prekrivenog zlatnom pliticom, a na njoj bijahu svete kosti. Plitica je bila velika kao i 
poklopac Kovčega, duboka dovoljno da se samo malo izdiže iznad poklopca. Bila je 
pričvršćena za Kovčeg pomoću osam drvenih vijaka, četiri na svakom kraju. Nije 


skroz počivala na poklopcu, jer je bilo dovoljno prostora da se moglo pogledati ispod 


nje, od jednog kraja do drugog. Glave vijaka bijahu od zlata, oblika voća. Četiri 
vanjska pričvršćivahu stol na četiri ugla Kovčega, a četiri unutrašnja prodirahu u 
unutrašnjost Kovčega. 

Svi uglovi Prijestolja Milosti bijahu udubljeni, a u svakoj šupljini bijaše čvrsto 
pričvršćen zlatni kerubin, veličine dječaka. U središtu Prijestolja bijaše okrugli otvor 
kroz koji je išla cijev, kroz poklopac Kovčega. Mogli ste pogledati u prostor između 
poklopca i šupljeg stola. Ovo ovalno udubljenje okruživaše zlatna kruna. Četiri 
dijagonalna komada pričvršćivala su krunu na šipku, kojom se Sveta Stvar podizala iz 


Kovčega, kroz cijev i krunu, kao latice cvijeta, širili se u sedam smjerova. 


Desna ruka jednog kerubina i lijeva ruka drugog, zgrabili su motku, dok su im se 
raširena krila, desno jednoga i lijevo drugoga, doticala iznad nje. Druga dva krila 
bijahu lagano otvorena, nisu se susretala, a lijevi je oslobađao sprijeda Kovčega 
pogled na krunu. Pod tim krilima, kerubini su raširili ruke s upozoravajućom gestom. 
Samo su s jednim koljenom doticali poklopac Kovčega, a drugo koljeno bijaše 
podignuto, kao u jednokleku. Kerubini su okrenuli glave malo ustranu s nekim 
uzrujanim izrazom lica, kao da osjećaju sveto strahopoštovanje pred ovom 
blještavom krunom. Bili su obučeni samo posred tijela. Na dugim putovanjima, 


Izraelci bi kerubine skidali i odvojeno nosili od Kovčega. 


Na vrhovima motki koji su izgledali kao latice, vidjela sam kako gori vatra, koju bi 
svećenici zapalili. Tvar koja se koristila za to svjetlo bijaše smeđe boje. Mislim da to 
bijaše sveta smola. Držali su je u kutijama. Ali često sam vidjela i kako iz krune izbija 
velika svjetlost, a slični snopovi svjetla silaze s neba u unutrašnjost, pa opet izlaze u 


finim snopovima. Ovi su snopovi pokazivali u kojem smjeru Izraelci trebaju ići. 


Unutar kovčega, na nižem kraju motke, bijahu kuke o koje bi vješali dvije Ploče 
zakona, a ispod njih bijaše Sveta Stvar. Ispod Svete Stvari, premda još ni to ne bijaše 
na podu Kovčega, nalazila se rebrasta posuda od zlata koja je sadržavala manu. 

Kad bih postrance pogledala u Kovčeg, nisam mogla vidjeti oltar, niti Svetu Stvar. 
Uvijek sam razmatrala Kovčeg saveza kao crkvu, Svetu Stvar kao oltar s Presvetim 


Oltarskim Sakramentom, a posudu s manom kao lampu pred oltarom. Kad god bih u 


svom djetinjstvu ulazila u crkvu, često sam promatrala njene pojedine dijelove u 


svezi s dijelovima Zavjetnog kovčega. 


Misterija, ta Sveta Stvar Kovčega saveza, bijaše im kao nama Presveti Oltarski 
Sakrament, premda ne toliko puna milosti, iako tamo bijaše nešto, puno nekakve 
snage i stvarnosti. Bijaše mi daleko nejasnija, teža za shvatiti, u meni je izazivala više 
strahopoštovanja, ali još uvijek bijaše vrlo sveta i puna tajnosti. Uvijek mi se činilo da 
je sve u Zavjetnoj škrinji sveto, da je sve naše spasenje unutar nje, kao da je 
zamotano u nekakvu ljusku, kao da je u nekoj klici. Sveta Stvar Zavjetne škrinje 
bijaše tajanstvenija nego Presveti Oltarski Sakrament. Činilo se da je Sveta Stvar 
zametak Oltarskog Sakramenta. Sakrament bijaše ispunjenje Svete Stvari. Ne mogu 


to bolje izraziti. 


Sveta Stvar Zavjetne škrinje bijaše skrivena misterija, kao što je Isus nama skriven u 
Presvetom Oltarskom Sakramentu. Osjećala sam da je samo par Velikih svećenika 
znalo što je ona u biti, samo je par pobožnih među njima shvatilo i upotrebljavalo je, 
jer bijahu prosvijetljeni odozgor. Mnogima ostalima ona bijaše nepoznata, pa nisu ni 
profitirali iz nje, kao što je s nama slučaj, kad mnoge milosti i čudesa Crkve prolaze 
kraj nas neiskorištene. One su nepovratno izgubljene za naše spasenje, jer su 
smatrane ljudskom izmišljotinom, umjesto kamenom temeljcem. 

Mogla bih plakati nad takvim tužnim stanjem, nad židovskom sljepoćom. Nekoć su 
sve posjedovali, u sjemenu, ali plodove nisu prepoznali. Prvo, imali su Misteriju, 


Svetu Stvar, i to je bio zalog, Obećanje. Tad je došao Zakon, a nakon toga Milost. 


Kad sam vidjela Gospodina kako poučava u Siharu, ljudi su ga pitali, što je bilo sa 
Svetom Stvari iz Zavjetnog kovčega. Odgovorio im je da je čovječanstvo već primilo 
veliki udio toga, čak je i sada među njima. Činjenica, da je više nemaju u posjedu, 


kao što su je nekoć imali, daje dokaz da je Mesija već rođen. 


Vidjela sam Misteriju, Svetu Stvar, u formi nekog vela, kao tvar, kao bit, kao snagu. 
Bila je kruh i vino, krv i meso, bila je sjeme Blagoslova prije Pada čovjeka. Bila je 


sakramentalna prisutnost svetog razmnožavanja čovjeka prije njegova Pada. Čuvana 


je od čovjeka na čovjeka, religijom. Bilo bi ju moguće sve više i više shvatiti u 
daljnjim generacijama, stalnim pročišćavanjem kroz pobožnost, čije je pročišćenje 
najsavršenije odraženo u Mariji, očuvavši je neporočnom, tako da se Sveti Duh 


mogao spustiti na nju i tako primiti dugo očekivanog Mesiju. 


Noa je sađenjem vinograda napravio pripremu. Ali, ovdje u Svetoj Stvari, već bijaše 
sadržano pomirenje i zaštita. Abraham ju je zadobio primivši Blagoslov, kao nesto 
opipljivo, kao tvar. Bijaše to Misterija povjerena jednoj obitelji, zato i velika povlastica 
prvorođenaca. 

Prije Izlaska iz Egipta, Mojsije je uzeo u posjed Svetu Stvar. Prije toga je ona bila 
religijska Misterija jedne obitelji, a sad je postala Misterija cijelog naroda. Položena je 


u Zavjetnu škrinju, kao Najsvetiji Sakrament, u tabernakulu i u monstranci. 


Kad su Djeca Izraela častila zlatno tele i pala u veliki grijeh, Mojsije je posumnjao u 
moć Svete Stvari i zbog toga je kažnjen zabranom ulaska u Obećanu zemlju. Prije 
nego bi Kovčeg pao u ruke neprijatelja, Sveta Stvar, ta veza jedinstva Izraelaca, 
bivala bi uzeta iz Kovčega i sklonjena od strane Velikog svećenika, kao što je uvijek 
činjeno kad je opasnost prijetila. Ipak i sami Kovčeg još uvijek je bio svet, tako da je 


neprijatelj, pod prijetnjom Božjeg gnjeva, bio prisiljen vratiti ga. 


Samo je nekolicina razmatrala Svetu Stvar ili utjecaj koji je izazivala. Često se 
događalo da bi jedan čovjek svojim grijehom prekidao struju milosti, tako prekinuvši 
izravnu rodoslovnu liniju, koja bi inače vodila sve do Spasitelja ili do Posude čistoće, 


Marije. Na taj se način, otkupljenje čovjeka odgađalo i produžavalo. 


Ali pokorom se opet mogao uspostaviti kontinuitet koji bijaše prekinut. Ne znam 
zasigurno je li ovaj sakrament u sebi bio božanski, je li došao jednostavno i čisto, 
direktno od Boga ili je posjedovao svoj sveti karakter od neke vrste svećeništva, od 
neke natprirodne posvete. Ipak mislim da je prvi prijedlog najistinitiji, jer ono što 
zasigurno znam je to, da su se svećenici počesto opirali njegovom djelovanju i tako 


odgađali Otkupljenje. 


Ali zbog toga su bili i teško kažnjavani, da, često čak i vlastitom smrću. Kad je Sveta 
Stvar djelovala, kad se molitva čula, postajalo je vidljivo svjetlije i sjajnije svjetlo kroz 
crvenkastu maglu. Blagoslov je tekao iz nje, povećavajući se ili smanjujući, ovisno o 
čistoći i pobožnosti čovječanstva. Molitvom, žrtvom i pokorom, blagoslov je postajao 


veći. 


Vidjela sam Mojsija kako je pokazuje narodu samo dva puta: prvi put kad su prelazili 
Crveno more, a drugi put kad je narod častio zlatno tele, ali čak i tada je bila 
pokrivena. Uzimali bi je iz zlatne kutije i prekrivali kao Presveti Oltarski Sakrament na 
Veliki petak. Kao i on, nosila se ispred grudiju ili bi se podizala na blagoslov ili na 
prokletstvo, jer je imala veliki utjecaj, čak i na velike udaljenosti. Njome je Mojsije 


odvratio mnoge Izraelce od idolopoklonstva i tako ih očuvao od smrti. 


Često sam viđala Velikog svećenika, kako je upotrebljava kada je bio sam u Svetinji 
nad svetinjama. Okretao bi je u određenom smjeru, kao da nešto ojačava, štiti, 


blagoslivlja, odrješuje, ili čak kažnjava. Nikad je nije dodirivao golim rukama. 


Svećenik je Svetu Stvar zaranjao u vodu. Time je činio jednu religijsku nakanu, a 
voda je bila davana kao sveti propuh. Debora, proročica Ana, majka Samuela u Silu i 
Emerentia, majka svete Ane, pili su tu vodu. Tim svetim pićem, Emerentia je bila 
pripremljena za začeće svete Ane. Sveta Ana nije pila ovu vodu, jer je u njoj bio 


Blagoslov. 


Kad su se Joakim i Ana sreli pod Zlatnim vratima, okruživala ih je blještava svjetlost, 
a Blažena Djevica je začeta bez istočnoga grijeha. Čuo se predivan zvuk. Bilo je to 
kao glas Božji. Čovjek ne može shvatiti ovu misteriju Marijina bezgrješnog začeća u 


Ani, jer je to njemu skriveno. 


Radi utjelovljenja Boga, preci su Isusovi primali sjeme Blagoslova. Ali, sam je Isus 
Krist u Presvetom Sakramentu Novoga saveza, taj Plod, Ispunjenje toga Blagoslova, 


Sveza ponovnog jedinstva Boga i čovjeka. 


Kada je Jeremija, u vrijeme babilonskog progonstva, sakrio Zavjetni kovčeg i druge 
dragocjene stvari na brdu Sinaju, tad Misterija, Sveta Stvar ne bijaše više u njemu. 
Samo je njen pokrov bio ukopan zajedno s Kovčegom. Međutim on je znao što 
Kovčeg sadrži i koliko je to sveto. Zaželio je tada to javno ispričati, kao i o 
pokvarenom nečasnom postupanju s Kovčegom. Ali u tome ga spriječi Malahija, pa 
se sam Malahija pobrine za Zavjetni kovčeg. 

Po njemu je Kovčeg dopao u ruke Esena, a nakon toga bi položen od strane jednog 
svećenika, u drugi Zavjetni kovčeg. Malahija je bio anđeo, kao Melkisedek, čovjek 
poslan od Boga. Na njega nisam gledala kao na obična čovjeka. Kao i Melkisedek, 
imao je samo privid čovjeka, a razlikovao se od Melkisedeka samo po odjeći svoje 


epohe. 


Kratko nakon što je Danijel bio odveden u Babilon, vidjela sam Malahiju kao dječaka 
od oko sedam godina, kako obučen u sjajnu odjeću luta po okolici sa štapom u 
rukama. Činilo se da se izgubio, pa se sklonio kod nekog pobožnog bračnog para 
blizu Safe, iz Zabulonova plemena. Držali su ga za dječaka koji se izgubio, kao dijete 
od nekoga od zarobljenih Izraelaca, pa su ga zadržali sa sobom. 

Bio je vrlo krotak, nevjerojatno nježan i blag, tako da ga je svatko volio. Tamo je 
mogao učiti i raditi što je želio, bez ikakve smetnje. Puno je razgovarao s Jeremijom, 
koji mu je pomagao savjetom kad je bio u najvećim brigama. Njegovim je 


posredstvom Jeremija oslobođen iz zatvora u Jeruzalemu. 


Stari Kovčeg saveza, skriven od Jeremije na brdu Sion, nikad više nije pronađen. 
Drugi Kovčeg nije bio tako lijep kao prvi, a nije sadržavao ni toliko puno svetih stvari. 
Eseni su na gori Horebu posjedovali i Aronov štap, gdje su i čuvali dio Svete Stvari. 
Obitelj koju je Mojsije izabrao za neposredne čuvare Zavjetnog kovčega postojala je 


sve do vremena Heroda. 


Sve će se otkriti zadnji dan. Tad će sve izići na vidjelo. Tada će Misterija postali 


potpuno jasna, na užas svih onih koji su je zloupotrijebili. 


BLAŽENA DJEVICA MARIJA 


1. Rodoslovlje, rođenje i brak svete Ane 


Preci svete Ane bijahu Eseni. Ovi iznimno pobožni ljudi bijahu potomci onih svećenika 
koji su u vrijeme Mojsija i Arona nosili Zavjetni kovčeg, i koji su primili striktne upute 
u dane Izaije i Jeremije. U početku ih bijaše samo nekoliko. Kasnije su u Palestini 
živjeli u zajednicama, zaposjevši predio od oko 48 milja dug i oko 36 milja širok. 
Nakon nekog vremena, emigrirali su u regiju oko Jordana, gdje su boravili uglavnom 


na gorama Hor i Karmel. 


U rana vremena, prije nego ih je Izaija okupio, Eseni su živjeli raštrkano, kao 
pobožni, asketski Židovi. Niti su mijenjali niti krpali odjeću, nosili su je dok se ne 
raspadne. Ženili su se, ali provodila se velika bračna apstinencija. S obostranim 
pristankom, muž i žena su živjeli zasebno, svatko u svojoj prilično udaljenoj kolibi. 
Također su jeli odvojeno, prvo muž, a nakon njegova odlaska supruga. 

Čak i u ta rana vremena, nekolicina praotaca i svete Ane i drugih članova Svete 
obitelji, mogla se pronaći među Esenima. Od njih su potekli i mnogi koji su se zvali 
djeca Proroka. Boravili su u pustinji i oko gore Horeba. Puno ih je živjelo i u Egiptu. 
Na dugo vremena rat ih je otjerao s gore Horeba, ali opet su ih njihovi superiori 
okupili. 

Makabejci su također pripadali ovoj skupini. Mojsija su štovali naveliko. Imali su 
komad njegove odjeće, on je to dao Aronu, a preko Arona došlo je u posjed Esena. 
Čuvali su to kao svetinju, a ja sam imala vizije u kojima sam vidjela petnaestoricu 


Esena, kako su poginuli braneći ovu svetinju. 


Njihovi superiori su poznavali Misteriju, Svetu Stvar u Zavjetnom kovčegu. 
Neoženjeni među Esenima su tvorili posebnu kongregaciju kao jedan religiozni red. 
Morali su se podvrgavati dugogodišnjim probama, prije nego bi bili primljeni. Bili bi 
primani na kraće ili dulje razdoblje, ovisno o proročkoj inspiraciji njihovih superiora. 
Oženjeni Eseni su provodili oštru budnost nad svojom djecom i domaćinstvom, 


ustvari, oni su nosili Esensku zajednicu, slično kao danas franjevački trećoredci 


Franjevački red. U svim poslovima bijahu vođeni savjetima svojih superiora na 


Horebu. 


Neoženjeni Eseni bijahu neizrecivo pobožni i čisti. Nosili su duge bijele haljine, koje 
su skrupulozno održavali čistima. Primali su djecu na poučavanje. Aspiranti za njihovu 
družbu, morali su biti najmanje 14 godina stari. Postulanti naprednije pobožnosti bili 
su godinu dana na probi, drugi dvije godine. Živjeli su u perfektnoj čistoći i nisu se 
bavili nikakvim poslovima. Izmjenjivali su svoje poljoprivredne proizvode za razne 
druge životno potrebne proizvode. Ako je netko od njih strašno zgriješio, bio bi 
ekskomuniciran, a ako bi ekskomunikaciju slijedila i prokletstva, kao na primjer ona 
svetog Petra protiv Ananije, ekskomunicirani bi umro. Superior Esena bi božanskim 
proviđenjem znao za svakoga kad bi upao u teški grijeh. Vidjela sam neke kako su 


živjeli samo da bi vršili pokoru. 


Eseni su imali spilje na gori Horeb koje su im služile kao ćelije. Napravili su i jednu 
veliku spilju za skupne sastanke. Oko 11 h, sastajali bi se na obrok. Svatko je pred 
sobom imao malo kruha i čašu. Superior bi išao okolo i blagoslivljao kruh ponaosob 
svakome. Kad bi obrok završio, svi bi se vratili u svoje ćelije. U velikoj spilji bijaše 
jedan oltar na kojem se nalazio blagoslovljeni kruh. Bio je pokriven platnom i 
namijenjen za raspodjelu sirotinji. Uokolo su bili brojni golubovi, toliko pitomi da su 
jeli iz ruke. Eseni su koristili ove golubove za hranu, kao i za religiozne ceremonije. 
Kad bi izrekli nad njima neke riječi, tad bi ih puštali da polete. Vidjela sam kako slične 


ceremonije izvode i nad janjcima. Izrekli bi neke riječi i pustili ih u divljinu. 


Vidjela sam da su svake godine tri puta išli u jeruzalemski Hram. Među sobom su 
imali i svećenike, čija je posebna briga bila očuvanje svetih haljina. Čistili su stare i 
pripremali nove, prodavali ih i kupovali sve potrebito. Vidjela sam ih angažirane u 
vrtlarskim i stočarskim poslovima. Taj dio gore Horeb, gdje bijahu njihove ćelije, 
bijaše prekriven vrtovima i voćnjacima. Vidjela sam ih kako pljeve i kopaju vrtove, ali 
kite i vezu crkvene haljine. Vidjela sam da nisu proizvodili svilu. Ona je dolazila na 


tržnicu u balama, a oni su trampili svoje proizvode za nju. 


U Jeruzalemu su imali svoja mjesta gdje su stanovali, kao i određeni dio Hrama, koji 
im je pripadao. Oni su bili predmet prezira drugih Židova. Vidjela sam ih kako 
'žrtvuju' janjce u Hramu i velike grozdove grožđa, koje su dva čovjeka morala između 
sebe nositi na motki, tako su bili golemi ti grozdovi. Janjad nisu klali, nego bi ih 
pustili da pobjegnu. Nikad ih nisam vidjela da donose životinje na klanje. Prije nego 
bi uzišli u Hram, pripremali su se molitvama, strogim postom, disciplinom i drugim 
pokorničkim djelima. Onaj koji bi došao s neokajanim grijehom, mogao je očekivati 
čak i iznenadnu smrt, i stvarno se nekima i događala. Ako bi netko od njih dok je išao 
u Hram, nabasao na bolesnika ili nemoćnika, stali bi, i ne bi išli dalje dok mu na neki 


način ne bi iskazali dobročinstvo. 


Vidjela sam ih kako skupljaju bilje i pripremaju čajeve. Bolesne su liječili polaganjem 
ruku, ili lijeganjem na njih raširenim rukama u formi križa. Također sam ih vidjela 
kako šalju svoju ozdravljujuću moć na daljinu. Ako bolesnik nije mogao sam doći do 
Esena, poslao bi im nekoga drugoga kao svoga predstavnika. Sve što bi se trebalo 
učiniti bolesniku kad bi bio prisutan, učinilo bi se na predstavniku, a bolesnik bi 


ozdravio istog časa. 


U vrijeme Aninih djedova superior Esena bijaše prorok Arhos. On je imao vizije u 
Ilijinoj spilji na Horebu, a vizije su se odnosile na dolazak Mesije. Arhos je znao iz 
koje će obitelji doći Mesija, a kad je prorokovao Aninom djedu i baki o njihovu 
potomstvu, vidio je da je vrijeme vrlo blizu. Nije točno znao koliko je još to daleko, 


niti koliko će možebitni grijeh to usporiti, ali sam se je dao na veliku pokoru i žrtve. 


Anin djed, Esen, prije vjenčanja se zvao Stolanus, ali po svojoj ženi i zbog njena 
miraza, promijenio je ime u Gareš ili Sarziri. Anina baka je bila u pustinji Mara. Zvala 
se Moruni ili Emorun, što znači plemenita majka. Udala se za Stolanusa na savjet 
proroka Arhosa, koji je bio superior Esena skoro 19 godina. 

Arhos je bio vrlo svet čovjek, a njegov su savjet slušali svi koji su se namjeravali 
ženiti, jer je uvijek davao dobar izbor. Izgledalo mi je čudno da je ovaj Bogom 
prosvijetljeni superior prorokovao poštujući ženske potomke, a da su preci od svete 


Ane, kao i sama Ana uvijek imali kćeri. To znači da je žene zapalo religiozno 


obrazovanje Čiste posude, koja je začela sveto Dijete. Žene su predodređene da 


budu preteče učenicima, apostolima, čak i samom Gospodinu. 


Vidjela sam Emorun kako ide k Arhosu prije sklapanja braka. Ušla je u veliku spilju na 
Horebu, otišla do pokrajnje sobe i savjetovala se sa superiorom kroz rešetke, kao da 
se ispovijeda. Tada Arhos ustade i siđe u podnožje planine gdje se nalazila spilja 
proroka Ilije. Ulaz je bio uzak, a par stepenica je vodilo dolje do spilje, koja inače 
bijaše uredno izdubljena. Svjetlo je padalo kroz mali otvor na zaobljenom svodu. 
Vidjela sam kraj zida mali kameni oltar, na kojem je stajo Aronov štap i kalež blještav 
kao drago kamenje. U ovom je kaležu bio dio Zavjetnog kovčega. Eseni su došli u 
posjed toga komadića u vrijeme kad je pao u ruke neprijatelja. Aronov štap je stajao 
u malom stablu kao u nekoj kutiji. Stablo je imalo žućkasto lišće smotano u spirale. 
Ne mogu reći je li to stabalce stvarno raslo ili je bilo umjetno. Bijaše kao na primjer, 


nešto kao korijen Jišajev. 


Ako se superior molio u svezi nekog braka, uzeo bi Aronov štap i držao ga. Ako je 
brak bio u svezi Marijina rodoslovlja, štap bi propupao pupoljkom koji bi procvjetao s 
jednim ili više cvjetova, donoseći tako odluku o izboru. Anini su praočevi bili legitimni 
potomci ovog rodoslovlja, a njihove izabrane kćeri bijahu baš ovakvim znakovima 
izabirane. Novi je cvijet naprasno procvao kad god bi izabrana kći ušla u brak. 
Stabalce sa svojim spiralnim lišćem bijaše kao rodoslovna ploča, kao korijen Jišajev, 


a na njemu se moglo vidjeti koliko daleko je udaljen dolazak Marije. 


Na oltaru bijaše i vaza, a u njoj su se nalazile grančice nekog bilja. Njihova cvatnja ili 
listanje uvijek je nešto označavalo. Svuda uokolo na zidovima sam vidjela izdubljene 
niše, gdje su se čuvale drevne svete kosti, vrlo lijepo zamotane u svilu i vunu. Te 
kosti bijahu od Proroka i svetih Izraelaca, koji su živjeli na gori i okolici. Vidjela sam 
takve kosti i u spiljama drugih Esena. Obično bi postavljali pred njih zapaljene lampe 


i cvijeće. Tamo su se i molili. 


Kada se Arhos molio u toj spilji, bio bi obučen kao Veliki svećenik u Hramu. Odjeća 


mu se sastojala od osam dijelova. Na prsa je postavljao neku vrstu širokog 


škapulara, kao što je i Mojsije radio. Škapular je imao jedan otvor u sredini, da bi se 
mogao navući preko glave, pa je padao jednako sprijeda i straga. Preko njega je 
nosio bijelu albu od češljane svile, obrubljenu pojasom, koji je ujedno pričvršćivao i 
široku štolu. Štola se nosila prekrižena unakrsno preko prsa, a sezala je sve do 
koljena. Preko albe je bila neka vrsta misničkog ruha od bijele svile. Otraga je sezala 
do tla, a imala je dva zvončića na donjem rubu. Oko vrata je nosio kolar kojeg je 
sprijeda kopčao. Preko kolara je sezala brada svećenika, koju je češljao u razdjeljak. 
Naposljetku je dolazio jedan kratki sjajni plašt od bijele glatke svile. Pričvršćivao se 
sprijeda pomoću tri kamene kopče na kojima je nešto bilo ugravirano. S oba ramena 
prema prsima, nizalo se šest dragih kamena, na kojima je također nešto bilo 
ugravirano. Na prsima i na leđima je nosio štit, na kojem su bila urezbarena neka 
slova. Ovaj je plašt također bio ukrašen čupavim obrubom, resama i umjetnim 
voćem. Kapa je također bila od bijele svile, smotana u nabore jedan iznad drugog, a 
završavala je svilenom kapuljačom. Sprijeda je bila zlatna pločica s ugraviranim 


slovima. 


Arhos se molio prostrt pred oltarom. Vidjela sam da je imao vizije o ružinom grmu 
koji širi tri grane prema Emorun. Na svakoj grani je bila ruža, a druga je bila 
obilježena slovom. Također je ugledao jednog anđela koji ispisuje slova po zidu. U 
svezi s ovom vizijom, Arhos je rekao Emorun da bi se trebala udati za šestog prosca, 
jer od nje će poteći izabrano dijete, koje nosi znak i koje će biti posuda 


približavajućeg Obećanja. Šesti je prosac bio Stolanus. 


Bračni par nije boravio u pustinji Mara, otišli su do Efrona. Ponovo sam ugledala 
njihove kćeri, Emerentiju i Izmeriju, kako se savjetuju s Arhosom. On im naredi da se 
udaju, jer su i one dio lanca Obećanja. 

Starija, Emerentija, udala se za Levita koji se zvao Afras, a postala je majkom 
Elizabete, koja je rodila Ivana Krstitelja. Treća se kći zvala Enue. Izmerija je bila 
druga kći Stolanusa i Emorun. Kod rođenja je imala znak koji je Arhos u viziji vidio 
kad je Emorun bila kod njega, kad je vidio da druga grana nosi ružu. 

Izmerija se udala za Eliuda iz plemena Levijeva. Bili su imućni, koliko sam mogla 


procijeniti iz njihova velika kućanstva. Imali su mnoga stada, ali ništa nisu držali za 


sebe, sve su davali sirotinji. Boravili su u Seforisu, tridesetak kilometara od Nazareta, 
gdje su imali posjed. Imali su imanje i u dolini Zabulon, gdje su se selili u toplije doba 
godine. Nakon Izmerijine smrti, Eliud se tamo nastanio za stalno. Joakimov otac se 


izgleda nastanio u istoj toj dolini. 


Izuzetno čašćenje i mrtvljenje Stolanusa i Emorun prešlo je i na Izmeriju i Eliuda. 
Njihova prva kći se zvala Sobe. Udala se za Salomona i postala majkom Marije 
Salome, koja se opet udala za Zebedeja i rodila dvojicu apostola, Jakova starijeg i 
Ivana. 

Kad se Sobe rodila, znak Obećanja na njoj ne bijaše pronađen, što vrlo zabrinu njene 
roditelje. Pođoše na goru Horeb kako bi se posavjetovali s Prorokom. On ih uputi na 
molitvu i mrtvljenje, obećavši im utjehu. Jer, već oko 18 godina ne rađaše druge 
djece, a tada se rodi Ana. 

Jedne noći, dok ležaše svatko na svom ležaju, i otac i majka imaše istu viziju. 
Izmerija je ugledala jednog anđela blizu nje kako nešto piše na zidu. Budna pozove 
svoga muža koji je također imao istu viziju, pa oboje ugledaše slovo napisano na 
zidu. Bilo je to slovo M. Kad se Ana rodila donijela je na svijet isti takav znak na svom 
trbuhu. 


Ana je bila posebno draga svojim roditeljima. Vidjela sam je kao dijete. Nije bila 
pretjerano lijepa, premda je bila ljepša od drugih. Njena se ljepota ne može 
uspoređivati s Marijinom ljepotom, ali bila je izuzetno pobožna, djetinja i nevina. Kad 
god bih je vidjela u vizijama, bila bi izgledom ista u svakoj dobi svoga života, kao 
djevojka, kao majka i samo malo starija kao baka. Kad god bih ugledala neku 


mladoliku staru seljanku, uvijek bih pomislila, «Ista sveta Ana». 


U svojoj petoj godini, odvedoše svetu Anu u Hram, kao što su odveli kasnije i Mariju. 
Tamo je ostala 12 godina, vratila se doma u 17-oj godini. U međuvremenu, njena je 
majka rodila treću kći, koja se zvala Maraha. Ana je doma zatekla i malog sina svoje 
starije sestre Sobe, koji se zvao Eliud. Maraha je kasnije naslijedila roditeljsko imanje 
u Seforisu, a postala je majkom kasnijih učenika, Arastarija i Koharija. Mladi Eliud je 


kasnije postao drugi muž Maroni iz Naima. 


Godinu dana poslije, Izmerija se razboljela i umrla. Prije nego li je umrla sazvala je 
svoju obitelj, dala im savjete, ponaosob i skupno, imenovavši Anu njihovom budućom 
gospodaricom. Tad je nasamo govorila s Anom, rekavši joj da se mora udati, jer da 
je ona posuda Obećanja. 

Nakon 18 mjeseci, u svojoj 19 godini, udala se za Helija (Helijakima) tj. Joakima. Ovo 
je učinila iz čiste poslušnosti prema duhovnom savjetu Proroka. Zbog približavajućeg 
dolaska Mesije, udala se za Joakima iz Davidove kuće, jer je Marija morala pripadati 
Davidovoj kući, inače bi morala izabrati prosca iz Levijeve kuće, iz plemena Aronova, 
kao što su svi iz njene loze već učinili. Ana je imala mnogo prosaca, a u vrijeme 
Prorokove odluke, nije još poznavala Joakima. Izabrala ga je po čisto nadnaravnom 


duhovnom nahođenju. 


Joakim je bio siromašan, a bijaše rođak svetog Josipa. Josipov djed Matan potjecao 
je od Davida preko Salomona. Imao je dva sina, Josesa i Jakova. Jakov je bio Josipov 
otac. Kada je Matan umro, njegova se udovica uda za drugog čovjeka imenom Levi, 
potomka Davidova preko Natana. Plod ovog braka je Matat, otac Joakimov. 

Joakim je bio nizak, plećat i mršav. Sveti je Josip čak i u starosti izgledao zgodno u 
usporedbi s njime. Međutim po moralu i dobročinstvu, Joakim je bio superiorniji. Kao 
i Ana, imao je nešto posebno. Oboje su bili pravi Izraelci. Ali, bilo je nešto u njima 
što ni oni sami nisu znali, čeznuće, neka posebna ozbiljnost. Rijetko sam ih vidjela da 
se smiju, premda u ranijoj fazi njihova braka nisu bili toliko ozbiljni. Oboje su bili 


mirni i dobri. Čak i u ranoj mladosti, bili su slični odraslima. 


Vjenčali su se u jednom gradiću, koji je imao jednu jadnu sinagogu i samo jednog 
svećenika, koji je predvodio ceremoniju. Ceremonije su u to doba bile izuzetno 
jednostavne. Mladenci su bili vrlo rezervirani. Savjetovali su se o braku i smatrali su 
svoj brak kao nešto neizbježno. Ako bi mladenka dala svoj pristanak, njeni bi roditelji 
bili vrlo zadovoljni. Ako bi odbila i za to dala valjan razlog, roditelji bi to prihvatili i 
smatrali stvar gotovom. Prvo bi se prijedlog iznio pred roditelje, a zatim bi održali 
zaruke pred svećenikom u sinagogi. Svećenik bi molio u svetištu ispred svitaka 


Zakona, roditelji bi bili na svojem uobičajenom mjestu, dok bi mladenci bili odvojeni 


zajedno, pregovarajući slobodno o svojim namjerama i sklapanju ugovora. Kada bi 
odluka bila donijeta, priopćili bi je svojim roditeljima. Ugovor bi tad rekli i svećeniku, 
koji bi tad otišao pozdraviti mladi par izvan svetišta. Svadbena bi se svečanost 


održala tek sutradan. 


Joakim i Ana su živjeli s Eliudom, Aninim ocem. U njegovom domaćinstvu je vladala 
ozbiljnost i strogost Esena. Kuća se nalazila u okolici Seforisa. Bila je u grupi kuća, od 


kojih je Eliudova bila najveća. Tu su Joakim i Ana živjeli sedam godina. 


Anini su roditelji bili imućni. Imali su brojna stada i fino namještenu kuću s divnim 
tepisima, stolovima i ostalim namještajem. Imali su brojne muške i ženske sluge. 
Nikad ih nisam vidjela da rade poljoprivredne radove, ali su se bavili stočarstvom, 
pasli su stoku. Izmerija i Eliud bijahu pobožni, odani, milostivi i pravedni. Često bi 
svoja stada i druge stvari dijelili na tri dijela. Prvi dio bi dali Hramu, što bi sami i 
odnijeli do Hrama, gdje su Hramske sluge primale darovano. Drugi dio bi dali sirotinji 
ili svojim rođacima u potrebi, od kojih su neki sami dolazili primiti darove. Treći bi dio 


zadržali za sebe. Živjeli su vrlo skromno, a davali su svima koji bi zatražili pomoć. 


Kad sam sve to gledala, čak i u djetinjstvu, pomislila bi, «davanje dugo traje». Onaj 
koji daje dobiva dvostruko, jer sam vidjela kako bi se trećina ponovo brzo uvećavala. 
Uskoro bi bila toliko velika, da bi opet morali sve dijeliti na tri dijela, kao i prije. 

Imali su mnogo rođaka koji su u svim okolnostima života bili vezani s njihovom 
kućom. Ali čak i tada nisam vidjela nikakvih fešti. Hrana je bila raspodjeljivana 
sirotinji, a velike zabave nikad nisam vidjela. Kod tih okupljanja ljudi bi obično 


posjedali uokolo na tlo, pa bi s najvećim poštovanjem pričali o Bogu. 


Često se događalo da su pokoji od ovih rođaka bili zločesti ljudi. Ljutili bi se i bili 
zavidni kada bi Eliud i Izmerija pričali o Bogu, puni neke nebeske čežnje. Ali i prema 
ovim urokljivim ljudima, Elijud i Izmerija bijahu ljubazni. Nikad nisu propustili da ih 
pozovu na svoje sastanke, a davali bi im dvostruko, više nego li drugima. Često bih 


vidjela da su oni svojom gorčinom prekrili ono što bi im Elijud i Izmerija dali svojom 


dobrotom. Nije bilo neuobičajeno od svetog para da daju ovce sirotinji, nekad jednu, 
nekad više. 


Tu u očevoj kući, Ana je rodila svoju prvu kći, koju je nazvala Marija. Vidjela sam je 
svu radosnu nad novorođenčetom. Bilo je to dražesno dijete. Vidjela sam je kako 
odrasta čvrstom i jakom. Bila je nježna i pobožna, a roditelji su je voljeli. Ali sad, bilo 
je nešto na djetetu što nisam razumjela, nešto što mi je ukazivao da ona nije ona 
prava, koju su njeni roditelji iščekivali kao dijete Obećanja, jer je bila plod njihova 
ljubavna sjedinjenja. Uvijek je bila sjenka zbunjenosti i zabrinutosti nad njima, kao da 
su uvrijedili Boga. Zato su činili pokoru, živjeli su u spolnoj suzdržljivosti, umnoživši 


djela milosrđa. Često sam ih viđala kako odvojeno mole. 


Tako su živjeli sa svojim vjernim ocem Eliudom sedam godina (koje mogu izračunati 
po dobi njihova prvog djeteta), a tad odlučiše da će otići iz roditeljske kuće. Naum im 
bješe živjeti zasebno, započeti svoj brak iznova, kako bi odobrovoljili Boga, da 
ponovo zadobiju Njegove blagoslove nad svojim brakom. Vidjela sam ih kako donose 
tu odluku u roditeljskoj kući. Vidjela sam kako Eliud odvaja dio svoga blaga za njih. 
Stada su bila podijeljena, volovi, magarci i ovce, sve za novo domaćinstvo. Sve ove 


životinje bijahu puno veće nego li naše današnje. 


Na volove i magarce bi tovarili svu imovinu, namještaj i tkanine. Ti dobri ljudi bijahu 
tako vješti u pakiranju, kao što su i životinje bile spremne ponijeti sve njihove stvari. 
Mi danas ne pakiramo stvari tako vješto na svoja kola, kao što su to oni činili na 
svojoj stoci. 

Imali su prekrasno posuđe, puno ukrašenije nego li je naše današnje. Bile su to 
prelijepe, lagane, divno oblikovane posude i vrčevi, na kojima su bile sve vrste 
rezbarija. Kod pakiranja su bile ispunjene mahovinom, omotane u platna, pričvršćene 
za krajeve ručki, dok su visjele sa strana životinja. Na životinjama bijahu tereti 
prekriveni šarenim prekrivačima i haljinama, a neke od njih bijahu vrlo skupe, jer su 


ukrašene zlatom. 


Otac Eliud je dao odlazećem paru jednu malu, ali vrlo tešku hrpicu praha u vreći. Bila 
je to hrpica zlata, dragocjenog metala. Kad je sve bilo spremno, sluge i sluškinje 
formiraše povorku i potjeraše stada i tegleću marvu prema novom boravištu, 


udaljenom oko četrdesetak kilometara. 


Kuća se nalazila na jednom brežuljku, između Nazaretske doline i doline Zebulon. 
Prema njoj je vodila pošljunčena staza. Pred njom, na jednom golom kamenom 
temelju bijaše dvorište okruženo niskim kamenim zidom, na kojem je ili kraj njega 
rasla živica. Na jednoj strani ovoga dvorišta bijahu sjenice za stoku. Vrata kuće, koja 
bijahu poprilično velika, u sredini građevine, visjela su na šarkama. Kroz njih se 
ulazilo u hodnik, koji se protezao duž cijele kuće. Desno i lijevo od hodnika, bijahu 
male sobe ograđene laganim prepletenim zaslonima, koji su se mogli po želji ukloniti. 
Baš u ovoj hali su održavane glavne fešte, kao onda kada je Marija odlazila u Hram. 
Nasuprot ulaza bila su jedna lagana isprepletena vrata, koja su vodila iz hale u 
hodnik iz kojeg su se granala četiri odjeljka. I oni su bili odvojeni isprepletenim 
pomičnim pregradama-zaslonima, a gornji kraj pregrada bijaše kao rešetka. Ovi su 
zasloni bili postavljeni tako da tvore okrugli ili još bolje trokutasti prostor. Nasuprot 
vratima, uz zid bijaše sazidano ognjište. Iza dvije oble strane ognjišta, lijevo i desno, 
bijahu druge sobe. U centru ove kuhinje, sa stropa je visjela višekraka lampa. Oko 


kuće bijahu polja i voćnjaci. 


Kad su Ana i Joakim ušli u ovo novo boravište, našli su sve sređeno, zahvaljujući 
ljubaznosti domaćina koji su tu stanovali prije njih. Otpakirali su sve stvari tako lijepo 
i pažljivo kao što su ih i zapakirali, pa je svaka stvar bila na svom mjestu. Anine 
sluškinje bijahu vrlo vješte, sve su činile tiho i inteligentno. One ne bijahu kao naše 


današnje sluškinje, kojima se mora zapovjediti svaka stvar. 


I tako je ovdje, sveti par započeo novi bračni život. Žrtvovali su Bogu od svega svoga 
dobitka, pa su započeli iznova kao da su tek vjenčani. Njihov je jedini cilj bio ugoditi 
Bogu, privući na sebe Njegove blagoslove za kojima su toliko uzdisali. Vidjela sam ih 


kako obilaze svoja stada. Dijele ih u tri dijela i najbolji dio gone u Hram. Drugi dio se 


dijeli sirotinji, a treći najgori, ostavlja se za sebe. Postupali su na isti takav način, sa 


svime što su posjedovali. 
2. Sveto i Bezgrješno začeće Blažene Djevice Marije 


Ana je bila uvjerena, tj. imala je čvrsto uvjerenje da je dolazak Mesije vrlo blizu, i da 
je i ona sama, jedna od njegovih rođakinja po krvnom srodstvu. Njena je molitva bila 
neprekidna, a uvijek je nastojala postići još veću čistoću. Bilo joj je pretkazano da će 
ona sama roditi dijete obećanja. Svoju prvu kćer, koja je ostala s djedom Eliudom, 
Ana je priznavala i voljela, bijaše to njeno i Joakimovo dijete. Ali, osjećala je neku 
nelagodu, da ona nije to dijete, koje je po duhovnom prosvjetljenju trebala donijeti. 
Već 19 i pol godina ona i Joakim bijahu bez druge djece. Živjeli su u stalnoj molitvi i 
pokori, mrtvljenju i spolnoj suzdržanosti. Često sam ih viđala kako razdjeljuju svoja 
stada, koja bi se opet čudesno množila. Joakim je često i dugo ostajao sa stadima, 


daleko na pašnjacima, u poniznom podvrgavanju Bogu. 


Zabrinutost njih oboje i njihova čežnja, nakon obećanog blagoslova, sad je dostigla 
vrhunac. Zbog njihove neplodnosti, kudili su ih i mnogi njihovi znanci, što se tad 
pripisivalo nekoj pokvarenosti ili grješnosti. Govorili su da dijete koje je ostalo živjeti 
s Eliudom, ustvari i nije Anino, inače bi ta kći bila s njom. Kad bi Joakim bio daleko sa 
svojim stadima, Ana bi mu obično slala slugu ususret s brojnim stvarima, 
golubovima, peradi i drugim pticama u krletkama i košarama. Joakim bi sve to 
natovario na dva magareta, te na tri male dugovrate životinje, bijele i pitome, a 
također bi janjce i jarad stavio u pletene košare. Na kraju štapa bi nosio svjetiljku. 

Vidjela sam ga kako ide sa svojim darovima, preko divnih zelenih polja, između 


Betanije i Jeruzalema. Često sam viđala Isusa na tim istim mjestima. 


Predvečer je Joakim stigao pred Hram. Magarci su spraćeni u iste štale, koje će isto 
tako poslije koristiti kod Marijina prikazanja, a darovi su nošeni stepenicama duž brda 
na kojem je ležao Hram. Kad su ih dočekali vratari, Joakimove sluge se vratiše dolje, 


a sam Joakim uđe u dvoranu, gdje bijaše voda u kojoj su se prali darovi. 


Tad prođe dugačkim hodnikom sve do dvorane sa sedmokrakim svijećnjakom, 
oltarom za tamjan i oltarom za prinos kruha. Dvorana bijaše lijevo od Svetinje, a bila 
je puna ljudi koji su donijeli darove. Od strane svećenika koji se zvao Ruben, Joakim 
bijaše primljen na vrlo prezriv način, a taj ga je svećenik jedva poznavao. Bio je 
stjeran u jedan kut, iza rešetke, a njegovi darovi ne bijahu tako brižno posloženi, kao 
oni nadesno iza rešetke, nego nekako sami, postrance. 

Svećenici su bili oko oltara za tamjan, na kojem se baš jedan dar prinosio. Svjetiljke 
su gorjele, a sedmokraki svijećnjak je bio upaljen, ali svijeće nisu bile upaljene sve 
odjednom. Često sam primjećivala da su razni krakovi svijećnjaka paljeni u raznim 


prilikama. 


Vidjela sam Joakima kako napušta Hram. Bio je vrlo zabrinut i tjeskoban. Ode iz 
Jeruzalema preko Betanije do zemlje Maharuš, gdje je potražio utjehu, u kući jednog 
Esena. 

Prorok Manahejm je nekoć boravio tamo i kod obitelji jednog Esena u Betaniji. Ovaj 
je prorok prorokovao Herodu, dok je Herod još bio dijete, budućnost njegova 
kraljevstva i njegovu pokvarenost. 

Odavde, Joakim ode do svojih najudaljenijih stada na gori Hermon. Put je vodio kroz 
divljinu Gadi i preko rijeke Jordan. Hermon bijaše dugi i uski neprekinuti planinski 
lanac, čija je sunčana strana bila zelena i rascvjetana, dok je druga bila pokrita 


snijegom. 


Joakim bijaše toliko snužden, toliko smrvljen, da nije dopustio svojim ljudima da 
obavijeste Anu gdje je otišao. Međutim, Ana je bila zabrinuta kad je čula kako su se 
stvari odigrale u Hramu i kad je vidjela da Joakima nema doma. 

Joakim je tako ostao na planini Hermon pet mjeseci. Vidjela sam ga kako plače i 
moli. Kad bi išao pogledati svoja stada, bio bi toliko pogođen tugom, da bi se odmah 
bacio na zemlju s rukama na licu. Sluge ga ispitivale o razlogu njegove žalosti. On 
nije htio reći da je to zbog neimanja još djece. Ponovo je razdijelio svoja ogromna 
stada na tri dijela. Najbolji dio je poslao u Hram, drugi je razdijelio potrebitim 


Esenima, a najgori treći je zadržao za sebe. 


Ana je u svojoj zabrinutosti mnogo propatila od jedne zle sluškinje, koja ju je gorko 
napadala zbog njene neplodnosti. Sluškinja je dugo bila kod Ane, ali sad je napokon 
Ana otpusti iz kuće. Djevojka je tražila dozvolu da ide na neku feštu. To ne bijaše u 
skladu sa striktnom disciplinom Esena. Ana je odbila dati pristanak, a tad joj sluškinja 
priđe, rekavši joj da je zaslužila što je sterilna i ostavljena od muža, jer ima naglu i 
nerazumnu ćud. Tad je Ana otpusti i pošalje s darovima natrag k njenim roditeljima, 
praćena dvojicom slugu kako bi je sigurno doveli kući. Ana je poslala poruku 


sluškinjinim roditeljima, da više ne može brinuti o djevojci. 


Nakon djevojčina odlaska, Ana upade u žalost, uđe u svoju sobu i stade moliti. Kad je 
pala večer, stavi dugi šal na glavu i cijela se njime omota. Ispod ogrtača ponese 
svjetlo, ode pod razgranato stablo koje je raslo u dvorištu, upali svjetiljku i stade 
moliti. 

Ovo je stablo imalo grane sve do zemlje i tako je formiralo brojne hodnike pod 
krošnjom. Imalo je vrlo veliko lišče. Mislim da su se u Raju pod ovakvim stablom 
Adam i Eva obukli njegovim lišćem. Cijelo je stablo imalo karakteristike toga 
zabranjenog stabla, plod u obliku kruške visio je na rubu grane, u pet struka. Unutra 
je bio mesnat s prošaranim crvenim venama. Usred ploda bijaše udubljenje s 
jezgrom. Židovi su od njegova lišća uglavnom pravili vijence na Blagdan posvećenih 
kruhova. Lišćem bi kitili zidove, postavljajući ga stepenasto kao krljušti ribe. Oko 


stabla su bile postavljene klupe i sjedala. 


Kad je Ana molila Boga da je ne odvoji od njena pobožna muža, bez obzira ako je to 
Njegova volja da nemaju još djece, odjednom se pred njom pojavi jedan anđeo. 
Lebdio je iznad nje. Reče joj da bude mirna, jer je Gospodin čuo njenu molbu. Reče 
joj da bi sutra ujutro trebala otići zajedno s dvije sluškinje u jeruzalemski Hram. Neka 
uđe sa strane doline Jošafat i tamo u Hramu pod Zlatnim vratima, susresti će 
Joakima, koji je upravo sad krenuo prema Jeruzalemu. Reče da će Joakimova žrtva 
biti prihvaćena, molitva mu uslišana, a da će se on (anđeo) tamo pojaviti pred njim. 
Anđeo još uputi Anu da ponese par golubića kao žrtveni dar. Još joj obeća da će joj 


uskoro biti obznanjeno ime djeteta, koje će uskoro začeti. 


Ana zahvali Gospodinu, pa se vrati u kuću. Nakon poduge molitve, leže na ležaj i 
zaspa. Tad ugledah svjetlo kako silazi nad nju. Okruživalo ju je, da, prodiralo je u 
nju. Vidjela sam je, nekom unutarnjom percepcijom, kako se dršćući budi i sjeda na 
ležaj. Zdesna blizu nje, Ana ugleda obasjani lik, kako piše na zidu velika sjajna 
hebrejska slova. Pročitah i shvatih napisano, riječ po riječ. Baš po tome efektu će 
Ana začeti, zato će plod njene utrobe biti poseban, a Blagoslov koji je dan Abrahamu, 
biti će izvor začeća. Vidjela sam da je Ana zabrinuta kako će sve to saopćiti Joakimu, 


ali anđeo je umiri, rekavši joj da je i Joakim imao viziju o tome. 


Tad sam primila jasno objašnjenje Marijina Bezgrješna začeća. Vidjela sam da 
Zavjetna škrinja sadrži Sakrament Bezgrješnog začeća, Misteriju za obnavljanje palog 
čovječanstva. Vidjela sam Anu radosnu i sretnu, kako čita zlatna i sjajna slova na 
zidu, puna ushita. Njena se radost povećala do tog stupnja, da kad je ustala spremiti 
se za put u Jeruzalem, izgledala je puno mlađa nego inače. Vidjela sam, kad se 
anđeo pojavio pred njom, jedna sjajna zraka pade na Anu, a u njoj se pojavi jedna 
sjajna posuda. Ne mogu to bolje opisati, ako kažem da je to bilo, kao kolijevka ili 
tabernakul, koji je do sada bio zatvoren, a sada je otvoren i spreman primiti Svetu 
stvar. Kako sam to lijepo i čudesno promatrala, ne može se opisati. Jer, vidjela sam 
to, kao kolijevku spasenja za cijelu palu ljudsku rasu i također, kao neku vrstu 
otvorene svete posude, s koje je veo skinut. Gledala sam to posve prirodno, kao što 


čovjek vidi svete stvari. 


Također sam vidjela pojavak anđela pred Joakimom. Anđeo mu naredi da odnese 
svoj dar u Hram, obećavši da će njegova molitva biti uslišana i onda neka ode pod 
Zlatna vrata. Na ovu zapovijed, Joakim ostade zbunjen. Bio je vrlo plašljiv da opet ide 
u Hram. Ali anđeo ga uvjeri, da ga svećenici već čekaju i da su iznutra obasjani 
milošću. Baš je bilo vrijeme blagdana Beskvasnih kruhova. Joakim i njegovi pastiri su 


već podigli svoje tabernakule-sjenice. 


Joakim stiže pred Hram s darom, velikim stadom stoke, na četvrti dan blagdana. 


Stade blizu Hrama. I Ana je stigla u Jeruzalem na četvrti dan blagdana. Išla je 


zajedno sa Zaharijinom obitelji. Zaustavili su se kod riblje tržnice. Ana je srela 


Joakima, tek na kraju blagdana. 


Kad se Joakim približio Hramu, dvojica svećenika iziđoše pred njega. Oni to učiniše 
jer su dobili unutarnju inspiraciju. Joakim je sa sobom nosio dva janjeta i tri jareta. 
Njegov je dar prihvaćen, priklan i spaljen na uobičajenom mjestu u Hramu. Ali, dio 
toga je odnijet i spaljen na drugom mjestu, desno od ulaza u trijem, usred čega je 


stajala velika učiteljska katedra. 


Kad se dim sa žrtvenika podiže uvis, ugledah zraku svjetla kako silazi nad Joakima i 
nad službujućeg svećenika. Nastade pauza, prisutni narod gledaše sve sa 
zaprepaštenjem, a ja ugledah dvojicu svećenika kako idu k Joakimu i odvode ga kroz 
pokrajnje sobe u Svetište, pred kojim je bio oltar za tamjan. Tad svećenici položiše 
tamjan na oltar, ne u granulama nego u smotku, a tamjan se zapali sam od sebe. 
Svećenici se odmah povukoše na distancu, ostavivši Joakima sama pred oltarom. 
Vidjela sam ga na koljenima, ruke raširio dok je tamjan sporo izgarao i polako 
nestajao. 


Ostao je tako zatvoren u Hramu cijelu noć, moleći velikim žarom. Vidjela sam da je u 
ekstazi. Pred njim se pojavi jedan svijetli lik, na isti način kao što je to bilo Zahariji. 
Lik mu dade svitak pisma sa sjajnim slovima. Na svitku su bila tri imena: Helia, Hana 
i Mirjam, a pokraj zadnjeg imena, slika malog Zavjetnog kovčega ili tabernakula. 
Joakim sakri svitak ispod haljine na grudima. Anđeo progovori: 'Ana će začeti 
Bezgrješno dijete, a ono će roditi Otkupitelja svijeta.' Anđeo mu osim toga reče da ne 
žali nad svojom neplodnošću, koja nije na njegovu sramotu, već na slavu, jer ono što 
će njegova zaručnica začeti, neće biti po njemu, nego kroz njega, biti će plod Boga, 
najviša točka Blagoslova danog Abrahamu. Vidjela sam da Joakim ne može pojmiti 


ove riječi. 


Tada ga anđeo povede iza zastora koji je skrivao rešetku, koja bijaše ispred Svetinje 
nad svetinjama. Prostor između zastora i rešetke bijaše za stajanje. Tad anđeo 


držaše pred Joakimovim licem neku sjajnu kuglu, vrlo blizu njegova lica, a ja se sjetih 


običaja na našim vjenčanjima, gdje svaki svat ljubi oslikanu glavu i daje 14 novčića 
voditelju slavlja. A sad, kao da su pozvane Joakimovim dahom, pojaviše se sve vrste 
slika u globusu. Joakim ih je jasno vidio, jer njegov dah ih nimalo ne zamagljivaše. 
Čini mi se da mu je tad anđeo rekao da će Ana začeti, premda će ostati od njega 


nedirnuta, čista, kao i ova kugla. 


Tada anđeo odnese kuglu ispred njega daleko uvis. Vidjela sam da je lebdjela u 
zraku i kao kroz neki otvor, brojne i čudesne slike uđoše u globus. Bile su kao čitavi 
svijet, jedna slika izlazila iz druge. Gore visoko, na najvišem mjestu pojavi se 
Presveto Trojstvo, a ispod, na jednoj strani Raj, Adam i Eva, Pad, Obećanje 
Otkupitelja, Noa, Arka, scene povezane s Abrahamom i Mojsijem, Zavjetni kovčeg i 
brojni simboli Marije. 

Vidjela sam gradove, kule, prolaze, cvijeće, sve zajedno divno povezano zrakama 
svjetla kao mostovima. Sve je bilo napadano i ometano svim vrstama zvijeri i 
duhova, koje su ipak na svakom mjestu bile potučene i odbačene zrakama svjetla 


koje su ih raspršivale. 


Također sam vidjela jedan vrt, zatvoren gustom živicom. Sve vrste groznih životinja 
nastojale su unići, ali ne mogaše. Vidjela sam toranj koji su napadali brojni ratnici, 
koji uvijek bijahu odbačeni. Na taj način sam vidjela brojne slike, koje su sve nosile 
neko značenje povezano s Marijom. Sve su slike bile povezane hodnicima i 
mostovima. U njima sam vidjela prepreke, podmetanja, borbe, sve ipak bijahu 
prevladane, a slike na kraju nestadoše u slijedu, na drugoj strani globusa, kao da 
ulaze u Nebeski Jeruzalem. Ali, dok sam promatrala kako slike nestaju u globusu, 


sam se globus penjao uvis i više ga nisam vidjela. 


Anđeo tad uze nešto iz Zavjetnog kovčega, premda nije otvorio poklopac Kovčega. 
To bijaše Misterija Zavjetnog kovčega, Sakrament utjelovljenja, Bezgrješno začeće, 
ispunjenje Abrahamova Blagoslova. Pod njim sam vidjela lik s obasjanim tijelom. 

Anđeo blagoslovi ili pomaza Joakimovo čelo vrškom palca i kažiprsta. Tad postavi 
ispod Joakimove haljine sjajno tijelo, a ono uđe u njega, ne znam kako drugačije da 


to opišem. Također mu dade nešto popiti iz blještava kaleža kojeg je držao s dva 


prsta. Kalež je bio istog oblika kao onaj kojeg je Gospodin koristio na Posljednjoj 
večeri, ali bez podnožja. Joakimu bi naređeno da to ponese sa sobom i da to drži u 


svojoj kući. 


Shvatila sam da je anđeo zabranio Joakimu otkriti išta o Svetoj Misteriji. Tad i ja 
shvatih zašto je Zaharija, otac Ivana Krstitelja, kroz Misteriju Zavjetnog kovčega, bio 
pogođen gluhoćom nakon što je primio blagoslov i obećanje o Elizabetinoj plodnosti. 
Nikada dotada, a ni poslije, Misterija nije bila uklonjena iz Zavjetnog kovčega od 
strane svećenika. Anđeo tad izvede Joakima iz Svetinje nad svetinjama, pa nestade. 


Joakim je ležao na tlu kao omamljen. 


Vidjela sam svećenike kako ulaze u Svetinju, odvode Joakima van i posjedaju ga na 
sjedalo, koje je stajalo na povišenoj platformi, gdje su obično svećenici sjedili. 
Sjedalo je bilo skoro slično onome koje je koristila Magdalena u svojoj 
veličanstvenosti. Umili su mu lice, držali mu nešto ispred nosa, dali mu piti, ukratko, 
tretirali su ga kao nekoga tko je onesviješten. Joakim je sav sjajio od čistoće koju je 


primio od anđela. Izgledao je kao da se vratio u cvijet mladosti. 


Joakima su poslije svećenici odveli do ulaza u podzemni hodnik, koji se protezao 
ispod Hrama, ispod Zlatnih vrata. Ovaj je prolaz bio napravljen zasebno, sa strane, a 
koristio se samo u posebnim prilikama. Pod određenim okolnostima, tamo bi 
pokornike vodili radi pročišćenja, pomirenja i odrješenja. Svećenici odvedoše Joakima 
do ulaza, pa se vratiše ostavljajući ga sama. 

On sam uđe u uski hodnik koji se postupno širio i skoro neprimjetno spuštao prema 
prolazu. U hodniku bijahu stupovi oko kojih je bilo omotano zelenje. Sličili su stablima 
i trsovima, a zlatne i zelene dekoracije na zidovima blistaše ružičastom svjetlošću 


koja je dolazila odozgora. 


Joakim prođe trećinu duljine hodnika, kad odjednom dođe Ana. Sretoše se usred 
hodnika, direktno pod samim Zlatnim vratima, gdje je stajao stup oblika kao palmino 


stablo, s obješenim lišćem i plodovima. 


Na suprotnom kraju hodnika, kroz neki prolaz, jedan je svećenik doveo Anu do tog 
hodnika, a tom su svećeniku Ana i njena služavka donijeli Hramski dar, golubiće u 
krletci, a također mu je i ispričala što joj je anđeo otkrio. Pratile su je i neke žene, 


među njima i proročica Ana. 


Vidjela sam Joakima i Anu kako se grle u ekstazi. Bili su okruženi četama anđela, neki 
su lebdjeli nad njima noseći sjajnu kulu, kao onu koju sam vidjela na slikama u 
Lauretanskim litanijama. Kula nestade između Joakima i Ane, oboje su bili okruženi 
briljantnom svjetlošću i slavom. Isti tren otvoriše se iznad njih Nebesa, i ja ugledah 
radost Presvetog Trojstva i anđele nad Začećem Marijinim. I Joakim i Ana bijahu u 
natprirodnom stanju. Shvatila sam, da u trenutku kad su se zagrlili i kad je svjetlost 
zasjala oko njih, tad se dogodilo Bezgrješno začeće Marije, Majke Božje. Također mi 
je rečeno da je Marija začeta na način, kako bi se ljudi začinjali da nije bilo Pada 


čovjeka. 


Nakon toga, Joakim i Ana hvališe Boga, krenuše k vanjskim vratima hodnika. Prošli 
su ispod luka, u prostor sličan kapelici, gdje su brojna svijetla bila upaljena. Otuda 
prođoše kroz vrata gdje su ih primili svećenici, koji ih dopratiše natrag u Hram. Hram 
je bio skroz otvoren, ukrašen vijencima od zelenja i voćem. Božanska služba se 
izvodila pod otvorenim nebom. Na jednom mjestu je bilo osam stupova, međusobno 


jednako udaljenih, a nad njima bijahu isprepleteni vijenci od zelenila. 


Joakim i Ana nakratko otiđoše do jedne svećeničke kuće u Jeruzalemu i odmah 
nakon toga žurno otputovaše doma. Vidjela sam ih u Nazaretu kako su priredili 
gozbu, na koju su pozvali brojnu sirotinju, nahranivši je i darovavši je milostinjama. 


Joakim je primio brojne čestitke, radi prihvaćanja njegovih darova u Hramu. 


Kad su stigli doma, sveti je par objavio milost Božju s ushitom sreće i slavljenja. 
Otada su živjeli u potpunoj spolnoj suzdržanosti i u velikom strahu Božjem. Tad sam 
primila na znanje informaciju, o velikom roditeljskom utjecaju obdržavanja čistoće, 


spolne suzdržanosti i mrtvljenja na potomstvo. 


Četiri mjeseca i 12 dana od trenutka Marijina začeća pod Zlatnim vratima, vidjela 
sam živom Marijinu dušu, koju je formiralo Presveto Trojstvo. Vidjela sam kako osobe 
Božanskog Trojstva prodiru i prožimaju jedna drugu. To je postalo jedna velika sjajna 
planina, a ipak oblikom nalik čovjeku. Vidjela sam kako se iz sredine Presvetog 
Trojstva, nešto uzdiže prema ustima i izlazi iz njih kao zraka svjetla. Zraka je lebdjela 
pred Božjim licem, imala je ljudski oblik ili još bolje rečeno, bila je napravljena u tom 
obliku. Budući je uzela ljudski oblik, vidjela sam da je tako oblikovana najljepšom 
zapovijeđu samog Boga. Vidjela sam kako Bog pokazuje ljepotu ove duše anđelima, 


a oni na to iskusiše neizrecivu radost. 


Vidjela sam da se ta duša ujedinila sa živim Marijinim tijelom u Aninoj utrobi. Ana je 
spavala na ležaju. Vidjela sam kako svjetlo silazi nad nju, a iz svjetla izlazi zraka i 
ulazi u sredini njena boka, ispod rebara. Vidjela sam da je zraka prodrla u nju u 
obliku malog, blještavog ljudskog lika. U isti tren, Ana se naglo uspravi na ležaju i 
sjede. Bila je cijela obavijena svjetlošću, a imala je i viziju. Vidjela je samu sebe, 
otvorenu, a u njoj kao neki tabernakul, a u njemu mala, sveta, obasjana Djevica iz 
koje je izbijalo sve spasenje. Također sam vidjela, da se tad Marija prvi put 


pokrenula u majčinoj utrobi. 


Ana ustade i reče Joakimu što se dogodilo. Tad iziđe van kuće i stade moliti pod 
stablom, pod kojim joj je dijete bilo obećano. Rečeno mi je da je Marijina duša 
oživjela njeno tijelo, pet dana ranije, nego li je uobičajeno kod običnih ljudi i da je 


rođena 12 dana ranije. 
3. Simboli Otajstva Bezgrješnog začeća 


Vidjela sam cijelu Zemlju, bijaše isušena i raspucala. Vidjela sam Iliju s dvojicom 
slugu kako se penju na goru Karmel. Prvo su prešli visoke vrhunce, pa se spustiše 
stepenicama usječenim u stijene, na neku terasu. S ove terase sišli su sličnim 
stepenicama do jednog ravnog mjesta s kojeg se opet uzdizalo jedno brdo. Brdo je 
imalo spilju, a u nju se pope samo Ilija. Ostavio je svoje sluge na rubu terase, neka 


gledaju dolje prema Galilejskom moru. Vode mu presušile, a korito mu bijaše puno 


rupa, blata i gnjilih trupala. Ilija sjede, stavi glavu na koljena, pokri je svojim plaštem 
i gorljivo se obrati Bogu. Sedam je puta zvao svoje sluge pitajući ih, vide li kakav 


oblak iznad jezera. 


Napokon, usred jezera ugledah jedan bijeli oblak, iz kojeg je izišao jedan drugi mali 
sivi oblak. U njemu bijaše mali obasjani lik koji se uzdizao visoko, a kako se uzdizao, 
istovremeno se povećavao u volumenu. Dok se oblak uzdizao, Ilija ugleda u njemu 
svijetli lik Djevice. 

Glavu joj okuživale zrake svjetla, ruke joj raširene u obliku križa, jedna ruka drži 
pobjednički krik. Duga joj haljina pada do samih stopala. Čini se da lebdi nad 
Palestinom. U toj viziji, Ilija zamijeti četiri otajstva-misterija povezana s Blaženom 
Djevicom. 

Prva je misterija, da će se Djevica pojaviti u sedmom dobu, a druga je bila obitelj 
kojoj će pripadati. Također je vidio na bližoj obali jezera jedno malo razgranato 


stablo, a na drugoj obali jedno vrlo tanko, čiji je vrh nadvisivao razgranato stablo. 


Na određenim svetim mjestima i iznad boravišta nekih pobožnih ljudi, koji su bili u 
molitvi, vidjeh kako se oblak raspao i pretvorio u vodenu paru, kao runo. Ova je para 
imala rub u duginim bojama, a u njima je bio Blagoslov, kao biser u školjci. Rečeno 
mi je da je to bila istinska prezentacija, kako se pripreme dolaska Blažene Djevice 


odvijaju s tih raznih blagoslovljenih mjesta. 


Ubrzo nakon te vizije, Ilija je proširio spilju u kojoj je običavao moliti. Napravio je 
nova pravila za djecu-proroke, s kojima je s vremena na vrijeme, u toj istoj spilji, 


stalno zaklinjao za dolazak Marije. Na taj je način častio njen dolazak. 


Ilija je ovom svojom molitvom prizivao oblake, pa im naređivao, po svom unutarnjem 
nadahnuću, inače bi jaka i razarajuća kiša mogla pasti iz njih. Isprva sam vidjela kako 
iz tih oblaka pada rosa, formirajući vrtloge iz rubova obojanih duginim bojama, da bi 
konačno pala u kapljicama. Prepoznala sam neku vezu između njih i mane u pustinji, 
koja bi u zoru ležala po pustinji u debelom pokrivaču, kao neka koža. Manu bi 


skupljali tako da bi je savijali u role. Vidjela sam kako para lebdi duž rijeke Jordan. 


Kapi nisu pale posvuda istovremeno, nego tu i tamo, u Salemu na primjer, onda gdje 
je Ivan krstio u kasnijem periodu, pa na mjestu gdje se kasnije nalazio njegov bazen 


za krštenje. 


Upitala sam za značenje obojanih rubova oblaka, pa mi je objašnjeno pomoću neke 
morske školjke, koja je također imala sjajne obojane rubove. Školjka je na suncu 
upijala svjetlo i sjala na rubovima duginim bojama, tako pročišćavajući svjetlost, kako 
ustvari svjetlost i izgleda, sve dok se u njenom središtu ne bi tako formirao bijeli 
biser. Ne mogu to objasniti, ali sam razumjela da ta rosa i kiša koja je iz njih dolazila, 
znače više nego uobičajeno. 

Primila sam jasno na značenje da bi bez rose, Marijin dolazak bio odgođen još stotinu 
godina. Kroz to natapanje i blagoslov zemlje, razne su obitelji živjele od svojih 
proizvoda dobivenih iz nje. Tako su njihova krv i meso primale novi blagoslov, po 
kojima su postajali čišći i dostojanstveniji svakim svojim novim potomstvom. Vizije 


bisera u školjci odnose se na Isusa i Mariju. 


Suša koju sam vidjela nije bila jedina, jer sam vidjela istu takvu veliku sušu i među 
ljudima tj. sterilnost. Ali padanje plodne rose prenosilo se s generacije na generaciju, 
tako sve do Marije. Ne mogu to objasniti. Povremeno bi se pojavio obojani rub na 
oblacima, jedan ili nekoliko bisera, a nad njima ljudski lik, izdiše nešto nalik duhu, 


koji se ponovo stapa s drugima. 


Također sam vidjela, kako su velikom Božjom milošću, pobožni pogani toga doba 
znali, da će Mesija biti rođen od djevice u Judeji. Ovo je saznanje bilo uklopljeno i u 
konstelacije zvijezda u Kaldeji, pojavkom vizija u zvijezdi vodilici i na nebu. Pogani su 
prorokovali u svezi toga. Vidjela sam iste valove spasenja kako se objavljuju i u 


Egiptu. 


Bog je zapovjedio Iliji da u Judeju dovede nekoliko pobožnih obitelji, koje su bile 
raštrkane po sjeveru, istoku i jugu. Tražio je tri dječaka za obučavanje da budu 
proroci-glasnici, da ih posveti toj misiji. Zamolio je od Boga znak, po kojem će 


prepoznati prave osobe za tu dužnost, jer to bijaše vrlo rizičan i dalek poduhvat. 


Prvi glasnik ode na sjever, drugi na istok, a treći na jug. Glasnik koji je išao na jug 
ode do Egipta, gdje Izraelci nisu mogli ući bez rizika. Vidjela sam tog glasnika kako 
ide duž puta, kojim će poslije ići sama Sveta obitelj, pa ode sve do Heliopolisa. Na 
kraju dođe do jednog velikog poganskog hrama okruženog brojnim građevinama, a 
hram se nalazio u nekoj velikoj dolini. U tom hramu su štovali živog bika. U hramu su 


bili brojni kipovi bika i drugih idola. Tim idolima su žrtvovali invalidnu djecu. 


Kad je prorok prolazio kraj hrama, uhvatiše ga i odvedoše pred svećenike. Srećom po 
njega, bili su posve radoznali, inače bi ga odmah ubili. Ispitivali su ga otkuda je 
došao. On je odgovarao bez ikakva straha, rekavši im da će se roditi djevica, od koje 


će doći spasenje svijeta, a tada će svi njihovi idoli biti uništeni. 


Oni su bili zaprepašteni i impresionirani onim što su čuli, pa ga pustiše da ide kud 
želi. Ali nakon nekog vremena održaše vijećanje, pa riješiše napraviti lik djevice. Kad 
ga napraviše, postaviše ga visoko u centru hramskog krova, u poziciji kao da lebdi u 
zraku. Frizura djevice bijaše kao i u većine ostalih idola, koji bijahu u hramu, polu 
žena - polu lavica. Nadlaktice bijahu pripijene uz tijelo, podlaktice raširene kao da 
odvraćaju od nečega (brane nešto). Sjajno perje joj duž cijelih ruku, jedno nagnuto 
prema drugome, kao kod kreste ili češlja. Slična pera su bila i na stranama tijela i po 


sredini tijela do samih peta. 


Egipćani su častili ovaj lik i prinosili mu žrtve, da ne bi djevica uništila njihova boga 
Apisa i druge idole. Ali, oni su ipak nastavili sa svojim gadostima i žrtvama. Jedina 
promjena koju je donio prorok-glasnik, bijaše prizivanje lika djevice i njeno čašćenje 


prema raznim interpretacijama, koje su dodjeljivali prorokovoj riječi. 


Vidjela sam puno od života Tobije i braka koji je anđeo donio, između mladog Tobije 
i Sare. Sara je bila rođakinja svete Ane. Stari Tobija je predstavljao rasu pobožnih 
Židova, koja je čeznula za dolaskom Mesije. Njegova sljepoća označava da više neće 
imati djece i da bi se trebao posvetiti samo meditaciji i molitvi. Njegova svadljiva 


žena predstavlja uzaludne i nesretne ceremonije farizejskih naučitelja i Zakona. 


Zalogaj, glasnik proljeća, predstavlja dolazak spasenja. Tobijina sljepoća uglavnom 
predstavlja plodno, premda jadno očekivanje i čeznuće za spasenjem i nehaj kad će 
se to zbiti. Anđeo je govorio istinu kad je rekao da se zove Azarja, sin Ananijin, jer ta 


riječ znači 'pomoć Gospodnju iz oblaka Gospodnjeg'. 


Ovaj je anđeo bio vodič rasama, zaštitnik i upravitelj Blagoslova, čak i kod 
Bezgrješnog začeća Blažene Djevice. U zajedničkoj molitvi mladog Tobije i Sare, koju 
su anđeli odnijeli do trona Gospodnjeg, gdje je bila milostivo primljena, prepoznala 
sam želje pobožnih Židova i sionskih kćeri za dolaskom Spasitelja, kao i stalne 
molitve Joakima i Ane za obećanim im djetetom. Tobijina sljepoća i približavanje 
njegove žene označava također i prezir pokazan prema Joakimu i odbijanje njegove 
žrtve. Sedam ubijenih Sarinih muževa predstavlja one među Marijinim precima koji 


su postavljali prepreke njenom dolasku, a tako neposredno i dolasku Spasitelja. 


Oni također predstavljaju i odbijene Anine prosce, prije nego li je izabrala Joakima. 
Dolazak Sarine služavke predstavlja izrugivanje pogana, nevjernika i bezbožnih 
Židova radi odgađanja dolaska dugo očekivanog Mesije. Takvi nepobožni ljudi, 
potaknuli su pobožne na još veće molitve. Bijaše to također i poseban simbol prezira 
koji je Ana morala otrpjeti od svoje služavke, njenu zbunjenost, pa se bacila još 
iskrenije na molitvu i mrtvljenje. Riba koja je progutala mladog Tobiju označava 
produženu Aninu neplodnost. Ali, vađenje ribljeg srca, jetre i žuči predstavlja dobra 
djela i mrtvljenje. Malo jare donijeto doma od strane Tobijine žene kao nadnica za 
rad, bijaše ustvari ukradeno jednom čovjeku, jer su joj ga neki ljudi prodali vrlo 
jeftino. Tobija je znao ljude kao i cijelu kupovinu i to je bio razlog što su ga prezirali. 
To također nosi i neko značenje prema vezi koja je postojala između pobožnih Židova 
i Esena na jednoj strani i većine ceremonijalnih Židova i Farizeja na drugoj strani, kao 


i prezir koji su ovi posljednji osjećali prema prvima. 


Žuč kojom je Tobijina sljepoća izliječena simbolizira trpljenje i gorčinu po kojoj su 
izabrani među Židovima došli do saznanja o spasenju i njihovu sudjelovanju u tome. 
To predstavlja ulazak svjetla u tamu, Isusov ulazak u Njegovu gorku Muku, od samog 


Njegova rođenja. 


4. Simbolične vizije 


Vidjela sam tanak stup kako se uzdiže sa Zemlje. Bio je kao stapka cvijeta, kao čaška 
ili kapsula maka. Na vrhu toga stupa vidjela sam osmerokutnu crkvu. Stup se 
protezao i kroz središte crkve. Tamo je bilo i stablo koje je imalo nekoliko grana. Na 
tim granama bijahu članovi Svete obitelji i njihovi rođaci. Oni su ustvari bili središnji 
objekti čašćenja u ovoj viziji. Stajali su kao da su prašnici cvijeća. 

Ana je stajala gore, između dva sveta čovjeka, Joakima i svoga oca, ili nekog drugog 
člana svoje obitelji. Ispod grudiju svete Ane vidjela sam sjajni prostor kao u obliku 
srca. U tom svjetlu vidjela sam lik obasjanog djeteta, razmotanog kao da je postalo 
veće, naraslo. Ruke mu bijahu sklopljene na prsima, glava nagnuta ustranu, a ono 
stalno šalje prema jednoj četvrtini globusa brojne zrake svjetla. S iznenađenjem sam 


zamijetila da zrake ne idu u svim smjerovima. 


Na okolnim granama, kao i na onima nagnutima prema ovoj srednjoj grani, bijahu 
klanjaoci. Posvuda i u crkvi bijahu bezbrojne grupe i korovi svetaca sagnutih u 
molitvenom stavu, prema svetoj centralnoj točci. Slatkoća, miomiris i jednostavnost 
ove svete službe ne može se usporediti s ničim. Možda se može donekle usporediti s 
procvjetalim poljem obasjanim suncem, preko kojeg piri lagani povjetarac, šaljući 
natrag svoje miomirise i boje onim zrakama, kojima svaki cvijet duguje svoje darove, 


da, čak i sam svoj postanak. 


Iznad ove slike Bezgrješnog začeća, dizala se stabljika milosti. Pružala se iznad Ane, 
a na njenom vrhu su sjedili okrunjeni Marija i Josip. Ispod njih u adoraciji je stajala 
Ana. Ali iznad svih njih, na samom vrhu stabla sjedilo je Dijete Isus u čistom sjaju, u 
ruci drži kraljevski globus. U adoraciji oko ovih grupa, bijahu prvo korovi apostola i 
učenika, a u udaljenijim krugovima bijahu drugi sveci. Visoko iznad svih, vidjela sam 
u bliještećem svjetlu likove i moći neodređenih obrisa, a iznad njih nešto kao polu 


sunce koje šalje svoje zrake. 


Ova druga slika je nosila značenje adventa. Prvo sam vidjela prostor ispod i oko 
stupa, tad ugledah crkvu i njene klanjaoce, i napokon dijete umotano u sjajno srce. 
Istovremeno sam primila jasno uvjerenje o Bezgrješnom začeću. Sve sam to čitala 
jasno kao knjigu i sve sam shvaćala. Također mi je obznanjeno da je nekoć na tom 
mjestu stajala crkva, ali zbog njenih ružnih scena o Bezgrješnom začeću bijaše dana 
na uništenje. Međutim, Pobjednička Crkva je kod sebe još uvijek slavila gozbu. 
Također sam čula i riječi: 'Svaka vizija sadrži neku misteriju, sve do svoga 


ispunjenja. 


5. Predvečerje Marijina rođenja 


Koja radost cijele prirode! Ptice pjevaju, janjad i jarići skakuću, jata grlica lete s 
radošću oko mjesta gdje je nekoć bila Anina kuća. Danas je tamo sama divljina... ali, 
imala sam viziju hodočasnika u davnim kršćasnkim vremenima, koji su opasani i s 
dugim štapovima u rukama, išli na hodočašće na goru Karmel. Na glavi su nosili 
nešto slično turbanima. I oni su sami participirali u radosti prirode. A kad su upitali 
pustinjake koji su boravili u okolici, za razlog ove radosti u prirodi, na njihovu 
zaprepaštenost dobiše odgovor da je to ovdje uobičajeno. 

I tako su tamo stvorovi uvijek dolazili u predvečerje godišnjice Marijina rođenja, 
letjeli su oko mjesta gdje je nekad stajala Anina kuća. Pustinjaci im rekoše o svetom 
čovjeku u ranijim danima, koji je prvi primijetio ove divne događaje u prirodi. 
Njegovo izvješće potaknu i ustanovljenje blagdana Marijina rođenja, koji ubrzo 


postade opći u cijeloj Crkvi. A sad sam upravo gledala, kako je došlo do toga. 


Vidjela sam nekog pobožnog hodočasnika, 250 godina nakon Marijine smrti, kako 
putuje u Svetu zemlju, posjećuje i časti sva mjesta povezana s Isusovim djelovanjem 
na zemlji. Bio je nadnaravno upućivan i vođen. Ponekad je provodio nekoliko dana na 
istim mjestima, na kojima bi iskusio posebnu utjehu. Tamo je molio i meditirao, a 


tamo je primao i otkrivenja od Svemogućega. 


Nekoliko je godina primjećivao, da je uvijek sa sedmog na osmi rujna, neka velika 


radost u prirodi, a čuo je i anđeoske glasove kako pjevaju u zraku. Iskreno se 


pomolio da sazna razlog svega ovoga, pa mu je obznanjeno u viziji, da je to 
predvečerje Marijina rođendana. Kad je imao ovu viziju, bio je na putu k planini 
Sinaj. U njoj mu je rečeno i za postojanje kapele koja je izgrađena u Marijinu čast, u 
spilji proroka Ilije. Rečeno mu je da je otkrije, kao i da pustinjacima na gori Sinaj 


otkrije okolnosti Marijina rođenja. 


Ponovo sam ga vidjela kada je stigao na goru. Tamo gdje danas stoji samostan, 
tamo su od ranih vremena stanovali pustinjaci, tu i tamo raspršeni. Tada je bilo teško 
pristupiti tome mjestu iz doline. Da bi sa te strane stigli na vrh gore, koristili su neke 
naprave za podizanje. U svezi dolazaka hodočasnika, vidjela sam da je tamo 8. 
srpnja 250-te godine, po prvi puta proslavljen blagdan, a poslije je uveden i u 


ostatak Crkve. 


Vidjela sam kako pustinjaci prate hodočasnike do Ilijine spilje, kako bi posjetili kapelu 
koja je tamo izgrađena Mariji u čast. Ali nije ju bilo lako pronaći, jer je gora bila 
prekrita vrtovima, koji su još uvijek donosili predivno voće. Premda im je dozvoljeno 
rasti u divljini, tamo još bijahu i druge brojne spilje pustinjaka Esena. 

Hodočasnik koji je imao viziju reče im da pošalju jednog Židova u svaku spilju, i da 
ona spilja koju bude trebalo probijati je ona prava, Ilijina. Tako je bio poučen u viziji. 
Tad ih ugledah kako šalju jednog starog Židova u spilje. Dođe tako do jedne koja je 
imala vrlo uzak ulaz, kao da ju je netko zatvorio. Puno puta je pokušavao ući u nju, 


ali svaki pokušaj je bio odbijen. Po ovome čudu prepoznaše da je to Ilijina spilja. 


Kad su ušli u nju vidješe da postoji još jedna spilja čiji je ulaz bio zazidan. Ovo je bila 
kapela u kojoj je prorok Ilija molio i u molitvi počastio buduću Majku Spasiteljevu. 
Unutra su se nalazile još mnoge svete stvari i relikvije, kosti Proroka i Patrijarha, 
posuđe i pokrovi koji su korišteni kod ceremonija Starog zavjeta. Ovo posuđe se 


kasnije koristilo i u Crkvi. 


Mjesto gdje je stajao trnoviti grm prozvano je jezikom te zemlje: sjenka Božja. 
Unutra se ulazilo samo bosih nogu. Ilijina spilja bijaše zazidana prelijepim velikim 


kamenjem, koje je imalo po sebi prošarane žilice kao u obliku cvijeća. Poslije sam 


vidjela kako tamo podižu crkvu. Okolica planine je potpuno od crvena pijeska, ali 


opet na njemu raste predivo voće. 


Saznala sam od svete Brigite, da ako trudnica posti u predvečerje Marijina rođendana 
i moli žarko devet Zdravo Marija na čast devet mjeseci, koje je ona provela u 
maternici svete Ane, ako te molitve često ponavlja i u vrijeme svoje trudnoće, a 
posebno u predvečerje Marijina rođendana, pobožno se pričesti, sveta Brigita će 
sama prinijeti te njene molitve Bogu, čak i u kritičnim trenutcima, a sve će izići na 


dobro, i s porođajem i s djetetom. 


Vidjela sam Blaženu Djevicu u predvečerje njena rođenja. Rekla mi je: "Tkogod reče 
ovu večer (7.rujna), devet Zdravo Marija, s ljubavlju i pobožno na čast devet mjeseci 
koje sam provela u majčinoj utrobi, kao i na čast moga rođenja, i nastavi istu 
pobožnost još devet dana uzastopce (devetnica), dnevno daje anđelima devet 
cvjetova za buket. Ovaj buket oni nose u nebo i daju ga Presvetom Trojstvu, 


zadobivajući neku milost za onoga koji moli." 


Odnijeta sam na najviše mjesto između neba i zemlje. Vidjela sam Zemlju dolje ispod 
sebe, sivu i mračnu, a iznad mene Nebesa gdje je, između korova anđela i redova 
blagoslovljenih, bila Blažena Djevica Marija pred tronom Božjim. Vidjela sam za nju 
pripremljena dva trona časti, dvije zgrade časti, koje su naposljetku postale crkve, 
da, cijeli gradovi, a formirani su od molitava sa Zemlje. Cijele su napravljene od 
cvijeća, zelenja, vijenaca, raznih vrsta molitava, od tipičnih do molitava različitih 
vrijednosti i karakteristika, individua i cijelih kongregacija. Anđeli i sveci su ih uzimali 


iz ruku onih koji su ih nudili i odnosili ih gore u Nebesa. 
6. Marijino rođenje 
Nekoliko dana prije, Ana je obavijestila Joakima da je došlo vrijeme da se porodi. 


Otposlala je glasnike svojoj sestri Marahi u Seforis, kao i udovici Enue Elizabetinoj 


sestri u dolinu Zabulon, pa zatim njenoj sestri Sobinoj kćeri Mariji Salome, ženi 


Zebedevoj, u Betsaidu. Sinovi Salome i Zebedeja, Ivan evanđelist i Jakov stariji, ne 
bijahu još rođeni. 

Ana je poslala po ove tri žene da dođu k njoj. Vidjela sam ih na putu tamo. Dvije od 
njih pratili su njihovi muževi, koji su se vratili kad su došli u blizinu Nazareta. Joakim 
je poslao sluge zajedno sa stadima, pa je na raspolaganju imao cijelo kućanstvo. 


Marija Helijeva, Anina starija kći, a sada žena Kleofina, preuze sve kućanske poslove. 


Uvečer prije rođenja djeteta, Joakim ode u polje blizu kuće, do stada. Vidjela sam ga 
s nekim slugama koji ga izvještavaše. Zvao ih je braćom, ali oni ustvari bijahu samo 
djeca njegove braće. Pašnjaci su bili lijepo podijeljeni i ograđeni ogradama. U 
uglovima bijahu kolibe gdje su sluge držale hranu donesenu iz Anine kuće. Tamo je 
bio i jedan kameni oltar pred kojim su molili. Stepenice su vodile dolje do njega, a 
prostor oko njega bijaše popločen trokutastim kamenjem. Iza oltara bijaše zid sa 


stepenicama s obje strane. Cijelo je mjesto bilo okruženo drvećem. 


Joakim, pošto je malo molio, izabra najbolje janjce, jariće i telad iz stada i otposla ih 


po slugama u Hram, kao žrtvene prinose. Joakim se nije vratio doma prije večeri. 


Predvečer sam vidjela tri žene kako se približavaju Aninoj kući. Kad su stigle uđoše 
ravno u Aninu sobu, koja je bila iza ognjišta. Ana ih zagrli i reče da joj se vrijeme 
primaklo, pa zajedno s njima izrecitira jedan psalam: «Blagoslovljen Bog Izraelov. 
Smilova se svome narodu i oslobodi ga. Zaista, ispunio je obećanje dano Adamu u 
raju — ženino sjeme će zgaziti gujinu glavu.» Ne sjećam se svih stihova, ali ih je Ana 
posvetila Mariji: «Sjeme koje je Bog dao Abrahamu proklija u meni. Obećanje dano 
Sari i cvjetanje Aronova štapa ispuni se na meni.» 

Cijelo vrijeme je Ana sjala od svjetlosti. Soba je bila puna slave, a iznad Ane su 
lebdjele Jakovljeve ljestve. Žene oko nje bijahu zaprepaštene i ushićene. Mislim da su 


i one vidjele ljestve. 


Sada gosti uzeše malo jela da se okrijepe. Jeli su i pili stojeći, a oko ponoći otiđoše 


na počinak. Ali Ana je ostala u molitvi. Nakon malo vremena ode i probudi žene. 


Osjećala je da je vrijeme, pa je željela da i one mole s njom. Sve se povukoše iza 


zastora čineći tako jedan mali oratorij. 


Ana otvori vrata malog ormara ugrađenog u zidu. U njemu bijaše kutija sa svetim 
blagom, a s obje strane lampe tako udešeno, da su se mogle bez problema podići 
uvis iz svog stalka i postaviti na gornje stalke. Ove su lampe sada bile upaljene. U 
podnožju maloga oltara bijaše ojastučen stolac. Kutija je sadržavala malo Sarine 
kose, koju je Ana vrlo poštovala, nešto Josipovih kostiju koje je Mojsije donio iz 
Egipta, malo tkanine koja je pripadala Tobiji, i mali, bijeli, sjajni, kruškoliki kalež iz 
kojeg je Abraham pio kada je primio Blagoslov od anđela, a koji je poslije uzet iz 
Zavjetnog kovčega i dan Joakimu zajedno s tim Blagoslovom. 

Ovaj Blagoslov bijaše kao kruh i vino, kao sakrament, kao natprirodna hrana. Ana 
kleče pred svetište, sa strane joj po jedna žena, a otraga nje treća. Ponovo ih čuh 


kako recitiraju psalam. Čini mi se da su spomenuli gorući grm na Horebu. 


A tad natprirodna svjetlost poče ispunjavati sobu i lebdjeti oko Ane. Tri žene padoše 
kao skamenjene, prostrte u adoraciji. Oko Ane svjetlo poprimi baš formu gorućeg 
grma na Horebu, tako da je više nisam mogla vidjeti. Plamen je plamsao prema 
unutra i odjednom ja ugledah kako Ana na rukama drži svjetlosno dijete - Mariju. 
Ogrne je svojim ogrtačem, privije na srce i položi na ojastučeni stolac pred 


relikvijama, te nastavi s molitvama. 


Tad začuh plač djeteta, te ugledah Anu kako izvlači malo platna ispod nekog velikog 
vela kojim je bila omotana. Prvo povi dijete u sivo, pa u crveno platno, ostavljajući 
prsa, ruke _i glavu golom, a tada gorući grm nestade. Svete se žene ustadoše i s 
radosnim iznenađenjem primiše svaka ponaosob novorođenče u naručje. Sve 
zapjevaše himan zahvalnosti, dok je Ana držala dijete visoko iznad glave. Ponovo 
vidjeh da je soba puna svjetlosti i milijardi anđela. Uzvikivali su djetetovo ime, 
pjevajući: «Dvadesetog dana, dijete će se prozvati Marija.» Tada otpjevaše Gloriju i 
Aleluja. Sve sam ove riječi dobro čula. 


Ana ode u svoju sobu i leže na ležaj. Žene okupaše i umotaše dijete, pa ga polegoše 
kraj matere. Kraj kreveta je bila mala košara-kolijevka s drvenim klinovima koji su se 
mogli utaknuti u rupe, lijevo i desno, ili na podnožje kreveta ako se željelo. Jedna od 
žena ode i dozove Joakima. 

On uđe, kleče kraj Anina ležaja, a suze mu curile niz lice padajući po djetetu. Tada 
uze dijete, podiže ga uvis, pa ispjeva pjesmu zahvalnicu, kao onomad Zaharija. 
Govorio je riječi kojima je izražavao svoju čežnju da sad može umrijeti, a aludirao je 
na sjeme dano od Boga Abrahamu, ostvareno perfektno u njemu samom, kao i u 


korijenu Jišajevu. 


Primijetila sam, premda ne odmah, da Marija Helijeva nije među njima prva ugledala 
dijete. Ona mora da je već nekoliko godina i sama bila majka svoje kćeri Marije 
Kleofine, stoga nije bila prisutna na Aninu porođaju, jer je židovski zakon zabranjivao 


kćerima da budu s majkama pri porođaju. 


Kad se Marija rodila, istovremeno sam je vidjela pred Presvetim Trojstvom i u Aninim 
rukama. Vidjela sam radost cijeloga Nebeskog dvora. Vidjela sam sve njene darove i 
milosti koje su na natprirodan način ostvarene u njoj. Često sam imala ovakve vizije, 
ali ne mogu ih tako jednostavno izraziti, jer su neopisive, pa zato šutim što se toga 
tiče. Marija je također poučena bezbrojnim misterijama. Kad su ove vizije završile, 


dijete je zaplakalo na zemlji. 


Vidjela sam da je vijest o Marijinu rođenju došla i u limb, pa sam gledala tijek sreće s 
kojom je vijest primljena od strane Patrijarha, posebno Adama i Eve, koji su se 
veselili da je Obećanje koje su dobili u raju sad ispunjeno. Vidjela sam da su 
Patrijarsi narasli u milosti, njihovo boravište postade svjetlije i manje tjeskobno, a 
otada su počeli imati i veći utjecaj na zemlji. Bijaše to kao da su sva njihova dobra 
djela, molitve, pokore i napori, želje i aspiracije tek sad napokon donijeli plod. 

Sva je priroda, živa i neživa, mužjaci i ženke, blistala od sreće, a ja čuh i milozvučno 
pjevanje. 

Ali grješnici bijahu ispunjeni tjeskobom i grižnjom savjesti. Posebno oko Nazareta i u 


drugim dijelovima Palestine, ugledah mnoge opsjednute duše, koje su u trenutku 


Marijina rođenja, postale nevjerojatno bijesne. Urlikali su i vrištali, prevrtali se i 


udarali. Iz njih su đavli vrištali: «Moramo se povući! Moramo izići!» 


Te noći kad se Marija rodila, najdraže mi je bilo vidjeti starog svećenika Šimuna u 
Hramu. Ustade potaknut strašnim kricima opsjednutih, koji su bili utamničeni u 
jednoj od ulica Siona kraj Hrama. Šimun se zajedno s drugima brinuo o njima. Te 
noći ode do kuće gdje su bili zatvoreni, pa ih upita za razlog tih urlika, koji su sve 
probudili. Opsjednuti muškarac koji je bio najbliže ulazu bijesno je vikao da mora 
izići. Šimun ga oslobodi, a tad đavao kriknu: »Moram izaći odavde! Moramo otići 
odavde i nikad više ne smijemo zaposjesti ljudsko biće!» Tad ugledah kako jadno 
biće đavao strašno baca tamo amo, i napokon ga napusti. Šimun je stalno molio. 


Jako sam se radovala kad sam tad ugledala starog Šimuna. 


Tad sam vidjela da su proročica Ana i još jedan budući Marijin učitelj u Hramu 
uzdignuti do nebesa i poučeni u viziji o rođenju djeteta. Rečeno im je što se 


dogodilo. Mislim da su oboje poznavali svetu Anu. 


U zemlji Tri sveta kralja, neki su Proroci imali vizije o rođenju Blažene Djevice. Rekli 
su svojim svećenicima da je Djevica rođena, a pozdravili su je mnogi duhovi koji su 
sišli na zemlju, ali neki drugi duhovi su zločesti. Kraljevi su astrolozi također, vidjeli 


slike svega toga u zvijezdama. 


U Egiptu, u predvečerje rođenja, jedan idol bi snažno zavitlan sa svog prijestolja u 


more, a neki drugi pade s postolja i smrvi se u prah. 


Sutradan ujutro vidjeh veliko mnoštvo iz okolice kako se skupilo oko kuće, zajedno s 
Aninim slugama i sluškinjama. Gošće im pokazaše dijete. Mnogi bijahu dirnuti, a 
mnoga se pokvarena srca promijeniše na bolje. Skupili su se oko kuće, jer su po noći 
vidjeli svjetlo iznad kuće, a i zbog rođenja Anina djeteta, jer su to gledali kao na 


veliki blagoslov. 


Poslije su došli ostali Joakimovi rođaci iz doline Zabulon. Pratile ih sluge. Dijete bi 


pokazano svima, a obrok bijaše pripremljen u kući. 


Sutradan ljudi opet grnuše u grupama da vide dijete. Njena mala kolijevka bijaše 
oblika broda. Postavili su je na povišeno mjesto, nešto kao njihaljka ispred kuće. 
Donji pokrivač bijaše crvene boje, a gornji bijele. Na njima je dijete ležalo. Dijete je 


bilo bijelo ružičaste boje kože i imalo je lagane plave kovrče. 


Vidjela sam Mariju Kleofinu, kćer Marije Helijeve i Kleofe, unučicu Aninu. Tad je bila 
mala djevojčica od par godina. Igrala se s bebom Marijom i brinula se za nju. Bila je 
krepko i zdravo dijete. Nosila je bijelu haljinu bez rukava, obrubljenu crvenim rubom 
s kojeg su visjele tanane male crvene kuglice, kao jabučice. Oko tankih golih ručica 
bijaše dva reda perja, ili svile, ili vune, ili tako nečeg sličnog. I novorođenče Marija je 


imala mali prozirni šal oko vrata. 


7. Dijete prima ime Marija (Mirjam) 


Vidjela sam veliko slavlje u Aninoj kući, sve bijaše radost. Pregrade od trske bijahu 
uklonjene iz kuće, pa velika soba bijaše spremna. Svuda uokolo zidova bijahu 
postavljeni stolovi, a na njima tanjuri, čaše itd. Usred sobe bijaše oltar pokriven 
crvenim i bijelim platnom, a i stalak na kojemu se nalazio namotan svitak. Mala 
košara-kolijevka je postavljena na oltar. Bila je oblika školjke, isprepletena crvenim i 
bijelim. Pokrivač je bio nebesko plav. 

Došli su svećenici iz Nazareta, u svojem svećeničkom ruhu, a među njima jedan 
obučen svečanije nego ostali. Bilo je puno ženskadije, rođakinja svete Ane, a sve su 
odjevene u svečanu odjeću. Među njima je Anina starija kćer Marija Helijeva 
zaručnica Kleofina, Anina sestra Maraha iz grada Seforisa, kao i druge. Došlo je i 
nekoliko Joakimovih rođaka. Ana se oporavila, ali još ne bijaše među prisutnima. 


Ostala je u svojoj sobi, iza ognjišta. 


Enue, Elizabetina sestra, unese dijete Mariju, odjeveno u crveno i prozirno bijelo, te 


je preda Joakimu. Svećenici priđoše oltaru, pomoćnici su nosili traku od glavnog 


svećenika, moleći iz svitaka. Joakim poleže dijete na ruke glavnog svećenika, koji je 
nježno primi, malo se pomoli, a tad je položi u malu kolijevku na oltaru. Tad uze 
škare i kutijicu za hvatanje burmuta, pa odreže malo kose s obje strane glave djeteta 
i sa sredine čela. Tad tu kosu spali na ugljenu. Tad uze posudu s uljem i pomaza pet 
osjetila djetetovih. Palcem utisnu mast u uši, nozdrve, usta i na prsa djeteta. Napisa 
na komadu pergamene ime Marija, pa ga položi na prsa djeteta. Tada dijete uze 
Joakim i dade je Enui, a ova je odnese Ani. Za vrijeme ceremonije žene su stajale 


pozadi, a po završetku, svi su pjevali psalme. 


Tad ugledah i ostali namještaj, stolove, zdjele itd., koje prije nisam primjećivala. 
Tamo na stolu bijahu i zdjele koje su svjetlucale, a poklopci im prošarani rupama. 
Mislim da su to košare u koje su stavljali cvijeće. Na kraju stola ugledala sam brojne 
male bijele šipke, kao od kosti, također i žlice. Bile su i neke savijene cijevi, ali ne 


znam čemu su služile. Više nisam ništa vidjela od obroka. 


8. Pripreme za Marijino prikazanje 


Marija je imala tri godine i tri mjeseca kada je učinila zavjet, da će ući u Hram i ostati 
djevica. Bila je zdravo dijete, visoka, imala je zlatne kovrče. Bila je već toliko visoka 
kao naša današnja djeca od 5-6 godina. Kći od Marije Helijeve bijaše nekoliko godina 
starija od Marije, jača i krepkija. U Aninoj kući sam vidjela pripremne radnje za 
pripremanje Marije, za njen ulazak u Hram. Pripreme bijahu povod za veliko slavlje. 
Skupilo se pet svećenika iz Nazareta, Seforisa i drugih mjesta. Među njima bijaše 
Zaharija, sin Anina strica. 

Pripremali su se izvesti svetu ceremoniju na djetetu Mariji, neku vrstu ispita, je li 
dovoljno umno zrela da bude primljena u Hram. Osim svećenika bijahu prisutni i 
Anina sestra iz Seforisa sa svojom kćeri Marijom Heli i njenim djetetom i nekoliko 


drugih djevojčica i rođakinja. 


Odjeću koju je dijete nosilo za ovu priliku, iskrojili su sami svećenici, a prisutne žene 
su je brzo međusobno spojile. Dijete je nosilo ovu odjeću kad je bilo podvrgnuto 


strogim ispitivanjima. Ceremonija u sebi bijaše vrlo ozbiljna i stroga, premda su lica 


prisutnih svećenika ponekad bila nasmiješena od divljenja na djetetove odgovore i 


izraze, a često su ih prekidali suze Joakima i Ane. 


Tri različite odjeće bijahu pripremljene za Mariju. Odjevali su je u tri razna trenutka 
ceremonije, a pitanja i odgovori se stalno izmjenjivaše. Sve se ovo odigravalo u 
velikoj sobi, odmah do blagovaonice. Svjetlo je ulazilo kroz kockasti otvor u sredini 
krova, čiji se otvor često prekrivao mrežom. Pod je bio prekriven crvenim tepihom. 
Usred sobe je stajao stol, kao oltar, na njemu crveni stolnjak, a preko njega prozirni 
bijeli stolnjak. Na stolnjaku kutija sa svitcima, koja pak imaše zastor sa slikom 
Mojsija, ušivena na zastor. Na slici je Mojsije imao veliki ogrtač u kojem je običavao 
moliti, a u ruci držaše ploče Zakona. 

Uvijek sam viđala Mojsija kao visokog čovjeka, širokih ramena. Imao je visoku, 
nekako piramidalnu glavu, velik kukast nos, a iznad širokog i visokog čela bijahu dvije 
kvrge, dodirivahu se, što mu je davalo vrlo zgodan izgled. U njegovu djetinjstvu, one 
bijahu tek male bradavice. Ten mu bijaše smeđast, sjajan i grub, boja kose vukla na 
crveno. Na čelima mnogih drevnih Proroka i pustinjaka vidjela sam iste takve 
otekline, kakve je imao i Mojsije. Ponekad se samo jedna takva čvoruga pojavljivala 


posred čela. 


Na malom oltaru su bile tri robice za dijete od različitih materijala, poklonjene od 
rođaka za njen miraz. Na stepenici ispred oltara je stajala nekakva vrsta prijestolja. 
Svećenici su u sobu ušli bosi. Trojica od njih su došli samo ispitati i blagosloviti dijete, 
koje je ponovo bilo obučeno u svoju svakidašnju odjeću. Joakim i Ana bijahu prisutni 
sa svojim rođacima. Žene su bile otraga, djevojčice kraj Marije. Jedan od svećenika 
uze odjeću s oltara, objasni njeno značenje, pa je preda u ruke Anine sestre iz 


Seforisa, a ova tad odjene Mariju. 


Prvo je odjevena jedna mala žuta pletena haljina, a onda šarena čipkasta, koja se 
navlačila preko glave i ovijala oko tijela. Na prsima je imala nešto kao korde. Preko 
toga je dolazilo smeđi ogrtač s rukavima. Imao je otvor za glavu, a privezivao se 
ispod prsiju. Na nogama je imala smeđe sandale, s debelim zelenim potplatom. 


Marijini crvenkasto-plavi uvojci bijahu uređeni u frizuru, a svilena kruna s perjem 


bijaše na glavi. Perje bijaše dužine prsta, a naginjalo se prema unutrašnjosti krune. 
Znala sam i pticu te zemlje od koje su uzeli perje. Jedna velika pravokutna pepeljasta 
marama bijaše prebačena preko glave kao veliki veo. Mogla se povući ispod ruku 
tako da je počivala kao naramenice. Čini mi se da je to služilo kao neki plašt, koji se 


koristio pri molitvi ili pokori, kao i na putovanjima. 


Svećenici sad uputiše djetetu razna pitanja, povezana s disciplinom u Hramu. Između 
ostaloga rekoše joj: «Tvoji roditelji obećali su te dati u Hram, učinili su zavjet da ti 
nećeš piti niti vina, ni octa, niti ćeš jesti grožđa, ni smokava. A ti, što ti sad veliš na 
njihov zavjet? Dobro razmisli o tome dok ručamo?» Židovi su odgajali, posebno 
djevojčice, piti ocat. I Marija je voljela piti ocat. O tim i sličnim stvarima bijaše 


propitivana. 


Sad su drugo odijelo obukli na dijete. Sastojalo se od nebesko plavog prsluka, 
ogrtača iste boje, ali svjetlije nijanse i bogatijeg steznika, bijelog vela, sjajnog kao 
svila, a padao je otraga u bogatim naborima, nešto kao posvećeni velovi časnih 
sestara. Marija je imala i veo preko glave koji se spuštao na lice. Držale su ga tri 
kopče, a ovisno o njima veo se mogao skroz podignuti na vrh glave, mogao se podići 


na trećinu lica ili na pola lica, ili se spustiti skroz preko cijelog lica. 


Dijete je bilo poučeno kako da se koristi ovim velom, kod jela ili kod odgovaranja na 
pitanja. U ovoj odri, Marija ode do stola gdje je sjela između dvojice svećenika. Treći 
je bio nasuprot njoj. Žene i djeca su sjedila na jednom kraju stola, zasebno od 
muškaraca. Za vrijeme obroka, svećenici su pokazali djetetu kako se koristi veo, 
pitajući mnoga pitanja, dobivajući odgovore, kao i u mnogim drugim stvarima 
ceremonije. Podsjećali su je da još uvijek može sudjelovati u svemu, nudili su je 
raznim jelima, kušajući je da vide koliko daleko ide njena suzdržanost. Ali Marija je 
pokazivala svoje divljenje svemu što su činili ili rekli. Kušala je samo malo neka jela, 
a odgovarala je na sva njihova pitanja jednostavno i mudro. Za vrijeme blagovanja i 
cijeloga ispitivanja, vidjela sam anđele kako lebde iznad nje, poučavajući je i 


upućujući u svemu. 


Nakon obroka, ponovo je bila odjevena u novu robu, ispred oltara u susjednoj sobi. 
Anina sestra iz Seforisa pomagala je svećeniku u ceremoniji, za vrijeme koje je 
objašnjavala značenje odjeće, a govorila je i o duhovnim stvarima. Odjeća koja je 
sad bila na djetetu bijaše najljepša od svih. Ljubičasto plavi steznik, a preko njega na 
prsima pojas izvezen u svim bojama. Pojas je bio privezan na leđima. Dolje bijaše 
suknja. Preko svega nabačen plavo ljubičasti plašt, bogat i veličanstven, zaobljen 
otraga nešto kao kazula (misničko ruho). Kada se plašt kopčao na prsima, formirao bi 
izbočine na rukama, kao neke lukove. Imao je pet zlatom izvezenih redova, srednji 
ukrašen kopčama, kojima se plašt kopčao. I rub plašta bijaše izvezen. Jedan veliki 
veo kojem su se boje prelijevale bijaše na glavi i padao je svuda. Na glavi Marija 
imaše krunu, pričvršćenu s pet kopči. Kruna je lagana, tanka, obrubljena zlatom, 
vrhovi joj završavali kuglicama. Sve je prekrivala svilena mreža, koja bijaše urešena 


malim ružama od istog materijala, a u središtu ruža nalazilo se po pet bisera. 


U ovoj blagdanskoj odjeći Marija je stajala na stepenicama pred oltarom. Sa obje joj 
strane djevojčice. Sad poče ponavljati svoju volju da se odrekne mesa, ribe i mlijeka, 
da će piti samo određena pića pripremljena iz pulpe trske natopljene u vodi. To se 
piće tad mnogo pilo među sirotinjom u Palestini, baš kao kod nas u Vestfaliji kad se 
riža ili ječam namaču u vodi. Marija se mora odreći i voća, i začina, osim neke vrste 
žutog voća koje raste u kitama. Dobro znam to voće. U Palestini su ga jela djeca i 
sirotinja. Marija je rekla da će spavati na golom podu, a noću će se ustajati tri puta 


moliti. Druge su se djevojke ustajale samo jednom. 


Kad su Ana i Joakim ovo čuli, gorko zaplakaše, a stari Joakim stisne Mariju na grudi, 
govoreći: «Ah, dijete moje, to je preteško! Ako budeš živjela tako isposnički, ja tvoj 


stari siroti otac, nikad te više neću vidjeti.» Ovaj je prizor bio vrlo dirljiv. 


A svećenici su ponavljali Mariji da bi trebala biti ista kao i druga djeca, ustajati samo 
jednom po noći, jer svi uzimaju lakše uvjete. Konačno joj rekoše: «Mnoge su druge 
djevice ušle u Hram bez miraza ili bez plaćanja svoga boravka. Zbog toga i zbog 
roditeljskog pristanka, djevojke su bile angažirane na pranju krvavih svećeničkih 


haljina i grubih vunenih ponjava. To je vrlo težak posao, a donosi samo krvave i 


žuljave ruke. Ali ti nikada nećeš biti pozvana na takav rad, budući te tvoji roditelji 
mogu izdržavati u Hramu.» Ali Marija brzo odvrati, da je ona spremana čak i za takve 


poslove, jer ih isto cijeni. Na ovakve riječi, Joakim ponovo zaplaka. 


Za vrijeme ovih svetih ceremonija, vidjela sam Mariju ponekad tako visoku da se čak 
izdizala iznad glava svećenika. To za me bijaše znak njene mudrosti i milosti. 


Svećenici su bili ispunjeni zaprepaštenjem, nekako istovremeno ozbiljni i radosni. 


Napokon Marija bi blagoslovljena od svećenika. Dok je ustajala s malog trona pred 
oltarom vidjela sam je okruženu svjetlošću. Sa svake joj strane bijahu po dva 
svećenika, a jedan ispred nje. Držali su svitke Pisma, molili nad djetetom s 
ispruženim rukama iznad djetetove glave. 

Taj tren ugledah predivnu viziju o djetetu Mariji. Činilo se da je dobivanjem 
blagoslova, postala prozirna. U njoj bijaše slava, aureola neizreciva sjaja, a u toj se 
aureoli pojavila Misterija Zavjetnog kovčega, kao u nekoj sjajnoj kristalnoj posudi. 
Vidjela sam Marijino srce, otvoreno kao Hramska vrata, a Sveta Stvar Zavjetnog 
kovčega, oko koje se formirao tabernakul od dragog kamenja, višestrukog značenja, 
kao neki nebeski tron, ulazi ravno u Marijino srce kroz ta vrata, kao što Zavjetni 
kovčeg ulazi u Svetinju nad svetinjama, kao čestičnjak u tabernakul. 

Vidjela sam da je po tome dijete Marija proslavljeno, izdignuta je iznad cijele zemlje. 
Ulaskom ovog Sakramenta u Marijino srce, koje se odmah i zatvorilo nad Njim, vizija 
je nestajala, a ja ugledah dijete skroz obasjano nebeskom slavom. Za vrijeme 
predivne vizije, vidjela sam da je Zaharija primio jedno nutarnje uvjerenje, nebesko 
upozorenje, da je Marija izabrana posuda Misterije. Otuda je primio i zraku koja se 


pojavila figurativno u Mariji. 


Sad su svećenici odveli dijete do njenih roditelja. Ana je zagrlila dijete, privila ga na 
grudi i poljubila, ali Joakim je bio duboko dirnut Marijinom slavom, da je samo gledao 
njene ruke. Starija sestra Marija Heli, zagrlila je miljenicu s toliko ljubavi, skoro više 
od Ane, koja je bila čak i ozbiljna, praktična i umjerena. Mala nećakinja, Marija 


Kleofina, ponašala se kao i svako dijete, ljubazno zagrli Mariju. 


Tada svećenici ponovo uzeše dijete, skinuše odjeću s nje i obukoše je u svakidašnju 


robu. Vidjela sam ih kako stoje i ispijaju čašu, a onda odlaze. 
9, Putovanje u Hram 


Sinoć sam vidjela Joakima, Anu i njihovu stariju kći, zaokupljene pakiranjem i 
pripremama za putovanje. Zapaljena je višekraka lampa, a ja ugledah Mariju Helijevu 
kao užurbano radi uokolo, noseći sa sobom svjetlo. 

Par dana prije, Joakim je poslao svoje sluge da uziđu u Jeruzalem i da u Hram 
odvedu stoku za žrtveni dar, najboljih pet komada od svega. Tako su lijepo stado 
skupili. Sad je sedlao tegleću marvu, natovarivši je svim vrstama tereta: odjećom za 
dijete i poklonima za Hram. Na leđa svake životinje natovarili su veliki paket, tako 
složeno, da su formirali komforno sjedalo na svakoj. Sva prtljaga bijaše u balama. Na 
jednoj životinji, s njene obje strane, visjele su pletene košare s poluokruglim 
poklopcima. Bilo je i ovalnih košara s voćem. Pokrivač s bogatim resama bijaše 


prebačen preko cijelog tereta. 


Dva svećenika još uvijek bijahu tamo. Jedan od njih je bio vrlo star. Nosio je kapu 
zašiljenu sprijeda na čelu, a na ušima bijahu prijevesi. Svećenička gornja halja bijaše 
kraća od donje, a preko nje bijaše neka vrsta štole. Imali su puno posla s djetetom. 
Drugi svećenik je bio puno mlađi. Uz to sam vidjela i dvojicu dječaka. Oni ne bijahu 
ljudi. Izgledali su natprirodno i s duhovnim značenjem. Nosili su duge zastave, 
omotane oko štapa, opremljene s nekim kopčama na oba kraja. Veći od dva dječaka 
dođe k meni sa svojom zastavom, razmota je i pročita, pa mi objasni. Cijeli tekst mi 
bijaše nepoznat i čudan, neka sva izokrenuta zlatna slova. Jedno je slovo 


predstavljalo cijeli svijet. Jezik je zvučao strano, ali ja razumjeh sve. 


U svojem mi svitku pokaza odlomak koji se odnosi na Mojsijev gorući grm. Objasni mi 
kako je grm gorio, a vatra ga nije proždirala. Tako je danas s Marijom, koja je 
zapaljena vatrom Duha Svetoga, a ona toga u svojoj poniznosti ni ne zna. To također 
predstavlja i Isusovo Božanstvo i Čovještvo, te kako se Božja vatra ujedinila s 


djetetom Marijom. Skidanje sandala, dječak objasni kao: «Zakon će sad biti ispunjen. 


Veo je skinut, a bit se pojavila.» Reče mi, mala zastava na štapu označava, da će 


Marija postati Otkupiteljeva majka. 


Drugi dječak je izgledao kao da se samo igra sa zastavom. Skakutao je uokolo i trčao 
s njom. Ovime je označena Marijina nevinost. Veliko Obećanje se sad ispunja u njoj, 
počiva na njoj, a ona se ipak samo igra kao dijete. Ne mogu opisati ljupkost tih 


dječaka. Razlikovali su se od drugih prisutnih, a ovi drugi ih nisu ni vidjeli. 


Osim Ane bilo je tamo i šest rođakinja sa svojom djecom i nekoliko muškaraca koji su 
ih pratili. Joakim je vodio marvu na kojoj je Marija neko vrijeme jahala. Nosio je 
svjetlo, jer još uvijek bijaše mračno kad su se uputili. Sluga je vodio ostalu marvu. 
Mala je karavana bila praćena i od dvojice dječaka-proroka. Kad je Marija žurno 
izlazila iz kuće, dječaci mi pokazaše prstom na mjesta u njihovim svitcima koji se 
odnose na Hram. Tu je pisalo, da premda je Hram veličanstven, ipak je Marija 


veličanstvenija. 


Marija je nosila malu žućkastu haljinu i veliki veo koji je omotala oko sebe. Kad je 
jahala, proroci-dječaci su išli iza nje. Ali, kad je hodala, bijahu joj sa strana, pjevali su 
psalam 44 i 46. Znam da su iste te psalme pjevali i pri primanju u Hram. Dijete 
Marija je vidjela te dječake, ali nije ništa govorila o tome. Potpuno je šutjela, bila je 


skroz uronjena u sebe. 


Putovanje je bilo naporno, preko planina i dolina. U dolinama se stvarala magla i 
rosa. Jednom sam ih vidjela kako se odmaraju kraj izvora pod nekim balzamovim 


stablom, pa ponovo staju i noće u jednoj gostionici u podnožju planine. 


Šezdesetak kilometara od Jeruzalema dođoše do jedne gostionice, s krdom koje su 
unaprijed poslali. Tu su Joakima dobro poznavali, pa je bilo kao kod kuće. Kad god je 
nosio darove u Jeruzalem tu bi uvijek odsjedao ili kad se s pokorničkih putovanja 


vraćao iz Nazareta, također je tu odsjedao. 


Ponovo ugledah karavanu u gradu Bethoronu, tridesetak kilometara od Jeruzalema. 
Prešli su rijeku, prošli kraj Gopne i Ozensara, a sad bijahu 9 km od puta, odakle se 
Jeruzalem mogao ugledati. Kod Bethorona, uđoše u jednu Levitsku školu. Joakimovi i 
Anini rođaci iz Nazareta, Seforisa, Zabulona i okolnih mjesta, dođoše tamo sa svojim 


kćerima. Tamo prirediše mali blagdan u Marijinu čast. 


Marija je uvedena u sobu zajedno s puno djece. Za nju tamo bijaše pripremljeno 
posebno mjesto, koje je bilo malo uzdignuto, kao neki tron. Tada je okruniše. Učitelji 
je ispitivaše, a kod odgovora bijahu zapanjeni njenom mudrošću i oštroumnošću. 
Tada se sjetiše još jedne djevojke s takvom mudrošću, koja se nedavno vratila iz 
Hrama svojoj kući u Gopnu. To je bila Suzana, a mislim da je na njeno upražnjeno 
mjesto u Hram sad dolazila Marija. Suzana je tad imala 15 godina. Poslije se 


pridružila svetim ženama koje su pratile Isusa. 


Sad kad je bila blizu Hrama, Marija postade vrlo radosna. Joakim je zagrli i zaplaka 
govoreći: "Nikad te više neću vidjeti!" Za vrijeme obroka, Marija je išla tamo amo. 


Nekoliko se puta za stolom nagne prema Ani, ili bi stala iza nje i grlila je oko vrata. 


Sutradan su je pratili Levitski učitelj i njegova obitelj. Krenuli su vrlo rano prema 
Jeruzalemu. Djevojčice su nosile prelijepo voće i haljine, kao poklone za dijete. Čini 
mi se da se spremala velika fešta u Jeruzalemu. Što su se više približavali 
Jeruzalemu, to je Marija bila veselija i ushićenija. Općenito je trčala ispred svojih 


roditelja. 


Vidjela sam dolazak karavane u Jeruzalem. Također sam gledala putove, staze i 
građevine nekako drugačije nego sam ih prije promatrala. Jeruzalem je tada bio vrlo 
neobičan grad. Ne smijemo si predstaviti njegove ulice kao ulice naših velikih 
gradova. Mnoge su bile strme i brdovite. Vodile su oko grada ili iza gradskih zidina, 
gdje čak nije ni bilo gradskih vrata. Kuće su bile daleko iza zidina, licem nasuprot 
zidu, jer mnogi dijelovi grada bijahu građeni u kasnijim periodima, nove brazde 
brazdale su se bez nekog reda po brdu Sionu. Međutim, stare gradske zidine 


uglavnom nisu rušene. Mnoge duboke udoline bijahu premošćene masivnim kamenim 


lukovima. Sobe kuća uvijek gledahu prema dvorištu, ulaz je bio samo s ulice. Zidovi 
su bili okruženi terasama i balkonima. Kuće su najveći dio vremena bile zatvorene. 
Kada nije bilo ništa značajno na ulicama, stanovnici su uglavnom ostajali u kućama i 
dvorištima. Bilo je prilično tiho na ulicama, osim u blizini tržnica i mjesta gdje su se 
Vojnici i putnici namjernici okupljali. U određene dane, kada su svi bili okupljeni u 
Hramu radi prinošenja žrtava i bogoštovlja, grad bi u mnogim dijelovima potpuno 
opustio. Zbog ovakvih događanja i zbog ostajanja stanovnika u svojim kućama, Isus i 


njegovi učenici mogli su nesmetano ići kroz grad ili po njegovoj okolici. 


Grad je štedio vodu, jer je nije bilo u izobilju. Mogle su se u gradu vidjeti visoke 
građevine i vodotornjevi iz kojih je voda pumpana i razvođena po gradu. I u Hramu 
su štedjeli vodu, premda je bila potrebna u velikim količinama, radi pranja i čišćenja 
raznog posuđa, itd. Imali su velike crpke za pumpanje vode i njeno dovođenje na 
brdo Sion. U gradu je bilo mnoštvo dućana i trgovaca. Robu su imali posvuda, i po 
trgovima i na tržnicama. Tamo su bili i mjenjači novca, osobito kraj Ovčjih vrata. 
Njihov novac bijaše okrugao i lagan, potpuno smeđ, kao preliven nekom smolom ili 
možda kiselinom. Premda bijaše lagan, bijaše i vrlo trajan i čvrst. Tamo kraj vrata oni 
obavljaše svoj posao, u poredanim šatorima jedan do drugoga, tamo su izlagali svoju 
raznoliku robu. Na izvjesnim mjestima, na primjer blizu palača, bijaše veća živost jer 


tu je bilo i više otvorenog prostora. 


Za razliku od Jeruzalema, stari Rim je bio stvarno lijepo smješten, bez strmina, a 
ulice mu bijahu pune života. Hram u Jeruzalemu bijaše smješten na brdu čija je 
jedna strana bila blaža. Tu je bilo nekoliko ulica na terasama ili su išle po debelim 
zidovima, gdje su i neki svećenici i Hramske sluge stanovali, kao i neki radnici koji su 
obavljali najniže poslove, kao pranje posuđa u koje su bacali drobove i iznutrice 


zaklanih životinja prilikom žrtvovanja. 


Na drugoj strani, brdo je prilično strmo, a vrlet prilično tamna. Oko vrha brda bijaše i 
zelenih dijelova, gdje su svećenici imali male vrtove. Čak i u Isusovo vrijeme bilo je 


određenih dijelova oko Hrama koje su stalno obrađivali. 


U brdu Sionu bijaše velikih količina rudače, iskapali su je i koristili pri gradnji. Nasred 
dolina izgradili su podrume i peći za taljenje. Nikad se nisam osjećala prijazno u 
Hramu, jer u njemu ne nađoh ni jedno prikladno mjesto za molitvu. Sve je izgrađeno 
nekako tako masivno, tako visoko, mnoge sobe bijahu vrlo uske, tamne i načičkane 
mnogim izdignutim platformama i sjedalima. Kad bi ljudi bili unutra, to mi bijaše 
nekako strašan prizor, stiješnjeni tim visokim masivnim zidovima i visokim stupovima. 
Stalno klanje životinja se nastavljalo, a krv je otjecala u potocima. To mi je bilo 


najodvratnije, ne mogu to opisati. Ali uza sve to, vladao je nevjerojatan red i čistoća. 


10. Ulazak u Jeruzalem 


Vidjela sam karavanu koja je vodila Mariju, kako se približava Jeruzalemu sa sjevera, 
pa kako zakreće k istoku okolo vanjskih vrtova i palača grada. Prešli su dolinu 
Jošafat, sišli s puta za Betaniju nalijevo i ušli u grad kroz Ovčja vrata, koja su vodila 
na stočnu tržnicu. Tamo je bio bazen u kojem su prali ovce. Nastavili su udesno 
između zidova i došli u drugi dio grada. Tad su išli duž dugog puta koji je vodio kroz 
dolinu, da bi napokon stigli u blizinu riblje tržnice, koja bijaše na zapadnoj strani 
grada. Tu se nalazila i kuća u kojoj bi odsjedao Zaharija, kad je bio angažiran u službi 
Hrama, a bila je uvijek dupkom puna. 

Iz tog gostinjca iziđoše muškarci, žene i djeca noseći vijence kako bi pozdravili 
karavanu i kako bi ceremonijalno uveli ljude u kuću. Izišli su pred karavanu na oko 
petnaestak minuta hoda od gostinjca. Zaharija nije bio prisutan, ali vidjela sam 
jednog starca u poodmaklim godinama, mislim njegova strica. Među onima koji su 
izišli pred karavanu pozdraviti Mariju, bili su i njeni rođaci sa svojom djecom iz 
okolice Hebrona i Betlehema. U gostinjcu su priredili finu gozbu. Djevojčica Marija je 


nosila drugu blagdansku nošnju s malim plavim plaštem. 


U ovu kuću ih je pozvao Zaharija, da bi ih smjestio u gostinjac koji je za njih unajmio. 
Taj se gostinjac inače uvijek mogao unajmiti kad su bili blagdani, baš kao ovaj 
sadašnji. Takvih je gostinjaca bilo još četiri na sjeveroistočnoj strani brda Siona. Onaj 
koji je unajmio Zaharija bijaše najveći. Četiri sobe okruživahu veliko dvorište, duž 


čijih su zidova postavljena mjesta za počivanje i dugački niski stolovi. Neka vrsta 


salona, kao i kuhinja, također su pripadali gostima. Na dvije strane ovog gostinjca 
stanovale su neke Hramske sluge, čija je dužnost bila čuvanje i vođenje životinja na 
žrtvovanje. Obor u kojem je bila smještena stoka koju je Joakim doveo na žrtvovanje 


bio je tik uz gostinjac. 


kad je Zaharija nakanio uvesti povorku u kuću, formirana je neka vrsta procesije. On 
sam je hodao ispred Joakima i Ane. Zatim je išla Marija okružena sa četiri djevojčice 
u bijelom, a slijedila su ih druga djeca i rođaci. Put ih je vodio kraj Herodove palače i 
kraj palače rimskog upravitelja, ostavljajući tvrđavu Antoniju slijeva. Naposljetku 
dođoše do visokog zida, čija je visina bila viša od 4,5 m. Na zaprepaštenje svih, 
Marija se popela na nj bez ičije pomoći. Prijatelji su joj htjeli pomoći, ali ona ih odbi. 

Prije nego su ušli u gostinjac, oprali su im noge. Tada su ih uveli u veliku prostoriju u 
čijem je centru visjela lampa sa stropa, a ispod lampe se nalazio metalni lavor pun 


vode. Tu su umili lice i oprali ruke. 


Tad se Joakim i Ana, zajedno s Marijom popeše u stanove nekih svećenika. Tu je 
potaknuto duhom dijete 'preletjelo' preko stepenica. Dvojica su ih svećenika srdačno 
primila u kuću. Obojica su bila prisutna kod Marijina ispitivanja u Nazaretu. Pozvaše 
jednu od žena koja je pripadala Hramu, gdje je obavljala sve vrste ženskih poslova, a 
usto je podučavala i djevojčice. Njen je stan bio nedaleko od Hrama, jedna nadodana 
prostorija na građevinu gdje su spavale Hramske djevice. Iz tih prostorija moglo se 
vidjeti svetište. Udovica je bila tako zamotana u svoj ogrtač da je čovjek mogao 
vidjeti samo mali dio njena lica. Svećenici i roditelji predadoše Mariju udovici, kao 
njenu sadašnju učenicu. Ona je primi ozbiljno, ali srdačno, a dijete je bilo skroz 


krotko i nije se otimalo. Udovica je otprati primivši i jedan paket djetetove prtljage. 


Sutradan je Joakim započeo s pripremama za žrtvovanje radi Marijina ulaska u Hram. 
Joakim ode rano sa svojom stokom do Hrama. Tamo probra za žrtvu sve najbolje, a 
ostatak pošalje na tržnicu. Joakim je morao staviti ruku na glavu svake životinje prije 
njena klanja, a nakon žrtve je primio nešto mesa i krvi od svake. Na tom mjestu gdje 
su rezali i dijelili meso bilo je puno stupova, stolova, posuđa. Krv je stavljana 


ustranu, kao i salo, jetra i bubrezi, a sve se naveliko solilo. Iznutrice janjadi su 


čišćene, punjene nečim, pa ponovo vraćane u janje, tako da je opet janje izgledalo 
kao cijelo. Noge janjeta bi vezali u križ. Veliki dio mesa je odnijet u dvorište gdje su 
stanovale Hramske djevice. Čini se da su one morale nešto učini što je bilo povezano 
s tim. Možda su morale pripremiti janje, za sebe ili za svećenike. Sve je to izvršavano 
u besprijekornu redu. Svećenici i Leviti su dolazili i odlazili u parovima, dva po dva. 
Za cijelo vrijeme teška i naporna rada, sve je teklo kao u liniji. Komadi koji su 


pripremljeni za žrtvovanje odležali bi tamo do sutradan. 


U gostinjcu je održana fešta, a tamo je bio i obrok, a oko stotinu ljudi je pomagalo 
zajedno s djecom, među njima i 24 djevojke razne dobi. Među ostalim, vidjela sam 
Serafiju, koja se poslije Isusove smrti zvala Veronika. Već je sad bila dosta odrasla, 
možda od 10 - 12 godina. Pripremali su vijence i lovorike za Mariju i njene drugarice. 
Za njih su okitile i sedmokraki svijećnjak na čijem je vrhu gorio plamen. Tijekom 
fešte mnogi svećenici i Leviti su dolazili i odlazili, sudjelujući tako u gozbi. Kad bi 
izrazili iznenađenje na obilnost Joakimove žrtve i dara, on bi ih tada podsjećao na 
njegovo nedavno odbijanje i sramotu koju je podnio, i na veliku milost Božju koji je 
uslišao njegove molbe, pa zato sad i ima pravo izražavati veliku zahvalnost na 
Njegovu svemoć. Vidjela sam dijete Mariju, kao i druge djevojčice kako šeću u blizini 


gostinjca. 


11. Marijin ulazak u Hram i njen dar 


Zaharija, kao i drugi muškarci već su otišli u Hram. Sad su Mariju vodile žene i 
djevice. Prve su išle Ana i njena starija kći Marija Helijeva, zajedno s njenom malom 
kćerkom Marijom, kasnije udanom za Kleofu. Tad je dolazila Marija u svojoj drugoj 
po redu nošnji, nebesko plavoj haljini i plaštu. Oko vrta i ruku omotani joj vijenci, a u 
ruci nosi svijeću sa cvijećem. Na drugoj strani idu tri djevojke sa sličnim svijećama. 
Obučene su u bijelo izvezeno zlatnim, a nose i plave plašteve. One su bile skroz 
okićene vijencima, a ruke im bijahu pune cvijeća. 

Zatim su slijedile druge djevice i male djevojčice, njih oko dvadesetak. Sve su bile 
divno odjevene, ali opet nekako drugačije, premda su sve nosile plašteve. Zatim su 


dolazile najstarije ženske. Povorka s ove točke nije mogla ići ravno do Hrama, već je 


morala kružiti uokolo skoro pola sata. Prošli su kroz neke ulice, kao i pored 
Veronikine kuće. Iz mnogih kuća su pozdravljali procesiju, a gledatelji su zurili u čudu 
u dijete i njenu predivnu pratnju. Bilo je zaista nešto posebno u Marijinoj pojavi. U 
Hramu su muškarci bili okupirani otvaranjem velikih predivnih vrata, na kojima su 
bile rezbarije grožđa, žita i ruku raznih vrsta. To su bila Zlatna vrata. Svećenici su 


pratili Blaženu Djevicu i vodili je po brojnim stepenicama do ovih vrata. 


Joakim i Zaharija sretoše Mariju kod Zlatnih vrata. Vrata se otvoriše u velikom luku i 
propustiše ih da prođu kroz nekoliko hodnika u halu. Tu su Mariju ponovo ispitivali 


svećenici, a nakon toga je obučena u treće blagdansko odijelo, plavo ljubičasto. 


Tad Joakim, zajedno s drugim svećenicima uđe prinijeti žrtvu. Uzeo je vatre s 
određenog mjesta, a stajao je kraj oltara između dvojice svećenika. Prilaz oltaru s tri 
strane je bio slobodan, a sa četvrte bijaše zauzet. Na četiri ugla žrtvenika stajali su 
mali bakreni stupovi i cijev, oblika kao veliki izvrnuti dimnjak, koji je završavao u 
spiralnoj cijevi. Ovime se dim sa žrtvenika dizao iznad glave svećenika i odvođen je 
van. Sa tri strane oltara mogla se izvući polica da prihvati sve što će biti postavljeno 


usred njega, budući je postavljanje tako daleko u središte oltara bilo nemoguće. 


Kad je žrtva spaljena, Mariju i djecu su odvele žene na njihovo mjesto za molitvu, u 
predvorje za žene, gdje je ona sa svojim kolegicama stajala poredana u redu. Ovo je 
predvorje bilo odvojeno od oltara zidom, a u zidu su bila vrata s rešetkama u 
gornjem dijelu vrata. Kroz ova vrata je Joakim ušao u podzemni hodnik, da se sretne 
s Anom ispod Zlatnih vrata, na dan kad je Marija bezgrješno začeta. 

Žene u stražnjem dijelu atrija, ako bi se popele na stepenište podignuto u redovima, 
mogle su bolje vidjeti oltar. U drugom dijelu predvorja stajalo je mnoštvo u bijelo 


odjevenih dječaka koji su pripadali Hramu, a svirali su flaute i harfe. 


Nakon žrtve, postavljen je mali oltar pod luk vrata, a pred njega su postavili par 
stepenica. Zaharija, Joakim i neki svećenici, kao i dva Levita, uđoše iz predvorja 
oltara gdje su se spaljivale žrtve, noseći svitke i drugi pisani materijal, dok je Ana 


vodila Mariju do para stepenica postavljenih ispred oltara. Marija kleče na stepenice, 


a Joakim i Ana položiše ruke na njenu glavu, izgovarajući neke riječi koje su se 
odnosile na darovanje njihova djeteta, a te su riječi zapisane od dvojice Levita. Tad 
jedan od svećenika odsječe čuperak Marijine kose, baci ga na žeravicu, a nakon toga 
omota oko Marije smeđi veo. Za vrijeme ove ceremonije, djevojke su pjevale psalam 
XLIV, Eructavit cor meum. Svećenici su pjevali psalam XLIX, Deus deorum Dominus, 


a dječaci su svirali instrumente. 


Sad svećenici odvedoše Mariju duž dugačkih stepenica u zidu, koje su odvajale 
svetište od ostatka Hrama. Postaviše je u nešto nalik niši otkuda je mogla gledati u 
Hram, gdje su bili poredani brojni muškarci, koji su čini se bili posvećeni Hramskoj 
službi. Dvojica su svećenika stajala svaki s jedne strane Mariji, a nekolicina drugih 
stajaše na stepeništu, moleći i čitajući naglas iz svitaka. Iza Marije, kao i na drugoj 
strani zida, stajao je po jedan svećenik kraj oltara tamjana. S točke na kojoj je Marija 
stajala, samo se pola ove osobe moglo vidjeti. Kroz jedan otvor, čovjek je mogao 
bacati tamjan na oltar, bez da je ulazio u predvorje. Stari svećenik koji je upravo sad 
stajao kod oltara tamjana, bijaše svet čovjek. Dok je on prinosio žrtvu oblak dima od 
tamjana uzdizao se uokolo Marije, a ja sam ugledala viziju, koja je silno rasla, sve 


dok naposljetku ne ispuni cijeli Hram, potpuno ga zamračivši. 


Vidjela sam iznad Marijina srca slavu Misterije Zavjetnog kovčega. Isprva mi je 
izgledala točno kao Zavjetni kovčeg, a na kraju kao sami Hram. Izvan Misterije, a 
ispred Marijinih grudi, dizao se kalež, nalik onome koji se koristio na Posljednjoj 
večeri. Iznad njega, a ispred Marijinih usta, pojavilo se kruh obilježen križem. 
Svjetlosne zrake sijale su oko Marije, a u svjetlosti su se pojavljivali razni simboli i 
slike. Tajanstvene slike Lauretanskih litanija, kao i ostala Marijina imena i titule. Sve 


sam ih vidjela poredane duž cijelog stepeništa i uokolo Marije. 


S Marijinih ramena, lijevo i desno, pružale se grane maslina i cedra, a iznad 
elegantno palmino stablo s malim buntom lišća, koje je stajalo točno iznad nje. U 
unutrašnjoj strani ovog zelenog križa, pojavili su se svi instrumenti Kristove Muke. 
Iznad vizije je lebdio Sveti Duh, lik zakriljen slavom, naličjem više čovjeku nego li 


golubici. Nebesa se rastvoriše iznad Marije, a središnja točka Nebeskog Jeruzalema, 


Božjeg grada, lebdjela je iznad nje, sa svim vrtovima, palačama i stanovima budućih 
svetaca. Milijarde anđela lebdjele su uokolo, a slava koja ju je okruživala bijaše puna 


anđeoskih glavica. 


Ah, tko to može opisati! Beskrajna raznolikost, nezaustavljiva promjena, sve ove slike 
izmjenjivaše se vrlo brzo, prožimajući se, kao da jedna izlazi iz druge. Brojne sam 
slike ove vizije potpuno zaboravila. Sav sjaj i divota Hrama, bogato ukrašeni zid pred 
kojim je Marija stajala — sve je postalo tamno i opskurno. Cijeli je Hram nestao, samo 


Marija i njena slava ostadoše vidljivi. 


U ovoj viziji, simboličnoj za Marijino duhovno značenje, vidjela sam Mariju ne kao 
dijete, već kao odraslu ženu. Lebdjela je u zraku. A kroz cijelu viziju, stalno sam 
vidjela svećenike, paljenje tamjana, kao i sve drugo. Tada se svećenik kraj oltara 
pojavi i prorokova, pozvavši ljude da zahvale Bogu i da mole, jer velike će stvari doći 
na ovo dijete. Mnoštvo u Hramu radosno to pozdravi, premda nisu vidjeli viziju koju 
sam ja vidjela. Vizija je postupno nestajala, baš kao što je postupno i nastajala. 
Napokon, Misterija Zavjetnog kovčega ponovo zasja u svoj svojoj slavi iznad Marijina 


srca, a dijete još jednom ostade ondje samo u svojoj bogatoj odori. 


Tad su svećenici koji su stajali na donjim stepenicama, a među njima je bio i 
Zaharija, poveli Mariju držeći je za ruku. Jedan od njih uze svijeću iz njene ruke, kao i 
vijence s njenih podlaktica, davši ih drugim djevojkama. Mariju su tada odveli kroz 
vrata u neku drugu halu, gdje je bilo drugih šest Hramskih djevica, njihova 
gospodarica Noemi (koja je bila sestra Lazarove majke), Ana i druge žene. Svi su oni 
prosipali cvijeće pred Mariju, razdragano je dočekavši. Njima su svećenici predali 
dijete Mariju. 


Kad je pjevanje završilo, Marija ode do svojih roditelja. Joakim je bio vrlo potresen. 
Uze Mariju u ruke, podiže je, privinu na srce, pa plačući reče: "Sjeti se moje duše 


pred Gospodinom." 


Marija je sad išla za Hramskih ženama i djecom do njihova boravišta na sjevernoj 
strani. Tamo su vanjske stepenice i razni prolazi vodili do gornjih njihovih malih 
odjeljaka, gdje su odlazili moliti, a zidovi im bijahu naslonjeni na svetište i Svetinju 
nad svetinjama. Ostali, tj. Marijini rođaci i prijatelji, vratili su se do odjeljaka blizu 
ulaza, nešto blagovali zajedno sa svećenicima, ali žene odvojeno. U Hramu je i tad 
bilo nekoliko časnih klanjatelja. Mnogi su od njih slijedili procesiju do ulaza. Mnogi su 
među njima znali da je Marija dijete obećanja u svojoj obitelji. Sjećam se, premda 
baš ne posve jasno, da je Ana svojim prijateljicama dobacila neke izraze povezane s 
time, kao naprimjer, 'Sad Posuda obećanja ulazi u Hram. Sad je Škrinja zavjetna u 
Hramu.' Posebnom zaslugom Božje volje, ova je fešta bila tako svečano i 


veličanstveno proslavljena. 


Joakim i Ana su zaista bili bogati, ali su živjeli vrlo skromno. Sve su davali Hramu i 
sirotinji. Ne mogu se sad sjetiti koliko dugo Ana nije ništa uzimala za sebe, nego 
samo hladne obroke, ali se odnosila prema svojim domaćima velikodušno, a svima je 
i miraz opskrbila. Mislim da su se ona i Joakim vratili tog istog dana, sa cijelim svojim 
društvom do Bethorona. 


Također sam vidjela i feštu među Hramskom djecom. Jeli su s Marijom, a Mariju su 
prvo ispitivale gospodarice, a zatim djevojke, svaka za sebe, kao da su je htjeli imati 
sa sobom što više. To je inače bio i običaj. Tad djevojke zaplesaše. Stajale su u paru, 
jedne nasuprot drugima i tako su plesale, mijenjajući ukriž mjesta, formirajući figure, 
sad unutra, sad van reda. Nije bilo skakanja, nego nekakvo njihanje cijelog tijela, što 
je izgledalo kao neko izražavanje židovskog karaktera. Neke su djevojke svirale 
flaute, triangle, zvona i neki instrument koji je davao neki čudan i ugodan zvuk. 
Instrument se sastojao od male kutije s okruglastim stranicama, a iznad kutije su bile 
razvučene strune koje su svirači dirali prstima. Središte kutije je imalo udubljenje iz 
kojeg je izlazilo nekoliko cijevi, neke svinute, a neke opet ravne. Izvođač je pritiskao 
nekad tu, nekad tamo, nekad u centru udubljenja, što je miješalo zvuk tih cijevi i 
struna. Instrument je počivao na koljenima svirača ili na stolcu ispod kojeg se 


klečalo. 


Uvečer, Noemi odvede Mariju do njene ćelije, iz koje je mogla vidjeti dolje u Hram. 
Ovdje je Marija napomenula Noemi svoju želju, da ustaje češće po noći moliti, ali 
Noemi zasad odbi njen zahtjev. Hramske su žene nosile bijelu, dugu, široku odjeću, 


opasanu pojasom. Duge padajuće rukave su zavrtali kad bi nešto radili. 


Daleko otraga u Hramu bijahu brojne prostorije izgrađene u zidu, a povezane 
stanovima za žene. Marijina je ćelija bila najudaljenija, ali najbliža Svetinji nad 
svetinjama. Iz prolaza koji je vodio do nje, podigli biste zastor i ušli u odjeljak, neku 
vrstu predsoblja, odvojen od ćelije laganim, polukružnim, pomičnim zastorom. 
Nasuprot vratima-zastoru bio je jedan otvor, prekriven laganom gazom i tapiserijom, 
a kroz otvor se gledalo dolje u Hram. Otvor je bio postavljen prilično visoko u zidu, 
morali ste se popeti na stepenicu da biste ga dosegli. Na lijevoj strani ćelije bio je 
prekrivač smotan u smotak, koji je Marija po noći pružala za svoj ležaj. Svijećnjak s 
krakovima je stajo u niši zida. Vidjela sam sveto dijete kako staje na stolac blizu 
svijećnjaka i moli iz svitaka. To bijaše stvarno dirljivo za gledati. 

Dijete je nosilo malu pletenu haljinu, plavo bijelih pruga, sa žutim cvjetovima. Jedan 
mali okrugli stolić, kao stolac stajao je u sobi, a na njemu sam vidjela Aninu zdjelu 
voća i mali vrč. Dijete je bilo spretno, daleko više od svojih vršnjaka. Već je mogla 
obavljati poslove povezane s malom bijelom odjećom koja se koristila u službi 
Hrama. Jedan zid njene ćelije bio je ukrašen obojanim trokutastim intarzijama od 


kamena. 


Često sam viđala dijete Mariju obuhvaćenu svetom čežnjom za Mesijom, pa je 
govorila Ani: "Oh, hoće li obećano Dijete biti uskoro rođeno? Oh, samo kad bih mogla 
vidjeti to Dijete? Oh, samo da budem živa kada se On rodi!' Tad bi Ana odgovorila: 
'Pomisli koliko sam ja stara i kako dugo čeznem za tim Djetetom! A ti, ti si još mlada!" 


Marija bi tad lila suze od čežnje za obećanim Spasiteljem. 


Djevojke koje su bile odgajane u Hramu pod patronatom matrona, obično bi vezle, 
ukrašavale sve, čistile svećeničku odjeću i posuđe koje je pripadalo Hramu. Iz svojih 
ćelija, mogle su vidjeti u Hram, moliti i meditirati. Odlukom svojih roditelja one su 


tamo postavljene da služe potpuno posvećene Bogu. Kad bi navršile određenu dob, 


davali su ih na udaju, jer je postojalo uvjerenje i nada među najduhovnijim ljudima 


Izraela, da će se od takvih djevica posvećenih Bogu, roditi Mesija. 


Nisam nikad vidjela da je Herod izgradio novi Hram. Za vrijeme njegove vladavine 
zaista je bilo mnogih promjena na Hramu. Ali, u vrijeme ulaska Marije u Hram, 11 
godina prije rođenja Krista, sam Hram nije bio diran. Dogradnje i promjene bile su 


napravljene tu i tamo, samo na vanjskom dijelu građevine, ali Hram nije bio diran. 
12. Osvrt na tvrdoglavost Farizeja 


Tvrdoglavost i nepopustljivost Hramskih Farizeja najviše se očituje iz malog 
poštovanja i slabog cijenjenja djela i osebujnosti Svete obitelji. 

Prvo je Joakimu odbijen žrtveni dar. Ali, nakon nekoliko mjeseci zapovijeđu Božjom i 
on i njegova žena bijahu primljeni. Joakimu je čak dopušteno doći u Svetinju nad 
svetinjama. Premda nisu znali da su blizu jedno drugoga, i on i Ana, uvedeni su u 
prolaz ispod Hrama. Tamo su se sreli i tako je Marija začeta, a svećenici su ih čekali 
na ulazu tog prolaza ispod Hrama. Sve se to dogodilo jer je tako Bog zapovjedio. 
Ponekad sam viđala, premda ne često, kako je sterilnim ljudima zapovjeđeno da uđu 
u taj prolaz ispod Hrama. 


Marija je ušla u Hram u četvrtoj godini. U svemu se razlikovala od ostalih svojom 
osebujnošću i posebnošću. Sestra Lazarove majke bila je njena učiteljica i dadilja. 
Sav Marijin način postupanja bijaše toliko divan i poseban, da sam vidjela mnoge 
svitke koje su stari svećenici napisali o njoj. Mislim da ti svitci još negdje postoje 


skriveni s drugim pismima. 


Tada je došla na red predivna manifestacija Josipovih zaruka i procvat njegova štapa, 
dolazak Triju kraljeva i pastira, Prikazanje Isusovo, Anino i Šimunovo svjedočanstvo, 


Isusovo naučavanje u Hramu kao dvanaestogodišnjaka. 


Ali sve to, svećenici i Farizeji nisu primjećivali i zapažali. Njihov je um bio zaokupljen 


poslovima i Hramskim aferama. Sveta je obitelj živjela dragovoljno povučeno, u 


siromaštvu, pa je narod nije ni zamjećivao. Ali, oni najprosvjetljeniji, kao starac 


Šimun i proročica Ana, kao i neki drugi, znali su za njih. 


Ali kad se Isus pojavio i kad je Ivan donio svjedočanstvo o Njemu, naučavanja 
Farizeja bijahu tako kontradiktorna, da ako su čak i poznavali znakove Isusova 
dolaska, oni ih namjerno nisu narodu obznanjivali. Herodova vladavina i rimski jaram 
toliko su ih prožimali, uvlačeći ih u svađe i intrige, da je njihova želja za duhovnim 
stvarima potpuno oslabila. Nisu cijenili Ivanovo svjedočanstvo, pa su ga nakon 
njegove smrti brzo zaboravili. Malo su marili za Isusova čuda i učenja, a njihove ideje 
o Mesiji i općenito o Prorocima bijahu potpuno pogrešne. Zato ne iznenađuje da su 
tako sramotno postupali s Isusom, ubivši ga, zakrivši njegovo uskrsnuće i 
veličanstvene znakove koji su uslijedili, da su čak zaboravili i ispunjenje njegova 
proroštva o razorenju Jeruzalema. Tako ne iznenađuje ni zanemarivanje znakova koji 
su najavljivali njegov advent, budući nisu vjerovali znakovima kad je kasnije 
propovijedao i činio čudesa pred njima, kako bi onda njegovu dolasku vjerovali. Da je 


bilo po njihovoj sljepoći i tvrdokornosti, Isus ne bi ni do dan danas došao. 


Kad sam u današnje vrijeme išla putem Križa u Jeruzalemu, često sam zamjećivala 
pod izvjesnim ruiniranim građevinama velike podrume ili puno spojenih podruma, koji 
su djelomično srušeni i poplavljeni. Usred vode je bio jedan stol, a voda mu dosezala 
skoro do vrha. Od središta stola do stropa podruma, dizao se stup oko kojeg su 
visjele male škrinje pune svitaka pisama. Pod stolom sam također vidjela svitke kako 
leže u vodi. Možda su ovi podrumi jednom bili mjesta ukopa. Ti se podrumi nalaze 
ispod gore Kalvarije. Mislim da su ove ruinirane građevine, kuće u kojima je Pilat 


nekoć stanovao, a to će se blago u budućnosti otkriti. 
13. Navještenje Ivanova rođenja Zahariji 


Vidjela sam Zahariju kako razgovara s Elizabetom. Tužio joj se kako je nesretan što 
je došao na njega red da žrtvuje u Hramu i kako svaki put osjeća prezir drugih zbog 
svoje neplodnosti. Zaharija je odlazio u Hram dvaput godišnje. Nije živio u samom 


Hebronu nego u njegovoj okolici, u mjestu zvanom Juta, oko petnaestak minuta hoda 


od Hebrona. Ruševine leže između ta dva mjesta, što često dovodi u zabludu da su 
nekoć bili spojeni. Mnoge se slične ruševine i ostaci mogu pronaći na drugoj strani 
Hebrona, jer je Hebron nekoć bio veličine Jeruzalema. U Hebronu su stanovali 
svećenici nižeg reda, a u Juti oni višeg reda. Čini se da je Zaharija bio superior svima 
njima. On i Elizabeta bijahu vrlo poštovani, jer su oboje poticali direktno iz Aronove 


loze. 


Promatrala sam Zahariju kako živi s mnogima na tim lokalitetima, kako ide u svoje 
malo imanje u blizini Jute. Imanje se sastojalo od kuće, voćnjaka i izvora vode. 
Vidjela sam ga ondje i sa Svetom obitelji u vrijeme Marijine posjete Elizabeti. U tom 
periodu o kojemu baš sad govorim, Zaharija je naučavao i molio s narodom. Čini se 
da je to bila priprema za neki blagdan. Govorio im je o svojoj velikoj potištenosti i o 


predosjećaju da će mu se ubrzo nešto značajno dogoditi. 


Ponovo sam vidjela Zahariju s istim ljudima kako ide u Jeruzalem, gdje je proveo 
četiri dana čekajući da dođe njegov red za žrtvovanje. Dotada je molio u predvorju 
Hrama. Napokon dođe red na njega. Uđe u svetite, ispred ulaza u Svetinju nad 
svetinjama. Krov je nad oltarom tamjana bio otvoren, tako da se moglo nebo vidjeti. 
Oltar je od pogleda zaklanjao jedan zid, ali se uzdižući dim tamjana mogao jasno 
vidjeti. Svećenik koji je prinosio žrtvu nije se mogao vidjeti izvana, jer ga je isto zid 
zaklanjao, ali se dim žrtve jasno mogao vidjeti. Mislim da je Zaharija rekao ostalim 


svećenicima da mora biti sam, jer sam ih vidjela kako napuštaju svetište. 


Zaharija uđe u Svetinju nad svetinjama, gdje je bilo poprilično mračno. Čini mi se da 
je iz Zavjetne škrinje uzeo ploče Zakona i položio ih na zlatni oltar za tamjan. Kad je 
zapalio tamjan, ugledah desno od oltara kako svjetlo silazi na njega, a u svjetlu 
bijaše obasjani lik. Zaharija se prepade, ustuknu i potonu na tlo, kao da je u ekstazi. 
Anđeo ga podiže i nešto mu reče. Zaharija odgovori. Tada ugledah nešto kao ljestve 
kako silaze s neba, a dva anđela silažahu i uspinjahu se po njima. Jedan uze nešto 
od Zaharije, ali drugi, pošto je Zaharija raskrilio svoje haljine, umetnu jedno sjajno 
malo tijelo u njegov bok. Zaharija postade nijem. Vidjela sam ga prije nego je 


napustio Svetinju nad svetinjama, kako nešto piše na pločici koja je bila u svetištu. 


Tu je pločicu odmah poslao Elizabeti, koja je također imala viziju u isto vrijeme kad i 


on. 


Vidjela sam da su ljudi vani zbunjeni i zabrinuti, zašto je Zaharija ostao tako dugo u 
svetištu. Čak su krenuli prema svetištu da otvore vrata, kad se Zaharija iznenada 
pojavi na vratima. Prethodno je vratio ploče Zakona u Zavjetnu škrinju. Narod ga je 
ispitivao što se dogodilo. On je pokušavao odgovoriti, ali nije mogao. Znakovima im 
je pokazivao da je onijemio, pa naposljetku napusti Hram. Zaharija je bio visok i 


naočit starac. 


SVETO I BEZGRJEŠNO ISUSOVO UTJELOVLJENJE 
1. Marija zaručena s Josipom 


Josip je bio treći od šestorice braće. Roditelji su mu stanovali u velikoj kući u okolici 
Betlehema. Betlehem je bio drevno rodno mjesto kralja Davida, ali u Josipovo 
vrijeme ostali su samo glavni zidovi gdje je postojao drevni grad. Josipov se otac 
zvao Jakov. Ispred kuće je bilo veliko dvorište ili vrt. U njemu se nalazila kamena 
kućica izgrađena ponad izvora, čije su se vode slijevale iz slavina, a svaka je 
predstavljala neku životinjsku glavu. Vrt je bio ograđen zidovima, a kraj zidova su 
rasla stabla u drvoredu i šikara. 


Donji kat kuće je imao vrata, ali prozora nije bilo. Na gornjem katu se nalazio kružni 
otvor, oko kojeg se duž cijelog vrha kuće pružala široka galerija sa četiri mala 
paviljona, natkrita kupolama. S tih kupola, pružao se pogled daleko u okolicu. I 
Davidova palača u Jeruzalemu je imala slične kupole i tornjeve. Baš s jedne od njih je 
ugledao Bet-šebu. U centru ravnog krova uzdizao se još jedan manji kat, također s 


tornjem i kupolom. 


Josip i njegova braća su spavali baš u tom malom zadnjem katu s jednim starim 


Židovom, njihovim učiteljem. On je stanovao u najvišoj sobi na katu, dok su braća 


spavala u odjeljcima, tj. njihova mjesta za spavanje bijahu odvojena hasurama. Po 
danu su se hasure motale i micale uz zidove. Vidjela sam ih kako se igraju tamo, 
svaki u svom odjeljku. Imali su igračke u obliku životinja, kao male psiće. Njihov im 
je učitelj davao sve vrste čudnih naputaka, koje ja nisam mogla razumjeti. Položio bi 
štap na zemlju u raznim likovima, postavivši dječake u njih. Dječaci bi preskakali u 
druge likove, koje bi uspostavljali tako da preslože štapove. Polagali su štapove na 
razna mjesta, kao da nešto mjere. Vidjela sam i roditelje dječaka. Izgleda da se nisu 
mnogo brinuli o njima, jer su obraćali vrlo malo pažnje na njih. Učinili su mi se ni 


dobrima, ni lošima. 


Josip je možda imao oko osam godina. Vrlo se razlikovao od svoje braće. Bio je vrlo 
talentiran i brzo je učio. Bio je vrlo jednostavan i osjećajan, nježan, pobožan i 
neambiciozan. Drugi bi dječaci obično u igri pravili zezanciju s njime, a i udarali su 
ga. Dječaci su imali male ograđene vrtove, na čijim su ulazima stajali stupovi s 
izrezbarenim likovima beba u povojima. Često sam viđala slične likove na zastorima 
oratorija, npr. kod Ane ili kod Blažene Djevice. Jedina je razlika bila u tome da su 
Marijini likovi držali u rukama kalež iznad kojeg se nešto uzdizalo. 

U Josipovoj očinskoj kući, ti su likovi bili bebe u povojima s okruglim licima, koja su 
isijavala zrake svjetla. Bilo je mnoštvo takvih likova u Jeruzalemu, posebno u starija 
vremena, a naročito u Hramskim dekoracijama. Viđala sam ih i u Egiptu. Među 
idolima koje je Rahela ukrala od oca, bili su slični likovi, premda manji. Mnogi su 
Židovi povijali lutke i stavljali ih u kolijevke i košare. Time su oni predstavljali dijete 
Mojsija u košari, a povoji su označavali čvrstu vezu sa Zakonom. Kada bih promatrala 
te likove, često bih pomislila: 'Židovi časte mali lik djeteta Mojsija, a mi imamo lik 


Djeteta Isusa.' 


U malim vrtovima Josipove braće rasla je drača, grmlje i malo drveće. Vidjela sam da 
su njegova braća često zavidna, pa su mu često iz zavisti počupali biljke i sve 
pogazili. Uvijek su postupali grubo s njim, ali on je sve to strpljivo podnosio. 
Ponekad, kad bi klečao u molitvi okrenut licem prema zidu, braća bi ga gurnula. 
Jednom sam vidjela jednog od njih, kad je Josip tako molio kako ga udara nogom u 


leđa, a Josip se pravio da to ne primjećuje. Ovaj opet ponovi svoje udarce nogom, 


sve dok Josip nije pao na zemlju. Tad sam vidjela da je Josip bio potpuno uronjen u 
Boga. Nije se osvećivao, nego se jednostavno tiho okrenuo, potraživši nego drugo 


prikladno mjesto za molitvu. 


Izvan zida koji je okruživao vrt, a opet naslonjena na njega, stajala je mala niska 
kućica, u kojoj su stanovale dvije starice, kao što je često bio slučaj blizu škola. One 
su bile sluškinje. Nosile su velove. Vidjela sam ih kako donose vodu u kuću. Uređenje 
kuće bijaše slično kao i kod Ane i Joakima. Kreveti su bili smotani, a kraj njih hasure. 
Često sam viđala Josipovu braću kako razgovaraju sa sluškinjama i kako im pomažu 
u poslu. Ali, Josipa nisam nikad vidjela kako razgovara s njima, on je uvijek bio vrlo 


povučen. Mislim da je bilo i nekoliko kćeri u obitelji. 


Josipovi roditelji nisu bili baš zadovoljni s njim. Htjeli su da više iskaže svoje talente, 
da se prilagodi situaciji u okolini. Ali on je bio previše ne svjetovan za takve ciljeve, 
nije uopće imao želje zasjati. Možda je imao oko 12 godina kada sam ga često viđala 
kraj Betlehema, nasuprot Spilje rođenja, kako moli s nekim pobožnim, starim 
Židovkama. One su imale oratorij skriven u podrumu. Ne znam jesu li ove starice bile 
rođakinje svetom Josipu, ali mislim da su bile povezane s Anom. Josip je često išao 
do njih, kad je imao problema i kad je dolazio častiti Boga. Pokatkad je stanovao u 
njihovu susjedstvu kod nekog majstora drvodjelje, kome je često pomagao. 


Drvodjelja ga je naučio zanatu, a Josip je čak imao i svoj način rada. 


Kad je Josip imao oko 18 godina, neprijateljstvo braće napokon je otišlo predaleko. 
Josip je noću pobjegao iz očinske kuće. Jedan prijatelj koji je živio u okolici 
Betlehema, dao mu je odjeću, u kojoj je i pobjegao. Vidjela sam ga kod Libone, kako 
radi drvodjeljski zanat. Radio je da zaradi za život kod neke vrlo siromašne obitelji. 
Gazda se uzdržavao pravljenjem grubih zastora koje je Josip znao slagati. Josip je 
ponizno pomagao obitelji koliko je mogao. Vidjela sam ga kako skuplja drvo i kako ga 
odvlači do kuće. U međuvremenu, njegovi su roditelji vjerovali kako je otet, ali su ga 
braća otkrila, pa je opet bio proganjan. Josip međutim nije ostavio siromašnu obitelj, 
niti se okanio posla kojeg se njegova obitelj stidjela. Poslije sam ga vidjela u drugom 


gradu (Tanah). Tu je radio bolji posao za bolje stojeću obitelj. Premda malo mjesto, 


imalo je sinagogu. Josip je živio vrlo pobožno i ponizno, svi su ga voljeli i cijenili. 


Naposljetku je radio za nekog čovjeka u Tiberijadi, gdje je i živio sam blizu vode. 


Josipovi su roditelji davno umrli, a braća mu se raštrkala. Samo su dvojica od njih još 
uvijek živjela u Betlehemu. Roditeljska kuća je prešla u tuđe ruke, a cijela je obitelj 
rapidno propadala. Josip je bio duboko pobožan. Puno je molio za dolazak Mesije. 
Primijetila sam njegovu veliku rezerviranost kad je bio u ženskom društvu. Kratko 
prije njegova poziva u Jeruzalem na njegove zaruke s Marijom, pokušao je realizirati 
ideju osnutka samačkog oratorija u svom stančiću. Ali dok je molio, jedan se anđeo 
pojavi pred njim, rekavši mu da to ne čini. Kako je u drevna vremena patrijarh Josip 
bio od Boga izabran za upravitelja egipatskih žitnica, tako je sad on bio izabran za 
zrno Otkupiteljevo. U svojoj poniznosti, Josip nije mogao pojmiti značenje svega 
ovoga, pa se dao na molitvu. Napokon je pozvan u Jeruzalem, na zaruke s Blaženom 


Djevicom Marijom. 


Tamo je bilo još sedam djevica koje su zajedno s Marijom otpuštene iz Hrama, kako 
bi se udale. Zbog ovoga je sveta Ana došla u Jeruzalem da bude s Marijom, koja je 
silno žalila što mora napustiti Hram. Ali, rečeno joj je da se mora udati. Vidjela sam 
jednog izuzetnog starog svećenika, koji više nije mogao ni hodati, kako ga nose u 
Svetinju nad svetinjama. Prinosili su tamjan na žrtveniku. Svećenik je molio sjedeći 
ispred svitaka, a u viziji je položio ruku na stih proroka Izaije (Iz. XI, I.), koji govori 
da će iz Jišajeva panja isklijati mladica koja će procvjetati. 

Tada vidjeh da su svi neoženjeni muškarci u zemlji, a koji su bili iz kuće Davidove, 
pozvani da dođu u Jeruzalem. Mnogi su se pojavili u vrijeme blagdana, a Marija je 
bila dovedena u njihovu prisutnost. Vidjela sam jednoga od njih, nekog pobožnog 
mladića iz regije Betlehema, koji je oduvijek žarko molio da mu bude dozvoljeno 
sudjelovati u dolasku Mesije. Velika bijaše njegova želja da oženi Mariju. Ali, Marija je 


plakala, nije se htjela udavati. 


Tad Veliki svećenik dade svakom muškarcu po grančicu da je drže u ruci, dok je on 
molio i prinosio žrtve. Nakon toga, sve su grane polagane u Svetinju nad svetinjama, 


da vide koja će procvjetati. Čija grana procvjeta taj će oženiti Mariju. Kad je taj 


mladić koji je silno želio oženiti Mariju vidio da njegova grana nije procvjetala, ode do 
prostora van Hrama, podiže ruke uvis k Bogu i gorko zaplaka. Drugi su prosci 
napustili Hram, a mladić požuri na goru Karmel, gdje se pridruži pustinjacima koji su 
ondje boravili još od vremena Ilije. Nastani se tamo na gori i tamo provede svoje 


dane u molitvi za dolazak Mesije. 


Nakon ovoga vidjela sam svećenike kako prekapaju po raznim pismima i svicima u 
potrazi za nekim drugim pretkom iz Davidove kuće, nekim koji još nije došao u 
Jeruzalem. I tad pronađoše, da među šestoricom braće iz Betlehema, fali jedan, koji 
je nepoznat i ignoriran. Potražiše ga i pronađoše Josipa, šest milja od Jeruzalema, 
blizu Samarije. Bilo je to neko malo mjesto kraj rijeke. Tamo je Josip stanovao sam u 
poniznosti, u jadnoj kućici blizu vode, radeći drvodjeljski zanat kod nekog drugog 
gazde. Rekli su mu da mora poći u Jeruzalem, u Hram. On ode. Kad dođe, dadoše 
mu granu. On je položi na oltar, a ona procvjeta na vrhu, bijelim cvijetom, sličnom 
ljijanu. Istovremeno vidjeh svjetlo kao Duha Svetoga kako lebdi iznad njegove glave. 
Tada ga odvedoše Mariji, koja je bila u svojoj sobi. Marija ga primi kao svoga 


zaručnika. 


Zaruke su bile, mislim, 23. siječnja. Proslavljene su u Jeruzalemu, na brdu Sion, u 
kući koja se često koristila u tu svrhu. Sedam djevica koje su napustile Hram zajedno 
s Marijom, već je otišlo. Sad su ih ponovo pozvali da prate Mariju na putu do 
Nazareta, gdje je Ana već imala pripremljen mali stan za njih. Marija je nosila 
blagdansku odjeću. Slavlje vjenčanja je trajalo sedam ili osam dana. Žene i djevice, 
Marijine drugarice iz Hrama, također su bile prisutne, kao i mnogi Joakimovi i Anini 


rođaci, i dvije sestre iz Gopne. Mnogi su janjci zaklani i prikazani kao žrtva. 


Imala sam jasnu viziju Marije u vjenčanici. Nosila je šarenu, vunenu potkošulju bez 
rukava, nadlaktice i podlaktice omotane u bijele vunene trake. Na grudima i visoko 
do vrata nosila je kolar ukrašen draguljima, biserima itd. Tad je dolazila neka vrsta 
haljine otvorene sprijeda, od vrha do dna široka kao ogrtač, sa širokim rukavima. 
Ova je haljina bila plava, izvezena velikim crvenim, bijelim i žutim ružama, te zelenim 


lišćem, nešto kao drevne nošnje koje su se nosile na prvim Misama. Ta je haljina bila 


pričvršćena na kolar, a donji je rub imao rese. Preko nje je nosila neku vrstu 
škapulara od bijelo zlatne svile, ukrašenu preko prsiju perlama i sjajnim kamenjem. 
Škapular je bio na otvorenom prsnom dijelu. Bio je oko pola metra širok, a na 
rubovima ukrašen resama i kuglicama. Vezice za vezanje sa zlatnim kordama ili nešto 
kao lancima, visjele su na leđima, a vezale su se ispod pazuha i na leđima. Ovim 
vezanjem je široka haljina postajala napuhana između kordi. Široki rukavi su čvrsto 
zavezani na podlakticama i nadlakticama pomoću narukvica, napuhujući opet tako 


haljinu na ramenima, laktima i ručnim zglobovima. 


Preko svega ovoga Marija je nosila nebesko plavi plašt. Privezivao se ispod vrata 
nekom ukrašenom kopčom. Plašt je padao s ramena, formirajući tako veliki prostor 
sa strana, a otraga je visino u zašiljenim naborima. Bio je izvezen po rubu, zlatnim 


cvjetovima. 


Marijina kosa je bila uređena s takvom vještinom da je to teško za opisati. Posred 
glave je bila razdijeljena, pa onda opet razdijeljena u brojne fine pramenove, koji su 
bili ukrašeni, a ujedno tako i pričvršćeni, biserima i bijelom svilom. Tako je formirana 
velika mreža kose koja je padala na ramena i dolje niz leđa do posred plašta. 
Izgledalo je kao fina paučina. Krajevi pramenova bijahu uvijeni, a cijela je mreža 


obrubljena perlama i ukrasima. 


Marija je na glavi nosila, prvo, pletenicu od bijele grublje svile ili vune, a skupljala se 
na vrhu s tri trake koje su se zajedno privezivale, formirajući tako veliki pramen kose, 
kao punđu. Na punđi je bila kruna, velika kao dlan, obrubljena dragim kamenjem. U 
lijevoj je ruci držala vjenčić od crvenih i bijelih ruža napravljenih od svile, a u desnoj 
prekrasni pozlaćeni svijećnjak. Nije imao postolja, nego je bio kao žezlo s ukrasnim 
ispupčenjima gore i dolje ispod mjesta gdje se držao. Iznad polovice visine 
svijećnjaka bijaše jedan savinuti krak, a na vrhu njega je bila mala plitica, na kojoj je 


gorio plamen. 


Na nogama je nosila teške sandale, potplat debljine oko 5 cm, ali samo kod prstiju i 


na peti, kao neki podmetači. Potplati su bili zelenkaste boje, a davali su mogućnost 


stopalu, kao da stojite na dva busena trave. Dva remena, bijeli i zlatni, omogućavali 
su fiksiranje stopala za potplat. Hramske su djevice vješto uredile Marijinu vunenu 


mrežu za kosu. Vidjela sam ih kako to rade, više njih, a posao je tekao brzo. 


Ana je donijela svu prekrasnu odjeću, ali Marija je bila tako skromna, da je s velikom 


odbojnošću i nelagodom pristala da je urede. 


Nakon ceremonije vjenčanja, njena gusta kosa je bila preuređena, omotana oko 
glave, bijeli kao mlijeko veo koji je pokrivao glavu i ramena, sezao je sve do laktova, 
a na glavi je nosila krunu. 

Marija je imala kosu kestenjaste boje, tamne obrve, fine i svinute, vrlo visoko čelo, 
velike oči s dugim tamnim trepavicama, pravilan profinjen nos, prekrasna usta oko 
kojih se pokazivao izraz najplemenitijeg izgleda i špicastu bradu. Bila je prosječne 
visine, a kretala se tako graciozno i ozbiljno, izgledajući vrlo stidljivo u svojoj 
nakićenoj odori. 

Nakon ceremonije vjenčanja, nosila je drugu haljinu. Haljina bijaše prugasta i manje 
dojmljiva nego li prethodna. I ja sama u svojim dragocjenim relikvijama, imam 
komad od te haljine. Ovu je istu prugastu haljinu nosila i u Kani, a i kod drugih svetih 
događanja. Još je samo jednom obukla svoju vjenčanu odoru, kad je jednom išla u 


Hram. 


Vrlo imućne Židovke mijenjale su odoru na svadbenim svečanostima, po tri ili četiri 
puta, a Marija je u svojoj veličanstvenosti izgledala nekako sličnije bogatim i 
poštovanim ženama, puno kasnije epohe, na primjer carice Helene (Jelene) ili čak 
Kunigunde. Uobičajena dnevna odjeća Židovki skrivala je skoro sve od ženstvenosti, 
dajući im lik umotanog lika — smotka, ali Marijina vjenčana odora bijaše posve 


drugačija, bila je nekako više rimskog stila odijevanja. 


Josip je nosio dug, širok, plavi plašt, pričvršćen na prsima kopčama i vezicama. Široki 
rukavi ukrašeni su čipkom na rubovima, a bili su prevraćeni tako tvorivši velike 


manšete, koje su se mogle koristiti kao džepovi. Oko vrata je imao nešto kao smeđi 


kolar, a preko njega je visjela neka vrsta štole, koja se spuštala na prsa u dvije bijele 


Vrpce. 


Nakon vjenčanja, Josip je otišao u Betlehem da obavi neke poslove, a Marija je otišla 
do Anine kuće blizu Nazareta, zajedno sa 12 ili 15 djevojaka i žena. Kad se Josip 
vratio, vidjela sam u Aninoj kući feštu. Na njoj su bili, osim uobičajenog domaćinstva, 
šest gostiju i nekoliko djece. Vrčevi i čaše su bili na stolu. Blažena je Djevica nosila 
ogrtač izvezen crvenim, žutim i bijelim cvjetovima. Lice joj prekrivaše proziran veo, a 


preko njega opet jedan crni veo. 


Poslije sam vidjela Josipa i Mariju u kući u Nazaretu. Josip je imao odvojenu sobu u 
prednjem dijelu kuće, trokutasta oblika blizu kuhinje. I Josip i Marija bijahu stidljivi, 
plašljivi, rezervirani jedno prema drugome. Bijahu vrlo šutljivi i bogobojazni, stalno u 


molitvi. 


Jednom sam vidjela Anu kako se priprema poći u Nazaret. Pod pazuhom je nosila 
smotak stvari za Mariju. Da biste došli do Nazareta, koji je ležao na kosini brda, 
morali ste prijeći ravnicu i brazdu-jarak. Kad je Ana odlazila, Marija je puno plakala, 
otprativši je dio puta. Josip je bio sam u svojoj sobi. 

Iskreno govoreći, Josip i Marija nisu imali uobičajenih bračnih razmirica i problema. 
Od Ane su dobivali sve što im je bilo potrebno. Vidjela sam Mariju kako prede i šiva, 
ali još uvijek sa širokim šavom. Odjeća tad nije imala puno šavova, a cijela je bila kao 
u trakama. Vidjela sam i kako veze, te kako pomoću malih bijelih štapića plete ili 
nešto radi. Kuhala je samo jednostavna jela, a kako je napredovala, pekla je i kruh 


pod sačem. Upotrebljavali su kozje mlijeko, a od mesa samo meso golubova. 
2. Sveta kuća u Nazaretu 
Kućica u Nazaretu koju je Ana priredila za Mariju i Josipa, pripadala je Ani. Od svoga 


boravišta, Ana je do kućice morala hodati oko sat i pol. Kućica je bila blizu gradskih 


vrata. Ispred je imala malo dvorište, a blizu bijaše i bunar, nekoliko stepenica prema 


dolje vodilo je do njega. Bio je blizu brijega, ali nije bio iskopan u brijegu. Uska staza 
utrta u brdu odvajala je bunar od stražnjeg dijela kućice. 

Na stražnjem dijelu kućice postojao je jedan prozorčić. Bilo je prilično mračno na ovoj 
stani kućice. Stražnji dio kućice bijaše trokutasta oblika, izgrađen na malo 
povišenijem tlu, u odnosu na prednji dio. Temelji su bili isječeni od jedne stijene. 
Gornji dio temelja bijaše od lagane cigle. 

Marija je spavala u stražnjem dijelu kuće i tamo se dogodilo anđelovo Navještenje. 
Ova je soba imala polukružni oblik, pomični zasloni bijahu pomaknuti uz zidove. Bili 
su pleteni od trske koja se i inače za to koristila. Uzorak spletene trske sličio je 
poredanim ispupčenim i udubljenim pločicama. Marijino mjesto spavanja bijaše uz 
zid, odmah iza ovih pletenih zaslona. Nalijevo je bio jedan mali odjeljak, sa stolićem i 


stolcem. To je bio oratorij, mjesto molitve Blažene Djevice Marije. 


Ova je stražnja soba bila odvojena od ostatka kuće ognjištem, koje je imalo 
rešetkasti zid, na čijem je centru bio izgrađen dimnjak koji se dizao do krova, a onda 
je cijev vodila dim iznad krova. Nakon nekoliko godina, na vrhu toga dimnjaka vidjela 
sam obješena dva mala zvončića. Lijevo i desno od dimnjaka, otvoreno prema 
Marijinoj sobi, bijahu vrata do kojih su vodile tri stepenice. U zidu dimnjaka bijahu 
sve vrste kutaka-skrovišta, u kojima su stajale razne male posude koje sam vidjela i 
u Lorettu. Pokraj bijaše greda od cedrovine, na koju se zid od dimnjaka i naslanjao. 
Od ove uspravne grede išla je poprečna greda do nasuprotnog zida, spojena 
tesarskim spojem na tzv. lastin rep. Od ovog spoja greda, koji se nalazio na polovici 
zida, pružala se i lijevo i desno po jedna greda, također spojene na lastin rep. Ove su 
grede bile plavkasto obojene, sa žutim ukrasima. Između njih se prostirao strop-krov, 
od široka lišća i trstike. 

U tri ugla bijahu postavljene tri ukrasne zvijezde. Zvijezda u srednjem uglu bijaše 
velika kao jutarnja zvijezda. Poslije je i strop ukrašen brojnim zvijezdama. Iznad 
vodoravne grede, koja se pružala od dimnjaka do stražnjeg zida kuće, bijaše jedan 
otvor, a pod njim obješena lampa. Krov ne bijaše tako visok i kos, nego više ravan, 
tako da je čovjek po njemu mogao hodati do samog ruba. Bio je ravan na vrhu, a 


tamo je bio i dimnjak sa svojom cijevi, koja pak bijaše zaštićena malim pokrovom. 


Nakon Josipove smrti, Blažena je Djevica preselila u okolicu Kafarnauma, a sveta je 
kuća ostavljena prekrasno nakićena kao sveta kapela. Marija je često išla u Nazaret 
posjetiti mjesto Utjelovljenja kako bi tamo molila. Petar i Ivan, kadgod su posjetili 
Palestinu, posjetili su i kućicu u Nazaretu gdje bi slavili svetu Misu. U njoj je bio 
podignut oltar na mjestu gdje se nalazilo ognjište. Mali kalež koji je nekoć Marija 


upotrebljavala, postavljen je kao tabernakul na oltaru. 


Često sam imala vizije u kojima mi je posvjedočeno da je sveta kućica prenijeta u 
Loretto. Dugo to nisam mogla prihvatiti, pa sam stalno dobivala vizije o tome. Vidjela 
sam svetu kućicu kako je preko mora prenosi sedam anđela. Kućica je bila bez 
temelja, ali je ispod nje bila blještava površina od svjetla. Na svim stranama kao da 
je imala ručke za prenošenje. Na jednoj su je strani držala tri anđela, a tri na drugoj. 


Sedmi anđeo je lebdio idući ispred nje, a za njim bijaše dugački svjetlosni trag. 


Kad je kućica prenošena u Evropu, sjećam se da je u stražnjem dijelu kućice postojao 
oltar kojeg su postavili apostoli, kao i prozorčić. Činilo mi se, da je ostatak kuće u 
nekoj stalnoj opasnosti da padne. U Lorettu sam vidjela i raspelo koje je Presveta 
Djevica imala kad je bila u Efezu. Raspelo je bilo napravljeno od raznih vrsta drveta. 


Kasnije je došlo u posjed apostola. Mnoga su se čudesa dogodila pred tim raspelom. 


Zidovi kućice u Lorettu su stvarno originalni, kao što i greda kraj dimnjaka još stoji 


na svom mjestu. Čudotvorna slika Majke Božje stajala je na apostolskom oltaru. 


3. Navještenje 


Na dan kad Crkva slavi ovaj blagdan, imala sam viziju Navještenja. Vidjela sam 
Blaženu Djevicu kratko nakon njena vjenčanja u Nazaretu. Nije bilo Josipa. On je tad 
bio s dvije tegleće marve na putu za Tiberijadu, gdje je išao po svoj alat. 

Ali, Ana je bila u kući, zajedno sa svoje dvije sluškinje i dvije djevice, koje su inače 
bile s Marijom u Hramu. Sve je u kući bilo nanovo namješteno od Ane. Predvečer, svi 


su molili stojeći oko okruglog stola, s kojeg su kasnije jeli povrće koje je već bilo 


servirano. Ana je bila zabavljena kućanskim poslovima, s vremena na vrijeme je išla 


tamo amo, dok se Blažena Djevica penjala stepenicama u svoju sobu. 


Tamo je odjenula dugu bijelu vunenu haljinu, kao što je bio običaj nositi je kad se 
molilo, oko pasa je imala pojas, a žućkasto bijeli veo na glavi. Ušla je jedna djevojka, 
upalila višekraki svijećnjak, pa se povukla. Marija privuče mali niski stolić, koji je bio 
uza zid i postavi ga u centar sobe. Marija preko stola postavi crveni stolnjak, pa onda 
preko njega bijelo prozirni. Na krajevima i u centru stolnjak bijaše ukrašen vezom. 
Kraj stolića postavi mali okrugli jastučić, te kleknu na njega. Leđa je naslonila na 
ležaj, vrata od sobe joj bijahu zdesna. Na podu je bio tepih. 

Marija nabaci veo s glave preko lica, postavi šaku u šaku na prsa, pa započe moliti. 
Vidjela sam je kako dugo moli s unutrašnjim žarom. Molila je za Otkupljenje, za 
dolazak obećanog Kralja, i da njene molitve imaju bar nekog utjecaja na Njegov 
dolazak. Dugo je klečala, kao da je u ekstazi, pogleda uprta k nebesima. Tad spusti 
glavu na prsa, pa tako nastavi moliti. Sad je pogledala udesno, te ugledala blještavi 
lik plavokosa mladića s krilima. To bijaše arhanđeo Gabrijel. Noge mu ne doticahu 
tla. U jednoj poluokrugloj putanji, okružen ogromnim svjetlom i slavom, dođe lebdeći 
do Marije. Lampa postade mračnija, jer se cijela soba ispunila njegovom svjetlošću i 


slavom. 


Anđeo s rukama blago podignutim na prsima, progovori Mariji. Vidjela sam riječi kako 
izlaze s njegovih usana kao slova blještava svjetla. Marija odgovori, bez da je 
pogledala gore. Tad anđeo ponovo progovori, a Marija, kao da je potaknuta 
poslušnošću prema njegovoj zapovijedi, skinu malo svoj veo, pogleda ga, pa reče: 


"Evo službenice Gospodnje. Neka mi bude po riječi tvojoj!" 


Sad sam je vidjela u još većoj ekstazi. Strop sobe je nestao, a iznad kuće se pojavio 
svijetli oblak sa svjetlosnim tragom iza sebe, koji je sezao visoko u nebo. Daleko gore 
u izvoru ovoga svjetla, vidjela sam viziju Presvetog Trojstva. Izgledalo je kao trokut 


slave, i mislim da sam unutra vidjela Oca, Sina i Duha Svetog. 


Kad je Marija izgovorila riječi:"Neka mi bude po riječi tvojoj!", vidjela sam pojavu 
Duha Svetog. Lik je bio ljudski, a cijela pojava je izvirala iz blještava svjetla, u obliku 
krila. Vidjela sam kako S prsiju i ruku tog lika isijavaju tri zrake svjetla. One su 
prodrle u desnu stranu prsa Blažene Djevice i združile su u jedno pod njenim srcem. 
Odmah, taj tren, Marija postade perfektno prozirna i blještava. Bilo je to kao da 


materija nestaje, kao što tama nestaje pred strujom svjetlosti. 


Kad je anđeo nestao, a s njime i struja svjetlosti, ugledala sam, dolje ispod traka 
svjetlosti koji je vodio u nebo, pljusak polu propupalih ruža i malog zelenog lišća, 
kako pada na Mariju. Ona bijaše cijela uronjena u sebe. U sebi je vidjela Utjelovljenje 
Sina Božjeg, jedno sićušno ljudsko biće svjetlosti, sa svim svojim udovima, čak i 


prstići već bijahu savršeno razvijeni. Kad sam gledala tu misteriju, bilo je oko ponoći. 


Prošlo je nešto vremena, a tad Ana i druge žene uđoše u Marijinu sobu, ali kad je 
vidješe u ekstazi odmah se povukoše. Tad Blažena Djevica ustade, priđe malom 
oltaru na zidu, postavi sliku malog djeteta u povojima, pa se stade moliti stojeći pod 
lampom koja je gorjela pred oltarom. Tek pred samo jutro otišla je na počinak. Kad 


se to zbilo, Marija je imala malo više od 14 godina. 


Ani je instinktivno dano saznanje što se dogodilo. Marija je znala da je začela 
Otkupitelja. Da, njena joj unutrašnjost bi izložena, pa je već shvaćala da će 
kraljevstvo njena Sina biti natprirodno i da će Jakovljeva kuća-Crkva biti ona koja će 
ponovo regenerirati čovječanstvo. Znala je da će Otkupitelj biti Kralj svoga naroda, 


da će ih pročistiti i donijeti im pobjedu. Ali, da ih otkupi, On mora trpjeti i umrijeti. 


Bilo mi je objašnjeno i to zašto je Otkupitelj ostao 9 mjeseci u Marijinoj maternici, 
zašto je rođen kao novorođenče, a ne kao odrasli čovjek, kao Adam u raju. 
Utjelovljeni Sin Božji je voljno pristao biti začet i rođen na takav način, koji je Padom 
čovjeka postao okaljan, da bi njegovim začećem i rođenjem ponovo postao svet. 
Marija je postala Njegovom majkom, a On nije došao ranije, jer je Marija bila prva i 
jedina žena, začeta bez grijeha. Kad je Isus umro, imao je 33 godine, 4 mjeseca i 14 


dana. 


Malo sam razmišljala: Ovdje u Nazaretu, stvari stoje drugačije nego li u Jeruzalemu. 
Tamo se žene ne usude kročiti u Hram, ali ovdje u ovoj crkvi u Nazaretu, jedna 


djevica je sama Hram, u kojoj sami Najsvetiji počiva. 


4. Marijina posjeta Elizabeti 


Navještenje se dogodilo pred Josipov povratak. Kad je s Marijom krenuo na put za 
Hebron, Josip se još nije potpuno nastanio u Nazaretu. Nakon začeća Isusa, Blažena 
je Djevica iskusila veliku želju da posjeti svoju rođakinju Elizabetu. Vidjela sam njeno 
putovanje s Josipom prema jugu. Jednom sam vidjela kako provodi noć u skloništu 
napravljenom od trske, a sklonište bijaše prekrito vinovom lozom i procvjetalim 
bijelim cvijećem. Odatle do Zaharijine kuće trebalo je hodati oko 12 sati. Blizu 
Jeruzalema skrenuli su na sjever, kako bi išli tvrđim putem. Zaobišli su dva gradića 
blizu Emausa, pa krenuli putem kojim će poslije i sam Isus ići. 

Premda je to bilo dugo putovanje, brzo su ga prešli. Sad su morali prijeći dva brda. 
Vidjela sam ih kako se između ta dva brda odmaraju, nešto jedu za okrjepu, 
osvježavajući se s malo balzamovih kapi koje su usput pokupili, a miješali su ih s 
vodom za piće. Brdo je imalo gudure i pećine. Dolina je bila vrlo plodna. Primijetila 
sam uz put neku posebnu vrstu cvijeća. Imalo je fine zelene listove i kitu od 9 


sićušnih čaški u obliku zvončića, bijelo lagano prošarani crvenim. 


Marija je nosila smeđu vunenu potkošulju, preko koje je bila siva haljina opasana 
pojasom. Josip je nosio u smotku dugu smećkastu haljinu s kapuljačom i trakama 
sprijeda. To je bila haljina koju je Marija obično nosila kad god je išla u Hram ili 


sinagogu. 


Zaharijina je kuća bila na čvrstu brijegu, a druge su nastambe bile posvuda 


raštrkane. Nedaleko nje je tekao potočić koji se spuštao s planine. 


Elizabeta je u duhu bila obaviještena, da dolazi neka od njene rase koja će roditi 


Mesiju. Često je razmišljala o Mariji i žarko je čeznula vidjeti je, i stvarno je u viziji 


vidjela Mariju kako dolazi u Hebron. Desno od ulaznih vrata, bila je mala sobica u 
koju je Elizabeta postavila sjedalice. Tu se odmarala, često čeznutljivo pogledavajući 
na put u nadi da će ugledati Mariju. 

Kada se Zaharija vrati s Pashe iz Jeruzalema, vidjela sam Elizabetu, tjeranu silnom 
željom, kako žuri iz kuće i ide znatan dio puta prema Jeruzalemu. Kad ju je Zaharija 
sreo, kad ju je vidio tako daleko od doma i u kakvom je stanju, uplašio se. Ali ona 
mu ispriča svoje brige, da ne može prestati razmišljati o nećakinji Mariji koja dolazi iz 
Nazareta da je posjeti. Zaharija je to smatrao ludošću, da će jedan tek vjenčani mladi 
par poduzeti tako dalek put. Sutradan sam vidjela Elizabetu kako opet ide putem 


tjerana istom čežnjom, ali ovaj put je ugledala Svetu obitelj kako joj se približava. 


Elizabeta je bila već u poodmaklim godinama. Bila je vitka, visoka, nasmijana i 
profinjena lica. Oko glave je nosila nešto smotano. Poznavala je Mariju samo po 
čuvenju, nikad je nije vidjela. Čim je Blažena Djevica vidjela Elizabetu, poznala ju je i 
požurila je pozdraviti, dok je Josip bio na pristojnom odstojanju. Marija je već došla 
kraj kuća u susjedstvu Zaharijine kuće. Svi su susjedi bili osupnuti njenom ljepotom, i 
kad su vidjeli njeno držanje, ispuniše se takvim poštovanjem, da su ustuknuli korak 
unatrag u svojoj poniznosti prema Mariji. 

Kad su se rođakinje susrele, pozdraviše se radosno raširenim rukama. Ugledah 
svjetlo u Mariji i kako iz nje izlazi zraka koja ulazi u Elizabetu, koja istog trena 
postade čudesno radosna. Dugo su jedna drugu gledale u oči, pa ruku pod ruku 
prijeđoše dvorište do ulaznih vrata, gdje Elizabeta još jednom pozdravi Mariju 
zaželjevši joj dobrodošlicu. Josip obiđe kuću i u stražnjem trijemu srete Zahariju. S 


poštovanjem pozdravi starog svećenika, koji odgovori pišući na pločici. 


Marija i Elizabeta uniđoše u sobu u kojoj je bilo ognjište. Tu se zagrliše, i prisloniše 
obraz uz obraz, tapšajući jedna drugu po leđima. Ugledah kako iz obje njih izlazi 
svjetlo, te struji između njih. Tada prva Elizabeta postade duhom pobuđena, ustuknu 
jedan korak, podiže ruke k nebu, pa povika: "Blagoslovljena ti među ženama, i 
blagoslovljen plod utrobe tvoje. Pa, otkuda to meni, da mi Majka moga Gospodina 


dolazi? Jer gle, čim mi do ušiju doprije tvoj pozdrav, zaigra čedo od sreće u utrobi 


mojoj. Blagoslovljena ti jer povjerova, da će ti se ispuniti sve što ti je rečeno od 
Gospodina." 


Na ove zadnje riječi, Elizabeta uvede Mariju u sobicu pripremljenu za nju, da može 
sjesti i odmarati se. Bilo je to samo par koraka od mjesta gdje su prethodno stajale. 
Marija se odvoji iz Elizabetina zagrljaja, položi ruke na prsa, pa Božanski inspirirana 


izreče svoj hvalospjev: 


"Veliča duša moja Gospodina i klikće duh moj u Bogu, mome Spasitelju, jer pogleda 
na neznatnost službenice svoje, jer gle, odsad će me svi naraštaji zvati Blaženom. 
Velike mi stvari učini Svesilni, sveto je ime Njegovo. Milost je njegova nad onima što 
se Njega boje. Iskaza snagu mišice svoje. Rasprši oholice umišljene. Silne zbaci s 
prijestolja, a uzvisi neznatne. Gladne napuni dobrima, a bogate otpusti prazne. 
Prihvati Izraela slugu svojega, spomenuvši se milosrđa svoga, kako što obeća ocima 
našim, spomenuti se dobrote svoje prema Abrahamu i potomstvu njegovu dovijeka." 
Vidjela sam da je i Elizabeta, dirnuta istim duhom, recitirala cijeli hvalospjev zajedno 
s Marijom. Tad obje sjedoše na niske sjedalice. Na stoliću je bio mali pehar. Oh, kako 


sam bila sretna! I ja sam sjela kraj njih dvije i molila s njima cijelo vrijeme. 


Vidjela sam da su Josip i Zaharija još uvijek zajedno. Razgovarali su pomoću pisanja 
na tablici, a stalno o dolasku Mesije. Zaharija je bio visok, lijep starac, obučen kao 
svećenik. On i Josip su sjedili zajedno uza zid kuće koji je gledao na vrt, u kojem su 
sad Elizabeta i Marija sjedile na sagu, pod krošnjom velikoga stabla. Kraj stabla je 
bila fontana iz koje je istjecala voda kad bi se zapušač pritisnuo. Uokolo posvud je 
bila trava i cvijeće, a na stablima su bile male žute šljive. Obje su jele kruh i malo 
voća iz Josipove torbice za putovanje. Koja jednostavnost i skromnost! Dvije djevojke 
i dvojica slugu bijahu u kući. Pripremili su stol pod stablom. Josip i Zaharija iziđoše i 
blagovaše. Josip se htio odmah vratiti kući, ali ga oni nagovoriše da ostane osam 
dana. On još ništa nije znao o Marijinu začeću. Žene su o tome šutjele. Potaknute 


duhom imale su prešutni sporazum o tome. 


Kad su se svih četvoro zajedno skupili, moljaše se nekom vrstom molitve slične 
litanijama. Ugledah križ kako se pojavljuje posred njih, pa onda kako opet nestaje. 


Da, bilo je to kao da se dva križa susreću zajedno. 


Uvečer su opet zajedno sjedili pod lampom ispod stabla. Nakon toga sam vidjela da 
su Josip i Zaharija otišli u oratorij, a Marija i Elizabeta se povukoše u svoj sobičak. 
Obje su bile zapaljene Duhom, pa su opet recitirale Veliča. Blažena je Djevica nosila 


proziran bijeli veo, koji je uvijek spuštala kad bi razgovarala s muškima. 


Zaharija sutradan povede Josipa u neki drugi vrt, malo udaljen od kuće. U svim je 
stvarima Zaharija bio taktičan i metodičan. Ovaj je drugi vrt imao prekrasno grmlje i 
voćke. U središtu bijaše avenija stabala, a na kraju nje kućica, s ulazom postrance. 
Unutra je bio kauč napunjen mahovinom ili nečim sličnim. Bile su tamo i dvije bijele 
figure, velike kao djeca. Nisam posve sigurna kako su se tamo našle, niti što 


predstavljaju, ali čini mi se da su sličile Elizabeti i Zahariji kad su bili mladi. 


Vidjela sam Mariju i Elizabetu kako provode puno vremena zajedno. Marija je 
pomagala u svemu oko kuće, a pripremala je i sve potrebito za dijete. Obje su plele 


velike pokrivače, a radile su isto i za sirotinju. 


Tijekom Marijine odsutnosti, Ana je često slala služavku da pregleda Marijinu kuću u 


Nazaretu, a jednom sam je i samu tamo vidjela. 


Vidjela sam Zahariju i Josipa kako provode noć u vrtu, koji je bio malo podalje od 
kuće. Dio noći su spavali u ljetnoj kućici, a dio su molili na otvorenom. Vrlo rano u 
zoru vratili su se do kuće, gdje su Marija i Elizabeta provele noć. Marija i Elizabeta su 
svako jutro i svaku večer, zajedno recitirale himan zahvalnosti, Veliča, kojeg je Marija 
dobila prosvjetljenjem po Duhu Svetom, kad je pozdravila Elizabetu. Tijekom 
recitiranja, stajale bi jedna nasuprot druge, naslonjene na zid, kao da su u koru, ruke 
bi prekrižile na prsima, crni veo im preko glave, prekriva lice. U drugom dijelu himna, 
koji se odnosi na Božje obećanje, vidjela sam pretpovijest svetog Utjelovljenja i 


misterije Presvetog Oltarskog Sakramenta, od Abrahama do Marije. Vidjela sam 


Abrahamovo žrtvovanje Izaka, također Misteriju Zavjetnog kovčega, koju je Mojsije 
dobio noć prije odlaska iz Egipta, i po kojoj je mogao pobjeđivati i osvajati. 
Prepoznala sam njenu vezu sa svetim Utjelovljenjem, i činilo mi se kao da je ova 


Misterija sad bila obistinjena u životu Marije Djevice. 


Također sam vidjela proroka Izaiju i njegovo proroštvo o Djevici, a od njega do 
Marije pojavljivale su se vizije dolaska Presvetog Sakramenta. Još se sjećam riječi 
koje sam čula: 'S oca na oca, sve do Marije, ima 14 generacija.' Vidjela sam kako je 
Marijina krv uzela udjela u generacijama njenih predaka, i kako tako teče sve bliže i 
bliže k Utjelovljenju. Nemam riječi za opisati ovo jasnije. Mogu samo reći, da sam 
negdje vidjela, ponekad tu, ponekad tamo, ljude raznih rasa. Čini se da su iz njih 
istjecale zrake svjetla, koje su uvijek utjecale u Mariju, kao kad se ona pojavila pred 
Elizabetom. 

Vidjela sam da je ova zraka prvo potekla iz Misterije Zavjetnog kovčega, a ušla je u 
Mariju. Tad sam vidjela Abrahama i od njega izlazi zraka, koja je opet završila u 
Mariji, itd. Mora da je neko vrijeme Abraham boravio blizu Marijina stana, jer sam 
tijekom Veliča vidjela zraku koja je istjecala iz njega, a zraka ne bijaše dugačka, jer 
on ne bijaše daleko, premda su osobe koje su povezane s Marijom, a bile su poslije 
Abrahama, imale zrake koje su mi izgledale duže i da dolaze izdaljega. Te su zrake 
izgledale vrlo fine, čiste, kao kad sunce prodire kroz ključaonicu. U takvim zrakama, 
vidjela sam Marijinu krv, kako sjaji vrlo crveno i jasno, a meni bijaše rečeno: 'Gle, 
kako je čista ova crvena zraka svjetla, mora da je to krv te Djevice, od koje će se 


utjeloviti Sin Božji.' 


Jednom sam vidjela Mariju i Elizabetu kako uvečer idu do Zaharijina zavičaja. Sa 
sobom su u košaricama ponijeli kruha i voća, jer su tamo namjeravale prenoćiti. 
Poslije su za njima došli Josip i Zaharija. Vidjela sam kako Marija izlazi pred njih da ih 
dočeka. Zaharija je sa sobom nosio svoju malu pločicu, ali je bilo previše mračno za 
pisanje. Vidjela sam kako Marija razgovara s njim. Rekla mu je da bi trebao 
razgovarati ove noći. On odloži ustranu svoju pločicu, pa oralno porazgovara s 
Josipom. Sve sam ovo gledala na svoje zaprepaštenje, ali tad mi moj vodič reče: 


"Zašto se čudiš?', pa mi pokaza viziju svetog Goara, koji je objesio svoj ogrtač na 


zraku sunca kao kuku. Tad sam dobila pouku da dječje pouzdanje (vjera) čini sve 
stvari stvarnima i mogućima. Ova su mi dva izraza dala veliko unutarnje 


prosvjetljenje na sve vrste čudesa, ali ne mogu to baš točno objasniti. 


Tad su njih četvero proveli noć u vrtu. Sjedili bi ili šetali, dvoje po dvoje, tu i tamo 
molili, ili bi se malo povukli u kućicu na odmor. Čula sam ih da govore kako bi se 
Josip morao vratiti doma, u predvečer Šabata, a da bi ga Zaharija morao ispratiti do 
Jeruzalema. Mjesec je sjao sjajnije na zvjezdanom nebu. Bilo je neopisivo mirno i 


ljupko biti kraj ovih svetih duša. 


Jednom sam provirila u Marijinu sobicu. Bila je noć, a ona je spavala. Ležala je 
postrance, s rukom pod obrazom. Preko smeđe potkošulje, nosila je vuneni pojas 
bijele boje, oko 50 cm u širinu. Kad bi se pripremala na odmor, uzela bi pod pazuho 
jedan kraj ovog pojasa, pa bi se čvrsto omotala oko glave, pa gornji dio tijela, pa sve 
do stopala, pa opet natrag. Tako je cijela bila omotana, pa nije mogla napraviti veliki 
korak. Ovo je činila kraj svog ležaja, kraj uzglavlja i jastuka, odnosno nečega što je 
bilo smotano, a služilo je kao jastuk. Ruke su od lakata bila slobodne, a veo s glave 


bi bio otvoren na prsima. 


Često sam viđala pod Marijinim srcem slavu, u čijem je središtu gorio neopisivo čist 
plamičak, a preko Elizabetine utrobe bijaše također slična slava, ali plamen ne bijaše 


toliko čist. 


Kad je Šabat započeo, vidjela sam u Zaharijinoj kući, u sobi koju prije nisam ni 
zamijetila, upaljene lampe. Počeo se slaviti Šabat. Zaharija i Josip, kao i šestorica 
muškaraca iz susjedstva, stajali su i molili pod lampom oko male kutije na kojoj su 
bili svitci pisma. Na glavama su nosili nešto kao male velove. Nisu činili tolika 


klanjanja tijelom, kao današnji Židovi, premda su često priklanjali glavu i širili ruke. 


Marija, Elizabeta i druge dvije žene, stajale su posebno, u prostoru odijeljenom 
rešetkom, odakle su mogle vidjeti u oratorij. One su bile skroz umotane u veo, a 


preko glava im prebačeni molitveni šalovi. 


Zaharija je cijelo vrijeme Šabata bio odjeven u svoje svećeničko ruho. Sastojalo se od 
duge bijele haljine s prilično uskim rukavima. Bio je opasan širokim pojasom, koji je 
puno puta omotao oko sebe. Na njemu su bila slova, a s njega su visjele rese. Noge 
su mu bile labavo omotane, pričvršćene trakama, a na stopalima vezicama privezani 
potplati. Zaharija pokaza Josipu svoj molitveni ogrtač. Bio je bez rukava, širok i težak, 
vrlo lijep, prošaran bijelim i purpurnim. Na prsima se pričvršćivao pomoću tri 


dragocjene kopče. 


Kad je Šabat završio, po prvi put sam ih vidjela kako jedu. Zajedno su blagovali blizu 
kuće, pod stablima u vrtu. Blagovali su zelenje koje su prethodno umakali u nešto, 
sisali su male grančice biljaka, koje su također u nešto umakali. Bile su tamo i male 
zdjelice, s malim voćem, kao i drugo posuđe, iz kojih su uzimali obrok pomoću 
smeđe žlice. Mora da je to bio med, kojeg su jeli s žlicama izrađenim od rogova. 


Također su jeli i male kruhove. 


Nakon obroka, Zaharija otprati Josipa na njegovu putu doma. Noć je bila tiha, 
mjesečina sjajna, a nebo osuto zvijezdama. Prije rastanka, svi su ponaosob molili. 
Josip je sa sobom nosio svoj mali zavežljaj, u kojem su bili mali kruhovi i mali vrč s 
nekim napitkom. Oba su putnika imali štap, ali je Josipov na vrhu bio svinut u kuku, 
dok je Zaharijin na kraju imao kvrgu. Oba su bila odjevena u putničke ogrtače, koje 
su nosili preko glave. Prije nego su krenuli, zagrlili su Mariju i Elizabetu, privijajući ih 
na srce. Ali, u to vrijeme, nisam vidjela nikakva poljupca. Rastanak je bio miran i 
veseo. Dvije su ih žene otpratile dio puta, a onda su muškarci nastavili sami. Noć je 


bila neizrecivo dražesna. 


Marija i Elizabeta se sad povratiše kući, pa uđoše u Marijinu sobu. Na zidu je bila 
upaljena lampa, kao što je bilo uobičajeno kad bi Marija spavala ili molila. Dvije se 
žene postave licem jedna prema drugoj, pa izrecitiraše Veliča. Cijelu noć su provele u 
molitvi, iz kojeg razloga, sada ne znam. Tijekom dana, vidjela sam Mariju, zauzetu 


svim vrstama poslova, pljevljenja vrta, na primjer. 


Vidjela sam Josipa i Zahariju još uvijek na putu. Noć su proveli pod sjenicom. Išli su 
okolnim putevima, mislim da su tako posjećivali mnoge ljude, jer su tako bili na putu 


tri dana. 


Ponovo sam vidjela Josipa u Nazaretu. Anina se služavka brinula o kući, kuhala mu. 
Išla je naizmjence od Anine kuće do Marijine kuće. Osim ove iznimke, Josip je cijelo 


vrijeme bio sam. 


Također sam vidjela Zaharijin povratak doma, a vidjela sam Mariju i Elizabetu kako 
recitiraju Veliča, i kako rade kućanske poslove. Predvečer bi uobičajeno prošetali po 
vrtu. Vrt je bio lijepo kultiviran, napredan, u njemu je bio zdenac, što je bila rijetkost 
u ovom kraju. Tamo su putnici sa sobom uvijek nosili male vrčeve u kojima bi bio 
neki napitak ili sok možda. Općenito predvečer bi Marija i Elizabeta prošetale dalje od 
kuće, jer je kuća bila sama usred polja. Oko devet bi se obično povukli na počinak, a 


uvijek bi se ustajale prije zore. 


Blažena je Djevica ostala s Elizabetom tri mjeseca, i nakon rođenja Ivana, a u 
Nazaret se vratila prije njegova obrezanja. Josip je izišao pred nju, da je dočeka, na 
pola puta, a tu je prvi puta vidio da je Marija trudna. Ali, nije dao nikakva znaka da je 
to zamijetio, nego se borio sa svojim sumnjama. Marija, koja se ovoga plašila, šutjela 
je, i tako je još više poticala njegove sumnje. Kad su stigli u Nazaret, Marija ode do 
svojih roditelja, i tamo ostane nekoliko dana. U međuvremenu je Josipova 
zabrinutost rasla, do takvog stupnja, da kad se Marija vratila doma, on pobježe iz 
kuće. Tad se anđeo ukaza Josipu i tako ga utješi. 


5. Slika gozbe 


Vidjela sam prekrasne i skoro neopisive vizije gozbe. Vidjela sam crkvu, koja je 
izgledala kao elegantna, divna osmerokutna voćka, čije je korijenje doticalo zemlju, 
iznad bujnog izvora. Stabljika nije bila baš visoka, mogli ste vidjeti razmak između 
zemlje i crkve. Ulaz je bio nad izvorom, koji je vrio i vrio balončićima, izbacujući 


uokolo nešto bijelo, kao zemlju ili pijesak, održavajući tako posvuda zelenilo i 


plodnost. Ispod crkve nije bilo korijenja nad izvorom. Sredina unutrašnjosti bijaše 
kao kapsula u jabuci, sjeme je formiralo mnoge, divne, bijele niti. U tom sjemenju 


bijahu male orgulje, kao jezgre jabuke. 


Kroz jedan otvor u podu, mogli ste vidjeti ravno dolje do vrijućeg izvora-vrutka. 
Vidjela sam da neke jezgre, koje bi pale u izvor, izgledaju bjelje i čišće. Ali dok sam 
to promatrala, čini mi se da se u crkvi plod sve više rastvarao. A kapsula onoga koji 
se zadnji pojavio, bijaše kao neki komad neke mašinerije, kao neka olabavljena 


umjetna kitica cvijeća u samom središtu. 


Tad sam ugledala Blaženu Djevicu i Elizabetu, kako stoje na tom podnožju i ponovo 
izgledaju kao dva tabernakula, jedna kao tabernakul svetaca, a druga kao Presveti 
Sakrament. Dvije su se blažene žene okrenule jedna prema drugoj, pokazujući 
uzajamnu trudnoću. Tad iz njih iziđoše dva lika, Isus i Ivan. Ivan je bio veći, položi 
ugalj na zemlju, glava mu u krilu. Ali, Isus bijaše kao sićušno dijete, formirano od 
svjetlosti, baš kao što sam ga često viđala u Presvetom Sakramentu. Uspravno 
lebdeći, Isus se pomače k Ivanu, prođe kraj njega, prosu po njemu kao neki bijeli 
dim, dok je ovaj ležao nice prema tlu. Refleksija od bijelog dima, probijala je kroz 
otvor u podu, dolje sve do izvora, gdje je u njemu i nestajala. Tad Isus podiže malog 
Ivana i zagrli ga, a nakon toga se svaki od njih vrati u majčinu utrobu, koje su 


istovremeno pjevale Veliča. 


Tijekom toga pjevanja, također sam vidjela Josipa i Zahariju, kako izlaze iz zidova na 
suprotnoj strani crkve, a slijedio ih stalno rastući broj naroda, dok se cijela zgrada 
nastavila razotkrivati, te je istovremeno sve više i više poprimala izgled crkve, u 
prilikama nekog svetog blagdana. Oko crkve su rasle loze s divnim zelenjem, a ono je 


postojalo toliko gusto, da se ga morali podrezivati. 


Crkva je sad počivala na zemlji. U njoj bijaše oltar, a kroz otvor iznad vrutka uzdizala 
se fontana krštenja. Mnogi su narodi ulazili na vrata, pa je u crkvi konačno nastao 
veliki savršeni blagdan. Sve se to događalo unutra, sve je tiho raslo, i u formi i u 


akciji. Nemam riječi za sve opisati. 


Na blagdan svetog Ivana Krstitelja, imala sam još jednu viziju blagdana. 
Osmerokutna crkva bijaše prozirna, kao da je načinjena od kristala ili mlazova vode. 
U središtu bijaše izvirući izvor, a iznad njega se uzdizao mali toranj. Vidjela sam da 


Ivan stoji kraj njega i krštava. Vizija se promijenila. 


Izvan izvora je rasla cvjetasta stabljika, oko koje se uzdizalo osam stupova, koji su 
podržavali neku piramidalnu krunu. Iznad krune, stajaše preci Ane, Elizabete i Josipa. 
Malo podalje od glavne stabljike, bijahu Marija i Josip, s Josipovim roditeljima i sa 
Zaharijinim roditeljima. Iznad glavne stabljike stajaše Ivan. Činilo se da iz njega izlazi 
glas, a ja ugledah narode i kraljeve kako ulaze u crkvu, i primaju Presvetu Euharistiju 


iz ruku biskupa. Čula sam Ivana kako govori da je njihova radost veća nego njegova. 
6. Pripreme Blažene Djevice za rođenje Krista. Put u Betlehem. 


Vidjela sam Blaženu Djevicu kako je ostala mnogo dana kod Ane, dok je Josip ostao 
sam u Nazaretu. Jedna od Aninih sluškinja brinula se o njemu. Sve dok je Ana živjela, 
i Josip i Marija su primali od Anine kuće glavnu podršku. Vidjela sam Mariju blizu 
Ane, plete i veze. Činilo se da su vrlo zaposlene u kući. Mora da je Joakim već davno 
umro, jer sam tamo vidjela Anina drugog muža i jednu djevojčicu, oko 6 godina 
staru. Ona je pomagala Mariji, učeći od nje. Ako to nije kći od Ane, mora da je to kći 


od Marije Kleofine, koja se također zvala Marija. 


Vidjela sam Mariju u sobi, sjedi s ostalim ženama, priprema male i velike prekrivače. 
Neki su bili izvezeni zlatom i srebrom. Bio je jedan veliki prekrivač u škrinji koja se 
nalazila posred žena, a na njemu su sve radile. Plele su dvjema malim drvenim 
iglama s obojanom pređom. Ana je bila vrlo zaposlena. Išla je stalno od jedne do 
druge, uzimajući i davajući vunu. Svi su očekivali od Marije da će se poroditi u Aninoj 
kući. Svi ovi pokrivači, kao i druge stvari, bili su priprema, djelomično za rođenje 
Djeteta, a djelomično za dar sirotinji. Sve je bilo od najboljeg, sve je bilo dekorirano i 
bogato opskrbljeno. Nisu ništa znali o tome da će Marija, zbog potrebe, putovati u 


Betlehem. Josip je taj tren bio na putu za Jeruzalem sa stokom za žrtvovanje. 


Vidjela sam da se Josip vratio iz Jeruzalema. Odveo je u Jeruzalem stoku koju je 
namjeravao žrtvovati. Odsjeo je u jednoj kući pred Betlehemskim vratima. To je bila 
ista ta gostionica, u kojoj će kasnije on i Marija odsjesti, prije Marijina čišćenja. 
Vlasnik gostinjca je bio jedan Esen. Josip je odande otišao u Betlehem, ali nije 
posjetio rođake. Tražio je gradilište, radi toga da napravi spremište za alat i daske. 
Jer, nakon Marijina porođaja, za koji je i on mislio da će dogoditi u Nazaretu, na 
proljeće je namjeravao otići s Marijom u Betlehem, kako bi tamo živjeli. Josip nije 
puno mario za Nazaret. Želio je dobiti mjesto blizu gostionice koju je držao ovaj 


Esen. Iz Betlehema ponovo ode u Jeruzalem žrtvovati. 


Kada je se vraćao iz Jeruzalema i oko podneva prelazio potok Himki, šest sati od 
Nazareta, pojavi se pred njim anđeo i reče mu da bi odmah trebao uzeti Mariju i 
krenuti na put u Betlehem, jer tamo se ima roditi Dijete. Osim toga, anđeo mu reče 
da uzme sa sobom sve potrebno, ali neka ne uzima čipke niti izvezenih prekrivača, pa 
mu napomene i ostale stvari koje bi trebao uzeti. Josip je bio nemalo iznenađen. 
Anđeo mu reče da osim magarca na kojem će Marija jahati, neka povede sa sobom i 
mladu magaricu od godine dana starosti, koja još nikad nije bila upregnuta. Neka 


ovu magaricu puste ispred sebe, pa neka slijede put kojim i ona ide. 


Vidjela sam Josipa i Mariju u njihovoj kući u Nazaretu. Ana je također bila prisutna. 
Josip im reče o zapovijedima koje je primio od anđela, a oni se počeše pripremati za 
put. Ana je bila jako zabrinuta. Blažena je Djevica imala sva saznanja u svom srcu, 
jer je već otprije znala da će roditi u Betlehemu. Ali, u svoj svojoj poniznosti o tome 
je šutjela. Znala je također za sva proročanstva. Čuvala je sva proročanstva koja su 
se odnosila na rođenje Mesije u svom malom ormariću u Nazaretu. Čitala je ta 
proročanstva vrlo često i molila za njihovo ispunjenje. Primila ih je od učitelja u 
Hramu i od istih svetih žena koje su i njih poučavale. Njene molitve su uvijek bile za 
dolazak Mesije. Neizmjerno je cijenila osobu od koje će se roditi Mesija, htjela joj je 
služiti cijeli život, kao najponiznija sluškinja. U svojoj poniznosti nikada nije pomislila 


da je ta osoba, ona sama. 


Od Farizeja je naučila da će Mesija biti rođen u Betlehemu. Zato se, sad kad je 
trebala ići na put, dragovoljno podvrgla Božjoj volji. Bilo joj je jako teško krenuti na 
put, jer je sad u planinama bilo vrlo jako hladno. Marija je imala jaki osjećaj, da 
odsada mora postati sama sirotinja. Ne smije odsada ništa izvanjski posjedovati, jer 
sve ima u nutrini. Znala je da će ona biti Spasiteljeva majka, majka Sina Božjeg. 
Znala je, a i osjećala je, da je krivnjom jedne žene, grijeh ušao u svijet, pa tako sad 
isto, po jednoj ženi, Iskupljenje će se roditi. Bila je baš pod tim istim dojmom i kad je 
ono prije uskliknula 'Evo službenice Gospodnje!' Također sam shvatila, kako je Isus 


začet Duhom Svetim, negdje oko ponoći, i oko ponoći će se i roditi. 


Vidjela sam Josipa i Mariju s Anom, Marijom Kleofinom i nekim slugama, kako tiho 
idu na put. Krenuli su od Anine kuće. Jedno magare je na sebi imalo samar za Mariju 
i njenu prtljagu. Na polju Himki, gdje se anđeo pojavio pred Josipom, Ana je imala 
pašnjak. Tu su sluge otišle dovesti malu magaricu, od godinu dana starosti, davši je 
Josipu da je povede sa sobom. Magarica je trčala za Svetom obitelji. Ana, Marija 
Kleofina i sluge, sad se dirljivo oproste od Marije i Josipa. 

Vidjela sam ovih dvoje svetih putnika kako odlaze daleko i kako nalaze sklonište u 
nekoj kućici na vrhu planine, na nekom polju. Tu su ih dobro primili. Mislim da je 
vlasnik bio najamnik farme, zvane Kuća Himki, a njemu samom je polje pripadalo. 


Odatle ste mogli vidjeti daleko u daljinu, da, čak sve do planina blizu Jeruzalema. 


Ponovo sam vidjela Svetu obitelj, u vrlo hladnoj dolini, kroz koju su probijali svoj put 
k planini. Tlo je bilo prekrito ledom i snijegom. Bilo je to oko četiri sata od Kuće 
Himki. Marija je neopisivo patila od hladnoće. Stade blizu nekog stabla bora, pa 
poviče: 'Moramo se odmoriti. Ne mogu dalje.' Josip je pod stablom napravio sjedište 
za nju, u koje je uložio vatru. Često sam vidjela u tim krajevima da putnici tako čine. 
Blažena je Djevica molila gorljivo, moleći Boga da ne dopusti da se smrznu. Isti tren, 
tako velika toplina prostruji kroz nju, da je pružila ruke svetom Josipu da se i on 


ugrije. Uzela je i malo hrane da se okrijepi. 


Gore s njima došla je i mala magarica, njihov vodič, i tamo je mirno stajala. Njene 


kretnje su bile stvarno zapanjujuće. Na ravnim putovima, između planina gdje nije 


bilo stranputica, pa nisu mogli zalutati, bila je nekad iza njih, a nekad daleko ispred 
njih. Ali, tamo gdje se put račvao, uvijek bi se našla na raskrsnici i potrčala pravim 
putem. Kad god su došli do mjesta gdje je bilo potrebno stati, mala magarica bi isto 
mirno stajala. Josip tu progovori Mariji o dobrom skloništu kojeg očekuje pronaći u 
Betlehemu. Rekao joj je da poznaje dobre ljude u jednom gostinjcu, gdje će za malu 
sumu dobiti lijepo prenoćište. Hvalio je Betlehem, samo kako bi Mariju utješio i 


ohrabrio. 


Nakon toga, ugledah Svetu obitelj kako stiže do velike farme, udaljene oko dva sata 
od bora. Gazdarica nije bila doma, a gazda odbi primiti svetog Josipa, rekavši mu 
neka produži dalje. Oni produžiše i stigoše do kolibe u kojoj su se sklanjali pastiri, 
gdje ih primiše, a tamo pronađoše i svoju malu magaricu. U kolibi je bilo par pastira, 
koji su bili vrlo ljubazni. Zapališe vatru od trske i drva, pripremiše meku slamu za 
Mariju. Tada pastiri otiđoše do farme gdje ih nisu primili. Rekoše ljudima na farmi da 
su sreli Josipa i Mariju, te dodaše: 'O kako lijepa, kako izvrsna žena! Koji ljubazan, 
pobožni i dobrohotni čovjek! Koji divni ljudi!" 

Gazdarica se taman vratila doma. Prenerazila se kad je čula da ih je muž odbio 
primiti. Vidjela sam je da žuri do pastirske kolibe, dođe do nje, ali ne uđe, jer je bila 
plaha i nije se usudila ući. 

Ova je koliba bila na sjevernoj strani planine, na čijim je južnim obroncima ležala 
Samarija i Tebez. Istočno s ove strane Jordana, nalazili su se Salem i Ainon, a na 
drugoj nasuprotnoj strani Sokot. Ta koliba bijaše oko 12 sati udaljena od Nazareta. 
Žena je ponovo došla sa svoje dvoje djece. Bila je dobra žena, a kad je vidjela prizor 
u kolibi bijaše skroz potresena. Došao je i njen muž, i molio oprost. Nakon što su se 
Josip i Marija malo okrijepili, čovjek im pokaza gore u planini, u daljini, gostinjac 


udaljen oko sat vremena hoda. 


Međutim, taj se domaćin ispričavao Josipu prenatrpanošću gostiju. Ali kad je Blažena 
Djevica ušla i zamolila za konak, gazdarica, kao i sam gazda, promijeniše odluku. 
Čovjek je odmah organizirao mjesto za njih, u susjednoj kući, a pobrinuo se i za 
magare. Mala magarica nije bila s njima. Skakutala je uokolo po poljima, jer kad nije 


bila potrebna, nije se ni pojavljivala. Ovaj je gostinjac bio dosta pristojan, a sastojao 


se od nekoliko kuća. Premda je bio smješten na sjevernoj strani planine, bio je 
okružen voćnjacima, divnim vrtovima i balzamovim stablima. Marija i Josip prenoćište 


i ostadoše tamo cijeli dan, jer je bio Šabat. 


Na Šabat domaćica sa svoje troje djece posjeti Mariju, a s njom dođe još jedna žena 
iz susjedne kuće, sa svoje dvoje djece. Marija je popričala s malenima i poučila ih. 
Djeca su imala male svitke pergamene iz kojih su čitala. I ja sam sama, smiono 
pristupila i povjerljivo razgovarala s Marijom. Rekla mi je kako je izuzetno dobro baš 
sad, u ovom stanju kakvo jest. Nije osjećala pritiska ni težine. Ali ponekad, iskusila bi 
osjećaj da je nešto ogromno veliko unutar nje, pa se osjećala kao da ona sama lebdi 
u samoj svojoj osobi. Osjećala je da je okružena Bogom i čovjekom, i da je ON taj 


koji nju nosi. 


Josip je izišao van s domaćinom na njegova polja. I gazda i gazdarica su osjećali 
veliku naklonost prema Mariji. Suosjećali su s njenim stanjem. Govorili su joj da 
ostane, pokazivali sobu koju će joj ustupiti. Ali ipak, sutradan rano ujutro, oni 
krenuše na put. Išli su prema istoku, onkraj planine, pa u dolinu, stalno povećavajući 
udaljenost između sebe i Samarije, u koju se isprava činilo da idu. Na brdu Gerazimu 
vidio se hram. Na krovu su bili brojni likovi, kao lavovi ili neke druge životinje, koje su 


na suncu sjale bjelkastom svjetlošću. 


Put je vodio dolje u ravnicu, ili polje Sihem. Nakon puta od skoro 30 km, došli su do 
čvrste farmerske kuće gdje su dobro dočekani. Gazda je bio čuvar polja i voćnjaka, 
koja su pripadali gradu u blizini. Ovdje je bilo toplije i zelenije nego li na ikojem 
mjestu gdje su dosad bili, jer je tu bila sunčana strana planine, a to je predstavljalo 
značajnu razliku u Palestini u to doba godine. Kuća nije bila u samoj dolini, nego na 
južnoj padini planine, koja se protezala od Samarije do istoka. Imanje je pripadalo 
onim pastirima, čije će se kćeri kasnije, udati za one sluge iz karavane Triju Kraljeva, 
koje su tamo ostale, naime nisu se vraćale u svoje zemlje s Kraljevima. Kasnije će i 
sam Isus tamo često boraviti i poučavati. Prije nego su otišli, Josip blagoslovi njihovu 


djecu. 


Vidjela sam njega i Mariju kako idu preko ravnice pokraj Sihema. Ponekad je Blažena 
Djevica pješačila. Povremeno su se odmarali i krijepili. Sa sobom su imali male 
kruhove i hladno jako piće u malim lijepim smeđim vrčićima, koji su sjali kao metal. 
Sedlo koje je Marija koristila na magaretu, bijaše opremljeno uzlima s obje strane, 
kao potpornjima za noge, tako da se moglo lakše sjediti. Podupirač na sedlu je bio na 
vratu magareta, pa je Marija sjedila nekad nadesno, a nekad nalijevo. Uokolo puta su 
bile kupine i drugo bobičasto grmlje, koje su skupljali i jeli. Prva stvar koju je Josip 
činio kad bi stigao u neki novi gostinjac, bijaše pronalaženje i priprema ugodna 
mjesta ili ležaja za Mariju. Poslije bi oprao noge, kao što bi i Marija učinila. Njihova 


pranja i čišćenja bijahu česta. 


Bila je prilično mračna večer, kad su stigli do neke usamljene gostionice. Josip 
pokuca i zamoli za konak, ali vlasnik nije htio ni otvoriti vrata. Josip mu objasni svoju 
poziciju, rekavši mu da njegova supruga ne može dalje. Ali čovjek je bio neumoljiv, 
nije htio ni prekidati svoj odmor. A kad mu Josip reče da će mu platiti, dobi odgovor: 
'Ovo nije gostinjac. Ne kucaj više.' Vrata kuće ostadoše zatvorena. 

Marija i Josip produžiše dalje i nakon vrlo male udaljenosti pronađoše sklonište. Josip 
upali vatru, pripremi ležaj za Mariju, a ona mu sama u tome pomagaše. On uvede 
magare unutra, pronađe malo sijena i stavi pred njega. Tu ostadoše nekoliko sati. 
Vidjela sam ih kako odlaze rano ujutro, prije zore, dok je još bilo mračno. Sad su bili 
oko šest sati hoda od svog zadnjeg skloništa, od Nazareta oko 26 sati, a od 
Jeruzalema oko 10 sati. 

Posljednja kuća je stajala na ravnici, ali put iz Gabate k Jeruzalemu se ponovo počeo 
uspinjati. Sve do sada Josip i Marija nisu išli glavnim putovima, premda su nekoliko 
puta presjekli glavne putove, koji su vodili iz Sirije dolje do Egipta. Stoga su išli vrlo 
uskim putovima, preko planina, s iznimkom ovog širokog. Čovjek je morao biti vrlo 


pažljiv prilikom hodanja, ali magare je uvijek sigurno gazilo. 


Sad sam vidjela putnike kako stižu do neke kuće, čiji je vlasnik isprva bio vrlo neučtiv 
prema Josipu. Baci svjetlo na Marijino lice, pa reče Josipu kako ima tako mladu ženu. 
Ali, gazdina žena ih uvede unutra, dade im sklonište u jednoj vanjskoj kući, štaglju, 


ponudivši im malo kruha. 


Sutradan su napustili ovo mjesto. Slijedeće sklonište im bijaše velika farmerska kuća, 
gdje također ne bijahu baš srdačno primljeni. Vlasnik gostinjca bijaše vrlo mlad, nije 
obraćao puno pažnje na Josipa i Mariju. Oni ne bijahu jednostavni pastiri, već bogati 
farmeri, kao što smo danas ovdje mi, izmiješani sa svijetom, trgovinom, obrtima itd. 
Vidjela sam jednog starčića kako hoda uokolo kuće uz pomoć štapa. Odavde, imali su 
još sedam sati hoda do Betlehema, ali oni nisu išli direktnim putem, jer je to bio 
brdovit put, a u ovo doba godine i vrlo naporan. Slijedili su svoju malu magaricu 


preko terena, između Jeruzalema i Jordana. 


Vidjela sam ih oko podne, kad su stigli do velike pastirske kuće, oko dva sata od 
Ivanova mjesta krštavanja na Jordanu. Isus je tamo jednom nakon svoga krštenja, 
proveo noć. Blizu kuće je bila druga kuća za stoku i krmivo, a u dvorištu bijaše izvor 
iz kojeg je voda sustavom cijevi odvođena do kupališta. Tamo je bila jedna velika 
gostionica. Mnoge su sluge tamo objedovale, stalno su ulazile ili izlazile iz kuće. 
Domaćin je primao putnike vrlo ljubazno i učtivo. Inzistirao je da jedan sluga opere 
noge Josipu kod izvora. Također ga je opskrbio novom haljinom, a njegovu je dao 
oprati i očetkati. Sluškinja je isto učinila i za Mariju, jer je gospodarica kuće živjela 
povučeno, nije se često pojavljivala u javnosti. Ona je ista ona, koju je kasnije Isus 
izliječio od 30 godišnje bolesti. Isus joj je rekao da joj je bolest došla kao kazna, jer 
je iskazivala neprijateljstvo prema Njegovim rođacima. 

Ali, ja sam znala razlog njene suzdržanosti prema Mariji i Josipu. Ona je bila mlada i 
prilično neodgovorna. Uhvatila je pogled Blažene Djevice, koja joj je možda nešto 
rekla (ne mogu se sjetiti svih okolnosti), iskusila je osjećaje ljubomore zbog Marijine 
ljepote. Zbog tog razloga se držala rezervirano. U kući je bilo i nekoliko djece. 

Kad su Marija i Josip oko podne odlazili, dio puta su ih ispratili neki ljudi iz gostionice. 


Oni nastaviše sami prema zapadu, k Betlehemu. 


Nakon dva sata hoda, dođoše u jedno malo selo, koje je imalo dugi red kuća s 
vrtovima i dvorištima, a kuće su ležale s obje strane ceste. Josip je ovdje imao neke 
rodbine, kao kad čovjek ima nekoga iz drugog braka od maćehe ili očuha. Njihova 


kuća bijaše dobro smještena, bila je i lijepa. Ali, Josip i Marija nisu ušli u tu kuću. 


Prođoše kroz selo i pođoše pravo k Betlehemu. Tad dođoše do gostionice u kojoj se 


narod skupio radi sprovoda. 


Pregrade su u kući uklonjene. Ognjište je bilo omotano crninom, a pred njim je bio 
položen lijes, omotan u istu tkaninu. Muški žalobnici bijahu obučeni u duge crne 
haljine, a iznad tih haljina su nosili kratke bijele. Svi su molili. U drugoj prostoriji 
sjedile su žene, cijele zamotane u svoje duge velove. U dvorištu je bila fontana s 
mnogo slavina. 

Vlasnici kuće, koji bijahu zauzeti, ostavili su slugama da prime Josipa i Mariju. To je 
bilo učinjeno prema običajima koji su se iskazivali prema putnicima namjernicima. 
Tapiserije ili hasure bijahu skinute sa stropa iz svojih rola, razmotane, i tako je 
napravljen zaklonjeni odjeljak za njih. Malo poslije vidjela sam ih kako razgovaraju s 
ljudima iz gostionice. Bijele su haljine bile odložene ustranu. Vidjela sam puno velikih 
smotanih kreveta položenih uz zid. Odjeljci su se pravili odmotavanjem hasure sa 


stropa. 


Rano sutra ujutro, Marija i Josip opet krenuše na put. Dobra im žena iz gostinjca reče 
da mogu ostati, jer je Mariji bio termin za roditi. Ali Marija spusti veo i reče da još 
ima 36 ili 38 sati do porođaja. Žena je bila željna zadržat ih, premda ne u svojoj 
vlastitoj kući. Vidjela sam muža, dok su Josip i Marija dolazili. Josip i on su 
razgovarali o magaretu. Josip je hvalio magare, a reče da je poveo i drugo, ako 
zatreba u slučaju potrebe. 

Kad su ljudi govorili o nemogućnosti i teškoći pronalaženja smještaja u Betlehemu, 
Josip odgovori da tamo ima prijatelje, pa da će on i Marija sigurno biti dobro 
primljeni. Ovo me toliko ražalostilo. Josip je uvijek o tome govorio s toliko povjerenja 


i uvjerljivosti. Kad su bili ponovo na putu, opet sam ga čula, da isto to govori i Mariji. 


Pri kraju puta, kad su bili blizu Betlehema, Marija je sve više i više tražila da se 
odmori i okrijepi. Josip skrenu s puta, sat i pol hoda, k mjestu gdje je prije slučajno 
otkrio, prelijepo smokvino stablo puno plodova. Uokolo su bila poredana sjedala i 
klupe za odmor. Ali kad tamo stigoše, vidješe na njihovo golemo iznenađenje, da je 


potpuno obrano. U kasnijim godinama, nešto povezano s Isusom, dogodilo se blizu 


toga stabla. Drvo nikad više nije rodilo, premda je uvijek listalo. Isus ju je prokleo, a 


ona je svenula. 


7. Dolazak u Betlehem 


Udaljenost od gostionice do Betlehema je oko tri sata hoda. Marija i Josip krenuše 
okolo, na sjever, pa su tako prišli gradu sa zapada. Malo ispred grada, na oko četvrt 
sata, došli su do jedne velike građevine koja je bila okružena manjim kućama. Ispred 
nje rasla su stabla, a sve vrste ljudi logorovale su u šatorima oko nje. Nekoć je ova 
građevina bila Josipova roditeljska kuća, a u davnini je bila obiteljska palača kralja 
Davida. Sada se koristila kao upravna zgrada - carinarnica za skupljanje rimskog 


poreza. 


Josip je još uvijek imao brata u gradu, koji je inače držao gostionicu. On ne bijaše 
Josipov rođeni brat, nego polubrat. Josip nije išao blizu njega. Josip je inače imao 
petero braće, tri rođena brata i dva polubrata. Josip je imao 45 godina. Čini mi se da 
je bio stariji od Marije 30 godina i 3 mjeseca. Bio je mršav, svijetle puti, imao je 


visoke jagodične kosti obojane ružičasto, visoko otvoreno čelo i smeđastu bradu. 


Ovdje mala magarica nije bila s njima. Pobjegla je uokolo južne strane grada, gdje je 


bila neka vrsta doline, na istoj razini kao i grad. 


Josip ode ravno u upravnu zgradu, jer su se sve novopridošlice morale tamo prijaviti i 
dobiti tiket za ulazak kroz gradska vrata. Grad nije ni imao pristojnih vrata, nego je 
ulaz ležao između dva ruinirana zida, koji su izgledali kao ostaci nekadašnjih vrata. 
Premda je Josip nekako kasnio u prijavljivanju za oporezivanje, ipak je dobro 


primljen. 


Marija je ostala u kućici na dvorištu, među ženama, koje su bile vrlo brižne prema 
njoj, ponudivši joj nešto za jesti. Ove su žene inače kuhale za vojnike. Bile su 


Rimljanke, kako mi se čini, jer su imale trake koje su visjele oko njihovih bokova. 


Vrijeme je bilo lijepo, ne posve hladno, sunce je obasjavalo planine između 
Jeruzalema i Betanije. Mogli ste to odavde vrlo dobro vidjeti. 

Josip se pope u veliku sobu na katu, gdje je ispitivan, kako se zove, itd. Ispitivači su 
pregledavali brojne duge pisarske svitke, a mnogi su svici bili povješani po zidovima. 
Oni ih razviše i pročitaše mu njegove pretke, isto tako i Mariji. Josip prije toga nije ni 
znao, da je preko Joakima, i Marija potomak izravne Davidove loze. Službenik ga 
upita: 'Gdje ti je žena?' 


Već sedam godina stanovnici ovoga kraja nisu bili regularno oporezivani, sve zbog 
raznih političkih problema i nevolja. Skupljanje poreza su vršili već puno mjeseci, ali 
vrijedilo je pravilo, plaća se dva puta. Ljudi su zbog toga tamo morali ostajati skoro 
tri mjeseca. Oni su zaista plaćali nešto tu, nešto tamo, kroz ovih sedam godina, ali 
regularnog skupljanja poreza nije bilo. 

Josip nije platio tog prvog dana ništa, ali su njegove obveze uvedene. Rekao je 
službeniku da nema nikakvog imanja, da živi od svoga zanata i od pomoći ženinih 
roditelja. Mariji je također naređeno da se pojavi pred službenicima, ali nije se 
morala penjati na kat. Nju su ispitivali u jednom hodniku u prizemlju, ali ništa nisu 


zapisivali o njoj. 


U kući su bili brojni službenici i zaposlenici, raštrkani po raznim prostorijama, kao i 
puno Rimljana i vojnika. Bilo je i Saduceja i Farizeja, svećenika i glavešina, kao i svih 
vrsti službenika i zaposlenika, i židovskih i rimskih loza. Sad za plaćanje poreza niste 
više morali ići u Jeruzalem. Ali u mnogim drugim mjestima, kao na primjer u Magdali 
na Galilejskom moru, porez se ipak primao. Tamo su Galilejci morali plaćati porez, a 
ljudi iz Sidona samo djelomično, radi svojih trgovačkih poslova, bar mi se tako čini. 
Samo oni koji nisu imali kućanstva, koji nisu imali posjeda, morali su se javljati u 


svoje mjesto rođenja. 


Prikupljeni porez u ova tri mjeseca dijelio se na tri dijela. Jedan dio caru Augustu, 
drugi Herodu, a treći nekom drugom kralju koji je boravio u susjedstvu Egipta. Taj 
kralj blizu Egipta, zadobio je neke poreze putem rata, putem osvajanja, pa su mu 


tako morali plaćati danak. Drugi dio poreza je imao neke veze s izgradnjom Hrama. 


Treći je bio za sirotinju i udovice, koji već dugo nisu dobili ništa. Ali, sve se to isto 
događa i danas, u našim danima — pravednima se daje malo ili ništa. Dobar se razlog 
zašto je to tako, može pronaći u rukama velikih. Neprekidno pisanje i kretanje gore 


dolje po kući nije prestajalo. 


Josip tad s Marijom ode ravno do Betlehema, u čijoj su okolici kuće bile raštrkane, ali 
on ode ravno do centra. Ostavi Mariju i magare na jednom mjestu neka čekaju, a on 
ode u razne dijelove grada tražiti gostinjac za konak. Marija je morala dugo čekati na 
Josipa, koji se vrati zbunjen i zabrinut. 

Nigdje nema mjesta, sve je zauzeto, a počelo se mračiti. Josip predloži da odu na 
drugi kraj grada, gdje će zasigurno naći konačište. Pođoše dolje niz ulicu, koja bijaše 
seoska cesta, jer su kuće bile razbacane po kosama brda, a na kraju bijaše niski ravni 
prostor, kao neko polje. 

Tu bijaše prekrasno stablo s glatkom korom, krošnja mu raširena kao krovište. Josip 
ostavi Mariju i magare pod drvetom, a on ode potražiti konak. Išao je od kuće do 
kuće, do svojih prijatelja, kojima je govorio o Mariji, a oni se pravili da ga ne 
poznaju. 

Josip se vrati Mariji koja ga je čekala pod stablom. Plakao je, a ona ga je tješila. 
Ponovo krene u potragu po gradu, ali gdje god da je došao i rekao da mu žena ima 


termin za roditi, još je prije bio odbijen. 


U međuvremenu se smračilo. Marija je stajala pod stablom. Njena raspojasana 
haljina padala je u bogatim naborima oko nje, a glava joj pokrivena bijelim velom. 
Magare je bilo kraj nje, glavu je okrenulo k stablu, a na postolju koje je Josip 
napravio za Mariju, bila je prtljaga. Narod je žurio tamo amo. Mnogi su znatiželjno 
bacili pogled na Mariju, kao što čovjek prirodno zuri u osobu koja dugo stoji 
nepomična u mraku. Mislim da su joj se mnogi i obratili, pitajući je tko je. Ah, nisu 
pojma imali da pred njima stoji majka Spasitelja! Nisu ni sanjali, da je Spasitelj tako 


blizu! 


Marija je bila tako strpljiva, tako mirna, puna nade. Ah, stvarno je dugo morala 


čekati! Napokon sjede, ruke prekriži na prsima i obori glavu. Nakon dugo vremena, 


pojavi se Josip u velikom razočaranju. Vidjela sam da je gorko plakao, a, jer je opet 
bio neuspješan u pokušaju pronalaženja gostinjca, oklijevao je prići Mariji. Ali 
iznenada mu pade na pamet jedna spilja van Betlehema, koju su pastiri koristili kao 
spremište, kada bi dovodili svoju stoku u grad. Josip se često povlačio u nju, kako bi 
se skrio od braće i kako bi molio. Vjerojatno je u ovo doba godine prazna, a ako neki 
pastir i dođe, lako će se s njim dogovoriti. On i Marija tamo će bar pronaći sklonište, 


a nakon odmora, opet će pokušati pronaći konak u gradu. 


Tad krenuše ulijevo, kao da obilaze srušene zidove, grobove i bedeme okolice grada. 
Penjali su se kosinom ili brdom, a tad se put poče spuštati. Napokon stigoše do 
brežuljka pred kojim su bila stabla jele, bora ili cedra i drveća s nekim malim lišćem 
kao šimšir. U tom brežuljku se nalazila spilja ili podrum, o kojem je Josip mislio. 


Uokolo ne bijaše niti jedne kuće. 


Jedna strana spilje bijaše izgrađena grubom zidarijom, a na njoj bijaše otvoreni 
prolaz, kroz koji su pastiri izlazili u dolinu. Josip otvori laganu prepreku od trstike, 
koja je skrivala vrata, a kad su ulazili, iznenada se mala magarica pojavi pred njima. 
Magarica ih je napustila kad su bili kraj Josipove roditeljske kuće, pobjegavši u 
okolicu grada. Veselo je skakutala i trčkarala oko njih, a na to Marija reče: 'Gledaj, to 
je sigurno Božja volja da smo ovdje.' Ali, Josip je bio zabrinut, a potajno i malo 
posramljen, jer je prije puno puta govorio Mariji o dobrom prijemu na koji će 
zasigurno naići u Betlehemu. 

Nad vratima je bio neki istak, pod koji je Josip svezao magare, a onda je napravio 
sjedalo za Mariju. Oko 20 sati, kad su stigli u tu spilju, bijaše već prilično mračno. 
Josip zapali baklju i uđe u spilju. Ulaz je bio vrlo uzak. Zidovi su bili nabijeni svim 
vrstama grube slame, kao rogoz, iznad kojih su visjele hasure od trske. Otraga u 
spilji na stropu, bijahu neke rupe za provjetravanje. Sve u spilji bijaše u neredu. Josip 
sve izbaci van, počisti, načinivši tako više prostora, a u stražnjem dijelu spilje pripravi 
ležaj i sjedalo za Mariju, koja je već sjedila na nekoj krpi sa zavežljajem prtljage kao 
potpornjem. 

Tada Josip uvede magare unutra, a lampu pričvrsti na strop. Dok je Marija blagovala, 


on iziđe van na polje u smjeru Spilje podojenja (Mliječna spilja). Dođe do potočića i 


potopi kožnu čuturu u nj, da se napuni. Otišao je i do grada, gdje je nabavio malo 
hrane, neke druge stvarčice i mislim, nešto voća. To bijaše stvarno na Šabat, ali zbog 
velikog broja stranaca u gradu i njihove potrebe za raznim potrepštinama, roba je još 
uvijek bila izložena na tržnici za prodaju. Cijena se plaćala odmah pri kupnji. Mislim 


da su sluge ili pogani čuvali tezge, ali ne mogu se baš svega sjetiti. 


Kad se Josip vratio donio je mali smotak tankih štapića, lijepo aranžiranih s trskom, i 
jednu škrinju s ručkom, u kojoj je bio ugljen. Ugalj istrese na ulazu spilje, te zapali 
vatru. Zatim ode po čuturu i donese vodu, pa pripremi obrok. Obrok se sastojao od 
Variva neke velike biljke koja je imala puno sjemenja, te nešto kruha. Nakon što su 
objedovali, Marija leže da se odmori na svom grubom ležaju, preko kojega je Josip 
rasprostro prekrivač. Josip je pripremao svoj ležaj na ulazu u spilju. Kad je to 
zgotovio, ode ponovo u grad. Prije nego li je otišao, postavio je sve zapreke na ulazu 
u spilju, kako bi zadržao toplinu unutar spilje. Tada po prvi puta, vidjeh Blaženu 
Djevicu na koljenima kako moli, nakon čega leže na tepih pored sebe, ruka joj pod 


glavom, a zavežljaj joj služi kao jastuk. 


Ova je spilja bila na kosini brda grada Betlehema. Šumarak predivnih stabala stajaše 
ispred nje, na ulazu, a otuda su se mogli vidjeti neki tornjevi i krovovi kuća grada 
Betlehema. Iznad ulaza, kojeg su zatvarala vrata od trske, bijaše sjenica. Od ulaza, 
prilično širok prolaz je vodio do spilje. Spilja bijaše kao neki nepravilni podrum, 
poluokrugao, polu trokutast. Na jednoj strani prolaza bijaše neki uleknuti kutak-niša, 
poprilično niži nego li ostala površina, a njega je Josip zatvorio zastorom i uredio za 
svoj ležaj. Ostatak prolaza, od niše do ulaza, on zakloni zastorima. Tamo bijaše i kao 


neka smočnica. 


Prolaz nije bio tako prostran kao sama spilja, koja inače bijaše prirodno izdubljena. 
Unutrašnji zidovi spilje, koje je napravila priroda, izgledahu poprilično ugodno i čisto. 
Meni se stvarno činilo da je tamo ipak lijepo. Više mi se sviđalo od nekih građevina 
koje su ljudi sazidali. Samo se gornji dijelovi spilje činjahu kao da ih je uređivala 
ljudska ruka. U prolazu je također bilo nekoliko rupa. U sredini svoda bijaše otvor i 


čini mi se, tri izdubljena okrugla upola manja otvora. Ovi su otvori bili ljepši nego li 


onaj glavni, izgleda da ih je napravio čovjek. Pod spilje je padao, tj. bio je niže razine 
od ulaza. Sa tri strane su ga okruživala kamena sjedala, nekako podignuta, široka na 
nekim mjestima, a na drugim uska. Na jednom mjestu, na njegovoj široj strani, 
stajalo je magare. Spilja na toj strani bijaše dovoljno visoka, da je magare taman 
moglo stajati. Tu se spremalo i krmivo za stoku. Duž toga kuta spilje pružao se žlijeb, 


koji je vodio van, a ja sam vidjela da je Josip svaki dan čistio spilju. 


Tamo gdje će Marija roditi Dijete i gdje sam je vidjela stajati u trenutku kad je 
rađala, bijaše isto takvo kameno sjedalo. Jasle su bile u niši zida, dolje, na kraju 
spilje. Blizu jasala bijaše drugi ulaz u spilju, koji je bio u vršku kosine brda, koja se 
pružala u grad. U pozadini, brdo je padalo u prekrasnu dolinu, zasađenu drvoredom. 
Ova je dolina vodila do Spilje podojenja Abrahama, smještenoj u projekciji 
nasuprotnog brda. Dolina je u širinu mogla imati oko desetak minuta hoda, a kroz 


nju je tekao potočić, iz kojeg je Josip uzimao vodu. 


Pokraj originalne Spilje rođenja, u istom brdu bijahu još i druge dvije spilje. Bile su 


nekako niže smještene, a u jednoj je često Blažena Djevica ostajala skrivena. 


Kada je davno poslije, sveta Paula, položila prve temelje za svoj samostan u 
Betlehemu, vidjela sam malu, svijetlu kapelicu podignutu u dolini, na istočnoj strani 
Spilje. Bila je tako napravljena kao da je nastavak na stražnju stranu Spilje i točno 
nasuprotna mjestu gdje je Isus rođen. Ova je mala kapela bila napravljena od drveta, 
a sa stropa su visjele pregrade od trske i razne tapiserije. Vani, svaka zasebno, 
bijahu izgrađene četiri ćelije od laganog pruća, kao pastirski torovi, kao što je običaj 
u Palestini. Svaka je ćelija imala svoju malu ogradu i mali vrt, a sve su bile povezane 
natkrivenim hodnikom koji je vodio u kapelicu. Ovdje su sveta Paula i njena kći 
okupile svoje prve prijateljice. 

U kapelici, odvojeno od zida, stajaše oltar s malim tabernakulom. Iza njega je visjela 
crveno bijela svilena zavjesa, koja je skrivala model Spilje rođenja, koji je sveta Paula 
dala napraviti. Bijaše on odvojen od ostatka stvarne Spilje, od stvarnog mjesta gdje 
je Isus rođen samo jednim kamenim zidom. Ova je spilja bila napravljena od bijelog 


kamena, a bila je tu i vjerna kopija Isusova lika. I jasle su bile napravljene, čak je i 


slama visjela po njenim zidovima. Djetešce bijaše također izrađeno od bijela kamena, 
lagano prekriveno plavim velom. Lik je bio udubljen, a ne debeo i okrugao. Često 
sam viđala svetu Paulu kako uzima taj lik u ruke i moli. 

Iznad zidova ove spilje, visio je natpis na kojem je bilo naslikano magare s glavom 
okrenutom ka spilji. Bilo je izvezeno u raznim bojama, a griva mu napravljena od 
prediva, tako prirodno, da je stvarno izgledalo stvarno. Iznad spilje bijaše otvor u 
kojem su pričvrstili zvijezdu. Često sam vidjela kako se Isus ovdje ukazuje svetoj 


Pauli i njenoj kćeri. Ispred zastora, desno i lijevo od oltara, visjele su lampe. 


8. Rođenje Djeteta Isusa 


Sutradan sam vidjela Josipa kako uređuje ležaj i sjedalo za Mariju u tzv. Spilji 
podojenja Abrahama, koja je također bila i grobnica njegove dojilje Marahe. Bila je 
prostranija nego li Spilja rođenja. Marija ostade u toj spilji nekoliko sati, dok je Josip 
pospremao Spilju rođenja. Iz grada je donio dosta sitnog posuđa i nešto sušenog 
voća. Marija mu reče da će roditi Dijete kad padne noć. Tad je bilo točno devet 
mjeseci otkad je Maria bezgrješno začela po Duhu Svetom. Njemu se Marija molila 
da učini sve kako bi ona i Josip postali dostojni primiti Dijete obećanja, to Božje 
dijete koje je natprirodno začeto. Zamolila Ga je da ujedini s njom u molitvi, sva ona 
tvrda srca koja Mu nisu pružila sklonište. 

Josip predloži da pozove neke pobožne žene koje je poznavao u Betlehemu, kako bi 
pomagale Mariji, ali ona to odbi, rekavši da joj nije potrebna ničija pomoć. Kad Josip 
dovede Mariju natrag u Spilju rođenja, bilo je oko pet popodne. Uokolo je objesio još 
nekoliko dodatnih lampi. Pred vratima je, pod istakom, napravio mjesto za malu 


magaricu, koja je s polja radosno doskakutala do njih. 


Kad Marija reče Josipu da se vrijeme približilo i da bi bilo dobro da on sad počne 
moliti, Josip je napusti i ode do svoje niše, poslušavši njenu molbu. Prije nego je 
otišao u svoju nišu, još jednom se osvrnu i pogleda k onom dijelu spilje gdje je 
Marija u molitvi već klečala na ležaju, leđima okrenuta k njemu, a licem prema 


istoku. Josip ugleda da je spilja ispunjena svjetlošću koja je izbijala iz Marije, jer ona 


bijaše cijela obavijena svjetlošću, kao nekim plamenovima. Bijaše to kao kad je 


Mojsije gledao gorući grm. Josip se prostre po zemlji i više nije gledao unatrag. 


Slava je oko Marije postajala sve svjetlija i svjetlija, tako da se lampe koje je Josip 
objesio više nisu ni vidjele. Marija je klečala, a oko nje je u naborima padala njena 
bijela haljina. Oko ponoći, njena molitva postade ekstatična, a ja je ugledah kako 
lebdi iznad tla, da se ispod nje moglo dosta prostora vidjeti. Ruke je prekrižila na 
prsima, a svjetlo oko nje postade izvanredno blještavo. Više nisam vidjela stropa 
spilje. Iznad Marije se pružala staza svjetlosti, sve gore do nebesa. Svjetlosna je 
staza izgledala, kao da jedna svjetlost izlazi iz druge, kao da se jedan lik stapa s 
drugim, a iz tih drugih sfera svjetlosti izlazila su nova nebeska bića. 

Marija je stalno molila, oči je oborila prema tlu. U taj tren ona porodi Dijete Isusa. 
Vidjela sam Ga kao malo novorođenče, puno svjetlosti, sjajnije od ostale svjetlosti, 
leži na ponjavi kraj njenih koljena. Dok sam ga gledala, učinilo mi se kao da raste. Ali 
bljesak te briljantne svjetlosti bijaše nevjerojatan, pa ne znam jesam li to stvarno 
vidjela i uopće kako sam to vidjela. Čak je i neživa priroda izgledala kao potresena. 


Kameni zidovi i strop spilje su sjali i izbacivali kao neke iskre, kao da su oživjeli. 


Marijina je ekstaza trajala nešto dulje. Tad je vidjeh kako prebacuje prekrivač preko 
Djeteta, ali još Ga nije uzela u naručaj, čak Ga nije ni dotakla. Nakon dosta vremena, 
vidjeh Dijete kako je uzbuđeno i plače, i tek tad se Marija povratila k punoj svijesti. 
Zajedno s prekrivačem podiže Dijete do svojih grudi, povi i sebe i Dijete velom. 
Mislim da je Dijete tad sisalo. Ugledah anđele u ljudskom obliku oko Marije, prostrte 
licem ka tlu. 

Može biti da je bilo oko sat nakon porođaja kad je Marija pozvala Josipa koji je još 
uvijek bio prostrt u molitvi, da priđe. Kad je došao, pade na koljena, licem dotaknu 
zemlju u stanju sreće, čašćenja i poniznosti. Marija mu ponovo reče neka pogleda 
Sveti dar s nebesa, a tad Josip uze Dijete u naručaj. Blažena Djevica tad omota dijete 
u crvenu plahtu, pa preko nje u bijelu, ovijajući dijete sve do ispod pazuha. Ramena i 
glavu djeteta je omotala drugim platnom. Imala je samo četiri male plahte za 
povijanje djeteta. Tad položi dijete u jasle, koje su bile ispunjene slamom i finom 


mahovinom, preko čega je položila prekrivač, pa je on visio sa strana jasli. Jasle su 


stajale na nekom kamenu, a na tom mjestu je tlo spilje bilo ravno i protezalo se sve 
do prolaza, gdje je postajalo šire. Pod na tom dijelu spilje bijaše niži od mjesta gdje 
je Dijete rođeno, a prema njemu su vodile stepenice koje su bile usječene u zemlju. 
Kad je Marija položila Dijete u jasle, ona i Josip stajaše kraj jasala sa suzama 
radosnicama, pjevajući hvale Bogu. 

Sjedalo i ležaj Blažene Djevice bijahu blizu jasala. Prvi dan sam je vidjela sjediti 
uspravno i odmarati se ležeći postrance. Na njoj nisam primijetila nikakvih posebnih 
znakova slaboće ili bolesti, kako inače imaju žene koje su rodile. I prije i poslije 
porođaja, bila je odjevena u bijelo. Kad bi došli posjetioci, obično bi sjedila kraj 


jasala, više zamotana u veo. 


U noći rođenja, u spilji koja je ležala desno od Spilje rođenja, izbio je jedan 
prekrasan izvor. Voda je otjecala, a sutradan je Josip iskopao tok za vodu i uredio 
izvorište. 

U ovim vizijama, čak i u samim događajima, nisam vidjela toliko izvanjskih radosnih 
događaja u prirodi, kao što bi ih vidjela recimo na Božić. Tada je radost bila 
unutrašnjeg značenja. Ali ipak, vidjela sam izuzetnu sreću, čak i u najudaljenijim 


mjestima na kugli zemaljskoj, nešto prekrasno se događalo u ponoć. 


Tim događajem, dobri su bili ispunjeni divnim čežnjama, a zli stravom. Vidjela sam 
također _ mnoge životinje, čak i najniže, ushićene srećom. Posvuda sam vidjela 
izbijanja izvora vode, cvijeće se pojavilo i procvjetalo na mnogim mjestima, stabla i 
biljke propupale i procvjetale novim životom, a sve je odisalo svojim mirisima. U 
Betlehemu je bilo maglovito, nebo je sjajilo sumorno crvenkastim sjajem. Ali, iznad 
Doline pastira, oko Spilje rođenja i u dolini Spilje podojenja, bijahu svijetli oblaci koji 


nose osvježavajuću rosu. 


Vidjela sam stada trojice starijih pastira, blizu brda, planduju ispod sjenica. Ali dosta 
dalje, blizu pastirskog tornja (kao lovačka čeka), bijahu stada na otvorenom. Vidjela 
sam tu trojicu starijih pastira, koje je probudila divota ove noći, kako stoje pred 


svojim kolibama, gledaju okolicu, pokazujući predivno svjetlo koje je sjalo iznad Spilje 


rođenja. I pastiri na udaljenom tornju bijahu također budni, u punom pokretu. Penjali 


su se na toranj, gledali prema Spilji i pitali se kakvo je to svjetlo. 


Vidjela sam nešto kao oblak slave, kako silazi na trojicu pastira. U tom sam oblaku 
vidjela likove, idu tamo amo, a čula sam i predivne glasove kako nježno pjevaju. 
Isprava su pastiri bili jako preplašeni. Tad se ispred njih pojavi pet ili sedam divnih 
svjetlom okupanih likova, držali su duge trake kao svitke, na kojima su pisale riječi, a 


slova su bila velika kao dlan. Anđeli su pjevali Gloriju. 


Anđeli su se također pojavili i ispred pastira kod tornja, a i drugdje. Nisam vidjela 
pastire kako odmah žure k Spilji. Prva trojica su bila oko sat i pol udaljeni od Spilje, a 
oni kraj tornja još toliko. Ali, vidjela sam kako su angažirani u nastojanju, koje bi 
darove ponijeli novorođenom Spasitelju. Trojica pastira tek u zoru otiđoše do Spilje 


rođenja. 


Vidjela sam da su tu noć, imali vizije: Ana u Nazaretu, Elizabeta u Juti, Noemi, 
proročica Ana i starac Šimun u Hramu, u njima su vidjeli da se Spasitelj rodio. Dijete 
Ivan je bilo neizrecivo veselo. Ali, samo je sveta Ana znala gdje se rođenje dogodilo. 
Drugi, čak i Elizabeta, poznavali su Mariju i vidjeli je u vizijama, ali o Betlehemu nisu 


znali ništa. 


Vidjela sam također da se nešto divno dogodilo u Hramu. Svici pisama Saduceja su 
se više puta zamotali nekom nevidljivom silom, što je prestravilo njihove glavešine. O 


tome je bilo čak zapisano u arhivima, ali velikim mitom taj je slučaj zataškan. 


Vidjela sam da su u Rimu, u četvrti s druge strane rijeke, tamo gdje su Židovi 
boravili, spontano izbili izvori neke tekućine, masne kao ulje, na čuđenje sviju. Kad je 
Isus rođen, veličanstvena statua rimskog boga Jupitera žestoko pade i razbi se u 
komadiće. Svi se na to prestraviše. Učiniše mnoge žrtve, a upitaše i drugog idola, 
mislim Veneru, što se to zbiva. Iz usta Venere đavao je bio prisiljen reći što se to 
dogodilo, jer je jedna Djevica začela i rodila Sina. Rekao im je i o razlogu izbijanja 


izvora ulja. Gdje se to dogodilo, danas stoji crkva u čast Majke Božje. 


Vidjela sam da su poganski svećenici duboko potreseni tim događajima. Istraživali su 
svoja pisma i otkrili slijedeću povijest: prije otprilike 70-ak godina, taj se idol (Jupiter) 
naveliko štovao. Bio je ukrašen zlatom i dragim kamenjem, u njegovu čast su se 
održavale velike svečanosti, a brojne žrtve su mu prinošene. 

Ali u to doba, bijaše u Rimu jedna napose pobožna žena, koja je živjela po svojoj 
savjesti. Ne znam je li bila Židovka ili ne, ali je imala vizije, izgovarala je proroštva, a 
mnoge je osobe osvijestila o razlogu njihove sterilnosti. Ta žena im je rekla da ne bi 
trebali štovati tako skupog idola, jer jednog ćete dana vidjeti kako će se raspasti po 
sred sredine. Ovo je proroštvo bilo tako jako, da su ženu zatočili i mučili, sve dok nije 
svojim molitvama od Boga isprosila informaciju kad će se to zbiti. Poganski su 
svećenici tražili da im kaže što zna o tome, a ona reče, «idol će se srušiti kad 
Bezgrješna Djevica rodi Sina.» Oni je ismijavaše i napokon je otpustiše, proglasivši je 
ludom. 


Sad su se sjetili te zgode, proglasili su svima da je ta žena govorila istinu. 


Vidjela sam da je jedan rimski časnik imenom Lentulus, koji je bio prijatelj svetog 
Petra i predak mučenika-svećenika Mojsija, zabilježio ovaj događaj, kao i događaj s 


izbijanjem izvora ulja. 


U noći Isusova rođenja, vidjela sam cara Augusta na Kapitolu. Imao je viziju duge, a 
na dugi sjedi Djevica s Djetetom. Upitavši savjetnike o tome što je vidio, dobi 
odgovor, »Dijete je rođeno, a pred njim svi moramo pobjeći!» Car odmah naredi da 
se podigne oltar i ponude žrtve Sinu Djevičinu, kao «Prvorođenom od Boga». 


Imala sam vizije i u Egiptu, daleko do iza Matareje, Heliopolisa i Memfisa. U toj regiji 
bijaše jedan veliki idol, koji je davao odgovore na svako postavljeno pitanje. 
Iznenada zašuti. Kralj naredi ogromne žrtve po cijelom kraljevstvu, ne bi li povratio 
govor idolu. Tada Bog zapovijedi đavlu da kaže, «umuknuo sam, moram ustupiti 
mjesto drugome. Sin Djevice je rođen, a na ovom mjestu će biti podignut Hram u 
Njegovu čast.» Kad je to čuo, kralj zaželi podići Hram novorođenom Djetetu odmah 


do ovog boga, ali ne mogu se točno sjetiti, kako je završio ovaj događaj. Samo znam 


da je idol uklonjen, a da je podignut Hram u čast Djevice i Djeteta o kojem je idol 


govorio, ali su poslije i tamo poganski žrtvovali s poganskim ritualima. 


Vidjela sam veliko čudo u zemlji Triju kraljeva. Tamo bijaše podignut toranj na 
planini, na koji su kraljevi naizmjence odlazili, sa svitom svećenika, da bi promatrali 
zvijezde. Ono što bi vidjeli, zapisivali su, te razmjenjivali mišljenja. U noći rođenja, na 
tornju bijahu zajedno dva kralja, Mensor i Seir. Treći je stanovao negdje ka istočnoj 
strani Kaspijskog mora, a zvao se Teokeno. On ne bijaše prisutan. Na nebu je bila 
konstelacija zvijezda koju su promatrali, a njene su varijacije zapisivali. U tome su 


vidjeli vizije i slike. 


Te noći su primili vizije raznih vrsta. Vizije ne bijahu samo u jednoj zvijezdi, nego u 
više njih, a zvijezde su tvorile figuru, a čini da je među zvijezdama bilo i neko 
kretanje. Vidjeli su viziju mjeseca iznad kojeg se uzdizala prelijepa duga, a na dugi 
sjedi Djevica. Sjedila je na mjesecu. Ulijevo od nje, iznad duge, bijaše trs, a desno od 
nje, klasje žita. Ispred Djevice bijaše kalež sličan onome koji se koristio na 
Posljednjoj večeri. Činilo se da sjaji velikim sjajem, većim od onoga koje je okruživalo 
Djevicu. Iz kaleža je izranjalo Dijete, a nad njim je sjao blistavi disk, kao prazni 
čestičnjak. Bijaše okružen blještavim zrakama. Podsjećao me na Presveti Sakrament. 
Udesno od Djevice, bijaše osmerokutna crkva, sa zlatnim vratima i dvojim manjim 
pokrajnjim vratima. Desnicom Djevica postavlja Dijete i hostiju u crkvu, koja postaje 
sve veća i veća, a u njoj sam vidjela Presveto Trojstvo. Iznad crkve se uzdiže toranj. 


Teokeno, treći kralj, također je imao slične vizije u svome domu. 


Iznad glave Djevice, na luku stoji sjajna zvijezda, koja odjednom pada sa svog 
mjesta i juri po nebu, sve do Kraljeva. Bijaše to za njih glas, koji objavljuje kao nikad 
do sada, da je dugo očekivano Dijete, napokon rođeno, u Judeji, a oni neka slijede 
zvijezdu. Prije par večeri, također su imali vizije kako neki kraljevi odlaze do nekog 
djeteta i klanjaju mu se. Sad shvate sve, požure skupiti poklone i popratnu svitu, pa 
krenuše na put, jer nisu htjeli biti zadnji kraljevi koji će mu iskazati štovanje. Nakon 


par dana, vidjela sam svu trojicu, kako se susreću na putu. 


9, Poklon pastira. Pobožni posjećuju Spilju rođenja. 


Nakon Isusova rođenja, u ranu zoru, trojica starijih pastira dođoše do Spilje rođenja, 
s poklonima koje su zajedno prikupili. To bijahu male životinje koje su sličile 
jelenima. Bijahu tanane građe, nježne, imale su dugi vrat i prekrasne velike oči. 
Trčkarale su i skakutale oko pastira koji su ih vodili na finim uzicama. Pastiri su 
također nosili velike žive ptice pod pazuhom, a i nekoliko mrtvih, koje su objesili 


preko ramena. 


Na ulazu spilje sretoše Josipa kojemu ispričaše što su im anđeli rekli, a oni evo 
dođoše iskazati štovanje Djetetu obećanja i predati mu poklone. Josip primi njihove 
poklone i dopusti im uvesti životinje u dio spilje nižeg nivoa, blizu ulaza spilje. Tad ih 
uvede do Blažene Djevice, koja je sjedila na tlu, na nekoj ruti, pokraj jasli, a dijete 
Isus joj u krilu. Pastiri sa štapom u ruci, kleknuše pred njih i zaplakaše od sreće. 
Dugo su klečali, kušajući veliku nutarnju slatkoću. Tad začuše anđeosku pjesmu 


hvale i psalme koje sam zaboravila. Kad su krenuli otići, Marija položi Dijete u jasle. 


Slijedi slika tj. shema Spilje rođenja 


Ispod sheme piše: 


Mjesto rođenja je pronađeno tj. posvjedočeno, po neprekinutoj tradiciji od drugog 
stoljeća. Ova je shema rekonstrukcija originalnog uređenja Spilje, baziranog na opisu 
u spisu 'Marijin život' i sadašnje stanje Spilje (šrafirana područja na shemi). Tijekom 
stoljeća dodavani su razni odjeljci, kao i druge preinake. Sestra Emmerik je tvrdila da 
su nove spilje bile isklesane u kamenu, još za života našeg Spasitelja. Bazilika nad 
Spiljom, podignuta od Konstantina, potječe iz četvrtog stoljeća. Jedna je od 


najstarijih kršćanskih crkava u svijetu i još se koristi. 


Navečer dođoše još neki pastiri, zajedno sa svojim ženama i djecom, također noseći 
darove. Pred jaslama su pjevali tako divno Gloriju, neke psalme i kratke refrene od 
kojih se sjećam riječi, «O Dijete, procvjetalo kao ruža si Ti! Kao glasnik Ti nam 
dođe!» Sa sobom su donijeli perad, jaja, med, vunene stvari raznih boja, smotke 
svile, žito, također smotke neke biljke velikog zrnja, koje je preobilno raslo na 


stabljici s velikim lišćem. 


Naizmjence su dolazila trojica starijih pastira, te pomagali Josipu u pospremanju 
Spilje i okolice. Također sam vidjela neke pobožne žene kako pomažu Blaženoj 
Djevici. Bijahu to Esenke, koje su živjele u dolini, nedaleko Spilje, u malim kamenim 
ćelijama, jedna kraj druge. Kraj ćelija imahu male vrtove, a poučavale su djecu svoje 
zajednice. Pozvao ih je sveti Josip, jer ih je poznavao još od rane mladosti. Onomad 
kada se skrivao u Spilji od svoje braće, posjećivao bi ove pobožne žene u ćelijama. 
Sad je došao na njih red da pomognu Blaženoj Djevici. Sa sobom su dinijele 


neophodne stvarčice, kao i smotke vune. Kuhale su i prale Svetoj Obitelji. 


Nekoliko dana poslije, vidjela sam dirljivu scenu u Spilji. Josip i Marija stoje kraj jasli i 
gledaju dijete Isusa, kad iznenada magare kleče na prednje noge, te prignu glavu 
skroz do zemlje. Marija i Josip dirljivo zaplakaše. 

Drugi put sam vidjela Mariju kako stoji kraj jasli. Dok je gledala Dijete, nadođe joj 
duboko uvjerenje, kako je Dijete došlo na zemlju kako bi patilo. To me podsjeti na 
viziju koju sam prije imala, a u njoj sam vidjela kako je Isus još dok je bio u majčinoj 
utrobi započeo patiti. 

Pod Marijinim srcem sam vidjela slavu, a u njoj svjetlom obasjano Dijete. Dok sam to 
promatrala, činilo se da Marija lebdi iznad Djeteta i kao da okružuje Dijete. Vidjela 
sam da Dijete raste, a sve muke razapinjanja, već su Mu bile nametnute. To je bilo 
žalosno, a ujedno i strašno za gledati. Plakala sam i ridala na sav glas. 

Vidjela sam i druge vizije Djeteta, naguravanje i udaranje, bičevanje i krunjenje 
trnjem. Tad Dijete leže na Križ, bi prikovano na nj i probodeno kopljem u bok. Vidjela 
sam cijelu Muku u Djetetu Isusu. To je bilo zastrašujuće za gledati! Dok je Dijete 
visjelo na Križu, obrati mi se riječima, 'Sve ovo patim od Svog začeća, do moje tridest 


i četvrte godine, a tada će moja Muka biti izvanjski izvršena. (Gospodin je umro kad 


je imao 33 godine i 3 mjeseca) Idi i najavljuj to ljudima! Ali, kako da to najavim 


ljudima? 


Vidjela sam Isusa kao novorođenče u Spilji, a vidjela sam i kako mnogobrojna djeca 
dolaze do Spilje, te kako maltretiraju dijete Isusa. Majka Božja nije bila tamo kako bi 
zaštitila Dijete, a djeca su došla sa svim vrstama toljaga i batina. Udarali su Ga po 
licu sve do krvi. Dijete je krotko pružilo svoje rukice ispred svog lica, kako bi se 
zaštitilo od udaraca. Najmanja djeca udarala su najžešće. Čak, roditelji neke od te 
djece pripremili su im štapove i batine. Donijeli su sa sobom trnje, čavle, bičeve, 
toljage svih vrsta, a svaka je imala svoje značenje. Jedan je došao s vrlo tankom 
šibom, kao trskom. Ali, kad je time htio udariti Dijete, šiba puče s jakim praskom i 
pade sama od sebe. Neka su djeca hvalisavo hodala uokolo, u svojoj finoj odjeći, ali, 


ja ih dohvatim, te neke od njih dobro išibam. 


Dok je Marija još uvijek bila u Spilji u dubokoj meditaciji, neki od pastira priđoše bliže 
sa svojim ženama, sveukupno njih pet. Da im napravi više mjesta, Blažena se Djevica 
malo povuče, točno na mjesto gdje je rodila Isusa. Ovi ljudi nisu klečali, nego su s 
divljenjem gledali Dijete, a prije nego otiđoše, duboko se nakloniše nad Njim, kao da 


Ga ljube. 


Bio je dan. Marija je sjedila na svom uobičajenom mjestu s djetetom Isusom u krilu. 
Dijete je bilo umotano, ruke i lice mu slobodne. Marija je imala neki komad platna u 
rukama, i nešto je na njemu radila. Josip je bio kraj ognjišta blizu ulaza u Spilju, 
pokušava napraviti policu za posuđe. Ja sam stajala odmah do magareta. Tad uđoše 
tri starije Esenke, koje su srdačno primljene, iako se Marija nije ustajala. Donijele su 
sa sobom poklone, neko sitno voće, perad sa crvenim kljunom, kao velike patke, a 
nosili su ih držeći ih za krila, zatim male kruhove debele kao palac, nešto platna i 
drugih potrebnih stvari. Sve je primljeno istinskom poniznošću i zahvalnošću. Žene su 
bile vrlo šutljive i duboko sabrane. Duboko dirnute, promatrale su Dijete, ali Ga nisu 
doticale. Kada bi odlazile, bilo bi to bez ceremonija i bez pozdrava. 

U međuvremenu, ja sam pažljivo promatrala magare. Imalo je vrlo široka leđa, pa 


pomislih, «Ti dobra životinjo! Nosila si tako veličanstven teret!» Poželjeh dodirnuti 


magare, da vidim je li stvarno. Prijeđoh rukom preko njegove grive, osjetih je 


mekanom kao svila. 


Sad dođoše dvije udate žene, sa sobom su dovele tri djevojčice, stare sedam-osam 
godina. Izgledale su kao strankinje i ljudi iz elite. Došle su poslušavši poziv još 
čudesniji, nego je primio itko od prijašnjih posjetitelja. Josip ih srdačno primi velikom 
poniznošću. Donijele su manji broj darova nego li prethodnici, ali ti darovi bijahu 
veće vrijednosti. Donijele su zdjelu graška, sitnog voća i grozd debelog trokutastog 
zlatnog lišća, na kojem bijaše otisak kao pečat. 

Pomislih, »Čudno! Izgleda kao slika Božjeg Oka. Ali, ne! Kako mogu usporediti Božje 
Oko sa crvenom zemljom.» Marija ustade i položi Dijete u ruke gospođa. Obje su Ga 
malo držale, tiho moleći uzdignuta srca, pa Ga poljubiše. Tri male curice bijahu tiho, 
duboko impresionirane. Josip i Marija popričaše malo s njima, a kad su odlazile, Josip 
ih isprati dio puta. 

Ah! Kad bi mi bar mogli, kao te gospođe, gledati ljepotu, čistoću i nevinu mudrost 
Marijinu! Ona je sve znala! Ali, u svojoj poniznosti, činilo se da je nesvjesna svojih 
darova. Kao dijete obarala bi oči, a kad bi ih podigla, njen pogled, kao zraka čistog 
svjetla, proboo bi čovjeka skroz naskroz. To je zbog njene perfektne čistoće, 
savršene nevinosti, punine Duha Svetog i bez ikakve refleksije na sebe, bez trunke 


sebeljublja. Nitko se ne može oduprijeti njenom pogledu! 


Ovi su ljudi izgleda došli u tajnosti, bez obzira što su došli iz velike daljine, nisu htjeli 
da ih itko vidi u gradu. Josip bi kod ovakvih posjeta s posjetiteljima postupao s 


velikom poniznošću, povukao bi se i sve promatrao sa pristojne udaljenosti. 


Vidjela sam i Aninu sluškinju i jednog starijeg slugu, kako dolaze iz Nazareta. 
Sluškinja je bila udovica, ali i rođakinja Svete obitelji. Donijela je razne potrepštine 
poslane od Ane za Mariju. Starac je lio suze radosnice. Poslije bi se vratio s 


izvještajem ka Ani. 


Sutradan sam vidjela Blaženu Djevicu i dijete Isusa kako odlaze iz Spilje rođenja sa 


sluškinjom na nekoliko sati. Kad je izišla iz Spilje, Marija se okrenu k sjenici udesno, 


pođe nekoliko koraka naprijed i sakri se u pokrajnjoj spilji, u kojoj je kad se Isus 
rodio izbio jedan izvor. Ostala je tamo četiri sata, jer su došli neki ljudi iz Betlehema, 
Herodovi špijuni, jer su čuli glasine koje su raširili pastiri, da se tamo čudo dogodilo u 
svezi s djetetom. Ovi ljudi sretoše svetog Josipa pred Spiljom. Nakon par riječi 
razgovora, napustiše ga s prezrivim osmjehom, aludirajući na njegovu poniznost i 


siromaštvo. 


Spilja rođenja bijaše uvučena i vrlo lijepa položaja. Nitko iz Betlehema nije tamo 
dolazio, samo su pastiri dolazili povremeno. Nitko iz Betlehema nije pokazao nimalo 
interesa za nju, niti za ono što se pred njom zbiva, jer je grad vrvio strancima. Grad 
je bio živahan, mnogo se kupovalo i prodavalo. Stoka se kupovala i klala, jer su 


mnogi ljudi plaćali porez kroz stoku. Bili su tamo i brojni pogani, uglavnom kao sluge. 


O čudesnoj pojavi anđela već su građani bili obaviješteni, kao i okolica, bliža i dalja, a 
s time i glasine o rođenju Djeteta u spilji. Sad su došli gostioničari kod kojih je na 
putu u Betlehem Sveta Obitelj bar malo odsjela. Dolazili su jedan za drugim, 
iskazujući počast Onome koga su ne znajući, ugostili. Vidjela sam dobrog domaćina iz 
zadnjeg gostinjca, kako prvi šalje darove po sluzi, a zatim dolazi on sam iskazati čast 
Djetetu. Također sam vidjela dobru ženu toga čovjeka kako dolazi. Poslije su do 
Spilje još dolazili drugi pastiri i dobri ljudi. Svi su bili vrlo dirnuti onim što su vidjeli. 
Svi su nosili blagdansku nošnju, jer su išli u Betlehem na Šabat. Dobra je žena mogla 


otići do Jeruzalema koji je bio bliže, ali ona je više voljela doći do Betlehema. 


Jedan rođak svetog Josipa, također je došao do Spilje, bio je na putu u Betlehem 
radi Šabata. On je bio otac Jonadaba, koji je kod razapinjanja Isusa, pružio komad 
platna Isusu. Josip je bio vrlo ljubazan prema njemu. Ovaj je rođak čuo od svojih 
kolega o Josipovoj nezgodnoj situaciji. Zato je došao donijeti mu darove i posjetiti 
Dijete Isusa i Mariju. Ali Josip nije htio prihvatiti ništa, ali je prodao malu magaricu 
ovom rođaku, s molbom da je može otkupiti za istu sumu novca. Nakon toga, Marija, 
Josip, sluškinja i dvoje pastira koji su stajali pred ulazom, slavili su Šabat u Spilji 
rođenja. Upalili su sedmerokraki svijećnjak, a na malom stolu sa crveno bijelim 


stolnjakom, postaviše svitke Pisma. 


Pastiri su donijeli brojna jela, koja su odmah raspodijeljena sirotinji i drugima. Perad 
je visjela nad vatrom, povremeno su je okretali i posipali brašnom neke biljke kao 
trske, koja je obilno rasla oko Betlehema i Hebrona. Od njena zrnja pripremala se 
kašasta bijela masa koja se inače pekla. Pod ognjištem sam vidjela vrlo zagrijane i 


čiste rupe, u koje bi stavljali perad na pečenje. 


Nakon Šabata, Esenke zgotoviše obrok i postaviše ga pod luk koji je Josip s pomoću 
pastira izgradio i postavio na ulaz spilje. Josip ode u grad kako bi potražio svećenike i 
ugovorio obrezanje za Dijete. Spilja je bila pospremljena i čista. Pregrade koje je 
Josip postavio u hodnik, bijahu uklonjene. Po tlu su položili tepihe, jer je u ovom 


hodniku blizu Spilje rođenja, bilo pripremljeno da se izvrši Djetetovo obrezanje. 
10. Obrezanje 


Josip se vratio iz Betlehema s petero svećenika i jednom ženom, čija je usluga bila 
neophodna prilikom obrezanja. Sa sobom su donijeli stolac za obrezivanje i 
osmerokutnu kamenu ploču, te ostalo što je bilo potrebno za ceremoniju. Stolac je 
bio udubljen, oblika škrinje, mogao se rastavljati i tako pretvoriti u neku vrstu nižeg 
sjedala, s naslonom postrance. Bio je prekriven crvenim platnom. Kamen za 
obrezivanje bijaše u promjeru oko 60-ak cm. U središtu je bila metalna ploča, pod 
kojom je u udubljenju kamena bilo svih vrsta kutijica, koje su sadržavale razne 
tekućine. Kamen su postavili na mali stolac, kojeg su pak prekrili platnom. Sve je 


postavljeno točno na ono mjesto gdje je Isus rođen. 


Te je večeri obrok bio poslužen pod nadsvođenim lukom na ulazu u Spilju. Mnoštvo 
sirotinje je uvijek slijedilo svećenike, kao što je bio običaj u takvim prilikama. Za 
vrijeme obroka, stalno bi nešto dobivali, bilo od Josipa, bilo od svećenika. 

Svećenici otiđoše do Marije i Djeteta, progovoriše s Majkom i uzeše Dijete u ruke. 
Također progovoriše s Josipom o imenu Djeteta. Veći dio noći su pjevali psalme i 


molili, a u zoru obrezaše Dijete. Marija je bila vrlo zabrinuta i tjeskobna zbog toga. 


Nakon obrezanja Dijete je bilo umotano u crveno i bijelo, sve do pazuha, i ruke su 
bile umotane, a glava prekrita platnom. 

Dijete je opet položeno na osmerokutnu ploču, a onda su nad Njim izgovarane 
molitve. Ako se dobro sjećam, anđeo je već prije rekao Josipu da se Dijete treba 
zvati Isus (Ješua), a koliko se mogu sjetiti, jedan je svećenik isprva odbijao takvo 
ime, pa su nastavili moliti. Tad ugledah obasjana anđela kako stoji pred svećenikom i 
drži pločicu sličnu onoj na Križu, a na pločici piše ime Isus. Vidjela sam svećenika 
kako piše ime na komadu pergamene. Ne znam da li je on ili itko drugi vidio anđela, 


ali svećenik je bio duboko potresen, napisao je ime po Božanskoj inspiraciji. 


Nakon toga, Josip primi Dijete i preda ga Blaženoj Djevici, koja je zajedno s dvije 
žene stajala otraga u Spilji rođenja. Marija uze Dijete u naručaj. Dijete je plakalo, a 
ona ga stišavaše i umirivaše. Neki su pastiri stajali na ulazu u Spilju. Lampe su bile 
upaljene, a zora je upravo svitala. Još su malo molili i pjevali, a prije nego su 
svećenici otišli, još su se malo okrijepili. Vidjela sam da su kod obrezanja, svi prisutni, 
bili dobri ljudi. Svećenici su bili iznutra obasjani, a poslije su postigli i spasenje. Cijelo 
to jutro milostinja se podjeljivala nadolazećim siromasima. 

Nakon njih, slijedile su grupe prosjaka, prljavaca, crnih bića, meni vrlo ogavnih. Nosili 
su zavežljaje i penjali se iz Doline pastira, prošli kraj Spilje, kao da idu u Jeruzalem 
na blagdan. Bili su vrlo hvastavi, proklinjali su i strašno psovali, jer nisu dobili od 


milostinje onoliko koliko su se nadali. Ne znam točno što je ustvari s njima. 


Za vrijeme obreda obrezanja, magare je bilo svezano malo podalje nego li obično, 
inače je stajalo u Spilji rođenja. Pošto je obrezanje izvršeno, cijelog tog dana viđala 
sam dadilju s Marijom kako se brine o Djetetu. Te je noći Dijete bilo vrlo nemirno od 
bolova. Plakalo je, a Marija i Josip su stalno pokušavali ublažiti bol i utješiti ga, 


nosajući ga tamo amo po spilji. 


Dok sam razmišljala o misteriji obreda obrezanja, imala sam viziju. Vidjela sam dva 
anđela s malim pločicama u rukama, stoje pod palminim stablom. Na jednoj pločici 


bijahu naslikani razni instrumenti Muke, od kojih se sjećam jednoga, stupa koji je 


stajao u centru, a na vrhu je imao mužar s dva željezna prstena. Na drugoj su tablici 
bila ispisana slova koja su označavala epohu i godinu Crkve. 

Na palminom stablu kao da izrasta uz njega, bijaše Djevica u klečećem stavu, oko nje 
pada njen plašt ili veo, jer je bio pričvršćen na glavu. U rukama drži srce, nad kojim 
sam vidjela malo sićušno blještavo Dijete. Vidjela sam jedan lik Boga Oca kako se 
približava palminom stablu, lomi teške grane i od njih formira križ, pa ga postavlja na 
Dijete. Tad sam vidjela kako Dijete ustaje, kao da je na križu, a Djevica prima 
palminu granu s raspetim Djetetom i prikazuje je Bogu Ocu, a na njenoj ruci ostaje 


samo srce. 


Sutra navečer sam vidjela Elizabetu kako jaše na magarcu, dolazi iz Jute, a prati je 
jedan stari sluga. Dođe do Spilje, a Josip je srdačno primi. Dok su se grlile, radost 
Marije i Elizabete bijaše nevjerojatno velika. Elizabeta privi Dijete na grudi. Spavala je 
u Marijinoj spilji, odmah do mjesta gdje je Isus rođen. Ispred svete Spilje bilo je 


sjedalo, na koje su često polagali Dijete. 


Marija ispriča Elizabeti sve što joj se dogodilo, a kad Elizabeta ču o njihovim 
teškoćama u svezi pronalaska smještaja, gorko zaplaka. Marija joj do u detalje ispriča 
rođenje Isusovo. Sjećam se da joj je rekla, kako je u vrijeme Navještenja bila u 
ekstazi 10 minuta, a tad je osjećala kao da joj srce raste do dvostruke veličine i tad 
je bila ispunjena neizrecivom radošću. Ali, kod Isusova porođaja, iskusila je neku 
unutarnju čežnju. Dok je klečala, osjećala je da je anđeli dižu uvis, uto joj se srce 
raspuklo na dvoje, a jedna je polovica srca odnijeta od nje. 

Također je i za vrijeme porođaja bila 10 minuta u ekstazi. Nakon što je nešto izišlo iz 
nje, bijaše svjesna neke praznine u sebi, čežnje. Iznenada ju svjetlo obasja, a činilo 
se da lik Djeteta raste pred njenim očima. Tad ugleda kako se Dijete miče, a začu i 
njegov plač. Tek je tad ustvari došla sebi, podiže ga s rute do svojih prsiju, jer kad 
ga je prvi puta vidjela, vidjela ga je omotanog u slavu, pa je zato oklijevala uzeti ga u 


naručaj. 


Elizabeta reče: 'Nisi rodila kao ostale žene. Rođenje Ivanovo bijaše uistinu slatko, ali 


ni približno kao rođenje Djeteta Isusa.' 


Jednom u sumrak, vidjela sam Mariju, Elizabetu i Dijete kako se skrivaju u pokrajnjoj 
spilji. Tamo su ostali cijelu noć, jer su se Spilji približavali posjetitelji iz Betlehema, 


koje one nisu željele sresti. 


Inače Židovke ne ostavljaju dugo dojenčad bez tvrde hrane. Tako i Dijete Isus, osim 
majčinim mlijekom, bijaše hranjeno u tim prvim danima kašom od neke slatke i 


lagane biljke. 


Budući je tih dana započinjao u jeruzalemskom Hramu blagdan Makabejaca, tako ga 
je i Josip slavio u Spilji rođenja. Pričvrstio je tri sedmerokrake lampe na zidove Spilje, 
pa ih je kroz sedam dana palio svako jutro i večer. Jednom sam vidjela u Spilji i 
svećenika, a taj je bio prisutan i na Isusovom obrezanju. Imao je svitke Pisma, iz 
kojih je molio sa svetim Josipom. Čini mi se da je htio saznati, obdržava li Josip 
blagdan ili ne. Mislim, da mu je najavio i novi blagdan, koji inače bijaše 'na vratima'. 
U Jeruzalemu sam vidjela i pripreme za taj blagdan. Hrana je pripremana dan ranije, 
prije blagdana, ognjište su pokrivali, ništa se nije radilo u kućanskim poslovima, a na 


vratima i prozorima visjele su tapiserije. 


Ana je često slala sluge s darovima i živežnim namirnicama, a Marija je sve odmah 
razdjeljivala sirotinji. Jednom je Ana poslala prekrasnu košaricu voća s velikim tek 
procvjetalim ružama, zabodenim oko voća. Crvene ruže su bile bljeđe nego li naše 
današnje, skoro kao boja mesa. Bilo je tamo i žutih i bijelih ruža. Marija je tim 


poklonom bila vrlo zadovoljna, a košaricu je stavila kraj sebe. 


Sad je došla i sama Ana sa svojim drugim mužem i jednim slugom. Dijete Isus ispruži 
svoje rukice prema Ani, a ona se rasplače od sreće. Marija je sve potanko ispričala 
Ani, kao što je rekla i Elizabeti. Zajedno proplakaše od radosti, stalno se grleći, kao i 
Dijete Isusa. 


Ana je sa sobom donijela puno stvari za Mariju i Dijete, prekrivače, pelene, itd. 
Premda je Marija već primila puno stvari od Ane, ipak je još uvijek Spilja bila bijedno 


namještena, jer sve što je bilo nepotrebno Marija je dijelila sirotinji. 


Marija reče Ani da su Kraljevi s Istoka na putu k Spilji, a nose bogate darove. Njihov 
dolazak će privući mnogo pažnje. Ana zato odluči da će otići i odsjesti kod svoje 
sestre, koja je stanovala na par sati odavde, a vratiti će se nakon odlaska Kraljeva. 
Tada sam vidjela Josipa kako čisti Spilju i okolicu Spilje, kako bi je pripremio za 
dolazak Kraljeva, koje je Marija u duhu vidjela kako dolaze. Također je Josip otišao u 
Betlehem da plati drugu ratu poreza i da potraži gradilište za kuću, jer se namjeravao 


nastaniti u Betlehemu, pošto prođu dani Marijina čišćenja. 


11. Put Trojice Kraljeva u Betlehem 


Nekoliko dana pošto su napustili svoje domove, vidjela sam karavanu Teokena kako 
se sastaje s karavanama Mensora i Seira, kraj nekog ruiniranog grada. Redovi visokih 
stupova još su uvijek stajali, a na mnogim mjestima još uvijek su postojali veliki i 
lijepi kipovi, premda neki malo oštećeni. U tim ruševinama je boravila grupa divljih 
pljačkaša. Bili su odjeveni u kožu od zvjeradi, naoružani kopljima. Imali su tamniju 


smeđu put, bijahu niski i zdepasti, ali veoma živahni. 


U zoru, tri karavane napustiše ove ruševine i nakon pola dana putovanja, stadoše se 
odmoriti u jednoj vrlo plodnoj regiji, gdje je bio i izvor, a oko njega puno prostranih 
sjenica. Inače to bijaše uobičajeno mjesto odmaranja karavana. Svaki od Kraljeva sa 
sobom je vodio četvoricu dostojanstvenika svoje rase. Ali, svaki je Kralj bio kao 
patrijarh nad svima, on se brinuo o svima i o svemu, sve je zapovijedao, sve 
razdjeljivao. U svakoj se karavani moglo vidjeti i ljude drugih rasa i boja. Mensorova 
rasa bijaše divne smećkaste boje. Seirova rasa bijaše smeđa. Teokenova rasa bijaše 
svjetlo žuta. Nisam vidjela prave crnce, takvi bijahu samo neki robovi, od kojih je 


svaki Kralj imao po nekoliko. 


Dostojanstvenici su u rukama držali štap, a putovali su na svojim jednogrbim 
devama. Sjedili bi visoko gore na natovarenoj prtljazi, koju bi prekrili pokrivačima. 
Njih su slijedile ostale životinje s prtljagom, velike skoro kao konji, a jahali su ih sluge 


i robovi. Kad bi stali, odvezali bi životinje i napojili ih na izvoru. Taj je izvor bio 


okružen humcima na kojima je bio zid s tri ulaza. U tom ograđenom prostoru je bila 
čatrnja, nekako niža nego okolno tlo. Imala je pumpu s tri cijevi opremljene 


slavinama. Iznad čatrnje je bio poklopac koji je obično bio zaključan. 


Jedan čovjek iz ruiniranog grada je slijedio karavanu, a kad su mu platili, on otključa 
poklopac čatrnje. Putnici su imali mješine, koje su mogli skroz spljoštiti. Bile su 
podijeljene u četiri odjeljka, pa se iz jedne odjednom moglo napojiti četiri deve. Ovi 
ljudi bijahu izuzetno štedljivi s vodom, ni kap ne bi prolili. Poslije napajanja, stoku bi 
odveli blizu izvora, u jedan ograđeni prostor na otvorenom. Svaku bi životinju odvojili 
zasebno pregradama, a pred svakom je bilo kao neko korito u koje bi sipali hranu. 


Hrana je bila kao neki kukuruz, zrnje mu veliko kao žir. 


Među prtljagom je bilo uskih, visokih kaveza s pticama. Kod putovanja kavezi su 
visjeli sa strane životinjama. U odvojenim odjeljcima tih kaveza, bijaše po jedna ili 
dvije ptice, ovisno o vrsti i veličini peradi. Ptice su bile kao golubovi ili kao kokoši. 
Koristili su ih za hranu tijekom puta. U kožnatim škrinjama su čuvali plosnati kruh, 
sav je bio iste veličine, kao tanjur, spakiran jedan na drugi. Kad se blagovalo, vadilo 


se iz škrinja samo onoliko koliko je trebalo. 


Sa sobom su nosili skupe posude od žućkastog metala, vjerojatno zlata, ukrašene 
dragim kamenjem. Imali su skoro isti oblik kao kaleži, neki kao mali čamci i zdjele. Iz 
njih su pili i dijelili hranu okolo u krug. Obrub svake od ovih posuda bijaše optočen 


dragim kamenjem. 


Sve tri rase su se oblačile različito. Teokeno i njegova rasa, kao i Mensorova, nosile 
su visoke kape, izvezene u bojama, a bijeli im zavoji omotani oko glava. Nosili su i 
ogrtače koji su sezali do listova. Bijahu to vrlo jednostavni ogrtači, s par kopči i par 
ornamenata na prsima. Nosili su i duge, široke ogrtače, koji bijahu lagani, a njima su 


se i omatali. 


Seir i njegovi pratitelji nosili su kape s malim bijelim svitkom i ovalnom kukuljicom 


izvezenom u boji. Imali su kraće ogrtače, koji bijahu duži otraga nego li sprijeda. 


Ispod tih ogrtača nosili bi kratke tunike, zakopčane skoro do koljena, a ukrašene na 
prsima čipkom, šljokicama i brojnim blještavim kamenjem i gumbima. Na jednoj 
strani prsiju im bijaše mali blještavi štit, kao zvijezda. Svi su imali gola stopala 
svezana remenjem, kojim se pričvršćivao potplat. Dostojanstvenici su nosili kratke 
sablje ili velike noževe u koricama, a imali su i brojne torbe i kutije, ovješene oko 


sebe. 


Među Kraljevima i njihovim rođacima, bili su muškarci od oko 50, 40, 30 i 20 godina. 
Neki su imali duge brade, drugi kratke. Sluge i vodiči deva bijahu puno jednostavnije 
odjeveni, ustvari, neki su imali staru haljinu i pojas. Kad bi nahranili i napojili stoku, 
tek tada bi i oni sami jeli i pili. Vatru bi naložili usred ograđenog prostora, a tamo su i 
kampirali. Drvo koje su koristili bijahu štapovi duljine oko 80 cm, a donosili bi ga 


okolni stanovnici u svežnjima i prodavali putnicima. 


Kraljevi bi napravili trostranu hrpicu od pruća, kao piramidu, s jedne strane bi ostavili 
otvor za dotok zraka. Hrpica je bila stvarno vješto složena, ali ne mogu sa sigurnošću 
reći kako bi zapalili vatru. Vidjela sam jednoga od njih kako stavlja komad drveta u 
drugo drvo, kao u neku kutiju, koju bi lagano njihao tamo amo, a tad bi izvukao 
zapaljeni komad drva. Tako bi zapalili vatru, a poslije sam vidjela kako kolju nekoliko 


peradi i peku ih. 


Hranu bi rezali i dijelili Tri Kralja i glavešine-starci, svaki u svojoj obitelji, kao otac 
kuće. Perad i male kruhove položili bi na malo posuđe ili tanjure, koji imahu mala 
podnožja, pa bi tako dodavani drugima. Na isti su način i čaše s pićem dodavane. 
Najmanji među slugama, od kojih su neki bili Mauri, počivali bi na goloj zemlji. Čini se 
da su bili robovi. Jednostavnost, ljubaznost i dobrohotnost Kraljeva i dostojanstvenika 
bijaše neizrecivo dirljiva. Ljudima koji bi se oko njih skupljali davali bi uvijek ponešto, 


čak bi im dopuštali da piju iz zlatnog posuđa, kao da su djeca. 


Mensor, smeđe puti, bijaše Kaldejac. Njegov je grad bio okružen rijekom, bio je 


izgrađen na adi, a ime mu je zvučalo nešto kao Akajaja. Mensor je većinu vremena 


provodio u poljima sa svojim stadima. Nakon Isusove smrti, krstio ga je sveti Toma, 


uzeo je ime Leander. 


Seir, smeđe puti, u samoj je noći Isusova rođenja bio kod Mensora spreman za put. 
On i njegova rasa bijahu najtamniji, ali imahu crvene usnice. Drugi ljudi u okolici 
bijahu bijelci. Seir je imao želju za krštenjem. U vrijeme Isusova putovanja u zemlju 


Kraljeva nije bio više živ. 


Teokeno je bio iz Medije, zemlje daleko sjevernije. Ležala je između dva mora. 
Teokeno je boravio u svom vlastitom gradu, čijeg se imena ne mogu sjetiti. Grad se 
sastojao od šatora podignutih na kamenom tlu. Teokeno je bio najbogatiji od trojice 
Kraljeva. Čini mi se da je on izabrao najdirektniji put prema Betlehemu, ali kako bi se 
mogao pridružiti drugima morao je malo i skrenuti s puta. 

Kako bi se s ostalima sastalo, čini mi se da je prošao skroz blizu Babilona. I njega je 
također krstio sveti Toma imenom Leo. Imena Gašpar, Melkior i Baltazar su dana 
Kraljevima, jer su im tako dobro pristajala, jer Gašpar ustvari znači «onaj koji 
pobjeđuje ljubavlju», Melkior «onaj koji lijepo govori ljudima, koji puno propovijeda, 
koji prilazi osjećajno k čovjeku», Baltazar «onaj koji sa svom svojom voljom izvršava 


Božju volju». 


Od Mensorova grada, Seir je bio udaljen tri dana puta, svaki dan se računao kao 12 
sati pješačenja. Teokeno je bio još i dalje, oko pet dana putovanja. Mensor i Seir su 
bili zajedno kad su u zvijezdama vidjeli viziju Isusova rođenja. Idući dan su se 
obojica uputila na put sa svojim karavanama. 

Teokeno je također imao istu viziju u svome domu, pa se i on požurio pridružiti 
drugoj dvojici. Putovali su do Betlehema preko 700 sati. Inače je to bio put koji je 
trajao oko šezdeset dana, a svaki dan ima 12 sati puta. Sve su to oni pak izvršili u 33 


dana, zahvaljujući svojim brzim devama, a često su putovali i po noći. 


Zvijezda koja ih je vodila bijaše kao kugla, čija je donja površina svjetlila u obliku 
otvorenih usta. Uvijek mi se činila da je vođena nekim likom, koji je drži za stručak 


svjetla. Po danu sam vidjela neki lik kako hoda ispred karavane, lik svjetliji od 


sunčeve svjetlosti. Kad se prisjetim duljine putovanja, brzine kojom su putovali, 
ostanem zapanjena kako su oni to brzo izveli. Ali, ove su životinje bile tako lagane da 
mi se svaki njihov korak učinio brz i pravilan, njihove kretnje kao pravilan let jata 
ptica. Domovi trojice Kraljeva bijahu postavljeni jedan u odnosu na drugi kao pravilan 
trokut. Mensor i Seir su stanovali blizu jedan drugome, dok je Teokeno bio puno 


dalje. 


Kad bi se karavana odmarala do predvečer, lokalni ljudi koji su pratili karavanu, 
pomagali bi ponovo natovariti životinje. Sve što je karavana ostavila odnijeli bi svojim 
kućama, dok bi karavana nastavila put. Kad bi karavana krenula, zvijezda bi odmah 
postala vidljivom, sjajeći crvenkastom svjetlošću, kao mjesec kad je vjetrovito 


vrijeme. Njen trag svjetlosti bijaše nekako blijed i dugačak. 


Kraljevi i njihovi suputnici dobar bi dio puta hodali za svojim životinjama, moleći 
pokrivenih glava. Cesta je ovdje onemogućavala brzo putovanje, ali čim bi postala 
ravnijom, penjali bi se na svoje deve, tjerajući ih na brži hod. Ponekad bi usporili 
korak, pa bi svi zapjevali. Njihovo zajedničko pjevanje u noći odzvanjalo je tako 
milozvučno i tako dirljivo. Kad bih ih promatrala kako putuju u takvom redu, srca 
ispunjena srećom i ushitom, nisam mogla ne pomisliti: "Ah, kad bi naše procesije 
mogle bar malo sličiti ovome!" Jednom sam ih vidjela kako provode noć blizu nekog 
izvora. Neki čovjek iz jedne od koliba u susjedstvu, otključao im je poklopac izvora. 


Napojili su stoku, bez raspakiranja, osvježili se i malo odmorili. 


Sutradan sam ih vidjela kraj nekog grada, čije je ime bilo nešto kao Kausur, a grad 
bijaše izgrađen od šatora na kamenoj zaravni. Karavana se zaustavila kako bi se 
odmorila, a Kraljevi otiđoše do kralja kome je grad pripadao. Njegova se šator-palača 
nalazila malo postrani. Do ovoga susreta, Tri su Kralja već putovala 53 ili 63 sata. 
Ispričali su kralju grada sve što su vidjeli u zvijezdama. On ostade vrlo zapanjen. I on 
je gledao kroz cijev na zvijezdu koju su mu Kraljevi pokazivali, pa je i sam vidio u 


zvijezdi malo dijete s križem. 


Molio ih je, da kad se budu vraćali, neka ga obavijeste o svemu što će otkriti, da i on 
može podići oltare i žrtvovati Djetetu. Kad su Kraljevi napuštali grad, pridružiše im se 
mnogi dostojanstvenici, koji su inače putovali u istom smjeru. Kasnije su se odmarali 
kraj izvora, gdje su naložili vatru, ali deve nisu rastovarili. Kad opet bijahu na putu, 
čula sam ih kako nježno i milozvučno pjevaju kratke strofe, kao npr., «preko planina 
ćemo ići i novog Kralja častiti!» Jedan bi započinjao pjesmu, a drugi bi se 
jednoglasno pridružili. Tako su se izmjenjivali u skladanju i započinjanju pjesama. U 


središtu zvijezde jasno se mogla vidjeti slika malog djeteta s križem. 


Marija je imala viziju približavanja Kraljeva kad su se oni odmarali u gradu Kausuru, a 


to je tad i rekla Josipu i Elizabeti. 


Napokon sam vidjela Kraljeve kako stižu do prvog židovskog grada, nekog malog i 
raštrkanog mjesta, gdje su mnoge kuće okružene živicom. Odavde su putovali pravo 
do Betlehema. Dok su ulazili u ovo mjesto, pjevali su slađe nego ikad, puni radosti, 
jer je ovdje zvijezda sjajila na njih neobičnom svjetlošću, premda je mjesečina bila 
tako sjajna da je čovjek mogao jasno vidjeti svoju sjenu. 

Stanovnici grada nisu vidjeli zvijezdu, ili nisu obraćali posebnu pažnju na nju. Bili su 
izuzetno ljubazni i uslužni. Kad je nekoliko putnika sjahalo, oni su im pomagali u 
pojenju stoke. To me podsjećalo na Abrahamovo vrijeme, jer su tad ljudi bili tako 
dobri i spremni pomoći jedan drugome. 

Mnogi su od njih nosili granje u rukama, proveli bi karavanu kroz grad i čak išli dio 
puta s njima. Zvijezda nije konstantno sjajila pred njima, ponekad je bila potpuno 
mračna. Čini se da je sjala jače tamo gdje su obitavali dobri ljudi. Kad bi je putnici iz 
karavane vidjeli da jako sjaji, znali su da tu žive dobri ljudi, a srce bi im se napunjalo 
emocijama, u nadi da će tu pronaći Mesiju. Kraljevi nisu bili potpuno bez poimanja, 


budući je njihova velika karavana pravila zabilješke i komentare. 


Sutradan su išli bez zaustavljanja pokraj mračna i maglovita grada. Nedaleko njega 
prijeđoše rijeku koja se ulijeva u Mrtvo more. Tu večer sam ih vidjela kako ulaze u 
grad čije je ime bilo kao Manateja ili Madijan. Stanovnici grada bijahu pola Židovi, 


pola pogani. Karavana je odvedena u prostor između grada i zidina koje ga 


okruživahu, pa ondje Kraljevi razapeše svoje šatore. Tu sam vidjela, kao i u 
prethodnom gradu, kako postaju pomalo zabrinuti, kad shvate da nitko ništa ne zna 


o novorođenom Kralju. Čula sam ih kako govore koliko već dugo gledaju zvijezdu. 
12. Rodoslovlje Tri Kralja 


Čula sam da Tri Kralja vuku svoje porijeklo sve do Joba, koji je stanovao na Kavkazu 
i koji je imao pravo na to cijelo područje, kao i na druga područja, nadaleko i 
naširoko. Davno prije Balaama i prije Abrahamova bijega u Egipat, imali su proroštvo 
o zvijezdi i nadi ispunjenja. Vođe rasa iz Jobove zemlje, jednom se uputiše na 
putovanje u Egipat, u regiju oko grada Heliopolisa, gdje su od jednog anđela primili 
otkrivenje, da će se od Djevice roditi Spasitelj, kojeg će njihovi potomci častiti. Anđeo 
im je također rekao da ne idu dalje, nego da se vrate svojim kućama i da promatraju 
zvijezde. U spomen na ovaj događaj ustanovili su blagdan, podigli oltare i slavoluke, 


koje su ukrasili cvijećem, pa se vratiše kućama. 


U gradu-šatoru možda bijaše skupljeno oko 3000 ljudi. Bijahu oni stanovnici Medije i 
zvijezdo-poklonici, lijepe žućkasto smeđe kože, visoki i dostojanstvena držanja. Selili 
su se od mjesta do mjesta sa svojim stadima, osvajajući sve kad god zažele, jer su 
imali nepobjedivu snagu. Oni su bili prvi koji su najavili proroštvo svome narodu i prvi 
koji su uveli promatranje zvijezda. Kad su proroštvo i promatranje zvijezda pali u 
opći zaborav, primili su prvo jednoga Balaamova učenika, a dugo poslije njega još tri 
proročice-djevice, kćerke praotaca Trojice Kraljeva. I tad se napokon, 500 godina 


nakon tih proročica, zvijezda pojavila, a Kraljevi su je sad slijedili. 


Ove tri proročice bijahu tamo samo privremeno. Bijahu duboko uronjene u 
zvjezdoznanstvo, imale su vizije i duh proroštva. Prorekle su da će se od Jakova 
uzdići zvijezda i da će jedna blaga Djevica roditi Spasitelja. Nosile su duge haljine, 
krstarile zemljom i objavljivale ovo proroštvo, postile, proričući budućnost do 
nadaleko unaprijed, kao i obećanje da će Spasiteljevi glasnici doći njihovu narodu, 
koji će ih naučiti štovati istinskog Boga. Očevi ovih djevica izgradili su Hram obećanoj 


Majci Božjoj na mjestu gdje se sastaju njihove zemlje, a u predvorju Hrama podigli 


su toranj s kojeg su promatrali konstelacije zvijezda. Od ove tri princeze, oko 500 
godina poslije, kroz 15 generacija, izišli su sveti Kraljevi. Miješanjem s drugim 
narodima postali su tamnije puti. Kroz mnoge godine, njihovi su preci stalno 
promatrali zvijezde i kretanje među zvijezdama. Ono što bi opazili zabilježili su, a 
prenosili su i kroz priče ono što bi vidjeli. Pa, prema tim opažanjima i pričama, 


neopaženo su se uvukle mnoge promjene u njihova promatranja i čašćenja. 


Kroz vizije u zvijezdama bijahu mi pokazani svi značajni periodi, koji su se odnosili na 
dolazak Mesije. Prošle godine, od Isusova začeća, te su vizije postale učestalije, 
nosile su znakovita značenja, a dolazak spasenja je postao jasnije vidljiv. U vrijeme 
Isusova začeća, vidjeli su Djevicu sa žezlom i vagom, na kojoj biješe plitica sa žitom i 
grožđem. Također su vidjeli prasliku same gorke Muke, jer su promatrali 
novorođenog Kralja uvučenog u rat, iz kojeg On izlazi kao pobjednik nad svim svojim 


neprijateljima. 


Ovo promatranje zvijezda bilo je popraćeno religijskim ceremonijama, postom, 
molitvom, pročišćenjem i samoprijegorom. Nisu promatrali samo jednu zvijezdu, 
nego cijele konstelacije. Izvjesnim slučajnostima među različitim zvijezdama koje su 
promatrali, bila bi napravljena forma vizija i slika. Zli koji su promatrali zvijezde, 
bijahu pod još većim zlim utjecajima i bačeni u grčeve svojim demonskim vizijama. 
Baš posredstvom takvih ljudi uvedeno je žrtvovanje starijih ljudi i male djece. Ali, 


takve okrutnosti su postupno pale u zaborav. 


Kraljevi su jasno vidjeli vizije i od njih su uzeli najbolje, najslađe, unutarnju utjehu, 
bez da su osjetili efekte bilo kakva zla utjecaja. Baš suprotno, postali su bolji i 
pobožniji. Velikom jednostavnošću i iskrenošću, opisivali bi svojoj publici ono što su 
vidjeli. Ali, kad su zapazili kod svog naroda, da ono što su njihovi oci tako strpljivo 


čekali već 2000 godina, nije primljeno s vjerom, ražalostiše se. 


Zvijezdu je zakrio jedan oblak, ali kad se opet pojavila, izgledala je tako velikom 
između vjetrovitih oblaka i tako blizu zemlji. Kraljevi ustadoše sa svojih kauča, 


pozvaše narod grada da se skupi, pa im pokazaše na zvijezdu. Ljudi su zapanjeno 


gledali. Neki su bili duboko impresionirani, drugi bijahu ljuti na Kraljeve što ih 


uznemiruju, dok je većina tražila neku korist od ovog prinčevskog pothvata. 


Čula sam kako kraljevski putnici govore o tome koliko daleko su proputovali do sada. 
Računali su dan puta kao dvanaest sati pješačenja. Prije nego li su došli do mjesta 
gdje su se svi sreli, jedan je putovao tri takva dana, drugi pet, a treći dvanaest dana. 
Putovali su na devama, pa su mogli brzo putovati, jer inače tri dana pješačenja po 12 
sati bilo je ekvivalentno jednom danu putovanja s devama, a pet se dana računalo 
kao dva. Od toga sastajališta do mjesta gdje su bili sada, putovali su 56 dana, svaki 
dan po 12 sati, ili 672 sata. Od trenutka Kristova rođenja, do trenutka poklonstva 
pred Njime, proveli su na putu oko 25 takvih dana. Na ovom mjestu su uzeli i dan 


odmora. 


Ljudi su ovdje bili nametljivi i bestidni, okružili bi Kraljeve kao roj pčela. Kraljevski su 
im putnici dijelili male trokutaste žute komadiće, neki novac, i neko tamno zrnje. 
Mora da su posjedovali ogromno bogatstvo. Kad je karavana odlazila, išla je okolo 
grada, u kojem sam vidjela idole u podignutom hramu. Na drugoj strani prijeđoše 
most, pa prođoše kroz jedno malo židovsko mjesto koje je imalo sinagogu. Sad su bili 
na dobroj cesti, pa žureći nastaviše prema Jordanu. Karavani se pridružilo oko stotinu 


ljudi. 


Sad su još imali oko 24 sata putovanja do Jeruzalema. Ali, vidjela sam ih kako više 
ne prolaze kroz gradove, sreli su samo par ljudi, budući je bio Šabat. Što su se više 
približavali Jeruzalemu, bili su sve žalosniji, jer zvijezda više nije jako sjala svojom 
uobičajenom svjetlošću. Ulaskom u Judeju viđali su je sve rjeđe. Nadali su se da će 
na svom putu naći i radosne ljude, koji slave rođenje novorođenoga Spasitelja, kojem 
se i oni sami sada dolaze pokloniti. Ali pošto ne nađoše nikakva znaka uzbuđenja, 


postadoše zabrinuti i zbunjeni, misleći da su možda nakon svega oni pogriješili. 


Mora da je bilo podne kad su prešli Jordan. Platili su splavaru, a dvojica mu 
pomogoše u poslu. Jordan tu ne bijaše toliko širok u to doba godine, pa je bio pun 


pješčanih sprudova. Splav je bila sastavljena od poprečnih daski prikovanih na glavne 


grede. Uvedoše deve na splav, pa krenuše preko Jordana. Kraljevi se isprva 
pričinjaše da idu u Betlehem, ali uskoro skrenuše i pođoše k Jeruzalemu. Vidjela sam 
grad kako se visoko uzdiže i ocrtava prema nebeskom svodu. Šabat je završio prije 


nego li je karavana stigla do vrata grada. 
13. Kraljevi pred Herodom 


Karavani Kraljeva je trebalo oko četvrt sata da dođe do grada, a kad su se zaustavili 
pred Jeruzalemom, zvijezda je postala vidljivijom. Očito, putnici su bili vrlo blizu 
opasnosti. Kraljevi su jahali svoje deve, a druge tri deve bijahu natovarene prtljagom. 
Ostatak karavane je jahao na nekim blagim životinjama žućkaste boje, malih glava, 
ne znam jesu li to konji ili magarci, ali su se puno razlikovali od naših konja. Životinje 
koje su jahali dostojanstvenici bijahu vrlo lijepo ukrašene, na njima su visjele zlatne 
zvijezde i mali lanci. Neki od ljudi otiđoše do gradskih vrata, pa se vratiše sa 


časnicima i vojnicima. 


Dolazak Kraljeva u to doba godine kad nema nekog blagdana, kad nema nekog 
posebnog trgovačkog posla, a još posebno tim putem, bijaše za stanovnike nešto 
izuzetno. Kraljevi objasniše časnicima zašto su došli, pa ispričaše sve o zvijezdi i 
Djetetu. Ali njihovi slušatelji ignoriraše tu temu, pa Kraljevi opet počeše misliti da su 
pogriješili, budući nisu mogli naći niti jednu osobu koja išta zna povezano sa 
zvijezdom i Otkupljenjem svijeta. Ljudi su ih gledali sa čuđenjem, ne mogavši shvatiti 
što žele. Kraljevi objasniše da su spremni platiti sve što imaju i da žele razgovarati sa 
njihovim kraljem. 

Sad nastade velika žurba tamo amo, putnici su u međuvremenu izmjenjivali pitanja i 
odgovore s narodom oko sebe. Neki su zaista nešto čuli o djetetu što se rodilo u 
Betlehemu, ali roditelji bijahu siromasi, nitko i ništa, netko koga se ne sluša. Drugi su 
se prezrivo smijali, pa Kraljevi postadoše sasvim tjeskobni i ozlovoljeni. A kad su po 
njihovim gestama i izrazima shvatili da Herod nema pojma o onome što oni traže i da 
mu nije nimalo draga ova stvar, postadoše zabrinuti kako da mu se obrate. Utekoše 
se molitvi, njihova se hrabrost obnovi, pa rekoše jedan drugome, "Onaj koji nas je 


zvijezdom vodiljom doveo tako brzo dovde, također će nas i vratiti kući živima." 


Sad povedoše karavanu okolo grada i dovedoše je blizu brda Kalvarije. Nedaleko 
Riblje tržnice, oni i njihove životinje bijahu uvedeni u jedno okruglo dvorište, koje su 
okruživale hale i kuće. Usred dvorišta se nalazio zdenac, napojiše stoku, pa 
posjedaše po štalama i mjestima pod trjemovima. Na jednoj strani dvorišta uzdizalo 
se brdo, jer se dvorište naslanjalo na njega. Na drugoj je bilo otvoreno i zasađeno 


stablima. Vidjela sam ljude kako dolaze s bakljama i kako ispituju prtljagu. 


Herodova palača je bila gore više na brdu, nedaleko dvorišta. Vidjela sam put koji 
vodi gore k njoj, obasjan bakljama i lanternama na štapovima. Vidjela sam časnike 
kako od palače idu dolje i kako poslije vode Teokena, najstarijeg Kralja k Herodu. Bio 
je primljen pod trijemom i uveden u halu. Tamo je rekao svoj zahtjev dvorjaninu, koji 
je to prenio Herodu. Na tu vijest Herod je postao skoro lud, pa naredi da će tek sutra 
primiti Kraljeve. Također im posla obavijest da se malo odmore dok on ispita stvar, 


pa će ih obavijestiti. 


Kad se Teokeno vratio, on i njegova dva kraljevska druga postadoše još 
uznemirenijima, pa narede da se prtljaga, koja je bila otpakirana, ponovo spakira. Tu 
noć nisu oka sklopili. Vidjela sam neke od njih kako obilaze grad s vodičima. Čini mi 
se da su sumnjali da Herod sve zna, ali ne želi im otkriti istinu. Još uvijek su tražili 
zvijezdu. U Jeruzalemu je sve bilo tiho, ali je bilo puno trčkaranja gore dolje i 


razgovora među dvorjanima na dvoru. 


Oko 23 sata, poslaše po Teokena da ide k Herodu. U palači bijahu znaci da se 
sprema neki blagdan, jer je palača bila obasjana svjetlošću, a unutra sam vidjela i 
žensku čeljad. Vijest koju Teokeno donese Herodu, baci ga u veliki očaj. On otposla 
sluge u Hram i grad. Vidjela sam pismoznance i židovske starce-starješine kako idu k 
njemu sa svitcima pod pazuhom. Nosili su svoju svećeničku odjeću kao i prsne 
pločice, pojaseve na kojima bijahu ispisana slova. Bilo ih je dvadesetak, ispituju 
Pisma. Vidjela sam ih kako se penju s Herodom na krov palače i promatraju zvijezde. 
Herod je bio tjeskoban i zlovoljan. Pismoznanci ga nastojaše odobrovoljiti, navodeći 


mu dokaze da nema ništa istinsko u priči Kraljeva. Rekoše da su ti ljudi s istoka, 


ispitujući zvijezde, uvijek bili praznovjerni i da ako ima imalo istine u tome što 


govore, sigurno bi to svećenici Hrama i starci već odavno znali. 


Sutradan u zoru, ugledah jednoga dvorjanina kako ide dolje do karavane i odvodi sva 
Tri Kralja gore k palači. Kraljevi su uvedeni u jedan odio oko kojeg su bili lonci sa 
zelenjem i grmovi. Na ulazu im ponudiše okrjepu. Ali Kraljevi odbiše ponuđenu 
hranu, ostajući stajati dok ne uđoše k Herodu. Priđoše mu s darom, i bez oklijevanja 
mu izniješe pitanje gdje mogu pronaći novorođenoga Kralja Židova, jer su vidjeli 
njegovu zvijezdu, a oni mu dođoše odati počast. 

Herod je bio vrlo uznemiren, ali skrivao je svoj strah. Neki od pismoznanaca još 
uvijek bijahu s njim. On ispitivaše Kraljeve pobliže o zvijezdi, pa im reče da se u 
Betlehemu Efrati ispunja proroštvo. Mensor mu na to ispriča zadnju viziju koju su 


vidjeli u zvijezdi, na što Herodova tjeskoba postade očita, nije ju više mogao skrivati. 


Mensor reče da je vidio Djevicu s Djetetom koje počiva ispred nje. S desne strane 
Djeteta izbija grana svjetla, na kojoj stoji kula s mnogim vratima, a kula se 
povećavaše u veličini dok ne postade grad. Dijete je čini se stajalo iznad grada s 
mačem i žezlom. Oni vidješe ne samo sebe, nego sve kraljeve zemlje kako dolaze i 
klanjaju se Djetetu, jer je Njegovo kraljevstvo nad svim kraljevstvima. 

Herod im savjetova da idu tiho i bez buke u Betlehem, pa kad pronađu Dijete da se 
vrate i obavijeste ga, da se i on može pokloniti Djetetu. Vidjeh kako Kraljevi silaze iz 
palače i odmah odlaze iz Jeruzalema. Dan je svitao, a svjetla koja bijahu na putu 
koji je vodio u palaču, još uvijek su gorjela. Svjetina koja je slijedila karavanu noć je 


provela u gradu. 


Herod je u vrijeme Kristova rođenja bio u svojoj palači u Jerihonu. I prije dolaska 
Kraljeva bio je nemiran i zlovoljan. Dvojica od njegovih zakonitih sinova, od njega su 
bila postavljena, na visoke pozicije u Hramu. Bili su Saduceji, a pomoću njih je 
saznavao sve što se događa, kao i o svima koji su protiv njega i njegovih zamisli. 

Posebno mu je rečeno za jednoga, dobroga i pravednoga muža, osobite dužnosti u 


Hramu. Herod mu posla ljubazan i prijateljski poziv da dođe k njemu u Jerihon. Kad 


je dobri čovjek bio na putu u Jerihon, napale su ga Herodove kreature od ljudi i ubile 
u pustinji. Sve je bilo uređeno kao da su ga ubili pljačkaši. 

Nekoliko dana poslije, Herod se vrati u Jeruzalem, kako bi sudjelovao u blagdanu 
posvećenja Hrama. Tad je zamislio da odobrovolji Židove i da ih počasti, tako što će 
dati da se izradi zlatni lik, nešto kao janje, premda više kao jare, jer je imalo rogove. 
Tu je figuru namislio podići iznad vrata koja vode iz vanjskog trijema za žene, u 
vanjski trijem za žrtvovanje. Herod je inzistirao na ovoj zamisli, čak štoviše, nadao se 
počasti i hvalama od Židova. Ali, svećenici su se opirali. Herod ih je oglobio. Svećenici 
rekoše da će globu stvarno platiti, ali tu statuu po njihovu Zakonu ne mogu prihvatiti. 
Herod je na to pobjesnio, pa naredi da se statua tajno postavi. Štoviše, jedan od 
službenika Hrama planu žarom, zgrabi statuu, baci je na tlo, a ona se raspade. Ovo 
je bio razlog za bunu, pa Herod naredi da se uvreditelj uhiti. Zbog ovog događaja 
Herod bijaše izrazito zlovoljan, pa je odbio doći na feštu. Ali njegovi dvorjani, 


premazani svim mastima, nastojaše ga odobrovoljiti. 


Među nekim pobožnim Židovima, tinjala je nada da se približio dolazak Mesije, a 
okolnosti rođenja Isusova bijahu razglašene posvuda od strane pastira. Herod je sve 
to čuo, pa je tajno uputio špijune u Betlehem. Njegovi špijuni međutim pronađoše 
samo siromašnog Josipa, pa prema naredbama da ne privlače pažnju, izvijestiše da 
nema ničega, da su samo pronašli jednu siromašnu obitelj smještenu u spilji, pa 


cijela stvar nije vrijedna spomena. 


Ali, sad se iznenada pojavila ova velika karavana Kraljeva. Njihovo propitivanje o 
Kralju Židova bijaše tako točno i s takvim uvjerenjem. Govorili su s takvom 
uvjerenošću o zvijezdi, da je Herod jedva mogao skriti svoj strah i zabrinutost. Nadao 
se da će saznati potankosti od samih Kraljeva, pa će prema tome i djelovati. Ali kad 
se Kraljevi, upozoreni od Boga, nisu vratili, objašnjavao je njihov bijeg kao posljedicu 
njihove budalaštine i razočaranja. Mislio je da su bili previše sramni da se pojave 
pred njim, jer bi od sviju bili smatrani za lude. Zbog toga je izdao proglas u 
Betlehemu i općenito, da narod više nema ništa sa strancima. Kad je mislio da se 
otarasio Isusa, saznao je da On više nije u Nazaretu. Pokrenuo je potragu za Njim 


koja je trajala dugo. Kad je izgubio svu nadu da će Ga pronaći, a s time je njegova 


tjeskoba stalno rasla, donese očajničku odluku, da će pobiti svu djecu. Bio je tako 
temeljit u izvršenju svojih zlodjela, da je premjestio svoje trupe bliže Betlehemu, 


kako bi mogle izvesti sve njegove naredbe. 
14. Dolazak Kraljeva u Betlehem 


Vidjela sam Kraljeve kako napuštaju Jeruzalem, u istom redoslijedu kako su i došli. 
Otišli su kroz južna vrata, prvo Mensor, najmlađi Kralj, pa Seir i naposljetku Teokeno. 
Krenuli su na jug, a slijedila ih je svjetina sve do potoka van grada, pa se onda vratila 
u grad. Na suprotnoj obali potoka Kraljevi zastadoše i potražiše pogledom zvijezdu. 
Na svoju veliku sreću, ugledaše je, pa opet zapjevaše složno i milozvučno. Ali ono što 
me čudilo bilo je da ih zvijezda nije direktno vodila od Jeruzalema k Betlehemu. 
Isprva su morali ići više zapadno, prolazeći kraj jednog gradića koji mi bijaše dobrano 
poznat. Pokraj njega zastadoše na jednom predivnom mjestu i pomoliše se. 
Raspakiraše stvari i iskopaše rupu za vodu, okružujući je pijeskom i busenima zemlje. 
Tu su ostali nekoliko sati napojivši životinje, jer se u Jeruzalemu zbog svoje 


zabrinutosti i tjeskobe nisu nimalo odmorili. 


Zvijezda je noću izgledala kao kugla svjetla, a danju je imala izgled mjeseca koji se 
ponekad vidi po danu. Ali još uvijek nije bila potpuno okrugla, nego nekako zašiljena. 
Često sam je vidjela skrivenu iza oblaka. 


Glavni put između Betlehema i Jeruzalema vrvio je ljudima, putnicima s prtljagom na 
magarcima. Vjerojatno su se zbog popisa vraćali iz Betlehema do svojih udaljenih 
domova, ili su išli u Jeruzalem do Hrama ili do tržnice. Ali na putu kojim su išli 
Kraljevi, bilo je dosta pusto. Možda ih je zvijezda vodila tim putem kako bi izbjegli 


pažnji i stigli u Betlehem po mraku. 


Bio je sumrak kad je karavana stigla pred Betlehem, na ona ista vrata kraj kojih su 
Marija i Josip zastali. Kad je zvijezda nestala, Kraljevi uđoše u kuću, u roditeljsku 
kuću svetog Josipa, u kojoj su nedavno i Josip i Marija bili popisani. Tu su mislili 


pronaći novorođenoga Kralja. Bio je to prostrani pansion s brojnim manjim 


građevinama oko sebe. Sprijeda je bilo otvoreno dvorište, koje se pružalo prema 
otraga, sve do tratine sa stablima i izvorom. Na tratini sam vidjela rimske vojnike, jer 
je carinarnica bila unutra, u kući. Gomila ljudi naguravala se oko novopridošlica čije 
su životinje napojene pod stablima blizu izvora. Kraljevi i njihovi sljedbenici sjahaše. 
Ljudi su im iskazivali štovanje. Nisu bili grubi prema njima, kao što su bili prema 
Josipu. Donijeli su im brstilo za stoku, a njima hranu i piće. Ali jasno sam mogla 
vidjeti da su to sve činili jer su se nadali dobiti par zlatnih novčića koje su Kraljevi 


inače dijelili. 


Vidjela sam putnike kako idu sa sumnjom i zabrinutošću. Napokon sam ugledala 
svjetlo kako se uzdiže na nebesima nasuprot Betlehemu, iznad regije Spilje. Svjetlost 
je bila slična punoj mjesečini. Opet sam vidjela karavanu na putu, obilazi južnu 
stranu Betlehema i ide prema istoku, tako došavši do polja gdje je Isusovo rođenje 
bilo obznanjeno pastirima. Morali su ići okolo jarka i nekih srušenih zidina. Namjerno 
su izabrali ovaj put, jer su ih iz Betlehema uputili prema ovoj Dolini pastira, kao 
dobrom mjestu za logorovanje. Neki su ih Betlehemci slijedili jašući na konjima, a 


Kraljevi im ne rekoše ništa o razlogu svojeg putovanja. 


Čini se da je sveti Josip znao da Kraljevi dolaze. Ne znam je li to saznao od nekog iz 
Jeruzalema ili u viziji, ali vidjela sam ga tijekom dana kako posprema Spilju i kako 
donosi mnoge stvari iz Betlehema, voće, med i povrće. Iz Spilje je iznio sve pregrade 
i sve nepotrebno. Odnio je i drva za ogrjev i posuđe za kuhanje ispod sjenice pred 
vratima. Kad je karavana stigla u polje ispred Spilje rođenja, svi sjahaše i počeše 
podizati svoje šatore, dok se narod koji ih je pratio vratio u Betlehem. Kamp je bio 


djelomično ukopan. 


Iznad Spilje je sjala zvijezda dok se u Spilji jasno vidjelo Dijete. Zvijezda je stajala tik 
iznad Spilje, pružajući zrake svjetla točno na nju. Kraljevi i njihovi pratioci otkriše 
glave, te promatraše zvijezdu kako silazi sve niže i niže, povećavajući se u volumenu 
dok se približavala zemlji. Meni se činila velikom kao plahta. Isprva su svi zanijemili 


od zaprepaštenja. Već se bilo dobrano smračilo. Nigdje se nije vidjela nikakva kuća, 


bijaše samo brdo sa Spiljom, izgledalo je kao bedem na ravnici. Ali uskoro se njihovo 
zaprepaštenje, pretvori u radost, ugledaše ulaz u Spilju. 

Mensor odgurnu vrata i tamo u gornjem dijelu Spilje, koja bijaše sva okupana 
svjetlošću, ugleda Mariju kako sjedi s Djetetom. Izgledala je baš kao Djevica koju je 
već vidio u vizijama, u zvijezdama. Mensor ustuknu, pa reče svojim drugovima što je 


vidio, pa onda sva trojica uđoše u hodnik. 


Vidjela sam Josipa kako izlazi i ide prema njima. Pratio ga je jedan stari pastir. Josipo 
se prijateljski obrati Kraljevima. Kraljevi mu u par riječi rekoše da su došli častiti 
novorođenoga Kralja Židova, čiju su zvijezdu vidjeli, a donijeli su mu i darove. Josip 
im ponizno izrazi dobrodošlicu, a oni se vratiše svojim šatorima, kako bi se pripremili 
za ceremoniju svoga poklonstva Djetetu. Stari je pastir otpratio Kraljeve sluge do 
jedne male udoline iza brda, gdje su se nalazile sjenice i štale za ovce, kako bi se 


sluge pobrinuli za stoku. Karavana je ispunila cijelu malu udolinu. 


Sad sam vidjela Kraljeve kako silaze sa svojih deva, oblače duge, široke ogrtače od 
žute svile. Oko pasa su vezali pojas malim lancima, kopčama i zlatnim kutijicama s 
gumbima, koje su izgledale kao kutijice za šećer. U tim ogrtačima su stvarno izgledali 
veliki i debeli. Sa sobom su ponijeli i stolić s malim nogama, koji se mogao rasklopiti i 
sklopiti. Stol je služio kao poslužavnik. Preko njega je bio prebačen stolnjak s resama 


na rubovima, a na stolić su stavili kutiju i posude s darovima. 


Svakog je Kralja pratila svita od četiri njihova rođaka. Iza svih njih je išao sveti Josip 
s nekim njihovim slugama. Dođoše do sjenice pred ulazom u Spilju. Tu raširiše svoju 
odjeću preko stola i na njega postaviše nekoliko kutija koje su skinuli sa svojih 
pojasa, kao darove za Dijete. Tad dvojica mladića iz Mensorove povorke, otiđoše do 
vrata i postaviše na pod tepih po cijelom hodniku do Spilje. Nakon toga mladići 
ponizno odstupiše. Tad Mensor i njegova četiri rođaka uđoše, prethodno izuvši svoje 
sandale. Dvojica slugu uniješe stol s darovima, poniješe ga kroz hodnik i donesoše do 
Spilje rođenja. Ali, na ulazu u Spilju, Mensor uze stol od njih, unese ga sam, kleknu 
na koljeno i položi ga pred Marijine noge. Ostala dva Kralja i njihovi pratioci ostadoše 


stajati na ulazu. 


Vidjela sam Spilju ispunjenu natprirodnom svjetlošću. Nasuprot ulaza i na mjestu 
gdje je Isus rođen, Marija je bila u poluležećem stavu, oslonjena na jednu ruku. 
Pokraj nje je stajao Josip, a desno od njih, malo povišeno, bez obzira što je bio 
pokriven, bilo je položeno Dijete Isus u jaslama. Kad je Mensor ušao, Marija ustade u 
sjedeći položaj, prebaci veo oko sebe i uze Dijete u svoje krilo, koje također omota 
svojim velom. Ipak je dovoljno otklonila veo, do pazuha djeteta, kako bi se Dijete 
moglo vidjeti. Marija uspravi Dijete, naslonivši Ga na svoje grudi, glavicu Mu 
pridržavala rukom. Dijete je pružalo svoje ruke prema njoj, kao u molitvi. Dijete je 
sjalo blještavom svjetlošću, bilo je predivno, s vremena na vrijeme je pružalo svoje 


ručice, kao da hoće nešto uhvatiti. 


Mensor pade na koljena pred Marijom, sagnu glavu, prekriži ruke na prsima i ponudi 
darove s nekim riječima čašćenja. Tad iz svoje torbe za pojasom izvadi neke lijepe 
male metalne šipke, duge kao prst. Šipke bijahu debele i teške. Na vrhu bijahu 
zašiljene, a sjale su kao zlato. Mensor ih ponizno položi u Marijino krilo kraj Djeteta, 
kao svoj dar njoj. Marija ih ponizno i graciozno primi, prekri ih jednim krajem svog 
plašta. Mensorovi pratioci stajahu iza njega s pognutim glavama. Mensor je poklonio 
zlato, jer je bio pun ljubavi i povjerenja. Uvijek je s neuzdrmanim čašćenjem i 


nesmiljenim naporima težio i tražio spasenje. 


Kad se Mensor sa svojim pratiocima povukao, uđe Seir sa svoja četiri rođaka. Kleknu 
kraj Marije. U rukama je nosio zlatno kadilo u obliku broda, ispunjeno malim 
zelenkastim granulama kao smola. On je poklonio tamjan, jer je bio onaj koji se 
penje k Bogu, koji revno, dobrovoljno i ljubazno slijedi Njegovu volju. On položi svoj 


dar na stolić i ostade dugo klečeći u adoraciji. 


Nakon Seira, dođe Teokeno, najstariji Kralj. On nije mogao kleknuti jer je bio prestar 
i predebeo. Stajao je sagnute glave, a na stolić položi zlatni brod u kojem bijaše fina 
zelena biljka. Bila je svježa, u lončanici, uspravno je rasla, kao neki posebni zeleni 
grm, a imala je male bijele cvjetove. Teokeno je poklonio mirtu, jer je mirta tipična 


za mrtvljenje i suzbijanje strasti. Ovaj je dobri čovjek u životu imao borbu s nekoliko 


opakih strasti, na idolatriju i poligamiju. On ostade dugo pred Djetetom Isusom, 
toliko dugo da sam se osjećala nelagodno radi njegovih dobrih pratioca, koji su 


strpljivo čekali na ulazu, da dođe i na njih red vidjeti Isusa. 


Riječi Kraljeva i njihovih pratitelja bijahu nevjerojatno jednostavne i nevine, bijahu 
protkane ljubavlju. Uvijek bi započinjali s «Vidjeli smo Njegovu zvijezdu i da je On 
Kralj svih kraljeva. Došli smo Mu se pokloniti i donijeti Mu darove.» Najnježnijim 
izrazima i najgorljivijom molitvama, preporučili su se Djetetu Isusu, zajedno sa svim 
svojima i sa svime što su imali na zemlji. Molili su Ga da primi njihova srca, duše, 
djela i misli. Molili su Ga da ih obasja i prosvijetli, da izlije na njih sve vrline, a na 
cijelu zemlju mir, sreću i ljubav. Bili su obasjani ljubavlju. Nemam riječi za opisati 
njihov žar i poniznost, ili suze radosnice koje su prolili. Bili su u stanju perfektne 
radosti. Vjerovali su da su napokon, pronašli zvijezdu za kojom su njihovi oci toliko 
stoljeća uzdisali, a koju su oni napokon promatrali. Sva radost obećanja mnogih 


godina, sad su se ispunjavala, skupljena u njihovim srcima. 


Plakali su također i Josip i Marija. Nikad ih prije nisam vidjela toliko radosne. Čast 
koju su iskazivali njihovu Djetetu i Spasitelju, priznanje Njega od Kraljeva, kao Kralja 
nad kraljevima, toga Djeteta kojemu su od svoje sirotinje mogli priuštiti tek bijedni 
ležaj, toga Djeteta čije je poimanje o velikom dostojanstvu ležalo skriveno u tišini 
njihovih poniznih srdaca — sve ih je to neizmjerno tješilo. Božjom svemogućnošću, ovi 
su ljudi došli izdaleka kako bi vidjeli njihovo Dijete, usprkos ljudskim smicalicama, 
došli su častiti Najvećega. Ah, dobili su ono što ni sami nisu mogli Njemu osigurati, 
čast od velikana zemaljskih, divne darove poklonjene svetim obiljem. Čast koju su 


iskazivali njihovu Djetetu, ispunjala im je srca neopisivo velikom radošću. 


Majka je Božja zahvalno prihvatila sve u najvećoj poniznosti. Nije govorila, ali pokreti 
njena vela su sve govorili. Dijete Isus ležalo je na njenom plaštu, prekrito velom, kroz 
koji se ocrtavao njegov sjajni obris. Blažena Djevica im se obratila samo kad su 
odlazili. Uputila im je neke ljubazne riječi, svakome posebno, zabacujući svoj veo kad 
bi govorila. Kraljevi se tad vratiše svojim šatorima, sjajili su od sreće, izgledali su 


ljepše i mlađe. 


Napokon, do Spilje dođoše i dobre sluge. Za vrijeme adoracije Kraljeva, Josipovom 
pomoću podigli su jedan bijeli šator na brdu prema Pastirskoj livadi, lijevo od Spilje 
rođenja. Na svojoj teglećoj marvi donijeli su taj šator sa svim motkama i pokrovom. 
Motke su pristajale jedna u drugu. Isprva sam mislila da ga je sam Josip podigao, pa 
sam se počela pitati gdje ga je nabavio tako brzo i sretno. Ali kad je karavana 
namjeravala otići, vidjela sam šator srušen i pakiran od slugu. Nakon što su sluge 
opkopale šator i uredile unutrašnjost, stadoše u red pred ulazom Spilje, ponizno 


iščekujući svoj red. 


Tad pođoše ulaziti, petorica odjednom, praćeni jednim dostojanstvenikom iz njihove 
zemlje. Presvukli su se u ogrtače od svile, bijele i lepršave, a nosili su kadila i tamjan. 
Prethodno su dvojica slugu po podu spilje prostrla tepih tamno crvene boje, na 
kojem je Marija sjedila s Djetetom, kad su Kraljevi poklanjali tamjan. Ovaj je tepih 
Marija kasnije zadržala. Hodala je po njemu, nosila ga sa sobom u Jeruzalem kad je 
išla tamo za svoje pročišćenje. Kraljevi su okadili Dijete, Mariju i Josipa, kao i cijelu 


spilju. Ovo je za njih bila ceremonija koja je izražavala njihovo čašćenje. 


Poslije sam vidjela Kraljeve u šatoru, počivaju na tepihu oko malih okruglih stolića. 
Josip unese male plitice voća, kruha, mednog saća i male porcije povrća. Tad i on 
sjede s njima i blagovaše. Bio je toliko očaran, nimalo se nije sramio. Plakao je od 
radosti skoro cijelo vrijeme. Kad sam to vidjela, sjetih se svog vlastitog oca, i kako je 
on na moj odlazak u samostan, sjedio među mnogim uglednim ljudima. U svojoj 
poniznosti i jednostavnosti zbilja se osjećao zastrašeno, ali nije mogao spriječiti 


istjecanje suza radosnica. 


Kad se Josip vratio u Spilju rođenja, sklonio je sve poklone u jednu nišu, odjeljak 
udesno od Spilje, gdje je imao jedan kutak zaklonjen od pogleda. Anina služavka 
koja je ostala čekati Mariju, povuče se u malu spilju kao ćeliju, nalijevo od Spilje 
rođenja, nije izlazila sve dok svi posjetitelji nisu otišli. Bila je tiha, skromna osoba. 
Nisam vidjela da su Josip, Marija ili služavka pregledavali darove ili da su pokazali 


svjetsko zadovoljstvo kod njihova preuzimanja. Prihvatili su ih sa zahvalnošću, pa su 


ih slobodno dalje dijelili potrebitima. Ta je služavka bila Anina rođakinja, jedna vrlo 


ozbiljna i jaka žena. 


To jutro i kroz cijelu noć, vidjela sam u Betlehemu živost samo u Josipovoj 
roditeljskoj kući. Kad su Kraljevi ušli u grad, nastade malo komešanje i uzbuđenje. 
Oko Spilje rođenja je isprva bilo posve mirno. Malo poslije, vidjeh tu i tamo u daljini 
Židove koji su vrebali u zasjedi, kako međusobno šapću, obraćajući pažnju na ono 
što se događa u gradu. Također sam vidjela u Jeruzalemu tih dana mnoge stare 
Židove i svećenike kako žure tu i tamo s Pismima k Herodu, a tad svi ušutješe, kao 


da žele da se ta tema ne otvara. 


Napokon, Kraljevi sa svojim ljudima održaše pod cedrovima, iznad Spilje podojenja, 
neko religiozno slavlje. Pjevanje je bilo najdirljivije, slatki glasovi dječaka miješali su 
se sa glasovima starijih. Nakon službe, Kraljevi otiđoše s nekim svojim ljudima u 
veliku gostionicu u Betlehem. Drugi su spavali u šatorima između Spilje rođenja i 
Spilje podojenja (Mliječna spilja). Bijeli šator pred Spiljom bio je zauzet od strane 
nekih najvećih dostojanstvenika. 


15. Drugi dan boravka Kraljeva u Spilji. Njihov odlazak. 


Sutradan su Kraljevi odvojeno, ponovo posjetili Spilju. Cijeli dan vidjela sam mnoge 
pokrete ljudi, osobito prema pastirima u polje gdje su životinje bile sklonjene. Vidjela 
sam siromašne starice, pognute od godina, idu s ogrtačima koje su im Kraljevi 
velikodušno poklonili. Vidjela sam gomile Židova iz Betlehema kako se tiskaju oko 
dobrih ljudi, pokušavajući svim sredstvima iskamčiti nešto od njih, gledajući na sve 
što su dobili s mislima o prevari. 

Vidjela sam kako su Kraljevi nekim svojim ljudima darovali slobodu, onima koji su 
željeli ostati s pastirima. Kraljevi su im dali nešto marve, prekrivača i posuđa, malo 
zlatnog praha, pa se oprostiše od njih s iskrenom ljubavlju. Ne znam zašto se njihov 
broj toliko prorijedio, možda jer su mnogi željeli otići, ili su bili poslani kući prethodne 


noći. 


Također je puno kruha raspodijeljeno. Ne znam gdje ga je toliko otišlo, ali istina je 
da ga je nestalo. Ti su ljudi znali peći kruh kad god bi se ulogorili. Mislim da su već 
primili upozorenje da smanje svoju prtljagu, kako bi što lakše mogli napustiti 


Palestinu. 


Tu večer sam vidjela Kraljeve kako napuštaju Spilju rođenja. Mensor je prvi ušao 
sam, a Blažena mu Djevica dade Dijete u naručaj. Prolio je mnogo suza radosnica, a 
lice mu sjajilo srećom. Tad uđoše ostala dva Kralja, pa na kraju i oni otiđoše, prolivši 
mnogo suza. Ponovo su dali brojne darove: velike smotke divna sukna, komade svile, 
neke bijele, druge crvene, neko cvijeće i biljke, kao i puno vrlo finih prekrivača. 
Svetoj su obitelji ostavili i svoje velike plašteve. Bili su od fine vune, neke delikatne 
svijetle boje, toliko lagani da su lepršali i na najmanjem povjetarcu. Donijeli su i 
brojno posuđe, koje se slagalo jedno u drugo, kutije sa žitom, košare pune lonaca, 
koji su sadržavali neke zelene biljke koje imaju malo zeleno lišće i bijele cvjetove. U 
sredini svakog velikog lonca nalazila se tri manja lonca, a ipak je bilo prostora između 
njih da se obujmi veliki lonac. Bili su aranžirani u košari, jedan iznad drugog. Također 
je bilo dugih uskih košara, u kojima su bile razne ptice, kakve sam prije vidjela da 


vise na devama, a koje su oni koristili za hranu. 


Svi su jako plakali kad su se opraštali od Djeteta i Marije. Vidjela sam Blaženu 
Djevicu kako stoji kraj njih kad su odlazili. Darovi od Kraljeva su primljeni od Marije i 
Josipa s najdirljivijom poniznošću i iskrenošću, zahvalivši darovateljima, ali bez ikakva 
pokazivanja zadovoljstva radi posjedovanja darova. 

Za cijelo vrijeme gledanja ovog divnog prizora, nikad nisam vidjela nad Marijom ni 
najmanju sjenu samoljublja. U svojoj ljubavi za Djetetom Isusom i sućuti sa svetim 
Josipom, pomislila je da će posjedovanje ovih darova, spriječiti ponovno onakvo 
njegovo prezirno tretiranje koje je prošao kad je stigao u Betlehem, jer je Josip 
prošao patnje i mrtvljenja, što je njoj zadavalo bol. 


Kad su Kraljevi odlazili, lampe su već bile zapaljene u Spilji rođenja. Otišli su preko 
brda na istok, prema dolini gdje su bili njihovi ljudi i stoka. U njoj se nalazilo i visoko 


drvo, koje je naširoko razgranalo svoje grane. Stablo je bilo vrlo staro, a postojala je 


i legenda o njemu, da su se pod njim sastali Melkisedek i Abraham. Pastiri i lokalni 
ljudi smatrali su ga svetim. Kraj stabla je izbijao izvor, a vodu su pastiri koristili kao 
ljekovitu. Pokraj stabla bijaše i peć koja se mogla natkriti, a s obje strane stabla 
nalazile se i kolibe koje su pružale sklonište po noći. Tamo su otišli Kraljevi, tamo su 
bili svi njihovi preostali pratitelji. Sa stabla je visjela lampa, a oni su molili i pjevali 


milozvučnim glasovima. 


Josip ponovo uvede Kraljeve u šator kraj Spilje, a tad se oni i njihovi dostojanstvenici 
vratiše do svoje gostionice u Betlehemu. U međuvremenu, upravitelj grada je riješio 
uhapsiti Kraljeve, predati ih Herodu, pod optužbom da remete mir i uzrokuju nered u 
zemlji. Ne znam je li upravitelj djelovao po tajnim naredbama kralja Heroda ili po 
vlastitom službeničkom nadahnuću. Ne znam kad je upravitelj kanio izvršiti ovu 
odluku, ali te noći, Kraljevima u Betlehemu i njihovim ljudima u šatorima kraj Spilje, 
pojavi se jedan anđeo u snu, upozorivši ih da brzo odu iz zemlje drugim putem i tako 


se vrate svojoj kući. 


Oni u šatorima odmah probudiše Josipa i rekoše mu o naredbi koju su primili. Dok su 
u najvećoj brzini raspremali šatore, Josip požuri k Betlehemu da isto objavi 
Kraljevima. Ali Kraljevi već bijahu na putu van grada, a ostavili su najveći dio svoje 
prtljage kako bi brže putovali. Išuljavši se posve tiho i bez prtljage, netko bi mogao 
pomisliti da idu natrag svojim ljudima, možda na molitvu. Dok su još bili u Spilji, 
plačući i opraštajući se, njihovi su ljudi već bili na putu, razdvojeni u više grupa, kako 
bi mogli što brže putovati. Išli su na jug, drugom rutom za razliku od one kojom su 


došli. Išli su prema pustinji Engadi koja se protezala duž Mrtvog mora. 


Kraljevi su nagovarali Svetu obitelj da i ona bježi s njima. Na svom odlasku molili su 
Mariju da se bar skloni s Isusom u Spilju podojenja, da ne bi ona bila maltretirana 
pošto oni odu. Kad su odlazili ostavili su mnoge stvari svetom Josipu. Blažena Djevica 
skide veo sa svoje glave i pokloni ga Kraljevima. Njime je običavala zamatati Dijete 
Isusa kad bi Ga držala u svom naručju. Kraljevi su još uvijek držali Isusa u svome 
naručju. Prolili su puno suza, izrekavši brojne dirljive riječi. Napokon dadoše svoje 


lagane svilene plašteve Mariji, uzjahaše svoje deve i žurno otiđoše. 


Ispred njih sam vidjela jednog anđela, pokazuje im put kojim moraju ići. Karavana je 
sad bila puno manja, a životinje puno lakše natovarene. Svaki je Kralj jahao oko 1,5 
km udaljen jedan od drugog. Izgledalo je kao da su odjednom svi isparili. Ponovo su 
se sastali u jednom malom gradu, a tada su jahali sporije nego kad su napuštali 
Betlehem. Uvijek sam vidjela anđela kako ide ispred njih, a ponekad bi im nešto i 


govorio. 


Marija umota Dijete Isusa u svoj plašt, pa se odmah povuče u Spilju podojenja. Svi 
darovi dobiveni od Kraljeva, kao i sve ono što su ostavili, odnijeto je od pastira u 
njihov logor u dolini. Sluge od Kraljeva koji su ostali s pastirima, također su pomagali 


nositi stvari. 


Tri najstarija pastira, koji su prvi odali štovanje Isusu primili su vrlo bogate darove od 
Kraljeva. Kad je u Betlehemu bilo otkriveno da je karavana otišla, putnici su već bili 
blizu pustinje Engadi, a dolina u kojoj su logorovali bijaše, osim par motki za šatore, 


potpuno prazna, vidjeli su se samo tragovi mnoštva stopa po travi. 


Pojavak kraljevske karavane izazvao je u Betlehemu veliko uzbuđenje. Mnogi su sad 
žalili što nisu pružili utočište Josipu, kad ga je onomad tražio. Neki su govorili o 
Kraljevima i njihovim pratiocima kao o grupi avanturista, dok su drugi povezivali 
njihov dolazak s izvješćem o čudesnim pojavcima anđela koji su se pokazali 
pastirima. Vidjela sam kako je iz gradske vijećnice izdan proglas okupljenom narodu, 
da se čuvaju svih neprovjerenih mišljenja i raznih praznovjerja, kao i da ne idu više 


do boravišta tih ljudi koji su van grada. 


Kad se narod razišao, ugledah Josipa kako ga tog dana dva puta odvode do gradske 
vijećnice. Drugi put je sa sobom uzeo neke poklone od Kraljeva, koje je pokazao 
glavarima gradskim koji su ga ispitivali, pa ga na kraju oslobodili. Postojao je još 
jedan put koji je vodio iz grada do okolice Spilje rođenja, ne kroz gradska vrata, nego 
s onog mjesta pod stablom gdje je Marija čekala Josipa, koji je tražio prenoćište, one 


večeri kad su stigli u Betlehem. Tu stazu sam vidjela blokiranu od strane Židova, 


raznim brkljama i srušenim stablom. Također su podigli i kućice kao lovačke čeke, 
koje su imale zvono na užetu, a uže je bilo razapeto preko staze. Na taj način, ako bi 
netko prošao stazom, zapeo bi za uže i zvono bi zazvonilo i tako bi prolaznik bio 


otkriven. 


Također sam vidjela 16 vojnika s Josipom kraj Spilje rođenja. Ali kad su pronašli 
samo Mariju i Dijete, vratiše se u grad podnijeti izvještaj. Josip je pažljivo sakrio 
darove od Kraljeva. U brdu je bilo i drugih spilja osim Spilje rođenja. Nitko za njih 
nije znao osim Josipa, koji ih je davno otkrio, još u djetinjstvu. Te su spilje postojale 
još od vremena Jakova, koji je kad je Betlehem imao samo par koliba, tamo imao 


šator sa svojim pratiocima. 


Darovi Kraljeva, vunene stvari, ogrtači i zlatno posuđe — sve je nakon Uskrsnuća bilo 
posvećeno i korišteno u religiozne svrhe. Svaki je Kralj imao tri svijetla ogrtača i 
jedan debeli, teški, za ružno vrijeme. Lagani ogrtači su bili od vrlo fine vune, 
mješavine žute i crvene, tako lagane da su lepršali i na najmanjem povjetarcu. Kod 
svečanih prilika zamjenjivali su ih s ogrtačima od svile. Rubovi im bili izvezeni i 


ukrašeni zlatom. 


Također sam imala viziju uzgajanja dudovih svilaca. U regiji između Seirove i 
Teokenove zemlje, vidjela sam šumu punu dudovih svilaca. Svako je stablo bilo 
opkopano malim jarkom u kojem je bila voda, na taj način se sprječavao bijeg 
svilaca. Pod stablima je bila raspršena krma za stoku, a s grana stabla su visjele 
kutijice. Iz tih kutija, tkalci bi uzimali kukuljice duge kao prst, iz kojih su preli mrežu 
kao pauci. Te kukuljice bi pričvrstili ispred prsiju i iz njih izvlačili fino vlakno, koje su 
namotavali na komad drva, koje je imalo neku kuku. Vidjela sam tkalce ispod stabala 
za svojim tkalačkim stanovima, koji inače bijahu vrlo jednostavni. Tkali su tkanine 


širine skoro kao moj krevet. 


16. Povratak svete Ane 


Nakon odlaska Kraljeva, Sveta je obitelj otišla u drugu spilju, a ja sam vidjela Spilju 
rođenja posve praznu, samo je magare još bilo ondje. Sve je bilo uklonjeno, sve 
počišćeno. Vidjela sam Mariju mirnu i sretnu u njenom novom boravištu, koje je 
donekle bilo uređeno. Njen je ležaj bio blizu zida, a kraj njega je počivalo Dijete Isus 
u jednoj ovalnoj košari ispletenoj od širokih traka drvne kore. Gornji kraj košare, gdje 


je bila glavica Djeteta Isusa, bijaše u obliku nadsvođena luka, kao neki pokrov. 


Sama je košara stajala na vunenoj podlozi, na kojoj je i Marija sjedila pred Djetetom. 
Josip je imao odvojen prostor. Iznad pomične ograde, iz zida je virila motka na koju 
se postavljala lampa. Vidjela sam Josipa kako donosi vrč vode i nešto u zdjeli. Ali, 


više nije išao u Betlehem radi nabavke, sve su mu donosili pastiri. 


Sad sam vidjela Zahariju kako dolazi prvi put iz Hebrona posjetiti Svetu obitelj. Dok 
je držao Dijete u svom naručju, plakao je od radosti. Recitirao je neke kratke 
hvalospjeve, s malim promjenama u tekstu, a recitirao ih je i kod Ivanova obrezanja. 


Sutradan je proveo cijeli dan s Josipom, a zatim je otišao. 


Mnoge su osobe išle u Betlehem na Šabat, kao i do Spilje rođenja. Ali kad tamo više 


nisu našli Mariju, otiđoše do grada. 


Sad se i Ana vratila do Majke Božje. Osam je dana bila sa svojom mlađom sestrom, 
koja je bila udana u Benjaminovo pleme. Živjela je na tri sata od Betlehema. Ta je 
sestra imala nekoliko sinova koji su kasnije postali Isusovi učenici, a jedan od njih 
bijaše i mladoženja iz Kane. 

S Anom je bila i njena starija kći. Bila je viša od Ane, a izgledala je skoro jednako 
staro kao Ana. Anin drugi suprug, također bijaše s njom. Bio je viši i stariji od 
Joakima, a zvao se Eliud. Bio je namještenik u Hramu, gdje je radio nešto sa stokom 
koja bi bila donošena za žrtvovanje. 

Ana je imala kći iz ovoga braka, a i ona se zvala Marija. U vrijeme Isusova rođenja, 
dijete je imalo oko šest do osam godina. S trećim mužem Ana je imala sina, koji je 


bio poznat kao Kristov brat. 


Postoji misterija povezana s Aninim brakovima. Ulazila je u njih radi poslušnosti 
Božanskoj zapovijedi. Milost, kojom je postala plodnom rođenjem Djevice Marije, još 


ne bijaše do kraja iscrpljena. To bijaše kao blagoslov koji se morao konzumirati. 


Marija ispriča Ani sve o Kraljevima, a Ana bijaše time vrlo dirnuta, da je Bog doveo 
takve dostojanstvenike, iz tako dalekih zemalja, kako bi se poklonili Djetetu. Kad je 
ugledala sve darove, bijaše puna emocija, na njih je gledala kao na izraz njihova 
štovanja. Pomagala je aranžirati i pakirati ih, a i sama je donijela mnoge darove. 
Anina sluškinja je još uvijek bila s Marijom. Kad je bila u Spilji rođenja, boravila je u 
jednom odjeljku kao u ćeliji, a sad je spavala pod sjenicom koju je Josip napravio za 


nju, točno ispred njihova sadašnjeg boravišta. 


Ana i njene kćeri su spavali u Spilji rođenja. Vidjela sam da je Marija dopuštala Ani 
da se brine o Djetetu Isusu, privilegiju koju nije dopuštala nikome drugome. Vidjela 
sam nešto što me vrlo dirnulo. Kosa Djeteta Isusa, koja je bila plava i kovrčava, 
bijaše obrubljena finim zrakama svjetlosti, koje su svjetlucale i izlazile jedna iz druge. 
Mislim da su one kovrčale djetetovu kosu, jer su se uvijale iznad glavice, kao da je 


kupaju. 


Tada postaviše mali plašt preko Njega. Uvijek sam vidjela Mariju, Josipa i Anu, pune 
obožavanja i emocija prema Djetetu Isusu. Ali njihovo izražavanje toga bijaše sasvim 
neafektirano i jednostavno, kao što je to uvijek slučaj kod svetih ljudi, izabranih 
duša. Dijete je pokazivalo ljubav naizmjence prema Majci, također na način, neobičan 
našoj djeci. Ana je bila tako sretna dok je njegovala Dijete. Marija ga je uvijek 


polagala na ležaj. 


Pokloni Kraljeva sad su bili skriveni u spilji u kojoj je Marija sad stanovala. Bili su u 
jednoj pletenoj košari, smještenoj u jednoj niši zida, koja je bila savršeno skrivena od 
pogleda. Anin se suprug zajedno s kćerima i služavkom ubrzo vratio svojoj kući, 
noseći sa sobom mnoge poklone od Kraljeva. Sad su s Marijom bili samo Ana i Josip. 
Ana je ostala sve dok se Eliud i služavka nisu vratili. Vidjela sam Anu i Mariju kako 


vezu i šivaju pokrivače. Ana je spavala u spilji s Marijom, ali odvojeno. 


U Betlehemu su opet bili vojnici, koji su pretraživali mnoge kuće za novorođenim 
kraljem. Posebno su bili uporni u ispitivanju žena židovskih dostojanstvenika, koje su 
nedavno rodile. Vojnici nisu više odlazili do Spilje. Podnijeli su izvještaj, da je tamo 
bila samo jedna siromašna židovska obitelj, ali od njih se ne može ništa saznati. 

Dvojica starijih pastira, koji su prvi otišli pokloniti se Djetetu, otiđoše do Josipa i 
upozore ga što se događa u Betlehemu. Tad ugledah Josipa, Mariju i Anu s Djetetom 
Isusom, kako odlaze iz Spilje do grobnice pod onim velikim cedrovim stablom, gdje 
sam vidjela Kraljeve pjevati i moliti. To je bilo udaljeno od Spilje oko desetak minuta 
hoda. Stablo je bilo pod brdom, a kraj njega su bila jedna mala obla vrata koja su 
vodila u prolaz, koji je opet vodio do četvrtastih vrata, koja su zatvarala grobnicu. Tu 


u predvorju su pastiri često boravili. Ispred grobnice bijaše izvor. 


Sama grobnica ne bijaše pravokutna, već ovalna oblika. Na gornjem kraju, koji je bio 
nekako širi, bijaše nešto kao kameni lijes koji se nalazio na kamenom podnožju. 
Između lijesa i podnožja bilo je prostora kroz koji ste mogli gledati. Unutrašnjost 
spilje bijaše od mekana, bijela kamena. Vidjela sam Svetu obitelj kako ulazi u nju po 
mraku, s prikrivenim svjetlom. U Spilji u kojoj su dosada boravili nisu ostavili nikakve 
tragove. Odnijeli su sve, i krevete i posuđe, sve su pospremili. Izgledala je kao davno 


napušteno boravište. 


Ana je nosila Dijete u naručju. Josip i Marija bijahu joj sa strana, dok su pastiri išli 
naprijed kao vodiči. A tad sam imala viziju, ali ne znam jesam to vidjela Svetu obitelj 
ili ne. Vidjela sam oko Djeteta Isusa koji je bio u naručju Ane, slavu od sedam 
anđeoskih likova, zagrljene zajedno i naslonjene jedne na druge. Tamo je bilo i 
mnoštvo drugih likova, u toj aureoli, a sa svake strane Josipa, Marije i Ane, vidjela 
sam likove od svjetla, kako ih pridržavaju, drže ih uspravnima, kao da ih drže pod 
pazuhom (opaska: ovo označava brojne učenike koji su proizašli iz Ane). Kad su 


prošli prvi prolaz, zatvoriše vrata i nastaviše do unutrašnjosti spilje-grobnice. 


Nekoliko dana prije Anina povratka doma, vidjela sam neke pastire kako ulaze u 


spilju grobnicu i govore s Marijom. Rekli su joj da su vlasti dolazile tražiti njeno 


Dijete. Josip požuri sa zamotanim Djetetom Isusom u svome ogrtaču, a ja ugledah 
Mariju, možda negdje oko podne, kako sjedi u spilji vrlo zabrinuta i bez Djeteta 


Isusa. 


Kad se Eliud sa služavkom ponovo vratio iz Nazareta da odvede Anu kući, gledala 
sam vrlo lijepu ceremoniju koja se slavila u Spilji rođenja. Josip je iskoristio Marijin 
ostanak u spilji-grobnici, pa je s pomoću pastira uresio cijelu unutrašnjost Spilje 
rođenja. Bila je ukrašena zelenim vijencima, i zidovi i strop, a u centru je stajo stol. 
Svi lijepi tepisi i darovi od Kraljeva koji još nisu bili uklonjeni, bijahu rašireni po podu 
i obješeni na lancima od cvijeća sa zidova. Na stolu je bio raširen stolnjak, a na 
njemu bijaše piramida od cvijeća i zelenja, koje je išlo sve do otvora na stropu. Povrh 


piramide je lebdjela golubica. Cijela je spilja ispunjena svjetlom i sjajem. 


Dijete Isus je bilo u svojoj pletenoj kolijevci koja se nalazila na nekom podnožju, a 
ono opet na stolu. Sjedilo je uspravno kao da je u krilu svoje Majke, prilikom 
adoracije Kraljeva. Josip je stajao na jednoj strani kraj Njega, a Marija na drugoj. 
Bijahu ukrašeni pletenicama cvijeća, a nešto su pili iz čaša. Vidjela sam korove 
anđela u Spilji. Svi su bili vrlo sretni i puni emocija. Bila je to godišnjica Josipovih i 


Marijinih zaruka. 


Kad je slavlje završilo, vidjela sam Anu i Eliuda kako odlaze i odnose sa sobom na 
dva magarca ono što je još ostalo od Kraljevskih darova. Sveta se obitelj odmah dala 
na pripreme za svoj odlazak. Uklonili su svoje pokućstvo. Pregrade i namještaj koji je 


Josip napravio dali su pastirima, koji ih odmah odniješe. 


Vidjela sam Blaženu Djevicu kako dva put po noći ide do Spilje rođenja s Djetetom 
Isusom, tamo ga polaže na tepih na mjestu gdje je Isus rođen. Tad kleče kraj njega i 
moljaše se. Vidjela sam cijelu Spilju obasjanu svjetlom kao u trenutku rođenja. Sad 
je bila posve očišćena. Kad je Ana došla doma, odmah je poslala dvojicu slugu, da 
vide da li što treba Svetoj obitelji za putovanje. Vidjela sam ih kako se vraćaju s dva 


magarca na koja su bili natovareni tereti razne robe. Spilja rođenja, kao i spilja gdje 


su preselili iz nje, sad su bile posve čiste i pometene, jer je Josip želio ostaviti sve u 


savršenom redu. 


Noć prije njihova odlaska u Hram, vidjela sam Mariju i Josipa kako idu do Spilje 
rođenja. Tamo su raširili tamnocrveni tepih kojeg su dobili od Kraljeva, prvo na 
mjestu rođenja. Položiše Dijete Isusa na nj, kleknuše kraj Njega i pomoliše se. Tad 
položiše Dijete Isusa u jasle, pa se i tamo pomoliše. Napokon, na mjestu gdje je 


Dijete obrezano, položiše Dijete i klečeći se pomoliše. 


Malu magaricu je Josip dao na hranjenje svojim rođacima, jer je još uvijek mislio 
doseliti u Betlehem i izgraditi kuću u Dolini pastira. Svoje je namjere spomenuo 
pastirima, rekavši da malo vodi Mariju do njene majke, da se malo oporavi od 
teškoća koje je morala proći u svom zadnjem boravištu. Pastirima je ostavio mnoge 


razne stvari. 


17. Marijini dani čišćenja (Pročišćenje) 


Prije zore, Marija uzjaše magare, Dijete Isus joj u krilu. Imala je samo par pokrivača i 
jedan zavežljaj. Sjedila je na samaru postrance, a samar je imao malo podnožje za 
stopala. Pošli su ulijevo od brežuljka sa Spiljom rođenja, pa obiđoše Betlehem 


istočno. Nitko ih nije vidio. 


U podne sam ih vidjela kako se odmaraju kraj izvora koji je bio natkriven, a okolo 
njega postavljena sjedala. Par žena je izišlo pred Mariju, donijeli su joj malo kruha i 
jedan vrč. Potrepštine koje je Sveta obitelj imala sa sobom visjele su sa strane 
magarca u jednoj košari. Košara je imala tri odjeljka. U dva je bilo voće, a u trećem 


su bili golubovi. 


Predvečer, na oko tri četvrt sata od Jeruzalema, skrenuše s puta i uđoše u malu 
kuću, koja je bila odmah do jedne velike gostionice. Vlasnici su bili bračni par bez 
djece. Oni pozdraviše Svetu obitelj s dobrodošlicom i neizmjernim veseljem. Kuća je 


bila između potoka Cedrona i grada. Vidjela sam Aninog slugu i sluškinju kako 


zastaju kod ovih ljudi na svom putu doma. Muž je bio vrtlar. Kljaštrio je živicu i 
održavao put čistim i urednim. Žena je bila rođakinja Ivane Kuse. Čini mi se da su bili 


Eseni. 


Sutradan sam cijeli dan vidjela Svetu obitelj sa starcima izvan Jeruzalema. Blažena je 
Djevica bila skoro cijelo vrijeme u svojoj sobi, sama s Djetetom, koje je ležalo na 
niskom istaku iz zida, koji je bio pokriven pokrivačima. Bila je stalno u molitvi, čini se 
da se pripremala za čin žrtve. 

Taj sam tren primila neko unutarnje prosvjetljenje, kako bi se i mi trebali pripremati 
za Svetu Žrtvu. U njenoj sam sobi vidjela milijarde anđela koji su se klanjali Djetetu 
Isusu. Marija je bila cijela uronjena u svoju unutrašnjost. Starci su izlijevali svu ljubav 
koju su mogli na Majku Božju. Mora da su imali neko predosjećanje o Djetetovoj 
svetosti. 


Imala sam viziju i o starcu Šimunu. Bio je u vrlo staroj dobi, mršav, s kratkom 
bradom. Imao je ženu i tri odrasla sina, najmlađi je imao oko 20 godina. Šimun je 
stanovao u Hramu. Vidjela sam ga kako ide kroz neki uski i tamni prolaz, u 
hramskom zidu, a prolaz je vodio do male ćelije koja je bila ugrađena u debelom 
zidu, kao niša. Imala je samo jedan otvor, s kojeg je mogao gledati dolje u Hram. Tu 
sam vidjela starca kako kleči i moli u ekstazi. Pred njim se pojavio jedan anđeo, 
rekavši mu da pripazi na prvo dijete koje će sutra rano ujutro ući u Hram, jer će biti 
donijeto na prikazanje, jer je Ono Mesija kojega je on toliko željno iščekivao. Anđeo 
je dodao, da će nakon što vidi Dijete odmah umrijeti. Oh, koji je to meni lijep prizor 


bio! Mala je ćelija bila obasjana svjetlom, a starac je sijao od sreće. 


Ode doma pun radosti, objavi svojoj ženi pojavak anđela i dobru vijest koju je donio, 
pa se vrati na molitvu. Vidjela sam da se pobožni svećenici i Izraelci tog vremena 
nisu puno gegali tamo amo u molitvi, kao što to čine današnji Židovi. Ali, vidjela sam 
kako se šibaju. Proročica Ana je u svojoj hramskoj ćeliji također bila zaokupljena 


molitvom. I ona je također imala viziju. 


Rano ujutro, još dok je bio mrak, ugledah Svetu obitelj praćenu od dvojice staraca 
kako ide u grad do Hrama. Magare je bilo natovareno kao da se ide na putovanje, a i 
oni su sa sobom nosili košare sa žrtvenim darovima. Prvo su ušli u dvorište koje je 
bilo okruženo zidom, tamo su svezali magare pod sjenicom. Blaženu Djevicu i Dijete 
je primila jedna starica i odvela ih duž natkrivenog prolaza do Hrama. Starica je 
nosila svjetlo, jer je bio još veliki mrak. Ovdje u tom prolazu, dođe starac Šimun pun 
iščekivanja da susretne Mariju. Izreče joj par veselih riječi, uze Dijete Isusa u 
naručaj, privi Ga na srce, pa požuri na drugu stranu Hrama. Budući je od sinoć, kad 
je primio obavijest od anđela, bio proždiran željom, došao je do ženskog trijema u 


Hramu, jer nije mogao dočekati dolazak Marije i Djeteta. 


Mariju je sad žena odvela do trijema, u onom dijelu Hrama gdje se obavljala 
ceremonija posvećenja. Proročica Ana i još jedna žena (Noemi, Marijina bivša 
učiteljica) primiše Mariju. Šimun iziđe iz trijema i odvede Mariju s Djetetom, koje je 
ona nosila u svom krilu, u jednu halu nadesno od ženskog predvorja. Tu u tom 
predvorju je stajala hramska riznica gdje je Isus sjedio kad je udovica ubacila novčić. 
Staroj je proročici Ani Josip predao košaru s voćem i golubovima, a pratila je Noemi, 


a onda se Josip povuče do mjesta gdje je bilo određeno za muškarce. 


Uobičajeno je bilo da svaki dan u Hram dođe par žena, kako bi prinijele žrtve, a 
pripreme su bile obavljane prema prilikama. Na zidovima su gorjele _ mnoge 
piramidalne lampe, a mali plamenovi se uzdizali do diska kojeg je podržavala kao 
neka ruka u formi luka, koja je sjala skoro toliko sjajno kao i sama lampa. Na disku 
su visjeli dodaci koji su se spajali iznad plamena, a kad bi se povukli, služili su za 


gašenje plamena. 


Ispred oltara, na čijim su uglovima bili rogovi, postavljena je škrinja. Na njoj vrata 
bijahu otvorena, opremljena velikom kamenom pločom, a sve je ustvari predstavljalo 
stol. Ova je ploča bila prekrita crvenim stolnjakom, a preko njega opet bijeli prozirni 
stolnjak, oba su padala do poda. Na četiri ugla su gorjele lampe s nekoliko krakova. 
U sredini stola bijaše kolijevka u obliku košare, a kraj nje ovalne posude i dvije male 


košarice. Sve te stvari, kao i svećenička odjeća, koja je ležala na oltaru s rogovima, 


držane su u škrinji, čija su otvorena vrata formirala stol. S obje strane ove hale 


bijahu postavljena sjedala u redovima, gdje su svećenici sjedili u molitvi. 


Šimun odvede Mariju kroz ogradu ograđenog oltara, do stola za žrtvovanje. Dijete 
Isus je bilo umotano u nebesko plavu haljinu, ležalo je u košari — kolijevci. Marija je 
nosila haljinu, također nebesko plave boje, bijeli veo i dugi žućkasti ogrtač. Kad je 
Dijete bilo položeno u kolijevku, Šimun izvede Mariju van, do mjesta određenog za 
stajanje žena. On nastavi do oltara, gdje je ležala svećenička odjeća, a osim njega, 
obukoše je još trojica svećenika. 

Tad jedan od njih ode iza, jedan ispred, a treći i četvrti stadoše sa strana stola, 
pomoliše se nad Djetetom. Proročica Ana dođe do Marije, dade joj golubove i voće u 
dvije male košare, koje bijahu jedna iznad druge, pa ode s njom do dugačkog oltara. 
Ana ostade tamo, dok je Šimun odveo Mariju do ograđenog oltara, prođoše kroz 
ogradu i popeše se do njega. Tamo na jednu posudu Marija položi voće, a u drugu 


posudu stavi nešto novčića. Na stol je postavila golubove koji bijahu u krletci-košari. 


Šimun stade pred stol blizu Marije, dok je svećenik iza stola uzeo Dijete Isusa iz 
kolijevke, podigao Ga visoko prema raznim stranama Hrama, moleći sve vrijeme. Tad 
Dijete primi Šimun i položi Ga u Marijine ruke, a iz svitka Pisma koji je ležao na stolu 
blizu njega, pomoli se nad Djetetom. Nakon toga Šimun ponovo odvede Mariju do 
ograde, dok je Ana otpratila Mariju do mjesta za žene. 

U međuvremenu stiže još dvadesetak majki sa svojom prvorođenom djecom. Josip i 


nekolicina drugih muškaraca, stajahu otraga, na mjestu određenom za muškarce. 


Tad dva svećenika kraj oltara počeše službu praćenu paljenjem tamjana i molitvama, 
dok su se oni koji su sjedili u nizu sjedala vrlo malo njihali tamo amo, u laganom 


ritmu, ali ne kao današnji Židovi. 


Kad su ove ceremonije završile, Šimun ode do Marije koja je stajala na mjestu za 
žene, uze Dijete u svoje ruke, ispunjen radošću, progovori glasno i dugo. Kad je on 
prestao, proročica Ana ispunjena Duhom Svetim, također govoraše dugo. Vidjeli su 


da su ih drugi ljudi čuli, ali to nije prouzrokovalo prekid ceremonije. Takva glasna 


molitva nije se tad činila nenormalnom. Ali, svi bijahu duboko impresionirani, gledali 


su Mariju i Dijete s velikim poštovanjem. Marija je sijala kao ruža. 


Njeni javni darovi uistinu bijahu mali i neznatni. Ali Josip je u tajnosti dao Šimunu i 
Ani puno malih, žutih, trokutastih komadića za potrebe Hrama, a posebno za 
djevojke koje pripadaju Hramu, koje su siromašne da same pokriju svoje troškove. 
Nije svatko mogao dati na odgoj svoje dijete u Hram. Jednom sam vidjela jednog 
dječaka za kojeg se brinula proročica Ana. Mislim da je bio sin nekog princa ili kralja, 


ali sam mu zaboravila ime. 


Nisam svjedočila ceremoniji očišćenja drugih majki. Ali, imala sam neko unutarnje 
uvjerenje da su sva djeca koja su prikazana tog dana, dobila neku posebnu milost i 
da su neka od njih nevini mučenici, koji će biti poubijani na Nevinu dječicu. Kad je 
Najsvetije Dijete Isus bilo položeno na oltar u košari-kolijevci, jedno neopisivo svjetlo 
ispuni Hram. Vidjela sam da je Bog bio u tom svjetlu, a ja ugledah Nebesa gore 


otvorenima sve do Presvetog Trojstva. 


Mariju su tad odveli natrag u dvorište proročica Ana i Noemi. Tu ih ona napusti i ode 
do Josipa, a s njom i starci s kojima su ona i Josip stanovali. S magarcem su odmah 
otišli iz Jeruzalema, a dobri starci pratili ih dio puta. Došli su do Bethrona isti dan, a 
prenoćili su u kući u kojoj se Marija i zadnji put zaustavila kad je išla u Hram prije 13 


godina. Tu su neki ljudi svete Ane čekali da ih odvedu doma. 
18. Slika gozbe 


Gledala sam blagdan Pročišćenja slavljen i u spiritualnoj crkvi. Bio je ispunjen 
anđeoskim korovima, a u centru iznad njih, vidjela sam Presveto Trojstvo, a u Njemu 
nešto kao neku prazninu. Usred crkve je bio oltar, a na njemu stablo sa širokim 


srcolikim lišćem, slično onome stablu u Raju, gdje je Adam sagriješio. 


Vidjela sam Blaženu Djevicu s Djetetom Isusom u rukama, kako lebdi od zemlje do 


oltara, dok se stablo saginje pred njom i počinje venuti. Jedan predivan anđeo u 


svećeničkoj odjeći, s aureolom oko glave, priđe Mariji. Ona mu dade Dijete, a on Ga 
položi na oltar. Isti tren ugledah Presveto Trojstvo kao nikad, u svoj svojoj punini. 
Vidjela sam anđela kako daje Mariji jednu sjajnu malu kuglu, na kojoj je bio lik 
Djeteta u povojima, a ja je vidjeh s tim darom kako lebdi iznad oltara. Sa svih strana 
vidjeh gomile jadnih ljudi kako prilaze Mariji noseći svjetla. Ona uze ta svjetla i 
prikaza ih Djetetu na kugli, gdje se činilo da ona ulaze u kuglu i na drugoj strani opet 
izlaze. Vidjela sam da su se ova svjetla ujedinila u jedno. Dođoše nad Mariju i Isusa i 
obasjaše sve stvari. Marija tad raširi svoj ogromni plašt preko cijele zemlje. I tad 


započe gozba. 


Mislim da je uvenuće Stabla spoznaje na Marijino pojavljivanje i prikazanje Djeteta 
Presvetom Trojstvu, označavalo ponovno ujedinjenje ljudske rase s Bogom, i kroz 
Mariju onih raspršenih svjetala koji su postali jedno svjetlo u Isusovom svjetlu koje je 


obasjavalo sve stvari. 
19. Preminuće svetog starca Šimuna 


Vidjela sam da se Šimun, nakon prorokovanja u Hramu, vratio doma i razbolio. 
Vidjela sam ga na ležaju kako daje posljednje savjete svojoj ženi i sinovima, 
prenoseći im dio svoje radosti. Tad sam vidjela da je umro. Tamo je bilo nekoliko 


starijih Židova i svećenika koji su molili oko njega. 


Kad je ispustio zadnji dah, odnijeli su tijelo u drugu sobu, gdje su ga bez 
razodijevanja oprali. Tijelo je ležalo na izbušenoj ploči, ispod koje je bila metalna 
kada koja je primala vodu od pranja. Preko tijela je bila bačena velika plahta, a ispod 
nje se tek onda vršilo pranje. Poslije su oko tijela stavili puno zelenja i začina, potom 
širokom plahtom omotaše tijelo, kao što se dijete mota u povoje. Leš je bio tako 
ukočen i ravan da sam bila u napasti pomisliti da je svezano za ploču. 

Pokop se dogodio uvečer. Šest ljudi s bakljama nosili su tijelo na ploči s lagano 
izdignutim duljim stranama, do grobnice ukopane u brdo nedaleko Hrama. U nju se 


ulazilo kroz ovalna vrata. Unutrašnjost zidova bijaše ukrašena zvijezdama i raznim 


likovima kao što je bila ukrašena i ćelija Blažene Djevice u Hramu. Primijetila sam iste 


takve ukrase i u prvom samostanu svetog Benedikta. 


Tijelo je odloženo usred jedne male spilje. Prolaz oko nje bijaše slobodan. Tad bijahu 
održani neki religijski obredi. Položili su razne stvari oko tijela: novčiće, malo 
kamenje, lišće, ne mogu se svega točno sjetiti. Šimun je bio rođak svete Veronike, a 
preko oca bijaše rod i sa Zaharijom. Njegovi su sinovi služili u Hramu, i bijahu uvijek, 
premda tajno, prijatelji Isusovi. Neki su se prije Uzašašća, a neki poslije, pridružili 


učenicima. U vrijeme prvih progonstava učinili su puno za Zajednicu. 
20. Povratak Svete obitelji u Nazaret 


Vidjela sam Svetu obitelj kako se vraća u Nazaret, izravnijim putem, nego onda kada 
su išli iz njega u Betlehem. Na svom prvom putovanju, izbjegavali su naseljene 
regije, a rijetko su navraćali i u gostinjce. Ali sad, išli su najbližim putem, koji je bio i 


najizravniji. 


Josip je imao u svom plaštu džep, a u njemu male svitke tankog, žutog lišća na 
kojem su pisala neka slova. Primio je to od Kraljeva. Šekel je kod Izraelaca bio teži, a 


bio je u obliku jezika. 


Vidjela sam kad je Sveta obitelj stigla u Nazaret, u Aninu kuću. Dočekali su ih 
najstarija sestra Marija, Marija Helijeva, sa svojom kćeri Marijom Kleofinom, neka 
žena iz Elizabetina mjesta i Anina sluškinja koja je bila s Marijom u Betlehemu. 

Gozba je održana, slična onoj koja se održavala kad je Marija odlazila u Hram. Lampe 
su gorjele iznad stolova, a i neki stari svećenici su bili prisutni. Gozba se odvijala u 
tišini. Premda je vladala velika sreća zbog Djeteta Isusa, ipak je bilo mirno, neka 
unutarnja radost. Nikad prije nisam vidjela toliko uzbuđenja među tim svetim 
dušama. Sudjelovali su u laganom obroku, žene su kao i obično jele odvojeno od 
muškaraca. 

Ne mogu se više sjetiti ove vizije, premda mora da sam bila prisutna na vrlo stvaran 


način, jer sam morala sudjelovati u molitvi. U Aninom vrtu, bez obzira na godišnje 


doba, vidjela sam brojne kruške, šljive i drugo voće na drveću, premda lišća nije bilo, 


ono je već opalo. 


Uvijek zaboravim reći par riječi o vremenu u Palestini u doba zime, jer sam se navikla 
da svatko to zna. Često sam vidjela kišu i maglu, ponekad i snijeg, ali bi se brzo 
otopio, a vidjela sam i mnoge voćke na kojima je još uvijek bilo voća. U godini je bilo 
nekoliko žetvi, prva koja odgovara našem proljeću. U zimi sam vidjela ljude na 
cestama umotane u ogrtače, koje bi oni prebacivali i preko glave. U svetoj Božićnoj 
noći uvijek bih vidjela sve zelenim, procvjetalo i puno cvijeća, životinje bi skakutale, 
vinogradi puni grožđa, a čula bih i predivni ptičji pjev. Ali odmah nakon toga, opet bi 
sve bilo tiho i baš onako kako i jeste u to doba godine. 

Stablo van Betlehema pod kojim je Marija čekala Josipa bilo je uvijek zeleno dok je 
Marija stajala pod njim. Pružalo je pravo sklonište. Ali kad je ona otišla, ono brzo 
postade opet uobičajeno, sa svojim zimskim izgledom. Ovo je bio možda jedini znak 
poštovanja. Ali Blažena je Djevica svega bila potpuno svjesna. Pastirska livada je 


uvijek bila zelena u ovo doba godine, jer su je pastiri navodnjavali. 


Put od Anine kuće do Josipove u Nazaretu bio je dug oko pola sata hoda, a išao je 
između vrtova i brda. Vidjela sam Josipa kod Ane kako je natovario dva magarca 
raznim potrepštinama. Vidjela sam ga kako ide s Aninom sluškinjom do Nazareta. 


Mariju je pratila sveta Ana, koja je u naručju nosila Dijete Isusa. 


Marija i Josip nisu morali brinuti o domaćinstvu, sve im je nabavljala Ana, koja ih je 
često posjećivala. Vidjela sam kako njena služavka nabavlja sve potrebno. Vidjela 


sam je kako nosi dvije košare, jednu na glavi, drugu u ruci. 


Vidjela sam Blaženu Djevicu kako plete ili kako izrađuje robicu. S njene desne strane 
bilo je pričvršćeno klupko vune, a ona je u rukama držala dvije kratke igle, izrađene 
mislim od kosti. Igle su na vrhu imale kukice. Jedna je bila duga oko četrdeset cm, a 
druga je bila kraća. Bodovi su bili pravljeni na iglama iznad kuka, nad kojima se 


radilo s koncem, kao nekim nabacivanjem, i tako se bod formirao. Konačna mustra 


se vješala između dvije igle. Vidjela sam Mariju da tako radi, bilo da je stajala ili 


sjedila kraj Djeteta Isusa, koje je bilo položeno u svoju malu košaru-kolijevku. 


Vidjela sam svetog Josipa kako izrađuje duge trake od kore drveća, žute, smeđe ili 
zelene, kako plete pregrade velikih površina, i kako time prekriva strop. Imao je vani 
cijeli stog tih isprepletenih pregrada, kao ploča, bile su pod sjenicom blizu kuće. U 
njih je upleo razne figure, zvijezde, srca itd. Čini mi se kad sam ga tako gledala, da 


nije bio svjestan da će to sve uskoro morati napustiti. 


Vidjela sam Svetu obitelj dok su je u Nazaretu posjetili rođaci. Došla je Marija 
Helijeva. Došla je sa svetom Anom i dovela svog malog unuka, dječaka od oko četiri 
godine, dijete od njene kćeri Marije Kleofine. Vidjela sam svete žene kako zajedno 
sjede, njeguju Dijete Isusa, i kako ga stavljaju dječaku u ruke. Postupale su kao što i 


danas postupaju ljudi s djecom. 


Marija je Helijeva živjela u malom gradu udaljenom oko 3 sata hoda istočno od 
Nazareta. Imala je dvorište ograđeno zidom i veliku kuću skoro kao njena majka. U 
dvorištu je bio izvor s pumpom. Kad bi se pritisnula stopa u podnožju pumpe, voda bi 
potekla u kameno korito koje je bilo pod pumpom. Njen se muž zvao Kleofa. Njihova 


je kći, Marija Kleofina, bila udana za Alfeja, a živjela je na drugom kraju grada. 


Tu večer sam vidjela svete žene kako zajedno mole. Stajale su ispred malog stola, 
koji je bio pričvršćen na zid i prekrit crvenim i bijelim platnom. Na njemu je ležao 
svitak koji je Marija odmotala i pričvrstila na zid. Na njemu je bio izvezen lik u blijedoj 
boji. Bio je sličan lešu koji je cijeli bio umotan u dugu, bijelu mantiju. Nešto je držao 
u rukama. Takve sam iste slike vidjela i kod Ane, za vrijeme gozbe, kad je Marija kao 
dijete odlazila u Hram. 

Jedna je lampa gorjela za vrijeme molitve. Marija je stajala malo ispred stola, a 
Marija Helijeva i Ana bijahu sa strana. Ponekad bi prekrižile ruke na prsima, ponekad 
bi ih zajedno ukrstile ili pružile ispred sebe. Marija je čitala iz svitka koji je ležao 
ispred nje. Molili su postojanim i odmjerenim glasom. To me podsjećalo na korsko 


pjevanje. 


21. Bijeg u Egipat 


Kad je Herod vidio da se Kraljevi nisu vratili, pomisli da možda nisu ni našli Isusa, pa 
mu se cijeli događaj učinio da zamire. Ali nakon Marijina povratka u Nazaret, Herod 
je čuo o Šimunovu i Aninu prorokovanju kod Prikazanja Djeteta u Hramu, pa mu se 
strah nanovo razbudio. Vidjela sam ga u velikom nemiru, kao i u vrijeme dolaska 
Kraljeva u Jeruzalem. Sastao se s nekim Židovima starcima, koji mu pročitaše pisma 
iz dugačkih svitaka namotanih na štap. Izdao je naredbe da se brojni muškarci skupe 
u velikom dvorištu. Tamo ih je opremio oružjem i ratnom opremom. Izgledalo je kao 
kad se kod nas danas regrutiraju vojnici. Vidjela sam da je poslao trupe na razna 
mjesta oko Jeruzalema, odakle su dolazile majke u Jeruzalem na prikazanje djece. 
Naredio je da se svugdje ustanovi njihov broj. Preuzeo je ove predostrožnosti kako bi 
spriječio bunu koja bi sigurno uslijedila ako bi se saznalo o namjernom pokolju male 
djece. Vidjela sam te vojnike na tri razna mjesta u Betlehemu, Gilgalu i Hebronu. 
Stanovnici su bili u velikoj zabrinutosti, jer nisu mogli pojmiti zašto su ovi vojnici tu, u 
njihovim gradovima. Vojnici su tamo ostali oko 9 mjeseci, a ubojstva malenih počela 


su se događati kada je Ivan Krstitelj imao oko dvije godine. 


Sveta Ana i Marija Helijeva su još uvijek bile u kući Svete obitelji u Nazaretu. Marija 
je spavala s Djetetom u odjeljku desno iza ognjišta. Ana je spavala lijevo, a između 
njih dvije bili su sveti Josip, i posebno Marija Helijeva. Ove sobe nisu bile visoke skroz 
do stropa, bile su odijeljene jedna od druge samo isprepletenim pregradama, koje su 
bile pomične. Strop je također bio od pletiva. Marijin je ležaj okružen pregradama ili 
zastorima. Kraj njenih nogu, ležalo je Dijete Isus, u svom malom krevetiću. Vidjela 
sam jednu mladu osobu obasjanu svjetlošću kako stoji kraj Josipova ležaja i 
razgovara s njime. Josip sjede, ali opet leže jer ga je san svladao. Tad ga mladić 


uhvati za ruku i podiže ga. Josip se tad potpuno probudi i ustade, a mladić je nestao. 


Tad sam vidjela da Josip ide po lampu koja je gorjela u središtu kuće, pa povećava 
svjetlo. Ode do Marijine sobe, pokuca i upita dopuštenje za ulazak. Vidjela sam ga, 


ulazi u sobu i razgovara s Marijom, koja nije odmaknula svoj zastor. Nakon toga, 


Josip iziđe do štale po magarca, vrati se i uđe u sobu gdje su bile smještene sve 
kućanske potrepštine. Spremao je stvari potrebne za putovanje. Marija ustade, brzo 
se obuče i spremi za put. Ode probuditi Anu koja odmah ustade zajedno s Marijom 
Helijevom i unukom. Ne mogu izraziti kako je dirljiva bila zabrinutost svete Ane i 
njene kćeri Marije Helijeve. Ana je stalno grlila Mariju, stalno plačući, privijajući je na 
svoje grudi, kao da je nikad više neće vidjeti. Sestra se baci na tlo i zaplaka. Taman 
prije nego li su krenuli, uzmu Dijete Isusa iz kolijevke. Svi su privili Dijete na svoje 


grudi, a dano je i malom dječaku da zagrli Dijete. 


Marija tad uze Dijete na svoje grudi, zamota ga u neku plahtu koju pričvrsti na svoja 
remena. Dugački je ogrtač obavijao i Majku i Dijete, a Marija je oko glave nosila dugi 
veo, koji je visio s obje strane njena lica. Učinila je samo par priprema za putovanje, 


a sve je činila brzo i tiho. Nisam vidjela da je Dijete nanovo previla. 


Sveti putnici uzeše samo par stvari sa sobom, daleko manje nego kad su išli iz 
Betlehema u Nazaret, samo mali zavežljaj i nešto prekrivača. Josip je imao par 
mješina punih vode i košaru s pregradcima, u kojima su bili kruhovi, mali vrčevi i živa 
perad. Na magarcu je bio samar za majku i Dijete, s malim podnožjem za stopala. 
Marija je krenula pješke na put praćena Anom, jer je put prolazio blizu njene kuće. 
Ali kad ih je Josip sustigao s magaretom, Ana ponovo zagrli Mariju i blagoslovi je, a 
Marija se tad pope na magare. Rastadoše se i krenuše na put. Nije bila još ni ponoć 
kad su napustili kuću. Dijete Isus je imalo 12 tjedana. Vidjela sam, tri puta četiri 


tjedna. 


Vidjela sam Mariju Heli u kući njene majke, kako šalje Eliuda sa slugom u Nazaret, 
nakon čega se vraća s dječakom do svoje vlastite kuće. Poslije sam vidjela Anu u 
Josipovoj kući, kako pakira sve stvari potrebne za Eliuda i slugu, da odnesu u njenu 


kuću. 


Sveta je obitelj prošla kraj mnogih mjesta te noći, a do jutra ih nisam vidjela da su 


odmarali ili da su se krijepili. 


Vidjela sam kako provode svoju prvu noć u malom skloništu u selu Nazara, između 
Legija i Masalota. Jadni ljudi koji su dali sklonište Svetoj obitelji nisu, da se tako 
izrazim, Židovi. Morali su odlaziti na bogoslužje daleko preko planinskih staza, sve do 
Samarije, jer je njihov hram bio na planini Gerazim, a uvijek su morali raditi kao 
robovi u jeruzalemskom Hramu i u drugim javnim građevinama. Bili su ustvari 


Samarijci (Samarijanci). 


Sveta obitelj nije mogla dalje. Bili su dobro primljeni od ovih izopćenika s kojima su 
ostali cijeli dan. Kad su se vraćali iz Egipta, opet su ih posjetili. Oni su opet radili 
jednako u Hramu i išli na bogoslužje na brdo Gerazim. Poslije je cijela obitelj krštena 


od Ivana Krstitelja, pa su se poslije pridružili Isusovim učenicima. 


Sveta je obitelj na svom bijegu susrela samo tri gostionice u kojima su proveli noć: 
ovdje u Nazari, ponovo u Animu ili Enganimu, među trgovcima devama, i napokon, 
među razbojnicima. Na drugim mjestima, odmarali su od svoga napornog puta u 
raznim spiljama i dolinama, a najčešće daleko od svih putova. Dalje od Nazare vidjela 
sam ih skrivene pod velikim borom blizu kojeg je Mariji bilo vrlo hladno, ono kad su 
išli u Betlehem na popis. Herodovo je progonstvo bilo poznato u ovim krajevima, pa 
je i ovdje bilo nesigurno za njih. Zavjetna škrinja je jednom ovdje počivala, pod ovim 


stablom, i to kada je Jošua skupio narod, te ga upozorio da se odrekne idola. 


Kasnije, vidjela sam Svetu obitelj kraj bunara i balzamova grma, kako se odmara i 
malo krijepi. Grane su grma bile izrezbarene, a iz njih je izbijao balzam u kapljicama. 
Dijete Isus je bilo u Marijinu krilu, mala mu stopala gola. Ulijevo iza njih je ležao 


Jeruzalem, daleko gore na visoravni zemlje, u kojoj su prije bili. 


Kad je Sveta obitelj prolazila kraj bunara u Gazi, vidjela sam ih u pustoj divljini. 
Nemam riječi za opisati teškoće cijeloga ovoga puta. Uvijek su išli oko 5 km prema 
istoku od uobičajenih putova i dok su izbjegavali javne gostinjce, patili su i od 
nedostataka svih potrepština. Vidjela sam ih potpuno iscrpljene, bez kapi vode (mali 


vrčevi su bili prazni), idu kraj malog grmlja nedaleko od glavnih putova. 


Blažena Djevica je sišla s magarca i sjela na suhu travu. Iznenada ispred nje izbije 
izvor čiste vode u velikom mlazu, a voda se raširi po zemlji. Svjedočila sam njihovoj 
radosti. Josip iskopa rupu malo podalje, i tamo odvede magarca da ga napoji. Jadna 
je životinja pila iz rupe dok se nije napila. Marija okupa Dijete Isusa u izvoru i osvježi 
se. Sunce je isijavalo prekrasne zrake vrlo kratko vrijeme, a umorni putnici bijahu 


ojačani i puni zahvalnih emocija. Proveli su tamo dva ili tri sata. 


Šeste noći sam ih vidjela u jednoj spilji blizu brda i grada Efrajima. Spilja je bila u 
divljini, oko sat udaljena od groba Mambre. Vidjela sam Svetu obitelj kako dolazi, 
zabrinuta i odbačena. Marija je bila vrlo žalosna. Plakala je, jer je bila u potrebi za 
potrepštinama, bila je bez ičega. Tu su se odmarali cijeli dan, a mnogi prolaznici nisu 
se udostojali zahvaliti zbog pružene okrjepe, jer je izvor izbijao iz spilje. Uto dođe do 
njih jedna divlja koza, koja dopusti da je pomuzu, a bili su i vidljivo utješeni od 
anđela. Davno prije, jedan je od proroka često molio u ovoj spilji. Samuel je jednom 
boravio u njoj, David je čuvao ovce svoga oca oko nje, a u nju se često povlačio na 
molitvu. U ovoj spilji je imao viđenja anđela, od kojih je dobivao Božanske komande, 


među njima i da ubije Golijata. 


Zadnje mjesto gdje su se zaustavili pod Herodovom vlašću, bijaše blizu njegove 
granice. Čini se da je vlasnik bio trgovac devama, jer sam vidjela brojne deve u 
okruglim koralima. Ljudi su bili divlji i sirovi, a bogatili su se pljačkanjem, ali ipak su 
najvelikodušnije primili Svetu obitelj. Ovo je mjesto bilo udaljeno par sati od Mrtvog 


mora. 


Jednom sam vidjela Mariju kako šalje glasnika Elizabeti, koja je poslije toga odvela 
svoga Ivana, na neko vrlo skrovito mjesto u pustinji. Zaharija ju je pratio samo dio 
puta. Kad su stigli do neke vode, Elizabeta i dječak prijeđoše preko nje pomoću 
splavi, dok je Zaharija nastavio prema Nazaretu, istom onom rutom kojom je išla 
Marija kad je išla posjetiti Elizabetu. Vidjela sam ga na njegovu putovanju. Možda je 
išao nešto ispitati, jer tamo je imao nekoliko prijatelja, koji su bili utučeni radi 


Marijina odlaska. 


Jedne zvjezdane noći, vidjela sam Svetu obitelj kako ide kroz neku pjeskovitu 
divljinu, prekrivenu niskim raslinjem. Prizor je preda mnom bio toliko živ, kao da sam 
s njima i ja sama prelazila preko te pustinje. Tu i tamo pod grmljem, ležale su 
sklupčane otrovne zmije. Glasnim siktanjem, prišle bi stazi i ljuto uperile svoje glave 
prema Svetoj obitelji. Ali oni bijahu zaštićeni svjetlom koje ih je okruživalo, pa bi 
samo ustuknuli od zmija. Vidjela sam i druge životinje, osobito mnoge lešinare. Letjeli 
su visoko iznad zemlje. Napokon, Sveta obitelj dođe do nekog gustog grmlja, a iza 
njega, u rupi, bijaše neka duboka klisura, kao zidovi uskog hodnika, pa se tu 


odmoriše. 


Zadnje mjesto u Judeji kraj kojeg su prošli, imalo je ime koje je zvučalo nešto kao 
Mara. Mislila sam da je to Anino pradjedovsko mjesto, ali nije. Ljudi su bili vrlo sirovi i 


necivilizirani, pa Sveta obitelj od njih nije mogla ništa dobiti za okrjepu. 


Kad su napustili ovo zadnje mjesto, jedva su znali kako dalje, prođoše kroz neko 
pusto područje. Nisu mogli pronaći nikakve staze, a pred njima se pružao tamni, divlji 
planinski lanac. Marija je bila iscrpljena i vrlo žalosna. Klečala je kraj Josipa, Dijete joj 
u rukama, vapi Bogu. I gle! Nekoliko velikih, divljih zvijeri, kao lavovi, dođoše i 
okružiše ih. Izgledali su vrlo prijateljski. Shvatih da su poslani pokazati put. Gledali su 
prema planinama, malo potrčaše, pa stanu i ogledaju se unatrag, kao što pas čini 
kada želi da ga slijedimo. Napokon ih Sveta obitelj poče slijediti, a kad su prešli 


planine, stigoše do vrlo opskurna i pusta područja. 


22. Sveta obitelj među razbojnicima 


Nedaleko puta po kojem su išli, ugledaše svjetlost koja se probija kroz tamu. Dolazila 
je iz jedne kolibe koja je pripadala bandi pljačkaša. Razbojnici bi objesili svjetlo na 
stablo kraj kolibe, pa su tako privlačili putnike. Tu i tamo put je bio ispresijecan 
jarcima, nad kojima su razapeli užad sa zvoncima. Ta su zvona upozoravala 
razbojnike na dolazak nesretnika. Sasvim iznenada, ugledah šestoricu ljudi kako 
okružiše Svetu obitelj. Svi su bili nabijeni zlim namjerama. Ali kad vidješe Dijete, 


ugledah neku zraku svjetla, kao jednu strijelu, kako prodire u srce vođe ove bande, 


koji odmah izda naredbe da ne diraju strance. Marija je također vidjela zraku. Vođa 
odvede Svetu obitelju u svoju kolibu, pa reče svojoj ženi kako mu je iznenada srce 


bilo potaknuto milinom. 


Ljudi su isprva bili stidljivi i plašljivi, što je bilo neuobičajeno za njih. Ipak malo po 
malo priđoše, pa se okupiše oko Svete obitelji koja se smjestila u kutu na tlu. Dok je 
žena donijela Mariji malo kruha, voća, meda i u vrču nešto za piti, neki su ljudi stalno 
ulazili i izlazili. Magare je također bilo sklonjeno pod sjenicu. Žena je očistila malu 
sobu za Mariju i donijela joj lavor vode u kojem je Marija okupala Dijete. Također je 
osušila Djetetove povoje stavivši ih blizu vatre. Muž je bio duboko dirnut ponašanjem 
Svete obitelji, a posebno izgledom Djeteta. Reče svojoj ženi: «Ovo židovsko dijete 
nije kao obična djeca. Zamoli gospođu da nam dopusti okupati naše gubavo dijete u 


njegovoj vodi. Možda će učiniti kakvo dobro našem djetetu.» 


Žena krenu zamoliti Blaženu Djevicu, ali prije nego li je progovorila, Marija je već 
nosila lavor s vodom u kojoj je okupala Isusa. Opere bolesno dijete u toj vodi, a ono 
se potpuno očisti, da je postalo čišće nego li je bilo prije nego što je oboljelo. Dječak 
je imao oko tri godine. Bio je sav svrabljiv i pun ožiljaka od gube. Njegova ga majka 
unese i okupa. Kad ga voda dotače, guba potpuno otpade, a dječak skroz ozdravi. 
Majka je bila izvan sreće, željela je zagrliti Mariju i Dijete Isusa. Ali Marija ispruži ruke 
odbijajući je. Nije htjela ni da Dijete, a niti nju grli ta žena. Reče joj da iskopa duboku 
rupu, dolje kraj stijene i izlije vodu koju je upravo koristila, da može tu vodu imati i 
upotrijebiti za slične svrhe. 

Marija je dugo s njom razgovarala, dobila je od nje obećanje da će prvom prilikom 
pobjeći iz ovog skrovišta. Svi su ljudi bili skroz ushićeni. Stajali su oko Svete obitelji 
buljeći u njih kao u čudo. Tijekom noći, i drugi članovi bande su dolazili u kolibu, pa 


je i njima izlječenje dječaka bilo opisivano. 


Ponašanje pljačkaša prema Svetoj obitelji bijaše puno poštovanja, jer sam te noći 
vidjela mnoge putnike koji su dolazili k razbojničkim kolibama privučeni svjetlom, 
kako ih odmah hvataju i odvode duboko u šumu, u jednu ogromnu spilju, koja im je 


služila kao skladište. I Sveta obitelj je tako mogla završiti u zarobljeništvu. Spilja- 


skladište se nalazila pod nekom stijenom, a ulaz joj bijaše dobro skriven. U njoj je 
bilo odjeće, tepiha, mesa, koza, ovaca i svega drugoga što je bilo ukradeno, svega u 
preobilju. Vidjela sam također dječake od sedam osam godina, koje su pljačkaši oteli. 


Za njih se brinula jedna starica koja je živjela u spilji. 


Marija te noći nije spavala. Sjedila je na svom ležaju koji je bio na tlu. Bila je potpuno 
mirna. U ranu zoru, Sveta obitelj opet krenu na put usprkos pljačkašu i njegovoj ženi, 
koji su nastojali da još malo ostanu. Dali su im mnoge potrepštine, otpratili dio puta, 
pa su tako izbjegli zamke. 


Pljačkaš i njegova žena otpratiše Svetu obitelj s izrazima dubokog osjećanja, izrekavši 
ove značaje riječi: «Sjetite se nas, gdje god da idete!» Kad sam ih čula, imala sam 
viziju u kojoj sam vidjela, kako će izliječeni dječak poslije postati Dobri razbojnik, koji 
će visjeti na križu kraj Isusa na Kalvariji. Baš on će Isusu uputiti riječi: 'Sjeti me se 
kad dođeš u Kraljevstvo svoje.' Razbojnikova žena se nakon nekog vremena pridruži 


ljudima, koji su stanovali oko vrta s balzamovim grmljem. 


Odande Sveta obitelj ode dalje u pustinju. Kad su se opet izgubili, okružiše ih drugi 
put razne životinje, među njima i veliki krilati gušteri, čak i zmije, koji im pokazaše 


put. 


Kasnije, kad nisu mogli napredovati kroz pješčanu ravnicu u kojoj su se nalazili, 
ugledah opet jedno divno čudo. Na obje strane puta, izrastoše biljke koje se zovu 
Jerihonske ruže. Imale su trnovite grane s finim cvjetićima. Kad to vidješe, 
razveseliše se i krenuše radosni, a biljke su sezale dokle god pogled seže. Vidjela 
sam kako je otkriveno Blaženoj Djevici, da će u budućnosti ljudi skupljati ove ruže i 


prodavati ih putnicima u zamjenu za kruh. Ime ove regije zvuči kao Gaza ili Goze. 


Vidjela sam Svetu obitelj kako je stigla u jedan grad, u područje zvano Lepe ili Lape, 
a u njemu su bili brojni kanali i jarci s velikim branama. Vidjela sam ih kako prelaze 
preko vode na splavi. Marija je sjedila na deblu, a magare je stajalo u nečemu što je 


izgledalo kao kaca ili korito. Dvojica ružnih, tamnih, polugolih muškaraca s ravnim 


nosovima i isturenim usnicama prebaciše ih preko. Naši sveti putnici dođoše sad do 
kuće na rubu grada. Ali stanovnici su bili vrlo grubi _i bešćutni, tako da su Marija i 
Josip bez ijedne riječi produžili dalje. Mislim da je ovo bio prvi poganski egipatski 
grad do kojeg su došli. Za to putovanje su trebali, računajući prema ondašnjem 


računanju putovanja, 10 dana, putujući kroz židovsku zemlju i pustinju. 


Poslije sam ih vidjela na egipatskom teritoriju, u jednom zelenom, ravnom predjelu, 
punom pašnjaka. U drveću su bili smješteni idoli kao lutke s povojima ili kao ribe 
umotane u široke trake, na kojima su bili naslikani likovi ili slova. Tamo su ljudi bili 
niski i debeli. Prilazili su tim idolima i častili ih. 

Sveta se obitelj malo odmarala pod jednom sjenicom za stoku. Stoka je izišla van 
kako bi im napravila više mjesta. Nisu imali hrane, ništa, ni kruha ni vode. Marija već 
dugo nije dojila svoje Dijete, a nitko im ništa nije davao. Tijekom ovoga putovanja 


iskusili su sve vrste ljudskih spodoba. 


Napokon priđoše neki ljudi kako bi napojili svoju stoku. I oni su otišli, a da nisu ništa 
dali Svetoj obitelji, bez obzira na Josipova preklinjanja, koja ih nisu nimalo dirnula, da 


otključaju bunar i daju im bar malo piti. 


Ponovo, vidjeh Svetu obitelj zabrinutu i iscrpljenu u šumi. Izvor je bio uz jedno tanko 
drvo datulje. Voće je bilo skupljeno u buntu na vrhu stabla. Marija priđe stablu, 
Dijete joj u naručju, pomoli se i podiže Dijete prema voću. Stablo se isti tren savije, 
dotičući vrhom tlo, kao da kleči, tako da je Marija lakoćom mogla ubrati sve voće. 
Stablo je i poslije ostalo u tom položaju. Vidjela sam Mariju kako dijeli voće polugoloj 


djeci, koja su trčkarala za njima još od zadnjeg sela. 


Na četvrt sata udaljenosti od ovog stabla, stajalo je još jedno neobično veliko stablo 
iste vrste. Bilo je vrlo visoko i šuplje, kao neki stari hrast. U njega se Sveta obitelj 
sakri od ljudi koji su ih slijedili. Tu večer sam vidjela kako se sklanjaju unutar zidina 


nekog ruiniranog mjesta, gdje su ostali preko noći. 


23. Vrt s balzamovim grmljem 


Sutradan je Sveta obitelj nastavila put kroz pjeskovitu i pustu divljinu. Skapavajući od 
žeđi i iscrpljeni od umora, sjeli su na jedan pjeskoviti humak, a Blažena Djevica 
zavapi Bogu. Odjednom, potok čiste vode izbi kraj nje. Josip ukloni pijesak koji je bio 
na vodi, i pokaza se lijepi mali izvor koji je lio vodu. On napravi kanal za vodu, i ona 
otjecaše preko dosta velika prostora, nestajući u tlu. Tu se osvježiše, a Marija okupa 
Dijete Isusa, dok je Josip napojio magare i punio mješine vodom. Vidjela sam razne 


vrste životinja kako piju tu vodu. 


Tlo po kojem je voda otjecala uskoro postade plodno i brojna stabla balzama tu 
poslije narastoše. Kad se Sveta obitelj vraćala iz Egipta, ta stabla bijahu dosta velika 
da daju balzam za njihovo osvježenje. Mjesto je uskoro postalo malo naselje. Gdje 
god da su pogani zasadili ova stabla, ona su venula. Počela su cvasti tek onda, kad 
su Židovi, koje je Sveta obitelj znala u toj zemlji, otišli tamo živjeti. Mislim da je i 
žena od razbojnika čije je dijete izliječeno od gube nakon kupanja u vodi, u kojoj su 
prethodno Dijete Isusa okupali, također otišla tamo i nastanila se ondje, jer je ubrzo 


pobjegla od razbojnika. Njen dječak je međutim ostao s njima još neko vrijeme. 


Vrt je okruživala ograda od balzama, a u središtu vrta je bilo nekoliko velikih voćki. 
Nakon nekog vremena, još jedan veliki bunar je iskopan, a razina njegove vode se 
povećavala na način da su jedno kolo okretali volovi i na taj način crpli vodu. Ova se 
voda miješala s Marijinim izvorom i tako natapala cijeli vrt. Nepomiješana imala je 
ljekovita svojstva. Vidjela sam da nije bilo načina da natjeraju volove da rade, od 


subote u podne, do rano u ponedjeljak. Volovi su jednostavno odbijali poslušnost. 
24. Sveta obitelj stiže u Heliopolis 


Vidjela sam Svetu obitelj na putu prema Heliopolisu. Od njihova zadnjeg prenoćišta 
pratio ih je jedan dobar čovjek, koji je mislim, bio radnik na kanalu preko kojega ih je 
prevezao neki čamac. Sad su prelazili neku široku rijeku (Nil), koja je imala nekoliko 
ogranaka, a prije gradskih vrata, kraj rijeke, bijaše neka vrsta promenade. Tu je na 


povišenom prijestolju stajao veliki idol, s glavom bika, a u rukama mu nešto kao 


lutka djeteta u povojima. Idol je okruživao red klupa ili kamenih stolova, na kojima 
su obožavatelji ostavljali svoje darove i žrtvene prinose. Nedaleko njega bijaše jedno 


vrlo veliko stablo, pod koji se smjestila Sveta obitelj, da se odmori. 


Jedva da su sjeli, kad li se zemlja potrese, idol se zatetura, pa pade. Odmah nastade 
plač i vriska naroda, a mnogi radnici koji su radili na kanalu u blizini, dotrčaše gore 
do promenade. Dobri čovjek koji je pratio Svetu obitelj pođe s ljudima u grad. Već su 
stigli na suprotnu stranu od promenade, kad li užasnuta rulja s prijetećim i ljutitim 
riječima okruži Svetu obitelj. Iznenada se zemlja opet zaljulja, veliko stablo pade, 
korijen mu se izvali iz zemlje. Neka blatna i prljava voda izbi tamo gdje je stablo 
stajalo, pa preplavi idol. Idol potonu toliko duboko da su mu se jedva rogovi vidjeli, a 


neki od najpokvarenijih ljudi potonuše zajedno s njime. 


Sveta obitelj sad uniđe u grad bez smetnje, pa stade kraj nekog idolatrijskog hrama 
izgrađenog od velikog kamenja, a hram je imao puno soba. Neki su idoli u hramu 


također bili isprevrtani od potresa. 


Heliopolis se još zvao i On. Žena Josipa Egipatskog zvala se Asenet. U ovom gradu je 
znala boraviti s poganskim svećenikom Putifarom, a tu je i Dionizije Areopagita 
završio škole. Grad je bio vrlo prostran, pružao se daleko, a oko njega su bili riječni 
rukavci. Grad se mogao vidjeti iz velike udaljenosti, jer je ležao malo iznad okolice. 
Rijeka je tekla kroz grad, a kameni nadvoji i lukovi su podržavali neke građevine, a 
rijeka je tekla ispod tih lukova. Veliki trupci su postavljeni preko nekih rukavaca i 
kanala, pa je tako ljudima bio omogućen prijelaz na drugu stranu. Vidjela sam 
ruševine velikih građevina, isklesane velike blokove, polu razrušene kule i cijele 


hramove. Također sam vidjela stupove svuda po okolici. 


Sveta je obitelj boravila ispod kolonada, u kojima je također bilo i drugih stanara. 
Potporni stupovi su bili poprilično niski, neki okrugli, neki četvrtasti, a iznad njih je 
bio široki put, za kola i pješake. Nasuprot tih kolonada bijaše jedan poganski hram s 
dva dvorišta. Josip je postavio pred svoje boravište zastor od pletenog drva. Tamo je 


bio i odjeljak za magarca. Pregrada je bila iste varijante kakve je Josip već znao 


raditi. Primijetila sam unutra mali oltar, na malom stolu uz zid. Stol je bio prekriven 


crvenim stolnjakom, a preko njega prozirni bijeli. Na njemu bijaše lampa. 


Vidjela sam da je sveti Josip radio oko kuće, a često je išao i daleko od grada. 
Izrađivao je neke dugačke motke s okruglim kvrgama na krajevima, male tronošce s 
ručkom da se mogu uzeti i neke vrste košara. Također je izrađivao velike i lagane 
pletene pregrade, zatim male lagane tornjeve, neke šesterokutne, a neke 
osmerokutne. Bili su napravljeni od dugih i laganih dasaka, suženih na vrhu, a na 
krajevima su imali kopče. Imali su jedan ulaz, a bili su dosta veliki da u njih može 
stati muškarac. Izvana su imali stepenice, po kojima se čovjek mogao popeti. Vidjela 
sam male tornjeve kao što su bili ovi, smještene pred poganskim hramovima, kao i 
na ravnim krovovima kuća. Ljudi su ih koristili da sjede u njima, vjerojatno bijahu 


stražarnice ili su se koristile kao zaklon od sunca. 


Vidjela sam Blaženu Djevicu kako izrađuje tapiserije i radi još neke druge poslove. 
Koristila je štap na čijem je kraju bila pričvršćena kopča. Ne mogu reći je li to vrtjela 
ili ne. Često sam vidjela ljude kako je posjećuju, kao i njena malog sina Isusa. Dijete 
je ležalo na tlu kraj Marije, u nekoj vrsti kolijevke u obliku broda. Ponekad sam 
vidjela kolijevku obješenu na motkama, kao neku ljuljačku. U Helipolisu nije bilo 
mnogo Židova. Vidjela sam Židove kako idu po gradu spuštenih pogleda, kao da 


nemaju prava tu stanovati. 


Sjeverno od Heliopolisa, između grada i rijeke Nil, koja se tamo dijelila u nekoliko 
ogranaka, ležala je mala teritorija koja se zvala Gošen. U njoj bijaše jedno malo 
mjesto koje je bilo ispresijecano kanalima, a tu su stanovali brojni Židovi, čije su 
religiozne ideje bile malo mutne i konfuzne. Nekoliko njih su poznavali Svetu obitelj, 
a Marija je za njih obavljala sve vrste ženskih radova, primajući kao plaću kruh i 
druge potrepštine. Židovi u zemlji Gošen imali su hram, kojeg su oni uspoređivali sa 


Salomonovim hramom. Ali, bijaše to posve drugačiji hram. 


Nedaleko njihova boravišta, Josip je izgradio oratorij, gdje su se naseljeni Židovi, koji 


nisu imali nikakva takva mjesta, skupljali sa Svetom obitelji na molitvu. Na oratoriju 


je bila lagana kupola koja se mogla skinuti, tako da su molitelji, kad bi bilo potrebno, 
bili pod otvorenim nebom. U središtu oratorija stajao je oltar ili stol za žrtvovanje, 
prekriven kao obično, crvenim stolnjakom, a preko njega prozirni bijeli stolnjak. Na 
stolu su ležali svitci pisma. Svećenik ili učitelj bijaše vrlo star. Muškarci i žene kod 
molitve, nisu bili odijeljeni jedni od drugih kao u Palestini. Muškarci su stajali na 


jednoj strani, a žene na drugoj. 


Sveta je obitelj boravila u Heliopolisu malo više od godinu dana. Puno su propatili od 
Egipćana, koji su ih mrzili i proganjali, radi njihovih srušenih idola. Tamo su sve kuće 
bile građene od čvrstih materijala, pa Josip nije mogao pronaći dovoljno posla u 
svom zanatu s pletenim pregradama. Zbog toga su otišli iz Heliopolisa, ali ne prije 
nego li su od anđela saznali o pokolju Nevine dječice u Betlehemu. I Marija i Josip 
bijahu duboko žalosni zbog toga, a Dijete Isus, koje je sad već prohodalo, jer je imao 
godinu i pol, plakalo je cijeli dan. 


25. Masakr Nevine dječice 


Vidjela sam majke sa svojim dječačićima, od novorođenih, koje su držale u svome 
krilu, do onih koji su imali oko dvije godine, kako idu u Jeruzalem. Bijahu iz onih 
raznih mjesta oko Svetog grada, u koje je Herod smjestio svoje čete, npr. iz Gilgala, 
Betlehema i Hebrona. Herod je po svojim službenicima poručio neka dođu u 
Jeruzalem. Vidjela sam mnoge žene čak s arapskih granica, kako vode svoju djecu u 
Jeruzalem. Majke su išle u skupinama, neke s dvoje djece, neke su jahale na 
magarcima. Kad su stigle u grad, sve su bile odvedene u jednu veliku zgradu, a 
muževi koji su pratili neke od njih, bijahu otpušteni. Pohod je bio vesele naravi, jer 


su jadni ljudi mislili da idu primiti neku nagradu. 


Zgrada u koju su uvedene majke i njihova djeca bijaše nedaleko od palače gdje će u 
budućnosti stanovati Pilat. Bila je na osami, okružena visokim zidovima, tako da nitko 
izvana nije mogao ništa ni čuti ni vidjeti. Vrata na zgradi vodila su kroz debele zidove 
u jedno veliko unutrašnje dvorište, okruženo sa svih strana zgradama. Zgrade koje 


su bile desno ili lijevo bijahu jednokatnice. Ona u sredini, koja je izgledala kao 


napuštena sinagoga, bijaše dvokatnica. Iz svih njih, vrata su vodila u to dvorište. 
Središnja zgrada bijaše sudnica, jer sam pred njom vidjela kameni blok, stupove s 
lancima i takve vrste stabala, koje su mogli svezati zajedno za njihove grane, pa 
zatim nenadano otpustiti na sve strane, kao katapult, i na taj način bi raščetvorili 


ljude na komade. 


Majke su bile odvedene kroz dvorište, u jednu zgradu, gdje su bile zatvorene. Isprva 
mi je izgledala kao neka vrsta bolnice, ili sirotišta. Kad su žene vidjele da su 


neočekivano lišene slobode, počeše ustrašeno vikati i plakati. 


Donji kat sudnice bijaše velika hala, kao zatvor ili stražarnica. Gornji kat također 
bijaše velika hala, čiji su prozori gledali prema dvorištu. Suci su se skupljali u gornjoj 
hali, svitci pergamene bijahu pred njima na stolovima. Sam je Herod bio tamo. Nosio 
je krunu na glavi i purpurni ogrtač, koji je na rubovima imao gusto, crno bijelo krzno. 


Stajao je kraj prozora sa svojom svitom i gledao dolje, kako ubijaju djecu. 


Majke su sa svojim dječacima, izvođene iz zgrade, jedna po jedna i odvođene u 
veliku prizemnu halu sudnice. Na ulazu bi ih vojnici razdvojili od djece, njih bi gurnuli 
u halu, a djecu odvukli na dvorište, gdje je bilo oko dvadesetak vojnika, koji su 
mačevima i kopljima ubijali djecu, tako da bi ih boli u srce ili bi im prerezali grkljan. 
Neka su djeca bila još u povojima, dojenčad, dok su druga bila dobi u kojoj se 
prohoda, a nosila su male vunene haljine. Vojnici nisu skidali odjeću s djece, nego bi 
ih zgrabili za ruku ili nogu i odvlačili ih nasred dvorišta, u jednu skupinu. Kakav 


strašan prizor! 


Majke su od strane vojnika ugurane u halu i nije im se dozvoljavao izlaz. Kad je 
sudbina njihovih malenih došla do njihova uma, počeše strašno vriskati i plakati, 
čupaše se za kosu i grljaše jedna drugu. Bijaše to strašno za gledati. Bijaše ih 
mnogo, a kad su zadnje ušle, bijahu toliko pretrpane da su se jedva mogle micati. 
Mislim da se krvoproliće dogodilo predvečer. Tijela ubijene djece su poslagana na 


hrpu i pokopana u jednu grobnicu, u neku veliku rupu usred dvorišta. Te noći sam 


vidjela majke okovane lancima, a vojnici su ih vodili njihovim kućama. Slične scene 


bijahu i u drugim gradovima, jer je masakr trajao nekoliko dana. 


Mjesto ubijanja Nevine dječice u Jeruzalemu, kasnije je postalo sudnicom, nedaleko 
nje je stanovao Pilat, ali u vrijeme pokolja bijaše znatno drugačija. U vrijeme Kristove 
smrti, vidjela sam kako se jama u kojoj su dječica bila pokopana urušava, a duše 


djece odlaze u raj. 


Elizabeta je s Ivanom pobjegla u pustinju. Nakon duge potrage, pronašla je jednu 
Spilju i tu je ostala s Ivanom 40 dana. Nakon toga, vidjela sam jednog Esena koji je 
pripadao zajednici na brdu Horeb, a bio je rođak proročice Ane. On je donosio hranu 
Ivanu, isprava svakih osam dana, a poslije svakih dva tjedna, a donosio mu je i 
druge potrebite stvari. Prije Herodova progona, Ivan se skrivao u susjedstvu 
roditeljske kuće, ali morao je pobjeći u pustinju po Božanskoj zapovijedi dobivenoj po 
unutrašnjem nadahnuću. Bio je predodređen odrastati u samoći, odvojen od utjecaja 
svojih vršnjaka, lišen uobičajenog komfora i hrane koju imaju drugi ljudi u društvu. 
Vidjela sam da je priroda oko njega donosila neke plodove, kao voće, bobičaste 


plodove, te jestivo bilje i korijenje. 


26. Sveta obitelj u Matareji 


Sveta je obitelj napustila Heliopolis zbog progonstva koje su morali podnijeti i zato jer 
Josip nije mogao pronaći posla. Išli su cestama, odlazeći sve dublje u zemlju, 
putujući prema jugu, prema Memfisu. Prolazeći kroz jedan gradić blizu Heliopolisa, 
zaustaviše se u jednom otvorenom predvorju poganskog hrama, sjedoše se odmoriti. 
Kad iznenada zaljuljaše se idoli i popadaše, razbijajući se na komade. Idoli su imali 
glavu bika, trostruke rogove i nekoliko udubljenja na tijelu, da prime darove koji su 
bili konzumirani. Odmah se podiže graja među poganskim svećenicima. Uhvatiše 
Svetu obitelj misleći ih kazniti. Ali jedan od njih predloži svojim kompanjonima 
vijećanje, da vide što da se radi. Reče da bi najbolja stvar za njih bila da se posvete 
Bogu ovih stranaca. Jer, reče, sjetite se koja je kuga došla na naš narod kad je 


proganjao ovaj narod, i da je u noći odlaska ovog naroda iz Egipta, u svakoj kući 


nađen mrtav svaki egipatski prvorođenac. Ove su riječi imale efekta, pa otpustiše 
Svetu obitelj da ide kud želi. Poganski svećenik koji je govorio ove riječi ubrzo ode u 


Matareju s nekoliko svojih ljudi, pa se pridruži Svetoj obitelji i židovskoj zajednici. 


Marija i Josip potom otiđoše u Troju, mjesto na istočnoj strani rijeke Nil, nasuprot 
Memfisu. Bijaše to vrlo velik i prljav grad. Imali su neke ideje ostati tamo, ali ne 
bijahu dobro primljeni. Stvarno, nisu im ni vode dali piti, a još manje malo datulja, za 
koje je Sveta obitelj prosila. Memfis je ležao na zapadnoj obali Nila, koji je tu bilo vrlo 
širok, pa je čak imao i nekoliko otočića. Jedan dio grada je ležao i na istočnoj strani 
Nila, a u faraonova vremena, napravljena je velika palača s vrtovima i velikim 


tornjevima, s kojih je faraonova kći promatrala okolicu. 


Vidjela sam mjesto gdje je među visokom trskom dijete Mojsije bilo pronađeno. 
Memiis je bio sastavljen kao od tri ujedinjena grada, jer je bio građen na obje strane 
Nila. Izgledao je kao da je spojen s Babilonom, gradom koji je ležao istočno od 
rijeke, blizu njena ušća. U faraonova vremena, općenito su pokraj gradova 
Heliopolisa, Babilona i Memfisa izgrađene velike kamene brane i građevine, koje su 
međusobno bile povezane kanalima, pa je izgled ova tri grada odavao da se radi 
ustvari o velikom gradu. Ali u vrijeme Svete obitelji, sve je bilo razdvojeno, bili su 


ogromni prostori između tih gradova. 


Sveti putnici nastaviše put od Troje k sjeveru, duž Nila prema Babilonu. To bijaše 
nizinski, također prljav grad. Između Nila i Babilona krenuše natrag istim putem 
kojim su došli, hodajući oko dva sata. Tu i tamo, duž cijelog puta, uokolo su bile 
raštrkane srušene zgrade. 

Kad su prešli mali rukavac rijeke ili kanal, uniđoše u Matareju. Matareja je ležala kao 
na nekom sprudu koji se usijecao u Nil. Rijeka je oplahivala grad s dvije strane. 
Općenito, bijaše to otrcano mjesto, izgrađeno uglavnom od drva datulje, smjese 
blata i trske. Josip je ovdje imao puno posla. Izrađivao je trajnije kuće s pregradama, 


s galerijama oko njih, na koje ste mogli otići na svježi zrak ili odmor. 


Tu je Sveta obitelj stanovala u jednom mračnom podrumu-spilji, koja je bila van 
grada, nedaleko vrata, kroz koja su prošli kad su dolazili u ovaj grad. Josip je i ovdje, 
kao u Heliopolisu, pred nju postavio pletene pregrade. U jednom malom hramu, kad 
su došli do njega, pao je neki idol, a poslije su popadali i svi ostali. Ljudi su bili 
zbunjeni, ali jedan svećenik ih smiri, podsjećajući ih da se prisjete kuge u Egiptu. 

Nakon nekog vremena, budući se mala židovska zajednica, kao i obraćeni pogani, 
okupljala oko Svete obitelji, poganski svećenici im dadoše mali hram gdje su oni idoli 
pali, a Josip ga preuredi za sinagogu. Josip je bio patrijarh te zajednice. Učio ih je 


kako pravilno pjevati psalme, jer Judaizam u tim krajevima bijaše poprilično iskvaren. 


Tu u Babilonu, boravili su samo najsiromašniji Židovi, i to u najbjednijim spiljama i 
kolibama. Ali, u naselju između Ona i rijeke Nil, Židovi bijahu brojniji i imućniji. Imali 
su neki hram, jer su upali u bogohulnu idolatriju. Imali su zlatno tele, lik s glavom 
bika, oko kojeg su bile poredane druge životinje, kao tvorovi i neke meni nepoznate 
mačke. Ove zadnje spomenute životinje, branile su ljude od krokodila. 

Imali su i neku imitaciju Zavjetnog kovčega, a u njemu bijahu grozne stvari. Idolatrija 
koju su prakticirali, bijaše jedna od najgnjusnijih, a u podrumu su izvodili 
najgnjusnije pokvarenosti, držeći u varljivoj nadi, da će od njih njihov Mesija doći. Bili 
su nepopravljivo tvrdoglavi i nisu se obratili. Međutim, kasnije su mnogi od njih 
odatle otišli u Babilon, udaljen oko dva sata hoda. Nisu mogli putovati ravno, zbog 


mnoštva kanala i riječnih rukavaca, pa su išli okolo Ona. 


Ovi Židovi iz zemlje Gošena već su poznavali Svetu obitelj, dok je ona boravila u 
gradu Onu. Marija je tamo učinila mnoge razne poslove za njih, kao pletenje i 
ukrašavanje pokrivača i stolnjaka, pojasa itd. Nikad nije radila stvari radi 
ekstravagancije ili za nečiju taštinu, nego je radila samo korisne stvari i religijsku 
odjeću. Vidjela sam žene kako joj nose odjeću na ukrašavanje, a htjele su da bude 
ukrašena po posljednjoj modi, a Marija ih odbija, premda je bila u velikoj potrebi 


novca. Žene su je izrugale i prezrivo ismijale. 


Isprva je Sveta obitelj bila u velikoj neimaštini. Nisu imali pitke vode niti drva za 


loženje. Stanovnici su obično koristili suhu travu i rogoz za loženje kod kuhanja. 


Sveta je obitelj uglavnom jela hladne obroke. Josip je naporno radio. Popravljao je 
sirotinjske kolibe, radi jadnih ljudi, ali oni su ga tretirali skoro kao roba, dajući mu za 
njegov trud samo onoliko koliko su oni smatrali da je dovoljno. Ponekad bi donio kući 
neku naknadu od svog posla, a ponekad ništa. Ljudi nisu znali ništa raditi, bili su 
nevješti u građenju svojih koliba. Nisu imali drva, osim tu i tamo nekog malog trupca, 
a čak i kad bi pronašli drva, nisu imali alata da ga oblikuju, jer su imali samo noževe 


od kosti ili kamena. Josip je sa sobom nosio najpotrebniji alat. 


Sveta se obitelj uskoro malo udobnije smjestila. Imali su male stolce i stolove, 
pletene pregrade i dobro ozidano ognjište. Egipćani su jeli tako da su sjedili na podu. 
U zidu Marijine sobe vidjela sam udubljenje koje je Josip izdubio, a u njemu su držali 
krevetić malog Isusa. Kraj njega je bio Marijin ležaj, a često sam je vidjela kako po 
noći ustaje, kleči kraj Isusa i moli Boga. Josip je spavao u drugom odjeljku 


pregrađenom pletenim pregradama. 


Oratorij Svete obitelji je bio u vanjskom prolazu. Josip i Blažena Djevica su imali 
odvojena mjesta u tom prolazu, a i Isus je imao svoj mali kutak, gdje je molio 
sjedeći, stojeći ili klečeći. Tamo je bila i neka vrsta malog oltara, pred kojim je 
Blažena Djevica postavila mali stol pokrit crvenim i bijelim stolnjakom. Ovaj je stol 
bio u obliku lista na šarkama, koji se mogao spustiti ili podići uz zid. Kad bi se 
spustio, zatvarao je policu u zidu, a na polici su bile razne stvari, među njima, nešto 
što je držano za svetinju. Vidjela sam u loncima male grmolike biljke. Lonci su bili u 
obliku kaleža. Jedan svenuli, premda je još bio kao grana, procvjetao je ljiljanom u 
Josipovoj ruci, kao onomad kad je bio izabran za Marijina zaručnika u Hramu. U 


odjeljku su bili postavljeni i fini tanki bijeli štapići u obliku križa. 


Ta grana koja je procvjetala kao ljiljan, kasnije će postati Josipov štap. Bila je 
zabodena u kutiju koja je bila velika u promjeru oko 5 cm. Mali štapići koji su bili u 
obliku križa, također su bili u jednoj prozirnoj kutiji. Bilo je oko pet malih bijelih 
štapića, debelih kao slama. Bili su prekriženi i povezani u sredini, kao neki snop žita. 
Ali, čovjek ne obraća veliku pažnju na ovakve stvari kad ima viziju. Misli su uglavnom 


prikovane na svete osobe u vizijama. 


Vidjela sam da je Sveta obitelj preživljavala uglavnom od voća i prljave vode. Toliko 
dugo su bili bez dobre vode, da je Josip riješio osedlati magare, uzeti svoje kožne 
mješine i otići do balzamova izvora u pustinji. Ali, Blaženoj je Djevici bilo rečeno u 
molitvi, kad joj se jedan anđeo ukazao, da će pronaći izvor odmah iza njihova 
boravišta. Vidjela sam je da ide preko brda u kojem su boravili, do jedne duboke 
puste parcele, koja je ležala nedaleko, između dva srušena zida. Tamo je bilo jedno 
staro drvo. Marija je držala motku koja je imala malu lopaticu, kakvu su ljudi te 
zemlje uglavnom nosili na putovanjima. Zabode je u zemlju blizu stabla, a prekrasna 
i čista voda odmah izbi. Veselo brzo požuri natrag pozvati Josipa, koji ukloni gornji 
dio zemlje i otkri zdenac koji je već dugo bio iskopan i ozidan ciglama, ali koji je već 
dugo vremena bio zatrpan i suh. On ga je obnovio i obzidao okoliš kamenjem. Na 
strani zdenca, na kojoj je Marija došla, stajala je jedna velika stijena, skoro kao oltar. 


Mislim da je poslije to baš i bilo korišteno u tu svrhu. 


Blažena je Djevica poslije toga često kupala Isusa u toj vodi, tamo je prala njegovu 
odjeću i povoje, a sušila ih je na suncu. Zdenac je ostao nepoznat i koristila ga je 
samo Sveta obitelj, sve dok Isus nije porastao dovoljno velik da obavlja male 
kućanske poslove i donosi vodu Svojoj majci. Jednom sam ga vidjela kako odvodi 
drugu djecu do zdenca i daje im piti vodu koju je izvukao i ulio u udubljeni svinuti 
list. Maleni su odmah rekli svojim roditeljima, pa je tako zdenac bio otkriven. Drugi 
su tad počeli dolaziti na zdenac, premda je ostao uglavnom u upotrebi od strane 


Židova. 


Čak i u vrijeme Svete obitelji, voda je imala ljekovita svojstva, osobito za gubavce. 
Kasnije, kad je mala kapela bila izgrađena nad boravištem Svete obitelji, pored 
visokog oltara bijahu stepenice koje su vodile dolje do njihova prvog boravišta. Tamo 
sam vidjela izvor. Bio je okružen boravištima, a njegove vode su koristili za liječenje 
lepre i sličnih bolesti. Čak su i Turci u kapeli održavali malo svjetlo, jer kad bi se 
zanemarilo, dolazila bi nesreća. Ali zadnje što sam vidjela o izvoru, bijaše pustoš, 


okružena samo drvećem. 


Vidjela sam kad je prvi puta Dijete Isus donijelo vodu sa zdenca svojoj Majci. Marija 
je bila u molitvi, kad se Dijete odšuljalo i otišlo do zdenca s mješinom, i donijelo je 
natrag punu vode. Marija je bila neizrecivo dirnuta kad ga je ugledala da se vraća s 
vodom. Kleknula je pred njega i rekla mu da to više ne radi, jer je mogao upasti u 


zdenac. Ali Isus odgovori da će paziti, i da će joj učiniti tu uslugu kad god joj treba. 


Ako je Josip slučajno radio daleko od doma, a zaboravio bi ponijeti alat, Isus bi 
potrčao za njim i donio bi mu alat. Dječak je sve zapažao. Mislim da je radost koju su 
Marija i Josip osjetili radi Njega, prevladala sve njihove muke i poteškoće. Premda 
pravo dijete, bio je vrlo mudar, vješt u svemu. Znao je i razumio sve. Često sam 


vidjela Mariju i Josipa ispunjene neizrecivim divljenjem. 


Kad bi dječak Isus nosio izvezene plahte koje je njegova Majka tkala vlasnicima, 
njegova bi se Majka nadala da će donijeti bar malo kruha zauzvrat. Isprva sam 
vidjela kako ga zadirkuju, bio je poprilično tužan. Ali nakon nekog vremena, Sveta je 
obitelj postala omiljena kod većine ljudi. Vidjela sam drugu djecu kako Isusu daju 
smokve i datulje, dok su mnogi njihovi stariji tražili Svetu obitelj za pomoć i utjehu. 


Svi u nevolji bi rekli: «Idemo židovskom Djetetu.» 


Vidjela sam dječaka Isusa kako ide i obavlja sve vrste poslova, čak ide do židovskog 
naselja koje je bilo udaljeno oko 5 km, donosi kruh u zamjenu za majčin rad. Na tom 
su putu bile brojne divlje životinje, ali nijedna ga nije napala. Nasuprot tome, čak su 
mu i zmije iskazivale štovanje. Jednom sam ga vidjela kako ide s drugom djecom do 


židovskog dijela grada. Gorko je plakao nad ponižavanjem Židova. 


Kad je prvi puta išao sam do toga židovskoga grada, nosio je također prvi put, 
smeđu haljinu koju je otkala njegova Majka. Po rubu je bila ukrašena žutim 
cvjetovima. Vidjela sam ga kako kleči i moli na putu. Pred njim se pojaviše dva 


anđela i rekoše mu da je Herod umro, ali on ne reče ništa o tome svojim roditeljima. 


27. Povratak Svete obitelji iz Egipta 


Vidjela sam Svetu obitelj kako odlazi iz Egipta. Herod je već dugo bio mrtav, ali 
opasnost nije minula, pa se nisu mogli vratiti. Vidjela sam jedne večeri svetog Josipa, 
koji je uvijek bio zaposlen svojim zanatom, kako je vrlo zabrinut. Ljudi kod kojih je 
radio nisu mu dali ništa. Bilo je očito da nema ništa za ponijeti kući, gdje je toliko 
svega nedostajalo. Josip iziđe van i kleknu na zemlju, pa počne moliti. Bio je duboko 
žalostan. Njegov boravak među ovim narodom je postao netoleriran. Oni su 
prakticirali groznu idolatriju, čak su žrtvovali invalidnu djecu. Roditelji koji su žrtvovali 
zdravu i normalnu djecu, smatrani su čak vrlo pobožnima. Osim toga su u tajnosti 


izvodili bestidne rituale. I Židovi u židovskom gradu bili su Josipu objekt užasa. 


Dok je u svojoj nevolji tako molio Bogu za pomoć, vidjela sam anđela kako se pojavio 
pred njim. Naredi mu da ustane i sutradan ujutro krene natrag prema Palestini, neka 
ide javnim cestama. Također mu reče da se ne boji, jer će ga on pratiti. Vidjela sam 
Josipa kako žuri Blaženoj Djevici i Isusu odnijeti im vijesti, pa se svi dadoše na posao 


pakiranja, ono malo svoje imovine, na magarca. 


Sutradan ujutro postadoše njihove namjere o odlasku svima okolo poznate. Narod iz 
susjedstva dođe noseći razne vrste poklona u malim posudama od kore drveta. 
Nekoliko je majki dovelo svoju djecu. Među njima je bila i jedna dostojanstvena 
gospođa sa svojim sinom koji je imao par godina. Dala mu je ime Marijin sin, jer je 
već dugo napustila nadu da će imati dječaka, ali ovo joj je dijete isprošeno Marijinim 
molitvama. Dala je Dječaku Isusu trokutaste novčiće, žute, bijele i smeđe. Isus je 
prvo gledao u njih, a zatim u svoju majku. Ovaj je gospođin sinčić kasnije primljen od 


Isusa za njegova učenika, a ime mu je bilo Deodatus. Gospođa se zvala Mira. 


Ljudi toga mjesta, u kojem je bilo više pogana nego Židova, postadoše iskreno 
žalosni na vijest o odlasku Svete obitelji, premda je nekolicini to bilo i drago. Sveta je 
obitelj gledala na njih kao na vračare, koji sve što žele postižu s pomoću 
Luciferovom, poglavicom đavolskim. Židovi više nisu mogli biti prepoznati kao Židovi, 


tako duboko su ogrezli u idolatriju. 


Sveta je obitelj krenula na put, praćena svim svojim prijateljima. Krenuli su između 
grada Ona i židovskog grada, skrenuvši kod Ona prema jugu, kako bi došli do 
balzamovog vrta. Namjeravali su se tamo malo odmoriti i napuniti svoje zalihe vode. 
Vrt je već bio procvjetao. Balzamova stabla su bila visoka kao veliki trsovi, a četiri 
reda okruživala su vrt, koji je imao jedan ulaz. Tamo je bilo i drvo sikamore i sve 
vrste voćaka, i nešto datulja. Izvor je natapao cijeli vrt. 

Prijatelji koji su pratili Svetu obitelj, sad se vratiše doma, a Sveta obitelj tamo ostade 
nekoliko sati. Josip je napravio neke male posudice od kore drveta, premazao ih 
smolom, bijahu vrlo glatke i lijepe. Uzme crvenkaste balzamove grančice i veliko lišće 
oblika slična djetelini, pa objesi čuture ispod krošnje, zato da prikupi balzamove 
kapljice za daljnje putovanje. Kad bi stajali radi odmora, često su koristili posude i 
čuture napravljene od kore drveta, premazane smolom. Blažena Djevica je sušila 
neke stvari ondje. Pošto su se odmorili i okrijepili, nastaviše svoj put uobičajenim 


cestama. 


Imala sam mnoge vizije o njihovu putovanju, koje je bilo bez nekih posebnih 
opasnosti. Marija je često bila žalosna, jer je hodanje kroz vrući pijesak bilo tako 
bolno za dječaka Isusa. Josip je za njega izradio cipele od kore drveta, koji su mu 
sezale do iznad gležnja, gdje su bile čvrsto privezane. Ali, opet sam vidjela svete 
putnike kako često zastaju dok Marija istresa pijesak iz dječakovih cipela. Ona sama 
je nosila samo sandale. Isus je bio odjeven u svoju malu smeđu tuniku, a često su 
morali popeti ga na magare. Kao zaštitu od jarkih sunčevih zraka, svi su nosili široke 


šešire izrađene od kore, a pričvršćene uzicom ispod brade. 


Vidjela sam kako su prošli kroz mnoge gradove, ali mogu se sjetiti imena samo 
jednog, Ramzes. Napokon sam ih vidjela u Gazi, gdje su se zaustavili i ostali tri 
mjeseca. Tamo je bilo mnogo pogana. Josip nije htio ići u Nazaret, već u Betlehem. 
Još uvijek je bio neodlučan, jer je čuo da tamo u Judeji vlada Arhelaj, koji je također 
bio vrlo okrutan. Ali pred njim se pojavi jedan anđeo i riješi njegove dvojbe, rekavši 
mu da bi trebao ići u Nazaret. Ana je bila još živa. Samo je ona i par njenih rođaka 


znalo, gdje je Sveta obitelj bila svih tih godina. 


Imala sam kratki uvid na dječaka Isusa kad je imao sedam godina, kako ide između 
Marije i Josipa na njihovu putu iz Egipta u Judeju. Nisam tad vidjela magare s njima, 
a oni su samo nosili svoje zavežljaje. Josip je bio oko 30 godina stariji od Marije. 
Vidjela sam ih na putu kroz pustinju, oko dva sata udaljeni od Ivanove spilje. Dok je 
hodao, dječak Isus je gledao u tom smjeru, a ja sam vidjela da se njegova duša 
okreće prema Ivanu. Istovremeno sam vidjela Ivana kako moli u spilji. Anđeo u liku 
dječaka se pojavi pred njim, rekavši mu da Spasitelj baš prolazi. Ivan istrči iz spilje i s 
raširenim rukama poleti ka točki gdje je njegov Spasitelj prolazio. Skakao je i plesao 


od sreće. Ova je vizija bila najdirljivija. 


Ivanova je spilja bila duboko ukopana u brdo. Nije bila ništa šira od njegova 
krevetića, premda je bila dosta duga. Ulaz je bio samo mali otvor, kroz koji je 
ispuzavao van. Na vrhu je bio mali ovalni otvor kroz koji je dolazilo svjetlo. U spilji 
sam vidjela trsku na kojoj je ležao, kraj nje med i osušeni skakavci. Skakavci su bili 
žuto prošarani, veliki možda kao naši rakovi. Pustinja u kojoj je Isus postio bila je 
četiri sata udaljena od ove spilje. Ivan je bio obučen u devinu dlaku. Anđeo koji se 
pojavio pred njim bio je njegovih godina. Vidjela sam ga u raznim periodima, isprava 
malenoga, a poslije odraslog, baš kao da je odrastao zajedno s Ivanom. Nije bio 


uvijek s njim, obično bi došao, pa nestao. 


29. Ivan Krstitelj kao dijete odrasta u pustinji 


Prije nego se Sveta obitelj vratila iz Egipta, Ivan je već dugo bio u pustinji. To što se 
on tamo povukao, u tako ranoj dobi, bijaše djelomično plod Božanske inspiracije, a 
djelomično i zbog njegovih vlastitih nagnuća, jer je bio meditativne prirode, a volio je 
samoću. Nikad nije pohađao školu. Sam Sveti Duh ga je poučavao. Ivan je odmalena 
puno govorio, jer su čudesa kod njegova rođenja bila svima znana, a često se oko 
djeteta vidjela svjetlost. Herod je ubrzo postavio stupice za njega, čak i prije pokolja 
Nevine dječice. Ivan je prohodao i mogao si je sam pomoći. Pobjegao je nedaleko od 


prve spilje, u koju će poslije doći Magdalena, a Elizabeta ga je često posjećivala. 


Kad je imao šest ili sedam godina, vidjela sam kako ga ponovo odvode u pustinju. 
Kad je Elizabeta napustila kuću s dječakom, Zaharija nije bio tamo. Volio je Ivana 
toliko mnogo, da je žalost što ga gubi bila velika, pa je morao otići iz kuće, kako ne 
bi svjedočio njegovu odlasku, jer bi ga to ubilo. Međutim dao mu je svoj blagoslov, 
jer je bio odjeven u habit za blagoslivljanje. Blagoslivljao je i Elizabetu i Ivana svaki 
put kad god bi odlazili iz kuće. Ivan je nosio odjeću od kože. Odjeća mu je išla slijeva 
na desno, od ramena, preko prsiju, pričvršćena pod desnom rukom, visjela je 
nadolje. To mu je bila jedina odjeća. Kosa mu je bila smećkasta i tamnija nego li 
Isusova. U ruci je držao bijeli štap, koji je ponio sa sobom od doma i koji je uvijek 


imao u pustinji. 


Vidjela sam ga baš takvoga, kako žuri preko Judeje, majka ga drži za ruku. Elizabeta 
je bila visoka, starija žena s malim, lijepim licem, a cijela je bila umotana u veliki 
ogrtač. Ivan je često trčao ispred nje, skakutao i skakao potpuno neukroćen i 
djetinjast u akciji, premda miran u duši. Vidjela sam ih kad su prelazili rijeku. Nije 
bilo mosta ni blizu, pa su prešli pomoću priručne splavi koja je plutala na rijeci. 
Elizabeta je bila vrlo odlučna žena, teškoća je nije mogla spriječiti u namjerama. 


Sama je veslala na splavi, koristeći nekakvu granu. 


Tad su krenuli k istoku i došli do neke kamene ravnice, nigdje stabla, ali je bila 
prekrita bobičastim grmljem i nekim biljem. Ivan je tu i tamo jeo bobice. Nakon što 
su prešli određenu udaljenost, Elizabeta napusti Ivana. Blagoslovila ga je, privila na 
grudi, poljubila u obraze i čelo, pa krenula natrag, stalno se osvrćući i gledajući za 
njim, plačući bez prestanka. Ali dječak je izgledao potpuno nezabrinuto i mirno je 
išao dalje u pustinju. Slijedila sam ga s osjećajima nemira, dok je on išao tako daleko 
bez majke, pa sam se bojala da neće moći pronaći put natrag ka svojoj kući. Ali baš 


tad mi neki glas reče, «Ne boj se. Dječak dobro zna što je on.» 


U nekoliko vizija sam išla s njime. Vidjela sam ga nakon života u pustinji. Često mi je 


govorio kako se je odrekao u svakom pogledu i kako je mrtvio svoja osjetila. Njegovo 


Vev ra. 


stvari koja ga je okruživala. Vidjela sam ga kad je bio dijete, kako se igra sa cvijećem 


i životinjama. Ptice nisu bježale od njega, dolazile su same. Letjele bi iznad njegove 
glave dok je hodao ili molio, sletjele bi na njegov štap kad bi ga odložio. Dolazile su u 
jatima, dok bi ih on promatrao i igrao se s njima. Također sam ga vidjela kako ide za 
ostalim životinjama, slijedi ih do njihovih jazbina, hrani ih, igra se s njima ili ih sa 


zanimanjem promatra. 


Nasuprot ove velike kamene pustinje, okoliš bijaše malo otvoreniji, pa Ivan nastavi 
sve dok nije stigao do malog jezera s niskom obalom, prekritom bijelim pijeskom. 
Vidjela sam ga kako se skida i pliva. Ribe se okupljale oko njega, izgledalo je kao da 
ih stvarno poznaje, a i one njega. Ivan je dugo živio u ovoj regiji. Vidjela sam da si je 
u grmlju ispleo kolibu od granja. Bila je vrlo niska i dovoljno velika da stane samo on 


u ležećem položaju. 


I ovdje i na drugim mjestima, vidjela sam kraj njega obasjane likove, anđele, kojih se 
nije nimalo bojao, povjeravao im se, učio od njih najrevnije što je mogao. Oni su se 
pojavljivali kako bi ga podučili, usmjerili njegovu pažnju na razne stvari. Privezao bi 
komad drveta na svoj štap, dajući mu tako oblik križa, također bi privezao široku i 
dugu vlat neke trave ili traku od mlade kore drveta, ili čak nekakvo lišće kao zastavu. 
Često se igrao time, mahao njome tu i tamo. Dok je živio u tom dijelu pustinje, 
vidjela sam njegovu majku kako ga je posjetila dva puta, ali nisu se sastali na ovom 
mjestu. Mora da je znao da dolazi, jer je uvijek išao prema njoj da je susretne. 


Elizabeta mu je donijela pločicu s tankom trskom za pisanje. 


Nakon očeve smrti, Ivan je tajno otišao u Jutu, kako bi utješio Elizabetu. Ostao je 
skriven s njom neko vrijeme. Ispričala mu je mnoge stvari o Isusu i Svetoj obitelji, 
neke od njih je zapisao na pločicu. Elizabeta je htjela da ode s njom u Nazaret, ali on 


ne htjede. Vratio se ponovo u pustinju. 


Kad je jednom Zaharija otišao sa stadom do Hrama, bi uhapšen od Herodovih vojnika 
i grubo ispitivan u jednom uskom prolazu na strani grada koja je bliža Betlehemu, na 
mjestu s kojega se Betlehem nije mogao vidjeti. Vojnici su ga odvukli u zatvor na toj 


strani brda Siona, koju su u kasnijem periodu učenici koristili za uspinjanje. Zaharija 


bijaše strahovito maltretiran, mučen i na kraju proboden mačem, jer nije htio otkriti 
Ivanovo skrovište u pustinji. Baš u to vrijeme Elizabeta je bila s Ivanom u pustinji. 
Kada se vraćala u Jutu, Ivan ju je pratio dio puta, pa se vratio u pustinju. Kad je 
stigla doma, Elizabeta sazna za ubojstvo svoga muža. Velika je bila njena žalost i 
jadikovka. 


Zaharija je pokopan od svojih prijatelja, u predvorju Hrama. On nije onaj Zaharija 
koji je zatučen između oltara i Hrama, i kojeg sam vidjela u vrijeme Razapinjanja s 
drugim uskrslim svecima. On je često išao do onog dijela zida u kojem je starac 
Šimun nekoć imao svoju ćeliju za molitvu. Zadnji Zaharija je ubijen u borbi koja se 
dogodila između mnogih u Hramu. To je sve što se tiče rodoslovlja Mesije i izvjesnih 


privilegija i položaja određenih obitelji. 


Elizabetina tuga bijaše tako golema, da više nije mogla ostati u Juti, bez Ivana. Očito 
se vratila Ivanu u pustinju. Ubrzo je tamo i umrla. Bila je pokopana od jednog Esena, 
rođaka proročice Ane. Kuća u Juti je bila lijepo uređena, a uzela ju je kćer njene 
sestre. Ivan se jednom tajno, nakon majčine smrti, vratio do te kuće, a nakon toga je 
još dublje otišao u pustinju, budući odsad nije imao roditelje. Vidjela sam ga kako 
putuje na jug oko Mrtvog mora, pa ide na istok prema Jordanu, iz divljine u divljinu 


prema Kedru, pa čak i prema Gesuru. 


Kad je išao iz divljine u divljinu, vidjela sam po noći, kako trči preko široke ravnice. 
Otišao je u regiju gdje sam davno poslije vidjela Ivana Evanđelistu, kako sjedi i piše 
pod nekim visokim stablima. Pod tim stablima raslo je grmlje s bobičastim plodovima, 
koje je Ivan Krstitelj ponekad brao i jeo. Vidjela sam ga također kako jede neke 
biljke koje imaju bijele cvjetove i pet ovalnih listova kao pokrov. I mi imamo ovdje 
doma takve slične biljke, samo manje. One rastu pod živicama, a malo lišće ima kiseo 
okus. Kad sam bila mala često sam voljela žvakati to bilje, dok sam čuvala stoku na 
pustim poljima, jer sam vidjela Ivana kako ih jede. Također sam ga vidjela kako se 
zavlači u duplje stabala i nešto izvlači, a oko stabala skuplja mahovinu, miješa je s 
nekom smeđom tvari i jede tu smjesu. Mislim da je to bio divlji med, jer ga je tamo 
bilo u obilju. 


Kožu koju je nosio kad je tek došao u pustinju, sad je omotao oko slabina, a preko 
ramena mu visio smeđ čupav prekrivač koji je sam skrojio. Tu u pustinji je bilo 
vukova, koji su pitomo trčkarali oko Ivana i deva s dugom dlakom na vratu. Životinje 
su stajale vrlo strpljivo i dopuštale mu da počupa dlaku. Vidjela sam ga kako suče 
dlaku u sukno i kako plete pokrivač koji je nosio, tako da je visio s njega. Takav se 


onomad i pojavio među ljudima, propovijedati i krstiti. 


Vidjela sam ga u stalnoj i prisnoj komunikaciji s anđelima, koji su ga podučavali. 
Spavao je na tvrdoj stijeni i pod otvorenim nebom, trčao preko oštrog kamenja, kroz 
trnje i šiblje, disciplinirao se čičcima, radio sam sebi odjeću i hranu, ležao prostrt na 
tlu dok je molio i kontemplirao. Poravnavao je staze, pravio male mostove i mijenjao 
tok izvora. Često sam ga vidjela kako trskom piše po pijesku, kleči ili stoji nepomičan 
u ekstazi, ili moli s raširenim rukama. Njegova su pokora i mrtvljenje postajali sve 
žešćima, a molitva dulja i revnija. U životu je vidio Spasitelja licem u lice samo tri 
puta. Ali, Isus je bio stalno s njim u duhu, a Ivan koji je bio stalno u proročkom 


stanju, vidio je u duhu sva Isusova djela. 


Vidjela sam Ivana kad je potpuno odrastao. Bio je snažan, ozbiljan čovjek. Stajao bi 
kraj suha izvora u pustinji i molio. Svjetlo je lebdjelo nad njim kao oblak, a meni je 
izgledalo kao da dolazi odozgor, od vode iznad zemlje. Tad bi bliješteća zraka izbila iz 
njega u suhi zdenac. Dok sam buljila u zdenac, nisam više vidjela Ivana na rubu 
zdenca, sad je bio u njemu. Bljeskajuća voda svud oko njega, preplavljuje ga 
cijeloga, a zdenac biva ispunjen iskričavim iskrama svjetla. Tad ga ponovo ugledah, 
kao i na početku, stoji na rubu zdenca. Ali, nisam ga vidjela izvan tog ruba, niti da je 
iskoračio s ruba i otišao. Mislim da je sve to možda vizija koju je i sam Ivan imao, a 
po njoj je instruiran što mu je činiti, tj. početi krstiti. A možda je ta vizija bila 


duhovno krštenje, koje se izlilo na njega. 


29. Slika gozbe Ivana Krstitelja 


Vidjela sam u pustinji, u kojoj je Ivan boravio, duhovnu crkvu kako raste iz vode koja 
je plutala u struji odozgor, iz Raja, plovi na oblacima, zalijevana fontanama. Crkva 
bijaše neizmjerno velika. Čini se da je simbol krštenja, jer je rasla s krštavanjem. Bila 
je perfektno prozirna, kao kristal. Iz njene unutrašnjosti uzdizao se jedan 
osmerokutni toranj i sezao visoko u nebesa. Pod njim je bila velika fontana, izgledom 
kao Ivanova krstionica, koju je on izradio u pustinji, nakon što mu je model pokazan 
u viziji. U tornju je raslo rodoslovno stablo Ivana i njegovih predaka. Tamo je bio i 
oltar, prekrasna prezentacija Ivanova začeća, rođenja, obrezanja, života u pustinji, 


Isusova krštenja i Ivanova glavosjeka. 


Daleko gore u tornju, kao da neke ljestve sežu u nebo, moglo se vidjeti u 
nevjerojatnu redu, cijele grupe svetaca, cijelu povijest Obećanja i Otkupljenja, kao i 
stanove blaženih, brojem bezbrojnih. Visoko iznad svih, lebdjela je Blažena Djevica s 
plaštem, tako širokim da ih sve prekriva. Sve su ove prezentacije bile bijele i 


prozirne. 


A tad dođe bezbroj skupina sa svih strana, kraljeva i naroda u svim nošnjama. 
Izgledali su kao narodi koje se sele. Mnogi su prolazili kraj crkve krštenja i odlazili u 
pustinju, gdje nije bilo vode života. Mnogi drugi su ušli u crkvu i kleknuli kraj 
krstionice, kraj koje je stajao Ivan Krstitelj pod likom djeteta u pustinji. On udari 
vodu svojim štapićem i poprska ih, a oni bez obzira koliko visoki bijahu kad su ušli u 
crkvu, sad se odjednom smanjiše. Ali, mnogi su samo ušli i izišli iz crkve. Oni koji su 
se smanjili, kao i oni koji su ušli u Kraljevstvo nebesko, popeše se na visoki toranj, pa 
na ljestve koje su sezale do neba. Tamo su kod krštenja stajali sveti kumovi. Cijela je 
crkva, koja je izgledala kao da je izrađena od vode, plutala visoko, kao da je 


podržavaju neke strune koje dolaze odozgor, s neba. 
30. Sveta obitelj u Nazaretu. Isus kao dvanaestogodišnjak u jeruzalemskom Hramu 
U nazaretskoj kućici bijahu tri odvojena odjeljka-sobe. Najveća i najugodnija je bila 


Marijina. U njoj su se sastajali svi troje na molitvu. Rijetko sam ih viđala zajedno u 


nekoj drugoj prilici. Stajali su dok su molili i čini mi se, glasno izgovarali molitve. 


Često sam ih viđala kako mole u svjetlu. Stajali su pod lampom koja je imala nekoliko 
krakova, ili bi otišli blizu višekrakog svijećnjaka koji je bio pričvršćen na zid. Većinu 
vremena su provodili sami u svojim odjeljcima, Josip bi u svome radio. Vidjela sam 
ga kako blanja drvo, sječe, tokari, donosi grede, a Isus mu pomaže. Marija je 
uglavnom bila angažirana u šivanju, pletenju s pomoću malih igala. Sjedila bi na tlu, 
prekriženih nogu, a mala košara kraj nje. Spavali su zasebno, svatko u svome 


odjeljku. Ležaj je bio samo pokrivač, koji bi se ujutro smotao u rolu. 


Vidjela sam Isusa kako pomaže roditeljima na svaki mogući način, na ulici ili gdje se 
prilika pruži, veselo, revno, a pomagao je i svima okolo. Pomagao je svome poočimu 
u drvodjelstvu, ili bi pobožno i revno molio i kontemplirao. Bio je uzor svoj 
nazaretskoj djeci. Svi su ga voljeli, a bojali su se razočarati ga. Kad bi bili zločesti i 
počinili prijestup, njihovi roditelji bi obično govorili: "Što će reći Josipov sin, kad mu 
ovo kažem? Kako će žalostan biti!" Ponekad bi mu se pred svojim malenima, nježno 
požalili, govoreći: "Reci im da to više ne čine," A Isus bi to okrenuo na igru, kao malo 
dijete. Ljubazno bi molio djecu da to ne čine, da se pomole s njim njegovu 
Nebeskom Ocu, za jakost da postanu bolji, uvjerivši ih da priznaju svoj grijeh i 


odmah zatraže oprost. 


Na sat udaljenosti od Nazareta, kraj Seforisa, bilo je mjestašce zvano Ofna. Tamo su 
za vrijeme Isusova djetinjstva stanovali roditelji Jakova starijeg i Ivana. U tim ranim 
godinama, bili su povezani s Isusom, sve dok se nisu njihovi roditelji preselili u 


Betsaidu, a oni sami postali ribari. 


U Nazaretu je živjela jedna Esenska obitelj, Joakimovi rođaci. Imali su četiri sina, par 
godina starijih i mlađih od Isusa. Poredani po starosti, zvali su se Kleofa, Jakov, Juda 
i Jafet. I oni su se igrali s Isusom. Zajedno s roditeljima i sa Svetom obitelji, išli bi svi 
u jeruzalemski Hram. Djeca su bila obučena u smeđe tunike. U vrijeme Isusova 
krštenja, ova su četiri brata bila Ivanovi učenici, a nakon Ivanove smrti, prišli su 
Isusovim učenicima. Kad su Andrija i Saturnin prešli Jordan k Isusu, oni su ih pratili i 
proveli cijeli dan s njim. Oni bijahu jedini od Ivanovih učenika koje je Isus poveo sa 


sobom, kad je išao na svadbu u Kanu galilejsku. Kleofa je bio onaj, koji je bio u 


društvu s Lukom, kad su ono išli u Emaus, a Isus im prišao nakon Razapinjanja. Bio 
je oženjen, a stanovao je u Emausu. Njegova se žena također poslije pridružila 


Zajednici. 


Isus je bio visok i mršav, lijepog lica, zračeće pojave. Premda blijed, izgledao je 
potpuno zdravo. Njegova potpuno ravna zlatna kosa, bijaše podijeljena na dvoje 
iznad visokog čela, a padala je na ramena. Nosio je dugu svjetlo smeđe-sivu tuniku, 


koja mu je sezala do stopala, a krajevi rukava mu bijahu prilično široki. 


Kad je imao osam godina, Isus ode s roditeljima prvi put na Pashu u jeruzalemski 
Hram, a tako je išao i svake slijedeće godine. U tom prvom posjetu, Isus je već 
izazvao oduševljenje među prijateljima, kao i među svećenicima i rabinima. Govorili 
su o pobožnom, o pametnom Djetetu, o Josipovu izvanrednom Sinu, baš kao što se 
danas i kod nas na godišnjem hodočašću, može vidjeti ili zapaziti neka skromna, 


sveta osoba, neko pametno seosko dijete i odmah ih iduće godine opet prepoznati. 


Znači, tako je Isus već imao poznanika i bio je poznat, kad je kao 12-godišnjak došao 
na Pashu u Jeruzalem. Naravno, došli su i njegovi roditelji, prijatelji i njihovi roditelji. 
Njegovi bi roditelji obično pješačili s ljudima iz Nazareta, a znali su da Isus uvijek ide 


s mlađarijom iz Nazareta. Ovo je Isusu bila peta Pasha. 


Ali ovaj put, kad su se vraćali, Isus se blizu Maslinske gore odvoji od svojih prijatelja. 
Oni su mislili da se ide pridružiti svojim roditeljima, koji su išli za njima. Međutim Isus 
je otišao s one strane Jeruzalema koja je najbliža Betlehemu, do gostinjca u kojem je 
Sveta obitelj odsjedala prije Marijina čišćenja. Marija i Josip su mislili da je on s 
nazaretskom mlađarijom, dok su opet ovi mislili da je sa svojim roditeljima. Kad su se 
napokon sreli kod Gopne, Marija i Josip bijahu vrlo zabrinuti što ga nema. Odmah su 
se uputili natrag u Jeruzalem, pitajući usput svakoga, jesu li ga vidjeli. Ali nisu ga 
mogli pronaći, jer nije ni bio na uobičajenim mjestima. Isus je spavao u gostinjcu 


pred Betlehemskim vratima, gdje su ljudi poznavali i njega i njegove roditelje. 


Tamo se pridružio nekolicini mladih i otišao s njima do dvije gradske škole, prvi dan u 
jednu, drugi dan u drugu školu. Ujutro trećeg dana, išao je u treću, koja je bila 
hramska, a popodne u sam Hram, gdje su ga roditelji i pronašli. Sve su ove škole bile 
različite, a ne bijahu sve škole koje su učile o Zakonu, u njima su se učile i druge 
nauke. Hramska škola se nalazila u blizini Hrama, a iz nje su dolazili budući Leviti i 


svećenici. 


Isus je svojim pitanjima i odgovorima zapanjio i posramio učitelje i rabine svih ovih 
škola. Popodne trećeg dana, bijahu svi u velikoj hali hramske učionice. Naime riješili 
su da "posrame dječaka Isusa", pa su se okupili uglavnom svi rabini, koji su bili 
najizvrsniji i najpotkovaniji u svojim znanjima. Pisari, književnici i učitelji su skovali 
plan, jer, premda su isprva bili očarani Dječakom, na kraju su postali zavidni i 
uznemireni. Sastali su se u hramskoj učionici, usred hramskog trijema, ispred 


Svetišta, u ovalnom mjestu, gdje je kasnije Isus poučavao. 


Tamo sam vidjela Isusa kako sjedi na velikom stolcu, koji je oko njega izgledao dosta 
komotan, jer toliko Isus bijaše mršav i mlad. Oko njega je bila gomila Židova, glavara 
narodnih u svojim nošnjama. Slušali su ga pažljivo, a izgledali su mi skroz bijesni. 
Bojala sam se da će zgrabiti Isusa. Na vrhu stolca u kojem je Isus sjedio, bijahu 
smeđe glave, kao nekih pasa. Bijahu zelenkasto smeđe, gornji su dijelovi blistali i 
Sjajili žućkastim sjajem. Bilo je sličnih glava i likova na nekoliko dugačkih stolova ili 
klupa, koji su bili u Hramu, postrani od ove hale. Hala je bila vrlo velika i toliko 


pretrpana, da je čovjek jedva mogao zamisliti da je to crkva-Hram. 


Budući je Isus u školama ocrtao svoje odgovore i objašnjenja svim vrstama primjera 
iz prirode, umjetnosti i znanosti, književnici i učitelji marljivo su skupili sve učitelje iz 
svih grana nauke. Tad se počeše, jedan po jedan, prepirati s njim. Reče da premda, 
iskreno govoreći, takve teme nisu prikladne za Hram, ipak će s njima raspravljati, jer 
je to volja njegova Oca. Ali oni nisu shvatili da on govori o svom Nebeskom Ocu. Oni 


su mislili da mu je Josip zapovjedio da pokaže svoje znanje. 


Isus sad progovori i poče naučavati o medicini. Opisao je cijelo ljudsko tijelo na način 
daleko učeniji iznad najučenijih liječnika. Raspravljao je s istim znanjem o 
astronomiji, arhitekturi, poljoprivredi, geometriji, aritmetici, pravu i o svakoj temi 
koju su oni predložili. Razlagao je vješto o Zakonu, o Obećanju, Prorocima, Hramu, 
misterijima vjere i žrtve. Isprva su njegovi slušatelji ostali iznenađeni i zbunjeni, ali su 
poslije, postupno od divljenja i zapanjenosti, postajali bijesni i posramljeni. 
Razbjesnili su se kad su čuli neke stvari koje prije nisu ni znali, ili druge koje nisu 


mogli razumjeti. 


Isus je poučavao dva sata, kad Josip i Marija uđoše u Hram. Raspitivali su se kod 
nekog Levitskog dječaka kojeg su poznavali, gdje je Isus, pa su saznali da je u 
velikoj učionici. Ali pošto nisu smjeli tamo unići, poslaše jednoga od Levita unutra, da 
pozove Isusa. Isus im vrati poruku da prvo mora završiti što ima, pa će onda doći. 

Marija je bila vrlo zabrinuta što nije odmah došao, jer ovo bijaše prvi put, da je 
svojim roditeljima dao do znanja, kako ima druge zapovijedi za izvršiti, pa tek onda 
njihove. Nastavio je poučavati još jedan sat, pa je napustio učionicu, te se pridružio 
svojim roditeljima u trijemu Izrael, ženskom trijemu, ostavljajući svoje slušatelje 


zbunjenima, zabrinutima i bijesnima. 


Josip je bio skroz ustrašen i zbunjen, ali je zadržao poniznu tišinu. Marija se međutim 
približi Isusu, pa reče: 'Dijete, zašto si nam to učinio? Pogledaj, tvoj otac i ja smo te 
tužni tražili!" Ali, Isus ozbiljno odgovori: 'Zašto ste me tražili? Zar niste znali da mi je 


biti u domu Oca mojega? Ali, oni ne shvatiše njegove riječi. 


Odmah su krenuli natrag, na put kući. Slušatelji su zapanjeno zurili u njega, a ja sam 
bila užasno preplašena da ga ne zgrabe, jer sam vidjela da su neki od njih puni 
gnjeva. Čudila sam se njihovu dopuštanju mirnog odlaska Svete obitelji. Premda je 
gomila ljudi bila gusta, ipak se širok špalir stvorio posred njih, kako bi Sveta obitelj 
mirno izišla. Vidjela sam sve detalje i čula skoro sve od Isusova učenja, ali se ne 
mogu sjetiti svega. Isus je posebno impresionirao pisare. Neki su zabilježili događaj 
kao istaknut, dok se drugdje tu i tamo šaptalo i davalo materijala za lažne proroke i 


sve vrste primjedbi. Ali, istinsko stanje, pisari su zadržali za sebe. Govorili su o Isusu 


kao vrlo naprednom dječaku, koji stvarno ima divne talente, ali koji još zahtijevaju 


daljnju kultivaciju. 


Vidjela sam ponovo Svetu obitelj kako napušta grad. Vani su se pridružili još trojici 
muškaraca i dvjema ženama, te nekolicini djece. Nisam ih poznavala, ali čini se da su 
bili iz Nazareta. Išli su zajedno na razna mjesta oko Jeruzalema, također i na 
Maslinsku goru. Išli su oko divnih mjesta za odmor koje su pronašli, često 
zastajkivali moliti, ruke im prekrižene na prsima. Vidjela sam ih kako idu preko mosta 


koji je se pružao preko nekog potoka. Ovo me sve podsjećalo na naša hodočašća. 


Kad se Isus vratio u Nazaret, vidjela sam gozbu u Aninoj kući, gdje su se okupili njeni 
prijatelji i rođaci. Ne znam da li je to bila gozba zbog radosti što su pronašli Isusa, ili 
gozba radi povratka s Pashe ili neka uobičajena gozba radi navršavanja dječakovih 


12 godina. Što god je bila, Isus je bio centralna osoba te gozbe. 


Predivna sjenica bi podignuta iznad stola, a s nje su visjeli vijenci, loza i klasje. Djeca 
su poslužena malim kruhom i grožđem. Na gozbi je bilo prisutno 33 djece, svi budući 
Isusovi učenici, a ja sam primila i instrukciju da su to godine Isusova života. Za cijelo 
vrijeme gozbe, Isus je poučavao dječake, objašnjavao im divnu parabolu, koju su 


opet oni nepotpuno razumjeli. 


Bijaše to parabola o svadbi, u kojoj će se voda pretvoriti u vino, a mlaki gosti u revne 
prijatelje. Pa opet, o svadbi, gdje će se vino pretvoriti u krv, a kruh u tijelo, koje će 
se dijeliti gostima, sve do kraja svijeta, radi zadobivanja snage i utjehe, kao neka 
živa veza sjedinjenja. Također je rekao jednom mladiću, svom rođaku Natanielu: 'Bit 


ću na tvojoj svadbi.' 


Od svoje dvanaeste godine, Isus je uvijek bio kao učitelj među svojim drugovima. 


Često je sjedio među njima i poučavao ih ili bi šetao s njima po okolici. 


31. Smrt svetog Josipa. Isus i Marija preseljavaju u Kafarnaum 


Kako se približavalo Isusovo vrijeme za javno djelovanje, viđala sam ga sve češće 
samoga u meditaciji. Oko Isusove tridesete godine, Josip je počeo slabiti. Vidjela sam 
Isusa i Mariju s njime. Marija je ponekad sjedila na podu kraj njegova ležaja ili na 
malom tronošcu, koji je služio i kao stol. Rijetko sam ih viđala kako blaguju. Ali kad bi 
jeli, ili donijeli kakvu okrjepu kraj Josipova ležaja, uglavnom bi to bilo kruh i voće. 


Josipu su davali nešto piti iz vrča. 


Kad je Josip umirao, Marija je sjedila kraj njegova uzglavlja i držala ga u svome krilu. 
Isus je stajo odmah kraj nje, kraj Josipovih prsiju. Cijela je soba bila briljantno 
obasjana svjetlom i bila je puna anđela. Nakon Josipove smrti, ruke su mu prekrižili 
na prsima, tijelo omotali od glave do pete u bijele plahte i položili u usku košaru. 
Tijelo su ukopali u vrlo lijep grob, poklon jednog dobrog čovjeka. Samo je par ljudi 
slijedilo lijes zajedno s Isusom i Marijom. Ali, vidjela sam da je lijes okružen svjetlom, 
a slijede ga čete anđela. Josipovi su ostaci poslije prenijeti u crkvu u Betlehemu i 


pokopani. Mislim da ga još uvijek tamo mogu vidjeti kako leži neraspadnut. 


Josip je morao umrijeti prije Gospodina, jer ne bi mogao podnijeti njegovo 
razapinjanje. Bio je prenježan, previše je volio. Već je dosta propatio zbog Isusova 
progonstva kad je imao dvanaest godina, pa od zavisti i zlobe Židova sve do tridesete 
Isusove godine, jer Židovi ga nisu mogli podnijeti ni vidjeti. Njihova ljubomora često 
ih je nagnala da kažu, kako Drvodjeljin sin misli da sve zna bolje od drugih, da je 
često u neslaganju s učiteljima i Farizejima, i da oko sebe uvijek okuplja veliku 
skupinu mladih sljedbenika. 

Marija je uvijek patila od ovih proganjanja. Mene je takva bol jače zaboljela nego li 
da sam istinski mučena. Neizmjerna je bila ljubav s kojom je Isus u svojoj mladosti 


podnosio ljubomorna proganjanja Židova. 


Nakon Josipove smrti, Isus i Marija se preseliše u jedno malo selo, samo par sati od 
Kafarnauma i Betsaide. Čovjek imenom Levi, koji je bio vrlo privržen Svetoj obitelji, 
dao je tamo Isusu kuću za stanovanje. Kuća je bila na osami, okružena jarkom 


punim vode stajaćice. U kući je također boravio bračni par Levita, u svojstvu sluga, a 


sam Levi ih je opskrbljivao svime potrebnim iz Kafarnauma. Baš u ovom seocetu se 


Petrov otac povukao i predao službu ribarenja sinu. 


Isus je imao već podosta sljedbenika među mladima iz Nazareta, ali mu oni nisu 
ostali vjerni. Šetao bi s njima po okolici, oko jezera, uspinjao se s njima na blagdane 
u Jeruzalem. Lazarova obitelj u Betaniji već poznavaše otprije Svetu obitelj. 
Nazaretski Farizeji su bili protiv Isusa, zvali su ga vračarom. Levi mu je dao kuću, 


gdje se može bez straha i smetnji skloniti i prikupljati svoje sljedbenike. 


Kraj Kafarnauma je bilo jezero. Bijaše to jedna vrlo plodna regija s divnim dolinama. 
Tijekom godine su imali nekoliko žetvi, neuobičajeno lijepo lišće, cvijeće i voće - sve 
u isto vrijeme. Mnogi istaknuti Židovi su tamo imali vrtove i ladanjske kuće, a među 
inima i Herod. 

Židovi u Isusovo vrijeme nisu sličili nimalo svojim praocima. Trgovina i miješanje s 
poganima učinili su ih iskvarenima. Niste mogli javno vidjeti ženu, niti na radu u 
polju, osim onih najsiromašnijih, koji su crnčili za svoj kruh okapajući usjeve. Ovi 
drugi su se mogli vidjeti samo na hodočašćima prema Jeruzalemu ili drugim svetim 
mjestima. Kućanske poslove i sve druge vrste poslova, uglavnom su obavljali robovi. 
Vidjela sam sve gradove Galileje. Gdje danas postoji samo par kućica, tada ih je bilo 


preko stotine i velika količina naroda. 


Marija Kleofina je bila udana za svog trećeg muža, oca Šimuna Jeruzalemskoga, a 
boravila je u kući svete Ane, blizu Nazareta. Poslije se preselila sa svojim sinom 


Šimunom k Mariji u Nazaret. Ostatak njene obitelji i njene sluge ostadoše kod Ane. 


Kad je nakon malo vremena, Isus išao iz Kafarnauma u okolicu Hebrona, pratila ga 
Marija Kleofina do Nazareta, gdje je onda čekala njegov povratak iz Hebrona. Ona je 
uvijek bila tako brižna kad se radilo o Isusu. Tamo je došla da utješi Svetu obitelj 
zbog Josipove smrti i da ponovo vidi Isusa. Josip Barsaba bijaše njen sin iz njenog 
drugog braka sa Sabom. Iz prvog braka s Alfejem, imala je tri sina, Šimuna, Jakova 
mlađeg i Tadeja. Sva trojica su već živjeli van roditeljske kuće i vodili svoje vlastite 


poslove. Nisu imali prisne komunikacije s Isusom, još od njegova djetinjstva. 


Općenito su znali za proroštva Šimuna i Ane proročice, izrečena za vrijeme Isusova 
prikazanja u Hramu, ali tome nisu pridavali neke velike važnosti. Više su voljeli 


slijediti Ivana Krstitelja, koji će ubrzo proći ovim krajevima. 

ISUS ZAPOČINJE JAVNO DJELOVATI 


1. Isus na putu za Hebron 


Kad je išao iz Kafarnauma u Hebron, Isus prođe kroz Nazaret. Prolazio je predivnim 
krajolikom oko Genezaretskog jezera i pokraj toplih izvora Emausa. Ti su se izvori 


nalazili na kosini brda, oko sat vremena hoda od Magdale, u smjeru Tiberijade. 


Livade su bile pune vrlo visoke debele trave, a na kosini brda bijahu raštrkane kućice 
i šatori, dok su između njih bili voćnjaci smokava, datulja i naranči. Put je bio krcat 
ljudima, jer se upravo događalo neki narodni blagdan. Muškarci i žene u odvojenim 
grupama igrali su za nagradu, koja se sastojala od voća. Tu Isus srete Natanela, koji 
se isto tako zvao Hased, kako stoji s drugim muškarcima pod stablom smokve. Baš 
taj tren se Natanel borio u sebi protiv seksualnog nagnuća koje ga je iskušavalo, dok 
je gledao ženske kako igraju. Isus prođe kraj njega i dobaci mu ozbiljan 


upozoravajući pogled. 


Natanel nije poznavao Isusa, ali tim pogledom bijaše duboko dirnut, pa pomisli, "ovaj 
čovjek ima oštar pogled." Osjećao je da je Isus više od obična čovjeka. Postao je 
svjestan svoje krivnje, zadubi se u misli, prevlada napast i otada je držao striktnu 
stražu nad svojim osjetilima. Mislim da sam tamo vidjela i Neftalija, poznatog kao 


Bartolomej. Mislim da je i njega Isus dotaknuo svojim pogledom. 


Isus je putovao sa svoja dva mlada prijatelja do Hebrona u Judeji. Oni mu nisu ostali 
vjerni. Odvojili su se od njega, ali nakon njegova Uskrsnuća, bijahu obraćeni 


njegovim ukazanjem na gori Tebez u Galileji, pa se pridružiše njegovim učenicima. 


U Betaniji je Isus posjetio Lazara, koji je izgledao puno starije od Isusa. Izgledao mi 
je oko desetak godina stariji od Isusa. Lazar je imao velike posjede, zemlju, vrtove i 
mnoge sluge. Marta je imala svoju vlastitu kuću, a njena sestra Marija je živjela 
potpuno sama, također u svom odvojenom domu. Magdalena je živjela u svom 


dvorcu u Magdali. Lazar je već dugo poznavao Svetu obitelj. U ranom periodu je 


pomagao Josipu i Mariji velikim milostinjama, a od početka je učinio mnogo za 
Zajednicu kršćana. Kesa koju je Juda nosio i svi prvi troškovi, bijahu namirivani od 


Lazara. Iz Betanije Isus ode do Hrama u Jeruzalem. 


2. Lazarova obitelj 


Lazarov se otac zvao Zarah ili Zerah, a bio je potomak nekog egipatskog 
dostojanstvenika. Boravio je u Siriji, u Arabiji, gdje je imao visoki položaj, odmah do 
Sirijskog kralja. Zbog ratnih zasluga, primio je od rimskog Cezara imanje blizu 
Jeruzalema i u Galileji. Bio je kao princ, vrlo bogat. Stekao je veliko bogatstvo i po 
svojoj ženi Jezabeli, farizejskoj Židovki. On sam postade pobožan Židov, ponašajući 
se striktno prema farizejskom zakonu. Posjedovao je i dio grada na brdu Sionu, na 
strani gdje potok kraj Hramskog brda protječe u dolinu. Ali najveći dio toga posjeda, 
zahvaljuje Hramu, dobivajući neke drevne privilegije od Hramskog bogatstva. Ovo se 
imanje nalazilo na cesti kojom su se apostoli penjali ka Cenakulu, ali sam Cenakul ne 


bijaše dio tog posjeda. 


Zarahov dvorac u Betaniji bijaše vrlo velik. Imao je brojne vrtove, terase i fontane, a 
bijaše okružen dvostrukim jarkom. Zarahova je obitelj poznavala proroštva proročice 
Ane i starca Šimuna, jer i oni izčekivahu Mesiju. Još od Isusova djetinjstva poznavahu 


Svetu obitelj, kao pobožnu i poniznu. 


Lazarovi su roditelji imali ukupno 15 djece, od kojih je šestero umrlo mlado. Od devet 
preživjelih, samo je četvero živjelo kad je Krist počeo naučavati. To su Lazar, Marta - 
dvije godine mlađa od Lazara, Marija - dvije godine mlađa od Marte i Marija 


Magdalena - tri godine mlađa od Marije. 


Marija bijaše blago retardirana i nije imenovana u Svetom pismu, niti je ubrojena u 
Lazarovu obitelj, ali je poznata Bogu. U obitelji su je uvijek gurali ustranu, pa je 


živjela potpuno nepoznata. 


Magdalena bijaše najmlađe dijete, lijepa od djetinjstva, visoka i lijepo građena, 
'popunjena' kao starije djevojke. Bila je lakomislena i vješta u zavođenju. Kad je 
imala samo sedam godina, umrli su joj roditelji. Nije imala puno razumijevanja za 
roditelje i od rana ih nije voljela, zbog njihove strogosti života. Čak i kao dijete bijaše 
predana opasnim igrarijama, sitnim krađama, ponosu, samovolji i želji za ugodnim. 
Nikad nije bila vjerna, a voljela je laskanje i hvalisanje. Bijaše ekstravagantna u 
žalosti, mnogi su joj prigovarali da izvodi predstavu. Njena majka je imala nekih 


krivnji u njenom odgoju, pa je sućutna mekoća djeteta ostala u njoj. 


Magdalenu je pokvarila majka i dadilja. Svud su je vodili, prouzročivši tako da ponos- 
oholost na svoju ljepotu i oštroumnost polako zavladaju Magdalenom. Magdalena je 
provela mnogo vremena kraj prozora, lijepo dotjerana i obučena. Vidjela sam je kraj 
prozora ili na terasama, kako sjedi na prekrasnim jastucima i tepisima, a svatko ju je 
u svom njenom sjaju, izvana mogao vidjeti. Često je krala slatkiše i davala ih drugoj 
djeci, koja bi došla do vrta oko dvorca. U ljubavnim je aferama bila angažirana čak i s 


devet godina. 


Svojim razvijenim talentima zavođenja i ljepotom, stalno je kod drugih izazivala 
povećanje žudnje, ispredajući tako i priče koje su je pratile. Imala je gomilu 
obožavatelja. Bila je učena, pa je pisala ljubavne pjesme na malim svitcima 
pergamene. Te je pjesme slala okolo, razmjenjujući ih sa svojim ljubavnicima. Njena 


se slava naširoko proširila, bijaše jako obožavana. 


Ali ustvari, nikad nisam vidjela da je nekog voljela ili da je bila voljena. Sve to bijaše, 
bar s njene strane, taština, ispraznost, samo-obožavanje i pouzdavanje u svoju 
ljepotu. Vidjela sam je upletenu u skandale sa svojim bratom i sestrama, koje je 


prezirala i kojih se stidjela, zbog njihova jednostavna života. 


Kad je lutrijom nasljedstvo raspodijeljeno, dvorac u Magdali je pripao Magdaleni. 
Magdalena je kao dijete tamo često odlazila sa svojom obitelji, a oduvijek joj se tamo 
i sviđalo. Kad se sa svojom svitom slugu i sluškinja povukla u taj dvorac, imala je 


samo 11 godina. 


Magdala je bila utvrđeno mjesto, koje se sastojalo od nekoliko dvoraca, javnih 
građevina i velikih vrtova i jaraka. Bila je smještena osam sati istočno od Nazareta, 
tri sata od Kafarnauma, sat i pol od Betsaide prema jugu i oko 5 km od jezera 
Genezerat. Izgrađena je na padinama planine, a pružala se i u dolinu koja se 
protezala sve do jezera. 

Jedan od dvoraca je pripadao Herodu. Herod je imao i još jedan veći dvorac u 
plodnoj regiji Genezareta. Neki su njegovi vojnici bili stacionirani u Magdali. I oni su 
dali svoj obol općoj demoralizaciji. Časnici su bili u intimnoj vezi s Magdalenom. Osim 
njih, bijahu tamo i oko dvije stotine žitelja, uglavnom službenika, graditelja i slugu. 


Magdala nije imala sinagogu, pa su ljudi išli u Betsaidu. 


Marijin dvorac u Magdali je bio najviša i najveličanstvenija točka u gradu. S njegovih 
krovova mogli ste vidjeti preko Galilejskog jezera sve do suprotne obale. 

Do Magdale je vodilo pet putova, a na svakom od njih bijaše na udaljenosti od sata i 
pol od grada, dobro utvrđena stražarnica-promatračnica. Ove stražarnice nisu imale 
međusobne povezanosti. Izdizale su se iz krajolika punog vrtova, livada i polja. 
Magdalena je imala sluge i sluškinje, polja i stada, ali vrlo neuredno je to vodila. Sve 


je dovela do propadanja. 


Kroz divlju ravnicu ispred koje je Magdala ležala, protjecao je potok koji se spuštao 
sa visina planine, a ulijevo se u jezero. Na obalama potoka odigravale su se razne 
zabave i igre, a po noći su dolazile mnoge divlje zvijeri tažiti žeđ. Herod je često 
ovdje lovio. U blizini je imao svoj dvorac-ljetnikovac, a oko njega bijaše park s raznim 


zabavnim igrama. 


Regija Genezaret je počinjala između Tiberijade i Tariheje, oko četiri sata udaljena od 
Kafarnauma. Protezala se od jezera tri sata u unutrašnjost, a prema jugu oko 
Tariheje do ušća Jordana. Visoravni s kupkama oko Betulije, kao i drugi potoci i 
kupke protezahu se ovom regijom koja je bila bogata vodom, a sve se ulijevalo u 
jezero. Od potoka kod Betulije je formirano u njegovu toku nekoliko umjetnih jezerca 


i vodopada. Sve je bilo puno plodnih vrtova, vila, dvoraca, parkova, šetališta, 


voćnjaka i vinograda. Cijele godine je bilo šareno i uvijek je nešto cvjetalo i rađalo. 
Bogataši i dostojanstvenici države, a posebno Jeruzalema, imahu tamo ljetnikovce i 
vile s vrtovima. Svaki dio je bio kultiviran. Tu nije bilo velikih sela i naselja. Stalni 
žitelji bijahu uglavnom vrtlari i upravitelji imanja, kao i pastiri koji su čuvali dobro 
ugojene ovce i koze. Bijaše tamo i raznih, meni nepoznatih, divljih životinja i rijetkih 
ptica. Magdala nije imala ulice, nego su se dva puta, jedan s Jordana, a drugi od 
jezera, sastajala pred Magdalom. 


3. Isus u Hebronu, Dotanu i Nazaretu 


Kad je Isus stigao u Hebron, ondje ostavi svoje pratitelje, rekavši im da ima želju 
posjetiti jednog prijatelja. Zaharija i Elizabeta nisu više bili živi. Isus tad ode u divljinu 
koja se pružala južno od Hebrona, između Hebrona i Mrtvog mora, gdje je Elizabeta 
odvela dječaka Ivana. Da biste tamo došli, morate se penjati po brdima prekrivenim 
bijelim šljunkom, pa onda prijeći pitomu dolinu zasađenu palmama. Vidjela sam Isusa 
kako ide u divljinu i ulazi u spilju, u koju je Ivan bio prvi puta doveden od Elizabete. 
Tad Isus prijeđe neki potočić, kojeg je također i Ivan prešao. Vidjela sam Ga samog 
u molitvi, kao da se priprema za svoju učiteljsku misiju. Kad je otišao iz pustinje, 
ode opet do Hebrona. 


Vidjela sam ga kako putuje okolicom, svima pomažući, koga god bi susreo. Na 
Mrvom moru, pomogao je nekim ljudima koji su bili na nekoj vrsti splavi, 
napravljenoj od greda, a pokrivenoj platnenim tendama. Na splavi su bili muškarci, 
stoka i neka trgovačka roba. Isus ih pozove i pokaza im dasku na obali. Pomogao im 
je pristati, ostajući s njima dok nisu popravili splav. Nisu znali tko je On, jer ne bijaše 
na njemu nikakve dostojanstvene odjeće, premda su neka šarmantna gracioznost i 
ponos izbijali iz njega, privlačeći ljude. Isprva su mislili da je on Ivan Krstitelj, koji se 
već pojavio u okolici Jordana. Ali uskoro shvatiše da griješe, jer je Ivan bio tamnijeg 


tena i grubljeg lika. 


Isus je slavio Šabat u Hebronu. Tu je i otpustio svoje pratitelje. Posjetio je bolesne u 


njihovim domovima, tješio ih i pomagao im na svaki način. Podizao ih je s ležaja, 


nosio u naručju, da bi popravio njihove ležajeve, ali nisam vidjela da je ikoga tad 
ozdravio. Svima njima se on pričinjao kao divna sućutna osoba. Išao je kod 
opsjednutih, a oni bi postajali mirnima u njegovoj prisutnosti, premda još nije 
istjerivao zloduhe. Gdjegod da je došao, donio je pomoć kad je pomoć bila 
najpotrebnija. Podizao je pale, sokolio ih, napajao žedne, vodio zalutale i putnike 
preko potoka i mostova, a svi su ga gledali sa zaprepaštenjem, doživljavajući ga kao 


ljubazna mladića. 


Iz Hebrona Isus ode do mjesta gdje je Jordan utjecao u Mrvo more. Tu čamcem 
prijeđe rijeku, pa nastavi duž istočne obale Jordana prema Galileji. Vidjela sam ga 
kako ide između Peleje i okolice Gergeze, stalno zastajkujući i pružajući svima 
potrebitima pomoć. Išao je svim bolesnima, čak i gubavcima, tješeći ih, uzimajući ih 
u naručje, popravljajući njihove ležaje, nagovarajući ih na molitvu. Svima je 
pokazivao, na njihovo divljenje, kako treba liječiti takve bolesnike, koji je tretman 
neophodan, koje lijekove treba koristiti. Na nekom mjestu, neki su ljudi znali o 
proroštvu starca Šimuna i Ane, pa ga upitaše je li On taj na kojeg se proroštva 
odnose. Bila je uobičajena stvar da ga ljudi slijede, od mjesta do mjesta, privučeni 


ljubavlju koju je iskazivao. Opsjednuti su bili mirni kad bi bili blizu njega. 


Također je otišao do jednog malog brzog potočića koji je utjecao u Jordan, blizu 
Galilejskog jezera (Hieromaks), nedaleko od vrletnih planina, s kojih će kasnije 
natjerati svinje da se bace u jezero. Blizu rijeke je stajala grubo napravljena kolibica 
od blata, kao pastirske kolibe, a u njoj su boravili ljudi koji su tad radili nešto s 
barkama na obali. Nikako nisu uspijevali u svome poslu. Vidjela sam Isusa kako je 
otišao do njih, dao im neke naputke u prijateljskom tonu, odvukao gredu do mjesta 
rada, pa se dao na posao. Pokazao im je razne tehnike rada s drvom, a dok je radio 


ulijevo je u njih suosjećajnost, mir i strpljivost. 


Nakon toga vidjeh Isusa u Dotanu, jednom malom raštrkanom mjestašcu, 
sjeveroistočno od Seforisa, a mjesto je imalo sinagogu. Žitelji ne bijahu zločesti, 


premda su bili vrlo nemarni. Abraham je jednom tu imao polja, na kojima je napasao 


stoku, koju je namjeravao žrtvovati. Josip i njegova braća su u toj okolici čuvali svoja 


stada, i baš je tu Josip bio prodan od braće. 


U vrijeme našeg Gospodina, Dotan je bio malo mjestašce. Zemlja u okolici bijaše 
plodna, a protezala se sve do Galilejskog jezera. U mjestu je bila velika građevina 
koja je služila kao ludnica, a u njoj bijahu mnogi opsjednuti. Kad je Isus tamo došao, 
postadoše skroz razjareni i bijesni, bacajući se na sve strane. Isus uđe i obrati im se, 
a oni se odmah utišaše i smiriše. Obratio im se s još nekoliko riječi, nakon koje su 
mirno otišli iz ludnice i otišli svojim kućama, kojih je bilo par u selu, pa su ih i sami 
popravljali. Ljudi su bili zapanjeni onim što su vidjeli. Nisu htjeli da Isus ode. Jedan 
od njih ga pozva na svadbu. Vidjela sam da su sve svadbe slične kao ona u Kani. 
Isus je bio počasni gost na svadbi. Govorio je mudro i graciozno, dajući mladoj i 
mladoženji dobre savjete. Poslije su se oni pridružili učenicima, onomad kad se Isus 


pojavio nad Tebezom. 


Kad se Isus vratio do Nazareta, ode do poznanika svojih roditelja, ali svugdje bijaše 
hladno dočekan. Kad je tražio da uđe u sinagogu da bi poučavao, oni ga otjeraše. 
Tad on ode do tržnice i progovori narodu o Mesiji. Tamo bijahu Saduceji i Farizeji. On 
im reče da će se Mesija razlikovati od njihova poimanja i zamišljanja. Ivana Krstitelja 
je nazvao "Glasom u pustinji." Dvojica mladića koji bijahu odjeveni u duge opasane 
haljine, kao svećenici, slijedila su Isusa od Hebrona, ali oni ne bijahu uvijek s Isusom. 


Isus je slavio Šabat u Nazaretu. 


Nakon toga vidjeh Isusa i Djevicu Mariju, Mariju Kleofinu, roditelje od Parmenasa, 
sve u svemu oko dvadesetak osoba, kako napuštaju Nazaret i odlaze u Kafarnaum. 
Sa sobom su vodili magarce natovarene raznom robom. Kuća u Nazaretu je bila 
počišćena, a i častili su je. Bijaše tako uređena, da me je sa svojim divnim 
dekoracijama podsjećala na crkvu. U njoj nitko nije živio. Treći muž Marije Kleofine i 
neki njeni sinovi su još uvijek imali neki posao s Aninom kućom, pa su se brinuli i o 
kući Svete obitelji. U to vrijeme, Marija Kleofina i njeni najmlađi sinovi Josip Barsaba i 
Šimun, stanovahu skroz blizu male kućice, nedaleko Kafarnauma, koju je Levi uredio 


za Gospodina, a također i roditelji Parmenasa su živjeli nedaleko. 


Isus je opet išao od mjesta do mjesta, veseo, tamo gdje je već Ivan prošao, pošto je 
došao iz pustinje. Uđe u sinagogu i poučavaše, tješeći i hrabreći bolesne. Kad je u 
nekom malom gradiću poučavao u sinagogi i progovorio o Ivanom krštenju, dolasku 
Mesije i pokori, narod je mrmljao. Izrugivali su ga, a ja sam čula neke od njih kako 
govore: 'Prije tri mjeseca je njegov otac, drvodjelja, još bio živ, a on je radio s njim. 


Kad je malo vidio svijeta, vratio se, i sad on nama soli pamet.' 


Isus opet ode u Kanu i poučavaše. Tamo je imao rođake koje i posjeti. Još uvijek ga 
nije pratio niti jedan od njegovih budućih učenika. Činilo se kao da je Isus obrazovan 
čovjek, pa je nastavio tamo gdje je Ivan stao, gradeći na njegovim temeljima. 


Ponekad su ga dobri ljudi pratili od mjesta do mjesta. 


Jednom sam vidjela četiri čovjeka, a među njima neke Isusove buduće učenike, kako 
idu glavnom cestom, između Samarije i Nazareta. Bili su u hladu i čekali Isusa, koji je 
dolazio u pratnji jednog pratitelja. Rekoše mu da ih je Ivan krstio i da je govorio o 
skorom dolasku Mesije. Također mu rekoše o Ivanovom oštrom govoru vojnicima, pa 
je samo par njih krstio. Između ostaloga, rekao je da bi bilo bolje uzeti kamenje iz 
Jordana i krstiti ga, nego krstiti te vojnike. Vidjela sam kako ti Ivanovi učenici hodaju 


zajedno s Isusom. 


Isus tad ode duž Galilejskog mora prema sjeveru. Govorio je otvoreno o dolasku 
Mesije. U mnogim mjestima, opsjednuti su vrištali kad bi ga vidjeli. Iz jednog je 


muškarca istjerao đavla, a poslije je poučavao u školi. 


Poslije dođoše šestorica koje je Ivan krstio i pridružiše se Isusu. Među njima je bio 
Levi, poslije poznat kao Matej, i dva sina udove, Elizabetine rođakinje. Svi su oni 
poznavali Isusa, neki mu bijahu rođaci, a drugi su samo čuli o njemu. I oni su jako 
sumnjali, jer nisu imali dokaze da je On taj Jedan, o kome je Ivan govorio. Pričali su 
Isusu o Ivanu, Lazaru i njegovim sestrama, a posebno o Magdaleni. Predmnijevali su 


da ona ima đavla, jer je već odvojeno živjela od obitelji, u dvorcu, u Magdali. 


Ovi su ljudi pratili Isusa, a bijahu očarani i zapanjeni njegovim propovijedima. 
Aspiranti za krštenje išli su iz Galileje k Ivanu, pa su im govorili sve što su znali i čuli 
o Isusu. Oni koji su dolazili iz Enona, gdje je Ivan krstio, govorili su Isusu sve o 


Ivanu. 


Isus ode sam do jezera, prođe jednu ogradu i uđe u ograđeni ribnjak, gdje je bilo pet 
čamaca. Na obali je bilo nekoliko koliba za boravak ribara. Petar je bio vlasnik ovog 
ribnjaka, a bijaše u jednoj od ovih koliba, zajedno s Andrijom. Ivan i Jakov, njihov 
otac Zebedej i još neki, bijahu na lađama. U srednjoj kolibi bijaše Petrov punac sa 
svoja tri sina. Nekoć sam znala sva njihova imena, a sad sam ih zaboravila. Otac je 
imao nadimak Zelot, jer se svađao s Rimljanima u svezi prava plovidbe i ribarenja na 


jezeru. Sveukupno je tamo bilo oko tridesetak ljudi. 


Isus dođe po obali, po zagrađenom putu, između koliba i čamaca. Progovori s 
Andrijom i još nekima. Ne znam je li ili nije, govorio s Petrom. Oni ga još na 
poznavaše. Progovori im o Ivanu Krstitelju i o skorom dolasku Mesije. Andrija je već 


bio kršten od Ivana, bijaše njegov učenik. Isus im reče da će opet doći do njih. 


4. Isus ide preko Libana prema Sidonu i Sarepti 


Isus ode od jezera i krene dalje prema gorju Libanu. Uglavnom je za put pitao 
lokalne ljude, toplo su ga dočekivali jer su ga već glasine pretekle. Mnogi su na njega 
gledali kao na Mesiju, ali drugi su govorili o nekom drugom, pripisujući riječi Ivana 


Krstitelja tome drugome. 


Broj se Isusovih pratitelja na ovom putu povećao sa šest na dvanaest. Neki od njih 
su odustali od svoga namjeravanog puta i pridružili mu se, dok su drugi jednostavno 
došli na određenoj ruti puta. Njegove propovijedi su ih očaravale, pa počeše 
razmišljati da Isus mora da je onaj Jedan, o kome je Ivan govorio. Isus ih je sve 
jednako volio, s nijednim nije bio posebno blizak. Isus je uradio mnoga djela koja su 
Proroci u prošlosti prorokovali, i tako ispunio proroštva, a posebno proroštva proroka 


Ilije. 


Isus ode sa svojim pratiteljima preko gorja Libana k velikom gradu Sidonu, koji je 
ležao paralelno s morem. S vrha planine pogled je bio prekrasan. Izgledalo je kao da 
grad leži na samoj obali, ali kad ste bili u ravnici grada vidjeli ste da je udaljen nekih 
45 minuta od mora. Bio je to veliki, gusto naseljeni trgovački grad. Gledajući ga s 
vrha planine, čovjeku se činilo kao da gleda veliku flotu brodova. Jer, s ogromnog 
broja ravnih krovova uzdizale su se šume motki, na kojima su bile zastave, tende 
štandova i platna za sjenila, raznih boja. Bijele tende su bile razvučene između motki, 
lepršajući na povjetarcu. Oko štandova su bile gomile ljudi, ovisno o njihovim željama 


i sklonostima. Između kuća sam vidjela razne vrste sjajnog posuđa. 


Okolica grada je bila plodna, bilo je puno voćnjaka. U vrtovima i oko njih, bijahu 
brojne voćke, a oko nekih sjedalice. Do nekih vrtova su vodile stepenice, tako da je 
cijela grupa ljudi mogla sjediti u njihovom hladu, kao pod sjenicama. Ravnica u kojoj 


je grad ležao nije bila baš naročito široka. 


U gradu je bilo i Židova i pogana. Poslovali su jedni s drugima, a idolatrija je bila 
općenita. Gospodin je na svom putu poučavao i propovijedao na sjenovitim 


mjestima, pod velikim stablima, govoreći o Ivanu, njegovu krštenju i pokori. 


Isus je bio dobro primljen u gradu. Tamo je bio jednom i prije ovoga dolaska. U školi 
je poučavao o dolasku Mesije i o propasti idolatrije. Kraljica Jizabela koja je toliko 


proganjala proroka Iliju, bila je iz ovoga grada. 


Isus ostavi svoje kompanjone u Sidonu, pa ode u jedno malo mjesto, koje je bilo 
južnije, ali i udaljenije od mora. Želio je biti sam i moliti se. S jedne strane mjesto 
bijaše potpuno opkoljeno šumom. Imalo je debele zidove, a okruživali ga vinogradi. 
To mjesto bijaše Sarepta, mjesto u kojem je udovica hranila proroka Iliju. 

Što se toga tiče, i Židovi i pogani su imali razna praznovjerja. Oni su oduvijek 
dopuštali pobožnim udovicama da žive u gradskim zidinama. Mislili su da se tako 
osiguravaju od svake opasnosti, pa da mogu prakticirati sve vrste poroka. U to 


vrijeme starci su stanovali u zidinama. 


Isus je boravio s jednim starcem u gradskim zidinama, u kući koja je nekoć bila dom 
udovice koja je hranila Iliju. Starci koji su sad stanovali u gradskim zidinama bijahu 
nešto kao pustinjaci. Živjeli su ondje po starinskim običajima, časteći proroka Iliju, 
meditirajući i objašnjavajući proroštva, a uglavnom su molili za dolazak Mesije. Isus 
ih poučavaše o dolasku Mesije i o Ivanovu krštenju. 

Starci bijahu pobožni, ali mnoge krive ideje uvukle su se u njihova učenja. Jedna od 
njih bijaše ta da će Mesija doći u svjetskoj slavi. Isus se često povlačio u šumu kraj 
Sarepte, gdje je molio u samoći. Učio je u sinagogi, a često je poučavao i djecu. U 
okolnim selima, gdje su boravili mnogi pogani, govorio je Židovima da se ne miješaju 
s njima. Bijaše tamo stvarno dobrih ljudi, ali i zločestih. Isus nije bio s pratiteljima, 
osim ponekad u pranji nekog povremenog lokalnog žitelja. Vidjela sam ga kako 


poučava muškarce i žene na otvorenom, često na padinama brda i pod stablima. 


Klima je ovdje, meni se čini, kao da je uvijek mjesec svibanj, jer u Palestini druga 
žetva dospijeva puno prije naše. Oni nisu sjekli klasje blizu tla, kao što to mi radimo. 
Sjekli su stabljiku oko lakat od klasa. Nisu ga vršili. Uspravili su male stogove žita i 
preko njih prelazili valjcima koja bi vukli dva vola. Zrnje je mnogo suše nego li naše, 
pa se lakše i odvaja. Odvajali su ga na vjetru ili u nekoj vrsti kružnog štaglja sa 


slamnatim krovom, ali štagalj bijaše otvoren sa svih strana. 


Iz Sarepte Isus ode do mjesta koje je ležalo sjeveroistočno, nedaleko ravnice na 
kojoj je Ezekijel, zahvaćen duhom imao viziju o suhim kostima koje ustaju i spajaju 
se. Tetive i meso obaviše kosti, a preko njih prostruji vjetar, duh i život uđe u njih. 
Rečeno mi je da je spajanje kostiju i njihovo oblačenje u meso, ispunjeno učenjem 
Ivana Krstitelja i krštenjem koje je izvodio. Ali duh i život koji su im udahnuti, biti će 
tek ispunjeni Isusovim Otkupljenjem i silaskom Duha Svetoga. Isus je utješio ljude 


koji su bili vrlo siromašni i pritisnuti životom, a objasnio im je i Ezekijelovu viziju. 


Kad je napustio to mjesto, ode prema sjeveru u regiju koju je Ivan prvu posjetio kad 
je napustio pustinju. Bijaše to malo stočarsko mjesto. Noemi i njena kći Ruta dugo su 


ondje stanovale. Noemi je bila vrlo obožavana od sviju, tako da joj se ime 


spominjalo, čak i tada u Isusovo vrijeme. Kasnije se preselila u Betlehem. Gospodin 


je vrlo revno poučavao u ovom kraju. 


Tad krene natrag prema jugu, prema Samariji, da se tamo krsti. Jakob je također 
ovdje imao polja. Kroz to mjesto je tekao potočić, a daleko u pustinji bijaše izvor gdje 
je Ivan krstio. Od toga izvora put je postajao strmiji, podsjećajući me na onaj kojim 
su Adam i Eva išli kad su bili istjerani iz Raja. Put je vodio dolje do Ezekijelova bojnog 
polja. 

Na Adamovu i Evinu putu, stabla su postajala sve manja i manja, kvrgavija i sve 
rjeđa, sve dok nisu stigli u potpuno pust kraj gdje je raslo samo bijedno grmlje. Raj 
je bio visoko gore, kao što je sunce visoko iznad zemlje. Nakon Pada, nestao je kao 


da se skrio iza visokih planina. 


Na svom povratku iz pastirskog kraja Sarepte, Isus je išao rutom kojom je prošao i 
prorok Ilija, kada je išao s potoka Kerita do Sarepte. Dok je tuda prolazio, Isus je tu i 
tamo poučavao. Prošao je kraj Sidona. Iz Sarepte je išao na jug radi svoga krštenja. 


Šabat je slavio u Sarepti. 


Nakon Šabata, Isus krene za Nazaret, poučavajući na raznim mjestima. Nekad su ga 
pratili suputnici, a nekad je išao sam. Hodao je bos. Sandale je obuvao samo kad je 
ulazio u neki grad ili selo. Prošao je preko dolina prema gori Karmel, a jednom je bio 


blizu puta koji vodi dolje u Egipat, ali Isus je skrenuo na istok. 


Majka Božja, Marija Kleofina, majka Parmenasa i druge dvije žene, išle su u Nazaret, 
dok su Serafija (kasnije Veronika), Ivana Kusa i Veronikin sin, koji se kasnije 
pridružio učenicima, također išli u Nazaret, ali samo iz smjera Jeruzalema. Išli su 


posjetiti Mariju koju su upoznali na svojim godišnjim putovanjima u sveti grad. 


Marija i Josip, kao i sve druge pobožne obitelji, nosili su hodočasnički habit, kojeg su 
oblačili kad su išli na tri sveta mjesta: jeruzalemski Hram, veliki cedar blizu 
Betlehema, i kad su išli na goru Karmel. Anina obitelj, kao i sve druge pobožne 


obitelji, obično bi išli na goru Karmel u svibnju, kad bi se vraćali iz Jeruzalema. Na toj 


su gori bili Ilijin zdenac i spilja, poslije uređena kao kapelica. Pobožni Židovi su stalno 
posjećivali ova sveta mjesta. Nisu dolazili u neko utvrđeno vrijeme, nego kad je kome 
pasalo, a molili su za dolazak Mesije. Židovski pustinjaci su boravili na toj gori, a 


poslije su tamo kršćanski pustinjaci imali svoje ćelije. 


U malom gradiću na zapadnoj strani gore Tabor, Isus poučavaše u školi, a govorio je 
o Ivanovom krštenju. Oko njega je bilo pet sljedbenika, neki će od njih postati 
učenicima. Sinedrij iz Jeruzalema je poslao po kuririma pisma svim upraviteljima 
škola i rabinima u cijeloj Palestini, u kojima je pisalo da paze na izvjesnog Čovjeka 
koji će doći i koji će se možebitno uskoro podvrći krštenju. Neka paze na tog Čovjeka 
i neka šalju povratne informacije o njegovim akcijama. Jer, ako je On u stvarnosti 
Mesija, neće mu trebati Ivanova krštenja. 

Članovi Sinedrija bijahu vrlo uzrujani kad saznaše da je Isus Onaj, koji je kao 
dvanaestogodišnjak naučavao u Hramu. Glasnici otiđoše također do nekog grada na 
cesti za Hebron, četiri sata od jezera, u regiji gdje su Aronove i Mojsijeve uhode 
pronašle divovske grozdove. Grad se zvao Gaza. Tamo je bio vrlo dugi red šatora, od 
jezera sve do grada, a pod njima razne vrste robe od svile i vune, izložene na 


prodaju. 


Isus je tu i tamo s pet sljedbenika poučavao u regiji gdje je bio Jakovljev zdenac, a 
tamo je slavio i Šabat. Kad se Isus sa svojim pratiteljima vratio do Nazareta, Blažena 
je Djevica izišla van grada kako bi ga pozdravila. Ali, kad vidje da nije sam, odustane, 
pa se vrati natrag. Čudila sam se njenom samoodricanju. Isus je poučavao u školi u 


Nazaretu. Svete su žene također bile prisutne. 


Sutradan, kad je Isus poučavao u sinagogi pred velikim auditorijem, svete žene su 
bile odsutne. Oko Isusa su bila petorica učenika i oko dvadesetak mladih Nazarećana, 
prijatelja iz njegova djetinjstva. Slušatelji su mrmljali na njegovo učenje. Međusobno 
su šaptali da će možda sad dati mjesto krštenju koje je Ivan napustio, pa će nastaviti 
gdje je Ivan stao. Ali, nastavljali su, on se toliko razlikuje od Ivana. Ivan je boravio u 
pustinji pripremajući se za svoju misiju, ali ovoga Isusa svi dobro znaju, a oni su 


odlučni da mu ne dozvole, da ih više nimalo ne zavodi. 


5. Isus u Betsaidi i Kafarnaumu 


Isus je napustio Nazaret i otišao u Betsaidu, gdje je utješio neke ljude svojim 
učenjem. Blažena je Djevica zajedno s Isusovim pratiteljima ostala u Nazaretu. Za 
vrijeme svoga boravka u Nazaretu, Isus je odsjeo sa svojim pratiteljima kod svoje 
Majke. Ali velika se graja i uzbunjenost podigla u mjestu radi njegova dolaska, tako 
da je Isus riješio nakratko otići u Betsaidu, a da se u Nazaret vrati kad se pruži 
prilika. Pratio ga je Veronikin sin Amendor, zatim sin jedne udovice, njegove 


rođakinje, i jedan Petrov rođak, koji je poslije postao učenikom. 


U Betsaidi u sinagogi, na Šabat, Isus poučavaše vrlo revno. Reče svojim slušateljima 
neka pogledaju u sebe, odu na krštenje do Ivana i pročiste se pokorom. Jer, inače 
dolazi vrijeme kada će zakukati jao! jao! U sinagogi je bilo puno ljudi, ali nije bio 
nijedan budući apostol, osim čini mi se Filipa. Drugi učenici, koji su pripadali Betsaidi 
i okolici, slavili su Šabat na drugom mjestu. Bili su u kući blizu ribnjaka, u blizini 
Kafarnauma. Za vrijeme ovoga propovijedanja, molila sam da ljudi poslušaju Isusa i 


odu na krštenje kod Ivana, i da se istinski obrate. 


Tad ugledah viziju u kojoj vidjeh da je Ivan preteča, onaj koji uklanja iz ljudi 
neravnine, njihove grubosti. Vidjela sam ga kako radi sa žarom, aktivno i energično, 
propovijeda tako vatreno da mu odjeća od devine dlake klizi s ramena na rame. 
Mislim da je to bila simbolična vizija, jer istovremeno ugledah neke ljušture koje 


spadaju s novokrštenika, crni dim izlazi iz drugih, a lagani sjajni oblaci silaze na treće. 


I u Kafarnaumu je Isus poučavao u školi. Ljudi su došli sa svih strana kako bi ga čuli, 


a među njima bijahu Petar, Andrija, i mnogi drugi koji su već bili kršteni od Ivana. 


Kad je Isus otišao iz Kafarnauma, vidjela sam ga kako poučava na mjestu koje je bilo 
dva sata udaljeno od grada, prema jugu. Tamo je bilo puno ljudi koji su ga došli čuti. 


Sa njim su bila samo trojica učenika, jer budući apostoli koji su ga slušali u 


Kafarnaumu, nisu s njim razmijenili ni riječi, već su otišli ponovo na jezero. Ovdje je 


Isus ponovo naučavao o Ivanovu krštenju i o ispunjenju Obećanja. 


Tad krene prema jugu, poučavajući svugdje, sve do donje Galileje u smjeru 
Samarije, a Šabat je slavio u jednoj školi između Nazareta i Seforisa. Svete žene iz 


Nazareta su bile prisutne, kao i Petrova supruga i supruge drugih budućih apostola. 


Mjesto se sastojalo od nekoliko kuća i jedne škole. Od Anina bivšeg obitavališta 
dijelilo ga je samo jedno polje. Od budućih apostola došli su slušati Isusa: Petar, 
Andrija, Jakov mlađi i Filip, svi Ivanovi učenici. Filip je bio iz Betsaide. Bio je 
poprilično dobro obrazovan, a bio je vješt i u pisanju. Isus tu nije proveo mnogo 
vremena. Nije ni blagovao, već je samo poučavao. Apostoli su vjerojatno slavili Šabat 
u okolici, jer su Židovi često na Šabat posjećivali druga mjesta. Pošto su saznali da je 


Isus u blizini, došli su ga čuti. Isus još nije progovorio ni riječi s bilo kojim apostolom. 
6. Isus u Seforisu, Betuliji, Cedesu i Jizraelu 


Od zadnjeg mjesta, Isus prijeđe preko planine s tri učenika i ode do Seforisa, koji je 
4 sata udaljen od Nazareta. Zaustavio se kod svoje tete Marahe, koja je bila mlađa 
Anina sestra, i majka dvojice sinova i kćeri. Sinovi su bili odjeveni u dugu bijelu 


haljinu. Zvali su se Arastaria i Koharija, a poslije su se pridružili učenicima. 


Tamo su također došle Blažena Djevica, Marija Kleofina i druge svete žene. Oprali su 
noge Isusu, i pripremili svečani obrok njemu u čast. Noć je proveo u Marahinoj kući, 
a ta kuća je bila kuća Aninih roditelja. Seforis je bio veliki grad, a u njemu su bile tri 
sekte: Farizeji, Saduceji i Eseni, a svaka je imala svoju vlastitu školu. Ovaj je grad 


često patio od raznih ratova. Danas taj grad jedva da postoji. 


Isus je tamo ostao par dana. Propovijedao je i nagovarao ljude na Ivanovo krštenje. 
Učio je u dvije sinagoge u istom danu, u velikoj i jednoj manjoj. Velika je pripadala 


Farizejima. Slušali su ga nehajno, mrmljajući protiv njega. Žene su bile prisutne na 


tim propovijedima. Manja je sinagoga pripadala Esenima, i tu nije bilo mjesta za 


žene. Eseni su ljubazno primili Isusa. 


Kad je Isus poučavao u školi Saduceja, dogodilo se nešto čudesno. U Seforisu je bio 
veliki broj opsjednutih, luđaka i mjesečara. Njih su držali u školi blizu sinagoge, koju 
su poslije pohađali s dozvolom, kad bi se održavale molitve ili učenja. U sinagogi su 
imali hol u pozadini samo za sebe, a prisiljavali su ih da pažljivo slušaju propovijedi i 
molitve. Čuvari su imali bičeve, kretali su se između njih. Svaki je čuvar pazio na pet- 
šest pacijenata. Prije nego li je Isus ušao, vidjela sam ove jadnike za vrijeme 
poučavanja Saduceja, izobličenih likova, većina u grčevima kao padavičari. Čuvari su 
ih morali dovoditi u red bičevima i guranjima. 

Kad se Isus pojavio, isprva se utišaše, ali nakon par časaka, jedan poče vikati, a 
drugi odmah prihvatiše. Vikali su, 'To je Isus Nazarećanin, rođen u Betlehemu, 
posjetili su ga Mudraci s Istoka. Njegova je Majka sad kod Marahe. On poučava novu 
nauku, koju mi ne smijemo slušati" i tako su nastavili, nabrajajući naglas cijeli Isusov 
život do tada. Tamo gdje bi jedan stao, drugi bi nastavljao. Bičevi čuvara sijevali su 


zrakom, jer su uskoro svi počeli vikati, pa je zbrka bila općenita. 


Tad Isus zapovijedi da ih dovedu njemu van sinagoge, a on posla dvojicu učenika da 
pokupe ostale luđake po gradu i da ih također dovedu tamo. Uskoro je tamo bila 
gomila ljudi, preko 50 nesretnika, kao i gomila drugog naroda, svi željni u iščekivanju 
što će se zbiti. Luđaci su i dalje vikali. Tad Isus progovori 'Duh koji govori kroz njih je 
odozdol. Neka opet ide tamo!" Istovremeno svi postadoše tiho. Bili su izliječeni, a ja 
vidjeh kako je nekoliko palo na tlo. 


Tad nastade u gradu velika buna, potaknuta ovim izlječenjem, pa su Isus i njegovi 
učenici bili u velikoj opasnosti. Strka je bila tako velika, da je Isus pobjegao u kuću i 
napustio grad te noći. Grad su također napustili i Blažena Djevica, trojica učenika, 
Koharija i Aristarija, sinovi Anine sestre. Majka je Isusova bila u velikoj brizi i tjeskobi, 
jer ovo je bilo prvi puta da je vidjela kako je njen Sin tako žestoko napadnut. Isus je 
pokazao na tri stabla van grada kao mjesto ponovnog sastajališta, a odande svi 
zajedno nastaviše k Betuliji. 


Većina ljudi koje je Isus izliječio u Seforisu otišla je Ivanu na krštenje. Kasnije su 


postali glavari grada koji je slijedio Isusa. 


Betulija je onaj grad koji je bio opsjedan i gdje je Judita ubila Holoferna. Bio je 
izgrađen na planini, jugoistočno od Seforisa. Iz njega je pucao širok i prekrasan 
pogled. Magdalenin dvorac u Magadli ne bijaše daleko odatle, a sama je Magdalena 
bila na vrhuncu svoje slave. Betulija je također imala dvorac, a samo je mjesto bilo 


bogato izvorima vode. 


Isus i njegovi učenici uđoše u gostinjac van grada, a tamo dođoše i Marija i druge 
svete žene. Čula sam kako Marija razgovara s njim, moleći ga da ovdje ne poučava, 
jer se ona boji nove bune. Ali Isus je odgovorio da on zna što će činiti. Marija upita, 
"Zar mi nećemo ići na Ivanovo krštenje?' Na to Isus ozbiljno odgovori, 'Zašto bi sad 
išli na Ivanovo kršenje? Zar nam je potrebno? Putovati ću i još malo žeti, a ja ću sam 
reći kad je vrijeme da se ide na krštenje.' Kao i poslije u Kani, Marija ušuti. Poslije 
sam vidjela da su svete žene primile krštenje tek poslije Duhova, i to kod bazena 


Betsaida. 


Svete žene otiđoše u grad. Isus poučavaše na Šabat u sinagogi, a mnogi iz okolice 
dođoše čuti njegove propovijedi. Tu u Betuliji, također sam vidjela brojne luđake i 
opsjednute, na cesti van grada, i tu i tamo na ulicama grada kroz koje je Isus 
prolazio. Odmah bi se utišali i postali oslobođeni svojih boleština. Ljudi su govorili 
jedni drugima, 'Ovaj čovjek mora da posjeduje moć sličnu starim Prorocima, budući 
ovi nesretnici postaju mirni u njegovoj prisutnosti.' Građani su smatrali Isusovu 
prisutnost kao nagradu, premda Isus nije za njih ništa osobito učinio, ali su ga 
potražili u gostinjcu da mu zahvale. On ih poučavaše i nagovaraše na Ivanovo 


krštenje. 


Građani Betulije su primili Isusa i njegove učenika najsrdačnije što su mogli. Nisu mu 
dozvolili da ostane u gostinjcu van grada, nego se međusobno natjecaše tko će imati 


čast primiti ga u svoju kuću. Oni koji nisu primili Isusa, bar su nastojali primiti 


njegove učenike. Ali, učenici ne htjedoše napustiti svoga Učitelja. Napokon Isus 
obeća da će dolaziti kod svakoga naizmjenično. Njihova ljubav i veliki entuzijazam za 
Isusom, ne bijaše skroz čista, bez interesa, pa ih je Isus prozreo i o tome poučavao u 
sinagogi. Oni su imali druge zamisli. Željeli su, da ovaj novi Prorok, bude kod njih u 
gradu, kako bi privukao ljude i tako povećao njihovu zaradu, jer su izgubili svoj 


dohodak nestankom trgovine s poganima. 


Kad je Isus napustio Betuliju, ugledah ga u dolini kako propovijeda pod stablima. 
Osim onih pet učenika, sad je tamo bilo i drugih dvadeset koji su ga slijedili. Svete su 
se žene već vratile u Nazaret. Isus je napustio Betuliju jer je toliko bio opsjedan od 
ljudi. Brojni bolesnici i opsjednuti iz okolice skupljali se u gradu, nadajući se 
ozdravljenju. Ali, Isus još nije započeo otvoreno liječiti. Kad je otišao iz Betulije, 
Galilejsko jezero mu je ostalo straga slijeva. 

Slijedeće mjesto u kojem je učio bijaše jedno staro mjesto koje su prije koristili Eseni 
ili Proroci kod poučavanja. Sastojalo se od podignuta travnata humka, okružena 
malim parapetima, gdje se je publika mogla udobno smjestiti. Tamo se okupilo oko 


Isusa tridesetak ljudi. 


Tu večer ugledah Isusa sa svojim sljedbenicima, kako stiže u neko malo seoce koje 
je imalo sinagogu, udaljeno oko sat vremena od Nazareta, gdje je odsjeo onomad 
kad je išao u Seforis. Mještani su ga uljudno primili. Odveli su ga u jednu veliku kuću 
ispred koje je bilo dvorište, oprali mu noge, kao i njegovim učenicima, očistili i 
očetkali njihove putničke haljine, pripremivši obrok za sve njih. Isus je poučavao u 


sinagogi. Svete su žene bile u Nazaretu. 


Sutradan je Isus otišao oko 10 km dalje do jednog levitskog grada, Cedesa ili 
Cesiona. Slijedili su ga sedmorica opsjednutih, koji su još jasnije nego li oni u 
Seforisu oglašavali njegovu misiju i povijest. Iz grada su izišli stari svećenici i mladići 
odjeveni u duge bijele haljine, kako bi ga susreli, jer su prije Isusa u grad već došli 


njegovi sljedbenici. 


Isus još ovdje nije oslobodio nijednog opsjednutog. Oni bijahu zatvoreni u jednu 
kuću. Zatvorili su ih svećenici, kako ne bi stvarali nered. Ali, Isus ih je kasnije poslije 
svoga krštenja oslobodio. 

Tu je bio vrlo dobro primljen, ali kad je zatražio da propovijeda, upitaše ga: 'Kako se 
zoveš? Koja je tvoja misija? Zar ti nisi Josipov i Marijin sin?' Isus je odgovorio 
općenito, da Onaj koji ga je poslao i kome on pripada, obznaniti će sve kod njegova 
krštenja. Učio ih je mnogim drugim stvarima u svezi ovoga, kao i o Ivanovu krštenju. 
Propovijedao je na brdu u centru mjesta, gdje je, kao i u Tebezu, bila pripravljena 
govornica-katedra za takve svrhe. Ne bijaše potpuno otvorena, nego je stajala pod 


natkrivenim skloništem ili sjenicom. 


Isus odavde ode kroz jednu pastoralnu regiju, gdje je kasnije, nakon druge Pashe, 
izliječio gubavca. Poučavao je i u drugim seocima okolice, ali na Šabat, ode sa svojim 
pratiteljima do Jizraela. Jizrael bijaše raštrkano mjesto, kuće su bile u grupama, 
međusobno razdvojene ruševinama, tornjevima i vrtovima. Kroz grad je išla glavna 
cesta, zvana Kraljevska cesta. Isus je sa sobom imao trojicu kompanjona, drugi su 


tamo došli prije njega. 


Jizrael je bio dom striktnih izvršitelja židovskog Zakona. Međutim, ne bijahu oni 
Eseni, nego Nazireji. Dali bi zavjete na određeno vrijeme, dulje ili kraće, te prakticirali 
razne vrste mrtvljenja. Imali su velike institucije, koje su pak imale razne sekcije. 
Neoženjeni muškarci su okupirali jedan dio, dok bi neudane djevojke bile u drugom 
dijelu. I oženjeni su činili zavjete o spolnoj suzdržljivosti na određeno vrijeme. Za 
vrijeme toga perioda muževi su živjeli u kući odmah do kuće neoženjenih muškaraca, 


dok su supruge živjele do neudanih djevojaka. 


Svi su bili odjeveni u sive ili bijele habite. Njihov superior je nosio dugu sivu haljinu, 
obrubljenu resama, s malim bijelim ornamentima u obliku voća, a haljina je bila 
opasana pojasom na kojem su bila ispisana slova. Oko jedne ruke bila je omotana 
traka od gruba, sivo-bijela vunena platna, gusta kao otkan ubrus, čiji je jedan kraj 
bio ukrašen čupavim resama. Nosio je i kolar, mali plašt, skoro kao onaj u Esena, 


osim što je bio siv i otvoren straga, umjesto sprijeda. Jedan prazan štit bijaše 


pričvršćen sprijeda, dok je otraga bio svezan trakama. Na ramenima su visjele 
rasporeni nabori. Svi su nosili crne sjajne kapuljače, a sprijeda su bile napisane neke 


riječi. 


Tri su se grupe susrele na vrhu brda, formirajući krug, koji je kao obruč bio bijelo-siv. 
Nazireji su imali duge, guste, kovrčave kose i brade. Pokušala sam se sjetiti koji im je 
apostol sličio, pa se sjetih da je takav ustvari bio sveti Pavao. Imao je kosu i odjeću 
kao Nazireji, onda kad je progonio Kršćane. Vidjela sam ga i kasnije s Nazirejima, jer 
je bio jedan od njih. Oni su puštali da im kosa naraste dok je trajao njihov zavjet, a 
kad bi zavjet istekao, kosu bi odsjekli i spalili kao žrtvu. Žrtvovali su također i 
golubove. Čovjek je mogao zamijeniti nekoga u izvršenju njegova zavjeta, tj. preuzeo 
bi njegov zavjet. Isus je s njima proslavio Šabat. 

Jizrael je bio odijeljen od Nazareta jednim planinskim grebenom. Nedaleko od 
Jizraela bijaše jedan zdenac, pokraj kojega je jednom kralj Šaul logorovao sa svojom 


vojskom. 


Isus je na Šabat poučavao o Ivanovu krštenju. Rekao je, premda je njihova 
pobožnost hvale vrijedna, ipak skrajnosti mogu dovesti do opasnosti. Postoje razni 
putovi spasenja. Raskoli u zajednici mogu lako dovesti do sektašenja. U svome 
ponosu, mogu gledati na svoju slabiju braću koja se ne mogu toliko mrtviti, a koju 
mogu zamijeniti jači, kao na manje vrijedne. Takvo je Isusovo učenje bilo vrlo 
potrebno ovdje, budući su se ljudi u predgrađima počeli miješati s poganima i koji su 
odstupali od pravila i smjerova, jer su se sami Nazireji odvojili od njih. Isus je 


posjetio ove ljude u njihovim domovima, i pozvao ih na svoju propovijed o krštenju. 


Sutradan je Isus bio prisutan na obroku pripremljenu njemu u čast od Nazireja, a 
govorio im je o vezi obrezanja i krštenja. Prvi put sam tad čula kako Isus govori o 
obrezanju, ali ne mogu se sjetiti točnih Isusovih riječi. Rekao je nešto o efektu 
obrezanja, da je u Zakonu postojalo obrezanje, ali sad će uskoro biti ukinuto, kad će 
Božji ljudi dolaziti ne više po mesu iz Abrahamove obitelji, nego po duhu, po krštenju 


od Duha Svetoga. 


Velik broj Nazireja je postao Kršćanima. Ali, njihovo striktno držanje Judaizma, 


kombinirano s Kršćanstvom, mnoge je od njih odvelo u herezu. 


7. Isus među poreznicima (carinicima) 


Kad je Isus napustio Jizrael, išao je malo na istok, a tad krenuo oko planine koja je 
ležala između Jizraela i Nazareta, oko dva sata od prethodnog mjesta. Tako stiže do 
brojnih kuća, poredanih u redove s obje strane glavne ceste. To bijahu kuće carinika. 
Neki jadni Židovi stanovahu pod šatorima, malo podalje od ceste. Ta je cesta, uz koju 
su bile poredane kuće, bila ograđena pletenim šibljem, a ulaz kod svake kuće bijaše 
zatvoren. Ovdje su živjeli bogati carinici, iznajmljivali su mnoge štandove u okolici, pa 
ih opet unajmljivali od podcarinika. Matija je bio jedan od podcarinika, ali on ne 


življaše ovdje, nego pripadaše drugamo. 


Mislim da je Marija, rođakinja od Elizabete, jednom stanovala ovdje. Pošto je ostala 
udovicom, otišla je u Nazaret, pa u Kafarnaum. Ona bijaše ona ista koja je 


prisustvovala kod preminuća Blažene Djevice Marije. 


Trgovački put, koji je vodio iz Sirije u Egipat, Arabiju i Sidon, prolazio je ovuda. Velike 
bale bijele svile prolažahu ovuda na devama i magarcima. Također, fina vunena 
roba, platna, bijela i obojana, prekrivači i tepisi, začini i mirodije, sve ovuda bijaše 
nošeno. Kad bi deve došle u rajon, vrata bi se zatvarala, a trgovci bi otpakirali svoju 
robu, koja bi se tada pažljivo ispitivala. Trgovci su morali platiti porez, dijelom u robi, 
a dijelom u novcu. U novcu je to uglavnom iznosilo najviše tri ili četiri kockaste, žute, 
bijele ili crvenkaste kovanice, na kojima su bili otisnuti likovi, s jedne strane 
ispupčeni, a s druge udubljeni. Također su davali i nekakve druge kovanice, koje 
bijahu različite od ovih. Na takvim sam kovanicama vidjela male tornjeve, djevicu, 
kao i djetešce u malom brodiću. Male šipke zlata, kakve su donijela Tri Kralja, nikad 


više nisam vidjela, osim kod nekih stranaca koji su došli do Ivana Krstitelja. 


Carinici su bili svi međusobno u savezu. Kad bi jedan primio više nego li drugi, dijelio 


bi s ostalima višak. Bili su svi dobrostojeći i živjeli su dobro. Kuće su im imale 


dvorišta, vrtove i zidine, što me podsjećalo na naše bogatije seljačke kuće. Živjeli su 
potpuno zatvoreno, jer drugi se ne htjedoše družiti s njima. Imali su svoju vlastitu 


školu i svoga učitelja. 


Isusa su vrlo dobro primili, kao i njegove sljedbenike. Vidjela sam kako je tamo došlo 
nekoliko žena, mislim da je među njima bila i Petrova supruga. Jedan od njih je nešto 
govorio s Isusom, pa njih dvojica uskoro otiđoše. Možda su dolazili ili odlazili iz 
Nazareta, činiti neki zadatak za Majku Božju. Isus isprava ostade kod jednoga, pa 
kod drugog carinika. Naučavao je u njihovoj školi. Posebno se osvrnuo na činjenicu, 
da oni često uzimaju od putnika više nego bi trebali, više nego je pravedno. Oni na to 
postadoše zbunjeni, ne mogavši se složiti otkuda on to zna. Oni bijahu ponizniji od 
drugih Židova, pa je Isusova riječ nailazila na plodnije tlo. Isus ih nagovaraše da 


prime krštenje. 


8. Isus u Kislot-Taboru 


Isus ode od carinika nakon što ih poučavaše čitavu noć. Mnogi od njih zaželješe da 
ostane, ali on ne prihvati ništa od njih. Nekolicina ga je slijedila, jer su željeli ići s 
njim na krštenje. Danas je putovao kroz regiju Dotana. Prošao je kraj ludnice gdje je 
na prvom putovanju iz Nazareta umirio opsjednute i bijesne. Dok je prolazio kraj 
ludnice, oni ga opet glasno zazivaše imenom i žestoko tražahu da ih čuvari oslobode. 
Isus naredi njihovim čuvarima da ih oslobode, obećavši da će on odgovarati za 
možebitne posljedice. Sve su ih pustili na slobodu. Isus ih sve izliječi, a oni ga svi 


slijediše. 


Predvečer stiže do Kislota, grada na gori Karmel, a nastanjivahu ga uglavnom 
Farizeji. Oni su čuli za Isusa, ali bijahu nezadovoljni što ga slijede carinici (Farizeji su 
ih smatrali zlotvorima), bivši opsjednuti i druga svjetina. 

Isus uđe u njihovu školu i naučavaše o Ivanovu krštenju. Tad se obrati svojim 
sljedbenicima, kako im je govorio prije nego li su njemu pristupili, da ozbiljno 
razmisle, da li će moći ustrajati ili ne, jer neka znaju da njegov put nije lak. Izložio im 


je još par parabola o građenju. Ako si čovjek želi sagraditi kuću, prvo mora vidjeti da 


li će mu vlasnik zemljišta to dozvoliti. Na sličan način, oni koji ga žele slijediti, prvo 
moraju okajati svoje grijehe i činiti pokoru. Opet, ako čovjek želi podići kulu, prvo 
mora proračunati troškove. 

I mnoge druge slične stvari Isus naučavaše, a Farizejima se baš ne sviđaše njegova 
nauka. Oni su ga slušali samo radi toga kako bi ga uhvatili u riječi. Vidjela sam ih 
kako se dogovaraju koje bi mu pitanje zadali, pa da se Isus uhvati u stupicu svojih 


vlastitih riječi. 


Pripremili su veliku gozbu u vijećnici, gdje su postavili tri stola, a oko njih, slijeva i 
zdesna bijahu upaljene lampe. Iznad srednjeg stola, gdje je sjedio Isus s nekim 
svojim učenicima, kao i neki Farizeji, bijaše otvor u krovu, kao što je bio i običaj kod 
gradnje u tim krajevima. Drugi Isusovi sljedbenici posjedaše za pokrajnjim stolovima. 
U ovom gradu mora da bijaše jedan drevni običaj što se tiče sirotinje, jer su mnogi 
takvi boravili u najjadnijim kućama, da se pozovu na ovakve gozbe. Jer čim je Isus 
sjeo za stol, okrenu se k Farizejima, pitajući ih gdje je sirotinja i zar nije njihovo 
pravo da sudjeluju u gozbi. Farizeji na ovo ostadoše zapanjeni, pa rekoše da je takav 


običaj već odavno zaboravljen i da se ne prakticira. 
9, Isus u pastirskom selu Čimki 


Isus je te noći putovao između dvije doline. Vidjela sam ga kako ponekad priča sa 
svojim sljedbenicima, pa se udaljava, nasamo se moli na koljenima svome Ocu, pa se 
opet pridružuje učenicima. 

Sutradan popodne vidjeh ga kako je došao u jedno pastirsko selo, gdje su kuće bile 
raštrkane tu i tamo. Imalo je školu, ali nemahu svećenika. Posjećivao ih je jedan iz 


susjednih mjesta. 


Kad Isus stiže, škola je bila zatvorena. On skupi pastire u jednu sobu neke 
gostionice, pa ih tamo poučavaše. Pošto se Šabat približavao, te večeri tamo dođoše 
nekoliko svećenika iz sekte Farizeja, a neki od njih bijahu iz Nazareta. Isus progovori 


o krštenju i skorom dolasku Mesije. Farizeji bijahu vrlo neprijateljski raspoloženi 


prema Isusu. Izrekoše svoje primjedbe i pokušaše ga opovrgnuti i ismijati. Isus je te 


noći prespavao u tom selu. 


Na Šabat je Isus izložio mnoge parabole. Zatražio je da mu donesu gorušičino sjeme. 
Kad mu ga pružiše, neko je vrijeme pričao o sjemenu, rekavši, da samo imaju vjere 
koliko je to sjeme, mogli bi premjestiti stablo koje je tu vani, u jezero. Vani je bila 
velika kruška. Farizeji se tome smijaše i ismijavahu njegovo učenje, govoreći da je to 
za djecu. Isus je međutim dugo objašnjavao, ali sam sve zaboravila. Isus je također 
iznio parabolu o nepravednom sluzi. 

Ljudi ovoga mjesta i okolice su međutim obožavali Isusa. Povezali su ono što su čuli 
od svojih otaca o učenjima i djelima zadnjih Proroka, povezujući to s Isusovim 


učenjima, te uvidješe da je Isus u pravu i da je puno blaži i nježniji Prorok. 


Pastirsko se selo zvalo Čimki. U daljini su se mogli nazrijeti nazaretski brežuljci, jer 
bijahu udaljeni samo oko dva sata odavde. Bijaše to malo raštrkano mjesto, samo 
par kuća oko sinagoge-škole. 

Isus je odsjeo kod neke siromašne obitelji, čija je gazdarica ležala bolesna od vodene 
bolesti. Isus joj se smiluje i izliječi je. Položio je ruku na njenu glavu i stomak. Ona 
ustade potpuno zdrava i posluživaše svoga Gosta za stolom. Isus joj zabrani da 
ikome o tome govori sve dok se On ne vrati s krštenja. Na to ona upita zašto o tome 
ne bi mogla pričati, a Isus odgovori: 'Da to svima ne razglasiš, postati ćeš nijema". 
Ona umah ostade nijema i ostade tako sve do njegova povratka s krštenja. U to je 
vrijeme, čini mi se, bilo svega dva tjedna do krštenja, jer je u Betuliji ili Jizraelu 


govorio prije tri tjedna. 


Isus je tri dana naučavao u sinagogi ovoga mjesta. Farizeji su bili jako ljuti na njega. 
Isus je govorio o dolasku Mesije, reče: 'Vi očekujete da se on pojavi u svjetskoj slavi. 
Ali, on je već došao, a pojaviti će se kao sirotinja. Naučavati će istinu. Kao plaću će 
dobivati više prezira nego li hvale, jer će djelovati pravedno. Ali, ne odvajate se od 
njega, da ne biste bili izgubljeni. Ali, vi niste kao ona djeca u vrijeme Noe, koja su 
mu se ismijavala, kad je tako naporno izgrađivao arku, kako bi ih spasio od poplave. 


Svi oni koji se nisu ismijavali ušli su arku i bili spašeni.' 


Tad se okrenu k svojim učenicima, rekavši im: 'Ne odvajate se od mene, kao Lot od 
Abrahama, kad je tražio plodniju zemlju, otišao je u Sodomu i Gomoru. Ne tražite 
svjetsku slavu koju će vatra s neba proždrijeti, da se ne pretvorite u stupove soli! 
Ostanite uza me pod svim okolnostima i iskušenjima. Ja ću vam uvijek pomagati!, 
itd...' 

Farizeji na to postadoše još više razljućeni. Povikaše: 'Što vam on to obećava? Pa 
vidite da on nema ništa uza se!' Tad se okrenuše prema Isusu i upitaše: 'Zar ti nisi iz 
Nazareta? Zar ti nisi Josipov i Marijin sin?' Ali Isus odgovori uvijeno, da Onaj čiji je on 
sin, to će i pokazati. Ali oni tad nastaviše: 'Zašto ovdje govoriš da je blizu Mesija. Čuli 
smo tvoja učenja. Zar ti misliš da ćemo mi povjerovati da možda ne misliš na sebe?" 
Isus odgovori: 'O tome pitanju nemam ništa za reći, osim ovih riječi, da baš tako 
mislite." 

U sinagogi nastade veliko uzbuđenje, Farizeji ugasiše sva svjetla, a Isus i njegovi 
učenici, premda bijaše noć, napustiše to mjesto i otputovaše malo dalje niz cestu. 


Vidjela sam ih kako spavaju pod nekim stablom. 


10. Isus u pastirskom selu blizu Nazareta 


Slijedeće jutro ugledah gomilu ljudi na cesti, kako čekahu Isusa. Oni nisu bili s 
Isusom u prethodnom selu, već su išli ispred njega. Vidjeh Isusa kako s njima skreće 
s ceste, i oko tri popodne, penje se do još jednog pastirskog polja. Na tom polju 


bijaše par kolibica koje su nastanjivali pastiri u vrijeme ispaše. Ne bijaše tamo žena. 


Pastiri iziđoše naprijed kako bi dočekali Isusa. Vjerojatno su bili informirani o njegovu 
dolasku od onih koji su išli kao prethodnica. Dok su neki izišli kako bi dočekali Isusa, 
drugi su bili zabavljeni ubijanjem peradi i paljenjem vatre kako bi pripremili obrok. 
Sve se ovo odigravalo u jednoj otvorenoj prostoriji, nešto kao gostinjcu, ognjište je 
bilo odvojeno od sobe za goste zidom. Svud oko prostorije je bila klupa obrasla 
mahovinom, s pleterom obraslim zelenjem, kao naslonom. Domaćini uvedoše 


Gospodina i njegove sljedbenike unutra. Isusovih sljedbenika bijaše oko 20, a isto 


toliko i pastira. Svi opraše noge, a Isusu dadoše poseban lavor. On zatraži još malo 


vode, i kad je upotrijebi, zapovijedi da je ne bacaju. 


Kad svi posjedaše za stol, Isus ispitivaše pastire, koji su izgledali nekako zabrinuto, o 
razlogu njihove zabrinutosti. Upita ih, nedostaju li neki od njih. Kao odgovor na 
njegovo pitanje, priznaše da su tužni zbog dvojice svojih drugova, koji leže tamo, 
bolesni od gube. Bojeći se da ne okuže ostale, da ih Isus ne vidi takve, odlučiše ih 
sakriti. Tad Isus naredi da ih donesu pred njega, a on posla neke svoje učenike za 
njima. Napokon se pojaviše omotani od glave do pete u plahte. Zbog toga su jedva 
nekako mogli hodati, pa je svaki bio poduprt s obje strane. Isus im se obrati, rekavši 
im da njihova guba nije došla iznutra njih, nego zbog vanjske infekcije. Dok je on to 
govorio, ja sam bila duhovno obasjana, da pastiri nisu zareženi kroz grijeh, nego kroz 


iskušenje. 


Isus im zapovijedi da se operu u vodi koju je on koristio za pranje nogu. Oni 
poslušaše, a ja vidjeh kako ljuske padaju s njih, ostavljajući ožiljke. Voda je tad 
prolita u neku rupu u zemlji koju su onda zatrpali zemljom. Isus im striktno naredi da 


ne govore ni riječi o svom izlječenju, sve dok se on ne vrati sa svog krštenja. 


Poslije im je dao upute o Ivanu Krstitelju, krštenju i dolasku Mesije. Slušatelji ga 
jednostavno ispitivaše koga da slijede, njega ili Ivana, a htjeli su znati i tko je veći, 
on ili Ivan. Isus odgovori: 'Najveći je onaj tko služi kao najmanji i kao najzadnji. Onaj 
koji se za ljubav Božju najviše ponizuje, do neznatnosti — on je najveći.' Isus ih 
nagovaraše da idu na krštenje, govorio im je o teškoćama na koje će nailaziti ako ga 


budu slijedili. 


Isus otposla sve osim pet učenika, naznačivši im mjesto sastanka u divljini, nedaleko 
Jerihona, mislim u regiji Ofra. Tamo je Joakim imao neki pašnjak. Neki od Isusovih 
slušatelja potpuno su ga napustili, neki su otišli pravo k Ivanu, dok su se treći vratili 


svojim kućama, da se pripreme radi puta na krštenje. 


Isus je s pet učenika otišao prema Nazaretu, koji je bio udaljen oko sat vremena 
odatle. Gradu su prišli na istočna vrata, koja su vodila na put prema Galilejskom 


jezeru, ali u grad nisu ušli. 


Nazaret je imao pet gradskih vrata. Na udaljenosti manjoj od četvrt sata od grada, 
dizala se planina s čijih su oštrih vrhova često ljudi padali i otkuda su poslije htjeli 
baciti Isusa. U podnožju planine bijahu neke kolibe. Isus uputi petoricu učenika da za 
sebe potraže konak kod njih, a i sam krenu tražiti konak. Imali su vode za pranje 
nogu, komad kruha i mjesto za spavanje. Anino imanje ležaše istočno od Nazareta. 


Pastiri su pekli kruh u pepelu, a bunare su kopali u zemlji, ali nisu ih obzidavali. 
11. Isus s Esenom Eliudom 


Dolina kroz koju je Isus išao po noći iz Kislot-Tabora zvala se Edron, a pastirsko se 
selo u čijoj su sinagogi nazaretski Farizeji ismijavali Isusa zvalo Čimki. Ljudi kod kojih 
je Isus s petoricom odsjeo van Nazareta, bijahu Eseni i prijatelji Svete obitelji. Eseni, 
i muški i ženski, boravili su u okolnim ruševinama starih kamenih podruma, u samoći 
i nevjenčani. Muškarci su nosili duge bijele haljine, a žene i plašteve, a svi 
obrađivahu vrtove. Nekoć su stanovali blizu Herodova dvorca u dolini Zebulon, ali 


radi prijateljstva sa Svetom obitelji, dođoše amo. 


Onaj kod koga je Isus boravio zvao se Eliud. Bio je to vrlo čestit starac, duge sijede 
brade. Bio je udovac, a za njega se brinula kći. Bio je sin Zaharijina brata. Eseni su 
ovdje živjeli vrlo povučeno, a pohađali su sinagogu u Nazaretu. Svetu obitelj su vrlo 


štovali. Za vrijeme Marijine odsutnosti oni su se brinuli o kući. 


Sutradan ujutro pet Isusovih učenika otiđoše u Nazaret, posjetiti svoje rođake i 
poznanike, kao i sinagogu. Isus je međutim ostao s Eliudom, s kojim je molio i vrlo 
povjerljivo razgovarao, jer tome pobožnom i jednostavnom starčiću mnoge misterije 


bijahu znane. 


Osim Marije, u njenoj kući su bile još četiri žene: njena nećaka - Marija Kleofina, 
Ivana Kusa - rođakinja od Ane proročice, rođakinja od starca Šimuna — majka Ivana 
Marka Marija i udovica Lea. Veronike ne bijaše više tamo, a niti Petrove supruge, 


koju sam kasnije vidjela na mjestu gdje su carinici živjeli. 


Ujutro Blažena Djevica i Marija Kleofina dođoše do Isusa. Isus raširi ruke ka svojoj 
Majci, njegov način pozdravljanja bijaše privržen, premda vrlo iskren i ozbiljan. Marija 
je bila zabrinuta zbog njega. Molila ga je da ne ulazi u Nazaret, jer ga tamo nisu 
željeli. Farizeji koji su pripadali Nazaretu, koji su ga čuli u sinagogi u selu Čimki, 
podigli su tenzije protiv Isusa. Isus odgovori Majci da će pričekati tamo gdje će 
svjetina doći da ide zajedno s njim na Ivanovo krštenje, a tada će proći kroz 


Nazaret. 


Tog je dana Isus puno razgovarao sa svojom Majkom, jer mu je dolazila par puta. 
Rekao joj je da će se tri puta uspeti u Jeruzalem na Pashu, ali i da će ta treća biti za 


nju vrlo žalosna. Otkrio joj je mnoge druge misterije, ali sam ih zaboravila. 


Marija Kleofina bijaše vrlo zgodna, lijepa žena. To jutro je razgovarala s Isusom o 
svojim sinovima, zaklinjući ga da ih uzme u svoju vlastitu službu. Jedan je bio 
službenik, ili neka vrsta magistrata, a zvao se Šimun. Dvojica su bili ribari, Jakov 
mlađi i Juda Tadej. Ta trojica bijahu sinovi iz njena prva braka. Alfej, njen prvi 
suprug, kad se ona udala za njega, bijaše udovac s jednim sinom. Ovaj posinak se 
zvao Matej. Gorko je plakala kad je razgovarala s Isusom o njemu, jer je bio carinik. 
Josip Barsaba, koji je također bio ribar, bijaše sin njenog drugog muža Sabe. U 
trećem braku s ribarom Jonasom, imala je još jednog sina, mladog Šimuna koji je bio 
još dječak. Isus je utješi, obećavši da će svi njeni sinovi jednog dana biti njegovi 
sljedbenici. Mateja je već vidio kad je bio na putu za Sidon, progovorio mu par riječi 


utjehe, pretkazavši mu da će jednog dana biti jedan od njegovih najboljih učenika. 


Blažena se Djevica vratila iz Nazareta s nekim svojim rođakinjama do svog boravišta 
u Kafarnaumu. Sluge su došle odande s magarcima da je odvedu tamo. Donijeli su 


nekoliko komada namještaja sa sobom, kojeg su nakon svoga zadnjeg putovanja 


ostavili tamo u Nazaretu, razne vrste tapiserija i vunenih stvari, nešto posuđa i drugih 
stvari. Sve je bilo zapakirano u škrinje napravljene od kore drveta, a one su pak bile 


privezane sa strana magarcima. 


Marijina kuća u Nazaretu bijaše tako ukrašena da je za vrijeme njihova odsustva 
pretvorena u kapelu. Ognjište je izgledalo kao oltar. Preko njega bijaše postavljena 
škrinja, a na njemu bijaše postavljen cvjetnjak sa cvijećem. Nakon sadašnjeg 


Marijina odlaska, Eseni su zauzeli kuću. 


12. Isus raspravlja s Eliudom o misterijima Starog zavjeta 


i o najsvetijem Utjelovljenju 


Isus je proveo cijeli dan u najpovjerljivijem razgovoru s Eliudom, koji ga ispitivaše o 
njegovoj misiji. Isus objasni sve starcu, rekavši mu da je on Mesija, ispriča mu liniju 
svoga rodoslovlja i Misteriju Zavjetne škrinje. 

Tad sam saznala da je Misterija prije velikoga potopa, odnijeta u Noinu arku, koja je 
išla od generacije na generaciju, a ponekad s vremena na vrijeme bi isčezavala, ali 
opet se stalno vraćajući. Isus reče da je Marija kod svog rođenja postala Zavjetnom 
škrinjom Misterije. 

Tad Eliud koji je za vrijeme razgovora pravio neke zabilješke na malim svitcima 
pergamene, pokaza razne odlomke Proroka koje mu je Isus objasnio, pitajući ga 
zašto On, Isus, nije ranije došao na zemlju. Isus odgovori da je mogao biti samo 
rođen od žene koja je začeta na isti način kakav je bio prije Pada, a da nije bilo Pada, 
svi bi se ljudi tako rađali. A od prvih roditelja, ne nađe se niti jedan bračni par toliko 
čist, i to oboje u sebi, do Joakima i Ane. Tada Isus razotkri Eliudu prošle generacije i 


razjasni mu prepreke koje su priječile raniji dolazak Otkupljenja. 


Iz ovog sam razgovora saznala mnoge detalje što se tiče Zavjetnog kovčega. Kad 
god je on bio u opasnosti ili ako je postojao strah od njegova otimanja, Misterija bi 
bila uklanjena od strane svećenika. Pa ipak je to bila Škrinja, toliko sveta da su njeni 
profaneri bili kažnjavani i prisiljeni da je obnove. Vidjela sam i obitelj kojoj je Mojsije 


povjerio specijalno čuvanje Škrinje, sve do Herodovih vremena. 


U vrijeme Babilonskog prognanstva, Jeremija je skrio Škrinju i druge svete stvari na 
gori Sinaj. Poslije nisu nikad pronađene, ali iz Škrinje je Misterija maknuta. Druga 
Škrinja je poslije bila napravljena po prvom modelu, ali nije sadržavala svete stvari 
koje je imala prva Škrinja. Aronov štap kao i dijelovi Misterije čuvali su se kod Esena 
na Horebu. Sakrament Blagoslova je ponovo, ali ne znam od kojeg svećenika, 
položen u Škrinju. U jami, koja je poslije postala bazen Betsaida, čuvala se sveta 
vatra. Vidjela sam u slikama mnoge stvari, koje je Isus objašnjavao Eliudu, čula sam 


samo djelomično izgovorene riječi, ali ne mogu ih se sjetiti. 


Opisao je činjenicu uzimanja svoga tijela od blagoslovljene klice, koju je Bog stavio u 
Adama prije Pada. Ta blagoslovljena klica, po kojoj je na početku svaki Izraelac bio 
jednako vrijedan, silazila je s generacije na generaciju. Isus je objašnjavao kako je 
njegov dolazak bio često sprječavan, kako su neke izabrane posude postale 
nevrijedne. Sve sam ovo vidjela u stvarnosti, realno. Vidjela sam sve Isusove pretke i 
kako su stari Patrijarsi kod svoje smrti prenosili Blagoslov sakramentalno na 
prvorođenca. Vidjela sam da su zalogaj i gutljaj pića, koje je Abraham primio od 
anđela, zajedno s obećanjem sina Izaka, bili simbol Presvetog Sakramenta Novog 
zavjeta i da je njihova okrepljujuća snaga proistekla iz Tijela i Krvi budućeg Mesije. 
Vidjela sam Isusove pretke kako primaju taj Sakrament, da bi tako pridonijeli 
Inkarnaciji Boga. Vidjela sam da su Isusovo tijelo i krv, kod Utjelovljenja, primili od 


svojih predaka najuzvišeniji Sakrament, radi ujedinjenja čovjeka i Boga. 


Isus je puno razgovarao s Eliudom o svetosti Ane i Joakima, kao i o natprirodnom 
začeću Marije pod Zlatnim vratima. Reče mu da ga nije Josip začeo, nego je začet od 
Marije po tijelu, budući je ona začeta od čistog Blagoslova koji je uzet od Adama prije 
Pada, a koji je preko Abrahama sišao sve do Josipa Egipatskog. Nakon njegove smrti, 


postavljen je u Škrinju zavjetnu, a odatle je povučen da bi bio predan Joakimu i Ani. 


Isus reče, da bi oslobodio čovječanstvo, On je morao doći u slabosti čovještva, kako 
bi sve mogao primiti i osjetiti kao čovjek. Reče da će jednog dana biti uzdignut kao 


Mojsijeva zmija u pustinji, na gori Kalvariji, gdje leži pokopano tijelo prvog čovjeka 


Adama. Ispriča mu i o žalosnoj budućnosti koja ga očekuje, kao i o nezahvalnosti 


ljudi. 


Eliud je povjerljivo i jednostavno pitao pitanje za pitanjem. Premda je razumio sve 
što je Isus rekao bolje od apostola, premda je gledao na stvari s više duha nego li 
oni, još uvijek mu ne bijaše sve jasno, nije još mogao pravo shvatiti kako će Isus 
izvršiti tu misiju. Pitao je Isusa gdje je to njegovo Kraljevstvo, u Jeruzalemu, u 
Jerihonu ili u Engadi. Isus odgovori da tamo gdje On bude, tu će biti i njegovo 
Kraljevstvo, i da on nema izvanjskog kraljevstva. 

Starac je razgovarao s Isusom tako prirodno i jednostavno. Eliud mu razloži mnoge 
stvari o njegovoj Majci, kao da ih Isus ne zna, a Isus ga ljubazno slušaše. Reče mu o 
Joakimu i Ani, pa ispriča život i preminuće svete Ane. 

Isus reče da nijedna žena nije bila čistija od Ane. Reče da se udavala dvaput nakon 
Joakimove smrti, radi poslušnosti samoj zapovijedi Božjoj, jer joj je tako naloženo. 


Bijaše prikladno da se broj plodova, određen iz ove svete grane, napuni do punine. 


Dok se Eliud prisjećao okolnosti Anine smrti, ja sam istovremeno imala viziju toga. 
Vidjela sam Anu kako leži na prilično visoku ležaju u stražnjoj sobi (slična Marijinoj) 
svoje velike kuće. Bila je neuobičajeno živahna i govorljiva, nimalo slična umirućoj 
osobi. Vidjela sam kako blagoslivlja svoje male unučice, kao i ostalu rodbinu, koja je 
bila u predsoblju. Marija je bila kod uzglavlja, a Isus kod donožja kreveta. Isus je u to 
vrijeme bio mladić, taman mu je počela rasti brada. Ana blagoslovi Mariju, zamoli 
Isusa za blagoslov, pa nastavi veselo pričati. Iznenada pogleda uvis, postade blijeda 
kao snijeg, a ja vidjeh kapi kao biserje pojavljuju se na njenu čelu. Ja zavapih: «Ah, 
umire! Ona umire!» i u svome žaru htjedoh je prihvatiti rukama. Tad mi se učini da 
je držim na svojim rukama. Kad sam izišla iz vizije, ja sam još uvijek mislila da je 


držim. 


Eliud opisa i mnoge stvari povezane s vrlinama Marije dok je bila u Hramu. Dok je 
govorio ja sam sve to vidjela u viziji. Vidjela sam da je njena učiteljica Noemi bila 
Lazarova rođakinja. Imala je oko 50 godina. Kao i sve druge žene koje su služile u 


Hramu, bila je Esenka. Vidjela sam da je Marija naučila od nje plesti. Čak i kao dijete 


često je išla s Noemi kad je ova išla čistiti razno posuđe i sprave, koje su korištene i 
uprljane krvlju kod žrtvovanja. Dobivale su određene dijelove životinjskog mesa, koje 
su rasijecale i pripremale kao hranu za svećenike i druge koji su služili u Hramu. 


Poslije sam vidjela Blaženu Djevicu kako pomaže u svim drugim zadaćama. 


Vidjela sam Zahariju kad je bio njegov red za žrtvovanje u svetištu, kako posjećuje 
dijete Mariju. Starac Šimun je također poznavao Mariju. I tako kako je Eliud iznosio 


Gospodinu stvari o Mariji, ja sam ih gledala u viziji. 


Također su razgovarali o Kristovu začeću, a Eliud ispriča i o Marijinu posjetu Elizabeti. 
Eliud također spomenu i izvor koji je Marija tamo pronašla, a i to sam vidjela. Vidjela 
sam Blaženu Djevicu kako ide s Elizabetom, Zaharijom i Josipom od Zaharijine kuće 
do jednog drugog malog imanja koje je pripadalo Zahariji, a na njemu ne bijaše 
vode. Blažena Djevica ode sama u vrt. U ruci je držala mali štap i molila se. Štapom 
probode tlo, a tanki mlaz vode se pojavi i natopi okolnu zemlju. Kad su Zaharija i 
Josip uklonili zemlju s lopatom, pokaza se jedan obilan dotok vode, uskoro se 
formirajući u najljepši izvor. Zaharija je stanovao oko pet sati na jugozapadu od 


Jeruzalema. 


U povjerljivom razgovoru koji je jedino prekidan molitvom, Eliud bijaše s Isusom. 
Eliud ga je štovao, ali nekako jednostavno i radosno, gledajući na Isusa kao na 
izabranog čovjeka. Eliudova kćer nije stanovala u istoj kući sa svojim ocem, nego 


malo podalje u jednoj kamenoj spilji. 


Tamo je bilo oko dvadeset Esena koji su živjeli na planini. Žene su stanovale 
odvojeno od muškaraca, u grupama po pet-šest. Svi su voljeli i štovali Eliuda kao 
svoga superiora. Svaki dan su se okupljali oko njega na molitvu. Isus je jeo sam s 
Eliudom, ali vrlo oskudno. Obrok im se sastojao od kruha, voća, meda i ribe. 
Poljoprivredni radovi su činili većinu dnevne okupacije ovih ljudi. 

Planina u čijem su podnožju boravili Eseni, bila je najviši vrh, planinskog lanca, na 
kojem je Nazaret stajao. Između nje i grada pružala se dolina. Na drugoj strani 


kosina je bila strma, obrasla zelenilom i vinogradima. U podnožju je bio ambis, u 


kojeg su kasnije Farizeji htjeli baciti Isusa, a bijaše pun smeća, gnoja i kostiju. 
Marijina je kuća stajala na brdu van grada, dio kuće se pružao u brdo kao neka 
spilja. Vrh kuće je međutim bio iznad visine brda, a na drugoj strani brda bijahu 


raštrkana druga boravišta. 


Marija i druge žene stigoše do njene kuće u dolini Kafarnauma, a pratio ih je Lein sin 
Kolaja. Njene su prijateljice u susjedstvu izišle kako bi je pozdravile. Marijino 
boravište kraj Kafarnauma bijaše u vlasništvu čovjeka koji se zvao Levi, a živio je 
jednoj velikoj kući nedaleko od Marije. Marijina kuća je bila unajmljena od Petrove 
obitelji, a dana je za stanovanje Svetoj obitelji, jer su Petar i Andrija poznavali 
općenito Svetu obitelj, također i preko Ivana Krstitelja, čiji su učenici i oni bili. Kuća 
je imala nekoliko okolnih nastambi u kojima su rođaci obitelji i učenici boravili, kad bi 
posjetili Svetu obitelj. Čini se da je to imanje bilo izabrano baš radi toga. Marija 
Kleofina je bila sa svojim malim sinom Šimunom, koji je imao oko dvije godine, sinom 


iz njena trećeg braka. 


Predvečer je Eliud pratio Isusa od svoje kuće do Nazareta. Van gradskih zidina, gdje 
je Josip imao svoju stolarsku radnju, živjelo je nekoliko ljudi, siromašnih, ali dobrih, 
koje je Josip poznavao, a neki od njihovih sinova bijahu Isusovi prijatelji u 


djetinjstvu. 


Eliud odvede Isusa da posjeti ove ljude. Oni ponude gostima zalogaj kruha i malo 
svježe vode. Voda je bila posebno cijenjena roba ovdje u Nazaretu. Vidjela sam Isusa 
kako sjedi na tlu među tim ljudima i kako ih nagovara da se odu krstiti kod Ivana. 
Oni su gledali nekako stidljivo na Isusove zahtjeve. Gledali su u prošlost, gdje su ga 
vidjeli i smatrali jednakima sebi. Ali sad, bijaše im tako ozbiljno predstavljen od 
Eliuda, kojega su inače izuzetno cijenili, čiji su savjet uvijek tražili, u kojeg su često 
tražili utjehu, a sad se on ujedinio s ovim Isusom i nagovara ih na krštenje. Jedva su 
mogli pojmiti koju je sad poziciju Eliud zauzeo prema njima. Istina, čuli su priče o 


Mesiji, ali nisu ni trun mogli pomisliti, da je njihov Isus taj Mesija. 


13. Isus i Eliud šetaju i razgovaraju 


Sutradan su Isus i Eliud otišli južno od Nazareta kroz dolinu Esdrelon na putu za 
Jeruzalem. Kad su bili dva sata iza potoka Kišona, stigoše do sela koje je imalo 
sinagogu, gostionicu i samo par kuća. To ne bijaše daleko od Endora, a blizu bijaše i 
izvor. 

Isus uđe u gostinjac. Žitelji mjesta su se ponašali prilično hladno prema Isusu, 
premda ne neprijateljski. Eliud ih nije baš nešto posebno poznavao, jer bijahu više 
farizejske sekte. Isus primijeti njihova poglavara sela i reče mu da bi poučavao u 
sinagogi, ali on odgovori kako to nije uobičajeno za strance. Isus mu reče kako ima 
poseban poziv da tako učini, pa uđe u školu. Učio je o Mesiji čije Kraljevstvo neće biti 
svjetsko, čiji dolazak neće biti praćen izvanjskim sjajem, a učio je i o Ivanovu 
krštenju. Svećenici u sinagogi nisu bili baš skloni Isusu. Isus ih zamoli da mu daju 


Pismo. On ga razmota, pa im objašnjavaše odlomak po odlomak iz Proroka. 


Eliudova komunikacija s Isusom bijaše za me vrlo dirljiva. Sve je znao i vjerovao je u 
njegovu misiju i natprirodne najave, ali još uvijek je sumnjao da je Isus sam Bog. 
Ispričao je Isusu sasvim prirodno, dok su šetali, mnoge stvari o Njegovoj mladosti, 
ono što je proročica Ana rekla o Isusu, ono što je čuo od Marije kad se vratila iz 
Egipta, jer Marija ga je ponekad posjećivala u Jeruzalemu. Isus je tad Eliudu opisao 
neke stvari koje ovaj nije znao, a sve popraćeno značajnim interpretacijama. Ali sve 
se odvijalo tako prirodno, tako jednostavno, kao kad dragi starčić razgovara sa 


svojim ljubljenim mladim prijateljem. 


Dok je Eliud opet slušao od Isusa ono što je Ana čula od Marije i to mu ispričala, ja 
sam sve to vidjela u slikama. Bila sam sretna kad sam vidjela da su iste onima koje 


sam već davno vidjela, ali sam ih skoro zaboravila. 


Isus također napomenu Eliudu svoj put na krštenje. Okupio je poveći broj ljudi i 
otposlao ih u pustinju blizu Ofre, ali reče da će ići sam, putem koji prolazi kroz 
Betaniju, gdje će razgovarati s Lazarom. Reče i drugo ime za Lazara, ali sam ga 
zaboravila. Isus spomenu i Lazarova oca, rekavši da je bio u ratu. Reče da su Lazar i 


njegove sestre bogati, a sa srcem će sve to bogatstvo dati za napredak Otkupljenja. 


Lazar je imao tri sestre. Najstarija je bila Marta, a najmlađa Marija Magdalena. 
Srednja se sestra također zvala Marija. Živjela je povučeno, njena šutljivost je 
uzrokovala da su je smatrali ludom. Nije imala drugog imena do Šutljiva Marija. Isus 
reče Eliudu o ovoj obitelji: "Marta je dobra i pobožna. Sa svojim bratom Lazarom će 
krenuti za mnom.' O Šutljivoj Mariji reče: 'Ona je imala veliku pamet i oštroumnost, 
ali za dobro njene duše, to joj je oduzeto. Ona nije od ovoga svijeta, i zato je sada 
smatraju ludom. Ali, ona nikad nije počinila niti jedan grijeh. Ako bih ja pričao s 
njom, ona bi odmah shvatila i najveće misterije. Ona neće još dugo živjeti. Nakon 
njene smrti, Lazar i njegova sestra Marta će me slijediti i dragovoljno sve dati za 
napredak Zajednice. Najmlađa sestra Marija je skrenula s pravog puta, ali vratiti će 


se i narasti do neslućenih visina svetosti, čak više od Marte." 


Eliud također progovori i o Ivanu Krstitelju. Nije ga još vidio, pa nije bio još kršten. 
Isus i Eliud tako provedoše noć u gostinjcu blizu sinagoge. Sutradan rano izjutra 
otputovaše duž gore Hermon k nekom ruševnom gradu Endoru. Oko gostionica 
bijahu masivne kamene ruševine, uglavnom zidovi, bijahu toliko debeli da su kola po 
njima mogla ići. Endor je bio pun ruševina razbacanih po vrtovima. Na jednoj strani 
bijahu velike divne građevine kao palače, dok u drugim dijelovima grada bijaše sve 
opustošeno ratom. Čini mi se da su stanovnici bili rase koja ne bijaše židovska. Nije 
bilo sinagoge u gradu, pa Isus i Eliud otiđoše na veliki trg. Tamo bijaše jedan ribnjak, 
a oko njega bijahu izgrađene trokutaste građevine s malim sobama. Ribnjak je bio u 
središtu velike zelene livade, a na njemu bijaše i par brodica, koje su plovile. Blizu se 
nalazila i pumpa, a mjesto je ustvari bilo lječilište. U malim sobama oko ribnjaka 


bijahu invalidi i bolesnici. 


Isus i Eliud uđoše u jednu od građevina. Isus je ljubazno primljen, a opraše mu i 
noge. Jedno visoko sjedalo bijaše podignuto za njega na tratini, pa je tamo učio 
narod. Žene koje su bile u nekim nastambama, zauzeše mjesta u publici. 

Ovi ljudi ne bijahu ortodoksni Židovi. Bili su sličniji robovima, odbačeni i ugnjetavani, 
oni koji su morali iskazivati počast za sve što su zaradili. Nakon nekog rata, ostali su 


ovdje u gradu. Mislim da je njihov vođa Sisera bio poražen i ubijen od neke žene 


(Suci 4, 2). Njegova je vojska bila raštrkana po cijeloj zemlji, svedena na sužanjstvo. 
Još uvijek ih je bilo oko 400 u ovim krajevima. Njihovi su praoci pod Davidom i 
Salomonom bili prisiljeni obrađivati kamen za građenje Hrama. Dugo su bili 
navikavani na takav rad. Pokojni kralj Herod ih je zaposlio na građenju akvadukta do 
brda Sinaj, duljine nekoliko sati hoda. Bili su vrlo složni i stajali su zajedno bez obzira 
na nedaće. Nosili su duge opasane kapute. Imali su zašiljene kape, koje su im 
pokrivale uši, kao u drevnih pustinjaka. Nisu komunicirali sa Židovima, premda im je 
dozvoljavano da šalju svoju djecu u židovske škole. Ali jadni ljudi bijahu tako bijedno 


tretirani i toliko prezirani, da su roditelji uglavnom zadržavali djecu doma. 


Isus je osjećao veliku samilost prema njima. Pred njega dovedoše sve bolesnike. 
Sjedili su na nekoj vrsti stolca-kreveta, gdje se naslon pomicao, pa kad bi se spustio 
nastao bi krevet. Dok ih je Isus poučavao o Mesiji i krštenju, nagovarajući ih da idu 
na krštenje, oni krotko odgovoriše da ne mogu pristupiti takvoj privilegiji, jer su oni 
siromašni odbačenici. Tad ih Isus poučavaše tako da im je ispričao parabolu o 
nepravednu upravitelju. Dao je jasno objašnjenje o tome, i ja sam sve perfektno 
razumjela. Cijeli dan sam o tome razmišljala, ali sad se ne mogu sjetiti. Možda se 


opet sjetim. 


Isus je također opisao parabolu o sinu poslanom od oca, da uzme u posjed njegov 
vinograd. Isus je uvijek opisivao tu parabolu kada je poučavao sirote, odbačene 
pogane. 

Ljudi su pripremili obrok za Isusa, vani na otvorenom. On je pozvao svu sirotinju i 
bolesnike na obrok, a Eliud i On ih posluživaše za stolom. Ova je akcija vrlo 
impresionirala njegove goste. Tu večer se Isus vrati zajedno s Eliudom do mjesta 


izvan Nazareta, gdje je ostao preko noći, a Šabat je proslavio u sinagogi. 


Sutradan su se Isus i Eliud vratili do Endora, koji je bio udaljen samo Šabatni dan. 
Tamo je Isus poučavao. Stanovnici su bili Kaananci, mislim iz Sihema. Jer, taj dan 
sam bar jednom čula ime Sihemiti. Imali su jednog idola skrivenog u podzemnoj 


pećini. Nekim mehanizmom na vodu, mogli su ga brzo uzdići iz zemlje i posjesti na 


oltar, koji je bio prekrasno ukrašen, spreman da primi idola. Oni su ovaj idol donijeli 
iz Egipta, a zvao se Aštarta, a jučer sam shvatila da je to isto kao Ištar, Estera. 

Idol je imao okruglo lice kao mjesec. Imao je raširene ruke, a u njima je držao nešto 
dugo i ovijeno, kao kukuljica ili leptir, veliko u sredini a suženo na krajevima. Mogla 
je to biti i riba. Otraga idola, na leđima bijaše stalak, na kojem je stajao veliki kabao 
ili mala polu cijev, koja se pružala preko glave. U vedru je bilo nešto kao uši u 
zelenim ljuskama, također voće i zelenio lišće. Idol je stajao u kaci koja je sezala do 
donjeg dijela tijela, a sve uokolo je bilo puno lonaca sa cvijećem. 

Ovi su ljudi obožavali ovog idola u tajnosti, a Isus ih u svojim propovijedima zbog 
toga ukori. Znali su idolu žrtvovati svoju invalidnu djecu. Pored ovog idola imali su 
još jednoga, boga Adonisa (Tamuz), koji je činio bračni par s ovom božicom 


Aštartom. 


Ovaj je narod, kao što je bilo rečeno, doživio tri poraza pod generalom Siserom. 
Bijaše raštrkan kao roblje po cijeloj zemlji. U Isusovo vrijeme bijahu jako ugnjetavani 
i prezreni. Nedugo prije Krista, prouzrokovali su neke nerede oko Herodova dvorca u 
Galileji, nakon čega su bili još više ugnjetavani. Popodne se Isus i Eliud vratiše do 


sinagoge i tamo završiše Šabat. 


U međuvremenu su Židovi bili vrlo nezadovoljni Isusovim posjetom Endoru. Ali on ih 
zbog toga prekori vrlo oštro, zbog njihove tvrdoće srca prema napuštenim i 
zapostavljenim ljudima. Upućivao ih je da prime duh ljubaznosti, nagovarajući ih da 
odvedu te ljude na krštenje, koje su oni sami primili nakon njegova nagovora. Nakon 
što su čuli ove propovijedi, Židovi ovoga mjesta postadoše ljubazniji prema Isusu. 

Predvečer se Isus s Eliudom vratio do Nazareta. Vidjela sam ih kako međusobno 
razgovaraju cijeli dan, ponekad čak zastaju, ustaju i razgovaraju. Eliud je ponovo 
govorio o mnogim Isusovim incidentima koje je imao za bijega u Egipat, a ja ih opet 
sve vidjeh u viziji. Počeo je pitajući, hoće li Isus proširiti svoje Kraljevstvo i na dobre 
ljude u Egiptu, koji su bili impresionirani Njegovom prisutnošću među njima u 


Njegovu djetinjstvu. 


Ovdje ponovo ugledah putovanje Isusa, nakon Lazarova uskrsnuća, kroz poganske 
krajeve Azije sve dolje do Egipta, koje sam i prije vidjela. Bila sam sretna da to nije 
moj san ili tlapnja, jer je Isus rekao Eliudu, da gdje god je sjeme posijano, tu će On 


poslije, prije svoga kraja, žeti žetvu. 


Eliud je poznavao Melkisedekovu žrtvu kruha i vina, ali nije znao u kakvom je to 
odnosu s Isusom. On ispitivaše Isusa da nije možda drugi Melkisedek. Isus odgovori: 


'Ne. Melkisedek je morao popločati put za Moju žrtvu. Ali, ja ću sam biti žrtva.' 


Saznala sam također iz toga razgovora, da je Noemi, Marijina učiteljica u Hramu, bila 
Lazarova tetka, sestra njegove majke. Lazarov otac je bio sin Sirijskog kralja, koji je 
za usluge u ratu bio nagrađen nekim imanjima. Njegova je žena bila Židovka po 
porijeklu. Pripadala je Aronovoj svećeničkoj lozi (preko Manašea povezana je bila s 
Anom), a stanovala je u Jeruzalemu. Imali su tri dvorca: jedan u Betaniji, drugi blizu 
Herodiuma, a treći u Magdali, na obali Galilejskog mora, nedaleko Tiberijade i 
Gabare. Tamo je blizu Magdale i Herod imao jedan dvorac. Isus i Eliud još 


razgovaraše o skandalu kojeg je Magdalena prouzročila svojoj obitelji. 


Isus ode s Eliudom doma. Tamo nađoše okupljene Esene s njegovih pet učenika, kao 
i mnoge druge koji su bili željni ići na krštenje. Došli su i neki carinici iz Nazareta radi 


krštenja, a neke su grupe ljudi već otišle naprijed, jer nisu mogli više čekati. 
14. Isus u Nazaretu 


Sutradan ujutro Isus ponovi ukratko svoje propovijedi. Dvojica nazaretskih Farizeja 
dođoše k njemu i na prijazan ga način pozvaše da ide s njima u školu. Rekoše da su 
već mnogo čuli o njegovim učenjima po okolici, pa željno žele čuti nešto od njega o 
Prorocima. 

Isus ode s njima. Odveli su ga u Farizejsku kuću, a tamo su već bili mnogi okupljeni. 
Isusa su slijedila petorica njegovih učenika. Farizeji su učtivo slušali Isusa dok im je 
govorio u lijepim parabolama. Njegovo im je učenje tad pasalo, pa ga odvedoše u 


sinagogu, gdje ga je još brojnija publika očekivala. Isus progovori o Mojsiju i počne 


objašnjavati proroštva o Mesiji. Ali kad god bi izrekao neku riječ, koja bi aludirala da 
se to odnosi na njega samoga, postali bi nezadovoljni i ljuti. 
Jedan Farizej pripremi obrok za Isusa. Isus provede noć u jednoj gostionici blizu 


sinagoge, zajedno sa svojih pet učenika. 


Sutradan se Isus obrati gomili carinika, koji su baš išli k Ivanu primiti krštenje. Poslije 
je naučavao u pretrpanoj sinagogi. Govorio je o zrnu pšenice koje mora umrijeti u 
zemlji da bi dalo ploda. Ove riječi ozlovoljiše Farizeje, pa ponoviše svoje zadjevice o 
drvodjeljinu sinu. Zamjeravali su mu i to što razgovara sa carinicima i grješnicima, na 
što im Isus odlučno odgovori. Tad Farizeji optužiše Esene da su licemjeri koji ne žive 
prema Zakonu. Ali Isus im točno razloži da Eseni žive striktnije prema Zakonu, nego li 
oni, pa se prijekor o licemjerstvu vrati natrag na same Farizeje. Bila je to stvar 
blagoslova koja je činila Esene takvima. Oni su često koristili blagoslove i blagoslivljali 
su, pa su se Farizeji ljutili kad su vidjeli da Isus blagoslivlja malu djecu. Jer kad je 
god Isus ulazio ili izlazio iz neke sinagoge, mnoštvo majki s malom djecom bi ga vani 


čekalo da blagoslovi njihovu djecu, a Isus bi to i činio. 


Dok je Isus stanovao u Nazaretu uvijek je tako imao posla s djecom, koja bi u 
njegovu društvu redovito bila mirna i poslušna. Bez obzira koliko bi glasno plakala i 
bila uznemirena, njegov je blagoslov imao snagu umiriti ih. Nazaretske majke nisu 
ovo zaboravile, pa su sad dovele svoju djecu, a i da vide je li Isus postao 
prepotentan, tj. hoće li ih uopće zamijetiti. 

Među djecom je bila nekolicina koja se bacala i udarala kao luda, neprestano se 
valjajući po tlu, kao da su imali grčeve, usto neprestano vrišteći. Isus ih blagoslovi, a 
oni se odmah umiriše. Vidjela sam nešto kao crni dim kako izlazi iz nekih od njih. 
Isus je polagao ruke na glave dječaka, udjeljujući im 'patrijarski' blagoslov u tri linije, 
jednu s glave, druge dvije s oba ramena, a sve tri su išle do srca, gdje su se 
ujedinjavale. 

Na isti je način blagoslivljao i djevojčice, ali nije polagao ruke na njih, premda je činio 
neki znak na njihovim usnicama. Dok sam ga gledala da to čini, pomislila sam da to 
znači da ne budu previše brbljave. Međutim, to je značilo posve nešto drugo. Isus je 


proveo noć sa svojim učenicima u jednoj farizejskoj kući. 


15. Isus odbacuje tri bogata mladića 


Osuda mnogih učenih u nazaretskoj sinagogi 


Sad su petorici Isusovih učenika bila pridružena još četvorica, rođaci i prijatelji Svete 
obitelji. Čini mi se da je među njima bio i sin jedne od tri udovice koje su bile tamo, a 
jedan je bio iz Betlehema, koji je tad saznao da je rođak Rute, one koja se u 
Betlehemu udala za Boaza. Isus ih je i formalno pridružio svojim učenicima. 

U Nazaretu je bio i bračni par koji je imao tri sina. U djetinjstvu su se dječaci igrali s 
Isusom. Sad su bili kulturni i dobro obrazovani. Roditelji, koji su mnogo čuli o 
Isusovoj mudrosti i propovijedima, odlučiše danas poslati svoje sinove da poslušaju 
njegov govor. Poslije govora roditelji ponudiše Isusu novac, da bi Isus dopustio 
njihovoj djeci da ga prate, kako bi djeca na taj način profitirala od njegovih učenja. 
Dobri su ljudi imali tako visoko mišljenje o svojim sinovima, da su mislili, da će ih 
Isus odmah radosno prihvatiti kao svoje učenike. Tako mladići dođoše u sinagogu, s 
takvim uvjerenjem svojih dobrostojećih roditelja i drugih Farizeja, a dođoše u 
sinagogu i svi učeni iz Nazareta. Bili su odlučni staviti Isusa na kušnju u svakom 
pogledu. Među tim uglednicima bijahu neki zakonoznanac i liječnik, ovaj drugi bijaše 
visok i krupan muškarac s dugom bradom. Nosio je pojas, a imao je i neku vrstu 


kopče na svom ramenu koja mu je pridržavala haljinu. 


Ugledah Isusa kako ulazi u sinagogu blagoslivljajući mnogu djecu koju su njihove 
majke dovele. Među djecom je bilo i gubavaca koje je Isus izliječio. Za vrijeme svoga 
izlaganja, Isus je bio stalno prekidan raznim potpitanjima književnika, ali njegova ih 


mudrost ubrzo utiša. 


Na pitanja zakonoznanaca Isus odgovaraše maestralno, citirajući Mojsijev zakonik, a 
kad se razgovaralo o razvodu, Isus ga cijeloga odbaci. Muž i žena se nikad ne mogu 
razvesti. Ali, ako muž ni na koji način ne može živjeti sa ženom, može je napustiti. 
Ali, ipak su još oni jedno tijelo i ne mogu se ponovo oženiti. Ove Gospodinove riječi 


jako razljutiše Židove. 


Liječnik upita Isusa može li odgovoriti, je li neki muškarac neplodan po prirodi ili zbog 
svog flegmatična raspoloženja, pod kojom je zvijezdom takav rođen, koji su simptomi 
za taj i neke druge temperamente, i na kakav je način formirano ljudsko tijelo. Isus 
mu odgovori s velikom mudrošću. On progovori o stanju nekih prisutnih, njihovim 
bolestima i lijeku za njih. O ljudskom tijelu progovori s takvim velikim znanjem, koje 
liječnik nikad nije ni čuo. Isus je govorio o životu, o duhu i o njegovu utjecaju na 
tijelo, o bolestima koje se mogu izliječiti samo molitvom i dodatnim potrebnim 
lijekovima. 

Na to liječnik sa zaprepaštenjem prizna da je pobijeđen i da takvoga ničega još nije 
čuo. Mislim da je kasnije postao Isusovim učenikom. Isus mu opisa ljudsko tijelo sa 
svim dijelovima, mišićima, žilama, živcima, utrobu i njene posebne funkcije, kao i 
njihove međusobne utjecaje i funkcije, općenito i sa svim potankostima, da je liječnik 


ostao posramljen i tih. 


Bio je i jedan astrolog koji progovori o putanjama zvijezda. On poče objašnjavati 
kako jedna konstelacija vlada drugom, kako razna zvijezde imaju različite utjecaje, a 
raspravljao je i o zodijačkim znakovima i kometima. 

Isus je najblaže i najcjenjenije pričao o arhitekturi s jednim arhitektom. S drugima je 
pričao o ekonomiji i trgovini, sa strancima, osuđujući modu i ispraznosti koje su 
nedavno donijeti pod utjecajem Atenjana. Također je osudio igre i čarobnjaštvo koje 
su mnogi prakticirali, a koje su sad bile vrlo raširene među Nazarećanima i drugim 
mjestima. Isus ih je osudio kao neoprostive, budući oni koji ih prakticiraju smatraju 
da ne čine nikakav grijeh. Očito neće učiniti pokoru radi tih grijeha, pa zato i ne 


mogu biti oprošteni. 


Slušatelji su bili ushićeni njegovom mudrošću. Molili ga da ostane kod njih, nudeći 
mu kuću i sve što treba, istovremeno ga ispitujući zašto su on i njegova Majka 
preselili u Kafarnaum. Isus im odgovori da više nije mogao ostati s njima, pa 
progovori o svojoj misiji i dužnostima koje nameće ta misija. U odgovoru na pitanje 
zašto je preselio, rekao je da je to radi njegove želje da stanuje u boljem lokalitetu 
koji je više u središtu i bliži, itd. Ali oni nisu razumjeli njegove razloge, pa su se 


uvrijedili na njegovo odbijanje njihove ponude, koju su oni smatrali vrlo izdašnom. 


Gledali su na njegove izraze 'misija' i 'dužnosti' kao na izraze oholosti i ponosa. Tako 


su se tu večer razišli iz škole. 


Tri bogata mladića, koja su imala oko dvadesetak godina, silno su željeli razgovarati s 
Isusom. Isus im to nije dozvoljavao sve dok s njime nisu bila njegova devetorica 
učenika. To je mladiće ozlovoljilo. Isus im reče da je inzistirao na svjedocima za ono 
što im ima kazati. Kad su napokon primljeni na razgovor, oni učtivo i ponizno iznesu 
pred Isusa svoju i svojih roditelja želju, da ih primi kao svoje učenike. Rekoše da će 
mu njegovi roditelji platiti za to, a oni sami će ga pratiti i pomagati mu u svim 
poslovima, bez obzira na okolnosti, služiti će mu i slušati ga. Vidjela sam da je Isusu 
nelagodno što mora odbiti njihov zahtjev, djelomično radi samih mladića, a 
djelomično zbog svojih učenika, jer je morao iznijeti razloge odbijanja, koje oni sada 


ne mogu pravilno razumjeti. 


Isus odgovori mladićima da onaj koji nudi novac da bi nešto dobio, ima za cilj 
zadobiti neku privremenu korist, a oni koji njega slijede moraju ostaviti sve zemaljske 
stvari, moraju napustiti roditelje i prijatelje, a ne smiju se ni vjeriti ni ženiti. Postavio 
je pred njih i druge teške zahtjeve, pa su mladići ubrzo postali obeshrabreni. 
Raspravljali su s Isusom o tome, da su mnogi Eseni ipak oženjeni. Isus odgovori da 
Eseni čine pravo, jer postupaju stvarno prema svojim zakonima i regulama, ali oni su 
samo prethodnica koja je pripremila put za potpuno izvršenje Njegove nauke, itd. S 


ovim primjedbama, naloživši im da o tome razmišljaju, ode od njih. 


I učenici su bili pogođeni njegovim riječima. Njegove su riječi bile oštre pa ih nisu 
mogli razumjeti, a u srcu im je narasla zebnja. Ali na putu od Nazareta do Eliuda 
naloži im da se ne obeshrabruju, jer ima razloga za govoriti tako kao što je govorio, 
da će možda ovi mladići jednog dalekog dana, a možda neće nikada doći k njemu. A 
što se tiče njih - učenika, oni ga trebaju slijediti mirno, bez tjeskobe, itd. 

Tako su stigli do Eliuda. Mislim da Isus više nije išao do Eliudova doma, jer se velika 
graja i uzbuđenje diglo u Nazaretu zbog Isusovih riječi. Nazarećani su bili ljuti što nije 
htio ostati kod njih. Oni su mislili da je Isus sva svoja znanja pokupio na okolnim 


putovanjima. Rekoše 'Istina, izuzetan je i mudar čovjek, ali on je drvodjeljin sin, 


poprilično si umišlja.' Vidjela sam da su se tri mladića vratila kući. Roditelji su im bili 
ljuti na primjedbe koje je Isus naveo kad ih nije htio primiti. Mladići i njihovi roditelji 


svuda su uokolo s gađenjem pričali protiv Isusa. 


Sutradan, ta tri mladića ponovo dođoše moliti Isusa da ih primi. Obećali su mu 
savršenu poslušnost i vjernu službu. Ali Isus ih ponovo otpusti. Vidjela sam da 
njihova nesposobnost da shvate zašto ih Isus otpušta, žalosti Isusa. On ponovo 
popriča sa svojih devet učenika, koji su po njegovim uputama, isprva otišli na jedno 
mjesto, a odatle k Ivanu Krstitelju. O onima koje je otpustio, Isus reče, da su oni 
htjeli ići s njim samo iz koristoljublja, a nisu htjeli sve napustiti radi ljubavi. Reče im, 
'Ali vi, moji učenici, ne zahtjevate ništa i zato ste primljeni." Ponovo progovori 
značajnim i lijepim riječima o krštenju, rekavši im da idu preko u Kafarnaum i da 
kažu njegovoj Majci da i on ide na krštenje. Rekao im je i da razgovaraju s 
učenicima, Ivanom, Petrom i Andrijom o Ivanu Krstitelju, a neka kažu i Krstitelju da 


On dolazi. 
16. Isus s Eliudom u naselju gubavaca 


Vidjela sam Isusa kako ide s Eliudom iz Nazareta na jugozapad, ali ne baš glavnim 
cestama. Želio je ići u Čim, naselje gubavaca. Tamo su stigli u zoru, a vidjeh da Eliud 
odgovara Isusa da uđe u naselje, kako se ne bi zarazio. Jer, reče mu Eliud, ako se 
sazna da si bio tamo, neće mu biti dozvoljeno ići na krštenje. Ali Isus mu odgovori da 
On zna svoju misiju, ući će u naselje, jer tamo ima jedan dobar čovjek koji čezne da 
ga vidi. Prešli su potok Kišon. Naselje gubavaca je bilo kraj nekog drugog potoka, 
koji je nastao od voda Kišona. Voda je tekla u mali ribnjak u kojem su se gubavci 
kupali. Te vode se nisu vraćale u Kišon. Ovo je naselje bilo perfektno izolirano, nitko 
nije mogao prići. Gubavci su boravili u raštrkanim kolibama. Nikoga drugoga nije bilo 
u naselju, osim onih koji su dvorili zaražene. Eliud je ostao na distanci čekajući 


Gospodina. 


Isus uđe u jednu udaljenu kolibu, u kojoj je na tlu ležao jadni čovjek, potpuno 


umotan u plahte. Bio je to dobar čovjek. Zaboravila sam kako se je zarazio. Isus mu 


se obrati. On ustade duboko potresen Gospodinovom posjetom. Isus mu naredi da 
ode i okupa se u vodi koja je bila kraj kolibe. On posluša, dok je Isus držao ruke 
iznad vode. Ukočeni udovi bolesnika se opustiše, i on postade potpuno čist. Tad 
čovjek obuče svoju svakodnevnu odjeću, a Isus mu naredi da ne govori o svome 
izlječenju sve dok se On ne vrati s krštenja. Čovjek je pratio Isusa i Eliuda duž puta, 


sve dok mu Isus nije naredio da se vrati. 


Vidjela sam Isusa i Eliuda kako cijeli dan idu na jug kroz dolinu Ešdralon. Nekad bi 


razgovarali, a nekad opet odvojeno hodali kao da mole i meditiraju. 


U to doba godine, vrijeme je bilo ružno, tamni oblaci i magla bijahu u dolini. Isus nije 
nosio štap. Nikad nije nosio štap. Ali Eliud je imao štap s malom kvrgom na vrhu, 
slično pastirskom štapu. Isus je nosio samo sandale, premda je tada uobičajeno u 
uporabi bila neka vrsta cipela, koje su imale gornji dio od grube debele vune. 
Jednom sam vidjela Isusa i Eliuda oko podneva, kako se odmaraju kraj nekog bunara 
i jedu kruh. 


17. Isusovo preobraženje pred Eliudom 


Tijekom noći vidjeh ih opet da putuju, ponekad zajedno, ponekad odvojeno. A tad 
sam svjedočila nečemu izvanrednom. Dok je Isus išao ispred Eliuda, Eliud iznese 
opaske o simetričnosti Isusova tijela, o njegovu pravilnu stasu. Isus mu odgovori 'Da 
samo možeš vidjeti ovo tijelo za dvije godine, ne bi u njemu našao ničega lijepoga ni 
simetričnoga, tako jako će biti izubijano i izmaltretirano.' Ali Eliud ne shvati ništa od 
njegovih riječi. Čak nije mogao razumjeti zašto Isus stalno govori o svome 
kraljevstvu kao nečemu što će vrlo brzo doći, što je na dohvat ruke. Jer Eliud je 
mislio, da bar 10 ili 20 godina mora proći prije nego li se neko kraljevstvo utemelji. 
Nije mogao drugačije razmišljati, budući su njegove misli bile zemaljske, pa su se i 


odnosile na zemaljsko kraljevstvo. 


Kad su tako još malo išli, Isus se zaustavi i naloži Eliudu, koji je lutao u svojim 


mislima, da priđe, a On će mu pokazati tko je On zapravo, koje je prirode Njegovo 


tijelo i kakve je vrste Njegovo Kraljevstvo. Eliud priđe na nekoliko koraka od Isusa. 
Tad Isus podiže oči k nebesima i pomoli se. Jedan oblak, kao onaj što vidimo kod 
grmljavine, siđe i obavije ih obojicu. Nisu se mogli vidjeti u oblaku, ali se iznad njih 
otvori nebo i svjetlo siđe k njima. Tad gore ugledah grad blještavih zidina, ugledah 
Nebeski Jeruzalem! Cijela je unutrašnjost bila obasjana svjetlošću duginih boja. 
Vidjela sam pojavu kao Boga, Oca i Isusa, Njegov lik perfektno obasjan i proziran, 
povezan s Njim zrakama svjetla. 

Eliud je stajao buljeći gore kao skamenjen, pa se baci prostrt licem na zemlju, a tako 
je i ostao, sve dok pojava i svjetlo ne nestadoše. Tad Isus nastavi put, a Eliud ga je 
slijedio bez riječi, sav prestrašen onim što je vidio. To je bila vizija kao Preobraženje, 


ali tad Isusa nisam vidjela uzdignuta. 


Mislim da Eliud nije više bio živ kad je Krist bio raspet na križu. Isus je bio s njim 
povjerljiviji nego li je bio s apostolima, jer je Eliud bio vrlo produhovljen i vrlo 
upoznat s mnogim misterijama povezanim sa Svetom obitelji. Isus ga je gledao kao 
prijatelja i kolegu, koji ima autoritet, jer je puno učinio za svoju zajednicu Esena. 
Eliud je bio jedan od najbolje poučenih Esena. U Isusovo vrijeme, Eseni nisu 
stanovali zajedno na planinama kao prije, nego su bili raštrkani po raznim mjestima. 


Imala sam tu divnu viziju negdje oko ponoći. 


Ujutro ugledah Isusa i Eliuda kako dolaze do nekog pašnjaka. Bila je sama zora. 
Pastiri su već bili van svojih koliba sa stokom. Dođoše naprijed susresti Isusa, kojeg 
su inače već poznavali. Baciše se pred njega na tlo, pa njega i Eliuda odvedoše pod 
sjenicu, gdje su kuhali iznutrice. Tu im opraše noge, prirediše im ležaj, pa postaviše 
pred njih kruh i male čašice. Za njih su ispekli grlice. Inače su se ptice gnijezdile pod 
krovovima koliba, skakutale su oko njih u velikom broju, kao kokoši. 

Tad vidjeh Isusa kako otpušta Eliuda, koji je klečao pred njim da primi blagoslov. 
Pastiri su bili prisutni. Isus mu reče da će završiti svoje dane u miru, da bi staza 
kojom Mu je ići bila preteška za njega, da ga je On pridružio svojoj Zajednici, da je 
on već izvršio svoj dio u vinogradu i da će primiti adekvatnu nagradu u Njegovu 
Kraljevstvu. Isus ovo razjasni parabolom o radnicima vinogradarima. Eliud je bio vrlo 


ozbiljan i šutljiv zbog doživljene vizije od prethodne noći. Bio je vrlo impresioniran. 


Mislim da je kasnije, od strane učenika, bio kršten. Pratio je Isusa dio puta od tog 


pašnjaka. Gospodin ga zagrli, pa on ode, vidljivo dirnut i zamišljen. 


Odatle se moglo vidjeti mjesto gdje je Isus išao na Šabat. Tamo su stanovali neki 
njegovi rođaci. Mjesto se zvalo Gur. Bilo je smješteno na planini. Jednom je tamo 
stanovao Josipov brat koji je kasnije odselio u Zebulon i koji je ostao u čestoj vezi sa 
Svetom obitelji. Isus uđe neprimjećen u jednu gostionicu. Tamo mu opraše noge i 
dadoše mu jesti. Dobio je i zasebnu sobu. Zamoli da mu donesu svitak Pisama iz 
sinagoge, a iz tog svitka je čitao i molio, ponekad stojeći, ponekad klečeći, često 
uzdižući svoje oči k nebesima. Nije išao u sinagogu. Jednom sam vidjela kako neki 


ljudi idu u gostionicu i mole Isusa za razgovor, ali on ne htjede. 


18. Osvrt na učenike koji su išli na krštenje 


Vidjela sam učenike koje je Isus otposlao s porukama u Kafarnaum. Bijahu to pet 
najpoznatijih učenika, osim apostola. Pričali su i s Marijom, a tad dvojica od njih odu 
u Betsaidu, Petru i Andriji. Tamo su bili prisutni još Jakov mlađi, Šimun, Tadej, Ivan i 
Jakov stariji. Učenici progovoriše o Isusovoj nježnosti, krotkosti i mudrosti, dok su 
sljedbenici Ivana Krstitelja govorili o oduševljenju i strogom životu svoga učitelja, 
govoreći da dosad nikad nisu čuli takva tumača Zakona i Proroka. Čak je i Ivan s 
oduševljenjem govorio o Krstitelju, premda je već poznavao Isusa. Nekoć su njegovi 
roditelji živjeli samo par sati od Nazareta. Isus ga je već i prije volio kao dijete. 


Učenici su tu proslavili Šabat. 


Sutradan vidjeh devet učenika kako idu zajedno s apostolima u Tiberijadu, dok su oni 
koji su išli Krstitelju, prošli kraj Efrona, pa onda udarili kroz pustinju k Jerihonu. Petar 
i Andrija su se razlikovali od ostalih, po žaru s kojim su govorili o Krstitelju. Rekoše 
da je Ivan izdanak dostojanstvene svećenike loze, da je u divljini poučavan od Esena, 
da nije trpio nikakvu nepravilnost i nepravdu oko sebe, da je rigorozan, kao što je i 
mudar. Isusovi učenici iznesoše krotkost i mudrost svoga Učitelja, na što ovi odvrate, 
da se mnogi neredi dižu iz takve milostivosti, a navodili su i primjere u dokaz tome. 


Isusovi učenici odgovore da je i njihov Učitelj učio kod Esena i da se štoviše tek 


nedavno vratio s putovanja. Ivan nije sudjelovao u ovoj raspravi. Nisam ga čula da je 
išta rekao o tome. 

Učenici su išli zajedno do mjesta krštenja, ali nakon par sati se razdvojiše i svatko 
krene svojim putem. Dok sam slušala njihovu raspravu pomislih, «Muškarci su isti 


onda, kao što su i danas.» 
19. Isus u Gopni 


Gur, gdje je Isus sam molio u gostinjcu, ne bijaše daleko od grada Megido i 
istoimenog polja. Imala sam jasnu viziju o kraju svijeta, da će tamo na tom polju biti 
bitka s Antikristom. Isus ustane u zoru, smota ležaj, stavi kovanicu na nj, opasa se i 
ode. Put ga je vodio kraj mnogh gradova i sela, ali ne uđe ni u jedno mjesto, niti u 
ikoju gostionicu. Prošao je kraj gore Gergazim blizu Samarije, koja je ležala ulijevo 
dok je on išao prema jugu. Povremeno je jeo neke bobice i neko drugo voće. Žeđ je 


gasio grabeći vodu nekakvim udubljenim listom ili rukama. 


Predvečer je Isus ušao u Gopnu, grad na gori Efrajim. Grad je bio izgrađen na vrlo 
krševitim klisurama, negdje višim, negdje nižim. Brojni divni vrtovi i dvorišta bijahu 
razbacani između kuća. Neki su Joakimovi rođaci stanovali u njemu, ali nisu imali 
prisnu komunikaciju sa Svetom obitelji. Isus uđe u jedan gostinjac gdje mu opraše 
noge i dadoše mu malu okrjepu. Ali uskoro dođoše u gostinjac neki njegovi rođaci, 
praćeni nekolicinom boljih Farizeja. Odvedoše ga u svoj dom, u jednu od bolje 
stojećih kuća u gradu. Sam je grad bio važan, jer je imao jurisdikciju nad velikom 
okolicom. Isusov rođak je bio službenik, pa je imao puno za pisati. Mislim da je grad 
pripadao Samariji. Isus je bio primljen s respektom. Tamo je bilo i nekoliko gostiju, a 


svi se krijepili u ugodnom vrtu. Isus je tu prenoćio. 


Od Gopne do Jeruzalema je bilo dan hoda. U tom kraju je bila jedna riječica. Kad se 
Isus kao dječak izgubio u Hramu u Jeruzalemu, Sveta je obitelj išla u Gopnu tražiti 
ga. Jer, kad su ga izgubili kod Mihmase, mislili su da je možda otišao svojim 


rođacima u Gopnu. Marija je strahovala da je pao u riječicu. 


Isus ode u sinagogu, zamoli svitke o Prorocima. Učio je o krštenju Mesije. Dokazivao 
je svojim slušateljima iz Proroka, kako mora da je došlo vrijeme za pojavak Mesije. 
Navodio je događaje koji su prethodili Njegovu dolasku, a koji su se izvjesno ispunili, 
posebno aludirajući na jedan koji se dogodio prije tri godine. Sad se ne mogu sjetiti 
je li taj događaj bio neki rat ili događaj kad je žezlo vlasti oduzeto Židovima. Tako je 
nastavio nizati brojne dokaze koji prethode Mesijinu dolasku. Također je spomenuo 
množenje raznih sekti i nereligijsku prirodu njihovih mnogih ceremonija. Rekao im je 
da će Mesija biti iz njihove sredine, a oni ga neće prepoznati. Aludirao je u riječima, 
nešto kao, na svezu koja postoji između Krstitelja i sebe: 'Biti će jedan koji će uprijeti 
prstom na Njega, ali vi ga nećete priznati. Vi biste htjeli vidjeti osvajača, 
dostojanstvenika, čovjeka okružena sjajem i svitom obrazovanih ljudi. Nećete ga 
prepoznati kao Mesiju, jer niste spoznali da Mesija dolazi k vama lišen bogatstva i 
vlasti, lišen svjetskog sjaja i pompe svjetske elite. On je onaj koga prate neuki seljaci 


i radnici, čiji su sljedbenici prosjaci, hromi i uzeti, gubavci i grješnici.' 


Na taj ih je način Isus dugo poučavao, navodeći Proroke, jasno iznoseći pred njih 
vezu između Sebe i Krstitelja. Ipak, nikad nije rekao JA, nego je govorio o sebi u 
trećem licu. Njegove su propovijedi trajale skoro cijeli dan. Njegovi su rođaci zaključili 
da mora da je On glasnik, preteča isčekivanog Mesije. Na povratku njihovoj kući, 
spomenuše mu knjigu, gdje je sve zapisano kad se onomad izgubio u Hramu kao 
dječak, sve njegove propovijedi i ostalo. Bili su zapanjeni sličnošću između onoga što 
je tad rekao kao dječak i učenja koje je danas iznio, a uvjerljivošću toga govora 


bijahu još više zapanjeni. 


Domaćin kuće bijaše jedan stari udovac. Njegove dvije kćeri, obje udovice, živjele su 
s njim. Čula sam ih kako razgovaraju o vjenčanju Josipa i Marije u Jeruzalemu, kojem 
su i same prisustvovale. Sjetile su se ljepote vjenčanja, kako je Ana sve uredila i kako 
su se poslije okolnosti obitelji promijenile. Govorile su kao što svi ljudi ovoga svijeta 
raspravljaju, uzaludno i s dozom prijekora, kao da su oni o kojima pričaju naveliko 
propali. Dok su ovako raspravljale, i tipično ženski govorile o posebnostima svadbe i 
o Marijinoj svadbenoj odori, ja ugledah viziju cijele ceremonije, a posebno odoru 


Blažene Djevice. 


U međuvremenu su muškarci pronašli što je bilo zapisano davno prije o Isusu i 
njegovim učenjima kao dvanaestogodišnjaka u Hramu. Isusovi roditelji su ga 
zabrinuto tražili, i tad su saznali gdje su ga i kako pronašli. Događaj je privukao puno 


pažnje, posebno jer je Isus bio njihov rođak. 


Dok su njegovi rođaci još uvijek izražavali iznenađenje u svezi sličnosti njegova 
prijašnjeg i sadašnjeg govora, Isus im reče da mora otići. Usprkos njihovim 
navaljivanjima, ode praćen nekolicinom muškaraca. Morali su prijeći riječicu preko 
zidanog mosta, na kojem su čak i stabla rasla. Putovali su nekoliko sati ravnicom 
punom livada. Baš tu se nalazio patrijarh Josip, kad mu je Jakov poslao braću u 
Sihem. Regija iz koje je Isus dolazio, također je često posjećivana od strane Jakova. 
Kasno navečer, Isus uđe u pastirsko naselje s ove strane riječice, a njegovi ga 
suputnici napustiše. Selo je ležalo na obje obale riječice, dio na suprotnoj obali je bio 
veći. Ali, sinagoga je bila na ovoj strani. Gospodin uđe u jednu gostionicu, gdje su 
bile okupljene dvije vrste kandidata za krštenje. Bili su na svom putu kroz pustinju na 
imenovano mjesto. Proširili su vijest o Isusovu dolasku. Isus je za večerom 
raspravljao s njima o tome, a sutra ujutro su se razdvojili. Sluge su oprale 
Gospodinove noge. Isus je sudjelovao u oskudnom obroku, pa se povukao na molitvu 


i odmor. 


20. Isus osuđuje Herodov preljub. Putovanje svetih žena. 


Sutradan ujutro, Isus ode do sinagoge gdje su se mnogi okupili. Govorio je kao i 
obično, o krštenju i približavanju Mesije kojeg oni neće prepoznati. Prekorio ih je radi 
njihova tvrdoglava držanja starih i bezvrijednih običaja, u koje su ovi ljudi posebno 
zagrezli. Svi su uglavnom bili prostodušni, pa su dobro primili njegove prijekore. Isus 
zatraži od velikog svećenika sinagoge, da ga odvede bolesnima. Posjetio ih je oko 
desetoro, ali nijednog nije izliječio. Jer, u okolici Jeruzalema, jednom je rekao Eliudu i 
svojoj petorici učenika, da više neće liječiti dok se ne krsti. Većina bolesnika u ovom 
mjestu bolovahu od vodene bolesti, kostobolje, a žene od slabosti. Isus ih utješi i 


svakome ponaosob reče, koje bi religiozne akte trebali izvesti, ovisno prema njihovoj 


bolesti, kao da je svaka njihova bolest bila kazna za grijeh. Nekima je naredio da se 


očiste i da odu na krštenje. 


U gostionici su pripremili obrok za njega, a bilo je prisutno mnogo muškaraca iz toga 
mjesta. Ti ljudi progovoriše o Herodu i njegovu nezakonitoj vezi s bratovom ženom, 
blateći ga naveliko, uvlačeći Isusa u diskusiju, pitajući ga za mišljenje o tome. Isus 
žestoko prekori Herodovo ponašanje i osudi grijeh preljuba, ali im također reče, ako 
budu sudili druge, da će se sami osuditi. 

U mjestu je bilo mnogo grješnika. Isus s njima popriča nasamo i iskreno, prekorivši ih 
radi njihova života u preljubu. Reče im mnoge njihove tajne grijehe. Dršćući od 


straha, obećaše činiti pokoru. 


Isus odande ode do Betanije, koja je bila udaljena oko 40 km, pa opet uđe u 
planinski kraj. Bila je zima, maglovito i oblačno po danu, a po noći bi se uhvatilo inje. 


Isus je zamotao glavu šalom, išao je ravno na istok. 


Vidjela sam Mariju i četiri svete žene kako napuštaju kuću i idu kroz polje blizu 
Tiberijdae. S njima su išla dvojica slugu iz ribarnice. Jedan je išao naprijed, a drugi 
ga je slijedio, obojica natovarena prtljagom koju su nosili na motki preko ramena, 
jedan paket sprijeda, drugi straga. Četiri žene su bile Ivana Kusa, Marija Kleofina, 
Marija Salome i jedna od tri udovice. I one su išle u Betaniju uobičajenom rutom, 
koja je išla desno od Sihema. Kad je Isus tuda prošao, njemu je to bilo slijeva. Svete 
su žene hodale uglavnom u koloni, svaka par koraka iza druge. Išle su u ovom redu 
vjerojatno jer je većina putova, osim glavnih, bila uska, namijenjena pješacima, jer 
su vodili kroz planine. Hodale su brzo, čvrstim korakom, nisu se njihali ustranu kao 
što rade naši današnji seljaci. To je vjerojatno zbog toga što su od rane mladosti 
stanovnici ove zemlje navikli na velika pješačenja. Njihove su haljine bile zapete na 
pola lista noge, a stopala su bila bandažirana sve do zgloba, a opet je sve bilo čvrsto 
privezano za debele potplate na sandalama. Na glavi su imali veo čije su krajeve 
omatali, kao šal oko vrata. Šal je bio prekrižen na prsima, pa je išao straga, da bi se 
konačno zapasao kao pojas. Katkad bi stavili svoje ruke u te povoje da počivaju. 


Muškarci koji su išli naprijed pripremali bi put za žene, probijali bi grmlje i živice, 


uklanjali stijene sa staze, polagali mostove, izdavali naredbe gostioničarima, i u 
konačnici pazili na sve. Onaj koji bi išao zadnji za kolonom, ponovo bi vraćao sve u 


prvobitno stanje. 


21. Isus u Betaniji 


Oko 40 km od Betanije, put kojim je Isus išao, ponovo je vodio kroz planinsko 
područje. Te večeri je ušao u malo seoce koje je imalo samo jednu ulicu, oko pola 
sata dugu, a išla je i preko brda. Betanija je bila udaljena oko tri sata. Mogli ste u 
daljini vidjeti regiju u kojoj je Betanija ležala, jer to bijaše niska dolina. Od ove 
planine, na sjever i istok, pružala se pustinja, duljine oko tri sata prema pustinji 
Efron. Između ove dvije pustinje, vidjela sam Mariju i njene kolegice. Bila je noć, pa 


su išle prema jednom gostinjcu. 


Ta planina bijaše ona na kojoj su se zaustavili Joab i Abišaj, dok su proganjali 
Abnera. Tad im se Abner obratio. Planina se zvala Ama, a ležala je sjeverno od 
Jeruzalema. Mjesto gdje je Isus bio, gledalo je na sjeveroistok. Mislim da se zvalo 
Gijah. To je bilo nasuprot Gibeona, koji je počinjao u podnožju planine i pružao se do 
pustinje Efron. Bilo je dugo oko tri sata. Isus je stigao navečer, pa uđe u jednu kuću 
radi okrijepe. Oprali su mu noge, postavili pred njega piće i malo kruha. Nekoliko se 
osoba brzo okupilo oko njega. Budući je upravo došao iz Galileje, ispitivali su ga o 
Učitelju iz Nazareta, o kojem su čuli toliko mnogo od Ivana i drugih izvora. Ispitivali 


su ga da li išta vrijedi Ivanovo krštenje. 


Isus ih je poučavao na svoj uobičajeni način, nagovarajući ih na krštenje i pokoru. 
Govorio je i o Proroku iz Nazareta i o Mesiji. Rekao je da će se Mesija pojaviti među 
njima, ali oni ga neće prepoznati. Da, čak će ga i proganjati i zlostavljati. Ali morali bi 
zamijetiti, da je vrijeme njegova pojavka vrlo blizu. Mesija se neće pojaviti u slavi i 


trijumfu. Biti će siromašan, a pratiti će ga prostodušni i jednostavni ljudi. 


Ljudi ovoga mjesta nisu poznavali Isusa, ali opet su ga primili dobro izražavajući 


svoje divljenje prema njemu. Aspiranti za krštenje su prošli kroz mjesto, pa su i oni 


popričali s njim. Nakon odmora oko dva sata, Isus nastavi svoje putovanje praćen 


nekim dobrim ljudima. 


Stigao je u Betaniju po noći. Lazar je vjerojatno već nekoliko dana bio u svojoj kući u 
Jeruzalemu, na zapadnoj strani brda Siona, na istoj strani na kojoj je bila Kalvarija. 
Ali, mora da je nekako čuo od Isusovih učenika da Isus namjerava posjetiti Betaniju, 
pa je došao iz Jeruzalema da ga dočeka. Dvorac u Betaniji je u stvarnosti pripadao 


Marti, ali Lazar je volio tamo boraviti, pa je on zajedno sa sestrama držao ovu kuću. 


Očekivali su Isusa, jer je obrok već bio pripremljen. Marta je stanovala u jednoj kući 
na drugoj strani dvorišta. Bilo je i okupljenih gostiju u obje kuće. S Martom je bila 
Serafija (Veronika), Marija Markova i jedna stara žena iz Jeruzalema, koja je bila u 
Hramu kada je Marija ušla u Hram, ali je ova žena Hram ubrzo napustila. Ona je silno 


željela ostati u Hramu, ali Bog je imao druge namjere za nju, pa se udala. 


S Lazarom je bio Nikodem, Ivan Marko jedini Šimunov sin, i starac koji se zvao Obed, 
koji je pak bio brat ili bratov sin proročice Ane. Svi su bili tajni Isusovi prijatelji, 
djelomično preko Ivana Krstitelja, a djelomično preko Svete obitelji, a i preko proroka 


starca Šimuna i proročice Ane. 


Nikodem je bio zamišljen, radoznao čovjek, tjeskobno je čeznuo za Isusovim 
dolaskom. Svi su bili kršteni od Ivana, pa su se svi tajno okupili ovdje kod Lazara na 


njegov poziv. Nikodem je poslije služio Isusu i njegovoj stvari, ali u tajnosti. 


Lazar je otposlao neke svoje sluge da predusretnu Isusa na putu. Oko pola sata od 
Betanije, Isus se srete sa starim povjerljivim slugom, koji se poslije pridružio 
učenicima. Starac se prostre na lice pred njim, govoreći: 'Sluga sam Lazarov. Kad bi 
samo pronašao u tebe milost, moj Gospodine. Slijedi me do Lazarove kuće.' Isus mu 
naloži da ustane, pa krene za njim. Sluga je bio starac, ali se istovremeno Isus 
ponašao prema njemu s poštovanjem. To je bio način na koji je Isus privlačio ljude. 


Ljudi su voljeli Čovjeka, ali su istovremeno osjećali Boga. 


Sluga odvede Isusa do trijema blizu bunara na ulazu u dvorac, gdje je sve bilo 
pripremljeno za pranje Isusovih nogu i mijenjanje njegovih sandala. Isus je nosio 
debele, zelene potplate, koje je sad zamijenio za par s niskim kožnim potplatom. 
Otada je Isus nosio ove druge sandale. Sluga ispraši i prozrači njegovu odjeću. Kad 
je pranje njegovih nogu završilo, Lazar i njegovi prijatelji se pojaviše noseći Isusu 
laganu okrjepu i nešto za popiti. Isus zagrli Lazara, a druge pozdravi, pružajući im 
ruku. Služili su ga gostoljubivo, otprativši ga do kuće. 

Nakon malo, Lazar ga odvede preko dvorišta do Martine kuće. Tamo su žene klečale 
umotane u velove. Isus ih podiže svojim rukama, pa reče Marti da njegova Majka 


stiže kako bi ovdje dočekala njegov povratak s krštenja. 


Tad se svi vratiše do Lazarove kuće gdje je obrok bio serviran. Sastojao se od pečene 
janjetine, golubova, povrća, malih kruhova, meda i voća. Na stolovima su bile 
postavljene čašice, a gosti su počivali na nagnutim stolcima, dva i dva. Žene su jele u 
predsoblju. Isus je molio prije obroka, blagoslovivši hranu. Bio je vrlo ozbiljan, čak 
pomalo i tužan. Za vrijeme obroka reče da se približilo vrijeme kušnje, da počinje 
njegovo putovanje, koje će dovesti do gorkog kraja. Poticao ih je, ako su njegovi 
prijatelji, da ostanu čvrsti, jer kao i On, moraju i oni puno pretrpjeti. Govorio je 
osjećajno tako da su svi plakali, premda ga nisu skroz dobro razumjeli, nisu imali 


pojma da je on Bog. 


To djelomično razumijevanje Isusa i to njegovih oko njega, uvijek me je čudilo, 
budući sam vidjela bezbrojna svjedočenja o njegovom Božanstvu i misiji. Ne mogu se 
prestati pitati, zašto ono što sam ja tako jasno primala, nije bilo pokazivano od tih 
ljudi koji su okruživali Isusa. Vidjela sam stvaranje čovjeka od Boga, Evu uzetu iz 
njegova rebra, danu mu za ženu, i njihov pad iz njihove prve nevinosti. Vidjela sam 
Obećanje Mesije, raspršenje čovječanstva, divnu Božju providnost i njegove misterije 
pripremljene za dolazak Blažene Djevice Marije. Vidjela sam silazak Blagoslova kojom 
je Riječ Tijelom postala, kako juri po svjetlosnoj stazi kroz sve generacije Marijinih 
predaka. Napokon sam vidjela i anđelovu poruku Mariji i svjetlosnu zraku koja je išla 


s Božjeg čela i prodrla u Mariju. Tako je odmah Spasitelj postao Čovjekom. 


Nakon svega ovoga nisam mogla shvatiti te jadne bijedne grješnike, koje sam gledala 
oko Isusa, kako ga vole i časte, koji su ipak opsjednuti mišlju da će njegovo 
kraljevstvo biti zemaljsko. Vidjeti ih kako ga časte kao obećanog Mesiju, a opet nikad 
nisu pomislili da je on Bog sam. On je bio njima samo Josipov sin, a Marija im je bila 
samo njegova Majka. Nitko nije pomislio da je Marija Djevica, jer nisu ništa znali o 
njenom Bezgrješnom začeću. Zaista nisu poznavali ni Misteriju Zavjetnog kovčega. 
To je ipak već bilo nešto, jedan veliki znak posebne milosti, da ga oni tako vole i 


upoznaju. 


Premda su Farizeji poznavali proroštva Ane i Šimuna u Hramu u vrijeme njegova 
Prikazanja, čuli su i njegova izvanredna učenja u Hramu kad je imao 12 godina, ipak 
su bili skroz tvrdokorni. U to su vrijeme uistinu učinili par propitivanja što se tiče 
Djetetove obitelji, a poslije o njegovim učiteljima. Ali, ocijenili su njega i njegove 
rođake presiromašnima, beznačajnima i nedostojnima. Željeli su Mesiju koji je na 
svaki način veličanstven. Lazar, Nikodem i mnogi drugi Isusovi sljedbenici, gajili su 
umišljanje da je Isus pozvao svoje učenike kako bi zauzeo Jeruzalem, oslobodio 
Židove od rimskog jarma i uspostavio svoje vlastito kraljevstvo. Istina, i onda je bilo 
kao što je danas, kad ga i danas svaki čovjek gleda kao Spasitelja koji će uspostaviti 
njihovu domovinu, osloboditi i ponovo uspostaviti ljubljenu staru vladu. Ni onda nisu 
znali, da je jedino Kraljevstvo koje nam može pomoći, onostrano, a ne ovo 
pokorničko zemaljsko. Da, istinski su se veselili takvim mislima, kao, sad će 
odjednom biti svršeno sa slavom tog i tog tiranina. Nisu se čak udostojali ni iznijeti 
takve svoje misli Isusu. Pred njim su imali veliko strahopoštovanje. Osim toga, mogli 
su isčitati jalovost svojih nada iz Njegova ponašanja, iz Njegovih riječi u svezi takvih 


nada, koje Isus nikad nije izrekao, a kamoli potvrdio. 


Nakon obroka svi se povukoše u jedan oratorij, gdje je Isus molio molitvu zahvalnicu, 
da je Njegovo vrijeme, Njegova misija sad započela. Bilo je to nešto stvarno 
emocionalno, svi su plakali. Žene su bile prisutne, ali su stajale na distanci. Svi su 
izgovarali uobičajene molitve, nakon čega im je Isus udijelio blagoslov. Nakon toga 
ga Lazar odvede u njegovu sobu na počinak. Bila je to velika soba, podijeljena u 


odjeljke, gdje su muškarci spavali. Ali, ti su odjeljci bili mnogo ljepši nego li kod 


uobičajenih kuća. Ležaji se nisu motali, kao općenito u to vrijeme, već su bili 
postavljeni na neku vrstu nepomične platforme s ukrasnim štukaturama, a sprijeda 
ukrašeni zastorima i resama. Fine hasure bijahu namotane uz zid kraj kreveta. Mogle 
su se pomoću koloturnika podići ili spustiti tj. odmotati kraj kreveta, tako praveći 
zastor i formirajući neku vrstu kosog krova. Kraj kreveta se nalazio stolić, a u niši 
zida bijaše visoka posuda za vodu, zajedno s jednom malom, pomoću koje se voda 
grabila i lijevala. Na zidu je bila i lampa, a na njenom kraku bijaše prebačen jedan 
ručnik. Lazar upali lampu, baci se na koljena pred Isusom, koji ga ponovo blagoslovi i 


otpusti. 


Šutljiva Marija bijaše prostodušna Lazarova sestra, a nije se pojavljivala pred Isusom. 
Pred drugima je uvijek šutjela, nije prozborila ni riječi. Ali kad bi ostala sama u svojoj 
sobi ili vrtu, glasno bi govorila sama sa sobom, obraćajući se svim stvarima oko sebe, 
kao da su žive. Samo je pred drugima stalno šutjela i mirovala, oborenih očiju, 
izgledala bi kao kip. Međutim kad bi je netko pozdravio, naklonila bi se i bila vrlo 
učtiva u svom ponašanju. Kad bi ostala sama, zabavila bi se raznim poslovima, 
slaganjem stvari u svome ormaru, stalno održavajući svoje stvari čistima i urednima. 
Bila je vrlo pobožna, premda nikad nije odlazila u sinagogu. Molila je u vlastitoj sobi. 
Mislim da je imala vizije i razgovore s onostranim pojavama. Neizrecivo je ljubila 
svoje sestre i brata, posebno Magdalenu. Od najranijeg djetinjstva je uvijek bila ista 
kao što je i danas. Imala je sluškinju, ali ona je bila perfektno čista i uredna, nigdje 


se nije moglo vidjeti da je maloumna. 


Dosada nitko nije izrekao ni riječ u Isusovoj prisutnosti o Magdaleni, koja je tada 
živjela u Magdali, na vrhuncu svoje slave. 

Te noći, kad je Isus otišao u Lazarovu kuću, ugledala sam Blaženu Djevicu, Ivanu 
Kusu, Mariju Kleofinu, udovicu Leu i Mariju Salome kako provode noć u jednom 
gostinjcu između pustinje Gibea i pustinje Efrajim, oko pet sati od Betanije. Spavali 
su pod sjenicom, zatvorenom sa svih strana laganim pregradama. Tako su 
napravljena dva odjeljka. Prednji je podijeljen u dva reda pregradaka, gdje su 


spavale svete žene, a stražnji je služio kao kuhinja. Ispred gostinjca je bila otvorena 


koliba u kojoj je vatra gorjela. Tu su muške sluge spavale ili čuvale stražu. Vlasnik 


gostinjca je stanovao nedaleko gostinjca. 


Sutradan je Isus poučavao šetajući po vrtovima i dvorištu dvorca. Govorio je iskreno, 
slobodno i s ljubavlju, premda je njegov način govora bio pun dostojanstva, a nikad 
nije izgovarao suvišne i nepotrebne riječi. Svi su ga voljeli i slijedili, premda nikad bez 
osjećaja strahopoštovanja. Drugi su muškarci bili više rezervirani, promatrali su sve 


to s divljenjem. 


22. Isusov razgovor sa Šutljivom Marijom. Isusov razgovor s Majkom. 


Praćen Lazarom, Isus ode do boravišta žena, a Marta ga odvede do svoje šutljive 
sestre Marije, s kojom je On želio razgovarati. Jedan zid je dijelio veliko dvorište od 
jednog manjeg, premda je i to malo dvorište bilo prostrano. U njemu je bio ograđeni 
vrt koji se naslanjao na Marijino boravište. Prođoše kroz vrata, a Isus ostade u 
malom vrtu dok je Marta otišla pozvati svoju sestru. Vrt je bio stvarno ukrašen. U 
središtu je bilo veliko stablo datulje, a oko njega aromatično bilje i grmlje. Na jednoj 
strani je bio izvor ili neka vrsta malog jezerca s kamenim sjedalima u središtu. Od 
sjedala do obale protezala se daska, po kojoj je Šutljiva Marija mogla prijeći do 
sjedala, i u sjeni sjediti okružena vodom. 

Marta ode do nje i reče joj da iziđe u vrt, jer da ima netko tko je tamo čeka, kako bi 
popričao s njom. Šutljiva Marija je bila vrlo poslušna. Bez pogovora omota se velom i 


krene za sestrom u vrt. Tad se Marta povuče. 


Marija je bila visoka i lijepa. Imala je oko tridesetak godina. Obično bi držala oči 
fiksirane na nebo. Ako bi slučajno pogledala na stranu gdje je bio Isus, bio bi to 
samo letimičan pogled, prazan, kao da bulji u daljinu. Čak i kad je govorila o sebi, 
nikad nije koristila riječ Ja, nego uvijek Ti, kao da je u sebi vidjela drugu osobu. 


Uopće se nije obraćala Isusu, niti se bacala pred njega na koljena. 


Isus ju prvi pozdravi, pa oboje krenuše šetati po vrtu. Iskreno govoreći nisu baš 


mnogo pričali. Šutljiva Marija je držala svoj tupi pogled u nebesa razmišljajući o 


nebeskom stvarima, kao da joj prolaze pred očima. Isus je govorio na sličan način 
svome Ocu Nebeskome. Marija nije uopće gledala Isusa, premda dok je govorila 
ponekad bi se napola okrenula k njemu. Više je bilo molitve, pjesama hvale, 
kontemplacije, otkrivanja misterija nego li razgovora. Činilo se kao da je Marija 


odsutna. Njena je duša bila u drugom svijetu, dok joj je tijelo bilo na zemlji. 


O sadržaju njihova razgovora ne mogu reći baš mnogo, ali se mogu sjetiti da su 
razgovarali o Kristovu Utjelovljenju. Govorili su kao da promatraju samo Presveto 
Trojstvo koje stvara tu misteriju. Njihovih jednostavnih, a ipak po značenju 
dubokoumnih riječi ne mogu se sjetiti. Marija je gledajući to, rekla: "Otac je poslao 
Sina dolje do čovječanstva, među kojim je pronašao jednu Djevicu koja će Ga začeti.' 
Tad ona opisa radost anđela i kako je Gabrijel poslan Djevici. Tad opisa i devet 
korova anđela, koji su svi sišli s nositeljem divnih valova, kao što dijete radosno 
opisuje procesiju koja prolazi pred njegovim očima, hvaleći pobožnost i žar svih u 
procesiji. Čini se da je promatrala i unutrašnjost Blažene Djevice, o kojoj je govorila 
izrazima Djevičine nade je li dostojna primiti anđelovu poruku. Vidjela je dolazak 


arhanđela i najavu dolaska Spasitelja. 


Sve što je vidjela to je i govorila, kao da izgovara svoje misli na glas, buljeći u 
daljinu. Iznenada prestade govoriti, oči fiksira na Djevicu koja se čini pojavila sva 
uronjena u sebe prije odgovora anđelu, pa reče vrlo prosto: 'Znači učinila si zavjet 
djevičanstva? Ah, da si odbila postati Gospodinovom majkom, što bi se dogodilo? Bi li 
se pronašla nova djevica?" 

Tad se obrati svome narodu, pa povika: 'Da je Djevica odbila, još bi uvijek, o siroti 
Izraele, mrmljao i gunđao!' A sad ispunjena radošću Djevičinog pristanka, prsnu u 
bujicu riječi hvale i zahvaljivanja, ponovi čuda Isusova rođenja, pa se obrati 
Božanskom Djetetu, rekavši: 'Med i mlijeko ti ćeš jesti.' Tad opet ponovi Proroštva, 
sjetivši se onih Šimuna i Ane, itd., popriča s raznim osobama povezanih s njima, a 
sve ovo kao da gleda te scene. Napokon, vrativši su u sadašnjost, reče kao da je 
sama: 'Sad ćeš poći gorkim i bolnim putem. itd. 

Premda je znala da je Gospodin kraj nje, ipak je činila i govorila kao da On nije bliže 


nje od ovih vizija. Isus ju je s vremena na vrijeme prekidao molitvama i 


zahvaljivanjima, hvaleći svoga Oca, posredujući za čovječanstvo. Cijeli je razgovor 


bio neizrecivo dirljiv i divan. 


Isus napusti Šutljivu Mariju. Ušavši ponovo u svoju uobičajenu šutnju i vanjsku 
apatiju, ona se vrati natrag u kuću. Kad se Isus vratio Lazaru i Marti reče im nešto 
kao: 'Ona nije bez pameti i razumijevanja, već joj um nije na ovom svijetu. Ona ne 
Vidi ovaj svijet, niti je ovaj svijet zanima. Ona je time radosna. Grijeha nikad nije 


počinila.' 


Šutljiva Marija u svome stanju kontemplacije bijaše istinski i stvarno nesvjesna svega 
što se događalo i odigravalo oko nje. Uvijek je bila tako odsutna. Nikad nije tako 
govorila u prisutnosti drugih, kao što je to sad pričala s Isusom, jer pred svima 
drugima je stalno šutjela, premda ne iz inata ili ponosa. Ne, bilo je to jer nije ništa 
vidjela iskrenim u ljudskoj unutrašnjosti, vidjela je drugačije stvari nego li su ljudi 
iznosili. Tako je gledala samo na Otkupljenje i nebeske stvari. 

Kad bi je ponekad oslovili učeni ljudi ili možda pobožni prijatelji njene obitelji, ona bi 
stvarno izrekla neke riječi glasno i jasno, premda nije razumjela ni jednu riječ koju bi 
joj uputili. Premda nije bila referentno povezana s vizijama koje je gledala 
unutrašnjim lokucijama, ona bi čula riječi bez slušanja, čula bi ih duhovno. Zbog ovog 
je razloga smatrana od svoje obitelji maloumnom. 

Njeno stanje je tražilo neophodnost samostalnog stanovanja, jer njena duša nije 
živjela u zemaljskom vremenu. Obrađivala je svoj mali vrt i izrađivala ukrase za 
Hram. Marta bi joj davala i svoje poslove. Bila je spretna s iglama, što joj nije 
ometalo neprekidno meditiranje. Molila je najpobožnije i najrevnije, izduravši neku 
vrstu iskupljujućeg trpljenja za grijehe drugih, jer joj je duša često pritisnuta, kao da 
je težina cijelog svijeta na njoj. Njeno je boravište bilo komforno, opremljeno sofama 
i raznim namještajem. Malo je jela, a jela je uvijek sama. Umrla je od žalosti radi 


beskrajno duboke Isusove Muke koju je u duhu promatrala. 


Marta progovori Isusu o Magdaleni i njenoj velikoj tjeskobi zbog nje. Isus je utješi, 
rekavši joj da će Magdalena sigurno biti obraćena, ali da ona mora nastaviti moliti za 


nju i nagovarati je na promjenu života. 


Oko 13 i 30 h, dođe Blažena Djevica s Ivanom Kusom, Leom, Marijom Salome i 
Marijom Kleofinom. Sluga je unaprijed najavio njihov dolazak. Marta, Serafija, 
Markova Marija i Suzana odu u tu dvoranu na ulazu u dvorac, gdje je Isus jučer bio 
primljen od Lazara. Ponijele su sa sobom okrjepu i posude potrebne za pranje nogu. 
Nakon dobrodošlice novopristiglih gostiju, pranja njihovih nogu, gošće se preobukoše 
u nove haljine i omotaše se u nove velove. Sve su bile obučene u neobojanu vunu, 
bijelo žute ili smeđe boje. Uzeše malo okrjepe, pa onda otiđoše s Martom do njene 


kuće. 


Tad dođe Isus s muškima pozdraviti gošće, nakon čega se Isus povuče nasamo 
razgovarati sa svojom Majkom. Tad joj reče najljupkije i najiskrenije, da započinje 
njegova misija, da sad mora otići Ivanu na krštenje, otkuda će se vratiti i ponovo biti 
s njom vrlo kratko vrijeme u regiji Samarije, ali tada će se povući i otići sam u 
pustinju 40 dana. Kad je Marija čula da govori o pustinji, postade vrlo uzrujana. 
Nagovarala ga je da ne ide na tako strašno mjesto, gdje će umrijeti od gladi i žeđi. 
Isus joj odgovori da ga ubuduće ne bi trebala plašiti ljudskim shvaćanjima, jer On 
mora iskusiti što mu je zacrtano. Sad ga čeka jedan potpuno drugačiji život, a oni 
koji ga budu slijedili moraju trpjeti zajedno s njim. Sad mora ispuniti svoju misiju, a 
ona mora žrtvovati sva svoja čista osobna svojatanja o njemu. Nadoda, premda će je 
voljeti kao i uvijek, sad se mora dati čovječanstvu. Ona bi trebala postupati onako 
kako joj on naloži, a njegov Nebeski Otac će je nagraditi, jer ono što je starac Šimun 
prorekao ima se ispuniti, mač će joj probosti dušu. Blažena Djevica je sve ovo 
ozbiljno slušala. Bila je vrlo uzrujana, ali istovremeno i jaka u svojem podvrgavanju 


Bogu, jer je Isus bio vrlo nježan i pun ljubavi. 


Tu večer Lazar priredi gozbu na koju je pozvao i Šimuna Farizeja, kao i neke druge iz 
te sekte. Žene su blagovale u pokrajnjoj sobi, koja bijaše odvojena rešetkom od 
muške blagovaonice, ali nisu mogle čuti što Isus govori. Isus je propovijedao o vjeri, 
nadi, milosrđu i poslušnosti. Reče da onaj koji ga želi slijediti ne smije se obazirati. 
Trebali bi prakticirati ono što on naučava i izdržati kušnje koje će možda nadoći na 


njih, ali on ih nikad neće napustiti. Ponovo je aludirao na trnovit put koji ga očekuje, 


na proganjanja i udarce koje će morati podnijeti. Posebno im je skrenuo pažnju na 


činjenicu, da onaj koji se hoće zvati njegovim prijateljem, mora patiti zajedno s njim. 


Njegovi su slušatelji bili duboko dirnuti slušajući sa čuđenjem njegove riječi, ali ono 
što je rekao u aluziji na svoju gorku Muku, nisu shvatili baš dobro. Nisu uzeli njegove 
riječi s njihovim jednostavnim i doslovnim značenjem, nego su ih promatrali kao 
figurativne izraze njegova govora. Tamo su bili prisutni Farizeji, premda su istina, bili 
manje neprijateljski raspoloženi od drugih kasnijih Farizeja, nisu našli ništa za osudu 
u Isusovu govoru. Međutim ovaj put je Isus govorio vrlo umjereno, bio je blag na 


riječima. 


23. Isus ide s Lazarom na mjesto krštenja 


Gozba je završila, Isus se malo odmori, pa krenu s Lazarom k Jerihonu na mjesto 
krštenja. Jedan od Lazarovih slugu išao je naprijed s upaljenom bakljom, jer bila je 
noć. Nakon što su hodali pola sata, stigoše do jednog gostinjca koji je pripadao 
Lazaru, gdje će se poslije učenici zaustavljati. Ovaj se gostinjac ne smije zamijeniti s 
onim kojega ću poslije stalno spominjati, a gdje su se također učenici često okupljali. 


Ovaj je gostinjac bio mnogo udaljeniji, i u suprotnom smjeru. 


Dvorana u kojoj su Isus i Marija bili primljeni od Lazara kad su stigli do njegove kuće, 
bila je ista u kojoj se Isus zaustavio i propovijedao prije uskrsnuća Lazara, kada je 


Magdalena došla da ga susretne. 


Kad su otišli iz gostinjca, Isus skine sandale i nastavi bos. Lazar je bio dirnut 
suosjećanjem, preklinjući ga da ne ide bos po oštrom kamenitom putu, ali Isus 
ozbiljno odgovori: 'Neka bude tako! Znam što mi dolikuje', pa uđoše u divljinu. 
Pustinja je bila isprekidana uskim jarcima, koji su se tako pružali pred njima svih pet 
sati hoda do Jerihona. 

Tad stigoše do plodne jerihonske ravnice, koja je također bila ispresijecana divljim 
područjem, oko dva sata širokim, a odatle je do Ivanova mjesta krštenja bilo dva 


sata pješačenja. Isus je hodao puno brže od Lazara, pa je bio često i sat vremena 


ispred njega. Na putu su sretali mnoštvo krštenika koji su se vraćali s krštenja, a 
bijahu iz Galileje, jer ih je Isus onomad uputio na krštenje. Prošli su kraj Isusa, na 
izvjesnoj udaljenosti, nisu ga vijdeli, a vraćali su se u Betaniju. Isus se tu i tamo 
zaustavio. Prošao je kraj Jerihona koji mu je bio slijeva, a prošao je i pokraj drugih 


naselja. Ni u jedno se nije navratio ni zaustavio. 


Lazarovi prijatelji, Nikodem, Šimunov sin i Ivan Marko, nisu puno razgovarali s 
Isusom. Ali, međusobno su stalno pričali zadivljeni njegovim ponašanjem, mudrošću, 
čovještvom, da, čak i osobnom privlačnošću. U njegovoj odsutnosti ili kad bi hodali 
iza njega, govorili su jedan drugome: 'Koji čovjek! Nikad nije bilo takvoga, niti će biti! 
Kako je pošten, blag, mudar, oštrouman, a opet tako jednostavan! Ali, ne mogu 
potpuno shvatiti njegove riječi, premda ih prihvaćam s mišlju: On je to rekao! Čovjek 
ga ne može gledati u oči, jer se čini da ti čita misli! Pogledajte njegov stas — kako je 
dostojanstvena držanja! Kako se brzo kreće, pa opet to nije traljava žurba! Tko može 
s njime pješačiti! Tko je uopće ikad tako hodao! Kako brzo ide od mjesta do mjesta, 
pa opet ne pokazuje znakove umora! Uvijek je spreman krenuti, pa makar se hodalo 
satima! Kakav čovjek!" 


Tad bi nastavili govoriti o njegovu djetinjstvu. O njegovu poučavanju u Hramu, pa bi 
opisali opasnosti njegova prvog putovanja, onda kada je pomogao mornarima. Ali 
nijedan od njih, ni sanjao nije, da razgovaraju o Sinu Božjem. Vidjeli su da je Isus 
veći od svih ljudi, poštovali su ga, stajali u strahopoštovanju pred njim. Ipak, on je 
njima bio samo običan čovjek, premda čovjek pun vrlina. 

U Jeruzalemu je bio jedan starac koji se zvao Obed. On je bio rođak muža stare Ane 
proročice. Bio je pobožan, jedan od takozvanih Staraca Hrama, član Sinedrija. On je 


bio jedan od tajnih Isusovih učenika i sve dok je bio živ, pružao je pomoć Zajednici. 


IVAN PROPOVIJEDA POKORU I KRŠTENJE 


1. Ivan napušta pustinju 


Što se tiče krštavanja, Ivan je od Svevišnjeg primio otkrivenje, pa je prije nego je 
napustio pustinju, blizu naseljenih područja, iskopao zdenac. Vidjela sam ga na 
zapadnoj strani, na jednoj strmoj krševitoj kosini. Lijevo od njega bijaše potok, 
vjerojatno jedan od izvora Jordana, koji je pak izvirao na gorju Libanon, u spilji 
između dvije gudure. Nije se moglo vidjeti iz daljine. Nadesno je ležala ravnica usred 
divljine, i tamo je Ivan iskopao izvor. Vidjela sam ga kako kleči na jednom koljenu, a 
na drugom mu položen dugi svitak od kore drveća, na kojem nešto piše trskom. 
Klečao je gledajući na zapad prema gori Libanonu, a sunce je isjavalo zrake na nj. 
Dok je tako bio zabavljen, postade kao zadubljen. Vidjela sam ga kao da je u ekstazi, 
a kraj njega stoji čovjek, koji crta neke planove i piše na svitku. Kad je Ivan došao 
sebi, pročita što je zapisano, i odmah se baca na posao u svezi izvora. Kraj njega je 
na tlu ležao svitak od kore, pritisnut kamenom na oba kraja, kako bi se spriječilo 
zamatanje svitka. Ivan je često gledao u svitak, proučavajući tekst i crteže. Činilo se 


da je ondje zapisano sve što mora uraditi. 


Odmah iza njegove vizije s izvorom, gledala sam prizor iz života proroka Ilije. Vidjela 
sam ga kako sjedi u pustinji, tužan i odbačen, zbog nekog grijeha kojeg je počinio. 
Napokon zaspa, usni san, u kojem mu se činilo da se pred njim pojavio jedan 
dječačić, koji ga pak guraše štapom, te on nakon toga, prestravljen pada u bunar 
koji je bio blizu njega. Udarci koje je zadobio od dječaka bijahu tako žestoki, da se je 
valjao nekoliko metara. Tad ga iz sna probudi jedan anđeo i dade mu piti. Ovo se 


dogodilo na istom mjestu, na kojem je sad Ivan kopao izvor. 


Prepoznala sam značenje svakog sloja zemlje kroz koju je Ivan kopao i svaki korak 
njegova posla, sve dok nije završio. Sve je imalo neke veze s ljudskom tvrdoglavošću 
i drugim ljudskim karakteristikama, koje se moralo savladati, prije nego li je milost 
Božja uopće mogla djelovati na čovječanstvo. Ovaj je Ivanov posao imao, kao i sve u 
njegovu životu, simbol predslike. Njime ga Duh Sveti nije samo poučio što da uradi, 
već je stvarno izvršavao u svojim djelima sve što je taj posao predstavljao, Bog bi 
pripustio dobre namjere, koje bi on povezao i izvršavao. Sveti je Duh poučavao Ivana 


poslu, baš kao što je to prije činio i Prorocima. 


Ivan je uklonio busene svud uokolo i iskopao tvrdi lapor, napravivši jedan veliki 
bazen, kojeg je vrlo pažljivo i lijepo popločao kamenjem, osim središta gdje je 
iskopao zemlju, kako bi voda dolazila. Iskopanom zemljom formirao je oko bazena 
jedan prsten-bedem, kojeg je podijelio u pet segmenata. Nasuprot ulazu, između 
četvrtog segmenta i otvora jednako udaljenih oko bazena, posadio je četiri tanke 
mladice, čiji su vrhovi bili prekriti bujnim zelenilom. Ova četiri stabla bijahu različite 
vrste, a svako je imalo svoje značenje. Ali, u središtu bazena, Ivan je postavio 
izabrano stablo s vrlo uskim listovima. To je stablo cvjetalo piramidalnim buntom 
cvata, okruženo bodljikavim čaškom. Stablo je imalo duge rese, koje su djelomično 
usahnule pred Ivanovom spiljom. Četiri su mladice izgledale više kao grmlje. Ivan je 


zaštitio njihovo korijenje hrpicama zemlje. 


U sredini bazena je Ivan kopao do malog izvora vode u dubini zemlje, a kasnije je u 
njega posadio središnje stablo. Ivan tad iskopa dovodne kanale, a vodili su do 
obližnjeg potočića, koji bijaše blizu njegove spilje. Tad sam ga vidjela kako u divljini 
skuplja trstiku, umeće jednu stabljiku u drugu, praveći tako cijev (koju je poslije 
pokrio zemljom) i dovodi vodu iz potoka do bazena. Te je cijevi mogao po želji 


zatvoriti ili otvoriti. 


Ivan napravi stazu kroz grmlje, sve do jednog otvora u bazenskim segmentima. 
Staza je išla svud okolo bazena, pa između njega i četiri mladice. Pred otvorom na 
ulazu nije bilo stabla, samo je na toj strani bio slobodan pristup do bazena. Na svim 
drugim stazama bijaše zasađeno grmlje i natovareno kamenje. Ivan je na humcima 
kraj mladica zasadio bilje, koje sam i ja dobro poznavala. Voljela sam to bilje, često 
sam ga presađivala uokolo svoje kuće. Bijaše to visoko bilje, sočne stabljike sa 
smeđe crvenim okruglim cvjetovima. To je bilje vrlo ljekovito za liječenje čira i 
grlobolje, od čega ja i dan danas bolujem. Ivan je uokolo posadio i druge razne vrste 
bilja i mladica. 


Tijekom rada bi pregledavao crteže i zapise na svitku, često sve mjerio štapom, jer 
mi se činilo da je svaki korak njegova rada, čak i sadnja stabalaca, zapisan na svitku. 


Sjećam se da sam na svitku vidjela crteže središnjeg stabla. 


Ivan je tako radio nekoliko tjedana, a kad je završio, u bazenu je bila mala količina 
vode, samo je malo pokrivala dno. Središnje stablo, čije je lišće prije bilo smeđe i 
usahlo, sad postade svježe zeleno. U jednoj posudi, koju je napravio od kore velikoga 
stabla i čije je strane namazao smolom, Ivan je donosio vodu iz jednog drugog 
izvora, te je izlijevao u bazen. Ova je voda bila iz izvora blizu njegove spilje u kojoj je 
prvo boravio. Tamo je voda izbijala iz stijene, a potekla kad je stijenu udario krajem 
svoga barjaka. Čula sam da nije mogao izgraditi bazen na mjestima gdje je ranije 
boravio, jer je tlo bilo previše kamenito, a i to je imalo svoje značenje. 

Nakon toga je iz potočića otvorio dotok vode u bazen, sve dok se bazen nije dovoljno 
napunio. Ako bi voda u bazenu narasla, voda bi otjecala u okolicu, u prsten bazena, i 


tako natapala okolnu vegetaciju. 


Vidjela sam Ivana kako gazi u vodu, sve do pojasa. Jednom rukom je zgrabio 
središnje stablo, dok je drugom udarao vodu malim štapom, na čijem kraju bijaše 
pričvršćen križ i duga uska zastavica. Svaki je udarac prskao vodu iznad njegove 
glave. Istovremeno, ugledah nad njim silazak jednog oblaka svjetla koji ga ovije, a u 
njemu bijaše Duh Sveti, dok su se anđeli pojavili nad prstenom bazena, obrativši mu 


se nekim riječima. Vidjela sam da je to bio Ivanov zadnji posao u pustinji. 


Taj je bazen bio u upotrebi i nakon Isusove smrti. Kada su Kršćani morali bježati, tu 
su krstili bolesnike i putnike namjernike. Bijaše to korišteno i kao često mjesto 


čašćenja. U to vrijeme, tj. u Petrovo vrijeme, uokolo bazena su sagradili zaštitni zid. 


Ubrzo nakon završetka radova na bazenu krštenja, Ivan ode iz pustinje u lov na 
ljude. Gdje god da je išao, svuda je ostavljao nevjerojatan utisak. Visoka stasa, 
mišićav, premda je izgledao izmožden, iscrpljeno zbog posta i tjelesnog mrtvljenja, 
bijaše izvanredno čiste i dostojanstvene pojave. Njegovo je ponašanje bilo 
jednostavno, ali oštrih i zapovjednih gesta. Lice mu je bilo mršavo i košćato, upalih 
očiju i obraza, ozbiljna i stroga izraza. Kosa mu bijaše skroz kovrčava, crvenkasto 
kestenjaste boje, a brada kratka. Oko pasa je nosio tuniku koja mu je sezala do 


koljena, a njegov je grubi smeđi ogrtač čini se, bio spojen iz tri komada. Leđni dio 


bijaše privezan za pas uzicom, ali sprijeda bijaše otvoren, tako da su mu se vidjele 
maljave grudi, boja dlake mu skoro ista kao ogrtač. I ruke mu bijahu gole. U ruci je 


držao štap, koji je na kraju bio savijen kao pastirski. 


Kad je došao iz pustinje, napravio je i prvi mostić preko potoka. Nije išao na već 
postojeći prijelaz, koji je bio nedaleko, jer nikad nije išao natrag, nego je uvijek, gdje 
god je mogao, išao samo naprijed. 

U toj regiji je postojala jedna davno napravljena glavna, široka cesta. Ivan je bio 
blizu Cidese, poučavao je ljude u okolici. Oni bijahu prvi pogani, koji su poslije otišli 
na krštenje. Živjeli su u blatnim kolibama, potpuno zabačeni. Bili su preci raznih ljudi, 
koji su se nakon razorenja Hrama, taman prije Isusova dolaska tu naselili. Jedan od 
zadnjih proroka im je prorekao, da bi trebali ostati u tim krajevima, sve dok im ne 
dođe jedan čovjek, muškarac sličan Ivanu, koji će im reći što da čine. Kasnije su se 


preselili bliže Nazaretu. 


Ivan nije dozvoljavao nikakvoj prepreci da spriječi ili ometa njegov način rada. Išao 
je smiono naprijed, bez obzira gdje je bio. Govorio je samo o jednoj stvari - pokori i 
skorom Gospodinovu dolasku. Gdje god da se pojavio, izazvao bi uzbuđenje. Njegov 
je glas sjekao kao mač. Imao je jak i zvonak glas, premda obojan dozom ljubaznosti. 
Sve je ljude tretirao kao djecu. Najvažnije o njemu, bio je način na koji je hitao samo 
prema naprijed. Ništa ga nije moglo zastrašiti ni spriječiti, nije se obazirao ni lijevo ni 
desno, ne tražeći i ni želeći ništa. 

Tako sam ga vidjela kako žuri kroz pustinju i šumu, kopa amo, valja stijene tamo, 
uklanja pala stabla, priprema odmorišta, zove ljude na zajedništvo, a oni ga gledaju 
sa čuđenjem, da, čak ih dovodi iz koliba da mu pomognu. Išao je duž Galilejskog 
jezera, oko Tariheje, pa je prošao Salem, pa kroz pustinju prema Betelu. Prošao je 
kraj Jeruzalema. Nikad nije bio u Svetom gradu. Tužno ga je promatrao, glasno 
jadikujući nad njim. Bio je opsjednut samo mišlju svoje misije. Dok je hodao, pun 
Duha Svetoga, ozbiljan, iskren i jednostavan, uvijek je isto vikao: 'Pokora! Pripremite 


se! Gospodin je blizu! 


Tako je došao u Pastirsku dolinu, pa produži do rodnog mjesta. Roditelji mu već 
bijahu umrli, ali tamo još uvijek stanovaše neka omladina, neki njegovi rođaci s 
očeve strane. Oni bijahu među prvima koji su se pridružili učenicima. Kad je prošao 
kroz Betsaidu, Kafarnaum i Nazaret, nije vidio Blaženu Djevicu, jer od Josipove smrti, 
rijetko je izlazila iz kuće. Ali, nekoliko je njenih muških rođaka prisustvovalo na 


Ivanovim propovijedima, pa su ga čak i otpratili dio puta. 


Tijekom tri mjeseca obišao je Palestinu dva puta, navješćujući krštenje i skori 
Gospodinov dolazak. Napredovao je ogromnim koracima. Uspijevao je u svemu. 
Marširao je žustro, pokreti mu bijahu brzi, i zbog toga, teško ga je itko pratio. Nije 
nigdje ljenčario i pretjerano se odmarao, kao i naš Gospodin. Gdje nije imao što 
raditi, vidjela sam ga kako doslovno trči od polja do polja. Ulazio je poučavati u kuće 
i sinagoge, na ulicama i javnim mjestima okupljao je ljude oko sebe. Vidjela sam 
svećenike i Starce, autoritete, kako se tu i tamo zaustavljaju, pitaju ga, otkud mu 
pravo da poučava. Ali, ubrzo bi mu zapanjeni i začuđeni dopuštali da nastavi svojim 


putem. 


Izraz 'pripremiti put Gospodinu' ovdje nije bio figurativan, jer sam često viđala Ivana 
kako započinje svoju misiju, stvarno pripremajući put, mjereći ceste i razna mjesta 
po kojima će kasnije Isus s učenicima prolaziti. Čistio je putove od kamenja, trnja, 
pravio staze, postavljao daske preko potoka, čistio kanale, kopao zdence i 
rezervoare, postavljao sjedala, odmorišta i sjenice, kako bi napravio hlad na raznim 


mjestima, na kojima će se kasnije Gospodin odmarati, poučavati i djelovati. 


Dok je tako bio angažiran, iskren, prostodušan, čvrst, u gruboj odjeći, tajnovite 
pojave, Ivan je privlačio pažnju ljudi, izazivajući čuđenje kada bi ulazio u kolibe, 
ponekad posuditi alat, a ponekad tražiti pomoć žitelja. Ubrzo je svugdje bio 
prepoznavan, okružila bi ga gomila ljudi, a on ih je učio smiono, nagovarajući ih na 


pokoru i da slijede Mesiju, kojeg on navješćuje kao njegov preteča. 


Često sam ga viđala kako pokazuje u smjeru gdje je upravo Isus prolazio. Ali nikad 


nisam vidjela Isusa s njim, premda su nekad bili udaljeni jedan od drugoga samo sat 


vremena. Jednom sam ga vidjela na manje od sat vremena od Isusa, viče ljudima da 
on nije dugo očekivani Otkupitelj, nego samo njegov siroti preteča. Ivan je vidio 
Spasitelja licem u lice samo tri puta u svome životu. Prvi put ga je vidio u pustinji, 
kao dječak, kada je Sveta obitelj išla iz Egipta. Tad je Ivan, vođen Duhom, požurio 
pozdraviti svoga Gospodina, kojega je godinama prije pozdravio u majčinoj utrobi. 
Osjetio je blizinu Spasitelja i znao je da Spasitelj žeđa. Dječak se pomoli, zabi svoj 
štap u zemlju, odakle odmah poteče potočić obilne vode. Tad požuri naprijed na 
cestu, zauze mjesto kraj vode, pa stade promatrati Isusa, Mariju i Josipa dok su 
prolazili. Promatrajući Svetu obitelj, od trena kad se pojavila sve dok nije zamakla, 


Ivan je skakao i plesao kao lud od sreće, stalno mašući svojom malom zastavom. 


Drugi put je Ivan vidio Isusa, tek kad ga je krstio. Treći put ga je vidio kada je Isus u 
blizini prolazio, tamo kraj Jordana, kada je dao svjedočanstvo o Njemu. Čula sam 
Spasitelja kako svojim apostolima govori o Ivanovoj velikoj samokontroli. Čak i na 
krštenju Ivan se suzdržao, tako da se povukao u kontemplaciju, premda mu je srce 
skoro puklo od radosti i ljubavi. Nakon ceremonije, bio je zabrinutiji kako da se što 


više ponizi, nego li da popusti svojoj ljubavi i potraži Isusa. 


Ali, Ivan je uvijek vidio Isusa u duhu, jer je općenito bio u proročkom stanju. Vidio je 
Isusa kako izvodi svoju misiju, kako izvodi svoj vlastiti proročki poziv. Isus nije bio 
Ivanu kao neki suvremenik, nije bio čovjek, kao on sam. On je za njega bio Otkupitelj 
svijeta, Sin Božji postao čovjekom, Vječnost koja se pojavila u vremenu, pa zbog 
toga nije mogao ni sanjati da mu se pridruži i poveže s Njim. 

Ivan je osjećao da on sam nije kao njegovi drugi suvremenici, koji su mislili samo na 
ovosvjetsko, koji su živjeli u svijetu, povezani sa svijetom. Već u majčinoj utrobi 
dotakla ga je ruka Svevišnjega, pa je Duhom Svetim doveden u prisnu komunikaciju 
sa svojim Otkupiteljem. 

Kao mali dječačić bio je otrgnut iz svijeta, ništa nije znao osim onoga što je bilo 
povezano s njegovim Otkupiteljem. Ostao je u najdubljoj i najosamljenijoj divljini sve 
dok, kao netko tko je nanovo rođen, iskreno, nadahnuto, vatreno, nije krenuo 
ispunjavati svoju divnu misiju, nezabrinut zbog ičeg drugog. Judeja je sad za njega 


postala pustinja. I kao što je prije za prijatelje imao kamenje, stabla, izvore i 


životinje, dok je s njima živio i komunicirao, sada je tako tretirao žitelje Judeje, 
grješnike, ne razmišljajući da sebe kod njih uzvisi. Znao je, vidio je, govorio je, samo 
o Isusu. Njegove riječi bijahu: 'On dolazi! Pripremite puteve! Činite pokoru! Krstite 


se! Pogledajte Janje Božje koje odnosi grijehe svijeta!" 


U pustinji, čist i bez grijeha, kakav je bio od majčine utrobe, došao je iz svoje 
samoće, nevin i bez mrlje, kao dijete na majčinim prsima. Čula sam Gospodina kad je 
rekao apostolima 'Ivan je čist kao anđeo. Nikad nečistoća nije ušla u njegova usta, 


još manje neistina, niti je ikakav grijeh počinio." 


Ivan je krstio na raznim mjestima, prvo kod Enona u susjedstvu Salema. Onda je 
krstio kod Ona, nasuprot Bet-Araba na zapadnoj obali Jordana, te nedaleko Jerihona. 
To treće mjesto bijaše na istočnoj strani Jordana, nekoliko sati dalje na sjever od 
drugog mjesta krštenja. Zadnji put je krstio kod Enona, gdje se je opet vratio. Tamo 
je bio i uhićen. 


Voda u kojoj je Ivan krstio, bijaše od jednog pritoka rijeke Jordan, a pritok je 
formiran skretanjem rijeke na istok, te bijaše oko sat vremena dugačak. Na nekim 
mjestima rukavac bijaše tako uzak da ste ga mogli s lakoćom preskočiti, dok je na 
nekim mjestima bio širok. Mora da se tu i tamo mijenjao njegov tok, jer je na 
mnogim mjestima, vidjela sam, presušio. To je skretanje rijeke formiralo zatvorene 
bazene i bunare, koje je rijeka nadopunjavala vodom. Jedan je od ovih bazena 
branom bio odvojen od rukavca rijeke, tako formirajući mjesto krštenja kod Enona. 
Pod branom su bile cijevi, putem kojih ste bazen mogli isprazniti ili napuniti po želji. 


Ivan je često to sam i činio, prazneći ili nadopunjavajući bazen. 


Na jednoj strani bazena, bijaše istek za otjecanje vode u okolinu, kao mali potočić, a 
u njemu na nekoliko mjesta bijaše izdignuto tlo, kao mali otočići. Aspiranti za 
krštenje bi, između ovih malih otočića, stajali u vodi do pojasa, pridržavajući se za 
ogradu koja bijaše kraj njih. Na jednom otočiću je stajao Ivan. Grabio je vodu 


pomoću školjke i izlijevao je na glavu novokrštenika, dok je na otočiću nasuprot 


Ivanu, stajao već kršteni muškarac, a on je pak držao ruku na ramenu novokrštenika, 


kao kum. 


I sam je Ivan polagao ruku na glavu novokrštenika. Gornji dio tijela novokrštenika ne 
bijaše skroz gol. Neka vrsta bijelog šala bijaše omotana oko njih, ostavljajući samo 
ramena golima. Blizu bazena bijaše jedna koliba, u koju su novokrštenici nakon 
krštenja odlazili, radi oblačenja odjeće. Nikad nisam vidjela da su tu žene krštavane. 


Tijekom ceremonije, Krstitelj je nosio dugu bijelu odjeću. 


Regija u kojoj je Ivan krstio, bijaše predivna i bogata vodom, a zvala se Salem. 
Ležala je na obje strane jednog rukavca rijeke Jordan, ali Enon bijaše na drugoj obali 
samog Jordana. Bio je veći od Salema, nekako sjevernije i bliže samoj rijeci. Uokolo 
mnogih potoka i bazena ove regije, bijahu plodni pašnjaci, na kojima je pasla stoka i 
magarci. Regija oko Salema i Enona bijaše, kako da kažem, slobodna, jer je imala 
neku vrstu privilegije, uspostavljene po običaju vrline, po kojoj žitelji nikad nikoga 


nisu tjerali sa svojih granica. 


Ivan je kraj Enona izgradio svoju kolibu na nekim starim temeljima, koji su nekad bili 
neka velika građevina, ali koja se pretvorila u ruševine, pa sad bijaše pokrivena 
mahovinom i korovom. Okolo nje, tu i tamo, bijahu druge kolibe. Ove su ruševine bili 
temelji šator — naselja, gdje je boravio Melkisedek. Posebno sam na tom mjestu 
imala vizije, sve prizore iz davnih vremena, ali sad se mogu sjetiti samo jedne i to 
one, u kojoj je Abraham ovdje imao viziju. 

Abraham je tu postavio dva kamena, jedan za oltar, a na drugom je klečao. Vidjela 
sam viziju koja mu je pokazana — Božji grad, kao Nebeski Jeruzalem, a potoci vode 
padaju iz njega. Naređeno mu je da više moli za dolazak Božjeg grada. Voda koja je 
izlazila iz Grada, širila se uokolo na sve strane. Abraham je imao ovu viziju, oko pet 


godina prije nego je Melkisedek izgradio svoj šator-grad na istom tom mjestu. 


Taj je grad bio više šator okružen galerijama i nizom stepenica, slično Mensorovu 
gradu u Arabiji. Sami su temelji bili čvrsti, jer su bili kameni. Mislim da se čak i u 


Ivanovo vrijeme moglo vidjeti četiri ugla, gdje su nekad stajali glavni stupovi. Na tom 


temelju, koji je sad izgledao kao brežuljak obrasao vegetacijom, Ivan je postavio 
svoju malu kolibu od trstike. Šator-grad u Melkisedekovo vrijeme bijaše namijenjen 
za putnike namjernike, neka vrsta ugodna odmorišta kraj divne vode. Možda je 
Melkisedek kojega sam uvijek viđala kao vođu i savjetnika skitalačkih rasa i naroda, 
izgradio tu svoj dvorac, da bi ih mogao poučavati i zabavljati. Ali čak i u njegovo 
vrijeme, nosilo je to neku vezu s krštenjem. Također to mjesto bijaše polazište 
odakle je odlazio svukuda, kao npr. utemeljiti naselje blizu Jeruzalema, ili do 
Abrahama. Tu je također skupljao razne rase i ljude, koje je nakon razdvajanja slao i 


naseljavao po raznim područjima zemlje. 


Jakov je također jednom davno, sa svojim krdima, živio kraj Enona. Rezervoar 
bazena krštenja je već postojao u ranim vremenima, a ja sam vidjela Jakova kako ga 
popravlja. Ostaci Melkisedekova dvora bijahu blizu vode i mjesta krštenja. Vidjela 
sam da je u ranim danima kršćanskog Jeruzalema, na mjestu gdje je Ivan krstio, 
postojala jedna crkva. Vidjela sam da je ta crkva još stajala i u vrijeme kad je Marija 


Egipatska prolazila kraj nje, na svom putu u pustinju. 


Salem je bio lijep grad, ali bijaše razrušen tijekom nekog rata, mislim za vrijeme 
razorenja jeruzalemskog Hrama, prije Isusovih vremena. Tamo je nakratko boravio i 


jedan od zadnjih Proroka. 


Ivan je već oko dva tjedna privlačio pažnju naroda, učeći i krsteći. Tada mu dođoše 
neki glasnici poslani od Heroda iz Kalirhoje. U to vrijeme Herod je boravio u svom 
dvorcu u Kalirhoji, na istočnoj obali Mrtvog mora. Tamo su bile mnoge kupke i 
toplice. Herod je htio da Ivan dođe k njemu. Ali, Ivan odgovori glasnicima: 'Previše 


sam zauzet. Ako Herod želi pričati sa mnom, neka sam dođe.' 


Nakon toga sam vidjela Heroda kako ide u neki grad, oko 25 km južno od Enona. 
Vozio se u nekakvoj niskoj kočiji, a okruživala ga garda. Sa svog povišenog sjedišta 
mogao je zapovijedati, jer je vidio na sve strane. Pozvao je Ivana da dođe k njemu u 
taj mali gradić. Ivan uđe u neku kolibu van gradića. Tamo Herod uredi da se sastane 


nasamo s njim. 


Što se tiče njihovog razgovora, sjećam se samo toga da je Herod pitao Ivana zašto 
stanuje u tako jadnoj kolibi kraj Enona, dodavši, da on tamo ima kuću, baš kao 
stvorenu za njega. Na ovo Ivan odgovori da ne treba nikakvu kuću, da ima sve što 
treba i da on izvršava samo volju Onoga koji je puno veći od njega. 

Ivan je govorio iskreno i vatreno, premda je razgovor bio kratak. Ivan je cijelo 
vrijeme razgovora stajao, a lice je okretao ustranu, uvijek negdje u daljinu gledajući, 


jer nije htio gledati Heroda u oči. 


Vidjela sam Šimuna, Jakova mlađeg i Tadeja, tri sina Marije Kleofine, čiji je otac bio 
pokojni Alfej, Josipa Barsabu njenog sina iz njena drugog braka sa Sabom, a sve ih je 
krstio Ivan kod Enona. Andrija i Filip, također bijahu kršteni od Ivana, nakon čega su 
se vratili svojim poslovima. Drugi su apostoli, kao i mnogi najbliskiji Isusovi učenici, 


već ranije bili kršteni. 


Jednog dana, iz raznih gradova oko Jeruzalema, do Ivana dođoše mnogi svećenici, 
namjeravajući ga ispitati. Ispitivali su ga tko je on, tko ga je poslao, što to naučava, 
itd. Ivan je odgovarao nevjerojatnom smionošću i energijom, najavljujući im 


skorašnji dolazak Mesije, optužujući ih za licemjerstvo i okorjelost u zlu. 


Nedugo nakon toga, od strane Staraca i Farizeja poslano je mnoštvo iz Nazareta, 
Jeruzalema i Hebrona, kako bi ispitali Ivana o njegovoj misiji. Žalili su se i na mjesta 


koja je Ivan izabrao za krštavanje. 


Mnogi carinici dođoše k Ivanu. On ih je krstio i govorio im o stanju njihove savjesti. 
Među njima je bio i carinik Levi, kasnije zvan Matej, Alfejev sin iz njegova prvog 
braka, jer kad je oženio Mariju Kleofinu, Alfej bijaše udovac. Levi je bio duboko dirnut 
Ivanovim propovijedima, pa se obratio i popravio svoj život. Inače, rođaci su ga malo 


cijenili. Ivan je odbio krstiti mnoge od ovih carinika. 


2. Herodovi vojnici. Izaslanici Sinedrija. Gomile novokrštenika dolaze k Ivanu. 


U Dotanu, gdje je Isus smirio bjesomučne opsjednute, Židovi i pogani, još od 
babilonskog zarobljeništva, boravili su jedni kraj drugih bez ikakve diskriminacije. Na 
obližnjem su brdu pogani imali svoje idole i mjesto za žrtvovanje. Židovi, koji bijahu 
uznemireni glasinama o Mesijinu dolasku, a koji će se pojaviti iz Galileje, nisu više 
podnosili pogane, jer nisu više htjeli s njima živjeti. Kad je Ivan tuda prolazio, od 
učenika koje je već krstio, posvud su se širile glasine o ugroženosti pogana. Poganski 
kralj iz Sidona posla vojnike, kako bi obranili idole, a i Herod je tamo također poslao 


trupe, kako bi narod držale u miru. 


Ove se trupe ulagivaše svjetini. Vidjela sam ih s Herodom kraj Kalirhoje. Rekoše mu 
da će prvo otići k Ivanu da ih krsti, ali ovo je bila čista lukavština. Mislili su da će time 
zadobiti simpatije naroda. Herod reče da to uopće nije potrebno, a posebno, jer Ivan 
ne čini čudesa, pa ne moraju priznavati njegovu misiju, ali o tome mogu otići pitati u 
Jeruzalemu. 

Tad ih vidjeh kako idu u Jeruzalem. Među sobom su imali vođe tri različita ranga, čija 
je služba bila priprema pitanja za Ivana, a vidjeh i da su bili iz tri različite sekte. 
Razgovarali su sa svećenicima u sudnici, u kojoj će kasnije Petar zanijekati Isusa. U 
njoj je sjedilo mnogo Staraca, a bila je puna naroda. Svećenici ismijaše pitanja 
vojnika, pitajući ih, žele li oni primiti Ivano krštenje ili ne. Njihov je odgovor bio - 


možda da, a možda i ne, jer sve im je svejedno. 


K Ivanu dođe oko tridesetak vojnika. Ivan ih oštro prekori, rekavši im, da ima malo 
nade, da će se oni popraviti. Krštenje je podijelio samo nekolicini njih, u kojima je 


zamijetio bar nešto dobra, ali i njih je oštro prekorio radi pretvaranja. 


Svjetina koja se okupila kod Enona bijaše stvarno velika. Ivan nije krstio već nekoliko 
dana, jer je samo žestoko i vatreno propovijedao. Na brdu i okolici okupila se gomila 
Židova, Samarijaca i pogana, svi odvojeni jedni od drugih, neki pod sjenicama, neki 
pod zaklonima, a neki na otvorenom. Ivanova govornica bijaše u sredini logora, a svi 
slušahu što propovijeda. Broj im je prelazio preko nekoliko stotina. Došli su ovdje čuti 


njegovo učenje i primiti krštenje, nakon čega bi se vraćali kući. 


Jednom sam posebno vidjela mnoštvo pogana, također ljudi iz Arabije i drugih 
dalekih istočnih zemalja. Doveli su sa sobom velike magarce, kao i ovce. Imali su 


rođake po cijeloj državi, koje su tu i tamo posjećivali, da bi napokon došli k Ivanu. 


U Jeruzalemu je Sinedrij održao veliko vijećanje o Ivanu, rezultat čega je bilo devet 
izaslanika koji su poslani k njemu, od tri različite vlasti-autoriteta. Ana je k njemu 
poslao Josipa Arimatejskog i Šimunova starijeg sina, kao i jednog svećenika, čija 
služba bijaše provjera žrtvenih darova. Za ovu misiju bijahu također odabrana i 
trojica članova vijeća, te tri obična građanina. Njihov zadatak bijaše ispitati Ivana 
kao, tko je on, i nagovoriti ga da se pojavi u Jeruzalemu. Jer, ako je njegova misija s 
ovlašću, prvo bi se trebao predstaviti u Hramu. Također nisu bili zadovoljni s 
Ivanovom nedoličnom odjećom, a još više s krštenjima koja je činio na Židovima, kad 
je običaj bio, da se to čini samo na poganima. Neki su vjerovali da je Ivan Ilija koji se 


vratio s drugog svijeta. 


Andrija i Ivan Evanđelist bijahu s Krstiteljem. Mnogi su učenici, kao i većina budućih 
apostola, osim Petra, koji je već bio kršten i Jude Iškariotskoga (koji je međutim bio 
kraj ribarnice u Betsaidi i propitivao se o Isusu i Ivanu) u to vrijeme bili s Ivanom 


Krstiteljem. 


Već tri dana Ivan nije krstio. Ali taman, prije nego li je izaslanstvo iz Jeruzalema 
došlo, počeo je ponovo krštavati. Oni se odmah htjedoše sastati s njim, ali Ivan ih 
grubo i odriješito odbi, tako da su morali čekati sve dok ne bude spreman. Kad su 
napokon došli u njegovu audijenciju, rekoše mu da on djeluje potpuno neovisno, da 
bi se trebao pojaviti u Jeruzalemu i da bi se trebao bar prikladnije odjenutii. Kad su 
izaslanici otišli, Josip Arimatejski i Šimunov sin ostadoše s Ivanom i primiše krštenje. 
Tamo je također bilo puno onih koje Ivan nije htio krstiti. Očito su oni otišli 


izaslanicima i optužili Ivana da radi po svojoj volji. 


Budući su se apostoli vratili svojim kućama, ispričali su što su saznali od Ivana, i očito 
su po njegovu učenju, blagonaklono gledali na Isusa. Kad je Josip iz Arimateje 


putovao natrag u Jeruzalem, susrete Obeda, koji inače bijaše rođak od Serafije 


(Veronike). On imaše službu u Hramu. Na njegovo ispitivanje, Josip mu puno 
govoraše o Ivanu. Obed tad ode i primi krštenje. Kao Hramski čuvar, pripadao je 


tajnim Isusovim učenicima. Kasnije je otvoreno slijedio Isusa. 


3. Ivan prima naredbu da ide do Jerihona 


Vidjela sam Ivana kako prelazi Jordan kako bi krstio bolesnike. Nosio je samo svoj 
platneni šal omotan oko sebe, a s ramena mu je visio ogrtač. Na jednoj strani mu 
visjela kožnata čuturica, u kojoj bijaše voda za krštenja (posvećena voda), a na 
drugoj školjka, kojom je izlijevao tu vodu kod obreda. Na obali rijeke, nasuprot 
Ivanovu mjestu gdje je krstio, bijahu mnogi bolesnici, koje su rođaci donijeli na 
nosiljkama ili ih dovezli na nekakvim niskim kolicima. Nisu ih mogli prenijeti preko 
rijeke na drugu obalu, pa zamoliše Ivana da on prijeđe k njima. On to i učini, praćen 
dvojicom učenika. Pripremio je lijepi bazen odvojen od rijeke jarkom. Ovo je sve sam 
učinio, jer je uvijek sa sobom nosio lopatu. Kroz kanal, koji je mogao zatvoriti ili 
otvoriti po želji, pustio je teći vodu iz rijeke, pa zatim u nju ulije malo vode za 


krštenje iz svoje čuturice. 


Poučavao je bolesnike, pa ih je krstio, izlijevajući vodu iz školjke na njih dok su oni 
ležali na rubu bazena. Kad je završio, vrati se u Enon idući istočnom obalom Jordana. 
Tu sam vidjela anđela kako se pojavio pred njim. Reče mu da ide na drugu stranu 
rijeke, blizu Jerihona, jer se vrijeme približilo, Jedan će se uskoro pojaviti, a on treba 


objaviti Njegov dolazak. 


Na ovu zapovijed, Ivan i njegovi učenici oboriše šatore na mjestu krštenja kraj 
Enona. Išli su nekoliko sati duž istočne obale Jordana, pa prijeđoše rijeku. Krenuše 
zapadnom obalom rijeke. Nisu išli dugo, stadoše i podigoše svoje šatore. Tu je bilo 
kupalište koje je imalo jame, koje su pak bile ograđene zidovima, a ujedno povezane 
kanalima s rijekom Jordan, tako da su se kanali mogli po želji otvoriti ili zatvoriti. Na 


tom dijelu rijeke Jordan, ne bijaše nikakva otoka u matici rijeke. 


Ovo drugo mjesto za krštavanje je bilo između Jerihona i Betanije, na zapadnoj obali 
Jordana i nasuprot Beth-Araba, koji je smješten nekako dalje dolje na istočnoj obali 
Jordana. Odavde do mjesta krštenja kraj Jerihona, bijaše oko tridesetak kilometara. 
Jedan direktan put je vodio kroz Betaniju i pustinju. Na toj ruti je bila neka 
gostionica, ali bijaše izgrađena malo dalje od samog puta. Regija je bila lijepa i 
ugodna. Vode Jordana bijahu čiste i lijepe, a kada biste u Jordanu stajali, mogli ste 
vidjeti dno. Na mnogim mjestima je voda namirisana, jer su s okolnog drveća i bilja 
na obali, padali cvjetovi u rijeku, dajući joj prijatni miris. Negdje je rijeka bila vrlo 
plitka, tako da ste mogli vidjeti dno, a ja sam vidjela duž obale duboke spilje 


izdubljene u stijenju. 


Voljela sam biti u Svetoj zemlji, premda nikada nisam shvatila njena godišnja doba. 
Kada bi kod nas bila zima, tamo je bilo sve u cvatu, a kad bi kod nas bilo ljeto, tamo 


su imali drugu žetvu. 


S Ivanom je tamo bilo oko stotinu ljudi, a među njima učenici i brojni pogani. Svi su 
se oni bacili na posao, pripremajući mjesto i podižući šatore. Iz Enona su donijeli 
većinu stvari potrebnih za krštenja. Ali, sad je nekako sve bilo bolje sređeno. Tamo 


su na nosiljkama i kolicima donijeli bolesnike. 


To je bilo baš na tom dijelu Jordana, kada je Ilija podijelio njegove vode udarcem 
svoga ogrtača, pa ga je zajedno s Elizejem prešao po suhom. Na svom povratku, 
Elizej je učinio isto. Tu se također Elizej odmarao, a na tom istom mjestu su Djeca 
Izraela prešla Jordan. 


Iz jeruzalemskoga Hrama dođe opet jedno izaslanstvo k Ivanu. Bili su to Farizeji i 
Saduceji. Po anđelovom navještenju znao je za njihov dolazak. Kad su stigli u blizinu 
Jordana, otposlaše glasnika pred sebe, kako bi uvjerio Ivana da se sastane s njima, 
tu na jednom mjestu u blizini. Ali Ivan im po glasniku odgovori, ako žele s njim 
razgovarati morati će doći do njega. Oni tako i učiniše, ali Ivan ne obraćaše pažnju 


na njih. Ivan je nastavio poučavati i krstiti. Oni su malo slušali, da bi se napokon 


povukli. Kad je Ivan završio, naloži im da dođu na sastanak s njim, u neko zaklonište 


ili šator, kojeg su učenici podigli. 


I sad Ivan praćen mnogim učenicima, kao i drugim ljudima, uđe kod njih u šator. Oni 
mu postaviše mnoga pitanja, pitajući ga, je li on ovaj ili onaj, a ja sam vidjela da je 
uglavnom negativno odgovarao. Tad ga upitaše, tko je Onaj o kome stalno priča, jer 
stari Proroci se još uvijek pamte, a proširene su i glasine među narodom, da dolazi 
Mesija. Ivan odgovori da među njima postoji Jedan kojega oni ne poznaju, a ni on ga 
sam nikada nije vidio, a ipak mi je prije mog rođenja zapovjedio da pripremim put za 
Njega i da Ga krstim. Ako se nakon malo vremena vrate ovamo, nastavi Ivan, vidjeti 
će Ga, jer On dolazi primiti krštenje. Zatim ih Ivan oštro ukori, rekavši im da oni nisu 
došli na krštenje, nego da vide što se ovdje događa. Oni odgovore da sad znaju tko 
je on, da krsti bez ovlasti, da je hipokrit obučen u grubu odjeću itd. Tada ga pogrde, 


pa otiđoše svojim putem. 


Nedugo nakon toga, oko dvadeset novih izaslanika Sinedrija dođe iz Jeruzalema. 
Bijahu to ljudi svih staleža, među njima neki svećenici koji su nosili kapice, široke 
pojaseve i duge šalove koji im visješe preko podlaktica. Krajevi tih šalova bijahu 
grubi, kao da su optočeni čupavim krznom. Oni se vrlo iskreno obratiše Ivanu, 
rekavši mu da su poslani od Sinedrija, kako bi ga nagovorili da dođe u Jeruzalem 
pred Vijeće, kako bi tamo dokazao svoj poziv i misiju. Kao dokaz tome, jer nisu imali 


niti jedan drugi, navodili su njegovu želju za poslušnošću prema Sinedriju. 


Čula sam kako im Ivan iskreno odgovara, rekavši im da još malo pričekaju, pa će 
vidjeti dolazak Onoga od kojega je dobio svoju misiju. Reče im neuvijeno, da je Onaj 
o kojemu on tako jasno propovijeda rođen u Betlehemu, da je odatle otišao u 
Nazaret, pobjegao u Egipat, itd., ali ga on nikada nije vidio svojim očima. Izaslanici 
Sinedrija prekoriše Ivana da se tajno dogovorio s Isusom, rekavši da se dogovarao s 
Isusom putem povjerljivih tajnih teklića. Na ovo im Ivan odgovori, da on ne može 
pokazati njihovim slijepim očima glasnike između sebe i Isusa, jer ih oni ne mogu 


vidjeti. Uvrijeđeni njegovim riječima, izaslanici otiđoše. 


Mnoštvo naroda sa svih strana, pogani i Židovi, grnuše k Ivanu. Herod je vrlo često 


slao ljude da špijuniraju što Ivan priča. 


Na ovom mjestu krštenja sve je bilo lijepo složeno i uređeno. Ivan je s pomoći 
učenika podigao ogroman šator, u kojem su bolesni i slabi pronašli osvježenje i 
okrjepu, a tamo ih je i poučavao. Svi su pjevali pjesme i psalme zahvalnice. Čula sam 
ih kako pjevaju psalme, koji su govorili o prelasku Djece Izraelove preko Crvenog 


mora. 


Postupno se tamo širilo malo selo od koliba i šatora pokrivenih kožama i granjem. 
Broj okupljenih stranaca je bio velik. Neki su došli iz najudaljenijih krajeva, čak i iz 
zemalja Triju Kraljeva. Sa sobom su doveli brojne deve, magarce i lijepe male konje. 
Ovuda su inače uvijek putovali u Egipat. Svi su kampirali oko Ivanova mjesta 


krštavanja, kako bi čuli njegovo učenje o Mesiji, a i da prime krštenje. 


Od ovoga bi mjesta nastavljali prema Betlehemu. Nedaleko Spilje rođenja, prema 
Pastirskoj dolini, nalazio se Abrahamov bunar. On i Sara su tu boravili neko vrijeme, 
a za vrijeme neke bolesti, Abraham je imao silnu želju popiti malo vode s bunara. Ali 
kad su mu donijeli vodu, Abraham se mrtvio, suspregnuo se od pijenja i osvježenja 
radi ljubavi Božje. Za nagradu je bio izliječen. Do vode iz ovoga bunara se teško 
dolazilo, jer je voda bila prilično duboko u zemlji. Kraj bunara je raslo veliko stablo, a 
sam je bunar bio blizu mjesta gdje je pokopana Maraha, Abrahamova dadilja. Kad je 
Abraham došao u ove krajeve, doveo je i Marahu sa sobom na devi. Ovo je mjesto, 
kao i gore Karmel i Horeb, postalo mjesto hodočašća za pobožne Židove. Sveta su Tri 


Kralja jednom ovdje molila. 


Još uvijek nije bilo puno Galilejaca među Isusovim sljedbenicima. Samo nekolicina 
najbližih Isusovih učenika bijaše iz Galileje. Mnogi su došli iz regije Hebrona, a među 
njima brojni pogani. Zato je Isus na svom putu kroz Galileju, u svojim propovijedima, 


tako vatreno nagovarao svoje slušatelje, da idu na Ivanovo krštenje. 


4, Herodov razgovor s Ivanom. Proslava blagdana na mjestu krštenja. 


Mjesto gdje je Ivan poučavao, bijaše oko sat vremena udaljeno od onoga gdje je 
obično krstio. Bijaše to jedno sveto spomen mjesto Židova, a bijaše okruženo 
zidovima, kao vrt iznutra i izvana, između natkrivenih koliba. U središtu ovoga kruga 
bi postavljen kamen na mjestu gdje u Djeca Izraelova, kad su prešla preko Jordana, 
postavila Škrinju zavjetnu i slavili blagdan zahvaljivanja. Ivan je podigao svoj šator za 
poučavanje, točno iznad ovog kamena, a njegov temelj bijaše Ivanova 
propovjedaonica. Tu je Ivan propovijedao kad mu je došao Herod, a on nije ništa 
hajao, nego je nastavio svoje propovijedanje, ništa ga nije smetala Herodova 


prisutnost. 


Herod je otišao u Jeruzalem, kako bi se susreo s bratovom ženom, koja je tamo 
došla sa svojom kći Salome, tada šesnaestogodišnjakinjom. Herod je htio oženiti 
majku, pa je uzalud postavio taj zahtjev na odobrenje pred Sinedrij. Odbijanje Vijeća 
da blagoslovi njegovu želju razljutila ga je, a budući se bojao glasa javnosti, odlučio 
ga je smiriti, tako da svoj zahtjev za ženidbom ponudi na odobrenje Ivanu Krstitelju. 


Bio je siguran da će Ivan to odobriti, jer će tako steći kraljevu naklonost. 


Vidjela sam Heroda kako jaše sa svojom konjicom, Salome, Herodijadom i njenim 
sluškinjama, idu iz Jeruzalema. Herod se u kočiji vozio sa ženama. Poslao je glasnika 
k Ivanu, ali Ivan nije dopustio Herodu da dođe na mjesto krštenja. Smatrao je da će 
kralj sa svojim ženama i svitom okaljati svete ceremonije. Zato je prekinuo tamo 
krštavati, pa praćen svojim učenicima, ode do mjesta određenog za propovijedanje. 
Tu je smiono govorio o pitanju koje je Herod pred njega namjeravao postaviti. Reče 
da bi Herod trebao pričekati Onoga koji će doći nakon njega, jer on više neće dugo 


ovdje krštavati, jer mora napraviti mjesta za Njega, čiji je on glasnik. 


Ivanove riječi bijahu tako ciljano upućene protiv Heroda, da ovaj nije ni morao 
iznositi svoj slučaj pred njega, jer je vidio da Ivan već sve zna. Međutim, uredio je da 
se pred Ivanom ostavi veliki smotak pisama na temu njegova slučaja. Ivan nije htio 
kaljati ruku, pa ih nije ni dotakao, te su tako ostali ležati pred njim. Tada sam vidjela 


Heroda i njegovu povorku, kako s indignacijom napuštaju mjesto krštenja. 


Herod je još uvijek boravio u Kalirhoji, nekoliko sati udaljenoj od Ivanova mjesta 
krštavanja. Za sobom je ostavio neke svoje ljude s pismima, ne bi li Ivana nagovorili 
da odobri njegovo vjenčanje, ali uzalud. Kad je Herod otišao, Ivan se vrati na mjesto 
krštavanja. Žene u Herodovoj pratnji bijahu veličanstveno obučene, a Magdalena 


bijaše u najveličanstvenijoj odori. 


Sad su proslavljali trodnevni blagdan na mjestu gdje je bio kamen na kojem je nekad 
počivao Zavjetni kovčeg, a sad Ivanov šator. Sada sa sigurnošću ne mogu kazati, je li 
to bio blagdan sjećanja prolaska Izraelaca po koritu Jordana, ili neki drugi događaj. 
Ivanovi su učenici ukrasili šator granjem, vijencima i cvijećem. Petar, Andrija i Tadej 
bijahu tamo, kao i mnogi budući najbliži Isusovi učenici. Ovo je mjesto bilo oduvijek 
smatrano za sveto među pobožnim Židovima, ali tad je bilo prilično zaboravljeno i 
zanemareno. 

Ivan ga je popravio. Ivan je također, kao i neki učenici, nosio svećeničku odoru. 
Preko sive potkošulje Ivan je nosio dugu, široku bijelu haljinu, opasanu vunenim žuto 
bijelim pojasom, a na rubovima pojasa bijahu rese. Na svakom je ramenu bio broš, 
kao da su od dva zaobljena draga kamena, na kojima je bilo ugravirano dvanaest 
imena plemena Izraelovih, šest na svakom. Na prsima je nosio pravokutnu ploču-štit, 
žuto bijele boje, pričvršćen na uglovima sa zlatnim lancima. Na tom štitu bijaše 
postavljeno dvanaest dragih kamenja, a svaki je nosio ime jednoga od 12 plemena. S 
ramena mu je visio dugi platneni šal kao ručnik. Bio je bijelo žut, na njegovim 
krajevima vise rese. I haljina mu je na krajevima imala rese, sa žuto bijelim 
kuglicama kao voćem. 

Glava mu je bila nepokrivena, ali je pod vratom, ispod robe, nosio usku vunenu 
traku, koja se mogla navući preko glave kao kukuljica, a iznad čela bijaše zašiljena 
oblika. 


Pred kamenom na kojem je počivao Zavjetni kovčeg bio je mali oltar. Nije bio baš 
pravokutna oblika. U središtu ploče oltara bijaše neko udubljenje, a preko njega 
postavljena rešetka, a ispod udubljenja rupa za pepeo. Na stranama bijahu cijevi, 


koje su izgledale kao rogovi. 


Tamo je bilo prisutno mnogo učenika, svi odjeveni u bijele haljine, sa širokim 
pojasevima, kakve su kasnije nosili apostoli u ranim danima Crkve. Zapalili su tamjan 
na malom oltaru za tamjan. Ivan Krstitelj je zapalio nekoliko vrsta bilja, također neke 
začine, a mislim i nešto žita na tom istom oltariću. Sve je bilo nakićeno zelenim 


granjem, vijencima i cvijećem. Bijaše tamo prisutno i mnoštvo kandidata za krštenje. 


Svećenička odjeća i ukrasi bijahu za Ivana Krstitelja izrađeni na ovom istom mjestu 
krštenja. U tim danima, tamo blizu Jordana, boravile su neke svete žene, 
pustinjakinje, koje su radile sve vrste potrebnih stvari, pa su pripremale i svetu 


odjeću za Krstitelja. One same nisu krštavale. 


Ceremonije je izvodio sam Ivan, a podsjećale su me na ceremoniju kod otvaranja 
nove crkve. Kada je krštavao, Ivan je nosio dugu bijelu odjeću. Nije više izvodio 
nikakva fizičkoga rada, s iznimkom uređenja mjesta za Isusovo krštenje. Sve je tad 
sam uredio, svojim vlastitim rukama, učenici su mu donašali sve potrebne materijale, 


a on je radio. 


Vidjela sam Ivana na ovom mjestu kako dugo i vatreno propovijeda. Obučen u svoje 
svećeničko ruho, stajao je iznad šatora, koji je bio okružen galerijama, kao šatorima 
kraljeva iz Arabije. Redovi sjedala bijahu postavljeni unutar zidina sela-okruženja, a 
na njima bezbrojno mnoštvo koje je slušalo što Ivan propovijeda. Ivan je govorio o 
Spasitelju, koji ga je poslao, a kojega on nikad nije ni vidio. Govorio je i o prolasku 


kroz korito Jordana. U šatoru je tamjan opet bio zapaljen, kao i mirisni začini. 


Sve od Maspe, pa dolje do Galileje, bijahu proširene glasine da Ivan drži ovaj veliki 
sastanak i propovijedi, pa je veliko mnoštvo naroda nahrupilo. Skoro su svi Eseni 
došli. Većina je naroda nosila bijelu odjeću. Vidjela sam kako stižu bračni parovi, 
žene sjede na magarcima između krletki s golubovima, a magarce vode muškarci. 


Muškarci su darivali kruh, a žene golubove. 


Za vrijeme ceremonije, Ivan je stajao iza rešetke i primao kruhove, koje je odlagao 


na stol s rešetkom, a brašno preostalo na kruhovima, drugi bi uklanjali struganjem. 


Očišćene kruhove su slagali u piramidalne hrpe. Ivan ih je blagoslivljao i podizao u 
zrak kao da ih prikazuje. Potom su rezani u komadiće i razdijeljeni narodu. Oni koji 
su došli iz najudaljenijih krajeva, najviše su i dobili, budući su najviše i trebali. Brašno 
grebano s kruhova, kao i mrvice kod rezanja, padale su kroz rešetku na jednu tacu, 
pa tako skupljene, spaljene su na oltaru. Golubove koje su donijele žene, također su 
raspodijelili među narodom. Ceremonija je trajala skoro pola dana. Cijeli je blagdan 
trajao za vrijeme Šabata, i još tri druga dana. Na kraju blagdana, vidjela sam opet 


Ivana kako krštava na mjestu krštenja 
5. Otok na kojem je Isus kršten izranja iz Jordana 


Ivan je na Jordanu govorio svojim učenicima o skorom dolasku Mesije na krštenje. 
Rekao im je, da ga nikad nije vidio. Reče: 'Ali, kao dokaz vama onome što govorim, 
pokazati ću vam mjesto gdje će se krstiti. Gledajte, vode će se Jordana razdijeliti i 


usred rijeke pojaviti će se otok.' 


Isti čas ugledah kako se rijeka dijeli, a na površini se pojavljuje mali bijeli ovalni otok. 
To se dogodilo baš na mjestu gdje su Djeca Izraela prešla Jordan noseći Zavjetni 


kovčeg, a na tom je mjestu i Ilija podijelio vode Jordana udarcem svoga ogrtača. 


Divota ovlada narodom. Molili su i pjevali pjesme zahvalnice. Ivan i njegovi učenici 
položiše veliko kamenje u rijeku. Na nj su postavili stabla i granje, a preko toga su 
posuli fini bijeli pijesak, tako napravivši most od obale do otoka. Oko otoka su tad 
posadili 12 stabalaca, povezujući njihovo granje kao u neki spojeni slavoluk. Između 
stabalaca postaviše živicu od niskog grmlja, a to se grmlje moglo lako pronaći jer je 
raslo oko rijeke. Grmlje je cvalo crveno bijelim cvijećem, a plod im je bio žut s malom 
krunom oko cvata, kao naša mušmula. Ovo je grmlje bilo lijepog izgleda, jer je neko 


bilo prekrito cvijećem, dok je drugo već imalo plodove. 


Novi otok, mjesto gdje je stajala Zavjetna škrinja, kad je prelazila Jordan, bijaše 


kamenito tlo, a tad u Jošuino vrijeme, dno je rijeke bilo još dublje. Ali, kad ga je Ivan 


pozvao za mjesto Isusova krštenja, voda je čini se bila mnogo plića, tako da nisam 


mogla odrediti je li otok izronio ili se rijeka podijelila u dvoje i tako formirala otok. 


Lijevo od mosta, ne posred otoka, nego bliže obali otoka, bijaše velika rupa u kojoj je 
izvirala čista voda. Nekoliko stepenica je vodilo u rupu. Blizu stepenica, iznad 
površine vode, uzdizao se glatki crveni kamen trokutasta oblika, na kojem je Isus 
stajao, a nadesno od njega bijaše tanko stablo palme s plodovima, koje je Isus 
obuhvatio šakom za vrijeme svoga krštenja. Rub bazena bijaše lijepo napravljen i 


ukrašen. 


Vidjela sam da je u Jošuino vrijeme Jordan bio vrlo krivudav. Kovčeg saveza je nošen 
daleko ispred naroda. Među 12 nosača i poslužitelja bijaše Jošua, Kaleb i jedan čije je 
ime zvučalo nešto kao Enoi. Kad su stigli do Jordana, prednji dio Kovčega, kojeg su 
uobičajeno nosila dva nosača, sad je bio preuzet samo od jednoga, dok su drugi 
pridržavali stražnji dio. Čim je prvi nosač dnom Kovčega dotakao rijeku, vode rijeke 
se odmah zaustaviše, podigavši se uvis kao neka barijera-brana, stalno rastući i 
vrteći se ukrug, narastavši do veličine brda, tako da ga se iz daljine moglo vidjeti, čak 
iz okolice grada Zartana. Nosači nastaviše prema Mrtvom moru, noseći Kovčeg 
saveza, hodajući po koritu rijeke Jordan, koje bijaše potpuno suho. Na isti su način i 


Izraelci išli koritom, ali uvijek na pristojnoj udaljenosti od Kovčega. 


Kovčeg saveza koritom Jordana nosili su Leviti, sve do mjesta na kojem su se nalazila 
četiri uglata krvavo-crvena kamena, poredana u nizu. Na obje su strane ležala dva 
reda trokutastih kamenja, po šest u svakom redu. Bijahu glatki, kao da su izdjeljani 
dlijetom. Pored njih bijaše još drugih 12 na svakoj strani. Dvanaest Levita polože 
Kovčeg saveza na četiri centralna kamena i odstupiše, šest na jednu stranu, šest na 
drugu stranu, i otiđoše na ovih drugih 12 kamenja. I ovih drugih 12 kamena bijahu 


trokutasta oblika, oštri vrh im zabijen u zemlju. 


Malo dalje bijaše još i treći niz od 12 kamenja. I oni bijahu trokutasti, vrlo veliki i 
masivni, različito obilježeni, a neki od njih označeni raznim likovima i cvijećem. Jošua 


naredi da se izaberu dvanaestorica muškaraca iz plemena Levita, koji će prenijeti ovo 


kamenje na svojim ramenima do obale i tamo ih postaviti na određenu istu 


udaljenost, gdje će ostati kao jedan spomenik na ovaj događaj. 


U kasnijem periodu podignut je jedan grad u blizini toga mjesta. Imena 12 plemena i 
imena onih koji su ih prenijeli na ramenima, bijahu urezbarena u kamenje. Ona 
kamenja na kojima su Leviti stajali, bijahu još veća od drugih. Prije nego su Izraelci 
napustili korito rijeke, kamenje se preokrenulo, tako da su im vrhovi stršali prema 
gore. Kamenje koje je donijeto s obale, više se nije moglo vidjeti u Ivanovo vrijeme. 
Leži li pokopano u zemlji ili je uništeno u ratu, sad ne znam. Ivan je međutim 
podigao svoj šator između dvaju nizova kamenja. U kasnijem periodu, mislim pod 


utjecajem svete Jelene, na tom je mjestu podignuta crkva. 


Mjesto na kojem je stajao Kovčeg saveza dok je bio u koritu Jordana, upravo je ono 
isto mjesto, na kojem će kasnije na otoku, nastati bazen za Isusovo krštenje, a inače 


je izgledalo kao da je bez vode. 


Kad su Izraelci i Kovčeg saveza prešli Jordan, 12 se kamena preokrenulo s oštrim 


vrhom uvis, a Jordan je počeo ponovo teći. 


Nivo vode na otoku, u bazenu Isusova krštenja bijaše vrlo nizak, tako da se s obale 
mogla vidjeti samo glava krštenika. Silazak do vode u zdencu bijaše po blagoj kosini. 
Osmerokutni bazen, koji bijaše oko jedan i pol metar u promjeru, okruživao je široki 


hrbat u pet segmenata, a na svakom je bilo prostora za nekoliko ljudi. 


Dvanaest trokutastih kamena na kojima su Leviti stajali, poredani, protezali su se sve 
do Isusova bazena za krštenje, špicasti vrhovi im stršili iz tla. U samom bazenu bila 
su ona četiri crvena, na kojima je stajao Kovčeg saveza. Sad su bili ispod površine 
vode, premda su u ranim vremenima, kada su vode Jordana bile niže, bili jako dobro 


vidljivi. 


Blizu ruba bazena bijaše jedan piramidalni kamen, koji je počivao na svom špicastom 


vrhu. Na njemu je Isus stajao kad je primao krštenje, dok je Sveti Duh sišao na 


njega. Desno od toga kamena, a blizu ruba bazena, bijaše tanko palmino stabalce, 
koje je Isus zgrabio za vrijeme obreda. Lijevo od Isusa stajao je Ivan. Ovaj trokutasti 
kamen, na kojem je Krist stajao, ne bijaše od onih 12 koji su okruživali bazen. Mislim 
da ga je sam Ivan donio s obale. Bio je prekriven svim vrstama zelenila i cvijeća. 
Drugo kamenje, onih dvanaest, bijahu drugačije boje, a bili su okićeni brojnim 


zelenilom i cvijećem. 


Bili su veći nego oni koji su donijeti s kopna. Činilo mi se da su oni bili ono drago 
kamenje koje je Melkisedek položio, prije nego li su vode Jordana počele teći, ali kad 
ih je Melkisedek položio, bili su posve mali. Na taj je način Melkisedek položio temelje 
mnogih budućih građevina. Ovi su temelji dugo ležali skriveni pod blatom i zemljom, 


ali kad su ugledali svjetlo dana, postali su mjesta gdje se nešto značajno dogodilo. 


Mislim da su i kamenčići koje je Krstitelj nosio na svojoj prsnoj pločici na ovom 
blagdanu, također bile uzeti od ovih dvanaest kamena ili od onih koji su bili odnijeti 


na obalu. 


6. Izaslanstvo iz Jeruzalema. Herod opet traži razgovor s Ivanom 


Kad je Ivan opet bio zauzet krštenjem na mjestu krštavanja, ugledah kako se 
približava oko dvadesetak izaslanika, od raznih jeruzalemskih autoriteta, s namjerom 
da pozovu Ivana na sastanak. Zaustavili su se na mjestu gdje se slavio blagdan, pa 
mu poslaše poruku da dođe, ali Ivan nije hajao. 

Sutradan ih ugledah daleko od mjesta krštavanja, oko sat vremena hoda. Ali Ivan im 
ne dopusti da priđu bliže okruženom logoru, do li do raštrkanih boravišta koja bijahu 


van ograde. Ovo je bio krug, koji je bio ograđen grmljem-živicom. 


Kad je Ivan završio s poslom, ugledah ga kako razgovara s izaslanicima, premda je 
stajao na izvjesnoj udaljenosti od njih. Govorio je svojim uobičajenim načinom, ne 
obraćajući pažnju na njihova pitanja, nego je govorio o Onome koji će uskoro k 


njemu doći na krštenje, a koji je veći od njega i nikad ga nije vidio. 


Tad ugledah Heroda kako sjedi u nekoj vrsti nosiljke postavljenoj na mulu. Pratila ga 
je bratova žena s kojom je tad već živio. Ona je bila veličanstveno, bestidno 
odjevena, kosa joj padala u loknama, odjeća široka i lagana na vjetru. I ona je jahala 
na muli, a pratio ju je niz slugu. Vidjela sam ih kako dolaze u blizinu mjesta 
krštavanja. Žena nije silazila s mule, a ostala je na izvjesnoj distanci. Ali Herod se 
približi kako bi pričao s Ivanom, ali Ivan mu ne dopusti prići bliže. Herod je 
razgovarao s Ivanom o osudi Sinedrija radi ekskomunikacije nad njim, a izrečena je 
malo poslije nego li je Herod ostavio svoje spise pred Ivanom, u obranu svoga 
nezakonita čina. Ako ne odbije prekinuti svoju sramnu vezu s bratovom ženom, Ivan 


će ga isključiti iz svih udjela krštenja i Mesijanskog spasenja. 


Herod je ispitivao Ivana, pozna li Čovjeka po imenu Isus iz Nazareta, o kome cijela 
zemlja bruji, je li uopće uspostavio komunikaciju s Njim ili nije, i da li je taj Čovjek 
onaj Jedan, o čijem dolasku on stalno propovijeda. Urgirao je Ivanu da ne bi trebao 
oklijevati i obavijestiti ga o tim stvarima, jer on namjerava predstaviti svoj slučaj pred 
tog Isusa. 

Ivan odgovori da će mu taj Čovjek dati još manje vremena nego li mu je on dao, jer 
ti si Herode uvijek bio i biti ćeš jedan preljubnik, pa možeš predstaviti svoj slučaj gdje 
god želiš, ali to će uvijek biti preljub. 


Kad je Herod upitao Ivana, zašto mu ne priđe bliže i zašto s njim razgovara samo 
izdaleka, Ivan odgovori: 'Slijep si bio i prije, ali te tvoj preljub još više oslijepio, a kad 
bi prišao bliže, postao bi još više slijep. Ali, kad budem u tvojoj vlasti, moći ćeš učiniti 
ono, za što bi se poslije mogao kajati." Ovim je riječima Ivan prorekao svoju smrt. 


Herod i njegova žena otiđoše odande vrlo nezadovoljni. 


Približilo se vrijeme za Isusov dolazak na krštenje. Tad ugledah Ivana vrlo uzrujana. 
Bijaše to nešto, kao da se njegovo vrijeme skratilo. Njegov način djelovanja više nije 


bio toliko duhovan, pa je postao duboko depresivan. 


Od Heroda i iz Jeruzalema stalno su naizmjence dolazile osobe sa zadatkom da 


otjeraju Ivana s mjesta krštenja. Ivanovi učenici su opkopali svoj logor, i to dosta 


podalje od glavnog logora. Novopridošlice su zahtijevale od Ivana da se povuče na 
drugu stranu Jordana. Herodovi vojnici su provalili u dio logora i potjerali ljude, ali 
nisu uopće stigli do Ivanova šatora, koji je ležao između dva reda po 12 kamenja. Pri 
ovim događajima, Ivanove riječi upućene učenicima bijahu tjeskobne i malodušne. 
Iskreno je čeznuo za Isusovim dolaskom na krštenje, pa reče, onda ću se pred Njim 
povući na drugu obalu Jordana. Reče im da neće više dugo biti s njima, a te ih riječi 


zbuniše i uznemiriše, jer nisu htjeli da ih Ivan ostavi. 


Kada su Ivana obavijestili da Isus dolazi, Ivan ustade i s novom hrabrošću poče opet 
krštavati. Narod je hrlio k njemu, uglavnom oni koje je Isus nagovorio da prime 
krštenje, a među njima mnogi carinici, također i Parmenas i njegovi roditelji iz 


Nazareta. 


Kada je Ivan najavio Mesiju, rekavši da će on sam uskoro napraviti prostora za 
njegovo djelovanje, riječi su mu nosile toliku poniznost, da je to prouzrokovalo 
stvarne probleme njegovim učenicima. Učenici koje je Isus napustio u Nazaretu, 
također su došli Ivanu. Vidjela sam ih s Ivanom u njegovu šatoru, a pričali su o 
Isusu. Ivan je bio zapaljen žarkom ljubavlju prema Isusu, tako da je postao potpuno 


nestrpljiv, zašto se Isus otvoreno i javno ne proglasi Mesijom. 


Kada je Ivan krstio ove učenike, zadobio je uvjerenje o blizini Mesije. Vidio je oblak 
svjetla kako lebdi nad njima, a imao je i viziju o Isusu kojega okružuju svi Njegovi 
učenici. Otada je Ivan postao neizrecivo radostan i pun nade, stalno pogledavajući u 


daljinu, neće li ugledati Gospodin na vidiku. 


Otok s bazenom krštenja je obrastao prekrasnim zelenilom, ali nitko nije na njega 


odlazio, osim povremeno Ivan. Staza preko mosta bijaše često zapriječena brkljom. 


7. Ivan krsti Isusa 


Isus je puno brže pješačio od Lazara, pa je stigao na mjesto krštenja dva sata prije 


Lazara. Bilo je taman praskozorje kada se na putu blizu mjesta krštenja Isus 


pridružio mnoštvu naroda, koje je također išlo na krštenje. Isus je zajedno s njima 
pješačio. Nisu ga prepoznali, ali nisu mogli skinuti očiju s njega, jer bijaše nešto vrlo 
izuzetno na njemu. Kad su završili putovanje bilo je već jutro. Mnoštvo naroda bijaše 
još brojnije nego li obično, a Ivan je neobičnom živošću propovijedao o blizini Mesije 
i o pokori, istovremeno proglašavajući da je došao čas, da se povuče iz svoje službe 
učitelja. Ivan je osjećao Isusovu prisutnost, također ga je i vidio, a ta ga je vatra 
uspalila takvim žarom, ispunivši mu srce radošću. Ali zbog toga nije prekidao svoju 


propovijed, te tek kad je završio, započe krštavati. 


Dotada je krstio mnoge, a bilo je oko 10 sati ujutro kada je došao red na Isusa među 
aspirantima za krštenje. Isus priđe bazenu za krštenje. Ivan se duboko nakloni pred 
njim, rekavši: 'Ja bih trebao biti kršten od Tebe, a Ti k meni dolaziš.' Isus odgovori: 
Tako mora biti, jer nam pristoji da ispunimo svu pravdu, da ti mene krstiš, da sam 
od tebe kršten.' Također Isus reče: 'Ti trebaš primiti krštenje Duhom Svetim i krvlju.' 
Tada ga Ivan zamoli da ga prati na otok. Isus odgovori da će učiniti tako, rekavši da 
će nešto vode kojom su svi ostali kršteni biti izlito u bazen, tako da svi prisutni mogu 
biti kršteni na istom mjestu gdje i On, i da će drvo koje će držati biti prenijeto na 


uobičajeno mjesto krštenja, tako da svi mogu imati udjela u istim koristima. 


Spasitelj sad ode s Ivanom i svoja dva učenika, Andrijom i Saturninom. Andrija je 
slijedio one učenike i pristaše Gospodinove, čiji je razgovor između Kafarnauma i 
ovog mjesta već prije opisan. Prešli su most do otoka i ušli u mali šator koji je 
podignut radi presvlačenja, a šator bijaše zatvoren prema istočnom rubu bazena 
krštenja. Učenici su slijedili Gospodina, a na obali je bilo natiskano mnoštvo naroda. 
Na samom su mostu mogla stati tri čovjeka rame o rame, a najbliži je otoku bio 


Lazar. 


Bazen krštenja bijaše na dnu lagane kosine, dno mu osmerokutna oblika, a i obrub 
mu slična oblika, povezan s Jordanom pomoću pet suterenskih kanala. Voda je 
okruživala cijeli bazen, puneći ga kroz usjeke napravljene na obrubu, tri sa sjevera 
služila kao ulazi, a sva južna kao izlazi za vodu. Ulazi su bili vidljivi, dok su izlazi bili 


skriti, jer tu bijaše mjesto događanja i put za ulaz. Iz ovoga razloga voda se nije 


prelijevala preko bazena. S njegove južne strane vodile su ukopane stepenice do 


njega, po kosini, s nagibom otprilike metar u dubinu. 


U vodi s južne strane obale bijaše jedan crveni, trokutasti, iskričavi kamen potopljen 
skoro do ruba bazena, ravna mu strana okrenuta prema središtu bazena, a šiljak 
prema zemlji. Strana bazena na kojoj su bile stepenice koje su vodile dolje do njega, 
bijaše nešto viša nego li nasuprotna strana. Ta nasuprotna strana tj. sjeverna strana, 
bijaše ona s tri kanala. Na jugozapadnoj strani bijaše jedna stepenica koja je vodila 
do nekog dubljeg dijela ruba, i na toj strani bijaše jedino pristup do bazena. U 


bazenu, ispred trokutastog kamena, stajalo je zeleno stablo s tankim deblom. 


Otok ne bijaše posve ravan. Bio je poprilično viši prema centru, kao i u nekim 
kamenim dijelovima. Bio je prekriven mahovinom, a u sredini bijaše drvo s 
razgranatom krošnjom, povezano s onim gdje bijaše posađeno 12 stabalaca oko ruba 


otoka. Između svaka dva stabalca protezala se ograda-živica od grmlja. 


Devetorica učenika, koja u posljednje vrijeme uvijek bijahu s Isusom, siđoše s njim 
dolje do bazena, te stadoše na hrbat oko bazena. Isus uđe u šator. Prvo skine svoj 
ogrtač i pojas, pa žutu vunenu odjeću koja se sprijeda kopčala. Tada skide uski 
vuneni pojas koji je nosio oko vrata, te mu se spuštao preko prsiju, a obično bi ga po 
noći ili za nevremena ovijao oko glave. Ostavši u dugoj smeđoj vunenoj potkošulji, 
Isus izađe van i siđe do ruba bazena. Tu preko glave skide potkošulju. Oko slabina je 
imao povezano široko platno, koje je također bilo ovijeno i oko nogu, oko dvadesetak 
cm. Saturnin primi Gospodinovu odjeću, pa je preda Lazaru, koji je stajao na rubu 


otoka. 


Tad Isus siđe u bazen, stade u vodu sve do prsiju. Lijevom je šakom prihvatio stablo, 
a desnica mu položena na grudi. Olabavljeni krajevi bijela platna i povezi, plutali su 
na vodi. Na južnoj strani bazena stajao je Ivan, u ruci je držao školjku s probušenim 
rubom kroz koji je voda tekla u tri mlaza. Ivan stupi, napuni školjku, pa izli vodu u tri 
mlaza preko Gospodinove glave. Jedan mlaz je padao otraga glave, drugi usred, a 


treći preko čela, na lice. 


Ne mogu se sad točno sjetiti Ivanovih riječi kada je krštavao Isusa, ali bijahu nešto 
kao: 'Neka Jahve po svome kerubinu i serafinu izlije Svoj blagoslov na Te, s 
mudrošću, razboritošću i jakošću!' Ne mogu sa sigurnošću reći jesu li ove tri zadnje 
riječi baš te koje sam čula, ali znam da izražavaju tri dara, za um, za dušu i za tijelo. 
U njima je sadržano sve što je potrebno za obraćenje čovjeka, obnavljanje u duhu, 
duši i tijelu, sve do Gospodina. 


Dok se Isus uspinjao iz dubine bazena za krštenje, Andrija i Saturnin koji su stajali 
nadesno od Krstitelja kraj trokutastog kamena, nabaciše na Isusova ramena veliku 
platnenu plahtu kojom se Isus obrisa. (opaska: Prije Isusova krštenja samo je mala 
bijela plahta stavljana na novokrštenika. Nakon Isusova krštenja koristila se veća 
plahta) Nakon toga Isus stade na crveni trokutasti kamen, koji je stajao desno od 
silaska u bazen, Andrija i Saturnin svaki položi ruku na Isusovo rame, dok je Ivan 


položio svoje obje ruke na Njegovu glavu. 


Ovaj dio obreda završi, te su taman htjeli zagaziti na stepenicu, kad li se iznenada 
začu Božji glas. Glas dođe iznad Isusa, koji je još uvijek sam stajao na kamenu, u 
molitvi. S neba dođe velik, ogroman, silan vjetar, kao grmljavina. Svi protrnuše od 
straha i pogledaše uvis. Jedan oblak bijele svjetlosti siđe i ja ugledah nad Isusom 
neki svijetli krilati lik, kao da lebdi nad Njim, kao struja zraka. Nebesa se otvoriše. 
Ugledah pojavu Nebeskog Oca u liku, u kojem je On obično prikazivan. U glasu 


grmljavine začuh riječi: "Ovo je Moj Ljubljeni Sin, u kome Mi sva milina." 


Isus je bio skroz proziran, potpuno 'izrešetan' svjetlošću, čovjek je mogao gledati 
kroz njega. Oko njega sam vidjela anđele. 


Ali, dosta podalje, iznad voda Jordana, ugledah Sotonu, jedan crni, tamni lik, kao da 
je oko njega milijarde strašnih crnih reptila i gamadi, roje se oko njega. Bijaše to kao 
da sve zlo, svi grijesi, svi otrovi cijele regije preuzimaju vidljivi oblik, i to kad se 
izljevao Duh Sveti, te svi oni pobjegoše u taj tamni lik, kao u svoj praiskonski izvor. 


Prizor je bio odvratan, ali je služio da uveliča efekte neopisiva sjaja, radosti i 


briljantnosti, koja se širila oko Gospodina i cijelog otoka. Sveti bazen krštenja je iskrio 
i sjajio, temelji i rubovi, kao i voda — bijahu bazen jedne žive svjetlosti. Mogla su se 
vidjeti četiri kamena koja su nekad podupirala Zavjetnu škrinju, kako sjaje ispod 
vode, kao u ushitu. Na 12 kamenja oko bazena, na kojima su Leviti stajali, pojaviše 
se anđeli, koji su klečali u adoraciji, jer je Duh Sveti prije nastanka čovječanstva, dao 
svjedočanstvo živom Temelju, dragom izabranom Ugaonom kamenu Crkve, oko 
kojega mi i druga živa bića, moramo graditi duhovnu građevinu, jedno sveto 
svećenstvo, koje moramo ponuditi Bogu, kao prihvatljivu duhovnu žrtvu, kroz 


Njegova voljenoga Sina, u kojem Mu je sva milina. 


Isus se tad popne stepenicama i uđe u šator. Saturnin donese odjeću koju je Lazar 
cijelo vrijeme držao. Isus se odjene. Tada praćen svojim učenicima napusti šator, 
stade u sredinu otoka kraj velikoga stabla s bogatom krošnjom. Ivan se radosnim 
tonom obrati mnoštvu i dade svjedočanstvo o Isusu, da je on Sin Božji i obećani 
Mesija. Citirao je proroštva Patrijarha i Proroka koja se sad ispunjavaju, govoreći što 
je on vidio, podsjećajući ih na Božji glas, koji su mogli čuti. Rekao im je, kad se Isus 
vrati, on sam će se povući. Ivan je također opisao sveta sjećanja, koja su prožela 
mirisom sva ova mjesta na kojima su stajali, i to sve zbog Zavjetnog kovčega koji je 
počivao ovdje, onomad kada su Izraelci išli u Obećanu zemlju. Sada, nastavi Ivan, 
mogu vidjeti Ostvarenje Saveza, posvjedočeno njegovim Ocem, Svemogućim Bogom, 
samim Bogom. Ivan je sve pripisao Isusu, nazvavši ovaj dan, danom koji nosi 


ispunjenje želje blagoslovljenog Izraela. 


U međuvremenu su mnogi novopridošli stigli na mjesto krštenja, a među njima i neki 
Isusovi prijatelji. U mnoštvu sam prepoznala Nikodema, Obeda, Josipa Arimatejskog, 
Ivana Marka i druge. Ivan je naredio Andriji da proglašava po Galileji krštenje Mesije. 
Tada Isus progovori, potvrđujući jasnim i jednostavnim riječima, ono što je Ivan 
rekao, istinitim. Reče im da će se nakratko povući od njih, nakon čega svi bolesni i 
slabi mogu doći k Njemu, a On će ih izliječiti i utješiti. U međuvremenu se svi moraju 


pripremati pokorom i dobrim djelima. 


Isus reče da će se nakratko povući od njih, a onda će se vratiti i postaviti temelje za 
Kraljevstvo koje mu je dao Njegov Otac. Isus napravi parabolu kada se obraćao 
narodu, o kraljevom sinu, koji se prije preuzimanja prijestolja, povlači u samoću, 


kako bi se pripremio i usrdno molio pomoć od svoga Oca. 


Među njegovim brojnim slušateljima bijahu i neki Farizeji, koji su se podsmjehivali 
njegovim riječima. Rekoše: 'Možda nakon svega, On i nije drvodjeljin sin, nego lažni 
sin nekog kralja? Je li to namjerava vratiti svoje kraljevstvo? Hoće li okupiti svoje 


podanike i umarširati u Jeruzalem?' Ta im se ideja činila budalastom i apsurdnom. 


Ivan je nanovo počeo svoj rad, nastavivši cijeli dan krštavati na svetom bazenu na 
kojem se Isus krstio. Uglavnom je krštavao ljude koji su se kasnije pridružili 
Zajednici. Krštenici bi ušli u bazen, a Krstitelj bi stajao van bazena kraj obruba, i tako 


izlijevao vodu i krštavao. 


8. Isus ide preko Luza i Ensemeša. Isus ide kroz ova mjesta kako bi posjetio dva 
gostinjca, u kojem se Sveta obitelj, na svom putu u Betlehem, odmarala, kad su 


onomad poslije bježali u Egipat 


Isus je taj isti dan otišao sa svojim učenicima, na mjesto koje je bilo udaljeno par sati 
prema Jeruzalemu, do nekog jadnog mjestašca čije je ime zvučalo kao Betel. U 
mjestu je bila i jedna bolnica, a u njoj mnogi bolesnici. Isus uđe unutra. Sa svojim je 
učenicima sudjelovao u malom obroku. Nekoliko se staraca približi i pozdravi ga 


pobožno kao Proroka, jer su već čuli od prije krštenih, što je Ivan rekao za Njega. 


Praćen učenicima Isus posjeti bolesne u njihovim odjeljcima, utješivši ih, rekavši im, 
ako budu vjerovali u Njega, da će ponovo doći i izliječiti ih. Ali tad ne izliječi nikoga, 
do li jednog muškarca u trećem odjeljku. Jadnik je bio skroz mršav, glava mu puna 
čireva. Isus ga blagoslovi i naloži mu da ustane. Čovjek posluša i pade na koljena 
pred Isusa. 


Na tom mjestu Andrija i Saturnin krštavaše mnoge. Isus naredi da donesu vrč vode, 
otprilike velik kao malo dijete, neka ga postave na stolac u jednoj sobi. Vidjela sam 
ga kao blagoslivlja vodu i prska nešto u nju prstima. Mislim da je to bila sveta voda 
korištena kod krštenja. Nosili su je u kožnatoj čuturici, a donijeli su je učenici. Oni 
koji bi se krstili, razgolili bi svoja ramena do prsa, naginjali glavu pod vrč, dok bi ih 
Saturnin krstio. Mislim da su riječi koje je izgovarao bile diktirane od Isusa, a bijahu 
drugačije od onih koje je koristio Ivan. Ali, ne mogu se sjetiti svega. Isus je slavio 


Dan subotnji (Šabat) u tom mjestu, nakon čega su Andrija i Saturnin otišli u Galileju. 


Isus nastavi do grada Luza, uđe u sinagogu i održa dugu propovijed, objašnjavajući 
mnoge stare misteriozne simbole iz Pisama. Sjećam se da je govorio o Djeci Izraela. 
Kad su prešli Crveno more, razlog njihovog dugogodišnjeg lutanja po pustinji, prije 


nego im je dopušteno prijeći Jordan i ući u Obećanu zemlju, bijahu njihovi grijesi. 


Sad je bilo aktualno ispunjenje onoga što je prije bio samo tipično, jer je krštenje na 
Jordanu simboliziralo prijelaz Izraelaca preko njegovih voda. Ako sad ostanu u istini i 
paze na Božje zapovijedi, uistinu će ući u posjedovanje Obećane zemlje Božjeg 
grada. Isus je govorio o duhovnome, Nebeskome Jeruzalemu, ali njegovi slušatelji 


sanjahu samo o zemaljskom kraljevstvu i njihovu oslobođenju od rimskog jarma. 


Isus tad progovori o Kovčegu saveza i o oštrini staroga Zakona, jer tko god se 
previše približio Kovčegu ili bi ga dotakao, odmah bi pao mrtav. Ali sad je Zakon 
ispunjen i milost se izlijeva ravno u Sina Čovječjeg. Sada se također ispunja ono što 
je bilo samo figurativno, kad je anđeo vodio Tobiju natrag u Obećanu zemlju. Jer oni 
koji ostanu vjerni Božjim zapovijedima, koji su toliko trpjeli u sužanjstvu, sad bivaju 


uvedeni u slobodu Zakona milosti. 


Isus također reče nešto i o Juditi, udovici koja je oslobodila Betuel od opsade, tako 
što je odsjekla glavu Asircu Holofernu, koji spavaše opijen od vina. Sada će Djevica, 
prorečena od vječnosti, postati najuzvišenija, dok će ohola srca, koja su nekoć 


opsjedala Betuel pasti. Ovime je Isus označio Crkvu i njen trijumf nad silama svijeta. 


I druge slične slike iznio je Isus slušateljima, rekavši im da se sada ispunjaju. Ali 
nikad nije rekao riječi: 'Ja sam On.' Uvijek je govorio u trećem licu. 

Tad se obrati svojim učenicima, rekavši da bi trebali ostaviti sve i nemati pretjeranu 
brigu za ovosvjetsko, jer je daleko veći onaj koji se iznutra obnavlja, nego onaj koji 
samo hrani fizičko tijelo. Ali, ako se nanovo rode iz vode snagom Duha Svetoga, On 
koji ih obnavlja, sigurno će ih i nahraniti. Reče, oni koji ga žele slijediti, moraju 
napustiti rodbinu i živjeti u suzdržanosti, jer sad nije vrijeme sijanja, nego vrijeme 
žetve. Govorio je i o mani. Ljudi su ga slušali sa zaprepaštenjem i poštovanjem, ali 


interpretirali su sve njegove riječi na materijalno i na zemaljsku stvarnost. 


Sad Lazar ode. Drugi su Isusovi prijatelji već prije otišli, još tamo kod Jordana. I 
svete su žene, one koje su odsjele kod Suzane u Jeruzalemu, također već otišle kroz 


pustinju. 


Iz Luza Isus sa svojim učenicima ode na jug, prešavši pustinju. Nakon što su neko 
vrijeme išli kroz pustinju, dođoše do dvostrukog reda stabala datulja. Dok su prolazili 
ispod njih, učenici su izražavali sumnju, da li uopće mogu pokupiti pale plodove i 
pojesti ih. Isus im reče neka jedu, bez skrupula, i zbog toga ne trebaju uopće 
oklijevati, već bi trebali održavati čistoću svoje duše i svetost govora, radije, nego li 


toliko razbijati glavu, smiju li nešto pojesti ili ne. 


Vidjela sam Isusa kako ulazi u neke kuće koje su bile poredane u nizu uz samu cestu. 
Tamo je Isus posjetio 12 bolesnika koje je ujedno utješio, a neke je i izliječio. 


Nekoliko ozdravljenika je odmah slijedilo Isusa. 


Isus tad uđe u gradić Ensemes, gdje su mnogi izišli pred njega. Sad su ljudi dolazili 
susresti ga, jer su se već proširile glasine da je novi Prorok blizu. Došli su sa svojom 
djecom, pozdravljali ga i prostirali se pred njim u poniznosti. Isus im ljubazno reče da 
to ne čine. Najutjecajniji u mjestu su ga vodili u svoje kuće. Farizeji su ga otpraćali 
do sinagoge, jer su mu bili skloni, a bilo im je i drago da imaju među sobom Proroka. 


Ali, kad su od učenika saznali da je Isus sin drvodjelje Josipa iz Nazareta, to odmah 


podiže u njihovim srcima sve vrste predrasuda o Njemu, jer su isprva mislili da je on 


neki drugi Prorok. 


Kad Isus progovori o krštenju, oni ga pokušaše uhvatiti u stupicu, pitajući ga, čije je 
krštenje bolje, Njegovo ili Ivanovo. Isus im odgovori ponavljajući ono što je Ivan 
rekao o Njegovu krštenju, ali i o Mesiji, te nadoda: "Tko god prezire krštenje Preteče, 


neće poštivati ni ono Mesijino.' 


Ipak Isus nije nikad rekao: 'Ja sam On;' nego je uvijek govorio o sebi u trećem licu, 
nazivajući se 'Sinom Čovječjim' kao što Evanđelja bilježe. U kuće, u koje je bio 
vođen, sudjelovao bi u obroku, a prije nego bi otišao na počinak, molio bi sa svojim 


učenicima. 


Iz Ensemesa Isus i njegovi učenici otiđoše preko potoka Cedrona u Judu. Većinom je 
Isus slijedio sporedne staze i doline, indirektne putove po kojima su Blažena Djevica i 
sveti Josip putovali u Betlehem, zaustavljajući se na onim mjestima gdje i oni. 
Vrijeme je bilo maglovito i prilično hladno, čak se u dubokim jarcima mogao 
ponegdje još vidjeti i snijeg. Međutim, na sunčanim stranama sve bijaše zeleno i 
lijepo, voće je još visjelo na granama stabala ili na grmlju. Sam Gospodin i njegovi 
učenici su jeli te plodove. Isus je izbjegavao velike gradove, jer je svuda već bilo 
razglašeno o njegovu krštenju, okolnostima koje su vladale kod krštenja i Ivanovu 
svjedočanstvu. Iste su glasine stvorile veliku strku u Jeruzalemu. Isus se namjeravao 


javno pojaviti, tek kad se vrati iz Galilejske pustinje. 


Isus je činio ova kratka putovanja u ove dijelove države, samo po ljubavi prema 
izvjesnim pojedincima, kako bi ih nagovorio da se idu krstiti. Nisu ga uvijek pratili 
njegovi učenici, a ponekad bi bila samo dvojica s njim. Drugi bi se raštrkali po raznim 
pastirskim kućama koje bijahu uz putove, pokušavajući zadobiti pažnju domaćina, jer 
svi su bili naklonjeni Ivanu, pa su gledali na Isusa skoro kao na njegova pomoćnika, 
nazivajući ga jednostavno 'Pomoćnik'. Učenici bi im objašnjavali pojavak Duha 
Svetoga, riječi koje su čuli kod krštenja i Ivanovo svjedočanstvo. Objašnjavali su da 
je Ivan samo prethodnik Isusov, vatreni priprematelj Gospodinova puta, jer njegovo 


je bilo da prokrči put. 


Kao rezultat učeničkih nastojanja i objašnjavanja bijaše to, da su brojni pastiri i ratari 
koji su boravili u okolnim dolinama, dolazili na Isusove propovijedi, odajući mu 


istovremeno i štovanje. Isus ih je blagoslivljao i nagovarao na krštenje. 


Isus bi na putu objašnjavao učenicima značenje riječi koje su čuli kod njegova 
krštenja. 'Ovo je Moj ljubljeni Sin'. Te su riječi izrečene od moga Vječnog Oca, svima 


koji su slobodni od grijeha i koji će primiti krštenje Duhom Svetim. 


Ova regija kroz koju su baš išli, bijaše ona kroz koju su išli Marija i Josip kad su išli u 
Betlehem. Josip ju je dobro poznavao, jer je njegov otac tu imao livade. Josip je 
izbjegavao velike gradove na putu. Svuda ste mogli sresti raštrkane pastirske kolibe. 
Josip je mogao putovati samo par sati na dan, jer je Djevica ili bolno pješačila, ili bi 


malo sjedila na samaru. 


Isus je ovdje išao u dvije pastirske kućice, u kojima su njegovi roditelji tražili 
gostoprimstvo. Isus prvo uđe u onu gdje je Marija bila loše dočekana. Gospodar kuće 
bijaše grub starac, koji odbi gostoprimstvo i Isusu. Starac je izgledao kao neki naš 
današnji seljak, koji i danas često kaže: 'Što da još radim? Plaćam crkvene pristojbe, 
idem u crkvu, i živim po svome.' A tako su govorili i ljudi u Isusovo vrijeme: 'Što još 


trebamo? Imamo Mojsijev Zakon, dan od samog Boga, i više nam od toga ne treba.' 


Tad Isus progovori o milosti i gostoljubivosti koju su prakticirali sveti Patrijarsi, jer 
gdje bi bio Blagoslov i Zakon da je onda Abraham odbio anđele, koji su i nosili taj 


Blagoslov. 


Gospodin im ispriča parabolu: 'Onaj koji je odbio dati sklonište, kad mu je na vrata 
pokucala Djevica, umorna od puta, koja je bila pred porođajem, a njena pratioca koji 
je krotko zatražio gostoljubivost, prezrivo odbio, ujedno je odbio i Sina i spasenje 


koje Sin donosi.' 


Isus izreče ove riječi tako znakovito, da sam ih vidjela kako padaju kao grmljavina na 
srce seljaka, jer ovo je bila kuća, gdje su Marija i Josip bili prezrivo odbijeni kad su 
išli u Betlehem. Odmah sam je prepoznala. Najstariji ukućani postadoše duboko 
uznemireni, premda Isus nije imenovao ni Mariju ni Josipa. Isus im u ovoj paraboli 


opisa što su učinili, a oni se odmah sjetiše tog događaja. 


Na to se jedan od njih baci pred Isusove noge, zaklinjući ga da ostane s njima i 
prihvati okrjepu, jer, reče on, Isus mora da je Prorok, budući sve zna što se tu 


dogodilo prije trideset godina. Ali Isus ne prihvati ništa od njih. 


Isus je poučavao pastire koji su se okupili oko njega, rekavši da kako čovjek djeluje, 
takva je njegova srž koju slijedi, jer korijenje se grijeha čupa kajanjem i pokorom, a 
obraćenjem se čovjek nanovo rađa, krštenjem Duhom Svetim, pa donosi plodove 


vječnoga života. 


Odatle Isus ode kroz dolinu, poučavajući tu i tamo. Opsjednuti su vrištali za Njim, ali 


bi se utišali na njegovu zapovijed. 


Isus stiže pred drugu pastirsku kuću-gostinjac, a nalazila se na brdu. Sveta je obitelj 
također tamo nekoć bila. Vlasnik kuće je imao brojna stada. U kućicama uz put 
stanovali su pastiri i šatordžije. Vani na otvorenome su bila razvučena sukna na 
kojima su izrađivači šatora radili. U okolici su bila brojna stada ovaca, kao i brojna 
divljač. Golubovi su skakutali u jatima kao kokoši, a bila je tamo i neka druga vrsta 
ptica s velikim dugim repom, bijahu vrlo brojne. U divljini su trčale neke životinje s 
malim rogovima, kao jeleni. Nisu bile baš pitome, ali su se slobodno miješale u krda 


sa stokom. 


Isus je bio najsrdačnije primljen. Ljudi iz te kuće, kao i susjedi s djecom iziđoše 
radosno pozdraviti Isusa, baciše se pred njegove noge. Blažena Djevica i Josip bijahu 
u ovoj kući najsrdačnije primljeni, ali sad je kuću držao jedan mladi bračni par, djeca 
starog vlasnika. On je još uvijek bio živ, mali povijeni starčić, koji se oslanjao na štap. 
Isus je prihvatio ponuđenu hranu: voće, zelenje koje se umakalo u sos i male 


kruhove pečene u pepelu. Članovi ove obitelji bijahu vrlo pobožni i produhovljeni. 


Uvedoše Isusa u sobicu gdje je Blažena Djevica provela noć, a oni su je već odavno 
preuredili u oratorij. Isprva je ta soba bila samo dio kuće, odvojena zaslonima od 
trske, ali poslije su je tako uredili kao posebnu sobu s vlastitim ulazom. Od 
četverokutne, prometnuta je u osmerokutnu. Strop je išao uzlazno iz svih kutova i 
spajao se u središtu sobe, odakle je visjela lampa. U krovu je također bio i otvor, koji 


se mogao otvoriti ili zatvoriti po želji. Ispred lampe bijaše uski stol, nešto kao naša 


pričesna ograda, na koju ste se mogli osloniti kod molitve. Soba je bila vrlo uredna i 


lijepa, kao kapela. 


Časni starac uvede Isusa unutra i pokaza mu mjesto gdje se odmarala njegova sveta 
Majka, a također tu spavaše i sveta Ana, njegova baka. Sveta je Ana također ovdje 


odsjela na svom putovanju, kad je išla posjetiti Blaženu Djevicu u Betlehemu. 


Ovi su ljudi sve znali o Isusovu rođenju, o poklonstvu Tri Kralja, proroštvima Šimuna i 
Ane u Hramu, bijegu u Egipat i dojmljivom Isusovom poučavanju u Hramu kao 
dvanaestogodišnjaka. Neke od ovih događaja slavili su kao blagdane, molitvom u 
svojoj maloj kapeli. Još odavano je ova obitelj bila velika u vjeri, nadi i ljubavi. Bili su 
jednostavni seljaci, pa su pitali Isusa, kako je u Jeruzalemu, jer su čuli, da među 
dostojanstvenicima grada kolaju glasine, da će novi Mesija ustanoviti židovsko 
kraljevstvo, vratiti im žezlo vlasti i osloboditi ih od rimskog jarma. Upitaše Isusa, hoće 


li se stvarno tako događaji odigrati. 


Isus im odgovori parabolom. 'Jedan mladi kraljević bi poslan od svoga oca kralja, da 
preuzme prijestolje, da ustanovi Svetu Misteriju i da oslobodi njegov narod od okova 
ropstva. Ali, oni kojima je poslan, ne prepoznaše ga kao kraljeva sina, proganjaše ga 
i maltretiraše. Ipak, kad nakon nekog vremena kraljević bude uzdignut, povući će u 


Kraljevstvo svoga oca sve one, koji budu držali očeve zapovijedi.' 


Mnogi su pratili Isusa u kapelicu i tamo slušali njegovo učenje. Isus je također neke i 
izliječio. Stari pastir mu dovede jednu od svojih susjeda, koja je već godinama patila 
od kostobolje, do te mjere, da ju je čak prikovala za krevet. Isus je primi za ruku i 
zapovijedi neka ustane. Ona odmah posluša, pa mu se baci pred noge, zahvaljujući 
Gospodinu, nakon čega ga je slijedila do izlaza. Jadna žena bijaše toliko povijena i 
pogrbljena kao Petrova punica. Isus zamoli da ga odvedu u duboku dolinu, gdje 


bijaše puno bolesnih. Izliječi ih nekoliko, oko desetak, a ostatak utješi. 


Ivan je i dalje krstio narod koji mu je stalno dolazio. Stablo za koje se Isus uhvatio 
kod krštenja, bijaše premješteno do središta velikog bazena, a prolistalo je 


prekrasnim zelenilom. Do ovog velikog bazena dolazilo se stepenicama, koje su se 


spuštale s obale do bazena. Na obali su se okupili ljudi iz raznih krajeva zemlje. Ljudi 


su u redu stajali i išli do bazena, silazili jednom stranom, a uspinjali se drugom. 


Kad je Isus otišao iz pastirske kuće, krenuo je prema Jeruzalemu. Došao je na pet 
sati hoda od grada, a ljudi su ga slijedili. Pridružili su se pastirima koji su posjetili 


Dijete Isusa u Spilji rođenja, i zbog toga su njihove namjere bile ispravne. 


Gospodin je s učenicima išao sporednim putevima i zabačenim mjestima. Tu i tamo 
okupljala se svjetina pastira i radnika oko njega, koje je on poučavao pričama 
izvađenim iz njihova života. Stalno ih je nagovarao na krštenje i pokoru, a govorio je 


i o Otkupljenju i skorom dolasku Mesije. 


Vidjela sam na Isusovu putu jedno plodno mjesto na nekoj planinskoj kosini, na kojoj 
su radili mnogi seljaci, bilo vrtlarske bilo vinogradarske poslove. Neki su sijali, neki 
plijevili, a neki skupljali nekakve graške. Mjesto je bilo vrlo plodno, premda na nekim 
mjestima bijaše još snijega. Skupljali su ga u hrpe i ostavljali vani, prekrivajući ga 


slamom. Tako bi ostao sve do kišnih sezona, a seljaci bi nanovo zasijali zemlju. 


Slama bi ostajala u redovima, a kasnije se valjanjem skupljala u smotke. Mislim da se 
koristila za loženje. Na drugim mjestima se oralo. Plug nije imao kotače, nego su ga 
vukli muškarci. Onaj koji sam ja vidjela, sličio je na saonice s tri oštre teške klizaljke, 
između dvije je bilo mjesto za jaram. Obično se oranjem nije upravljalo straga, nego 
su magarci ili muškarci vukli sprijeda. Polja su bila orana i uzduž i poprijeko. Drljače 
koje su ovi ljudi koristili bijahu trokutaste, širi dio im je bio sprijeda. Čini se da su 
time dobro radili. Gdje je tlo bilo kamenitije, posuli bi malo zemlje po tome, kako bi 
mogla rasti vegetacija. Sijači su nosili vreće obješene oko vrata. Biljka koju sam 
vidjela da siju bijaše češnjak, kao i neka biljka velikog lista, koja se mislim koristila 


kao začin. Jedna se vrsta zvala dhura. 


Učenici su okupljali ljude na putu, a Isus ih poučavaše parabolama iz njihova života 
oranja, sijanja i žetve. Govorio je učenicima o sjemenu, kojeg bi oni trebali svuda 
posijati krštenjem. Pokaza na dva učenika, jedan od njih je bio Saturnin, koji je 


kratko krstio na Jordanu. Isus im se obrati, rekavši: 'Ovo je sjeme, i kao ljudi koje 


smo vidjeli, vi ćete za dva mjeseca žeti žetvu.' Tad progovori o slami koja se u vatru 


baca. 


Dok je Isus poučavao, mnoštvo nadničara iz Sihara pojavi se na vidiku, u daljini na 
kraju puta, noseći lopate, krampove i duge motke. Izgledali su kao robovi, a čini se 
da su se vraćali kućama, nakon posla na nekoj javnoj građevini ili izgradnji puta. Oni 
stadoše malo podalje i slušaše pažljivo što Isus govori, ali nisu prilazili bliže k 
Židovima. Ali Isus povisi glas, naloži im da priđu bliže, rekavši im, da ih po Njemu sve 
zove sebi njegov Nebeski Otac. Tad Isus progovori o jednakosti sviju, da svi moraju 
činiti pokoru i primiti krštenje. Jadni ljudi bijahu tako dirnuti Isusovim riječima, da su 
pali na koljena. Molili su ga da dođe u Samariju i tamo im pomogne. Isus odgovori da 
će im stvarno doći, ali ne još, jer mora malo okolo ići, kako bi pripremio svoje 


Kraljevstvo koje mu njegov Otac naređuje da ga zaposjedne. 


Sad su pastiri svud vodili Isusa, po svim putovima i stranputicama kojima je njegova 
Majka išla. Ali kad shvatiše, da on bolje to zna od njih, povikaše začuđeno: 
"Gospodine, ti si Prorok! Ti si pravi Sin, pa znaš sve putove i tragove svoje 


Blagoslovljene Majke!" 


Nakon što je Isus poučavao i nagovarao mnoštvo na krštenje, ode u mali gradić Beth 
Araba. Bilo je poslije podne, kad su on i njegovi učenici stigli u grad. Otiđoše ravno 
do otvorena trga. Isus se pope na kamenu propovjedaonicu pod stablom. Narod se 


okupio oko njega, a on ih poučavaše. Ovdje su ljudi bili dobra srca. 
9, Isus u Pastirskoj dolini blizu Betlehema 


Isus ode iz Beth-Araba k Pastirskoj dolini, oko tri i pol sata udaljenoj, a slijedili su ga 
mnogi koji su ga čuli propovijedati. Jednom sam ga ugledala pod jednom otvorenom 
sjenicom s učenicima, jede nešto kao kukuruz i crvene bobice, koje su usput nakupili. 
Tada se učenici odvojiše i krenuše svatko svojim putem. Isus im kaza mjesto gdje bi 
se opet trebali sastati. Dok su učenici tako išli, kazivali su ljudima koje bi sreli o 
Isusu, nagovarajući ih na pokoru i krštenje, ako već nisu prije kršteni. Mnogi takvi 
koje su nagovarali, slijedili su ih do imenovanog mjesta sastanka, kako bi tamo 


poslušali Isusa. 


Sam je Isus išao okolnim putem, a često sam ga viđala kako provodi u samoći i 
molitvi pola noći, tako da je cijelo vrijeme putovanja bilo potpuno ispunjeno. Čula 
sam učenike kako ga nagovaraju da smanji napore, jer će zacijelo brzo umrijeti kad 
nimalo ne pazi svoje tijelo, jer Isus je često hodao bos, postio, cijele noći probdio u 
molitvi, bez obzira na hladnoću i vlagu. Ali Isus ih nježno razuvjeri, pa nastavi vrlo 


ozbiljno činiti na svoj način. 


Vidjela sam ga prije zore s učenicima kako silazi s planinske kosine u Pastirsku 
dolinu. Pastiri koji su tamo boravili, već su znali da Isus dolazi. Svi su bili kršteni od 
Ivana, a neki su i sanjali vizije o Isusovu dolasku. Nekolicina je bila na straži, 
neprestano gledajući, kad će se Isus pojaviti na vidiku. Odjednom se Isus pojavi u 
daljini. Vidjeli su ga kako okružen bliještećom slavom silazi u dolinu, jer mnogi od 
ovih jednostavnih ljudi bijahu obdareni velikim milostima. Odmah puhnuše u rog, 
kako bi probudili ostale i okupili ih na mjestu sastanka. Ovo je bio njihov običaj pri 


svakoj neobičnoj ili važnijoj situaciji. 


Svi požuriše susresti Gospodina. Kleknuše pred njega, glave sagnute u štovanju, a 
pastirski im štapovi počivaju na podlakticama. Mnogi su se skroz prostrli pred 
Isusom, licem prema zemlji. Na sebi su imali uglavnom odjeću napravljenu od ovčje 
kože, kese im visjele preko ramena. Pozdraviše Isusa riječima iz psalma koje 
pretkazuju dolazak Mesije, proglašavajući Izraelsku zahvalnost radi ispunjenja 
Obećanja. Isus prema njima iskaza veliku ljubav, čestitavši im na lijepu stanju 
njihove duše. Tu i tamo ih je poučavao u kolibama, koje bijahu raštrkane posvuda 


po dolini. Poučavao ih je u slikama iz njihova pastoralnog života. 


Tad, slijeđen svojim slušateljima, ode ravno kroz dolinu prema Jeruzalemu, do 
pastirskog tornja. Ovaj je toranj stajao na jednom uzvišenju usred polja, a temelji mu 
bijahu ogromne stijene. Imao je vrlo jaku konstrukciju od greda, na nekim dijelovima 
pričvršćena za stabla. Zidovi su bili obloženi pregradama. Toranj je imao i galerije, a 
do njih su vodile zavojite stepenice. Iz daljine je toranj izgledao kao brod s velikim 
jarbolima i raširenim jedrima. To je također nosilo neko značenje u odnosu na 


tornjeve koji bijahu u zemljama Triju Kraljeva, s kojih su oni promatrali zvijezde. S 


tornja je pucao krasan vidik, tako da se sva okolica prostirala kao na dlanu, čak i 


Jeruzalem u daljini, kao i planine na kojima je poslije Isus iskušavan od Sotone. 


Taj su toranj napravili pastiri, radi nadgledanja svojih stada ili radi upozoravanja na 
nadolazeću opasnost. Neki su od njih sa svojim obiteljima stanovali u okolici tornja, u 
krugu od pet sati hoda, u farmama okruženima poljima i vrtovima. Ali, njihovo glavno 
mjesto sastajanja, bijaše ovaj toranj. Tu su držali razno posuđe, a tu su i čuvari stoke 
ručavali. Duž baze uzvišenja, na kojem je stajao toranj, bijahu raštrkane kolibe, a 
malo podalje od njih velika ograđena sjenica, gdje su žene čuvara stoke boravile i 


pripremale hranu. 


Ove žene nisu išle s ostalima kako bi susrele Gospodina i njegove učenike, nego su 
kasnije bile poučene od Gospodina. Tamo je boravilo sveukupno oko dvadesetak 
pastira. Isus ih pouči, nazvavši njihovu pažnju srećom njihova života, rekavši im da 
će ih doći ponovo posjetiti, jer su ga oni tako dobro dočekali u njegovu djetinjstvu, 
ljubazno postupajući s njim i s njegovim roditeljima. Poučavao ih je u prispodobama 
iz pastirskog života, rekavši im da je i on Pastir, i da pod sobom ima druge pastire, 


koji će do kraja svijeta prikupljati, liječiti i voditi Njegovo stado. 


Tad pastiri rekoše Isusu sve o sreći koju su im anđeli donijeli, kao i o Mariji, Josipu i 
Djetetu. Rekoše, vidjeli smo lik Djeteta u zvijezdi koja je lebdjela nad Spiljom 
rođenja. Ispričali su sve o Kraljevima i kako su se oni naizmjence penjali na toranj 
promatrati zvijezde, te o brojnim darovima koje su ovdje ostavili. Mnoge od tih 
darova su koristili ovdje na tornju ili u okolnim kolibama. Neki od starijih, u svojoj su 


mladosti posjetili Spilju rođenja. Stalno su pričali Isusu o tome. 


Sutradan su Isusa i učenike pastiri otpratili dalje prema Betlehemu, do boravišta 
sinova trojice pastira, kojima su se anđeli ukazali kod Kristova rođenja, a oni bijahu 
oni koji su se prvi poklonili Isusu. Sad više nisu bili živi, bijahu pokopani nedaleko 
boravišta, oko sat vremena udaljeno od Spilje rođenja. Trojica sinova starih pastira 
bijahu još na životu, a sad su već bili stariji muškarci. Drugi pastiri su ih vrlo 
poštovali. Njihove obitelji su bile nešto kao superiori ostalima, nešto slično kao Tri 


Kralja među svojim narodom. 


Primiše Isusa vrlo ponizno i radosno, pa ga odvedoše do grobova svojih očeva. 
Mjesto ukopa bijaše jedan usamljeni brežuljak prekriven vinogradima. Podnožje 
brežuljka bijaše okruženo nekom vrstom natkrite šetnice, odakle su se otvarali razni 
ulazi u spilje i podrume. U jednoj su spilji bila pokopana tijela pastira, a spilja bijaše 
malo poviše, na kosini brda. Svjetlo koje padaše odozgor u spilju, otkri na tlu tri 
groba. Ležaše jedan pokraj drugoga, dvojica paralelno, a treći u sredini okomito na 
njih, kao slovo H. Grobovi su bili zatvoreni vratima. Pastiri otvore grobove za Isusa, a 
ja ugledah smeđa lica mrtvaca omotanih u povoje. Prostor u lijesu je bio popunjen 


malim oblutcima. Pastirski štapovi ležaše kraj tijela. 


Pastiri također pokazaše Isusu blago koje su još uvijek imali, a dobili su ga kao 
darove od Trojice Kraljeva. Bijaše ovdje u spilji sakriveno. Bijahu to male šipke zlata i 
cijeli komadi vrlo skupocjenog sukna, izvezenog zlatom. Upitaše Isusa, da li da to 
daju u Hram ili ne. On im reče da to zadrže za Zajednicu, koja će nastati i stvoriti 
novi Hram. Isus im također proreče da će tu jednog dana stajati crkva, podignuta 
baš iznad ova tri groba. (opaska: ovo je proročanstvo poslije ispunjeno od strane 
svete Jelene) Na ovom je brežuljku počinjao vinograd, koji se protezao prema Gazi. 


Bijaše to uobičajeno mjesto ukopa pastira. 


10. Spilja rođenja, mjesto pastirskog čašećnja 


Staza koja je vodila do Spilje rođenja, protezala se prema istoku. Odatle se nije 
moglo direktno pristupiti Betlehemu, budući nije bilo direktnog puta. Otuda se grad 
jedva mogao nazirati, jer su ga od Pastirske doline dijelili visoki kameni zidovi i 
masivne ruine ili slične građevine, između kojih bijahu duboki jarci. Najbliži direktni 
put u grad bijaše s južne strane, od Hebrona. Kad biste izišli iz grada na ta južna 
vrata, mogli ste ići okolo prema istoku i onda biste došli do Spilje rođenja. Ovo se 
područje nastavljalo na Pastirsku dolinu, a do nje ste mogli doći bez da ste ulazili u 


Betlehem. 


I Spilja rođenja i ostale okolne spilje pripadahu pastirima, koji su u njim skladištili 
posude, a i stoku su tamo sklanjali. Nitko iz Betlehema nije uopće išao u ovo 
područje, a niti je ikakva staza ili cesta vodila do njega. Sveti Josip, čija je očinska 
kuća bila na južnoj strani grada, još kao dječak, često je ovdje posjećivao pastire, 


skrivajući se u spiljama od svoje braće, provodeći tamo mnogo vremena u molitvi. 


Sad kad je Isus posjetio Spilju rođenja zajedno s pastirima, bijaše ona vrlo 
izmijenjena. Pastiri su je uredili kao mjesto čašćenja. Nikome nije bilo dozvoljeno 
stupiti na sveto tlo. Zbog toga su postavili rešetkastu ogradu, koja se protezala po 
cijeloj spilji, čineći tako kao neki hodnik za prolaz. U ovom prolazu bijahu otvorene 
ćelije, izdubljene u stijeni. Bijaše to kao samostan. Tlo i zidovi Spilje bijahu prekriveni 
tapiserijama i tepisima, koje su ostavili Kraljevi. Bijahu to vuneni tepisi, otkani u 
raznim bojama, a glavni geometrijski likovi bijahu trokuti. (opaska: vjerojatno 
mnogobojni trokuti. Trokuti su bili najuobičajeniji lik za židovsko ukrašavanja zidova. 
Sestra Emmerick je to često opisivala, na primjer, i u Marijinoj sobici u Hramu) Dva 
niza stepenica su vodila prema gore, van iz Spilje. Strop Spilje, gdje su nekad stajali 
ovalni otvori radi svjetla, bijahu sad potpuno uklonjeni i zamijenjeni kao nekim 
kupolama, kroz koje je prodirala svjetlost. Jednim nizom stepenica, mogli ste se 
popeti od Spilje na vrh brda i odatle nastaviti prema Betlehemu. Sve ove promjene 


su napravljene sredstvima koja su ostavila Tri Kralja. 


Kad su pastiri doveli Isusa u Spilju, Šabat je upravo započinjao. Lampe su bile 
upaljene. Jaslice su još uvijek bile na istom mjestu. Isus pokaza pastirima nešto što 
nisu znali. Pokaza im točno mjesto svoga rođenja. Isus ih malo pouči, pa svi zajedno 
slaviše Šabat u Spilji. Reče im da je njegov Otac izabrao ovo mjesto za njegovo 
rođenje, još u vrijeme Marijina Bezgrješnog začeća. Tad ugledah kako je to mjesto 
bilo pozornica mnogih značajnih događaja u Starom zavjetu. 

Abraham i Jakov bijahu u ovoj Spilji, a prije njih i Set — koji bijaše dijete Obećanja, 
rođen je baš ovdje od Eve, nakon pokore od sedam godina. Pred Evom se pojavio 
jedan anđeo, da najavi rođenje, rekavši joj da je to sjeme koje joj Bog daje umjesto 
Abela. Set je ovdje dugo vremena bio skrivan i hranjen, kao što bijaše s Abrahamom 


u Spilji podojenja (Mliječnoj spilji), kad ga je hranila Maraha. Jer, kao što su Josipa 


progonili Jakovljevi sinovi, tako su i Seta progonila njegova braća. Spilja podojenja 


bijaše sad Marahina grobnica. 


Saturnin je krstio nekoliko staraca, koji nisu mogli otići do Ivana na mjesto 
krštavanja. Donijeli su vodu s izvora blizu Spilje rođenja, a u nju uliše malo 
posvećene vode s Isusova krštenja. Kod Ivanova krštenja, svi su javno ispovijedali 
svoje grijehe, ali kod Isusova krštenja, svatko je ispovijedao grijehe privatno, dajući 
tako dokaze kajanja i primajući oproštenje. Starci su kleknuli, pognuvši glave nad 
velikim lavorom. Na taj su se način izvodila krštenja. Način krštenja bijaše sličan 
načinu na koji je Ivan krstio. Ali na Jahvine riječi i na tri objavljena dara, nadodavano 


je 'u ime Jednoga koji je poslan. 


ISUS POSJEĆUJE GOSTINJCE, MJESTA ZADRŽAVANJA SVETE OBITELJI, KADA JE BJEŽALA U EGIPAT 


Isus je proveo nekoliko noći sam u molitvi. Kad je napuštao pastire obrati se svojim 
učenicima, rekavši im da će on sad otići na druge putove, k nekim drugim ljudima, 
koji su također gostoljubivo dočekivali njegove roditelje na njihovu bijegu u Egipat. 
Reče im da će tamo izliječiti neke bolesne i obratiti jednog grješnika, tako da sve 
stope njegovih svetih roditelja ostanu blagoslovljene, i da će svakoga tko im je 
iskazao milosrđe i ljubaznost, on sad potražiti i dovesti na put spasenja. Milost i 
ljubaznost tih osoba koju su iskazale mojim roditeljima, zalog je njihova spasenja. 
Njihovi napori i efekti će vječno trajati. A sad, reče Isus, idem posjetiti sve one koji 
su iskazali milosrđe prema njima, a isto tako će njegov Nebeski Otac iskazati 
milosrđe i ljubaznost prema svima koji iskažu milost i ljubaznost, čak i najmanjima od 
njegove braće. Tad im Isus pokaza mjesto blizu grada i gore Efrajima, gdje bi učenici 


trebali čekati na njegov povratak. 


Isus je sad putovao potpuno sam. Išao je okolo Herodova područja, k pustinji blizu 
Anima ili Enzanima, nekoliko sati udaljenog od Mrtvog mora. Put je vodio kroz divlju, 
premda prilično plodnu regiju, okruženu divljim grmljem, gdje su pasle mnoge deve. 


Tamo je bio i jedan gostinjac za odmor putnika koji su išli kroz pustinju. Kraj 


gostinjca je bilo nekoliko koliba i sjenica, a vlasnik gostinjca je posjedovao mnoge 


deve. 


Ovaj je gostinjac bio zadnji pod Herodovom vlašću, a posjetili su ga i njegovi roditelji 
na bijegu u Egipat. Ljudi su bili zli, bavili su se lopovlukom, ali ipak su ljubazno primili 
Svetu obitelj. Obližnji grad je također bio pun zlih karaktera, koji su se tamo nastanili 


nakon nekakvog rata. 


Isus uđe u gostinjac i zamoli gostoljubivost. Vlasnik je bio čovjek od oko pedeset 
godina, a zvao se Ruben. On je bio tu u ono vrijeme kad su njegovi roditelji bježali u 
Egipat. Kad ga Isus pogleda i obrati mu se, milost kao zraka sunca pogodi njegovo 
srce. Isusove riječi i pozdrav padoše na nj kao blagoslov. Duboko dirnut, gostioničar 
povika: "Gospodine, to kao da Obećana zemlja ulazi s Tobom u moju kuću!" Isus mu 
odgovori da ako vjeruje u Obećanje i ne odbaci njegovo ispunjenje, stvarno će i on 
imati udjela u Obećanoj zemlji. Tad Isus progovori o dobrim djelima i posljedicama 
tih djela, rekavši da mu je sad došao najaviti spasenje, jer je ljubazno primio njegovu 
Majku i očuha prije mnogo godina, kad su bježali u Egipat. Na isti takav način svako 


djelo, dobro ili zlo, nosi svoje plodove. 


Na ove Isusove riječi, čovjek se dršćući baci pred Isusove noge, govoreći: 
"Gospodine, je li to meni govoriš, meni siromašnom, prezrenom, bijednom čovjeku, u 
čiju si kuću ušao?" Isus odgovori da je došao očistiti grješnike od grijeha, da bi ih 
poveo natrag Bogu. Čovjek je i dalje govorio o svojim zločestoćama, pa reče da svi 
stanovnici ovog mjesta pripadaju bijednoj, izgubljenoj generaciji. Čovjek također 
ispriča Isusu o njegovim bolesnim jadnim unucima. Isus mu odgovori da ako bude 
vjerovao u Njega i bude kršten, sam On će ozdraviti njegovu unučad. Gostioničar 
opra Isusu noge, davši mu najbolje što je imao za jelo i piće. Kad su došli susjedi, on 
im reče tko je Isus i što mu je obećao. Gostioničar je među njima imao i rođaka koji 


se zvao Isahar. 


Nakon toga povede Isusa do svoje bolesne unučadi. Neki su bolovali od gube, a neki 
od sakatosti bijahu skroz deformirani. Isus zapovijedi djeci da ustanu, a oni ustadoše 


potpuno ozdravljeni. 


Isus također posjeti neke žene koje bolovahu od dizenterije. Isus naredi da se 
pripremi kupka. Oni pripremiše pod šatorom veliku posudu s vodom. Iz jedne od 
dvije čuturice koje je nosio obješene o ramenu, Isus uli malo vode s krštenja na 
Jordanu u posudu s vodom i blagoslovi. Tad naredi bolesnima da se okupaju. Oni 
tako učiniše, pa iziđoše potpuno ozdravljeni zahvaljujući i hvaleći Gospodina. Isus ih 
nije krstio, premda je ovo pranje bilo ekvivalentno krštenju u slučaju smrtne 


opasnosti. Ali, Isus ih uputi da idu na krštenje na Jordan. 


Kad su ljudi ispitivali Isusa, da li Jordan stvarno ima neke posebne vrline, Isus 
odgovori da je korito rijeke Jordan izdubljeno i njegov je tok tako usmjeren. Reče da 
su sva sveta mjesta ove zemlje namijenjena za neku posebnu namjenu od strane 
njegovog Nebeskog Oca i to davno prije nego li je čovjek uopće nastanio ovu zemlju, 
da, čak davno prije nego li su Zemlja ili Jordan uopće nastali iz ničega. Isus im je 
govorio o mnogim drugim čudesnim stvarima. Također je poučio žene o braku, što 
uključuje čednost i apstinenciju. Za degeneraciju ovih ljudi i jadno stanje njihove 
djece reče, krive su nelegitimne veze (incest), kojima su oni bili toliko podložni. Isus 
im reče i o roditeljskom udjelu kod kvarenja djece, o tjeranju zla pokorom i 


zadovoljštinom, te o drugom rođenju krštenjem. 


Tad im nabroja sva djela ljubaznosti koja su pokazali prema Svetoj obitelji u vrijeme 
njihova bijega u Egipat, davši im neke informacije i u svezi mjesta gdje su se 
zaustavili i odmarali. Marija i Josip su sa sobom imali magaricu, kao i magare na 
kojem je Marija jahala. Isus pokaza narodu sva njihova djela koja su iskazali Svetoj 
obitelji, kao i mnoga njihova skretanja od puta grješnosti ka putu spasenja. Oni od 
najboljega što su imali pripremiše obrok za Isusa, a sastojao se od nekog mlijeka 


tako gustog kao bijeli sir, meda, kruha pečenog u pepelu, grožđa i mesa peradi. 


Praćen nekima od ovih ljudi, Isus nastavi prema Enonu, i vrativši se drugim putem, 
predvečer stiže do grada koji je ležao na dvije nasuprotne kosine planine, kroz koji se 
protezala krševita dolina puna dubokih jaraka. I grad i planina su se zvali Efrajim ili 
Efron. Gora je gledala ravno prema Gazi. Isus je došao iz smjera Hebrona. Nedaleko 
puta kojim je išao bijaše jedan razrušeni grad u kojem je još uvijek toranj stajao, a 
zvao se nešto kako Malaga. (opaska: vjerojatno Malada, ili Malatha po Josipu Flaviju) 
Oko sat udaljenosti od ovoga mjesta bijaše grob Mambre, odakle su anđeli donijeli 
obećanje Abrahamu da će imati sina Izaka. Također tu bijaše i dvostruka spilja koju 
je Abraham kupio od Hetita Efrena, a koja je poslije postala njegov grob. Polje na 


kojem se odigrao sukob Davida i Golijata bijaše nedaleko odatle. 


Isus otpusti svoje pratitelje, nastavi svoj put jednom stranom dvostranog grada, pa 
susrete svoje učenike u krševitoj dolini-putu, koja je bila od njega naznačena kao 
mjesto sastanka. Odveo ih je do vjetrovite ravnice, u neku vrlo posebnu spilju, koja 
se nalazila na najdivljem mjestu planine, gdje ne bijaše nikakve staze. To bijaše 
šesto po redu odmorište njegove Obitelji na bijegu u Egipat. Tu Isus i njegovi učenici 


provedoše noć. 


Isus ispriča ove okolnosti svojim učenicima, posebno ih upozoravajući na sveti 
karakter ovog mjesta, dok su učenici bili zauzeti loženjem vatre. Vatru su palili 
okretanjem komada drva u drugom drvu. Jedan od davnih Proroka provodio je često 
ovdje neko vrijeme, kako bi bio u samoći dok je molio. Mislim da je to bio Samuel. I 
David je također, dok je čuvao stada svoga oca tu u blizini, često dolazio ovdje 
moliti, a tu je i preko anđela primao Božje naloge. David je to osobito često činio 


prije nego li je morao izaći na megdan Golijatu. 


Kad je Sveta obitelj stigla do ove spilje, bijahu posve iscrpljeni i obeshrabreni. 
Blažena je Djevica zaspala tužna. Nisu imali ništa, sve im je nedostajalo, jer su bježali 
sporednim putovima, izbjegavajući velike gradove i uobičajene gostinjce. Tu su 
proveli cijeli dan, skupljajući snagu, a nekoliko čuda im je opskrbilo okrjepu i 
osvježenje — u spilji je izbio izvor vode, a jedna divlja koza je došla i dopustila da je 


pomuzu. 


Isus reče svojim učenicima o nevoljama koje očekuju Njega i njegove učenike. Zatim 
im reče o nevoljama koje je ovdje izdržao On i njegova Blažena Majka, o milosrđu 
njegova Nebeskog Oca i o svetosti ovoga mjesta. Zatim im reče da će u budućnosti 
ovdje biti izgrađena crkva, pa Isus blagoslovi spilju kao da je posvećuje za buduću 


crkvu. Učenici su sa sobom imali nešto kruha i voća, pa svi blagovaše. 


11. Isus ide k Mispi (Masfa), kako bi posjetio rođaka svetog Josipa 


Kad je Isus s učenicima napustio spilju, krenuše prema Betlehemu. Na ovoj strani 
Efrajima uđoše u jednu gostionicu koja bijaše među kućama. Tamo opraše noge i 
nešto malo prezalogajiše. Ljudi su ovdje bili dobri i nekako radoznali. Isus ih pouči o 
pokori, približavanju Otkupljenja, i o onome što moraju činiti kako bi ga slijedili. 
Upitaše ga zašto je njegova Majka poduzela tako dalek put od Nazareta do 
Betlehema, budući je tako fino mogla ostati doma i imati dobru njegu. Isus odgovori 
ispričavši im o Obećanju, kako će On biti rođen u siromaštvu u Betlehemu među 
pastirima, budući će kao i pastiri okupljati svoja stada. I zbog toga istoga razloga 


danas On dolazi posjetiti njih, nakon svjedočanstva dana od njegova Nebeskog Oca. 


Odavde Isus krene prema južnoj strani Betlehema, koji bijaše oko dva sata udaljen. 
Prešao je dio Pastirske doline, pa nastavio oko zapadne strane grada, ostavljajući 
Josipovu očinsku kuću nadesno. Predvečer Isus uđe u tad mali grad Mispu, nekoliko 


sati od Betlehema. 


Mispa se mogla vidjeti iz velike udaljenosti, jer su visoki putovi oko grada bili 
osvijetljeni bakljama. Grad je bio opasan zidinama i kulama, a bio je prošaran s 
nekoliko ulica. Mispa je dugo bila jedno od glavnih mjesta čašćenja. Tu je prije bitke 
Juda Makabejac održavao veliki molitveni sastanak, u kojem je nabrajao 
Svemogućem Bogu sva zlodjela njihovih neprijatelja, podsjetivši Ga na svoja vlastita 
obećanja, izloživši svećeničku odjeću pred okupljenu zajednicu. (I Mak. 3,46) Tad se 


kod grada, pred njim pojavilo pet anđela, obećavši mu pobjedu. 


Tu se također sakupio Izrael protiv Benjaminova plemena, radi osvete i ubojstva 
počinjena nad ženom Levija, koji bijaše na hodočašću. Pod stablom se odigrao 
neslavan prizor, koje je poslije bilo opasano zidom, i nikoga nije bilo u blizini. U Mispi 
je također Samuel vježbao svoju službu Sudca. Tu je pronađen i jedan esenski 
samostan u kojem je stanovao Manahejim, koji je onomad prorekao Herodovo žezlo, 
kad je ovaj još bio dječak. Taj je samostan bio izgrađen milosrđem nekog Esena koji 
je živio oko stotinu godina prije Krista. On bijaše oženjen ženom iz jerihonske regije. 
Odvojio se od svoje žene, a oboje njih su, on za muške, a ona za ženske, utemeljili 
nekoliko esenskih zajednica. Bijaše on vrlo svet čovjek, a umro je u samostanu koji je 
sam utemeljio nedaleko Betlehema. On bijaše prvi koji je ustao iz groba kad je Krist 


umro na križu, kad su se mrtvi ukazivali ljudima. 


Mispa je bila puna gostionica, pa bi dolazak stranaca brzo bio razglašen po gradu, 
osobito Isusa, tako da je Isus jedva stupio u gostinjac, a već je bio okružen 
svjetinom. Odveli su ga u sinagogu gdje je tumačio Zakon. Neki od njegovih 
slušatelja bijahu špijuni sa zlim namjerama. Oni su tražili priliku ne bi li Isusa izvukli 
van, jer su čuli njegovo obećanje da će povesti i pogane u Kraljevstvo Božje i da je 
među pastirima govorio o Trojici Kraljeva. Isusove riječi kod ove propovijedi bijahu 
vrlo oštre. Reče da su dani Obećanja ispunjeni i da će svi koji su nanovo rođeni 
krštenjem, povjerovati u Njega, u Njega - kojega šalje Otac, a oni koji će držati 
Njegove zapovijedi, imati će kao i Njegovi učenici, udjela u Kraljevstvu. Reče, od 


nevjernih Židova povući će se Obećanje i predati poganima. 


Ne mogu baš doslovno ponoviti Isusove riječi, ali imale su takav efekt, da je On znao 
za njihove namjere, da su uhode, koje će otići u Jeruzalem i tamo reći sve što su čuli 


da je govorio. 


Isus je aludirao na Judu Makabejca i neke druge značajne događaje u prošlosti. 
Njegovi su se slušatelji hvalili veličanstvenošću Hrama i superiornošću Židova nad 
poganima. Ali Isus im objasni svršetak poziva Izabranog naroda, kao i nakanu 
gradnje Hrama, budući je preko Proroka, od Boga obećani Jedini, upravo sad došao, 


a došao je utemeljiti Kraljevstvo svoga Nebeskog Oca i podići Mu novi Hram. 


Nakon ove propovijedi, Isus napusti Mispu i ode jedan sat na istok. Stiže do prvog 
reda kuća, tad dođe do rezidencije koja je nasamo stajala, a pripadala je Josipovoj 
obitelji. Josipov je otac oženio udovicu, koja je imala jednog sina. Ovaj posinak se 
oženio i skrasio na ovom mjestu, a njegovi potomci sad obitavaše u toj kući. Svi su 
bili kršteni, a imali su gomilu djece. Isusa su primili srdačno, s velikim znakovima 
pažnje. U kući se okupilo i nekoliko susjeda. Isus ih poučavaše, a nakon toga 
objedovaše s njima. Kad je obrok završio, povuče se ustranu s dvojicom ljudi, 
Aminadabom i Manašeom. Oni ga ispitivaše da li je upoznat s njihovim stanjem i da li 
ga moraju sad odmah slijediti. Isus im niječno odgovori, da sad moraju ostati među 
njegovim tajnim učenicima. Tad oni kleknuše pred Isusa, a on ih blagoslovi. Poslije 


Njegove smrti, javno su se priključili učenicima. Isus je ovdje proveo noć. 


12. Isus posjećuje gostinjac, gdje se Marija zaustavila na svom putu u Betlehem 


Odavde Isus i njegovi učenici otiđoše par sati dalje, dok ne dođoše do neke farme 
koja je bila zadnje odmorište, ali jedino na Marijinu putu u Betlehem. Bilo je oko 
četiri sata udaljeno od grada. Ljudi iz kuće iziđoše pred Isusa, padoše na cesti pred 
Njega, moleći ga da svrati. Bio je vrlo ljubazno primljen. Ovi su ljudi skoro 
svakodnevno išli na Ivanove propovijedi, pa su bili upoznati sa svim čudima koja su 
se dogodila na Isusovu krštenju. Pripremiše za Isusa toplu kupku, kao i obrok. Za 


počinak mu pripremiše divan ležaj. Isus je tu poučavao. 


Žena koja je dala sklonište Svetoj obitelji prije 30 godina, bijaše još na životu. Ali, 
sad je bila slijepa i godinama skoro potpuno povijena. Živjela je sama u glavnoj kući, 
a djeca koja su živjela kraj nje slala su joj svaki dan hranu. Kad se Isus oprao, ode 
vidjeti jadnu staricu. Govorio joj je o utjehi i gostoljubivosti, o dobrim djelima koja ne 
nose nikakve zasluge, o sebičnosti, označujući njeno sadašnje stanje kao kaznu. 
Starica bijaše duboko potresena, ispovijedi svoje grijehe, a Isus je izliječi. Naredi joj 
da se okupa u vodi u kojoj se i on okupao. Ona to učini, vid joj se vrati, pa se uspravi 


i postade uspravna kao i prije. Isus joj naredi da nikome ne govori o izlječenju. 


Ljudi ovog mjesta ispitivaše Isusa o tome tko je veći, On ili Ivan. Isus odgovori: "Onaj 
o kome Ivan svjedoči.' Tad progovori o Ivanovu žaru i energiji, kao lijepom liku, 
čovječjem liku nalik Njemu. Isus nadoda, da za tri i pol godine na Njemu oni više 
neće vidjeti nikakve ljepote, čak ga neće prepoznati, tako će biti izobličen. O Ivanovu 
žaru i energiji reče, kao o čovjeku koji po noći kuca na vrata nekog zaspalog čovjeka, 
kako bi ga probudio za Gospodinov dolazak. Dalje reče o Ivanu, da je kao onaj koji 
probija stazu kroz divljinu, tako da kralj može sigurno proći. I napokon, da je brzi 


potok koji se obrušava, kako bi pročistio kanal kroz koji teče. 


13. 'Pogledajte Janje Božje' 


Sutradan u samu zoru, Isus ode sa svojim učenicima, a slijedilo ih mnoštvo. Uputiše 
se k Jordanu, oko tri sata udaljenom. Jordan je tekao kroz dosta široku dolinu, koja 
je bila široka oko sat i pol hoda. Kamen u ograđenom prostoru, na kojem je počivala 
Zavjetna škrinja, a na kojem je nedavni blagdan proslavljen, bijaše oko sat i pol 
udaljen od Ivanova mjesta krštavanja, u smjeru Jeruzalema. Ivanova koliba blizu 12 
kamenja bijaše u smjeru Beth-Araba i nekako južnije nego li kamen Zavjetne škrinje. 
Dvanaest kamenja bijaše oko sat i pol od mjesta krštavanja, a u smjeru Gilgala. 


Gilgal ležaše na laganoj kosini, na zapadnoj strani planine. 


Od Ivanova bazena krštavanja, pogled gore na obje obale, koje bijahu vrlo plodne, 
bijaše predivan. Najljepša regija bijaše međutim oko Galilejskog jezera, vrlo bogata 
voćem i drugim obiljem. Ali ovdje, također i oko Betlehema, bijaše prostranih livada, 


stoke, i obilje češnjaka, dhure i krastavaca. 


Isus je već prošao spomen kamen Zavjetne škrinje, te je bio udaljen oko četvrt sata 
od Ivanova šatora. Tad je baš Ivan počeo poučavati. Jedna je raspuklina u dolini 
zatvarala pogled na dolazeće putnike, pa Isusov dolazak nije bio primijećen sve dok 
Isus nije došao na par minuta od Ivana. Ivan bijaše zahvaćen Duhom, pa pokazujući 


na Isusa, povika: 'Pogledajte Janje Božje, koje oduzima grijehe svijeta!" 


Isus je taman prolazio, pred njim i iza njega ide svjetina i njegovi učenici u grupama. 
Bijaše vrlo rano ujutro. Na Ivanove riječi ljudi krenuše naprijed, ali Isus je već 


nestao. Vikali su za Njim uzvike hvale, ali On već bijaše izvan domašaja. 


Kad se vratiše od svog neuspješnog pokušaja da vide Isusa, požališe se Ivanu da 
Isus ima mnoge sljedbenike i da su čuli kako njegovi učenici već krste. Ivan odgovori 
ponavljajući da će uskoro prepustiti svoje mjesto Isusu, budući je on samo sluga i 
preteča. Ove riječi nisu baš dobro shvaćene od Ivanovih sljedbenika, koji su nekako 


bili ljubomorni na Isusove učenike. 


Isus sad usmjeri svoje korake prema sjeverozapadu, ostavljajući Jerihon nadesno 
produži prema Gilgalu koji bijaše oko dva sata od Jerihona. Usput se zaustavljao na 
mnogim mjestima. Djeca bi ga slijedila, pjevajući pjesme hvale, utrčavala bi u kuće i 


izvodila roditelje van. 


14. Isus u Gilgalu, Dibonu, Sukot Arumi i Betaniji 


Regija zvana Gilgal, zauzimala je cijelu visoravan iznad niskih dolina Jordana, a bijaše 
puna brzih potoka koji su se ulijevali u Jordan. Visoravan bijaše u promjeru oko pet 
sati hoda. Ali grad Gilgal, kojem se Isus približio predvečer, bijaše raštrkan i 
ispresijecan brojnim vrtovima i to posvuda oko sat hoda od grada, u smjeru mjesta 


gdje se Ivan povukao propovijedati i krštavati. 


Isus prvo uđe u predvorje svetog mjesta, otvorenog za proroke i pismoznance. Bijaše 
to mjesto gdje je Jošua nešto propovijedao Djeci Izraela, naime, o šest nevolja i šest 
blagoslova koji, od strane Mojsija, prije nego li je umro, bijahu otkriti njemu i 
Eleazaru. Brežuljak obrezanja Djece Izraela bijaše u blizini, a i on bijaše opasan 


zidom. 


Tad sam vidjela Mojsijevu smrt. Umro je na nižem, ali vrlo krševitom vrhuncu planine 
Nebo, koja se dizala između Arabije i Moaba. Izraelski logor bijaše pod gorom, a širio 


se u dolinu. Neko zelenilo kao bršljan, prekrivalo je cijelu goru. Bijaše to niska i 


suhonjava biljka, koja je rasla u grmovima kao borovica. Mojsiju bi dopušteno kad se 
uspinjao na vrhunac gore, potpomagati se njome. Jošua i Eleazar bijahu s njim. 
Mojsije je imao viziju Boga koju njegovi drugovi nisu vidjeli. On predade Jošui svitak 
Pisma koji sadržavaše šest zala i šest blagoslova, koje je Jošua kasnije objavio 
narodu kad su ušli u Obećanu zemlju. 

Tad ih Mojsije zagrli i zapovijedi im da odu i da se ne osvrću. Kad su otišli, Mojsije se 
baci na koljena, raširi ruke i lagano pade na stranu mrtav. Vidjela sam da se zemlja 
pod njim rastvorila, prekrivši ga formirajući lijepi grob. Kad se Mojsije pojavio kod 
Isusova Preobraženja na gori Tabor, vidjela sam da je došao s toga mjesta. Jošua je 


pred narodom pročitao šest zala i šest blagoslova. 


Mnogi su Isusovi prijatelji čekali na njega u gradu Gilgalu: Lazar, Josip Arimatejski, 
Obed, sin udovice iz Nazareta i drugi. Tamo bijaše jedan gostinjac u kojemu su, 


nakon pranja nogu, pripremili okrjepu za Gospodina i njegove prijatelje. 


Okupljenima, koji su inače išli na Ivanovo krštenje, Isus progovori poučavajući ih. 
Izabrano mjesto bijaše blizu kupki i mjesta očišćenja, koje je izgrađeno na vrhu 
kosine jednog jordanskog rukavca. Mjesto bijaše natkrito tendom, a svud uokolo 
bijahu divni vrtovi prošarani stablima, grmljem i zelenilom. Saturnin i druga dva 
učenika, koji su napustili Ivana kako bi slijedili Isusa, pošto ih je Isus poučio o Duhu 
Svetomu, krštavahu narod. Poučio ih je o nekim atributima Duha Svetoga, te im 


pokazao znakove koji obilježavaju onoga koji Ga je primio. 


Prije Ivanova krštenja uslijedila bi skupna ispovijed grijeha, popraćena dokazima 
obraćenja i obećanjem popravka. Ali kod Isusova krštenja, priznanje grijeha nije 
činjeno na taj način. Svatko je sebe zasebno optužio, pa bi naveo svoje glavne 
grijehe. Isus ih je poticao na iskrenost. Često je govorio o grijehu onih, koji bi kroz 


ponos ili lažno skanjivanje, skrivali svoje grijehe, odvodeći ih tako u ovisnost. 


Ovdje Isus također napomenu i prijelaz preko Jordana, kao i ceremoniju obrezivanja 


koja se ovdje izvela. Bijaše to na spomen ovog zadnjeg obrezivanja, koje se kroz 


podijeljeno krštenje događalo na srcu, tj. Isus reče, trebali bi odsada obrezivati srca. 


Govorio je također i o ispunjenju Zakona. 


Krštenici u ovoj prilici nisu bili uranjani u vodu, nego su samo naginjali glavu nad 
bazenom. Također nisu potpuno skidali odjeću, nego su samo preko ramena stavljali 
bijelo platno. Učenici nisu napravili trokanalnu školjku kao što je bila Ivanova, nego 
su iz bazena tri puta grabili vodu rukama. Isus je vodu prije blagoslovio, a onda je iz 
svoje čuturice ulio malo vode sa svoga krštenja. Tada bijaše oko tridesetak 
novokrštenika. Nakon ceremonije su izgledali obasjani srećom, a govorili su da su 


istinski osjećali primitak Duha Svetoga. 


Isus tad ode sa svojim učenicima, praćen uzvicima slave od mnoštva, prema Gilgalu, 
kako bi proslavio Šabat u sinagogi. Sinagoga bijaše vrlo velika, stara građevina na 
istočnoj strani grada. Bijaše to četvrtasta građevina, dulja nego šira, a anđeli su je 
napunili toliko, kao da su joj davali izgled nekog osmerokuta. Sastojala se od tri kata, 
na svakom katu po jedna škola. Spiralne vanjske stepenice bijahu uza zid, a vodile su 
do svakog kata, a oko svakog kata bijaše mali trijem. Visoko gore u zaobljenim 
kutovima zgrade bijahu niše, u kojima je čovjek mogao stajati i promatrati horizont u 
daljinu. Sinagoga je bila odvojena od kuća, okružena vrtovima. Ispred ulaza bijaše 
trijem i učiteljska katedra, slična onoj Hramskoj katedri u Jeruzalemu, a također tamo 
bijaše i jedno dvorište s oltarom na kojem su žrtve prinošene. Također tamo bi i 
natkriven trijem za žene i djecu. Točno se mogla vidjeti sličnost svega ovoga s onim 
u jeruzalemskom Hramu. Ovdje je jednom bio i Zavjetni kovčeg, a prinijeti su i 


žrtveni prinosi. 


Škola na donjem katu bijaše najljepše uređena. U jednom kraju, na mjestu koje je 
odgovaralo Svetinji nad svetinjama u Hramu, stajao je osmerokutni stup, oko kojega 
su bili odjeljci sa svitcima Pisma. Stol je okruživao bazu stupa, a ispod toga bijaše 
podrum. Tu je jednom stajao Zavjetni kovčeg. Stup je bio vrlo lijep, od poliranog 


bijelog mramora. 


U školi na prvom katu, Isus poučavaše narod pred svećenicima i pismoznancima. 
Između ostaloga, Isus je aludirao na činjenicu da je ovdje obećano kraljevstvo prvo 
utemeljeno, ali ga je idolatrija, koja se kasnije prakticirala toliko pokvarila, da je se 
jedva sedam pravednih duša moglo pronaći u ovom gradu. Kao i u slučaju Ninive, 
koja je čak pet puta bila veća, gdje se moglo pronaći samo pet pravednika, Gilgal je 
bio pošteđen od Boga, zato sad nisu odbili Onoga koji dolazi ispuniti Obećanje. 
Trebali su činiti pokoru i kroz krštenje postati novi ljudi. Tad Isus uze Pisma iz 


odjeljaka kraj stupa, i čitaše, tumačeći im pročitano. 


Nakon što je poučavao mladiće u školi na drugom katu, ode na treći poučavati 
dječake. Sišavši, ponovo poučavaše žene u otvorenom prostoru pod trijemom, a 
onda na kraju pouči djevojke. Njima je govorio o skromnosti, čistoći i suzbijanju 
znatiželje, o čednosti u odijevanju, o pokrivanju glave i kose u Hramu i sinagogama. 
Podsjetio ih je na Božju prisutnost, na prisutnost anđela na svetim mjestima, a čak 
oni sami pred Gospodinom pokrivaju velom lice. Reče im da u Hramovima i 
sinagogama postoje milijarde anđela, koji lebde oko vjernika. Objasni im zašto žene 


moraju pokrivati glavu i kosu. 


Djeca su trčala za Isusom. On ih je blagoslivljao i uzimao u naručje. Djeca su mu bila 
vrlo privržena. Radost i slavlje bijahu posvuda u mjestu i to kod svih. Kad je odlazio 
iz škole, ljudi su trčali odsvuda kako bi ga susreli, vičući: 'Obećanje je ispunjeno! 


Neka ostane s nama! Neka nas nikad ne napusti! 


Kad je Isus završio poučavanja, ljudi postadoše tjeskobi kako mu donijeti svoje 
bolesne. On ih odvraćaše od toga, rekavši da niti je vrijeme niti mjesto za to. Sad ih 
mora ostaviti, jer je pozvan i na druga mjesta propovijedati. 

Lazar i njegovi prijatelji iz Jeruzalema vratiše se svojim kućama. Isus napusti i 


Blaženu Djevicu, rekavši joj da će je opet vidjeti prije nego li ode u pustinju. 


Sinedrij je u Jeruzalemu opet održao dugo vijećanje o Isusu. Svuda su imali 
podmićene uhode, koji bi ih informirali o Isusovim riječima i djelima. Sinedrij se 


sastojao od 71 svećenika i pismoznanca, od kojih su opet dvadesetorica bila 


podijeljena u pet skupina, tako formirajući mnoge pododbore za vijećanje i 
raspravljanje raznih predmeta. Istraživali su rodoslovlja, pa nisu mogli zanijekati da 
su Josip i Marija iz Davidove kuće, i da je Marijina Majka iz Aronove loze. Ali oni su 
rekli da su njihove obitelji pale u zaborav, u neznatnost, a Isus se okružio skitnicama. 
Također se okaljao carinicima i poganima, tražeći milost robova. Čuli su, rekoše, da 
je na prisan i ljubazan način nedavno razgovarao s ljudima iz Sihema, koji su se 
vraćali s posla iz regije Betlehema. Sinedrij je mislio da Isus namjerava podići 
ustanak pomoću takvih vucibatina. Neki su tome nadodali da je Isus sličan 


nezakonitu djetetu, jer se jednom nazvao kraljevim sinom. 


Drugi su tvrdili, da mora da je na neki način tajno poučavan od đavla, jer se često 
povlačio u samoću i noć provodio u divljini ili na planinama. Znali su što govore, jer 
su prije toga sve dobro ispitali. Među ovih dvadeset članova Sinedrija, bijahu i neki 
koji su vrlo dobro poznavali Isusa i njegovu obitelj, koji su mu bili naklonjeni, koji 
stvarno bijahu njegovi prijatelji u tajnosti. Ipak, nisu ništa proturječili onome što je 
rečeno protiv Isusa. Šutjeli su da bi bolje služili Isusu i njegovim učenicima, odajući 


im sve njima poznate informacije. 


Većina članova odbora je napokon zaključila da je Isus pod vlašću đavla od kojega 
dobiva naputke, a to je bilo mišljenje koje su javno proklamirali i raširili među 


Jeruzalemcima. 


Ivanovi učenici izvijestiše ga o nedavnom krštenju koje se dogodilo u Gilgalu, 
predstavljajući to kao neku uzurpaciju njegovih prava. Ali Ivan u najvećoj poniznosti 
ponovi kao što je često i prije ponavljao, da će uskoro predati mjesto svom 
Gospodinu, čiji je on samo glasnik i preteča. Njegovi učenici nisu potpuno mogli 


shvatiti te njegove riječi. 


S oko dvadesetak učenika Isus napusti Gilgal i krene prema Jordanu, kojega prijeđe 
na splavi. Posvuda na gredama splavi bijahu postavljena sjedišta, a u centru splavi 


dva udubljena mjesta, gdje su običavali postavljati deve, da se ne poskliznu dok se 


prelazi rijeka. Tako su mogle stati do tri deve. Ali, sad ne bijaše nijedne deve na 


splavi. Gospodin i njegovi učenici bijahu jedini putnici na splavi. 


Isus ispriča parabolu o sijaču, koju je sutradan objasnio. Prijelaz preko rijeke je 
trajao oko 15 minuta, jer je struja rijeke na tom mjestu bila vrlo jaka. Morali su 
veslati dio puta uzvodno, a onda se spustiti na mjesto gdje su se htjeli iskrcati na 
kopno, a koje pak bijaše dosta ukoso od mjesta njihova polaska. Jordan je čudna 
rijeka. Na nekim mjestima se uopće ne može prijeći, jer ima strme obale bez 
pristupa. Često je krivudao, pa opet tekao ravno na mjestima koja su inače uvijek 
vjetrovita. Korito mu na mnogim mjestima bijaše kamenito, a tok često stiješnjen. 
Njegove su vode formirale brojne otoke dok su tekle nekad uzburkano, a nekad čisto 
i mirno, prema konfiguraciji njegova korita, tu i tamo formirajući slapove. Voda je 


Jordana mekana i mlaka. 


Pristadoše blizu naselja carinika. Jedan glavni put iz regije Kedara prolazio je u blizini, 
a i tamo bijaše neka lijepa dolina. Carinici koji su već primili Ivanovo krštenje 
pozdraviše Isusa. Ali nekolicina se Isusovih učenika iznenadi na prisnost svoga 
Učitelja s ovim prezrenim ljudima, pa ostadoše posramljeni stajati sa strane. Isus je s 
učenicima proveo noć ovdje, prihvaćajući gostoljubivost carinika s punim 
poštovanjem. Kuće carinika bijahu na obje strane ceste koja je išla kroz dolinu, a 
cesta bijaše nedaleko Jordana. Malo podalje bijaše jedan gostinjac za smještaj 
trgovaca i njihovih deva. Baš u to vrijeme, tu bijaše mnogo čekanja, jer je sutradan 
bio blagdan, Blagdan sjenica (tabernakula). Premda većina od njih bijahu pogani, 


ipak su bili obvezatni obdržavati blagdane kao dane odmora. 


Carinici su ispitivali Isusa kako mogu vratiti nepravedno stečena dobra. Isus im reče 
da bi ih trebali odnijeti u Hram, što je međutim mislio samo duhovno, jer je Isus u 
stvarnosti zamislio svoju vlastitu zajednicu, Crkvu. Tamo bi se, reče Isus, roba 
prodala na polju kraj Jeruzalema, kao potpora siromašnim udovicama. Tad im Isus 


objasni koje je to polje, opisujući im sve prispodobom o sijaču. 


Sutradan je Isus s njima šetao po obali i okolici, poučavajući opet o sijaču i budućoj 
žetvi. Uzeo je za svoj govor tekst iz Blagdana sjenica koji je upravo započinjao, a 
slavio se u spomen na berbu grožđa, kao i žetvu polja. 

Od naselja carinika, Isus proslijedi naprijed prema drugoj strani doline. Tamo u 
podnožju planine, na blagoj kosini, oko sat i pol od naselja carinika, bijahu nizovi 
kuća u kojima se slavio Blagdan sjenica. Ove su se kuće protezale sve do Dibona, u 


čijoj su okolici ustvari i bile. 


Uz strane kuća bijahu podignute sjenice od zelenih grana, ukrašene grmljem, 
cvijećem i grozdovima grožđa. Na jednoj strani ceste bijahu sjenice (tabernakuli) i 
mali šatori za žene. Na drugoj strani bijahu kolibe u kojima su životinje klane. Sva je 
hrana nošena preko ceste. Djeca su bila okićena vijencima, a išla su u grupama od 
jedne sjenice do druge, pjevajući i plešući uz pratnju glazbala. Instrumenti bijahu 
triangli s napetim strunama i nekakav puhaći instrument, iz kojeg su stršale spiralne 


cijevi. 


Isus se tu i tamo zaustavljao i poučavao. Ponuđena okrjepa za njega i njegove 
učenike bijaše od grožđa na lozi, svakome po dva grozda. Na duljem nizu ovih kuća, 
na njegovom kraju, bijaše gostinjac u koji Isus uđe. Nedaleko od gostinjca, između 
njega i Dibona, bijaše širok otvoren prostor, a posred njega cesta. Tu je okružena 


drvećem bila podignuta velika i lijepa dibonska sinagoga. 


Sutradan Isus poučavaše u sinagogi, opet govoreći parabolu o sijaču, aludirajući na 
krštenje i približavanje Kraljevstva Božjeg. Također je govorio o Blagdanu sjenica i o 
njegovom proslavljanju ovdje, prekoravajući ljude radi miješanja poganskih običaja u 
svojim službama, jer su tu s njima još uvijek boravili neki Moapci, a Židovi tu imaše s 


njima prisan odnos. 


Kad Isus napusti sinagogu, na otvorenom prostoru ga dočeka gomila bolesnika koje 
su ljudi donijeli na nosiljkama. Oni zavapiše čim ga ugledaše: 'Gospodine ti si Prorok! 


Ti si poslan od Boga! Moraš nam pomoći! Pomozi nam Gospodine!" 


Isus mnoge izliječi. Tu je večer, za Isusa i njegove sljedbenike, bilo pripremljeno 
slavlje u gostinjcu. Kad Isus progovori o pozivu pogana, kraj njega se tada nalazilo 
mnoštvo pogana, progovori o zvijezdi koja se pojavila u zemlji Kraljeva i o njihovu 


putu kako bi posjetili Dijete. 


Te noći Isus sam napusti mjesto i ode u planinu moliti u samoći. Svoje je učenike 
susreo ujutro na putu, na drugoj strani Dibona. Dibon je bio šest sati udaljen od 
Gilgala. Bio je bogat vodom i livadama, vrtovima i terasama, jer je ležao u dolini i na 


obje strane planine. 


Isus tad ode do Sukota gdje je stigao predvečer. Ogromno mnoštvo se skupilo kako 
bi ga dočekalo, a među njima bijahu mnogi bolesnici. On ih poučavaše u sinagogi, pa 
dopusti Saturninu i četvorici drugih učenika da krste. Krstili su na potoku u jednoj 
kamenoj spilji, koja je gledala na zapad prema Jordanu, ali se odatle rijeka nije 
mogla vidjeti, jer se ispriječilo jedno brdo. Voda je u potok dolazila iz dubokih 
podzemnih voda rijeke. Na svodu spilje bijaše otvor kroz koji je prodiralo svjetlo u 
spilju. Ispred spilje bijaše divan vrt, prekrasno uređen s grmljem, aromatičnim biljem 
i lijepo održavanom tratinom. U spilji bijaše jedan spomen kamen, na pojavak 


Melkisedeka pred Abrahamom. 


Isus je ovdje poučavao o Ivanovu krštenju, koje je nazvao krštenjem pokore, a koje 
će uskoro biti prekinuto. Umjesto toga, biti će primano krštenje Svetim Duhom i 
odrješenje grijeha. Od krštenika je Isus dobio neku vrstu opće ispovijedi grijeha, a 
tad je neke nasamo pobliže ispitao o njihovim glavnim strastima i propustima. Mnogi 
od njih, kad su čuli Isusa govoriti o njihovim tajnim grijesima, u srcu su zadrhtali od 
straha. Nakon ispovijedi Isus položi ruke na njih dajući im odrješenje. Kad su bili 
krštavani nisu uranjani u bazen. Ispred memorijalnog Abrahamovog kamena bijaše 
postavljen veliki bazen s vodom. Nad njim su se naginjali novokrštenici, golih 
ramena. Učenici su grabili vodu rukama i tri puta je lijevali na glavu novokrštenika, 


kojih tamo bijaše u zaista velikom broju. 


Abraham je nekoć ovdje boravio sa svojom dadiljom Marahom. Tu je imao i polja na 
tri razne lokacije. Čak se i ovdje započeo dijeliti s Lotom. Tu se dogodio prvi susret 
Melkisedeka i Abrahama. Melkisedek se pojavio pred Abrahamom kao što se anđeli 
pojavljuju. Melkisedek mu naredi da tri puta žrtvuje, golubiće, dugokljune ptice i 
druge životinje, obećavši mu da će se vratiti i ponuditi kruh i vino u žrtvi. Rekao mu 
je što se dogodilo Sodomi i Lotu, pa mu ukaza na neke milosti za koje bi trebao 
moliti. Melkisedek u to vrijeme nije više imao zemaljsko boravište kod Salema. Jakov 


je također boravio kod Sukota. 


Od Sukota Isus produži do velikog Korozaina. Prije je navijestio svojoj Majci i svetim 
ženama da će ih tamo sresti kod jedne gostionice kraj grada. Na putu tamo dođe do 


Gergaze gdje je slavio Šabat. 


Nakon Šabata uđe u jednu gostionicu u pustinji, nekoliko sati od Galilejskog mora. 
Vlasnik je stanovao u blizini gostinjca. Gostinjac ja još uvijek bio okićen kao za 
Blagdan sjenica, jer je prije bio unajmljen od svetih žena na nekoliko dana radi 
blagdana. Iz Gergaze su donijeli sve neophodno za život. Petrova žena bijaše s 
njima, kao i Suzana iz Jeruzalema, kao i sve druge, osim Veronike. Isus je nasamo 
pričao sa svojom Majkom. Reče joj da je na putu za Betaniju, odakle će se povući u 
pustinju. Marija je bila ozbiljna i tjeskobna. Molila ga je da još malo ne ide u 


Jeruzalem, jer je čula o vijećanju Sinedrija radi njega. 


Poslije je Isus naučavao. Mjesto odabrano za to bijaše jedan brežuljak na kojem je 
bilo kameno sjedište (katedra), koje se inače koristilo u tu svrhu. Tamo se okupio 
narod iz okolnih krajeva, a bijaše prisutno i tridesetak žena. One su stajale odvojeno 
od muškaraca. 

Nakon poučavanja, Isus reče svojim sljedbenicima da sad mora otići i napustiti ih 
neko vrijeme, a da bi se oni trebali, kao i žene, razići do njegova povratka. Govorio je 
da će uskoro prestati Ivanovo krštavanje, a govorio je i o gorkom progonstvu koje 


čega i Njega i njegove. 


Isus je napustio gostinjac s oko dvadeset učenika i sljedbenika. Išao je nekih 12 sati 
prema jugozapadu prema gradu Arumi, gdje je jedna gostionica uvijek bila spremna 
za njega i njegove učenike. Marta kojoj je ovo bilo prvo putovanje sa svetim ženama, 
unajmila je ovu gostionicu za Isusa i njegove prijatelje. Vlasnik i sluge su živjeli u 
blizini gostinjca. Svete žene prije svoga odlaska rekoše Isusu o pripremljenu 


gostinjcu. Grad je bio oko šest sat udaljen od Jeruzalema, a sedam od Jerihona. 


Kraj gostinjca su stanovali i neki Eseni. Dođoše vidjeti Isusa, jeli su i pričali s njim. 
Isus ode do sinagoge i poučavaše o Ivanovu krštenju, koje je bilo krštenje pokore, 
preliminarno pročišćenje, pripremna radnja koja je propisana Zakonom. Razlikovalo 
se od Isusova krštenja, čiji je Ivan bio samo glasnik. Nisam vidjela one koji su bili 
kršteni od Ivana da se ponovo krste, sve dok Isus nije umro i dok nije sišao Duh 


Sveti, kada je opet većina njih ponovo krštena na slavljenjima kod bazena Betsaida. 


Farizeji ovog mjesta upitaše Isusa, po kojim će znakovima prepoznati Mesiju. Isus im 
objasni te znakove. Dao im je i upute o miješanim brakovima, s poganima i 


Samarijcima. 


U ovom mjestu je Juda Iškariotski, kasniji apostol, prvi put čuo Isusa propovijedati. 
Došao je sam samcat, bez drugih učenika. Pošto je dva dana slušao Isusove 
propovijedi, bilježeći zabilješke o njima zajedno s ljutim Farizejima, ode do susjednog 
sela, koje baš nije imalo lijepo ime. Tamo je dao izvještaj o onome što je čuo, 
govoreći važno s nekim pobožnim čovjekom toga mjesta. Taj je pobožni čovjek ipak 
pozvao Isusa u posjetu. Juda je stalno negdje išao. Bio je vrlo zaokupljen pisanjem, a 


stalno je bio spreman, agilan i na usluzi svakome. 


Kad je Isus s učenicima stigao u to mjesto, koje je zbog svojeg mješovitog 
stanovništva bilo vrlo nepopularno među Židovima, Juda je već bio otišao. U okolici 
tog mjesta, Herod je imao neki dvorac. Nešto povezano s plemenom Benjamina mora 
da se ovdje dogodilo, jer je tamo bilo neko stablo, okruženo zidanom ogradom, a 
nitko ogradu nije prelazio. I Abraham i Jakov su ovdje žrtvovali, a tu se i Ezav 


povukao kad je izgubio Blagoslov. Izak je u to doba živio blizu Sihara. 


Čovjek koji je pozvao Isusa u ovo mjesto zvao se Jair. Pripadao je zajednici oženjenih 
Esena. Imao je ženu i nekoliko djece, među njima dva sina, a zvali su se Amon i 
Kaleb. Također je imao i kći koju je Isus kasnije izliječio od neke bolesti, ali ovaj Jair 
nije bio onaj iz Evanđelja. Ovaj je Jair bio predak Esena Kariota, koji je utemeljio 
samostane blizu Betlehema i Mispe. Ovaj čovjek bijaše upoznat sa svim događajima 
iz Isusove mladosti. On i njegovi sinovi iziđoše naprijed kako bi susreli Isusa, kojeg je 
primio sa svim počastima. Jair je zbog svoje samilosti bio vođa sela. Pomagao je 
sirotinju, a u određene dane je poučavao djecu i neznatne, jer mjesto nije imalo 


svećenika ni sinagoge. Također se brinuo o bolesnicima. 


Kao i obično, Isus poučavaše o Ivanovu krštenju, govoreći da je to samo pripremno 
krštenje pokorom. Govorio je i o skorom dolasku Kraljevstva Božjeg. S Jairom posjeti 
bolesnike, utješivši ih, ali nije nikoga izliječio. Obećao im je da će se nakon četiri 
u prošlosti odigrali, naime, otuđenje Ezava u bijesu na svog brata i posljedice 


njegova bijesa. To je bio razlog, koji je ovom mjestu donio zlu reputaciju. 


Isus im govoraše o milosrđu Nebeskog Oca, koji uvijek ostvaruje svoja obećanja u 
milosti onima koji će vjerovati u Onoga koga On šalje, koji čine pokoru, koji će se 
krstiti, a On će im pokazati kako pokora ništi posljedice grijeha. 

Predvečer Isus praćen Jairom i njegovim sinovima pola puta, ode sa svojim 
učenicima k Betaniji. Zaustaviše se u jednoj gostionici, u predvorju. Tamo Isus dugo 
poučavaše učenike u kojima je aludirao na kušnje koje Ga čekaju, kao i sve njegove 
sljedbenike. Reče im da bi sad trebali otići i dobro promisliti, mogu li izdržati sve 


kušnje koje će ih u budućnosti snaći. 


Lazar iziđe iz Betanije kako bi ga susreo. Učenici su otišli svojim kućama. Aram i 
Temeni su ostali sami s Isusom i ispratili su ga do Betanije, gdje su Isusa već 
očekivali mnogi prijatelji iz Jeruzalema, a među njima i svete žene, i Veronika. Aram i 


Temeni su bili nećaci Josipa Arimatejskog s majčine strane. Bijahu oni Ivanovi 


učenici, ali su nastavili slijediti Isusa, kad je onomad prolazio kraj Ivanova mjesta 
krštavanja, tj. kad je išao u Gilgal. 

Isus je kod Lazara poučavao o Ivanovu krštenju, o Mesiji, o Zakonu i njegovu 
ispunjenju, kao i o mnogim židovskim sektama. Prijatelji iz Jeruzalema su sa sobom 
donijeli neke svitke Pisma, koje je Isus objašnjavao, a uglavnom su to bili redci iz 
Proroka koji su se odnosili na Mesiju. Ali kod tih naučavanja bijaše prisutna samo 


nekolicina, samo Lazar i neki najprisniji prijatelji. 


Isus se s njima posavjetova u svezi Njegova budućeg boravišta. Oni ga savjetovaše 
da ne ide u Jeruzalem, rekavši mu sve što su čuli da je tamo rečeno o njemu. Kao 
prikladnije mjesto za njegovo boravište, predložiše mu Salem, budući je mjesto imalo 
samo nekoliko Farizeja. Isus progovori o raznim mjestima, kao i o Melkisedeku, čije 
će figurativno svećeništvo sad uskoro biti ispunjeno. Melkisedek je iscrtao sve ceste 
kojima će poslije Sin čovječji putovati, a utemeljio je i sve gradove koje je Bog 
zamislio, a koje će kasnije Sin čovječji evangelizirati. Isus na kraju zaključi, da će ga 
najprije moći naći na obalama Genezaretskog jezera. Ovaj je sastanak održan u 


jednom zasebnom apartmanu, koji je gledao na vrt s kupkama. 


Isus je imao razgovor sa ženama u jednoj sobi, a soba je gledala na cestu koja je 
vodila u Jeruzalem. U toj je sobi prije boravila Magdalena. Poslušavši Isusove naloge, 
Lazar dovede svoju šutljivu sestru Mariju, ostavivši nju i Isusa nasamo, dok su se sve 


druge žene povukle u hodnik. 


Držanje Šutljive Marije prema Isusu sad bijaše nekako drugačije, nego kad su se 
zadnji put vidjeli, jer se sad ona baci pred njegove noge i poljubi mu stopala. Isus je 
nije sprječavao u tome, ali je nakon toga podiže da ustane. Kao i prije, s pogledom 
uperenim u nebo, ona izreče najdivnije riječi, premda na vrlo jednostavan i prirodan 
način. Govorila je o Bogu, Njegovu Sinu, i o Njegovu Kraljevstvu, kao što naša obična 
seljanka govori o glavešini sela i njegovu naslijeđu. Njene su riječi bile proroštva, a 


govorila je o stvarima koje je već prije gledala. 


Nabroja sve ozbiljne grijehe i loša ponašanja pokvarenih slugu domaćinstva. Otac je 
poslao Svoga Sina da uredi poslove i plati sve dugove, ali ga sluge primiše vrlo 
neprijateljski. Sin je morao umrijeti u velikim patnjama, otkupiti Svoje Kraljevstvo 
vlastitom krvlju, izbrisati zločine slugu, kako bi oni opet mogli postati djecom Njegova 
Oca. Izrekla je tu alegoriju najdivnijim izrazima, pa ipak na tako prirodan način, kao 
da opisuje scenu koja se upravo pred njom odigrava. Ponekad je bila vesela, a opet 
ponekad tužna, nazvavši se bezvrijednom sluškinjom, žaleći nad teškim radom koji 
očekuje Sina, Oca milosrđa i Boga. Još jedan razlog zada joj tugu, a taj je, da sluge 


neće pravilno shvatiti parabole, premda su jednostavne i tako istinite. 


Govorila je i o Uskrsnuću. Reče, Sin će otići slugama koji će ga strpati u podzemni 
zatvor. On će ih utješiti i osloboditi, jer je on kupio njihovo oslobođenje. On će se 
vratiti s njima k svome Ocu. Ali kod svoga drugog dolaska, kad će doći suditi, sve 
one koji budu prezreli zadovoljštinu koju je dao, i sve one koji se ne budu odrekli 


svojih zlih djela, baciti će u vatru. 


Tad je govorila o Lazarovoj smrti i uskrsnuću. Reče, 'Otići će pravo s ovog svijeta, i 
gledati će stvari drugoga života. Njegovi će prijatelji plakati, kao da se nikada neće 


vratiti. Ali Sin će ga pozvati natrag na život, pa će on raditi u vinogradu.' 


O Magdaleni reče: 'Djeva je u strašnoj pustinji, gdje su nekoć bila Djeca Izraela. Luta 
prokletim mjestima gdje je sve tama, gdje ljudska noga nikad nije stupila. Ali krenuti 


će naprijed i izići, a u nekoj drugoj pustinji, popravljati će svoju prošlost.' 


Šutljiva Marija progovori o sebi kao o zatočenici, jer joj se njeno tijelo činilo kao 
zatvor, a toliko je čeznula otići doma. Bila je toliko pritiješnjena sa svih strana. Nitko 
oko nje nije ju shvaćao, a njoj su se svi oni činili slijepcima. Ali reče, spremna je 


čekati, nositi ponizno svoje zarobljeništvo, jer ništa bolje ni ne zaslužuje. 


Isus joj ljubazno progovori, tješeći je, reče joj: 'Nakon Pashe, kad opet dođem ovdje, 


stvarno ćeš biti oslobođena.' Tad ona kleče pred njega, a on postavi ruke iznad nje i 


blagoslovi je. Meni se učini kao da je istovremeno izlio nad njom nešto iz svoje 


čuturice, ali ne mogu reći, da li je to bila voda ili ulje. 


Šutljiva Marija je bila vrlo sveta osoba, ali nitko to nije znao, niti ju je shvaćao. Cijeli 
je njen život bio jedna neprekinuta vizija o Otkupljenju, o kojem je govorila kao 
nevino dijete. Nitko nije naslućivao njen bogati unutarnji život, pa su je svi smatrali 
umobolnom. Kad joj je Isus naznačio datum njene smrti tj. dan njena oslobođenja iz 
zatočeništva i odlaska doma, pomazao ju je za ukop. Iz ovoga možemo zaključiti da 
je pomazanje tijela stvarno potrebno i to više nego li mi i mislimo. Isus je žalio 
Šutljivu Mariju, koja kao umobolna osoba ne bi primila pomazanje tj. balzamiranje. 


Njena je svetost skrivena. Isus je otpusti, a ona se vrati u svoj stan. 


Nakon toga, Isus je ponovo učio muškarce o Ivanovu krštenju i dolasku Duha 
Svetoga. Ne mogu se sjetiti, kao što sam već rekla, da sam vidjela one koje je Ivan 


krstio, da su se ponovo krstili prije silaska Duha Svetoga. 


Prijatelji iz Jeruzalema se vratiše u grad prije Šabata. Aram i Temeni otiđoše u 
društvu s Josipom Arimatejskim. Isus im reče da će se malo povući, kako bi se 
pripremio za bolnu misiju poučavanja koja je pred njim. Ali, nije im rekao da ide 


postiti. 


ISUS U PUSTINJI SVADBA U KANI 
ISUS SLAVI PRVI PUT PASHU U JERUZALEMU 


1. Četrdesetodnevni Isusov post 


Praćen Lazarom, Isus ode u gostinjac koji je pripadao Lazaru, a bijaše smješten blizu 
pustinje. Bijaše to samo par sati prije nego li je započinjao Šabat. Lazar bijaše jedini 
kojemu je Isus rekao da će se vratiti nakon četrdeset dana. Iz ovog gostinjca je Isus 
započeo svoj put u pustinju, sam i bosonog. Prvo je krenuo na jug prema Betlehemu, 


a ne prema Jerihonu, kao da želi proći između boravišta Aninih rođaka i Josipova 


boravišta blizu Mispe. Ali, skrenuo je prema rijeci Jordan, izbjegavajući razne gradove 
i sela, pješke ih obilazeći. Prođe tako blizu mjesta, gdje je jednom Kovčeg saveza 


stajao i gdje je Ivan slavio blagdan. 


Oko sat udaljenosti od Jerihona, popne se na planinu i uniđe u prostranu spilju. Ova 
je planina bila jugoistočno od Jerihona, gledala je licem preko Jordana na Midjan. 
Isus je započeo svoj post ovdje, blizu Jerihona, nastavljajući ga u raznim dijelovima 
pustinje, tamo, na drugoj strani Jordana, a nakon što ga je đavao odveo na vrh 
planine, s postom je završio tamo gdje je i započeo. 

S vrha planine, koja je mjestimično bila pokrivena niskim raslinjem, a na drugim 
mjestima bijaše suha i besplodna, pružao se dalekosežan pogled. Iskreno govoreći, 
ova planina nije bila visoka kao planina na kojoj stoji Jeruzalem, jer ova planina leži 
na nižoj ravnici. Visoravan na kojoj leži Sveti grad i njegova okolica, dio je planine 
Kalvarije, čiji je najniži dio skoro u ravnini najviših dijelova Hrama. Na južnoj strani, 
blizu Betlehema, Jeruzalem je opasan oštrim gudurama. S te strane nema nikakva 


puta, sve je zaklonjeno palačama, koje su u nizu, poredane jedna do druge. 


Bila je noć, kad se Isus penjao po toj strmoj i pustoj planini, smještenoj u pustinji, a 
danas se ta planina zove Kvarantanija (Quarantania — četrdesetnica). Tri grebena, a 
svaki ima spilju, dizahu se jedan iznad drugoga. Isus se pope na najviši, a s njegove 
stražnje strane pružao se duboki kameni ambis. Cijela je planina bila puna strašnih i 
opasnih provalija. 

Prije nekih 400 godina, jedan je Prorok, čijeg se imena ne mogu sjetiti, ovdje u ovoj 
spilji, kratko boravio. Također je dugo vremena i Ilija tu tajno boravio, pa je čak i 
proširio spilju. Ponekad bi, a da nitko nije znao otkuda je došao, ni kamo ide, sišao s 
planine među stanovnike okolnih sela, propovijedati i uspostaviti mir. Prije 150 
godina, tu su boravila dvadeset i petorica Esena. U podnožju ove planine je bio logor 
Izraelaca, kada su onomad s Kovčegom saveza išli okolo Jerihona uz trubljenje truba. 
Izvor koji je Ilija učinio slatkim, bijaše nedaleko, a sveta je Jelena podigla u tim 
spiljama kapelice. U jednoj od njih, jednom sam na zidu vidjela crtež Napastovanja 
(đavolskog  iskušavanja). U kasnijem periodu, tamo na vrhu planine bi podignut 


samostan. Često sam se pitala kako su se graditelji tamo uopće popeli. Jelena je 


podigla crkve i druga brojna sveta mjesta. Ona je sagradila i crkvu nad rodnim 
mjestom svete Ane, dva sata od Seforisa. U samom Seforisu, roditelji svete Ane imali 
su kuću. Kako tužno su samo propala većina od ovih svetih mjesta, a neka su čak i 
potpuno zaboravljena! Kad sam često, kao mala djevojčica prije zore hodala po 
snijegu Koesfelda, idući do crkve, često sam viđala sva ta sveta mjesta tako 
raskošnima. A često sam viđala i dobre ljude kako ih spašavaju od uništenja, bacajući 


se na nice pred vojnicima i moleći ih da to ne učine. 


Riječi Svetog pisma: 'Duh ga odvede u pustinju', znače, da je Sveti Duh koji je sišao 
na Isusa, u trenutku njegova krštenja, kada je Isus dopustio svome Čovještvu da 
dođe u bivstvovanje, u izvjesnoj mjeri vidljivo prodro u njegovo Božanstvo, nagnavši 
ga da ode u pustinju, kako bi se pripremio kao Čovjek, za svoju misiju i trpljenje, u 


bliskoj komunikaciji sa svojim Nebeskim Ocem. 


Isus je klečeći u spilji, s raširenim rukama, molio svoga Nebeskog Oca za snagu i 
odvažnost u svim trpljenjima koja ga očekuju. Sve je unaprijed vidio. Molio je za 
milost potrebnu za svako trpljenje ponaosob. Sve njegove nevolje, sve njegove boli 
prođoše mi ispred očiju u viziji, a ja ga ugledah kako prima utjehu i zasluge od 
svakog čovjeka. Oblak bijela svjetla, velik kao crkva, siđe i stane lebdeći iznad njega. 
Na kraju svake molitve duhovi mu prilaziše. Kad ga okružiše, zadobiše ljudski lik, 


klanjaše mu se, nudeći mu utjehu i obećanja od Svevišnjega. 


Tad sam vidjela da je Isus, ovdje u pustinji, priskrbio za sve nas, svu našu utjehu, 
svu našu snagu, svu pomoć i sve naše pobjede u napastima. U svojoj borbi i pobjedi 
otkupio je za nas sve te zasluge. Dao je vrijednost našem postu i mrtvenjima. 
Ponudio je Bogu Ocu sva svoja buduća djela i trpljenja, kako bi priskrbio vrijednost 
molitvama i duhovnim djelima, koje će izreći ili učiniti svi njegovi sutrašnji sljedbenici. 
Vidjela sam blaga koja je ostavio svojoj Crkvi, a koja Crkva u četrdesetodnevnom 
postu (Korizmi) otvara svojoj djeci. Za vrijeme ove molitve, Isus se znojio krvavim 


znojem. 


Isus ponovo siđe s ove planine i ode k Jordanu, prema zemlji između Gilgala i 
Ivanova mjesta krštavanja, oko sat vremena dalje na jug. Prijeđe rijeku po gredi, na 
uskom, ali dubokom dijelu, pa krene naprijed, ostavljajući Bethabaru nadesno. 
Prijeđe i nekoliko glavnih putova koji su vodili od Jordana, pa krene grubim 
planinskim stazama od jugoistoka kroz divljinu. Prošavši kroz dolinu koja vodi do 
Kalirhoje, prijeđe i mali potočić, pa se pope na jedan planinski greben, malo 


sjevernije, gdje leži Jakza na suprotnoj strani doline. 


Djeca Izraela su ovdje porazila Sihona, kralja Amorejskog, u bitci u kojoj su Izraelci 
bili trojica na šesnaestoricu. Ali Bog je izveo čudo kako bi pomogao svome narodu. 


Strašna buka pomela je Amorićane, užasnuvši ih, da su premrli od straha. 


Isus je sad bio u dosta divljem planinskom području, oko devet sati od rijeke Jordan, 


divljijim i pušćim nego li je bilo ono prethodno područje, bliže Jerihonu. 


Božanstvo Isusovo, kao i njegova misija, bijahu nekako skriveni sotoni. Riječi: "Ovo je 
Moj Ljubljeni Sin, u kojem Mi je sva milina', sotona je razumio kao da su izgovorene 
izuzetnome čovjeku, proroku. Isus je iznutra već mnogo puta i na razne načine bio 
iskušavan. Prva je napast bila, a Isus ju je sam izrazio: 'Ovaj je narod pokvaren. Zar 
ću sve ovo trpjeti i opet neću sve savršeno popraviti, radi čega sam i došao na 
zemlju?' Ali beskrajnom ljubavlju i milosrđem, Isus je pobijedio napast, suočavajući 


se sa svim svojim mukama. 


Isus je molio u spilji ponekad prostrt, ponekad klečeći, a ponekad stojeći. Bio je 
obučen u svoju uobičajenu odjeću, ali neopasan, haljina mu lepršala, a stopala mu 
bijahu bosa. Kraj njega je na podu ležao ogrtač, dvije novčarske kese i pojas. Po 
danu mu je molitveni red bio različit. Po danu je zadobivao nove milosti za nas, one 
koje nimalo ne sliče onima koje je zadobivao noću. Da nije bilo ovog njegovog rada 


za nas, naše bi opiranje protiv napasti bilo uzaludno, nikad ne bi zadobilo vrijednost. 


Isus nije ni jeo ni pio, ali ponekad sam ga vidjela kako prima ojačanje od anđela. Nije 


bio iscrpljen svojim dugim postom, premda je postao skroz blijed, kao kreč. 


Spilja nije bila na samom vrhu planine. Na njenom svodu bijaše jedan otvor kroz koji 
je puhao hladni vjetar, jer to godišnje doba bijaše hladno i maglovito. Kameni zidovi 
spilje bijahu prošarani žilicama u boji. Kad bi se ispolirale, čovjek bi pomislio da su 
naslikane. U spilji je bilo dovoljno prostora da se Isus prostre ili klekne, a da ne bude 


baš pod samim otvorom spilje. Stijena je izvan spilje bila obrasla bujnim trnjem. 


Jednom sam vidjela Isusa prostrta licem prema tlu. Stopala mu bijahu crvena, 
ranjena grubim stazama, jer je ovdje došao bosih nogu. Povremeno bi ustao, pa 
ponovo prostrt molio. Okruživala ga svjetlost. Iznenada se začuje jak zvuk s neba, 
munja udari u spilju, a milijarde anđela se pojaviše, noseći sa sobom razne stvari. 
Bila sam toliko potresena, toliko svladana, da sam osjećala, kao da sam skroz 
stisnuta o kamene zidove spilje. Ispunjena osjećajima Pada čovjeka, počela sam 


vikati: 'Srušiti ću se! Pasti ću odmah kraj svoga Isusa!" 


Tad sam vidjela čete anđela kako prilaze Isusu, saginju se nisko, nudeći mu svoje 
štovanje, moleći ga da im otkrije svoju misiju. Ispitivali su ga, da li je još uvijek 
njegova volja trpjeti za čovjeka, je li bila njegova volja ostaviti krilo Očevo i utjeloviti 
se u krilu Djevice. Kad je Isus pozitivno odgovorio, prihvaćajući opet svoja trpljenja, 
anđeli staviše pred njega veliki križ, dijelove kojega su donijeli sa sobom. Križ je bio 
onakav kakav sam ga uvijek i viđala, od četiri dijela, kao što sam često viđala i preše 
za grožđe sastavljene od četiri dijela. Gornji dio debla, tj. onaj dio koji se uzdizao 
između umetnutih postranih krakova, također bijaše zaseban dio. 

Petorica anđela su nosila glavni krak križa, trojica gornji dio, trojica lijevi krak, a 
trojica desni krak. Trojica su nosila dio drva (istak) gdje će počivati Isusove noge na 
križu, a trojica su nosila ljestve. Jedan je anđeo nosio košaru punu užadi, kordi i 
alata, dok su drugi anđeli nosili koplje, trsku, motke, bičeve, trnovu krunu, sve ono 


što je prikazivalo Isusovu Muku. 


Križ se činio izdubljenim, šupljim. Mogao se rastvoriti kao škrinja, a sadržavao je 


brojne instrumente za mučenje. U centralnom dijelu, gdje je Isusovo Srce bilo 


probodeno, bijahu upleteni svi simboli boli koje izazivaju svi ti grozni instrumenti za 
mučenje, a boja samog križa bijaše boja srca, boja krvi. 
U križu su se nalazile i posude octa i žuči, kao i pomast, mirta i neko bilje, koje je 


možda označavalo Isusov ukop. 


Bijahu tamo i brojni razmotani svitci, široki kao dlan. Bijahu raznih boja, a na njima 
bijahu ispisane boli i mučenja koja će biti izvedena različitim sredstvima. Značajno 
bijaše, da su se boje sastojale od nekoliko nijansi, s tamnim mjestima, koja će biti 
obasjana i raspršena tim trpljenima. Ono što je bilo potpuno izgubljeno, bijaše 
napisano crno. Suhoća, napadi, zbrka, mlakost, zanemarivanje, bijahu simbolično 
smeđe boje. Crveno je bilo simbol svega što je teško, zemaljsko, senzualno, dok je 
žuto nosilo značaj trpljenja. Neki su svitci bili napola žuti, napola crveni. Oni su se 
morali potpuno izbijeliti. Bijaše i drugih svitaka, bijelih kao mlijeko, a slova su na 


njima blistala i bljeskala. Oni su bili simboli pobjede i ispunjenja. 


Ovi obojani svitci sadržavahu sve Isusove boli, koje je on morao izdržati u svom 
smrtnom životu, sva njegova djela, sve boli koje su mu apostoli, kao i svi drugi 
uzrokovali. 

Tada se tamo pred njim pojaviše, kao u procesiji, svi ljudi koji su mu uzrokovali 
trpljenja, zločesti Farizeji, izdajnik Juda, Židovi koji su ga vrijeđali kad je gorko 
umirao. 

Sve su to anđeli uredili, razotkrivši sve pred Spasiteljem, čineći sve neizrecivom 
revnošću, kao što svećenik izvodi svete obrede. Dok je tako sva Muka prolazila pred 


Isusovim očima, vidjela sam da su anđeli i Isus plakali. 


Drugi put vidjeh anđele kako pred Isusa postavljaju nezahvalnost ljudi, skepticizam, 
prijezir, izrugivanje, izdaju, nijekanje prijatelja i neprijatelja do trenutka njegove 
smrti i nakon nje. Sve je prošlo ispred Isusa u slikama, kao i sva njegova trpljenja i 
djela koja neće donijeti ploda. Ali za njegovu utjehu, pokazaše mu također sva ona 
koja će donijeti mnoge plodove. Dok su ove slike prolazile, anđeli upiraše prstom na 


njih i pokazivaše mu ih. 


U svim tim vizijama Isusove Muke, uvijek sam viđala njegov križ sastavljen od pet 
komada drva. Krakovi su uklinjeni u glavnu os, a na njoj bijaše i blok na kojem su 
počivale Isusove noge. Krak križa iznad glave, na kojem je stajao natpis, vidjela sam 
uvijek zasebno, jer je glavna os bila prekratka da primi natpis, bijaše pričvršćen na 


glavnu os križa. 


ISUS ISKUŠAVAN OD SOTONE NA MNOGE NAČINE 


Sotona nije znao da je Isus Bog, njegovo mu Božanstvo bijaše skriveno. Držao ga je 
za Proroka. Zamijetio je Isusovu svetost, još od njegova djetinjstva, kao i svetost 
njegove Majke. Ali, Marija nije ništa zamjećivala o sotoni. Nikad nije slušala o 
napastima. Nije bilo ništa u njoj, na što bi se sotona mogao zakačiti. Premda je 
Najblagoslovljenija od svih žena, Najčišća od svih djevica, ona nikad nije pomislila na 
tužitelja, osim kad je onomad bila sveta lutrija, kad je biran njen zaručnik, 
cvjetanjem grane u Hramu. Time što je u nebitnim stvarima kod svojih učenika Isus 
inzistirao na farizejskoj strogoći, zbunjivalo je đavla. Sotona je Isusa držao za 
čovjeka, zbog hinjenih nepravilnosti njegovih učenika, koje su inače skandalizirale 


Židove. 


Pošto je sotona često vidio Isusa obuzeta žarom, jednom je pomislio izritirati Isusa 
pretpostavljenom uobraženošću jednoga od njegovih najbližih učenika. A pošto je 
često viđao primjere Isusova ljubazna srca, drugi put je pod maskom oronula starca 
pokušao privući njegovu sućut. Pa opet, kao neki Esen, svađajući se s Njim. Jednom 
sam vidjela sotonu na ulazu u spilju, pod likom sina jedne od tri udovice, mladića 
kojeg je Isus izuzetno volio. Pravio je buku kako bi privukao pažnju, misleći da će 
Isusa razljutiti, to da ga njegov učenik slijedi suprotno njegovima naredbama. Isus 
ga uopće nijednom nije pogledao. Tad sotona pomoli glavu unutra, pa poče pričati, 
prvo o jednoj stvari, pa o drugoj, pa napokon o Ivanu Krstitelju, koji je, reče, sad vrlo 
srdit na Isusa, jer je preuzeo njegova prava, dopuštajući svojim učenicima da 


ponekad krštavaju. 


Pošto mu je propao ovaj prvi napad, sotona ponovo pokuša. Posla sedam, osam ili 
devet prikaza Isusovih učenika u spilju. Oni uđoše u spilju jedan za drugim, govoreći 
Isusu da im je Eustahije rekao da je on ovdje, a oni su Ga toliko zabrinuto tražili. 
Preklinjali su ga da ne izlaže svoj život u tom divljem boravištu, da ide s njima, da ih 
ne ostavlja. Nastaviše govoriti, da cijeli svijet o njemu priča, pa, kako ne bi trebao 
dozvoljavati da se svakakve priče pričaju o njemu. Ali Isusov jedini odgovor bijaše: 


'Odlazi sotono! Nije još vrijeme.', a prikaze odmah nestadoše. 


Ponovo se sotona dovuče pod formom slabašna starca, časnog Esena, kojeg je bolno 
iscrpilo ovo penjanje na vrh planine. Uspon se za njega činio bolan, da sam ga i ja 
žalila. Dolazeći bliže spilji, s velikim mrmljanjem, pade u nesvijest od iscrpljenosti 
pred ulazom. Ali Isus ga ni ne pogleda. Tad se starac s naporom ustade, predstavi se 
kao Esen s gore Karmel. Reče da je čuo za Isusa, pa premda je skoro umro od 
napora, odlučio je posjetiti ga, kako bi malo popričao s njime o svetim stvarima. I on 
sam zna što je post i molitva, a kad se dvoje združe u molitvi prema Bogu, pouka 


postaje veća. Isus izreče samo par riječi, kao: "Odlazi sotono! Nije još vrijeme.' 


Tad otkrih da je to bio sotona, jer kad se okrenuo i nestao, ugledala sam ga crnoga i 
strašnoga za gledati. Kad bih pomislila na njegovo padanje na tlo i kad bi se nakon 


toga ustajao, u sebi sam se smijala. 


Kad je sotona slijedeći put došao iskušavati Isusa, uzeo je lik starca Eliuda. Sotona 
mora da je znao da su Isusu anđeli pokazali njegovu Muku i Križ, jer je rekao da je 
imao otkrivenje o teškim iskušenjima koja ga očekuju, i da osjeća, da se Isus neće 
moći s njima nositi. Nastavi, zbog 40-dnevnog posta Isusa nigdje nije bilo, pa ga je 
on iz ljubavi došao još jednom vidjeti, zamoliti ga, da mu dozvoli dijeliti ovu njegovu 
divljinu i da sudjeluje u dijelu njegova zavjeta. Isus nije ni zamjećivao napasnika, već 
podže ruke k nebu i reče: 'Moj Oče, otkloni ovu napast od mene!', na što sotona 


nestade u svom strašnom liku. 


Isus je klečao u molitvi, kad nakon nekog vremena, vidjeh tri mladića kako se 


približavaju. Bijahu to ona trojica, koja bijahu s Isusom na njegovom prvom odlasku 


iz Nazareta, a poslije su ga napustili. Prilazili su vrlo ponizno. Baciše se na tlo pred 
Isusa, žaleći se da nigdje ne mogu naći mira, dok im on ne oprosti. Moljaše ga da im 
se smiluje, da ih ponovo milostivo primi, i da im dopusti dijeliti njegov post kao 
pokoru njihovih grijeha, a tad još obećaše da će otada biti njegovi najvjerniji učenici. 
Ušli su u spilju, okružiše Isusa sa suzama i glasnim jadikovkama. Isus se ustade iz 


klečanja, diže ruke k Bogu, a prikaze nestadoše. 


Drugi dan, dok je Isus klečao u spilji i molio, ugledah sotonu u sjajnoj odjeći, kako 
jezdi po zraku preko najoštrijih i najvećih vrhunaca planine. Ova nepristupačna 
strana planine, gdje bijahu takvi vrhunci, gledala je na istok. Na njoj bijahu neki 
otvori koji su vodili u razne spilje. Isus nije ni gledao prema sotoni, koji je sad 
namjeravao doći pod prilikom anđela. Ali bijaše to bijedna imitacija, jer je svjetlo koje 
ga je okruživalo bilo daleko od prozirnoga. Izgledalo je kao maglovito, a odjeća mu 
bijaše zgužvana i gruba, dok je odjeća pravih anđela mekana, svijetla i prozirna. 

Lebdeći na ulazu u spilju, sotona reče: «Poslao me tvoj otac da te utješim.» Isus se 
nije ni okrenuo prema njemu. Tad sotona obleti oko strmine, na onu stranu spilje 
koja je nepristupačna, stade kraj jednog otvora, rekavši Isusu da je ovo dokaz 
njegovoj anđeoskoj prirodi, budući gore može lebdjeti bez potpore. Ali Isus ga nije ni 
primjećivao. Vidjevši da je svaki pokušaj napasti propao, sotona postade skroz 
strašan, i učini kao da će kroz otvor spilje zgrabiti Isusa raljama. Lik mu se 


povećavao i postajao sve strašniji, ali odjednom nestade. Isus ga nije ni pogledao. 


Slijedeći put sotona dođe pod prilikama starca s brda Sinaja. Izgledao je poprilično 
divlje, skoro zvjerski divlje, sa svojom dugom bradom i malim pokrovom, tj. 
ogrubjela koža mu bijaše jedina odjeća. Ali, dok se naporno uspinjao po planini, 
bijaše nešto lažno i podmuklo u njegovoj pojavi. Ušavši u spilju, obrati se Isusu, 
rekavši da ga je posjetio jedan Esen s gore Karmel, rekavši mu o krštenju, mudrosti, 
čudesima i njegovu sadašnjem strogom postu. Čuvši to, bez obzira na njegovu dob, 
morao je doći ovamo vidjeti ga i popričati s njim, jer on sam ima dugogodišnju 
praksu u postu i mrtvenju. On reče Isusu da bi sad trebao prekinuti svoj post, da će 


ga on osloboditi od ostatka posta, pa nastavi sve više pričati na isti način. Isus, 


gledajući ustranu, reče: 'Odlazi od Mene, sotono!' Na ove riječi, zli postade crnji, i 
kao velika crna kugla, otkotrlja se s treskom niz padinu planine. 


Tad sam se upitala kako je Isusovo Božanstvo ostalo skriveno pred sotonom. Tad 
sam dobila objašnjenje: Jasno shvatih da je to bila najveća prednost za ljude, tj. da 
ni ljudi, ni sotona nisu prepoznali Kristovu Božanstvenost, i tako su mogli naučiti 
vježbati vjeru. Gospodin mi reče nešto čega se još uvijek sjećam. 'Čovjek nije znao 
da je zmija koja ga kuša sotona. Na sličan način, sotona nije znao da je Isus 
otkupitelj čovjeka i Bog.' Također sam vidjela da je Kristovo Božanstvo ostalo 
potpuno neprepoznato od sotone, sve do trenutka kad je Isus sišao u limb osloboditi 
duše. 


Slijedećih dana ugledah sotonu kako je uzeo lik dostojanstvena čovjeka iz 
Jeruzalema. Približio se spilji u kojoj je Isus molio, rekavši mu da ga je sućut nagnala 
da mu dođe, jer reče — ti zasigurno osjećaš da si pozvan kako bi oslobodio židovski 
narod. Tad opisa sve glasine i izvještaje, sve rasprave o njemu u Jeruzalemu, rekavši 
da je došao da mu ponudi podršku u tom dobrom pothvatu. Reče, on je jedan od 
Herodovih časnika. Isus bi trebao bez oklijevanja poći s njim u Jeruzalem, može čak 
stanovati u njegovu stanu u Herodovoj palači, gdje će ostati skriven, prikupiti svoje 
sljedbenike i tako dignuti ustanak. Urgirao mu je da odmah pođe s njim u Jeruzalem. 
Lažni časnik je podastro svoj prijedlog pred Isusa laskavim riječima. Isus nije gledao 
u njegovu smjeru, nego je nastavio iskreno moliti. Tad vidjeh kako je sotona 
pobjesnio, promijeni lik u nešto strašno, vatra i dim izbiše mu iz nosnica, pa na kraju 


nestade. 


Kad je Isus počeo gladovati, a posebno žeđati, sotona se pojavi u liku pobožna 
pustinjaka, pa poviče: «Toliko sam gladan! Molim te daj mi malo voća koje raste tu 
na planini ispred tvoje spilje. Neću ništa ubrati dok vlasnik ne dopusti (pretvarao se 
da drži Isusa za vlasnika), pa ćemo sjesti skupa i pričati o dobrim stvarima.» Ispred 
ulaza u spilju nije ništa raslo, nego su na suprotnoj strani planine, prema istoku rasle 


smokve, bobice i neko voće kao lješnjaci, ali s mekom ljuskom. Isus odgovori lažnom 


pustinjaku: 'Odlazi od mene sotono. Od samog početka si lažac. Ne šteti voću!' Tad 


ugledah sotonu kao neki mali crni lik, kako žurno odlazi, a crni dim izbijaše iz njega. 


Ali opet se vratio pod likom putnika prolaznika, pa upita Isusa za dozvolu da jede fino 
grožđe koje raste u blizini, jer je tako dobro za žeđ. Ali Isus mu ništa ne odgovori, 


čak ga ni ne pogleda. 


Sutradan sotona kušaše Isusa u istom liku, samo ovog puta kušnja bijaše s potokom, 


umjesto voćem. 
SOTONA KUŠA ISUSA MAGIJOM 


Sotona se ukaže Isusu pod likovima mađioničara i filozofa. Reče da mu je došao kao 
mudracu, i da će mu pokazati, kako da i on izvodi čuda. Tad mu pokaza na svojoj 
ruci vješanje nekog komada aparata, kao kugle, ili više kao kaveza za ptice. Isus nije 
gledao napasnika, a još manje u njegov kavez, kao što je to sotona želio, nego mu 
okrenu leđa i ode iz spilje. Vidjela sam da je sotona u svojoj predstavi razotkrio 
najčudesnije scene iz prirode, divno rascvjetane vrtove, pune sjenica i hladovine, 
hladnih izvora, rodnih voćki, predivna voća, itd. Sve se činilo na dohvat ruke, i sve je 


kao ulazilo jedno u drugo, sve ljepše i ljepše. Isus okrenu leđa sotoni i on nestade. 


Ovo je bio još jedan pokušaj napastovanja prekida Isusova posta, koji je sad počeo 
žeđati i osjećati bolove zbog gladi. Sotona još uvijek nije znao što da misli o Isusu. 
Istina, bio je svjestan, proroštava povezanih s njime, a osjećao je da Isus potpuno 
vlada sobom, ali još uvijek nije znao da je Isus Bog. Čak nije znao da je Mesija, čiji 
se dolazak toliko očekivao. Budući ga je sotona vidio kako posti, gladuje, trapi se i 
izdržava kušnje, budući ga je vidio tako siromašna i bijedna, kao čovjeka koji toliko 
trpi na svakojake načine, jednom riječju, pošto ga je vidio u uobičajenim stvarima, 
kao obična čovjeka, u ovome je sotona bio slijep, baš kao i Farizeji. On je na Isusa 


gledao kao na nekog svetog čovjeka, kojega su napasti mogle dovesti do pada. 


SOTONA KUŠA ISUSA DA PRETVORI KAMENJE U KRUH 


Isus je sad patio od gladi i žeđi. Vidjela sam ga nekoliko puta na ulazu u spilju. 
Jednog dana predvečer, stiže sotona u liku nekog snažnog moćnog čovjeka. Sa 
sobom je nosio dva kamena, veličine kao štruce kruha, koje je oblikovao da izgledaju 
kao perfektni kruhovi. Kad je stupio u spilju k Isusu, kod sotone bijaše nešto užasnije 
nego obično. U svakoj je ruci držao kamen, a njegove riječi bijahu kao: «U pravu si 
kad nećeš jesti voće, ono samo podiže apetit. Ali, ako si ti ljubljeni Sin Božji, nad 
kojega je sišao kod krštenja Duh, - gle!, napravio sam ovo kamenje da izgleda kao 
kruh. Pretvori ga u kruh.» Isus ga nije ni pogledao, ali čula sam ga da je rekao, 'Ne 
živi čovjek samo od kruha!' Ovo bijahu jedine riječi koje sam jasno čula. Tad sotona 
postade skroz strašan. Raširi svoje kandže, kao da će zgrabiti Isusa (kod ovoga je još 
uvijek držao kamenje u rukama) i pobježe. Morala sam se nasmijati kad je morao 


ponijeti svoje kamenje sa sobom. 


SOTONA NOSI ISUSA NA VRH HRAMA I POSLIJE NA PLANINU QUARANTANIJU. 
ANĐELI SLUŽE ISUSU 


Sutradan predvečer, ugledah sotonu u liku divna anđela, kako se kotrlja dolje prema 
Isusu s bukom kao oluja. Bio je obučen u vojnu odoru, kao što sam vidjela svetog 
Mihaela. Ali usred ovog njegova sjaja, moglo se zamijetiti nešto grješno i strašno. 
Obrati se Isusu hvalisavim riječima, nešto kao: «Pokazati ću ti tko sam ja, i što 
mogu, i kako će me anđeli nositi u svojim rukama. Pogledaj onamo, tamo je 
Jeruzalem! Pogledaj Hram! Postaviti ću te na njegov najviši vrh. Tamo ćeš mi 
pokazati što sve možeš učiniti, i da li će te anđeli nositi na rukama i spustiti dolje.» 
Dok je sotona tako govorio i pokazivao na Jeruzalem i Hram, učini mi se da ih vidim 


skroz blizu, baš tu ispred planine. Ali mislim da je to bila iluzija. 


Isus nije ništa odgovorio, a sotona ga zgrabi za ramena i ponese ga kroz zrak. Letio 
je nisko prema Jeruzalemu, pa postavi Isusa na najviši vrh jednog od četiri tornja, 
koja se uzdizahu na četiri ugla Hrama, koje prije nisam ni zamijetila. Toranj na 
kojega je sotona odnio Isusa bijaše na zapadnoj strani, prema Sionu i nasuprot 


tvrđavi Antoniji. Planina na kojoj je Hram stajao, bijaše vrlo strma na toj strani. 


Tornjevi su izgledali kao zatvori, i u jednom od njih su čuvali skupe odore Velikog 
svećenika. Krovovi ovih tornjeva bijahu ravni, tako da se moglo hodati po njima. Ali u 
centru se uzdizao šuplji konusni tornjić prekriven velikim pločama, na kojem je bilo 
mjesta za stajanje, taman za dva čovjeka. S toga mjesta, mogli ste vidjeti cijeli Hram 
dolje ispod sebe. 


Bijaše to najviše mjesto na tornju, na kojega je sotona postavio Isusa, koji ne reče ni 
riječi. Tad sotona odleti dolje, u prizemlje Hrama, pa povika k Isusu: «Ako si Sin 
Božji, pokaži svoju moć, siđi i ti dolje, jer je pisano: 'Poslati će svoje anđele, i oni će 
te na rukama svojim nositi, da se negdje ne spotakneš i ne padneš.'» Odgovori Isus: 
"Također je pisano: 'Ne iskušavaj Gospodina Boga svoga.' ' Sotona se bijesan vrati do 


Isusa, pa mu reče: «Iskoristi tu svoju moć koja ti je dana!» 


Tad ga sotona žestoko zgrabi za ramena i odleti s njime preko pustinje prema 
Jerihonu. Dok su stajali na tornju, zamijetila sam da se već sumrak spustio na 
zapadnom nebu. Ovaj mi se drugi let činio duljim nego prvi. Sotona je bio bijesan i 
ljut. Sad odleti s Isusom visoko uvis, sad opet nisko, ponašajući se kao netko koji bi 
želio ispuhati svoj bijes, samo da može. Odnio ga je na istu planinu, na kojoj je Isus 
provodio svoj post, sedam sati od Jeruzalema. 


Vidjela sam da je na putu nosio Isusa nisko, iznad nekog starog stabla bora. Bijaše to 
visoko i veliko stablo, koje je bilo vrlo staro, a raslo je u vrtu jednog starog Esena. 
Nekoć je tu kratko živio Elijud. Stablo je bilo iza spilje i nedaleko surova ponora. 
Takva su stabla često bila zasijecana, tri puta u jednoj sezoni, i svaki put ispuštala su 


malo terpentina. 


Sotona odleti s Gospodinom na najviši vrh planine i postavi ga na nepristupačan 
krševit vrh, koji bijaše visoko iznad spilje. Bila je noć, i dok je sotona pokazivao 
okolicu, postade dan, otkrivajući najdivnije regije u svim dijelovima svijeta. Đavao se 
obrati Isusu riječima kao: «Znam da si veliki Učitelj, koji sad okuplja učenike oko 


sebe, i tako naučavaš svoju nauku. Gle, sve ove divne zemlje, ove moćne narode! 


Usporedi ih s malom bijednom Judejom koja leži tamo! Idi radije k ovima. Sve ću ti ih 


izručiti, ako mi se pokloniš i častiš me!» 


Pod čašćenjem je sotona mislio na naklon uobičajen među Židovima, a posebno 
među Farizejima, kada su išli moliti nešto od kralja i velikih dostojanstvenika. Ova je 
sotonska kušnja slična onoj, kad je pod likom Herodova časnika tražio od Isusa, da 
pođe stanovati u njegove odaje u Herodovoj palači, i da mu on pomogne kod puča. 
Bijaše to kušnja slična po vrsti, ali puno šira. Kad je sotona pokazao okolicu, mogli 
ste vidjeti goleme zemlje i mora, sa svojim raznim gradovima, u koje su ulazili 
kraljevi s pompom, a slijedilo ih je veličanstveno mnoštvo dvorjana i milijarde ratnika. 
Dok ste to promatrali, te su scene postajale sve jasnije, sve dok se napokon, nije 
činilo da su tu, na dohvat ruke. Mogli ste vidjeti sve detalje, svaki prizor, svaki narod 


sa svojim raznim običajima i kulturama, u raskoši i veličanstvenosti. 


Sotona pokaza u svakom narodu ono najistaknutije i najprimamljivije. Sotona je 
posebno boravio nad onim zemljama čiji su stanovnici izgledali veličanstveno. 
Izgledali su kao divovi. Mislim da su to bili Perzijanci. Sotona savjetova Isusa da ide 
prvo njima, kako bi ih poučavao. Pokaza mu Palestinu, kao bijednu, malu i 
beznačajnu zemlju. Ovo je bila najdivnija vizija, tako velika, tako čista, tako 


grandiozna i veličanstvena! 


Jedine riječi koje je Isus izrekao bijahu: "Gospodina, svoga Boga jedino časti i jedino 
Njemu služi! Odlazi od mene sotono!' Tada vidjeh sotonu u neopisivo užasnom liku, 


kako se uzdiže iznad stijene i baca se u ambis, te nestaje kao da ga zemlja guta. 


Isti tren ugledah milijarde anđela kako prilaze Isusu, klanjaju mu se ničice, uzimaju 
ga u ruke i odnose nježno dolje do spilje, u kojoj je 40 dana postio. Tamo je bilo 12 
anđeoskih redova, koji su čini se bili vođe, i određeni broj asistenata. Sad se ne 
mogu točno sjetiti, ali mislim da ih je bilo 72, a osjećala sam da je cijela vizija bila 


simbolička, o apostolima i učenicima. 


Sad je u spilji održano veliko slavlje, pobjedničko i zahvalno, a gozba bijaše 
pripremljena. Unutrašnjost spilje bijaše od anđela ukrašena s vijencima i lišćem 
vinove loze, a pobjednička kruna, također od lišća, bijaše iznad Isusove glave. 
Pripreme su izvršene brzo, premda s izvanrednim redom i ljupkošću. Sve bijaše 
blještavo, sve bijaše simbolično. Što god bi zatrebalo, odmah bi se pojavilo pri ruci i 


bilo bi postavljeno na pravo mjesto. 


Tad su došli anđeli koji su nosili stol, isprva mali, ali se brzo povećao, krcat nebeskim 
plodovima. Hrana i posuđe bijahu onakvi kakve sam uvijek viđala da rastu u 
nebeskim vrtovima. Tad ugledah Isusa i 12 glavnih duhovskih vođa, kao i druge koji 
su sudjelovali u obroku. Nije bilo konzumiranja hrane tako da se žvakalo ustima, 
premda je to bio stvarni obrok, kao prelazak biti hrane u uzvanike. Sve bijaše 
spiritualno. Bijaše to kao da je unutarnje značenje plodova ušlo u sudionike, donoseći 


time sudionicima snagu i okrijepu. Ali, to je neopisivo. 


Na jednom kraju stola je stajao veliki sjajni kalež s malim čašicama oko njega, isti 
onaj kojeg sam viđala u svojim vizijama kod ustanovljenja Presvetog Sakramenta. Ali 
ovaj kojega sam sada gledala, bijaše nematerijalan, nekako veći. Bila je tamo i 
plitica, s tankim šnitama kruha. Vidjela sam Isusa kako ulijeva nešto iz velikoga 
kaleža u čašice i kako umače zalogaje kruha u to, a anđeli su uzimali zalogaje i 
čašice, i odnosili ih. S ovime je vizija završila i Isus iziđe iz spilje, te siđe dolje do 
Jordana. 


Anđeli koji su ministrirali Isusu, pojavili su se pod raznim likovima, a činilo se da 
pripadaju raznim redovima. Na kraju gozbe, oni koji su bili odjeveni u svećeničke 
haljine, odnijeli su čašice vina i zalogaje kruha. Istovremeno sam vidjela sve vrste 
natprirodnih utjeha, kako silaze na Isusove prijatelje, i sadašnje i buduće. Vidjela 
sam Isusa kako se pojavljuje u viziji Blaženoj Djevici u Kani, kako bi je utješio i 
ojačao. Vidjela sam Lazara i Martu kako su dotaknuti u duhu, a srca im zapaljena 
ljubavlju prema Isusu. Vidjela sam Šutljivu Mariju, stvarno nahranjenu darovima sa 


stola Gospodnjeg. Anđeo je stajao kraj nje, dok je ona kao dijete primala hranu. Bila 


je svjedokinjom svih Isusovih kušnji i trpljenja. Cijeli je njen život bio jedna vizija i 


trpljenje kroz samilost, zato je takve natprirodne milosti nisu nimalo iznenađivale. 


Magdalena je također bila divno agitirana. U to je vrijeme bila zauzeta pripremama 
za zabavu. Iznenadna je spopade tjeskoba o njenu življenju, a u duši joj uzraste 
čežnja da bude oslobođena lanaca koji su je sapinjali. Vidjela sam mnoge buduće 
apostole utješenima. Njihova su srca ispunile nebeske želje. Vidjela sam Natanela u 
razmišljanju, o svemu onome što je čuo o Isusu, o dubokoj impresiji koju je Isus 
ostavio na njega. Petar, Andrija i svi drugi, bijahu ojačani i utješeni. Ovo je bila 


najljepša vizija. 


Tijekom Isusova posta, Marija je bila u kući blizu Kafarnauma. Morala je slušati 
svakakve priče o svome Božanskome Sinu. Govorili su da luta naokolo, nitko ne zna 
gdje, da ju je zapustio, da je poslije Josipove smrti njegova dužnost bila preuzeti 
posao radi izdržavanja svoje Majke, itd. Kroz cijelu zemlju, posvuda su kružile glasine 
o Isusu, o njegovu čudesnu krštenju, Ivanovu svjedočanstvu, izvještaji njegovih 
raspršenih učenika, itd. Samo jednom nakon toga, a to je bilo prije njegove Muke, 
kad je uskrsnuo Lazara, bijahu tako jake glasine po čitavoj državi. Blažena je Djevica 
bila ozbiljna i mirna, jer nikad nije bila bez unutarnje vizije Isusa, čije je akcije 


kontemplirala i čije je trpljenje dijelila. 


Pri kraju 40-dnevnog posta, Marija ode u Kanu galilejsku. Bila je kod roditelja od 
mladenke, uglednih ljudi u mjestu. Njihova je lijepa kuća stajala u srcu čistog i lijepo 
uređenog grada. Jedna je ulica išla posred grada, a mislim da je bila dio puta za 
Ptolomeju. To se moglo vidjeti dok ste silazili s visoravni u Kanu. Ovaj grad nije bio 
toliko nepravilan i raštrkan kao drugi gradovi u Palestini. 

Mladoženja je živio u ovoj kući sa svojom mladenkom, a njeni su roditelji živjeli u 
istom gradu u svojoj kući. Cijelu tu kuću su namjestili i dali kao miraz svojoj kćeri. 
Blažena je Djevica bila u toj kući za vrijeme ovoga posjeta. Mladoženja je bio skoro 
istih godina kao i Isus, a vodio je domaćinstvo svoje majke pametno, kao da je već 
dugo oženjen. Roditelji mladenaca su se savjetovali s Blaženom Djevicom, o svim 


događajima povezanim s njihovom djecom, pokazavši joj sve. 


Ivan je u isto vrijeme stalno bio zauzet podjeljivanjem krštenja. Herod je stalno 
pokušavao da ga Ivan posjeti, a također je slao i glasnike kako bi ga odvukli od tema 
o Isusu. Ali, Ivan nije uopće obraćao pažnju na nj, nastavljajući stalno ponavljati 
svoje svjedočanstvo o Isusu. Također su i iz Jeruzalema stalno slali glasnike, da dođe 
i podnese izvještaj o sebi i o Isusu. Ivan je odgovorio kao i obično, da nikako nije 
vidio Isusa otkad je Isus započeo svoju misiju krštavanja, ali da je on poslan kako bi 


ga navijestio i pripremio mu put. 


Od Isusova krštenja, Ivan je naučavao da je kroz to krštenje sišao i Sveti Duh na 
Isusa, da je voda posvećena, a tada je iz nje i mnogo zla izgnano. Isusovo krštenje 
bijaše kao egzorcizam vode. Isus je trpio i sam krštenje, kako bi posvetio vodu. 
Ivanovo je krštenje u biti postalo čišće i svetije. Zbog toga je Isus bio kršten u 
posebnom bazenu. Voda koja se posvetila u dodiru s njegovom Božanskom osobom, 
bijaše odvedena u Jordan i u javni bazen za krštenja, a odatle su Isus i njegovi 


učenici uzimali vodu za krštenja koju su koristili u udaljenim gradovima i selima. 


2. Isus ide do Jordana i naređuje da se vrši krštavanje 


U zoru Isus ode do Jordana, na isti uski prijelaz kojim je prešao prije 40 dana. Tamo 
su ležali neki trupci kako bi omogućili prijelaz. Inače ovo ne bijaše uobičajeni prijelaz, 
ali bijaše najbliži. Isus prijeđe, pa nastavi duž istočne obale, sve gore do mjesta gdje 
je Ivan krstio. Ivan je taj tren bio zauzet poučavanjem i krštavanjem. Pokazujući 
prstom preko rijeke, povika: 'Eno Jaganjca Božjeg koji odnosi grijehe svijeta!' Isus 


tad skrenu s obale i vrati se do Bethabare. 


Andrija i Saturnin koji su stajali blizu Ivana, požuriše preko rijeke, pa krenuše istim 
putem za Isusom. S njima su išli i rođak Josipa Arimateje, kao i druga dva Ivanova 
učenika. Potrčaše za Isusom, koji se okrenu i sačeka ih, pitajući što žele. Andrija, 
sretan da ga je ponovo pronašao, upita ga gdje stanuje. Isus odgovori naređenjem 
da ga slijede. Odvede ih do jedne gostionice blizu vode, van Bethabare. Tamo su ušli 


i smjestili se. 


Isus je cijeli dan ostao s petoricom učenika u Bethabari, objedujući s njima. Govorio 
je o svojoj misiji, koja je upravo započela i o svojim namjerama da izabere učenike. 
Andrija mu napomenu mnoge svoje poznanike, koje je preporučio kao prikladne za 
rad, među kojima bijahu Petar, Filip i Natanel. Tad Isus progovori o krštenju ovdje na 
Jordanu, naredivši nekima od njih da odu krštavati. Na to oni primijetiše da ovdje 
nema prikladnog mjesta za krštavanje. Jedino prikladno mjesto je bilo ono Ivanovo, a 
oni ga ne žele smetati. Ali Isus progovori o Ivanovu pozivu i misiji, nagovijestivši da 
je Ivan radio dobro i da mu je misija blizu kraja, potvrđujući tako istinitim sve što je 


Ivan rekao o sebi i Mesiji. 


Isus je također aludirao na svoju vlastitu pripremu u pustinji, za misiju poučavanja 
koja ga je očekivala, a tako bi svatko trebao izvršiti pripremu za sve važne zadatke. 
Isus je bio ljubazan i povjerljiv prema učenicima, ali oni bijahu nekako ponizni i 


stidljivi. 


Sutradan ujutro, Isus ode s učenicima iz Bethabare do skupine kuća koje su bile 
smještene blizu riječne skele. Ovdje je Isus poučavao u prisustvu manje publike. 
Nakon toga prijeđe rijeku i poučavaše u malom seocetu s oko dvadesetak kuća, 
udaljenom možda sat od Jerihona. Kako bi čule njegove riječi, gomile 
neokatekumena i Ivanovih učenika stalno su dolazile i odlazile, a o tome su i 


izvještavali Ivana Krstitelja. Kad je Isus tamo poučavao, bijaše blizu podneva. 


Nakon Šabata, Isus uputi nekoliko učenika da prijeđu Jordan i odu uzvodno, na oko 
sat vremena od Bethabare, kako bi tamo pripremili bazen za krštenje. Mjesto koje je 
Isus izabrao, bijaše ono na kojem je Ivan krštavao kad je došao iz Enona, tj. prije 


nego je prešao na zapadnu obalu rijeke Jordan, nasuprot Bethabare. 


Bazen za krštavanje, koji je Ivan koristio baš prije nego je otišao blizu Jerihona, 
ponovo bijaše uspostavljen od strane učenika. Ne bijaše toliko velik kao prethodni. 
Imao je uzdignute rubove i komad zemlje koji se usijecao u bazen, a na kojem je 
stajao krštenik. Oko rubova bazena bijaše mali kanal, pomoću kojeg se dovodila voda 


u bazen. 


Sad su znači postojala tri bazena za krštavanje: onaj iznad Bethabare, ovaj koji je 


Isus nedavno uspostavio i onaj koji je koristio Ivan Krstitelj. 


Kad je Isus stigao do bazena, ulije u nj malo vode s bazena na kojem je on sam 
kršten, i blagoslovi sve. Andrija je s njim nosio vodu u staklenoj pljoski. 
Neokatekumeni postadoše neobično dirnuti i oduševljeni. Andrija i Saturnin su 
krštavali, ali nisu krštenike potpuno uranjali u vodu. Novokrštenik bi stajao u vodi 
blizu ruba bazena, kum bi mu držao ruke na ramenima, dok su administratori grabili 
vodu šakama, tri puta je izlijevajući na glavu krštenika. Krstili su u ime Oca, Sina i 
Duha Svetoga. Ivan je krstio nekako drugačije. Ivan je koristio trokanalnu školjku za 


grabljenje vode. U to vrijeme, mnoštvo krštenika bijaše kršteno, većina njih iz Pereje. 


Isus je stajao u blizini, na nekom malom zelenom brežuljku, poučavajući narod o 
pokori, krštenju i Duhu Svetom. Reče: 'Kad sam ja kršten, moj je Otac poslao dolje 
Duha Svetoga, koji je izrekao riječi 'Ovo je Sin moj Ljubljeni'. Te riječi bijahu upućene 
svakome tko voli svog Nebeskog Oca i kojemu je žao radi njegovih grijeha. Iznad 
svega, tako će biti kršteni svi u ime Oca, Sina i Duha Svetoga, a tada Otac šalje 
svoga Duha Svetoga. Tad oni postaju Njegovi sinovi u kojima mu je sva milina, jer 
On je Otac svih koji su primili Njegovo krštenje, a kroz krštenje su nanovo i rođeni za 


Njega.' 


Uvijek me je čudilo kako su u Evanđeljima činjenice koje govore o Isusovu životu 
tako kratke. Na primjer, tamo piše da se Isusov sastanak s Petrom dogodio odmah 
poslije Andrijina pristupanja Isusu nakon Ivanova svjedočanstva, dok je naprotiv u 
stvarnosti, Petar u to vrijeme bio u Galileji, uopće nije bio u tim krajevima. Ali, još je 
čudnije pročitati o Posljednjoj večeri i Muci koja odmah nakon toga slijedi, kao 
dogodile su se blizu Isusova trijumfalnog ulaza u Jeruzalem, kojeg mi slavimo na 
Cvjetnicu, dok sam ja u stvarnosti uvijek viđala mnogo više dana i čula sam Isusa 
kako puno poučava između ta dva događaja. Mislim da je Isus, prije nego je otišao u 


Galileju, ostao tamo 14 dana. 


Andrija još nije formalno bio primljen kao učenik, čak ga još Isus nije ni pozvao. Sam 
je došao, sam se ponudio, jer je volio biti blizu Isusa. Bio je revniji za služenje, 
spremniji ponuditi usluge nego li Petar. Petar je uvijek bio spreman utišati se mišlju: 
«Oh, preslab sam za to! To je iznad mojih mogućnosti», i tako bi otišao obavljati 
svoje poslove. Saturnin i dva nećaka Josipa Arimatejskog, Aram i Temeni, kao i 


Andrija, slijedili su Isusa po svojoj vlastitoj volji. 


Ivanovo mjesto krštavanja bijaše po danu manje prometno, a mnogi Ivanovi učenici 
su odlazili prijeko do Isusa, nitko im toga nije ni branio, osim tvrdoglavih karaktera, 
kojima je padalo teško da toliko učenika napušta Ivana. O tome su se žalili Ivanu, 
govoreći da taj Isus nema pravo krstiti u ovim krajevima, da je to samo njegova 
privilegija, itd. Ivan je imao poteškoća kako bi ih uvjerio u suprotno. Rekao im je da 
se sjete njegovih riječi i kako je oduvijek prorokovao ono što se sada događa. 
Ponovio im je da je njegova dužnost samo priprema puta, a to je uskoro završeno, 
jer je put skoro potpuno pripremljen. Ali njegovi učenici bijahu Ivanu jako privrženi, 


pa ne razumješe njegove riječi. 


Isusovo mjesto krštavanja bijaše sada pretrpano ljudima, da je naredio učenicima da 
se presele dolje niže uz rijeku. 

Praćen s oko dvadesetak učenika, među kojima bijahu i Andrija, Saturnin, Aram i 
Temeni, Isus napusti Bethabaru i ode preko Jordana. Rijeku prijeđe na uobičajenom 
mjestu prijelaza, gdje je prijelaz bio lak. Ode do vrlo naseljena mjesta zvanog Ofra, 
smještenog u uskoj planinskoj dolini. Tamo su bili i trgovci iz regija iza Sodome i 
Gomore. Prolazili su sa svojim natovarenim devama uz istočnu obalu Jordana, a tamo 


ih je Ivan krstio. Ondje je bio i pokrajnji put, koji je vodio iz Judeje do Jordana. 


Ofra je na mnoge načine bila potpuno zaboravljena. Bila je udaljena oko tri do četiri 
sata od mjesta Ivanova krštavanja, ne toliko baš od Jerihona, a od Jeruzalema oko 
sedam sati. Nije bila smještena na osunčanoj strani, premda je dobro građena, bijaše 
vrlo hladna. Stanovnici su bili uglavnom trgovci, carinici i krijumčari. Nisu bili skroz 
pokvareni, ali bijahu indiferentni, i kao što je često s trgovcima i gostioničarima, 


ostvarivali su velike profite. Činilo se da od svega što prolazi kroz njihov grad oni 


stvaraju profit. Pošto su obraćali malo pažnje na Ivanovo krštenje, nisu stremili za 


spasenjem. Ovdje su stvari stajale kao i tamo gdje se veli: Ovdje caruje posao. 


Kad su se približili Ofri, Isus posla naprijed rođake Josipa Arimatejskog, kako bi 
nabavili ključ od sinagoge i kako bi pozvali narod na propovijedi. Isus je uvijek 
povjeravao takve zapovjedi ovoj dvojici mladića, jer su bili vrlo pametni i ljubazni. Na 
ulazu u grad, opsjednuti i mjesečari okružiše Isusa vičući: «Evo dolazi Prorok i Sin 
Božji, Isus Krist, naš neprijatelj! On će nas izgoniti!» Isus im naredi da ušute i 
prestanu sa svojim frenetičnim gestama. Svi postadoše smireni i slijediše Isusa u 


sinagogu. Da bi došao do sinagoge, morao je proći kroz cijeli grad. 


U sinagogi je poučavao sve do mraka, osim što je samo jednom malo izišao na 
okrjepu. Poučavao je kao i obično, o približavanju Kraljevstva Božjeg i neophodnosti 
krštenja. Vatrenim je riječima Isus upozoravao stanovnike, da se probude od svoje 
indiferentnosti i lažne sigurnosti, da ne bi kazna došla na njih. Govorio je jakim 
riječima protiv njihove rabote, njihova krijumčarenja i sličnih grijeha, uobičajenih za 
carinike i trgovce. Slušatelji mu nisu proturječili, premda nisu bili spremni za 
poslušnost. Bili su robovi svojih imetaka, premda su neki od njih bili istinski dirnuti i 
promijenjeni Isusovim naukom. 

Tu večer je nekolicina najvažnijih ljudi grada, kao i neki iz donjih klasa, pozvala Isusa 


u gostionicu. 


Sutra ujutro Isus i njegovi učenici napustiše Ofru i vratiše se do Bethabare. Na putu 
se raziđoše. Andrija i velika većina, bijahu poslani naprijed, istim onim putem kojim 
su i došli. Isus i Saturnin, kao i rođaci Josipa Arimatejskog, otiđoše do mjesta 
Ivanova krštenja. Išli su istim putem kao i onda kad je Ivan dao prvi puta javno 
svjedočenje o Isusu, nakon Isusova krštenja. Na putu je ušao u neke kuće, poučavao 
domaćine, nagovarajući ih na krštenje. U popodnevnim satima su došli do Bethabare. 
Tamo je Isus ponovo poučavao na mjestu krštenja. Andrija i Saturnin su krštavali 
svjetinu, izmjenjujući se. Isus je poučavao kao i obično, o pokori i krštenju, čime se 


postaje djetetom Božjim. 


Većina onih koji su sada primili krštenje, bili su pod jurisdikcijom tetrarha Filipa, koji 
je bio dobar čovjek. Njegov je narod bio prilično sretan, i zbog toga su bili malo 


spremni za primanje krštenja. 


Od Bethabare, Isus s trojicom učenika ode gore kroz dolinu Dibona, gdje je kasnije 
bio na blagdanu Beskvasnih kruhova. Poučavao je u nekim kućama, kao i u sinagogi, 
koja je nekako bila udaljena od grada, na putu koji je vodio kroz dolinu. Isus nije 
ulazio u sam Dibon. Preko noći je ostao u jednoj jadnoj gostionici, koja je bila skoro 


kao sjenica, gdje su inače okolni zemljoradnici dolazili na hranu i konak. 


Sad je bilo vrijeme sjetve na sunčanim stranama doline, čiji će se usjevi žeti oko 
Pashe. Morali su kopati tlo, jer je bilo pjeskovito i kamenito. Nisu mogli koristi 
uobičajeni alat i opremu, jer bi se polomila. Ljudi ove doline, koja je bila dugačka oko 


tri sata, bijahu dobri, jednostavni i vrlo skloni Isusu. 


U sinagogi, kao i među zemljoradnicima, Isus opisivaše i objašnjavaše parabolu o 
sijaču. Nije uvijek objašnjavao svoje parabole. Često ih je govorio Farizejima bez 


objašnjavanja. 


Andrija i Saturnin i još neki drugi učenici otiđoše do Ofre, kako bi krstili one koje je 


Isus obratio svojim poučavanjima. 


Kad je Isus napustio gostinjac blizu Dibona, krenu k jugu za Eleale, koja je bila 
udaljena oko četiri sata. Išao je dva sata na jugoistok, putem od Jordana, pa mu se 
opet približio negdje kod Bethabare. Stigao je sa sedmoricom učenika, a odsjeo je 
kod jednog starješine sinagoge. 

Kad je Šabat počeo, Isus poučavaše u sinagogi. Govorio je parabolu o vijućem granju 
drveća, koje odbacuje svoj cvat i ne donosi ploda. Ovom je parabolom Isus 
namjeravao prekoriti stanovnike, koji većinom nisu postajali bolji nakon što su primili 
Ivanovo krštenje. Dopustili su cvatu pokore da bude raspršen od raznih vjetrova, ne 
donoseći nikakvih plodova. Takvi su oni bili. Isus je izabrao ovu usporedbu, jer su ovi 


ljudi nalazili sigurnost uglavnom u kultiviranju voća. Morali su ga daleko odnijeti da bi 


ga prodali, jer nijedan glavni put nije prolazio blizu njihova izolirana mjesta. Također 


su većinom bili angažirani u vezenju tkanine i proizvodnji pokrivača. 


Do danas, dok nije došao Isusu, nisu se susreli s kontradikcijama. Ljudi Dibona i 
okolice voljeli su Isusa, rekavši da dosada nikada nisu čuli nikoga tako govoriti. Starci 


su ga također voljeli uspoređivati s Prorocima, čija su učenja čuli od svojih praotaca. 


Nakon Šabata, Isus ode oko tri sata na zapad do Bethjesimota na istočnoj strani 
planine, sunčanoj strani, oko sat udaljenoj od Jordana. Andrija i Saturnin s još nekim 
Ivanovim učenicima sretoše Isusa na putu. Isus im progovori o Djeci Izraelskoj, koja 
su nekoć ovdje logorovala, i o Jošui i Mojsiji koji su ih poučavali, primjenjujući to na 
današnja vremena i Njegovo učenje. 


Bethjesimot ne bijaše veliko mjesto, ali bijaše vrlo plodno, posebno vinom. 


Baš kad je Isus stigao, neki opsjednuti demonima bijahu okupljeni u jednoj kući, te 
izađoše van na zrak. Svi u isti mah postadoše bjesni i počeše vrištati: «Eno ga dolazi, 
Prorok! On će nas izgoniti!» Isus se okrene, zapovijedi im da umuknu, naredi 
njihovim lancima da se raskinu i neka ga slijede u sinagogu. Njihovi lanci čudesno 
spadoše s njih i jadne spodobe postadoše tihe i mirne. Baciše se pred Isusove noge, 
zahvaljujući mu, pa ga slijediše u sinagogu. Tamo je poučavao u parabolama o 
vinogradu i njegovim plodovima. Nakon toga je posjetio mnoge bolesne u njihovim 
domovima i izliječio ih. 

Bethjesimot nije ležao na nikakvoj visoravni. Ljudi su morali sami nositi svoje plodove 
na tržnicu. Isus je ovdje po prvi puta liječio otkada se vratio iz pustinje. Zbog 


izlječenja, narod ga je odmah molio da ostane s njim. Ali on ode. 


S Andrijom, Saturninom i nećacima Josipa Arimatejskog, kao i drugima, sveukupno 
njih 12, Isus krenu zaobilazno prema sjeveru, sve dok nije stigao do javne skele, koja 
je vodila do glavne ceste iz Dibona, koju je morao prijeći kad je išao iz Gilgala do 
Dibona na blagdan Beskvasnih kruhova. Trebalo mu je dosta dugo kako bi tu prešao 


rijeku, jer je nasuprotna obala bila strma i nije dopuštala lagano pristajanje. 


Odatle Isus i njegova mala družina otiđoše oko sat vremena do podnožja planine u 
smjeru Samarije, sve dok nisu stigli do nekog malog mjesta, koje se sastojalo od niza 
kuća, ali ne bijaše sinagoge. Mjesto su nastanjivali pastiri, ljubazni ljudi, koji su imali 
skoro iste navike kao ondašnji pastiri kod Spilje rođenja. Isus je propovijedao na 
otvorenom, na maloj uzvisini, gdje je bila podignuta kamena katedra. Ovdašnji su 


ljudi primili Ivanovo krštenje. 


3. Isus u Silou, Kibzaimu i Tebezu 


Poslije sam Isusa vidjela u gradu Silo. Grad je bio izgrađen oko visoke gudure sa 
širokom zaravni, koja se lagano uzdizla prema jednoj strani planine. Na tom platou, 
na najvišoj točki kosine, u rana vremena, kad su Izraelci izišli iz Egipta i za vrijeme 
lutanja kroz pustinju, stajao je Kovčeg saveza. Tamo je bio veliki prostor okružen 
zidovima, sada djelomično razrušenima, a u njemu su se još mogli vidjeti ostaci neke 
male građevine koja je bila podignuta iznad Kovčega. Na mjestu gdje je Kovčeg 
počivao, pod krovom koji bijaše oslonjen na lučne stupove, bijaše i jedan stup sličan 
onome u Gilgalu, a pod njim podrum izdubljen u kamenom tlu. Nedaleko toga, bijaše 
mjesto za žrtvovanje i još neka prekrivena jama u koju su bacali ostatke od 
žrtvovanja, jer tamo im je bilo dozvoljeno tri-četiri puta godišnje žrtvovati. Sinagoga 
je također bila izgrađena u ovom okruženom prostoru, a od nje se pružao široki 
vidokrug. Od nje ste mogli vidjeti jeruzalemsku visoravan, Galilejsko more i daleko 


iznad vrhove nekih drugih planina. 


Sam je Silo bio nekako ruiniran grad, ne baš jako nastanjen. Imao je dvije škole, 
jedna je pripadala Farizejima, a druga Saducejima. Ljudi ovdje nisu bili dobri. Bili su 
arogantni, puni nekog samo-utvaranja i lažnog samopouzdanja. Nedaleko gradskih 
vrata s razrušenim stupovima, bijaše jedan esenski samostan, sad također skroz 
razrušen. Blizu grada također bijaše i neka kuća u kojoj su pripadnici Benjaminova 


plemena zatočili djevice na Blagdan sjenica, a koje su oteli iz Siloa. 


Isus je s dvanaestoricom učenika odsjeo u jednoj kući, u kojoj su inače imali 


privilegiju odsjesti putujući učitelji i proroci. Bila je naslonjena na škole i boravišta 


Farizeja i pismoznanaca, koji su baš tad imali neki seminar. Oko dvadesetak ovih 
pismoznanaca, u svojim dugim opasanim haljinama, s bogatim resama na rukavima, 
okupilo se oko Isusa. Pretvarali su se kao da ne poznaju Isusa, pa su o njemu 
govorili u trećem licu, koristeći sve vrste upadica, kao na primjer: «Sad, kako to 
može biti? Imamo dva krštenja, Ivana i Isusa, sina drvodjeljina iz Nazareta. Koje je 


onda sad pravo krštenje?» 


Nastavili su govoriti, da su također čuli kako su žene prišle majci ovoga drvodjeljina 
sina. Na primjer, jedna udovica sa svoja dva sina. Sinovi su na nagovor svoje majke 
prišli Isusovim sljedbenicima, dok se ona sama pridružila njegovoj majci. Što se nas 
tiče, mi ne trebamo takvih novotarija. Mi imamo Proroke i Obećanje. Sve su ovo 
pismoznanci govorili fino, nisu koristili grube riječi, ali u prizvuku bijaše ismijavanje 
Isusa i njegovih prijatelja. 

Isus im odgovori, ciljajući na njihove upadice, da je On onaj o kome govore. A kad su 
oni spomenuli glas koji se čuo kod Isusova krštenja, Isus im reče da je to bio glas 
njegova Nebeskog Oca, koji je Otac sviju koji se kaju za svoje grijehe i koji se 


krštenjem nanovo rađaju. 


Tada oni pozivajući se na svetost mjesta, negodovaše da Isus i njegovi učenici uđu u 
ograđeni prostor, gdje je nekad počivao Kovčeg saveza. Ali Isus nije mario za njihova 
negodovanja, pa uđe. Prekori ih zbog njihove pokvarenosti, rekavši da je zbog nje i 
izgubljen Kovčeg saveza. Reče im kako su samo sačuvali uspomenu da je Kovčeg bio 
ovdje, a da su oni još uvijek ostali jednako zli. U prošlosti su uvijek kršili Zakon, kao 
što krše i danas. Kao onda kad je Kovčeg bio povučen od njihovih predaka, isto tako 


će danas Obećanje ispunjenja Zakona biti povučeno od njih. 


Pošto su ti ljudi pokazivali želju da se raspravljaju s njime, Isus ih poreda dva po dva 
u niz, i ispitivaše ih kao malu djecu, pitajući ih mnoga dubiozna pitanja iz Zakona. 
Oni nisu znali odgovoriti. Tako zbunjeni i ljuti, počeše mucati i laktati jedan drugoga, 


da netko odgovori, pa ne znajući odgovora, polako se pokunjeno odšuljaše. 


Tad ih Isus dovede do prekrite jame u koju su bacali ostatke kod žrtvovanja. Naredi 
im da je razotkriju, rekavši im da su slični tim ostacima u jami, iznutra puni truleži i 
smrada koja nije dobra za žrtvenik, a izvana čisti, jer je njihova ružnoća prekrita 
njihovom vanjštinom. Podsjeti ih da je baš s ovoga mjesta, kao kazna za grijehe 
njihovih predaka, Kovčeg saveza bio oduzet tim precima. Oni se svi razgnjeve i 


otiđoše ljuti od Isusa. 


Kad je Isus poučavao u sinagogi, posebno je inzistirao na poštivanju starijih i ljubavi 
prema roditeljima. Toplo je govorio o tome, jer su žitelji Siloa odavna imali ružnu 


naviku omalovažavanja, preziranja i odbacivanja svojih starih roditelja. 


Iz Siloa je prema Betelu vodio jedan put na jug. Lebona ne bijaše daleko, a iz Betela 


do Samarije bijaše oko osam sati hoda. U Silou je bio pokopan prorok Jona. 


Kad je Isus otišao iz Siloa, na drugoj strani grada, prema sjeverozapadu, Andrija, 
Saturnin i rođaci Josipa Arimatejskog odvojiše se od njega i otiđoše prema Galileji. 
Isus s nekim Ivanovim učenicima, koji su mu se sad pridružili, produži prema 
Kibzaimu. Tamo je stigao prije Šabata. 

Kibzaim je bio smješten u jednoj dolini između dvije brazde planinskog lanca koji se 
pružao posred Palestine. Imao je oblik vučje pandže. Ljudi su bili dobri, gostoljubivi, 
vrlo naklonjeni Isusu, čiji su dolazak isčekivali. Kibzaim je bio Levitski grad. Isus je 


odsjeo blizu škole kod jednog gradskog glavara. 


Tamo su također došli, kako bi ga pozdravili, Lazar, Marta, Ivana Kusa, Šimunov sin 
koji je bio zaposlen u jeruzalemskom Hramu, kao i jedan stari Lazarov sluga. Oni su 
bili na putu za Kanu. Išli su na svadbu, a jedan ih je glasnik obavijestio da će Isus biti 
u Kibzaimu. Isus je od samih početaka uvijek tretirao Lazara s poštovanjem, kao vrlo 
draga i prisna prijatelja. A ipak, nisam nikada čula Isusa da pita: Kako je taj i taj, tvoj 


rođak ili poznanik? 


Kibzaim bijaše utvrđeno mjesto skriveno u zakutku planine. Žitelji su se uglavnom 


uzdržavali kultiviranjem zemljišta. Također su imali i manufakturu šatora, tepiha i 


sandala. Tu je Isus proveo Šabat, te je izliječio nekoliko bolesnika. Neki su imali 
vodenu bolest, a neki bijahu umno zaostali. Pred Isusa su ih donijeli na nosiljkama, a 
stavili su ih pred sinagogu. 

Isus je objedovao u kući dostojanstvena Levita. 

Nakon Šabata, Isus opet ode do Sihara, gdje je stigao dosta kasno, a noć je proveo u 


jednom gostinjcu. Lazar i njegovo društvo su nastavili pravo prema Galileji. 


Sutra rano ujutro, Isus ode iz Sihara na sjeveroistok prema Tebezu. U Siharu i 
Sihemu nije poučavao. Tamo nije bilo Židova. Stanovnici su bili uglavnom Samarijanci 
i neki drugi koji su se doselili nakon Babilonskog sužanjstva, ili nakon nekih ratova. 
Imali su naviku ići u jeruzalemski Hram, premda se nisu pridruživali židovskom 


žrtvovanju. 


Blizu Sihema je bilo prekrasno polje, koje je Jakov kupio za svoga sina Josipa. Dio 
tog polja je već pripadao Herodu Galilejskom. Granica je bila obilježena kolcima, 


uzdignutim uzvišicama zemlje i stazom koja je išla kroz dolinu. 


Tebez je bio poprilično važan grad, ispresijecan putovima, pa je imao dosta razvijenu 
trgovinu. Stalno su prolazile teško natovarene deve s raznom robom. Bilo je čudesno 
za vidjeti te natovarene deve, sa svojim visokim teretima, kao malim tornjevima, 
kako se sporo uspinju preko planina. Glava i dugi vratovi im se njihali u ritmu koraka. 
Većinu trgovine je činila trgovina sirovom svilom. Ljudi Tebeza nisu bili loši, niti su 
imali predrasuda prema Isusu, ali nisu bili ni jednostavni ni nježni. Bili su indiferentni, 
kao što je to i većina trgovaca. Pismoznanci i svećenici su bili posebna kasta, koja je 


pak bila indiferentna prema ostalima. 


Kad je Isus ušao u grad, opsjednuti i mjesečari počeše vikati: «Eno ga dolazi Prorok 
iz Galileje! On ima vlast nad nama! On će nas izgoniti!» Isus im naredi da ušute, i oni 


isti tren ušutješe. 


Isus odsjede blizu sinagoge s mnoštvom koje ga je slijedilo, a ono je vodilo sa sobom 


svoje bolesnike. Isus je mnoge izliječio. Tu večer je poučavao u školi, slaveći blagdan 


Posvećenja koji je upravo započinjao. U sinagogi kao i u svim ostalim kućama palio 
se sedmerokraki svijećnjak. Vani na poljima i blizu pastirskih koliba gorjeli su mali 


prameni ili nešto slično nataknuto na štapove. 


Tebez je bio smješten na planini. Na izvjesnoj udaljenosti mogao se vidjeti planinski 
put i na njemu natovarene deve, kako se uspinju tim putem. Ali blizu grada pogled je 


bio zaklonjen. 


Andrija, Saturnin i Josipovi rođaci već su napustili Silo i otišli za Galileju. Andrija je 
bio i kod svojih rođaka u Betsaidi. On je obavijestio Petra da je ponovo pronašao 
Mesiju, koji je upravo sad otišao prema Galileji. Andrija je rekao Petru da će ga 
povesti sa sobom da vidi Isusa. 

Sad su svi bili u Arbeli, također zvanoj Betharbel, kako bi posjetili Natanela (koji se 
još zvao Kased), koji je tamo imao biznis, kako bi ga nagovorili da ide s njima na 
blagdan u Genabris. Učenici su mu puno govorili o Isusu. Andrija ih je odveo tamo na 
blagdan, jer je računao, kao i ostali, da će im Natanel trebati. Bili su željni čuti 
njegovo mišljenje, ali Natanel se činio poprilično nezainteresiranim u svezi svega 


ovoga. 


Lazar je doveo Maru i Ivanu Kusu do Marije u Kafarnaum, budući je ona dolazila iz 
Kane. Malo su ostali u Tiberijadi, gdje su se nadali susresti Isusa. Šimunov sin je bio 
jedan od pratnje, a došao je i mladoženja iz Kane, kako bi susreo Gospodina. Ovaj je 
mladoženja bio sin kćeri od Sobe, koja je bila Anina sestra. Zvao se također Natanel. 
Nije bio iz Kane, premda se tamo ženio. 

Genabris je bio vrlo nastanjen grad. Kroz njega je išao jedan glavni put, pa je tamo 
bilo puno prometa i trgovine, posebno u svili. Bio je usred države, udaljen od 
Tiberijade par sati, a od nje je razdvajao planinski lanac. Kako bi se došlo u 
Tiberijadu, morali ste ići k jugozapadu, između Emausa i Tiberijade, a onda skrenuti 


k Tiberijadi. Arbela je bila između Seforisa i Tiberijade. 


4. Prvi službeni poziv Petru, Filipu i Natanelu 


Isus je prije zore napustio Tebez. On i njegovi učenici nastaviše isprva prema istoku, 
a onda skrenuše na sjever, putujući duž podnožja planine i kroz dolinu Jordana 
prema Tiberijadi. Prošao je kroz Abelmahulu, jedan prekrasan grad, gdje su se 
planine protezale još više prema sjeveru. To je bilo Elizejevo rodno mjesto. Grad je 
izgrađen na rubu planine, a ja sam zamijetila veliku razliku između plodonosne 
sunčane strane i neosunčane sjeverne. Žitelji su bili dosta dobri. Čuli su o Isusovim 
čudesima koje je izveo u Kibzaimu i Tebezu, pa su ga navratili u svoj grad, moleći ga 
da izliječi njihove bolesne. Uzbuđenje je bilo na vrhuncu, skoro kao buna, pa Isus 
nije ostao s njima dugo. Ovaj je grad bio udaljen četiri sata od Tebeza. Isus je 


prošao kraj Skitopolisa i prešao preko Jordana. 


Dok je išao za Abelmahulu, srete blizu nekog malog gradića, udaljenog oko šest sati 
od Tiberijade, Andriju, Petra i Ivana. Ostavljajući druge prijatelje u Genabrisu, ova su 
trojica došla susresti Isusa. Petar i Ivan bijahu u ovom dijelu zemlje zbog nekog 
posla povezanog s ribarstvom. Namjeravali su nastaviti direktno do Genabrisa, ali 
Andrija ih je uvjerio da prvo odu posjetiti Isusa. 

Andrija predstavi svoga brata Isusu. Isus je između ostaloga rekao Petru: 'Ti si 
Šimun Jonin. Zvati ćeš se Kefa.' To je rečeno baš na prvom susretu. Ivanu se Isus 
obrati nekim riječima sličnim kao i na slijedećim susretima. Tad Petar i Ivan otiđoše 


do Genabrisa, dok je Andrija pratio Isusa u okolicu Tariheje. 


Ivan Krstitelj je sad napustio svoje mjesto krštavanja, koje bijaše na ovoj strani 
Jordana. Prešao je rijeku i sad je krštavao neki sat vremena sjevernije od Bethabare, 
na mjestu gdje je Isus kasnije dopustio svojim učenicima da krste i gdje je i Ivan u 
ranijem periodu već krštavao. Ivan je napravio ovu izmjenu, kako bi se suočio s 
narodom iz regija pod vlašću Filipa Tetrarha. Filip je bio dobar čovjek. Mnogi od 
njegova naroda su željeli krštenje, ali su bili nevoljki prijeći Jordan kako bi ga primili. 
Mnogi od njih bijahu pogani. 

Kad je posljednji put Isus posjetio ove krajeve, podigao je u mnogima želju za 
krštenjem. Još jedan razlog koji je nagnao Ivana da tako učini, tj. da ode na mjesto 
gdje će kasnije Isusovi učenici krštavati, je da pokaže da nema razilaženja između 


njega i Isusa. 


Kad je Isus s Andrijom stigao u okolicu Tariheje, odsjedne blizu jezera, u kući koja je 
pripadala Petrovoj ribariji. Andrija je prethodno izdao naredbe da se kuća pripremi za 
Isusovo primanje. Isus nije ušao u grad. Bilo je nešto mračno i odurno u njegovim 
stanovnicima, koji su duboko ogrezli u običnost, a mislili su samo na dobitak. Šimun 
koji je ovdje imao nekog posla, otišao je s Tadejem, Jakovom mlađim i njegovom 
braćom na blagdan u Genabris, gdje su se već nalazili Ivan i Jakov stariji. Lazar, 
Saturnin i Šimunov sin, dođoše ovamo kako bi susreli Isusa, kao i mladoženju iz 


Kane. Ovaj je mladoženja pozvao Isusa i sve njegove pratioce na svadbu. 


Glavni motiv koji je naveo Isusa da provede par dana u okolici Tariheje, bijaše 
njegova želja, kako bi tako dao vremena budućim apostolima, da međusobno 
komuniciraju i da razglabaju o izvještajima koji su se širili o njemu, a posebno ono 
što su Andrija i Saturnin opisivali. Isus je također želio da se bolje upoznaju, a to će 
moći samo ako provedu vrijeme zajedno. 

Dok je Isus putovao okolicom oko Tariheje, vidjela sam Andriju kako ostaje u kući. 
Bio je zauzet pisanjem pisama pomoću trske na trake pergamene. Pisma bi se uvijala 
u tuljac i stavljala u jedan mali drveni šuplji cilindar, a mogla su se po želji i odviti. 
Viđala sam muškarce i mladiće kako često ulaze u kuću i traže zaposlenje. Andrija bi 
ih angažirao kao kurire, da obavijesti Filipa i njegova polubrata Jonatana, kao i Petra 
i druge u Genabrisu. U pismima ih je obavještavao da će Isus ići u Kafarnaum za 


Šabat, pa ih je poticao da idu tamo, kako bi se susreli s njime. 


U međuvremenu je glasnik stigao iz Kafarnauma, moleći Andriju neka nagovori Isusa 
da odmah ide dalje, jer je glasnik iz Kadeša već bio tamo, čekajući Ga par dana. Taj 


je čovjek došao zamoliti Isusa za pomoć. 


Isus se s Andrijom, Saturninom, Obedom i nekim Ivanovim učenicima uputi iz 
ribarske kuće blizu Tariheje pravo prema Kafarnaumu. Kafarnaum nije bio blizu 
jezera, već je bio na nekom platou na južnoj kosini planine. Na zapadnoj strani 
jezera, planina je formirala dolinu kroz koju je tekla rijeka Jordan koja je utjecala u 


jezero. Isus i njegovi pratioci su išli odvojeno, dok su Andrija i njegov polubrat 


Jonatan, kao i Filip išli zasebno. Obojica su došla na Andrijino pisano priopćenje i 
poziv. Jonatan i Filip još nisu upoznali Isusa. Andrija im je oduševljeno govorio o 
Isusu. Rekao im je sve što je vidio od Isusa, govoreći da je on stvarno Mesija. Dodao 
je, da ako ga žele slijediti, nema potrebe da pred njim to i formalno zatraže. Sve što 
trebaju uraditi je poslušati ga i obratiti pažnju na njega i njegov govor, a on će vidjeti 


njihove iskrene namjere, pa će im dati mig ili riječ da mu se pridruže. 


Marija i svete žene bijahu u Kafarnaumu same, ali u Marijinoj kući, koja bijaše u 
dolini van grada i bliže jezeru. Tamo je bilo da su slavili taj blagdan. Sinovi Marije 
Kleofine, Petar, Jakov stariji i njegov brat Ivan, već su stigli iz Genabrisa s drugim 
budućim učenicima. Međutim, Natanel (Kased), Toma, Bartolomej i Matija ne bijahu 
prisutni. Ali tamo je već bilo podosta drugih rođaka i prijatelja Svete obitelji, koji su 
također bili pozvani u Kanu na svadbu. Ovdje su slavili Šabat, jer su bili obaviješteni 


da se Isus očekuje. 


Isus se zaustavio s Andrijom, Saturninom i nekim Ivanovim učenicima, Lazarom i 
Obedom u kući koja je pripadala mladoženji Natanelu. Natanelovi su roditelji 


nedavno umrli. Ostavili su sinu veliki imetak. 


Budući učenici su došli iz Genabrisa, izražavajući izvjesnu stidljivost u Isusovu 
društvu. Tako su se ponašali jer su bili pod utjecajem Natanela Kaseda, koji im je 
stalno nametao mišljenja, kao i zbog divnih stvari koje je Andrija ispričao o Isusu, 
kao i neki Ivanovi učenici. Također ih je sustezala i njihova prirodna stidljivost i misao 
o onome što im je Andrija rekao. Na primjer, da se ne ističu, nego da više obraćaju 
pažnju na Isusova učenja, jer će to biti dovoljno da budu privučeni Isusu i da se 


odluče za slijeđenje. 


Već je puna dva dana glasnik iz Kadeša čekao Isusa. Sad mu priđe, baci se preda nj, 
i reče mu da je sluga jednog čovjeka iz Kadeša. Reče, njegov gospodar moli Isusa da 
pođe s njime i izliječi njegova malog sinčića koji je bolestan od gube i zloduha 
gluhoće. Ovaj je čovjek bio najvjerniji sluga. On je iznio pred Isusa gospodarevu 


nevolju vrlo patetičnim riječima. Isus mu odgovori da se ne može vratiti s njime, ali 


će ipak dijete dobiti pomoć, jer je ono jedan nevini dječak. Tad naredi sluzi da kaže 
gospodaru neka legne iznad dječaka, neka raširi ruke preko sinovih ruku i recitira 
izvjesne molitve, a guba će nestati. A onda neka on, sluga, legne preko dječaka i 
neka mu udahne u usta dah. Tad će plavi dim izići iz dječaka i tako će biti oslobođen 
od nijemosti. Imala sam letimičan pogled na oca i slugu kako liječe dječaka, sve kako 
je Isus naredio. 

Postojali su izvjesni misteriozni razlozi zašto su se sluga i otac morali naizmjence 
rastegnuti preko dječaka. Sam je sluga bio istinski otac djeteta, činjenicu koju otac- 
gospodar nije znao. Ali Isus je to znao. Obojica su tako bili instrument u oslobađanju 


djeteta od kazne grijeha. 


Kadeš je bio oko šest sati udaljen od Kafarnauma, na granici prema Tiru i zapadnoj 
Pereji. Jednom je bio glavni grad Kaanana, a sad je bio slobodan grad, gdje je 
progonjenik mogao pobjeći od pravde. Graničio je s regijom zvanom Kabul, koja je 
bila poklonjena Salomonu od kralja Fenicije. Vidjela sam ovu regiju stalno mračnu, 
maglovitu i pustu. Isus ju je uvijek obilazio kad bi išao u Tir i Sidon. Mislim da su 
pljačkaši i ubojice po njoj slobodno harali. 


Kad je na Šabat Isus poučavao u sinagogi, skupilo se neuobičajeno veliko mnoštvo 
naroda kako bi ga čuli, a među publikom bijahu i svi njegovi prijatelji i rođaci. Njegov 
je dolazak bio potpuna novotarija za ove ljude. Govorio je o dolasku Kraljevstva 
Božjeg, o svjetlu koje se ne stavlja pod zdjelu, o sijanju i o vjeri kao o gorušičinu 
zrnu. Poučavao je, ne u nerazjašnjenim parabolama, nego s objašnjenjima. 
Prispodobe su bile kratki prikazi i usporedbe, koje je on često koristio kako bi 
objasnio svoju nauku. Stvarno sam ga čula kako u svojim poučavanjima često koristi 
više parabola, nego li ih ima u Evanđeljima. One koje su tamo zapisane, to su one 
koje je najčešće koristio, s objašnjenjima manje-više varijabilnim, ovisno od situacije 


do situacije. 


Nakon završetka Šabata, Isus ode sa svojim učenicima u malu udolinu blizu 
sinagoge. Čini se da je bila namijenjena za promenadu ili kao mjesto za samoću. 


Tamo je bilo stabala ispred ulaza, kao i u samoj udolini. Sinovi Marije Kleofine, sinovi 


Zebedejevi, kao i neki drugi učenici bijahu s njim. Ali, Filip koji je bio pozadi, 
skroman, smucao se okolo, nesiguran treba li slijediti ili ne slijediti Isusa. Isus koji je 
išao naprijed, okrene se k Filipu, pa mu reče: 'Slijedi me!' Na te riječi Filip radosno 


krene za drugim učenicima, a bilo ih je oko dvadesetak. 


U udolini je Isus poučavao pod nekim stablom. Tema mu je bila «poziv i odgovor na 
poziv». Andrija, koji je bio pun žara za interese svoga Učitelja, radovao se zbog 
sretnih impresija, koje su Isusova učenja prethodnog Šabata ostavljala na učenike. 
Gledao ih je uvjerenima da je Isus Mesija, srce mu je bilo skroz ispunjeno 
impresijama o Isusu, tako da nije gubio nijedne prilike, a da im stalno ne bi govorio o 


Isusovim čudesima i onome što je vidio kad se Isus krstio. 


Čula sam kad je Isus pozvao Nebesa za svjedoka, da će gledati i veće stvari od ovih, 
a govorio im je i o svojoj misiji dobivenoj od Nebeskog Oca. 

Aludirao je na svoj vlastiti poziv, rekavši im da uvijek budu spremni. Reče, da moraju 
sve zaboraviti kad ih on pozove. On će se brinuti i providjeti njihove potrebe, neće im 
ništa nedostajati. Ipak još uvijek moraju nastaviti sa svojim uobičajenim poslovima, 
budući se sada Pasha približava, pa će ih otpustiti, neka izvrše uobičajene poslove. 


Ali, kad ih opet pozove, moraju ga odmah slijediti. 


Učenici ga otvoreno ispitivaše o tome, tj. kako da to srede sa svojim ukućanima. 
Petar je na primjer rekao, da baš sad ne može napustiti svoga starog poočima, koji 
također bijaše i Filipov ujak. Ali Isus otkloni njegovu zabrinutost, rekavši mu da On 
neće započeti svoju misiju prije Pashe. Neka budu mirni i neka rade svoje poslove 
normalno, izvana trebaju izgledati i nastaviti kao i obično do sada. U međuvremenu 


trebaju poduzeti neophodne korake, kako bi se oslobodili od svojih raznih dužnosti. 


Isus tad napusti udolinu, otišavši na njen drugi kraj, pa ode do Majčine kuće, koja je 
bila u nizu, koji se protezao između Kafarnauma i Betsaide. Pratili su ga najbliži 


rođaci, jer su i njihove majke bile s njegovom Majkom. 


Sutradan vrlo rano, Isus krene za Kanu praćen svojim rođacima i učenicima. Marija je 
s drugim ženama otišla zasebno, idući izravnijim i kraćim putem. Bijaše to uska staza, 
koja se protezala uglavnom preko planina. Žene su izabrale taj put, jer je bio 
zabačeniji i manje prometan. Bio je prikladan za njih, jer su žene hodale u 
jednostrukoj koloni, vodič bi išao naprijed, pa žene, a jedan sluga bi bio otraga. Od 


Kafarnauma su išle na jugozapad, i to skoro sedam sati. 


Međutim, Isus i njegovi pratioci su išli okolnim putem, kroz Genabris. Put je bio širi i 
boljeg položaja za veći promet. Isus je putem poučavao. Često se zaustavljao, 
izgovarajući određene istine, pa bi ih opet objašnjavao. Ovaj je put bio više južnije 
nego onaj kojim su išle žene. Njime se išlo od Kafarnauma do Genabrisa skoro šest 


sati. Kod Genabrisa je skretao prema jugu, pa je do Kane trebalo još tri sata hoda. 


Genabris je bio lijep grad. Imao je školu i sinagogu. Postojala je i škola retorike, a 
trgovina je bila dosta velikog obima. Natanel je imao ured van grada, u jednoj 
visokoj kući, koja je stajala zasebno, premda je na izvjesnoj udaljenosti bilo još kuća 
oko nje. Usprkos pozivu koji je primio od učenika, nije ulazio u grad kako bi susreo 


Isusa. 


Isus je poučavao u sinagogi. S nekim učenicima je objedovao u kući jednog bogatog 
Farizeja. Ostatak učenika je već nastavio svoj put prema Kani. Isus naredi Filipu da 


ode po Natanela i da ga dovede, kako bi ga susreo na putu za Kanu. 


Isus je dostojanstveno dočekan u Genabrisu. Žitelji bijahu revni zadržati ga sa sobom 
što dulje. Iznijeli su mu da je on njihov zemljak, i da bi trebao imati sućuti za njihove 


bolesnike. Ali Isus ubrzo ode od njih i nastavi prema Kani. 


U međuvremenu je Filip otišao po Natanela. Ušavši u ured, nađe nekoliko službenika 
s njime. Natanel je bio u sobi na katu. Filip nije nikad prije razgovarao o Isusu s 
Natanelom, premda su se njih dvojica dobro poznavali. Filip je bio pun oduševljenja 
kad je govorio o Isusu. Reče: «On je Mesija kojega su Proroci navijestili. Sad smo ga 


pronašli. To je Isus iz Nazareta, sin Josipov.» 


Natanel je bio svijetle puti, živog raspoloženja, energičan i pun samopouzdanja, 
iskren i pošten. Odgovarajući na Filipove riječi, Natanel reče: «Zar išta dobro može 
doći iz Nazareta?» Poznavao je reputaciju žitelja Nazareta, jer su bili kontradiktorna 
duha, nisu se razlikovali od mudrosti svojih škola. Natanel je bio uvjeren da onaj koji 
je polazio njihove škole, može zablistati samo u očima nekih prostih i lakovjernih 


ljudi, i da nikada neće zadovoljiti svoje uobražene ciljeve za poučavanjem. 


Ali, Filip ga nagovori da dođe i sam vidi, jer će Isus uskoro prolaziti ovuda na svom 
putu za Kanu. Natanel nevoljko posluša Filipa, ode dolje s njim kratkim putem do 
kuće koja je stajala malo podalje od puta za Kanu. Isus je s nekoliko učenika stajao 
tamo gdje se put račva. Filip je bio pun oduševljenja i radosti, premda je prije 
Isusova poziva bio stidljiv i nježan. Približavajući se Isusu glasno povika: «Učitelju! 


Dovodim ti onoga koji je rekao: 'Što to dobro može doći iz Nazareta?'» 


Ali, Isus se okrenu k učenicima koji su stajali oko njega, pa reče, dok se Natanel 
približavao: «Pogledajte istinskog Izraelca, u kome nema nikakve prijevare!» Isus je 
izrekao ove riječi nekako ljubazno i ljupko, s puno ljubavi. Natanel odgovori: «Odakle 
me poznaš?» tj. u značenju, kako znaš da sam istinit i bez prijevare, jer dosada 
nikada nismo razgovarali. Isus mu odgovori: «Prije nego te Filip pozva, vidio sam te 
pod stablom smokve.» Ove riječi Isus poprati značajnim pogledom, namjeravajući 


tako nešto dozvati u Natanelovo sjećanje. 


Ovaj pogled odmah probudi u Natanelu sjećanje na izvjesnog prolaznika, koji ga je 
značajno upozorio pogledom, dodjeljujući pogledu izvanrednu snagu, u trenutku kad 
se on borio s napašću. Natanel je stvarno stajao u to vrijeme pod stablom smokve, 
na jednom igralištu oko toplih kupki, gledajući neke lijepe žene koje su na drugoj 
strani livade plesale ples plodnosti voćaka. Ova snažna impresija, proizvedena 
pogledom i pobjeda koju me je Isus tad omogućio izvojevati nad napašću, ostale su 
zapisane u njegovoj memoriji, premda je Čovjek koji je to omogućio možda ispario iz 
njegove memorije. Ili je možda jednostavno prepoznao Isusa, bez da je bio svjestan 


upozoravajućeg pogleda koji mu je bio upućen. 


Ali sad, kad ga je Isus na to podsjetio i ponovo mu uputio isti značajni pogled, 
Natanel je postao svjestan, i jako agitiran i impresioniran. Osjećao je da je Isus 
pročitao njegove misli, i da mu je tad bio anđeo čuvar. Natanel je bio toliko čist u 
srcu, da je misao suprotna svetosti izazivala u njegovoj duši buru negodovanja. Zato 
je prepoznao u Isusu Spasitelja i Otkupitelja. Ovo otkrivanje njegovih misli bijaše 
dovoljno za njegovu pravednost, za njegovo zahvalno i divno srce, dovoljno da se 


trenutno odluči, i radosno prizna Isusa pred svim njegovim učenicima. 


Ponizivši se pred Isusom, on izreče ove značajne riječi: «Učitelju, ti si Sin Božji! Ti si 
izraelski Kralj!» Isus odgovori: 'Sad vjeruješ jer sam ti rekao da sam te vidio pod 
stablom smokve. Zaista, kakva ćeš samo još veća čuda vidjeti!', pa se okrenu svima i 
reče: 'Zaista, vidjeti ćete nebesa otvorenima i anđele Božje kako silaze i uzlaze nad 
Sina Čovječjega!' Drugi učenici nisu međutim razumjeli stvarno značenje Isusovih 
riječi, što se tiče stabla smokve, niti su znali zašto je Natanel Kased tako brzo izjavio 
da je Isus Sin Božji. To je bila stvar skrivene savjesti, svima osim Ivana, kojemu se je 


sam Natanel o tome povjerio na svadbi u Kani. 


Natanel je upitao Isusa treba li da odmah napusti sve i slijedi ga, jer ima brata kome 
može sve svoje ostaviti. Isus mu odgovori kao što je sinoć odgovorio i drugima, pa 
ga pozove u Kanu na svadbu. 

Tad Isus sa svojim učenicima nastavi put za Kanu. U međuvremenu se Natanel Kased 


vratio doma, kako bi se pripremio za svadbu, na koju je sutradan ujutro i krenuo. 


5. Isus na svadbi u Kani 


Kana bijaše smještena na zapadnoj strani brda. Bijaše čisto i ugodno mjesto, ne tako 
veliko kao Kafarnaum. Imala je sinagogu koju su opsluživali trojica svećenika. Blizu 
nje bijaše gostionica gdje se svadba trebala održati. Gostionica imaše predvorje sa 
stablima i sjenicama. Od ove kuće do sinagoge, ulica je bila ukrašena zelenilom, 
vijencima i plodovima. Svadbena dvorana se protezala od ulaza do zaleđa kuće s 
ognjištem, gdje je bio visoki zid s policama u njemu, koje su sada bile ukrašene kao 


oltar s vazama i cvijećem, kao i poklonima za mladenku. 


Skoro trećina ovog velikog prostora bijaše iza kamina, i tamo su žene priredile 
svadbeni banket. Grede koje su podupirale gornji kat kuće, također bijahu ukrašene 


vijencima i zelenilom. Na njima bijahu pričvršćene i lampe. 


Kada je Isus sa svojim učenicima stigao u Kanu, bio je posebno primljen od Marije, 
mladenkinih roditelja, mladoženje, i drugih koji su izišli kako bi ga dočekali. Isus je sa 
svojim najprisnijim učenicima, budućim apostolima, uzeo stan u jednoj izoliranoj kući 
koja je pripadala mladoženjinoj tetki. Ta je tetka također bila kći Anine sestre Sobe. 


Ona je držala spremnim majčinu kuću za mladoženju tijekom svadbene ceremonije. 


Mladenkin otac se zvao Izrael, a bio je potomak Rute iz Betlehema. Bio je imućan 
trgovac, koji je vodio veliki biznis. Posjedovao je skladišta i velike gostionice, kao i 
dućane duž putova za opskrbljivanje karavana krmivom za stoku. imao je brojne 
zaposlenike, većinom žitelje Kane, koji su zarađivali za život radeći za njega. Ustvari, 
sve poslovne transakcije bijahu u njegovim rukama i nekolicine drugih. Mladenkina 


majka bijaše malo šepava. Šepala je na jednu stranu, pa su je morali voditi. 


Došli su svi rođaci svete Ane i Joakima, iz okolice Galileje do Kane, sveukupno oko 
stotinjak gostiju. Markova Marija, Ivan Marko, Obed i Veronika su došli iz Jeruzalema. 


Sam je Isus doveo 25 učenika. 


Davno prije se Isus kao 12-godišnjak na fešti održanoj u kući svete Ane, kad se 
vratio iz Hrama, obratio mladoženji riječima punim misterije, a odnosile su se na kruh 
i vino. Rekao mu je da će u budućnosti biti na njegovoj svadbi. 

Isusovo sudjelovanje u ovoj svadbi, kao i svaka akcija njegova zemaljskog 
djelovanja, imalo je osim visokih misterioznih značenja, i svoje vanjske uobičajene 
motive. Više puta je Marija slala glasnike k Isusu, moleći ga da dođe na svadbu. 
Prijatelji i rođaci Svete obitelji, sudili su s ljudskog stajališta, pa su govorili kao: 
«Marija, Isusova majka, je usamljena udovica. Isus putuje zemljom, ništa se ne brine 
za nju ili njene rođake, itd, itd.» Zbog toga je Marija bila zabrinuta, hoće li se njen 


Sin pojaviti i počastiti svoje prijatelje svojom prisutnošću na ovoj svadbi. 


Isusove oči se susretoše s Marijinim pogledom, a onda Isus zaokruži pogledom po 
prisutnima, kao da traži priliku da ih prekori radi njihove pogrešne ideje. Također je 
sve poduzeo da se opskrbi jedan dio svadbe, te je zbog toga Marija otišla do Kane 
prije ostalih gostiju, kako bi pomogla u raznim pripremama. Isus je bio angažiran u 
opskrbi svatova vinom, zbog čega je Marija bila zabrinuta, podsjećajući ga da vino 


nestaje. 


Isus je također pozvao Lazara i Martu u Kanu. Marta je pomagala zajedno s Marijom 
u svim pripremama, a upravo je to bio Lazar, koji je namirio (okolnosti znane samo 
Isusu i Mariji) sve troškove na svadbi koje je Isus imao. Isus je imao veliko 
povjerenje u Lazara, pa je voljko primao svaku stvar od njega, dok je sam Lazar bio 


sretan da može davati Isusu. Lazar je bio kao blagajnik, rizničar Zajednice. 


Tijekom cijele svadbe, Lazar je bio tretiran od mladenkina oca kao osoba posebne 
važnosti, pa je se čak i sam angažirao u njegovu posluživanju. Lazar je bio vrlo fin u 
odgoju, cijelo njegovo ponašanje pošteno, tiho i mirno, obilježeno dostojanstvom. 


Malo je govorio, a njegovo ponašanje prema Isusu bijaše puno ljubavi i poštovanja. 


Osim vina, Isus je također bio angažiran u opskrbi svatova sporednim jelima, kao s 
peradima svih vrsta, voćem i povrćem. Sve su ove pripreme već bile učinjene. 
Veronika je sa sobom iz Jeruzalema donijela košaru predivna cvijeća, te najljepše 
skrojena odijela. 

Isus je bio u funkciji gospodara svadbe (voditelja svadbe, stari svat). On je predvodio 
sve zabave, a smišljao ih je po svojoj naklonosti. Također je bio angažiran i za red na 
svadbi. Upravljao je svime, kako bi se svi gosti zabavljali, prema običajima tih dana, 
ali istovremeno je nastojao i izvući neke lekcije mudrosti od njihovih raznih zabava. 
Između ostaloga, naredio je da dvaput na dan gosti napuste kuću, kako bi se 


zabavljali na otvorenome. 


Tad sam vidjela svatove u vrtu, muškarci i žene odvojeni, zabavljaju se pričama i 
igrama. Muškarci su odmarali na tlu, poredani u krugove. U sredini je bilo mnoštvo 


voća, koje su prema lokalnim običajima dobacivali jedni drugima. Bacač je ciljao 


nastojeći da plod padne u neke rupe ili krugove, dok su drugi nastojali to spriječiti. 
Vidjela sam Isusa kako radosno sudjeluje u igri. Često je nasmijano izgovarao riječi 
mudrosti, koje su njegove slušatelje zaprepaštavale. Duboko impresionirani primali 
su ih u tišini, nisu brzo uviđali njihova značenja, pa su za objašnjenje pitali svoje 
suigrače. Isus je bio u unutrašnjem krugu. Određivao je nagrade, koje je dijelio s 


predivnim i zapanjujućim primjedbama. 


Mlađi su se gosti zabavljali trčanjem i preskakanjem preko naslaganih hrpa voća ili 
zelenila. Žene su sjedile odvojeno, a također su se igrale s voćem. Mladenka je 


sjedila uvijek između Marije i mladoženjine tetke. 


Također su plesali neku vrstu plesa. Djeca su svirala glazbene instrumente, pjevajući 
refrene u intervalima. Plesači, i mladići i djevojke, držali su šalove kojima su se 
međusobno doticali. Šalovi mladenke i mladoženje bijahu crne boje, a drugi su bili 
žute boje. Isprva su mladenka i mladoženja plesali sami, pa su onda svi plesali 
skupa. Djevojke su nosile velove, ali bi djelomično prekrivali lica. Haljine su im bile 
otraga duge, a sprijeda malo podignute pomoću čipke. Kod plesa nije bilo skakanja ni 
poskakivanja, kao što je danas kod nas običaj. Bijaše to više kretanje u raznim 
formama i figurama, popraćeno čestim njihanjem, stalno držeći ritam s glazbom. 
Premda skroz čedan i graciozan, ples me podsjećao na njihanje ortodoksnih Židova 
kod molitve. Nijedan od budućih apostola nije plesao. Ali Natanel Kased, Obed, 
Jonatan i neki drugi učenici, pridružiše se plesu. Ženski su plesači bile samo djevojke. 
Red koji je vlado kod plesa bijaše izvanredan, duh mirne radosti vladaše među 
gostima. 


Tijekom tih dana radosti, Isus je često imao privatne razgovore s onim učenicima koji 
će kasnije postati njegovi apostoli. Ali ni drugi nisu bili zanemareni. Isus je često išao 
od jednoga do drugoga, kao i do drugih gostiju. Često je s njima šetao po okolici i 
poučavao ih. Budući apostoli su često objašnjavali Isusova učenja svojim 
kompanjonima. Kad bi gosti izišli van, unutar kuće su se vršile pripreme za njihov 
povratak. Nekoliko je učenika, pa i sam Isus, sudjelovalo u tim pripremama, 


pomažući u aranžiranju, a neki su učenici sudjelovali u svadbenoj povorci. 


Isus je namjeravao manifestirati se na ovoj svadbi, svim svojim učenicima i 
rođacima. Također je želio da svatko koga je on izabrao da dođe na svadbu, postane 
upoznat jedan s drugim, kao i njegovim rođacima. Ovo se je moglo izvesti samo s 


većom slobodom na ovakvim svadbama. 


Isus je pred okupljenim gostima poučavao kao i u sinagogama. Govorio je o radosti 
ispunjenja Zakona, o motivima kroz koje bi mogli proći, kao i o suzdržavanju i 
razboritoj rezervi koja ih mora pratiti. Zatim progovori o braku, o mužu i supruzi, o 
spolnoj suzdržljivosti, o čistoći, o duhovnoj sjedinjenosti supružnika. Na kraju 


propovijedi, bračni par istupi pred Isusa, a on se obrati svakome ponaosob. 


SVADBENA SVEČANOST. ŽENSKE IGRE. MUŠKA LUTRIJA 


Treći dan kako je Isus stigao, negdje oko 9 sati ujutro, odvijala se sama ceremonija 
svadbe. Mladenka je bila okićena od strane svojih djeveruša. Haljina joj je bila 
nekako slična haljini koju je nosila Majka Božja kod svojih zaruka. I kruna joj bijaše 
slična, premda nekako bogatije urešena. Ali kosa joj ne bijaše toliko isprepletena i 
tako fina kao što to bijaše Marijina. Kosa je mladenkina bila gušća i kraća. Kad je bila 


skroz urešena, dovedoše je pred Mariju i druge žene. 


I mlada i mladoženja bijahu vođeni u procesiji iz kuće proslave do sinagoge, pa tako i 
natrag. Procesiju su predvodili šest dječaka i šest djevojčica ukrašeni vijencima. 
Poslije njih su išla šestorica nešto većih dječaka i isto tako i djevojaka s flautama i 
drugim instrumentima. Na ramenima im bijaše nešto uštirkano kao neka krila. 
Dvanaest mladih djevojaka pratilo je mladenku, a isto toliko mladića mladoženju. 
Među mladićima bijahu Obed, Veronikin sin, nećaci Josipa Arimatejskog, neki Ivanovi 


učenici, ali nitko od budućih apostola. 


Svadbena se svečanost odvijala pod nadzorom svećenika ispred sinagoge. Prstenje 
koje su mladenci izmijenili, bijaše prezentirano od mladoženje, a njemu ih je dala 


Marija nakon što ih je Isus blagoslovio. Primijetila sam nešto kod ove svadbe što 


inače nisam zamijetila kod svadbe Marije i Josipa. Na primjer, svećenik je uboo lijevi 
prstenjak i mlade i mladoženje s oštrim predmetom, baš na mjestu gdje se prsten i 
nosi. Tad je uhvatio u čaši vina dvije kapi krvi od mladoženje i jednu od mladenke. 
Tad su sadržaj čaše mladenci zajednički ispili. Nakon ovoga, mnogi su artikli, kao na 
primjer šalovi i drugi komadi odjeće bili stavljeni na ramena okupljene sirotinje. Kad 


je par ponovo vođen k svadbenoj dvorani, Isus ih je tad sam primio. 


Prije svadbenog banketa, vidjela sam sve goste ponovo okupljene u vrtu. Žene i 
djevojke su sjedile na tepihu pod jednim lukom, igrajući za voće. Dodavali su jedna 
drugoj jedan mali trokutasti pladanj, na čijem su rubu bila ispisana neka slova, a na 
njemu je bio i neki pokazivač. Pladanj je počivao na krilu, pokazivač bi se zavrtio, a 


šiljak pokazivača bi pokazivao na osvojenu nagradu. 


Kao zabavu muškarcima promatrala sam divnu igru, koju je sam Isus vodio u 
ljetnikovcu. Usred kuće stajao je okrugli stol s mnogim dijelovima cvijeća, lišća i 
voća, postavljenih oko ruba stola, gdje su bili i igrači. Isus je prethodno sam slagao 
ove particije, a svaka je nosila neko određeno misteriozno značenje. Iznad površine 
stola bijaše jedan pomični disk s urezima na njemu. Voće ili cvijeće nad koje bi urez 
stao, kad bi se disk okrenuo, postali bi nagrada onome koji bi to okrenuo. Usred stola 
je ležala grančica loze s buntom grožđa, a s njome i stručak klasja pšenice. Što se 
duže disk vrtio, više bi se uzdizalo grožđe i žito. Nijedan od budućih apostola, a ni 
Lazar nisu sudjelovali u igri. Tad mi je rečeno da tko god je primio poziv da poučava 
ili tko god je zadobio veće znanje od svojih drugova, ne smije sudjelovati u igri. On 
treba promatrati rezultate i biti spreman posijati ih s instruktivnim aplikacijama. Tako 


će ozbiljnost i razdraganost prožimati svakoga ponaosob. 


U ovoj igri smišljenoj od Isusa, bilo je nešto vrlo čudesno i slučajno, jer je nagrada 
koja je dopala igrača bila ozbiljan pokazatelj njegovih osobnih nagnuća, grijeha i 
vrlina. Tako je Isus svakome ponaosob objašnjavao dok mu je uručivao nagradu. 
Svaka je nagrada bila parabola, usporedba s dobitnikom, a ja sam osjećala da je s 
plodovima dobitnik ustvari dobio nešto duhovno. Svi su bili dirnuti i potaknuti 


Isusovim riječima, a možda i zbog korištenja plodova, koji su svojim značajnim 


karakteristikama nosili značenje svakom dobitniku. Ono što je Isus rekao o svakoj 
nagradi bilo je skroz nepojmljivo svima koji to nisu razmatrali. Promatrači sa strane bi 
to gledali i primili samo kao ugodu, neku primjedbu. Ali svaki je osjećao da je 
Gospodin bacio duboki pogled u dubinu njegove duše. Ista se stvar dogodila i onda 
kad je Isus uputio riječi Natanelu, povezane s onim pogledom pod smokvom. Te su 
riječi duboko zaronile u Natanelovu dušu, dok je kod drugih značenje tih riječi ostalo 


skriveno. 


I sad se sjećam da je među cvijećem jedan od cvjetova bila rezeda, i da ju je Isus 
uručio Natanelu Kasedu, a pri tome mu je rekao: 'Sad možeš shvatiti kako sam bio u 


pravu, kad sam ti rekao: Ti si pravi Izraelac, u kome nema prijevare. 


Tad sam vidjela kako je jedna nagrada proizvela pravi efekt. Mladoženja Natanel je 
dobio značajan komad voća. Na jednoj stabljici bijahu dva komada ploda. Jedan je 
bio kao smokva, a drugi udubljen kao naribana jabuka s utorima. Bili su crvenkaste 


boje, iznutra bijeli prošarani crvenim. Vidjela sam slične plodove u raju. 


Zamijetila sam da su prolaznici bili vrlo iznenađeni kad je mladenka dobila plod, i kad 
je Isus progovorio o braku, o čistoći, i o zadobivanju stostrukih plodova kod 
obdržavanja toga. U svemu što je Isus rekao o tim stvarima, nije bilo ničega što bi 
moglo šokirati Židove u svezi braka. Neki su esenski učenici, na primjer Jakov mlađi, 


bolje shvaćali nego li ostali duboko značenje Isusovih riječi. 


Vidjela sam da su se gosti čudili mladenkinoj nagradi više nego li o ostalim, a čula 
sam Isusa kako govori da takvi plodovi mogu proizvesti daleko veće efekte, nego li 
im se pridaje značenje. 

Nakon što su mladenci pojeli svoje nagrade, vidjela sam mladoženju kako je vrlo 
potresen. Postao je blijed, a jedan tamni dim iziđe iz njega, nakon čega mi je 
izgledao mnogo svjetliji i čišći, da, čak nekako i prozirniji. I mladenka je, koja je 
sjedila malo odvojeno od žena, nakon jedenja ploda pala u nesvijest. Jedan crni dim 


je izišao iz nje. Plodovi koje su mladenci pojeli, nosili su neku referencu o čistoći. 


S nekim nagradama je bila povezana izvjesna pokora. Sjećam se da sam vidjela 
mladence kako nešto odnose iz sinagoge, i kako izvode neku pobožnost. Nagrada 


Natanela Kaseda je bila mali stručak kiseljaka. 


Kod drugih učenika, nakon jedenja ploda-nagrade, probudila bi se njihova glavna 
strast. Borila bi se malo za prevlast, a poslije bi se odvojila, ili bi posjednuti postao 
borbom ojačan protiv tih napasti. Zeleno (biljno) Kraljevstvo prije Pada čovjeka bijaše 
obdareno izvjesnim natprirodnim vrlinama, ali nakon grijeha, snaga je biljaka ostala 
skrivena čovjeku. Forma, okus, efekti raznih plodova i voćki, sad su samo 
jednostavno trag onoga što su posjedovale prije nego li ih je grijeh dotakao. U 
mnogim vizijama, vidjela sam na nebeskim stolovima plodove kakvi su bili prije Pada. 
Ali njihove osebujne karakteristike nisu mi uvijek bile otkrivene. Takve nam se stvari 
prikazuju konfuzno, jer je naše razmišljanje zamračeno i još više ograničeno našim 


uobičajenim svakodnevnim životom. 


Kad se mladenka onesvijestila, njene joj sluškinje skinuše nešto od teška nakita. S 
njenih prstiju su skinuli nekoliko prstenja. Među tim prstenjem bijaše zlatni ljevkasti 
prsten u obliku štita, a nosio se kao naprstak na srednjem prstu. Također su uklonili i 
ogrlice i lance s njenih ruku i prsiju. Jedini ukras koji je osim burme ostao, a koji joj 
je Blažena Djevica dala, bijaše zlatni ukras na vratu. Bijaše oblika kao zaobljeni luk, 
postavljen s nečim smeđim, kao na vjenčanom prstenju Marije i Josipa. Na toj 
smeđoj podlozi bijaše lik koji pažljivo promatra pupoljak cvijeta kojeg drži u svojoj 


ruci. 


Poslije igre u vrtu slijedio je svadbeni banket. Taj dio prostrane hale bijaše podijeljen 
u tri dijela, pomoću dva pomična zaslona, koji su bili tako niski, da su se gosti mogli 
vidjeti. U svakom je odjeljku bio dugi uski stol. Isus je počivao na čelu srednjeg, 
stope je okrenuo prema ognjištu. Za istim stolom su počivali i Izrael - mladenkin 
otac, Lazar, muški Isusovi rođaci, kao i rođaci od mladenke. Drugi svatovi, zajedno s 
učenicima, počivaše uz pokrajnja dva stola. Žene su sjedile u prostoru iza ognjišta, ali 


su mogle sve čuti što je Isus govorio. Mladoženja je služio za stolom, a asistirao mu 


je sluga, koji je imao pregaču, kao i još neke sluge. Žene su posluživane od 


mladenke i od nekih drugih djevojaka sluškinja. 


Kad su unijeli pečeno janje, s prekriženim nogama, postaviše ga pred Isusa. Kad je 
mladoženja donio Isusu mali kovčeg u kojem je ležao zakrivljeni nož, Isus mu reče 
da se sjeti one dječje fešte nakon Pashe, na kojoj je opisao parabolu o braku, a u 
njoj mu je prorokovao da će biti prisutan na njegovoj svadbi. Ove su riječi također 
bile nasamo upućene mladoženji Natanelu. Kad ih je čuo postao je zamišljen, jer je 
stvarno već zaboravio sve okolnosti. Isus je bio na gozbi, bio je radostan i uvijek 
spreman na poučavanje. Svaku je akciju popratio objašnjenjem njena duhovna 


značenja. Govorio je veselo i radosno o gozbi. 


Podsjetio je da naklon ne treba uvijek biti jako savijanje čovjeka, da polje mora biti 
osvježeno kišom, a nad svime je izgovarao parabole. Dok je rasijecao janje, 
najdivnije riječi potekoše s njegovih usana. Govorio je o odvajanju janjeta od stada, 
o izboru malih životinja i njihovu klanju. Tad je aludirao na proces pečenja u kojem 
se meso rješavalo svoje sirovosti vatrom pročišćenja. Čerečenje svakog uda janjeta, 
pokazivalo je način na koji će oni koji budu slijedili Janje biti odvojeni od svojih 
najbližih rođaka po krvi. Kad je svatko dobio dio i kad su jeli, reče da je janje 
odvojeno od svojih kompanjona i razrezano u komade, da bi se moglo razdijeliti i 
postati hranom uzajamna jedinstva, tako da se onaj koji slijedi Janje može odvojiti od 
svoga pašnjaka, umrtviti svoje strasti, i odvojiti se od članova svoje obitelji. Tad će 
on postati hrana, prehrana, da ujedini posredstvom Janjeta svoje sudrugove s 


Nebeskim Ocem. 


Pred svakim gostom bijaše tanjur ili mali bijeli kolač. Isus postavi tamno smeđi 
pladanj sa žutim obrubom pred sebe, a poslije je pladanj bio poslan drugima. 
Ponekad sam ga vidjela kako drži mali stručak bilja u ruci i kako daje neke upute o 


tome. 


Isus je morao opskrbiti svadbu sporednim jelima, kao i vinom, a sve su to njegova 


Majka i Marta nabavile. Ovo drugo jelo po redu, sastojalo se od peradi, ribe, mednog 


saća, voća i neke vrste tijesta koje je Veronika donijela sa sobom. Kad je sve to 
unijeto i postavljeno na stol sa strane, Isus ustade, sve obroke razreza prvim rezom, 
pa se vrati za stol. Obroci su servirani, ali vina je ponestalo. 

Isus je u međuvremenu bio zabavljen poučavanjem. Sad kad je Blažena Djevica 
vidjela da vina nema, a bila je zadužena za ovaj dio svadbe, ode do Isusa i podsjeti 
ga da joj je rekao da će on providjeti za vino. Isus koji je poučavao o svom 
Nebeskom Ocu, odgovori Mariji: 'Ženo, ne budi zabrinuta! Ne zamaraj sebe, a ni 
mene time! Moj čas još nije došao.' Ove riječi nisu Blaženoj Djevici izgovorene 
nehajno ni u žurbi. Isus joj se obratio s 'Ženo' (opaska: Ženo = Gospo), a ne s 
'Majko', jer je taj tren kao Mesija, kao Božji Sin, bio u Božjoj snazi i namjeravao je 


izvesti, u prisustvu svih svojih učenika i rođaka, djelo ispunjenja misterije. 


U svim prilikama, kad je Isus djelovao kao Utjelovljena Riječ, oplemenio bi one koji 
su sudjelovali u tome, dajući im naslov koji im najbolje odgovara. Tako je i svetost 
božanske akcije bila skrivena, kao da su neke zrake bile iznad nje, a prenosila bi im 


posebnu dostojanstvenost. 


Marija je bila 'Žena' (Gospa) koja ga je rodila, koga je sad kao svoga Stvoritelja 
pozvala na akciju — vina nemaju. Kao Stvoritelj, On će sad pokazati da je Sin Božji, a 
ne Sin Marijin. Kasnije, kad bude umirao na križu, opet će joj se obratiti sa Ženo, 


'Ženo pogledaj svoga sina!", tako označivši Ivana. 


Isus je obećao svojoj Majci da će nabaviti vina. I sad vidimo kako Marija počinje 
igrati svoju ulogu posrednice (mediatrix), kao što je poslije stalno nastavila i igrati. 
Ona pred njega stavlja potrebu vina. Ali vino koje je Isus nakanio providjeti, bijaše 
više nego li uobičajeno. Ono je bilo simbol te misterije, kojom će On jednoga dana 
promijeniti vino u svoju svetu Krv. Odgovor 'Moj čas još nije došao', sadrži tri 
značenja: prvi — čas nabavke potrebitog vina, drugi — čas za promjenu vode u vino, i 


treći — čas za promjenu vina u njegovu svetu Krv. 


Ali Marijina zabrinutost za svatove, sad bijaše skroz velika. Spomenula je stvar svome 


sinu, i zato je povjerljivo rekla slugama, 'Učinite sve što vam kaže.' 


Na sličan način Crkva, Zaručnica Kristova, govori Isusu: «Gospodine, daj svojoj djeci 
vina.» A Isus odgovara: 'Crkvo', (ne Zaručnice) 'ne budi zabrinuta, ne budi 
uznemirena! Moj čas još nije došao.' 

Tad Crkva govori svojim svećenicima: «Poslušajte Njegove riječi, poslušajte sve 


Njegove zapovijedi, jer On će ti uvijek pomoći!» 


Marija je slugama rekla da čekaju njegove komande i neka ih ispune. Nakon malo, 
Isus im naredi da mu donesu prazne vrčeve (velike amfore) i da ih okrenu naopačke. 
Vrčevi su donijeti, tri vrča za vodu, a to da su bili prazni, bijaše dokaz što ih je 
preokrenuo. Tad Isus naredi da se svaki napuni vodom. Sluge odnesoše vrčeve do 
bunara koji je bio u podrumu, a imao je kamenu čatrnju s pumpom. Vrčevi su bili 
zemljani, veliki i tako teški, da kad su bili puni trebala su dvojica muškaraca kako bi 
ih ponijela, svaki bi uhvatio za ručku sa strane. Iznutra su imali šuplje cijevi 
zatvorene slavinom. Kad bi se tekućina potrošila do određene razine, otvarala bi se 
slijedeća slavina i tako bi se tekućina izlijevala. Vrčevi su bili postavljeni na svoje 


visoke noge. 


Marija je uputila Isusu riječi šapatom, ali Isusov odgovor bijaše glasan, kao i njegova 
komanda da napune vrčeve vodom. Kad su vrčevi napunjeni vodom, a bilo ih je šest, 
postavljeni su kraj pokrajnjeg stola, Isus ode do njih i blagoslovi ih. Kad je ponovo 


sjedao za stol, pozva jednog slugu: 'Zagrabite sad i odnesite piće ravnatelju stola!" 


Kad ravnatelj stola okuša vino, priđe mladoženji, pa mu reče: 'Svaki čovjek prvo 
stavlja dobro vino na stol, a kad se svati ponapiju, onda donosi lošije vino. Ali ti si 
sve do sada čuvao ovo dobro vino.' Nije znao da je Isus providio ovo vino, a Isus je 
također providio i ovu cijelu svadbu. 

Ovo je bila tajna-misterija između Svete obitelji i obitelji svadbenog para. Tad se 
mladoženja i mladenkin otac napiše ovoga vina, i veliko bijaše njihovo zaprepaštenje. 
Sluge su govorile da su oni samo napunili vrčeve vodom i da su vrčevi i bokali za piće 


isto tako bili napunjeni čistom vodom. A sad je cijelo društvo pilo. 


Čudo uopće nije donijelo neko uzbuđenje i komešanje. Naprotiv, duh tišine zavlada i 
duh poštovanja pade na njih. Isus je puno poučavao o ovome čudu. Između ostaloga 
reče, svijet prvo prinosi jako vino, a poslije obmanjuje s bućkurišima od vina. Ali u 
Kraljevstvu Božjem, koje mu je njegov Otac dao, nije tako. Tako je čista voda 
promijenjena u skupo vino, kao što će mlake duše biti zamijenjene mirisom i 


neustrašivim žarom. 


Aludirao je na i na svoju gozbu kad je imao 12 godina, nakon svoga povratka iz 
Hrama, kad su mnogi današnji gosti bili prisutni, a tad su bili dječaci. Podsjetio ih je 
da je tad govorio o kruhu i vinu, pa im je ispričao prispodobu o braku, gdje se voda 
mlakosti pretvara u vino oduševljenja. Sad se to, reče, ispunjava. Rekao im je da će 
svjedočiti i većim čudesima nego što je ovo. Reče im da će slaviti još nekoliko Pasha, 
pa će onda pretvoriti vino u Krv, a kruh u Tijelo, i da će tako ostati s njima sve do 
kraja svijeta, kako bi ih tješio i ojačavao. Nakon ovog obroka, vidjeti će da mu se 


događaju stvari, koje im sad ne može objasniti. 


Isus ovo nije izrekao u jasnim terminima i rečenicama. Sve je skrio pod parabolama, 
koje sam zaboravila, premda sam dala njihov glavni smisao. Slušatelji su bili 
ispunjeni strahom i čuđenjem, a vino je proizvodilo promjenu u svemu. Vidjela sam 
da je, ali ne samo zbog čuda, nego i ispijanjem vina, svatko bio ojačan snagom, 
istinom i duhom, svatko je postao promijenjen. 

Ova je promjena bila slična onoj promjeni kada su na početku svadbe pojeli voće 
koje su osvojili u igri. Njegovi su učenici i rođaci, jednom riječju svi, sad bili uvjereni 
u Isusovu moć i dostojanstvo, kao i u njegovu misiju. Svi su povjerovali u Njega. 
Vjera je odmah ušla u svako srce. Svi su postali bolji, ujedinjeniji, duhovniji. Ovaj se 
isti efekt dogodio u svima koji su pili vino. Isus je u ovoj svadbi bio, kao da je u 
središtu svoje Zajednice, po prvi puta. Tamo je on za njih izveo prvo čudo, radi njih, i 
za potvrdu njihove vjere. Zbog toga je ovo čudo zapisano u Evanđeljima kao prvo 
izvedeno u Njegovoj povijesti djelovanja. Kao i Posljednja večera, kad su njegovi 
apostoli bili čvrsti u vjeri, a to čudo bijaše zadnje. 


Pri kraju slavlja, mladoženja ode do Isusa i razgovaraše s njim u privatnosti vrlo 
ponizno. Reče mu da se sad osjeća kao mrtav svim svjetskim željama i da će ako se 
njegova mladenka složi, provoditi život u spolnoj apstinenciji. I mlada je u privatnosti 
izrazila Isusu iste namjere. Isus ih oboje pozove pred sebe. Govorio im je o braku, o 
čistoći, tako ugodnoj Božjim očima, i o stostrukim plodovima duha, ako se ona 
obdržava. Opisao im je mnoge Proroke i druge svece koji su živjeli u čistoći, žrtvujući 
svoje tijelo kao žrtvu Nebeskom Ocu. Tako su oni popravili mnoge divne duše, 


osvojili ih za sebe kao duhovnu djecu, zadobivši tako veliko sveto potomstvo. 


Isus je sve ovo pričao u parabolama sijanja i žetve. Mladi je par prisegao na zavjet 
spolne suzdržanosti, na tri godine, kojim su se vezali da žive kao brat i sestra. Tad 


kleknuše pred Isusa i on ih blagoslovi. 


Uvečer četvrtog dana svadbe, mlada i mladoženja su odvedeni svojoj kući u 
slavljeničkoj procesiji. Svjetla su bila tako postavljena da su tvorila slovo, koje su 
nosili. Djeca su išla naprijed noseći trake sukna, dva cvjetna vijenca, jedan zatvoreni 
i jedan otvoreni, koje su trgali na komade i bacali ispred procesije i novog bračnog 
para. Isus je otišao naprijed. Primio ih je kod kuće i blagoslovio. Svećenici su također 
bili prisutni. Otkad je Isus izveo čudo na svadbi, svećenici su postali vrlo ponizni, 


dajući mu svuda poštovanje. 


Na Šabat u Kani, Isus je poučavao dva puta u sinagogi. Aludirao je na svadbu i na 
poslušnost i pobožnost mladog bračnog para. Napuštajući sinagogu, Isusa je pratio 


narod, bacali su se pred njega na koljena, moleći ga da izliječi njihove bolesne. 


Isus je ovdje izveo dva izvanredna čuda izlječenja. Jedan je čovjek pao s velikog 
tornja. Bio je smatran mrtvim, a svi su mu udovi bili polomljeni. Isus ode do njega, 
namjesti mu udove, dotače slomljena mjesta, i tad zapovijedi čovjeku da ustane i 


ode svojoj kući. Čovjek se ustade, zahvali Isusu i ode kući. Imao je suprugu i djecu. 


Tad Isusa odvedoše do opsjednuta čovjeka đavlom, a bio je svezan lancima za veliku 


stijenu. Isus ga oslobodi. Zatim Isusa odvedoše do jedne žene, grješnice, koja je 


neprestano krvarila. On je izliječi, kao i neke druge bolesnike od vodene bolesti. 
Sveukupno ih je izliječio sedmero. Za vrijeme svadbenih svečanosti, ljudi se nisu 
usudili okupljati oko Isusa, ali sad, kad su čuli glasine da poslije Šabata odlazi, više 
se nisu mogli suzdržavati. Od čuda na svadbi, svećenici nisu više dolazili u sukob s 
Isusom. Dopuštali su mu da čini sve što želi. Čuda i izlječenja koja su opisana upravo 


su se odigrala pred njima, jer učenici ne bijahu tamo. 


6. Isus u Kafarnaumu i kod jezera Genezaret (Galijeskog mora) 


Šabat je završio. Isus te noći ode sa svojim učenicima do Kafarnauma. Dio puta su 
ga pratili mladoženja, mladenkin otac i nekoliko drugih ljudi. Sirotinja je kod svadbe 
bila obilno nagrađena, jer ništa poslije nije vraćeno na stolove. Sve što je ostalo 


odmah je raspodijeljeno sirotinji. 


Nakon Šabata su slijedila dva dana posta. Vidjela sam da se kuhalo unaprijed. Sva su 
ognjišta bila utrnuta i pokrivena, a prozori nisu bili skroz zastrti. U domovima bogatih, 
bijahu mali spremnici u ognjištima, koje su pokrivali vrućim pepelom, a u njima je 
hrana održavana toplom. Isus je postio u Kafarnaumu gdje je i poučavao u sinagogi. 
Dvaput na dan su donašali bolesnike pred njega, a on ih je liječio. Učenici iz Betsaide 
su otišli doma, ali neki od njih su se vratili. Isus je obilazio zemljom poučavajući, ali 


kad ne bi putovao bio bi s Marijom. 


Andrija, Saturnin, Aram, Temeni i Eustahije bijahu poslani od Isusa na jedno veliko 
mjesto krštavanja na rijeci Jordan, s ove strane Jerihona. To je mjesto Ivan napustio, 
a učenici su sada tamo krštavali. Isus ode s njima dio puta, pa onda skrenu k Betuliji 
gdje je izliječio bolesne i gdje je poučavao. 

Odande se vrati k Hanatonu, sjeverozapadno od Kafarnauma, u čijoj je okolici bila 
planina koju su prije Proroci koristili za poučavanje. Imala je visoko kameno sjedište, 
a okolo njega bijahu zabodeni kolci. Na njima se mogao rastegnuti šator, kako bi 
štitio čovjeka od kiše i sunca. Prostor je bio zaokružen i mogao je primiti veliku 


publiku. Šator bi uklanjali kad bi propovijed završila. 


S planinske kosine dizahu se tri vrhunca. Jedan je bio planina Beatituda. S mjesta 
gdje je Isus poučavao, pružao se prekrasan široki vidokrug. Dolje se vidjelo Galilejsko 
more i moglo se vidjeti sve do Nazareta. Neki su dijelovi planine bili plodni i 
nastanjeni, ali tamo gdje je Isus poučavao nije bilo tako. To mjesto bijaše okruženo 
ruiniranim kamenim temeljima, a ponegdje su se mogli vidjeti i poneki ruinirani 
stupovi. Okolo planine bijahu gradovi Hanaton, Bethanet i Nejel. Njihova međusobna 


prožetost, ostavljala je dojam da se radi o jednom većem gradu. 


Isus je sa sobom doveo tri učenika. Jedan je bio sin udovice, mladoženjine tetke. 
Drugi je bio sin druge udovice, a treći Petrov polubrat Jonatan. Ljudi su bili 
svrstavani-ravnani od njih trojice, prema Isusovim uputama. 

Isus je ovdje poučavao o različitim ljudskim duhovima na raznim mjestima, da, čak i 
u istim obiteljima, i o duhu kojeg bi trebali primiti po krštenju. Ovim zadnjim duhom, 
svi će se ujediniti i postati jedno, jedno u pokori, zadovoljštini i kajanju, kao što će 
biti jedno s Nebeskim Ocem. 


Tad im Isus dade neke znakove po kojima mogu prepoznati u kojem su stupnju 
primili Duha Svetoga kod krštenja. Također je poučavao o molitvi i o osobnim 
zazivima. Bila sam zapanjena kad sam ga čula kako objašnjava neke zazive iz 
Gospodnje molitve (Očenaša), premda je kao cjelinu još nije javno izrekao. Ove su 


upute trajale od podneva sve do večeri. 


Tad je sišao dolje u Bethanet, gdje je i proveo noć. Prošlu je noć proveo u Hanatonu. 
Sutradan Isus ode iz Bethaneta do jezera. Još je pet Ivanovih učenika došlo s Isusom 
do Bethaneta. Bili su iz Afeke, rodnog grada svetog Tome, koja bijaše u regiji 
sjeverno od Mediterana. Ti su učenici dugo bili s Ivanom Krstiteljem, ali su sad 


slijedili Isusa. 


Oko podneva sam vidjela Isusa i njegove učenike na malenom brežuljku, koji bijaše 
oko sat i pol od jezera, između Betsaide i mjesta gdje je Jordan utjecao u jezero. 
Odatle su vidjeli Petra, Ivana i Jakova u njihovim lađama. Petar je imao veliku lađu, a 


na njoj bijahu i sluge. Ali, taj put je bio u manjoj lađi, i sam je njome kormilario. Ivan 


i Jakov bijahu sa svojim ocem, a i oni su imali veliku lađu i nekoliko manjih. Vidjela 
sam male lađe blizu tih Zebedejevih, ali on sam je bio na Jordanu. 

Kad su učenici primijetili svoje prijatelje na jezeru, htjeli su ići dolje i pozvati ih, ali 
Isus to ne dopusti. Čula sam kako ga učenici pitaju: «Kako oni ljudi dolje mogu još 
uvijek ići ribariti, i to nakon što su te vidjeli što si učinio, i nakon što su čuli tvoje 
propovijedi?» Ali Isus im odgovori: 'Još ih nisam pozvao. Oni će, a posebno Petar 
voditi veliki posao, kojim će mnoge izdržavati. Ja sam im rekao da nastave sa svojim 
zanimanjima, a u međuvremenu da budu spremni za moj poziv. Do tada imam 


mnogo za učiniti. Također moram otići u Jeruzalem na Pashu.' 


Oko 25 kuća bijaše na zapadnoj strani brda, a bile su naseljene uglavnom seljacima i 
ribarima. Kad im se Isus približio, jedan opsjednuti poviče za njim: «Eno ga dolazi! 
Evo ga dolazi! Prorok pred kojim moramo pobjeći!» Uskoro je Isus bio okružen 
gomilom istih takvih kreatura, koji su vikali i mahnitali, a slijedili su ih njihovi čuvari. 
Isus im naredi da se smire i da ga slijede. Tad se Isus uspe na brdo i poučavaše. 
Bijaše tamo oko stotinu ljudi, uključujući i opsjednute oko njega. Isus progovori o 
zlim duhovima, kako im se oduprijeti i kako ponovo uspostaviti normalan život. 
Opsjednuti su bili oslobođeni od duhova koji su ih zarobljavali. Oni postadoše 
perfektno mirni, plakali su, zahvaljivali Isusu, govoreći da se sad ne mogu sjetiti 
ničega što im se dogodilo dok su bili opsjednuti. Među ovim jadnim ljudima bijahu i 
neki koji su dovedeni u lancima, iz raznih krajeva zemlje, a njihovi prijatelji su čuli da 


je na putu Prorok, koji je toliko svet kao Mojsije. 


Odavde Isus ode i pridruži se svojoj Majci, između Kafarnauma i Betsaide. Kafarnaum 
je bio nešto sjevernije, a nedaleko prethodno spomenuta brda. Tu večer kad je Šabat 
započeo, Isus naučavaše u kafarnaumskoj sinagogi. Blagdan je započeo. Isus je 
govorio o Tobiji, koji je često prolazio ovom zemljom, a činio je mnoga dobra djela. 


Predao je sva svoja dobra sinagogama i školama. Isus je govorio i o zahvalnosti. 


Nakon Šabata, Isus se vrati svojoj Majci, s kojom je razgovarao nasamo, duboko u 
noć. Govorio joj je o svojim budućim akcijama: prvo će otići do Jordana, tada će 


slaviti Pashu u Jeruzalemu, nakon toga će pozvati svoje apostole, pojaviti se u 


javnosti. Govorio je i o proganjanjima koja će morati podnijeti u Nazaretu, govorio je 
o svojoj misiji nakon toga, objašnjavajući joj na koji način bi ona trebala, kao i druge 


žene sudjelovati u tome. 


U to vrijeme u Marijinoj kući se nalazila jedna žena, već poodmakla u godinama. Ona 
je bila ona ista sirota udovica, rođakinja koju je sveta Ana poslala k Mariji, jer je ona 
posluživala Mariju u Spilji rođenja. Sad je bila toliko stara, da se Marija morala za nju 


brinuti. 


Prije zore, Isus krenu s osmoricom učenika na put, na mjesto krštavanja na Jordanu. 
Put ih je vodio istočno od jezera, preko brda odakle su vidjeli lađe apostola. Tu je 
Jordan tekao kroz duboko korito. Negdje prije sat i pol, rijeka je ulazila u jezero, 
rijeka je premošćena mostom na konopce, koji je bio nategnut visoko u gudurama. 
Tu su Gospodin i njegovi učenici prešli rijeku. Na drugoj strani, u jednom udaljenom 
kutku jezera, ležala je mala ribarija okružena brojnim raširenim mrežama koje su se 
sušile. Mjesto se zvalo Mali Korozain. Manje od sat sjevernije od jezera bijaše 
Betsaida — Julija. Veliki Korozain je bio par sati istočnije od jezera. Tamo je stanovao 


Matija carinik. 


Isus je putovao dolje duž istočne obale jezera, a noć je proveo u Hiposu. Sutradan 
ujutro je otišao u Gadaru u čijem susjedstvu je izliječio opsjednutoga. Nesretnik je 
bio vođen u lancima, ali se oslobodio i stao vikati: «Isuse, Sine Davidov! Isuse! Gdje 
ideš? Ti ćeš nas istjerati!» Isus je mirno stajao. Naredi đavlu da ušuti i da napusti 


čovjeka, istovremeno pokazujući mu gdje da ode. 


Par sati od Gadare, Isus ponovo prijeđe Jordan, i ode prema jugozapadu ostavljajući 
Skitopolis nalijevo. Prešao je planinu Moreh (Moriju) do Jizraela, grada koji je bio na 
zapadnoj strani ravnice Ešdrelon. Ispred sinagoge je Isus izliječio mnoge. Ostao je 
samo nekoliko sati u Jizraelu, tako da ga Magdalena nije susrela. Da ide s njom 
vidjeti Isusa, Magdalenu je nagovorila Marta. Tamo je samo čula o njegovim 
čudesima, i to s usana onih koje je izliječio. Tu su se sestre razdvojile, a Magdalena 


ode do Magdale. 


Slijedeće mjesto u kojem sam vidjela Isusa bijaše Hai, nedaleko Betela, a bilo je 
devet sati udaljeno od mjesta krštavanja. Hai je u stara vremena bio razoren, a 
poslije djelomično obnovljen. Bijaše to malo zabačeno mjestašce. Isus je tamo liječio 


i poučavao. 


Među Farizejima Haia bijahu neki koji su bili prisutni u Hramu kad je Isus poučavao 
kao dvanaestogodišnjak. Sad su se oni toga prisjetili, i to kao čina licemjerstva. 
Rekoše, u sinagogi je poučavao učene ljude i zauzevši mjesto među njima, 
raspravljajući s njima, kao da zahtijeva odgovor od njih, obraćao im se riječima, kao 
npr.: «Što o tome misliš? Reci mi, kad će Mesija doći?» , te ih je tako navodio da se 
očituju i iskažu svoje mišljenje, a završio je pokazujući svoju vlastitu superiornost u 
znanju. Sad su oni međutim postavljali Isusu otvorena pitanja, da nije možda on to 


Dijete. 


7. Isus dopušta krštavanje na Jordanu 


Iz Hai Isus ode do mjesta gdje je prije Ivan krstio na Jordanu, tri sata udaljenom od 
Jerihona. Andrija i mnogi učenici dođoše iz mjesta koje je bilo udaljeno oko jedan 
sat, kako bi ga susreli. Tamo bijaše i nekoliko Ivanovih učenika, od kojih su neki bili 
iz Nazareta. Neki od njih krenuše naprijed do maloga sela Ono, oko sat udaljenoga 
od mjesta krštavanja. Tu im je rečeno da je tu Isus proveo Šabat i da je liječio. Oni 
rekoše narodu da Isus nastavlja Ivanov rad i učenje, i da otvoreno i efikasno izvodi 
ono čemu je Ivan postavio temelje. Izvan Ono, oko sat i pol od mjesta krštavanja, 
bijaše jedna privatna gostionica u kojoj se Isus smjestio. Lazar je u njoj platio sve za 
njega, ostavivši tamo čovjeka da kuha, premda je Isus često jeo hladne obroke. Kad 
je bio u ovom dijelu zemlje, ova je gostionica služila Isusu kao mjesto odmaranja, i 
odatle je Isus odlazio naučavati po okolnim selima. Kad je na Šabat stigao u Ono, 
učio je u sinagogi, izliječivši mnoge bolesnike koje su mu donijeli, a među njima i 


iznurenu siromašnu ženu, koja je patila od krvarenja. 


U tim zadnjim danima, Herod je često posjećivao Ivana, ali Ivan ga je uvijek tretirao 
s prijezirom, kao preljubnika. Herod je osjećao da je Ivan u pravu, ali njegova 
supruga bijaše bijesna na Ivana. Ivan nije više krštavao, a sada je stalno 


propovijedao o Isusu. Sve kandidate za krštenje, slao je preko Jordana k Isusu. 


Na mjestu krštavanja, dogodile su se mnoge promjene učinjene od učenika, a sve 
prema Isusovim naredbama. Sad je mjesto poprimilo svečarski izgled, a stvari su bile 
bolje uređene, nego kad je Ivan bio ovdje. Zbog mnoštva koje je željelo prijeći rijeku, 
skela je bila premještena nešto niže niz rijeku. Mjesto na kojem su Andrija, Saturnin i 
drugi učenici krštavali, bijaše mali otočić u rijeci, na kojem je i sam Isus bio kršten. 
Sad je mjesto bilo prekrito velikim tendama. Dok su učenici krštavali, Isus je 
propovijedao aspirantima za krštenje. Bazen u kojem je sam Isus bio kršten, sad 
bijaše skroz izmijenjen. Pet pokrivenih kanala koji su vodili od rijeke do bazena, sad 
je bilo otkrito. Četiri kamena iz centra, kao i onaj veliki trokutasti, crveno prošarani, 
koji je bio na rubu, a na kojem je Isus stajao kod krštenja, kad je Duh Sveti sišao na 


njega, bijahu sad uklonjeni. Bili su odnijeti na novo mjesto krštavanja. 


To mjesto na kojem je sam Isus bio kršten, bijaše u davnini isto mjesto na kojem je 
počivao Kovčeg saveza, a kamenje koje je bilo u bazenu krštenja, bijaše kamenje u 
koritu rijeke Jordan, na kojima je sam Kovčeg počivao. Te činjenice su znali samo 
Isus i Ivan, a nikome drugome o tome nisu ni govorili. Tako je jedini Gospodin znao 
o kamenju koje je sada činilo temelje bazena za krštenje. Židovi su odavna zaboravili 
mjesto počivanja Kovčega saveza, a to također nije bilo obznanjeno ni učenicima. 
Andrija je isklesao malu okruglu udubinu u trokutastom kamenu, koji je počivao na 
četiri druga kamena, u udubini ispunjenoj vodom, a koja je okruživala kamenje kao 
neki kanal. Ova je voda, kao i ona iz bazena trokutasta kamena, donijeta iz Isusova 
bazena krštenja, a Isus ju je blagoslovio. Kad su novokrštenici stajali u kanalu oko 
trokutasta bazena, voda bi im dosezala skroz do prsa. 


Blizu mjesta krštavanja bijaše neka vrsta oltara na kojem su odlagane kršteničke 
haljine. Dva bi učenika polagala ruke na ramena krštenika, dok bi Andrija ili Saturnin, 


a ponekad i neki drugi učenik, uranjali skupljene dlanove u vodu, grabili vodu i tako 


tri puta polijevali glavu krštenika, krsteći ih u ime Oca, Sina i Duha Svetoga. 
Krštenici, kao i kumovi, nosili su duge bijele haljine, opasane pojasom, a s ramena im 


visjele neke bijele trake, kao široke štole. 


Ivan je imao običaj krštavati školjkom s tri rupe, otkuda je voda tekla u tri potočića, a 
riječi koje je izgovarao bijahu Jahvine, koje mu je Jahve taj tren poslao, ponekad 
drugačije nego što su učenici sad izgovarali kod krštenja. 

Nitko tko je kršten od Ivana nije ponovo krštavan. Ali, mislim da je nakon silaska 
Duha Svetoga, krštenje ponovo podjeljivano kraj bazena Betsaida. Na mjestima 
krštenja nije bilo nijedne žene. Krštenje trostrukim uranjanjem krštenika u vodu, prvi 


put sam vidjela na bazenu Betsaida. 


Isus je poučavao s jednog uzdignutog mjesta na otvorenome. Za vrijeme dnevne 
vrućine, razvukli bi tendu ili šator. Teme poučavanja bijahu krštenje, pokora, dolazak 
Kraljevstva Božjeg i Mesije, kojega ne bi trebali tražiti među dostojanstvenicima 
ovoga svijeta, već među sirotinjom i malenima. Opisao je krštenje kao čišćenje, 
ispiranje, dok je Ivanovo krštenje bilo krštenje pokore. Govorio je također i o 


krštenju vatrom, krštenju Duhom, koje još nije došlo. 


Grmlje i stabla koja je Ivan posadio oko Isusova otočića krštenja, već je pustilo 
gornje granje, ali stablo koje je raslo u samom bazenu krštenja, sve je nadvisivalo. 
Na samom vrhu stabla vidjela sam lik malog djeteta. Činio mi se kao da izranja iz 
trsa, a svoje male ruke pruža u činu raspršenja žutih jabuka u jednoj ruci, i ruža u 
drugoj. Bio je to ostatak uresa blagdana koji se slavio za početak Isusove misije 


krštavanja. 


Isus je sad otišao s nekoliko učenika prema jugozapadu k zapadnoj obali Mrtvog 
mora. Ušao je u regiju u kojoj je Melkisedek boravio kad je mjerio Jordan i planine. 
Davno prije Abrahama, vodio je pretke Patrijarha u ovu zemlju. Ali grad koji su tad 
izgradili bijaše uništen sa Sodomom i Gomorom. U to sam vrijeme vidjela udaljeno 
sat i pol od obale Mrtvog mora u unutrašnjost, usred jedne izolirane i puste regije, 


ogromne spilje i crne nazubljene stijene, ruinirane zidove i stupove u ruiniranom 


gradu Hazezon Tamaru. Tamo gdje je sad Mrtvo more, prije je bio smještaj ovih 
bezbožnih gradova, i kraj njih je tekla rijeka Jordan. Tu je tada rijeka bila široka 
četvrt sada hoda. 


Ljudi koji su u Isusovo vrijeme boravili u spiljama i ruiniranim građevinama svih 
vrsta, a koje su bile na izvjesnoj udaljenosti od Mrtvog mora, ne bijahu pravi Židovi. 
Oni su bili robovi koji su pripadali skitalačkim plemenima, koja su se naselila u ovim 
krajevima, a morali su izvršavati sve vrste zemljoradničke tlake. Bili su siromašni i 
ponizni, i vrlo zapušteni. Oni su gledali na Isusov dolazak među njih kao na neku 
nevjerojatnu uslugu, pa su mu iskazivali ljubaznost i gostoprimstvo. Isus je tamo 


izliječio mnoge. 


Danas ta regija nije toliko zapuštena i suha, kao u Isusovo vrijeme, ali je u rana 
vremena bila nevjerojatno plodna i ljupka. Promijenjena je u Abrahamovo vrijeme, 
kad je nastalo Mrtvo more, iz jedne od najplodnijih regija u pustoš i suhoću. Obale su 
Jordana tada bile ozidane kamenim zidom, a na njima je nekoć stajao veliki broj 
gradova i gradića, kao i prelijepih planina i brežuljaka između tih gradova. Cijela je 
regija bila posuta jarcima s palmama datulja, vinogradima, voćnjacima i žitnim 


poljima. Ta se blagodat ne može opisati. 


Prije nastanka Mrtvog mora, Jordan je bio podijeljen u dva toka, a tekao je između 
gradova koji su poslije potopljeni. Jedan od ovih tokova je tekao istočno, primajući u 
svoje korito mnoge manje pritoke. Drugi tok je natapao pustinju kroz koju je Sveta 
obitelj bježala u Egipat, pa tamo sve do regije Mare, gdje je Mojsije pretvorio gorke 
vode u slatke, i gdje su Anini preci nekoć boravili. Tamo u okolici tih gradova bijahu i 
rudnici soli, ali oni nisu imali utjecaja na kakvoću vode brojnih okolnih potoka. 
Plemena koja su boravila u toj regiji, koja je poslije postala suha, koristili su vode 


Jordana, koje su inače bilo vrlo dobre. 


Daljnji Abrahamovi preci, koji su nastanjeni od Melkisedeka u Hazezonu, postali su 
vrlo degenerirani, a Abraham je bio, prema Božanskoj milosti, odveden u Obećanu 


zemlju. Melkisedek je bio u ovim krajevima davno prije nego je Jordan postojao. On 


je izmjerio i odredio sve. Često je dolazio i odlazio, a ponekad su ga pratila dvojica 


muškaraca, koji su čini se bili robovi. 


Isus je poslije otišao sa svojim učenicima u smjeru Betlehema. Nakon svoga krštenja, 
prešao je Dolinu pastira. U svojim osnovnim potrebama ljudi su zavisili o trgovačkim 
karavanama koje su prolazile. To bijaše oko četiri sata udaljeno od Betanije i na 


granicama između Judeje i Benjamina. 


U Betaniji bijaše puno opsjednutih. Istrčali su van grada, vičući da dolazi Isus. Isus 
im zapovijedi da se pokriju, pa oni brzo spletoše pregače od lišća. Isus ih oslobodi od 
zlih duhova i kad je ulazio u grad, posla im natrag glasnika s odjećom. Među njima 


bijaše onih koji su se često njihali tijelom u velikim naklonima. 


Andrija i pet učenika napustiše mjesto krštavanja, te krenuše prije Gospodina u 
Betaniju, kako bi najavili njegov dolazak i da obavijeste narod da će tamo Isus slaviti 
Šabat. 

Isus i njegovi učenici odsjedoše u gostinjcu, u jednom od onih slobodnih gostinjaca, 
kakvi su u ono vrijeme bili posvuda, radi smještaja putujućih učitelja i rabina. Lazar, 


Josip iz Arimateje i drugi iz Jeruzalema, dođoše tamo susresti Isusa. 


Isus je naučavao u sinagogi, također sjedeći na kamenom sjedištu, koje je stajalo na 
javnom mjestu namijenjenom za tu svrhu (katedra). Posvuda po uglovima i ulicama 
narod se tiskao, a škola je bila pretijesna za sve primiti. Učenici mu dovodili 
bolesnike, probijajući se kroz narod, te Isus izliječi mnoge od raznih bolesti. Lazar i 


Josip Arimatejski stajaše po strani. 


Na završetku Šabata, Gospodin se vrati u Ono sa svojim učenicima. Prošli su kroz 
mali gradić Betalju, jedno od odmorišta Djece Izraelove nakon što su prešli Jordan, 
jer nisu svi prešli istovremeno i na istom mjestu. Prelazili su u grupama na raznim 
mjestima suhog korita rijeke. Kad su stigli u Betalju, uredili su odjeću i opasali se. 


Isus prijeđe kamen gdje je Zavjetna škrinja počivala, a gdje je i Ivan slavio blagdan. 


Lazar i Josip Arimatejski se vratiše u Jeruzalem. Nikodem nije došao. Bio je više 
rezerviran, zbog službe koju je imao, ali je štovao Isusa u tajnosti, a pri kraju je 


zaštitio malu Zajednicu od prijetnji koje su joj prijetile. 


Sutradan je bio prvi dan fešte mladog mjeseca. Ugledah da su službenici i civilni 
funkcionari u Jeruzalemu slavili blagdan. Bio je održavan kao blagdan radosti, dan 


odmora, često tad ne bijaše ni krštavanja. 


Zastave su za blagdan mladog mjeseca vijorile s dugih motki na krovu sinagoge. 
Veliki čvorovi bijahu napravljeni u intervalima na kolcima, a između njih svezana 
sukna. Broj čvorova je pokazivao, onima još iz daleka, koji je mjesec upravo 


započinjao. Takve su zastave bile korištene kao i signali pobjede ili opasnosti. 


Cijeli je dan Isus bio zauzet pripremanjem za krštenje naroda koji se tamo okupio u 
predvečerje, a logorovao je uokolo. Ali ne bijaše krštenja, jer se blagdan počeo slaviti 
u spomen smrti zločestog kralja (Aleksandar Janus). Mjesto krštavanja bijaše lijepo 
urešeno i aranžirano. Vrlo rano drugoga dana, Andija i drugi učenici počeše krštavati 


one koje je Isus pripremio dan prije. 


Sinoć se Lazar vratio s Obedom, Šimunovim sinom, a s njima je vrlo rano išao i Isus 
u okolicu Betlehema. Prošli su između Betalje i Ofre, koja je bila više zapadnije. Isus 
nastavi put s Lazarom, kako bi čuo koji izvještaji kolaju o njemu u Jeruzalemu, ali da 
i Lazaru udijeli neke instrukcije, a koje će Lazar prenijeti maloj Zajednici, kako da se 
vladaju u pojedinoj situaciji. 

Krenuli su cestom kojom su nekad išli Josip i Marija kad su išli u Betlehem. Nakon 
skoro tri sata stigoše do siromašnog stana nekih pastira. Lazar je ispričao Isusu sve 
što narod o njemu govori u Jeruzalemu, da narod govori o njemu s dozama rezerve, 
a djelomično i potpore. Govorili su da će vidjeti hoće li doći u Jeruzalem za Pashu, a 
ako dođe, da li će izvoditi svoja čudesa u velikom gradu, kao među budalastim 
narodom Galileje. Također je rekao Isusu o farizejskim špijunima i o onome što 
izvještavaju o njemu u raznim mjestima. Isus ohrabrivaše i tješiše Lazara, pa mu 


skrenu pažnju na razne odlomke Proroka, gdje je sve ovo već prorečeno. Reče mu da 


će još osam dana biti kraj Jordana, pa će se onda vratiti u Galileju, a onda će doći u 
Jeruzalem na Pashu, a nakon toga će pozvati svoje učenike. Isus utješi Lazara u 
svezi Magdalene, da je već kad je pala posijana iskrica spasenja u njenu dušu, a ona 


će je jednom potpuno zapaliti. 


Veliki dio dana su proveli zajedno s pastirima, a ovi ih počastiše mlijekom, kruhom, 
medom i voćem. Tamo su inače boravile 21 udovica pastira. Neke su imale odrasle 
sinove, koji su ih uzdržavali u njihovoj starosti. Njihova su boravišta bila više ćelije, 
odvojene od drugih živicom od grmlja. Neke od ovih žena su posjetile Spilju rođenja i 
ponudile su tada darove. Isus je ovdje poučavao. Ušao je u neke od ćelija, i izliječio 
bolesne. Jedna je bila vrlo stara i bolesna, ležala je na ležaju od lišća. Isus je izvede 


pruživši joj ruku. Žena je ozdravila i oporavila se od slabosti. 


Lazar i Obed se vratiše u Jeruzalem, dok je Isus nastavio posjećivati i liječiti bolesne. 
Oko tri popodne vidjela sam ga ponovo na mjestu krštavanja. 


8. Isus u Aduminu i Nebu 


Isus je s većinom svojih učenika prošao kroz Betalju i Adumin. Adumin bijaše 
zabačeno mjesto, u strašnoj divljini, u planinskom kraju, ispresijecanom brojnim 
gudurama. Put je vodio između stijena, a na nekim mjestima bijaše toliko uzak, da je 
jedva magarac mogao proći. Mjesto je bilo tri sata udaljeno od Jerihona, u nekako 
tako zabačenom kraju, na granicama Benjamina i Jude, da ga prije nisam ni zapazila. 
Kraj je bio nevjerojatno krševit. Adumin je bio grad-utočište, gdje su kriminalci bježali 
od smrtne kazne. Bili su držani u zatvoru dok se ne bi popravili, ili su kaznu odrađivali 
u kamenolomu ili pak angažirani na nekim drugim teškim fizičkim poslovima. Mjesto 


je zbog toga dobilo naziv 'Crvena staza tj. Krvava staza'. 


Ovaj je grad-utočište postojao još i u Davidovo doba. U vrijeme prvih progonstava 
Zajednice, nakon Isusove smrti, došlo je do njegova napuštanja, do njegova 
izumiranja. Kasnije je tamo izgrađen samostan, koji je služio kao utočište, kao 


tvrđava za prve religiozne čuvare Svete grobnice. (opaska: sestra Emmerick sigurno 


misli na religiozne redove utemeljene od strane jeruzalemskih biskupa, radi zaštite 
Svete grobnice) 

Ljudi su se ovdje uglavnom uzdržavali vinogradarstvom ili uzgojem drugih plodova. 
Bila je to stvarno zastrašujuća divljina, koja je uglavnom bila sami krš, same gudure, 
koje su se znale odlomiti i survati u provaliju, odnoseći sa sobom svoje loze i 


plodove. 


Put koji je vodio iz Jerihona do Jeruzalema, nije prolazio kroz Adumin, nego je bio 
zapadnije, a s te strane ne bijaše prilaza do Adumina. Ali onaj od Betalje do 
Adumina, bijaše presječen drugim, koji je vodio od Pastirske doline do Jerihona, a 
bijaše udaljen oko sat i pol od Adumina. Blizu ovog raskrižja bio je jedan vrlo uzak i 
opasan prolaz, na kojem se nalazilo i kameno sjedište (katedra). To je bilo mjesto 
gdje se nekada davno dogodio događaj, na kojem je Isus bazirao priču o Milosrdnom 


Samarijancu i čovjeku koji je upao u šake razbojnika. 


Dok se Isus sa svojim učenicima približavao Aduminu, skrenuo je malo s puta, kako 
bi malo poučavao. Sjedeći na katedri, okružen učenicima i narodom iz okolice, Isus je 
poučavao govoreći o događaju i Milosrdnom Samarijancu (Samaritancu). 

U Aduminu se slavio Šabat. Isus je poučavao u sinagogi, opisujući prispodobu o 
prednosti bijega kriminalaca u gradove-utočišta, na što je aludirao, kako se to treba 
zahvaliti milosti činjenja pokore na ovom svijetu. Isus je također izliječio nekoliko 
bolesnika, većinom od vodene bolesti. Kad je Šabat završio, Isus se s učenicima vrati 


do mjesta krštavanja. 


Sutra navečer, Isus ode sa svojim učenicima do grada Nebo, smještenom na 
suprotnoj strani Jordana, u podnožju planine Nebo, čija je visina bila tolika, da je 
trebalo nekoliko sati kako bi se stiglo do vrha. Glasnici su bili unaprijed poslani, kako 
bi obavijestili narod da dolazi Isus liječiti i poučavati. 

Stanovništvo je bilo miješano, Egipćani, Moapci i Izraelci koji su se u davnini okaljali 
idolatrijom. Ovi su Izraelci već bili potaknuti Ivanovim propovijedanjem, ali još uvijek 
nisu imali hrabrosti otići do Isusova mjesta za krštenje, kako bi se krstili. Mislim da se 


nisu usuđivali. Radi nekog zločina njihovih predaka, (sad se ne mogu sjetiti kojega), 


drugi su ih Židovi prezirali. Nisu se usuđivali slobodno ići zemljom, nego su išli samo 
na određena mjesta. Sad su došli Isusu, ponizno ga moleći da ih krsti. Sa sobom su 
učenici u kožnim čuturama donijeli vode iz bazena krštavanja, a čuturice su pak 


čuvali neki drugi učenici. 


Nebo je bilo oko sat i pol udaljeno od Jordana, od kojega ga je razdvajala planina, i 
oko pet-šest sati od Maheruša. Okolna zemlja nije bila plodna. Kako bi došli u grad 
Nebo, morali ste prijeći rijeku, popeti se na planinu i onda sići na drugoj strani. Baš 
nasuprot mjestu krštavanja, stajala je planina, a iza nje bijaše grad Nebo. Grad je bio 
prilično velik, utemeljen na brežuljcima, odvojen dolinom od planine istoimenog 
imena. U gradu je još uvijek stajao poganski hram, ali je bio zatvoren i nešto je bilo 


izgrađeno oko njega. 


Isus je poučavao s katedre i na otvorenom, pripremajući ljude na krštenje, a učenici 
su krštavali. Bazen za krštavanje bijaše iznad rezervoara punog vode. Bazen je bio 
napunjen do određene razine, a u njega su novokrštenici stupali. Učenici su donijeli 
sa sobom odjeću za krštenje, a donijeli su je tako da su je omotali oko tijela. U tu su 
odjeću oblačili novokrštenike za vrijeme ceremonije. Odjeća je u bazenu plutala oko 
njih. Nakon krštenja, na ramena novokrštenika je postavljana neka vrsta plašta. Kad 
je Ivan krstio, bila je to neka vrsta štole, široke kao ručnik. Ali kad je Isus krstio, 
bijaše to više kao neki manji plašt, na kojem je bila pričvršćena štola, kao traka 


obrubljena resama. 


Novokrštenici bijahu uglavnom mlađarija i starci u godinama, jer su se muškarci 
srednjih godina ustručavali, jer su morali postati boljima. Isus je izliječio mnoge 
bolesne koje su mu donijeli na nosiljkama, uglavnom od vodene bolesti i groznice. 


Među poganima nije bilo toliko opsjednutih, kao među Židovima. 


Isus je blagoslovio i vodu za piće, koja ovdje nije bila dobra. Bila je blatna i boćata. 
Skupljala se među stijenjem, odakle su je nosili u čuturama i mješinama, izlijevajući 
je u rezervoar. Isus je blagoslivljao znakom križa, a polagao je i ruke na određena 


mjesta tla. 


Na svom povratku, navratio je i u gostinjac izvan Ono. Isus i učenici su proveli 
najveći dio dana na putu, od Neba do skele. Isus je poučavao cijeli dan. Put je bio 
načičkan kolibama i šatorima, u kojem su žitelji Neba prodavali svoju robu putnicima 
namjernicima, uglavnom plodove i lozovaču. Ove je trgovce Isus poučavao. Prije 


večeri se s učenicima vratio do svoga gostinjca, na mjestu krštavanja. 


Isus je poslije išao po okolici, poučavajući ponaosob ili u grupama seljake. Među 
njima bijaše puno dobrih duša, koji su u vrijeme kad je ovdje Ivan krstio, opskrbljivali 
narod hranom. Čini se da je Isus tražio svakoga ponaosob, čak i one u 
najzabačenijim krajevima, jer uskoro je namjeravao napustiti ove krajeve i otići u 


Galileju. 


Nakratko se zaustavio u kući bogatog seljaka, čija su polja bila nepregledna, 
prekivala su cijelu planinu. Na jednoj je strani planine već započinjala žetva, dok je 


na drugoj tek bila sjetva. Isus je poučavao u prispodobama o sijanju i žetvi. 


Ovdje je bila i jedna urušena kamena katedra, koju su prije u davnini koristili Proroci. 
Seljaci su je vrlo lijepo obnovili, i s nje je Isus poučavao. Nekoliko takvih mjesta za 
poučavanje bijaše nanovo obnovljeno otkad je Ivan ovdje krstio. On je to i naredio, 
jer i to je bio njegov dio pripreme puta. Od vremena Proroka, ove su se katedre, kao 
i kod nas postaje Križnog puta, polako urušavale i propadale. Ilija i Elizej su često 


posjećivali ove krajeve. 


Isus je ujutro slavio Šabat u Ono, a nakon Šabata je slijedio blagdan, koji mora da je 
imao neke veze s voćem, jer vidjela sam kako tih dana nose pune košare voća u 


sinagogu i vijećnicu. 


Uređenje mjesta krštenja je već učinjeno od strane učenika. Blizu mjesta na kojem je 
počivala Zavjetna škrinja, sad bijaše razbacano oko dvadesetak boravišta. Bethabara 
nije bila na samoj obali, nego oko pola sata od skele. Od skele do sadašnjeg Ivanova 


mjesta krštavanja do iza Bethabare, bijaše dobra ura i pol hoda. 


Vidjela sam Isusa kako ide od kuće do kuće u gradu Ono. Isprva nisam znala zašto to 
čini, ali sam kasnije čula da je to bilo zbog desetine, nagovarao je ljude neka davaju 
desetinu. Podsjećao ih je također i na milostinju, koja je bila uobičajena na blagdan 
voća, koji je upravo započinjao. Tu je večer slavio Šabat u sinagogi gdje je i 


poučavao. 


Nakon toga, započele su pripreme za ovogodišnji voćni festival. Bila je to trostruka 
fešta: prvo, podsjećala je na pupanje stabala, drugo, danas se davala desetina svih 
plodova i treće, bio je to blagdan zahvale za plodnost zemlje. 

Isus je poučavao o svim ovim stvarima. Svi su jeli puno voća. Na stolovima su se 
nalazile figure koje su bile izrađene od voća, a davane su sirotinji na konzumiranje. 


Oko dvadesetak novo pridošlih učenika tada pristupi Isusu. 
9, Isus u Fazaelu liječi kćer esena Jaira. Magdalenin prvi poziv na obraćenje 


Na kraju blagdana, Isus napusti Ono s dvadeset i jednim učenikom, pa nastavi prema 
Galileji. Put ga je vodio kroz regiju u kojoj je Jakov imao jedno polje, a među tim 
pastirskim kolibama bijaše i ona u koju nisu htjeli primiti Mariju i Josipa, kad su 
onomad išli u Betlehem. Isus posjeti žitelje gostinjca koji su gostoljubivo primili 
Josipa i Mariju. Tamo je i poučavao o gostoljubivosti i negostoljubivosti. Tamo u 
gostinjcu na pouci bijahu i oni pastiri koji su odbili gostoprimstvo Svetoj obitelji. 
Tamo je i ostao preko noći, nagovarajući ih na obraćenje i krštenje. Gazdarica je još 


uvijek bila živa, premda je ležala na bolesničkoj postelji. Isus je izliječi. 


Tad je prošao kroz Arumu, gdje je već jednom bio i prije. Jair, potomak Esena 
Kariota, stanovao je u okolici Fazaela, inače prezrenog mjesta među Židovima. On je 
prije molio Isusa da mu izliječi bolesnu kći, a Isus je obećao da će to i učiniti, premda 
ne odmah. Iako je Jairova kći bila mrtva, Jair je ipak poslao glasnika, neka ode do 
Isusa i podsjeti ga na njegovo obećanje. Isus je otposlao svoje učenike naprijed, 
naznačujući im mjesto gdje će se ponovo sastati, a on sam s Jairovim glasnikom ode 


natrag u Fazael. 


Kad je ušao u Jairovu kuću, kći je već ležala omotana u povoje za ukop. Okolo nje 
bijaše uplakana rodbina i prijatelji. Isus naredi susjedima da uđu unutra i da skinu 
mrtvačke povoje. Tad uze mrtvu djevojku za ruku i naredi joj da ustane. Imala je oko 
16 godina i nije bila baš dobra. Nije ljubila svoga oca, premda ju je on hvalio i cijenio 
iznad svega. On je bio pobožan i milostiv, nije se libio razgovarati sa sirotinjom i s 
prezrenima. To je bio izvor prezira njegove kćeri prema njemu. Isus ju je podigao iz 
mrtvih, i dušom i tijelom. Promijenila se i kasnije se pridružila svetim ženama. Isus 
upozori prisutne da ne razglašavaju nikome ovo čudo kojem su svjedočili. Zbog toga 
nije ni dopustio učenicima da ga prate. Inače ovo nije onaj Jair iz Kafarnauma, čiju je 


kći također poslije oživio. 


Iz Fazaela Isus krene prema Jordanu, kojega je i prešao, pa nastavi prema sjeveru 
kroz Pereju, sve do Sukota, gdje je opet prešao na zapadnu obalu rijeke, i nastavio 


prema Jizraelu. 


Isus je poučavao u Jizraelu, a izveo je i mnoga čudesa pred mnoštvom naroda. Svi 
učenici iz Galileje sad bijahu okupljeni oko Isusa. Natanel Kased, Natanel mladoženja, 
Petar, Jakov, Ivan, sinovi Marije Kleofine, svi bijahu tu. Lazar, Marta, Serafija 
(opaska: Veronika), Ivana Kusa, svi su došli iz Jeruzalema posjetiti Magdalenu u 
njenu dvorcu u Magdali, kako bi je nagovorili da ide s njima u Jizrael, da vidi, kad već 


ne želi čuti mudrost, rječitost i ljupkost najljepšeg Isusa, o kome cijela zemlja priča. 


Magdalena je popustila nagovaranju žena. Okružena taštinom i sjajem krene s njima. 
Dok je stajala kraj prozora jednog gostinjca, buljeći dolje na ulicu, ulicom dođe Isus 
sa svojim učenicima. Dok je prolazio kraj gostinjca pogleda je oštro, pogledom koji je 
probadao dušu. Magdalena je odmah osjetila zbunjenost koja ju preplavi. Žestoko 
dirnuta i napadnuta valom osjećaja, jurnu van iz gostinjca, nagnana nesavladivim 
osjećajem svoje vlastite bijede, utrča u kuću gdje su bili okupljeni gubavci i žene koje 
su patile od krvarenja. Bila je to neka vrsta bolnice pod nadzorom Farizeja. Ljudi iz 


gostinjca iz kojeg je Magdalena pobjegla, znajući za način života kojim živi, povikaše 


za njom: 'To je baš pravo mjesto za nju, među gubavcima i ljudima koji pate od 
krvarenja (refluksa). 


Magdalena je pobjegla u kuću gubavaca zbog osjećaja koji ju je preplavio, zbog 
osjećaja vlastite nevrijednosti, kad ju je Isus pogledao. Inače je gradila svoj položaj u 
društvu, među drugim ženama, kroz motiv ponosa, jer nije htjela biti u društvu 
sirotinje ili običnih ljudi. Praćena Lazarom, vrati se u Magdalu s Martom i drugim 
ženama. Slijedeći Šabat su slavili tamo u Magdali, koja se inače hvalila svojom 


sinagogom. 
10. Isus u Kafarnaumu, Genabrisu i Kislot-Taboru 


Predvečer Isus ode slaviti Šabat u Kafarnaum. Majku nije vidio dok Šabat nije 
završio, jer nije odmah išao do nje kad je došao u grad. U gradu je Isus poučavao, a 
boravio je u kući koja je pripadala mladoženji iz Kane. Tamo su bili okupljeni i 


učenici. Isus je propovijedao cijeli dan, sve do završetka Šabata. 


Dovodili su mu brojne opsjednute i bolesne iz okolice. Otvoreno ih je liječio pred svim 
svojim učenicima, izgoneći đavle u prisutnosti sve većeg i većeg mnoštva naroda. Iz 
Sidona su došli glasnici, moleći ga da pođe s njima, ali on odbi. Tad su došli drugi iz 
Cezareje Filipove, iskreno ga nagovarajući da pođe s njima, ali on ih ljubazno odbi 
rekavši, do nekog budućeg dana. 

Mnoštvo je postajalo sve veće i veće, da je na završetku Šabata Isus odlučio otići s 
nekim svojim učenicima, pobjegavši u planinski kraj, oko sat vremena sjeverno od 
grada. Taj se kraj nalazio između jezera i ušća rijeke Jordan, bijaše pun gudura. U 
jednoj od njih, Isus se povuče malo nasamo moliti. Ovo je ona ista planina s koje će 


poslije vidjeti Petra i Zebedejeve sinove na jezeru. 


Učenici koji su ga pratili siđoše do boravišta ribara, blizu jezera, kako bi im najavili da 
Isus dolazi. Andrija je ostao u Kafarnaumu, poučavajući i objašnjavajući mnoštvu 


Isusove riječi. 


Predvečer je Isus otišao do svoje Majke, koja je boravila u kući između Betsaide i 
Kafarnauma. Tamo su već bili Lazar i Marta, kao i druge žene iz Jeruzalema. Oni su 


bili na putu iz Magdale. Došli su posjetiti Mariju prije nego li nastave za Jeruzalem. 


Isus reče da je Marta previše zabrinuta, jer je Magdalena već duboko u duši 
potresena, premda se opet vratila svome starom načinu življenja. Još uvijek nije 
napustila svoju finu odjeću, kao što je i izjavljivala, da žena na njenom položaju ne 


može biti odjevena tako jednostavno, kao obične žene, itd. 


Budući je sad u gradu započinjao blagdan zahvale radi smrti čovjeka koji je žestoko 
prekršio Zakon, koji je naredio postavljanje nekih idola u Hram, Isus je ponovo 
poučavao u Kafarnaumu. Opet su mu dovodili bolesne, od kojih je mnoge izliječio. 
Opet su u dolazili i glasnici iz drugih mjesta, kako bi ga pozvali da pođe s njima. 

U to je vrijeme oko Isusa bilo nekih vrlo ozlojeđenih Farizeja, pa su mu proturječili na 
neke njegove pouke. Pitali su ga, čemu sva ta strka, jer je cijela država u komociji i 
neradu zbog Njega, jer on javno poučava i tako svaki dan prikuplja sve više svojih 
sljedbenika. Isus ih žestoko prekori, rekavši im da će poučavati još i više, i da će 


djelovati još otvorenije. 


Tu je večer započeo blagdan radi spomena na veliku pobjedu izvojevanu od strane 
drugih plemena nad Benjaminovim plemenom, radi nekog sramnog grijeha. Vidjela 
sam da se u kraju oko Fazaela, gdje će poslije Isus uskrsnuti Jairovu kći, kao i oko 
Arume, Gibee, itd., ovaj dan održavao s posebnom striktnošću, jer ta mjesta bijahu 
pozornica tih događaja. Vidjela sam da su žene u tim mjestima, nudile neke darove, 


igrajući glavnu ulogu u slavlju blagdana. 


Te je noći Isus s Andrijom, Petrom, sinovima Marije Kleofine i Zebedejevim sinovima, 
bio odveden od Natanela Kaseda u Genabris, njegovo rodno mjesto. Tamo je Natanel 
utemeljio jedan gostinjac za Isusa. Isus nije ušao u Natanelovu kuću kad je pokraj 
nje prolazio, nego odmah ode u grad. Natane! mladoženja i njegova mladenka 


također su posjetili Kafarnaum i Jizrael u to vrijeme. 


Mjesto krštavanja, blizu Ono, bijaše naizmjence čuvano od žitelja. Isus je poučavao u 
Genabrisu i izliječio je neke jako opsjednute. Glavna cesta za promet je vodila kroz 
grad. Žitelji nisu bili tako poučljivi, kao oni blizu jezera. Premda se nisu otvoreno 


suprotstavljali Isusu, ipak su mnogi hladno primali njegovo učenje. 


Osim budućih apostola, u Genabrisu je još bio i Jonatan, Petrov polubrat. Drugi su se 
apostoli raštrkali oko Kafarnauma i Betsaide, poučavajući i opisujući sve što su čuli i 


vidjeli od Isusa. 


Iz Genabrisa, Isus s budućim apostolima ode do Betulije, udaljene oko tri sata od 
Genabrisa, a pet od Tiberijade. Mjesto bijaše blizu Jizraela. Betulija je ležala na vrlo 
krševitoj visoravni, da je izgledalo kako će se svaki čas survati u provaliju. Dijelovi 
njenih zidina bijahu toliko široki, da su se po njima mogla voziti zaprežna kola. Put 
odavde do Nazareta prolazio je pokraj planine Tabor, odakle je bilo samo par sati do 


Nazareta, idući prema jugu. 


Natanel Kased je u to vrijeme predao svoj ured svome bratu ili rođaku. On će 
ubuduće slijediti Isusa. 

Kad je Isus ulazio u Betuliju, opsjednuti počeše vrištati za njim. Stigavši na tržnicu, 
Isus stade blizu katedre, poslavši neke učenike s uputama k upravitelju sinagoge, da 
otvori sva vrata. Druge je učenike otposlao da idu od kuće do kuće pozvati 
stanovnike na pouku. Sinagoga je bila okružena vratima između stupova, a bio je 


običaj da se vrata otvore kad se očekivala velika navala naroda. 


Isus je ovdje poučavao o malom sjemenu pšenice, koje mora pasti u zemlju. Za 
vrijeme svoga boravka, stanovao je u gostinjcu koji je bio pripremljen za njega. 
Ovdje mu se Farizeji nisu otvoreno suprotstavljali, ali su ipak mrmljali, a Isus je znao 
da to čine, jer su se bojali da će on slaviti Šabat među njima. On to i kaza svojim 
učenicima, rekavši da će za par sati krenuti dalje, u mjesto na sjeverozapadu, k 
Taboru. Sad se ne mogu sjetiti naziva tog mjesta, ali znam da su se žitelji uzdržavali 


bojanjem svile, koja se koristila za nakit i rese. 


I ovdje je Isus izliječio bolesne. Tu su došli i svi učenici koji su bili zaostali ili su bili 


raštrkani po okolici. 


Budući je Isus, zbog mrmljanja Farizeja, napustio Betuliju, poučavao je van grada, na 
oko četvrt sata udaljenom mjestu, gdje se nalazila kamena katedra. Okolo su bili 


ruinirani zidovi, a mjesto je izgledalo kao da je nekad pripadalo gradu. 


Oko tri popodne, Isus stiže u Kislot, koji je bio skoro tri sata udaljen, u podnožju 
planine Tabor. Andrija je s nekoliko učenika otišao ispred Isusa, kako bi uredio sve u 
jednom gostinjcu. U Kislotu se okupilo veliko mnoštvo iz cijele okolice, a među njima 
bijahu brojni pastiri, koji su nosili štapove sa svinutim vrhom, te brojni trgovci, koji su 
pak uglavnom bili na putu za Tir i Sidon. Isusova čudesa i propovijedi već bijahu 
svuda razglašena po cijeloj zemlji. Gdje god da je poučavao okupljalo se veliko 
mnoštvo. Tako, kad su saznali da će slaviti Šabat u Kislotu, svi su došli čuti i vidjeti 


ga. 


Gdjegod da je Isus došao, narod se okupljao i veliko uzbuđenje je vladalo. Vikali su 
za njim, bacali se nice pred njega, gurali se oko njega i stiskali ga, samo kako bi ga 
dotakli. Ali, Isus je često dolazio i odlazio nenadano, tako je bježao i skrivao se od 
mnoštva. Često se odvajao od svojih učenika na putu, poslavši ih drugom rutom, a 
sam bi pošao nekim drugi putem. U gradovima i selima, učenici su često morali 
probijati i krčiti put kroz mnoštvo naroda, kako bi Isus mogao proći. Ipak, Isus je 
mnogima dopuštao da ga dotaknu, a mnogi koji su to činili, bili bi izliječeni i duševno 


i tjelesno. 


Navečer se Isus povukao u gostinjac pripravljen od učenika, a bijaše van Kislot- 
Tabora, gdje je već i prije bio dvaput. Kislot je bio oko sedam sati udaljen od 
Nazareta, premda je zračne linije bilo oko pet sati. Pošto su putovi u ovom kraju 
vijugavi, stanovnici su računali udaljenost duljinom pješačenja između dva grada, a 
ponekad i procjenom gledajući s vrha brda ili planine, često bi griješili u 
udaljenostima. Galileja je bila gusto načičkana gradovima i mjestima, ali nije bilo 


nekog povišenog mjesta, osim par nešto nižih. 

Izrael u Isusovo doba 


Kislot-Tabor je uglavnom bio trgovačko mjesto, u kojem je bilo nekoliko bogatih 
trgovaca i velik broj sirotinje. Mnogi od njih bijahu najamnici koji su radili na bojanju 
svile, od koje su se poslije izrađivali ukrasi i rese za odjeću svećenika. U davnini su 
ovakvi radnici sa svilom, uglavnom bili u Tiru na moru, ali su se kasnije preselili 
ovdje. Bogati trgovci su zapošljavali sirotinju u svojim tvornicama. Vidjela sam 


također i neke koji su izgledali kao robovi. 


Učenici su debelim konopcima okružili kolje koje bi zaboli u zemlju, te na taj način 
napravili prostor ispred gostinjca, iz kojeg je Isus propovijedao, a da ga svjetina ne 
pritišće. Budući je među njegovim slušateljima većina bila bogatih trgovaca iz grada, 
Isus je poučavao o opasnostima želje za dobitkom. Reče im, njihova je pozicija čak i 
gora, nego li kod carinika, koji se mogu lakše obratiti. Rekavši to, Isus im pokaza 
debelu užad koja ga je okruživala, pa izreče ove riječi: 'Konopac kao ovaj, lakše će 
proći kroz ušicu igle, nego li će bogataš ući u Kraljevstvo Nebesko.' Konopci su bili 
izrađeni od devine grive, bijahu debeli kao čovječja ruka, a bijahu u četiri reda 
omotani oko kolja. Bogataši su se branili rekavši kako oni daju milostinju od svojih 
profita. Ali Isus im odgovori, da milostinja uzeta od sirotinjskog znoja ne donosi 


blagoslova. Ova se pouka nije svidjela njegovim slušateljima. 


Kislot bijaše Levitski grad, izgrađen od plemena Zebulon, za Levite roda Merari. 
Ovdje bijaše najslavnija škola u zemlji. Bijaše vrlo velika i sve su lekcije izvođene s 
osobitom ozbiljnošću. Kad je na Šabat Isus poučavao u sinagogi, svećenici su mu 
asistirali u propovijedi. Dodavali su mu svitke Pisma, ili su čitali odlomke koje bi Isus 
pokazao, a nakon toga bi bila postavljana pitanja, a Isus bi odgovarao i objašnjavao. 
Bilo je tada i pjevanja, ali ne onako kako su Farizeji pjevali. Razabirala sam Isusov 
slatki glas među drugim glasovima, ali ne sjećam se, da sam Isusa čula kako nasamo 


pjeva. 


Sutradan, Isus poučavaše u školi u Kislotu. Andrija je poučavao djecu u pokrajnjoj 
dvorani, objašnjavajući okupljenim strancima sve što je vidio ili čuo od Isusa. Isus je 
uzeo za temu svoje propovijedi predrasude i taštinu. Taj dan nije liječio, kako je 
rekao, jer se oni smatraju boljim od drugih, pa su sebi pripisivali zasluge njegova 
dolaska među njih. Tako ih Isus razuvjeri, jer da je došao među njih po svojoj volji, i 


po svome saznaju da su bijeda, i po svojoj želji da ih 'spusti na zemlju" i obrati. 


Kad je završio pouku, Isus ode u dvorište ispred sinagoge, u kojem su bila male 
ćelije. Tu je izliječio mnogu djecu od konvulzija i od drugih boleština, a djecu su mu 
dovele majke. Isus iz izliječi, jer su bili nevini. Izliječio je također i nekoliko žena, 


koje su se ponizile pred njim, govoreći: "Gospodine, oprosti mi moje krivnje, moje 


prijestupe!' U dvorani bi se nice bacale pred njega i ispovjedile svoje grijehe. Među 
njima bijahu i neke koje su patile od krvarenja, te od drugih bolesti zadanih od zloga, 


zadobivenih zlim zazivanjem, a Isus ih oslobodi. 


Tu je večer Isus slavio Šabat u školi, a nakon toga je jeo u gostinjcu. Njegovi budući 
apostoli i najprisniji prijatelji bijahu s njim za stolom, a učenici koji nisu bili angažirani 


u posluživanju bijahu u pokrajnjim sobama. 


Sutradan je Isus slavio Šabat u sinagogi, a ispred nje je izliječio mnoge bolesnike. 
Također je posjetio i izliječio mnoge u njihovim domovima, koje mu nisu mogli 
donijeti. Učenici su asistirali Isusu u ovome, donoseći mu bolesne, dovodeći ih 
njemu, podižući ih ili praveći mjesta za njih. Izvršavali bi njegove naloge ili bi odnosili 


njegove poruke. 


Sve putne troškove, kao i i svu milostinju, skupljali su Lazar i Šimunov sin Obed, i s 


njome su oni gospodarili. 


Male ćelije ispred sinagoge su izgledale kao stražarnice, a u njima bijahu i rešetke, 
kroz koje su se žene ispovijedale Isusu. To je bio običaj među ženama-grješnicama, 
pokornicama, ili ženama koje su počinile javni skandal. Primale bi u ovim ćelijama 


utjehu od svećenika. 


Na gori Tabor ne bijaše nijednog grada, nego samo grudobrani, zidovi i nešto kao 
drevne tvrđave koje su trupe odavno napustile. Uvečer nakon Šabata, Isus i njegovi 
najprisniji prijatelji, budući apostoli, bijahu pozvani od jednog Farizeja koji je bio 


oduševljen Isusom, bijaše naime obraćen Isusovim propovijedanjem. 


Sutradan Isus sa svojim učenicima bijaše na jednoj velikoj gozbi, priređenoj njemu u 
čast u javnoj gradskoj vijećnici, a priredili su ih najveći uglednici mjesta. Isus je i tu 
poučavao, a istu je večer napustio grad i krenuo za Jizrael, koji je bio udaljen manje 


od tri sata od Kislot-Tabora. 


U Jizraelu, Isusovi su rođaci i učenici iz Betsaide, uključujući Andriju i Natanela, otišli 
od Isusa, kako bi posjetili svoje domove. Isus im je naznačio mjesto gdje će se 
ponovo sastati. Oko petnaestak mlađih učenika, još uvijek su ostali s Isusom, dok je 
on ovdje poučavao i izvodio neka liječenja. U Jizraelu je bilo svih vrsta religioznih i 
sekularnih škola, jer to bijaše veliki grad. Isus je uzeo Nabotov vinograd za jednu od 


tema svojih propovijedi. 


Od Jizraela Isus ode do jednog polja u dolini, udaljenog sat i pol od grada. Polje je 
bilo dva sata dugo i isto toliko široko, a u njemu bijahu brojni voćnjaci, okruženi 
živicama. Bijaše to nevjerojatno plodna i lijepa dolina, posebno za uzgoj voćaka. 
Bijahu tamo brojni šatori, u grupama, na raznim udaljenostima, a nastanjivali su ih 
ljudi iz Sihara, koji su čuvali voćke i poslije skupljali plodove. Mislim da je to bila vrsta 
usluge koju su oni bili obvezni učiniti, u zauzvrat za nešto. U šatoru je bilo po četvero 
ljudi. Žene su stanovale zajedno, odvojeno od muškarca, ali su kuhale za muškarce. 


Pod jednim šatorom, Isus je poučavao i ove ljude. 


U dolini je bilo prekrasnih izvora i brzih potočića, koji su se svi ulijevali u Jordan. 
Glavni je potok dolazio iz Jizraela, a on je u dolini formirao divan izvor, iznad kojeg je 
bila izgrađena neka vrsta kapele. Od ove kapelice, potok se dijelio u nekoliko manjih, 
a tekli su kroz polje, ujedinjujući se s drugim vodama, da bi se napokon ulili u 
Jordan. 

Tamo je bilo oko tridesetak starješina, koje je Isus poučavao, a žene su bile 
odvojene, na izvjesnoj udaljenosti. Isus je poučavao o ropstvu grijehu, od kojeg bi se 


trebali osloboditi. 


Oni bijahu vrlo radosni i dirnuti da je On došao k njima. Isus je bio vrlo ljubazan 
prema ovoj sirotinji, tako da sam plakala kad sam sve to promatrala. Oni postaviše 
pred Isusa i učenike hrpe voća, kojeg su poslije svi jeli. U nekim dijelovima doline, 
voće je već bilo zrelo, dok je u drugim tek procvjetalo. Bilo je tamo nekog smeđeg 
voća oblika smokve, ali je raslo u buntovima kao grožđe. Bijaše i nekih žutih biljki od 
kojih su pripremali neku vrstu kaše. (opaska: iz ovih opisa, možemo pretpostaviti, da 


je biljka koju sestra Emmerick spominje neka vrsta kukuruza. A, smeđe voće su 


vjerojatno datulje. Također je spominjala i durrhu i nekoliko drugih plodova koji su se 
spremali kao salata). U ovoj se dolini uzdizala planina Gilboa, a tu je također i kralj 


Šaul poginuo u bitci protiv Filistejaca. 


11. Isus u Sunemu, Ulami i Kafarnaumu 


Uvečer je Isus prošao kroz Jizrael, pa ode tri sata dalje do Sunema, na jedno 
otvoreno mjesto na brdu. Neki su učenici išli ispred Isusa, da bi uredili s vlasnikom 
gostinjca mjesto boravišta i ujedno obavijestili žitelje da Isus dolazi. Plodna dolina 
kroz koju je Isus baš prolazio, ležala je južno do Jizraela. Isus prođe kroz dio Jizraela 
bez privlačenja pažnje, pa okrenu k sjeveru prema Sunemu. Blizu Sunema, tj. na 
izvjesnoj udaljenosti, možda od oko dva sata, bijahu još dva mjesta, a kroz jedno je 


Isus prošao na svom putu iz Kislot-Tabora do Jizraela. 


Žitelji Sunema su se bavili uglavnom predenjem. Preli su usukanu traku svile, koja 
bijaše ukrašena cvjetićima. Sunem nije ležao u dolini Ešdrelon, nego je bio više u 


podnožju planine. 


Svjetina koja se ovdje gurala oko Isusa, bijaše naprosto zapanjena, a stalno se 
povećavala. Isusa su ljudi svugdje okruživali, bacali se pred njega, vikali i zvali ga 
imenom, vikali da je novi Prorok ustao, Onaj kojeg šalje Bog! Mnogi su bili iskreni u 
svojim uzvicima, ali su drugi slijedili Isusa iz znatiželje, pa su i vikali da bi samo 
napravili veću buku. Svjetina je bila tako velika, da je to ličilo na ustanak, i pošto se 


ovdje u Galileji to sve više povećavalo, Isus je riješio napustiti ove krajeve. 


Sunem je bio grad u kojem je rođena prelijepa Abisaga, koja je služila Davida u 
njegovoj starosti. Elizej je također ovdje imao jedan gostinjac, u kojem se često 
zaustavljao, a u njemu je i prizvao na život mrtvoga gazdaričina sina. Bijahu mi 
pokazane vizije svega toga, tako da sam mogla prepoznati to mjesto. Ovaj je grad 
posjedovao i javnu gostionicu u kojoj je svatko mogao odsjesti. Ona je utemeljena u 
spomen na Elizeja. Međutim ne znam je li to ta ista gostionica u kojoj je nekad 


Prorok odsjedao, ili je nova izgrađena na istom mjestu. 


Isus je danas poučavao u sinagogi, a posjetio je i mnoge bolesne u njihovim 
domovima, utješivši i izliječivši mnoge od njih. 

Sunem je bio izgrađen nekako nepravilno, okolo brda, čiji je vrh nadvisivao grad. 
Jedan je put vodio na taj vrh. Kako ste se penjali na brdo, kuće su postajale sve 
manje i manje, a na vrhu brda bijahu same kolibe. Na vrhu brda bijaše jedan 
otvoreni obrubljeni prostor, na kojem se nalazila katedra od kamena. Oko nje su bile 


motke, na koje su objesili platno, kako bi štitilo govornika od sunca. 


Kad se Isus sutradan ujutro sa svojim učenicima počeo penjati na brdo, cijelo se 
mjesto uskomešalo. Donijeli su brojne bolesnike i postavili ih uz put gdje su 
predmnijevali da će Isus proći. Isus se uspinjao, okružen bučećom svjetinom, liječeći 
usput dok se penjao. Ljudi su se penjali na krovove kuća, kako bi bolje vidjeli i čuli 


sve što će Isus učiniti ili reći. 


S katedre na vrhu brda, pucao je prekrasan pogled, sve do Tabora. Isus je 
propovijedao protiv ponosa i predrasuda Sunemita, koji umjesto da se obrate i čine 
pokoru, držeći Božje zapovijedi, uzalud su bučili, izvikujući se nad Prorokom koji je 
došao među njih, koji je poslan od Boga. Jer, oni su sebi pridavali zasluge, za njegov 
dolazak među njih, kao radi njihove časti, a on je došao da bi ih uvjerio u njihove 


grijehe. 


Oko tri popodne Isus napusti Sunem. Krene na sjever, pa nakon tri sata hoda dođe u 
veliki i utvrđen grad, koji je izgledao novije od Sunema. Bijaše opasan zidinama, 
toliko širokima da je drveće na njima raslo. Ovaj se grad zvao Ulama, a bijaše pet 


sati jugoistočno od Tabora. 


Arbela bijaše oko dva sata na sjeveru. Grubi putovi okolnih planina bijahu prekriti 
oštrim bijelim kamenčićima, pa su žitelji Ulame preživljavali izrađujući potplate za 
sandale. Grad je bio izgrađen na planini, okružen drugim planinama, u jednom 


nemogućem kraju. Od baze do vrha, vinogradi su prekrivali ove planine. Na njima 


sam vidjela biljke visoke kao drvo, grane im debele kao ljudska ruka. Rađale su 


velikim piramidalnim plodovima, kao tikve, a od njih su izrađivali boce. 


Ulama nije izgledala tako staro kao ostali židovski gradovi. Uistinu, bijaše nešto u 
njoj, što je izgledalo nezavršeno. Žitelji nisu nosili pečat stare židovske 
jednostavnosti, izgledali su više kao ljudi koji streme višoj kulturi i profinjenosti. Bilo 
je to, kao da su Rimljani ili neki drugi narodi ranije boravili s njima. I ovdje je kao i 
drugdje, svjetina oko Isusa bila velika, jer su ljudi znali da će Isus slaviti Šabat u 


Ulami. 


Nekoliko se učenika ponovo pridružilo Isusu, a među njima i Petrov polubrat Jonatan 
i sinovi udovica. Sveukupno ih je bilo 20. Petar, Andrija, Ivan, Jakov mlađi, Natanel 
Kased i Natanel mladoženja, također bijahu tamo. Isus im je poručio da dođu, kako 
bi i oni čuli njegove propovijedi i asistirali mu u njegovim liječenjima, držeći svjetinu 
na odstojanju. Ljudi su saznali put kojim će Isus proći, pa su izišli pozdraviti ga, 
noseći zelene grane i veliko lišće. Po putu su sterali duge haljine da po njima hoda, 
dok su uzvici sreće parali zrak o nadolazećem Proroku. Glavešine mjesta su pozdravili 
Isusa u ime svih. U Ulami bijaše mnogo opsjednutih, koji su žestoko kričali za 
Isusom, izvikujući njegovo ime. Ali on im naredi da ušute. Čak mu ni u gostinjcu nisu 
davali mira. Trčali su uokolo kao pobješnjeli, vrišteći, sve dok im opet nije naredio da 


ušute i udalje se. 


Ulama je imala tri škole: jednu o pravu, drugu za mladež i treću sinagogu. Isus je 
ušao u razne kuće, liječeći i tješeći. Poslije je poučavao u školi, otvoreno govoreći o 
jednostavnosti i o poštivanju roditelja. Oboje je manjkalo stanovnicima Ulame. 
Žestoko ih prekori i radi njihova ponosa. Uzalud misle da je Prorok došao među njih 


radi njihova ugleda i časti. 


Kad je Šabat završio, u velikoj gradskoj vijećnici, najistaknutiji ljudi mjesta prirediše 
gozbu Isusu u čast. Apostoli i učenici koji su prije otišli doma, samo su na kratko 


posjetili svoje rođake. 


Ivan Krstitelj je još uvijek bio na istom mjestu, a broj njegovih sljedbenika je stalno 
opadao. Herod je dolazio par puta kako bi ga vidio, a često je slao i glasnike da ga 


nagovore da dođe k njemu. 


Nakon Šabata, ujutro u devet sati, Isus ode sa svojim učenicima oko četvrt sata od 
grada, na jednu planinu, na kojoj je bio divan vrt ili kupalište. Vrt je bio velik kao 
naše groblje u Dulmenu. Imao je paviljone i male ljetnikovce, prekrasan izvor i 
mjesto za pouku. Isus je naredio da se bolesni, kojih je bilo mnogo, donesu iz grada, 
jer zbog mnoštva nije mogao liječiti. Učenici su bili angažirani u izvršavanju naredbi, 
pa su bolesnici bili postavljani na nosiljkama pod šatorima ili u paviljonima. Svjetina 
koja je došla iz grada bijaše ogromna, tako da mnogi nisu mogli doći do vrta. 


Glavešine mjesta i svećenici također pomagaše Isusu da održi red. 


Isus je išao od nosiljke do nosiljke, liječeći mnoge. Kad kažem mnoge, općenito 


mislim na oko tridesetak, a kad kažem nekoliko, mislim na desetak ljudi. 


Isus je poučavao, aludirajući na Mojsijevu smrt, čija je godišnjica uskoro dolazila. 
Proslavljala se danom posta, kada se sva već skuhana hrana stavljala pod pepeo, a 
kad bi se jela, kao što je tad bio običaj, jela bi se određena vrsta kruha. Isus je 
također opisao Obećanu zemlju i njenu plodnost, koja se ne mora samo shvatiti kao 
materijalna plodnost, već kao i duhovna. Jer, ova je zemlja bila plodna i po Prorocima 


i ljudima od Boga, plod čega je pokora i spasenje obećano svima koji je prigrle. 


Kad su propovijedi završile, ugledah Isusa kako ide u građevinu u blizini, kamo su bili 
okupljeni opsjednuti. Uglavnom je to bila mlađarija, neki od njih djeca. Isus im naredi 
da se poredaju u red, zapovjedivši tišinu, i jednom jedinom riječju ih oslobodi zlog 
duha. Neki su od njih pali u nesvijest. Njihovim roditeljima i prijateljima koji tamo 
bijahu prisutni, Isus naloži da nikome ne govore o ovome. Obrati im se riječima 


poticaja i pouke. 


Nakon što je Isus poučavao u sinagogi, neprimjetno napusti grad. Učenici su već 


otišli prije njega. Isus je znao kako to da uredi. Bez da je ulazio na putu u neki grad, 


nastavi prema Kafarnaumu. Isus je namjeravao napustiti Galileju, jer je veliko 
uzbuđenje vladalo zbog njega. S učenicima je tad uglavnom putovao noću, pa je 
tako ujutro stigao do boravišta svoje Majka. Petrova majka i sestra bijahu tamo, kao i 
mlada iz Kane, i druge žene. Kuća u kojoj je Marija ovdje boravila, bijaše kao i okolne 
kuće, vrlo prostrana. Marija nije bila nikad sama. Udovice koje su živjele u blizini, kao 
i žene iz Betsaide i Kafarnauma, gdje su ove kuće i bile, okupljale se oko Marije, a 
uvijek je tamo bio i jedan ili više učenika. Vidjela sam ih kako poste sa znakovima 
žalosti, žene omotane u velove. Isus je poučavao u sinagogi Kafarnauma. Bijahu 


tamo učenici i svete žene. 


Kafarnaum je bio smješten, mjereno zračnom linijom, oko sat vremena od Galilejskog 
mora, ali dva sata ako ste išli kroz dolinu i kroz Betsaidu na jugu. Oko dobrih pola 
sata na putu od Kafarnauma do Betsaide bijahu kuće u kojoj jednoj življaše i Marija. 
Predivan potok je tekao od Kafarnauma do jezera. Blizu Betsaide se granao u 
nekoliko manjih, natapajući dolinu vodom i čineći je plodnom. Marija nije vodila 
domaćinstva, nije imala nikakve stoke ni polja. Živjela je kao udovica od darova 
njenih prijatelja, angažirana u predenju, šivanju, tkanju i pletenju malim drvenim 


iglama, molitvi, tješenju i savjetovanju drugih žena. 


Isus je na dan svoga dolaska imao nasamo razgovor sa svojom Majkom. Ona je 
plakala zbog velike opasnosti koja mu prijeti, zbog njegova poučavanja i strke koja je 
vladala posvuda, zbog njegovih propovijedi i čudesa, jer ona bijaše dobro informirana 
o svim glasinama i neprijateljstvima izrečenima protiv Njega, od strane onih koji nisu 
imali hrabrosti izreći mu to u lice. Ali, Isus joj reče, da je njegovo vrijeme došlo, da 
će uskoro napustiti ove krajeve i otići dolje do Judeje, gdje će se nakon Pashe još 


veća strka podići radi njega. 


Tu večer tamo u Kafarnaumu, započe blagdan zahvale za kišu. Sinagoga i druge 
javne zgrade bijahu okićene mladim zelenjem i piramidalnim vijencima, dok se s 
galerija krovova sinagoge i drugih velikih građevina, čulo predivno sviranje 
višetonskog instrumenta. Sluge u sinagogi, ljudi kao naši crkveni zvonari, svirali su na 


tim instrumentima. Instrument je izgledao kao mješina oko 120 cm duga, a u njemu 


bijaše nekoliko cijevi i usnika za puhanje. Kad vreća ne bijaše napuhana zrakom, ove 
su cijevi ležale zajedno, jedna nad drugom. Ali, kad bi se upuhao zrak, a zrak bi 
upuhivao jedan od svirača puhanjem na usnik, druga dvojica bi ga podigla i uvela 
zrak unutra. Tad otvarajući i zatvarajući razne ventile na cijevima, koji su se podizali 
u raznim smjerovima, čuo bi se višetonski zvuk. Oni koji su stajali sa strane 


instrumenta, upuhivali bi zrak u instrument u različitim intervalima. 


Isus je poučavao u sinagogi, govoreći na dirljiv način o kiši i suši. Govorio je o Iliji 
koji je molio na gori Karmel za kišu, i šest je puta pitao sluge, vide li što. Sedmi put, 
sluga odgovori da vidi mali oblačić kako se uzdiže nad jezerom. Oblak je postajao sve 
većim, sve dok nije donio kišu cijeloj zemlji. Tad je Ilija putovao po cijeloj zemlji. Isus 
dade značenje ovim pitanjima, koji su simbolički predstavljali sedam epoha vremena, 
prije ispunjenja Obećanja. Isus reče da je oblak simbol sadašnjosti, a kiša je simbol 
dolaska Mesije, čije će se učenje posvuda proširiti, donoseći tako svuda novi život. 
Tko je god žedan, sad mora piti, i tko god je sad pripremio svoje polje, sad mora 
primiti kišu. Ovo je Isus rekao tako dirljivo, da su svi njegovi slušatelji, kao i Marija i 


druge svete žene, plakali. 


Ljudi su Kafarnauma tada bili vrlo ljubazni i poučljivi. Bila su tamo i trojica svećenika 
sinagoge, a blizu nje bijaše kuća u kojoj su stanovali. Isus i njegovi najprisniji učenici 
često su jeli s njima, jer je izvjesni stupanj gostoljubivosti bio uvijek pružan učitelju 


koji je poučavao u sinagogi. 


Tu večer i sutra vrlo rano, čula sam ih kako ponovo sviraju na tom divnom 
instrumentu. Blagdan je sutradan slavljen cijeli dan, ali od strane male djece i 
mlađarije, koji su u njemu srdačno uživali. Uvečer blagdana, Isus napusti učenike, 
kao i one iz Betsaide, jer je sutra rano ujutro otišao za Kafarnaum, pa onda za 
Judeju. Sa sobom je poveo samo dvanaestoricu, one iz Nazareta, one iz Jeruzalema, i 


one koji su došli od Ivana Krstitelja. 


12. Isus u Dotanu (Dotain) i Seforisu. Izdaleka pomaže brodolomcima. 


Nakon blagdana zahvale, Isus s oko dvanaest učenika, iz Kafarnauma otputova na 
jugoistok, i ode između Kane i Seforisa. Marija i osam svetih žena, među njima i 
Marija Kleofina, tri udovice, mladenka iz Kane i Petrova sestra, otpratiše ga u gradić, 
gdje su zajedno blagovali, pa se onda razdvojiše od njega. U okolici ovoga mjesta 
bijaše jedna rupa u koju je Josip bio bačen od svoje braće. Mjesto se zvalo Dotan. 
Ali, postojao je još jedan mnogo veći Dotan, u dolini Ešdrelon, oko četiri sata na 


sjeveru Samarije. 


Ovaj je Dotan bio malo mjesto, a ljudi su se uglavnom uzdržavali opskrbljujući 
trgovce koji su bili na proputovanju kroz grad. Grad je ležao na kraju malog dola, 
dovoljno velikog za oko osamdesetak grla stoke. Na drugoj strani bijaše velika 
građevina u kojoj je Isus jednom umirio opsjednute. Ovaj put Isus ne uđe. Dotan je 


bio oko sat i pol sjeveroistočno do Seforisa i između četiri-pet sati od gore Tabor. 


Kako bi pripremili gostinajc, učenici su otišli prije Isusa. Osam muškaraca, a među 
njima neki bijahu svećenici, iziđoše pred Isusa i pred svete žene, pa ih otpratiše do 
gradske vijećnice na gozbu. Nitko u njoj nije živio, ali tamo je već sve bilo spremno 
za obrok. Pred ulazom bijaše raširen tepih, Isusu u čast, po kojem je on i prošao. 
Oprali su mu noge. Žene su jele odvojeno, otraga ognjišta. Isus i učenici počivahu uz 
stolove, blagujući samo hladan obrok, male kruhove i med, zelenu salatu umočenu u 
sos i voće. Pili su vodu pomiješanu s balzamom. Male pljoske takve vode, bijahu 
ponuđene Isusu i ženama, da ih ponesu sa sobom. 

Za vrijeme obroka svećenici iz grada ostadoše stajati i posluživaše goste nesebičnom 
ljubavlju i poniznošću, dok je Isus govorio o Josipu, koji je ovdje bio prodan. To je 
bio neobično dirljiv prizor, ne mogu suspregnuti suze. Činilo mi se čudnim, što to 
mogu gledati tu pred sobom, pa ipak ne mogu unići kao što bih to željela. Željela 
sam učiniti ovo ili ono, ali nisam mogla. Odmah nakon obroka, svete žene otiđoše za 


Kafarnaum. 


Isus ode nasamo oprostiti se od svoje Majke, pa se poslije oprosti od ostalih. 
Zamijetila sam da kad je bio sam, Isus bi grlio svoju Majku, bilo na dolasku ili 


odlasku, ali pred drugima, jedva bi pružio ruku ili bi samo naklonio glavu. Marija je 


plakala. Još uvijek je bila mladolika, visoka i lijepo građena. Čelo joj bijaše visoko, 
nos prilično dug, oči vrlo velike i lagano oborene, usne prekrasno crvene, a obrazi 


lagano prošarani bojom ruže. 


Isus je još malo poučavao u gostinjcu, a muškarci koji nisu bili angažirani u 
posluživanju, otpratiše ga na njegovu odlasku, sve do Josipova bunara, koji u to 
vrijeme nije bio isti kao u Josipovo doba, kad je bio u njega spušten. Tad je bio samo 
obična rupa, čiji je rub bio okružen grmljem. Ali, sad to bijaše prostran, četvrtast 
bunar, kao mali bazen, natkriljen krovištem kojeg su podržavali stupovi. Bio je pun 
vode, a u njemu se držala riblja mlađ. Vidjela sam neke ribice kako izdižu glavice 
iznad vode, kao iz znatiželje, glave im nisu zašiljene kao kod naših riba. Ali ne bijahu 
i toliko velike, kao one iz Galilejskog mora. Nigdje nije bilo vidljivog izvora vode, koji 
je punio bunar. Okolo bunara je bila ograda, a čuvali su ga ljudi koji su živjeli u 


okolici. 


Isus uđe u kućicu oko bunara, praćen kompanjonima. Cijelim je putem poučavao o 
Josipu i njegovoj braći, a nastavi isto i kod bunara. Vidjela sam da Isus blagoslivlja 
bunar kad je odlazio. Njegova se pratnja sad vrati u Dotan, dok su on i njegovi 
učenici nastavili oko sat vremena do Seforisa, gdje se zaustavio sa sinovima Anine 


sestre. 


Seforis je bio izgrađen na jednoj planini, koja bijaše usred drugih planina. Bio je veći 
od Kafarnauma, a imao je mnoge odvojene rezidencije u okolici. Isus baš nije dobro 
primljen od strane pismoznanaca, a čula sam i zločeste ljude, kojih je bilo mnogo u 
gradu, kako ga kleveću, rekavši, da samo skita po državi, umjesto da ostane sa 
svojom Majkom. Isus ovdje nije liječio, držao se poprilično rezerviranim. Ipak je na 
Šabat propovijedao u sinagogi, a poslije je otišao u gostinjac u blizini, gdje je i 
blagovao. 

Posjetio je mnoge osobe i obitelji privatno, posebno Esene, koje je utješio i ohrabrio, 
jer su ih mnogi opaki stanovnici grada ismijavali i ogovarali, radi njihove sklonosti 
prema Isusu. Isus je rekao nekolicini koji su živjeli u okolici, kao i nekim svojim 


rođacima, da ga ne slijede baš sada, nego da ostanu njegovi prijatelji u tajnosti, i 


neka nastave svoje dobro djelo, sve dok ne nastupi kraj njegove misije. Njegovi su 
rođaci ovdje učinili mnoga dobra djela, a pridonijeli su i uzdržavanju Blažene Djevice 
Marije, kojoj su slali sve vrste potrepština. Vidjela sam Isusa kako razgovara s ovim 
raznim obiteljima, na tako ljubak i prisan način, da nemam riječi za opisati to. Njegov 


oproštaj, pun ljubavi, dirnuo me je do suza. 


Te sam noći vidjela nešto drugo, što mi je izgledalo čudno i nekako posebno 
zadivljujuće. Tamo se, u Svetoj zemlji, te noći dogodila velika oluja, a ja sam vidjela 
Isusa s mnogim drugima u molitvi. Isus je molio raširenim rukama, kako bi se nevolja 
otklonila. Tad sam nakratko vidjela Galilejsko more, koje je bilo šibano valovima, a 
lađe Petra, Andrije i Zebedeja, bijahu u opasnosti. Apostoli su spavali, kao što sam 
vidjela, u Betaniji, samo su njihove sluge bile na lađama. I gle, dok je Isus stojeći 
molio, ugledala sam prikazu Isusa kako lebdi iznad lađi, sad na jednoj, sad na drugoj 
strani, pa opet iznad pobješnjelih valova. Bilo je to kao da radi među njima, držeći 
čvrsto kormilo, odbijajući opasnost. Isus nije bio tamo osobno, u tijelu, jer ga nisam 
vidjela kako odlazi, nego je stajao iznad patnika, lebdio je iznad valova. Mornari ga 
nisu vidjeli, jer to bijaše njegov duh, koji im je asistirao u molitvi. Nitko nije ništa 
znao da je Isus bio tamo, premda im je u stvarnosti pomagao. Vjerojatno su mornari 


vjerovali u njega i tako ga zazivali da im pomogne. 


13. Isus u Nazaretu. Tri mladića. Blagdan Purima 


Iz Seforisa Isus ode pokrajnjim putovima, pokraj nekih zaselaka, do Nazareta, koji je 
bio oko dva sata udaljen, poučavajući i tješeći gdje god da je išao. Među učenicima 
koji su sad bili s njime, bijahu dvojica od trojice mladića, sinovi esenskih udovica. 
Stigavši u Nazaret, odsjedne kod nekih znanaca. Tad ode, ne privlačeći pažnju, 
posjetiti neke dobre ljude. Farizeji, pokazujući vanjski respekt, ali iznutra puni zavisti, 
pozvaše Isusa i upitaše ga, što sad namjerava i zašto nije ostao sa svojom Majkom. 
Na ta pitanja Isus odgovori ozbiljno i oštro. 

Posvuda su dobro tekle pripreme za blagdan u spomen na Esteru, kao i za blagdan 


Purima, koji je bio odmah poslije. Isus je vrlo žarko poučavao u sinagogi. 


Te sam noći vidjela Isusa kako moli raširenim rukama, i kako se ponovo pojavljuje na 
Galilejskom moru, kako bi donio pomoć u oluji. Ovaj je put nevolja bila puno veća, a 
bilo je i više brodova u opasnosti. Vidjela sam Isusa kako polaže ruke na kormilo, a 


da ga kormilar nije opazio. 


Tri bogata nazaretska mladića, koja su već jednom uzaludno molila Isusa da ih primi, 
ponovo dođoše k Isusu s istim zahtjevom. Skoro su kleknuli pred Isusa, ali on ih 
otposla, nakon što im je prethodno pokazao tri uvjeta koja moraju ispuniti, ako žele 
biti njegovi učenici. Isus je dobro znao da je njihov zahtjev čisto zemaljski, i da ga 
oni ne bi mogli razumjeti. Mladići su ga željeli slijediti, jer su u Isusu vidjeli filozofa, 
učenog Rabina (Rabi-Učitelj). Nakon što bi proveli neko vrijeme u njegovoj školi, 
mogli bi, kako su si oni zamišljali, zasjati novom svjetlošću, s većom reputacijom 
među svojim prijateljima i sugrađanima. Osim toga, kad su vidjeli da Isus daje 


prednost nazaretskim sirotinjskim sinovima, mladići su ostali zbunjeni. 


Vidjela sam Isusa kako razgovara sa starim Esenom Eliujdom iz Nazareta do u kasnu 
noć. Sveti je starac izgledao kao da će svaki čas umrijeti od starosti. Više ni za što 
nije bio sposoban, bio je prikovan za postelju. Isus se naslonio na lakat, počivajući 


kraj njegova ležaja, i tako je razgovarao s njim. Elijud je bio cijeli uronjen u Boga. 


Na slavlju blagdana Purima, glazbeni instrument postavljen na tri noge, ponovo je 
svirao na krovu sinagoge. Bio je izbušen cijevima koje su išle kroz njega, a krajevi im 
bijahu dulji od vreće, savinuti prema gore ili dolje. Potiskajući cijevi unutra ili van, 
proizvodila se glazba. Djeca su također svirala na harfama ili flautama. Danas na 
spomendan Estere, žene i djevojke bi uživale izvjesna prava i privilegije u sinagogi. 


Danas nisu bile odvojene od muškaraca, čak su mogle otići do mjesta za svećenike. 


U sinagogi je bila neka vrsta procesije djece odjevene, neki u bijelo, a neki u crveno. 
Tad bi ušla jedna djevojka, noseći oko vrata ukras, koji je izgledao nekako strašno. 
Bila je to krvavo crvena ogrlica, kao da je djevojka zaklana. S ogrlice na njenu bijelu 
haljinu, visjele su brojne crvene uzice, koje su predstavljale mlazove krvi iz 


preklanoga vrata. Djevojka je nosila divan ogrtač i čini se igrala glavnu ulogu u ovoj 


predstavi. Djeca i djevojke su je slijedili. Nosila je na čelu visoki, zašiljeni nakit i dugi 
veo. U ruci je nosila nešto kao sablju ili žezlo, ne znam. Bila je visoka, djevojka 
iznimne ljepote. Ne znam sigurno koji je lik predstavljala, ali mislim, da je igrala 
Esteru, ili možda Juditu, premda Judita nije odsjekla glavu Holofernu. Tamo je bilo 
još djevojaka, koje su nosile prekrasnu košaru u kojoj bijahu darovi za glavnog 
svećenika. Ona mu pokloni mnoge dragocjene male štitove, kao one kakve su 
svećenici nosili na čelu ili prsima. U jednom kutu sinagoge, skriveno zastorom, ležala 
je na ležaju statua zaspala muškarca, čiju je glavu djevojka udarila sabljom i odnijela 
svećeniku na dar. Tad koristeći privilegiju dobivenu toga dana, djevojka prekori 
svećenike za njihove glavne krivnje koje su počinili tijekom godine. Kad je to učinila, 
povuče se. Privilegija prekoravanja svećenika, pripadala je ženama i na nekim drugim 


blagdanima. 


U sinagogi su čitali naizmjence iz različitih svitaka Knjige o Esteri, pa tako dođe red i 
na Isusa. Židovi, posebno djeca, imali su male drvene pločice s batovima. Kad bi 
povukli uzicu, bat bi udario ime napisano na pločici, dok bi istovremeno dječaci 


izgovarali neke riječi. Ovo su činili sve dotle, dok se nije izgovorilo ime Aman. 


Tad je slijedio veliki banket. Isus je bio prisutan na njemu, a napravili su ga svećenici 
u velikoj gradskoj vijećnici. Ukrasi na ovoj gozbi bijahu slični onima kao na Blagdanu 
sjenica. Bilo je mnoštvo vijenaca, ruža velikih kao ljudska glava, piramide napravljene 
potpuno od cvijeća, ili košare pune voća. Cijelo janje bijaše na stolu, a ja sam u čudu 
buljila na veličanstvenost plitica, posuđa i čaša. Postojala je jedna vrsta zdjela, 
obojana mnogim bojama, prozirna kao drago kamenje. Izgledale su kao da su iznutra 
isprepletene raznobojnim koncima obojana stakla. Danas postoji velika promjena u 
darovima, koji se uglavnom sastoje od dragulja i divnih predmeta, kao što su odjeća, 
velovi i haljine ukrašene resama. Isus je također bio obučen u blagdansku odjeću, 
ukrašenu resama. Ali Isus je nije zadržao, već ju je poklonio nekome drugome. I 


mnogi drugi su obasipali sirotinju poklonima, a sirotinja bijaše na tome vrlo zahvalna. 


Nakon gozbe, Isus i njegovi učenici prošetaše sa svećenicima do divnih vrtova, i do 


prekrasno urešenih katedri blizu Nazareta. Sa sobom su nosili tri svitka Pisama, a ja 


sam opet vidjela Knjigu o Esteri, iz nje su naizmjence i čitali. Mnoštvo mladih i 
djevojaka ih slijedilo, ali su djevojke slušale propovijedi iz daljine. Također sam taj 
dan vidjela kako muškarci idu uokolo i skupljaju porez. 

Iz Nazareta Isus i njegovi učenici odu do Afeke, koja je bila oko četiri sata udaljena, 
ali za slijedeći Šabat Isus se vratio u Nazaret, posjetivši umirućeg Elijuda. Nazaretski 
svećenici nisu mogli shvatiti odakle Isusu toliko znanje, a samo je nakratko izbivao. 
Nisu mogli naći ništa što zaslužuje prijekor u njegovu učenju, premda su tajno bili 
puni zavisti prema Isusu. Kada je napuštao Nazaret sa svojim učenicima, otpratili su 


ga dio puta. 
14. Isus na Lazarovu imanju kod Tirse (Tersa) i kod njegove kuće u Betaniji 


Isus je putovao putem kojim je išla Sveta obitelj kad je onomad bježala u Egipat. 
Tako je stigao do jednog gostinjca u jednom mjestašcu nedaleko Legija, gdje je 
Sveta obitelj odsjela, gdje je primljena kao prezreno roblje. Isus je tamo kupio nešto 
kruha, i dok ga je razdjeljivao, on se umnažao u njegovim rukama, ali je čudo ostalo 


nezamijećeno, budući nije dugo trajalo, već je izvedeno kao u prolazu. 


Nastavljajući svoj put, srete Lazara, Ivana Marka i Obeda, koji su zbog toga i dolazili. 
S njima Isus nastavi do Lazarove vile blizu Tirse, oko pet sati udaljenom. Stigli su 
nezamijećeno po noći, pronašavši sve stvari spremnima za prijem. Vila je bila na 
planini prema Samariji, nedaleko Jakovljeva polja. Vrlo star Židov, koji je opasan 
pojasom hodao bos, bijaše vodič, službu koju je držao dok su se Marija i Josip 
zaustavili ovdje na svom putu u Betlehem. Bijaše to ona ista vila u kojoj su Marta i 
Magdalena, u Isusovoj zadnjoj godini djelovanja ugostili Isusa, kada je on poučavao 


u Samariji, nagovorivši ga da dođe njihovu bratu Lazaru koji je ležao bolestan. 


Blizu ovoga Lazarova imanja, bijaše mali grad Tirsa, smještena u prekrasnoj regiji 
oko sedam sati udaljenoj od Samarije. Jutarnje sunce, kojem je Tirsa bila izložena, 
davalo je ekstremnu plodnost ovome kraju, u grožđu, grahoricama, voću i žitu. Žitelji 
su se uglavnom izdržavali poljoprivredom, plodovima koje su nosili na prodaju u 


daleke gradove. 


Grad je nekoć bio velik i lijep, rezidencija kraljeva, ali je palača izgorjela, a grad je rat 
razrušio. Kralj Omri je to Lazarovo imanje učinio svojom rezidencijom, sve dok se nije 
izgradila palača u Samariji, u koju se poslije i preselio. U Isusovo vrijeme narod Tirse 
bijaše vrlo pobožan, živjeli su povučeno u svom malom izoliranom gradu. Mislim da 
čak i u naše vrijeme, postoje neke ruine toga grada. Stanovnici su bili vrlo izolirani u 
svojoj komunikaciji sa Samarijcima (opaska: Kraljevi XVI, 24). Isus je poučavao u 


sinagogi Tirse, ali tamo nije izvodio liječenja. 


Na Šabat je počeo blagdan posvećenja Hrama od Zorobabela. Nije bio tako svečan 
kao blagdan posvećenja od Makabejaca, premda je bilo mnogo svjetla i vatre po 
kućama, na ulicama, po poljima među pastirima, i u sinagogama. Isus je proveo 
većinu vremena u sinagogi sa svim svojim učenicima. Blagovao je kod Lazara, ali je 
jeo sa svima. Većina je hrane raspodijeljena sirotinji Tirse, koje je stvarno bilo 


mnogo. Ovakva je raspodjela bila stalna za vrijeme Isusova ostanka tamo. 


Grad je još uvijek imao drevne zidine i kule, nešto je ostalo od njihove nekadašnje 
veličine. Vjerojatno je Lazarova kuća, koja je sad bila udaljena petnaest minuta van 
grada, prije bila u granicama grada, jer su posvuda bili razbacani vrtovi, sa svim 
vrstama ruiniranih zidova i temelja. Lazar je naslijedio ovo imanje od svoga oca. I 
ovdje kao i svugdje, ljudi su poštivali Lazara, cijenili su ga kao imućna i pobožna 
čovjeka, da, i vrlo produhovljena. Njegovo ga je ponašanje izdvajalo od ostalih ljudi, 


bio je jako ozbiljan, govorio je malo, ali i to malo s velikom blagošću i ciljano. 


Kad je blagdan završio, Isus napusti Tirsu s Lazarom i učenicima, pa nastavi prema 
Judeji. Ruta je bila ista kojom su nekad išli Marija i Josip kad su išli u Betlehem, 
premda put ne bijaše isti, ali je išao po istoj regiji, kroz planine blizu Samarije. Vidjela 
sam ih kako se penju na planinu, bila je prekrasna noć, blaga i jasna, prekrasna rosa 
je okupala cijeli kraj. S Isusom je bilo 18 pratilaca, a išli su dva i dva, neki ispred 
Isusa, a neki iza, a neki sa strane. Kad je širina puta dozvoljavala, Isus bi često 


zastajkivao kako bi ih poučio i molio. Veliki dio noći su putovali. Pred jutro su se malo 


odmarali i lagano objedovali, nakon čega su pažljivo obilazili gradove i sela. Nastavili 


su put preko planina, gdje je zrak bio oštar i hladan. 


Nedaleko Samarije ugledah Isusa kako ide praćen šestoricom učenika. Mladić iz 
grada baci mu se pred noge, govoreći: 'Spasitelju ljudi, došao si osloboditi Judeju i 
uspostaviti njenu bivšu slavu', itd. Mislio je da je Krist utemeljitelj zemaljskog 
kraljevstva, pa je molio da ga primi među svoje učenike, u nadi da će ga imenovati 
na neko časno mjesto. Mladić je bio siroče, ali je naslijedio velika imanja od svoga 
oca, a imao je i neku službu u Samariji. Isus je ljubazno postupao s njime. Reče mu 
da će mu na svom povratku reći hoće li ga primiti ili ne, da je zadovoljan njegovom 
dobrom voljom i poniznošću, da nema ništa protiv njega, itd. Ali, vidjela sam da Isus 
zna kako je mladić jako privržen svome bogatstvu, pa mu je htio dati lekciju, neće ga 
ohrabrivati i odgovoriti mu, sve dok ne izabere svoje apostole. Bogati mladić je još 


jednom došao Isusu, a taj je posjet zapisan u Evanđelju. 


Uvečer prije Šabata, ugledah ih kad su stigli do jednog pastirskog gostinjca, između 
dvije pustinje, oko četiri ili pet sati od Betanije. Marija i svete žene ostadoše tamo 
preko noći, a poslije su nastavile prema Betaniji, kako bi vidjele Isusa prije krštenja. 
Pastiri iz okolice okupili se tamo, donoseći darove i druge potrepštine. Gostinjac je 
bio preobražen u oratorij. Lampa je gorjela, svi su tamo ostali. Isus je ovdje 
poučavao, proslavivši Šabat. Dok su išli pustim stazama preko tih planina, Isus se 
zaustavio na mjestu gdje je Marija na svom putu za Betlehem jako trpjela od 


hladnoće, a onda se čudesno zagrijala. 

15. Isusova prva Pasha u Jeruzalemu 

Dok je bio u Betaniji, Isus je stalno bio u istoj sobi na Lazarovu imanju. Bijaše to 
obiteljski oratorij, a namješten kao sinagoga. U središtu je stajao uobičajen stol na 


kojem bijahu molitveni svitci i Pisma. Isus je spavao u pokrajnjoj sobici. 


Sutra ujutro, nakon Isusova dolaska, Marta ode do Jeruzalema kako bi obavijestila 


Mariju Markovu i druge žene, da dolazi Isus s njenim bratom k njoj. Isus i Lazar 


stigoše oko podne. Na obroku su bili prisutni osim Veronike, Ivane Kuse i Suzane, još 
i Isusovi učenici, ali i Ivanovi iz Jeruzalema, Ivan Marko, Šimunovi sinovi, Veronikin 
sin i nećak Josipa Arimatejskog, sveukupno devet muškaraca. Nikodem i Josip 
Arimatejski ne bijahu tamo. Isus je govorio o skorom dolasku Kraljevstva Nebeskog, 
o pozivu svojim učenicima, o potrebi njihova slijeđenja Njega, čak im je nagovijestio 


svoju Muku. 


Kuća Ivana Marka bijaše iza grada, na istočnoj strani i nasuprot Maslinske gore. Kako 
bi došao do nje, Isus nije morao ući u grad. Tu se večer Isus vratio s Lazarom do 
Betanije. Tu i tamo u Jeruzalemu bijaše razglašeno da se Prorok iz Nazareta nalazi u 
Betaniji, a mnogi se obradovaše toj vijesti, premda je bilo i onih kojima se to nije 


sviđalo. 


U vrtovima i na stazama Maslinske gore, ponegdje bijahu okupljene grupice ljudi, a 
među njima i Farizeji. Svi su čekali Isusa da ga vide kada bude prolazio. Mora da su 
slučajno čuli ili su saznali u Betaniji, da će Isus ovuda proći kada se bude vraćao iz 
grada. Ali, kad je Isus došao, nitko ga nije pozdravio. Neki su plašljivo i skrivećki virili 
iza grmlja za Isusom. Govorili su jedan drugome: 'Eno Proroka iz Nazareta, sina 


Josipa drvodjelje!' 


Radi približavajućeg blagdana, brojni bijahu prionuli vrtlarskim poslovima i kresanju 
živica. Sve je bilo uređeno i urešeno, staze očišćene, a živice okljaštrene i povezane. 
Sa svih strana slijevale su se u grad mase sirotih Židova i radnika najamnika, vodeći 
sa sobom natovarene magarce. Za vrijeme blagdana, radnici su bili unajmljivani za 
rad u vrtovima ili nekim drugim poslovima. I Šimun, koji će poslije biti prisiljen 


pomoći Isusu nositi križ, bijaše jedan od tih ljudi. 


Sutradan, Isus opet ode u Jeruzalem. Bio je u kući blizu Hrama, u kući Obeda, sina 
Šimunova. Poslije je bio u jednoj nasuprot Hrama, u onoj u kojoj je obitelj starca 
Šimuna prije stanovala. Tamo se malo okrijepio obrokom koji je pripremila i poslala 
Marta i druge žene. Učenici koji su bili iz Jeruzalema, njih devetorica, i još neki 


pobožni ljudi, također bijahu tamo, ali nije bilo Nikodema i Josipa iz Arimateje. Isus 


je govorio vrlo blago i iskreno o skorom dolasku Kraljevstva Božjeg. Isus još nije 


nikako otišao u Hram. 


Po gradu je hodao bez bojazni, odjeven u dugu bijelu haljinu od otkana materijala, 
kakvu su inače obično nosili Proroci. Ponekad ništa značajno nije bilo na njemu, niti u 
njegovoj pojavi, pa je hodao bez ikakva privlačenja pažnje, ali ponekad je izgledao 


posve izvanredno, tad je njegov lik blistao natprirodnom svjetlošću. 


Kad se navečer vratio u Betaniju, neki su ga Ivanovi učenici već čekali, među njima i 
Saturnin. Pozdraviše ga i rekoše mu o Ivanu, da mu sada samo nekolicina dolazi na 
krštenje, ali i da ga još uvijek Herod pokušava pridobiti. Te je iste večeri Nikodem 


otišao u Betaniju, gdje je kod Lazara slušao Isusove propovijedi. 


Sutra ujutro Isus ode do Šimuna Farizeja, u gostinjac ili gostionicu u Betaniji. On je 
pripremio gozbu na kojoj su bili Nikodem, Lazar, Ivanovi učenici i učenici iz 
Jeruzalema. Marta i žene iz Jeruzalema također bijahu tamo. Nikodem jedva da je 
progovorio riječ u Isusovu prisustvu. Držao se rezervirano, slušajući zapanjeno 
Isusove riječi. Ali Josip iz Arimateje bijaše više otvoreniji, pa je čak i pitao nešto 
Isusa. Šimun Farizej nije bio loš čovjek, premda je bio još kolebljiv. Pripremio je 
gozbu za Isusa radi prijateljstva prema Lazaru, ali istovremeno je htio ostati dobar s 


Farizejima. 


Tijekom obroka Isus je aludirao na Proroke i na ispunjenje njihovih proročanstava. 
Govorio je o čudesima koja pripadaju misiji Ivana Krstitelja, o Božjoj zaštiti na sebi u 
vrijeme Herodova masakra Nevine dječice. Isus je govorio i o Ivanovoj misiji 
pripreme puta. Govorio je i o ljudskoj nemarnosti, prema završetku vremena 
označenoj od Proroka. 'Ispunilo se prije 30 godina, pa ipak tko o tome razmišlja, 
osim nekolicine pobožnih, jednostavnih ljudi? Tko se sad sjeća činjenice o Tri Kralja, 
koji su došli kao vojska s istoka, koji su djetinjom vjerom slijedili zvijezdu, tražeći 
novorođenog Kralja Židova, kojeg su pronašli u siromašnom Djetetu još siromašnijih 


roditelja? Oni su tri dana proveli s tim sirotim ljudima! Da je njihov dolazak Djetetu 


bio dolazak nekom princu, sigurno se ne bi tako lako zaboravilo!' Isus međutim nije 


kazao da je On sam bio to Dijete. 


Praćen Lazarom i Saturninom, Isus posjeti neke sirotinjske kuće, pobožne bolesnike 
radničke klase u Betaniji, a izliječio je šestero od njih. Neki su šepali, neki su bolovali 
od vodene bolesti, a neki od depresije. Isus naredi onima koje je izliječio, da odu van 
i da se sunčaju. Dotada je bilo vrlo malo strke zbog Isusa u Betaniji, pa su čak i ovi 
izliječeni ljudi bilo malo oduševljeni. Lazarova prisutnost, a njega su jako poštovali, 


zadržala je oduševljenje prigušenim. 


Tu večer je počela prva večer mjeseca Nisana, pa je bio blagdan koji se slavio u 
sinagogi. Čini se da je to bio Blagdan mladog mjeseca, jer je u sinagogi bilo nekakvo 
posebno osvjetljenje. Tamo je bio nekakav disk kao mjesec, koji je za vrijeme 
recitiranja molitava, sjao sve većom svjetlošću, a to je bilo zbog paljenja svijeća, 


jedne za drugom od strane nekog čovjeka. 


Sutradan je Isus bio prisutan na božanskoj službi u Hramu s Lazarom, Saturninom, 
Obedom i drugim učenicima. Ovan je bio žrtvovan. Pojavak Isusa u Hramu proizveo 
je izvjesno uzbuđenje među Židovima. Najčudnije od toga je da je svatko od njih 
skrivao to uzbuđenje, nije ga htio javno pokazati. Ovo je bilo božansko raspoloženje, 
s kojim se dopuštalo Spasitelju da započne svoju misiju. U Hramu, u židovskim 
srcima, borili su se mržnja i ljubav, kao i uvijek kad je Isus bio u pitanju. Kod nekih 
su prevladale nježne emocije, pa su htjeli još više Isusa upoznati, dok su drugi 


osjećali zavist. Ovo je bio dan posta, u spomen na smrt Aronove djece. 


Učenici kao i mnogi drugi pobožni ljudi, bijahu okupljeni u velikoj dvorani Hrama 
zajedno s Lazarom. Isus je poučavao u toj velikoj dvorani gdje se nalazila katedra. 
Nastavio je istu propovijed koju je započeo u Šimunovoj kući, a govorio je o Tri 
Kralja. Skrenuo je pažnju i na druge činjenice iz prošlosti. Isus reče: 'Sad je prošlo 
već oko 18 godina otkada se jedan m/adac (pod tim je Isus mislio na sebe kao 
dvanaestogodišnjaka) raspravljao u Hramu sa Pismoznancima, koji su ustvari bili 


bijesni i zavidni na Dijete.' Tad im opisa učenje toga m/adca. 


Poslije Isus s Obedom, koji je imao službu u Hramu, i s drugim učenicima iz 
Jeruzalema, opet ode do Hrama radi proslave Šabata. Stajali su u parovima, među 
mladim Izraelcima. Isus je nosio dugu bijelu otkanu haljinu, opasanu oko pasa i bijeli 
plašt, sličan onima koje su koristili Eseni, ali bijaše u Isusovoj pojavi nešto što ga je 
razlikovalo od ostalih. Njegova je odjeća izgledala elegantno, vjerojatno jer ju je On 
nosio. Kad je došao red na njega, recitirao je i molio iz svitka, naizmjence s drugima. 
Tamo bijahu prisutni i neki predvoditelji molitve. Ljudi su ponovo bili zapanjeni 
Isusovim likom. Bijahu očarani, skrivećki ga pogledavajući, ali opet nitko mu ne 
progovori ni riječi. Čak i međusobno nisu razgovarali o njemu, ali ja sam vidjela na 


mnogima, divne impresije koje je Isusova pojava ostavila na njih. 


Na repertoaru su bile tri propovijedi ili rasprave: prva o Djeci Izraelskoj, druga o 
njihovu odlasku iz Egipta i treća o Pashalnom janjetu. Na jednom od oltara bijaše 
zapaljen tamjan. Svećenik se nije mogao vidjeti, premda su vatra i dim bili vidljivi. 
Vatra se mogla vidjeti kroz neku vrstu rešetke, a na rešetki bijaše lik sličan 
Pashalnom janjetu, okruženom zrakama i ukrasima, koji su bacali odbljeske vatre. 
Ovaj je oltar bio blizu Svetinje nad svetinjama, njegovi rogovi na uglovima skoro su 
ulazili u nju. Vidjela sam Farizeje kako mole, neki su omotali jednu ruku dugim uskim 


trakama, koje su nekad možda bile korištene kao veo. 


Oko dva sata popodne, Isus ode sa svojim kompanjonima u dvoranu u predvorju 
Izraela, gdje je bio pripremljen obrok od voća i malih kruhova. Kruhovi su bili motani 
kao pletenice. Poslužitelj je bio angažiran da sve nadgleda. Sve se je to moglo kupiti 
ili naručiti u predvorjima Hrama, a stranci su taj dan imali privilegiju da pristupe. 
Hram je bio tako velik da je izgledao kao mali grad, a u njemu je čovjek mogao sve 
nabaviti. Za vrijeme ovog obroka, Isus je poučavao. Kad bi muškarci završili, onda bi 


se žene došle krijepiti. 


Taj sam dan doznala nešto što prije nisam znala. Na primjer da je i Lazar držao neku 
poziciju u Hramu, kao što kod nas gradonačelnik sjedi u crkvenom vijeću. Išao je 


okolo s kutijom i skupljao milodare. Isus i njegovi sljedbenici su ostali u Hramu cijelo 


popodne. Nisam vidjela da se Isus vratio u Betaniju prije devet navečer. Na taj su 


Šabat u Hramu gorjele mnoge lampe i baklje. 


Marija i druge svete žene, sad su napustile Kafarnaum krenule za Jeruzalem. Išle su 
putem prema Nazaretu, prošle kraj Tabora, gdje su im se pridružile lokalne žene, pa 
nastaviše kroz Samariju. Pratili su ih učenici iz Galileje i sluge koje su nosile prtljagu. 
Među učenicima bijahu Petar, Andrija i njegov polubrat Jonatan, sinovi Zebedejevi, 


sinovi Marije Kleofine, Natanel Kased i Natanel mladoženja. 


Četvrtog Nisana, Isus je cijelo jutro proveo u Hramu s oko dvadesetak učenika. 
Nakon toga je poučavao u kući Marije Markove, gdje je i objedovao. Poslije se vratio 
u Betaniju i otišao s Lazarom u kuću Šimuna Farizeja. Premda su mnogi janjci 


dovedeni u Hram, mnogi su i odbačeni od svećenika, kao nepravovaljani. 


Isus je opet bio u Hramu, pa je popodne naučavao u kući Josipa Arimatejskog, 
nedaleko kuće Ivana Marka, a blizu kamenoklesarskog dvorišta. Bijaše to miran 
kvart, rijetko naseljen Farizejima. Tad u to vrijeme, nitko se nije bojao biti javno 


viđen u Isusovu društvu, jer se mržnja protiv njega još nije manifestirala. 


Isus se nastavio pokazivati još slobodnije i smionije po cijelom Jeruzalemu i u Hramu. 
Ulazio je u Hram s Obedom, čak i do mjesta između oltara i Svetinje, gdje su se 
davale pouke svećenicima o Pashi i Pashalnim ceremonijama. Učenici bi ostajali 
povučeni u predvorju Izraela. Farizeji su bili jako ozlojeđeni kad bi ga tamo vidjeli. 


Isus se također obraćao i narodu na ulicama. 


Mnoštvo naroda koje je dolazilo u Jeruzalem stalno se povećavalo, posebno 
nadničari, radnici, sluge i preprodavači svega i svačega. Oko grada i na otvorenim 
mjestima, bijahu podignute gomile šatora i koliba radi smještaja mnoštva koje se 
slijevalo na Pashu. U grad je dovedena mnoga stoka, posebno janjci, a to već bijahu 


probrani janjci. I brojni pogani su došli u Jeruzalem radi blagdana. 


Isus je otvoreno poučavao i liječio u Hramu. Kad su svećenici odlazili nakon službe, 
tamo gdje je i stajao među učenicima, Isus bi ih nastavio poučavati, kao i druge 
dobre ljude. Poučavao je o skorom dolasku Kraljevstva Božjega, o Pashalnoj 
uzvišenosti, o približavanju ispunjenja svih proroštava i simbola, da, čak i o sebi kao 
Pashalnom janjetu. Njegove riječi bijahu žestoke i istinske, a nekolicina svećenika, 
koja se još 'muvala' amo-tamo, bijaše uznemirena i ozlojeđena ovim njegovim 
propovijedima. 

Isus se tad vrati u Betaniju. Još iste te noći, praćen nekim učenicima, Isus ode do 


Hebrona, koji je bio udaljen oko četiri sata na jug. 


U Hramu su pripreme za blagdan već bile na vrhuncu, a bijahu napravljene i mnoge 
promjene u interijeru. Koridori i dvorane bijahu otvoreni, prepreke i zasloni uklonjeni. 
Do oltara se sad moglo doći s mnogih strana, a svaka je stvar poprimila neko drugo 


značenje. 


Isus je s učenicima i Zaharijinim rođacima nastavio do Hebrona, putem koji je išao 
između Jeruzalema i Betlehema. Bilo je to putovanje od skoro pet sati. Prošavši kroz 


Jutu, Isus uđe u susjedni grad Hebron, gdje je poučavao i izliječio mnoge. 


Radi Šabata se vrati u Betaniju. Put ga je vodio preko planina, gdje je na vrhuncima 
za vrijeme žege bilo vrlo vruće. Učenici koji su došli od Ivana k Isusu u Betaniju, sad 


su se vratili Ivanu. 


Na Šabat Isus ode do Hrama i s Obedom se probi sve do predvorja gdje je bila 
katedra, s koje će on kasnije i naučavati. Svećenici i Leviti su sjedili na sjedalima 
poredanim u koncentrične krugove oko katedre. Bila je propovijed o blagdanu Pashe. 
Pojavak Isusa izazva komešanje među okupljenima, posebno kad je Isus počeo 
dobacivati primjedbe i postavljati pitanja, na koja nitko nije mogao odgovoriti. 
Između ostaloga, rekao im je i o skorom dolasku časa, kada će simboličko Pashalno 
janje biti zamijenjeno Pravovaljanim, a onda će prestati postojati Hram i njegova 


služba. 


Isusov je jezik bio figurativan, pa ipak tako jasan, da su mi misli odlutale do riječi o 
Pange lingua, et antiquum documentum novo cedat ritui. Kad su ga upitali kako on 
to zna, Isus reče da mu je Njegov Otac kazao, ali im nije rekao tko je taj Otac. 

Farizeji su bili jako ogorčeni, premda i jako zapanjeni. Nisu se usudili proturječiti mu. 
Pristup tome dijelu Hrama nije bio dopušten svakome, ali Isus je ušao u kvalifikaciji 


Proroka. U svojoj zadnjoj godini djelovanja, čak je ondje i poučavao. 


Nakon Šabata se Isus vrati u Betaniju. Još ga nisam vidjela da je razgovarao sa 
Šutljivom Marijom. Mislim da se njen kraj približavao, jer je izgledala skroz 
izmijenjeno. Ležala je na tlu, na sivom tepihu, u nekoj vrsti nosiljke, podržavana 
rukama služavki. Meni je izgledala kao da je stigla do ruba života, kao da još nešto 
mora pretrpjeti na zemlji. Dotada je bila odsutna u duhu, ali sad je bila skroz 
prisebna. Sad je znala da je Isus ovdje u Betaniji, u njenom vlastitom gradu, u 
njenom susjedstvu. Znala je da će Isus mnogo pretrpjeti. Još uvijek je bila živa, 
samo radi toga kako bi iskusila kroz sućut, 'na svojoj vlastitoj koži', neka Isusova 


trpljenja. 


U subotu navečer ju je Isus posjetio i dugo s njom razgovarao. Dio vremena je 
sjedila na svom ležaju, a dio je hodala po svojoj sobi. Sad je bila potpuno svjesna 
svega. Razlikovala je sadašnjost od budućnosti. U Isusu je prepoznala Spasitelja i 
Pashalno janje, i znala je da će strašno trpjeti. To ju je jako žalostilo. Svijet joj je 
izgledao maglovito i teško. Ali iznad svega, žalila je radi ljudske nezahvalnosti, što je i 
vidjela u bliskoj i dalekoj budućnosti. Isus je dugo s njom razgovarao o skorom 
približavanju Kraljevstva Nebeskoga, o svojoj Muci, a nakon toga ju je blagoslovio i 
otišao. 

Ubrzo je umrla. Bila je visoka i prelijepa, bijela kao snijeg, sjala je svjetlošću. Ruke 


joj bijahu kao slonovača, prsti dugi i lijepi. 


Sutradan ujutro u Betaniji, Isus je otvoreno izliječio mnoge koje su mu dovodili, a 
među njima i neke strance koji su došli radi blagdana. Neki su šepali, a neki su bili 
slijepci. Došlo mu je i par ljudi povezanih s Hramom, ali i oni su ga prozvali radi 


njegova djelovanja i vodstva. Upitaše ga, tko ga je ovlastio da jučer dođe u Hram i 


sudjeluje u raspravi. Isus im oštro odgovori, pa im opet progovori o svom Ocu. 
Farizeji se nisu usuđivali ući u otvorenu raspravu s njime. U njegovoj su blizini 


osjećali izvjesni strah, pa nisu znali kako da se ophode s njime. 


Ali sutradan Isus ponovo poučavaše u Hramu. Svi učenici iz Galileje koji su bili na 
svadbi u Kani, sad su došli s Isusom. Marija i svete žene su bile u kući Ivana Marka. 
Lazar je kupio mnogo janjaca koji su bili odbačeni od svećenika kao nevaljali za 


blagdan, dao ih zaklati i podijeliti sirotim najamnicima i drugim radnicima. 


16. Isus izgoni preprodavače iz Hrama. Pashalna večera. Smrt Šutljive Marije 


Kad je Isus sa svojim učenicima otišao do Hrama, u njegovim trjemovima zatekne 
mnoge razne preprodavače i trgovce svim i svačim. Prodavali su zelenje, stoku, 
perad i sve vrste hrane. Na prijateljski i blag način Isus ih nagovaraše i moljaše, neka 
se povuku do Trijema pogana. Nagovarao ih je ljubazno, govoreći im o neprikladnosti 
zauzimanja tih mjesta za trgovanje, jer se jako čuje blejanje ovaca i tuljenje stoke, a 
to remeti mir i koncentraciju molitelja. S pomoći učenika, pomagao je trgovcima 


premjestiti tezge do mjesta na koja im je ukazao. 


Taj dan, Isus je izliječio mnoge bolesne strance u Jeruzalemu, uglavnom sirotinju, 
šepave radnike koji stanovaše na brdu Sion, u okolici Cenakula. Zbog Pashe je u 
gradu bilo ogromno mnoštvo naroda. Grad je bio okružen perfektno složenim 
logorima od šatora i koliba. Na velikim otvorenim prostorima, izgrađena je nastamba 
za nastambom, tvoreći tako dugačke ulice, gdje se je moglo nabaviti sve potrebno za 
blagovanje Pashalnog janjeta. Bilo je i drugih skladišta, gdje su se svakojake stvari 
mogle kupiti ili unajmiti. Gomile najamnika i sirotinje iz svih dijelova Izraela, bijahu 
angažirane u prenošenju svih tih stvari tamo amo, i u njihovu stavljanju u upotrebu. 
Ovi su ljudi već dugo bili u tom poslu u Jeruzalemu, čisteći sve što je blokiralo ulice, 
podrezujući ograde, otvarajući staze i putove, izravnavajući i ispunjavajući jame i 
rupe. Na isti način, tjednima prije blagdana, ceste i prijelazi su popravljani u okolici 


Jeruzalema, kako bi putnici mogli lako doći. Sve ove pripreme odnosile su se na 


Pashalno janje, baš kao što su se pripreme puta Ivana Krstitelja odnosile na istinsko 


Pashalno janje Božje. 


Kada se Isus sa svojim učenicima opet uspeo u Hram, ponovo je nagovarao 
preprodavače da se povuku. Budući su svi prolazi, zbog žrtvovanja Pashalnih janjaca, 
uskoro trebali biti otvoreni, mnogi su se opet okupili u predvorju, natrpani sa svojom 
robom, očekujući možebitne mušterije. Isus ih je molio da se povuku, odnoseći 
njihove tezge nazad. Ovo je sad činio žustrije neko prošli puta. Učencii su mu pravili 
prolaz među mnoštvom. Neki su trgovci postali bijesni. Žestokim gestikulacijama 
glave i ruku, opirali su mu se, a tad se zbilo to, da je Isus ispružio ruku, odgurnuvši 
jedan od stolova. Trgovci su bili bespomoćni protiv njega, mjesto je uskoro bilo 


ispražnjeno, i sva je roba iznijeta u vanjska predvorja. 


Tad im se Isus obrati žestokim riječima. Reče da ih je dvaput molio da uklone svoju 
robu, a oni nisu poslušali, i ako ih još jednom tu pronađe, da će ih tretirati još žešće. 
Najžešći su ga i vrijeđali, govoreći: 'Što hoće ovaj Galilejac, učenik nazaretski, kako 
se usuđuje? Ne bojimo ga se!' Ovi su uzvici započeli tek kad su se povukli. Mnogi su 
stajali uokolo, gledajući zapanjeno Isusa. Kad je Isus otišao, pobožni Židovi 
odobravaše njegovu akciju i hvališe ga. Također su vikali: 'Prorok iz Nazareta! 
Farizeji, koji su bili posramljeni i ljuti na ovo što se odigralo, danima su prije 
upozoravali narod, da se za vrijeme blagdana klone toga Stranca, da ne trče za Njim, 
čak da ne komuniciraju s Njim i da ne razgovaraju međusobno o Njemu. Ali u svezi 
Isusa narod je postajao sve radoznaliji, jer je među njima već bilo puno onih koji su 


čuli njegove propovijedi ili su bili izliječeni od njega. 


Kad je Isus napustio Hram, prođe kraj jednog bogalja koji bijaše u jednom od 
predvorja. Čovjek zaviče za njim. Isus ga izliječi, i on koji je cijeli život bio šepav, uđe 
u Hram radosno vičući i proglašavajući Isusa kao svoga dobrotvora. Zbog ovoga 


nasta veliko uzbuđenje među narodom u Hramu. 


Ivan Krstitelj nije došao na blagdan. On nije bio Židov pod Zakonom, niti je uopće bio 


kao drugi ljudi. On bijaše, kao i uvijek, glas odjeven u meso. Tad je imao novu grupu 


novokrštenika, jer su mnogi ljudi dolazili na blagdan u Jeruzalem, pa su navratili i kod 


njega. 


Tu je večer sve bilo tiho u Jeruzalemu. Ljudi su bili angažirani u svojim vlastitim 
domovima, čišćenjem beskvasnosti, i pripremanjem beskvasnog kruha. Svo je 
posuđe prekrito i obješeno. Ovo je učinjeno i kod Lazara na gori Sion, gdje je Isus sa 
svojim učenicima blagovao Pashalno janje. Sam je Isus bio prisutan kod ovih 
priprema, davao je upute o svemu, i sve je bilo učinjeno po njegovim uputama, ali 
vremenski raspored nije baš tako striktno održavan kao kod Židova. Isus je sve 
objašnjavao, čega je sve to slika, i kako se treba prakticirati, pokazujući im 


istovremeno što su Farizeji sve bespotrebno nadodali. 


Sutradan se Isus nije pojavio u Hramu. Ostao je u Betaniji. Pošto se opet gomila 
trgovaca natiskala u Hram, mislim, da se Isus tad pojavio sigurno bi im se nešto 
grozno dogodilo. 

To popodne su u Hramu klali Pashalne janjce, i to neopisivim redom i čistoćom. 
Svatko je na ramenima donio svoje Pashalno janje na klanje u Hram. Svi bi stali u 
red, jer nije bilo mjesta za sve odjednom. Bila su tri predvorja oko oltara u kojima su 
mogli stajati, ali prostor između njih i Hrama ne bijaše otvoren za narod. Oni koji su 
klali bijahu iza ograda, pred svakim stol s priborom neophodnim za klanje. Ali, opet 
svi bijahu natiskani jedan pored drugoga, tako da bi krv jednog janjeta poprskala 


susjednog koljača. Njihova odjeća bijaše skroz poprskana krvlju. 


Svećenici su bili poredani u nekoliko redova, sve do oltara, dodavajući posude od 
ruke do ruke, neke pune krvi, druge prazne. Prije svlačenja kože janjeta, Izraelci bi 
stisnuli i podragali janje na određeni način. Tad bi mesar prihvatio janje, a susjedni 


bi mesar laganim rezom razrezao utrobu. 


Skidanje kože je činjeno vrlo brzo i ekspeditivno. Na jednom mjestu bi nožem 
olabavili malo kože, i pričvrstili bi je na ovalnu motku, namijenjenu baš za tu svrhu. 


Tad bi objesili janje oko vrata, i s obje ruke bi zavrtali motku, a koža bi se omotavala 


oko motke. Na taj način bi se potpuno svukla s janjeta. Predvečer je klanje završilo. 


Večernje nebo je bilo krvavo crvene boje. 


Lazar, Obed i Saturnin su zaklali tri janjca koje su Isus i prijatelji namjeravali jesti. 
Obrok je pripreman kod Lazara na brdu Sionu. Bijaše to velika građevina s dva krila. 
Peć za pečenje janjaca bijaše u blagovaonici, ali bijaše skroz različita od srca 
Cenakula. Bijaše nekako viša, kao ognjište kod Anine i Marijine kuće, također kao 
ono u Kani. U debelom pravokutnom zidu koje ga je okruživalo, bijahu niše gdje se 
janje stavljalo na pečenje. Janje bi nabili na ražanj, a na jednom mjestu bi ga uklinili 


drvenim klinom, pa je izgledalo kao razapeto na križ. 


Dvorana je bila divno ukrašena. Stolovi su bili poredani u obliku vodoravnog križa, 
jer su jeli u tri grupe. Na gornjem i kraćem kraju križa, na kojem je bilo mnogo 
posuđa s gorkim zeljem, sjedio je Lazar. Pashalni janjci bijahu postavljeni na svaki 
krak križa, a jedno k sredini donjeg kraka. Isus, Petar, Saturnin i Obed su sjedili 
ovako: Isus i Petar jedan nasuprot drugome na lijevom kraku stolova, Obed na 
desnom kraku, a Saturnin na donjem kraku. Oko Isusa su stajali njegovi rođaci i 
učenici iz Galileje. Oko Obeda i Lazara oni iz Jeruzalema, dok su Ivanovi učenici bili 


oko Saturnina. Sveukupno ih je bilo preko trideset. 


Pashalna večera se vrlo razlikovala od one Isusove Pashalne večere na Veliki 
četvrtak. Ova je nekako bila više židovska. Svatko je držao štap, a bijahu opasani kao 
da kreću na put, i jeli su žurno. Isus je imao dva štapa, postavljena ukriž ispred sebe. 
Recitirali su psalme i stojeći brzo jeli Pashalno janje. Kasnije su počivali kraj stolova u 
polu-ležećem položaju. Ova je večera bila drugačija i od one koju su primjenjivali 
drugi Židovi. Isus je sve objašnjavao gostima, ali je govorio i koje su dijelove dodali 
Farizeji. Sam je raskomadao rukama sva tri janjeta i posluživao ih gostima, govoreći 


da to čini kao njihov sluga. Ostali su tako zajedno daleko u noć, moleći i pjevajući. 


Jeruzalem je bio još miran i tih, i to tijekom cijeloga dana. Židovi su bili angažirani u 
klanju janjaca, zatvoreni iza vrata svojih kuća, koje su bile ukrašene tamno zelenim 


zelenjem. Ogromno mnoštvo naroda je poslije klanja bilo angažirano u interijerima 


svojih domova. Sve je bilo tako mirno, da mi je to stvaralo melankolično 


raspoloženje. 


Taj sam dan vidjela i gdje se peku toliki janjci za mnogobrojne strance koji su došli u 
Jeruzalem. I izvan i u gradu, bijahu izgrađeni dugački niski zidovi, toliko široki da je 
čovjek mogao po njima bez problema hodati. U tim su zidovima bile peći, jedna za 
drugom, a na izvjesnoj udaljenosti bijaše po čovjek koji se o njima brinuo. Za tu 
uslugu je primao mali iznos novca. Kod tih peći su stranci i putnici, za različite 
blagdane mogli ispeći ili skuhati svoje obroke. Konzumiranje sala Pashalnog janjeta, 
nastavljalo su u Hramu, do duboko u noć. Nakon prve straže, oltar se čistio, a vrata 


su ostala otvorena do ranih jutarnjih sati. 


Isus i njegovi učenici su proveli noć u molitvi. Malo su spavali u Lazarovoj kući na 
brdu Sionu. Učenici iz Galileje su spavali u krilu zgrade. U zoru ustadoše i pođoše u 
Hram, koji je bio obasjan brojnim lampama. K Hramu su već žurile gomile ljudi, iz 
svih dijelova grada. Svi su nosili prinose za žrtvovanje. Isus zauzme svoj red u 
jednom od predvorja, zajedno sa svojim učenicima, a tamo je i poučavao. Gomila 
trgovaca se opet natiskala, probijajući se u predvorje sa svojom robom, pa čak i 
dopola u predvorje za žene. Bili su jedva dvije stepenice od molitelja. Dok su se 
novopridošli trgovci još tako natiskivali, Isus ih moljaše da ne dolaze naprijed, a one 
koji su već zauzeli svoje pozicije da se povuku. Ali oni se opiraše, pa su čak i pozivali 
najbližeg hramskog stražara da pomogne. On nije htio djelovati, nego je otišao 


izvijestiti Sinedrij što se događa. 


Isus je u međuvremenu ponavljalo svoju molbu trgovcima da se povuku. Kad su oni 
to smiono odbili, on izvadi iz krila svoje haljine spletene trske ili tanke grančice. S 
time on jurnu na trgovce, isprevrta njihove stolove, potjeravši natrag one koji su se 
opirali, dok su učenici stiskali i slijeva i s desna, tjerajući njegove protivnike da mu 


pristupe. 


Tad dođe gomila svećenika iz Sinedrija, upitavši Isusa otkud mu pravo da se tako 


ponaša. Isus odgovori da premda je Sveta Misterija odnijeta iz Hrama, ipak je ovo još 


sveto mjesto, mjesto molitve. Ovo nije mjesto za lihvarenje, prevaru, za niske 
poslove i bučni biznis. Isus je podsjetio na zapovijedi svoga Oca, a oni ga upitaše tko 
je njegov Otac. On odgovori da nema vremena da im to objašnjava, a čak i da to 
učini oni ne bi razumjeli. Rekavši ovo, Isus se okrene od njih i nastavi izgoniti 


trgovce. 


Sad se tamo pojavila četa hramskih vojnika, ali se svećenici nisu usudili izdati 
naredbu da djeluju protiv Isusa. Sami svećenici su bili posramljeni što su tolerirali 
takav biznis u Hramu. Okupljeni narod je klicao Isusu da je u pravu, a čak su i vojnici 
pomagali istjerati trgovce van Hrama, počistivši isprevrtane stolove i razbacanu robu. 
Isus i njegovi učenici istjeraše trgovce u vanjsko dvorište, osim onih koji su stidljivo 
prodavali male kruhove i golubove, stvari koje su zaista bile potrebne za okrjepu, a 
nalazili su se u nišama unutrašnjeg trijema. Nakon toga, Isus i njegovi učenici 
otiđoše do Trijema Izraela. Kad se sve ovo odigralo, bilo je negdje između sedam i 


osam sati izjutra. 


Uvečer toga dana, neka vrsta procesije iziđe u dolinu Cedron, kako bi posjekla prve 


plodove žetve. 


Isus je jednog od idućih dana izliječio u predvorju Hrama oko deset ljudi, neki su bili 
šepavci, neki nijemi, a to je izazvalo veliko uzbuđenje u narodu, jer su izliječeni 
ispunjali cijelo mjesto svojim klicajima radosti. Opet je bio upitan da odgovori za 


svoje djelovanje, što on i učini oštrim odgovorima. 


Nakon božanske službe, Isus i učenici otiđoše slušati pouke koje su davali u hali 
Hrama. Tekst je bio iz Knjige o Mojsiju. Isus dade neke opaske, jer bijaše to neka 
vrsta rasprave u kojoj su se pitanja mogla postavljati. Isus utiša svoje protivnike, pa 


dade objašnjenje nejasnih točki, a ta su se objašnjenja skroz razlikovala od prijašnjih. 


Tijekom svih tih dana, Isus jedva da je vidio svoju Majku. Ona je odsjela kod Ivana 


Marka, provodeći dane u tjeskobi, suzama i molitvi, radi uzbuđenja koje je vladalo 


zbog njena Sina. Isus je slavio Šabat u Lazarovoj kući u Betaniji, gdje se i povukao 


nakon strke izazvane izlječenjem ljudi u Hramu. 


Nakon Šabata, Farizeji otiđoše do kuće Marije Marka u Jeruzalemu, misleći tamo 
pronaći Isusa, kako bi ga odveli u zatvor. Međutim bijahu razočarani. Nisu ga 
pronašli, nego su pronašli samo njegovu Majku i druge svete žene, kojima oštro 
narediše, kao Isusovim sljedbenicama, da napuste grad. Majka Isusova, kao i druge 


svete žene, bijaše skroz zabrinuta čuvši ovo, i u suzama požuri k Marti u Betaniju. 


Marija uđe plačući k Marti, gdje je ona bila sa svojom bolesnom sestrom, Šutljivom 
Marijom. Ova je bila skroz zapala u ekstazu. Sve što je dotada vidjela u duhu, sad je 
gledala kako se ispunjava. Više nije mogla izdržati bol koju joj je to stvaralo, te je 


izdahnula u Marijinoj prisutnosti. Bijahu tamo još Marija Kleofina, Marta i druge žene. 


Usprkos otvorenim progonstvima protiv Isusa, tijekom tih dana, dok je Isus bio kod 
Lazara u Betaniji, Nikodem ga je ipak došao posjetiti. Vidjela sam Isusa tijekom noći 
kako počiva nauznak kraj njega, i poučava ga. Prije zore obojica krenuše k 
Jeruzalemu, gdje su ušli u Lazarovu kuću na Sionu. Tu dođe i Josip Arimatejski, 
također da vidi Isusa. On im obojici progovori. Oni su se ponizili pred njim, rekavši 
mu da oni zaista smatraju da je On nešto više od čovjeka, pa ga mole da mu ostanu 
vjerni. Isus im naredi da ostanu u tajnosti, a oni ga preklinjaše da ih se ljubazno 


Sjeti. 


Nakon svega ovoga, drugi učenici koji su blagovali Pashu s Isusom, dođoše sad opet 
k njemu. On im dade naredbe i upute za blisku budućnost. Pružajući mu ruke, 


plakaše, brišući suze svojim šalovima oko vrata. 


OD KRAJA PRVE PASHE 
DO OBRAĆENJA SAMARIĆANKE POKRAJ JAKOVLJEVA ZDENCA 


1. Pismo kralja Abgarusa 


Iz Betsaide, gdje je ostao još neko vrijeme skriven, Isus ode do mjesta krštenja blizu 
Ono. Uređenje mjesta je bilo još uvijek u redu, jer su se lokalni ljudi o tome brinuli. 
Učenici su se okupili oko Isusa, a gomile ljudi su stalno dolazile. Dok je Isus 
poučavao, dio je ljudi stajao, a dio sjedio na drvenim platformama, koje su bile 
koncentrično postavljene oko Isusa. 

Jedan se stranac približavao jašući na devi. Slijedila su ga šestorica pomoćnika, koji 
su jahali na mulama. Podigli su šatore na izvjesnoj udaljenosti od mjesta poučavanja. 
Bijaše to izaslanik kralja Abgarusa, koji je bio bolestan, pa ga je poslao k Isusu s 
darovima. Izaslanik je nosio kraljevo pismo, u kojem kralj moli Isusa da dođe u 
Edesu i izliječi ga. Kralj je bolovao od jedne upale u stopalu, pa je šepao. Putnici koji 
su se vratili doma nakon Pashe, govorili mu o Isusu i njegovim čudesima, o 
svjedočanstvu Ivanovu i o bijesu Židova na zadnjoj Pashi. Sve je to u kralju pobudilo 


veliku želju da bude izliječen od Isusa. 


Mladić koji je bio zadužen predati kraljevo pismo Isusu bijaše umjetnik. Dobio je 
zapovijed od kralja da napravi portret Isusa i da mu ga donese, ako Isus ne bude 
htio doći. Vidjela sam ga kako se uzaludno pokušava približiti Isusu. Ponekad je 
pokušao na jednom mjestu proći kroz mnoštvo, pa na drugom, kako bi čuo Isusove 
propovijedi i kako bi portretirao Isusa. Tad Isus naredi jednom od učenika da napravi 
mjesta za čovjeka koji hoda otraga uokolo naroda, nemoćan probiti se naprijed. Isus 
pokaza na platformu u blizini sebe, gdje da ga dovedu. Učenik je izvršio naredbu i 
smjestio je izaslanika i njegove pomoćnike na mjesto gdje mogu sve vidjeti i čuti. Oni 


su sa sobom donijeli darove od pletene odjeće, plitice od zlata i prekrasne janjce. 


Izaslanik, sad sretan kad može vidjeti Isusa, odmah se baci na posao risanja Isusova 
lika. Držao je svoju pločicu na koljenima, gledajući Isusa s velikim respektom i 


divljenjem. Pločica je bila bijela, kao da je napravljena od voska. On poče šarati kao 


olovkom Isusove konture lica i brade. Onda je izgledalo kao da raširuje nešto preko 
svoga rada, nešto kao sloj voska, koji bi preslikao te konture. Nakon toga nastavi 
crtati, stalno dodirujući olovkom pločicu, pa bi tako nastavljalo, ali nikako da završi 
svoj rad. Kako god da je pogledao Isusa, čini se da je iz pamćenja izgubio njegov 
izgled, što ga je čudilo, pa je morao stalno započinjati iznova. Luka nije crtao na ovaj 
način. On je koristio kist. Ovaj je čovjek slikao kao nekim rezbarenjem, prstima ste 


mogli napipati konture slike. 


Isus je nastavljao poučavati još dugo, pa onda otposla učenika, da kaže izaslaniku da 
sad može prići i reći što ima. Izaslanik siđe s platforme, slijedili ga pomoćnici s 
poklonima i janjcima. Njegov je prsluk bio kratak, skoro isti kao u Trojice Kraljeva, i 
nije nosio ogrtača. Portret na kojem je radio, visio mu je na uzici preko lijeve ruke. 
Bio je kao štit u obliku srca. U desnici je držao kraljevo pismo. Bacivši se pred Isusom 
na koljena, pokloni se nisko, kao i njegovi pomoćnici, pa reče: 'Tvoj rob je sluga 
Abgarusa, kralja Edese. On je bolestan. Poslao ti je ovo pismo, pa te moli da 
prihvatiš ove njegove darove.' Tad se pomoćnici približiše s darovima. Isus odgovori 
izaslaniku da mu dobre namjere njegova gospodara gode, pa naredi učenicima da 
preuzmu darove i porazdijele ih najsiromašnijima među okupljenima. Tad Isus 
odmota pismo i pročita ga. Ne mogu se sjetiti svega što je pisalo, nego samo onoga 
da kralj piše o Isusovoj moći koja uskršava mrtve, pa ga moli da dođe i izliječi ga. 
Dio pisma koji je sadržavao tekst bijaše uštirkan, ukočen. Omotnica je bila gipka, kao 
da je od neke vrste sukna, ili kože ili svile. Vidjela sam također da je sve povezano 


uzicom. 


Kad je Isus pročitao pismo, okrenu drugu stranu pisma, izvadi iz svoje haljine šuplju 
olovku iz koje izvadi pisalo, pa napisa nekoliko riječi, poprilično velikim slovima, pa 
opet smota pismo. Nakon toga pozva da mu donesu malo vode, umi lice, stisnu 
mekano sukno u koje je pismo bilo zamotano o svoje sveto tijelo, pa ga vrati 
glasniku. Pismo je upilo sliku koju je on uporno pokušavao načiniti, kad gle!, obrisi 
postadoše odmah slični originalu. Umjetnik je bio oduševljen. Okrenu sliku koja je 
visjela na uzici, pa je pokaza ljudima, baci se nice pred Isusa, ustade i odmah krenu 


na put. Ali neki od njegovih pomoćnika ostadoše slijediti Isusa. Nakon pouke, Isus 


prijeđe Jordan na nekom mjestu krštenja, koje je Ivan prethodno napustio. Tamo su 
ove nove sljedbenike krstili. 


Vidjela sam izaslanika na putu doma, kako provodi noć kraj jednoga grada, gdje su 
bile izgrađene dugačke građevine od kamena, kao peći za pečenje opeke. Sutradan 
vrlo rano neki od radnika požuriše na mjesto, jer su tamo vidjeli svjetlo kao vatru. 
Tad se dogodilo nešto vrlo značajno u svezi sa slikom, a veliko mnoštvo ljudi se 
okupilo. Umjetnik im pokaza sliku, kao i odjeću kojom je Isus obrisao lice, a i ona je 
primila otisak Isusova lica. 

U svom vrtu, Abgarus iziđe malo naprijed kako bi dočekao svog izaslanika. Bio je 
nevjerojatno dirnut Isusovim pismom i izgledom slike. Odmah je popravio svoj život, 


otpustivši brojne konkubine s kojima je griješio. 


Ponovo sam vidjela da je nakon smrti Abgarusova sina, na vlast došao pokvareni 
nasljednik, a Isusov portret, koji je bio javno izložen, skriven je od nekog pobožnog 
biskupa. On ga je stavio u jednu nišu, zapalio bi lampu pred slikom i molio se. Poslije 
je zazidao otvor. Nakon dugo vremena, slika je otkrivena, i tada je utvrđeno da je 


kamen koji ju je skrivao s lica, također primio ugravirani otisak. 


2. Isus na granicama Sidona i Tira 


Isus je otišao iz Ono s učenicima do napola puta od mjesta krštenja, koje je bilo 
iznad Bethabare i nasuprotnog Gilgala. Tamo je dopustio Andriji, Saturninu, Petru i 
Ivanu da krštavaju. Ogromno mnoštvo je dolazilo i odlazilo, izazivajući kod Farizeja 
novu ljubomoru. Raspačavali su pisma od Starješina, po svim sinagogama, po cijeloj 
državi. U pismima je pisalo da se ne ide k Isusu, ma gdje on bio, da uhite učenike i 
odvedu ih u zatvor, da pobijaju njihova učenja, i da ih kazne. Ali Isus, praćen samo 
nekolicinom učenika napusti mjesto krštavanja, pa ode kroz Samariju i Galileju na 
granice Tira. Ostatak se učenika odvojio i vratio svojim kućama. Nekako istovremeno, 
Herod je naredio svojim vojnicima da dovedu Ivana Krstitelja do Kalirhoje, gdje ga je 


u dvorskom zatvoru držao zatvorenim oko šest tjedana. Tad ga je oslobodio. 


Dok je Isus s nekoliko svojih učenika prelazio dolinu Ešdrelon, na svom putu kroz 
Samariju prolazio je i Bartolomej. Vraćajući se doma u Debaset, od Ivanova krštenja, 
susretne neke učenike i zapodjene razgovor s Andrijom, koji mu je oduševljeno 
pričao o Gospodinu. Bartolomej je slušao s oduševljenjem i poštovanjem, a Andrija, 
koji je inače bio inteligentan i veseo, ode ravno do Isusa i progovori mu o 
Bartolomeju, koji je inače izrazio želju da slijedi Isusa. Baš taj tren je Bartolomej 
prolazio. Andrija ga pokaza Isusu, koji pogleda Bartolomeja, pa reče Andriji: 'Znam 
ga. On će me slijediti. Vidim u njemu dobrotu, a pozvati ću ga na vrijeme.' 
Bartolomej je stanovao u gradu Debasetu, nedaleko Ptolomeje. Bartolomej je bio 
pisac. Ubrzo nakon toga, vidjela sam da se susreo s Tomom, pa su obojica 


razgovarala o Isusu. 


Isus je morao trpjeti veliku oskudicu na ovom svom žurnom putovanju. Saturnin ili 
netko drugi od učenika, nabavi košaru kruha. Nekoliko sam puta vidjela Isusa kako 
namače tvrdu koru kruha u vodu, da bi ga uopće mogao pojesti. U Tiru odsjede u 
jednom gostinjcu, blizu gradskih vrata, na strani grada gdje je bilo polje. Isus je 
došao putem koji je vodio preko visokih planina. 

Tir je bio vrlo veliki grad. Kad biste k njemu prilazili s visokih planina, s njih bi 
ugledali panoramu grada, koja je izgledala nekako kao da grad visi u planinama, u 
opasnosti da se surva. Isus nije ulazio u grad. Nastavio je hodati uz zidine sa strane 
polja, gdje nije bilo toliko puno ljudi. Zid je bio vrlo debeo. U njemu je bila izgrađena 


gostionica, a po vrhu zida se pružao put. 


Isus je nosio smeđu robu i bijeli vuneni ogrtač. Išao je tamo amo, ali samo u kuće 
sirotinje, a kuće su bile izgrađene u zidu. U Tir s Isusom su došli Saturnin i jedan 
drugi učenik. Dolazili su još Petar, Andrija, Jakov mlađi, Tadej, Natanel Kased i svi 
drugi učenici koji su bili na svadbi u Kani. Dolazili su u Tir u više grupa, a susreli su 
Isusa u židovskoj kući za sastanke, koja je bila smještena u drugoj četvrti Tira, do 
koje je vodio široki kanal, obrubljen stablima. Ovoj kući, a sinagoga bijaše na nju 
naslonjena, pripadale su velike toplice, koje su vodile čak do vode koja je bila 


dovedena do ove četvrti grada iz unutrašnjosti. 


Toplice su bile okružene zidom, a unutar njih je ograda bila podšišana u obliku nekih 
likova. Usred vrta bijaše jedan otvoreni trijem, koji je imao brojne hodnike i sobe, a 
oko njega bijahu veliki bazeni za kupanje, puni vode. Usred toga bijaše stup sa 
stubištem i rukohvatima, pomoću kojih se čovjek sigurno mogao spustiti u vodu. Ovo 
su mjesto nastanjivali stariji Židovi, koji su inače bili odbačeni i prezreni zbog svoje 


religije ili porijekla, premda su bili dobri i pobožni. 


Bilo je dirljivo vidjeti Isusa kako pozdravlja svoje učenike kad su došli. Krenuo je 
prema njima, pružio prvome ruku, pa drugome. Oni su bili puni poštovanja prema 
Isusu, jer su ga smatrali izvanrednim čovjekom, natprirodnim bićem. Bili su 
neizrecivo radosni što ga opet vide. Dugo ih je poučavao, nakon čega su mu ispričali 
sve što im se dogodilo. Zajedno su blagovali kruh, voće, med i ribu, koje su učenici 
donijeli sa sobom. 


Neki su učenici iz Jeruzalema i Galileje bili pozvani pred Židove radi ispitivanja o 
Isusu i njihovoj vezi s njime, o njegovim naukama i zamislima. Učenici su bili dosta 
maltretirani. Jednom sam vidjela Petra, Andriju i Ivana sa zavezanim rukama, ali 
laganim naporom i pokretom ruku pokidaše svoje konopce, kao čudom. Tad im bi 


dozvoljeno da se u miru vrate svojim kućama. 


Isus ih je stalno poučavao, pa im reče neka se sve više i više oslobađaju svojih starih 
obveza, i neka raznesu njegovu nauku među okolne ljude, i to najviše što mogu. Isus 
nadoda da će opet uskoro biti s njima, i da će početi opet javno naučavati kad im se 


pridruži u Galileji. 


Nakon odlaska učenika, Isus je u školi toplica održao propovijed pred brojnim 
okupljenim narodom. Govorio je o Mojsiju, o Prorocima i o skorom dolasku Mesije. 
Govorio im je o značenju suše koje je pogodila zemlju u vrijeme Ilije, o prorokovoj 
molitvi za kišu, pojavi oblaka i o pljusku koji je padao, pa im pokaza kako će to sve 
uskoro biti realizirano. Govorio je također i o vodi i pročišćenju, izliječivši mnoge 


bolesnike, upućujući ih da odu kod Ivana na krštenje. 


Izliječio je mnoge mladiće koji su donijeti u nosiljkama. Neke je uronio u vodu, sam 
ih držeći ispod pazuha, a Saturnin je ulio u tu vodu malo vode s bazena krštenja koju 
je Isus blagoslovio. Dvojica učenika su krstila ove dječake. Bili su tamo i drugi mladci 
koji su bili u pubertetu, koji su sišli dolje u bazen, držeći se za stup, pa se uroniše 
cijeli u vodu, te su na taj način bili kršteni. Primijetila sam ovdje nekoliko okolnosti 
koje su bile drugačije od onih općenitih koje sam prije promatrala kod takvih prilika. 
Mnogi su odrasli ostali stajati na izvjesnoj udaljenosti. Ceremonija je trajala sve do 


sumraka. 


3. Isus u Sikoru Libnat 


Kad je Isus napustio Tir, nastavi putovanje sam. Oba svoja učenika je poslao s 
uputama do Kafarnauma, a također i k Ivanu Krstitelju. Otišao je desetak sati južno 
od Tira, do grada Sikora Libnat, kroz koji je već prije prošao, kad je išao u Tir. Vode 
jezera Meroma s dva grada, Adame i Seleucije, bijahu istočno od njegova puta. 
Sikora Libnat se također zvao i Amikoreja ili "Grad izgrađen na vodi'. Grad bijaše par 
sati u unutrašnjost od Ptolomeje, na jednom malom blatnom jezeru, čija je jedna 
strana bila nepristupačna zbog visokih hridi jedne planine. Iz toga jezera je istjecao 


mali blatni potočić Belus, koji je pak utjecao u more blizu Ptolomeje. 


Grad je bio tako velik, da nisam mogla razumjeti zašto je bio toliko nepoznat. 
Židovski grad Mišael bijaše nedaleko grada. Ovo je kraj koji je Salomon dobio od 
kralja Hirama. Sikor je bio slobodan grad, premda je imao i male obveze prema Tiru. 
U okolici je bilo puno uzgajivača stoke. Vidjela sam brojna stada ovaca s finom 
vunom. Ovce su mogle plivati preko vode. Predivne vunene stvari su ovdje 
izrađivane, a u Tiru su bojane. U poljima nisam vidjela usjeva, osim voćnjaka. U vodi 
je rasla neka vrsta graška, s vrlo velikim stabljikama. Kruh se radio od toga zrnja. 
Mislim da nisu trebali sijati sjeme te biljke, rasla je sama, onako divlje. Od Sikora je 
vodio put ka Siriji i Arabiji, ali ne bijaše ceste prema Galileji. Isus je došao do Tira 


zaobilaznom rutom. 


Van grada Sikora postojala su dva velika mosta. Jedan je veliki i dugi omogućavao 
narodu prelazak prijeko, kad je cijeli kraj bio poplavljen. Drugi, niži, omogućavao je 
uobičajen prolaz, kroz arkade, onoga većega. Kuće su bile građene na višim 
dijelovima, konstruirane tako da kad bi došla poplava, žitelji bi se popeli na krov i 


živjeli u šatorima. 


Većina stanovnika bijahu pogani. Vidjela sam zastavice kako se vijore na nekim 
građevinama sa špicastim tornjevima, a mislim da su to bili poganski hramovi. Bila 
sam zaprepaštena vidjeti ovdje toliko puno Židova, premda su bili prezirani od svojih 


sugrađana. Živjeli su u lijepim kućama. Mislim da su bili u egzilu. 


Kuća u kojoj je Isus odsjeo bijaše van grada, na strani otkuda je došao. Međutim, 
morao je prijeći vodu da dođe do nje. U blizini nje bijaše sinagoga. Čini se da je Isus, 
kad je išao u Tir, obavijestio ljude o svom povratku, jer sam vidjela žitelje te kuće 
kako ga iščekuju. Izišli su van kako bi ga susreli i dočekali s poštovanjem. Bijahu to 
Židovi, otac starac, i cijela obitelj. Stanovali su u vrlo lijepoj kući, koja je kao palača 
imala mnoga krila i manje kuće uokolo. Vlasnik je kuće s poštovanjem vodio Isusa, 
ne u vlastitu kuću, nego u jednu od susjednih, gdje je oprao Isusu noge iskazujući 


mu gostoljubivost. 


Vidjela sam veliku šaroliku povorku, od radnika, drugih ljudi, žena, momaka, pogana, 
neki smeđe, neki crne puti (vrlo slični robovima ovog vlasnika), kako dolaze s posla. 
Dođoše i ispuniše veliki otvoreni prostor, gdje su i blagovali. Sa sobom su nosili razne 
vrste lopata, krampova, itd., a sa sobom su nosili i male lagane čamce. Ovi su radnici 
radili kod gazde, a popravljali su mostove i obale. Blagovali su iz zemljanog posuđa, 
a jeli su perad i povrće. Neki od njih su meso peradi jeli potpuno sirovo. Isus stade 


pred njih. Progovori im ljubazno, a oni se obradovaše kad ugledaše takva Čovjeka. 


Tad Isusu priđoše dva stara Židova donoseći neke skripte Pisma. Jeli su s Isusom, a 


on im objašnjavaše mnoge stvari koje su ih zanimale. Oni inače bijahu učitelji mladih. 


Bogati Židov, vlasnik kuće u kojoj je Isus odsjeo, zvao se Šimun, a bio je iz krajeva 
Samarije. On ili neki njegov predak, jednom se interesirao za Hram na gori Gerazim, 
pa se tako povezao sa Samarijcima, te je zbog toga bio prognan iz zemlje. Nastanio 


se ovdje. 


Isus je poučavao cijeli dan kod kuće svoga domaćina, na otvorenom prostoru koji je 
bio okružen stupovima, a iznad njih razvučena tenda. Gospodar kuće je dolazio i 
odlazio. U dvorištu je bilo okupljeno mnoštvo Židova, muškarca i žena svih dobi. 
Nisam vidjela da je Isus izveo neko čudo. Uistinu, tamo ne bijaše hromih ili bolesnih. 
Ljudi su ovdje bili vitki i mršavi, vrlo visoki. Isus ih je poučavao o krštenju, a obećao 
im je poslati neke učenike kako bi ih krstili. 

Praćen gospodarom kuće, Isus iziđe na put kojim su se robovi vraćali sa svoga rada. 
Isus im progovori, ohrabrivši ih, objašnjavajući im jednu prispodobu. Tamo je bilo 
puno vrlo dobrih ljudi, koji su bili istinski dirnuti. Opet su primili nadnice i hranu. To 
me podsjećalo na parabolu o gospodaru i vinogradu, i isplati nadničara. Robovi su 
stanovali u nizu koliba, oko četvrt sata udaljenih od Šimunove kuće. Bijaše to neka 


vrsta kmetstva, kojeg su isplaćivali radom za Šimuna. 


Jednog od slijedećih dana, nakon što je Isus propovijedao od jutra, a Židovi dolazili i 
odlazili, dođe mu nekoliko pogana. Već su nekoliko dana molili za pristup. Šimunova 
kuća je bila oko sat i pol od grada, pa se pogani nisu usudili prići iza određenog 
tornja ili luka. Ali sam ih je Šimun doveo k Isusu, koga oni razdragano pozdraviše 
moleći ga da ih pouči. Isus ih je dugo naučavao u dvorani, toliko dugo da je nestalo 
svjetla u lampama. Utješio ih je, ispričavši im parabolu o Tri Kralja, rekavši da će 


jednog dana zasjati svjetlo i poganima. 


Kad su se dva učenika koja je Isus poslao u Kafarnaum vratila njemu u Sikor, rekoše 
mu da mu dolaze još četiri učenika. Isus ode na put, tri — četiri sata u planine, kako 
bi ih predusreo, pa ode s njima do jedne gostionice na galilejskom teritoriju. Osim 
ovih učenika, bijaše tamo još sedmorica drugih, a među njima i Ivan. Neke su žene 
također došle s njima, od kojih sam prepoznala Mariju Markovu iz Jeruzalema, i tetu 


s majčinske strane od Natanela mladoženje. Oni koji su bili pozvani bijahu Petar, 


Andrija, Jakov mlađi i Natanel Kased. Premda se već počelo mračiti, Isus je išao s 
četiri i još druga dva učenika, natrag u Sikor, ali onih sedam koji nisu bili pozvani, 


vratiše se u Galileju. 


Bila je prekrasna noć, nebo je bilo čisto i prekrasan miomiris ispunjavaše zrak. 
Ponekad su hodali svi zajedno, ponekad u koloni, ispred i iza Isusa, a poslije je Isus 
išao i sam. Jednom su se odmarali usred vrlo plodna područja, pod voćkama, i u 
blizini zelenih livada i potočića. Kad su opet krenuli, iz livade uzleti jato ptica, pa ih 
pratiše na putu. Ptice su bile velike skoro kao kokoši, imale su crvene kljunove, i 
duga zašiljena krila, baš onakva kakva imaju anđeli na slikama. Ptice su ih slijedile 
skoro do grada, pa onda sletješe u trstik na vodi. Bio je to divan prizor — prekrasna 


noć, Isus zastaje s vremena na vrijeme kako bi nešto rekao, a ptice uokolo. 


Tako su se putnici penjali na planine, pa poslije silazili na drugoj strani ka gradu. 
Šimun je došao naprijed kako bi ih dočekao, oprao je svima noge, u predvorju ih 
počastio pićem i laganim obrokom, pa ih onda uveo u kuću. Ptice su pripadale 
Šimunu. Letjele su uokolo kao golubovi. 

Isus je sutradan cijeli dan poučavao, a uvečer je slavio Šabat u Šimunovoj kući, koja 
je bila vrlo visoko na brdu. Osim Isusa i učenika, bijaše tamo i oko dvadeset Židova. 
Sinagoga je bila u podrumu, uređena prekrasno. Stepenice su vodile dolje do 
podruma. Predvoditelj je čitao u sinagogi, a nakon toga je Isus propovijedao. Učenici 


su spavali u istoj kući u kojoj je bio i Isus. 


Spavali su samo nekoliko sati, jer su u zoru opet rano krenuli na put. Išli su kroz 
zavojite planine do malog židovskog grada u zemlji Kabul, gdje su boravili neki drugi 
Židovi u egzilu, koji su često zaželjeli da se vrate u domovinu, ali im Farizeji to nisu 
dopuštali. Toliko dugo su čeznuli da ih Isus posjeti, premda su se osjećali 
nevrijednima toga, i zato su oklijevali da mu pošalju poruku da dođe. Ali sad je Isus 
išao svojom vlastitom voljom k njima. Zavojiti planinski putovi učinili su putovanje 


duljim, oko pet-šest sati. 


Kad su se približili malom židovskom gradiću, dvojica učenika otiđoše ispred Isusa, 
kako bi izvijestili nadglednike sinagoge o Isusovu dolasku. Premda bijaše Šabat, Isus 
je ipak poduzeo ovo putovanje, jer ovdje u državi, kad su potrebe nalagale, nije se 
striktno držao ovoga zakona. Isus ode do nadglednika sinagoge, koji ga primi s 
velikom poniznošću. Opraše mu noge, kao i njegovim učenicima, pa ih ponudiše 
obrokom. Tad sam Isus ode uokolo svim bolesnicima, njih oko dvadesetak, pa ih sve 
izliječi. Među njima bijaše zaista skroz izobličenih ljudi, te šepavaca, bolesnih od 


vodene bolesti, gubavaca, a također i puno djece. 


Dok je tako išao niz ulicu, nekoliko opsjednutih zavrišta za njim, a on ih oslobodi od 
zlog duha. Mir i red su vladali gradićem. Učenici su pomagali svome Učitelju. Neki su 
pomagali bolesnicima ustati, neki su poučavali svjetinu koja je slijedila Isusa, 
okupljajući se ispred pragova kuća u koje bi Isus ušao. Prije nego li je nekog 
bolesnika izliječio, Isus ih nagovaraše na vjeru i popravak života. Naprotiv, one koji 
su imali vjeru, odmah je izliječio. Podigavši oči prema nebu, molio je nad njima, neke 
bi dodirnuo, a nad nekima bi ruku polagao. Također sam vidjela kako je blagoslovio 
vodu i onda bi prskao ljude njome, upućujući učenike da čine isto u svim kućama u 
koje uđu. U jednoj kući, Isus i učenici uzeše malo vina i nešto kruha, kako bi se 
okrijepili. Mnogi se izliječeni bacali nice pred njegove noge, pa bi ga slijedili radosni, 
baš kao što mi danas slijedimo Presveti Oltarski Sakrament, premda su oni to činili 
uvijek s poštovanjem i na distanci. Ali, drugima je Isus izdao naredbu, da ostanu u 


svojim kućama. 


Uputio je neke izliječene da se okupaju u vodi koju bi on prethodno blagoslovio. Ovo 
su bili uglavnom djeca i gubavci. Isus ode do zdenca blizu sinagoge i blagoslovi ga, 
bacajući u vodu sol, koju je također prethodno blagoslovio. Ovaj je zdenac bio vrlo 


dubok, do vode je vodio niz stepenica. 


Isus ih sada pouči o Elizeju, koji je solju pročistio vodu blizu Jerihona. Tad im objasni 
značenje soli. Nadalje im naredi, ako se netko razboli, neka uzme ove vode iz zdenca 
i okupa se u njoj. Isus je uvijek blagoslivljao u znaku križa. Kad god bi tako 


poučavao, učenici bi držali njegov plašt, koji bi on ponekad rasprostro, a oni bi mu 


dodali soli koju bi on bacio u vodu. Isus je uvijek ove ceremonije izvodio s velikom 


ozbiljnošću i sabranjem. 


Tijekom ove vizije, ugledala sam u dubini duše da je slična moć ozdravljanja dana 
svećenicima. Neke su bolesnike donosili pred Isusa u nosiljkama i posteljama, a on bi 
iz izliječio. Isus je u sinagogi poučavao, ali tamo nije ništa blagovao, nego je cijeli 
dan proveo u poučavanju i liječenju. 

Uvečer nakon Šabata, Isus napusti mjesto, praćen svojim učenicima. Na odlasku 
naredi žiteljima, koji su bili žalosni što odlazi, da ga ne slijede, a oni ga ponizno 
poslušaše. Blagoslovio je i pročistio vodu za njih, jer ta voda ne bijaše dobra, bijaše 


puna zmija i nekih životinja s debelim glavama i dugim repovima. 


Oko dva sata od ovoga mjesta, Isus i njegovi učenici uniđoše u jednu veliku 
gostionicu, koja je bila usred planina, gdje su jeli i spavali. Kad su dolazili u židovski 


gradić, bili su prošli kraj ove gostionice, ali na izvjesnoj udaljenosti od nje. 


Sutradan je narod iz okolice donio pred gostionicu mnoštvo svojih bolesnika, jer su 
znali da je Isus tamo. Bijahu to ljudi koji su živjeli u kolibama i spiljama na 
nasuprotnoj strani planine. Na zapadu, prema Tiru, boravili su pogani, koji su također 
došli. Na istočnoj strani, bijahu siromašni Židovi. Isus je propovijedao, govorio je o 


pročišćenju, o higijeni, o pokori. Nakon toga je izliječio tridesetak ljudi. 


Pogani su ostali stajati malo podalje, a Isus ih nije poučavao sve dok se ostali nisu 
povukli. Isus im se obrati, utješivši ih. Ovi su siroti ljudi imali male vrtove oko svojih 
spilja. Njihova glavna hrana bijaše ovčje mlijeko, ovčji sir, kojeg su inače jeli kao 
kruh. Plodove iz svojih vrtova, kao i one_koje bi skupili u divljini, nosili su uokolo na 
prodaju. Mnogi su od njih namjestili boravište i u onom malom židovskom gradiću, 
gdje je Isus jučer bio blagoslovivši vodu, vodom koju su učenici nosili u kožnim 
čuturicama. Među ovim ljudima bijaše veliki broj gubavaca, koje je Isus blagoslovio 


vodom iz čuturica. 


Predvečer se Isus vratio u Sikor Libnat, gdje je opet poučavao, najavivši da će sutra 
biti krštenje. U velikom dvorištu jednog pansiona, koji je pripadao Šimunu, bijaše 
okrugao plitki bazen, iz kojeg je voda otjecala u susjedni kanalić. I ovdje voda ne 
bijaše dobra, imala je grozan ukus. Isus je blagoslovi, istovremeno bacajući u vodu 
sol u grudama, kao kamenje. U ovim krajevima, bijahu inače cijele planine formirane 


od kamene soli. 


U tome bazenu, koji je prethodno bio ispražnjen i očišćen, krstilo se oko tridesetak 
ljudi. Bijahu kršteni, gospodar kuće sa svim muškarcima iz domaćinstva, neki drugi 
Židovi iz mjesta, mnogi pogani koji su kasnije bili s Isusom i nekoliko robova iz 
koliba. Ove je robove kasnije Isus nekoliko puta poučavao, kada bi se oni vratili sa 
svoga rada. Pogani su bili zadnji koje je Isus krstio. Oni su se morali pripremiti za 


ceremoniju izvjesnim pročišćenjima. 


Isus bi iz čuturica u kojima bijaše voda iz Jordana, a učenici bi je uvijek nosili sa 
sobom, ulio malo vode u bazen, istovremeno ga blagoslivljajući. Kanal oko bazena 


bijaše dosta pun vode, tako da su novokrštenici stajali u vodi do koljena. 


Prije nego je podijelio krštenje, Isus je pripremio neokatekumene dugim 
poučavanjem. Novokrštenici bijahu odjeveni u duge sive ogrtače s kapuljačom preko 
glave, nešto kao ogrtači za molitvu. Kad su trebali stupiti u vodu, novokrštenici bi 
odložili plašteve ustranu. Slabine im pokrivene, kao i leđa i prsa, dok je s ramena 
padao mali otvoreni mantil kao škapular. Jedan učenik bi položio ruku na rame 
novokrštenika, a drugi učenik na glavu. Udjelitelj krštenja, u ime Svemogućega Boga, 
izlo bi nekoliko puta po glavi novokrštenika vodu, izlijevajući je iz školjke kojom je 
grabio vodu iz bazena. Prvo je krštavao Andrija, pa Petar, a kasnije Saturnin. Pogani 


su bili zadnji kršteni. Ceremonija je, uključujući pripreme, trajala sve do sumraka. 


Kad se narod povukao, Isus i učenici, odvojeno napustiše mjesto. Ponovo su se sreli 
na cesti, pa otiđoše k istoku, k Adami, na jezeru Merom. Po noći su se malo odmarali 


pod stablima, u visokoj predivnoj travi. 


4, Isus u Adami. Čudesno obraćenje jednog tvrdokornog Židova 


Premda se Adama nije činila vrlo dalekom, ipak je Isus s učenicima morao putovati 
par sati uzvodno uz rijeku, prije nego su prešli samu rijeku. Nije bilo nigdje skelara, 
nego samo splav od poveznih balvana, nešto kao rešetka, a bijaše na obali radi 
smještaja putnika. Stigli su u Adamu negdje do podne. 

Adama je sa svih strana bila okružena vodom. Grad je okruživala struja vode, a preko 
nje je bilo pet mostova za prijelaz do grada. Na istočnoj strani grada bijaše jezero 
Merom. U toplicama, struja se vode opet združivala s jezerom. Strme obale plitkog 
jezera bijahu pune trstike i močvarnog bilja, a voda jezera bijaše blatna, osim u 


centru jezera, gdje je tekla struja Jordana. Okolica je bila puna divljih životinja. 


Dok se Isus s učenicima približavao toplicama blizu grada, iziđoše pred njega 
najistaknutiji ljudi grada kako bi ga pozdravili. Čekali su ga u parku toplica. Uvedoše 
ga u grad na jedan veliki trg, u čijem je središtu bila gradska vijećnica. Vijećnica je 
imala prostrano dvorište, a s njegove obje strane, kao i sprijeda bijaše niz niskih 
građevina. Dvorište je bilo odvojeno od ulice sjajnom metalnom ogradom, a na njoj 


bijahu raznobojni metalni štitovi. 


Tu opraše Isusu i učenicima noge, iščetkaše i istresoše njihove ogrtače, pa ih 
ponudiše obrokom voća i povrća. Bio je to jedan stari običaj ljudi iz Adame, da se u 
ovu vijećnicu uvedu svi koji dođu u njihov grad i počaste, kako bi ih 'ispitali'. Ako bi 
im se svidjeli, tretirali bi ih s gostoprimstvom, u nadi da će tako privući na sebe 
blagoslove. A ako ne, nisu nimalo oklijevali baciti ih u zatvor. 

Adama je, s još nekih dvadesetak manjih uprava, pripadala provinciji pod 
jurisdikcijom jednog od Heroda. Stanovnici grada bijahu samarijski Židovi, koji su 
zbog neke svoje šizme, prišli pokvarenim nacijama. Ipak, ovdje nije bilo idolatrije, niti 
je se prakticirala, a pogani koji su živjeli s njima, morali su vršiti svoju idolatriju u 


tajnosti. 


Nakon toga, Isusa odvedoše muškarci koji su ga i primili van grada, do sinagoge, 


koja je imala tri kata. Tamo je bila okupljena većina Židova, žene u pozadini. Prvo su 


molili i pjevali psalme Bogu, da po Božjoj volji mogu sve shvatiti što će Isus 
naviještati. Tad Isus započe propovijedati. Govorio je o Božanskim Obećanjima, o 
njihovoj uzajamnoj ovisnosti i realizaciji, o milosti koja, reče Isus, nikad ne 
dozvoljava da se izgube. Ako se onome, koji je zbog nekih zasluga svojih predaka, 
predaje neka milost, zar je neće prihvatiti? Ona se prenosi s generacije na 
generaciju, i to na najzaslužnije u slijedećoj generaciji. Isus im reče i o dobrim 
djelima koja su njihovi preci učinili u ovome gradu, davno prije, tako da je skoro to 
njima i nepoznato. Ali, današnji radosni rezultati još uvijek traju. Njihovi preci su 


nekoć ugostili neke strance i izbjeglice. 


Isus i učenici se smjestiše u jednoj velikoj gostionici blizu gradskih vrata, kroz koja su 
i inače došli u ovaj grad. U blizini toplica, vani, malo dalje na jug, bijaše mjesto za 
poučavanje. Bijaše to travom obrasli brežuljak, koji se nalazio usred velike ravnice, a 
po ravnici i na njemu bijahu posađena stabla koja su pravila lijepu sjenu. Na 
brežuljku bijaše lijepa kamena katedra. Bijaše to vrlo lijepo mjesto, a poznato je kao 
'Mjesto milosti', jer je narod vjerovao da je baš ovdje nekoć velika milost darovana 
narodu. Učenici su ulazili u kuće po gradu, pozivajući ljude na 'Mjesto milosti', gdje 


će Isus održati veliku propovijed. 


Jučer navečer, u gradskoj vijećnici su priredili gozbu Isusu u čast. Bijaše prisutno oko 
pedeset građana, pet stolova bijaše postavljeno. Isus je sjedio na najistaknutijem 
mjestu, a učenici su sjedili raspršeni između građana, za drugim stolovima. Mislim da 
su Isus i učenici nešto pridonijeli gozbi. Biljke kao mala stabla bijahu zasađene u 
loncima na stolovima. Za vrijeme objeda Isus je poučavao, idući od stola do stola, 
govoreći svim gostima. Kad su stolovi bili počišćeni od svega, osim ukrasnog bilja, 


Isus pozva sve prisutne da sutra dođu na 'Mjesto milosti', gdje će opet propovijedati. 


Sutra oko devet izjutra, Isus krene s učenicima do mjesta poučavanja, gdje se pod 
sjenom drveća okupilo preko stotinu uglednika. U vanjskom krugu bijahu žene. Na 
putu do tamo, Isus i učenici otiđoše do upraviteljeve palače, koji je u svečanoj 
odjeći, praćen službenicima krenuo na isto mjesto. Ali Isus mu naredi da ne idu u 


takvom sjaju, nego da se presvuku u odjeću koju nose i drugi muškarci, dugi ogrtač i 


pokajničko odijelo. Ogrtač je bio od češljane vune. Nosili su također i naplećak 
(škapular) otkan iz jednog komada na leđima, ali otvoren na prsima, a oba komada 
su držale uzice koje su išle preko ramena. Oba komada, i sprijeda i straga, bijahu od 
crne vune, a na njima izvezeno raznim bojama sedam glavnih grijeha. Žene su bile 


umotane u velove. 


Kad se Isus pope do katedre, narod mu se nakloni s poštovanjem. Upravitelj i 
odličnici grada stajaše bliže katedri. Učenici su stajali u vanjskim krugovima, a svaki 
je oko sebe imao grupu ljudi i žena. Isus prvo podiže oči k nebu i naglas moljaše 
svog Oca, od kojega su sve milosti istjecale, da njegovo učenje može pasti na 
pokajnička i iskrena srca. Isus reče narodu da ponavlja riječi za njim, što oni i 
učiniše. Njegova je propovijed trajala bez prekida od devet ujutro sve do četiri 
popodne. Samo je jednom napravio stanku, za vrijeme koje je uzeo mali obrok, čašu 


vina i komadić kruha. 


Slušatelji su dolazili i odlazili, ovisno o svojim dnevnim poslovima i obvezama. Isus je 
poučavao o pokori i krštenju, a ovdje je o tome progovorio kao o glavnim duhovnim 
pročišćenjima i čišćenjima. Nijedna žena nije krštena prije Pedesetnice, premda je 
među djecom koja su dolazila na krštenje bilo i malih djevojčica od pet do osam 
godina starosti, ali ne bijaše djevojaka. Jedno misteriozno značenje bijaše povezano 
s time, a sad se više ne sjećam koje. Isus je također govorio i o Mojsiju, o razbijenim 


pločama Zakona, o zlatnom teletu, o grmljavini i munjama na Sinaju. 


Kad je skoro propovijed bila gotova, mnogi se ljudi htjedoše vratiti u grad, 
uključujuću i upravitelja, ali tad jedan privlačan, visoki, stari Židov s dugom bradom, 
stupi smiono naprijed na katedru, pa se obrati Isusu: 'Dopusti mi da sad ja govorim 
tebi. Ti si spomenuo 23 istine, kada ih ustvari ima 24', pa ih nastavi nabrajati, 
raspravljajući se istovremeno s Isusom o tome. 

Ali Isus odgovori: 'Što se tiče tvoje rasprave, trpio sam te ovdje. Mogao sam te 
otposlati pred cijelim narodom, budući si ovamo došao nepozvan. Kažeš da ima 24 
istine, a da sam ja spomenuo samo 23. Ali, ti si već dodao tri mojem broju, jer ja 


sam poučavao samo o dvadeset istina.' Tad Isus poče nabrajati dvadeset istina, 


počevši po hebrejskoj abecedi, isto kako je njegov protivnik nabrajao svojih 24. Tad 
se Isus upusti u opširno razlaganje o grijehu i kazni za one koji nešto nadodaju istini. 
Ali, stari Židov nije nikako htio priznati da griješi, a podržavali su ga i neki prisutni, 


kojima je bilo drago čuti da netko Isusu proturječi. 


Ali, Isus mu reče: 'Ti imaš jedan prekrasan vrt, zar ne? Donesi mi nešto najbolje i 
najzdravije od plodova iz tog vrta. Ti plodovi će dati znak, da si u krivu! Vi imate 
čvrsto i robusno tijelo. Ja vam kažem, pretvoriti ćete se u grbavca, ako ste u krivu, 
pa ćete vidjeti kako ste najdivnije darove uništili i deformirali, tj. čim se istini dodaju 
neki dodaci! Ali, ako i vi mognete pokazati neko takvo čudo, odmah ćemo priznati da 


postoje 24 istine.' 


Nato stari Židov požuri prečicom s pomagačima do vrta. U njemu se moglo pronaći 
sve rijetko i skupo što se tiče plodova, biljaka i cvijeća. Sve vrste životinja i ptica 
bijahu tamo u kavezima, a u centru bijaše veliki bazen u kojem su držane rijetke ribe, 
sve radi ljudskog uživanja razgledavanja. Starac s pomagačima brzo zgrabi najdivnije 
plodove, žute jabuke, i buntove zrela grožđa, te sve staviše u male košare. Male 
plodove su stavili u staklene zdjele, koje su izgledale kao da su napravljene od 
vlakana obojanog stakla, koje presijeca jedno drugo. Osim toga, sa sobom ponesoše 
obložene košare s raznim peradima i rijetkim životinjama, veličine male mačke ili 


ZECA. 


Sve to vrijeme Isus je nastavljao poučavati o mani tvrdoglavosti i nepopustljivosti, o 


pogrešnim konsekvencama koje izazivaju dodaci na istinu. 


Sad kad je stari Židov s kompanjonima stigao, postavi pred Isusovu stolicu rijetko 
cvijeće i životinje u kavezima i košarama, a u narodu nastade ogromno uzbuđenje. 
Ali kad je tvrdoglavo i ponosno i dalje tvrdio svoju pogrešku, Isusove riječi se počeše 
ispunjavati u svemu što je Židov donio. Plodovi voća se počeše micati i pucati po 
svim stranama, a grozni crvi i ličinke ubrzo ga izjedoše, tako da se od veličanstvenih 
jabuka nije moglo ništa vidjeti osim majušnog komadića ljuske. Divne ptice i druge 


rijetke životinje počeše se onesvješćivati i lučiti neku tvar iz koje se počeše lijegati 


crvi, koji su gnjeli njihovo meso, koje je sad postalo crveno i sirovo. Taj je prizor bio 
tako odvratan narodu, koji se prije gurao naprijed iz radoznalosti, a sad se stade 
povlačiti s izrazom užasa. Sve je ovo imalo učinak na starog Židova da je postajao 


sve bljeđi i žući, pa postade skvrčen na jednu stranu. 


Na ovo čudo narod poče vrištati i jadikovati, a stari Židov poče jadikovati, oplakujući i 
priznavajući svoju grešku, moleći Isusa za milosrđe. Nastade tako velika strka da je 
upravitelj grada, koji se već vratio kući, morao doći kako bi smirio narod. Što se tiče 
starog Židova, on je na sav glas vikao svoj grijeh, ispovijedajući da je uistinu 


neovlašteno prčkao po istini. 


Zbog čovjekova zapomaganja i žalosti, i njegova zapomaganja svima da mole Isusa 
da ga izliječi, Isus blagoslovi sve plodove i životinje koje su donijeli pred njega. Sve 
je odmah postalo zdravo kao na početku, uključujući i staroga Židova, koji se baci u 


suzama nice pred Isusa, zahvaljujući mu. 


Postao je istinski obraćenik, tako da je postao jedan od najvjernijih Isusovih 
sljedbenika i instrumentom mnogih obraćenja. U duhu pokore, podijelio je sirotinji 
veliki dio divnih plodova svoga vrta. Ovo je čudo ostavilo veliki utisak na sve, koji su 
se sad vraćali iz grada, jer su tamo prethodno otišli uzeti nešto za jelo. 

I uistinu je takvo čudo bilo potrebno tome narodu, kao što je i često slučaj s 
narodima miješana porijekla, koji je tvrdoglav u navođenju svojih mišljenja, a koja im 
se moraju pokazati kao krivima. Od Samarijaca, koji su ušli u miješane brakove s 


poganima, a koji su ustvari bili prognani iz Samarije, baštinili su ovu tvrdoglavost. 


Danas nisu postili zbog razrušenja jeruzalemskog Hrama, nego radi svoga vlastita 
izgona iz Samarije. Uistinu su znali i žalili da su pali u grijeh, ali se istovremeno nisu 


nimalo brinuli da ostave taj grijeh. 


Isusa su primili iznimno dobro, s poštovanjem, jer su bili ispunjeni mnogi znaci 
sadržani u jednoj staroj tradiciji, koju su oni zadobili od pogana, i zbog toga, sad su 


očekivali da će im u naručaj pasti neka veća milost od Gospodina. 


Ovo je obećanje zadano na mjestu koje je poslije prozvano 'Mjestom milosti'. Znam 
samo da su ovi pogani jednom u velikoj nevolji vapili na tom mjestu, rukama 
uzdignutim k nebu, i da im je prorečeno kad jednom novi potoci poteku k jezeru, a 
jedan potok prema toplicama, kad se grad raširi sve do toplica, tad će se milost 
pokazati. I sad su svi ovi znaci bili ispunjeni. Tamo je baš tad poteklo, mislim, pet 
novih potočića, svi u jezero, ili neki u jezero, a neki u obližnji Jordan. Još jedan znak 
je bio ispunjen u tekućem toku ili u promjeni jednog rukavca Jordana, a novi potok 


dobre vode poče teći k izvoru u toplicama tj. 'Mjestu milosti". 


Na ovom je mjestu vjerojatno Isus namjeravao krštavati, i vjerojatno se na ovo 
mjesto odnose proroštva u svezi vode. Ovdje je voda bila vrlo loše kvalitete. Grad se 
raširio skroz na ovu stranu. Sjeverna strana je ležala na mračnijoj i nižoj strani, bilo 
je puno isparavanja koja su se uzdizala iz močvara. Samo su neki bijedni pogani tu 
boravili, u malim kolibama. Ali, k jugoistoku grada, bijaše puno novijih kuća, vrtova i 
građevina duž cijelog puta do 'Mjesta milosti'. Mjesto je bilo u nizini. Promjenom 
riječnog toka i iznenadnim uzdizanjem planine, jedan se rukavac Jordana savio 
prema zapadu sve do vrta, gdje se opet spajao s manjim potočićem, pa je opet tekao 
u korito rijeke. Ovaj je zavoj rukavca prekrivao značajnu površinu. Vode su Jordana 


tekle od tamo u jednom tijeku, dajući tako jedan prethodno već rečen znak. 


Dok je sutradan Isus opet poučavao u sinagogi, u čijem je središtu stajala predivna 
škrinja u kojoj su bili svitci Zakona, Židovi su ulazili bosih nogu. Taj dan je bilo 
zabranjeno pranje, pa su se nakon sinoćnjeg poučavanja, oprali i okupali. Preko 
jučerašnje odjeće, sad su nosili dugi crni ogrtač s kukuljicom i trakom. Ogrtač je sa 
strana bio otvoren, a bio je pričvršćen kordama. Na desnoj im je ruci visjelo dva 
gruba crna manipula, a na lijevoj jedan. Židovi su molili i pjevali žalosnim tonom, 
umotani u vreće, sprijeda otvorene. U galerijama oko sinagoge su ležali licem 


prostrtim k podu. I žene su prakticirale sličnu pokoru u svojim domovima. 


Ognjište je bilo pokriveno dan ranije. Niti navečer nisam vidjela nikakvo spremanje 


obroka, a ni uzimanje obroka. Tad je u gostionici bio jedan nepokriveni stol, gdje je 


Isus jeo nasamo sa svojim učenicima. Drugi su jeli u velikoj hali kraj dvorišta. Obrok 
se sastojao potpuno od hladna jela, donesen iz upraviteljeve kuće. 

Isus je poučavao o obroku i jelu. Mnogi su ljudi naizmjence dolazili do Isusova stola, 
a među njima mnogi šepavi i bogalji. Na stolu su bile neke plitke zdjelice napunjene 
pepelom. Stari Židov, koji je bio obraćen, dao je većinu svojih divnih voćnih plodova 


Sirotinji. 


Sutradan je bio Šabat i Isus je poučavao u sinagogi. Nakon poučavanja šetao je sa 
svojim učenicima i s još oko desetak Židova. Išli su do planine, sjeverno od grada. 


Okoliš je tu bio divlji i pust. Lokalni ljjudi su pod drvećem pripremlili malu zakusku. 


Svojim kompanjonima, za njihovo usmjeravanje, Isus je dao sve vrste pravila, jer, 
reče on, uskoro će napustiti ove krajeve, ali će im se još jednom nekad vratiti. 
Između ostaloga, nagovarao ih je da ne prave toliko pokreta kad mole. Ovdje je to 
graničilo s ekscesom. Iznad svega, rekao im je da ne budu žestoki prema grješnicima 


i poganima, neka budu blaži prema njima. 


Tad im ispriča parabolu o nepravednu upravitelju, pričajući je u obliku zagonetke. Oni 
se tome čudiše, a on ih upita zašto se upraviteljevo ponašanje mora pohvaliti. Čini mi 
se da je Isus simbolizirao sinagogu tim nepravednim upraviteljem, a druge dužnike 
poganima i raznim sektama. Sinagoga mora reducirati dugove sekti i pogana, dok 
ona ovako upravlja, puna moći i milosti. Budući ona nezasluženo i nepravedno 
posjeduje ovakvo obilje, i ona kada bude jednom izbačena, moći će pobjeći k mirenju 


ljubazno tretiranih dužnika. 
5. Prispodoba o nepravednom upravitelju 


Čak i kao dijete, ovo sam viđala, kao i druge prispodobe, koje su prolazile kao živi 
prizori pred mojim očima, a tu i tamo, često bih pomislila da prepoznajem te ljude u 
ljudima iz svoga svakidašnjeg života. A tako se događalo i s ovim upravnikom, kojega 
sam uvijek viđala kao grbavca sa crvenom bradom. Često sam ga viđala kako žustro 


trči od dužnika do dužnika, prisiljavajući ih da potpišu svoje zadužnice. 


Tog sam nepravednog upravitelja viđala kako stanuje u velikom šatoru, kao zamku, u 
Arapskoj pustinji, nedaleko mjesta gdje su Djeca Izraela mrmljala. Njegov je 
gospodar boravio daleko preko gorja Libanon, a ovdje je na granicama Palestine 
posjedovao plantaže kukuruza i maslina. Na drugoj strani polja živjela su dva seljaka, 
koja su iznajmila polje. 

Upravitelj je bio sićušan čovjek s grbom na leđima, vrlo lukav i sebičan. Mislio je: 
'Gospodar još dugo neće dolaziti', pa se zabavljao i puštao da stvari idu svojim 
tokom. Dva su seljaka također bila slična karaktera, pa su vrijeme provodili u 
pijankama. Ali iznenada, ugledah kako gospodar dolazi. U daljini, daleko na vrhuncu 
planine, vidjela sam veličanstven grad i palaču iz koje je išao najljepši put, ravno do 
plantaže. Tad ugledah kralja i sve njegove dvorjane kako silazi, s velikom karavanom 
deva i s puno malih kola koje su vukli magarci. Sve sam ovo dobro vidjela, kao što 
sam vidjela stazu koja je silazila od nebeskog Jeruzalema. Kralj je bio Nebeski Kralj, 
koji je posjedovao žitne njive i polja maslina na ovoj zemlji. Ali kralj je dolazio na 
način patrijarskih kraljeva, praćen velikom svitom. Vidjela sam ga kako dolazi 


odozgo, dolazi tome malom upravniku, koji ga je izazvao svojim postupcima. 


Gospodinovi dužnici bijahu dvojica seljaka u dugim ogrtačima, koji su se kopčali skroz 
od vrata do dolje. Upravnik je na glavi imao kapicu. Boravište upravnikovo šator- 
dvorac, bijaše bliže pustinji, nego li plantažama žita i maslina, a seljaci su živjeli na 
drugom rubu. Bijaše to više prema zemlji Kanaan, pa je tako tvorilo trokut sa šator- 
dvorcem. A sad je iznad kukuruznog polja Gospodin silazio dolje. Dvojica dužnika su 
s upraviteljem protratila plodove polja, premda su prema svojim dužnicima bili tvrdi i 
škrti. Oni bijahu dvojica zlih župnika, a upravitelj bijaše biskup, koji bijaše daleko od 


dobra karaktera. Ili opet, bijaše to kao upozorenje da urede svoje poslove. 


Upravitelj, čuvši za dolazak svoga Gospodina, dok je ovaj još bio na putu, postade 
vrlo zabrinut. Pripremio je veliku gozbu, na kojoj je bio vrlo aktivan i uslužan. 
Kad je Gospodin stigao, obrati se upravitelju: 'Što to čujem o tebi, da tratiš moje 


imanje? Daj račun, jer više nećeš biti moj upravitelj!" 


Tad sam vidjela upravitelja kako žuri nagovarajući seljake. Oni dođoše sa svicima 
pergamene, koje rastvoriše. Upravitelj ih ispitivaše o iznosu koji duguju, pojam o 
tome nije imao, a oni mu pokazaše. Zakrivljenom trskom koju je držao u ruci, brzo im 
reče da promijene sumu na manje, jer je ovako mislio: 'Kad ne budem više upravitelj, 


pronaći ću zaštitu kod njih i imati ću od čega živjeti, jer ne znam ništa raditi.' 


Sad sam vidjela kako seljaci šalju svoje sluge do Gospodina, s devama i magarcima 
natovarenim vrećama kukuruza i košarama punim maslina. Ostale masline su prodali 
i sumu novca, u obliku malih metalnih šipki, navezanih na jedan metalni ring, te 
poslali Gospodinu. Ali Gospodin pogleda prsten s novcem, vidjevši da je prije puno 
više primio, da je ovo premalo, pa odmah shvati sve, shvati postupak svoga 
upravitelja. Okrenuvši se prema svojim dvorjanima, reče sa smiješkom: 'Vidite, 
čovjek je lukav i pronicav. Nakanio je sebi stvoriti prijatelje od svojih podređenih. 
Djeca svijeta su mudrija u svojim poslovima od djece svjetla, koja rjeđe rade dobra 
djela, nego li što ta djeca svijeta rade zla djela. Djeca svjetla rjeđe prave nevolje za 


nagradu, nego li djeca svijeta prave nevolje za kaznu.' 


Tad sam vidjela kako grbavac gubi svoju dužnost i biva protjeran u pustinju. Tamo je 
tlo bilo metalno (žuto, tvrdo, neplodno, pjeskovito i kameno), rasla su samo stabla 
johe. Upravnik je isprva bio zbunjen i uznemiren, ali vidjela sam ga poslije kako dube 
i gradi s drvetom. I dvojica seljaka bijahu protjerana usred pjeskovite pustinje, 
premda je njima bilo nekako lakše, bolja su im mjesta dodijeljena. A jadnim slugama, 


koji su prije bili žrtve okrutne iznude, sad bi povjereno polje na upravljanje. 


6. Isus i učenici pozvani poučavati i krštavati u Seleuciji 


Isus i učenici se odvojiše i otiđoše u raznim smjerovima po cijelom gradu Adami. Isus 
je išao središtem grada, dok su učenici otišli u najudaljenije kvartove, čak sve do 
domova pogana. Zaustavili bi se skoro kod svake kuće, pozivajući ljude, koji su već 
bili pripremljeni da sutra krenu na krštenje, a prekosutra na veliku Isusovu 
propovijed, koja će biti na jednoj velikoj travnatoj zaravni, na drugoj strani jezera 


blizu Seleucije. Učenici su pozivali ljude i ujedno im propovijedali. Učenici su tako bili 


zauzeti do sumraka, a onda su krenuli van grada, duž zapadne obale jezera, gdje su 
bile usidrene i neke ribarske lađe. Ukrcali su se na neke i tako poučavali ribare, koji 
su lovili uz pomoć svjetla baklji, blizu mjesta gdje Jordan utječe u jezero. Svjetlo 


baklji je privlačilo ribe, a ribari su ih lovili ostima i kukama. 


Učenici rekoše ribarima da donesu svoj ulov do jednog zelenog trga blizu Seleucije, 
gdje će Isus održati propovijed, a oni će biti bogato nagrađeni. Zeleni trg, koji su 
spomenuli, bila je neka vrsta zoološkoga vrta, okružena zidom i živicom. Tamo bi 
dovodili ulovljene divlje životinje, gdje su ih držali u raznim kavezima i krletkama. 


Mjesto je pripadalo Adami, a bilo je oko sat i pol udaljeno od Seleucije. 


Kad je svanulo, Isus se pridruži učenicima, pa oni krenuše natrag do grada, idući 
nekim okolnim putem, gdje je usput bilo nekoliko koliba. Pozivi i upute bijahu dani i u 
ovim kolibama, kao i u drugim kućama. 

Stigavši do grada, Isus i učenici otiđoše do rezidencije upravitelja, koja bijaše na 
jednom otvorenom trgu. Tamo su nešto i pojeli. Obrok se sastojao od malih kruhova 
i nekih malih riba tubastih glava. Ove su ribe poslužene u mnogobojnim staklenim 
zdjelama, oblika čamca. Isus položi po jednu ribu na kruh pred svakog učenika. 
Posvuda po rubu stola bijaše kao neko udubljenje, u koje su postavljali zdjele i 


hranu. 


Nakon obroka, Isus je poučavao u dvorani otvorenoj prema dvorištu. Bio je prisutan 
upravitelj i njegovo domaćinstvo, od kojih su svi htjeli biti kršteni. Nakon toga, Isus 
ode do mjesta izvan grada gdje će poučavati. Tamo su već, isčekujući ga, bili 
okupljeni mnogi ljudi. Isus je poučavao o krštenju. Ljudi su u grupama dolazili i 
odlazili. Od ovog bi mjesta odlazili do sinagoge, gdje bi malo molili, posipali glave 
pepelom, čineći tako pokoru. Poslije su odlazili do toplica blizu 'Mjesta milosti', gdje 
su u parovima činili pokoru u kućici kraj bazena, odvojeni jedan od drugoga 


zastorom. 


Kad je zadnja grupa otišla s mjesta poučavanja, krenuše za njima i Isus i njegovi 


učenici. Bazen za krštavanje bijaše onaj gdje je voda dolazila iz jednog jordanskog 


rukavca. I ovdje je bazen, kao i drugdje, bio okružen kanalom, koji je bio toliko širok 
da su u nj mogla stati dvojica ljudi, a iz kanala je pet dovodnih cijevi bilo spojeno s 
bazenom. Te su cijevi mogli otvoriti ili zatvoriti po želji, a kraj svake je tekla staza 


preko kanalića. 


Ovaj bazen sa svojih pet kanala nije bio napravljen za svrhu krštenja. Broj pet je bio 
čest u Palestini, pa je tako pet akvadukta vodilo do bazena Betsaida, do Ivanova 
izvora u pustinji, do bazena krštenja na kojem se Isus krstio, a broj pet je označavao, 


bez sumnje, pet svetih Isusovih rana, i još neke druge religijske misterije. 


Isus je ovdje poučavao, Bijaše to kao neka početnička priprema za krštenje. 
Novokrštenici bijahu odjeveni u duge ogrtače, koje bi odlagali ustranu kad bi ulazili u 
Vodu, a na sebi bi imali samo prekrivač preko slabina i mali škapular na prsima. Voda 
je iz bazena puštena da teče u kanal. Na stazi iznad kanala, stajali su krštenici i 
kumovi. Vodu su triput izlijevali iz plitke zdjelice na glave krštenika, u ime Jahve i 
Onoga kojega je poslao. Istovremeno su četiri učenika krštavala, a druga dvojica su 
polagali ruke na krštenika, kao kumovi. Ova je ceremonija, zajedno s istovremenim 
Isusovim poučavanjima, trajala sve do predvečer. Mnogim kandidatima za krštenje 


nije bilo dopušteno pristupiti na krštenje. 


Sutradan u zoru, učenici odjedriše do Seleucije i u jedno susjedno mjesto kraj nje. 
Jezero je na određenoj udaljenosti od Adame imalo oblik violine, sužavajući se oko 
petnaest minuta u širini. Seleucija je bio grad srednje važnosti. Bila je jako dobro 
utvrđena, okružena dvama zidovima i bedemima. Na sjevernoj strani bijaše tako 
nepristupačna litica, da je to izgledalo strašno. U toj su četvrti stanovali poganski 
vojnici. Žene su živjele zasebno, u posebnom dijelu grada, u dugom nizu građevina, 
a u svakom odjeljku je boravila samo jedna žena. Par Židova koji su tu boravili, 
bijahu jako prezirani i ugnjetavani. Živjeli su u bijednim rupama u zidu, a morali su 


raditi najteže fizičke poslove, na kanalima i močvarama. 


Ovdje nisam vidjela sinagogu, nego neki okrugli hram, koji je počivao na stupovima 


poredanim u krug. Na stupovima bijahu ogromne figure u stavu pridržavanja 


građevine. U središtu bijaše jedan ogroman stup, u kojem su bile stepenice koje su 
vodile gore u građevinu. Ispod bijahu podrumi, gdje su bile urne s pepelom umrlih. U 
blizini je bilo jedno mračno mjesto, u kojem su jeli meso svojih mrtvaca. U hramu su 
idoli bili guja s ljudskim licem, ljudski likovi s psećim glavama, a jedan je držao 


mjesec i ribu. 


Tlo u okolici ne bijaše baš plodno, premda su žitelji bili izuzetno produktivni. 
Izrađivali su sve vrste užadi za orme konja, kao i razne vrste oklopa, sve potrebno za 


vojsku i opremu. 


Učenici su išli okolo u Seleuciju, pozivajući narod na pouku i sudjelovanje u obroku 
pripremljenom na određenom mjestu. U međuvremenu je Isus otišao radi iste svrhe 
u poganske četvrti Adame. Tad su učenici u zoološkom vrtu, koji je bio divan sa 
cvijećem i grmljem, zajedno s ribarima i njihovim ulovom, kojeg su držali u vodi, došli 
pripremiti obrok. Stolovi su bili grede široke oko 60 cm, a izvadili su ih iz jezera. 
Otraga u vrtu bijahu peći u kojima se riba pekla. Čini se da se ovdje često pripremao 
obrok, jer je u okolnim spiljama držano široko plosnato kamenje, koje je služilo kao 


tanjuri. Kod ovoga obroka bilo je kruha, ribe, povrća i voća. 


Kad je sve bilo zgotovljeno, a okupilo se oko stotinu poganskih muškaraca, dođe Isus 
preko jezera u barci. S njim su bila dvanaestorica Židova, upravitelj, i nekoliko 
pogana iz Adame. Upravitelj i drugi Židovi su sudjelovali u pripremi obroka, pa su i 


servirali s učenicima stolove. 


Isus je poučavao o ljudskoj osobi, koja je sastavljena od tijela i duha, i o hrani za 
oboje njih. Narod je mogao slobodno po želji, slušati propovijed ili sudjelovati u 
obroku. Isus im je dozvolio birati. Neki su otišli pravo do stola, a drugi su ih slijedili, 
tako da je na propovijedi ostala samo oko trećina naroda. Isus je poučavao o pozivu 


poganima, a govorio je i o Trojici Kraljeva, čija je povijest bila poznata ovom narodu. 


Kad su obrok i propovijed završili, Isus predvečer ode s učenicima i Židovima do 


Seleucije, koja je bila oko sat i pol na jugu, malo podalje od jezera. Narod se već 


vraćao od tamo. Tu su Isus i njegovi pratitelji bili primljeni od najviših odličnika 
grada, a i okrjepa bijaše priređena njima u čast. Nakon obroka odveli su ih u grad, a 
Isus pozdravi i pouči poganske žene, koje su se okupile na trgu nedaleko gradskih 
vrata kako bi ga vidjele kad bude prolazio. Bile su odjevene kao Židovke, premda ne 
toliko skromno umotane u veo. Kao većina ljudi ove regije, žitelji ne bijahu baš 


visoki, nego robusni i nabijeni. 


Isus uđe u veliku vijećnicu gdje je već bio pripremljen banket u njegovu čast. Tamo 
je bilo velike fešte, u tri broda građevne. Isus, učenici i Židovi sjedili su zajedno za 
jednim stolom. Isprva su Židovi bili nevoljni sudjelovati u banketu. Ali Isus im je 
rekao da ono što ulazi na usta ne kalja čovjeka, i još je dodao da oni koji ne žele 
blagovati s njim, neće ni baštiniti njegovu nauku. Za cijelo vrijeme banketa Isus ih je 


neumorno poučavao. 


Pogani su upotrebljavali stolove više visine, nego li Židovi, a koristili su i male 
zasebne stoliće. Sjedili su prekriženih nogu na jastucima, kao narod u zemlji Trojice 


Kraljeva. Obrok se sastojao od ribe, povrća, meda, voća, kao i svježe pečenog mesa. 


Isus je impresionirao narod svojim učenjem, tako da su vrlo žalili kad je morao otići. 
Iskreno su ga molili da ostane s njima, i da dopusti Natanelu i Andriji da ostanu. 
Pogani su bili vrlo znatiželjni kad je bilo govora o novotarijama. Već je skoro bio 
sumrak kad ih je Isus napustio. 


Kuće u kojima su žene boravile gledale su na glavnu ulicu, premda im je stražnja 
stana bila izgrađena u zidu ili nekim fortifikacijama. Neke su zaista bile lijepe, 
odvojene jedna od druge vrtovima i malim trgovima na kojima su se žene okupljale, 


radile svakodnevne poslove i prale robu. Isus im se obratio na jednom takvom trgu. 


U Seleuciji je Isus također govorio o krštenju kao o pročišćenju. A kad su ga željeli 
dulje zadržati, on im reče da zasada oni više ne mogu shvatiti ni razumjeti, nego li im 


je pružio. 


Iz Seleucije Isus se vrati u Adamu. U sinagogi se slavio blagdan zahvale od strane 
novokrštenika, koji su bili na počasnim mjestima, a pjevali su himne i psalme 
zahvale. Brojni drugi bijahu kršteni kada su se Andrija i Natanel vratili iz Seleucije. 


Obraćeni Židovi pokazivahu želju, ali ponizno, pomažući Isusu, kao sluge ili glasnici. 


Brojni bolesnici nikako nisu mogli prići Isusu, kako bi čuli propovijedi ili biti kršteni. 
Očito kada su Saturnin i jedan učenik to rekli Isusu, Isus ode do njihovih domova. 
Drugi su učenici pošli u gradove Azor, Kadeš, Berota i Tišba, a svi bijahu dva tri sata 
sjeverno od Adame, kako bi pozvali stanovnike na Isusovu propovijed, koja će se 
održati na jednoj blagoj planini kraj ceste koja vodi od Kadeša do Berota. Na vrhu te 
planine, koja je bila prekrita vegetacijom, u jednom otvorenom prostoru okruženom 
zidinama, bijaše kamena katedra koja se nekad davno koristila za poučavanja. U 
nekim mjestima su učenici otišli do glavnih upravnika i rekli im da oni pozovu narod 
na propovijed, koju će Prorok iz Galileje održati na planini, dan nakon Šabata. U 


drugim su mjestima sami učenici išli od kuće do kuće i pozivali narod. 


U međuvremenu je Isus išao po Adami, od bogataša do siromaha, od pogana do 
Židova, liječeći od vodene bolesti, šepave, slijepe, i one koji su patili od krvarenja. 
Posebno sam bila iznenađena kad sam vidjela desetero opsjednutih muškaraca i 
žena, sve čisti Židovi. Nikad nisam vidjela toliko opsjednutih među poganima. Neki od 
ovih desetero bijahu iz utjecajnih obitelji. Držali su ih zatočene u velikim sobama u 
njihovim vlastitim kućama, ili u kućama ili u dvorišnim zgradama. Dok im je Isus 
prilazio, počeli bi vrištati i bjesnjeti na strašan način, ali kad bi došao skroz blizu njih, 
postali bi tihi, tupo buljeći u njega. Vidjela sam Isusa kako samo svojim pogledom 
istjeruje sve đavle iz njih. Napuštali su ih u vidljivoj formi dima, koji bi poslije 
poprimio sjenu odvratne ljudske figure, i tad bi nestao. Gledatelji bi time bili 
zapanjeni. Oslobođeni bi poblijedjeli i pali u nesvijest. Isus bi im se obratio nekim 
riječima, uzeo ih za ruku, zapovjedivši im da ustanu. Tada, kao da se bude iz sna, 
dizali bi se i padali na koljena pred Isusom od zahvalnosti. Bili bi to potpuno 
promijenjeni ljudi. Isus bi ih tada poučio i napomenuo im njihove greške koje trebaju 


ispraviti. 


Kada su se učenici vratili u Adamu, jeli su s Isusom kod gradskih glavara. U onim 
mjestima koje su posjetili kupili su ribu i kruh, naredivši da te obroke odnesu na 
planinu gdje će biti propovijed. Hrana je bila namijenjena za slušateljstvo. Isus je na 
raznim mjestima primio mnoge poklone od mnogih ljudi. Vidjela sam male zlatne 
poluge koje su izgledale kao šiba. Ovi su pokloni predani za kupovinu hrane za 


narod. Isus nije prekinuo svoj post od zadnjega blagovanja u Seleuciji. 


Na Šabat je Isus poučavao u sinagogi Adame. Tamo je bila i neka stranka koja je bila 
protiv Isusa. Poslali su dvojicu Farizeja, koji su prije bili tamo gdje je Ivan 
propovijedao, kako bi čuli što će reći o Isusu. Poslije su obavijestili neke svoje 
prijatelje od Bethabare do Kafarnauma, da Isus sad hoda uokolo među njima, krsti i 
skuplja sljedbenike. Kada su se ti glasnici vratili, govorili su protiv Isusa, šireći zle 


glase koje su čuli, ali njihovi napori nisu urodili plodom ni u njihovoj vlastitoj stranci. 


Jednom su upravitelji Adame prigovorili Isusu zašto poučava kao Esen. Na taj su ga 
način iskušavali, jer su se pretvarali da su primijetili u njegovim govorima neke 
sličnosti s ovom sektom, a i zbog toga što je njegov rođak, Jakov mlađi, koji je sad 
bio s njim, bio Esen. Iznijeli su brojne optužbe protiv Esena, osuđujući njihov 
povučeni način života i njihov celibat. Isus im odgovori općenitim pojmovima. Čovjek 
ne bi mogao, reče Isus, naći ništa za prigovoriti tim ljudima. Ako su pozvani na takav 
život, zaslužuju veliku nagradu. Svatko ima svoj vlastiti poziv. Ako šepavac mora 


hodati uspravno, teško će mu to polaziti za rukom. 


Kad su upravitelji dodali da tako malo obitelji ima kao Esena, Isus im nabroji mnoge 
velike Esenske obitelji, govoreći i o njihovoj dobro odgojenoj djeci. Aludirao je i na 
brak, prvo dobar, pa onda loš. Nije bio Esen, ali nije ih ni osuđivao. Narod mu nije 
proturječio, premda su vidjeli da je njegova obitelj povezana s Esenima i da održava 


vezu s njima. 


7. Isus poučava na planini blizu Berota 


U noći Šabata i nedjelje, prije zore, Isus napusti Adamu. Napustio je narod nakon 
slavljenja Šabata, premda im nije rekao da se neće vratiti. Sad je išao s učenicima i 
nekoliko drugih Židova do planine na kojoj je bila zakazana propovijed. Napustio je 
Adamu kroz vrata kroz koja je i došao u grad, a to je bilo preko mosta. Da je išao 
kroz druga vrata, morao bi ići skelom preko rijeke koja teče od Azora do Kadeša, a 
blizu Adame se ulijevala u Jordan. Kad su išli, Kadeš im je bio zdesna, pa su nastavili 
prema zapadu preko blage terasaste planine. Ova je regija imala visoki planinski 
lanac koji je formirao velike platoe. Bilo je i nekoliko gudura i izoliranih vrhunaca, kao 


u južnoj Palestini. 


Tišba je bila slijeva male gomile, na vrlo visokom zemljištu. Nekoć je jednom Tobija 
živio u Tišbi, tamo se oženio i živio sa šogorom. Također je bio i u Amikoreji, 
vodenom gradu. Mogao se tamo za stalno nastaniti, da to nije smatrao kao 
zatočeništvo, jer je htio pomoći svome narodu. Ilija je također jednom bio u Tišbi, a 


Isus je jednom prije prošao kroz nju. 


Mnoštvo naroda se već skupilo na zakazanom mjestu na planini. Sinoć je narod već 
krenuo, poslije Šabata, na označeno mjesto, kako bi pripremili i uredili mjesto. Na 
vrhu bijaše ograđen prostor u kojem se nalazila katedra. Narod koji je živio na 
padinama planine bio je zaokupljen podizanjem šatora, pomoću kolaca i užadi. Nad 
katedrom su također razvili platnenu sjenicu protiv sunca, kao i na drugim prikladnim 


mjestima. 


Mjesto je također bilo značajno za povijest, jer je nekoć Jošua ovdje slavio blagdan 
zahvale nakon uspješnog osvajanja Kanaana. Vodu su dovde donijeli u kožnim 
mješinama, a kruh i ribu u košarama. Ove su košare bile kao naše košnice, mogli ste 
ih slagati jednu na drugu, a u raznim odjeljcima mogli ste svašta držati, bez bojazni 
da će se pomiješati. 


Dok je Isus kroz mnoštvo išao prema vrhu planine, uzvicima su ga pozdravljali: 'Ti si 


istinski Prorok! itd., i dok je prolazio, naklanjali su glavu pred njim. Kad je stigao na 


vrh, bilo je oko devet ujutro, jer je ovo mjesto bilo šest do sedam sati udaljeno od 
Adame. 


Mnogi opsjednuti bijahu dovedeni na planinu. Bili su bijesni i kričali su. Kad ih Isus 
ugleda, naredi im tišinu i oni njegovim zapovijeđu i pogledom utihnuše i postadoše 


mirni, oslobođeni zlog duha. 


Kad je Isus stigao na tribinu, a narod doveden u red i mir od strane učenika, Isus 
prvo zazva svoga Nebeskog Oca, od kojega dolaze svi dobri darovi. Narod je također 
molio. Aludirao je na mjesto gdje su sada bili okupljeni i što se nekoć tamo dogodilo, 
govoreći o Djeci Izraela, o tome da se u ovim krajevima ovdje Jošua jednom pojavio, 
oslobodivši ih, nakon razaranja Azora, od Kanaanejeca i od poganstva. Sve je ove 


događaje Isus objasnio u duhovnom značenju. 


Tad je njima svanula istina i novo svjetlo, da ih milošću i nježnošću oslobodi od 
snage grijeha. Isus ih je nagovarao da se ne opiru, kao što su se opirali Kanaanejci, 
inače bi ih mogla snaći Božja kazna, kao što je došla na Azor. Također im je opisao 
parabolu u kojoj je opet povezao negdašnje događaje sa sadašnjim. To je u knjizi 
Evanđelja, mislim, nešto o žitu i poljoprivredi. Poučavao ih je i o pokori, i o dolasku 
Kraljevstva, govoreći značajno o Sebi i o Nebeskom Ocu, kao što je činio i u 


susjednim gradovima. 


Ovdje su k Isusu došli sinovi Ivane Kuse i Veronike. Lazar ih je poslao, da ga upozore 
o dvojici špijuna koje su poslali Farizeji, koji su pak u Adamu došli iz Jeruzalema. 
Tijekom pauze u poučavanju, učenici su doveli te sinove k Isusu. Isus im reče da ne 
budu uopće uznemireni njegovom pojavom, da će On izvršiti svoju misiju do kraja, a 
zahvalio im je na njihovoj odanosti. 

Špijuni koje su poslali Farizeji također bijahu na planini, zajedno s razočaranim 
Židovima iz Adame. Isus im se nije obratio, ali je naglas rekao, u tijeku svoje 
propovijedi, da neprijatelji leže u zasjedi kako bi ga progonili i zaskočili, premda još 
neće uspjeti spriječiti ga u izvršavanju onoga što mu je Otac na nebesima povjerio. 


Uskoro će se opet pojaviti među njima, kako bi proglasio Kraljevstvo Božje i istinu. 


Mnoge majke s djecom bijahu tamo, moleći Isusa za blagoslov. Ali, učenici su bili 
uznemireni i mišljaše radi prisutnih špijuna, da Isus to ne bi trebao činiti. Isus ih 
međutim razuvjeri da ne brinu, rekavši da smatra molbe majki dobrima, i da će djeca 
zato primiti blagoslov, pa siđe dolje kroz redove koji su bili formirani, blagoslivljajući 
ih. 


Pouka je trajala od deset ujutro sve do navečer, kada se narod poredao kako bi 
dobio nešto hrane. Na jednoj strani planine bijaše vatra i gradele gdje se riba pržila. 
Red koji je vladao bijaše veličanstven. Ne samo da nisu žitelji susjednih okolnih 
gradova kampirali zajedno, nego su i ljudi iz istih ulica bili podijeljeni u više obitelji, 
uglavnom susjedi sa svojim susjedima. Gostima svake ulice bijaše imenovan po jedan 
čovjek donijeti i raspodijeliti hranu. Svatko ili jedna osoba u svakoj grupi, imala je 
kožnati pokrivač koji bi raširili, i postavili tanjure. Sa sobom su također imali i ostali 
pribor za jelo: noževe od kosti, žlice sa spojenim drškama. Neki su donijeli boce od 
tikava, drugi čaše od kore, u koje su lijevali vodu iz kožnih mješina, dok bi drugi brže 
bolje, ako ih nisu imali, napravili takve posude. Nadzornici su primali hranu od 
učenika i dijelili ih četvorici — petorici koji su sjedili zajedno, stavljajući ribu i kruh na 


kožnati prekrivač, pred njih. 


Isus je blagoslovio hranu prije nego je bila razdijeljena, i tim blagoslovom hrana bi 
bila umnožena, inače je ne bi bilo dovoljno za oko dvije tisuće ljudi koji bijahu tamo. 
Svaka je grupa primila samo malu porciju, ali svi nakon blagovanja bijahu nasićeni, a 
i mnogo je ostataka preostalo nakon blagovanja. Ostatke bi skupili u košare i odnijeli 


Sirotinji. 


Bijaše tamo i nekoliko rimskih vojnika, koji su išli amo-tamo oko gomile. Oni su 
također poznavali Lentulusa još u Rimu, ili su bili instruirani od njega, jer je on bio 
časnik rimske vojske. Možda su oni bili zaduženi donijeti mu informacije o Isusu, jer 
su išli do učenika i molili malo blagoslovljenog kruha, kako bi ga ponijeli Lentulusu. 


Kad su dobili kruh, staviše ga u vreću, koju objesiše na rame. 


Već se počelo mračiti i baklje su upaljene kad je obrok završio. Isus je blagoslovio 
mnoštvo i napustio planinu s učenicima, od kojih se poslije i sam odvojio. Oni su otišli 
kraćim putem natrag u Betsaidu i Kafarnaum, dok je Isus sa Saturninom i učenikom, 
svojim rođakom, otišao na jug, do grada koji je bio do Berote, a zvao se Zedad. 


Tamo je Isus proveo noć u jednom gostinjcu van grada. 


8. Isus prolazi kroz Gatheper do Kafarnauma 


U noći s ponedjeljka na utorak, vidjela sam Isusa u planinama sa Saturninom i tim 
drugim učenikom. Dok je hodao sam u molitvi, oni ga ispitivaše o tome, a on im 
progovori o molitvi na općenit način, a progovori im i o molitvi u samoći, ilustrirajući 
im primjerom guje i škorpiona: 'Ako dijete zamoli ribu, otac mu neće dati škorpiona', 
itd. Tijekom tih dana opet sam ga vidjela u raznim mjestašcima među pastirima, 
kako liječi i poučava. Vidjela sam ga i u Gat-operi, Jonasovu mjestu rođenja, a tamo 


su živjeli i neki njegovi rođaci. 


Liječio je i u ovom mjestu, a tad predvečer ode sve do Kafarnauma. Kako je samo 
Isus bio neumoran! Kakvim je samo žarom nadahnjivao svoje učenike i apostole! Ali 
sad, koja razlika! Učenici koji su išli glavnim putevima, otišli su naprijed kako bi neke 


susreli, a druge 'ulovili', kako bi ih sami poučili ili pozvali na Isusove propovijedi. 


Lazar, Obed i nećaci Josipa Arimatejskog, mladoženja iz Kane i neki drugi učenici, 
sad su stigli do Marijina boravišta blizu Kafarnauma. Tamo je bilo prisutno i sedam 
žena, rođakinja i prijateljica, koje su očekivale Isusov povratak. Ulazili su i izlazili iz 
kuće, te gledali u daljinu, ne bi li prvi vidjeli Isusa. A sad su dolazili neki Ivanovi 
učenici s vijestima o hapšenju njihova učitelja, što je isrca ove male družine ispunilo 


žalošću. 


Učenici su tad otišli kako bi predusreli Isusa, a susretoše ga nedaleko Kafarnauma, te 
ga izvijestiše o svemu. On ih utješi, pa nastavi ići sam prema kući svoje Majke. Isus 
je otposlao svoje učenike naprijed. Lazar je izišao da ga susretne, i oprao mu je noge 


u predvorju. 


Kad je Isus ušao u kuću, muškarci mu se duboko nakloniše. On ih pozdravi, pa ode 
do svoje Majke, s raširenim rukama. Ona također najljubaznije i najponiznije grnu k 
njemu. Ni u jedno nije bilo nikakve naglosti, njihov je sastanak bio pun nježnosti i 
nedužne rezerviranosti, što je sve dirnulo, utiskujući u njihove duše najsvetiju sliku. 
Tad se Isus okrenu k drugim ženama, koje spustiše svoje velove, te pred njim 
prignuše koljeno. Isus je uobičajavao dijeliti blagoslove kod takvih sastanaka i 


rastanaka. 


Vidjela sam pripremljen obrok, a muškarci su počivali uz stolove. Žene su na jednom 
kraju sjedile prekriženih nogu. Razgovarale su tužno o Ivanovu hapšenju, ali Isus ih 
prekori. Reče da se ne trebaju ljutiti i tako na sebe navlačiti osudu, jer tako je moralo 
biti. Da nije Ivan maknut sa scene, On sam ne bi mogao započeti svoj rad u Betaniji. 
Tad im ispriča o ljudima među kojima je bio. O Isusovu dolasku nitko nije znao osim 
ovih ovdje prisutnih i povjerljivih učenika. Isus je spavao s drugim gostima u 
pokrajnjoj kući. Naznačio je učenicima da će se sastati nakon slijedećeg Šabata u 


kući, visokoj i ravnoj, u susjedstvu Betrona. 


Vidjela sam ga kako nasamo razgovara s Marijom. Ona je plakala na pomisao kako 
se On izlaže opasnostima odlazeći u Jeruzalem. Isus je tješio, rekavši joj da ne smije 
biti uznemirena, da on mora izvršiti svoju misiju i da tužni dani još nisu stigli. Isus je 
ohrabri da ustraje u molitvi, a nagovaraše i druge da se suzdrže od svih komentara i 
osuda zbog Ivanova hapšenja ili zbog djelovanja Farizeja protiv njega, jer takve 
stvari s njihove strane, samo će pojačati opasnost. Reče im da je i djelovanje Farizeja 


dopušteno Božanskim proviđenjem, premda tako rade na svojoj vlastitoj propasti. 


Nešto je Isus napomenuo i Magdaleni. Isus im opet reče neka mole za Magdalenu i 
da lijepo misle o njoj, jer će ona uskoro biti obraćena, i postati će toliko dobra da će 


biti primjer mnogima. 


Sutradan rano, Isus ode do Betsaide s Lazarom i četiri učenika koji su bili iz 


Jeruzalema. Bio je početak Blagdana mladog mjeseca, a ja sam vidjela iz sinagoge 


Kafarnauma, pa sve do drugih mjesta, plahutanje dugih traka draperija sa čvorićima i 


ukrase od voća na važnijim kućama. 


9, Herod uhitio Ivana Krstitelja i zatvorio ga u Mašerutu 


Herod je jednom davno već uhapsio Ivana na mjestu krštavanja i doveo ga k sebi. 
Držao ga je u zatvoru nekoliko tjedana u nadi da će se 'pripitomiti' i promijeniti svoje 
mišljenje. Ali zbog straha ogromne svjetine koja je grnula čuti Ivana, pusti ga na 
slobodu. Ivan se tad povuče na mjesto gdje je prije krštavao, blizu Enona, nasuprot 
Salema. Bilo je to sat i pol istočno od Jordana i oko dva sata južno od Sukota. 

Bazen za krštavanje bijaše u regiji jezera, oko četvrt sata udaljen, odakle su se dva 
potočića, nakon što su obišla jedno brdo, ulijevali u Jordan. Na tom brdu bijahu 
ostaci nekog starog dvorca, čiji su tornjevi još uvijek bili upotrebljivi, a uokolo bijahu 
vrtovi, šetnice i druga boravišta. Između jezera i brda stajaše Ivanov bazen. U 
središtu većeg brda, čiji je vrh bio posut šljunkom, Ivanovi su učenici podigli sjenicu 
preko nekog kamena terasastog uzvišenja, a na tom je mjestu Ivan poučavao. Ova je 
regija bila pod jurisdikcijom Filipa, ali zabijala se kao šiljak u Herodov teritorij, pa je 


nekako baš zbog toga Herod bio rezerviran u svezi djelovanja protiv Ivana. 


Ogromno mnoštvo ljudi se okupilo kako bi čulo Ivana. Cijele karavane iz Arabije na 
devama i magarcima, stotine ljudi iz Jeruzalema i cijele Judeje, muškaraca i žena, 
dođoše k njemu. Mnoštvo u grupama je dolazilo i odlazilo naizmjence, prekrivši cijeli 
plato brežuljka. Kampirali su dolje u podnožju brda i po okolnim brežuljcima. Vladao 
je predivan red, kojeg su uveli i nadzirali Ivanovi učenici. Oni najbliže učitelju 
počivaše na tlu pokraj njega, oni iza njih su sjedili, dok su drugi u redovima stajali. 
Na taj se način sve moglo vidjeti i čuti. Pogani su bili odvojeni od Židova, kao i 
muškarci od žena, koje su inače uvijek stajale otraga u zadnjim redovima. Na 
kosinama brda bijahu druge grupe ljudi, sjedili su s rukama i glavom na prekriženim 
koljenima, ili s jednim podignutim skvrčenim koljenom, a ležeći ili sjedeći na drugom 
boku. 


Otkad se vratio od Heroda, Ivan je izgledao kao prožet novim duhom. Glas mu je 
inače zvučao nekako slatko, a sad je bio snažan i zvonak da mu se svaka riječ 
razumjela. Opet je nosio svoj ogrtač od kože, koji je bio odrpaniji nego onaj kod Ona 
gdje je nosio lepršavu robu. Poučavao je o Isusu i Njegovim progonstvima u 
Jeruzalemu. Pokazujući prema gornjoj Galileji gdje je Isus trenutačno bio liječeći i 
čineći čudesa, Ivan reče: 'Ali uskoro će ponovo žeti u ovim krajevima. Njegovi 


progonitelji neće mu moći ništa, sve dok ne ispuni svoju misiju.' 


Na Ivanovo mjesto poučavanja došao je također i Herod sa ženom, i s gardom 
vojnika. Došao je iz dvorca Livias koji je bio dvanaest dana udaljen, prošavši kraj 
Dibona, gdje je prešao dva rukavca jedne rječice. Sve do Dibona put je bio dobar, ali 
nakon toga postao je vrlo grub i težak, iskreno govoreći dobar samo za pješačenje i 
za tegleću marvu. Herod je sjedio u dugoj uskoj kočiji, na kojoj je mogao počivati ili 
sjediti postrance. S njim je bilo nekoliko dostojanstvenika. Kotači su bili poprilično 
masivni, niski, okrugli diskovi bez žbica, premda je bilo i većih kotača, s kotačićima 
otraga. Put je bio tako grub da su na jednoj strani kočije bili veliki kotači, a na drugoj 
strani manji. Putovanje je bilo teško i naporno. Herodova supruga je sa svojom 
svitom putovala na sličnoj kočiji. Vukli su ih magarci, a otraga su bili vojnici i 


dvorjanici. 


Herod je poduzeo ovo putovanje jer je Ivan sad opet propovijedao, i to još smionije i 
žarkije nego prije. Herod je bio zabrinut čuti ga i saznati je li što rekao o njemu. 
Supruga mu je samo čekala priliku optužiti ga ekstremnim izrazima. Pod svojim 
lijepim likom skrivala je svoje naume. Herod je još uvijek imao drugi motiv za ovo 
putovanje. Znao je da je arapski kralj Areta, otac njegove otpuštene prve supruge, 
tajno došao k Ivanu miješajući se s njegovim učenicima. Herod je htio vidjeti ima li 


Areta ikakve zamisli da pobuni narod protiv njega. 


Njegova prva supruga, dobra i vrlo lijepa žena, vratila se svome ocu, koji kad je čuo 
za Ivanovo učenje i njegovo opiranje Herodovim nezakonitim željama, zaželi doći i 
sam se uvjeriti u Ivanovo učenje. Ali zbog straha privlačenja pažnje, odjenu se kao 


Ivanov učenik, s kojim se i identificirao. 


Herod se smjesti u stari dvorac na brdu, te sjede ispred rešetkaste terase kako bi čuo 
Ivanov govor. Njegova žena, okružena stražarima i sluškinjama, počivala je na 


jastucima pod sjenicom. 


Ivan je propovijedao jakim glasom i taj tren viknu narodu, da ne budu sablažnjeni 
Herodovim drugim brakom, nego da ga štuju, ali ga ne smiju imitirati. Isprva se ove 
riječi svidješe Herodu, premda kad je malo bolje razmislio o njima, počeše ga iritirati. 
Sila kojom je Ivan govorio bijaše neopisiva. Glas mu je bio kao grmljavina, pa ipak 
još uvijek sladak i divan. Izgledao je kao onaj koji zadnji puta propovijeda. Već je 
unaprijed upozorio učenike da su njegovi dani došli kraju, ali oni neka ga ne 
napuštaju, nego neka ga dođu posjetiti u zatvor. Jer, već tri dana, niti je jeo ni pio. 
Cijelo je vrijeme poučavao, proklamirajući naglas svoje svjedočanstvo o Isusu, i u 
prekoravanju Heroda radi preljuba. Učenici ga nagovaraše da prestane propovijedati i 


da se malo okrijepi, ali on nije ništa slušao, cijeli je bio prožet duhom. 


S uzvisine na kojoj je Ivan propovijedao pucao je predivan pogled. Mogao se vidjeti 
Jordan, okolni gradovi, polja i voćnjaci. Mora da je tamo davno bila neka velika 
građevina, jer sam još uvijek mogla vidjeti kamene lukove, kao na našim mostovima, 
sve zaraslo debelom mahovinom. Poslije su bila obnovljena dva tornja od dvorca gdje 
se Herod utaborio. Ova je regija bila bogata izvorima, a kupališta su održavana u 
perfektnom redu. Voda koja ih je opskrbljivala tekla je kroz vješto konstruiran 
podzemni kanal, a dolazio je od brda na čijem je vrhu sad Ivan poučavao. Bazen za 
krštavanje je bio ovalan, obrubljen trima prekrasnim zelenim terasama, u kojima je 


bilo isječeno pet prolaza. 


Ova je regija uistinu bila puno manja, ali bogatija po izgledu od one kod Betsaide 
kraj Jeruzalema, koja je tu i tamo bila neugledna i prošarana trstikom. Bazen za 
krštavanje je bio iza brda. Oko 400 metara iza, bijaše veliki ribnjak s mnoštvom riba. 
Izgledalo je kao da se okupljaju na onoj strani ribnjaka na kojoj je Ivan propovijedao, 
kao da su ga htjele čuti. Na ribnjaku su bili mali čamci, tj. izdubljeni balvani sa 


sjedalima, uglavnom za dva čovjeka kod pecanja. Ivan je jeo samo malo meda loše 


kvalitete. Kad je jeo s učenicima, uvijek je to bilo u malim količinama. Nasamo je 


molio i provodio puno vremena po noći, gledajući u nebo. 


Ivan je znao da je vrijeme njegova hapšenja blizu, zato je govorio kao da je pod 
inspiracijom i kao da se oprašta od svoje publike. Isusa je najavljivao neuvijeno i 
jasnije nego ikada. Reče, On sad dolazi, a ja se moram povući, a oni bi svi trebali 
otići Isusu. On, Ivan, uskoro će biti uhvaćen. Vi ste, nastavi govoriti svojoj publici, 
težak i jogunast narod. Trebali bi se sjetiti kako je on (Ivan) isprva došao pripremiti 
puteve za Gospodina. Gradio sam mostove, pravio staze, micao kamenje, uređivao 
bazene za krštavanja i dovodio u njih vodu. Ivan je imao tešku zadaću, hrvati se s 
kamenom zemljom, tvrdim stijenama, i kvrgavim i žilavim drvećem. A sav ovaj teški 


fizički rad, morao je činiti zbog tvrdoglava naroda, okorjela i gruba. 


Ivan reče, oni koji su ga slijedili, sad bi trebali otići Gospodinu, k voljenom Očevom 
Sinu. Oni koji Njega prihvate, biti će istinski prihvaćeni. Oni koji Njega odbace, 
istinski će biti odbačeni. On sad dolazi poučavati, krstiti, usavršiti ono što sam ja sam 
pripremio. Tad se okrenu prema Herodu i iskreno ga nekoliko puta prekori pred 
narodom radi njegove skandalozne veze. Herod, koji ga se istinski i bojao i štovao, 


bijaše u duhu sav bijesan, premda je izvana izgledao potpuno miran i hladan. 


Propovijedi su završile i narod se počeo razilaziti na sve strane, a narod iz Arabije i 
Herodov punac Areta ode s njima. Herod ga nije vidio. Herodova sadašnja žena je 


već otišla, a tad i on krenu, skrivajući svoj bijes, puštajući Ivana prijateljski da ode. 


Ivan je poslao nekoliko učenika na razne strane s porukama, otpustio druge, 
povukao se u svoj šator i dao se na molitvu. Već se počelo mračiti i učenici su otišli, 
kad se pojavi oko dvadesetak vojnika, postavljajući straže na sve strane, okružiše 
šator, a jedan od njih uđe unutra. Ivan mu reče da će ga slijediti u miru, da zna da je 
njegovo vrijeme došlo, i da mora napraviti put za Isusa, ne moraju ga vezati, jer će 
ih dobrovoljno slijediti, a da se izbjegne buna, trebaju ga odvesti sa što je moguće 
manje buke. I tako ga dvadesetak muškaraca odvede žurnim korakom. Na sebi je 


Ivan imao samo grubi ogrtač od koža i štap u ruci. Dok je odvođen sretoše ga neki 


njegovi učenici. On se oprosti od njih pogledom, i naloži im da ga posjete u zatvoru. 
Ali uskoro su se učenici i narod okupili i zavikali: 'Uhapsili su Ivana!', a tad se svuda 
podiže plač i jauci. Željeli su ga slijediti, ali nisu znali kojim smjerom da idu, jer su se 
Vojnici žurno povukli s uobičajenih puteva, nastavljajući nepoznatom rutom prema 
jugu. U narodu je vladalo veliko uzbuđenje, žalost i jad. Učenici su se raspršili i 
pobjegli posvuda, baš kao što će poslije učiniti i kod Isusova hapšenja, a vijest o 


hapšenju brzo se proširila po cijeloj zemlji. 


Nakon marširanja s vojnicima cijelu noć, Ivan je odveden prvo u tvrđavu Hebron. 
Pred jutro su došli neki vojnici iz mjesta kako bi posjetili zatvorenika, jer je tamo već 
bilo razglašeno da je Ivan uhapšen, a narod se okupljao u grupama. Vojnici koji su se 
obratili Ivanu bijahu vjerojatno Herodova osobna straža. Nosili su kacige, prsa im i 
ramena zaštićena oklopom od metalnih pločica i prstena. Sa sobom su nosili duga 


koplja. 


Narod Hebrona se okupio u grupama pred Ivanovim zatvorom, a stražari su morali 
uložiti silan napor kako bi ih suzbili. Gornji dijelovi tornja su imali nekoliko vanjskih 
otvora. Ivan je bio u zatvoru vičući glasno da ga narod vani čuje. Njegove su riječi 
imale efekta da su pripremale puteve, razbijale stijenje, usmjeravale potoke, kopale 
izvore, gradile mostove. Morao se boriti i s najvećim preprekama i proturječnostima, 
a zahvaljujući tvrdoglavosti onih kojima se sada obraća, uhapšen je. 

Ali, oni bi se trebali obratiti Njemu kojega je on najavio, Onome koji će uskoro doći 
stazama koje je on sam poravnao. Kad se Učitelj pojavi, tad bi se oni koji su Mu 
pripremali put trebali povući, a svi bi se trebali okrenuti k Isusu, čije on remenje na 
sandalama nije dostojan odriješiti. Ivan nastavi: 'Isus je svjetlo, istina, Sin Oca 
Nebeskoga, itd.' 

Pozvao je svoje učenike da ga posjete u zatvoru, jer još nitko neće staviti ruke na nj, 
njegov čas još nije došao. Ivan je sve ovo izrekao glasno i jasno, kao da se obraća 
mnoštvu s propovjedaonice. Ponovo i ponovo je straža rastjerivala mnoštvo, ali bi se 


ono opet ubrzo sakupilo, a Ivan bi opet nastavio propovijedati. 


Poslije su ga vojnici odveli iz Hebrona u Mašerut, u zatvor gdje je pristup bio visok i 
strm. Pratila ga je nekolicina vojnika, a on je bio u niskoj, uskoj i prekrivenoj kočiji, 
kao kutiji, a vukli su je magarci. Kad su stigli u Mašerut, vojnici ga odvedoše gore uz 
strmu i krševitu planinsku stazu do tvrđave. Ali u nju nisu ušli na glavna vrata, nego 
kroz skriveni prolaz u zidu, koji bijaše sav obrastao mahovinom. Prošavši hodnikom 
koji je nekako padao, stigoše do brončanih vrata koja su opet vodila u drugi prolaz, 
koji je pak vodio ispod vrata tvrđave, i tad dođoše u veliki podzemni podrum. 


Podrum bijaše obasjan sa stropa, čist, premda lišen svakog komfora. 


Od mjesta krštavanja, Herod je sa ženom otišao do Herodijuma, koji je izgradio 
Herod Veliki, i koji je nekoć naredio da se ovdje neki ljudi utope u ribnjaku. Ispunjen 
strahom, ovdje se Herod sakri, nikoga nije želio vidjeti, premda su mu mnogi dolazili 
izraziti slaganje s Ivanovim hapšenjem. Plijen nemira, zatvori se gore u svojim 


odajama. 


Nakon nekog vremena, počeše dolaziti Ivanovi učenici u malom broju, pa im bijaše 
dozvoljeno pristupiti zatvoru, pričati s njim, te mu dodati neke stvari kroz rešetke. Ali 
ako bi došla veća skupina, straža bi ih samo vratila natrag. Ivan je naredio učenicima 
da idu krštavati kod Enona, sve dok ne dođe Isus i ne utabori se tamo, radi iste 
svrhe. Zatvor je bio velik i dobro osvijetljen, ali imao je samo kamenu klupu. Ivan je 
bio vrlo ozbiljan. Njegov je lik uvijek nosio znak zamišljenosti i tuge. Izgledao je kao 
netko tko voli i naviješta Janje Božje, ali kao i onaj koji zna da je Janjetu određena 


gorka smrt. 


10. Isus u Betaniji. Utemeljenje gostinjca radi smještaja Isusa i učenika. 


Izgubljeni biser, pa opet pronađen 


S Lazarom i petoricom učenika iz Jeruzalema, Isus presiječe put koji je vodio iz 
Kafarnauma u Betaniju, kroz regiju Betulije. Ali u samu Betuliju, koja je ležala visoko 
u daljini, nije ulazio. Put ih je vodio okolo toga, pa prema Jizraelu, gdje je u okolici 


Lazar posjedovao neku vrstu smještaja - gostinjca s vrtom. 


Učenici su otišli naprijed, te pripremili obrok. Jedan od povjerljivih Lazarovih slugu 
brinuo se o posjedu. Bilo je rano ujutro kad su tamo oprali noge, otresli prašinu s 
odjeće, nešto pojeli, i malo se odmorili. 

Iz Jizraela otiđoše preko male riječice, ostavljajući Skitopolis i poslije Salem nalijevo, 
prijeđoše planinski prijevoj, prilazeći sve bliže Jordanu. Nastavljajući put prema jugu, 
prijeđoše rijeku ispod Samarije, i premda je već bio mrak, odmoriše se nekoliko sati 
na uzvišenoj zaravni riječne obale, gdje su neki vjerni pastiri stanovali. Sutradan prije 


zore, nastaviše ponovo put, između Haja i Gilgala, kroz pustinju Jerihon. 


Isus i Lazar putovaše zajedno, dok su učenici otišli naprijed drugom rutom. Isus i 
Lazar su cijeli dan pješačili nefrekventnim putevima, bez da su ušli u ijedno mjesto, 
čak ni u gostinjac koji je Lazar posjedovao na ovoj strani pustinje. Lazar se nekoliko 


sati prije Betanije odvoji od Isusa i krenu k njoj, a Isus nastavi putovanje sam. 


Tamo u Betaniji s Lazarom su bili okupljeni pet učenika iz Jeruzalema, oko 15 drugih 
učenika i sljedbenika Isusovih i sedam žena: Saturnin, Nikodem, Josip Arimatejski, 
njegovi nećaci, Šimunovi sinovi, sinovi Ivane Kuse, Veronike i Obeda. Među ženama 
bijahu: Veronika, Ivana Kusa, Suzana, Marija Markova, udovica Obedova, Marta, i 
stara Martina sluškinja, inače skrivena sljedbenica, koja se poslije pridružila svetim 
ženama koje su se brinule o Gospodinovim potrebama i potrebama učenika. Svi su 
bili okupljeni u velikom podrumu Lazarova dvorca, u tihom i mirnom mjestu, inače 


tajnom skloništu, gdje su očekivali Isusov povratak. 


Predvečer Isus stiže i na stražnja vrata uđe u vrt. Lazar iziđe van da ga dočeka u 
prijemnom holu, gdje mu i opra noge. Tu je bio duboki bazen povezan s kućom 
cijevima, u koji je Marta izlijevala čistu vodu za upotrebu svome Gostu. Isus sjedeći 
na rubu bazena uroni noge u vodu, koje Lazar opra i posuši. Nakon toga iščetka 


Isusovu odjeću, na noge mu stavi nove sandale, i ponudi ga s malo hrane i pića. 


Nikodem je bio vidno impresioniran i vrlo željan čuti svaku Isusovu riječ. Muškarci su 
razočarano govorili o Ivanovu hapšenju. Ali Isus reče da je tako moralo biti, da je to 


Božja volja, i da ne bi trebali tako govoriti o tim stvarima, kako ne bi privukli pažnju i 


tako samo povećali opasnost. Da Ivan nije maknut s pozornice, On sam ne bi još 


mogao ovdje djelovati. Ako želimo da se plod pojavi, cvat mora opasti. 


Tad oni ljuto progovoriše o špijunima i progonstvima potaknutim od Farizeja, na što 
im Isus ponovo zapovijedi da budu mirno. On požali akcije Farizeja, pa im opisa 
parabolu o nepravednu upravitelju. 

Nakon obroka povukoše se u pokrajnji apartman, gdje su lampe već bile upaljene. 
Isus je naglas molio, pa oni počeše službu Šabata. Nakon toga, Isus popriča malo s 


muškarcima, pa se svi povukoše na počinak. 


Kad je u kući vladala tišina, a svi zaspali u san, Isus ustade s ležaja i potajno iziđe 
van i ode do spilje na Maslinskoj gori, u kojoj će se dan prije svoje Muke, znojiti u 
molitvi. Molio je nekoliko sati svom Nebeskom Ocu za snagu da može izvršiti svoju 


misiju. Prije zore se neprimjetno vrati u Betaniju. 


Obedovi sinovi, koji su bili sluge u Hramu, sad se vratiše s nekim drugima do 
Jeruzalema, ali ostali gosti ostadoše tiho u kući, i nitko osim njih nije znao da je tu i 


Isus. 


Za vrijeme obroka Isus im reče o svome boravku među ljudima gornje Galileje, u 
Ameadu, Adami i Seleuciji. A pošto su muškarci u svome žaru žestoko grdili sekte, 
Isus ih prekori radi njihove gorčine, pa im ispriča prispodobu. Govorio im je o 
muškarcu koji bijaše na putu u Jerihon, upao je među razbojnike, a od Samarijca 
(Samaritanca) je primio više sućuti, nego li od svećenika Levita. Uvijek sam čula tu 
prispodobu ispričanu na isti način, premda u raznim okolnostima. Isus je također 


govorio i o nesrećama kod budućeg pada Jeruzalema. 


Usred noći, dok su svi spavali, Isus opet ode moliti u spilju na Maslinskoj gori. Tu je 
prolio mnogo suza, izdržavši ogroman strah i tjeskobu. Bio je kao sin koji ide na teški 
rad, koji se prvo baca na očeve grudi, kako bi primio snagu i utjehu. Moj mi vodič 
reče, da kad god je Isus bio u Betaniji, i kad god je imao koji sat odmora, obično bi 


otišao u tu spilju moliti. Ovo na Maslinskoj gori bijaše priprema za njegovu posljednju 


agoniju. Također mi je pokazano, da je na Maslinskoj gori Isus uglavnom molio i 
tugovao zbog izgona Adama i Eve iz raja, jer su oni baš ovdje sišli na negostoljubivu 
Zemlju. U toj sam spilji vidjela Adama i Evu kako tuguju i mole. Na ovoj je planini 
Kain, koji ju je u prvim vremenima obrađivao, postao tako zavidan i ljut, da je riješio 
ubiti Abela. Razmišljala sam o Judi. Vidjela sam Kaina kako ubija svoga brata 
nadomak Maslinske gore, i na Maslinskoj gori ga je Bog prozvao radi istoga. Zora je 
zatekla Isusa kako se vraća u Betaniju. 


Sad je Šabat završio, a radi Šabata je Isus uglavnom i došao u Betaniju. Svete su 
žene čule što muči Isusa, žalile su ga, a njegovi sljedbenici su morali izdržati sva 
putovanja, a posebno zadnje putovanje u Tir, kada je Isus patio od nedostatka 
svega. Čuli su o njegovu smekšavanju tvrde kore kruha, koju je Saturnin usput 
isprosio, kako bi je uopće mogao pojesti. Zato su ponudili da utemelje gostinjce i 
opreme ih svim potrepštinama. Isus je to prihvatio, pa je došao amo kako bi uredio s 
njima sve najpotrebnije pripreme. Kad je sad rekao da će odsada svuda javno 
poučavati, Lazar i žene ponovo ponudiše da utemelje gostinjce, posebno otkada su 
Židovi u gradovima oko Jeruzalema, koje su Farizeji nahuškali, prestali nuditi 
smještaj i hranu Isusu i njegovim učenicima. Također su molili Gospodina da im 
naznači glavna sastajališta na svojim putovanjima, kao i broj učenika, kako bi znali 


koliko gostinjaca trebaju i koju količinu hrane trebaju nabaviti. 


Isus im reče svoje namjere, naznačivši im rute svojih budućih putovanja, mjesta 
zaustavljanja, kao i vjerojatni broj učenika. Odlučili su da će utemeljiti petnaest 
gostinjaca i povjeriti ih brizi povjerljivim osobama, nekim njegovim rođacima, kao i 
Lazarovim ili od Svete obitelji. Gostinjci će biti razmješteni posvuda po državi, s 
iznimkom regije Kabula, ka Tiru i Sidonu. 


Tad su se svete žene konzultirale koju će regiju svaka pregledati i što svaka može 
učiniti u novim gostinjcima, kako bi nabavile namještaj, pokrivače, odjeću, sandale 
itd., kako bi nabavile stvari za pranje i šivanje, za pripravu kruha i druge potrepštine. 


Sve se ovo dogovaralo prije i poslije obroka. Marta je bila u svom elementu. 


Nakon obroka, Isus, Lazar i drugi prijatelji, kao i svete žene, tajno se skupiše u 
nekom drugom podzemnom prostoru. Isus je sjedio na povišenu sjedištu, na jednoj 
strani hale, muškarci su stajali ili sjedili oko njega. Žene bijahu na suprotnoj strani, 
na stepenicama prekrivenim tepisima i jastucima. 

Isus je govorio o milosrđu Božjem prema svome narodu. Bog im je slao Proroke 
jednog za drugim, koje oni nisu prihvaćali, nego su ih zlostavljali. Sad će odbaciti 
najveću milost, pa im navijesti koje ih nesreće čekaju. Nakon što im je nadugačko o 
tome pričao, neki njegovi slušatelji mu rekoše: 'Gospodine opiši nam to u lijepoj 
prispodobi.' Isus im ispriča parabolu o kralju, koji je nakon što su mu sve sluge 
pobijene, od strane nevjernih vinogradara najamnika, poslao svoga sina u vinograd, 


gdje će i njega ubiti. 


Po svršetku ove propovijedi neki se muškarci povukoše, a Isus ode s drugima u halu, 
gdje je stalno išao gore-dolje. Marta, koja je prolazila svuda, priđe Isusu i popriča s 
njim nadugo o svojoj sestri Magdaleni. Opisala mu je što je čula o njoj od Veronike, 


pa mu izrazi svoju zabrinutost. 


Dok je Isus išao gore dolje u dvorani s muškarcima, žene su sjedile i igrale neku 
vrstu lutrije, radi dobivanja nagrade za svoje nove pothvate. Na podignutoj platformi 
bijaše stol, a okolo njega su sjedile na smotcima i igrale. Obed je nedavno umro, pa 


je njegova žena još uvijek bila u žalosti. Prije krštenja, bio je kod Lazara s Isusom. 


Za vrijeme igre, svete su žene izgubile vrlo dragocjen biser, koji je negdje pao. Sve 
su se pomakle unatrag i tražile ga sa svom pažnjom. Kad su ga napokon pronašle 
izraziše svoju radost. Dođe Isus i ispriča im parabolu o izgubljenoj drahmi i radosti 
vlasnika kad ju pronađe. Iz njihova bisera, njegova gubitka, pažljiva pretraživanja i 
radosti pronalaska, Isus izvuče novu usporedbu s Magdalenom. Nazvao ju je 
biserom, dragocjenijim od mnogih drugih, a sa stola svete lutrije je otpala i krenula k 
propadanju. Isus uzviknu: 'S kakvom radošću ću ponovo pronaći taj biser!' Tad žene 
duboko dirnute upitaše: 'Ah, Gospodine! Hoće ti taj biser biti ponovo nađen?' Isus 
odgovori: "Tražite pažljivije i iskrenije nego li što je ona žena iz parabole tražila 


drahmu ili pastir svoju zalutalu ovcu.' Duboko dirnuti ovim odgovorom, svi obećaše 


da će tražiti Magdalenu puno iskrenije nego ovaj izgubljeni biser, uvjeravajući Isusa 


da će njihova radost kad pronađu Magdalenu biti veća nego je sad osjećaju. 


Neke su žene molile Gospodina da primi među svoje učenike mladića iz Samarije, koji 
ga je nakon Pashe molio ovu milost, kad je onomad putovao do ovoga grada. One su 
hvalile njegovu veliku mudrost i vrline. Mislim da je mladić bio rođak jedne od njih. 
Ali Isus odgovori, da ne može računati na njega, jer je zaslijepljen ljubavlju prema 


bogatstvu. 


Te je noći nekoliko muškaraca i žena započelo svoje pripreme za odlazak u Bethron, 
gdje će Isus sutradan poučavati. Te je noći Isus ponovo tajno otišao na Maslinsku 
goru, gdje je molio cijelim srcem i dušom, a nakon toga je s Lazarom i Saturninom 
otišao do Bethrona, koji bijaše udaljen oko šest sati hoda. 

Bilo je to oko jedan sat nakon ponoći. Išli su kroz pustinju. Kad su bili oko dva sata 
od Bethrona, sretoše učenike koje je Isus uputio na ovo mjesto susreta, a bili su 
jučer u gostinjcu blizu Bethrona. Bili su to Petar, Andrija, njihov polubrat Jonatan, 
Jakov stariji, Ivan, Jakov mlađi, Juda Tadej, koji je bio s učenicima po prvi puta, Filip, 
Natanel Kased, Natanel mladoženja i jedan ili dva udovičina sina. 

Isus se dulje vremena odmarao s njima pod stablom u pustinji, istovremeno im 
propovijedajući. Opet je kazivao parabolu o gospodaru vinograda koji je poslao svoga 
sina k vinogradarima. Kad je razgovor završio, nastaviše do gostinjca gdje su nešto 
pojeli. Saturnin je od žena dobio kesu s novcem, i on je kupovao potrepštine za ovo 


malo društvo. 


11. Isus u Bethronu. Nevolje i oskudica učenika 


Bilo je oko osam sati ujutro kada je Isus stigao u Bethron. Par je učenika otišlo 
prema boravištu narodnih glavara, kako bi iskali ključeve sinagoge, jer njihov Učitelj 
želi održati propovijed. Drugi su se učenici raštrkali po svim ulicama, kako bi 
nagovorili ljude da dođu u sinagogu. Isus je s ostatkom otišao do sinagoge, koja se 


ubrzo napuni narodom. 


Isus je žestokim riječima opet govorio prispodobu o gospodaru vinograda čije su 
sluge pobijene od nevjernih najamnika, a čiji sin koga im je poslao dijeli istu sudbinu 
kao i oni, a koji će napokon predati vinograd na upravljanje drugima. Govorio im je i 
o progonstvima Proroka i o Ivanovu uhićenju, rekavši da će i Njega progoniti, da će i 
Njega uhapsiti, a skončati će na namještenu suđenju u Jeruzalemu. Ova je 
propovijed izazvala veliko uzbuđenje među Židovima. Neki su se radovali, dok su 
drugi ljutito šaptali jedan drugome: 'Odakle ovaj ovdje ovako neočekivano? Nitko nije 
znao da dolazi!' A neki koji su čuli da među učenicima ima i žena, sljedbenica 
Isusovih, u gostinjcu u dolini, otiđoše tamo i stadoše ih ispitivati o namjerama 


njihova Učitelja. 


Isus je izliječio nekolicinu koji bijahu u groznici, te nakon par sati Isus napusti grad. 
Veronika, Ivana Kusa i Obedova udovica stigoše u gostinjac, gdje su pripremile 
objed. Isus i učenici su jeli stojeći, nakon čega se opasaše, pa krenuše na put. 

Taj isti dan je Isus poučavao u Kibzaimu o sličnim temama kao u Bethronu, a 
propovijedao je i u nekim manjim pastirskim naseljima. U Kibzaimu nisu bili prisutni 
svi učenici, ali su se opet sastali u jednoj velikoj kući koja je pripadala jednom 
pastiru. Kuća je bila okružena manjim kućama, a bijaše na padinama Samarije. 
Marija i Josip su ovdje gostoljubivo primljeni kad su onomad išli u Betlehem, nakon 
što su uzaludno tražili bilo kakvo sklonište. Ovdje su Isus i učenici, njih petnaestak, 


jeli i spavali. Lazar se sa ženama vratio u Betaniju. 


Sutradan su Isus i učenici, nekad zajedno, a nekad odvojeno, brzo prošli nekoliko 
velikih gradova i gradića, koji su ležali u području koje se protezalo na nekoliko sati 
hoda. Gaba_i Nadjot, koji bijahu četiri sata od Kibzaina, bijahu jedni od tih gradova. 
U nijednom od ovih gradova Isus nije ulazio u sinagoge kako bi poučavao, ali je 
poučavao narod koji se okupljao na javnim mjestima. Nekoliko je učenika pratilo 
Isusa, dok su se drugi raštrkali po dolini i pašnjacima kako bi pozvali stanovnike da 
idu poslušati Isusa. Cijeli su dan radili naporno i teško, stalno su išli od mjesta do 
mjesta. Isus je izliječio mnoge, neki su donijeti pred njega, ali su mnogi i vikali da im 
pomogne. Među njima bijahu i neki mjesečari. Mnogi su opsjednuti trčali vičući za 


njim, ali on im zapovijedi da budu tiho i da se povuku. 


Ono što je činilo taj trud još težim, bijaše loše raspoloženje naroda i uvrede Farizeja. 
Ova su mjesta bila blizu Jeruzalema, a bijahu puna ljudi koji su rovarili protiv Isusa. 
Tad je u malim mjestima bilo isto kao i danas, pričali su o svemu, bez da su išta 
shvaćali. Bio je to takav narod, da mu je Isus nenadano dolazio sa svojom družinom, 
održao ozbiljnu propovijed i otišao. Ponavljao je propovijed koju je održao u 
Bethoronu, govoreći o milostima koje se sad daju za posljednja vremena, nakon čega 
će doći sudnji dan. Isus je aludirao i na neodgovorno postupanje s Prorocima, na 
Ivanovo zatočeništvo i na proganjanja kojima je i sam izložen. Pred narod je izložio 
sve parabole o Gospodaru vinograda, koji sad šalje svoga vlastita Sina. Reče da će 
Kraljevstvo uskoro doći, i da će Kraljev Sin ući u posjed toga Kraljevstva. Isus je 
često govorio 'jao' Jeruzalemu i njima, jer neće primiti njegovo Kraljevstvo i neće da 
čine pokoru. Ove oštre riječi i pouke bijahu prekidane mnogim djelima milosrđa i 


izlječenjem mnogih bolesnika. Na taj način, Isus je išao od mjesta do mjesta. 


Učenici su morali puno izdržati i podnijeti, i često im je bilo teško. Kad bi stigli u grad 
ili selo i navijestili dolazak Isusa, često su bili izloženi preziru: 'Što! Opet dolazi? Što 
sad želi? Kad će doći? Zar mu nije zabranjeno poučavati?', a i smijali su im se, 
vrijeđali i protjerivali. Uistinu je bila samo nekolicina koja je odbijala čuti Isusa, njih 
je bila šačica. Nitko se nije usudio otvoreno napasti samoga Isusa, ali kad god je 
poučavao okružen svojim učenicima ili kad je išao ulicom okružen njima, svjetina je 
vikala za njima. Zaustavljali bi učenike ili bi trčali naprijed prije njih kako bi ih 
dočekali, pretvarajući se i pitajući ih razna pitanja, kao da ne razumiju ili su krivo 
shvatili Isusove oštre riječi, pa bi zahtijevali objašnjenje. U međuvremenu bi se 
negdje prolomio uzvik, uzvik sreće nekoga izliječenoga od strane Isusa. Ovo bi 
skandaliziralo narod, pa bi se povukli i otišli od Isusa. I tako su sve do mraka 


nastavljali ovo brzo i naporno hodanje, bez odmora ili okrjepe. 


Primijetila sam kako su učenici još uvijek ljudski slabi, jer je bio tek početak. Ako su 
za vrijeme Isusovih pouka bili ispitivani o nekoj temi, tresli bi glavom kao da ne 
razumiju što je uistinu mislio. Nisu bili zadovoljni ni sa svojim stanjem. U sebi su 


mislili: 'Sad smo sve ostavili, a što sad imamo osim ove gungule i nezadovoljstva? O 


kakvom li Kraljevstvu ovaj stalno priča? Zar će zaista zadobiti Kraljevstvo?' Ovakve su 
bile njihove misli. Nisu ih nikome kazivali, premda su često manifestirali 
obeshrabrenost svojim ponašanjem. Jedino je Ivan djelovao s djetinjom 
jednostavnošću. Bio je perfektno poslušan i bez ikakvih predrasuda. A uz sve to, 


učenici su vidjeli i svjedočili tolikim mnogim Isusovim čudesima - čini se badava! 


Bilo je zaista dirljivo za pomisliti kako je Isus poznavao sve njihove misli, a opet je 
djelovao potpuno ih ignorirajući. Ništa u svome ponašanju nije mijenjao, nego je 


mirno, ljubazno i iskreno nastavljao svoju misiju. 


Isus je te noći pješačio dosta daleko. Tad su se na maloj rječici koja predstavlja 
granicu sa Samarijom, on i njegovi učenici zaustavili među nekim pastirima, od kojih 
je dobio malo ili gotovo ništa. Voda rječice nije bila dobra za piće. Bio je to uski 
potočić, i ovdje, nedaleko njegova izvora u podnožju Gerazima, Isus brzo krenu 


prema zapadu. 


12. Isus kod Jakovljeva zdenca blizu Sihara. Samarijka Dina. 


Sutradan je Isus prešao rječicu i napustio goru Gerazim nadesno, približavajući se 
Siharu. Pratili su ga Andrija, Jakov stariji i Saturnin, a drugi su se raštrkali u raznim 
smjerovima. Isus ode do Jakovljeva zdenca koji bijaše na malom brdu, u posjedu 
Josipa, između, na sjeveru gore Gerazim i na jugu gore Ebal. Sihar je bio oko četvrt 
sata na zapadu, oko jedan sat u dolini koja se protezala zapadno od grada. Dobra 


dva sata sjeverozapadno od Sihara, na jednoj gori, bijaše grad Samarija. 


Nekoliko duboko izbrazdanih puteva vodilo je iz raznih smjerova oko brežuljka i po 
njemu gore do osmerokutne građevine koja je okruživala i zatvarala Jakovljev 
zdenac, koja je pak bila okružena stablima i travom zaraslim sjedalima. Kućica- 
nadstrešnica oko zdenca bijaše okružena otvorenom lučnom galerijom, pod kojom je 
moglo stati oko dvadesetak ljudi. Točno nasuprot puta koji je vodio iz Sihara bijahu 
vrata za ulazak u kućicu, koja su obično bila zaključana, a otključavao ih je vlasnik 


zdenca. U krovu kućice bio je jedan otvor, koji se mogao zatvoriti po želji. 


Unutrašnjost nadstrešnice bijaše vrlo prostrana. Zdenac je bio poprilično dubok, a 
bijaše okružen kamenom ogradom-obrubom, dovoljno visokim da se na njemu sjedi. 
Zdenac je imao drveni poklopac, kojeg kad bi se odmaklo, otvorio bi se veliki 
cilindrični otvor koji se protezao preko zdenca, baš nasuprot vrata. Na njemu je visio 
kabao kojeg ste mogli spustiti vitlom u zdenac. Nasuprot vrata bijaše pumpa za 
dizanje vode na vrh zida zdenca, pa bi voda potekla po cilindru, na jug, istok i zapad, 
te se ulila u tri mala bazena iskopana u zemlji. Bazeni su bili namijenjeni putnicima 


namjernicima, za njihovo pranje i pranje nogu, kao i za napajanje marve. 


Bilo je oko podne kada je Isus s tri učenika stigao na brežuljak. Isus ih je otposlao u 
Sihar da nabave nešto namirnica, jer je i on bio gladan, dok se on sam popeo na 
brdo, čekajući da se vrate. Dan je bio vruć, a Isus je bio umoran i žedan. Sjeo je 
malo podalje od zdenca, na strani staze koja je vodila do Sihara. Glavu je naslonio na 
ruku, a izgledao je umorno i kao da strpljivo nekoga čeka da otvori zdenac i da mu 


ponudi piti. 


A tad ugledah Samarijku od oko trideset godina, preko ruke joj visi kožna mješina, 
penje se uz brijeg kako bi došla do zdenca. Njena je odora bila nekako drugačija od 
uobičajene. Haljina joj imaše plave i crvene pruge s izvezenim velikim žutim 
cvjetovima. Rukavi, iznad i ispod lakta, bijahu pričvršćeni žutim narukvicama, a 
bijahu i oko ručnog zgloba. Na stomaku je nosila veliki ornament sa žutim kordama. 
Cijeli joj je vrat bio prekriven žutim vunenim kolarom, gusto prekrivenim s niskama 
perla i koralja. Njen je veo bio vrlo fin i dugačak, bijaše napravljen od kvalitetne 
vune. Visio joj je na leđima, ali uzicama se mogao povući dolje i svezati oko pojasa. 
Kad bi se obje strane vela privezale na prsima, cijeli gornji dio tijela bi izgledao kao 
umotan u ogrtač. Glava joj bijaše načičkana ukrsima, koji su joj pak potpuno 
pokrivali kosu. 

Imala je veliku smeđu kecelju ili pregaču od devine dlake, s otvorenim džepovima, 
prebačenu preko desne ruke, tako da je mješina skoro bila skroz skrivena. Ova je 
pregača bila slična onoj koja se inače nosila kod svakodnevnog posla, kao na primjer 


donošenja vode. 


Mješina je bila od kože, kao bešavna vreća. Bila je nabubrena na dvije strane, kao da 
je potkožena čvrstom, lučnom drvenom površinom. Ali dvije druge, kad bi mješina 
bila prazna, ležala bi u naborima, kao kod male džepne knjižice. Na dvoma čvrstim 
stranama, bijahu kožom presvučene ručke kroz koje se provukao kožnati remen, 
kojim se mješina nosila preko ruke. Grlo mješine bijaše vrlo usko. Moglo se otvoriti 


kao lijevak za lijevanje vode, a opet bi se zatvarao kao čep. 


Tad sam ugledala tu ženu kako se penje na brijeg, kako bi došla do Jakovljeva 
zdenca, po vodu za sebe i druge. Dobro sam je odmjerila. Bila je tako ljupka, iskrena, 
otvorena srca. Zvala se Dina (opaska: u rimskoj se martirologiji zove Fotina). Bila je 
dijete iz miješana braka, a pripadala je sekti Samarijaca. Živjela je u Siharu, ali to ne 
bijaše njeno rodno mjesto. Njena osobenost bijaše nepoznata stanovnicima Sihara, a 
oni su je zvali Salome. I ona i njen muž bijahu vrlo omiljeni među narodom, radi 


njihova otvorena, prijateljskog i učtivog karaktera. 


Zavojitost puta kojim se Dina penjala na brdo, onemogućavao joj je da ugleda Isusa, 
sve dok skoro nije stupila pred njega. Bijaše nešto iznenađujuće u toj slici, dok je On 
sjedio tamo iscrpljen, a ona potpuno sama, na stazi koja je vodila do Jakovljeva 
zdenca. Isus je nosio dugu, bijelu odjeću od fine vune kao albu, opasanu oko pasa 
širokim pojasom. Bila je to nošnja kakvu su obično nosili Proroci, a koju su obično 
učenici nosili za Isusa. Isus je tu nošnju nosio samo u izuzetnim prilikama, kada bi 


propovijedao, ili ispunjavao neko proroštvo. 


Dina je dolazila i tako iznenada nabasala na Isusa, što ju je iznenadilo. Spustila je 
veo i malo oklijevala krenuti naprijed, jer je Gospodin sjedio skroz na stazi. Vidjela 
sam kako joj je kroz glavu proletjelo: 'Muškarac! Što li radi ovdje? Je li ovo 
iskušenje?' Vidjela je da je Isus Židov, koji zrači dobrotom. Isus ljubazno povuče 


svoje noge sa staze, jer je staza bila uska, rekavši: 'Prođi dalje, i daj mi piti.' 


Ove su riječi dirnule ženu, budući Židovi i Samarijci nisu razgovarali, nego bi samo 
razmijenili poglede obostrane averzije, pa je prolazeći rekla: 'Zašto si ovdje sam u 


ovo doba dana? Ako me netko slučajno vidi s tobom ovdje, bit će sablažnjen.' Na ovo 


Isus odgovori da su njegovi kompanjoni otišli nabaviti nešto hrane u grad. Dina reče: 
'Uistinu, ona trojica koje sam srela? Ali, tamo neće naći ništa u ovo doba dana. Ono 
što su si Sihamiti pripremili za danas, trebaju i sami.' Govorila je kao da je gozba ili 
post tog dana u Siharu, pa je napomenula neka druga mjesta u koja bi trebali otići 


po hranu. 


Ali Isus ponovo reče: 'Prođi dalje, i daj mi piti!' Tad ga Dina mimoiđe. Isus ustade i 
pođe za njom do zdenca, koji ona i otključa. Dok je to radila, reče: 'Kako ti Židov 
pitaš mene Samarijku piti?' A Isus joj odgovori: 'Kad bi ti znala Božji dar i tko je Onaj 


koji ti govori - daj mi piti, ti bi vjerojatno pitala njega piti, a on bi ti dao žive vode.' 


Tad Dina olabavi uzicu mješine, pitajući Isusa, koji je sjeo na rub zdenca: 
'Gospodine, ti nemaš čime ni zahvatiti, a zdenac je dubok. Odakle tebi onda živa 
voda? Zar si ti veći nego naš otac Jakov koji nam dade ovaj zdenac, a i on sam i 
njegova djeca, kao i njegova stoka pili su iz njega.' 

Kad je izrekla ove riječi, imala sam viziju kako Jakov kopa zdenac i kako voda izbija. 
Žena je razumjela Isusove riječi da se odnose na vodu ovoga zdenca i dok je ona 
tako govorila, postavila je kabao na cilindar, koji se teško okretao, spustila ga i 
ponovo ga podigla. Zavrnula je rukave s narukvicama, sve do iznad lakta, i tako 
goloruka punila mješinu vedrom. Tad uze malu posudu napravljenu od kore, oblika 
roga, napuni je vodom i pruži Isusu. Isus je sjedio na rubu zdenca, uze i ispi, pa joj 
reče: 'Tkogod pije ove vode opet će ožednjeti, ali tko pije vode koju ću mu ja dati, 
nikad neće ožednjeti. Da, voda koju ću mu ja dati, postati će u njemu izvorom žive 


vode koja će ga odvesti u vječni život.' 


Dina žarko odgovori: "Gospodine, daj mi te žive vode, pa da više ne žeđam i da ne 
moram više dolaziti ovamo po vodu.' Dina je bila pogođena Isusovim riječima "živa 
voda'. Imala je predosjećaj, premda nije bila toga potpuno svjesna, da je ono što je 
Isus mislio izrazom 'živa voda' ustvari ispunjenje Obećanja. Bilo je to pod proročkom 
inspiracijom da je ona izrekla svoju molitvu srca za tom živom vodom. 

Uvijek sam osjećala i razumijevala da one osobe s kojima bi se naš Spasitelj susretao 


nisu ustvari bile jedinke, nego su predstavljale čitave narode, rase ili skupine. I tako 


je Dina Samarijka stajala pred Otkupiteljem kao cijela Samarijska sekta, koja je tako 


dugo odvojena od istinske vjere Izraela, od izvora žive vode. 


Isus je na Jakovljevu zdencu žeđao za izabranim dušama Samarije, kako bi ih 
osvježio živom vodom, od koje su se sami odvojili. Bio je to dio pobunjeničke sekte 
koji je još uvijek bio otvoren k spasenju, koji je ovdje žeđao za tom živom vodom i 
na izvjestan način, ispružio otvoreni dlan kako bi je primio. Samarija je govorila kroz 
Dinu: 'Daj mi o Gospodine, Blagoslov Obećanja! Pomozi mi zadobiti tu živu vodu od 
koje mogu dobiti više utjehe nego li od zemaljskog Jakovljeva izvora, kroz kojega 


samo imam suobraćanje s Židovima.' 


Dok je Dina tako zborila, Isus joj reče: 'Idi doma, pozovi svog muža, pa se vrati 
ovamo!' Čula sam ga kako izdaje ovu zapovijed dvaput, jer je nije htio poučiti 
nasamo. U ovoj zapovijedi, Otkupitelj se obratio cijeloj sekti: 'Samarijo, pozovi ovamo 
onoga koji ti pripada, onoga koji je svetim ugovorom vjerno ispunjenje.' Dina 


odgovori Gospodinu: 'Nemam muža! 


Samarija se ispovjedila Zaručniku duša, da nema svadbenog ugovora, da nikome ne 
pripada. Isus odgovori: 'Dobro si rekla, jer si imala pet muževa, i ovaj s kojim si sada 
nije ti muž. Istinu si rekla.' U ovim riječima Mesija je rekao sekti: 'Samarijo, istinu si 
rekla. Bila si zaručena za idole pet raznih naroda, a tvoj ugovor s Bogom nije 
svadbeni ugovor.' (opaska: ove se Isusove riječi odnose na pet raznih poganskih 
kolonija s njihovim idolatrijama, postavljenih od kralja Asirije u Samariju, nakon što 
je većina njenog stanovništva odvedena u babilonsko zarobljeništvo. Ono što je 
preostalo od originalnog Božjega naroda u Samariji, pomiješalo se s poganima i 
njihovim idolatrijom). 

Ovdje Dina, oborivši oči i mašući glavom, odgovori: "Gospodine, vidim da si Prorok', 
pa skine veo. Samarijska sekta je priznala Božansku misiju našeg Gospodina, 


ispovjedivši svoju vlastitu krivnju. 


Kao da je Dina razumjela proročko značenje Isusovih riječi: 'I onaj s kojim sad živiš 


nije ti muž', tj. tvoja aktualna veza s istinskim Bogom je nesavršena i ilegalna, religija 


Samarijaca je kriva, i u sebi se odvojila od Božjeg saveza s Jakovom. Kao da je Dina 
osjetila duboko značenje ovih riječi, pa pokaza prema jugu, na hram nedaleko od 
gore Gerazim, i reče začuđeno: 'Naši očevi su častili bogoštovlje na onoj planini, a ti 
kažeš da je Jeruzalem mjesto gdje muškarci moraju častiti.' 

Isus joj odgovori ovim riječima; 'Ženo! Vjeruj mi, dolazi čas kada se neće ni na 
Gerazimu ni u Jeruzalemu častiti Otac.' U ovome odgovoru Isus je htio reći: 
'Samarijo, dolazi čas kada se Bog neće častiti ni ovdje, ni u Hramu u Jeruzalemu, jer 


On hoda posred vas. 


Isus nastavi: 'Vi častite ono što ne poznajete, ali mi častimo ono što znamo, jer 
spasenje dolazi od Židova.' Tu joj Isus opisa sličnost s divljim, neplodnim stablom, 
koji samo rađa lišće, ali ploda ne donosi. Kao da je Isus rekao ovoj sekti: 'Samarijo, 
nema sigurnosti u tvome bogoštovlju. Tu nema jedinstva, nema sakramenata, nema 
saveza, nema Škrinje zavjetne, nema plodova. Židovi, od kojih će se Mesija roditi, 


imaju sve ove ovo, kao i Obećanje, i njegovo ispunjenje.' 


Opet Isus reče: 'Ali sad je čas kad će istinski štovatelji častiti Oca u duhu i istini, jer 
Otac želi da Ga tako časte. Bog je duh, i oni koji Ga časte, trebaju Ga častiti u duhu i 
istini." Ovim je riječima Otkupitelj mislio: 'Samarijo, čas je uistinu došao, kad će Otac 
biti od istinskih štovatelja čašćen u Duhu Svetom, i u Sinu, koji je Put i Istina.' 

Dina odgovori: 'Znam da će Mesija doći. Kad dođe sve će nam reći.' U ovim riječima, 
izgovorenim ovdje kraj Jakovljeva zdenca, od ove predstavnice Samarijske sekte, 
mogao bi ležati neki legitiman cilj Obećanja: - Nadam se da vjerujem u dolazak 


Mesije. On će nam pomoći. 


Isus odgovori: 'Ja sam On, ja, koji s tobom govorim!' Ovime je Isus rekao cijeloj 
Samariji da se obrati: 'Samarijo! Došao sam do Jakovljeva zdenca žedan tebe, tvoje 
vode s ovoga zdenca. I kad si mi dala piti, obećao sam ti žive vode, od koje nećeš 
više nikada ožednjeti. A ti si se nadala i vjerovala, obznanivši mi da žeđaš za tom 
vodom. Gledaj, nagrađujem te, jer si utažila moju žeđ, kad si dopustila da te 


napojim! Samarijo, ja sam Izvor žive vode. Ja, koji ti sad govorim, ja sam Mesija.' 


Dok je Isus govorio ove riječi: 'Ja sam Mesija', Dina je drhtala od svete radosti, zureći 
u Njega sa zaprepaštenjem. Ali, iznenada dođe sebi, okrenu se, pa ostavljajući svoju 
mješinu s vodom, pobježe dolje niz brijeg do Sihara, kako bi ispričala svome mužu i 
svima koje je srela, što joj se dogodilo. Inače je bilo strogo zabranjeno ostavljati 
zdenac nezaključanim, ali briga Dine sad za zdenac! Baš je briga za krčagom 
zemaljske vode! Napila se žive vode, a njeno vatreno i otvoreno srce žeđalo je izliti 
svoj sadržaj osvježavajućih potoka na sve susjede. Ali dok je tako žurila od zdenca, 
protrčala je kraj trojice učenika koji su se vraćali s hranom, a i stajali su neko vrijeme 
nedaleko od zdenca, pitajući se što to njihov Učitelj razgovara sa Samarijkom. Ali iz 


poštovanja prema njemu, ništa ga ne upitaše. 


Dina je otrčala dolje do Sihara i s velikim žarom ispriča mužu i ostalima koje je srela: 
'Dođite gore do Jakovljeva zdenca! Tamo ćete vidjeti čovjeka koji mi je rekao sva 


moja tajna djela. Dođite, on je sigurno Krist!" 


U međuvremenu su tri učenika stigla do Isusa, koji je još uvijek stajao kraj zdenca. 
Ponudiše mu nešto kruha i meda, govoreći: 'Učitelju, jedi!' Isus ustade i napusti 
zdenac s riječima: 'Imam jelo za jesti, za koje vi ne znate.' Učenici rekoše jedan 
drugome: 'Da mu netko nije dao jesti?', a u sebi pomisliše: 'Da mu ona Samarijka 
nije dala nešto za jesti?' Isus nije prestao hodati, nego je započeo silaziti niz obronak 
k Siharu. Učenici su ga slijedili žvačući. Isus im reče kao što je i prije govorio: 'Moje 
je jelo činiti volju Onoga koji me posla, da izvršim Njegovu misiju." Pod tim je Isus 
mislio, obraćenje ljudi iz Sihara, za čijim je dušama žeđao. Isus je puno više govorio 


o tim istim svrhama. 


Kad je bio blizu grada, Dina Samarijka se ponovo poče vraćati prema Isusu, kako bi 
ga susrela. Prišla mu je s poštovanjem, ali puna radosti i iskrenosti, a Isus joj se 
obrati s puno riječi, ponekad zastajkujući na putu, a ponekad polagano šetkajući. 
Otkrio joj je sav njen prošli život sa svim raspoloženjima njene duše. Dina je bila 
duboko dirnuta, i obeća da će i ona i muž sve napustiti i krenuti za njim. Isus joj 
ukaza mnoge načine po kojima može činiti pokoru za svoje grijehe i kako popraviti 


svoje greške i skandale. 


Dina je bila pametna žena, shvaćala je život. Bila je dijete iz miješana braka, majke 
Židovke i oca poganina, rođena je blizu Damaska. Izgubila je roditelje vrlo rano, a za 
nju se brinula dadilja po kojoj je njena zla strast prešla na Dinu. Imala je pet 
muževa, jednog za drugim. Neki su umrli od tuge, a drugi su opet otišli otjerani 
njenim novim ljubavnicama. Imala je tri kćeri i dva polu odrasla sina, a svi su ostali s 


rođacima svojih očeva, kad ih je majka odlučila napustiti i otići iz Damaska. 


Dinini sinovi su se poslije pridružili 72-ojici učenika. Muškarac s kojim je sad bila u 
vezi, bio je rođak jednog od bivših njenih muževa. Bio je bogati trgovac. Pošto je 
Dina prakticirala samarijsku vjeru, nagovorila je muža da se presele u Sihar, gdje je 
vodila kućanstvo, živeći s njim, premda nisu bili vjenčani. Izgledali su kao vjenčani 
par. Muž joj je bio energičan čovjek, od oko 36 godina, s grubim crtama lica i 
crvenkaste brade. U Dininu životu je bilo tako puno sličnosti sa životom Magdalene, 
ali je ona pala još puno dublje nego li Magdalena. Još jednom sam vidjela da je u 
početku Magdalenine zle karijere u Magdali, jedan od njenih ljubavnika poginuo od 


ruke svog rivala. 


Dina je bila neuobičajeno nadarena, otvorena srca, laka na utjecaje, žena 
zadovoljstva, velike energičnosti i seksualnosti, ali uvijek ju je savjest prekoravala. 
Sad je živjela mnogo čistije, s ovim svojim uglednim mužem, u kući koja bijaše na 
osami, okružena bedemima, blizu vrata koja su vodila iz Sihara do Jakovljeva zdenca. 
Premda ju stanovnici grada nisu prezirali, još uvijek nisu puno pričali s njom. Njene 


su navade bile drugačije od lokalnih ljudi, njena je odjeća pokazivala da je strankinja. 


Dok je Isus razgovarao s Dinom, učenici su ih slijedili na pristojnoj udaljenosti, 
pitajući se što bi on to mogao reći ovoj ženi. 'Donijeli smo mu hrane, i to smo jedva 


skupili. Zašto, sad ne jede?' 


Kada su bili blizu Sihara, Dina napusti Gospodina i požuri naprijed kako bi susrela 
svoga muža i mnoge druge građane, koji su se slijevali iz kuća, iz radoznalosti, kako 


bi vidjeli Isusa. Puni radosti, pozdraviše ga uzvicima i zaželješe mu dobrodošlicu. Isus 


je stajo mirno, podiže desnicu da ih utiša, pa im se ljubazno obrati. Između ostaloga 
im je rekao da vjeruju ovoj ženi sve što im ona ispriča. Isus je bio tako graciozan u 
svome govoru, pogled mu je bio bistar i prodirući u sva srca, tako da su ona kucala 
brže, sva su bila naklonjena prema njemu. Odmah su ga svi nagovarali da uđe u 
njihov grad i da poučava. On obeća da će to uraditi, ali sad mora proći. Ova se scena 


odigrala negdje između tri i četiri sata popodne. 


Dok se Isus tako obraćao Samarijcima van gradskih vrata, svi drugi učenici, a među 
njima i Petar, koji su ujutro išli posvuda, sad su se vratili svome Učitelju. Bili su 
iznenađeni, a i nije im bilo drago kada su vidjeli Isusa kako razgovara sa 
Samarijcima. Osjećali su se nekako posramljeno zbog toga, jer su imali predrasude 
da ne govore s ovim narodom, očito nisu nikada prije nešto ovakvo vidjeli. Bili su 
kušani da izazovu skandal zbog toga. Pale su im na pamet jučerašnje i 
prekjučerašnje nevolje, sve uvrede i prijeziri, kao i okrutno postupanje koje su morali 
izdržati. Očekivali su malo odmora, malo lakše doba, jer su žene iz Betanije dobro 
napredovale i dosta novca skupile. Vidjevši sad ovaj razgovor sa Samarijcima, u sebi 
su mislili da i nije čudno kad im se ovako nešto događa. Glave su im bile pune 
ekstravagantnih i svjetskih zamisli o kraljevstvu koje će Isus ustanoviti. Predmnijevali 


su, da ako se ovo sve sazna u Galileji, sigurno će ih protjerati. 


Petar je u Samariji imao dug razgovor s tim mladićem koji se želio pridružiti 


učenicima, ali koji se još uvijek kolebao. Poslije je govorio s Isusom o toj temi. 


Isus ode s učenicima oko grada, pola sata na sjever, i tamo se je odmarao pod 
nekim stablima. Na putu tamo, Gospodin je raspravljao s njima o žetvi, temi koju je i 
sad nastavio. Reče: 'Ima jedna česta poslovica — još četiri mjeseca, i dolazi vrijeme 
žetve. Žeteoci žele završiti što bolje svoj rad, ali oni bi trebali gledati oko sebe i 
vidjeti sva polja kako se bijele za žetvu.' Isus je time mislio na Samarijce i druge koji 
su zreli za obraćenje. 

'Da, učenici su svi pozvani u žetvu, premda nisu sijali sjeme. Drugi su sijali, naime, 
Proroci i Ivan, i sam Ja. On će požeti, napuniti žitnice i skupiti plodove za vječni život, 


tako da se zajedno raduju, i oni koji su sijali i oni koji su žnjeli. Poslao sam vas u 


žetvu u kojoj se niste trudili. U ovome je izrečena istina, da jedan čovjek sije, a drugi 
žanje. Poslao sam vas žeti, tamo gdje se niste trudili. Drugi su se trudili, a vi ste ušli 
u njihov trud.' 

Na taj je način Isus govorio svojim učenicima, kako bi ih ohrabrio na rad. Andrija, 
Filip, Saturnin i Ivan ostadoše s Isusom, dok su drugi otišli u Galileju, prošavši 


između Tebeza i Samarije. 


Isus, napuštajući Sihar zdesna, krene oko sat vremena na jug, do polja oko kojeg su 
bile razbacane pastirske kolibe i šatori, njih dvadesetak. U jednoj velikoj kolibi, Marija 
Kleofina i Blažena Djevica, supruga Jakova starijeg i druge dvije udovice, očekivahu 
Isusov dolazak. Tamo su bile cijeli dan, donijevši sa sobom hranu i male staklene 
pljoske balzama. Sad su pripremile obrok. Susrevši svoju Majku, Isus pruži ruke k 
njoj, dok je ona naslonila glavu na njegova prsa. Druge ga žene pozdraviše naklonom 

blagovali. 


Među pastirima koji su boravili oko ovoga šatora, bijahu roditelji mladića kojeg je 
Isus nakon uskrsnuća Lazara uzeo sa sobom na svom putu k Arabiji i Egiptu. Ovi su 
ljudi došli u Betlehem u pratnji Tri Kralja, a kad su se ovi vratili, oni su ostali u ovoj 
zemlji, poženili se kćerima nekih pastira u dolini blizu Betlehema. Ovakva boravišta 
pastira bijahu česta pojava u vjetrovitim dolinama između ovoga mjesta i Betlehema. 
Ljudi koji su ovdje boravili kultivirali su polje Josipove baštine, koje su unajmili od 


Sihemita. Ovdje ih je bilo puno okupljenih, ali nije bilo Samarijaca. 


Prvi zabilježeni događaj koji se ovdje dogodio, bio je kada je Blažena Djevica molila 
Isusa da izliječi hroma dječaka, nekih susjeda pastira, koji su ga tamo donijeli. Prije 
toga su molili Mariju neka posreduje kod Isusa. Ovakve su se stvari često događale, 
a bilo je dirljivo za gledati kako ona moli Isusa za te usluge. Isus naredi da dječaka 
dovedu, a roditelji ga donesoše u maloj nosiljci do vrata kuće u kojoj je Isus boravio. 
Dječak je imao oko devet godina. Isus se obrati roditeljima s nekoliko riječi poticaja, i 
budući su se oni povukli, nekako krotko očekujući rezultat, učenici se okupiše oko 


Isusa. Isus se obrati dječaku, nagnuvši se malo nad nosiljku, uze ga za ruku i podiže. 


Dječak poskoči s nosiljke, napravi nekoliko koraka, pa potrča u naručje roditelja, koji 
se s dječakom odmah baciše Isusu pred noge. Narod uskliknu od radosti, ali Isus ih 
podsjeti da zahvale Nebeskom Ocu. Tad se kratko obrati okupljenim pastirima. 
Potom s učenicima pojede nešto lagano, što su žene isped kuće pripremile pod 
sjenicom ispod jednog velikog stabla. Marija i žene su sjedili odvojeno na jednom 
kraju stola. Impresioniralo me kako su unajmili ovu kuću i pretvorili je u gostinjac, o 


kojem su se brinule svete žene iz Kafarnauma. 


Tad dođoše, vrlo ponizno, i neki ljudi iz Sihara, a među njima i Dina, žena sa zdenca. 
Nisu se usudili prići bliže, jer nisu bili naviknuti na komunikaciju sa Židovima. Dina je 
međutim bila smionija, pa je došla prva, a ja je vidjeh kako razgovara sa ženama i 
Blaženom Djevicom. Nakon obroka, Isus i učenici napustiše svete žene, koje se 
odmah latiše priprema za svoj povratak i put k Galileji, dok je Isus namjeravao sam 


ići sutradan. 


Sad se Isus s Dinom i drugim Samarijcima vrati u Sihar, koji nije bio velik grad, ali je 
imao široke ulice i otvorene trgove. Kuća molitve kod Samarijaca bijaše ljepša po 
izgledu, više ukrašenija nego li sinagoge malih židovskih mjesta. Žene Sihara nisu bile 
tako rezervirane kao židovske žene, one su slobodno komunicirale s muškarcima. Čim 
je Isus ušao u Sihar, okruži ga narod. Nije ušao u njihovu sinagogu, nego je 
poučavao šetajući tamo amo po ulicama, a na jednom trgu bijaše katedra. Svugdje je 


bila velika gužva ljudi, i svi bijahu vrlo radosni što im je Mesija došao. 


Dina, premda je bila sva ubrzana i smušena, bijaše jedina žena koja se bliže približila 
Isusu. Njene su je susjede sad promatrale s posebnom čašću, jer je ona bila prva 
koja je pronašla Isusa. Svoga je muža poslala k Isusu, koji je s njim progovorio 


nekoliko riječi utjehe. Stajao je pred Isusom, skroz posramljen zbog svojih grijeha. 


Isus nije dugo ostao u Siharu, nego je izišao na suprotna vrata, te tu i tamo 
poučavao kroz dolinu. Odsjeo je u jednom gostinjcu nedaleko Sihara, oko pola sata 


udaljenom, obećavši da će se sutradan vratiti u grad, kako bi ih poučavao. 


Kad je Isus opet došao u Sihar, poučavao je cijeli dan, i to pola na trgu gdje je bila 
katedra, a pola okolo grada po brežuljcima, a predvečer je ponovo poučavao u 
gostinjcu. Iz cijele okolice je došao narod kako bi ga čuo, a slijedili su ga iz mjesta u 
mjesto. Povik je bio: 'Sad poučava ovdje! Sad poučava ondje!' Isusove instrukcije su 


slušali i mladići Samarije, ali nisu razgovarali s Isusom. 


Dina je svuda bila prva, svugdje se probila kroz narod skroz do Isusa. Bila je vrlo 
pažljiva, iskrena, i duboko impresionirana. Opet je razgovarala s Isusom i sad se već 
bila odvojila od svoga nevjenčana supruga. Oboje su bili riješili da se radi Isusa 
posvete i da sve svoje imanje razdjele sirotinji i za dobro Crkve. Isus im reče kako da 
se ponašaju u ovome slučaju. Mnogi su Samarijci bili duboko dirnuti onime što su 
vidjeli i čuli, pa rekoše Dini: 'Istinu si govorila. Sad smo sami čuli Isusa. On je Mesija!" 
Dobra je žena bila sva van sebe, toliko iskrena, toliko radosna! Uvijek mi se jako 


sviđala. 


I ovdje je kao i drugdje, Isus uzeo za teme svojih propovijedi: uhićenje Ivana, 
progonstva Proroka, Preteče koji je pripremao put za njega, o Sinu koji je poslan u 
vinograd, ali koji je ubijen od zlih slugu. Isus je jasno rekao da ga je Otac poslao. 
Također je poučavao i o svemu onome što je rekao Dini kod zdenca, o živoj vodi, 
gori Gerazim, spasenju koje dolazi od Židova, o skorom dolasku Kraljevstva i o 
sudnjem danu, o kazni koja dolazi na zle sluge koje su ubile sina gospodara 


vinograda. 


Mnogi su ga slušatelji ispitivali gdje će sada krštavati i ispovijedati, budući je Ivan 
zatvoren. Isus odgovori da će Ivanovi učenici opet krštavati blizu Enona, s druge 
strane Jordana. Oni trebaju ići tamo i tako će biti sve dok se On sam ne pojavi tamo 
sa svojim učenicima krštavati. Sutradan je mnoštvo naroda krenulo na to mjesto 


primiti krštenje. 


Sutradan je Isus poučavao kraj gostinjca i na okolnim brdima. Njegovi su slušatelji 
uglavnom bili nadničari svih vrsta naroda, i oni robovi koje je nakon krštenja jednom 


utješio na pastirskom polju blizu Bethabare. Bilo je tu prisutno i mnogo uhoda koje 


su poslali lokalni Farizeji. Oni su ga slušali s bijesom u srcu, mrmljajući prezrivo. Ali 
nisu se usudili javno grditi Isusa, a on ih nije ni zamjećivao. Nekoliko je Samarijskih 
svećenika i nekih drugih ljudi ostalo nedirnuto njegovim poučavanjima, jer nisu 


otvorili srca, imali su nepripremljena srca. 
13. Isus u Gineji i Atarotu. Isus osudio slabost Farizeja. 


Kad je Isus zajedno sa svojih pet učenika napustio gostinjac blizu Sihara, otišao je 
ostavljajući Tebez nadesno, a Samariju nalijevo. Išao je šest sati naprijed prema 
gradu Gineji ili Ginimu, smještenom u dolini, na granicama Samarije i Galileje. Kasno 
su navečer ušli u Gineju, odjeća im još uvijek zamotana, a pošto je Šabat već 
započeo, otišli su pravo u sinagogu. Učenici koji su išli ispred njih, također tamo 
bijahu prisutni. Kad su otišli iz sinagoge, svi zajedno su otišli do seoskog ladanja koje 
je pripadalo Lazaru, a koje je ležalo u planinama. Blizu tog imanja bijaše mali grad 
Tirsa, gdje je Isus već prije bio, i gdje su Marija i Josip dobro primljeni onomad kad 


su išli u Betlehem. 


Pazikuća, čovjek čije je ponašanje odavalo prostodušnost i jednostavnost drevnih 
vremena, imao je puno djece. Isus i učenici proveli su noć tamo. Ladanje je bilo 
udaljeno oko tri četvrt sata od Gineje. Svete su žene na svom povratku iz Sihara, 
provele noć u Tebezu. Dan prije Isusova dolaska ovamo, dan prije Šabata, bijaše 
post i ispaštanje radi žalosti Djece Izraela. 

Na Šabat je Isus poučavao u sinagogi. Čitao se odlomak iz Svetog pisma koji je 
govorio o putovanju kroz pustinju, parcelirizaciji zemlje Kanaana, i nešto o Jeremiji. 
Sve što se odnosilo na skori dolazak Kraljevstva Božjega, Isus je objašnjavao. 
Govorio je i o žalosti Djece Izraela u pustinji, rekavši da su trebali izabrati kraći put u 
Obećanu Zemlju, a to bi se dogodilo da su držali Božje zapovijedi koje im je Bog dao 
na Sinaju. Ali radi svojih grijeha, prisiljeni su na lutanje, i zbog toga su tužno mrmljali 


i umirali u pustinji. 


Tako i neki među njegovim sadašnjim slušateljima lutaju u pustinji i tamo će umrijeti, 


ako nastave mrmljati protiv Kraljevstva koje je sad na dohvat ruke, a s njime i 


konačna Božja milost. Njihov je život slika i prilika toga lutanja po pustinji, ali sad bi 
trebali ići najkraćim putem do obećanog Kraljevstva Božjeg, koje će im se pokazati. 
Također je govorio i o nezadovoljstvu Djece Izraela suđenjem i vodstvom Samuela, 
njihovim zahtjevima za kraljem, i njihovim primanjem Šaula. Tad kad se Proroštvo 
ispunilo, kad je zbog njihove nestrpljivosti žezlo došlo k Judi, sad su opet uzdisali za 
kraljem i za ponovnim uspostavljanjem kraljevstva. 

Bog će im poslati Kralja, njihova istinskog Kralja, baš kao što je gospodar vinograda 
poslao svoga vlastita sina nakon što im je slao sluge, koje su oni pobili, jer su bili 


nevjerni najamnici vinograda. Ali, na isti će način oni istjerati svoga Kralja i ubiti ga. 


Isus im također izgovori one stihove psalama koji su govorili o zaglavnom kamenu 
kojeg su graditelji odbacili, objašnjavajući im o sinu gospodara vinograda, govorio je 
i o kazni koja će zadesiti Jeruzalem. Reče, Hram više neće dugo postojati, a sam će 


Jeruzalem biti neprepoznatljiv. Govorio je također i o Iliji i Elizeju. 


Tamo je bilo 12 tvrdih Farizeja koji su ga slušali, i kad je propovijed završila, 
raspravljali su s Isusom. Pokazivali su na komad pergamene, pitajući ga što misli o 
Joninom trodnevnom boravku u trbuhu ribe. Isus odgovori: 'Na isti način će i vaš 
Kralj, Mesija, ležati tri dana u grobu, sići u Abrahamovo krilo i tad će ponovo ustati.' 
Oni se na ovo nasmijaše. Tad dođoše trojica Farizeja, puni licemjerja, pa rekoše: 
'Časni Učitelju, stalno govoriš o najkraćem putu. Reci nam, koji je to najkraći put?' 
Isus im odgovori: 'Znate li koje je zapovijedi dao Bog na Sinaju?' oni odgovore: 
'Znamo.' Isus nastavi: 'Pogledajte prvu zapovijed, i ljubite svog bližnjeg kao sebe. Ne 
tovarite na one koji su pod vašom komandom teške terete, da ne bi sutra vi dobili 
takve terete. To je put!' Oni odgovore: 'Sve mi to znamo!' Isus nastavi: 'Baš zbog 
toga, što to sve znate, a opet ništa ne činite, pokazujete vlastitu krivnju, i zato ćete 


biti osuđeni.' 


Tad ih Isus prekori što tovare na ljude nepotrebne zahtjeve, dok oni sami ništa ne 
poduzimaju i ne drže se Zakona, a posebno je to slučaj u ovome gradu. Također im 
je aludirao na svećeničku nošnju koju je Mojsije propisao, a oni to tako čudnovato 


tumače. Uvjeravao ih je da ne ispunjavaju tu Mojsijevu odredbu, jer su je zamijenili 


mnogim izopačenostima i vanjskim formama. Farizeji su bili jako ogorčeni, ali nisu 
mogli parirati Isusu. Ponavljali su jedan drugome: 'On je Prorok iz Nazareta! 
Drvodjeljin Sin, doista!' Većina njih je napustila sinagogu prije Isusa, prije nego je 
Isus završio propovijed. Samo je jedan ostao sve do kraja i pozvao je Isusa i njegove 


učenike na obrok. Bio je bolji od ostalih, premda je još uvijek bio lukavac. 


Neki su bolesnici donijeti i položeni ispred sinagoge, a Farizeji su zahtijevali od Isusa 
da ih izliječi, kako bi mogli vidjeti znak. Ali Isus odbi izvesti bilo koje čudo, rekavši da 
oni neće vjerovati u Njega, zato i neće vidjeti znak. Njihov je stvarni cilj bio iskušati 


Isusa da liječi na Šabat, kako bi imali bar nešto što bi mogli iznijeti protiv njega. 


Kad je Šabat završio, većina učenika iz Galileje vrati se svojim kućama, dok je Isus sa 
Saturninom i dvojicom učenika otišao natrag do Lazarova seoskog ladanja. Kako je 
bilo dirljivo za gledati, kako Isus poučava nadglednikovu djecu i okolnu djecu, prvo 
dječake, pa djevojčice. Govorio im je o poslušnosti prema roditeljima i poštovanju 
prema starcima. Otac im Nebeski pokazuje njihove očeve, i sve dok njih poštuju, 
toliko će poštovati i svog Nebeskog Oca. Također im je govorio o djeci i sinovima 
Jakova i o Djeci Izraela, rekavši kako su mrmljali i zbog toga nisu ušli u Obećanu 
Zemlju, zemlju koja je bila toliko lijepa. Tad pokaza na divna stabla i vrtne plodove, 
pa im ispriča o Nebeskom Kraljevstvu, obećavši im, da ako budu držali Božje 
zapovijedi, ući će u Kraljevstvo. Tamo je puno svečanije i ljepše nego li je ovdje 
najljepši vrt kojeg mogu zamisliti, a on je pak čista pustinja u odnosu na nebeski vrt. 
Zato moraju biti poslušni i zahvalno podnijeti propise koje im je Bog dao, nikad ne 
smiju mrmljati, da ne bi bili isključeni iz tog Kraljevstva, kao što su to bili Izraelci u 
pustinji. Moraju vjerovati da je Kraljevstvo daleko veće, da, tisuću puta 
veličanstvenije nego nešto što su ikad vidjeli. Napokon, često moraju razmišljati o 
tom Kraljevstvu, kako bi ga zadobili svojim dnevnim trudom i radom. Tijekom ove 
pouke stajali su najmanji tik pred Isusom. Podigao je neke i držao ih u naručju, ili bi 


odjednom obujmio rukama nekolicinu njih. 


Od Lazarova ladanja Isus ode sa svoja tri učenika ponovo na jug, oko četiri sata, 


natrag do Atarota. To je bio jedan od glavnih saducejskih gradova, a ležao je u 


planinama. Saduceji ovoga grada, kao i Farizeji Genabrisa, znali su okvirno što se 
događalo na Pashi, o progonu učenika, o hapšenju nekolicine i o mučenju na sudskim 
ispitivanjima. Neki od njih bijahu nedavno u Siharu, pa su podmuklo slušali Isusove 
pouke, u kojima je osudio tvrdoću Farizeja i Saduceja prema Samarijcima. Tad su oni 
skovali plan da oblate Isusa i po tome su planu zamolili Isusa da slavi Šabat u 
Atarotu. 

Ali, Isus je znao njihove planove, pa nastavi dalje prema Gineji. Oni su međutim bili u 
dosluhu s Farizejima Gineje, pa na ujutro Šabata, poslaše glasnike da kažu Isusu: 
'Poučavao si divne stvari, koje se tiču ljubavi prema bližnjemu. Rekao si da čovjek 
mora voljeti bližnjega kao sama sebe. Stoga dođi u Atarot i izliječi jednoga našega 
bolesnika. Ako nam pokažeš znak, mi ćemo, kao i Farizeji Gineje, svi vjerovati u Te, a 


onda ćemo posvuda po zemlji širiti tvoju nauku." 


Isus je znao njihovu pokvarenost i zavjeru koju su smislili protiv njega. Čovjek kojega 
su oni htjeli da Isus izliječi, već je nekoliko dana ležao ukočen i mrtav, ali oni su 
svima rekli da je čovjek samo u transu. Čak ni njegova žena nije znala da je mrtav. 
Da je Isus uskrsnuo toga čovjeka, oni bi rekli da nije ni bio mrtav. Došli su kako bi 
susreli Isusa i odveli ga do kuće mrtvaca, koji je bio jedan od vođa Farizeja, i koji je 


bio jedan od najaktivnijih u blaćenju učenika. 


Odnijeli su leš na nosiljci, van na ulicu, gdje je Isus trebao proći. Tamo je bilo 
okupljeno oko petnaestak Saduceja, kao i narod koji je stajao uokolo. Leš je dosta 
lijepo izgledao, jer su ga otvorili i balzamirali najbolje što znaju, kako bi zaveli Isusa. 
Ali Isus reče: 'Ovaj je čovjek mrtav i ostati će mrtav.' Oni odgovore da je samo u 
transu, a ako je stvarno mrtav, onda je baš sad umro. Isus odgovori: 'Zanijekao je 
uskrsnuće mrtvih, zato sada neće biti podignut! Napunili ste ga začinima, ali gledajte, 
s kojim začinima! Otkrijte mu prsa!' Tad ugledah kako jedan od njih podiže kožu kao 
poklopac s mrtvačevih prsa, a tad izbiše gomile crva i gamadi, gmižući i plazeći 
posvuda. 

Saduceji su bili bjesni, jer je Isus naglas i otvoreno govorio koji su bili mrtvačevi 
grijesi i zlodjela, rekavši da su to bili crvi njegove zle savjesti, koju je u životu imao, a 


prekrio ju je crvima, koji sad gnjetu njegovo srce. Isus ih prekori zbog njihovih 


zabluda i lukavština, pa vrlo oštro progovori o Saducejima i o osudi koja će pasti na 
Jeruzalem i na sve koji ne budu prihvatili spasenje. Oni brzo unesoše leš u kuću. 
Prizor je bio strašno opasan i zbrkan. Dok je Isus išao s učenicima do gradskih vrata, 
uzbuđeno mnoštvo je bacalo kamenje za njima. Bijahu oni potaknuti od Saduceja, 


koje je razbjesnilo otkrivenje crvi i njihove vlastite slabosti. 


Među pokvarenim mnoštvom, bijahu neki i dobronamjerni ljudi koji su plakali. U 
pokrajnjoj ulici su živjele neke iznurene žene, bolesne od neredovite menstruacije. 
One su vjerovale u Isusa, i izdaleka su molile Isusa za pomoć, jer tako nečiste nisu 
se usuđivale prići mu. Znajući njihov problem, On sućutno prođe njihovom ulicom. 
Dok je Isus prolazio, one su slijedile njegove stope ljubeći ih. Isus se okrene i 


pogleda ih, a one odmah ozdrave. 


Isus nastavi skoro tri sata do jednog brda u okolici Enganima, mjesta koje je ležalo 
skoro u liniji s Ginejom, koja je bila u jednoj drugoj dolini nekoliko sati na jug. Grad 
je bio na direktnom putu za Nazaret, kroz Endor i Naim, oko sedam sati od Naima. 
Isus je proveo noć na ovom brdu, u sjenici javnog gostinjca, gdje je također i nešto 
pojeo, od onoga što su učenici iz Galileje, koji su došli tamo kako bi ga susreli, 
donijeli sa sobom. Bijahu to Andrija, Natanel mladoženja i dvojica slugu centuriona iz 
Kafarnauma. Oni su nagovarali Isusa da požuri, pošto je stotnikov sin bio vrlo 


bolestan. Isus odgovori da će On tamo doći u pravo vrijeme. 


Ovaj je centurion bio časnik u mirovini, a nekoć je bio guverner dijela Galileje pod 
Herodom Antipom. Bio je dobar čovjek, a u kasnijim progonstvima je štitio učenike 
od Farizeja. Također je učenicima davao novac i druge potrepštine. Međutim, sada 
nije dovoljno vjerovao, premda je stavljao vjeru u čudesa. Vrlo je volio svoga sina, 
želio je da mu sin ozdravi, a želio je i da ozdravljenjem posrami Farizeje. I učenici su 
bili vrlo vatreni radi toga, pa su govorili Isusu: 'Tad će Farizeji biti bjesni! Tad će 


vidjeti tko je Onaj kojeg mi slijedimo!" 


Bilo je to u duhu, da su Andrija i Natanel iznijeli ovu misiju Isusu, koji je dobro znao i 


najdublji kutak njihovih srdaca. Sutradan ujutro, Isus je održao jednu drugu 


propovijed, a tad su dvojica stotnikovih slugu postali obraćenici. Oni su bili poganski 
robovi, a sa sobom su donijeli nešto hrane. Sad su se vratili s Andrijom i Natanelom 


do Kafarnauma. 


14. Isus u Enganimu i Naimu 


Od gostinjca na brdu, Isus nastavi do Enganima koji je bio nedaleko. Pratili ga 
Saturnin, sin od tete s majčinske strane mladoženje iz Kane, sin Obedove udovice, 
mladić od oko šesnaest godina. Oni su bili Eseni od Anine obitelji. Primili su Isusa s 
velikim poštovanjem i kao prisnog prijatelja. Stanovali su odvojeno na jednoj strani 
grada, vodili su vrlo čedan život, mnogi od njih bijahu neoženjeni, a živjeli su zajedno 
kao u nekom samostanu. Međutim nisu više striktno obdržavali drevnu disciplinu 
Esena. Oblačili su se kao i ostali narod i često su išli u sinagogu. U Enganimu su 
podržavali neku vrstu bolnice koja je bila puna bolesnika i patnika svih sekti, a hranili 
su i sirotinju za dugačkim stolovima. Primali su sve koji bi došli, brinuli se za njih i 
podržavali ih. U paviljonima za bolesnike, uvijek bi postavljali ležaj zločestog čovjeka 
između dva ležaja dobrih bolesnika, kako bi onoga, svojim pobudama i nagovorima, 


mogli pokušati učiniti boljim. Isus je posjetio ovu bolnicu i izliječio mnoge bolesnike. 


Isus je poučavao cijeli dan u sinagogi Enganima. Mnoštvo se skupilo iz cijele okolice, 
a pošto ih sinagoga nije mogla sve primiti, ostali su mnogi vani. Kad bi neka grupa 
izišla, druga bi opet ušla. Isus je tu poučavao kao i u drugim mjestima na svojim 
putovanjima, premda ne toliko žestoko, pošto je ovdje narod bolji. Tad je bilo kao i 
danas, ljudi u raznim mjestima bijahu skloniji ili neskloniji, ovisno o dobrom ili lošem 


raspoloženju svojih svećenika. 


Isus reče svećenicima da će poslije pouke izliječiti neke bolesnike. Isus je poučavao o 
skorom dolasku Kraljevstva i o skorom dolasku Mesije, citirajući im pasuse iz Pisama i 
Proroka, dokazujući im da je vrijeme tu. Spomenuo je Iliju, njegove riječi i vizije, 
opisujući im te vizije, rekavši im da je Prorok podigao oltar u jednoj spilji, na čast 
Majke budućega Mesije. Iznio im je kalkulacije vremena, dokazujući im da je to 


upravo ovo vrijeme, upozorivši ih da će se žezlo oduzeti Judi, podsjećajući ih na 


putovanje Trojice Kraljeva. Isus im je sve ove činjenice opisivao na općenit način, 


kao da govori o trećoj osobi, ne spominjući svoju Majku i sebe. 


Također je govorio i o sućuti, preporučujući im da postupaju ljubazno sa 
Samarijcima, ispriča im prispodobu o milosrdnom Samarijcu, premda nije spomenuo 
Jerihon. Ispriča im svoje vlastito iskustvo o Samarijcima, da su voljniji i skloniji 
pomoći Židovima, nego li Židovi njima. Opisao je stanje i okolnosti Samarijke, njeno 
davanje vode njemu (milosrđe koje su Židovi rijetko iskazivali Samarijcima), i kako ga 
je njen narod dobro primio. Poučavao ih je i o kazni koja se sprema Jeruzalemu i 


carinicima, od kojih su neki stanovali u okolici. 


Dok je Isus poučavao u sinagogi, brojni bolesnici iz grada i okolice sjatili su se oko 
sinagoge. Donijeli su ih na nosiljkama i jastucima pod pokrivačima, poredavši ih duž 
ulica kroz koje će Isus proći, a kraj njih bi bili rodbina ili prijatelji. Bilo je pravilo da 
svi bolesnici koji boluju od iste bolesti budu stavljeni zajedno. Bio je to kao veliki 


sajam patnika. 


Isus iziđe iz sinagoge, prođe kroz bolesnike, koji su ponizno molili njegovu pomoć, i 
dok je poučavao i opominjao, izliječi oko četrdeset bolesnika, sakatih, hromih, 
slijepih, gluhih, od artritisa, od vodene bolesti, od ognjice itd. Nisam ovdje vidjela 
nijednog opsjednutog. Pošto je mnoštvo bilo tako veliko, Isus se uspne na malo 
brdašce koje je bilo u gradu, i od tamo poučavaše. Ali gužva je već bila tako velika 
da je narod bio pritisnut ka kućama i u kuće, pa se penjao na krovove, čak rušeći i 


neke zidove. 


Vidjevši ovu konfuziju, Isus nestade u mnoštvu, napusti grad i krenu pokrajnjim 
putevima po planinama gdje je bilo neko utvrđeno mjesto. Daleko za njim su išla 
trojica njegovih učenika, ali nakon duljeg traženja nisu ga našli sve do mraka. Isus je 
molio. Upitaše ga kako da se oni zabave molitvom, a on im dade u nekoliko riječi 
neke naputke molitve 'Oče naš', na primjer, 'sveti se Tvoje Ime! Oprosti nam grijehe 
naše kao što i mi opraštamo onima koji griješe protiv nas, i izbavi nas od zla!' Isus 


nadoda: 'Sad govorite te riječi i stavite ih u praksu', pa im dade o tome neke divne 


upute. Oni bijahu vrlo vjerni u ispunjavanju njegovih instrukcija. Kadgod nije s njima 


pričao ili kad bi Isus hodao sam, i oni su molili. 


Učenici su uvijek sa sobom nosili nešto hrane u vrećama, i kad bi drugi putnici prošli 
kraj njih, čak i na distanci, oni bi potrčali za njima, kako bi ispunjavali Isusove 
naputke, pa dijelili hranu s njima ili što god im treba, posebno ako su putnici bili 


Sirotinja. 


Enganim je bio Levitski grad. Izgrađen je na rubu doline koja se protezala prema 
Jizraelu, preko niskog planinskog lanca, koji se protezao prema istoku. Posred doline 
je tekao jedan potok prema sjeveru. Ovdje su se ljudi uzdržavali predenjem i 
proizvodnjom platna za odjeću svećenika. Također su izrađivali pojaseve, svilene rese 
i kugle za odsijecanje rubova tih odjeća i nošnji, koje su inače žene šivale. Ovdje su 
ljudi bili vrlo dobri. 

Isus je prošao Jizrael i Endor, a predvečer je stigao u Naim. Neopaženo je ušao u 


jedan gostinjac koji bijaše van grada. 


Udovica iz Naima, sestra od žene Jakova starijeg, bijaše obaviještena od Andrije i 
Natanela da Isus skoro dolazi, pa je ona iščekivala njegov dolazak. Sad s još jednom 
udovicom ode do gostinjca kako bi ga pozdravila. Obje umotane u velove, baciše se 
pred njegove noge. Udovica iz Naima moljaše Isusa da prihvati dar ove dobre njene 
drugarice, koja je željela sve što ima dati u blagajnu svetim ženama radi uzdržavanja 
učenika i za sirotinju kojoj je i sama željela služiti. Isus zahvalno prihvati dar, pa ih 
pouči riječima utjehe. Sa sobom su donijele nešto za jelo, a to i sumu novca 
predadoše u ruke učenika. Poslije je jedan učenik poslan ženama u Kafarnaum da 


odnese novac. 


Isus je ovdje s učenicima nešto blagovao. Jučer je poučavao i liječio u Enganimu s 
neizrecivim naporom, a nakon toga je pješačio do Naima, koji je bio udaljen sedam 
sati. Poslije je udovica predstavljena Isusu, koja mu je rekla o nekoj ženi koja se 
zove Marija, koja je također željela dati sve što posjeduje za uzdržavanje učenika. Ali 


Isus odgovori da neka zadrži imovinu do pravog trenutka, kad će biti potrebnija. Ova 


je žena bila preljubnica, i zbog svoje je nevjernosti bila protjerana od svoga muža, 
jednog bogatog Židova iz Damaska. Čula je za Isusa i njegovo milosrđe prema 
grješnicima, čime je bila vrlo dirnuta, pa nije imala druge želje nego da čini pokoru i 
povrati milost. Tako je posjetila Martu, a bila je rodbinski povezana s njenom obitelji, 
ispripovjedila joj svoje greške i krivnje, moleći je da posreduje za nju kod Marije, 
Majke Isusove. Predala joj je i dio svoga bogatstva. 

Marta, Ivana Kusa i Veronika, puni samilost za grješnicu, zainteresirale su se za njen 
slučaj, i odmah je odvedoše do Marijina boravišta kraj Kafarnauma. Marija ju je 
pogledala ozbiljno, dopuštajući joj da dugo ostane na distanci. Ali žena je ronila suze 
pokajnice i tugovala: 'O Majko Proroka!, posreduj za me kod svoga Sina, da opet 
nađem milost kod Boga!' Bila je opsjednuta nijemim zloduhom pa je morala biti 
čuvana i pažena, jer u svojoj grčevitoj provali bijesa, nije mogla moliti za pomoć, a 
đavao ju je bacao u vatru i vodu. Kad bi opet došla sebi, ležala bi u kutu i žalosno 
plakala. 

Radi ovog jadnog stvorenja, Marija posla glasnika k Isusu, koji joj odgovori da će 


doći kad bude pravo vrijeme i izliječiti je. 


ISUSOVA MISIJA POUČAVANJA U REGIJI GENEZARET I NA 
OBALAMA JORDANA 


1. Glasnici stotnika iz Kafarnauma 


Isus krenu iz Naima, ostavljajući Nazaret nalijevo, prođe Tabor i ode u Kanu, gdje je 
odsjeo blizu sinagoge kod jednog pismoznanca. Predvorje kuće već je bilo puno ljudi 
koji su predvidjeli njegov dolazak iz Enganima, a ovdje su ga očekivali. Isus je cijelo 
jutro poučavao, kad uto stiže jašući na muli sluga stotnika iz Kafarnauma, a pratila 
ga nekolicina kompanjona. Jako je žurio i bijaše vrlo zabrinut. Uzaludno je gledao 
kuda da se probije do Isusa, ali nije mu uspijevalo. Nakon nekoliko bezuspješnih 


pokušaja, poče jako vikati k Isusu: 'Časni Učitelju, daj da ti priđe tvoj sluga! Dolazim 


kao glasnik moga gospodara Kafarnauma. U njegovo ime i kao otac njegova sina, 


molim te da odmah pođeš sa mnom, jer je moj sin vrlo bolestan i na rubu je smrti.' 


Isus se pravio da ga ne čuje. Ali, ohrabren vidjevši da neki skreću Isusu pažnju na 
njega, čovjek opet poče tražiti put kroz gomilu. Ali ne uspijevajući, opet zavika: 'Pođi 
odmah sa mnom, jer mi sin umire!' Dok je tako nestrpljivo vikao, Isus se okrenu k 
njemu i reče glasno da sav narod čuje: 'Ako ne vidite znakove i čudesa, nećete mi 
vjerovati. Znam tvoj slučaj vrlo dobro. Želiš se dičiti čudom i slavom pred Farizejima, 
premda imaš istu potrebu kao i oni, biti ponizan. Moja misija nije činiti čudesa prema 
vašim zamislima. Ja vam ne stojim na usluzi radi vaših probitaka. Zadržati ću svoja 
čudesa sve dok moj Otac ne kaže da ih činim, a učiniti ću ih kad moja misija 
zahtijeva čudesa!' Tako Isus nastavi još dugo, snizujući čovjeka pred svim ljudima. 
Reče da je ovaj čovjek dugo čekao da me pozove, kako bih izliječio njegova sina, 
samo kako bi se mogao hvaliti pred Farizejima. Ali čudesa, Isus nastavi, ne bi trebali 
željeti da bi trijumfirali nad drugima. Isus nagovaraše ljude neka vjeruju i neka se 


obraćaju. 


Čovjek je slušao Isusove prijekore bez da je imalo bio uznemiren. Nikako nije 
odustajao od svojih zamisli, te opet pokuša bliže doći Isusu, pa povika: 'Čemu sve to 
Učitelju? Sin mi je u smrtnoj agoniji! Odmah pođi sa mnom, možda je već umro!" 

Tad mu Isus reče: 'Vjeruj mi, baš ovaj čas je ozdravio.' Na ovu riječ čovjek 
povjerova, pa ni trenutka ne oklijevaše, nego se odmah pope na mulu i požuri natrag 
u Kafarnaum. Isus primijeti da je ovaj put bio popustljiv, a drugi put možda neće biti 
tako susretljiv. 


Vidjela sam ovoga čovjeka ne kao posrednika, nego kao oca bolesnog dječaka. On je 
bio glavni časnik kafarnaumskog stotnika. Stotnik nije imao djece, a dugo je želio 
imati djecu. Očito je usvojio sina ovoga svoga vjernog sluge. Dječak je sad imao 14 
godina. Čovjek je došao u svojstvu glasnika, premda je bio istinski otac dječaka. 
Vidjela sam cijeli događaj, sve su mi okolnosti bile poznate. Vjerojatno je zbog njih 
Isus dopustio čovjeku da mu dodijava tako dugo. Detalji koje sam upravo dala nisu 
bili javno poznati. 


Dječak je dugo žudio za Isusom. Bolest je bila prvi znak i želja za Isusovom 
prisutnošću je rasla iz osjećaja protiv Farizeja. Ali zadnja dva tjedana, slučaj se 
pogoršao, dječak je stalno govorio svojim liječnicima: 'Svi mi ovi lijekovi ne pomažu. 
Isus, Prorok iz Nazareta, jedini mi može pomoći!' Kad je opasnost postala neizbježna, 
poslana je poruka u Samariju po svetim ženama, dok su Andrija i Natanel poslani u 
Enganim. I napokon je sam otac, a ujedno sluga, dojahao do Kane, gdje je našao 
Isusa. Isus je odgodio dati svoj pristanak, kako bi kaznio ono što je zlo u njegovim 


namjerama. 


Bio je dan jahanja od Kane do Kafarnauma, ali čovjek je jahao takvom brzinom da je 
stigao kući do noći. Par sati od Kafarnauma, neke su njegove sluge izišle kako bi ga 
predusreli. Kad su se našli rekoše mu da je dječak ozdravio. Oni su pošli pred njega, 
kako bi ga susreli i rekli mu, da ako nije našao Isusa, da se više ne muči, jer je 
dječak iznenada ozdravio u sedmi sat. Tad im čovjek ponovi riječi Isusove. Oni se na 


to zapanje, pa požuriše svi zajedno doma. 


Vidjela sam stotnika Zorobabela i dječaka kako dolaze do vrata kako bi ih dočekali. 
Dječak je zagrlio oca. On ponovi sve što je Isus rekao, a sluge koje su ga pratile sve 
to potvrdiše. Velika je radost zavladala, a ja sam vidjela gozbu pripremljenu u tu 


čast. Mladić je sjedio između oca usvojitelja i pravog oca. 


Nakon što je Isus otpustio čovjeka iz Kafarnauma, izliječio je i neke bolesnike, koji su 
donijeti pred njega u dvorište kuće. Među njima je bilo i nekoliko opsjednutih, 
premda ne najgore vrste. Opsjednuti su vrlo često dovođeni na Isusove propovijedi. 
Čim bi ga ugledali, zapali bi u strašan bijes i bacali se po tlu, ali čim bi im Isus 
zapovjedio, umirili bi se i postali tihi. Nakon nekoliko trenutaka izgledalo je da ih više 
ne treba obuzdavati, pa bi se opet počeli gibati kao da imaju konvulzije. Isus im učini 
neki znak rukama, a oni bi se na to odmah smirili. Kad su propovijedi završile, Isus 
zapovijedi sotoni da iziđe iz njih. Oni bi polijegali, kao što je bio običaj u tim 
prilikama, ležali oko dvije minute, kao da su u nesvijesti, pa bi došli sebi, zahvaljujući 


radosno Isusu, a zapravo ne znajući što im se dogodilo. 


Bilo je ovakvih 'lakše' opsjednutih ljudi, koje bi zao demon zaposjednuo bez njihove 
vlastite krivnje. Ne mogu to točno objasniti, ali vidjela sam da u ovakvim prilikama, 
kao i u nekim drugima, kako se događa, da krivnja neke osobe može, milošću i 
dugom Božjom strpljivošću, biti zadržana, dok bi sotona ustvari zaposjednuo nekog 
od njegovih slabijih, nedužnih rođaka. Bilo bi to kao da nedužni preuzima na sebe dio 
krivnje tj. kazne za onoga drugoga, istinskog počinitelja krivnje. Ne mogu to jasnije 
objasniti, ali je izvjesno da smo svi mi članovi jednog tijela. To je kao da zdravi član, 
u jednoj tajnoj, intimnoj vezi, koja vlada između članova, pati za drugog člana, koji je 
bolestan. Slabi bi postajali opsjednuti na tim mjestima. Slabi su više užasnutiji, pa 
surađuju sa sotonom, ali drugi rijetko budu opsjednuti, jer su u međuvremenu postali 


vrlo pobožni. 


Isus je poslije poučavao u sinagogi. Bijaše tamo prisutno nekoliko pismoznanaca iz 
Nazareta i oni pozvaše Isusa da se vrati s njima. Rekoše da je njegov grad uzbuđen 
zbog njegovih čudesa koje je izveo u Judeji, Samariji i Enganimu. Ali Isus je vrlo 
dobro poznavao razmišljanje njegovih sugrađana, da tko god nije učio njihove 
Farizejske škole ne zna mnogo. Zato su oni željeli da Isus pođe s njima i da ih 
poučava bolje. Mislili su da će ovim argumentima zavesti Isusa. Ali Isus im odgovori 


da još neće ići u Nazaret, a kad dođe, tada neće tvrditi ovo što sada tvrde. 


Nakon propovijedi u sinagogi, Isus je bio na velikoj gozbi u kući oca mladenke iz 
Kane. Mladenka i mladoženja, s tetom udovicom od mladoženje, također bijahu 
tamo. Natanel mladoženja se pridružio Isusu kao učenik kad je Isus došao u Kanu, a 
pomagao je održavati red za vrijeme propovijedi i kod liječenja bolesnika. Mladoženja 
i mladenka stanovahu odvojeno. Nisu vodili nikakvo kućanstvo, jer su primali obroke 
od roditelja mladenke. Njen je otac malo šepao. Bijahu vrlo dobri ljudi. 

Kana je bila čist i lijep grad na povišenom platou. Nekoliko je glavnih puteva vodilo 
kroz nju, a jedan pravo do Kafarnauma, koji bijaše oko sedam sati udaljen. Prije 


nego je stigao do Kafarnauma put je lagano padao. 


Nakon gozbe, Isus se vrati do svog boravišta i opet izliječi nekoliko bolesnika, koji su 


ga strpljivo čekali. Nije Isus uvijek liječio na isti način. Ponekad bi liječio riječju tj. 


komandom, ponekad bi polagao ruke na njih, ponekad bi se naginjao nad njih, 
nekima bi naredio da se operu, a ponekad bi pomiješao prašinu sa svojom 
pljuvačkom, mažući im oči time. Neke bi ukorio, drugima bi rekao njihove grijehe, a 


opet neke druge bi otpustio bez izlječenja. 


2. Isus u Kafarnaumu 


Kad je Isus s učenicima koji su ga pratili do Kane, nastavio za Kafarnaum, slijedio ga 
je Natanel, čija je supruga sa svojom tetom i drugima, već prije otišla. Put je bio 
poprilično ravan, a bio je dug sedam sati hoda. Prolazio je kraj nekog jezerca kod 
Enona, oko kojega su ležali vrtovi i seoske kolibice. Odavde je započinjala predivna 


regija Genezaret, a u mnogim mjestima su bile kule stražarnice. 


Kad se Isus pojavio u okolici Kafarnauma, nekoliko je opsjednutih počelo bjesnjeti 
ispred gradskih vrata, kričući su vikali: 'Dolazi Prorok! Što li želi ovdje? Što on ima s 
nama?' Ali kad Isus stiže do grada, oni pobjegoše. 

Tu je bio podignut i jedan šator. Stotnik i otac dječaka iziđoše susresti Isusa, dječak 
bijaše između njih. Iza njih je išla cijela obitelj, sluge i robovi. Robovi su bili pogani, 
koje je Herod darovao Zorobabelu. Bila je to prava procesija. Svi se baciše nice pred 
Isusa, zahvaljujući mu. Opraše noge Isusu i ponudiše mu nešto za blagovanje, 
zalogaj jela i čašu vina. Isus se obrati s par riječi prijekora dječaku, položivši ruku na 
dječakovu glavu, dok je ovaj klečao pred njim. Sad je primio ime Jesej, jer se dosad 
zvao Joel. Stotnik se zvao Zorobabel. Iskreno je zamolio Isusa da ostane s njim dok 
je u Kafarnaumu, i da prihvati gozbu Njemu u čast. Ali Isus odbi, još uvijek ga 
prekoravajući zbog njegove želje da vidi čudo kako bi se pravio važan pred drugima. 
Isus reče: 'Ne bih izliječio dječaka, da nije bilo vjere u glasnika, koja je bila snažna i 


hitna.' Tad Isus nastavi svojim putem. 


Ali Zorobabel je napravio veliku gozbu, na koju je pozvao sve radnike i sluge iz 
brojnih vrtova svuda oko grada. Svima je ispričao čudo, a oni svi bijahu duboko 
impresionirani Isusom. Za vrijeme gozbe, na ulaznom trijemu, domaći i mnoga 


sirotinja, kojoj inače bijahu i pokloni podijeljeni, zapjevaše pjesmu hvale i slave. 


Vijesti o čudu se brzo proširiše po cijeloj okolici. Zorobabel posla izvješće o tome i 
Majci Isusovoj i apostolima. Vidjela sam apostole kako se bave ribolovom. Vidjela 


sam da je vijest odnijeta i Petrovoj punici, koja je tada ležala bolesna u postelji. 


Isus ode okolo Kafarnauma do svoje Majke, gdje su još bile pet žena i Petar, Andrija, 
Jakov i Ivan. Svi iziđoše van dočekati Isusa, pa nastade velika radost zbog Njegova 
dolaska i učinjena čuda. Tu je Isus blagovao, pa onda ode natrag ravno u Kafarnaum 


radi Šabata. Žene su ostale u kući. 


U Kafarnaumu se okupilo ogromno mnoštvo naroda i mnogi bolesnici bijahu 
dovedeni. Opsjednuti su kričali po ulicama da se Isus približava. Isus im zapovijedi da 
utihnu, pa prođe pored njih do sinagoge. Nakon molitve, jedan tvrdoglavi Farizej, koji 
se zvao Manaše bijaše također prisutan, jer je bio njegov red čitati Pismo. Ali Isus im 
reče da njemu dadu svitak Pisma, da ga on pročita. Oni poslušaše, a Isus pročita iz 


početka Mojsijeva Petoknjižja sve do izvještaja koji govori o plaču Djece Izraela. 


Isus tad progovori o nezahvalnosti njihovih očeva, o Božjem milosrđu prema njima, i 
o skorom približavanju Kraljevstva, upozorivši ih da se čuvaju činiti kao što su radili 
njihovi očevi. On objasni sve pogreške i krive puteve njihovih predaka, uspoređujući 
ih s njihovim vlastitim pogreškama, povlačeći tako paralelu između Obećane Zemlje 


tih drevnih vremena i Kraljevstva koje je sad tako blizu. 


Tad Isus pročita prvo poglavlje proroka Izaije, pa ga objasni povezujući ga s 
današnjicom. Govorio je o zločinu i o kazni radi zločina, o njihovoj dugoj čežnji za 
Prorokom, i o tome kako bi ga oni tretirali da se sad pojavi. Spomenuo je razne 
životinje koje sve poznaju svoga gospodara, premda ga sad njegovi slušatelji ne 
poznaju. Govorio je o Jednome koji čeznutljivo teži pomoći im, oslikavajući im jadan 
lik u koji će se taj Jedan obući i skriti, radi njihove ljutnje na Njega, kao i zbog kazne 
koja je spremljena za Jeruzalem, i radi malog broja izabranih, kad se sve ovo bude 


zbivalo. Međutim, Gospodin će taj mali broj izabranih umnožiti, dok će pokvareni biti 


uništeni. Pozvao ih je na obraćenje, rekavši da i čak da su svi prekriti krvlju, sve dok 


ne zaplaču Gospodinu i dok se ne odvrate od svojih zlih puteva, neće se očistiti. 


Ponovo se obratio Manašeu koji je uradio tolike skandale, koji je počinio tolike 
nepravde pred Gospodinom. Zato ga je Gospodin predao kazni da bude odveden u 
babilonsko ropstvo, gdje se je obratio, zaplakao Gospodinu tražeći oproštenje, i tako 


primio udjela u Obećanju. 


Isus tad otvori Pisma kao slučajno, na Izaiju i pročita odlomak: 'Pogledaj, Djevica će 
začeti', što se odnosilo na Njega i Njegov dolazak kao Mesije. (opaska: Gle, Djevica 


će začeti i roditi sina, ime mu Emanuel. On će jesti maslac i med. Izaija VII, 14, 15) 


Isus je isto objašnjenje dao prije u Nazaretu, prije svog krštenja, na što su ga 
njegovi slušatelji ismijali, govoreći: 'Nikad ga nismo vidjeli da jede toliko maslaca i 


meda kad je bio sa svojim ocem, bijednim drvodjeljom.' 


Farizeji i mnogi drugi iz Kafarnauma ne bijahu baš zadovoljni što Isus tako govori o 
njima, da tako žestoko govori o njihovoj nezahvalnosti. Očekivali su ljubazniji pristup, 
laskave riječi, kao rezultat njihova dobra prijema prema Njemu i njegovim učenicima. 
Pouke su trajale poprilično dugo, i kad je Isus izlazio iz sinagoge, čula sam dvojicu 
Farizeja kako šapću: 'Doveli su neke bolesnike. Da vidimo, da li će se usuditi izliječiti 
ih na Šabat.' 


Ulice su bile obasjane bakljama, a iz mnogih kuća su svijetlile lampe. Ali opet je 
nekako bilo mračno. Oni su bili dom zlomislećih. Gdjegod da je Isus prošao, 
pronalazio bi bolesne ispred kuća i svjetla kraj njih. Neki su bili donijeti do vrata u 


naručju rođaka, dok bi kraj njih stajala ostala rodbina držeći baklje u rukama. 


Na ulicama je bila velika buka i naguravanje, kao i klicaji radosti na sve strane. Mnogi 
su opsjednuti kričali za Isusom, a On ih oslobodi zapovjeđu. Vidjela sam jednoga od 
njih, sav prestrašen, nakostriješene kose, juri bijesno prema Isusu, i dreči: 'Ti! Što ti 


hoćeš ovdje? Što radiš ovdje?' Isus ga odbi riječima: 'Odlazi, sotono!, a ja ugledah 


čovjeka kako pada i sopće po tlu, kao da mu je vrat i svaka koščica u tijelu slomljena. 
Kad je ustao, bio je potpuno izmijenjen, potpuno nježan, pa kleknu pred Isusa, 
plačući i zahvaljujući mu. Isus mu naredi obraćenje. Vidjela sam Isusa kako je dok je 


prolazio ulicama, izliječio mnoge. 


Nakon toga, Isus ode s apostolima do kuće svoje Majke. Usput mu Petar progovori o 
svojim kućanskim brigama i poslovima: kako je propustio uraditi mnoge stvari 
povezane s ribolovom, od kojega je toliko dugo odsutan, kako mora skrbiti o svojoj 
ženi i djeci, i o punici. Ivan mu odgovori, da se i on i Jakov, moraju brinuti za svoje 
roditelje, a da je to mnogo važnije od brige za punicu. I tako su razgovarali slobodno 


i neuvijeno. 


Isus reče da će uskoro doći vrijeme kad će se potpuno odreći ribolova, kako bi lovili 
ribe druge vrste. Ivan je bio puno naivniji i djetinjastiji, a i povezan prisnije s Isusom, 
nego li drugi apostoli. Bio je osjetljiv, odan u svim stvarima, bez proturječja i 
zabrinutosti za svakodnevicu. Isus se vrati svojoj Majci, dok su se drugi vratili svojim 


kućama. 


Sutradan rano ujutro, Isus napusti svoju Majku, čije je kuća bila oko tri četvrt sata od 
Kafarnauma, i ode u smjeru Betsaide, pa nastavi do Kafarnauma sa svojim 
učenicima. Put se isprva penjao, ali se blizu Kafarnauma opet spuštao. Prije nego su 
došli do gradskih vrata, dođoše do Petrove kuće, koja je dodijeljena Isusu i njegovim 
učenicima, a unutra su postavili jednog pobožnog starca kao nadglednika kuće. Bila 
je udaljena oko sat i pol od jezera. Svi učenici iz Betsaide i okolice bijahu okupljeni u 
Kafarnaumu, kao i Marija i svete žene. Brojni su bolesnici bili poredani duž ulica gdje 
će Isus proći. Donijeli su ih dan prije, ali nisu bili izliječeni. Isus je izliječio mnoge na 


svom putu do sinagoge. 


Za vrijeme pouke ispriča im prispodobu. Kad je napuštao sinagogu, još uvijek je 
poučavao, a nekoliko se ljudi baci pred njegove noge, moleći oproštenje za svoje 
grijehe. Dvoje od njih bijahu preljubnice, koje su muževi potjerali, a četvero bijahu 


muškarci, a među njima i ljubavnik ovih žena. Oni proplakaše i zaželješe ispovjediti 


svoje grijehe pred narodom. Ali, Isus im odgovori da on već zna koji su to grijesi, da 
dolazi vrijeme kada će njihove javne ispovjedi biti potrebne, ali sad bi samo sablaznili 
narod i na sebe bi navukli progonstvo. Isus ih ohrabri da se paze da opet ne padnu u 
grijeh, kad toliko plaču sigurno su iskreni, a ako padnu, neka ne očajavaju, nego 
neka se okrenu Bogu i čine pokoru. Oprostio im je grijehe, a kad su muškarci upitali 
kakvo krštenje trebaju primiti, da li od Ivanovih učenika ili da njega čekaju, Isus im 


reče da idu do Ivanovih učenika. 


Farizeji koji su bili tamo pitaše se, što bi to Isus morao poduzeti da oprašta grijehe, 
pa ga pozvaše da to razjasni. Ali Isus ih utiša svojim odgovorom, da mu je puno 
lakše oprostiti grijehe, nego li liječiti, jer je za njega iskreno pokajanje, već oproštaj 
grijeha, pa ih uopće neće ni pitati za grijehe. Ali, bolesnici koji su izliječeni u tijelu, 
često ostaju bolesni u duši, pa čine svojim tijelima, da opet padnu u grijeh. Tad ga 
Farizeji upitaše, da li onda muž ovih preljubnica, čiji su grijesi oprošteni, može opet 
uzeti natrag ove žene. Isus im odgovori kako nema vremena za objašnjavati im to, 
ali poslije će ih poučiti i o tome. Također su ga ispitivali o njegovu liječenju bolesnika 
Subotom. Isus se branio pitanjem: 'Ako tkogod od vas ima marvu koja je pala u neki 


zdenac u Subotu, zar je neće izvući van?" 


Popodne se Isus povuče sa svim učenicima do kuće van Kafarnauma, gdje su svete 
žene već bile okupljene. Pripremile su obrok, a svu je hranu priskrbio stotnik 
Zorobabel. On i Salatiel, dječakov otac, bijahu za istim stolom s Isusom i učenicima, 
dok je dječak Jesej posluživao. Žene su sjedile za posebnim stolom. Isus je 
poučavao. 

Pred njega su doveli bolesnika, probijajući se kroz mnoštvo, da, čak su vikali i molili 
za pomoć probivši se u blagovaonicu. Isus je izliječio mnoge. 

Kad je obrok završio, Isus se vrati do sinagoge, a ja ga čuh kako propovijeda, između 
ostaloga, o Izaiji i njegovu proroštvu kralju Ahazu: 'Gle, djevica će začeti i roditi sina, 
itd.' 


Kad je otišao iz sinagoge, na ulicama je ozdravljao mnoge bolesnike, sve dok nije 


pao mrak. Među bolesnima bijahu mnoge žene, koje su patile od krvarenja. Žalosne 


bi jadikovale, stojeći na distanci, omotane u velove, ne usuđujući se prići Isusu ili 
narodu oko Isusa. Isus je znao kako trpe, okrenu se k njima i izliječi ih pogledom. 
Nikad nije dotaknuo ovakve patnice. Postoji neka misterija u zabrani tog efekta koju 


ne mogu objasniti. Tu večer je započinjao dan posta. 


Kad se Isus vratio s učenicima do kuće svoje Majke, nastade prepirka, bi li oni trebali 


ići s njime do jezera, a ja čuh Petra kako se izgovara radi lošeg stanja njegove barke. 


Ljudi kojima je Isus oprostio grijehe, bijahu omotani u pokorničku odjeću i velike 
velove. Od posljednjega Šabata, Židovi su nosili crninu i cijelo je vrijeme bilo vrijeme 
pokore, u spomen na razorenje Jeruzalema, jer je Isus izgovorio žestoke riječi 


govoreći o kazni koja čeka taj grad. 


Kad iziđete iz Kafarnauma, put vodi kraj jedne velike građevine, okružene vodom. Tu 
su preko noći zatvarali opsjednute. Kad je Isus prolazio, oni pobjesnješe i zakričaše: 
'Evo ga ide! Što hoće? Zar misli da nas može istjerati?' Kad Isus odgovori: 'Tišina, i 


ostanite tako dok opet ne dođem. Tad ćete se povući.' Oni na to odmah utihnuše. 


Kad Isus napusti grad, Farizeji i vlasti održaše sastanak, na kojem je bio prisutan i 
stotnik Zorobabel. Raspravljali su o svemu što su vidjeli, o tome što da učine, kako 
da se postave prema Isusu. Rekoše: 'Koji metež, koja rovarenja ovaj Čovjek čini! 
Nema više mira u zemlji! Ljudi više ne izvršavaju svoje dnevne poslove, pa slijede 
njegove prijeteće govore. On neprestano govori o svom Ocu, pa zar on nije iz 
Nazareta? Zar on nije Sin siromašnog drvodjelje? Otkuda njemu tako velika 
uvjerljivost i smjelost? Na čemu temelji svoje naslove? Liječi na Šabat, i tako remeti 
mir! Oprašta grijehe! Zar je On moćniji od Svevišnjega? Ima li kakvo tajno umijeće? 
Kako je tako dobro upoznat s Pismima, tako sposoban u njihovim tumačenjima? Je li 
poučavan u nazaretskoj školi? Možda je povezan na neki način sa strancima, s nekom 
stranom nacijom! Uvijek govori o približavanju utemeljenja nekog kraljevstva, o 
skorom dolasku Mesije, i o razorenju Jeruzalema! Josip, njegov otac, bijaše službeno 


otac, a možda on nije Josipov sin, možda je on dijete nekoga drugoga, nekog 


moćnijeg čovjeka, koji želi utemeljiti prijestolje u ovoj zemlji, i tako postati 
gospodarom Judeje." 

'Mora da ima nekog moćnog zaštitnika, neke tajne izvore na koje može računati, 
inače ne bi bio tako hrabar, tako drzak. Inače nikad ne bi tako djelovao bez 
legitimnog autoriteta i utemeljenih normi, kao da ima potpuno pravo tako činiti. Nije 
ga dugo bilo, gdje li je bio? Gdje li je i s kim je sada? Otkuda mu toliko znanje i 


vještina činjenja čudesa? Što da radimo s njime?' 


I tako su slično nastavljali raspravljati. Samo je stotnik Zorobabel ostao miran, čak je 
umirivao ostale, nagovarajući ih da budu strpljivi. Reče: 'Čekajte, ako je njegova moć 
od Boga, on će sigurno pobijediti. Ali, ako nije, doći će do propasti. Sve dok liječi 
naše bolesne i radnike to je nama bolje, imamo razloga voljeti ga i zahvaljivati 


onome tko ga je poslao. 


Rano sutra ujutro, Isus ode s oko dvadesetak učenika prema jezeru, ne direktnim 
putem, nego obilaznim, k jugu oko visoravni na kojoj se nalazila Marijina kuća, tamo 
prema zapadu. Ta visoravan, premda je bila odvojena od doline, bijaše samo dio 
planinskog lanca koji se protezao prema sjeveru. Isus je izabrao ovu rutu jer je bila 
bolja za poučavanje. Tuda je bilo mnogo predivnih potoka, koji su tekli s visoravni u 
jezero. I mala rječica pokraj Kafarnauma je tekla u tome smjeru. Ovaj je dio zemlje 
bio dobro natopljen i plodan brojnim potocima koji su tekli oko Betsaide. 

Isus se zaustavio nekoliko puta, kako bi se odmorio na tim predivnim mjestima, a 
često je tamo i poučavao o desetini. Učenici su se često žalili zbog žestokog 
primjenjivanja desetine u Jeruzalemu, pitajući, zar ne bi bilo bolje da je oni obustave 
davati. Isus reče da je Bog zapovjedio davati desetinu svih zemaljskih plodova Hramu 
i njegovim slugama, kako bi podsjetio ljude, kako sluge Hrama nemaju vlasništvo, 


nego samo uživanje plodova. 


Tad učenici progovore o Samariji, izražavajući svoje žaljenje da je možda Isus 
prebrzo otišao od tamo. Rekoše da nisu pojma imali da narod Samarije toliko žudi za 
njegovim učenjem, toliko spreman da ga dobro primi. Da nije njihove nečistoće, 


mogao je tamo ostati i dulje. Na to Isus odgovori da je dva dana proveo u Siharu, i 


to je dovoljno, jer su Sihemiti vatrene krvi i brzo planu, ali svi će se obratiti, osim oko 
dvadesetorice koji će ostati tvrdoglavi. Kad dođe velika žetva, Isus će otpustiti 


učenike. 


Dirnuti posljednjom Isusovom propovijeđu, učenici progovore sažalno o Samariji, 
prisjećajući se priče o čovjeku koji je upao među pljačkaše blizu Jerihona. Svećenik i 
Levit su samo prošli, samo se Samarijac zaustavio, pokupio ga, rane mu povio i zalio 
vinom i uljem. Ovaj je događaj općenito bio svima poznat. Stvarno se dogodio u 
blizini Jerihona. Iz njihove sućuti prema ranjenom čovjeku i radi njihove radosti što 
su Samarijici bili spremni za primanje riječi, Isus iskoristi priliku i ispriča im novu 
prispodobu slične vrste. 

Počeo je od Adama i Eve, opisavši njihov Pad jednostavnim riječima, kao što je 
zapisano u Bibliji. Reče, istjerani su iz Raja, pa su tražili sklonište sa svojom djecom, 
u pustinji punoj pljačkaša i ubojica, i kao jadnik iz priče, ležali su ondje udareni i 
ranjeni grijehom. Tad Kralj Neba i zemlje upotrijebi sva sredstva i moć ne bi li 
osigurao pomoć za bijedno čovječanstvo. Dao im je Zakon, slao im izabrane 
svećenike i Proroke, sa svime što je bilo neophodno kako bi zaliječili svoje rane. Ali 
trpeće čovječanstvo se nije okoristilo ovim darovima, čak ih je ponekad i odbacivalo s 
prijezirom. Napokon, Kralj posla svoga vlastita Sina kako bi pomogao paloj rasi. A tad 
Isus opisa svoje vlastito siromaštvo, kako nema sandala, pokrivala za glavu, pojasa, 
itd., pa ipak On izlijeva ulje i vino na rane ranjenog putnika, kako bi ga izliječio. Ali, 
oni koji su s punom ovlasti bili poslani liječiti rane trpećima, ne sažališe se nad Njime. 
Zgrabiše Kraljeva Sina i ubiše ga, Njega koji je izlijevao ulje i vino na rane trpećih. 
Isus ispriča ovu parabolu svojim učenicima, kako bi, kad je se prisjete, mogli izraziti 


svoje misli, a On im razjasni sve nejasnoće ove parabole. 


Ali oni ga ništa ne razumješe. Ništa što im je opisivao pod karakteristikama Kraljeva 
Sina, a koje se odnose na Njega samoga, oni ne shvatiše, nego počeše smišljati 
svakojake misli i došaptavati se: 'Tko je taj Očev Sin, o kojem stalno govori?' Tad 
Isus dirnut tugom koju su pokazali jučer, radi nedostatka iskustva i slabog ulova ribe, 


usporedi taj njihov osjećaj s raspoloženjem Kraljeva Sina. 


On je napustio sve i kad su svi u svojoj brizi ostavili ranjenika da leži na tlu i umre, 
On mu je sam pomazao rane uljem i vinom. Tad Isus nastavi: "Otac neće napustiti 
sluge svoga Sina. Oni će sve zadobiti natrag s bogatom nagradom, kada ih Sin okupi 


oko sebe u svome Kraljevstvu. 


Usred ovih i sličnih propovijedi, stigoše tako do jezera, malo niže od Betsaide, gdje 
su bile Petrove i Zebedejeve lađe. Dio je obale cijeli bio zagrađen ogradom, a gore 
dalje po obali, bijahu izgrađene male blatne kolibe, za upotrebu ribarima. Isus ode do 
njih sa svojim učenicima. Na brodovima bijahu samo robovi, jer je kod Židova danas 
bio dan posta, pa nisu ribarili. Zebedej je bio u jednoj od koliba na obali. Isus reče 
onima na brodovima da prekinu ribolov i da pristanu na obalu. Oni ga odmah 


poslušaše, i tad ih Isus poučavaše. 


Nakon toga Isus nastavi ići od jezera, gore prema Betsaidi, koja je bila pola sata 
udaljena. Petrova dozvola za ribarenje odnosila se na udaljenost tj. oko sat vremena 
od obale. Između luke i Betsaide bijaše mali zaljev u koji se ulijevalo nekoliko potoka, 
oni koji su tekli kraj Kafarnauma kroz dolinu, a u njih se opet ulijevali drugi potoci i 


potočići. Oni su formirali jedan veliki bazen kraj Kafarnauma. 


Isus nije išao do Betsaide. Išao je na zapad, pa onda sjevernom stranom doline do 
Petrove kuće, koja je bila na istočnoj strani te visoravni, a na nasuprotnoj strani 
visoravni bijaše Marijino boravište. 

Isus uđe u Petrovu kuću. Marija i druge svete žene već bijahu tamo. Drugi učenici 
nisu ušli. Čekali su u obližnjem vrtu ili su nastavili dalje prema Marijinoj kući. Kad je 
Petar ušao s Isusom u kuću, reče: 'Učitelju, danas je dan posta, ali Ti si nas 
nahranio.' Petrova je kuća bila jednostavno građena, s predvorjem i vrtom. Bila je 
vrlo duga, a imala je i krov, odakle se pružao prekrasan pogled na udaljeno jezero. 
Nisam vidjela ni Petrovu pokćerku, ni sinove njegove žene. Mora da su bili u školi. 
Njegova je žena bila sa svetim ženama. Petar s njom nije imao djece. Punica mu je 
bila visoka, mršava žena, tako slaba i boležljiva izgleda, da se je morala, dok se 


motala po kući, svaki put nasloniti na zid radi potpore. 


Isus je dugo razgovarao sa ženama o kući koju su unajmile na granici jezera, koju je 
on namjeravao češće koristiti. Upozorio ih je na opasnost od ekstravagancije i 
raskoši, pa im je govorio o indiskreciji, i neka se također čuvaju tjeskobe i tuge. 
Meni, reče, ne treba mnogo, to će biti uglavnom za učenike i za sirotinju. Odlazeći iz 
Petrove kuće, prijeđe s učenicima visoravan i ode do Majke. Tamo je razgovarao 


neko vrijeme, a onda je otišao sam moliti. 


Kafarnaumski potok je tekao kraj Petrove kuće. Svojim malim čamcem, u kojem je na 


sredini bilo sjedalo, odjedri dolje do jezera sa svojim ribarskim priborom. 


Kad su svete žene čule od Isusa da namjerava otići do Nazareta, radi nadolazećeg 
Šabata, a Nazaret bijaše oko deset sati udaljen, nije im se svidjela ta ideja. Molile su 
ga da ostane s njima, ili bar da se brzo vrati. Isus odgovori da nije ni mislio dugo 
ostati u Nazaretu, jer ga Nazarećani baš i ne vole, jer ne odgovara njihovim 
zamislima. Spomenuo je nekoliko stvari zbog kojih ga prekoravaju, pa skrenu pažnju 


svojoj Majci na njih, dodavši da će je obavijestiti, ako stvari krenu loše. 


3. Isus u Betsaidi 


Od Marije Isus ode s učenicima duž sjeverne strane doline do usjeka na planini, koja 
se protezala do Betsaide, udaljene oko sat vremena. Svete su žene također napustile 
Petrovu kuću i otišle do Andrijine, koja je bila ne sjevernoj strani Betsaide. Kuća je 


bila u dobrom stanju, premda nije bilo tako velika kao Petrova. 


Betsaida je bila malo ribarsko naselje. Samo se središnji dio grada pružao prema 
unutrašnjosti, dok su pokrajnji bili oko jezera, kao dvije raširene ruke. Žitelji su živjeli 
najviše od ribarstva, izradom prekrivača predenjem, i izradom šatora. Bijahu vrlo 
jednostavni i slobodni, podsjećali su me na naše radnike s tresetišta. Pokrivače su 
izrađivali od kozje i devine dlake s vrata i prsa životinja. Ta je dlaka bila vrlo lijepa, 


presijavala se i izgledala kao čipka ili rese. 


Stari stotnik Zorobabel nije došao u Betsaidu. Bio je preslab za tako dugo pješačenje. 
Mogao je doći konjem, ali tad bi propustio Isusove propovijedi koje će Isus održavati 
usput, a osim toga još nije bio kršten. Betsaida je bila puna ljudi iz okolnih gradova i 


sela, a i stranaca s druge strane jezera, iz regije Korozaina i Betsaide-Julije. 


Isus je poučavao u sinagogi, koja nije bila baš velika. Isus je govorio o približavanju 
Božjeg Kraljevstva, rekavši jasnim riječima, da je On sam Monarh toga Kraljevstva. 
Ovoj su se izjavi učenici i narod vrlo začudili. Kao i prethodnih dana, Isus je naučavao 
u općim terminima. Izliječio je mnoge bolesne koji su mu donijeti i položeni ispred 
sinagoge. Nekoliko je opsjednutih zavrištalo za njim: 'Isus iz Nazareta! Prorok, Kralj 


Židova!" Isus im zapovijedi tišinu, jer još nije došlo vrijeme da se Isus obznani. 


Kad je Isus završio poučavanje i liječenje, ode s učenicima do Andrijine kuće, kako bi 
nešto pojeo. Ali kad dođe do tamo ne uđe, reče, da ima neku drugu vrstu gladi. 
Povevši sa sobom Saturnina i druge učenike, ode do obale jezera, koja je bila sedam 
minuta hoda od Andrije. Tamo su u nekakvoj bijednoj bolnici bili jadni gubavci, 
maloumni, potpuno zaboravljeni od ostatka svijeta. Neki od njih bijahu potpuno goli. 
Nitko od žitelja Betsaide nije slijedio Isusa iz straha od zaraze. Ćelije ovih jadničaka 
bijahu izgrađene oko dvorišta. Nikad ih nisu napuštali, hrana im je davana kroz jedan 


otvor na vratima. 


Isus naredi nadgledniku bolnice da izvede bijedne ljude. Učenici su sve ljude prekrili 
plahtama koje su donijeli sa sobom. Tad ih Isus pouči i utješi, idući u krug od 
jednoga do drugoga, izliječivši mnoge polaganjem svojih svetih ruku na njih. Kraj 
nekih je samo prošao bez riječi, drugima je zapovjedio da se okupaju ili izvrše 
određene recepte. Ozdravljeni bi samo potonuli na koljena pred Isusom, zahvaljujući 


mu u suzama. To je zaista bilo dirljivo. Ovi su ljudi bili skroz zapušteni. 


Isus povede nadglednika sinagoge natrag do Andrijine kuće, kako bi jeo s njime. Dok 
su napuštali bolnicu, rođaci nekih izliječenih dođoše iz Betsaide, donoseći im odjeću. 


Poveli su ih radosno svojim kućama, pa poslije u sinagogu, kako bi zahvalili Bogu. 


U Andrijinoj kući je poslije priređena velika gozba, od nekih ukusnih velikih riba. Jeli 
su u nekoj otvorenoj hali, žene za posebnim stolom. Sam je Andrija posluživao. Žena 
mu je bila vrlo aktivna i marljiva, rijetko je napuštala kuću. Izrađivala je neku vrstu 
nošnje, pletene kao čipka, zapošljavajući mnoge siromašne djevojke. U njenom je 
domaćinstvu vladao potpuni red i vrhunska organizacija. Među zaposlenicama bijahu 
i neke sirote 'pale' žene, nekoć poštovane supruge, ali poslije protjerane zbog 
nevjere. Nisu imale kamo otići, a onda im je dobra gazdarica, žaleći njihovu nesreću, 
davala posao, poučivši ih što da rade, nagovorivši ih da se pouzdaju u Božje 


milosrđe. 


Tu je večer Isus poučavao u sinagogi, pa onda krenu na put s učenicima. Prošli su 
mnoge bolesne, ali nikoga Isus ne izliječi, jer, reče, njihovo vrijeme još nije došlo. 
Nakon što se oprostio od Majke, vrati se sa svim učenicima do kuće blizu 
Kafarnauma, koju je Petar utemeljio za njegovu službu. Isus je tamo dugo 
razgovarao s učenicima, a onda iziđe i krenu sam na brdo moliti. Brdo je bilo prekrito 


čempresima. 


Kafarnaum je ležao u polukrugu na obronku gore. Imao je brojne vinograde i 
terasaste vrtove. Na vrhu gore je raslo žito, debelo i jako kao rogoz. Kafarnaum je 
bio veliko i ugodno mjesto. Nekoć je bio i veći, ili je neki drugi grad bio u njegovoj 
blizini, jer sam nedaleko njega vidjela svakakve ruševine, kao neke ostatke rušilačkog 
rata. 


4. Isus u i oko Manjeg Seforisa. Isusovi načini liječenja ljudi 


Isus ode iz Kafarnauma do Nazareta, a učenici iz Galileje ga pratili oko pet sati. Isus 
ih pouči dok su išli, a govorio je o njihovim budućim zvanjima. Utješio je Petra da 
napusti jezero, neka se preseli u njegovu iznajmljenu kuću kraj Kafarnauma, i 
odustane od bavljenja ribolovom. Prošli su kraj nekoliko gradova, kao i malo jezerce 
s ladanjskim kolibicama kraj jezera. Na pastirskom polju, dvojica opsjednutih 
dotrčaše do Isusa, moleći ga neka ih izliječi. Oni bijahu vlasnici okolnih stada stoke, a 


bijahu tu i tamo mučeni od đavla. Baš tad su bili slobodni od njegova utjecaja. Isus 


ih nije htio izliječiti, jer im prvo zapovijedi da poprave svoje živote. Naveo im je 
primjer: ako je čovjek bolestan od prenadutosti jer je previše pojeo, a želi ozdraviti 
kako bi nešto novo pojeo, što biste rekli o tom čovjeku? Ljudi se okrenuše i pođoše 


svojim putem posramljeni. 


Nekoliko sati od Seforisa, učenici se razdvojiše od Isusa, pa se vrate do Petrove kuće, 
a i Saturnin s njima. Sad su s Isusom ostala samo dvojica učenika. Oni bijahu iz 


Jeruzalema, a bili su na svom putu u svoj grad. 


Isus uđe u Donji Seforis ili Mali Seforis, te odsjedne kod nekog rođaka svete Ane. 
Međutim, to ne bijaše roditeljska kuća svete Ane, jer je ona bila između ovog 
Seforisa i Gornjeg Seforisa, a ovaj je bio udaljen od Maloga Seforisa oko sat 
vremena. U krugu od pet sati hoda bijaše mnogo kuća, a sve su pripadale gradu 


Seforisu. Isus sad nije ulazio u Gornji Seforis, gdje su bile škole raznih sekti i sudnice. 


U Donjem Seforisu ne bijaše puno bogatih ljudi. Oni su proizvodili platno, a bogate 
žene su pravile čipku i svilene rese za potrebe Hrama. Cijela je regija bila kao divan 
vrt, koji je imao mnoge male dvorce s ladanjima, vrtovima, i stazama za šetnje. Veći 
je Seforis bio daleko važnije mjesto. Bio je dovoljno velik, a imao je i mnoge dvorce. 
Okolica je bila divna i bogata potocima. Stoka je dobro napredovala i bila je izuzetno 


krupna. 


Isusov je rođak imao tri sina, jedan imenom Kolaja bijaše njegov učenik. Majka je 
htjela da Isus primi i ostalu dvojicu, pa je navela sina Marije Kleofine, kao argument 
za svoj zahtjev. Isus joj je ostavio prostora za nadu. Nakon Isusove smrti, ovi će 
sinovi biti primljeni za svećenike u gradu Eleuteropolisu, a zarediti će ih Josip 


Barsaba, biskup toga mjesta. 


Isus je poučavao u sinagogi pred velikim mnoštvom naroda, koje se skupilo iz cijele 
okolice. Sa svojim rođacima je također izlazio van grada, poučavajući ih tu i tamo, 
kao i male grupice ljudi koje su ih slijedile ili su ga čekali uz put. Na povratku je 


izliječio mnoge ispred sinagoge, a tad uđe u sinagogu poučavati. 


Učio je o braku i razvodu. Prekorio je pismoznance jer su dodali dodatke u Zakon. 
Ukazao im je razna mjesta u svitcima Pisama, optuživši jednoga od najstarijih među 
njima kojemu je to bio interes, uvjerivši ga u pogrešku, pa naredi da se taj odlomak 
izbriše. Starac se ponizio pred Isusom, čak se prostro pred njega, u prisutnosti 
cijeloga naroda, priznajući svoju pogrešku, zahvaljujući mu na lekciji koju je upravo 


primio. 


Isus je proveo noć u molitvi. Iz kuće svojih rođaka, koja je bila u Malom Seforisu, 
Isus ode do kuće koja je u davnini pripadala Aninom ocu. Nalazila se između Maloga i 
Velikoga Seforisa. S njim je sada bio samo jedan učenik. Današnji žitelji u kući ne 
bijahu više Isusovi rođaci, zbog slijeda raznih čestih ženidbi i udaja. Unutra bijaše 
samo jedna starica, koja je još uvijek mogla potvrditi vezu. Bolovala je od vodene 
bolesti, stalno prikovana za postelju. Njeno stalno društvo bijaše slijep dječačić, koji 
je sjedio kraj uzglavlja. Isus je molio sa staricom, rekavši joj da ponavlja molitvu za 
njim. On položi ruku kao slučajno na njenu glavu, tad na stomak. Starica je počela 
padati u nesvijest i ostade bez svijesti oko minute, a kad dođe sebi vidje da je 
potpuno ozdravila. Isus joj naredi da ustane. Prenadutost (vodena bolest) nije odmah 
potpuno nestala, ali žena je mogla hodati, i uskoro malo poslije bez ikakvih teškoća, 


tako da je potpuno oslobođena svoje bolesti. 


Ona zamoli Isusa da izliječi slijepa dječaka. Imao je oko osam godina, rođen je slijep 
i nijem, premda je mogao čuti. Starica je hvalila dječakovu ljubav prema roditeljima i 
poslušnost. Isus stavi svoj kažiprst u dječakova usta. Tad dahnu na svoje palce ili ih 
je ovlažio svojom pljuvačkom. Držeći palce na zatvorenim dječakovim očima, molio 
je, očiju uzdignutih prema nebu. Iznenada dječak otvori oči i prvo što je vidio bijaše 
Isus, njegov Otkupitelj! Van sebe od radosti i zaprepaštenja, baci se u Isusov 
naručaj, izražavajući mu svoju zahvalnost, pa tad pade nice pred Isusove stope i 
zaplače. Isus ga ljubazno tješaše, rekavši mu da nastavi slušati i ljubiti svoje 
roditelje. Reče mu da dok je bio slijep, izvježbao je ove vrline, a sad kad vidi, mora ih 
vršiti još bolje i vjernije, i da nikad ne koristi oči za grijeh. Tad uđoše u kuću roditelji 


dječaka i cijela obitelj, pa nastade velika radost, plač i zahvaljivanje. 


Isus nije uvijek vršio svoja liječenja na isti način, premda ih je vršio na sličan način 
kao apostoli, sveci i svećenici nakon njih, sve do naših dana. Polagao bi ruke na 
bolesnika i molio s bolesnikom, ali je to činio mnogo brže nego li apostoli. Liječio je i 
činio čudesa, da bi dao model za svoje sljedbenike i učenike. Uvijek je to izvodio na 
način da se prilagodio bolesti i posebnim potrebama onih koji su ga molili za pomoć. 
Dodirivao bi hrome, njihovi mišići bijahu mlohavi, a nakon dodira bi očvrsnuli. 
Slomljene dijelove ili kosti bi postavljao skupa, a onda bi se one spojile. Dodirivao bi 
gubave, i odmah nakon dodira njegovih Božanskih ruku, vidjela sam kako se plikovi 
suše i otpadaju ljuske ostavljajući crvene ožiljke. I oni bi, malo po malo, premda 


mnogo brže nego li prirodno, potpuno zacijelili i nestali. 


Nisam nikad vidjela kako se grbavac odmah uspravlja nakon Isusova liječenja ili da bi 
se netko potpuno pogrbljen, odmah ispravio. Isus nije činio takve efekte kod 
liječenja, a njegova izlječenja nisu ni imala takve nakane, da bi zadivili publiku. 
Izlječenja su bila djelo milosti, ona su bila simbolična slika Isusove misije, 
oslobađanja, pomirenja, poučavanja, razvoja i otkupljenja. Budući je Isus zahtijevao 
čovjekovu suradnju u djelu svoga vlastita Otkupljenja, isto je tako zahtijevao i od 
onih koji su ga molili za pomoć čudesnog izlječenja, kooperaciju vjere, nade, ljubavi, 


kajanja i promjene života. 


Svaka je bolest ili stanje čovjeka, zahtijevalo poseban način tretiranja. Kao što je 
svaka bolest tijela simbolizirala neku bolest duše, pa je neki grijeh ili kazna bila 
posljedica toga, tako je i svako izlječenje, simboliziralo neku milost, neko obraćenje ili 


izlječenje nekog posebnog duhovnog zla. 


Samo sam ponekad kod pogana vidjela Isusa, kako liječi zaprepašćujuće, s većim 
zaprepaštenjem gledatelja, čini izvanredna čudesa. Čudesa koja su poslije činili 
apostoli i sveci, bijahu daleko zapanjujuća od onih koja je činio Isus. Bijahu daleko 
više od prirodnih, bijahu više natprirodna od Isusovih čudesa, jer su pogani trebali 


veći efekt, dok su Židovi trebali samo oslobođenje od svojih spona. 


Isus je često liječio molitvom na daljinu, često pogledom, posebno kad je liječio žene 
koje su patile od krvarenja (nepravilnog ciklusa). One se nisu usudile prići mu, niti su 
to smjele po židovskom zakonu, jer su bile nečiste. Ti su zakoni nosili u sebi neko 


misteriozno značenje, pa je neke Isus slijedio, a neke je zakone ignorirao. 


Poslije Isus ode do škole koja se nalazila na pola puta od Nazareta do Malog Seforisa. 
Parmenas, učenik iz Nazareta, dođe tamo kako bi susreo Isusa. On je bio jedan od 
Isusovih prijatelja iz djetinjstva, a odmah bi se pridružio učenicima da mu nije bilo 


starih roditelja, koje je vrlo poštovao. 


Bilo je puno zakonoznanaca i Farizeja u školi Malog Seforisa i Velikog Seforisa, kao i 
još nekih ljudi tamo okupljenih, kako bi raspravljali s Isusom o odlomku koji govori o 
razvodu, kojeg je Isus proglasio nezakonitim, i radi ponovnog umetanja amandmana 
u Zakon. Isus je prekorio zakonoznanca u sinagogi. Ti Isusovi ukori nisu se baš 
svidjeli ljudima u Velikom Seforisu, jer dodatak koji je stavljen u Zakon u svezi 
razvoda, bijaše po učenju Farizeja. U ovom je gradu odlomak o razvodu polučio 
najznačajnije izgovore, jer se razvod naveliko primjenjivao, a čak je postojao i 
nekakav azil za primanje otpuštenih žena. Pismoznanac je bio kriv za interpolaciju i 


prepisivanje svitka Zakona i tu i tamo umetanje malih pogrešnih interpretacija. 


Dugo su raspravljali s Isusom, tvrdeći da ne mogu shvatiti kako on može mijenjati taj 
odlomak. Isus ih utiša argumentima, premda ih nije doveo do spoznaje njihove 
greške. Ukazao im je zabranu protiv interpolacije, i očite dozvole za brisanje takvoga 
odlomka. Ukazao im je na greške u njihovu tumačenju, i oštro ih prekorio za te 
greške, kojima su razvezivali ženidbene veze u ovom gradu. Nabrojao je neke 
slučajeve u kojima je sasvim nezakonito muž otpustio ženu, ali još reče, da ako jedna 
strana ne može živjeti u miru i redu, trebali bi se sporazumno razdvojiti. Međutim, 


jača stana ne bi smjela otpustiti bez razloga slabiju stranu, bez volje slabije strane. 


Isusove riječi nisu imale velikoga efekta na njegove protivnike. Bili su oholi i srditi, ali 
nisu mogli opovrći njegove argumente. Zakonoznanac, koji je bio ukoren i već 


obraćen Isusovim riječima u Donjem Seforisu, potpuno se odvojio od Farizeja, a 


ljudima je objavio da će ubuduće poučavati Zakon bez dodatka. Ako ga ne žele 


ovakvoga primiti, on će se povući. 


Taj članak koji govori o razvodu glasi: 'ako prije braka, jedna od strana imaju 
nedopuštenu komunikaciju s trećom osobom, brak je nevaljan. Treća osoba ima 
pravo potvrditi tko je onaj s kojim ili kojom je zgriješila, čak i onda kada strane u 
braku žele ostati u braku.' Isus je bio protiv ovoga, i reče da je zakon o razvodu bio 
dan samo barbarskim narodima. Dvojica najodličnijih Farizeja, angažiranih u ovom 
slučaju, bijahu vrlo precizni u tim navođenjima. Spremili su se okoristiti tim umetkom 
koji se tiče razvoda, pa su bili revni u proglašavanju tog dijela njihova tzv. Zakona. 
Ova činjenica nije javno objavljena, ali Isus ju je znao, pa im stoga reče: 'U branjenju 
ovog iskrivljenja Zakona, zar možda ne branite svoj vlastiti slučaj?' Na ove riječi oni 


pobjesnješe. 
5. Isus u Nazaretu. Farizeji žele Isusa baciti niz liticu 


Isus ode iz ovog mjesta do Nazareta, koji je bio udaljen oko dva sata. Poučavao je 
van grada u boravištu koje je pripadalo djeci njegova preminula prijatelja Esena 
Eliuda. Oprali su mu noge, dali mu okrjepu i natuknuli kako će se Nazarećani radovati 
kad vide da im je Isus došao. Isus odgovori da će njihova radost biti kratka vijeka, 


budući ih neće biti briga što im on mora reći. 


Tad Isus ode u grad. Netko je bio određen da ga dočeka na gradskim vratima. Jedva 
da je došao, kad nekoliko Farizeja i mnoštvo naroda iziđe dočekati ga. Primili su ga 
vrlo ceremonijalno. Zaželješe ga odvesti u javni gostinjac, gdje su za njega pripremili 
gozbu dobrodošlice, prije Šabata. Ali Isus odbi otići na gozbu, rekavši da baš sada 
ima nekog drugog posla. On odmah ode do sinagoge, a slijedili su ga Farizeji i 


mnoštvo. Početak Šabata još nije bio oglašen. 


Isus je poučavao o dolasku Kraljevstva i o ispunjenju Proroštava. Zatraži knjigu 


proroka Izaije, odmota je i pročita slijedeće: 'Duh Gospodnji na meni je, jer me 


Gospodin pomaza. On me posla propovijedati krotkima, izliječiti pokajnička srca, 
navijestiti oslobođenje sužnjima i izbavljenje zatvorenima.' (Izaija LXT) 

Način na koji je Isus pročitao ovaj tekst dalo je naslutiti njegovim slušateljima, da on 
govori o sebi, da je Duh Gospodnji na njemu, da je On sam došao navijestiti 
spasenje sirotom, trpećem čovječanstvu, da sve krivice budu ispravljene, udovice 
utješene, bolesni izliječeni, a grješnicima oprošteno. Njegove su riječi bile lijepe, tako 
ljupke da su zaprepaštavale i ispunjale radošću, pa su ljudi govorili jedan drugome: 
"Govori kao da je on sam Mesija!" Bili su toliko zanijeti obožavanjem Isusa, da im je 
postala nevažna činjenica da On pripada njihovu zajedničkom gradu. Isus je nastavio 
propovijedati i nakon što je Šabat započeo. Govorio je glasom Preteče u pustinji, i 


reče da sve stvari trebaju postati izravnate, krivi putevi ravni, itd. 


Kad su pouke završile, Isus prihvati obrok koji je pripremljen njemu u čast. Ljudi su 
se prema njemu ponašali vrlo prijateljski, pa mu rekoše da imaju puno bolesnika koje 
bi trebao izliječiti. Isus se ispriča, ali oni su mislili da Isus misli: 'Ne danas. Čekajte do 
sutra.' 

Nakon obroka, Isus se vrati do Esena van grada. Dok su mu čestitali na ljubaznom 


prijemu od građana, on im reče neka čekaju do sutra, kada će drugačije govoriti. 


Kad je Isus sutradan ujutro otišao u sinagogu, Židov na kojega je bio red čitati 
Pismo, baš posegnu za njim, kad Isus zaželi da on pročita. Isus je poučavao iz 
Ponovljenog zakona, poglavlje IV, o neposlušnosti izvršavanja Božjih zapovijedi, od 
čega se ne smije ništa izostaviti, i ništa dodati. Podsjeti ih da je Mojsije revno 
ponavljao Djeci Izraelskoj sve Božje zapovijedi, ali bi oni opet često kršili iste. Deset 
Božjih zapovijedi je predstavljeno u čitanjima Pisma, a Isus objasni prvu, o ljubavi 
prema Bogu. Govorio je vrlo žestoko, prekoravajući ih što su dodavali dodatke 
Zakonu i što su teretili terete na leđa sirotinje, a prstom nisu makli da pomognu, niti 
su sami ispunjali Zakon. Zbog toga ih je oštro napao, tako da su postali ljuti, jer nisu 
mogli reći da ne govori istinu. 

Ali oni mrmljaše i govoraše jedan drugome: 'Kako se usuđuje tako smiono govoriti! Iz 
svoga grada je bio odsutan samo nakratko, a sad se pravi važan. Govori kao da je on 


sam Mesija. Ali mi mu poznajemo oca, siromašnog drvodjelju, pa tako onda i njega 


dobro poznajemo. Gdje li je naučio tumačiti Pisma? Kako se samo usuđuje na takav 


način nama ih tumačiti? 


Tako su nastavljali govoriti, sve više ljuti na njega, jer bili su uvjereni da su 
izvrijeđani pred cijelim narodom. Ali Isus jednostavno nastavi poučavati, a kad mu je 
pasalo, ode do Esenske obitelji. Tu su ga posjetili sinovi nekog bogataša, mladići koji 
su ga već prije iskreno molili da ih primi u svoju družbu, ali su njihovi roditelji imali 
ovozemaljske ciljeve, jer su im dali samo svjetsko znanje i nauku. Pritiskali su Isusa 
da ih primi, ali on odbi. Tad zažele da budu primljeni u širi krug učenika, rekavši da 
su već ispunili sve što je od njih prethodno zahtijevao. Isus odgovori: 'Ako ste to 
učinili, tad nema potrebe da budete moji učenici. Sami ste svoji gospodari.' Na taj 


način ih otpusti. 


Isus je jeo i poučavao u krugu Esenske obitelji, a oni mu rekoše na koje su sve 
načine maltretirani od svojih sugrađana. On ih utješi i reče im da se presele u 


Kafarnaum, gdje će i on sam uskoro boraviti. 


U međuvremenu su se Farizeji konzultirali. Njihova ljutnja na Isusa je rasla, jer bijaše 
poticana od jednog do drugog, pa dođoše do zaključka, da ako večeras bude onako 
smiono govorio, da će mu pokazati kako ovdje nema takvih prava, a izvršiti će i ono 
što je već dugo priželjkivano u Jeruzalemu. Još uvijek su se nadali da će se pokoriti 


njihovim željama, i da će zbog respekta prema njima učini neko čudo. 


Kad se Isus vratio u sinagogu na zatvaranju Šabata, nađe kako pred sinagogom leže 
neki bolesnici, koji su tamo donijeti po naredbi Farizeja. Ali on samo prođe između 
njih, nikoga ne izliječivši. Isus nastavi svoju propovijed u sinagogi, govoreći dosta 
dugo o svojoj vlastitoj misiji, o zadnjoj šansi za milosti, o izopačenosti Farizeja, o 
kazni koja ih čeka ako se ne obrate, rekavši im da je došao među njih kako bi im 


pomogao, izliječio i poučio. 


Oni su postajali sve ljući i nezadovoljniji, posebno kad je Isus rekao: 'A vi ćete mi reći 


- liječniče izliječi samog sebe! U Kafarnaumu i drugdje si izvodio čudesa, učini isto 


tako ovdje, u svome gradu! - Ali ja vam kažem da nijedan prorok nije prihvaćen u 


svome kraju.' 


Tad usporedi sadašnjost s vremenom gladi, a razne gradove s bijednim udovicama. 
Još reče: 'U vrijeme proroka Ilije bila je velika glad po cijeloj zemlji, a bilo je i mnogo 
udovica tih dana, ali Ilija ne ode nijednoj, do li jednoj udovici u Sarepti. Tako isto je 
bilo mnogo gubavaca u vrijeme Elizeja, ali on ne očisti nikoga, doli Naamana Sirijca.' 

Tako Isus usporedi njihov grad s gubavcem koji ne bijaše izliječen. Na to oni 
pobjesnješe, 'da su oni uspoređeni s gubavcima', pa poskakaše sa svojih sjedala i 
obrušiše se na Isusa, kao da će ga zgrabiti. Ali Isus reče: 'Pogledajte svoje vlastite 
zakone i nemojte prekršiti Šabat!' Oni mu dozvoliše da nastavi s poukom, premda su 
nastavili mrmljati među sobom, istovremeno upućujući Isusu uvredljive riječi. Ubrzo 


su napustili svoja mjesta i krenuli k izlaznim vratima. 


Isus je međutim nastavljao poučavati i objašnjavati svoje zadnje riječi, nakon čega je 
i on sam napustio sinagogu. Vani ispred vrata, nađe se okružen s oko dvadesetak 
ljutih Farizeja, koji ga ščepaše, govoreći. 'Dođi gore s nama na liticu, odakle ćeš moći 
bolje propovijedati svoju nauku! Tamo ćemo ti odgovoriti na onaj način, na koji tvoje 
poučavanje i treba odgovor!' Isus im reče neka maknu ruke, da će ići s njima. Oni ga 


okružiše kao straža, a narod ih je slijedio. 


Taj tren je Šabat završio, pa se uzvici i uvrede začuše sa svih strana. Bjesnjeli su i 
divljali, svatko nastojeći preteći susjeda u dobacivanju uvreda i pogrda Isusu. 'Mi 
ćemo ti odgovoriti!', vrištali su. 'Otići ćeš sad udovici u Sareptu! Sad ćeš izliječiti 
Naamana Sirijca! Zar nisi Ilija? Zar nećeš ići ravno na nebo? Pa, mi ćemo ti pokazati 
pravo startno mjesto za taj put. Zašto nisi poveo sa sobom svoje učenike? Ah, pa ti 
se ne bojiš. Zar to nije bilo ovdje, u ovom gradu, da si ti, kao i tvoji bijedni roditelji, 
zarađivao svoj svakodnevni kruh? A sad, na čemu ćeš živjeti, ti ćeš nas vrijeđati! Ali, 
mi ćemo te poslušati! Moći ćeš govoriti na svježem zraku, pred cijelim narodom, a mi 


ćemo ti odgovarati! 


Tako vičući i bjesneći odvedoše Isusa na goru. On je u međuvremenu nastavio tiho 
poučavati, kao i obično, odgovarajući na njihove isprazne riječi citatima iz Svetog 


pisma i značajnim riječima, koji su ih nekad postiđivali, a nekad razjarivali. 


Sinagoga je bila na zapadnoj strani Nazareta. Već se smračilo, pa su dva čovjeka 
nosila baklje. Vodili su Isusa okolo istočne strane sinagoge, pa skrenuše na široki put 
koji je vodio na zapad, van grada. Penjući se na planinu, stigoše do prostrana 
grebena, koji je na sjevernoj strani nadvisivao močvarno jezerce, a na jugu je 
formirao stjenovit istak nad kamenom provalijom. Žitelji su imali običaj s ovoga 
mjesta bacati zločince. Tu su namjeravali odvesti Isusa i onda ga strmoglaviti u 


provaliju. Ambis je završavao dubokom uskom gudurom. 


Ne bijahu daleko od toga mjesta, kad Isus, kojega su među sobom vodili kao 
zatvorenika, stade, dok su oni nastavili svoj put, usput vrijeđajući i vičući. Taj sam 
tren ugledala dva visoka svijetla lika kraj Isusa, a Isus se povuče par koraka unatrag 
kroz mnoštvo, pa nastavi do gradskih zidina na planinskoj strani Nazareta, krenu duž 
nje, dok ne dođe do gradskih vrata, kroz koja je sinoć ušao. Tad nastavi pravo do 
kuće Esena. Dobri ljudi nisu bili nimalo zabrinuti radi Isusove sigurnosti. Oni su 
vjerovali u Njega, pa su i očekivali njegov povratak. Isus im ispriča što se događalo, 
ponovo ih ponuka neka se presele u Kafarnaum, i nakon oko pola sata, napusti grad 


u smjeru Kafarnauma. 


Ništa nije bilo smješnije za vidjeti od zbunjenosti i strke Farizeja, kada iznenada 
shvatiše da Isusa nema, da nije među njima. Povikaše: 'Stoj! Gdje je? Stoj!' Svjetina 
dođe strčavši natrag, a još se drugi Farizeji naguravaše straga, pa uski puteljak 
postade prizor zbrke i galame. Vodili su jedan drugoga, vikali su i međusobno se 
svađali, trčali do svih gudura i spilja, gurajući unutra svoje baklje, ne bi li pronašli 
Isusa. Dobro su se namučili u svojoj jalovoj potrazi, pa su jedan drugoga optuživali 
što je Isus nestao. Otkad je Isus otišao, još se dugo nije povratio mir, pa postaviše 
straže po i okolo cijele planine. Vraćajući se u grad, Farizeji rekoše: 'Sad smo vidjeli 
što je on - čarobnjak. Đavao mu je pomogao da pobjegne. Uskoro će se opet pojaviti 


u nekom drugom mjestu, a svi će oko njega biti zbunjeni.' 


Neposredno prije završetka Šabata, Isus je naredio svojim učenicima da napuste 
Nazaret, i da ga sačekaju na određenom mjestu, na putu koji vodi u Tariheju. 
Saturnin i drugi učenici iz Kafarnauma su primili drugačije upute. Svi su susreli Isusa 
u zoru, pa se svi zajedno malo odmoriše u jednoj zaklonjenoj dolinici. Saturnin je sa 


sobom donio malo kruha i meda. 


Isus im ispriča što se dogodilo u Nazaretu, naloži im da budu mirni i poslušni, da ne 
bi došli u sukob zbog njegove nauke i tako izazivali preveliko uzbuđenje među 
narodom drugih gradova. 

Tad krenuše sporednom rutom kroz doline, pa prođoše gradove idući duž Jordana 
počevši od Galilejskog jezera. Jedan veliki utvrđeni grad je ležao na južnoj strani 
poluotoka koji se usijecao u jezero, nedaleko od izlaza Jordana iz jezera. Do njega je 
vodila velika brana i most. Između grada i jezera bijaše blaga uzvisina, prekrita 
raslinjem. Grad se zvao Tariheja. 


6. Isus liječi gubavce u Tariheji. Isus poučava učenike usporedbama 


Isus nije ulazio u grad. Išao je sporednim putem, pa dođe do južnog gradskog zida, 
nedaleko od gradskih vrata. Na vanjskoj strani zida bijaše red kolibica, u kojima su 
boravili gubavci. Dok im se tako Isus približavao, reče učenicima: 'Ostanite malo 
podalje od gubavaca, pa ih pozovite da iziđu. Recite im da me slijede, a ja ću ih 
očistiti! Kad iziđu van, ostanite na izvjesnoj udaljenosti da ih ne uplašite i da se ne 
zarazite. Osim toga ne govorite nikome što ste vidjeli, jer sjetite se bijesa 
Nazarećana. Nikoga ne smijete sablazniti.' Dok su učenici zvali gubavce, Isus nastavi 


ići malo prema Jordanu. 


'Iziđite i slijedite Proroka iz Nazareta! On će vam pomoći!' Kad su učenici vidjeli jadne 
patnike kako izlaze iz koliba, požuriše i oni. Isus skrenu s puta koji je vodio u grad, 
pa polako pođe prema regiji oko rijeke Jordan. Pet je muškaraca razne dobi 
odgovorilo na učenički poziv i krenulo iz koliba. Bili su obučeni u bijele haljine, duge i 


široke, bez pojasa. Na glavi su nosili crnu kapuljaču koja im je padala preko lica, a 


imala je rupe za gledanje. U koloni su slijedili Isusa, sve do pustog mjesta gdje se 
Isus zaustavio. 

Tamo se prvo baciše nice pred Isusove noge i poljubiše skut njegove haljine. Isus 
položi ruke na gubavčevu glavu, blagoslovi ga, i naloži mu da stane ustranu. Tako je 
isto učinio i ostaloj četvorici. Oni tad skinuše svoje maske, otkriše ruke, a kraste od 
gube otpadoše. Isus ih upozori na grijehe kojima su na sebe doveli bolest, reče im 
kako bi se trebali vladati i zapovijedi da nikome ne govore o tome kako ih je izliječio. 
Ali oni odgovoriše: "Gospodine, tako si iznenada došao k nama! Toliko dugo smo ti se 
nadali, toliko čeznuli za tobom, nikoga nismo imali kome bismo rekli svoju mizeriju, 
nikoga tko bi te k nama doveo! Kako si onda Gospodine, tako neočekivano došao k 
nama? Kako da onda suzdržimo svoju radost? Kako da šutimo zbog ovoga tvog 


čuda?" 


Isus ponovi da moraju šutjeti sve dok ne ispune Zakon. Trebaju se pokazati 
svećenicima kako bi oni mogli vidjeti da su se očistili, prinijeti propisane žrtve, obaviti 
propisana čišćenja, i tek tada mogu svima reći na koji su se način očistili. Na ove 
riječi njih petorica opet padoše nice pred Isusa, zahvaljujući mu, pa se vratiše do 
svojih koliba. 


Isus nastavi prema Jordanu. Tamo se opet nađe s učenicima. Ovih pet gubavaca ne 
bijahu baš skroz ograđeni. Oko njih bijaše označeni prostor, izvan kojega nisu smjeli 
izlaziti. Nitko im nije smio prilaziti, i samo su s udaljenosti mogli komunicirati sa 
zdravim ljudima. Hranu su im dostavljali na određeno mjesto. Hrana je bila u 
pletenim posudama od šiblja, koje su se koristile samo jednom. Gubavci bi ih slomili i 
naložili. Svaki put im je donijeto novo pleteno posuđe s hranom. Inače takvo posuđe 
bijaše male vrijednosti. 


Isus je išao s učenicima prema Jordanu. Put je vodio kroz predivne vrtove i gajeve, 
na jednom se usamljenom mjestu odmoriše i malo okrijepiše. Rijeku su prešli malim 
čamcem. Takvi su čamci bili posvuda po obali rijeke, radi prijevoza putnika. Putnici su 
ih mogli slobodno koristiti. Radnici koji su živjeli na raznim udaljenostima duž obale 


rijeke, vidjeli su da su čamci vraćeni tamo gdje pripadaju. 


Isus s četvoricom učenika nije išao skroz blizu jezera, nego nekako više na istok, 
prema gradu Gileadu. Ta četvorica bijahu Parmenas iz Nazareta, Saturnin i dva brata. 
Jedan se zvao Tarzis, a drugi Aristobul. Tarzis je poslije postao biskup Atene. 
Aristobul se poslije pridružio Barnabi. Čula sam riječ 'braća', ali on je bio njegov samo 
duhovni brat. Puno je putovao s Pavlom i Barnabom, a mislim da je postao biskupom 


Britanije. (Opaska: Dorotej piše Betanije u - Das Leben Jesu) 


Lazar je tu dvojicu braće doveo k Isusu. Bili su stranci, mislim Grci, čiji se otac poslije 
naselio u Jeruzalemu. Bili su trgovci brodovljem. Neki njihovi robovi, ili sluge, kad su 
putovali s karavanama sa svojim natovarenim devama, došli su i čuli Ivanovo 
propovijedanje, pa ih je Ivan i krstio. Oni su to prenijeli roditeljima ove dvojice 
mladića, i tako su oni čuli za Ivana i Isusa. 

Roditelji sami pođoše k Ivanu i povedoše svoje sinove sa sobom, pa i otac i sinovi 
bijahu kršteni i obrezani. Nakon toga se cijela obitelj preselila u Jeruzalem. Imali su 
novaca, ali su poslije sve svoje imanje stavili na raspolaganje, radi rasta Zajednice 
kršćana. Oba su mladića bili visoki, tamnije puti, pametni, oba dobro i učtivo 
odgojena. Bijahu to zgodni momci, aktivni i vješti u pravljenju raznih stvari, čineći 


sva putovanja mnogo ugodnijim. 


Neka rječica je natapala okolinu po kojoj je sad Isus išao, a i nju je pregazio na 
izvjesnom mjestu. Nekoć je jednom i prorok Ilija bio u ovim krajevima. Isus se toga 
prisjetio, i cijelo vrijeme putovanja je tumačio učenicima u jednostavnim slikama 
uzetih iz prirode i života. Učenici su ga ispitivali o svemu onome što mu se dogodilo u 
Seforisu i Nazaretu. On im progovori o braku u svezi rasprave koju je vodio s 
Farizejima Seforisa, o pitanju rastave braka. Rastava je dana po Mojsiju samo radi 


barbarskog, grešnog naroda. 


Učenici ga ispitivaše i o prijekorima Nazarećana, da nije pokazao ljubavi prema 
svojim sugrađanima, u svome vlastitom gradu, koji bi mu trebao bito najdraži i 
najprisniji, nije učinio nijedno izlječenje. Upitaše ga zar ne bi čovjek morao gledati 


svoje sugrađane kao bližnje. Tad im Isus nadugačko ispriča o ljubavi prema 


bližnjima, navodeći im razne primjere, koje je izvlačio iz raznih perioda ljudskog 


življenja u svijetu. 


Dugo su tako putovali, a pokazivao im je prstom i mjesta kraj kojih su prolazili, 
govoreći im što se u pojedinim mjestima najviše proizvodi. Govorio je i o onima koji 
će ga slijediti. Reče, oni će napustiti oca i majku, a opet će poštivati četvrtu 
zapovijed. Svoj rodni grad moraju tretirati kao što je on tretirao Nazaret, ako tako 
zasluže sugrađani, a opet moraju prakticirati i ljubav prema bližnjemu. Bog, njihov 
Nebeski Otac, i On koga je Bog poslao, imaju za prvi cilj, ljubav. Tad Isus progovori o 
ljubavi prema bližnjemu onako kako je svijet shvaća, kao i carinici Galada (upravo su 
tad prolazili kraj toga grada), koji vole one koji im plaćaju najviše poreze. Tad im 
poslije pokaza Dalmanutu, koja je ležala nalijevo, pa reče: 'Ovi šatordžije i izrađivači 
tepiha, vole kao svoje bližnje, one koji kupuju najviše šatora i tepiha, a svoju vlastitu 


sirotinju ostavljaju bez krova nad glavom.' 


Tad napravi usporedbu s izrađivačima sandala, koji imaju sličnosti s bezvrijednom 
znatiželjom Nazarećana. Isus reče: 'Nisam trebao njihovo poštovanje, koje su oni 
inače odjenuli u lijepe boje, baš kao raznobojne sandale u postolarskoj radionici, a 
koje će se opet otrcati pod stopalima u blatu i prašini.' Tad im opet pokaza neki grad, 
pa reče: 'Oni su kao izrađivači sandala u onom gradu. Ozlojeđuju i ponižavaju svoju 
djecu, tako da su ona prisiljena otići od njih u svijet. Ali kad među strancima nauče 
novi način izrade lijepih, zelenih sandala, njihovi ih sugrađani zovu natrag, ali samo 
stoga da bi vidjeli njihov način rada. Onda se hvastaju novim modernim artiklima, 
koji ih baš kao i slava privlače, a uskoro će biti otrcani pod nogama.' Tad Isus postavi 
pitanja: 'Recimo da neki putnik razdere jednu od svojih sandala, pa ode k postolaru 
da kupi samo jednu. Hoće li mu postolar odmah ponuditi i drugu?' Na ovaj je način 


Isus tumačio i povlačio paralele s ribarima, arhitektima i raznim drugim zanimanjima. 


Učenici ga ispitivali gdje će se stalno nastaniti, da li će izgraditi kuću u Kafarnaumu. 
On reče da neće graditi na pijesku, pa im spomenu neki drugi grad koji će morati 
utemeljiti. Nisam dobro razumjela razgovor između Isusa i učenika, kada su hodali, 


ali kad bi sjeli sve bih bolje i jasnije čula. Međutim sjećam se dobro kad je Isus 


izrazio želju da ima mali čamac, tako da može ploviti po jezeru i ići u razne obalne 


gradove. Želio je poučavati na vodi, kao i na kopnu. 


Sad su išli kroz krajeve Galada. Abraham i Lot su ovdje kratko bili, i čak su i u tom 
ranom periodu, podijelili zemlju među sobom. Isus se dotakao i te činjenice. Rekao je 
učenicima da bi izbjegli skandaliziranje bilo koga, ne bi trebali govoriti o gubavcima 
koje je on nedavno očistio. Reče im da posebno sada budu mirni i da ne izazivaju 
nigdje preveliko uzbuđenje, jer su Nazarećani sigurno uzbunili cijeli narod i tako 
proširili mržnju. Reče im da će na Subotnji dan opet poučavati u Kafarnaumu. Tamo 
će zasigurno imati priliku vidjeti na djelu ljubav prema bližnjemu, kao i zahvalnost 
ljudi, jer će ovaj put dobrodošlica prema njemu, biti zasigurno drugačija od one koju 


je dobio, kada je izliječio stotnikova sina. 


Morali su ići još nekoliko sati po zakrivljenoj obali jezera k sjeveroistoku, da bi došli 
do grada Galada, južno od Gamala. Kao i većina naroda ovoga kraja, ljudi su bili 
uglavnom pogani i Židovi. Učenici su bili raspoloženi za ući u grad. Ali Isus im reče da 
ako odu k mjesnim Židovima, ovi ih neće dobro dočekati, niti će im išta dati. A, ako 
odu poganima, Židovi će se sablazniti, a Njega će oklevetati. Isus je prorekao 


potpuno uništenje grada, rekavši da u njemu caruje nepravda. 


Učenici su razgovarali s nekim Agabusom, prorokom koji je živio u doba Argoba, 
grada te regije. Već dugo on ima brojne vizije o Isusu i njegovu djelovanju, a 
nedavno je izrekao i neka proroštva o Isusu. Poslije se Agabus pridružio učenicima. 
Isus je rekao učenicima da je Agabus sin nekih roditelja Herodovaca, koji su ga 
odgajali u pogreškama njihove sekte, ali poslije ih je napustio. Isus je nazvao tu 


sektu lijepo okrečenim grobovima, punih truleži. 


Herodovci su bili brojna sekta na zapadnoj strani rijeke Jordan, u Pereji, Trahonidiji i 
posebno u Itureji. Živjeli su skroz zasebno, a imali su neku vrstu misteriozne 
organizacije, po kojoj su tajno pomagali jedni drugima. Mnoga im je sirotinja prišla, i 
odmah je zadobila i pomoć. Ovi su Herodovci izvana bili veliki obdržavatelji pravila 


propisanih od Farizeja. U tajnosti su tvrdili da oslobađaju Judeju od rimskog jarma, a 


očito su bili jako privrženi Herodu. Oni su bili nešto kao današnji Slobodni zidari 
(Masoni). Iz Isusovih sam riječi razumjela da su se samo pravili vrlo svetima i 


velikodušnima, ali su u stvarnosti bili licemjeri. 


Isus s učenicima ostade na izvjesnoj udaljenosti od grada Galada, u jednom gostinjcu 
kojeg su držali carinici. U to vrijeme ih je tamo bio popriličan broj, jer su im pogani 
plaćali poreze na uvezenu robu. Pravili su se da ne poznaju Isusa, pa im se on nije ni 
obraćao. Isus je međutim poučavao o skorom dolasku Kraljevstva, i o Ocu koji je 
poslao svoga sina u vinograd. Dao im vrlo jasno do znanja da je on taj Sin, dodavši 


da je svatko tko čini Njegovu volju Očevo dijete. Ali ove ih riječi ozlojediše. 


Isus ih je nagovarao na krštenje. Mnogi su se obratili. Pitali su da li se moraju krstiti 
kod Ivanovih učenika ili ne. Isus odgovori da bi trebali strpljivo sačekati sve dok 
njegovi vlastiti učenici ne budu krštavali u ovim krajevima. Učenici su također pitali 
svog Učitelja, je li njegovo krštenje drugačije od Ivanova, jer su oni primili krštenje 


od Ivana. Isus im objasni razliku, nazvavši Ivanovo krštenje pokorom. 


U Isusovim poučavanjima carinika, bijaše nešto i o Svetom Trojstvu, nešto o Ocu, 
Sinu i Duhu Svetom u Jedinstvu, premda izraženo u drugačijim terminima. Učenici 


nisu bili uopće rezervirani s ovim carinicima. 


Pošto je Isus, kad je bio u Nazaretu, odsjeo kod Esena, pa je na taj način navukao 
prijekor Farizeja, učenici ga upitaše o toj sekti. Čula sam Isusa kako odgovara s 
rečenicama punih hvale, premda u upitnoj formi. Spomenuvši razne načine u kojima 
se pravda i očinska ljubav mogu očitovati, poslije svake rečenice bi Isus pitao: 'Zar 


Eseni ne rade ovako? Zar Eseni ne rade onako?" itd. 


Blizu Galada bijahu neki opsjednuti koji su lutali po pustim krajevima oko grada, pa 
počeše vikati za Isusom. Bili su potpuno zapušteni. Pljačkali su i ubijali svakoga tko bi 
im došao u ruke. Isus se okrenu i pogleda ih, pa ih blagoslovi iz daljine. Oni odmah 
prestadoše bjesnjeti, bijahu oslobođeni od zla duha, pa požuriše za Isusom, a kad ga 


stigoše, padoše mu pred noge. Isus ih nagovaraše na pokoru i krštenje, premda im 


reče neka strpljivo čekaju krštenje, kada njegovi učenici budu krštavali u Enonu. Kraj 


oko Galada je bio stjenovit, bijel i pust. 


Isus i učenici otiđoše odavde preko planine na jug gdje je ležala Gamala, idući 
sjeverozapadno prema jezeru. Prođoše kraj Geraze koja je bila oko sat vremena 
udaljena, a ležala je između dvije planinske kosine. U blizini bijaše neka vrsta 
baruštine koju je pravio neki potok, čije su vode plavile, a kroz neku guduru sve se 


ulijevao u jezero. 


Isus opisa učenicima neke činjenice povezane s ovim mjestom. Jednom je narod 
Geraze ismijavao nekog Proroka, radi njegova jadna izgleda, na što im on reče: 
'Čujte, o vi koji se smijete mojoj nesreći! Vaša će djeca ostati nepokorna, kad Jedan 
veći od mene bude poučavao i liječio na ovome mjestu. Zbog gubitka svojih nečistih 
krda, nećete se radovati spasenju koje vam je ponuđeno.' Ovo se proroštvo odnosilo 


na Isusa Krista i istjerivanje sotone u krdo svinja. 


Isus reče učenicima što će ga čekati u Kafarnaumu, te kako su Farizeji Seforisa, 
razjareni njegovim učenjem o razvodu, poslali svoje emisare do Jeruzalema. Pridružili 
su im se Nazarećani sa svojim žalbama. Sad su cijele trupe Farizeja iz Jeruzalema, 
Nazareta i Seforisa raspršene po Kafarnaumu, gdje ga očekuju kako bi s njim 


raspravljali. 


Baš taj tren, ugledaše nekoliko velikih karavana pogana s mulama i volovima. Volovi 
su bili veliki, velikih žvala, širokih masivnih rogova, a hodali su spuštene glave. Bile 
su to trgovačke karavane, koje su išle iz Sirije u Egipat. Došle su ovamo u krajeve 
Geraze djelomično s brodovima, a djelomično preko mosta na rijeci Jordan, malo 
poviše od grada. Mnogi od njih bijahu ljudi koji su se pridružili karavani, da bi čuli 
Proroka. Jedna je skupina očekivala Isusa kako bi saznala, hoće li Prorok poučavati u 
Kafarnaumu. Ali Isus im reče da sad ne idu u Kafarnaum, nego da se ulogore na 
kosini planine sjeverno od Geraze, gdje će Prorok uskoro ići. Nešto je bilo u Isusovu 
tonu i načinu kako je to rekao, da su oni pitali: 'Učitelju, zar si i ti Prorok?' Isusov 


pogled je u njima podigao sumnju, je li on ili nije Prorok, kojega toliko traže. 


Kad Isus s učenicima uđe u gostinjac van grada, kako bi tamo prespavao, gomila 
pogana i putnika bijaše toliko velika, da je odlučio odmah otići, ali su učenici ostali s 


poganima, pričajući im o Proroku i poučavajući ih. 


Geraza je ležala na nizbrdici doline, oko sat i pol udaljena od jezera. Bila je veća i 
čišća od Kafarnauma, i kao svi gradovi toga područja, imaše pomiješano 
stanovništvo, pogane i Židove. Pogani su imali svoje vlastite hramove. Židovi su bili 
siromašniji i ugnjetavaniji dio građanstva, premda su imali sinagogu i rabina. U gradu 
je bilo mnogo posla, a trgovina je cvjetala, jer su karavane iz Sirije i Azije prolazile 
kroz Gerazu, dok su išle za Egipat. Pred gradskim vratima sam vidjela dugačku 
građevinu, skoro sedam i pol minuta dugu, gdje su se pravile duge željezne šipke i 
cijevi. Šipke su bile plosnate, a onda su ih savijali u razne kružne oblike. Izrađivali su 
i olovne cijevi. Peći s kojima su radili nisu ložili na drva, nego nekom vrstom crne 


mase, koju su kopali u zemlji. Željezo koje su koristili dolazilo je iz Argoba. 


Pogani iz karavane su kampirali na sjevernoj strani van grada, a ustvari na južnoj 
strani planine. Na to mjesto su došli i neki građani pogani, kao i neki Židovi, ali su oni 
zasebno stajali. Pogani su bili drugačije odjeveni od Židova, tunike im sezale do ispod 
lista noge. Neki mora da su bili bogati, jer sam vidjela žene urešenih kosa s biserima, 
kao nekom kapom. Neke su to nosile na glavi, iznad vela, ukrašene košaricama malih 


perli. 


Isus je silazio niz kosinu planine, a dok je išao, poučavao je mnoštvo. Dolazio je do 
njih ovdje - ondje, a ponekad bi zastajao, održavajući razgovor s putnicima. Nekima 
se obratio s pitanjima, a onda bi sam odgovorio značajnim riječima pouke. Na 
primjer, pitao bi: 'Odakle si? Što te nagnalo da poduzmeš ovo putovanje? Što 
očekuješ od Proroka?', a onda bi ih poučio što moraju postati, da bi sudjelovali u 
spasenju. Reče: 'Blaženi oni koji su krenuli na ovaj dugi i teški put samo radi 


spasenja! Ali, jao onima kojima se spasenje pruža, a oni ga odbijaju!" 


Isus je objašnjavao proroštva Proroka o Mesiji i o pozivu pogana, rekavši im o Tri 
Kralja (koje su inače ovi ljudi poznavali), kao i o njihovom putu radi poslušnosti 


spasenju. 


U karavani je bilo i nekih ljudi koji su bili iz kraja i grada odakle je došao izaslanik 
kralja Abgarusa iz Edese, a na svom povratnom putu s Isusovom slikom i pismom, 
preko noći je odsjeo kraj neke ciglane. 

Isus ovdje nije izliječio niti jednoga bolesnika. Stranci su većinom bili dobro 
raspoloženi za Isusa, ali među njima bijahu i neki koji su žalili što su poduzeli toliki 
put. Oni su očekivali čuti nešto posebno od Proroka, nešto što više laska njihovim 


ušima. 


Nakon ovih pouka, u kojima je koristio mnoge usporedbe, Isus ode sa svoja četiri 
učenika do dina s nekim židovskim pismoznancem, Farizejom. On je stanovao van 
grada. Pozvao je Isusa da bude njegov gost, premda mu je ponos zabranjivao da se 
pojavljuje na poukama davanim za pogane. 

Tamo je za stolom već sjedilo nekoliko drugih Farizeja iz grada. Primili su Isusa 
prijateljski, međutim to je bila samo gluma, jer su bili licemjeri. Za vrijeme večere, 
dogodilo se nešto, što je Isusu dalo mogućnost za izreći im istinu. Jedan sluga 
poganin, ili rob, postavi na stol prekrasnu raznobojnu zdjelu s aranžmanom od 
raznog perja i cvijeća. Jedan od gostiju prosvjedova. Bilo je nešto, reče on, nečisto 
na zdjeli, pa odgurnu jadnog slugu, nazvavši ga pogrdnim imenima, postavivši ga 


zadnjim među svim slugama. 


Isus reče: 'Nije zdjela, nego što je u zdjeli, to je puno nečistoće.' Gospodar kuće 
odgovori: "Griješiš. Ovo je meso potpuno čisto i vrlo skupo.' Isus odgovori nekako 
slično ovome: 'Oni su istinski nečisti! Oni su ništa drugo do li sjetilni užitci, 
napravljeni od krvi i znoja, od suza udovica, siročadi i nejakih.' 

Tad im Isus očita oštar ukor radi njihova ponašanja, njihova rasipništva, izobilja i 
licemjerja. Oni postadoše razjareni, ali ništa ne odgovoriše. Napuste kuću, 


ostavljajući Isusa samog s domaćinom. On je bio blag i vrlo raspoložen prema Isusu, 


ali sve je to bilo licemjerno. Na ovaj se način nadao uhvatiti ga u neku zamku, nešto 


o čemu bi napokon imao izvijestiti protiv njega, izaslanicima u Kafarnaumu. 


Predvečer je na planini Isus ponovo poučavao pogane. Kad ga upitaše trebaju li se 
krstiti kod Ivana, a izraziše i želju da se nastane u Palestini, Isus ih savjetova neka 
odgode krštenje dok ne budu bolje poučeni. Osim toga im reče da idu duž rijeke 
Jordan sve do gornje Galileje, u regiju Adame, gdje će naći dobre ljude i pogane već 


poučene, a tamo će i on sam opet doći poučavati. 


Bilo je već mrak i Isus je poučavao pod svjetlom baklji. Kad su pouke završile, 
napusti slušatelje i ode do obale jezera, dolje do mjesta gdje su Petrovi ljudi već 
čekali na njega u čamcu. Bila je već kasna večer. Tri su mornara zapalila svjetla i 
odjedrila oko sat i pol dolje do Betsaide-Julije. Petar i Andrija su uz pomoć svojih 
slugu napravili posebni mali čamac za Isusa, u kojem je inače Isus prelazio jezero. 
Oni ne bijahu samo mornari i ribari, nego i graditelji brodova. Petar je posjedovao tri 
lađe, jedna od njih bijaše vrlo velika, dugačka kao kuća. 

Isusov mali čamac je mogao primiti oko 10 ljudi. Bio je ovalna oblika, kao jaje. Na 
pramcu je bilo neko ograđeno mjesto za spremanje hrane i za akomodaciju kod 
pranja nogu. U centru se uzdizao jarbol s poprečnim gredama, radi stabilnosti lađe. 
Na i oko motki bijahu jedra. Oko jarbola su bila poredana sjedala. Isus je često 


poučavao s ove male lađe, a koristio ju je i za prelazak preko jezera. 


Veće lađe su oko jarbola imale kao neke terase ili galerije, stepenasto jednu iznad 
druge. Lađe su bile opremljene jedrima, koja su se mogli spustiti i tako napraviti 
zasebne prostore, ograđene kao ćelije. Na drugoj strani lađe bijahu plutajuće škrinje 
ili burad, koje su sprječavale prevrtanje broda u oluji. One su se mogle napuniti ili 
isprazniti vodom, ovisi koji bi gaz koristili, plitki ili duboki. Ponekad su u njima držali 
ulovljenu ribu. Na drugom kraju lađe bijahu pomične daske koje su služile za silazak 
na obalu ili prelazak na drugu lađu, ili prilazak mrežama. Kada lađe nisu korištene za 
ribolov, bile su spremne za prijevoz karavana i putnika namjernika preko jezera. 
Mornari i sluge na lađama uglavnom bijahu poganski robovi. Petar je imao nekoliko 
takvih slugu. 


7. Isus u Petrovoj kući. Mjere poduzete od strane Farizeja. Izlječenja 


Isus je pristao u Betsaidi, nedaleko kuće gubavaca, gdje su Petar, Andrija, Ivan, 
Jakov stariji, Jakov mlađi i Filip čekali njegov dolazak. Isus nije s njima prošao kroz 
Betsaidu, nego je išao prečicom, preko visoravni do Petrove kuće, koja je bila u 
dolini, između Betsaide i Kafarnauma, gdje su bile okupljene Marija i druge žene. 
Petrova je punica ležala u postelji bolesna. Isus je došao posjetiti je, ali je još nije 


izliječio. 


Oprali su Učitelju noge, pa svi posjedaše blagovati, a razgovor skrenu uglavnom na 
temu o najpopularnijim školama u Judeji i Jeruzalemu, odakle su 15 Farizeja bili 


poslani u Kafarnaum, kako bi pratili Isusovo djelovanje. 


Iz najvećih mjesta poslali su po dvojicu, a iz Seforisa samo jednoga. Iz Nazareta je 
došao mladić koji je već nekoliko puta molio Isusa da ga primi među svoje učenike, a 
kojega je Isus opet odbio, kad je onomad bio zadnji put u svom zavičajnom gradu. 


Poslije se taj mladić oženio, a sad je bio imenovan zapisničarom komisije. 


Isus reče učenicima: 'Gle, za koga ste posredovali! On je želio biti mojim učenikom, a 
sad je pak došao iznositi laži protiv mene!' Ovaj se je mladić želio pridružiti učenicima 
samo iz motiva ponosa, a kad mu to ne bijaše dopušteno, pridružio se Isusovim 
neprijateljima. Farizeji su formirali komisiju i ovlastili je da neko vrijeme ostane u 


Kafarnaumu. 


Oni koji bi došli u paru, jedan od njih bi se vraćao kako bi izvještavao, dok bi drugi 
ostajao špijunirati Isusa. Već su unaprijed održali sastanak, na kojem su se stotnik 
Zorobabel, sin i otac, morali pojaviti i iznijeti svjedočanstvo. Ispitivali su ih o 
ozdravljenju dječaka i o Isusovoj nauci. Farizeji nisu mogli zanijekati ozdravljenje, niti 
naći nešto protivno u nauci, pa ipak se nisu mogli pomiriti s onim što se dogodilo. Bili 
su ljuti, jer Isus nije studirao nauke kod njih. Pronašli su mu manu u činjenici 


Njegova česta druženja s običnim svijetom, kao što su Eseni, ribari, carinici i 


grješnici. Bili su srditi, kako se On usuđuje poučavati bez dobivanja misije iz 
Jeruzalema, od Sinedrija. Bili su uvrijeđeni, kako Isus od njih ne pita savjeta i pouke. 
Nisu mogli podnijeti, da Isus nije ni Farizej ni Saducej, a poučava među Samarijcima i 
liječi na Šabat. Ukratko, bili su bijesni na pomisao, da ako mu priznaju kako ima 
pravo, onda će sami sebe pogaziti, tj. priznati da rade krivo. Mladić iz Nazareta bijaše 


žestok neprijatelj Samarijaca, koje je inače progonio na razne načine. 


Isusovi rođaci i prijatelji nisu htjeli da Isus poučava u Kafarnaumu na Šabat. Čak je i 
njegova Majka bilo vrlo zabrinuta, pa je izrazila mišljenje, da bi za njega bilo puno 
bolje da ode na drugu stranu jezera. Na takve primjedbe, Isus se okrenu ustranu, s 
nekoliko kratkih riječi, bez objašnjavanja istih. 


Tad je u Betsaidi i Kafarnaumu bilo ogromno mnoštvo bolesnika, pogana i Židova. 
Ovdje ga je i sad očekivalo nekoliko grupa putnika, koje je Isus prije sreo na drugoj 
strani jezera. Blizu Betsaide bijahu veliki otvoreni gostinjci-sjenice, prekriti trstikom, 
neki za pogane, a neki za Židove. Iznad toga mjesta bijahu poganske kupke, a ispod 
bijahu židovske. 


Petar je smjestio brojne bolesne Židove u predvorje svoje kuće. Iduće je jutro tamo 
Isus mnoge ozdravio. Večer prije, Isus je rekao Petru da sutra ne bi trebao ići ribariti, 
nego da mu pomogne loviti ljude, a uskoro će ga pozvati da potpuno napusti ribolov. 
Petar je poslušao, premda ne bez nutarnjeg ogorčenja. On je uvijek mislio da je život 
s Učiteljem previsok iedal za njega, nije ga mogao shvatiti. Vjerovao je u Isusa, vidio 
njegova čudesa, dragovoljno dijelio svoj imetak s drugim učenicima, sve što su 
zahtijevali od njega činio je s voljom, ali ipak, sad se je osjetio nespremnim za takav 
poziv. O sebi je mislio kao o jednostavnom čovjeku, da je nevrijedan, a k tome je 
sebi nadodao nutarnju zabrinutost, radi boljitka svoga posla. 

Ponekad mu je također bilo neprijatno, da se on nađe kao objekt tvrdnji, kao što su: 
'On je samo prosti ribar, pa ipak gledaj ga, kako samo ide za tim Prorokom! A 
njegova je kuća savršeno sklonište za fanatike i zavodnike. Gledaj ga kako samo 
zapušta svoj posao!' Sve je ovo uzrokovalo u Petru borbu, premda je bio pun vjere i 


ljubavi, ali u to vrijeme nije bio toliko oduševljen, toliko revan kao Andrija i drugi 


učenici. Bio je plah i ponizan, zaokupljen svojim svakodnevnim aktivnostima, a u 


svojoj prostodušnosti, više je volio ostati ostavljen u miru, po strani. 


Isus ode iz Petrove kuće preko brda, do sjeverne strane Betsaide. Uz put je bilo 
načičkano puno bolesnika, pogana i Židova, međutim odijeljeni, dok su gubavci bili 
odmaknuti daleko od drugih. Bilo je tamo slijepih, kljastih, gluhih, nijemih, 
paralitičara i izuzetno velik broj Židova bolesnih od vodene bolesti. 

Ceremonija liječenja je bila izvršavana u najvećem redu i ozbiljnosti. Ljudi su ovdje 
bili već dva dana, a domaći učenici, Andrija, Petar i drugi, koje je Isus izabrao kad je 


došao, smještali su bolesnike u ležaljke, odnosili ih u sjenu malih pokrjanjih vrtova. 


Isus je poučavao i ohrabrivao bolesnike koji su bili donašani na nosiljkama ili vođeni, 
smještajući se oko Isusa u grupama. Neki su mu željeli ispovjediti svoje grijehe, a on 
bi otišao s njima ustranu, na usamljenije mjesto. Pred njim bi se bacili na koljena, 
ispovijedajući se i plačući. Među poganima bijahu neki i koji su počinili ubojstvo i 
pljačku putnika. Isus ode do nekih, ostavivši ih nezapaženo da leže neko vrijeme, dok 
se okrenuo drugima. Ali, kad se poslije vratio k njima, uzviknuo je: 'Ustajte! Vaši su 


vam grijesi oprošteni!" 


Među Židovima bijahu preljubnici i lihvari. Kad Isus ugleda u njima dokaze kajanja, 
naloži im pokoru, ponovi neke molitve s njima, položi ruke na njih i izliječi ih. 
Mnogima je zapovjedio da se očiste u kupkama. Nekim poganima je naredio da se 
krste ili da se pridruže svojoj obraćenoj braći u gornjoj Galileji. Grupa za grupom je 


prolazila kraj Isusa, a učenici su ih vodili i ravnali njima. 


Isus je prošao i kroz Betsaidu. Grad je bio pretrpan ljudima, kao da je veliko 
proštenje. Tu je liječio u raznim gostinjcima i duž ulica. Obrok je bio spremljen u 
Andrijinoj kući. Tamo sam vidjela i neku djecu: Petrovu pokćerku i neke druge 
djevojčice od oko desetak godina, dvije druge od osam do deset godina, i Andrijin 
mali sin koji je nosio opasanu žutu tuniku. Tamo je bilo i nekoliko ženskih osoba u 
zrelim godinama. Sve su stajale van kuće na nekoj vrsti natkrivena trijema. 


Razgovarale su o Proroku, pitajući se, hoće li uskoro doći. Nestrpljivo su hodale s 


jednog kraja trijema na drugi, naginjući se da vide, dolazi li Isus. Tu su se okupile da 
bi ga mogle ugledati, i poslije djecu dovesti pod veći red. Napokon Isus prođe, 
okrenu glavu prema njima i dade im svoj blagoslov. 

Opet sam ga vidjela kako ide do Petrove kuće i kako liječi mnoge. Toga je dana 


izliječio oko stotinu ljudi, opraštajući im grijehe i ukazujući im što da ubuduće rade. 


Ponovo sam vidjela Isusa kako izvodi mnoge vrste liječenja na razne načine, a to je 
vjerojatno radio kako bi poučio učenike, kako da i oni to rade, kao i svećenike Crkve, 
sve do kraja svijeta. Svo Isusovo djelovanje, čak i njegove patnje, činile su se 
potpuno ljudskima, potpuno prirodnima. Nije bilo ničega iznenadnoga, nije bilo 
nikakve magične transformacije u izlječenjima koje je izvodio. U njima sam vidjela 
izvjesnu tranziciju iz bolesti do zdravlja, analogno prirodi bolesti i grijesima koji su 
omogućili rast te bolesti. 

Kradomice sam vidjela, da je na onima nad kojima je molio ili na koje je polagao 
ruke, određena mirnoća i unutarnje sabranje koje je trajalo nekoliko trenutaka, a oni 
kad bi ustali, kao da su bili u laganoj nesvjestici. Uzeti bi ustajali bez napora, bacali 
se izliječeni pred Isusove noge, premda im se prava snaga i živost u punoj mjeri 
vraćala tek nakon nekoliko sati ili nekima dana. Vidjela sam neke bolesne od vodene 
bolesti, koji su mogli teturati k Isusu bez ičije pomoći, a opet druge koje su morali 
nositi. Isus je općenito polagao ruke na njihovu glavu i stomak, izrekavši neke riječi, 
nakon čega bi oni odmah ustajali i hodali. Osjećali su se sasvim izliječeni, voda je 


izlazila iz njih u obliku znoja. 


Gubavci koji su odmah bivali izliječeni gubili bi krljušti gube, premda su još uvijek na 
koži ostajali crveni ožiljci. Onima kojima je vraćao vid, govor ili sluh, isprva su osjećali 
nešto čudno radi uporabe tih osjetila. Vidjela sam izliječene i neke izobličene ljude s 
grbom. Boli bi ih napustile, mogli su hodati, ali izobličenost nije odmah nestajala, 
premda je potpuno nestala vrlo skoro. Konvulzije bi liječio trenutno, a temperatura bi 
padala na njegovu riječ, premda pacijenti nisu odmah postajali snažnima i čilima. Bili 
su slični sagnutim biljkama koje su zadobile osvježenje kišom. Opsjednuti bi obično 


pali u kratku nesvjesticu iz koje bi se budili s mirnim izrazom lica, i potpuno nesvjesni 


svega, premda su bili oslobođeni od zloga. Sve je činjeno mirno, tiho i metodično. 


Jedino su za nevjernike i zlobnike Isusova čudesa imala u sebi nešto strašno. 


Pogani koji su bili prisutni kod ovakvih događaja, uglavnom su bili dovedeni od strane 
ljudi koji su već primili krštenje ili slušali Ivanove propovijedi, ili od drugih pogana iz 
gornje Galileje, gdje je Isus već prije poučavao i liječio. Neki su već primili Ivanovo 
krštenje, a neki nisu. Isus im nije naređivao da se moraju obrezati. Kad su ga pitali o 
tome, Isus im progovori o milosrđu, umjerenosti, uzdržljivosti, naredivši im da 
obdržavaju deset Božjih zapovijedi. Usto ih je naučio i neke dijelove molitvi, kao npr. 


zazive iz Očenaša, obećavši im da će im poslati svoje učenike. 


8. Isus poučava i liječi u Kafarnaumu 


Jučer navečer u Betsaidi, na sinagogama i javnim građevinama bijahu podignute 
zastave s uzlovima i trake od voća, radi obilježavanja zadnjeg dana u mjesecu Ab. 
Prvim danom mjeseca Elula započinjao je i Šabat. Sutradan ujutro, nakon što je Isus 
izliječio mnoge Židove u Betsaidi, ode s učenicima do Petrove kuće blizu Kafarnauma. 
Žene su ga slijedile izbližega, a mnoštvo bolesnika ga opet očekivaše. Tamo su bila 
dvojica gluhih muškaraca, u čije je uši Isus utisnuo svoj prst. Dovedoše mu drugu 
dvojicu, koji su jedva mogli hodati, jer su im ruke bile skroz ukočene, a šake 
nateknute. Isus položi ruke na njih i pomoli se. Tad ih zgrabi za ruke i protrese ih 
gore dolje kao ponjavu, a na to postadoše izliječeni. Međutim otekline se nisu odmah 
povukle, nego za par sati poslije. Isus ih nagovaraše da ubuduće koriste ruke za 
slavu Božju, jer je grijehom, na njih došla ta bolest. Isus je mnoge izliječio, a tad 


krene u grad, radi Šabata. 


Mnoštvo je u Kafarnaumu bilo veliko. Opsjednuti su bili pušteni iz svojih 
zatočeništava, te oni trčaše po ulicama i kričaše kako bi susreli Isusa. Isus im 
zapovijedi da budu tiho i oslobodi ih, na što ga oni, na zapanjenje naroda, mirno 


slijediše do sinagoge i tamo slušaše njegove propovijedi. 


Farizeji, a među njima i onih petnaest špijuna iz drugih gradova, sjedili su oko 
Isusove katedre, prisiljeni tretirati ga s poštovanjem i licemjernim respektom. Dadoše 
mu Pisma, a on ih poučavaše iz Izaije 49, da Gospodin nije zaboravio svoga naroda. 

Isus je čitao naglas: 'Ako i žena zaboravi svoje dijete, ipak Gospodin neće zaboraviti 
svoga naroda.' Tad im Isus objašnjavaše iz slijedećih redaka, da sama ljudska 
nestrpljivost ne može odvratiti Gospodina, ne može ga odvratiti da realizira svoje 
namisli milosrđa. Vrijeme o kojem Prorok govori, da su oči Gospodnje uvijek na 
zidinama Siona, upravo se sad obistinjuje, sad bi raskolnici i rušitelji trebali pobjeći, a 


graditelji izvršiti svoju zadaću. 


Gospod će skupiti sve narode da ukrase Njegovo svetište. Tamo će biti toliko dobrih i 
pobožnih duša, toliko dobročinitelja i vođa jadnih naroda, da će besplodna sinagoga 
reći: Tko mi dade toliku djecu? Pogani će se obratiti k Crkvi, kraljevi zemlje će joj 
služiti! Bog Jakovljev će pograbiti od neprijatelja, od pokvarene sinagoge, njenu 
djecu, a ona će kao ubojica staviti ruke na Spasitelja, bjesnjeti jedna na drugu, 
razjarivati jedna drugu (Izaija 50.1). Isus objasni da se ovo odnosi na razorenje 
Jeruzalema, budući neće prihvatiti Kraljevstvo milosti. Bog to zahtijeva, jer se odvojio 
od Svoje sinagoge, jer joj je dao otpusno pismo, jer je prodao Svoj narod! Da, zbog 
njenih grijeha, prodana je! Zbog njenih prijestupa, sinagoga je napuštena! Zvao ju 
je, upozoravao, a nitko se nije odazivao. Ali On je svemogući Bog, On može učiniti da 


nebo i zemlja drhte. Isus je sve ovo pripisivao svome vremenu djelovanja. 


On ukaza da će oni koji su bili odbačeni od strane sinagoge biti odvedeni nastranu. A 
tada, kao da govori o samom sebi, Isus izgovori riječi iz ovog odlomka Izaije: 
"Gospodin mi dade učen jezik, kako bih znao onoga koji je oslabio, podržavati riječju. 
On u zoru Meni otvara svoje uši, kako bi čuo Moje molbe, ništa se tome ne odupire." 
Farizeji držaše ove riječi budalastom samohvalom, premda su bili zadivljeni Isusovim 
propovijedanjem, pa na kraju govoraše jedan drugome: 'Nikad nismo čuli da neki 


Prorok ovako propovijeda!" Ipak su međusobno šaptali i neke zlobne primjedbe. 


Isus nastavi objašnjavati ovaj odlomak: 'Dao sam svoje tijelo krvnicima na udaranje, 


i svoje obraze na šamaranje', aludirajući na progonstva koja je već podnio i koja još 


podnosi. Govorio je o zlostavljanju koje je zadobio u Nazaretu, rekavši: 'Pustite ga, 
onaj koji me optužuje, neka dođe naprijed!' Njegovi će neprijatelji, reče Isus, 
ostarjeti i ustrajati u svojim bezvrijednim i uzaludnim učenjima, a Sud će na kraju 
doći na njih. Pobožni će čuti Njegov glas, dok će nehajni, nemarni i neprosvijetljeni i 
dalje uzaludno zazivati Boga i njemu se nadati. Dan Suda će doći, a oni koji su upalili 
vatru, u njoj će i izgorjeti (Izaija 1). Ovaj je odlomak Isus također pripisao razorenju 
Jeruzalema i židovskog naroda. 

Farizeji nisu rekli ni 'a'. Samo su šutke slušali, očarani njegovim riječima, premda su 


često jedan drugome na uho došaptavali zlobne primjedbe. 


Isus tad nešto objasni iz Mojsija, kao što je uvijek činio u prekidima svojih 
propovijedi, pa nadoda i parabolu, koju je većinom uputio učenicima i bezvjernom 
mladom pisaru iz Nazareta. Parabola je opisivala talent koji se ulagao kako bi se 
dobio dobitak s kamatama, jer je mladi pisar bio uzaludan u svojim zahtjevima. U 
duhu je bio time postiđen, ali nije toga odobravao. Isus opisa parabolu sličnim 


izrazima, premda ne posve istim kao što je to u Evanđelju. 


Ispred sinagoge, kao i po ulicama, Isus ozdravi bolesne, pa nastavi s učenicima do 
Petrove kuće, koja je bila van gradskih vrata. Natanel Kased, Natanel mladoženja, 
kao i Tadej dođoše tamo iz Kane za ovaj Šabat. Tadej je često bio u Kafarnaumu, jer 
je mnogo putovao posvuda po zemlji, prodavajući ribarske mreže, platno za jedra i 
koloture. Te je noći kuća opet bila puna bolesnika, a odvojene od ostalih bijahu neke 
žene koje su patile od krvarenja. Neke potpuno zamotane žene bijahu donijete na 
nosiljkama — krevetima, od strane svojih prijatelja. Bile su blijede i iznurene, a već su 
dugo čeznule za Isusovom pomoći. Ovaj put sam vidjela da je Isus polagao ruke na 
patnike, blagoslovivši ih. Tad je zapovjedio onima na posteljama, neka zbace 
pokrivače i ustanu. Oni poslušaše, međusobno si pomažući. Isus ih nagovaraše na 


dobro i reče da sad idu. Tijekom noći, Isus se povlačio na molitvu. 


Špijunski Farizeji nisu otvoreno govorili u Kafarnaumu o cilju svoje misije, čak je i 
stotnik Zorobabel bio ispitivan u tajnosti. Imali su i viška izlika da bi opravdali svoj 


dolazak: Židovi su imali običaj ići od mjesta do mjesta radi slavljenja Šabata, 


posebno ako je neki slavni pismoznanac dolazio propovijedati. Osim toga, bio je 
običaj da se narod povlači u okolicu Genezareta, kako bi se odmorio od poslova i 


uživao ljepotu i udobnost koje je bilo posvuda u izobilju. 


Sutradan rano, Isus je otišao do Kafarnauma. Tamo je bilo ogromno mnoštvo naroda 
okupljenog ispred sinagoge, a među njima gomile bolesnika, od kojih je Isus mnoge 
izliječio. Kad je ulazio u sinagogu, gdje su Farizeji već bili okupljeni, bijaše tamo i 
nekoliko opsjednutih koji počeše kričati za njim. Posebno je jedan bio najglasniji, 
potrčao je prema Isusu i zavikao: 'Što mi imamo s tobom Isuse Nazarećanine? Došao 
si amo da nas uništiš! Znam da si ti Svetac Božji!" 

Isus zapovijedi demonu da ušuti i da napusti čovjeka. Čovjek se poče razdirati, 
pobježe natrag među kompanjone, ali ga đavao, ispustivši grozan urlik, napusti. Tad 
čovjek postade perfektno miran, pa se baci Isusu pred noge. Mnogi prisutni, a 
posebno su učenici čuli Farizeje kad su rekli, jer su bili sablažnjeni onim što su vidjeli: 


'Kakva je ovo nova nauka? Koji je ovo Učitelj? Ima moć nad nečistim dusima!" 


U sinagogi se tiskalo mnoštvo ljudi, a posvuda oko sinagoge bijaše mnoštvo 
bolesnika, tako da je Isus morao stajati na povišenom mjestu, kako bi se mogao 
vidjeti i čuti od sviju, od ovih iznutra, kao i od onih izvana. Farizeji su stajali uokolo 
njega, iznutra s leđa mu, dok se Isus okrenuo prema dvorištu i obraćao narodu. 
Ponekad bi se okrenuo prema unutrašnjosti sinagoge, pa opet prema dvorištu. 
Trjemovi oko sinagoge bijahu otvoreni, kako bi se moglo smjestiti ogromno mnoštvo 
naroda, jer je narod ispunjao dvorište, ali i ravne krovove građevina oko sinagoge. 
Dolje su bile ćelije i oratoriji rezervirani samo za pokornike i one koji su došli moliti. 


Bilo je i nekih mjesta posebno rezerviranih za bolesnike. 


Isus opet jasno i energično citirao Izaiju, pripisujući sve to sadašnjem vremenu i 
Sebi. Reče, vremena su ispunjena i Kraljevstvo je blizu. Oduvijek su čeznuli za 
ispunjenjem Proroštava, oduvijek su uzdisali za Prorokom, Mesijom, koji će im 
olakšati terete. Ali, kad se On pojavi, neće ga primiti, jer su imali pogrešan stav o 


Njemu. Tad im poče navoditi znakove dolaska Proroka, za čijim dolaskom toliko 


čeznu i mole, ove znakove koje im je upravo čitao iz Pisma u njihovim sinagogama, 


pa im poče objašnjavati da su svi ti znakovi ispunjeni. 


Reče: 'Hromi će hodati, slijepi gledati, gluhi čuti. Zar to nije sve upravo baš sada? Što 
znače ova okupljanja pogana, kako bi čuli propovijedi? Što to opsjednuti izvikuju? 
Zašto se demoni izgone? Zašto izliječeni slave Boga? Zar Me zli ljudi ne progone? Zar 
nisu špijuni svuda oko Mene? Ali, oni će izbaciti i ubiti Sina Gospodara vinograda, a 
kako će onda biti s njima? Ako ne primite spasenje, biti ćete izgubljeni. Ne možete 
spriječiti da se ono dijeli sirotinji, bolesnima, grješnicima, carinicima, pokornicima, 
čak i poganima, svi koji će postati Bogu miliji od vas.' 

Tako je Isus govorio. Još nadoda: 'Taj Ivan kojega su zatvorili, znate da je prorok! 
Idite njemu u zatvor i pitajte ga, za koga je pripremao put i o kome je donio 
svjedočanstvo?' Dok je Isus govorio, bijes se Farizeja povećavao, međusobno se 


došaptavahu i mrmljaše. 


Tijekom Isusove pouke, četiri ugledna čovjeka iz Kafarnauma, bolesna od nečiste 
bolesti, bijahu donijeta do sinagoge od osmorice ljudi, koji su bili manje bolesni od 
njih, a postavili su ih u takav položaj u dvorištu, da ih je Isus mogao vidjeti, a oni su 
mogli čuti njegove propovijedi. Zbog vrste njihove bolesti, bijaše im dozvoljeno ući 
samo na određena vrata, a pošto je gužva bila velika, osmorica polu-invalida ih 
podigoše u posteljama preko zida, i silom si prokrčiše put kroz narod, koji odmah 


ustuknu radi straha od zaraze. 


Kad su Farizeji vidjeli novopridošlice, postadoše gnjevni i počeše bjesnjeti na njih kao 
na javne grješnike, jer pate od tako nečiste bolesti. Galamili su protiv njih, pitajući 
kakav je to nered, da se takvi ljudi propuštaju u njihovu blizinu? Kad su njihove 
primjedbe došle do svijesti naroda i kad postadoše ruglo naroda, siroti ljudi se 
ražalostiše i preplašiše, da ne bi Isus, kad sazna o kojoj se vrsti grijeha radi, odbio 


izliječiti ih. Bijahu puni kajanja, a dugo su čeznuli za Isusovom pomoći. 


Ali, kad Isus ču mrmljanje Farizeja, odmah se okrenu tamo gdje su bolesnici ležali u 
strahu i tjeskobi, obraćajući se narodu u predvorju, bacivši bolesnicima pogled pun 
sućuti i ljubavi, pa im poviče: 'Vaši su vam grijesi oprošteni! 

Na ove riječi siroti ljudi počeše plakati, dok su Farizeji, skroz ogorčeni, mrmljali: 'Kako 
se usuđuje tako govoriti? Kako On može opraštati grijehe!" 

Isus odgovori: 'Pođite tamo sa mnom i vidjeti ćete što ću učiniti! Zašto ste uvrijeđeni 
što činim volju Svoga Oca? Ako se vi ne želite spasiti, ne bi trebali mrmljati protiv 
pokajnika! Ljuti ste zato što liječim na Šabat? Zar ruka Svemogućega ne počiva i na 
Šabatu, čineći dobro i kažnjavajući zlo? Zar On ne hrani gladne, ne liječi bolesne i ne 
dijeli svoje blagoslove i na Šabat? Zar On ne može poslati bolest i na Šabat? Zar On 
ne dopušta da i umrete na Šabat? Ne budite ljuti što Sin čini volju i djela Svoga Oca 


na Šabat!' 


Kad Isus dođe do bolesnika, naredi Farizejima da stanu u red na određenoj 
udaljenosti, te reče: 'Ostanite ovdje, jer su vama ovi ljudi nečisti, ali Meni nisu, 
premda su im grijesi oprošteni! A sad mi recite! Što je teže reći grješniku pokajniku, 


'Grijesi su ti oprošteni' ili reći bolesniku 'Ustani, uzmi svoju postelju i idi?" ' 


Farizeji na to nisu rekli ni riječi. Tad Isus dođe do bolesnika, položi ruke na svakoga 
od njih, izreče nekoliko riječi molitve nad njima, pomože im podići se, pa im 
zapovijedi da daju hvalu Bogu, da ne griješe više i da odnesu svoje postelje. Sva 
četvorica ustadoše. Osmorica koja su ih nosila i koji su i sami bili bolesni, sad 
postadoše skroz uzbuđeni, pa pomagaše jedan drugome da zbace pokrivače u koje 
su bili umotani. Čini se da su oni bili samo malo umorniji i stidljiviji. Postavivši motke 
na svojim posteljama, podigoše ih na ramena, pa sva dvanaestorica prođoše kroz 
uzbuđeni narod, veselo pjevajući pjesmu hvale: 'Slava Gospodinu Bogu Izraelskom! 
Učinio nam je velike stvari. Smilovao se svom narodu i izliječio nas po Svome 


Proroku!' 


Ali, Farizeji su bili puni gnjeva i duboko tvrdokorni, pa požuriše van bez da su 
pozdravili Spasitelja. Sve od Isusa ih je ljutilo: njegova djela i njegov način kako ih je 


izvodio, to što nije tražio njihovo mišljenje, to što nije bio istog svjetonazora, to što 


se nije ustručavao napadati ih, to što ih nije cijenio, njih pravedne, mudre i svete, i 
to što se povezao s ljudima koje su oni prezirali. Imali su tisuće primjedaba na Nj. 
Naime, to što se nije striktno držao činjenica i običaja, povezao se s poganima, 
grješnicima, Samarijcima, da je dao preveliku slobodu svojim učenicima, da nije 
držao do ugleda Farizeja, jednom riječju, sve ih je kod Isusa smetalo. Pa ipak još 
uvijek nisu mogli iznijeti ni jednu valjanu optužbu protiv Njega. Nisu mogli poreći 
Njegovu mudrost i Njegova zapanjujuća čudesa, posebno su bježali kad bi im se 


povećao bijes i ljutnja. 


Kada čovjek analizira Isusov život u detalje, ljudi i svećenici njegova vremena 
izgledaju posve slično današnjima. Kad bi se Isus stvarno vratio na zemlju, danas bi 
od mnogih pismoznanaca-teologa, od mnogih političara, morao izdržati još i gore 
stvari. 


Bolest četvorice nedavno izliječenih bijaše predmet podsmjeha. Zbog svoje bolesti 
bijahu posve iscrpljeni i nepokretni, kao da su imali napad padavice. Druga osmorica 
bijahu samo djelomično šepavi na jednu stranu. Postelje su imale dvije motke s 
postoljem, prekriženi središnji dio, gdje se prostirka od hasure postavljala. Sve 
zajedno se motalo i nosilo sa sobom na ramenima, kao par motki. Bijaše to dirljiv 


prizor - ti ljudi idu kroz mnoštvo, pjevajući! 


9, Isus ozdravlja Petrovu punicu. Velika Petrova poniznost 


Isus je sad bez oklijevanja otišao s učenicima van grada, pa je išao duž planine do 
Petrove kuće u Betsaidi. Učenici su ga požurivali, jer su mislili da Petrova punica 
umire. Njena se bolest jako pogoršala, jer je sad gorila i buncala u groznici. 

Isus ode ravno do njene sobe. Slijedio ga je dio obitelji, mislim da je bila i Petrova kći 
među njima. Isus stade na onu stranu kreveta gdje je bilo bolesničino lice, pa se 
nagne nad krevet, napola stojeći, napola sjedeći, tako da je svoju glavu skroz 
približio njenoj. Isus izreče neke riječi, položi ruku na njenu glavu i prsa. Ona se 
potpuno umiri. Tad Isus stade pred nju, uze je za ruku i podiže je u sjedeći položaj, 
rekavši: 'Dajte joj nešto za piti!" 


Petrova joj kći dade posudu u obliku malog čamca, odakle je ova pila. Isus blagoslovi 
piće i zapovijedi bolesnici da ustane. Ona posluša i ustade sa svog ležaja. Udovi su 
joj bili povezani, a ona je nosila široku spavaćicu. Oslobodivši se povoja, stade na 


pod, zahvali se Gospodinu, a s njome i cijelo njeno kućanstvo. 


Na večeri koja je slijedila ona je posluživala s drugim ženama, potpuno oporavljena. 
Nakon toga, Isus s Petrom, Andrijom, Jakovom, Ivanom i nekolicinom drugih učenika 
ode do Petrove ribarije kraj jezera. Tamo ih je poučavao, govoreći uglavnom o 


činjenici da će uskoro svi oni napustiti svoja sadašnja zanimanja i slijediti ga. 


Petar je postao skroz šutljiv, plah i tjeskoban. Pade na koljena pred Isusa, moleći ga 
da pogleda na njegovu slabost i nehajnost, te da od njega ne traži da on poduzima 
išta važnoga, jer je potpuno nevrijedan, sasvim bezvrijedan i potpuno nesposoban 


poučavati druge. 


Isus odgovori da njegovi učenici ne moraju imati svjetskih kvaliteta, da će Onaj koji 
daje zdravlje bolesnima, providjeti i pomoć, te ih opskrbiti sposobnostima koje im 
zatrebaju. Svi su bili potpuno zadovoljni osim Petra, koji u svojoj jednostavnosti i 
poniznosti, nije mogao shvatiti kako će to biti s njim u budućnosti, da neće biti ribar, 


već učitelj ljudi. 


Međutim ovo još nije bio poziv apostola koji je opisan u Evanđelju. On se još nije 
dogodio. Petar je međutim već dosta velik dio svoga posla prepustio Zebedeju. 
Nakon ove šetnje do jezera, Isus opet ode do Kafarnauma i nađe neuobičajen broj 


bolesnika oko Petrove kuće. Tu izliječi mnoge, a ponovo je poučavao u sinagogi. 


Pošto se mnoštvo naroda stalno povećavalo, Isus se neprimjetno izvuče iz svjetine, 
pa sam ode u divljinu, ali u vrlo ugodnu vrištinu, koja se pružala južno od 
Kafarnauma, od Zorobabelova pansiona do kuća njegovih slugu i radnika. U njoj 
bijahu spilje, grmlje i izvori, brojne ptice i sve vrste pitomih rijetkih životinja. Bila je 


divno uređena za osamu, a pripadala je Zorobabelu. Osim toga, bila je dio toga 


divnog vrta Genezareta, koji je bio dostupan javnom korištenju. Isus je tu sam u 


molitvi proveo noć. Inače su učenici bili bezbrižni radi tih Njegovih odsutnosti. 


Rano sutra ujutro Isus napusti divljinu, ali se nije vratio u Kafarnaum. Naredio je 
Petru i drugim učenicima koji su došli potražiti ga, da pošalju Parmenasa, Saturnina, 
Aristobulusa i Tarzisa na izvjesno mjesto, gdje će ih on čekati, pa će onda otići do 
toplica Betulije. Isus ode oko visoravni na kojoj je ležala Magdala, koju je prošao par 


sati istočno nalijevo. Na južnoj strani ove visoravni bijaše grad Jetebata. 


10. Isus kod toplica Betulije i u Jetebati 


Isprva sam mislila da Isus ide u Genabris, koji je smješten među planinama, oko tri 
sata zapadno od Tiberijade, ali nije išao tamo, nego je išao na sjevernu stranu 
doline, gdje je bio izvor Betuel. Veliko mnoštvo bogatih i uglednih ljudi iz Galileje i 
Judeje imahu tamo posjede, vile i vrtove, u kojima bi boravili u ljetnim mjesecima. 
Na južnoj strani jezera bijaše nizbrdica neke visoravni, na kojoj su bili nizovi kuća i 
tople kupke, koje su pak prema istoku bile toplije. Kupke su imale jedan veliki bazen 
oko kojega su bili privatni apartmani od šatora. U njima bijahu potopljene cijevi, na 
veću ili manju dubinu u vodi, ovisno o uvjerenju kupača. Ovi privatni apartmani 


bijahu povezani s bazenom. 


U okolici toplica bijahu mnogi gostinjci. Cijele sezone mogli ste unajmiti i privatne 
kuće i vrtove, kao i druge potrepštine. Ovo je sve pripadalo gradu Betuliji, a 
uglavnom je korišteno za uzdržavanje toplica. Vode jezera bile su neobično čiste, kao 
staklo, sve do samog dna, koje bijaše popločeno lijepim bijelim kamenjem. Vode su 
dolazile od izvora s istoka, a iz toplica su tekle u dolinu Magdale. Na jezeru su plovile 
lijepe lađice, koje su u daljini izgledale kao patkice. Na sjevernoj strani jezera, ali 
okrenuta prema jugu, bijahu boravišta za smještaj ženskih gostiju u toplicama. 
Njihova šetališta i vrtovi bijahu blizu potoka koji je tekao kroz muški dio. Obje strane 
doline su formirale blagu padinu k jezeru. Sve je bilo prošarano divnim vrtovima, 
šetalištima, sjenovitim avenijama sa širokim krošnjama stabala i drugim predivnim 


zelenilom. Bijaše i divnih livada s vrlo viskom i lijepom travom, voćnjaka, povrtnjaka, 


kao i igrališta i mjesta za jahanje. Pogled je bio stvarno očaravajući - brda i planine, 


sve vrlo plodno, posebno grožđem i voćem. Upravo se sad žela druga žetva u godini. 


Isus je ostao na drugoj strani jezera po kojoj je i došao, a odsjeo je u jednom 
gostinjcu. Ljudi su se ubrzo okupili oko njega, a on ih je poučavao van gostinjca s 
velikom slatkoćom. Među slušateljima bijahu mnoge žene. 

Sutra ujutro sam vidjela brojne lađice kako dolaze preko jezera, tamo gdje su bile 
kupke. Bilo je to izaslanstvo od najuglednijih ljudi koji su došli posjetiti Isusa, kako bi 
ga vratili sa sobom, da opet propovijeda. Isus se poveze s njima preko jezera, pa 
uđe u gostinjac, gdje mu dadoše okrjepu. Na brdu nedaleko gostinjca, Isus je 
poučavao u jutarnjim satima, dok je bilo hladnije, i predvečer pod sjenovitim 


stablima. 


Većina njegovih slušatelja je stajala oko njega, a žene bijahu skupljene zajedno, 
umotane u velove. Vladao je neopisivi red. Ljudi su uglavnom izgledali dobro 
nahranjeni, veseli i raspoloženi. Pošto među njima nije bilo frakcija, nitko se nije 
sustezao javno iskazati svoje osjećaje i privrženost prema Isusu. Bili su zaista 
zaneseni Isusovim propovijedima. Isus ih je poučavao o pročišćavanju vode, o 
jedinstvu, jednakosti, o osjećaju povjerenja koje vlada među njima, o misteriju vode, 
O pranju grijeha, o kupelji krštenja koje je podjeljivao Ivan, o milosrđu i shvaćanju da 
krštenje daje jedinstvo, o obraćenju, itd. 

Isus je koristio predivne izraze i slike iz prirode, iz godišnjih radova, iz voćaka, 
stabala, stada, ukratko, iz svega onoga što su gledali oko sebe. Vidjela sam slušatelje 
kako su poredani u krugove oko Isusa, a vremenom bi zamijenili mjesta s 


novopridošlicama, kojima su i ispričali teme Isusovih zadnjih propovijedi. 


Vidjela sam kako se sporo približavaju neki grbavci. Oni bijahu uglavnom upravitelji i 
časnici. Prepoznala sam ih po uniformama koje su nosili, kada bi obilazili svoje 
garnizone po državi. Za vrijeme njihova boravka u toplicama svi bijahu odjeveni 
slično, ništa ih nije razlikovalo od drugih. Muškarci su nosili fine žute vunene tunike, 
od četiri dijela, jedan prebačen preko drugoga. Donji se motao kao u neke hlače do 


koljena. Neki su bili bosi, dok su drugi imali sandale. Gornji dio tijela su prekrivali 


škapularom koji bijaše sa strana otvoren, a u struku su ga vezali širokim pojasom. 
Ramena su prekrivali posebnim dijelom, koji je sezao do lakata. Glava je bila 


nepokrivena. 


Ljudi su igrali razne igre, borili se malim štapovima, naoružani štitovima od lišća. 
Napadali su jedni druge u redovima, kao i pojedinačno, nastojeći svoga protivnika 
odgurati s njihova mjesta. Nagrade pobjednicima uglavnom bijahu košare voća, koje 
sam vidjela sa strane. Vidjela sam neke kako sviraju u frule od trske. Drugi su imali 
duge i debele cijevi od trske, kroz koje su gledali u daljinu na jezero. Ponekad su 
kroz njih puhali loptice ili male strelice, dok su gađali ribu. Vidjela sam da su ove 
cijevi trske savitljive, mogli su ih smotati u prsten i objesiti na ruku. 

Voće, a osobito grožđe, bijaše istinski divno. Vidjela sam neke najuglednije osobe 


kako donose Isusu najfinije plodove. 


Nastambe za žene bijahu na drugoj strani doline. Ali, njihove kupke bijahu na ovoj 
strani, više istočno i van vidika muškaraca. Na obalama potoka koji se ulijevao u 
jezero, vidjela sam dječake u čamcima, odjevene u bijele vunene tunike, s kormilima 
raznih boja u rukama, prevoze perad raznih vrsta. Voda iz potoka i jezera se odvodila 
do raznih gostinjaca na visoravni, kao i u kupke. Bila je odvođena sustavom kanala 
otkuda se podizala u rezervoare koji su bili na višoj razini, a od njih do drugih, i tako 


dalje. 


Vidjela sam da žene također igraju razne igre na travi. Bile su vrlo dražesno odjevene 
u fine bijele vunene haljine, koje su padale oko njih u brojnim naborima, a bijahu 
dvaput opasane, iznad prsiju i na struku. Široki su se rukavi mogli zavratiti ili spustiti 
pomoću kopči. Na glavi su imale kape ovalnog oblika koji je postepeno padao. Bijahu 
ukrašene svilom ili perjem, tj. bijaše to kao puževa kućica od perja. Vezala se otraga. 
Nisu nosile velove, nego su preko lica imale bijelo prozirno platno, kao polu lepeze, 
koje je sezalo do ispod nosa, a imalo je proreze za oči. Platno se moglo još više 
spustiti, ako su željele da ih zaštiti od sunca, ili su ga mogle potpuno otraga zabaciti. 


Kad bi bile u društvu muškaraca spuštale bi taj prevjes preko lica. 


Betulija je bila smještena na platou planinskog kraja, kamenitog i divljeg. Bila je sat i 
pol južno od jezera. Iznad nje bijaše velik neugledan toranj i mnoge ruinirane zidine i 
tornjevi. Nekoć davno, grad mora da je zauzimao važno mjesto, mora da se prostirao 
mnogo šire i sigurno je bio vrlo dobro utvrđen. Sad su stabla rasla na tim zidinama, a 
zidovi bijahu toliko široki da su po njima kola vozili. Vidjela sam kako posjetitelji kupki 
šetaju po njima. Ovdje je to bilo kad je Judita postala dobrotvorka. Holofernov se 


logor protezao od jezera do gudura Jetebate, oko Dotana, par sati južnije od Betulije. 


I iz grada Jetebate dolazili su posjetitelji u toplice. Oni nisu čekali da čuju Isusove 
pouke, nego su se vraćali u Jetebatu, te širili vijesti o njegovoj prisutnosti u Betuliji. 
Jetebata je bila smještena oko sat i pol na jugoistoku, izgrađena u krilu planina, kao 
u nekoj ogromnoj pećini. Pred njom se uzdizala planina s koje je silazak u grad bio 
preko vrlo dubokih i divljih jaraka. Izgledalo je da je izgrađena u dubokoj spilji, 


planina se nadvila visoko nad njom. 


Sjeverno od ove planine, na oko dva sata, bijaše Magdala, koja je bila na rubu 
duboke doline, okružena avenijama, vrtovima i kulama svih vrsta. Između planine i 
Magdale još uvijek su stajali ostaci kanala nekog akvadukta, kroz čije je lukove 
čovjek mogao gledati daleko u okolicu. Sad je kanal bio obrastao zelenjem i divljom 


lozom. 


Južno od Jetebate bijaše još jedna divlja planina, koja je bila ispresijecana i lijevo i 
desno širokim gudurama i kotlinama. Bijaše to kraj pun prekrasnih skrovišta. U 
Jetebati je bio ogroman broj Herodovaca. U zidinama utvrde imali su tajno mjesto za 
sastanke. Sekta je bila sastavljena od lukavih i pametnih ljudi, a njima je vlado tajni 
superior. Imali su znakove za međusobno prepoznavanje, a šefovi su također mogli 
narediti (premda ne znam kako su to izvodili) koji je član nešto izdao. Bili su tajni 
neprijatelji Rimljanima, radili su u tajnosti na revolucijama, u korist Heroda. U 
stvarnosti su izgledali kao sljedbenici Saduceja, ipak, uistinu su štovali Farizeje, 
misleći na taj način privući obje ove sekte svojim namislima. Oni su uistinu znali da je 
došlo vrijeme za pojavak Mesije, za Kralja Židova, pa su riješili da iskoriste to 


uopćeno vjerovanje. Izvanjski su djelovali kroz motive lukavosti, bili su vrlo pristojni i 


tolerantni, premda su u stvarnosti bili izdajničke guje. Iskreno govoreći, nisu imali 
nikakve vjere ni religije. Ali pod plaštem pobožnosti, radili su na utemeljenju 


nezavisnog kraljevstva ovoga svijeta, a Herod ih je podupirao u njihovim intrigama. 


Kad je sinagoga Jetebate čula o Isusovoj prisutnosti u susjedstvu, poslaše dva 
Herodovca do kupelji Betulije, da vide kakav je taj Isus i da ga pozovu u Jetebatu. 
Isus im međutim nije dao nikakav određen odgovor. Ovdje su došla i sedmorica 
učenika, koji su ga pratili prije par tjedana. Dvojica od njih bijahu Ivanovi učenici, 
neki njegovi rođaci, koji su također bili učenici, a bijahu iz regije Hebrona, a jedan je 
bio rođak iz Donjeg Seforisa. Ti su ga učenici tražili po Galileji, i sad su ga konačno 
pronašli. Tijekom tih dana, vidjela sam Isusa kako povjerljivo razgovara s 


nekolicinom gostiju toplica. Mora da su to bili neki njegovi sljedbenici. 


Kad su se Herodovci vratili u Jetebatu, jedan od njih poče pripremati narod u slučaju 
da Isus dođe u grad. Reče im da će Isus, Prorok iz Nazareta, koji je sad u kupkama 
Betulije, vjerojatno navratiti u grad za Šabat. On je onaj koji je napravio veliku strku 
u Kafarnaumu prošlog Šabata, kao i Šabat prije u Nazaretu. On ih upozori da ne 
budu zavedeni od Isusa, čak da mu ne dozvole dugo pričati, a kad kaže nešto glupo 
ili čudno, neka ga prekidaju mrmljanjima i prigovorima. Tako je narod bio pripremljen 


za Isusov dolazak. 


Isus je u toplicama Betulije održao još jednu divnu i nadahnutu propovijed. Brojni su 
muškarci oko njega formirali krugove, između kojih je on šetao. U pozadini na 
izvjesnoj udaljenosti, stajala je nekolicina plahih šepavih muškaraca, bolesnih od 
kostobolje. Došli su u toplice, ali se nisu još uvijek usuđivali prići Isusu. Isus ponovi 
ono što je jučer i prekjučer naučavao, nagovarajući narod na očišćenje od grijeha. 
Sva su srca bila dirnuta i sklona Isusu. Mnogi su uzvikivali: "Gospode, tko te može 
čuti i oduprijeti se tvojim riječima. 

Isus odgovori: 'Vi ste mnogo čuli o meni, evo sad slušate moje riječi. Što mislite, tko 
sam?' Neki odgovore: "Gospodine, Prorok si! Drugi rekoše: 'Ti si više od Proroka! 


Nijedan Prorok nije poučavao kao ti! Nijedan nije činio stvari koje ti činiš!" 


Ali, drugi su opet šutjeli. Prodrijevši im u misli, Isus pokaza na ove zadnje i reče im: 


'Misli ovih ljudi su jedine istinite.' 


Netko poslije reče: 'Gospodine, ti možeš sve učiniti! Zar nije tako? Kažu da možeš 
oživjeti i mrtvace, tako si oživio Jairovu kći. Je li tako?' Govornik je aludirao na onoga 
Jaira koji je stanovao u gradu nedaleko Gibeje, gdje je Isus u ranijem periodu 
djelovanja poučavao sirotinju i obespravljene stanovnike. Isus odgovori na pitanje, 
odvraćajući mu jednostavno: 'Da!' 

Tad njegov ispitivač nastavi ispitivati zašto je Jair još uvijek ostao na tako jadnom 
mjestu. Na to Isus poče govoriti o izvoru u pustinji, opisujući sličnost s potrebom 


slabih ljudi za jakim vođom. 


Isusovi slušatelji su bili puni povjerenja, pa su ga prostodušno ispitivali. Tad ih Isus 
upita: 'Što vi znate o meni? Što zli ljudi kažu o meni?' Neki rekoše: 'Žale se da ne 
prekidaš svoj rad na Subotnji dan i da u taj dan liječiš bolesne.' Tad Isus, pokazujući 
na malo susjedno polje blizu ribnjaka, gdje su pastirčići čuvali janjce i drugu mladu 
stoku, reče: 'Pogledajte one mlade pastire i njihovu nježnu janjad! Ako neko malo 
janje padne u ribnjak na Subotnji dan i počne blejati za pomoć, neće li i ostala janjad 
stajati oko ribnjaka i blejati žalosno za pomoć. Ali recimo da sin vlasnika stada prolazi 
tuda - recimo da je došao pregledati stada i pašnjak - zar on neće biti taknut 
milosrđem na glas takva janjeta? Zar neće požuriti kako bi ga izvukao iz ribnjaka?' 

Tu svi podigoše ruke kao djeca na vjeronauku i povikaše: 'Da! Da!' Tad Isus pokaza 
na bolesne ljude s kostoboljom kako stoje sa strane, pa reče: 'Pogledajte svoju 
bolesnu braću! Zar da im ne pomognem, ako zatraže moju pomoć u Subotnji dan? 
Zar neće primiti oproštenje svojih grijeha, ako ih oplaču u Subotnji dan? Ako se 
ispovjede na Subotnji dan i zaplaču svome Ocu Nebeskome?' S uzdignutim rukama, 


svi povikaše: 'Da! Da!' 


Tad Isus mahnu bolesnicima s kostoboljom, a oni se polako i teško primicaše k Isusu. 
On im izreče nekoliko riječi da ohrabri njihovu vjeru, malo se pomoli, pa reče: 
"Ispružite ruke!" Oni ispružiše svoje bolne ruke k Isusu. Isus prođe svojim rukama po 


njihovim, ponekad pušući svoj dah u njihove šake, i oni postadoše izliječeni, mogli su 


normalno koristiti udove. Isus im zapovjedi da se okupaju, i upozori ih da prekinu s 
određenim pićima. Oni se baciše nice pred Isusa zahvaljujući mu, dok su okupljeni 


pjevali hvalospjeve hvale i slave. 


Isus sad zaželi otići, ali oni ga moljaše da ostane s njima. Bili su puni ljubavi prema 
Isusu, imali su dobre namjere, bijahu vrlo impresionirani. Isus im reče da sad mora 
nastaviti dalje i ispuniti svoju misiju. Oni ga pratiše dio puta, zajedno s učenicima. On 
ih otpusti s blagoslovom, pa nastavi prema Jetebati, koja je bila oko sat i pol na 
istok. 


Već je bilo popodne kad je Isus stigao u Jetebatu. Opra noge i blagova u jednom 
gostinjcu van grada. Učenici su otišli ispred njega u grad, do nadglednika sinagoge, 
kako bi dobili ključ za svoga Učitelja, koji je želio poučavati. Ljudi su se brzo okupljali 
u skupine, a pismoznanci i Herodovci bijahu puni iščekivanja da ga uhvate u njegovoj 


nauci. 


Kad su zauzeli svoja mjesta u sinagogi, ispitivaše Isusa o skorom dolasku kraljevstva, 
proračunu vremena, ispunjenju tjedana Danijela, i o dolasku Mesije. Isus je 
odgovarao nadugačko, pokazujući da su se proroštva sad ispunila. Također je 
govorio i o Ivanu i njegovim proroštvima, na što oni primijetiše, da ga licemjerno 
upozore, neka bude oprezan što govori u propovijedima, da ne zabacuje židovske 
običaje, te da nauči lekciju iz Ivanova hapšenja! Ono što kaže o ispunjenju vremena 
Danijela, o skorom dolasku Mesije, Kralja Židova, je izvrsno i skroz je u skladu s 
njihovim idejama. Ali, kao što im je rekao, mogu tražiti gdje žele, ipak neće pronaći 
Mesiju tamo. Isus je, premda rijetko, pripisao proroštva na sebe. Oni su ga vrlo 
dobro razumjeli, ali su se pretvarali da se takve stvari ne mogu nikome dogoditi, a i 
pretvarali su se, da nisu shvatili smisao. U stvarnosti željeli su ga prisiliti da govori 


otvorenije, tako da imaju nešto za optužiti ga. 


Isus im reče: 'Kako se igrate licemjerstva! Što vas odvraća od mene? Zašto me 
prezirete? Postavljate mi zamke, tražite nove oblike zavjera sa Saducejima, kao što 


ste to činili i u Jeruzalemu na Pashi! Zašto me upozoravate, citirajući Ivana i Heroda 


Velikog?' Tad im nabroja u lice brojna Herodova zlodjela, ubojstva, njegov strah od 
novorođenoga Kralja židovskoga, njegov okrutan masakr nad Nevinom dječicom, 
njegovu groznu smrt, zločine njegovih nasljednika, preljub Antipe i hapšenje 


Ivanovo. 


Govorio je o dvoličnosti, tajnoj sekti Herodovaca, koji su u istom kolu sa Saducejima, 
pa im pokaza kakav je Mesija i kakve vrste je Kraljevstvo Božje koje iščekuju. Pokaza 
na brojna mjesta u udaljenosti, rekavši: 'Neće ništa moći učiniti protiv mene, sve dok 
se moja misija ne ispuni. Dvaput ću proći Samarijom, Judejom i Galilejom. Svjedočiti 
ćete velikim znakovima koji me prate, a vidjeti ćete i veće, pa opet ćete ostati slijepi.' 
Tad progovori o suđenju, o smrti Proroka, o kazni koja je nad Jeruzalemom. 
Herodovci, to tajno društvo, vidjevši da su razotkriveni, planuše gnjevom kad Isus 
opisa Herodova zlodjela i otkri pred narodom skrivena djela sekte. Ali, uskoro 
postadoše jedan po jedan utišani, napuste sinagogu, kao što su to učinili i Saduceji, 


koji su inače ovdje vodili škole. U ovom gradu ne bijaše Farizeja. 


Sad se Isus nađe sam sa sedmoricom učenika i narodom. On nastavi poučavati još 
neko vrijeme, a mnogi bijahu vrlo impresionirani. Rekoše da nikada nisu čuli nikoga 
tako govoriti i da Isus poučava bolje nego njihovi vlastiti učitelji. Oni su promijenili 


svoj život, i poslije su slijedili Isusa. 


Ali, veliki dio naroda, podjaren Saducejima i Herodovcima, mrmljaše protiv Isusa, pa 
podigoše bunu. Isus stoga napusti grad s učenicima, pa ode na jug kroz dolinu, te se 
pope nekoliko sati u žitna polja, između Betulije i Genabrisa. Ovdje se zaustavio na 
velikoj farmi gdje je odsjeo, a vlasnici mu bijahu dobro poznati. Ovdje su i svete žene 
često odsjedale i provodile noć, na svojim putovanjima do Betanije. A i glasnici 


između njih i Gospodina, često su ovdje odsjedali. 


11. Isus na žitnici Dotaina i Genabrisa 


Isus je na žitnici Dotaina poučavao o žetvi, pabirčenju i vezanju snopova. Ovo je bilo 


polje gdje će kasnije on s učenicima kidati klasje i jesti. Isus je išao oko polja, tu i 


tamo govorio o sjetvi i o kamenitu tlu, jer takav je bio karakter ovoga kraja. Rekao je 
da je došao skupljati dobro klasje, pa objasni parabolu o čupanju korova kod žetve. 
Žetvu je pripisao Kraljevstvu Božjem. Poučavao je u intervalima tijekom rada i dok su 


išli od polja do polja. 


Stogovi su ostali stajati visoko, rezali su samo klasje i zajedno ga vezali u oblik križa. 
Uvečer nakon žetve, Isus održa na vrhu brda dugu propovijed pred radnicima. Uzevši 
usporedbe iz potoka, koji je tekao u okolici, primjeni ga na život nekih ljudi, koji su 
blagi i dobrostivi. Govorio je i o žuborenju vode milosrđa, i o odvođenju tih voda na 
svoje vlastito polje, itd. 

Isus otposla dvojicu Ivanovih učenika u Enon, sa zadaćom da kažu tamošnjim 
njegovim učenicima da sad mogu otići u Maheruš i umiriti narod, jer je Isus znao da 
se spremao ustanak. Aspiranti za krštenje okupili su se u Enonu, a stigle su i brojne 
velike karavane. Ali kad saznaše da je prorok uhapšen, nastaviše do Maheruša, a 
putem im se brojnost stalno povećavala. Vikali su i bjesnjeli, galameći da se Ivan 
oslobodi, kako bi ih mogao poučavati i krstiti. Čak su bacali i kamenje na Herodovu 


palaču, koju su stražari brzo zatvorili. Herod se pravio da nije doma. 


Tu večer Isus odsjedne na jednoj drugoj farmi blizu Genabrisa, pa je opet poučavao 
o gorušičinu sjemenu. Gospodar kuće mu se požali na susjeda koji već dugo ulazi u 
njegovo polje, i na mnoge druge načine napada njegova prava. Isus ode na polje s 
vlasnikom, da mu pokaže kakva je to nepravda. Budući je ta nevolja već dugo 
postojala, očita je bila i šteta, a vlasnik se žalio da ne može ništa učiniti sa susjedom. 
Isus ga upita, ima li još uvijek dovoljno za uzdržavanje obitelji. Čovjek reče 'da'. Na 
to mu Isus reče da onda nije ništa izgubio, jer iskreno govoreći, ništa nama ne 
pripada, i sve dok imamo dovoljno za uzdržavanje života, imamo dosta. Vlasnik polja 
bi trebao čak štoviše odustati od svoga nepravedna susjeda, kako bi zadovoljio 
njegovu pohlepu za zemaljskim dobrima. Svi koji veselo odustaju ovdje dolje na 
zemlji radi mira, primiti će u Kraljevstvu njegova Oca stostruko. Nepravedni susjed, 
kad gleda sa svoje točke gledišta, djeluje pravilno, jer je njegovo kraljevstvo na 
ovom svijetu, pa traži da poveća svoja zemaljska dobra, ali u Isusovom Kraljevstvu 


on neće dobiti ništa. Vlasnik polja je morao naučiti lekciju od svoga susjeda, u 


samom njegovu bogaćenju, pa bi ustvari trebao hlepiti za posjedom u Kraljevstvu 


Božjem. 


Isus povuče paralelu s rijekom koja odnosi zemlju na jednu stranu, dodavajući je 
drugoj strani. Cijeli je razgovor bio nešto slično paraboli o nepravednom upravitelju, 
u kojoj bi svjetska bogatstva i zemaljska pohlepa za bogatstvom, trebala služiti kao 
primjer kako bi čovjek trebao djelovati u duhovnom području. Zemaljska bogatstva 
su sušta suprotnost nebeskim bogatstvima. Neke točke ove propovijedi izgledale su 
mi malo opskurno, premda su Židovima, zbog njihove nacije, religije i svjetonazora 


bile potpuno jasne i razumljive. Njima je sve to bilo simbolično. 


U susjedstvu bijaše polje na kojem se nalazio Jakovljev zdenac, pa Isus iskoristi 
priliku zbog baš opisane okolnosti, da povuče neku sličnost u borbama zapisanim u 
Starom zavjetu. Abraham je dao više zemlje Lotu nego li je ovaj i trebao. Nakon 
opisivanja tih činjenica, Isus upita što je postalo Lotovom sudbinom, i zašto Abraham 
nije povratio svoje vlasništvo? Zar ne bismo trebali imitirati Abrahama? Zar mu nije 
obećano Kraljevstvo, zar ga on nije prihvatio? Međutim, njegovo je zemaljsko 
kraljevstvo samo bijedan simbol Božjeg Kraljevstva, a Lotova borba protiv Abrahama 
je tipična borba čovjeka protiv čovjeka. Ali kao i Abraham, čovjek bi trebao težiti 
zadobivanju Božjeg Kraljevstva. Isus je citirao tekst Svetog pisma u kojem se opisuje 
ta borba (Postanak 13,7), pa pred svim žeteocima Isus nastavi govoriti o njoj i o 


Kraljevstvu. 


Tamo bijaše prisutan i neki nepravedni muž sa svojim istomišljenicima. Slušao je 
Isusa u tišini i na izvjesnoj distanci. On je angažirao svoje prijatelje da prekidaju 
Isusa s vremena ne vrijeme, svim vrstama upadica i doskočica. Jedan od njih ga 
upita, kakav će biti završetak njegovih propovijedanja, kad će sve to doći kraju. Isus 
odgovori tako zakukuljeno, da ljudi nisu mogli shvatiti ništa iz njegovih riječi. Riječi 
su imale neki efekt sličan ovome: Nekima se njegovo poučavanje čini predugim, 
drugima je međutim prekratko. Govorio je u parabolama žetve, sjetve, zrenja, 
odvajanja korova od dobra zrnja, o kruhu i hrani za vječni život, itd. Dobri muž, 


Isusov domaćin, slušao je njegove pouke otvorena srca. On je odustao od optužbi 


svoga neprijatelja, kasnije je predao sve što ima u posjed rastuće Crkve, a sinovi mu 


se pridružili učenicima. 


Ovdje se puno govorilo i o Herodovcima. Ljudi su se žalili na njihove špijune 
posvuda. Nedavno su ovdje u Dotainu, kao i u Kafarnaumu, optužili i uhapsili 
nekoliko preljubnica, odveli ih u Jeruzalem gdje su ih sudili. Narod Dotaina je bio vrlo 
zadovoljan da takve osobe budu uklonjene iz njihova okružja, ali osjećaj da vas 


stalno špijuniraju, bijaše im vrlo neugodan i uznemirujući. 


Isus progovori o Herodovcima potpuno slobodno. Reče narodu neka se čuvaju 
grijeha, neka licemjerno ne kritiziraju druge. Čovjek bi trebao ispovjediti svoje 
vlastite grijehe, prije nego krene optuživati svoga bližnjega. Tad im Isus oslika 
uobičajeni način djelovanja Herodovaca, navodeći im odlomak iz Izaije, koji se čitao u 
sinagogama prošlog Šabata, koji govori o nijemim psima koji ne laju, koji ne skreću 
sa zla puta i koji razdiru ljude u tajnosti. Podsjeti ih da su one preljubnice izručene 
pravdi, dok sam Herod, njihov patron, otvoreno živi isti zločin. Tad im Isus navede 


znakove po kojima mogu prepoznati Herodovce. 


Bijaše tamo i par koliba u blizini, a u njima bijaše nekoliko muškaraca koji su se 
ozlijedili na radu. Isus ih posjeti, izliječi jadnike, pa im reče da idu na pouke i neka 


nastave raditi. Oni tako i urade, pjevajući pjesme zahvale. 


Isus otposla neke pastire iz Dotaina do Maheruša, s uputama Ivanovim učenicima, 
kako bi smirili narod, neka se rasprše, jer reče, njihov bi ustanak mogao dovesti do 


još gorih zatvorskih uvjeta za Ivana, ili im čak pružiti priliku da ga ubiju. 


Herod i njegova žena bijahu u Maherušu. Vidjela sam da je Herod naredio da se 
Krstitelj dovede k njemu, u veliku dvoranu blizu zatvora. Tamo je Herod sjedio 
okružen stražom, mnogim časnicima, pismoznancima, brojnim Herodovcima i 
Saducejima. Ivana su vodili kroz hodnik u dvoranu, pa ga postave usred straže, pred 


velikim otvorenim vratima. 


Vidjela sam da je Herodova žena prezrivo frktala na Ivana dok je ulazila u dvoranu, 
pa sjede na povišeno mjesto. Njena je fizionomija bila potpuno različita od većine 
Židovki. Cijelo joj je lice bilo oštro i koščato, čak joj je i glava bila špicasta, a tijelo joj 
se stalno mrdalo u živosti. Imala je vrlo lijepu figuru, u vrlo pripijenoj haljini, a haljina 
joj je izgledala drečava i napadna. Svakom čistom umu morala je biti izvorom 


sablazni, a ona je činila sve da privuče oči sviju na sebe. 


Herod poče ispitivati Ivana, zapovjedivši mu da otvoreno kaže što misli o Isusu, koji 
radi takav nered po Galileji. Tko je on? Je li došao da ga skine s trona? Herod mu 
reče da ga je stvarno prije čuo, kako najavljuje toga Isusa, ali tome nije pridavao 
važnosti. Sad bi međutim, Ivan trebao reći svoje mišljenje o Isusu, jer taj Čovjek ima 
nevjerojatnu rječitost i stalno govori o nekom Kraljevstvu, govori parabole u kojima 


sebe zove Kraljevim Sinom, itd., premda je On samo Sin siromašnog drvodjelje. 


Tad sam čula Ivana kako jakim glasom, kao da se obraća mnoštvu, daje 
svjedočanstvo o Isusu. On potvrdi da je on sam samo preteča Njegovih puteva. Kad 
se usporedi s Njim, on je nitko i ništa. Reče da nikad nije bilo takva čovjeka, čak ni 
među Prorocima, kao što je Isus, a nikada neće ni biti. On je Očev Sin. On je Krist, 
Kralj kraljeva, Spasitelj, Obnovitelj Kraljevstva. Nema nijedne vlasti nad Njim. On je 
Janje Božje koje odnosi grijehe svijeta, itd. Tako je govorio Ivan o Isusu, vičući jakim 
glasom, nazvavši sebe Njegovim pretečom, Njegovim najbeznačajnijim slugom. Bilo 
je očito da su njegove riječi nadahnute. Cijelo njegovo svjedočanstvo nosilo je žig 
nadnaravnosti, tako da je Herod postao užasnut, prekrivši svoje uši. 

Napokon Herod reče Ivanu: 'Znaš da ti želim dobro. Ali ti stalno govoriš narodu protiv 
mene, odbijajući priznati moj brak. Kad bi ti htio promijeniti taj svoj žar i priznati 
moju vezu kao zakonitu pred narodom, oslobodio bih te, a ti bi mogao ići okolo 


naučavati i krštavati.' 


Na to Ivan ponovo podiže svoj glas žestoko protiv Heroda, prekorivši njegovo 
ponašanje pred svim njegovim dvorjanima, rekavši mu: 'Poznajem tvoje misli! Znam 
da poznaješ pravo i drhtiš pred osudom! Ali onaj koji ti je uronio dušu u grešno 


uživanje, on te je svezao u zamku razvratnosti!' 


Na te riječi Herodova supruga neopisivo pobjesni, a Herod postade toliko agitiran da 
naredi da brzo odvedu Ivana. Naredio je da ga odvedu u drugu ćeliju, koja nije imala 
komunikaciju s vanjskim svijetom, koja je sprječavala da ga vani narod čuje. 

Herod je bio nagnan da održi to ispitivanje, radi rastuće tjeskobe potaknute od bune 
aspiranta za krštenje, a i vijesti koje su mu donijeli Herodovci o čudesima koja čini 


Isus. 


Cijela je zemlja raspravljala o izvršenju kazni u Jeruzalemu nad nekim preljubnicama 
iz Galileje, a uhvatili su ih Herodovci. Govorili su kako bijedni grješnici bivaju 
dovedeni pred pravdu, dok velikaši i dalje slobodno žive u grijehu. Neka optuže sebe, 
jer su Herodovci bili Herodovi preljubnici, sljedbenici Herodova preljuba, koji je 


zatočio Ivana, prekorivši ga svojom krivnjom. Herod je postao okrutan. 


Vidjela sam izvršenje kazni nad preljubnicama. Pred njima je pročitan njihov zločin, a 
onda su povjerene zatvoru u kojem je bila mala rupa. Bile su postavljene na rub te 
rupe. Padale su na nož, koji im je odsijecao glave. U podrumu ispod, čekali su neki 
krvnici, kako bi odvukli beživotna tijela. Bio je to neki stroj u kojeg bi položili 


osuđenoga. Na ovom istom mjestu, poslije će isto ovako biti pogubljen Jakov stariji. 


Sutradan je Isus ponovo učio među žeteocima, kad li Andrija, Jakov i Ivan dođoše. 
Natanel je bio u svojoj kući u predgrađu Genabrisa. Isus reče svojim učenicima da će 
ići kroz Samariju do mjesta krštavanja na Jordanu. Zdenac kod Dotaina, gdje je Josip 


bio prodan, bijaše sad nedaleko polja na kojem je Isus poučavao. 


Narod tog kraja upita da li imaju pravo ili nemaju, podupirati sirotinju, invalidne 
radnike koji više ne mogu raditi. Isus odgovori da ako ovo rade, izvršavaju dužnost, 
ali se ne bi smjeli ponositi zbog toga, jer će inače izgubiti nagradu. 

Tad Isus ode do koliba bolesnika, izliječi mnoge, nagovori ih da idu na propovijedi i 


da se vrate svome poslu. Oni poslušaše hvaleći Boga. 


Isus tad za Šabat ode do sinagoge u Genabrisu. Genabris je bio velik kao Miinster, a 


bijaše oko sat vremena udaljen od planine, čiji su vrhovi iznad žitnice na kojoj je Isus 


poučavao. Bio je smješten k istoku, na padini prekrivenoj vrtovima, kupkama i 
drugim ljepotama. Na strani na kojoj je Isus došao, bijahu duboki jarci u kojima je 
bila voda stajaćica. Nakon pola sata, Isus i učenici dođoše do gradskih zidina i vrata 


u kuli, a vodila su u gradska predgrađa, gdje su se okupljali mnogi učenici iz okolice. 


S njih oko dvanaestak Isus uđe u grad. Za Šabat su tamo bili okupljeni mnogi 
Farizeji, Saduceji, a osobito mnogi Herodovci. Koristili su zakukuljene riječi i izraze 
kako bi Isusa uhvatili u zamku. Rekoše si da će takav projekt biti mnogo teže izvesti 
u malim mjestima, jer je u njima Isus mnogo hrabriji, ali među njima stvar je mnogo 
lakša. Čestitali su si međusobno, sasvim uvjereni u uspjeh svojih planova. Prisutni 
narod je bio poučen od ovih Isusovih neprijatelja, ljudi ostadoše na svojim mjestima i 


ne pokazaše ništa pri Isusovu dolasku. 


Isus uđe u grad mirno, a učenici mu opraše noge van sinagoge. Pismoznanci i narod 
već bijahu okupljeni tamo. Primiše ga hladno, premda s nekom licemjernom dozom 
respekta, pa mu dozvoliše da čita i interpretira Pisma. Isus otvori Izaiju 44, 45 i 46, 
odakle je pročitao i objasnio neke rečenice, rekavši da Bog ustanovljuje svoju Crkvu, 
pa bez obzira koliko ga to koštalo, poziva sve da piju njene vode, besplatno, da idu i 
nasite se kruha. 

Čovjek, reče Isus, iskreno traži kako bi utažio svoju glad u sinagogi, ali tamo nema 
kruha. Riječ je postala iz ustiju Boga, naime, Mesija će obaviti taj Božji rad. U Božjem 
Kraljevstvu, tj. u Crkvi, stranci će i pogani, ako budu imali vjere, raditi i donositi 
ploda. Isus nazva strance eunusima, jer za razliku od Proroka, ne spadaju u 
rodoslovlje Mesije. On navede mnoge tekstove iz Proroka o svome Kraljevstvu, o 
Crkvi, o nebesima. Usporedi židovske učitelje ovoga doba s nijemim psima, koji 
umjesto da čuvaju stražu, misle samo o svome debljanju, o jelu i neumjerenom 
pijenju. Tim je riječima mislio na Herodovce i Saduceje, koji su potajno hlepili, 
napadali narod bez laveža, da, čak i pastire stada. Isusove riječi bijahu vrlo oštre i 


podbadajuće. 


Pri kraju svoje propovijedi, Isus pročita iz Petoknjižja 9, 29, o blagoslovu nad 


Gerazimom i o prokletstvima nad Hebalom, kao i mnoge druge stvari povezane sa 


Zapovijedima i Obećanom zemljom. Ove razne odlomke Isus je pripisao Kraljevstvu 


nebeskom. 


Nekolicina Herodovaca stupiše naprijed gore do njega, i s respektom ga moljaše da 
kaže riječ o broju onih koji će ući u Njegovo Kraljevstvo. Tako su ga mislili uhvatiti u 
stupicu, jer s jedne strane, svi obrezani imaju pravo ući u Kraljevstvo, a u drugu 
ruku, dok odbacuje tako brojne Židove, Isus je govorio čak i o poganima i eunusima 


da isto imaju udjela u njemu. 


Isus im ne dade direktan odgovor. Uokolo je kružio, pa onda napade točku koja je 
bila od njih zaboravljena. Na drugo pitanje je odgovarao serijom svojih pitanja: 
Koliko je onih koji su lutali pustinjom ušlo u zemlju Kanaan? Pa ipak, zar nisu svi išli 
kroz Jordan? Koliko je uistinu ušlo u posjed zemlje? Jesu li je cijelu podjarmili ili su je 


morali dijeliti s poganima? Zar neće jednoga dana biti istjerani iz nje? 


Osim toga Isus nadoda da nitko neće ući u Njegovo Kraljevstvo osim po uskom putu i 
na vrata Zaručnice. S ovim sam shvatila da misli na Mariju i Crkvu. U Crkvi smo 
regenerirani krštenjem. Od Marije je rođen Zaručnik, da bi kroz nju, On mogao nas 
voditi u Crkvu, a po Crkvi k Bogu. Ulaz Isus opisa kao vrata Zaručnice s vratima na 
pokrajnjoj strani. Bila je to usporedba slična usporedbi o dobrom pastiru i najamniku. 
Isus nadoda da je ulaz dozvoljen samo na vratima. Isusove riječi na Križu prije nego 
je umro, kad je prozvao Mariju Ivanovom majkom, a Ivana Marijinim sinom, imaše 


misterioznu svezu s ovom regeneracijom čovjeka kroz Isusovu smrt. 


Pošto te večeri nisu uhvatili Isusa u stupicu, njegovi neprijatelji odlučiše da ponovo 
pokušaju do zaključenja Šabata. To je stvarno divno! Kad su Isusovi neprijatelji 
smišljali svoje planove, hvastali su se kako su pametni i kako će ga uhvatiti i oboriti u 
njegovoj nauci. Ali čim bi Isus stao pred njih, nisu mogli ništa iznijeti protiv njega, 
bijahu zaprepašteni i skoro proganjaše i istinu iz Isusovih riječi, premda su 


istovremeno bili puni bijesa. 


Isus tiho napusti sinagogu. Oni ga odvedoše na obrok kod jednog Farizeja, gdje ga 
opet nisu mogli uhvatiti u riječi. Ovdje Isus ispriča parabolu o gozbi, na koju je 
gospodar kuće pozvao sve goste u određeni sat, nakon čega se vrata zatvaraju i 


nikom zakašnjelome se ne dozvoljava više unići. 


Kad je obrok završio, Isus ode s učenicima konačiti u kuću nekog drugog Farizeja, 
nekog pravednika, poznanika Andrijina. On je iskreno branio učenike, a među njima i 
Andriju koji je zbog događaja koji su se odigrali na Pashi, doveden pred sud. Kasnije 
je taj čovjek postao udovcem. Još uvijek je bio mlad, a malo poslije se pridružio 
učenicima. Zvao se Dinokus ili Dinotus. 

Njegov se sin, dvanaestogodišnjak, zvao Jozafat. Kuća mu bijaše na zapadu van 
grada. Isus mora da je došao u Genabris s juga. Sišao je niz kultivirane obronke 
Dotaina, koji su ležali više južnije nego Genabris, pa je onda tajno skrenuo u 
Genabris. Kuća ovoga Farizeja bijaše na zapadnoj strani, kao što sam već rekla, dok 


je Natanelova bila na sjevernoj strani Genabrisa, tamo prema Galileji. 


Danas sam vidjela da je Herod nakon ispitivanja Ivana, otposlao časnike da smire 
narod. Ovlastio ih je da postupaju vrlo blago s ljudima, da im kaže da se ne brinu za 
Ivana, nego neka se mirno vrate svojim kućama. Časnici su uvjerili narod da je Ivan 
vrlo dobro, da se dobro s njim postupa. Još rekoše kako je Herod uistinu promijenio 
njegovu ćeliju, ali samo stoga kako bi ga imo bliže sebi. Učenici će u neposluhu samo 
povećati i baciti sumnju na svoga gospodara i otežati njegovo oslobađanje. Stoga 
trebaju odmah otići kućama, jer on će uskoro opet početi propovijedati i krštavati. 

Kad su Herodovi vojnici smirivali narod, baš tad stigoše Isusovi i Ivanovi glasnici, a i 


oni rekoše slično narodu, da ide kući, pa se narod postupno poče razilaziti. 


Ali Herod je bio plijenom sve veće i veće tjeskobe. Pogubljenje preljubnica u 
Jeruzalemu je podsjećalo javnost na njegov vlastiti preljubnički brak. Glasno su 
mrmljali zbog Ivanova uhićenja, jer je Ivan govorio istinu, spominjući Zakon, po 


kojem su ovi jadni prijestupnici ubijeni u Jeruzalemu. 


Osim toga, Herod je čuo o Isusovim čudesima i poučavanjima po Galileji, a došlo mu 
je do ušiju da Isus sad dolazi do Jordana kako bi poučavao. Bio je jako užasnut da ne 
bi uzbuđeni narod postao još ljući. Pod utjecajem ovih osjećaja, vidjela sam ga kako 
zove na sastanak Farizeje i Herodovce, kako bi raspravljali o metodama suzbijanja 
Isusa. Rezultat sastanka je bio da je poslao osmoricu članova kako bi obavijestio 
Isusa na najdelikatniji način, neka čini svoja čudesa i učenja u gornjoj Galileji i tamo 
što dalje od jezera, da ne dolazi na Herodov teritorij u Galileji, i u krajeve oko 
Jordana koje su pod njegovom nadležnošću. Izaslanstvo ga mora nagovoriti 
natuknuvši mu Ivanov primjer, budući Herod može lako odlučiti da ga uhapsi kao i 


Ivana. Ova je komisija krenula za Galileju isti dan. 


Sutradan ujutro Isus je ponovo poučavao u sinagogi, ali sad bez mnogo 
prigovaranja, jer su njegovi neprijatelji odlučili čekati popodnevnu propovijed, kad će 
ga moći zajedničkim snagama napasti. Isus ponovo izabere tekst iz Izaije i 
Petoknjižja. Pružila mu se prilika govoriti o vrijednosti slavljenja Šabata, pa je o tome 
dugo zborio. Bolesnici Genabrisa su bili toliko prestravljeni prijetnjama Herodovaca 


da se nisu usuđivali zamoliti Isusa za pomoć. 


Isus progovori u sinagogi i o izaslanstvu koje je poslao Herod, kako leži u zasjedi i 
čeka da ga uhvati u krivim riječima. Reče: 'Kad dođu te lisice, možete im reći da se 
vrate i odnesu riječ natrag onom drugom liscu, a ne da se muče oko mene. On može 
nastaviti svoja zlodjela i ispuniti svoje namisli što se tiče Ivana, jer ostalo mi neće 
zabranjivati. Nastaviti ću poučavati gdjegod sam poslan, u bilo koji kraj, čak i u 
samom Jeruzalemu. Kad bude vrijeme za to, ispuniti ću svoju misiju i volju mog Oca 


Nebeskoga.' Na ove riječi njegovi neprijatelji postadoše vrlo razljućeni. 


Popodne Isus s učenicima napusti kuću Farizeja Dinotusa i ode šetati. Kad stiže do 
gradskih vrata blizu Natanelove kuće, Andrija uđe i pozove Natanela van. On iziđe i 
predstavi Isusu svoga rođaka, mladića kojem je Natanel mislio predati posao, kako bi 


nesmetano slijedio Isusa. Mislim da je tog trena mladić neopozivo zavolio Isusa. 


Nakon šetnje, uđoše u grad sa strane, tamo gdje je bila sinagoga. Oko tuce bijednih 
radnika najamnika, dođoše iz okolice do grada. Bijahu bolesni od teška rada i 
oskudice. Čuli su o sličnim izlječenjima koje je Isus izveo na žitnicama, a nadali su se 
primanju istih milosti. Stali su u red van sinagoge, spremni da zavape Isusu za 
pomoć, kad ovaj bude prolazio. Isus je dolazio i reče im u prolazu nekoliko riječi 


utjehe. Na njihove molbe da im pomogne, reče neka se strpe. 


Isusa su sasvim izbliza slijedili pismoznanci, koji postadoše bjesni na ove strance 
kako se usuđuju moliti Isusa za izlječenje, jer su sve do sada uspjeli suzbiti žitelje 
grada da traže takve usluge od Isusa. Grubo su odbijali sirotinju, jadnike, govoreći im 
pod 'plaštem dobronamjernosti', da ne smiju uznemiravati grad i izazivati nevolje, da 
se moraju udaljiti, jer Isus ima važnijeg posla nego da se bakće s njima, jer sad baš 
nema nimalo vremena za njih. A budući se jadnici nisu mogli povući brzo, kako su to 


oni zamislili, ovi ih onda krenuše silom micati. 


U sinagogi je Isus učio uglavnom na Šabat. Zapovijed o tome je dana u odlomku 
Izaije, koji se baš taj dan čitao. Nakon što je neko vrijeme poučavao, Isus pokaza na 
duboke močvare oko grada, blizu kojih su njihovi magarci pasli, pa upita: 'Ako na 
Šabat jedan on onih magaraca upadne u močvaru, zar ga nećete spasiti?' Oni su na 
to šutjeli. 

'Recimo da čovjek upadne u močvaru, zar mu nećete pomoći?" I dalje su šutjeli. Zar 
nećete dopustiti spasenju tijela i duše da dođe na vas u Subotnji dan?' Opet su 
šutjeli. Tad Isus reče: 'Budući šutite, moram to uzeti kao priznanje i vaše slaganje da 
nemate ništa protiv moje nauke. Gdje su oni jadnici koji su me molili za pomoć tamo 


ispred sinagoge? Dovedite ih amo!" 


Budući su oni kojima se Isus obratio pokazali da ga ne žele poslušati, Isus reče: 'Kad 
ne izvršavate mojih naredaba, moram se obratiti mojim učenicima.' Na ove riječi, 
njegovi se neprijatelji predomisliše, pa poslaše glasnike da potraže bolesnike. Ubrzo 
se jadni ljudi pojaviše pred Isusom, vukući se sporo i s naporom. Bijaše to zaista 


tužan prizor. Bilo ih je dvanaestak, neki su šepali, neki bijahu strašno zgrčeni od 


kostobolje. Uđoše veselo i puni nade, premda su još maloprije odlazili potišteni i 


žalosni, zbog prijekora pismoznanaca. 


Isus im naredi da se poredaju. Bilo je dirljivo za vidjeti kako oni manje bolesni 
stavljaju teže bolesne naprijed ispred sebe, kako bi ih Isus mogao izliječiti prve. Isus 
siđe par stepenica, pa pozva prvoga da pristupi. Većina njih je bila paralizirana u 
rukama. 

Isus je tiho molio nad njima, oči podiže k nebu, pa se nježno dotače njihovih ruku. 
Tad ih uze za ruke i mrdaše ih gore dolje, pa im naredi da odstupe i zahvale Bogu. 
Bijahu izliječeni. Oni s vodenom bolesti jedva da su mogli hodati. Isus je polagao 
ruke na njihove glave i prsa. Odmah im se povrati snaga, pa su živo mogli ići. Nakon 


par dana voda je potpuno nestala iz njihova tijela. 


Za vrijeme ovog čudesnog izlječenja, narod se poče pritiskati prema naprijed, a 
među njima i mnogi drugi jadnici, bolesnici koji ujediniše svoje vapaje s onim 
izliječenim, vičući glasno hvale Bogu. Gužva je bila tolika da su se pismoznanci osjetili 
posramljenima i bijesnima. Moraše ustuknuti kako bi propustili narod, a neki od njih 


čak i napustiše sinagogu. 


Isus nastavi propovijedati mnoštvu sve do zatvaranja Šabata. Govorio im je o skorom 
dolasku Kraljevstva, o pokori i obraćenju. Pismoznanci sa svom svojom zlobom, opet 
nisu imali što za reći. Bilo ih je smiješno za vidjeti, njih, koji su se prije glasno 
hvastali jedan drugome, a sad se ne usuđuju otvoriti usta. Čak i u najmanjoj stvari 


nisu mogli prigovoriti Isusu, nisu mu odgovarali ni na najobičnija pitanja. 


Nakon Šabata, priređena je velika gozba ispred jedne javne građevine. Bilo je to u 
čast završetka žetve, a Isus je s učenicima bio pozvan. Gosti su bili uglavnom 
najugledniji ljudi mjesta, kao i mnogi posjetitelji grada, čak i bogati seljaci. Na 
nekoliko stolova bijaše posložena hrana, plodovi žetve, sve vrste voća i povrća, čak i 
perad. Što god je žetva donijela bijaše stavljeno na stolove. Svoj je udio dala i stoka. 
Neke su životinje već bile pečene i spremne za jelo, dok su druge bile zaklane i 


spremne za kuhanje, kao simboli obilja. 


Prva su mjesta za stolovima bila rezervirana za Isusa i njegove učenike, ali ipak je 
jedan bahati Farizej sjeo na jedno od tih mjesta. Kad Isus dođe do stola, upita ga 
tihim glasom, kako je to sjeo na mjesto koje je već unaprijed rezervirano. Farizej 
odgovori: 'Tu sam, jer je to običaj od davnina našeg grada, da prvo sjednu učeni i 
odličnici grada.' Isus mu odgovori: "Oni koji ovdje na zemlji zauzimaju prva mjesta, 
neće imati mjesta u Kraljevstvu moga Oca.' Farizej skroz posramljen napusti mjesto i 


ode na niža mjesta, ali je istovremeno to uradio kao da je on to sam htio. 


Tijekom obroka Isus progovori neke stvari što se tiču Šabata, posebno navodeći 
poglavlje 48, 7 iz Izaije: 'dijeli svoj kruh s gladnima, i dovedi potrebite i radnike u 
svoju kuću'. Tad Isus upita zar nije običaj kod ovakvih gozbi zahvaljivanja za dobru 
žetvu, pozvati sirotinju kao goste. On izrazi svoje iznenađenje kako se nisu držali 
ovoga običaja. Upita ih: "Gdje je sirotinja? Budući ste mene pozvali, davši mi pročelje 
za stolom, i tako me učinili gospodarom ove gozbe, drago bi mi bilo vidjeti goste koji 
imaju pravo sudjelovati u ovoj gozbi. Idite i pozovite onu sirotinju koju sam izliječio, 


a dovedite i ostalu sirotinju na gozbu!" 


Ali pošto oni ne požuriše izvršiti Isusove riječi, njegovi učenici otrčaše van i skupiše 
sirotinju po ulicama. Uskoro oni dođoše, a Isus i učenici im ustupiše svoja mjesta, 
dok su pismoznanci jedan za drugim izlazili iz dvorane. Isus, učenici i neki dobri gosti 


posluživaše sirotinju za stolovima. 


Kad se sirotinja najela, podijeliše im sve što je preostalo, na njihovu veliku radost. 
Tad se Isus s učenicima vrati do kuće Farizeja Dinotusa na zapadnoj strani grada, pa 
tamo odsjedne. 


Sutradan je veliko mnoštvo bolesnika iz Genabrisa i okolice došlo do kuće u kojoj je 
Isus odsjeo. Bijaše to kuća Farizeja Dinotusa. Isus je cijelo jutro liječio. Većina njih 
bijaše paralizirana u rukama i bolovaše od vodene bolesti. Sin Farizeja Dinotusa 
imaše oko 12 godina, a zvao se Jozafat. Kad njegov otac predade sve imanje kako bi 


slijedio Isusa, on ga je pratio. Židovski su dječaci nosili duge tunike, otvorene sa 


strana, a kopčale su se sprijeda. Kad bi poodrasli, zamijenili bi dugu tuniku kraćom, 
sličnu onoj koju su nosili odrasli, a noge bi podvezivali nešto slično hlačama. Kad bi 
dječaci vezali pojasom tuniku, ona bi padala u naborima, ali bilo je uobičajeno pustiti 


je da leprša kao haljina. 


Kad je Isus odlazio iz Dinotusove kuće, privi ga na grudi, na svoje Srce, a čovjek 
plakaše kao dijete. 


Isus, Natanel, Parmenas, Andrija, Jakov, Saturnin, Aristobulus, Tarzisus i druga četiri 
učenika, odu dva do tri sata na jug kroz doline. Noć su proveli pod jednom 
napuštenom sjenicom, koja je pripadala žeteocima, a bijaše na jednoj kosini između 
dva grada. Grad slijeva se zvao Ulama, a zdesna čini mi se Jafia. Udaljenost između 


Ulame i Tariheje bijaše otprilike ista kao između Genabrisa i Tiberijade. 


Grad zdesna bijaše na manjoj nadmorskoj visini od Betulije, a bijaše i dosta daleko 
od nje, ali opet ne predaleko. Planina između njih ne bijaše vidljiva, pa se Betulija 
činila da izrasta iznad i direktno iza Jafie. Čini se da su ova mjesta bila na ruti 


Isusova putovanja, ali put je uskoro skrenuo, pa su nestala iz vidokruga. 


Polje na kojem je Isus poučavao žeteoce, bijaše ono isto polje na kojem je Josip 
susreo svoju braću s njihovim stadima, a tamo bijaše i onaj duboki četvrtasti bunar u 


kojeg su ga spustili. 
12. Isus u Abelmahuli 


Slijedeće jutro Isus napusti sjenicu pod kojom je konačio, pa ode s učenicima oko pet 
sati na jug. Bilo je skoro dva popodne kada je stigao u gradić Abelmahulu, gdje je 
prorok Elizej rođen. Grad je ležao na jednoj visoravni planine Hermon. Gradski se 
tornjevi uzdizahu do vrhova brda. Grad je bio samo par sati udaljen od Skitopolisa, a 


na zapadu se prostirala dolina Jizrael, s istoimenim gradom. 


Abelmahula se protezala u jednom nizu. Nedaleko nje, a ipak bliže Jordanu, bijaše 
grad Bezeh. Samarija je bila na nekoliko sati prema jugozapadu. Abelmahula je bila u 


ili na granicama Samarije, ali su joj žitelji bili Židovi. 


Isus i njegovi učenici su sjedili na odmorištu van grada, kao što inače putnici u 
Palestini čine. Gostoljubivi ljudi bi ih tada pozvali u svoje domove na gozbu. I sad se 
tako isto dogodilo. Neki prolaznici su prepoznali Isusa. Jednom su ga prije vidjeli kad 
je putovao kroz ove krajeve na Blagdan sjenica. Oni požure u grad i prošire vijest po 
gradu. Ubrzo iz grada iziđe dobronamjerni seljak sa slugama, donoseći Isusu i 


učenicima kruha, meda i nešto za piće. Pozva ih u svoj dom, a oni ga slijediše. 


Stigavši tamo, on im opra noge, dade im nove haljine, dok su njihove stare otresli i 
očetkali. Tad naredi da pripreme obrok, a na njega pozva i neke Farizeje s kojima je 
bio u dobru. Oni se ubrzo pojaviše. Domaćin se pokazao gostoljubivim i prijateljskim, 
premda je bio lupež s 'maskom'. Želio se hvastati pred narodom da je ugostio 
Proroka u svojoj kući, a htio je i pružiti priliku Farizejima da čuju Isusa. Mislili su da 
će to bolje izvesti kad su nasamo s njime za stolom, nego kada su u sinagogi s 


narodom. 


Ali jedva da je stol bio postavljen, kad mnoštvo bolesnika iz toga mjesta, čak i oni 
koji su se jedva mogli kretati, dođe pred kuću i okupi se u dvorištu, na veliko 
nezadovoljstvo vlasnika i Farizeja. 


Vlasnik je pokušavao istjerati ih van, ali Isus vikne od stola: 'Imam drugu hranu za 
kojom mi duša žeđa'. Krene od stola i poče s učenicima liječiti ljude. Među njima je 
bilo i nekoliko opsjednutih, koji stadoše vikati za Isusom. On ih izliječi pogledom i 
komandom. Mnogi bijahu sakati u jednu ili obje ruke. Isus ih primi za ruke, prođe 
svojom šakom po njihovim rukama, kao da ih cijedi. Ruke je polagao na glavu i prsa 
onih koji su bolovali od vodene bolesti. Drugi su opet bili tuberkolozni, treći 
prekriveni malim čirevima, premda bez infekcije. Nekima je naredio da se okupaju. 
Drugima je zapovjedio određene stvari, rekavši im da će potpuno ozdraviti za par 


dana. Daleko otraga, oslonjene na zid, bijahu neke žene koje su patile od krvarenja. 


Bijahu zamotane u veo i u svojoj sramoti bacaše čeznutljiv pogled prema Isusu. Kad 
bi podigle rubac svoga vela, vidjeli bi se znakovi patnje. Napokon im Isus priđe, 


dotače ih se i izliječi, a one se bace nice pred njega. 


Cijelo mnoštvo stade klicati od sreće, pjevajući himne zahvale. Farizeji su iznutra 
zatvorili sva vrata i prozore kuće. Sjedoše oko stola tužni i razočarani, ali skačući s 
vremena na vrijeme da provire iz radoznalosti. Liječenje se nastavljalo dugo, tako da 
kad su željeli ići doma, bijahu prisiljeni proći kroz dvorište puno bolesnika, 
ozdravljenika i veselog naroda. Pogled na ovo ih probadaše do samog srca. Gužva je 


bila tolika da se Isus morao skloniti u kuću, dok se nisu razišli. 


Bio je već sumrak kad je pet Levita došlo pred Isusa kako bi ga pozvali s učenicima 
na konak u školu, a oni su vodili tu školu. Farizejskom seljaku se zahvališe zbog 
njegove gostoljubivosti. Isus ga kratko nagovaraše prije nego ode, ispričavši neku 
parabolu kao što je to obično činio pred Herodovcima, nešto o lisicama. Ali čovjek je 


zadržao svoj vanjski prijateljski izgled. 


Isus i učenici malo objedovaše u školi. Spavali su u dugom hodniku na tepisima, 
ležaji svakoga bijahu međusobno odijeljeni pomičnim zaslonima. U jednom dijelu 
zgrade bijaše škola za dječake, a u drugom za poganske djevojčice, koje su željele 


prigrliti Judaizam po poukama. 


Ova je škola postojala i u Jakovljevo vrijeme. Kad je Jakov bio proganjan od Ezava, 
Rebeka ga posla tajno do Abelmahule, gdje je imao stada i slugu, a boravio je u 
šatoru. Tu je Rebeka ustanovila školu za mlade Kanaanke i druge poganke. Pošto se 
Ezav, njegova djeca, sluge i drugi iz Izakove obitelji miješali s poganima, Rebeka koja 
je smatrala takve veze gadljivima, ustanovi ovu školu za djevojke koje su željele 
poukom naučiti običaje i religiju Abrahama. Zemlja na kojoj je škola izgrađena bijaše 


njezina. 


Jakov je dugo ostao skriven u Abelmaluhi. Kad su pitali Rebeku gdje se skriva, obično 


bi odgovarala da je daleko i da čuva stoku za strance. Ponekad je Jakov tajno dolazio 


kako bi je vidio, ali zbog Ezava morala ga je još uvijek skrivati. Jakov je iskopao 
zdenac blizu Abelmaluhe, isti onaj kod kojega je Isus sjedio prije nego je ušao u 
grad. Ljudi su vrlo poštovali taj zdenac i uvijek su ga držali pokrivenim. Jakov je 
također napravio i čatrnju u susjedstvu. Bila je duga, pravokutna, imala je niz 
stepenica koje su vodile do dna. Kasnije je Jakovljevo skrovište otkriveno. Rebeka je 
primijetila da će njen mlađi sin, isto kao i Ezav, uzeti za ženu Kanaanku, pa su ga 
ona i Izak poslali do njena rodna mjesta, do njegova ujaka Labana, gdje je on služio 


za Rahelu i Leu. 


Rebeka je utemeljila školu tako daleko od njena mjesta, u zemlji Heta, jer se Izak 
tako mnogo svađao s Filistejcima, koji su naprezali sve snage da ga unište. Školu je 
povjerila čovjeku iz svoga kraja, Mezopotamije, i svojoj dadilji, koja je čini mi se bila 
njegova supruga. Mlade djevojke su stanovale u šatorima, a bijahu poučavane u 
svemu od te žene u vođenju domaćinstva, o stoci i pašnjacima. Učile su Abrahamovu 
religiju i posebne ženske dužnosti, koje su morale vršiti žene Abrahamove loze. Imale 
su vrtove u koje su sadile sve vrste povrća, kao što su krastavci, dinje, tikve i sve 


vrste grahorica. 


Imali su i vrlo veliku rasu ovaca, koje su davale obilno mlijeko za hranu. Morale su 
naučiti čitati i pisati, ali im to bijaše vrlo teško za naučiti. Pisanje se u to doba vršilo 
na vrlo čudan način, na debelim smeđim pločicama, ne na svitcima kože kao u 
kasnija vremena, nego na kori drveta. Vidjela sam kako pišu grebući koru, kako pale 
slova u pločice. Imali su malu kutiju punu cik-cak odjeljaka, koji su na površini sijali, 
a ispunjeni bijahu svim vrstama metalnih znakova. Ove bi znakove učenik zagrijavao 
plamenom i palio jedan po jedan u pločicu od kore. Vidjela sam vatru u kojoj su 
zagrijavali metal. Bila je ista kao i ona koju su koristili za kuhanje, pečenje, kao i za 
osvjetljavanje. Kad sam vidjela kako je koriste, pomislila sam: 'Oni stvarno stavljaju 


ovu vatru-svjetlo pod zdjelu. 


U zdjelama, koje su bile oblika frizura poganskih idola, palili bi neku crnu masu. U 
središtu je bila probušena rupica, vjerojatno radi dovoda zraka. Mali okrugli tornjići 


su okruživali zdjelu, a u njima se moglo ponešto i skuhati. Iznad ugljena, bijaše nešto 


kao poklopac, a mogao se preokretati. Pri vrhu je bio zašiljen i izbušen mnogim 
rupama. Na njemu je također bilo malih dimnjaka, u kojima se također moglo nešto 
kuhati. Svud naokolo ovoga poklopca bijahu otvori kao pokretni zasloni. Kad su željeli 
svjetla, sve što su morali učiniti je otvoriti neke od ovih prozora i svjetlo plamena bi 
prosijalo. Uvijek su ih otvarali tako da propuh ne može doći, jedna vrlo važna 
predostrožnost kad ste u šatorima. 

Ispod ognjišta gdje je bio ugalj, bijaše mjesto za pepeo, u kojem su mogli peći 
plosnate pogače, a na vrhu cijele ove sprave, mogla se kuhati voda u plitkim 
posudama. Ona se koristila za kupanje, pranje i kuhanje. Na ovim pećima su također 
mogli peći i kuhati. Bile su tanke i lagane, mogle su se nositi na putovanjima, i lako 
pomaknuti do željenog mjesta. Iznad ovakvih peći su zagrijavali metalna slova, prije 


nego bi ih utisnuli u pločice od kore. 


Narod Kanaana je imao crnu kosu i bijahu tenom tamniji od Abrahama i njegovih 
sunarodnjaka, koji su bili rumeniji i imali ten masline. Odjeća Kanaanki bijaše 
drugačija od kćeri Izraelskih. One su nosile široke tunike od žute vune, duljine do 
ispod koljena. Sastojala se od četiri dijela koja su se mogla spojiti zajedno pomoću 
uzice ispod koljena i tako formirati kao neki široki harlekin. Tuniku nisu vezali oko 
gornjeg dijela nogu, kao što su to radile Židovke, već su široke fazne tunike, padale 
sprijeda i straga s pojasa, do koljena. Gornji dio tijela su prekrivale nešto slično 
duplom naboru, koji je padao preko prsa i leđa. Dijelovi su se spajali vezanjem na 
ramenima, formirajući tako neku vrstu širokog škapulara, premda otvoren s obje 
strane i privezan oko pojasa pojasom, iznad kojega se škapular napuhao kao vreća. 
Cijela je odjeća od ramena do koljena izgledala kao vreća svezana oko pojasa. Na 
nogama su imale sandale, a na listovima bijahu omotane ukrštene trake, kroz čije se 
otvore vidjela koža noge. Ruke su bile prekrite finim prozirnim platnom, koji se 
pomoću nekoliko sjajnih narukvica formirao u rukav. Na glavi su nosile zašiljenu kapu 
od malog perja, na vrhu je visjelo nešto kao kresta štita, završavajući velikom resom. 
Ovi su ljudi bili lijepi i dobro građeni, ali daleko nehajniji nego li sinovi Izraelovi. Neki 


su nosili duge plašteve, gore uske, a dolje široke. 


Kćeri Izraelove su iznad pasa nosile neku vrstu povoja, omotanog oko tijela u dugu 
tuniku, i na kraju dugu haljinu pričvršćenu sprijeda dugmima. Glavu su motali u veo 


ili s nekoliko redaka platna, kao što se nosi danas oko vrata. 


Vidjela sam da su u Rebekino vrijeme učili Abrahamovu religiju: stvaranje svijeta, o 
Adamu i Evi, njihovu ulasku u Raj, Evinom zavođenju od sotone, Padu prvog čovjeka 
i žene žestokim neposluhom i kršenjem Božje zapovijedi. Blagovanjem zabranjena 
voća, uzrastoše grješne sklonosti u čovjeku. Mlade su djevojke učile da je sotona 
obećao našim prvim roditeljima božansko prosvjetljenje i znanje, ali su oni nakon 
grijeha postali zaslijepljeni. Preko njihovih očiju bijaše prevučena kao neka tanana 
koprena, te su izgubili dar vizije, kojeg su prije imali. Sad moraju teško raditi u znoju 
lica svoga, rađati djecu s mukom i s teškoćom stjecati potrebno znanje. Također su 
učile, da će od ženina sina doći obećanje, koje će satrti gujinu glavu. Učile su i o 


Abelu i Kainu, i Kainovim potomcima, koji su postali degenerirani i pokvareni. 


Sinovi Božji, zavedeni ljepotom kćeriju ljudskih, općiše s njima, pa od njih postade 
moćna bezbožna rasa divova, moćna u čarolijama i umjetnosti magije. Ta je rasa 
otkrila i poučila druge ljude svim vrstama zadovoljstava i lažnoj mudrosti, svemu 
onome što strovaljuje dušu u grijeh i trga je od Boga. Ta je rasa toliko zavela i 


pokvarila čovjeka, da ju je Bog odlučio uništiti, s iznimkom Noe i njegove obitelji. 


Ti su ljudi napravili svoje glavno boravište na visokom planinskom lancu, nakon kojeg 
su uvijek težili sve višem i višem. Ali u Potopu i ta je planina potopljena, a sad more 
prekriva njene padine. Djevojke su učile sve o Potopu, o Noinom bijegu u arci, o 
Semu, Hamu i Jafetu, o Hamovom grijehu, o neprestanom ponavljanju pokvarenosti 


čovjeka, o Babilonskoj kuli. 


Učile su o izgradnji te kule, o njenom razaranju, o zbrci jezika, o raspršenju ljudi, koji 
su sad postali neprijatelji jedni drugima. Sve je ovo rečeno mladim školarkama, a 
onda još i o nestrpljivosti divova na toj visokoj planini, njihovoj pokvarenosti, snazi 
čovjeka, učiteljima vradžbina, a vidjele su i fatalne posljedice zabranjena općenja po 


Zakonu Božjem. Nekromanija i idolatrija su prakticirane u Babilonskoj kuli. 


Ovakvim su učenjem djevojke postajale obraćenice, poganske djevojke su se tako 
upozoravale da ne stupaju u vezu s idolatrijom, s mističnom umjetnošću i 
nekromanijom (dozivanjem duše pokojnika), da ne budu zavedene svijetom, 
senzualnim zadovoljstvima, ispraznim štovanjima, jednom riječju, učene su protiv 


svega što ne vodi k Bogu. 


Učili su ih da paze na takve stvari, a posebno na grijehe, zbog kojih je već jednom 
Bog uništio čovječanstvo. S druge strane, učili su ih da se boje Boga, da budu 
poslušne, vjerne, podložne, da jednostavno izvršavaju sve dužnosti u svezi 
domaćinstva i stoke. Učili su ih o Zapovijedima Božjim danih Noi, na primjer, 
apstinenciji od sirova mesa. Učili su ih da je Bog izabrao Abrahamovu lozu, kako bi iz 
nje izišao Njegov izabrani narod, iz kojega će izići Otkupitelj. Zbog ovoga je Bog 
pozvao Abrahama da napusti Ur kaldejski, i da ga odvoji od nevjerničkih rasa. 
Rečeno im je o Božjem slanju 'bijelaca' k Abrahamu, tj. ljudi koji su se pojavili pred 
njim, bijeli i sjajni. Ovi su ljudi povjerili Abrahamu Misteriju Božjeg Blagoslova, 


zahvaljujući kojoj će njegovo potomstvo biti veliko, iznad svih nacija svijeta. 


Prenošenje te Misterije, opisivali su im samo općenitim izrazima, kao Blagoslov iz 
kojega će izići Otkupitelj. Rečeno im je o Melkisedekovoj pojavi kao o 'bijelom 
čovjeku', kao o onome koji je poslan Abrahamu, o njegovoj žrtvi kruha i vina, o 
njegovu blagoslovu Abrahama. Kazna koja je pala od Boga na Sodomu i Gomoru, 


također bijaše dio tih instrukcija. 


Kad je Isus posjetio školu, djevojčice su računale kronološku tablicu o dolasku 
Mesije. Sve su se slagale u svojim proračunima, koji je govorio da je to u njihovo 
vrijeme. Baš taj tren Isus uniđe sa svojim učenicima, izazvavši tako veliku impresiju 
na školarke. Isus prihvati temu, povećavajući tako pažnju, pa im objasni potpuno 
jasno, da je Mesija već došao, premda još uvijek nije priznat. Govorio im je o 


nepoznatom Mesiji i o znacima koji će najaviti njegov dolazak, a koji su već ispunjeni. 


Riječima: 'Djevica će začeti i roditi sina' - Isus progovori samo uvijenim terminima, 
jer su ova djeca bila premlada za shvatiti ih. Isus ih nagovaraše da se raduju što žive 
u vremenu, o kojem su Patrijarsi i Proroci toliko čeznutljivo govorili. Reče i o 
progonstvima _i trpljenjima koja će Mesija podnijeti, pa im objasni neke tekstove iz 
Proroka o tome. Reče im da paze što će se sve dogoditi u Jerihonu na skorom 


Blagdanu sjenica (tabernakula). 


Govorio je o čudesima, a posebno o liječenjima slijepih. Isus za njih načini 
kronologiju Mesije, progovori o Ivanu i o krštenju, pitajući ih žele li i one biti krštene, 


pa im napokon opiše parabolu o izgubljenoj drahmi. 


Djevojčice su sjedile u školi prekriženih nogu, a ponekad bi podizale jedno koljeno. 
Svaka je imala pločicu i klupicu, u jednom tj. kombinirano. Na stranu bi se oslonile o 
jednu, a kad bi pisale stavile bi svitak na drugu. Često su ustajale dok su slušale 


pouku koja im je davana. 


U kući u kojoj je Isus odsjeo bijaše i muška škola. Bijaše to neka vrsta sirotišta, u 
kojem se davala pouka za sirotu djecu, koju su roditelji napustili. Bijaše tamo i 
nekoliko židovskih roditelja, koji su bili otkupljeni od ropstva, u kojem su odrastali 
bez ikakve pouke u svezi religije svojih otaca. I Farizeji i Saduceji poučavaše u ovoj 


školi. Primali su i male djevojčice, najmlađe su poučavale one najstarije. 


U trenu kad je Isus ušao u školu, dječaci su vršili nekakve izračune u svezi s Jobom. 
Pošto to nikako nisu mogli dobro izračunati, Isus to objasni i napisa im na 
pergamene. Također im je objašnjavao nešto u svezi s mjerama, dva sata udaljenosti 
ili vremena, ne znam baš pravo. Puno im je objašnjavao iz Knjige o Jobu. U to 
vrijeme su neki rabini napadali istinitu povijest koju je ona sadržavala, budući su se 
Edomci, a toj je rasi pripadao i Herod, rugali i ismijavali Židove. Naime, Židovi su 
prihvaćali kao istinitom, povijest čovjeka u zemlji edomskoj (Eden), premda se ne 
zna, je li u takvoj zemlji uopće čovjek i postojao. Edomci su na to gledali kao na neku 
bajku, koja je bila tu, da bi ohrabrila Izraelce, koji su onomad u pustinji bili u 


nevoljama. 


Isus opisa dječacima Jobovu povijest, kao da se uistinu dogodila. To je učinio na 
način Proroka ili katehista, kao da je on sam gledao i čuo sve povezano s tim, ili kao 
da je mu sam Job sve ispričao. Njegovi slušatelji nisu znali što da misle. Tko je ovaj 
Čovjek koji im se obraća? Je li on jedan od Jobovih kompanjona? Ili je on anđeo 
Božji, ili je sam Bog? Ali dječaci se nisu dugo tako pitali, jer su ubrzo osjetili da je 
Isus Prorok, a povezivali su ga s Melkisedekom o kojem su čuli i čije porijeklo nijedan 
čovjek nije znao. 

Isus progovori nešto i o značenju soli. Razjasnio im je to parabolom, opisujući i 
parabolu o Razmetnom sinu. Za vrijeme Isusovih pouka dođe nekoliko Farizeja. Bili 
su jako ljuti i srditi kad su čuli kako Isus sebi pripisuje sve znakove proroštava koje je 


citirao, a odnosile su se na Mesiju. 


Tu je večer Isus s Levitima i djecom otišao u šetnju van grada. Male djevojčice su 
išle iza starijih djevojčica. Isus je dječake pustio da idu malo naprijed. Ponekad bi 
zastao i pričekao ove najmanje, pa bi ih poučavao u primjerima uzetih iz prirode, iz 
svih okolnih stvari, stabala, voća, cvijeća, pčela, ptica, sunca, zemlje, vode, stada i 


zemljoradnika. 


Poslije je u neopisivo lijepim izrazima poučavao dječake o Jakovu i zdencu koji je 
iskopao u blizini. Reče im da će sada živa voda poteći na njih, i kako je podmukla 
stvar bila da se zaguši, zatrpa zdenac, kao što su neprijatelji Abrahama i Jakova 


uradili. Ovo pripisa onima koji su želji spriječiti nauku i čudesa Proroka, tj. Farizejima. 


Kad je sutradan ujutro Isus otišao do sinagoge, nađe tamo sve Farizeje i Saduceje 
grada, kao i veliko mnoštvo naroda. On otvori Pisma i objašnjavaše Proroke. Neki su 
mu se Farizeji i Saduceji tvrdoglavo odupirali, ali on ih sve posrami. 

U međuvremenu se kroz narod polako probijao jedan čovjek sa usahlim rukama i 
šakama, pa dođe sve do vrata sinagoge. Već je toliko puta pokušavao, pa napokon 
uspije zauzeti poziciju gdje Isus mora proći kad bude izlazio. Jedan od Farizeja zapazi 
jadnog čovjeka s gađenjem, pa mu naredi da odstupi. Budući je ovaj odbijao 


poslušati, oni ga pokušaše odgurati. Ali on se odupre o zid i vrata, pa molećivo 


pogleda na Isusa, koji je sjedio na povišenoj katedri, koja je bila dosta udaljena od 


vrata, a i između Isusa i čovjeka bijaše ogromno mnoštvo naroda. 


Isus se okrene k njemu i reče: 'Što želiš od mene?' Čovjek odvrati: 'Učitelju, molim te 
da me ozdraviš. Ti to možeš, ako hoćeš!" 

Isus odgovori: "Tvoja te vjera spasila. Ispruži svoje šake iznad naroda, i taj je tren 
čovjek bio izliječen na daljinu. On podiže ruke hvaleći Boga. 

Tad Isus reče: 'Idi kući, i ne izazivaj komešanje!" 

Ali čovjek odgovori: 'Učitelju, kako mogu šutjeti na tako veliko dobročinstvo?', pa 
iziđe van i svima koje je sreo ispriča što mu se dogodilo. A tad gomila bolesnih 


nahrupi i skupi se ispred sinagoge. Isus ih je liječio dok je prolazio. 


Nakon toga je Isus večerao s Farizejima koji su ga, usprkos njihova unutrašnjeg 
nezadovoljstva, uvijek učtivo tretirali. Ovo je bio dio njihove politike, nadajući se da 


će ga tako lakše uloviti u zamku. Isus je tu večer učinio mnoga izlječenja. 
13. Isus ide iz Abelmahule do Bezeha 


Sutra ujutro je Isus još uvijek bio pred školom u Abelmahuli. Još uvijek je bio 
okružen malim djevojčicama koje su se natiskivale oko njega, držeći se za njegovu 
haljinu ili ga grabeći za ruku. Isus je bio neizrecivo ljubazan prema njima, 
nagovarajući ih na poslušnost i bojaznost pred Bogom. Veće djevojčice su stajale 
malo otpozadi. Prisutni učenici bijahu nekako ozlojeđeni i nemirni. Bili su zabrinuti za 
svoga Učitelja i njegov namjeravani put. Prema njihovim židovskim pravilima, ovakva 
prisnost s djecom ne dolikuje Prorocima, pa su se bojali da će to okrnjiti njegov 
ugled. 


Isus se uopće nije uznemiravao zbog njihovih misli. Nakon što je poučio svu djecu, 
obrati se napovjedima većim djevojčicama, ohrabrivši i učitelje u njihovim dobrim 
namjerama. Naredi jednom svom učeniku da daruje male djevojčice, svakoj dva mala 


novčića, koja su bila nekako zajedno privezana. Mislim da su to bile dvije drahme. 


Tad ih Isus sve blagoslovi i napusti mjesto s učenicima, krenuvši prema istoku k 


Jordanu. 


Tijekom toga putovanja Isus poučavaše u jednom polju pred nekoliko koliba, gdje se 
okupila grupa radnika i pastira. Oko četiri popodne, stigoše u okolicu Bezeha, koji je 
bio oko dva sata istočno od Abelmahule i blizu Jordana. Bijaše to kao da dva 
udaljena grada leže na suprotnim obalama istoga potoka koji se ulijeva u Jordan. 
Okolica bijaše brdovita i gruba, kuće su bile nekako raštrkane. 

Bezeh je bio manji gradić, manji od dva spojena sela. Žitelji se uzdržavaše od slabe 
trgovine sa strancima. Bili su uglavnom spojeni u obiteljske zadruge, a s naporom su 
kultivirali škrtu zemlju. Plodove su prodavali, a bavili su se i pletenjem tepiha i 


tapiserija za šatore. 


Oko sat i pol od ovoga mjesta, Jordan je zavijao k zapadu, kao da će poteći kroz 
Maslinsku goru. Međutim vraćao se i tako formirao jedan poluotok na svojoj istočnoj 
obali, na kojem je stajo niz kuća. 

Pošto je Isus dolazio u Abelmahulu iz Galileje, morao je prijeći jednu malu rječicu. 


Enon je bio na drugoj strani Jordana, možda oko četiri sata od Bezeha. 


Isus je poučavo u jednom gostinjcu van grada, koji je isprva podignut za njega i 
njegove učenike, da ima gdje odsjesti kad ide iz Betanije. Njime je upravljao jedan 
pobožan i čestit čovjek, koji je nakon što je Isus ušao u grad, dočekivao putnike, 
prao im noge i davao okrijepu. Nadglednici škole iziđoše na ulicu kako bi dočekali 


Isusa, a on posjeti nekoliko kuća i izliječi bolesne. 


Sad je tamo bilo trideset učenika s Isusom. Oni iz Jeruzalema i njegove okolice stigli 
su s Lazarom, a došlo je i nekoliko Ivanovih učenika. Neki su baš bili u Maherušu kod 
svog učitelja i donijeli su Isusu poruku od njega, sa zahtjevom da jasnije kaže, li je 
on Mesija. Među tim Ivanovim glasnicima, bijaše i sin udovca Kleofe. Mislim da je to 
bio Kleofa iz Emausa, rođak Kleofe, Marijina muža, kćeri Djevičine starije sestre. 
Bijaše i još jedan učenik Ivanov, Juda Barsaba, rođak Zaharije iz Hebrona. Njegovi su 


roditelji sada stanovali u Kani, premda su nekoć bili u Nazaretu. Među Ivanovim 


učenicima sjećam se i drugih: sinova Marije Helijeve, starije sestre Blažene Djevice. 
Rođeni su znatno poslije svoje sestre Marije Kleofine, tako da su bili jedva nešto 
stariji od njenih sinova (sinova Marije Kleofine). Prišli su Krstitelju i bili kod njega sve 


dok mu nije odrubljena glava, pa su se poslije pridružili Isusovim učenicima. 


Bračni par koji je upravljao gostinjcem u Bezehu bijaše dobar i pobožan. Obdržavali 
su bračnu čistoću zavjetom apstinencije, premda ne bijahu Eseni. Bili su daljnji rođaci 
Svete obitelji. Za vrijeme svoga boravka ovdje, Isus je imao nekoliko privatnih 


razgovora s tim dobrim ljudima. 


Svi su učenici i prijatelji jeli i spavali u tom novo-podignutom gostinjcu. Tamo je s 
njima bio i Isus. Učenici su dobili već uređen gostinjac, zahvaljujući proviđanju 
Lazara i svetih žena, koji su nabavili namještaj, tepihe, prekrivače, krevete, zastore, 


čak i sandale, te druge potrepštine i odjeću. 


U pustinji blizu Jerihona, Marta je imala kuću punu zaposlenih žena, koje su 
proizvodile sve te stvari. Ona je okupljala mnoge sirote udovice i napuštene djevojke, 
kako bi ih izvela na pravi životni put. Tamo su živjele i radile zajedno. Sve je 
izvođeno tiho i u tajnosti od javnosti. Sve su stvari nabavljali mnogi ljudi, šaljući 


stalno glasnike na razne strane ili bi i oni osobno otišli u nabavu. 


Sutradan je ujutro Isus održao veličanstvenu propovijed na brdu usred grada, gdje 
su žitelji za njega podigli katedru. Mnoštvo naroda je bilo veliko, a među njima i 


desetak Farizeja, koji su ondje došli iz okolnih mjesta, ne bi li Isusa ulovili u riječi. 


Isus je ovdje poučavao blago, s puno ljubavi, radi ovih građana, koji su bili 
dobrostivi, jer su profitirali u dobroti od Ivanovih posjeta i pouka, a posebno 
krštenjem kojeg su mnogi primili. Isus ih je nagovarao da ostanu takvi, ponizni i 
dobri, da rade i proizvode, da iskazuju milosrđe svojim bližnjima. Govorio je o 
vladavini milosti, o Kraljevstvu Mesije, i kao nikad otvorenije, o sebi. Aludirao je na 
Ivana i njegovo svjedočanstvo, na njegovo hapšenje i progon. Također je govorio o 


kraljevskom preljubniku, i prijekoru istoga, radi kojega je Ivan bio bačen u zatvor, 


premda su zbog istog zločina mnogi muškarci u Jeruzalemu proglašeni krivi, a radili 
su te stvari manje otvoreno od Heroda, ali su ipak na kraju osuđeni i pogubljeni. Isus 
je govorio i o tome. Dao je poseban opis svakog stanja, dobi i spola. Farizeji ga 
upitaše ne misli li on to zauzeti Ivanovo mjesto, ili je on onaj Jedan o kome je Ivan 
govorio. Na to Isus odgovori posredno, pa prekori radoznalca koji je to pitao sa 


svojom zlom nakanom da ga ulovi u riječi. 


Nakon te Isusove propovijedi, Isus također dade dirljivu pouku dječacima i 
djevojčicama. Savjetovao je dječacima da podnose jedan drugoga. Ako kolega udari 
kolegu ili ga sruši na pod, onaj kojeg se udara neka ponizno trpi i neka ne misli na 
osvetu. Trebao bi se okrenuti i tiho povući, oprostivši svome neprijatelju, a njegova 
ljubav će postati duplo jača nego li je prije bila, da, jer trebali bi tako pokazivati čak i 
svoju ljubav prema neprijatelju. Ne bi smjeli žudjeti za dobrima drugoga. Ako dječak 
želi olovku, pločicu za pisanje, igračku, plod koji pripada bližnjemu, bližnji ne bi smio 
taj objekt zadržati, već bi mu trebao dati još više nego što onaj želi. Trebali bi sto 
posto ispunjavati želje svojih susjeda-bližnjih, trebali bi se odricati stvari u njihovu 
korist, jer će samo velikodušni, dobri, strpljivi, milosrdni sjediti u njegovu Kraljevstvu. 


Ta je sjedala u Kraljevstvu Isus opisao djetinjim terminima kao prekrasan tron. 


Također je govorio o zemaljskim dobrima, koja čovjek mora dati kako bi zadobio 
Nebesko Kraljevstvo. Između ostaloga, djevojčicama je rekao da se ne ističu ispred 
drugih, niti da zavide drugima radi njihove lijepe odjeće, nego da budu nježne i 


poslušne, da vole svoje roditelje i da se boje Boga. 


Na kraju propovijedi, Isus se okrenu svojim učenicima, utješi ih više nego obično, s 
većom nježnošću, pa im reče neka podnose sve radi Njega, neka ne budu 
zaokupljeni zemaljskim brigama. Obećao im je da će biti bogatiji, jer će ih njegov 
Nebeski Otac nagraditi, a posjedovati će i Kraljevstvo s Njime. Govorio im je o 
progonstvima koja će On i njegovi učenici pretrpjeti, pa reče jasno: 'Kad bi vas 
Farizeji, Saduceji i Herodovci ljubili ili hvalili, to bi bio znak da ste odlutali od moje 


nauke i da niste više moji učenici." 


On spomenu ove sekte značajnim nadimcima. Tad pohvali narod mjesta, posebno 
zbog iskazanog milosrđa, jer su često uzimali siročad iz škole u Abelmahuli i 
zapošljavali ih. Pohvali ih i zbog nove sinagoge koja je izgrađena njihovim 
doprinosima, u koji su se uključile i neke pobožne duše iz Kafarnauma. Tad Isus 
izliječi mnoge bolesnike, objedova sa svim učenicima u gostinjcu, pa uvečer kad je 


započinjao Šabat ode u sinagogu. 


Isus je poučavao u sinagogi iz Izaije 41, 12, 'Ja sam ću te utješiti." Govorio je protiv 
ljudskog obzira, rekavši im da se ne bi trebali strašiti Farizeja i drugih ugnjetavača, 
nego se sjetiti Boga koji ih je stvorio i sačuvao ih do danas. On objasni riječi: 'Stavio 
sam Svoje riječi u tvoja usta', da znače kako je Bog poslao Mesiju, da je Mesija Božja 
Riječ u ustima Njegova naroda, da ovaj Mesija govori Božju Riječ, i da su oni sami 
Božji narod. 


Isus sve ovo aludira toliko jasno na sebe, da su Farizeji međusobno šaptali da si 
pripisuje da je on Mesija. Tad Isus reče da bi se Jeruzalem trebao probuditi iz svoga 
otrovnog sna, iz indoktrinacije, jer je čas gnjeva prošao, a milost se približava. 
Neplodna sinagoga nije nikoga porodila tko može povesti i podignuti jadni narod, a 
sad je red da grješnici, licemjeri i ugnjetavači budu proganjani i pritisnuti. Jeruzalem 
bi trebao ustati, Sion bi se trebao probuditi! 

Isus je sve aludirao na duhovno stanje pobožnih i svetih, pokornika, onih koji su kroz 
Jordan, kroz krštenje ušli u Obećanu zemlju Kanaan, u Kraljevstvo Njegova Oca. 
Neobrezani, nečisti, razuzdani i grješnici neće više kvariti narod. Isus je poučavao o 
Otkupljenju i o Imenu Boga, a takvi bi se među njima sad trebali objaviti. Tad je iz 
Ponovljenog zakona XVI, XVII, XVIII govorio o sucima i javnim službenicima, 
pokvarenosti i mitu, stalno žestoko grdeći Farizeje. Nakon toga je ispred sinagoge 


izliječio mnoge bolesnike. 


Sutradan je Isus ponovo poučavao u sinagogi, govoreći iz Izaije 41 i 42, i iz Dekaloga 
16 — 21. govorio je o Ivanu i o Mesiji. Dao je znakove po kojima će prepoznati 


Mesiju, a ti su znakovi bili potpuno drugačiji onima što im je inače o tome govorio, 


govorio je u novim terminima. Jasno je rekao da je on Mesija, jer su mnogi njegovi 


slušatelji već slušali Ivanova propovijedanja, pa su tako bili dobro pripremljeni za to. 


Isus je dio govora držao o Izaiji 42, 13-15, pa reče: 'Mesija će vas zajedno okupiti. 
Biti će pun mudrosti, bit će uzvisivan i slavljen. Vi ste se mnogi zgrozili na pomisao 
da će Jeruzalemom gaziti pogani i da će biti razrušen, a na isti će takav način od ljudi 
biti progonjen i prezren vaš Otkupitelj. Za mnoge ljude, On će biti čovjek bez časti. A 
ipak će krštavati, pročistiti pogane. Poučavati će kraljeve, koji će pred njim stajati bez 


riječi, a oni kojima se ne bude objavio, vidjeti će ga i čuti.' 


Tad Isus nabroji sve što je učinio, sva čudesa koja je izveo prije svoga krštenja, 
progonstva koja je morao izdržati u Jeruzalemu i Nazaretu, prijezir koji je podnio, 
špijuniranje i ismijavanje Farizeja. Aludirao je na čudo u Kani, na izlječenje slijepca, 
gluhog, nijemog, šepavca, na podizanje od mrtvih kćeri Jairove iz Fazaela. Pokazujući 


u smjeru Fazaela reče: 'Nije daleko odavde. Idite i pitajte govorim li istinu!" 


Tad nastavi: "Vidjeli ste i znate Ivana. On je sebe proglasio pretečom Mesije, 
pripremateljem njegovih puteva! Je li Ivan nekakav mekušast čovjek, onaj koji se 
podaje udobnosti i luksuzu? Zar nije pustinjak? Je li boravio u palačama? Je li jeo 
skupa jela? Je li nosio skupu odjeću? Je li vam laskao kad je govorio? Ne, nazvao se 
pretečom. Zar sluga ne nosi odjeću svoga Gospodara? Zar će kralj, bogat i slavan, 
moćan kralj, kako očekujete da će vaš Mesija biti, imati ovakvoga preteču? A ipak 
posred sebe imate svoga Otkupitelja, a opet ga ne prepoznajete. On nije onakav 
kakvoga ga vi očekujete poradi svoga ponosa, On nije onakav kakvi ste vi, i zato ga 


nećete prepoznati!" 


Isus tad progovori iz Ponovljenog zakona XVIII, 18-19: 'Podignuti ću među njima 
proroka, usred njihove braće... on neće govoriti od svojega, govoriti će u moje ime, 
Ja ću biti osvetnik'. Isus progovori moćno o ovome tekstu. Nitko mu se ne usudi 
suprotstaviti. 

Isus reče: 'Ivan je živio sam u pustinji. Nije se miješao s ljudima, a vi ipak osudiste 


način njegova života. Ja idem od mjesta do mjesta, poučavam, liječim, a vi i to 


osudiste! Kakvoga Mesiju očekujete? Svatko bi od vas želio Mesiju po svojim 
zamislima! Nalikujete djeci koja trčkaraju po ulicama. Svaki sebi izrađuje instrument 
koji mu se najviše sviđa. Neki svira duboke note, drugi visoke, treći puše u rog od 
kore drveta, a opet neki sviraju u svirala od trstike.' 

Tad Isus imenova sve vrste instrumenata koje koriste djeca, rekavši da su njegovi 
slušatelji slični toj djeci. Svatko bi želio svirati svoje vlastite note, svatko je 


zadovoljan samo sa svojim vlastitim instrumentom. 


Predvečer, kad je Isus izlazio iz sinagoge, nađe pred njom ogromno mnoštvo 
bolesnika koji su ga očekivali. Neki su ležali na nosiljkama, pokriveni prostirkama. 
Isusa su pratili njegovi učenici, a on iđaše od jednog do drugog liječeći ih. Tu i tamo 
bijaše poneki opsjednuti, bjesneći i plačući za Njim. On ih oslobodi dok je prolazio 
kraj njih, pa im naredi da budu tiho. Tamo je bilo paralitičara, sušičavih, gluhih, 
nijemih, bolesnih od vodene bolesti, s tumorima, strašno nateknutih vratova. 

Isus ih sve izliječi, jednog za drugim, polaganjem ruku, na njegov svojstven način, 
dodirom tamo gdje su bili bolesni. Neki su bili odmah cijeli izliječeni, kod nekih je 
ostala neka mala slabost, drugima je opet bilo naveliko bolje, a potpuno izlječenje bi 
uslijedilo ubrzo, ovisno o prirodi bolesti i dispoziciji-očekivanju bolesnika. Izliječeni su 
odlazili naglas izgovarajući Davidove psalme. 

Ali, bilo je i mnogo bolesnika do kojih Isus nije mogao doprijeti. Učenici su priskakali 


u pomoć tim ljudima, tješili ih, podržavali ili bi prethodno skidali povoje s njih. 


Napokon, Isus položi ruke na glavu Andrije i Ivana, te Jude Barsabe, uze njihove 
šake u svoje, pa im zapovijedi da idu u njegovo Ime i čine isto bolesnima kao što on 


čini. Oni odmah poslušaše i izliječiše mnoge. 


Nakon toga, Isus se vrati sa svojim učenicima u gostinjac, gdje su nasamo blagovali. 
Isus blagoslovi hranu. Velik dio je preostao, a to Isus posla sirotim poganima koji su 
bili ulogoreni van Bezeha, kao i drugim sirotim ljudima. Učenici su poučavali i pogane 


koji su bili s karavanama. 


S obje strane Jordana je dolazilo ogromno mnoštvo ljudi i okupljalo se u Bezehu. Svi 
koji su dotada čuli Ivana, sad su još vatrenije htjeli čuti Isusa. Poganske karavane, 
koje su bile na putu za Enon, sad su došle ovamo čuti Isusa. Bezeh je bio oko tri 
četvrt dana od Jordana, tamo gdje je Jordan bio brz, a dijelio je grad u dva dijela, jer 


se tu račvao. 


14. Isus odlazi iz Bezeha i ide do Enona. Mara Sufanitkinja 


Isus je još uvijek poučavao i liječio u okolici gostinjca. Novokrštenici, poganske 
karavane, kao i mnogi drugi, odlaziše prema Jordanu s namjerom da ga prijeđu. 
Skela je bila oko sat i pol južno od Bezeha, ispod grada zvanog Zartan, koji je opet 
bio sat vremena od Bezeha, dolje niz Jordan. Na suprotnoj strani rijeke, između 
Bezeha i Zartana bijaše mjesto zvano Adam. Blizu toga grada Zartana, bijaše onomad 
kad je Jordan plavio i kad su Djeca Izraelova prelazila Jordan. Nekoć je ovdje 
Salomon bacio neke vaze. Ta je industrija još dobro cvala ovdje. Na zapadu od 
spruda koji je Jordan pravio, bijaše u blizini jedna planina, koja se pružala do 


Samarije, a u njoj bijaše rudnik iz kojega se vadila ruda, nešto slično našoj mjedi. 


Isus je cijelim putem poučavao. Kad su ga upitali kad namjerava poučavati u 
Zartanu, reče: 'Ima i drugih mjesta kojima je pouka potrebnija. Ivan je često bio 


ondje, pa možete pitati narod je li postio i živio oskudno." 


Ovdje se Jordan prelazio pomoću velike skele, kraj koje je rijeka započinjala teći 
prema zapadu. Kad je prešao rijeku, Isus i njegovi sljedbenici otiđoše istočno oko 
dva sata duž sjeverne obale nekog malog potočića, koji se ulijevao u Jordan negdje 
niže od mjesta skele. Tad prijeđoše još jedan potočić blizu kojega je bio Sukot, njima 
nalijevo. Izgledali su baš kao da su sad prešli potok, pa se odmoriše pod šatorima 
između Sukota i Enona, a međusobno su ta dva mjesta bila udaljena oko četiri sata. 
Da su ponovo prešli rijeku i išli malo uzvodno, mogli bi vidjeti Salem, koji je bio 
skriven od njih brežuljkastom obalom. Salem je bio nasuprot Enona, i nekako niže od 


sredine još jednog zavoja, gdje je Jordan započinjao teći prema zapadu. 


U Enonu se okupilo ogromno mnoštvo naroda. Između brda na kojem je Enon 
izgrađen i rijeke Jordan, kampirali su pogani. Tamo je bilo deset Farizeja, neki iz 
Enona, neki iz okolnih mjesta. Među njima bijaše i sin Šimuna iz Betanije. Neki su 


među njima bili dovoljno razboriti i s dobrim namjerama. 


Gradić Enon je ležao na sjevernoj strani brda, kao da je građen od prekrasnih vila. 
Na ovoj strani i iza grada bijaše izvor nekog bazena, predodređenog za krštavanja, a 
bazen bijaše na istočnoj strani brda. Voda je dovođena iz brda, kroz metalne cijevi, 
koje su mogli zatvoriti i otvoriti po želji. Iznad izvora bijaše izgrađena kućica. 

Farizeji, a među njima i sin Šimuna Gubavca, dođoše ovamo kako bi susreli Isusa i 
učenike. Oni ih srdačno i učtivo dočekaše, odvedoše ih pod šator, opraše im noge, 
isčetkaše odjeću, pa ih ponudiše medom, kruhom i vinom. Isus im zahvali na dobrim 


namjerama, premda ga, reče, žalosti što pripadaju toj sekti. 


Oni ga otpratiše do grada, gdje ubrzo uđe u dvor gdje su se okupili mnogi bolesnici 
svih vrsta, neki žitelji ovoga grada, neki stranci, a svi su očekivali njegov pojavak. 
Neki su ležali pod šatorima, dok su drugi bili u sobama koje su bile otvorene za njih u 
tom dvoru. Mnogi su mogli hodati, a Isus im pomagaše polaganjem ruku i riječima 
ohrabrenja. Učenici su asistirali donoseći bolesne naprijed, podižući i oslobađajući ih 


prekrivača i zavoja, itd.. Tamo bijahu prisutni Farizeji, kao i mnogi drugi ljudi. 


Nekoliko je žena stajalo napose, blijede i umotane u ogrtače. Bile su bolesne od 
bolesti krvarenja. Kad je Isus završio s ostalima, priđe ženama, položi ruke na svaku 
od njih i izliječi ih. Među bolesnicima bijahu paralitičari i bolesni od vodene bolesti, 
zaraženi čirevima po vratu i drugim dijelovima tijela (premda ne tako kao oni koji su 


smatrani nečistima), gluhi, nijemi, jednom riječju, patnici svih vrsta. 


Na rubovima ovoga dvora bijaše veliki trijem koji je gledao prema gradu. U njemu 
sam vidjela mnoge gledatelje, Farizeje i žene. Farizejima Enona, budući je među 
njima bilo pravednih duša i zbog toga što su ga iskreno i ljubazno dočekali, Isus 
pokaza izvjesni oprost, kakav inače nigdje drugdje nije pokazivao. Ovdje je želio 


učiniti nevažnim prijekore koje je povezivao samo sa carinicima, grješnicima i 


probisvijetima. Želio im je pokazati kako ih poštuje, ako se budu pravilno ponašali i 
djelovali s poštenim nakanama. Pri ovom skupu oni iskazaše veliku aktivnost u 


očuvanju reda i mira među narodom, a Isus im dopusti da tako urade. 


Dok je Isus bio zabavljen liječenjem bolesnih, jedna lijepa žena srednjih godina u 
odjeći strankinje, uđe u veliki trijem kroz vrata koja vode iz grada. Glava joj bijaše 
zamotana u tanki veo ukrašen perlama. Nosila je steznik u obliku srca, otvoren sa 
svih strana, nešto kao škapular privezan oko tijela uzicama na leđima. Vrat i prsa joj 
bijahu ukrašeni kordama i perlama. S pasa do nožnih članaka padale su u naborima 
dvije široke suknje, jedna kraća od druge. Obje bijahu od fine vune ukrašene velikim 
cvjetovima u boji. Rukavi joj bijahu široki, privezani narukvicama. Nosila je i kratki 


plašt koji joj padao preko ruku, a preko njega opet dugi veo od bjelkaste vune. 


Žena, sramežljiva i zabrinuta, uđe polako i plaho u trijem. Njen blijedi lik je odavao 
zbunjenost, a oči joj bijahu crvene od plača. Željela je prići k Isusu, ali gužva je bila 
tako velika da mu nije uopće mogla prići. Farizeji koji su održavali red dođoše do nje, 
a ona im se odmah obrati: 'Odvedite me do Proroka, da mi oprosti grijehe i izliječi 
me!' Farizeji je zaustaviše riječima: 'Ženo idi doma! Što uopće radiš ovdje? Prorok 
neće s tobom razgovarati. Ne može ti on oprostiti grijehe. Kako ti ih uopće i može 


oprostiti? Neće se on bakćati s tobom, jer ti si jedna preljubnica.' 


Kad je žena ovo čula, poblijedi, lik joj poprimi strašan izgled, pade na tlo, poderavši 
ogrtač odozgor na dolje, strgnuvši veo preko glave, zavrišta: 'Ah, onda sam prokleta! 
Sad mogu leći preko mene! Raskidaju me na komade! Vidite, eno ih!', pa imenova 
pet đavola koji su bjesnjeli na nju, jedan od njenog muža, a ostala četiri od njenih 
ljubavnika. Bio je to strašan prizor. Neke žene koje su bile kraj nje, podigoše je sa 
zemlje, i povedoše je njenoj kući. Isus je dobro znao što se događa, ali nije htio 
ovdje posramiti Farizeje. Nije intervenirao, nego je mirno nastavio liječiti, jer njen čas 


još nije došao. 


Ubrzo nakon toga, Isus praćen učenicima, Farizejima i narodom prođe kroz grad idući 


prema brdu na kojem je Krstitelj prije poučavao. Brdo bijaše usred bedema 


prekrivenih mahovinom, a uokolo bijaše i nekih građevina. Sa strane s koje su se 
približavali bijaše napola srušen dvorac, u čijem je jednom tornju boravio Herod kad 
je slušao Ivanove propovijedi. Cijelo je brdo bilo krcato narodom koji je očekivao 
Isusa. 

Isus se pope na mjesto gdje je Ivan poučavao. Nad njim bijaše velika sjenica, 
otvorena na sve strane. Tu Isus održa dugu propovijed, u kojoj je govorio o velikom 


Božjem milosrđu prema čovjeku, posebno prema svome narodu. 


Isus je prošao cijelo Pismo, pokazujući Božje vodstvo svoga izabranog naroda i 
njegova obećanja tom narodu, dokazujući da su sva ta obećanja do danas ostvarena. 
Isus ovdje nije rekao otvoreno, kao što je to uradio u Bezehu, da je on sam Mesija. 
Govorio je i o Ivanu, njegovu zatočeništvu i misiji. Narod je dolazio i odlazio u 


grupama, kako bi svi mogli čuti njegove riječi. 


Isus upita neke od njih zašto žele primiti krštenje, zašto su ga odgađali sve do danas, 
i što misle da je ta ceremonija. Podijelio ih je u klase, neki koji su odmah bili kršteni, 
drugi koji će biti kršteni samo nakon dodatnih propovijedi. Sjećam se odgovora neke 
grupe novokrštenika na pitanje zašto su do sada odgađali krštenje. Rekoše: 'Zato što 
je Ivan stalno poučavao o Čovjeku koji će doći i biti veći od njega. Čekali smo tako 
da primimo veću milost." Oni su predstavljali klasu koja je trebala slušati više pouke 


kako bi primili krštenje. 


Rasprava je završila negdje oko tri sata popodne. Tad Isus s učenicima i Farizejima 
siđe dolje do grada, gdje je za Isusa bila priređena velika gozba u jednoj velikoj 
dvorani. Ali dok su se približavali dvorani, odjednom zastade i reče: 'Imam drugu 
vrstu gladi', pa upita (premda je već znao) gdje stanuje ona žena koju su jutros 
otposlali od njega. Oni mu pokazaše kuću. Bila je blizu dvorane gozbe. Isus ostavi 


svoje pratitelje da ostanu gdje jesu, dok on sam ode i uđe u kuću kroz dvorište. 


Dok se Isus približavao, vidjela sam strašno mučenje i žalost te žene. Đavao ju je 
opsjeo, bacao je iz jednog kuta u drugi. Žena bijaše kao plašljiva životinja koja se 


stalno skriva. Dok je Isus prelazio dvorište i približavao se ulazu kuće, ona pobježe 


kroz hodnik u podrum, u stranu brda, gdje je njena kuća bila izgrađena. U podrumu 
bijaše posuda kao velika bačva, gore uska, a dole široka. Ona se htjede u njoj skriti, 
ali kad pokuša, bačva se raspade s velikim treskom. Isus je u međuvremenu stigao, 
pa poviče: 'Maro Sufanitkinjo, ženo... (ovdje spomene ime njenog muža, kojeg se sad 


ne mogu sjetiti) zapovijedam ti u ime Božje da mi priđeš!" 


Tad žena, omotana od glave do pete, kao da je demoni sile da se skrije u svoje 
ogrtače i velove, dopuza do Isusovih nogu, kao pas koji očekuje batine. Ali Isus joj 
reče: 'Ustani!' Ona posluša, ali je držala veo tako jako preko lica i vrata, kao da se 
željela zadaviti. Taj joj Gospodin reče: "Otkrij lice!', na što ona odmota veo, ali je oči 
oborila, izbjegavajući gledati Isusa, kao da joj neka unutarnja sila tako zapovijeda. 
Isus približi svoju glavu njenoj, pa reče: 'Pogledaj me!', a ona posluša. On dahnu na 
nju, a odmah crni dim iziđe iz nje na sve strane. Žena pade kao pokošena, bez 
svijesti. Njene sluškinje, alarmirane treskom raspada bureta, požuriše tamo, pa 
stadoše kraj nje. Isus im naredi da odnesu svoju gospodaricu gore i da je stave na 


postelju. 


Ubrzo, Isus praćen dvojicom učenika ode do nje i nađe je kako gorko plače. On joj 
priđe, položi ruku na glavu i reče: 'Grijesi su ti oprošteni!' Ona je neprekidno plakala. 
Tad u sobu uđe njeno troje djece, dječak od dvanaestak godina, i dvije djevojčice, od 
devet i sedam godina. Djevojčice su nosile tunike s kratkim rukavima, prošarane 
žutim. Isus istupi kako bi dočekao djecu, progovori im ljubazno, ispitujući ih nešto, 


pa ih nešto pouči. 


Tad njihova majka progovori: 'Hvala Proroče! Izliječio me je!', našto maleni padoše 
nice kraj Isusovih nogu. Isus ih blagoslovi, te jedno po jedno odvede do njihove 
majke, po starini, stavivši njihove ručice u majčine. Meni se činilo da je ovime Isus 
uklonio od djece nemilost, i tako ih legalizirao, jer su djeca bili plodovi njenih 
preljuba. Isus je još uvijek tješio ženu, rekavši joj da bi se trebala izmiriti sa svojim 
mužem, pa je savjetova da odsada živi čestito, u skrušenosti i pokori. Nakon toga 


ode sa svojim učenicima na gozbu. 


Ova je žena bila iz Sufe u moapskoj zemlji. Bila je potomak Orfe, udovice Keliona, 
bila je i Noemina snaha. Nakon Noemina savjeta, nije išla s njom u Betlehem, 
premda je Ruta, udovica Orfina drugog sina Mahalona, pratila Noemi u Betlehem. 
Orfa je bila udova od Keliona, koji je opet bio sin Elimeleha iz Betlehema. Udala se 
drugi put u Moab, iz toga braka je izišla obitelj Mare Sufanitkinje. Mara je bila 
Židovka, bogata, ali preljubnica. Troje djece koji su bili prisutni kod njena obraćenja, 
bijaše nepriznato, nelegitimno. Njena legitimna djeca bijahu odvedena od strane 
njihovih očeva, kad su otpustili svoju nevjernu ženu. U to vrijeme je Mara živjela u 
svojoj vlastitoj kući u Enonu. Već dugo se osjećala tužnom radi svoga neuredna 
života, činila je pokoru, njeno je ponašanje bilo tako rezervirano i pristojno, da su je 


cijenile i najuglednije žene Enona. 


Krstitelj je ovdje propovijedao protiv Herodova nezakonita braka, što je jako utjecalo 
na nju. Često su je opsjedala petorica đavola. Kad je napokon odlučila otići do dvora 
gdje je Isus propovijedao i liječio, opet su je zgrabili. Odbijanje Farizeja, kao i njihove 
riječi prijekora, koje je ona u svojoj dubokoj malodušnosti osjećala istinitima, otjerale 


su je do samog ruba očaja. 


Preko svoje pretke Orfe, Rutine jetrve, bila je povezana s Davidom kućom, Isusovom 
lozom. Pokazano mi je kako je ova loza devastirana i skrenuta s kursa, zbog 
preljubničkih grijeha, pa je opet pročišćena u Mari milošću Isusovom, i tako ponovo 


upućena u pravom smjeru k Crkvi. 


Isus uđe u dvoranu gozbe, gdje bijahu Farizeji i ostali njegovi učenici, pa sjede za 
stol s njima. Farizeji su bili nekako nezadovoljni zato što ih je Isus ostavio i otišao 
tražiti ženu, koju su oni jutros tako brzo otjerali pred mnoštvom naroda. Ali ništa mu 
ne kazaše, bojeći se da sami ne budu prekoreni. Za vrijeme objeda Isus ih je tretirao 


s puno obzira, poučivši ih mnogim usporedbama i primjerima. 


Negdje oko sredine gozbe, uđoše u dvoranu troje Marine djece, odjeveni u misne 
haljine. Jedna od djevojčica je nosila vazu punu mirisne vode, a druga je nosila 


sličnu, punu narda, dok je dječak nosio posudu. Ušli su u dvoranu na vrata koja su 


bila nasuprot stolu. Baciše se nice pred Isusa, pa polože svoje darove na stol pred 
njega. Sama Mara je išla za njima praćena svojim služavkama, ali se nije usudila 
prići. Bila je umotana u veo, a nosila je sjajnu kristalnu vazu, prošaranu žilicama kao 
mramor, oko koje je bilo omotano divno zelenje. U vazi je bila mješavina najdivnijih 


skupocjenih miomirisa. Njena su djeca darovala slične vaze, ali manje. 


Farizeji su ih strijeljali očima, i djecu i majku. Ali Isus reče: 'Maro, priđi bliže!" Ona 
ponizno stade kraj Isusa, dok njena djeca uzeše dar od nje i postaviše ga na stol kraj 
svojih darova. Isus joj zahvali. Farizeji su mrmljali, kao što će poslije mrmljati na 
Magdalenin dar Isusu. Smatrali su da je to razbacivanje, suprotno štedljivoj 
ekonomiji i sućuti prema sirotinji, a ustvari su samo htjeli naći nešto protiv te jadne 


žene. 


Isus joj vrlo ljubazno progovori, kao i djeci. Djecu je kasnije ponudio voćem, koje su 
oni odnijeli sa sobom. Sufanitkinja je ostala zamotana u veo, ponizno stojeći kraj 
Isusa. Isus reče Farizejima: 'Svi darovi dolaze od Boga. Za dragocjene darove, 
zahvalnost vraća zauzvrat, tako da daje ono što ima najdragocjenije, a to nije 
razbacivanje. Ljudi koji skupljaju i prave ove miomirise moraju živjeti." Tad uputi 
jednoga svoga učenika da odnese te darove sirotinji, rekavši nekoliko riječi o ženinu 
obraćenju i pokajanju, vrativši joj tako pred narodom dobar ugled, govoreći narodu 
da postupaju s njom s ljubavlju. Mara nije rekla ni riječi, već je cijelo vrijeme samo 
tiho plakala pod velom. Napokon se baci nice pred Isusove noge, ništa ne reče, 


ustade i ode iz dvorane. 


Isus iskoristi ovu priliku da pouči protiv preljuba. Koji se među njima, upita ih, 
osjećaju slobodni od duhovnog preljuba. Reče im kako Ivan nije mogao obratiti 
Heroda, a da je ova sirota žena svojom željom oslobođena svoga života, pa im opisa 


parabolu o ovci, izgubljenoj pa pronađenoj. 


Isus je Maru u njenoj kući uvjerio da će njena djeca izići na dobro, da će se i ona 
sama jednog dana pridružiti ženama pod Martinim nadzorom, radeći za potrebe 


gostinjaca. 


Poslije gozbe vidjela sam učenike kako obilno daju sirotinji sve što je ostalo. Isus tad 
siđe s brda zapadnom stranom, gdje je bio malo dalje logor pogana. Mislim da je na 
ovoj strani brda i tu postojao nekakav gostinjac - šator. Tamo je Isus poučavao 


pogane. 


Enon je bio pod Herodovom upravom, ali grad je, kao imanje preko granice, pripadao 
Tetrarhu Filipu. U gradu su bili mnogi Herodovi vojnici, špijunirajući i noseći sve 


vijesti svome gospodaru. 


15. Isus u Ramot-Gileadu 


Iz Enona Isus ode s dvanaest učenika do Jaboka i susjednih mjesta. Andrija, Jakov i 
Ivan, kao i neki drugi učenici ostadoše u Enonu, kako bi krštavali narod kraj bazena 
istočno od brda. Voda je tekla iz brda u bazen, tvoreći tako jezerce iza bazena, koje 
je natapalo livade kao mali potok, pa se skupljalo u rezervoar na sjeveru Enona, 


odakle se moglo vratiti po želji u Jordan. 


Vidjela sam Isusa s učenicima kako poučava u gradu oko sat istočno od Sukota, na 
južnoj strani Jaboka. Među brojnim bolesnicima koje je izliječio, bijaše i čovjek koji je 
od rođenja imao jedno oko zatvorenim. Isus namaže oko svojom slinom, oko se 


otvori i čovjek zadobi perfektan vid. 


Isus je prešao Jabok, koji je tekao kroz dolinu, pa skrenu k istoku sve dok nije stigao 
u blizinu Mahanejma, čistog i lijepog grada, podijeljenog u dva dijela. Isus sjede kraj 
bunara koji je bio pred gradom, a uskoro iziđoše pred njega starješine sinagoge i 
grada, noseći sa sobom pehare, hranu i piće. Poželješe Isusu dobrodošlicu, opraše 
njemu i učenicima noge, pomazaše Isusu glavu, dadoše im mali obrok, pa ga 


uvedoše s velikom ljubavlju i jednostavnošću u grad. 


Isus održa kratku propovijed o patrijarhu Jakovu i o svemu onome što mu se u ovim 
krajevima dogodilo. Većina je ovih ljudi bila krštena od Ivana. Patrijarska 


jednostavnost vladaše svim mjestima ovoga kraja, a mnogi stari običaji opstadoše i 


revno se obdržavahu. Isus ne ostade ovdje dugo, samo onoliko koliko je dovoljno da 


primi čast na svom putu. 


Iz Mahanejma ode dalje duž sjeverne obale Jaboka oko četiri sata na istok, do mjesta 
gdje je Jakov sreo Ezava. Ovdje je dolina bila jako utonula. 

Tijekom cijelog dana Isus poučavaše svoje učenike. Nakon toga, opet prijeđoše 
Jabok, pa krenuše duž južne obale, a nedaleko se dva potočića ulijevahu u Jabok. 


Tad nastaviše put oko 5 km istočno, a pustinja Efraijim im bijaše zdesna. 


Nakon prelaska doline, naiđoše na planinskom lancu, istočno do šume Efraijim, na 
prekrasan grad Ramot-Gilead, čist i pravilno izgrađen. U njemu su pogani imali svoju 
četvrt i hram. Svete službe su održavali Leviti. Jedan od učenika ode naprijed 
navijestiti Isusov dolazak. Leviti i ostali uglednici već su ga čekali u šatoru blizu 
zdenca van grada. Opraše novopridošlicama noge, dadoše im uobičajeni obrok kao 


znak dobrodošlice, pa ih uvedoše u grad. 


U gradu je već bilo mnoštvo jadnih bolesnika okupljenih na otvorenom trgu, kako bi 
molili Isusa za pomoć. Isus izliječi mnoge. 

Tu je večer Isus poučavao u sinagogi, jer je bio početak Šabata nakon komemoracije 
žrtve Jiftahove kćeri, koja se u ovome gradu slavila kao žalost i kao narodni festival. 


Tamo je bilo mnoštvo mladih djevojaka i drugog naroda iz okolice. 


Isus i učenici objedovaše s Levitima, a prespavaše u kući blizu sinagoge. U ovim 
krajevima ne bijaše posebnog gostinjca pripremljenog za Isusa. U Enonu, Kamonu i 
Manahejmu imali su unaprijed unajmljene gostinjce, a broj gostiju je bio ograničen. 
Ramot je bio na brdu, građen terasasto, iza kojega je bila mala dolina, s boka doline 
gudurasti kameni zid, u kojem su stanovali pogani. Imali su svoj hram. Uvijek ste 
mogli prepoznati njihova boravišta po kipovima podignutim na krovovima. Na krovu 
ovoga hrama bijaše cijela grupa likova. Centralni lik je nosio krunu, a stajao je na 
rezervoaru ili fontani, držeći u rukama bazen-lavor. Oko njega bijaše još nekoliko 
likova djece, grabe vodu i lijevaju je jedan za drugim sve dok napokon voda nije pala 


u bazen držan od središnjeg lika. 


Gradovi u okolici bijahu ljepši, urednije sagrađeni nego stari židovski gradovi. Ulice su 
bile izgrađene u obliku zvijezde, sve je išlo prema centralnoj točki, a krakovi zvijezde 


bijahu zaobljeni, tako da obujam tvori neku cik-cak formu, baš kao i gradske zidine. 


Ramot-Gilead bijaše grad utočište za zločince (Ponovljeni zakon 4, 43, Jošua 20, 8). 
Tamo je bila jedna velika čvrsta građevina u kojoj su oni boravili, ali u vrijeme 
Isusove posjete bijaše sva u ruševinama i izgledala je kao da se više ne koristi. Tu su 
objesili tapiserije ukrašene likovima svih vrsta životinja i cvijeća, djelomično za 
prodaju, a djelomično za hramsku uporabu. Vidjela sam brojne žene i mlade djevojke 
kako rade na tome u dugačkim šatorima. Nošnja naroda podsjećala me više na 


patrijarski stil, a bijaše vrlo čista i uredna. Izrađena je uglavnom od fine vune. 


Isus je asistirao na svečanom komemoracijskom blagdanu žrtve Jiftahove kćeri. 
Otišao je sa svojim učenicima i s Levitima do prekrasna otvorena trga, koji je bio van 
grada na istočnoj strani, gdje su se izvodile pripreme za blagdan. Žitelji Ramot- 
Gileada su već bili okupljeni i poredani u velike krugove. Ovdje je još uvijek bilo brdo 
i oltar na kojem je Jiftahova kći bila žrtvovana. Ispred toga bijahu u polukrug 
postavljena travnata sjedišta za djevojke, a blizu njih i sjedala za Levite i upravnike 


grada. Svi su išli u dugoj i urednoj procesiji do svojih mjesta. 


Mlade djevojke Ramota i mnoge iz susjednih gradova, asistirale su kod blagdana, a 
nosile su nošnju žalovanja. Jedna djevojka, obučena u bijelo i zamotana u veo, 
predstavljala je Jiftahovu kći. Grupe drugih djevojaka bijahu obučene u sumornu 
odjeću, lica im omotana u velove do brade, a nosile su na rukama crne lente s 


resama na rubovima, tako predstavljajući svoj plač za svojom drugaricom. 


Djevojčice su bacale cvijeće i svirale u male frule, žalobno predvodeći procesiju u 
kojoj su vodili tri janjeta. Ceremonija bijaše dirljiva, a dugo je trajala. Razni dijelovi 
ceremonije su sadržavali pjevanje, vjerske napovjedi, predstavljanje žalosne drame, 


dok su u spomen tome događaju pjevani psalmi i pjesme. Djevojka koja je 


predstavljala Jiftahovu kći bijaše tješena i oplakivana u zboru njenih drugarica, 
premda je ona čeznula samo za smrću. 

Među Levitima, također u nekom zboru pjevača, čini se, bijaše održavana sjednica o 
sudbini heroine. Ali ona se pojavi pred njima i najiskrenijim riječima zamoli da joj 
bude dozvoljeno izvršiti očev zavjet. U raznim scenama koristili su razne napisane 


svitke, neke su napamet recitirali, dok su drugi čitani iz svitaka. 


Isus je aktivno učestvovao u slavlju. Glumio je glavnog suca, ili Velikog svećenika. 
Pored svih tekstova koje je morao izgovoriti, on je povrh toga poučavao prije i 
tijekom ceremonije. Žrtvovali su tri janjeta u spomen na Jiftahovu kći. Krv janjaca su 
prolili oko oltara, a pečeno meso razdijelili sirotinji. Isus je malo podučio mlade 
djevojke o opasnosti podvrgavanja taštini. Iz toga sam shvatila da žrtva Jiftahove 


kćeri nije bila uzaludna. 


Fešta je trajala do kasno popodne. Za cijelo vrijeme fešte, djevojke su naizmjence 
zamjenjivale jedna drugu, glumeći Jiftahovu kći. Čim bi jedna završila svoj dio uloge, 
slijedeća bi ustala s kamenog sjedala poredanih u krugu, povukla se u šator s 


prethodnom i tamo bi razmijenile odjeću, i preobukla u kostim žrtvovanja. 


Grob je mlade heroine bio na obližnjem brdu, a tamo su i janjci bili žrtvovani. Bio je 
to četvrtasti otvoreni sarkofag. Kad su loj, kao i drugi dijelovi janjaca koji su 
žrtvovani pojedeni, ono što je preostalo stavil bi u neku otvorenu peć s rešetkastim 
dnom, pa je s pepelom meso propalo u grob. Kad su janjci bili zaklani, vidjela sam da 
su krv pošpricali oko žrtvenika, a djevojke su mali štapić zamakale u krv i brisale ga o 


dugi uski veo koji im je visio preko ramena. 


Isus reče: 'Jiftahove kćeri! Trebale bi zahvaliti Bogu što je poštedio vaše domove i 
dao pobjedu svome narodu. Ali upale ste u taštinu, jer tražite hvalu kao kćeri 
heroine, s kicoškim nakitom i glasnim zvukovima hodate tako uokolo i hvalite se pred 


ostalim kćerima naše domovine.' 


Kad su blagdanske ceremonije završile, svi se povukoše u divan vrt u blizini, jer tamo 
bijahu podignute sjenice i šatori pod kojima je bila pripremljena gozba i zabava. Isus 
je sudjelovao i u tome. Sjeo je uz stol gdje se sirotinja hranila, pa im ispriča 


parabolu. 


Djevojke su jele u istom šatoru, ali odvojeno od drugih zastorom koji je bio visok oko 
jedan metar. Ležeći nauznak uz stol čovjek ih nije mogao vidjeti preko tog zastora, 


premda su ih oni koji su stajali vidjeli bez problema. 


Nakon gozbe, Isus se s učenicima, Levitima i mnogim drugima vrati do grada, gdje 
su ga brojni bolesnici strpljivo čekali. On ih izliječi, kao i neke mjesečare, te druge 


nevoljnike koji su bolovali od depresije. 


Isus je poslije propovijedao u sinagogi, a za temu je uzeo Jakova i Josipovu prodaju 
u Egipat. Isus reče: 'Jednog će dana, Jedan drugi biti prodan, od jednog od svoje 
braće. Ali On će oprostiti svojoj pokajanoj braći, a u vrijeme gladi, hraniti će ih s 


Kruhom vječnog života.' 


Tu istu večer, neki pogani izvan grada, nagovaraše učenike da pitaju Isusa, pitajući 
ih ponizno, mogu li se i oni nadati poukama velikoga Proroka. Učenici obavijestiše 


Isusa o njihovoj želji, a on im obeća da će otići do njih sutra ujutro. 


Jiftah je bio sin poganske majke, bludnice. Potjeran od svoga oca i braće iz zakonita 
braka, iz grada Ramota, zvanog i Mispa, živio je u susjednoj zemlji Tobu. Oko njega 
se okupljali beskućnici, pa je vodio život razbojnika. Njegova je žena poganka umrla 
mlada, ostavljajući mu samo kćer jedinicu, koja je inače bila prelijepa i nevjerojatno 
pametna, ali se olako prepuštala taštini. Jiftah je bio rezolutan, nagao čovjek, željan 
pobjeda, a puno je držao do zadane riječi. Bio je više sličan nekom poganskom 


heroju nego Židovu. Bio je instrument u rukama živoga Boga. 


Opčinjen željom da osvoji i vlada zemljom iz koje je bio izgnan, učini rijetki zavjet 


Gospodinu. Ako pobijedi u ovom pohodu, kad se bude vraćao iz pohoda, žrtvovati će 


Bogu kao paljenicu, prvoga koga sretne iz svoje obitelji. Nije ni sanjao da će to biti 


njegova jedina kći, jer za ostatak svoje obitelji nije nimalo mario. 


Jiftahov se zavjet nije svidio Bogu. Ipak ga je prihvatio, vidjevši da će ispunjenje toga 
zavjeta značiti zator i oca i kćeri, a to će biti i izgnanstvo takvih zavjeta iz zemlje 
Izraelove. Njegova bi kći možda mogla postati pokvarenom zbog njegova uzdignuća i 
pobjede. Ali kako je bilo, kći je činila pokoru dva mjeseca i umrla za Boga. Možda je 
preko toga utjecala na svoga oca da počne pravilnije razmišljati i da počne biti vjeran 


Gospodinu. 


Djevojka je izišla van, praćena velikom povorkom djevojaka s pjesmama, frulama i 
cimbalima kako bi dočekala svoga pobjedničkog oca. Kad ga je srela bijaše to dosta 
daleko od grada, oko sat vremena udaljenosti, pa ipak ona bijaše prva koju je 
ugledao iz svoje obitelji. Kad je djevojka otkrila svoju nesreću, povuče se u sebe i 
zamoli odgodu od dva mjeseca, kako bi se u samoći mogla pripremiti pokorom za 
svoju žrtvu, i za zajedničko žalovanje sa svojim drugaricama radi njene djevičanske 


smrti, koja će lišiti njenog oca potomstva u Izraelu. 


S nekoliko svojih drugarica ode u planine nasuprot dolini Ramota, gdje je dva 
mjeseca boravila pod šatorom u postu i molitvi obučena u kostrijet. Djevojke iz 
Ramota naizmjence su boravile s njom. Djevojka je osobito žalila zbog svoje taštine i 
želje za slavom. Glavari su održali vijećanje da vide kako bi mogla biti oslobođena od 
smrti, ali to bijaše nemoguće, budući se njen otac zakleo rijetkim zavjetom. To je 
očito bio zavjet koji se nikako nije mogao prekršiti. Također sam vidjela, da je i sama 
djevojka željela ispunjenje toga zavjeta, na što je pledirala mudrim i dirljivim 


riječima. 


Njena je žrtva popraćena svakojakim znakovima žalosti, a njene su drugarice pjevale 
žalobne pjesme. Ona je sjedila na onom istom mjestu na kojem je sad blagdan bio 
obdržavan. Ovdje se opet vijeće sastalo radi oslobađanja djevojke od smrti, ali 
djevojka istupi naprijed i reče da želi umrijeti, baš kao što sam vidjela kako se to 


održava tijekom blagdana. 


Djevojka je nosila pripijenu dugu bijelu haljinu, od prsa do peta, ali od glave do prsa 
je nosila proziran bijeli veo, kroz koji se moglo vidjeti njeno lice, vrat i ramena. 
Hrabro je hodila do oltara. Njen je otac brzo odstupio od ove scene i ne pozdravivši 
se od nje. Tad djevojka popi nešto crveno iz ponuđene joj posude. Mislim da je to 
nešto što ju je omamilo. Jedan od Jiftahovih ratnika će zadati smrtni udarac. Njegove 
su oči bile povezane, kao znak da nije učinio krivnju umorstva, budući nije vidio 


udarac koji ubija žrtvu. 


Tad je djevojka legla na njegovu ljevicu, a ratnik joj prereže grkljan oštrim, kratkim 
mačem. Pošto je popila omamljujuće sredstvo, djevojka je bila potpuno nesvjesna 
kad se naslonila na ratnikovu ljevicu. Dvije su mlade drugarice također bile odjevene 


u bijelo, a predstavljale su mladenke, hvatale su krv u posudu, izlijevajući je na oltar. 


Djevojka je poslije od prijateljica bila umotana u plahtu i položena na oltar, koji je bio 
dugačak kao ona. Gornji dio oltara bijaše rešetkast. Ispod njega je naložena vatra. 
Kad je djevojci haljina izgorjela, sve je izgledalo kao crna masa. Neki muškarci 
podigoše rešetku s tijelom na njoj. Položiše rešetku na rub otvorena groba, koji je bio 
u blizini, pa nježno podigoše rešetku, dopuštajući tijelu da lagano sklizne u grob. Tad 


zatvoriše grob. U Isusovo vrijeme grob je još uvijek postojao. 


Djevojka se zvala Jeftija. Njeni prijatelji i mnogi asistenti skinuše svoje velove i 
maramice te ih zamakaše u njenu krv, dok su drugi skupili pepeo njena izgaranja. 
Prije nego se Jeftija pojavila u žrtvenoj odjeći, njene su je mlade drugarice odvele u 


njen šator i okupale, pa je tako pripremile za ceremoniju. 


Mjesto u planinama gdje se Jeftija susrela sa svojim ocem, bijaše sjeverno od 
Ramota, više od dva sata udaljeno od grada. Tamo se ona s prijateljicama penjala, 
jašući na malim magarcima urešenima vrpcama i zvoncima. Jedna je prijateljica 
jahala ispred Jeftije, po jedna sa strana, a ostale su bile iza nje, pjevajući pjesme i 


svirajući. Pjevale su Mojsijeve napjeve o porazu Egipćana. Čim je Jiftah opazio kći, 


razdrije odjeću i proplaka. Sama djevojka Jeftija, nije se dala na žalost, već je mirno 


saslušala svoju sudbu. 


Kad su ona i prijateljice napustile očevu kuću i krenule u divljinu, uzele su sa sobom 
nešto hrane što je bilo propisano za post. Jiftah progovori svojoj kćeri zadnji put. Ovo 
je na neki način bio početak žrtvovanja. Tad on položi ruku, kao što je bio običaj 
polaganja ruke na žrtvu, a sada na glavu svoje kćeri i reče: 'Ajde idi! Nikad nećeš biti 
nevjesta!' Ona odgovori: 'Ne, nikad neću biti nevjesta!', i više joj nikad nije ništa 


rekao. 


Nakon kćerine smrti, Jiftah je podigao prekrasan spomenik u Ramotu i nad njim 
izgradio mali hram. Naredio je da se slavi blagdan svake godine u spomen na 
godišnjicu žrtve njegove kćeri, kao sjećanje i na njegov žalostan zavjet i upozorenje 


drugima da ne čine takvih zavjeta. (Suci 11, 39-40) 


Jiftahova je majka bila poganka obraćena na židovstvo. Žena mu je bila kći čovjeka 
rođena iz nezakonite veze Židova i poganke. Od trena izgnanstva iz svojeg rodnog 
mjesta, kći ga nije pratila. Ona je ostala u Ramotu, gdje joj je u međuvremenu majka 
umrla. Kad je u vrijeme nevolje Jiftah bio pozvan od strane svojih židovskih zemljaka, 
da dođe iz zemlje Tobu, nije se vratio u grad svog rođenja. Skupio je narod i 
utanačio s njima sporazum u logoru pokraj Mispe. Nije želio posjetiti svoj dom i 
vidjeti svoju kći. Kad je učinio zavjet, nikad nije ni pomislio o njoj, nego je mislio na 


svoje druge rođake, koje je inače prezirao, pa ga je stoga Bog kaznio. 


Blagdan je trajao četiri dana. Isus je s učenicima posjetio i poganske četvrti grada 
Ramota. Ljudi su mu prilazili odavajući mu potpuno poštovanje. Nedaleko njihova 
hrama bijaše otvoren prostor koji se koristio za javna okupljanja. Tamo su donijeli 
nekoliko bolesnika i staraca. Isus izliječi bolesnike. Oni koji su zagovarali Isusov 
dolazak čini se bijahu učeni ljudi, svećenici i filozofi. Oni su znali za dolazak Trojice 
Kraljeva i o njihovu gledanju u zvijezdama rođenja Kralja Židova, jer su i oni sami 
promatrali zvijezde i imali su ista očekivanja. Nedaleko odatle bijaše neka vrsta 


promatračnice zvijezda. Bijaše slična opservatorijima Trojice Kraljeva u njihovim 


zemljama. Dugo su već čeznuli za poukom i razjašnjenjima, a sad su je dobili od 


samog Isusa. 


Isus im je govorio o vrlo zanimljivim misterijima, čak i o samom Presvetom Trojstvu. 
Posebno sam čula ove riječi koje su me zapanjile: 'Zma troje koje daje svjedočanstvo: 
voda, duh i krv, a sve troje je jedno.' Govorio je i o Padu čovjeka, o obećanju 
Otkupitelja, o vođenju čovječanstva, o Potopu, o prolazu preko Crvenog mora, preko 


Jordana i o krštenju. 


Reče im da Židovi nisu ušli u posjed cijele Obećane Zemlje, jer mnogi pogani još 
uvijek borave s njima, ali da je sad On došao kako bi preuzeo sve što je preostalo i 


ujedinio sve u Svoje Kraljevstvo, ali ne sabljom, nego milosrđem i milošću. 


Njegove su riječi ostavljale veliki utisak na mnoge njegove slušatelje, pa ih on posla 
u Enon da se krste. Sedmoricu staraca koji nisu mogli putovati, dade da se odmah 
krste od strane svoja dva učenika. 

Donijet je lavor i postavljen pred njih, a oni uđoše do koljena u vodu u bazenu za 
kupanje koji bijaše u blizini. Oko bazena bijaše postavljena ograda na koju su se 
mogli osloniti. Dvojica učenika položiše ruke na novokrštenikova ramena, dok su 
Matija i učenik Ivan, izlijevali vodu na njihovu glavu, jedan za drugim, iz školjke s 
drškom. Isus je učenicima diktirao riječi koje trebaju izgovarati. Starci su bili odjeveni 
u prekrasne bijele haljine, uglačane i čiste. 


Tad Isus dade općenite upute narodu, uzimajući za temu čestitost i brak. Ženama je 
posebno govorio o poslušnosti, poniznosti i odgoju djece. Ovi su ljudi bili dobrodušni. 
Najljubaznije odvedoše Isusa natrag u židovsku četvrt, gdje Isus ode u sinagogu i 
izliječi bolesne koji su bili ispred nje. Levitima ne bijaše drago, to što je Isus pohodio 
pogane. 


U sinagogi gdje se još uvijek slavio Jiftahov blagdan, Isus poučavaše o pozivu 
poganima. Reče da će se mnogi od njih uzdići u Njegovu Kraljevstvu i to više nego 


Djeca Izraelova. Reče da je došao ujediniti s pravim posjednicima Obećane Zemlje 


pogane koje Izraelci nisu otjerali, pomoću pouka, milosti i krštenja. Također je 


govorio i o Jiftahovoj pobjedi i zavjetu. 


Dok je Isus propovijedao u sinagogi, djevojke su slavile svoju feštu kraj spomenika 
koji je Jiftah podigao svojoj kćeri. Spomenik je ponovo obnovljen i svake godine na 
blagdan ukrašavan od tih djevojaka. Stajao je u ovalnom hramu s jednim otvorom u 
krovu. Usred ovog hrama bijaše manji hram istog oblika. Sastojao se od neke vrste 
kupole koju su podržavali stupovi, a u jednom bijahu skrivene stepenice koje su 
vodile gore do vrha stupa. Oko kupole se ovijala spiralna šetnica, nad kojom bijaše 
predstavljen trijumfalni Jiftahov pohod, a figure bijahu veličine djece. Ovo djelo 
bijaše napravljeno od laganog materijala, ali je sjalo kao polirani metal. Baza koja je 
to podupirala bijaše jedan otvoreni rad, kroz koji su se likovi-figure pojavljivali kako 
bi gledali prema dolje u manji hram. Vrh kupole bijaše okrunjen cirkularnom 
metalnom platformom s koje su neke vrste ljestava imale poprečne prečke na obje 
strane, a vodile su gore do krova vanjskog hrama. S toga krova bijaše prekrasan 


pogled na grad i okolicu. 


Platforma na vrhu ljestava bijaše dovoljno široka da se mogu dvije djevojke smjestiti 
na prečkama, i da se izmjenjuju držeći se za ruke. Šetnica u središtu manjeg hrama 
pridržavala je bijeli mramorni lik Jiftahove kćeri, kako sjedi na stolcu od istog 
materijala, baš onako kako se ona pojavila u trenu žrtvovanja. Glava joj dosezala do 
prve kupole spiralnog oblika. Oko baze statue bijaše dovoljan prostor za smještaj tri 


muškarca. 


Stupovi koji su okruživali manji hram bijahu zajedno povezani prekrasnim rešetkama. 
Vanjski hram bijaše od kamena prošarana raznim bojama. Spiralne kupole varirale su 


stupnjevito po bjelini, počevši od dna kupole do vrha, vrhovi bijahu najbjelji. 


U hramu oko spomenika, bijahu statue djevojaka koje slave Jiftahov blagdan. Statue 
djevojaka držale su jednom rukom maramice na očima, kao da plaču, dok su drugom 
rukom opuštenom uz tijelo držale cvijet ili grančicu. Slavlje su vodile starije djevojke i 


tako pokazivale mlađima kako se to čini. Ponekad su raširile zastore iz vanjskog 


kruga hrama do unutrašnjeg, sve do spomenika, pa bi sjele u malim odvojenim 


grupama, kako bi molile i uzdisale u žalosti i tišini, očiju uprtih na spomenik. 


Ponekad bi zapjevale u koru, a ponekad odvojeno. Ponovo bi prolazile u parovima do 
spomenika, bacajući cvijeće, časteći ga klanjanjem i kao da tješe Jiftaha, pjevale bi 
himne o kratkotrajnosti života. Sjećam se izraza: 'Danas za me! Sutra za te!' Tad bi 
pjevale hvalospjeve Jeftijinoj odlučnosti i pomirenošću sa životom, naglašavajući da 


je ona cijena njihove pobjede. 


Tad bi se u grupama penjale po serpentinama sve do vrha kupole, gdje bi otpjevale 
pobjedničke pjesme. Neke bi se popele još više na krov vanjskog hrama, promatrale 
krajolik, kao da hvataju pogled heroja osvajača, istovremeno proglašavajući strašni 
zavjet. Tad bi se plačući procesija vratila do spomenika, plačući nad mladom 


djevicom, tješeći je, jer je izgubila privilegij materinstva. 


Sve je ovo popraćeno psalmima zahvale Bogu, reflektirajući tako na njegovu pravdu 
razne scene vrlo dirljive pantomime, izražavajući naizmjenice radost, žalost i 
obožavanje. 

Poslije je bila velika gozba za djevojke u hramu. Vidjela sam da one ne počivaju uz 
jedan veliki stol, nego sjede uz male okrugle stolove u grupama po troje. Sjedile su 
prekriženih nogu. Pred njima bijahu razna slasna jela, u obliku raznih figura i 


dekoracija. 


16. Isus napušta Ramot i ide u Argu, Azo i Efron 


Nakon sudjelovanja na gozbi priređenoj od Levita, Isus sa sedmoricom učenika i 
nekolicinom ljudi koji su bili iz Ramota, ode na sjever i prijeđe potok Jabok. Nakon 
trosatnog penjanja preko planina, prema zapadu, stigoše do drevnog kraljevstva 
Bašana i grada oko kojeg su s dvije strane bile strme planine, a jedna je bila 
poprilično duga. Grad se zvao Arga, a pripadao je regiji Argoba, polovici plemena 
Manašea. Sat ili možda sat i pol od ovog grada na istok, blizu izvora potoka Og, ležao 


je veliki grad koji se zvao Geraza. 


Jugoistočno od njega, na nekom uzvišenijem mjestu, mogli ste vidjeti Jabeš-Gilead. 
Okolica je bila kamenita. Iz daljine se čovjeku činilo da u ovim krajevima nema 
drveća, međutim mnogi su dijelovi bili prekriti niskim raslinjem. Ovdje je bilo 
kraljevstvo Bašana, a Arfa je bio njihov prvi grad. Obitelji polovice plemena Manašea 
boravili su malo dalje na jugu. Oko sat sjevernije od Jaboka, vidjela sam granicu 


omeđenu kolcima. 


Isus je preko noći ostao sa svojim kompanjonima u jednom gostinjcu, udaljenom oko 
sat i pol od grada. Gostinjac je bio na visoravni, koja se pružala od istoka prema Argi. 
Učenici su jeli s njima. U noći, kad su svi čvrsto spavali, Isus ustade i ode sam u 


prirodu moliti. 


Arga je bio velik, napučen i iznimno čist grad. Kao i većina gradova u ovim krajevima, 
bio je izgrađen u obliku zvijezde, a ulice su bile široke i pravocrtne. Način života je 
bio posve drugačiji od onoga u Judeji i Galileji, običaji su bili puno bolji. Iz 
Jeruzalema su ovamo, kao i u druga okolna mjesta, slali Levite kako bi poučavali u 
sinagogama. S vremena na vrijeme bi ih zamjenjivali, jer ako poslani Levit ne bi bio 
dobar, narod je imao pravo žalbe i tako bi im bio poslan netko drugi. Ljudima lošeg 
ponašanja, nije se dopuštalo napredovati. Poslali bi ih u mjesto iskupljenja, gdje bi ih 
zadržavali. Žitelji nisu imali privatna domaćinstva, tj. nisu doma pripremali hranu. 
Imali su velike javne kuhinje, gdje se kuhalo za sve. Narod bi blagovao u javnim 
dvoranama pokraj kuhinja ili bi nosio hranu doma. Žitelji su spavali na krovovima 


kuća, tj. tamo su razapinjali šatore. 


U ovom gradu bijaše razvijena velika proizvodnja, jer je narod bio vješt u bojanju 
tkanina, a osobito su bili specijalizirani za nijanse ljubičaste boje. Postojala je i velika 
manufaktura vezenja tepiha, daleko veća nego u Ramotu. Između grada i zidina 
bijaše postavljen niz šatora, gdje su žene sjedile i radile na dugačkim suknima, koja 
su bila rastegnuta ispred šatora. Zbog posebne vrste njihova vezenja, narod grada 
Arge bijaše vrlo slavan od davnina, a i zbog njihove velike čistoće. Stabla maslina su 


se protezala u dugim redovima. 


Dolje, u dolinama prema Jordanu, narod je imao brojne deve i divne pašnjake. Tamo 
su rasla i dragocjena stabla, čije se drvo koristilo za izgradnju Zavjetnog kovčega i 
stola za prinesene kruhove. Kora je ovog stabla bila lijepa i glatka, grane mu visjele 
kao u vrbe, a lišće mu bijaše kao u kruške, premda mnogo veće, zeleno s jedne 
strane, a s druge prekrito nekom sivom tvari. Stablo je rađalo plodove kao divlja ruža 
(divlji šipak), premda veće. Drvo je bilo iznimno tvrdo i žilavo, a moglo se raskoliti u 
vrlo fine trakove. Kad bi se osušilo i izbijelilo, postalo bi vrlo lijepo i čvrsto, skoro 
neslomljivo. Stablo je imalo vrlo finu srčiku, koja se cijedila kroz zasjeke na kori, tako 
da je unutra ostajalo čisto drvo, prekrasne crvenkaste boje. Od toga su se izrađivali 
stolići i razne intarzije. 

Žitelji su se bavili i prodajom mirte i drugih začina, premda nisu rasli u ovim 
krajevima. Nabavljali su ih od karavana koje su se ovdje često zaustavljale na 
nekoliko tjedana. Začine bi nabijali u kugle i tako ih pripremali za upotrebu Židovima 
kod pomazanja mrtvaca. Ovce i krave u ovom kraju bijahu naprednije nego igdje u 


Palestini. 


Kad je sutradan ujutro, Isus s učenicima došao u Argu, Leviti i glavari grada ga 
dočekaše s punim poštovanjem. Odvedoše ga u šator, opraše mu noge i ponudiše 
uobičajenom okrjepom. Neki su učenici došli prije Isusa kako bi obavijestili narod da 
Isus dolazi. 

Isus je poučavao u sinagogi, nakon čega je izliječio mnoge bolesnike, među njima 
mnoge bolesne od sušice. Isus je također posjetio mnoge bolesnike u njihovim 


kućama. 


Oko tri sata popodne priredili su objed. Isus je blagovao s Levitima u gradskoj 
dvorani, a obroke su donosili iz javne kuhinje. Uvečer je ponovo poučavao u 
sinagogi, jer je bila priprema za Šabat. Sutradan ujutro, Isus je opet poučavao, 
govoreći nadugo o Mojsiju u divljini planine Sinaj i Horeba, o izgradnji Zavjetnog 


kovčega, o izgradnji stola na kojem su polagali prinesene kruhove, itd. 


Budući su preci ovoga naroda poslali priloge za izgradnju Kovčega i stolova, Isus im 


je aludirao da je to simbolički. Sad, u vremenima ispunjenja, poticao ih je da 


pokorom prilože srca i duše, kao dar obraćenja, pa im je ukazivao na povezanost 


darova njihovih predaka i njihova sadašnjeg stanja. Ali, toga se ne mogu sjetiti. 


Bit ovog izlaganja bijaše u slijedećem: dok je Isus još govorio, imala sam jednu 
proširenu koncentričnu viziju o izlasku Izraelaca iz Egipta. Vidjela sam Jitra, Mojsijeva 
punca i Mojsijevu ženu Siforu, koji su stanovali u Argi s dvoje Siforinih sinova i 
jednom kćeri. Vidjela sam Jitra sa ženom i Mojsijevom djecom, kako idu na put da se 
pridruže Mojsiju na gori Horeb. Mojsije ih primi radosna srca, pa im opisa sva čudesa 
koja je Bog izveo kako bi izveo Svoj narod iz Egipta. Na to Jitro žrtvuje. Vidjela sam 
kako u to vrijeme Mojsije sudi cijeloj Izraelskoj zajednici. Jitro ga je savjetovao da si 


izabere pomoćne suce. 


Tad se Jitro vrati doma, ostavljajući Siforu i njene sinove s Mojsijem. Vidjela sam 
Jitra kako se vraća u Argu i kako svima prepričava čudesa koja je vidio, pa mnogima 
kad to čuše naraste poštovanje prema Bogu Izraelskom. Tad Jitro na devama posla 
Mojsiju darove i prinose, koje su građani Arge dragovoljno sakupili. Darovi bijahu fino 
ulje, koje je kasnije gorjelo ispred Svetinje, zatim vrlo fina i dugačka devina dlaka, od 
koje su kasnije ispreli i istkali prekrivače i zavjese. Zatim su poslali najljepše setim 
drvo, od kojega su kasnije napravili motke Zavjetnog kovčega i stolove za prinesene 
kruhove. Mislim da su poslali i sjeme iz kojega su i izrađivani ti kruhovi. Čini mi se da 
su napravljeni od jezgre neke biljke slične trski, od koje sam kasnije vidjela Mariju 
kako radi kašu. 


Na Šabat, Isus poučavaše u sinagogi iz Izaije i Ponovljenog zakona 21, 23. Govorio je 
o Balaku i proroku Bileamu. Vidjela sam mnoge stvari povezane s obojicom, ali sad 
se ne mogu sjetiti koje. Na večer Šabata, Isus je poučavao opisujući iz Zakona 
Mojsijeva, koji je prethodno bio čitan, povijest Zimrija i Midjanke, koje je oboje 
Pinhas proboo kopljem. (Brojevi 25, 7) 


(Ovdje Anna Katharina ponovi na čudesan način, premda ih nije nikad čula ni 
pročitala, brojne zakone iz Mojsijeva Zakonika, kao što piše u Ponovljenom zakonu 


21-26. Bijahu to zakoni koji se posebno odnose na njenu vlastitu poziciju kad je bila 


dijete i na čudnovate ideje povezane s tim. Na primjer, zakon je zabranjivao čovjeku 
da pretražuje ptičja gnijezda i da ne smije uzimati ptiće, kao ni roditelje ptića. Zatim 
zapovijed da se kod žetve ne pabirči, da se ostavi za sirotinju. Zatim da se sirotinja 
ne prisiljava da daje riječ ili da se od nje posuđuje, itd. Isus se u propovijedi svega 
dotakao. Posebno se zadržao na zapovijedi da se od sirotinje iznuđuje na prevaru ili 
da se uskrati nadnica radnicima, jer je narod Arge živio uglavnom od nadnica. Sestra 
se Emmerick radovala kad su joj rekli da se svi ovi zakoni nalaze u Bibliji, pa se čudila 


kako ih je tako točno ponovila.) 


Kad je Šabat završio, Isus ode do nekog gostinjca kojeg su držali pogani, koji su mu 
po učenicima poručili da žele da ih posjeti. Primljen je s velikom poniznošću i 
ljubavlju. Isus ih je poučavao o pozivu poganima, rekavši im da je došao pridobiti 
one koje Izraelci nisu pokorili. Oni ga ispitivaše o ispunjenju proroštva, kako će u 
vrijeme Mesije žezlo biti oduzeto od Jude, na što im Isus dade opširan odgovor. 
Poznavali su priču o Trojici Kraljeva, pa zamoliše za krštenje. Isus im objasni što ta 
ceremonija znači, da će to za njih biti priprema za njihovo sudjelovanje u Mesijinom 


Kraljevstvu. 


Ovi su dobri pogani bili putnici, koji su bili nekoliko tjedana u Argi, čekajući dolazak 
neke karavane. Bilo ih je pet obitelji, sveukupno oko 37 duša. Nisu mogli otići na 
krštenje u Enon, zbog straha da ne propuste karavanu. Upitaše Isusa gdje bi se 
ubuduće trebali nastaniti, a on im pokaza mjesto. Nikad ga nisam čula govoriti 
poganima o obrezanju, ali je uvijek inzistirao na apstinenciji i na obvezi da se ima 


samo jedna supruga. 


Ovi su pogani odmah bili kršteni od Saturnina i Jude Barsabe. Ušli su u bazen, Isus je 
blagoslovio vodu, i na glavu im je tri puta izlivena voda. Svi bijahu u bijelom. Nakon 
ceremonije darovaše Isusu zlatnu narukvicu i zlatne naušnice za zajedničku blagajnu 
učenicima. Ovi su predmeti bili predmetom njihove trgovine. Prodali su ih, a novac, 


po Isusovoj naredbi, razdijelili sirotinji. 


Isus je ponovo poučavao u sinagogi, liječio je bolesne, blagovao s Levitima. Nakon 
obroka, praćen nekolicinom, Isus ode nekoliko sati dalje na sjever, do malog mjesta 
Azo, gdje se okupilo mnogo naroda, jer je tu večer bio blagdan na spomen 
Gideonove pobjede. 

Isus je bio primljen na ulazu mjesta od strane Levita. Oprali su mu noge i ponudili 


jelo, nakon čega je ušao u sinagogu poučavati. 


U Jafetovo vrijeme, Azo bijaše utvrđen grad, ali je razoren tijekom rata, koji mu je 
došao iz zemlje Tob. U Isusovo vrijeme bijaše to vrlo čisto mjestašce, s kućama samo 
u jednom dugom nizu. Ovdje nije bilo pogana, a žitelji bijahu uglavnom dobri, radišni 
i kulturno odgojeni. Imali su puno maslina, koje su vješto zasadili na terasama van 
grada, i koje su dobro kultivirali. Proizvodili su i vezli sukno. Način života je bio isti 
kao u Argi. Ljudi Aza su sebe smatrali Židovima iznimne čistoće, jer su živjeli potpuno 
odvojeno od pogana. Svaka je stvar u mjestašcu bila vrlo čista. Put je vodio dolje 


kroz lagano padajuću dolinu, u kojoj je ležao grad, okružen sa zapada planinama. 


Kad je Debora vladala Izraelom i kad je Jaela ubila Siseru, u Mispi je dugo živjela 
neka žena koju je muž otjerao. Ona je bila potomak žene koja je preživjela uništenje 
plemena Benjamin, kojemu je i pripadala. Ova se žena pretvarala da je muškarac, 
oblačila je mušku odjeću. Znala je umješno skriti svoj spol i nitko je nije mogao 
otkriti. Imala je vizije, prorokovala je i često je služila Izraelcima kao špijun. Ali kad 
god su je angažirali u svojstvu špijuna, suočili bi se s porazom. U to vrijeme su se 
Midjanci ulogorili blizu Azo, a ta im je žena došla odjevena kao visoki vojni časnik. 
Nakon što je jedan od heroja prisustvovao porazu Sisere, nazvala se je Abinoem. 
Neprimjetno je prošla nekoliko dijelova logora, špijunirajući sve. Napokon uđe u 
generalov šator i izrazi mu želju da će predati sve Izraelce u njegove ruke. Navikla se 
uzdržavati se od vina, ponašati se oprezno i rezervirano. Ali sad se u ovoj prilici opila 
i ubrzo je njen spol otkriven. Pribili su čavlima njene ruke i noge na dasku i bacili je u 


rupu, rekavši: «Neka joj se ni ime ne spominje, neka bude pokopano s njom!» 


Bijaše to kod Azo, kada je onomad Gideon izišao vojevati protiv ulogorenih 


Midjanaca. Gideon je bio vrlo zgodan i snažan muškarac iz plemena Manaše. 


Stanovao je sa svojim ocem blizu Šiloa. Izrael se tad nalazio u kritičnim trenutcima. 
Midjanci i druga poganska plemena pregazili su zemlju, opustošili polja i odnijeli 
žetvu. Gideon, sin Joaša i Ezrite, stanovaše u Ofri, bijaše vrlo hrabar i slobodan. 


Često je mlatio svoje žito pred svojim susjedima i velikodušno bi im davao dio. 


Vidjela sam ga kako izlazi vrlo rano, prije zore, dok je još rosa bila posvuda i odlazi 
do velikog stabla sa širokom krošnjom, a pod njim je imao skriveno gumno. Hrast je 
svojom velikom krošnjom natkrivao široku kamenu zaravan, iz koje je izrastao. Ova 
je zaravan bila okružena kao nekim brdašcima-zidom, a sezali su do grana stabla, 
tako da je čovjek stojeći na toj zaravni bio kao u nekom tijesku, i izvana se nije 
mogao vidjeti. Deblo stabla je bilo oblika kao da se mnogo granja splelo zajedno u 
jedno veliko deblo. Tlo je bilo kamenito i čvrsto. Iznutra pri zidu bijahu velike 
šupljine, gdje se žito moglo spremiti u košare od kore. Vršenje žita se vršilo cilindrom 
koji se vrtio na kotačima oko stabla, a na njemu bijahu drveni batovi koji su padali na 
klasje. Visoko u krošnji stabla bijaše sjedalo-vidikovac, odakle se vidjelo daleko u 


okolicu. 


Midjanci su ukopali svoj logor od Bašana sve dolje do preko Jordana, pa čak sve do 
polja Ešdrelona. Dolina Jordana bijaše prekrita devama koje su pasle, što je samo 
više pridonosilo Gideonovoj zamisli. Izviđao je nekoliko tjedana i sa 300 muškaraca 
polako krenuo k Azo. Vidjela sam ga kako se šulja neopažen u kampu Midjanaca, 
slušajući što se govori u jednom od šatora. Baš taj tren, jedan vojnik uzviknu jednom 
od svojih kompanjona: «Sanjao sam kako se veliki kotur od ječmenog kruha kotrlja s 
planine na naš šator.» Drugi odgovori: «To je loš znak! Gideon će nas zasigurno 


napasti sa svojim Izraelcima.» 


Sutradan navečer, Gideon i njegovi vješti ratnici držali su u jednoj ruci upaljene 
baklje, a rogove u drugoj. Puhali su iz sve snage u rogove, ne bi li preplašili 
Midjance. Okružili su logor, tako da se sa svih strana začulo gromoglasno trubljenje. 
Neprijatelj se na smrt prepao. Okrenuše svoje mačeve jedni na druge, a poslije su od 


Djece Izraelove klani po cijeloj zemlji. Planina, s koje se u vojnikovu snu, kruh 


skotrljao na vojni logor, bijaše upravo iza Azo i odande je Gideon napadao sa svojim 


ljudima. 


Godišnjica Gideonove pobjede baš sad se slavila u Azo. Van grada, na brdu, bijaše 
veliki hrast, a ispod stabla bijaše podignut kameni oltar. Između ovoga brda i planine 
s koje se u snu kotrljao kruh, pokapani su lažni proroci. Ovo se stablo razlikovalo od 
drugih hrastova. Rađalo je veće plodove sa zelenom ljuskom, pod kojom se nalazila 
iznimno tvrda jezgra u maloj čašici, kao naš žir. Židovi grada Azo koristili su ove 
jezgre za vrhove svojih štapova za šetnju. Za smještaj velike količine ljudi koji su 
došli u grad, bijaše od toga stabla sve do grada cijeli niz sjenica od zelenja, 


ukrašenog svim vrstama plodova. 


Isus i učenici su otišli s Levitima u procesiji do Arke. Pet malih jarića, čiji su vratovi 
okićeni crvenom vunom, bijahu vođeni ispred procesije. Kad su stigli do hrasta, 
zatvorili su ih u male usjeke, koji su bili usječeni u brdašca koja su se pružala oko 
stabla. Na usjeke su stavili rešetkasta vrata. Za žrtvovanje su donijeli i male kolače. 
Puhali su u rogove. Iz pisama su čitani odlomci o Gideonovu životu, kao i hvalospjevi 
o pobjedi. Tad su zaklali jariće, rasjekli ih, stavili nekoliko komada s kruhovima na 
oltar, oko kojega su i krv poprskali. Jedan je Levit iz neke cijevi izvadio žeravicu i 
tako zapalio vatru pod rešetkom oltara. Ovo su činili u spomen na anđelovo 


zapaljenje Gideonove žrtve štapom. (Suci 6, 21) 


Isus održa propovijed okupljenom narodu, i tako prođe jutro. Popodne ode s 
Levitima i glavarima grada do doline koja je ležala južno od grada, gdje je oko malog 
izvora bilo javno kupalište i park. U parku su posebno bile žene i djevojke, koje su 
igrale igre i zabavljale se. Tu je bila priređena i zabava, i prema jednom drevnom 
običaju, bijahu pripremljeni stolovi i za sirotinju. Isus je sjedio za jednim takvim 
stolom. Ispriča im prispodobu o Razmetnom sinu i reče im da je tele koje je otac 
zaklao, zaklao radi sina, da ga pogosti. 

Isus je proveo noć pod jednim šatorom na krovu sinagoge, jer je narod ovog mjesta 


uobičavao spavati na krovovima. 


Gozba se nastavila i cijeli slijedeći dan. Sjenice od zelenila bijahu namijenjene i za 
Blagdan sjenica (tabernakula), koji je započinjao za oko dva tjedna. Sutradan ujutro 
Isus održa pouku u sinagogi i ispred škole, izliječivši mnoge slijepce, mnoge sušičave 
i nekoliko bezopasnih opsjednutih osoba. Nakon što je sudjelovao u objedu napusti 


grad praćen Levitima i narodom, sveukupno ih je bilo oko trideset. 


Put je vodio pravo preko planine, s koje je vojnik vidio da se kotrlja kruh na logor 
Midjanaca (Suci 7, 13). Putnici se tad popeše kroz tjesnac do druge planine koja je 
bila uža, duža i viša, dođoše na drugu stranu, pa nastaviše prema sjeveru kroz dolinu 
oko jedan sat. Stigoše napokon do ugodna mala jezerca, oko kojega su bile neke 
nastambe koje su pripadale Levitima grada Azo. Potok je tekao iz jezera dolje u 


dolinu, pa u Jordan. Odavde na sjeveroistok oko šest sati bijaše Betharamfata-Julija. 


Isus je sudjelovao u obroku kraj jezera. Jeli su ribu, med, kruh, a pili neki napitak iz 
malih vrčeva. Jezero je bilo udaljeno od Azo oko tri sata. Cijelim putem do jezera, 
Isus je pričao prispodobe o sijaču i kamenom tlu, jer je upravo ondje bilo takvo tlo. 
Ispričao im je također i prispodobu o ribama i ribolovu. Na jezeru bijahu neki čamčići, 


ljudi su lovili ribu mrežama, a ulov je bio namijenjen sirotinji. 


Sat i pol odavde bijaše Efron. Nije se mogao vidjeti, premda su okolne planine 
pružale širok vidik. Isus se rastade od onih koji su ga pratili iz grada Azo, pa nastavi 


za Efron. Azo je bio najbolje mjesto u kojem je bio u ovim krajevima. 


Isusa su kao obično, pred mjestom primili Leviti grada. I ovdje ga je očekivala gomila 
bolesnika, isčekujući njegov dolazak. Ležali su u drvenim škrinjama koje su imale 
ručke za nošenje. Isus ih sve izliječi. 

Efron je ležao na južnoj visoravni uskog prolaza kroz koji je tekao potok dolje do 
Jordana. Odavde se Jordan mogao vidjeti u daljini kroz klanac. Potok koji sam 
spomenula, često je presušivao. Nasuprot Efrona se uzdizala neka uska, ali veoma 
visoka planina. Na njoj je Jiftahova kći s družicama sačekivala dogovoreni signal o 


pobjedi svoga oca, naime, stup dima. Kad ga je ugledala, pohitala je natrag do 


Ramota, gdje je s velikom pompom krenula susresti oca. I ovdje je Isus poučavao i 


liječio mnoge. 


Leviti ovoga mjesta pripadahu od davnina drevnoj sekti zvanoj Rehabiti. Isus ih je 
prekorio zbog tvrdoće i nemilosrdna njihova stava, pa je savjetovao narod da ne 


opslužuje njihove mnoge propise. 


U svojim propovijedima aludirao je na kaznu onih Levita Betšemeša koji su s previše 
radoznalosti zurili na Škrinju zavjetnu, koju su Djeca Izraelova vraćala od Filistejaca 
(Kraljevi 6,15). Rehabiti su bili potomci Jitra, Mojsijeva punca. U rana vremena su 
živjeli pod šatorima, nisu imali domaćinstava, a apstinirali su od vina. Izvršavali su 
službe pjevača i čuvara vrata u Hramu. Ti ljudi blizu Bethšameša, koji su suprotno 
svim naredbama gledali Škrinju zavjetnu, pa su zbog toga kažnjeni, bijahu upravo 


Rehabiti koji su boravili pod šatorima. 


Jeremija ih je jednom pokušao nagovoriti da piju vina u Hramu, ali nije uspio. Poslije 
je navodio Izraelu baš te ljude kao primjer poslušnosti Zakonu. U Isusovo doba nisu 
više boravili pod šatorima, premda su i dalje obdržavali svoje krute običaje. Nosili su 
dlakave škapulare kao cilicije na golom tijelu, a preko njih haljinu napravljenu od 
koža životinja. Vanjska im je haljina bila bijela, lijepa i uredna, a bijaše opasana 
širokim pojasom. Jedna od razlika između Esena i njih, bijaše baš ta, da su se ljepše 
oblačili. Njihovi propisi o čistoći bijahu izuzetno oštri, a imali su poseban običaj što se 
tiče braka. Kandidati za ženidbu bi prolazili provjeru ispitivanja krvi, izvadivši mu 
malo krvi. Prema tom testu odlučivali bi, je li kandidat pogodan ili nije, pridružujući 
ga svojoj sekti ili ga odbacujući. U drevna vremena, živjeli su i oko Argoba, Jabeša i u 


Judeji. 


Nisu proturječili Isusovim riječima, nego su ponizno prihvatili njegove prijekore i 
pouke. Isus ih je pokudio najviše zbog njihova oštra nemilosrđa prema preljubnicima 
i ubojicama, prema kojima nisu imali milosrđa. 

Na ovoj planini bijaše mnogo livnica i kovačnica. Izrađivali su lonce, oluke i cijevi za 


Vodu. Cijevi bi spajali iz dva komada. 


17. Isus u Betharamfati-Juliji. Abigajla — otjerana žena Filipa Tetrarha 


Iz Efrona Isus ode sa svojim učenicima i s nekoliko Rehabita pet sati hoda na sjever 
do Betharamfate-Julije, prekrasnog grada smještenog na uzvisini. Na putu je 
poučavao blizu rudnika bakra, kojeg su prerađivali u Efronu. Tamo je bilo nekoliko 
Rehabita iz Betharamfate, a među njima i svećenika. Oni iz Efrona, činili su mi se, da 


su pod njihovom jurisdikcijom. 


Grad je bio velik i široko rasprostranjen po planini. Zapadni dio grada nastanjivali su 
Židovi, a istočni dio i dijelove na visoravnima pogani. Dvije četvrti su bile odvojene 
obzidanim putem i parkom, s mnoštvom sjenovitih šetnica. Visoko na planini se 
uzdizao prekrasan dvorac s tornjevima, vrtovima i parkovima. U njemu je stanovala 
rastavljena žena Tetrarha Filipa, koji joj je za uzdržavanje dao sve prihode ovog 
kraja. Ona je bila potomak kralja Gesura, a s njom su bile njene kćeri, pet njih, sve 
već odrasle osobe. Zvala se Abigajla i premda je već dosta poodmakla u godinama, 


bila je živahna i lijepa. Po naravi je bila puna vrlina i dobronamjerna. 


Filip je bio stariji od Heroda, vladara Pereje i Galileje. Bio je poganin miroljubive 
vokacije, ali ljubitelj užitaka. Bio je polubrat drugog Heroda, rođen od druge majke, a 
isprva je oženio udovicu koja je imala kćer. Kad je Abigajlin muž, od strane Filipa bio 
poslan u rat ili u Rim, ne znam pravo, supruga je ostala doma. U međuvremenu ju je 
Filip zaveo i oženio, na što je Abigajlin muž umro od tuge. Kad je nakon nekoliko 
godina umirala njegova prva žena, koju je otjerao baš zbog Abigajle, na smrtnoj 
postelji ga je molila da se bar smiluje njenoj kćeri. Filip, koji se tad već zasitio 
Abigajle, oženio je tu kćer, tj. svoju pastorku, protjeravši Abigajlu i njenih pet kćeri u 


Betharamfatu, zvanu i Julija, u čast rimskog cara. 


Ovdje se Abigajla dala na činjenje dobrih djela. Posebno je favorizirala Židove, a 
žudjela je za istinom i spasenjem. Međutim, bila je pod stalnom prismotrom nekih 
Filipovih stražara, koji su ga morali neprestano izvještavati o njoj. Filip je imao 


jednog sina, a njegova sadašnja žena bijaše puno mlađa od njega. 


Isus je bio srdačno i gostoljubivo primljen u Betharamfati. Sutradan ujutro je izliječio 
mnoge Židove, navečer je poučavao u sinagogi, kao i slijedeće jutro. Propovijedi su 
mu bile o desetini i darovima prvorođenaca, i o šezdesetini koju spominje Izaija. 
(Ponovljeni zakon 26 — 30 ; Izaija 60) Abigajlu i njeno imanje uzdržavali su žitelji 
Betharamfatae. Iz dvorca je slala darove Židovima, kako bi što bolje ugostili Isusa i 


njegove učenike. 


Na prvi dan mjeseca Tisrija slavila se Nova godina, a to se razglašavalo s krova 
sinagoge svim vrstama glazbenih instrumenata, a među njima harfama i brojnim 
velikim rogovima s nekoliko usnika za puhanje. Među tim glazbalima opet sam vidjela 
onaj čudesni instrument koji sam prethodno vidjela u sinagogi Kafarnauma. Zrak se u 
instrument upuhivao pomoću mijeha. Za ovaj su blagdan sve nastambe i građevine 
bile ukrašene cvijećem i plodovima. Razne klase naroda su imale i razne običaje. 
Tijekom noći su mnoge osobe, a najviše žene, koje su bile odjevene u bijelo, nosile 
upaljene lanterne i molile na grobovima. Također sam vidjela kako se svi žitelji grada 
kupaju, žene u svojim domovima, a muškarci na javnim kupalištima. Oženjeni 
muškarci su se kupali odvojeno od mladića, kao što su i starije žene bile odvojene od 
djevojaka. Pošto je kupanje bilo često među Židovima, a vode nije bilo u izobilju, 
štedjeli su je na svakom polju. Polegli bi se u korito, pa bi se školjkom polijevali. 
Bijaše to više pranje nego kupanje. Danas su međutim otišli na kupanje u javna 


kupališta van grada. Voda je u kupalištima bila skroz hladna. 


Uzajamno darivanje bijaše posvuda, sirotinja se puno darivala. Za sirotinju bi priredili 
veliku zabavu, a na dugim stolovima bijahu svakakve delicije, darovi, odjeća i 
posuđe. Svatko tko bi dobio poklon, dio bi davao sirotinji. Rehabiti su sve nadgledali i 
svime upravljali. Gledali bi što je tko dobio i što bi dao sirotinji. Imali su tri liste u 
koje u tajno bilježili dobročinitelje i darove. Jedna od tih lista se zvala Knjiga života, 
druga Srednji put, a treća Knjiga smrti. U Rehabita bijaše običaj da vježbaju sve 
takve službe, dok su u Hramu bili čuvari vrata, blaga i iznad svega, pjevači psalama. 
I danas na gozbi su ispunjavali ovu zadnju službu pjevača. I Isus je primio darove u 


odjeći, pokrivačima i novcu, a sve je podijelio sirotinji. 


Tijekom gozbe Isus je otišao posjetiti pogane. Abigajla ga je iskreno molila da dođe i 
posjeti je, a sami su Židovi, kojima je ona puno pomagala, pledirali za nju da je 
posjeti. Vidjela sam Isusa s nekoliko učenika kako prolazi kroz židovsku četvrt i ide 
prema poganskoj četvrti. Došao je do parkova, ugodnih i sjenovitih, koji bijahu 


između dviju četvrti, gdje su se pogani i Židovi susretali kad je bila potreba. 


Abigajla je već bila tamo sa svom svojom svitom, sa svojih pet kćeri, s mnogim 
drugim poganskim djevojkama i nekim sljedbenicima poganima. Abigajala je bila 
visoka, živahna žena, od oko pedesetak godina, skoro isto kao i Filip. Imala je izraz 
tuge i zabrinute tjeskobe. Žudila je za poukom i obraćenjem na bolji život, ali nije 
znala kako da to postigne, jer joj nije bilo dopušteno slobodno djelovati, stoga jer je 


ljubomorno čuvana od Herodovih stražara. 


Abigajla se baci nice Isusu pred noge. On je podiže, pa su šetali gore dolje, a Isus je 
nju i njene kompanjone poučavao. Isus je govorio o ispunjenju Proroštava, o pozivu 
poganima i o krštenju. Iz svih mjesta gdje god je Isus bio otkada je napustio Enon, 
dolazile su karavane Židova i pogana u neprekinutom nizu u Enon, kako bi primile 
krštenje od učenika, koje je Isus tamo ostavio. Andrija, Jakov mlađi, Ivan i učenici 
Ivana Krstitelja bijahu zauzeti podjeljivanjem krštenja. Glasnici su neprestano išli amo 


tamo, od njih do zatočenog Ivana Krstitelja, i o svemu ga obavještavali. 


Isus je primio od Abigajle uobičajene znakove pažnje. Rekla je židovskim slugama da 
mu operu noge, i da ga ponude okrjepom, koja se uobičajeno podjeljivala strancima 
kao znak dobrodošlice. Ponizno ga je zamolila za oprost što želi s njim nasamo 
razgovarati, ali kao što ona reče, toliko je dugo žudjela za njegovim podukama. 
Molila ga je da sudjeluje na gozbi koju je pripremila njemu u čast. Isus je bio 
ljubazan prema svima, a posebno prema Abigajli. Svaka njegova riječ i pogled 
ostavljali su neizbrisiv utisak na njenu dušu. Bila je puna tjeskobe, ali nije bila skroz 
bez tračka istine. Njegove su propovijedi trajale skoro cijelo popodne. Tad na 


Abigajlin poziv, Isus ode u istočni dio grada nedaleko poganskog hrama. Tamo su u 


okolici bila brojna kupališta. Priređivali su neku vrstu javne gozbe, jer su pogani 


danas također slavili početak novog mjeseca, i to s posebnom veličanstvenošću. 


Došavši tamo, Isus krene putem koji je razdvajao dva dijela grada, židovski dio i 
poganski dio. U nastambama koje su bile u zidovima, bijaše mnogo sirotinje, te 
bolesnih pogana koji su ležali u škrinjama punim slame i mekinja. Siromašnost je 


među poganima bila vrlo raširena. Do sada Isus nije nikoga izliječio. 


U parkovima pogana bijaše pripremljena gozba. Isus je dugo poučavao, ponekad 
šetavši uokolo, pa opet za vrijeme obroka. Koristio je mnoge prispodobe iz života 
životinja, kako bi im dočarao njihovu vlastitu uzaludnost i besmislen život. Govorio je 
o tegobnom i često besplodnom radu pauka, o velikoj aktivnosti mrava i osa, pa im 
je izložio kao kontrast predivan i organiziran rad pčela. Sama je Abigajla pomagala 


rasporediti hranu na gozbi, bijaše prva poslužiteljica sirotinji, na Isusov zahtjev. 


Taj dan su bile i velike svečanosti u poganskom hramu. Hram je bio veličanstvena 
građevina s velikim otvorenim trjemovima na pet strana, a kroz njih se mogla vidjeti 
unutrašnjost hrama. Na vrhu je bila velika kupola. Unutra u raznim odjeljcima je bilo 
mnoštvo idola, a glavni se zvao Dagon. Gornji dio tijela tog idola bijaše kao čovjek, a 
donji kao riba. Bilo je i drugih idola u obliku raznih životinja, ali nijedan ne bijaše tako 


lijep kao što bijahu idoli Grka i Rimljana. 


Vidjela sam mlade djevojke kako vješaju na i oko idola pletenice, pa bi pjevale i 
plesale pred njima, dok su poganski svećenici palili tamjan na malom tronožnom 
oltaru. Na kupoli je bio neki čudesan i genijalan mehanizam, koji se okretao cijelu 
noć. Bio je to sjajni globus prekriven zvijezdama. Pošto se sporo okretao, mogao se 
vidjeti iznutra iz hrama, ali i izvana. Predstavljao je nešto u svezi putanja zvijezda i 
novog mjeseca, ili nove godine. Globus se sporo okretao. Kad bi stigao na jedan kraj 
svoje orbite, na drugom dijelu hrama bi pjesme i klicaji utihnuli, dok se globus ne bi 


ponovo počeo okretati. 


Nedaleko mjesta gdje je Isus bio na gozbi, bijaše veliki park, a u njemu su se mlade 
cure igrale raznih igara. Odjeća im bijaše lagano uzdignuta, a noge im bijahu 
omotane trakama. Bile su naoružane lukom i strijelama, te malim kopljima ukrašenim 
cvijećem. Spremala se neka vrsta trke, a staza po kojoj su cure trčale bijaše 
ukrašena cvijećem i zelenilom. Dok su trčale, djevojke su odapinjale strijele na perad 
te bacale koplja na životinje koje su bile privezane uz stazu. Bijahu to jarići i mali 
magarci (pule). 

Na stazi ove trke bijaše jedan strašan idol, koji je imao jako razjapljene čeljusti kao 
zvijer, te ispružene čovječje ruke. Iznutra je bio šupalj, pa se u njemu mogla naložiti 
vatra. Životinje koje bi djevojke ubile, stavljali su u ralje tog idola, gdje su bile 
proždirane od plamena, a njihov pepeo bi padao dolje u vatru. One životinje koje su 
izbjegle strelicama i kopljima djevojaka, ostavljali bi ustranu, smatrajući ih svetima. 
Na njih bi svećenici stavljali grijehe naroda, pa bi ih oslobodili. Bijaše to nešto kao 
židovski običaj - pusti jarca. Bez obzira što je to bilo mučenje životinja, bolno za 
gledati, a usto tu bijaše i strašan idol, ipak je vještina i brzina djevojaka činila prizor 
ugodnim za gledati. Fešta je trajala do uvečer, a kad se mjesec pojavio, žrtvovali su 


životinje. Cijele noći su hram i Abigajlin dvorac bili obasjani bakljama. 


Isus je opet poučavao nakon obroka. Mnogi su pogani bili obraćeni, pa su otišli do 
Enona primiti krštenje. Te se noći Isus uspeo na obasjanu planinu, pa je razgovarao 
s Abigajlom u predvorju njena hrama. Pokraj nje su bili neki Filipovi čuvari, koji su je 
stalno držali pod prismotrom. Sva je njena akcija bila usmjerena na to ograničenje, 
pa je dala Gospodinu razumjeti njenu neugodnu poziciju, pogledima koje je bacala 


na te ljude. 


Isus je međutim poznavao cijelu njenu nutrinu i veze koje su je držale zarobljenom. 
Sažalio se nad njom. Upita ga, smije li se nadati oproštenju od Boga. Jedna ju je 
stvar neprestano mučila. Naime, njena nevjera njenom zakonitom mužu i njegova 
smrt. Isus je utješi, rekavši joj da će joj grijesi biti oprošteni, da samo nastavi činiti 
svoja dobročinstva, pokoru i molitve. Inače je pripadala rasi Jebusejaca. Ovi su 
pogani imali običaj žrtvovati svoju deformiranu djecu, a bili su vrlo praznovjerni na 


znakove koji su pratili njihovo rođenje. 


U svim mjestima kroz koja je Isus nedavno prošao, pripremali su se za nadolazeći 
Blagdan sjenica (tabernakula). Po krovovima Betharamfate, od mjesta do mjesta su 
prenosili letve, pa bi podizali lagane šatore i kolibe, napravljene od granja i zelenja. 
Djevojke su bile angažirane pripremom cvijeća i bilja, kojeg su stavljale u podrume, 
kako bi ostalo svježe. Prije ovog blagdana, bilo je puno dana posta, pa se je moralo 
toliko toga uraditi prije slavlja, tako da svaka stvar bude spremna. Takve su pripreme 
obično davane sirotinji da ih izvrši, pa je sirotinja na taj način dobila hranu i novac za 
usluge. Kad je sve bilo spremno, sirotinja bi došla na veliku zabavu, pa bi opet sve 


potrošila. 


U svim tim mjestima nije bilo moguće vidjeti otvoren dućan. Ispred jeruzalemskog 
Hrama bijaše nekoliko otvorenih dućana, dok je u drugim gradovima toga bilo tu i 
tamo, nego je u mjestima uglavnom kraj vrata stajao šator, u kojem su se prekrivači 
prodavali. Nikad u Palestini niste mogli vidjeti ljude da zajedno sjede po krčmama. Tu 
i tamo u kutu zida mogao se vidjeti čovjek koji bi stajao sa čuturom ili vrčem. Putnik 
namjernik bi ponekad napunio svoj mali vrč od toga čovjeka, ali rijetko bi sjeo piti s 
njim. Pijanice se nisu nikad vidjele po ulicama. Raznosači vode su nosili na motkama 
preko ramena dvije kožne mješine, jednu ispred, drugu iza sebe. Što se tiče nabavke 
posuđa i mjedenih zdjela, svi su morali osedlati svoga magarca i otići na mjesto 


proizvodnje, i tamo ih kupiti. 


Sutradan je Isus na ozidanom putu izliječio svu sirotinju, bolesne pogane koji su 
bijedno ležali u škrinjama i udubljenjima zida. Učenici su im podijelili milostinju. 
Nakon toga, sve do svog odlaska iz ovog grada, Isus je poučavao u sinagogi. Budući 
je ovaj blagdan bio spomen na Izakovo žrtvovanje, Isus im progovori o Istinskom 
Izaku, ali ga njegovi slušatelji ne razumješe. U svim tim mjestima, Isus je aludirao 


vrlo znakovito na Mesiju, ali nikada nije otvoreno rekao da je on taj Mesija. 


18. Isus u Abili i Gadari 


Isus s učenicima i Levitima ode tri sata na sjeverozapad ka dubokoj dolini, kroz koju 
je tekao potok Kerit k Hieromaksu. U ovoj se dolini smjestio divan grad Abila, koji je 
izgrađen oko izvora potoka. Leviti su pratili Isusa do planine, koja je bila na pola 
puta, a zatim su se vratili do Betharamfate. Bijaše oko tri sata popodne, kad su Isusa 
dočekali pred gradom Leviti, a među njima je bilo i nekoliko Rehabita. S njima su ga 


dočekala i tri učenika iz Galileje. 


Odmah ga uvedoše u grad i povedoše do predivne fontane nad izvorom potoka. Na 
izvoru je bila izgrađena lijepa manja građevina sa stupovima. Oko izvora su ukrug bili 
stupovi, koji su se također protezali sve do sinagoge, kao kolonade. Grad je bio 
izgrađen s obje strane blage uzvisine. Od ove središnje točke, ulice su se protezale u 
obliku zvijezde, tako da se fontana mogla vidjeti odasvuda. Kraj ove fontane opraše 
Isusu noge i ponudiše ga uobičajenom okrjepom. Posvuda na krovovima i obližnjim 


vrtovima bijahu muškarci i žene, zauzeti pripremama za Blagdan sjenica. 


Odavde je Isus praćen Levitima otišao van grada, oko sat i pol na sjeverozapad, u 
neku dolinu, gdje je bio potok, a preko njega široki kameni most. Jedan niski 
pijedestal ili kolonada bijaše na njemu, u spomena na Iliju, a nad pijedestalom 
kupola na osam stupova. Pijedestal je podupirao katedru na koju se učitelj penjao 
stepenicama. Na obje obale uskog potoka bijahu usječeni redovi sjedala za publiku. 
Sad je tamo bilo pretrpano od ljudi. Isus im je propovijedao, okrećući se na sve 


strane, kako bi ga svi dobro mogli čuti. 


U ovom gradu je danas bio blagdan u spomen na Iliju, na nešto što mu se dogodilo 
ovdje na potoku. Poslije pouke gozba bijaše pripremljena u toplicama i parku van 
grada. Blagdan je završavao sa Šabatom, jer je već sutradan bio spomendan 


ubojstva Gedalije (2 Kraljevi 22-25). Trubljenje rogova moglo se čuti cijeli dan. 


Na jednoj izbočini planine, zapadno od grada, vidjela sam predivnu grobnicu, a 
ispred nje bijaše mali vrt. U njemu se okupilo nekoliko žena, koje su sve bile iz samo 
tri abilske obitelji. U ozbiljnosti su častile mrtvaca. Sjedile su na zemlji, skroz 


umotane u velove, plakale, na glas jadikovale i često se prostirale licem na tlo. 


Zaklale su nekoliko ptica lijepa perja, očerupale ih, spalivši njihovo lijepo perje na 
grobu. Meso je poslije razdijeljeno sirotinji. 

Grob je bio neke Egipćanke, a žaliteljice su bile njeni potomci. Prije odlaska Djece 
Izraela iz Egipta, u Egiptu je živjela nezakonita rođakinja faraona, koji je tad vladao. 
Ona je bila vrlo naklonjena Mojsiju, a puno je pomagala Izraelce. Bila je proročica, a 
baš je ona onomad Mojsiju otkrila Josipovu mumiju, i to zadnje večeri prije Izlaska iz 
Egipta. Zvala se Segola, a bila je majka Aronove supruge, od koje se on poslije 
odvojio i oženio Elizabetu, Aminadabovu kći iz Judina plemena. Ostavljena žena je 
također imala neke veze s Aminadabom, ali kakve, nemam pojma. Od majke Segole 
je bila bogato darovana u mirazu, a poslije i od samoga Arona. Uzevši sa sobom 
svoje veliko blago, otišla je s Izraelcima iz Egipta. Za vrijeme boravka naroda u 
pustinji, udala se po drugi put. Poslije se priklonila Midjancima, posebno obitelji Jitra. 
Njeni su se potomci naselili blizu Abile, gdje su boravili pod šatorima, a baš ovdje su 


je i pokopali. 


Abila je izgrađena, nakon proroka Ilije i tada su se njeni potomci ovdje naselili. Nisam 
vidjela da grad postoji u Ilijino vrijeme, mora da je uništen prije njega. Još uvijek u 
gradu postoje tri obitelji od njenih potomaka, a danas oni slave godišnjicu smrti svoje 
pretkinje, Segoline kćeri, čija je mumija prenijeta iz pustinje i ponovo ovdje ukopana. 
Žene su dale darove Levitima, u obliku naušnica, ogrlica, narukvica, sve u spomen na 


svoju pretkinju. 


Isus ju je hvalio zbog Ilijine katedre, a govorio je i o dobroti njene majke Segole. 
Žene su pažljivo slušale Isusa, a stajale su podalje iza muškaraca. Na gozbi je u 
parku bila i brojna sirotinja, a svaki je gost bio obvezatan prije blagovanja hrane, dati 


nešto sa svoga tanjura sirotom susjedu. 


Sutradan sam vidjela kako Leviti vode Isusa u veliki dvor, a oko dvora bijahu ćelije. 
Tu je Isus našao dvadesetak pacijenata, neki od njih bijahu gluhi, neki nijemi, neki 
slijepi od rođenja, a sve njih pazili su pomoćnici i dva liječnika. Bila je to neka vrsta 
bolnice. Gluhi i nijemi bijahu baš kao djeca. Svaki je imao mali vrt u kojem se 


zabavljao i uzgajao cvijeće. Ubrzo se svi okupiše oko Isusa, smijući se i pokazujući 


prstom na svoja usta. Isus se sagne i poče pisati prstom u pijesku sve vrste znakova. 
Oni ga pažljivo promatraše i svaki znak koji je nacrtao, pokazivao im je razne 
objekte. Na taj način im je Isus dao do znanja da nešto shvate o Bogu. Ne znam je li 


Isus crtao likove ili slova, ili jesu li ikada mutavi ljudi bili poučavani na ovaj način. 


Nakon toga, Isus stavi svoj prst u njihove uši i dotače im jezik svojim palcem i 
kažiprstom. Oni se na to protresoše kao od nekog šoka, trnci im prođoše cijelim 
tijelom, gledali su uokolo, čuli su, plakali, zapanjeni, pričali su, bacali se nice pred 
Isusove noge, i klicali na najdirljiviji način, pjevali,... Sve je zvučalo kao slatko 


pojanje, koje sam čula kad su dolazile karavane Trojice Kraljeva. 


Tad se Isus okrenu slijepcima koji su još uvijek mirno stajali u redu. Isus se pomoli i 
polagaše palce na njihove oči. Isus im otvori oči. Oni prvo ugledaše svoga Spasitelja i 
Otkupitelja, pomiješaše svoje pjesme i hvale s pjesmama gluhih i nijemih, i sad su 
mogli hvaliti Njegovu dobrotu i slušati Njegove riječi. Oh, koja divota, kakav radostan 
prizor! Nemam riječi za to opisati! Cijeli je grad bio radostan, svuda su ljudi klicali 
Isusu na pozdrav, dok je Isus dolazio od bolnice, a oko njega se natiskivahu čudesno 


izliječeni, kojima je ujedno naredio da se okupaju. 


Nakon toga, Isus s učenicima i Levitima prođe gradom do Ilijine katedre. U gradu je 
vladalo veliko uzbuđenje. Na vijest o čudesnim izlječenjima, nekoliko se opsjednutih 
okupi. Neke maloumne žene su trčala za Isusom, stalno izvikujući: "Isus Nazarećanin, 
Prorok! Ti si Krist! Ti si Prorok! Ti si Isus! Ti si Krist! Prorok!' Bile su bezopasne lude. 
Isus im naredi da umuknu, i one se odmah utišaše. Isus je položio ruke na njihove 
glave, a one u suzama popadaše na koljena. Tihe i zbunjene, dopustiše da ih mirno 
odvedu njihovi prijatelji. 

Tad nekoliko opsjednutih poče bjesnjeti kroz narod, kao da žele rastrgnuti Isusa na 
komade, ali Isus ih oštro pogleda, a oni popadaše kao bijesni psi kraj njegovih nogu. 
Komandom Isus istjera đavla iz njih. Oni padoše u nesvijest, a crni dim iziđe iz njih. 
Tad se ustadoše i plačući dadoše hvalu Isusu, a njihovi prijatelji ih odvedoše kućama. 


Isus bi općenito naredio takvim osobama da provedu izvjesna čišćenja. 


Opet je učio s katedre na potoku, govorio je o Iliji, o Mojsiju, o izlasku Izraelaca iz 
Egipta. Govorio je o izlječenjima koja su se upravo dogodila u njihovu gradu, i o 
proroštvima koja opisuju da će u Mesijino doba nijemi govoriti, gluhi čuti, slijepi 
vidjeti. Također je napravio aluziju na one koji su vidjeli te znakove, pa ipak neće 


vjerovati i priznati ih. 


Tad sam vidjela mnoge stvari povezane s Ilijom. Ilija je bio visok, svijetle puti, mršav 
čovjek s upalim crvenim obrazima. Imao je svijetle prozračne oči, probadajućeg 
pogleda, dugu tananu bradu i ćelavu glavu, i samo je malo kose imao otraga na šiji, 
a išla je u polukrug. Na vrhu glave je imao tri velike izrasline, oblika skoro kao 
krumpir, jednu u sredini, a druge dvije nekako prema čelu. Nosio je haljinu 
napravljenu od dvije kože, spojene na ramenima, otvorenu sa strana, i opasanu 
kordom. Oko ramena i oko koljena visjela je životinjska dlaka s rubova koža. U ruci je 


držao štap, a goljenice mu daleko tamnije od lica. 


Devet je mjeseci ostao u Abili, a dvije godine i tri mjeseca kod udovice u Sarepti. Dok 
je bio u Abili, boravio je u spilji na istočnoj padini doline, blizu potoka. Vidjela sam 
kako mu neka ptica donosi hranu. Isprva se tamo uzdizala mala tamna figura, kao 
sjena koja izlazi iz zemlje, držeći u ruci tanki kruh. Nije to bio ni čovjek ni životinja, 
bio je to đavao koji ga je došao iskušavati. Ilija nije dotakao kruh, nego je naredio 
napasniku da ode. Tad sam vidjela pticu kako dolazi u blizinu njegove spilje s kruhom 
i drugom hranom, koje je ptica skrivala pod lišće, kao da je za sebe sprema. Mora da 
je to bila neka ptica močvarica, jer je imala velike raširene pandže. Glava joj je 
nekako široka, a kraj kljuna imaše vrećice kao džepove, a krijesta je visjela ispod 
kljuna. Glasala se nekako hrapavo, pucketavo. Vidjela sam tu pticu kako je skroz 
blizu Ilije, navikla se na njega, tako da je na Prorokov znak dolazila ili odlazila. Često 
sam takve ptice viđala blizu pustinjaka, kao i sa Zozimom i Marijom Egipatskom. Kad 
je Ilija bio u Sarepti kod udovice, osim što nikada nije nestalo ulja i brašna, isto tako 


su mu gavrani donosili i drugu hranu. 


Isus ode s Levitima do llijine spilje. Na istočnoj padini doline, pod širokom 
nadstrešnicom-liticom, bijaše uska kamena klupa, na kojoj je Ilija pod zaklonom 
gornje stijene spavao. Na klupi je bila mahovina. 

Kad je na četvrti dan mjeseca Tisrija završio post, a započeo Šabat, u toplicama su 


priredili gozbu, na kojoj su opet nahranili sirotinju. 


Sutradan ujutro je Isus ponovo učio i liječio bolesne u sinagogi. S Levitima, 
Rehabitima, učenicima i s nekoliko građana, ode do zapadne visoravni planine. Kružili 
su oko sat vremena, a zatim prođoše kroz vinograde, a Isus je stalno poučavao. Na 
ovim planinama, sve do Gadare, bijahu brojne stjenovite izbočine, kao brda. Neke su 
nastale prirodno, a neke je čovjek podigao. Oko njih bijaše posađena vinova loza, 
čokoti debeli kao ljudska ruka. Grozdovi bijahu izuzetno veliki, a bobe kao šljive. 


Lišće bijaše veće nego kod naše loze, premda manje kad se usporedi s grozdovima. 


Leviti su stalno nešto ispitivali Isusa, o raznim dijelovima Psalama koji govore o 
Mesiji. Rekoše: 'Ti si sigurno najveći Prorok, nakon Mesije! Ne možeš nam objasniti 
neke točke.' Između ostaloga bilo je pitanje i o riječima: «Dixit Dominus Domino 
meo,» i da mu je krvlju poprskana odjeća, kao u onoga koji gazi u kaci. (Izaija 63, 3) 


Isus im sve objasni s dubokim misaonim značenjem, a sve je aludiralo na njega. 


Za vrijeme tih malih pouka, sjedili su na jednom malom brežuljku i jeli grožđe. 
Rehabiti su međutim apstinirali, nisu ni dotakli grožđe, jer im je zabranjeno piti vina. 
Ali Isus ih izazva i zapovijedi im da jedu, rekavši, da ako na taj način sagriješe, On će 
sam preuzeti na se njihovu krivicu. Kad su naveli svoj Zakon kao izliku, čula sam ih 
kako vele, da je jednom Jeremija na zapovijed Božju to zabranio, i oni su ga 
poslušali. Ali sad, pošto Isus naređuje drugačije, poslušati će njegovu zapovijed. 

Predvečer su se vratili u grad, gdje su prisustvovali nekoj drugoj gozbi, gdje je bila i 
sirotinja. Tad je Isus poučavao u sinagogi, a poslije je otišao do kuće Levita, gdje je 


proveo noć pod šatorom na krovu. 


Praćen Levitima, Isus ode iz Abile do Gadare i predvečer stiže u malu gradsku 


židovsku četvrt. Bila je odvojena od veće poganske četvrti, koja je imala četiri 


poganska hrama. Odmah sam znala da je Gadara poganski grad, jer sam vidjela idol 
Baala pod velikim stablom. Isusa su ovdje dobro primili. U gradu je bilo Farizeja i 
Saduceja, kao i Sinedrij za okolno područje, premda je u gradu bilo samo tristo do 
četiristo židovskih muškaraca. Isus nađe u Gadari da ga neki galilejski učenici čekaju. 
Bijahu to Natanel Kased, Jonatan, Petrov polubrat i mislim Filip. Isus je odsjeo u 
gostinjcu van židovske četvrti, gdje je već bio podignut popriličan broj sjenica za 


Blagdan sjenica. 


Sutradan ujutro, kad je Isus išao u sinagogu propovijedati, nađe pred sinagogom 
mnoštvo bolesnika, koji su se okupili ispred nje. Bijaše tamo i nekoliko opsjednutih. 
Farizeji i Saduceji, premda su bili dobre ćudi, nastojaše otjerati narod. Rekoše, ne bi 
trebali biti toliko dosadni, jer nije vrijeme za to. Ali Isus vrlo graciozno posredova: 


'Neka ostanu, jer zbog njih sam došao', pa izliječi mnoge. 


Židovski Sinedrij grada Gadare je u međuvremenu raspravljao, treba li dopustiti Isusu 
propovijedati, jer je toliko toga već rečeno protiv njega. Jednoglasno su odlučili da 
mu treba dopustiti poučavati, jer su ga čuli kako dobro govori, posebno nakon 
izlječenja centurionova sina u Kafarnaumu. 

Učenici koji su poslije stigli, rekoše Isusu o nekoj drugoj osobi u Kafarnaumu, koja je 


silno trebala njegovu pomoć. 


U sinagogi Isus poučavaše o Iliji, Ahabu i Jizabeli, o idolu Baalu koji je bio podignut u 
Samariji. Govoreći o Iliji, Isus reče da mu gavranovi ponekad nisu donosili kruh, jer 
je Ilija bio neposlušan. Također je Isus aludirao nešto na babilonskoga kralja 
Baltazara koji je obesvetio sveto posuđe, pa je vidio ruku koja piše po zidu. Isus je 
dugo poučavao, posebno iskreno iz Izaije, striktno primjenjujući Prorokove riječi na 
sebe. Također je izrekao mudre riječi o približavanju vlastite Pashe i pobjede. 
Govorio je o tijesku za grožđe, o crvenoj krvavoj odjeći, o usamljenom radniku, o 
nacijama koje su bačene u kacu za gaženje. Prije toga je govorio o ponovnoj 
izgradnji Siona, o stražarima na zidinama Svetoga Grada, a ja sam osjetila da govori 
o Crkvi. Meni je njegovo učenje, premda mudro i iskreno, bilo potpuno jasno, 


premda su se židovski učitelji iznenađivali s ushitom ili snebivali na te riječi, ne 


shvaćajući ih potpuno. Te su se noći opet sastali, proučavali Pisma, uspoređivali 
razna poglavlja prosuđujući ih. Mislili su, mora da je povezan s nekom susjednom 


nacijom, i uskoro će se pojaviti s jakom vojskom, kako bi pokorio Judeju. 


Idol Baal koji je podignut na ulazu u pogansku četvrt, pod širokim stablom, bijaše 
napravljen od metala. Imao je veliku glavu i ogromna usta. Glava mu bijaše 
zašiljena, a oko nje postavljen vijenac od zelenila, kao kruna. Bijaše zdepast, debeo i 
širok, izgledao je kao vol koji sjedi. U jednoj je ruci držao svežanj kukuruza, a u 
drugoj neku drugu biljku, možda grožđe, ili takvo nešto. U tijelu je imao sedam 
otvora. Sjedio je u nekoj vrsti kazana, ispod kojeg se vatra mogla naložiti. Na 


njegovoj fešti, idola bi obukli. 


Gadara je bila učvršćen grad. Poganska četvrt je bila podnošljive veličine, nekako 
ozidana visokim planinskim vrhuncima, a na sjevernoj bazi bijahu tople kupke i lijepe 


građevine. 


Sutradan ujutro, pošto je Isus liječio mnoštvo van grada, priđoše mu svećenici i 
pozdraviše ga. Isus im se obrati: 'Zašto ste sinoć bili tako zabrinuti zbog mog 
jučerašnjeg učenja? Zašto drhtite pred vojskom, kad Bog štiti pravedne? Ispunite 
Zakon i Proroke! Čega bi se onda trebali bojati?' Kao i jučer, Isus je opet poučavao u 


sinagogi. 


Oko podne dođe plaho do učenika jedna poganka, moleći ih da nagovore Isusa da 
dođe u njenu kuću, da joj izliječi dijete. Isus ode s nekoliko učenika u pogansku 
četvrt. Na vratima ga je dočekao muž te poganke, pa ga uvede u kuću. Žena se baci 
Isusu pred noge, govoreći: 'Učitelju, čula sam o tvojim čudesima, koja su veća nego 
je Ilija činio. Pogledaj moga jedinca koji umire, naša mu mudra žena nije uspjela 
pomoći. Imaj smilovanja prema nama" 

Dječak od oko tri godine je ležao na maloj ležaljci u kutu. Preksinoć je otac odveo 
dječaka u vinograd, gdje je ovaj pojeo nekoliko grozdova. Ubrzo je dječak obolio, pa 
ga je otac odnio doma uz glasnu kuknjavu. Majka ga je cijelu noć držala u krilu, 


uzalud pokušavajući oživiti ga, već je naime poprimio mrtvačku boju. Stvarno je 


izgledao kao mrtvac. Tad se majka požurila do židovske četvrti da potraži Isusovu 


pomoć, jer su pogani čuli o izlječenjima koje je Isus izveo dan prije. 


Isus joj reče: 'Ostavi me sama s djetetom, i pošalji mi dvojicu mojih učenika!' Tad 
uđoše Juda Barsaba i Natanel mladoženja. Isus uze dječaka s ležaja, pa ga položi na 
svoja prsa, prsa o prsa, pritisnu ga na sebe, prisloni svoje lice na dječakovo lice, pa 
dahnu nad njega. Dijete otvori oči. Tad ga Isus pusti iz ruku, pa naredi dvojici 
učenika da polože svoje ruke na dječakovu glavu i da ga blagoslove. Oni poslušaju i 
tako dijete bi izliječeno. Tad ga Isus izvede zabrinutim roditeljima, koji zagrliše dijete, 
bacivši se Isusu pred noge. Majka je plakala: 'Velik je Bog Izraelski! On je daleko 
iznad svih drugih bogova! Muž mi je to već prije rekao, pa otada ne služim drugim 


bogovima!" 


Uskoro se narod okupio i doveo sa sobom nekoliko druge djece ka Gospodinu. Isus je 
izliječio jednog malog dječačića od godinu dana polaganjem ruku. Jedan drugi 
sedmogodišnjak bijaše malouman i podvrgnut padavici od strane zlog duha. Dijete 
nije podnosilo nikakve žestoke napade, pa je često bio paraliziran i nijem. Isus ga 
blagoslovi i naredi mu da se okupa u tri razne vode: u toploj vodi iz toplica Amatusa 
na sjevernoj bazi planine, zatim u vodi iz potoka Kerita blizu Abile i napokon u vodi iz 


Jordana. 


Židovi ovoga kraja imali su pri ruci malo vode iz Jordana, uzeto na onom mjestu gdje 
je Ilija prešao Jordan. Vodu su čuvali u kožnim mješinama, a koristili su je za 


liječenje gubavaca. 


Poganske majke su se žalile na često pobolijevanje i na nemoć svoje svećenice u tim 
situacijama. Isus je naredio da svećenica dođe pred njega. Ona je to nerado 
poslušala, jer nije htjela ići blizu Isusa. Bila je skroz zamotana u veo. Isus joj naredi 
da priđe bliže. Ali, ona ga nije htjela pogledati u oči, okretala je glavu ustranu, a 
ponašala se isto kao opsjednuta osoba. Neizdrživo je bila prisiljavana da okreće glavu 
od Isusa, da ga ne gleda u oči, premda je na njegovu komandu prišla k njemu. Isus 


se obrati poganima, pa reče: 'Pokazati ću vam kakvu mudrost častite u ovoj ženi i 


kakve su njene vještine', pa naredi nečistome duhu da napusti ženu. Tad iz nje iziđe 
crni dim, kao i sve vrste raznih likova — otrovnih insekata, zmija, žaba krastača, 


štakora, zmajeva koji su se povukli iz nje u obliku sjena. Bio je to strašan prizor. 


Isus poviče: 'Gledajte kakvu nauku slijedite!" Žena pade na koljena plačući i ridajući. 
Sad je bila potpuno drugačija, izmijenjena, pokorna. Isus joj naredi da razloži narodu 
kakvim je sredstvima pokušavala izliječiti djecu. Plačući ko kiša, napola nevoljko 
prizna. Rekla je da je bila poučavana da djecu razbolijeva vještičarenjem i čarolijama, 
da bi ih poslije mogla izliječiti u čast bogova. 

Isus joj naredi da ga slijedi, da odu tamo gdje je postavljen bog Moloh. Narod se 
okupio, jer je vijest o izlječenju djeteta prostrujila gradom. Mjesto gdje je Isus sad 
išao ne bijaše hram, nego brdo okruženo grobovima. Idol je bio u suterenskom 
podrumu usred groblja. Podrum je bio natkriven pokrovom. Isus naredi poganskim 
svećenicima da zovu svoga boga. Kad su pomoću mašinerije uspjeli podići idola iznad 


pokrova, Isus reče da štuju boga koji ni sebi ne može pomoći. 


Tad se okrene svećenici, naredi joj da govori hvale svom bogu, neka kaže kako mu 
služi, i kako je bog nagrađuje. Kao i prorok Bileam, žena poče glasno pred narodom 
ponavljati užase Molohova štovanja i čudesa Boga Izraelova. Isus tad naredi 
učenicima da nagnu idola i neka ga prevrnu. Oni tako i učiniše. Isus reče poganima: 
'Gledajte kojem bogu služite! Gledajte duhove koje častite!' Tad se pred svima 
pojaviše razna dijabolička bića izlazeći iz idola. Bića su drhtala od straha, prevrtala se 
kao padavičari, još malo uokolo puzala, da bi na kraju nestali u zemlji među 


grobovima. Pogani su buljili na ovaj prizor u strahu i zbunjenosti. 


Isus reče: 'Ako ponovo bacimo vašega boga dolje u jamu, sigurno će se raspasti na 
komade.' Svećenici moljaše Isusa da im ne uništi idola, na što im on dopusti da ga 
uzdignu kao što je i prije stajao, i da ga spuste na njegovo mjesto. Većina je pogana 
bila jako dirnuta i posramljena, posebno svećenici, premda su neki bili srditi. Narod je 


međutim bio na Isusovoj strani. 


Isus je tad lijepo poučio narod i tako mnoge obratio. Moloh je bio oblika vola, sjedio 
je na zadnjim nogama, prednje je pandže ispružio naprijed, kao čovjek koji nešto 
traži. Sredstvom mašinerije ruke su se mogle uvući. Njegova razjapljena usta su 
zatvarala ogromno grlo, a na čelu je imao svinuti rog. Sjedio je u velikom kazanu. 
Oko tijela je imao nekoliko ispupčenja kao velike džepove. Na blagdane su mu oko 


vrata stavljali dugačke šalove. Kada bi prinosili žrtve, pod kotlom bi naložili vatru. 


Po obrubu kotla bilo je smješteno mnoštvo baklji koje su održavali stalno upaljenim u 
čast bogu. Nekoć je bio običaj žrtvovati mu djecu, ali sad se više nisu usuđivali to 
činiti, pa su žrtvovane sve vrste životinja. Stavljali su ih u otvore kipa, ili bi ih bacali u 


razjapljene žvale. Najpodesnija žrtva ovome bogu bijaše vrsta Angora jarac. 


Tamo je bila i mašinerija pomoću koje su svećenici i drugi mogli sići do idola u 
suterenski podrum među grobovima. Međutim, čašćenje Moloha već je dosta opalo. 
Najviše su ga zazivali radi vračanja, a posebno majke za bolesnu djecu. Svaki džep 
na njegovu tijelu je bio posvećen za posebne žrtve. Prije bi djecu polagali na njegove 
ruke i jadna bi djeca izgarala od vatre koja je gorjela u njemu i oko njega, jer je bio 
šupalj. Kad bi žrtvu postavili Molohu na ruke, mašinerijom bi mu uvlačili ruke, čvrsto 
bi ih stiskali da se vrisci ne bi čuli. Mašinerija je postojala i u zadnjim nogama, 


pomoću koje je mogao rasti. Okruživale su ga metalne zrake. 


19. Isus u Dionu i Jogbehi 


Pogani čiju je djecu Isus izliječio, upitaše Isusa treba li da se presele, jer su odlučili 
napustiti pogansku idolatriju. Isus im progovori o krštenju, rekavši im da u 
međuvremenu ostanu mirni i odlučni u namjerama da čine dobro. Govorio im je o 
Bogu kao o nekom kojem moramo žrtvovati svoja zla nagnuća, i koji ne traži nikakve 
druge žrtve osim našega srca. Poticao ih je na žrtvu i pokoru, na zahvalnost za 


primljena dobra, kao i na sućut prema bolesnicima i onima koji trpe. 


Vrativši se su židovsku četvrt, Isus je završio slavljenje Šabata, pa je malo 


objedovao. Nakon toga je počeo post radi okajavanja što su Izraelova Djeca častila 


zlatno tele. To je počinjalo osmoga Tisrija, jer je sedmi dan posta ove godine padao 
na Šabat. 


Isus popodne napusti grad. Pogani, čiju je djecu izliječio, ponovo mu zahvališe van 
svoje četvrti. On ih blagoslovi pa ode s dvanaestoricom učenika na jug, dolje kroz 
dolinu južno od Gadare. Prešao je planinu i stigao do malog potoka koji je tekao 
ispod Betharamfate-Julije gdje su bili rudnici. Od Gadare do gostinjca kraj potoka 


bijaše tri sata hoda, a u njemu Isus odsjede s učenicima. 


Židovi koji su stanovali u ovim krajevima, uzdržavali su se poljoprivredom. Isus ih 
poučavaše. Bijaše tamo kraj potoka i grupa pogana, a brali su bijele cvjetove sa 
strništa, ali ne bijahu to sami cvjetovi, nego i neke velike ružne bube i drugi kukci. 
Kad im Isus priđe, oni se u strahu povukoše. To mi je pokazivalo da su ovi insekti bili 
namijenjeni za slavljenje Belzebuba u Dionu. 

Vidjela sam kip idola van gradskih vrata, sjedi pod velikom vrbom. Imao je lik sličan 
majmunu, kratke ruke, tanke noge, a sjedio je kao čovjek. Glava mu bijaše obojana i 
ukrašena s dva mala roga, svinuta kao polumjesec, lice mu ekstremno dugačko s 
velikim nosom. što bijaše strašno za gledati. Brada mu kratka i špicasta, usta velika 
kao u zvijeri, tijelo mršavo, noge duge i tanke s pandžama umjesto prstiju. Na sebi je 
imao pregaču. Jednom je rukom zgrabio lađu za pramac, a u drugoj drži leptira koji 
se upravo izliježe iz kukuljice. Leptir je više sličio ptici ili nekom odvratnom insektu, a 
sjao je raznim bojama. Oko glave idola i tik iznad čela, bijaše vijenac tih buba i 
drugih letećih štetočina. Činili su neku kompaktnu masu, kao da se međusobno 
podržavaju. Iznad čela, između dva roga, točno u centru obojane glave, sjedio je 
onaj jedan ogavni kukac, veći i odvratniji nego ostali. Svi su blistali i sjali raznim 
bojama, ali opet bijahu strašni, otrovne bube s dugim tijelima, rogovima, pipcima i 


žalcima. 


Kad se Isus približi poganima koji su skupljali te insekte za svog idola, cijeli roj se 
razleti kao mračno jato i sakri se po rupama i skrivenim kutcima, dok su s njima sve 
vrste crnih duhova prestrašeno otpuzali u mračne rupe. Bijahu to zli duhovi koji su 


častili Belzebuba s tim bubama. 


Sutra prijepodne Isus stiže do Diona, uđe u židovsku četvrt, koja bijaše mnogo manja 
od poganske. Poganska bijaše na ljepšem mjestu, na padini brda, a imala je nekoliko 
hramova. Židovska četvrt bijaše potpuno odvojena od poganske. Kad je Isus stigao 
ispred grada, upravo su završavali izgradnju sjenica. Pod jednom od njih 
ceremonijalno ga dočekaše svećenici i glavari mjesta. Opraše mu noge i dadoše 
uobičajenu okrjepu. Odmah nakon toga Isus ode među bolesnike. Brojni su ležali ili 
Stajali ispod sjenica koje su bile podignute na tom dijelu grada. Bilo je tu bolesnika 
svih vrsta. Bolovali su od vodene bolesti, bilo je gluhih, slijepih, bogalja, paraliziranih 
i kljastih. Isus je mnoge izliječio i mnoge utješio. Neki su bolesnici stajali uz pomoć 
tronožnih štaka, a bilo je i nekih štaka pomoću kojih su se invalidi mogli odmarati bez 


da su im stopala doticala zemlju. To bijaše slično tačkama, kolicima. 


Napokon Isus dođe do bolesnih žena. One su ležale, nauznak ili su sjedile pod 
jednom dugačkom sjenicom koja je bila podignuta bliže gradu, na kosoj obali potoka. 
Ova obala bijaše prekrita divnom svježom travom, kao svilenkastom kosom, a preko 
nje su pobacali tepihe. Nekoliko je žena patilo od krvarenja. Bijahu skroz omotane u 
velove, a stajale su malo podalje od drugih. Druge su bolovale od hipohondrije, lica 
im upala i žućkasta, lik žalostan i tugaljiv. Isus im se ljubazno obrati i izliječi ih, jednu 
po jednu. Svakoj je dao savjet i opomenu ovisno o slučaju, da bi popravile svoje 


mane, da izbjegavaju te i takve grijehe, a sve je zajedno poučio o pokori. 


Isus je također blagoslovio i izliječio nekoliko djece koje su mu predstavile njihove 
majke. Ovo je trajalo sve do kasno popodne, a završilo je općim ushitom i klicajima. 
Izliječeni su odlazili pjevajući hvalospjeve, radosno noseći svoje ležaljke i štake. U 
grad su ušli u procesiji, u prekrasnom redu, pošto su bili izliječeni, a pratili su ih 
njihovi radosni rođaci, prijatelji i poznanici. 

Posred njih je išao Isus sa svojim učenicima i Levitima. Isusova ozbiljnost i poniznost 
u ovakvim situacijama bijaše nevjerojatna. Procesiju su predvodile žene i djeca 
pjevajući četrdeseti Davidov psalam 'Blagoslovljen Onaj koji razumije potrebe 
siromašnih." Svi su otišli u sinagogu i zahvalili Bogu, a nakon toga su otišli na gozbu 


pod jednom sjenicom. 


Bilo je tu svih plodova, voća, peradi, meda i mednog saća, kao i preprženog kruha. 
Kad je Šabat počeo, svi su obukli odjeću za žalovanje, otišli u sinagogu, radi proslave 


velikog blagdana Okajanja koji Židovima bijaše propisan. 


U sinagogi Isus održa propovijed o pokori. Govorio je protiv onih koji se ograničavaju 
samo na tjelesno čišćenje, bez pokušaja istjerivanja zlih želja iz srca. Neki su se 
Židovi trapili pod svojim širokim ogrtačima, opasanim oko bokova i nogu. Pogani 
Diona su također slavili blagdan s ogromnim količinama tamjana. Sjedili su na 


mjestima gdje je miris bio najžešći. 


Vidjela sam također proslavu ovog blagdana Okajanja u Jeruzalemu, brojna čišćenja 
Velikog svećenika, njegovu žarku pripremu i mrtvenje, žrtvovanja prinosa, prskanje 
krvi, paljenje tamjana, kao i izvlačenje ždrijeba za dva jarca (bježi jarac — žrtveno 
janje — ispaštač za tuđe grijehe). Jedan bi bio žrtvovan, dok bi drugoga pustili da 
pobjegne u pustinju, a na rep bi mu privezali nešto u čemu je bila vatra. Životinja bi 
mahnito trčala po divljini, dok ne bi skončala upavši u neku guduru. Ovu je divljinu 


nekoć prešao i David, kad je išao preko Maslinske gore. 


Danas je Veliki svećenik jako agitiran i uznemiren, biti će sretan ako netko drugi 
mogne izvršiti njegove svakodnevne dužnosti. U trenutku ulaza u Svetinju nad 
svetinjama bijaše sav preplašen, i iskreno je molio narod da moli za njega. Narod je 
mislio, mora da je počinio nekakav veliki grijeh, pa je veoma žalio da ga ne bi neka 
velika nesreća zadesila u Svetinji nad svetinjama. Istina je bila da ga je savjest 
prekoravala, radi udjela kojeg je imao kod ubojstva Zaharije, Ivanova oca. Mislim da 


ovaj svećenik nije bio Kajfa, nego njegov punac. 


Sveta Misterija više nije bila u Zavjetnom kovčegu. U njemu je sad bilo samo malo 
platnenih ubrusa i razne pregrade. Ova je Zavjetna škrinja bila nova i potpuno 
drugačija po izgledu od prve. I anđeli su bili drugačiji. Sjedili su, a oko njih bijaše 
omotan trostruki šal. Jedno su stopalo imali podignuto, dok su drugo stavili kraj 


Škrinje. Između njih je još uvijek bila kruna. U škrinji je bilo raznih svetih stvari, kao 


ulje i tamjan. Sjećam se da je Veliki svećenik palio tamjan i prskao krv, koju bi potom 
skupljao malim platnenim rupčićem iz Škrinje, miješao je malo krvi (koju je izvadio iz 
prsta ili je već imao na svom prstu) s vodom, pa je to ponudio cijelom nizu svećenika 


da popiju. Bila je to neka slika Svete Pričesti. 


Također sam vidjela da je Veliki svećenik pogođen od strane Boga, postajo je bijeda i 
gubavac. U Hramu je nastala velika konsternacija. Čula sam najimpresivnije odlomke 
iz Jeremije, koje su čitali u Hramu, a istovremeno sam vidjela mnoge prizore iz života 


Proroka, kao i mnoga izvršavanja idolatrije u Izraelu. 


Za vrijeme nekog drugog čitanja u Hramu, vidjela sam da je Ilija nakon smrti pisao 
pismo kralju Joramu. Židovi to nisu nikako mogli vjerovati. Objasnili su to ovako: rekli 
su da je Elizej, a on je donio pismo kralju Joramu, dao to pismo kao proročko, a to 
mu je Ilija dao kao zavjet, dok je bio živ. I sama sam smatrala kako je to čudno, kad 
iznenada bijah odnijeta nad Istok, a u tom svom putovanju prođoh Planinu Proroka, 
bijaše prekrita snijegom i ledom. Bijaše okrunjena tornjevima, koji su vjerojatno 


predstavljali nošnje u vrijeme kralja Jorama. 


Tada bijah odnijeta istočno od Raja, gdje sam vidjela prekrasne i čudesne životinje, 
hodaju i skakuću uokolo. Bijaše tamo i blistavih zidina, a napose kraj jednih vrata 
spavaju Ilija i Henok, svaki na jednoj strani vrata. Ilija je u duhu promatrao sve što 
se događa u Palestini. 

Jedan anđeo dođe do njega i dade mu fini svitak pergamene i pero od trstike. Ilija 
sjede i poče pisati, na koljenima je držao pergamenu. Vidjela sam malu kočiju, nešto 
kao stolac ili tron, dolazi iz visina, ili oko nekih vrhunaca iz unutrašnjosti vrta. Vukli su 
je tri divne bijele životinje. Vidjela sam da je Ilija sjeo u kočiju, kao da je na dugi, pa 
brzo otputova do Palestine. Kočija je još uvijek stajala nad jednom kućom Samarije. 
Vidjela sam da je unutra Elizej molio, oči mu podignute prema nebu. Vidjeh kako Ilija 
pušta da pismo padne pred Elizeja, a Elizej ga nosi kralju Joramu. U Ilijinoj kočiji 
bijahu upregnute tri životinje, jedna naprijed, iza nje dvije. Bijahu nekako 
nevjerojatno dražesne, posebne vrste, veličine veće srne, snježno bijele s dugom 


bijelom svilenkastom grivom. Noge im vrlo tanke, glava uvijek u pokretu, a na čelu 


im elegantan rog, svinut nekako prema naprijed. Na dan kad je Ilija bio odvezen u 


nebo, vidjela sam istu takvu kočiju. 


Vidjela sam također i Elizejevu povijest, kao i povijest Sunamitkinje. Elizej je činio čak 
i veća čudesa nego Ilija, a u njegom oblačenju i pokretima bijaše više elegancije i 
finoće, nego kod Ilije. Ilija je bio potpuno Božji čovjek, ništa u njegovu ponašanju 
nije sličilo drugim ljudima. Bio je nešto kao Ivan Krstitelj. Njih dvojica bijahu ljudi 
istoga kova. 

Vidjela sam također kako sluga Elizejev, Giza, trči za čovjekom koga je Elizej izliječio 
(Naaman). Bio je mrak i Elizej je spavao. Giza stiže Naamana kod Jordana, pa od 


njega zatraži poklone u ime svoga gospodara. 


Sutradan je Giza radio kao da se ništa nije dogodilo (izrađivao je lagane drvene 
pregrade, koje se koriste kod spavanja, kao pregradni zidovi). Elizej ga upita: 'Gdje si 
sinoć išao?', pa mu izloži sve što se zbilo. Sluga je bio kažnjen gubom, a prenio ju je i 


na svoje potomstvo. 


Pošto se idolopoklonstvo prakticiralo od ljudske rase, bijaše mi pokazano čašćenje 
životinja i idola u rana vremena, ponavljani grijesi Izraelaca i istovremena opetovana 
Božja milost, koji im je slao Proroke, a ja sam se pitala kako su ljudi mogli častiti 
takve ogavnosti. Imala sam viziju u kojoj mi je pokazano da još uvijek postoje takve 
gadarije na Zemlji, premda u manje materijalnoj formi, a više u duhovnoj. Vidjela 
sam bezbrojne vizije po cijelom svijetu idolatrije, kako truju čak i Kršćane, a vidjela 
sam ih u skoro svakojakim oblicima, u kojima su i prije bili čašćeni. Vidjela sam 
svećenike kako časte zmije u prisustvu Najsvetijeg Sakramenta, njihove svakakve 
strasti, koje se pretvaraju u razne oblike tih guja. Vidjela sam sve oblike sličnih 
životinja i pokraj učenih i uglednih ljudi. Oni su ih častili dok su istovremeno u sebi 
razmišljali da su iznad svake religije! Vidjela sam žabe krastače i razne vrste groznih 


stvorenja i blizu sirotinje, neukih, malenih i obespravljenih. 


Također sam vidjela cijele Crkve kako prakticiraju te idolatrije, naime, mračnu 


reformiranu crkvu na sjeveru, s praznim, strašnim oltarima, na kojima su stajali 


gavrani, primajući adoraciju kongregacije. Ljudi u stvarnosti nisu vidjeli te životinje, 
ali su ih častili u svojim vlastitim mislima i bahatoj samodostatnosti. Vidjela sam 
crkvenjake, čije su male iznakažene figure bile kao mali psi, itd., listali su svoje 
brevijare dok bi recitirali sveti oficij. Da, uz neke sam vidjela i idole ranih vremena, 
kao što su Moloh i Baal. Oni bijahu stavljeni na stol među njihove knjige, omotani 
njima. Čak sam vidjela idole kako daju zalogaje hrane tim ljudima, prezirali su svetu 


jednostavnost djece Božje, ismijavajući i rugajući se tome. 


Vidjela sam te užase, kao brazgotine u našim vremenima, kao i u prošlosti, Vidjela 
sam da ta idolatrija nije nikako slučajna. Kada bi danas ljudska bezbožnost i 
idolopoklonstvo mogla poprimiti vidljivu formu, kad bi se njihove misli i osjećaji mogli 


vidjeti, vidjeli bismo iste onakve idole, kakvi su postojali i u najranijim danima. 


Kad je Isus ponovo napustio Dion, priđe mu vrlo plaho nekoliko pogana iz poganske 
četvrti grada. Čuli su za izvanredna izlječenja koja je Isus izveo u Gadari, pa su sad 
donijeli svoju djecu pred njega. Isus ih izliječi, nagovarajući roditelje da prime 
krštenje. 


Nakon toga Isus ode s učenicima pet sati na jug, prijeđe potok koji se izlio po dolini 
Efron. Sat i pol od ovoga potoka na jug, bijaše Jogbeta, malo neznatno mjesto, skroz 
skriveno u udubini iza neke šume. Pronašao ju je neki prorok, neki Mojsijev i Jitrov 
uhoda, čije je ime bilo nešto kao Malahije. To nije onaj Malahije, zadnji prorok Starog 
zavjeta. Jitro, Mojsijev punac, zaposlio ga je kao slugu. Bio je potpuno vjeran i 
iskren, pa ga je Mojsije poslao da istraži ovaj kraj. Amo je došao sam, dvije godine 
prije Mojsija, miljama je istraživao krajolik, čak sve do granica jezera. O svemu što je 
vidio izvijestio je Mojsija. U to vrijeme je Jitro stanovao blizu Crvenog mora, ali kad je 


čuo Malahijev izvještaj, preseli se sa ženom i Mojsijevim sinovima do Arge. 


Naposljetku je Malhije bio optužen da je uhoda. Lovili su ga da ga ubiju. U ta 
vremena ovdje nije bilo grada, samo nekolicina ljudi pod šatorima. Malahije se skloni 
u močvaru ili čatrnju, pred njim se pojavi anđeo i pomogne mu. Donio mu je dugi 


komad pergamene, zapovijedi mu da nastavi još tri godine istraživati krajolik. Ljudi 


koji su bili pod šatorima, opskrbiše ga odjećom koju su i sami nosili, duge crvene 
tunike i jakne iste boje. Malahije je istraživao i okolicu oko Betharamfate. Neko je 
vrijeme živio među ljudima pod šatorima u Jogbeti, i po svojoj nadmoćnoj pameti 


naučio ih mnogim stvarima. 


U udubini u kojoj je Jogbeta ležala, bijaše jedan jarak pun vode i trske, a na mjestu 
gdje je Malahije ležao skriven, bijaše zdenac, pun vode do vrha. Počeo je izvirati i 
izbacivati pijesak s okomitim stupom dima i s nešto oblutaka. Postupno se oko 
zdenca formiralo brdo, koje se poslije ozelenilo vegetacijom. Močvara se ispunila 
zemljom erodiranom s okolnog brda, a poslije su na brdu i nastambe izgrađene. 
Iznad zdenca je bila izgrađena lijepa kućica, a uokolo je nastao grad Jogbeta. 
Njegovo ime znači 'biti će izdignuta'. Mora da je močvarni bazen davno prije 
izgrađen, u rana vremena, jer su u blizini ležale ruine njegovih zidina prekrite 
mahovinom, a na njima bijahu još rupe koje su služile vjerojatno za prolaz ribe. 
Bijahu tamo i druge ruine, kao neki temelji davnog dvorca-šatora. Malahije je poučio 


stanovnike da koriste neko crno mineralno blato za gradnju. 


Isus je bio vrlo ljubazno primljen u tom izoliranom gradu. Odvojeno od ostalog 
naroda, živjela je neka sekta zvana Karaiti. Nosili su duge žute škapulare, bijelu 
odjeću i pregače od grube kože. Mlađi su nosili kraću odjeću, a udovi im omotani 
trakama sukna. Takvih je muškaraca bilo oko 400. Nekoć davno nisu ništa značili, a 
poslije su bili ugnjetavani od neprijatelja. Bili su od Ezrine loze, potomci Jitra. 

Jednom je jedan njihov učitelj imao veliku raspravu s nekim uglednim farizejskim 
pismoznancem. Striktno su se držali slova Zakona, a odbacivali su usmenu predaju. 
Vodili su vrlo jednostavan život, sva su im dobra bila zajednička. Ako bi se netko 
povukao iz zajednice, odrekao bi se svih dobara, bez obzira koliko je bogatstvo donio 
u zajednicu. Među njima ne bijaše sirotinje, jer su uzajamno pomagali jedni drugima. 
Čak su i strance uzdržavali. Poštivali su starije, a među njima bijaše vrlo mnogo 
staraca, koje je mladost vrlo poštovala. Takvi su držali istaknuto mjesto kod 
odlučivanja. Karaiti su bili zakleti neprijatelji Farizejima, koji su dodavali Zakonu sve 
vrste usmenih predaja, premda su u nekim točkama bili slični Saducejima. Međutim u 


svom ponašanju i običajima bijahu sasvim drugačiji, daleko stroži i striktniji. 


Jedan od njih, koji je pripadao ovome mjestu, oženio je ženu iz Benjaminova 
plemena, pa je zbog toga bio protjeran iz zajednice. Bilo je to u vrijeme velikog 
sukoba plemena. Nisu nimalo mrzili ni najmanju životinju, jer su vjerovali da duša 
prelazi u drugo tijelo, čak i u ona nižih životinja. Uživali su misleći na divne životinje u 
Raju. Očekivali su Mesiju, za kojega su iskreno molili, ali su u njemu očekivali 


svjetskog kralja. Isusa su smatrali za Proroka. 


Prakticirali su veliku čistoću, ali nisu marili za brojna čišćenja i pranja, bacanje 
posuđa i slične dosadne propise kojih ne bijaše u Zakonu. Slijedili su Zakon striktno, 


premda su ga tumačili mnogo slobodnije od Farizeja. 


Ovdje su živjeli u miru, malo su komunicirali s drugim ljudima. Nisu dozvoljavali ni 
luksuz ni taštinu, a izdržavali su se fizičkim radom. Ovdje je raslo jako puno stabala 
vrba, a iz njih su pleli košare i košnice, jer u okolici bijaše puno pčela. Također su 
izrađivali lagane pregrade od šiblja, drveno posuđe, a sve su zajedno izrađivali pod 
jednim dugačkim šatorom. Njihova je sjenica za Blagdan sjenica već bila podignuta 


van grada. 


Isusa su počastili medom i kruhom pečenim pod pepelom. Isus je tu poučavao. 
Poučio ih je u mnogim stvarima, a oni su ga vrlo revno slušali. Isus im izrazi želju da 
bi se trebali preseliti u Judeju, pohvali poštovanje koje djeca imaju prema roditeljima, 
školarci prema učiteljima, i sve ih pohvali zbog poštivanja staraca. Također ih je 
pohvalio zbog skrbi prema siromašnima i bolesnima, za koje su se brinuli u dobro 


organiziranim bolnicama. 


OD DRUGOG BLAGDANA SJENICA DO PRVOG MAGDALENINA 
OBRAĆENJA 


1. Isus u Enonu i Sukotu. Mara Sufanitkinja. Obraćenje preljubnice 


Iz Jogbehe, Isus prođe kroz Sukot i ode do Enona, koji bijaše oko sat vremena 
udaljen. Put je bio dobar i oko njega bijahu logori trgovaca iz karavana i ljudi koji su 
išli na krštenje. Duž puta već su bili dugi redovi šatora prekriveni zelenilom, a narod 
je još uvijek bio zauzet pripremama za nadolazeći Šabat i Blagdan sjenica. Isus je na 
putu povremeno poučavao. 

Skroz blizu grada Enona podigli su prelijep šator, a tamo je Mara Sufanitkinja 
priredila rijetko viđen doček za Isusa. Bili su prisutni svi najodličniji ljudi grada, 
svećenici i Mara s djecom. Muškarci su oprali Isusu i učenicima noge, bogat stol 
bijaše za njih pripremljen. Marina djeca i djeca drugih ljudi su donosili hranu. Skroz u 
velove omotane žene prostriješe se pred Isusom, licem doticaše tlo. Isus ih pozdravi i 
blagoslovi. Mara sa suzama radosnicama i zahvalnicama pozva Isusa da odsjedne u 
njenoj kući. Kad je Isus ulazio u grad, Marina djeca, dvije djevojčice i dječak, kao i 
druga djeca iđaše ispred i oko Isusa. Nosili su dugačke vijence od zelenila i cvijeća, 


kao i vunene i suknene šalove. 


Danas je slavljenje Šabata ranije završilo nego li obično. Isus je opet poučavao i 
liječio pri kraju završetka Šabata. Tad svi napustiše grad, tj. otiđoše u neku udaljenu 
četvrt, jer je bila nekako nepravilno izgrađena, ulice razlomljene otvorenim trgovima i 
vrtovima. Sad se tamo odigravala velika fešta. Sjenice su bile podignute u tri reda, 
okićene cvijećem, zelenilom i svim vrstama plodova, kao i brojnim lampama. Srednji 
red su okupirali Židovi, učenici, svećenici, i glavari mjesta, svi okupljeni u brojnim 
grupama. U jednom od pokrajnjih redova bijahu žene, dok su u drugom bila školska 
djeca, omladina i djevojke, formirajući tako tri odvojene skupine. Učitelji su sjedili s 
učenicima, a svaki je razred imao svog čitača. Ubrzo su okićena djeca s krunama na 
glavi okružila stolove, svirajući frule, citre i harfe, plešući i pjevajući. Također sam 
vidjela da su muškarci u jednoj ruci držali palmine grane, a na granama bijahu 
privezane obojane loptice. Imali su i vrbove grane, kao i grane neke vrste grmlja, 
slične onome koje mi sadimo u lončanicama. Bila je to mirta. U drugoj ruci su držali 
prekrasne Esrog jabuke. Dok su pjevali, mahali su granama. Ovo su činili tri puta, na 


početku slavlja, usred i na kraju fešte. 


Ta vrsta jabuke nije bila uobičajena za Palestinu. Dolazila je iz toplijih krajeva. 
Ustvari, mogla se i tamo naći, u sunčanijim predjelima, ali nije bila tako sočna, jer 
nije potpuno dozrijevala. Ovamo su je donosile trgovačke karavane. Voće je bilo 
žuto, kao mala dinja. Na vrhu je imalo malu krunu. Pulpa je bila u sredini sočna i 
prošarana crvenim. U sredini bijaše pet malih koštica, ali ne bijaše sjemene čašice. 
Stapka je bila poprilično zakrivljena, a cvijet iz velika bijela bunta, kao kod naše 


bazge. 


Pogani su također sudjelovali u gozbi. I oni su podigli svoje sjenice od zelenila, a oni 
koji su se krstili postaviše se neposredno kraj Židova, prema kojima su bili vrlo 
ljubazni i blagonakloni. Svi su bili još pod dojmom priče o Razmetnom sinu. Obrok je 


trajao do kasno u noć. 


Isus je išao tamo amo duž stolova, poučavajući goste i gdje god je nešto zatrebalo, 
nabavio bi preko svojih učenika. Sa svih strana odjekivali su veseli razgovori i zvuci 
pjesme, koji su često bili prekidani hvalospjevima i molitvama. Cijelo je mjesto bilo 
lijepo osvijetljeno lampama. Krovovi Enona bijahu načičkani šatorima i sjenicama, 
gdje su domaćini kuća i spavali. U sjenicama van grada, bijahu mnoge sluge i 


Sirotinja. 


Isus, praćen učenicima i mnogim drugima, ode iz Enona u Sukot, koji bijaše blizu. 
Veći je dio puta bio prekriven sjenicama i šatorima, jer su mnogi iz okolnih mjesta 
ovdje slavili blagdan, a karavane, koje su stalno dolazile i odlazile, sad su se 


odmarale. Cijeli je put izgledao kao trijumfalni marš. 


Iza sjenica bijahu stajališta prekrita platnima-tendama, gdje se mogla kupiti hrana i 
druga potrebita roba. Isusu je trebalo nekoliko sati da prijeđe ovaj put, jer je svugdje 
bio pozdravljan, a stalno je i zastajkivao kako bi poučavao. Tek je predvečer stigao 


do sukotske sinagoge. 


Sukot je bio na sjevernoj obali potoka Jaboka. Bio je to divan grad, a imao je 


veličanstvenu sinagogu. Osim Blagdana sjenica, tamo se slavio još jedan blagdan, 


pomirenje Jakova i Ezava. Cijeli je dan bio tome posvećen, a iz okolice se slijevao 
narod radi tog blagdana. Među školarcima Enona bijaše i siročadi iz škole 
Abelmahule, koja je sad bila u Sukotu, jer su svi došli na ovaj blagdan. Bila je to 
istinska godišnjica pomirenja Jakova i Ezava, koja se prema židovskoj tradiciji 


dogodila baš na ovaj dan. 


Sinagoga, jedna od najljepših koje sam vidjela, danas je sjala ukrasima od zelenila, 
blagdanskim dekoracijama, bezbrojnim krunama, cvjetnim aranžmanima i od svjetla 
divnih sjajnih lampi. Sinagoga je bila prostrana, poduprta osmorim stupovima, s obje 
strane bijahu koridori povezani s nekom građevinom, koja je pak služila za 
stanovanje Levitima i školarcima. Pri kraju sinagoge bijaše uzvišena platforma, a tu 
prema centru, uzdizaše se ukrašeni stup s malim istacima i udubljenjima koja su 


vijugala oko njega, a tu su držali svitke Pisma. 


Iza stupa se nalazio stol, a blizu njega zastor koji se mogao navući, kako bi razdvojio 
taj prostor od ostatka sinagoge. Malo straga bijaše nekoliko stepenica koja su vodila 
do niza sjedala rezerviranih za svećenike. Jedno sjedište u sredini reda, bijaše 
uzvišenije od ostalih, na njemu bi bio propovjednik. Otraga ovih sjedišta stajaše oltar 
za tamjan, a iznad njega u krovu bijaše otvor. Iza ovoga oltara, dalje na kraju 


građevine, bijahu postavljeni stolovi na kojima su stavljali prikaznice. 


Muškarci su se redali po klasama, a stajali bi u središtu sinagoge. Na lijevoj strani, na 
laganom povišenju, odvojeno rešetkama, bijaše mjesto za žene. Nadesno bijaše 


mjesto za školarce, grupirane u klasama, dječaci odvojeni od djevojčica. 


Današnji je blagdan slavio pomirenje Boga i čovjeka. Ljudi su ispovijedali svoje 
grijehe, bilo u privatnosti, bilo javno, prema vlastitoj želji. Svi su se okupili oko oltara 
za tamjan, prinijeli žrtve okajnice, primili pokoru od svećenika, učinivši dobrovoljne 


zavjete. Svečanost je nosila pečat sličan našem sakramentu ispovijedi. 


Svećenik je s propovjedaonice govorio o Jakovu i Ezavu, koji su se baš na današnji 


dan pomirili s Bogom, i jedan s drugim, a također su se pomirili Jakov i Laban, 


postavši opet prijateljima, prikazali su zajedničku žrtvu Gospodinu. Svećenik je 
poticao slušatelje na pomirenje i pokoru. Mnogi prisutni bijahu na Ivanovim 
propovijedima, kao i na Isusovim tijekom ovih par zadnjih dana, pa bijahu vrlo 
dirnuti. Stalno su očekivali ovaj veliki blagdan, kako bi učinili pokoru. Ljudi koje je 
savjest prekoravala za smrtni grijeh, prolazili bi kroz neka vrata u rešetki, okolo 
katedre, iza oltara, a na stol bi ostavljali svoje darove, koje bi svećenik odnosio. Tad 
bi se vraćali do svećenika koji stajaše ispred stupa sa Pismima, ispovjedili bi svoje 
grijehe, bilo javno, okupljenim svećenicima, bilo privatno jednom izabranom 


svećeniku po vlastitoj želji. 


U slučaju privatnog ispovijedanja, svećenik i pokornik bi se povukli iza zastora. 
Ispovijedalo se tihim tonom, dobila bi se pokora, a istovremeno bi se na oltaru palio 
tamjan. Ako bi se dim digao na određeni način, ljudi bi to shvatili kao znak istinitog 
stanja njihove duše tj. da su im grijesi oprošteni. 

Ostali bi Židovi za vrijeme ispovijedanja pjevali psalme ili molili. Pokornici bi učinili 
neku vrstu ispovijedanja vjere, obećavajući vjernost Zakonu, Izraelu i Svetinji nad 
svetinjama. Tad bi se prostrli i ispovjedili grijehe, često popraćeno obiljem suza. 
Poslije muškaraca, ispovijedale su se žene. I njihovi darovi su stavljani na stolove, a 
svećenici bi ih odnosili. Tad bi se povukle iza rešetaka i pozvale svećenika radi 


ispovijedi. 


Židovi bi se optuživali najviše za grijehe protiv Deset zapovijedi, kao i za sve 
prijestupe protiv uobičajenih regula. Bilo je nešto neobično u njihovim ispovijedima, a 
što sam jedva mogla i ponoviti. Oplakivali su i grijehe svojih pokojnika. Govorili su 
svojoj duši sklonoj grijehu, a koju su naslijedili od svojih predaka, i duši svetosti, koju 


su primili od Boga. Izgledalo je kao da stvarno govore dvjema različitim dušama. 


Svećenici bi u činu iskupljenja izgovarali nešto kao, 'Neka njihove (preci) grješne 
duše ne ostanu u nama, nego neka u nama ostane samo naša sveta duša!' Ne mogu 


se sad baš točno sjetiti svega, što su govorili u svezi uzajamnosti ovih dviju duša. 


Poslije toga je Isus govorio. Dotakao se ovih stvari, ali tumačio ih je drugačije od 
pismoznanaca. Rekao je da ovo više ne bi trebalo postojati. Grješna duša koju su 
naslijedili od svojih predaka, više u njima ne bi smjela postojati. Bila je to dirljiva 
propovijed, jasno naznačivši, da će sam Isus nadoknaditi za grijehe sviju duša. Židovi 
su također oplakivali grijehe svojih roditelja, kao da poznaju sve vrste zala koja su 


prešla na njih, kao da su kroz njih još uvijek u vlasti žalosnog nasljeđa grijeha. 


Kad je Isus stigao, već su započele ispovijedi i pokorničke vježbe. Primili su ga na 
vratima sinagoge, pa je na trenutak ostao stajati na jednoj strani platforme među 
pismoznancima, od kojih je jedan propovijedao. Bilo je tad oko pet sati popodne. 
Darovi koje su pokornici donašali, bijahu uglavnom sve vrste plodova, novac, odjeća 
za svećenike, sukno, svilene rese i čvorovi, pojasevi, itd., i uglavnom tamjan, kojeg bi 


odmah spalili. 


A tad sam svjedočila dirljivom prizoru. Dok je trajalo ispovijedanje i dok su darovi 
pristizali od pokornika, primijetila sam divnu gospođu kako sjedi na privatnom 
sjedištu, blizu samotnog mjesta pokore. Njeno je sjedište bilo odvojeno od ostalih 
rešetkom. Primijetila sam njenu zabrinutost i nemir. Kraj nje je bila njena služavka, 
ostavljajući baš tad, na stolac kraj gazdarice, košaru punu darova, koji bijahu 
namijenjeni za darovanje kao žrtveni dar. Gospođa je bila nestrpljiva kad će doći njen 
red, i kad napokon više nije mogla savladati svoju želju za ispovijeđu i pomirenjem, 
ustade, skine veo, krenu, a ispred nje ide služavka koja je nosila darove. Prođoše 
kroz rešetku i otiđoše ravno do svećenika, gdje je inače bilo zabranjeno ući ženama. 
Čuvari su ih pokušali spriječiti, ali služavka se nije dala zaustaviti. Nastavi svoj put, 
pa povika, 'Mjesta! Mjesta za moju gospodaricu! Ona želi dati svoje darove, želi 


učiniti pokoru! Napravite mjesta za nju! Želi očistiti dušu!" 


Gospođa, uzbuđena i pokunjena od žalosti, nastavi ići prema svećenicima. Baci se na 
koljena i zaiska oproštenje. Ali, oni joj rekoše da se povuče, nisu je htjeli tu saslušati. 
Međutim, jedan od njih, mlađi od svoje braće, uze je za ruku i reče: 'Ja ću te ovdje 
ispovjediti! Ako tvoja tjelesna pripadnost ne pripada ovdje, pripada duša i tvoja želja 


za pokorom!' Tad se s njom okrenu k Isusu, pa reče: 'Učitelju, što ti veliš?" 


Gospođa je pala nice na lice pred Isusom. Isus odgovori: 'Da, njena duša ima pravo 
biti ovdje! Dopustite ovoj Adamovoj kćeri da učini pokoru!' Na to se svećenik s njom 
povuče iza zastora. Kad se gospođa opet pojavila, u suzama se prostru pred 
svećenicima i povika: 'Obrišite svoja stopala na meni, jer ja sam preljubnica!' Na to je 


svaki svećenik lagano dotakne stopalom. 


Tu se zatekao i njen muž, koji o tome nije imao pojma. Kad se pojavio na ulazu, Isus 
ode na katedru. Muževe žalopojke, duboko prodiraše u ljudska srca. Plakao je, a i 
njegova žena je plakala. Žena je bila omotana velom, prostrla se na tlo pred 
muževim nogama, ispovijedajući svoju krivnju. Plakala je nesmiljeno, činila se više 


mrtvom nego živom. 


Isus joj se obrati: 'Grijesi su ti oprošteni! Dijete Božje, ustani!', a muž duboko dirnut 
pruži ženi ruku. Tad im se ruke isprepletoše, povezaše se ženinim velom i dugim 
uskim muževim šalom, pa se opet oslobodiše kad su primili blagoslov. Bilo je to kao 
drugo vjenčanje. Gospođa je sad nakon svog pomirenja bila skroz radosna. U 
trenutku kad su njeni darovi bili polagani na stol, povika: 'Molite! Molite! Palite 
tamjan, žrtvujte, kako bi mi se grijesi oprostili!" Dok su je svećenici odvodili na njeno 


mjesto, ona mucavo recitiraše razne odlomke iz psalama. 


Dar joj se sastojao od vrlo skupih plodova, koji su inače bili uobičajeni na Blagdanu 
sjenica. Bili su vrlo lijepo aranžirani u košari, tako da se ništa nije zgnječilo. Bilo je 
tamo i svilenih resa, i ukrasa za svećeničku odjeću. Istovremeno je i ona sama spalila 
nekoliko veličanstvenih svilenih haljina, u kojima se uzdizala i rasla njena taština na 
poglede svome ljubavniku. Gospođa je bila visoka, robusna, lijepa izgleda, živahna i 
vesela temperamenta. Njena duboka pokora i dobrovoljno priznanje krivnje, donijelo 
joj je oproštenje, a i njen se muž iskreno s njom izmirio. Nisu imali djece zbog njene 
nedopuštene veze. Prvo je trebalo pokidati grješne spone, pobijediti njena ljubavnika 
pokorom. Međutim, ona ga nije razotkrila, ni svećenicima ni mužu. Njima je inače 
bilo zabranjeno ispitivati je o tome, a i njoj je bilo zabranjeno obznaniti ga. Muž je 


bio pobožan čovjek, sve je od srca oprostio i zaboravio. 


Prisutni narod nije uistinu ni uhvatio konce scene, oni su još uvijek vidjeli prekid, 
vidjeli su nešto neobično, čuli su gospođin plač za molitvom i žrtvom. Svi su ikreno 
molili za nju, radujući se duši koja želi pokoru. Ljudi ovoga mjesta bijahu skloni 
dobru, baš kao što su generalno bili ljudi na istočnoj strani rijeke Jordan, jer su 


baštinili i prakticirali više običaja starih Patrijarha. 


Isus je nastavio poučavati prekrasnim dirljivim izrazima. Osobito se sjećam njegove 
aluzije na grijehe predaka i našeg vlastitog udjela u tome. Isus je ispravio ideje nekih 
prethodnih govornika o toj temi. Jednom je upotrijebio izraz: "Vaši oci jedoše kiselo 


grožđe, a vama zubi trnu.' 


Ispred sinagoge bijaše okupljeno mnoštvo bolesnika, i premda nije bio običaj da 
ulaze u sinagogu u vrijeme Blagdana sjenica, Isus je naredio učenicima da ih uvedu 
u prolaz između svete građevine i mjesta stanovanja pismoznanaca. Pri kraju 
blagdana, cijela je sinagoga bila obasjana mnoštvom lampi. Isus ode u prolaz gdje je 
mnoge izliječio. U trenu kad je Isus ušao u prolaz, pojavi se glasnik od one gospođe, 


moleći Isusa za razgovor. 


Isus ode do nje i ostade s njom na tren nasamo. Ona se baci pred njegove noge i 
poviče: 'Učitelju, onaj s kojim sam griješila, moli te da ga izmiriš s Bogom!' Isus joj 


obeća da će ga sresti na ovom istom mjestu, nakon obroka. 


Nakon liječenja bolesnika, slijedila je fešta u čast blagdana, a događala se na 
otvorenim gradskim trgovima. Isus, učenici, Leviti, kao i najodličniji ljudi grada, 
sjedoše pod velikom i lijepom sjenicom, koja je napravljena u središtu, a oko nje 
bijahu brojne manje. Žene su sjedile odvojeno do muškaraca. Nije zaboravljena ni 
sirotinja. Njima je svatko sa svoga stola poslao najbolje. Isus je išao od stola do 
stola, uključujući stolove žena. Pokajnica je bila sva sretna, kao i njene prijateljice. 
Okupile su se oko nje, iskreno joj zaželjevši svu sreću. Dok je Isus obilazio ostale 
stolove, ona je zbog nečega bila nekako nestrpljiva, pa je stalno bacala zabrinute 
poglede k Isusu, nadajući se da neće zaboraviti svoje obećanje o izmirenju njena 


sukrivca, jer je znala da i on to očekuje, skriven na određenom mjestu. Kad je Isus 


stigao do mjesta gdje je ona sjedila, Isus je utješi, rekavši joj da on zna što je muči, 


uvjerivši je da će sve biti u redu kad dođe vrijeme za to. 


Kad su gosti otišli svojim kućama, Isus krene ka svome konačištu koje je bilo blizu 
sinagoge. Na putu ga predusretne čovjek, koji ga je očekivao skriven u prolazu. 
Čovjek stade pred Isusa i ispovijedi svoje grijehe. Isus ga potakne da ne griješi više, 
zadade mu pokoru da daje svećenicima svaki tjedan nešto za karitativne potrebe. 
Čovjek nije bio obvezan javno ispovjediti svoje grijehe, nego ih je trebao u tajnosti 
oplakati. 


Kada se Isus vratio iz Sukota u Enon, poučavao je na mjestu krštavanja, izliječivši 
tamo mnoge bolesnike, i posjetivši pogane. Bilo je kršteno nekoliko manjih grupa 
katekumena. Na mjestu krštavanja još uvijek je bilo nekoliko Ivanovih aranžmana, 
koje je on učinio kada je prvi puta krštavao kraj Jordana, blizu Ona, a bio je tamo i 


šator i stijena krštavanja. 


Katekumeni bi se naslonili preko ograde, glava bi im bila nad bazenom. Isus je 
mnoge ispovijedao, dajući im odrješenje od grijeha, moć koju je prenio na neke 
starije učenike, na primjer na Andriju. Ivan Evanđelist nije krštavao. On je bio 


svjedok ili kum. 


Prije nego je Isus s učenicima opet napustio Enon, razgovarao je s Marom 
Sufanitkinjom u njenoj vlastitoj kući. Dao joj je spasonosan savjet. Mara je bila 
potpuno izmijenjana. Bila je puna ljubavi, žara, poniznosti i zahvalnosti. Bavila se 
sirotinjom i bolesnicima. 

Kada je Isus išao kroz Ramot i Bašan, poslao je jednog učenika do Betanije, da 
obavijesti svete žene o Mari i o njenoj promjeni, na što su je otišli posjetiti Veronika, 
Ivana Kusa i Marta. 


Kad je odlazio iz Enona, Mara, a i ostali narod, obdariše Isusa vrlo bogatim 
poklonima, a Isus je odmah sve razdijelio sirotinji. Vrata kroz koja je napustio grad 


bijahu okićena slavolukom od cvijeća i vijenaca. Okupljeno ga je mnoštvo 


pozdravljalo hvalospjevima, a van grada ga presretoše žene i djeca koja ga okitiše 
vijencima. Ovo je inače bio običaj za Blagdan sjenica. Mnogi ga žitelji ispratiše sve do 
iza granica grada. Isus je išao dva sata na jug, kroz dolinu rijeke Jordan. Tad skrenu 
oko sat i pol na zapad, pa se opet vrati na jug i dođe do grada Akrabisa, koji je bio 


smješten na nekom planinskom lancu. 
2. Isus u Akrabisu, Silou i Koreji 


Isusa su primili sa ceremonijama ispred grada Akrabisa, jer su žitelji očekivali njegov 
dolazak. Sjenice od zelenja bijahu okićene, a bijahu poredane nekako van grada. 
Odvedoše Isusa u najveću i najljepšu, gdje mu po običaju opraše noge i ponudiše 
okrjepu. 

Akrabis je bio poprilično velik grad, udaljen dva sata od Jordana. Imao je petora 
vrata, kroz njega je prolazila cesta za Samariju i Jerihon. Svi putnici koji su tamo išli 
prolazili bi kroz Akrabis, pa je zato grad bio dobro opskrbljen svim potrepštinama. 
Ispred vrata, kroz koja je Isus ušao u grad, bijahu gostinjci za smještaj karavana. 
Sjenice bijahu podignute ispred svih petoro vrata, jer je svaka četvrt grada imala 


vlastita vrata. 


Sutradan Isus prošeta po gradu, posjetivši sve sjenice, tu i tamo poučavajući. Ljudi 
su obdržavali mnoge neobične običaje ovoga blagdana. Naprimjer, ujutro bi uzeli 
samo jedan zalogaj, a ostatak je bio rezerviran za sirotinju. Dnevni poslovi bi stalno 
bili prekidani hvalospjevima i molitvama, a starci bi stalno poučavali. Danas je 
međutim, Isus poučavao. Svaki njegov dolazak ili odlazak pratila su mala djeca, trčeći 
oko njega sa cvijećem i vijencima. I ovo je bio jedan od njihovih običaja. Stanovnici 
raznih četvrti ponekad bi izišli iz svojih sjenica i otišli do susjedne slušati pouke ili bi 
otišli pomoći u potrebi organiziranja gozbe. U takvim situacijama išli bi u procesijama, 
noseći vijence, iste kao kad su Isusa dočekivali. 


Žene su bile zauzete svim pripremama u sjenicama. Neke su sjedile prišivajući cvijeće 
na duge suknene šalove, druge su izrađivale sandale iz kostrijeti, smeđe grive od 


jarca i kamila. Svoj bi rad zapasale za pojas, baš kao i mi svoje pletivo. Potplati su bili 


pojačani kao s nekom petom, i sprijeda i straga, s oštrim šiljcima, kako bi se olakšalo 
penjanje na planine. Ljudi su Isusa dočekali vrlo srdačno, ali pismoznanci nisu bili 
tako oduševljeni, kao što su bili njihovi drugovi u Enonu i Sukotu. Ovi ovdje su bili 


stvarno ljubazni u ponašanju, ali opet nekako rezervirano. 


Iz Akrabisa Isus ode u Silo, udaljen samo sat vremena prema jugozapadu. Ali, pošto 
je put vijugao prvo dolje u dolinu, pa se opet penjao u planinu, trebalo je pješačiti 
dobra dva sata. Žitelji grada Silo, kao i oni iz Akrabisa, bijahu okupljeni u sjenicama 
van grada. I oni su znali da Isus dolazi, pa su ga čekali. Još izdaleka su ugledali Isusa 
i pratnju kako se penju prema gradu. Kad su shvatili da Isus neće ići na najbliža 
vrata koja vode od grada Akrabisa, nego da će obići grad više prema sjeverozapadu i 
ući na vrata koja su bliže Samariji, poslaše glasnike da obavijeste građane u toj 
četvrti. Ovi su primili Isusa u svojim sjenicama s poštovanjem, oprali mu noge i dali 


uobičajenu okrjepu. 


Isus odmah ode do središta grada, gdje je nekoć stajala Škrinja zavjetna. Tamo je na 
otvorenom poučavao, s katedre koja je bila vrlo lijepa, uklesana u stijenu. I ovdje su 
bile podignute sjenice i zabavišta, gdje su uobičajeno kuhali za sve sjenice. Muškarci 
su izvršavali svoje uobičajene dužnosti, ali čini mi se da su bili robovi, a ne pravi 


Židovi. 


Sutradan je bio najsvečaniji dan Blagdana, premda ne znam je li ono što sam vidjela 
bio čisto lokalni ili neki općenit običaj. Svake godine na ovaj dan, jedan bi 
pismoznanac održao s katedre kritičnu propovijed, a nitko se od slušatelja ne bi 
usudio ni najmanje proturječiti. Radi ove je propovijedi Isus danas i došao u ovaj 
grad. Svi su se Židovi okupili da ga čuju, muškarci, žene, omladina i djeca. Dolazili su 
u kolonama iz svojih sjenica, noseći cvjetne vijence i vijence od lišća. Potjecali su iz 
svih klasa i razlika. Katedra je bila smještena pod jednom velikom tendom, koja 


bijaše okićena zelenilom. Katedra je bilo malo povišenija, kao na nekoj platformi. 


Isus je propovijedao do podneva. Govorio je o milosti Božjoj prema svom narodu, o 


izraelskim bunama i neposluhu, o kazni koja očekuje Jeruzalem, o razorenju 


jeruzalemskog Hrama, o sadašnjim trenutcima milosti, zadnjim koji im se nude. 
Rekao je da ako Židovi odbace ovu zadnju milost, nikad do kraja svijeta kao nacija 
neće zadobiti druge, a još strašnija kazna nadoći će na Jeruzalem, strašnija od svih 
poznatih. 

Cijela je propovijed bila s namjerom da se izazove strah. Svi su prestravljeno i bez 
riječi slušali, jer je Isus vrlo jasno naznačio da je On objasnio Proročanstva, da je On 


sam, onaj Jedini koji donosi spasenje. 


Farizeji ovoga grada, kojih ne bijaše tako mnogo, koji su kao i oni iz Akrabisa, primili 
Isusa s hinjenim poštovanjem, nisu progovorili ni riječi, premda su bili zaprepašteni i 
puni gnjeva. Narod je međutim pljeskao Isusu, pjevajući mu hvalospjeve. Isus je 
govorio i o pismoznancima, njihovu nepoznavanju i krivom tumačenju Pisama, 


njihovim lažnim dodacima i izmjenama. 


Te je večeri priređena gozba u sjenicama bogatih, ali Isus tamo nije išao. Otišao je 
do sjenica siromašnih, gdje je tješio i poučavao. Gdjegod nije bilo Farizeja koji bi ga 
špijunirali, narod bi se tiskao oko Isusa, bacao se nice pred njega, davao mu čast, 


ispovijedao grijehe i obznanjivao svoje potrebe. Isus bi ih tješio i savjetovao. 


Bilo je to dirljiv prizor, tj. vidjeti sve ovo što se događa u mrkloj noći među 
sjenicama, iz kojih je sjalo treperavo svjetlo. Nigdje se nije moglo vidjeti svjetlo, jer 
zbog propuha lampe bijahu prekrite zastorima. Bacale su nekakav čudan žućkast 
odsjaj na zelenilo sjenica, plodove i ljude u njima. S visoravni grada Silo, mogli ste 
vidjeti mnoga okolna mjesta, a svako je sijalo tom treperavom svjetlošću iz sjenica, 
dok je zvuk pjevanja dolazio iz daljine i blizine. 

Isus ovdje nije činio nikakva liječenja. Farizeji su zadržali bolesnike, ne dopustivši im 
da se približe Isusu, a narod ih se bojao. Ovdje, kao i u Akrabisu, kad su čuli da Isus 
dolazi, pjesma Farizeja bijaše: 'Kakvu li će nam sad novu nauku donijeti? S kakvim li 


namislima dolazi?" 


Iz Sila Isus ode na sjeverozapad dolje do Koreje, sat i pol udaljene. Koreja se mogla 


vidjeti s visoravni grada Silo. Nije imala ni zidina ni šanaca. Farizeji Koreje iziđoše 


daleko van grada, kako bi dočekali Isusa. Sa sobom su vodili nekog sugrađanina, koji 
je bio slijep od rođenja. Kanili su kušati Isusa. Slijepac je preko ramena, kao i preko 


glave nosio široki šal, kao neko platno. Bio je visok, zgodan čovjek. 


Kad Isus dođe, na zaprepaštenje prisutnih, slijepac se okrenu k njemu i baci se nice 
pred njega. Isus ga podiže i ispita o vjeri, Deset zapovijedi, Zakonu i Proroštvima. 
Slijepac je odgovarao puno lucidnije nego se itko tome nadao, da, čak je i citirao 
proroštva. Govorio je o progonstvu koje čeka Isusa, rekavši da Isus još ne smije ići u 
Jeruzalem, jer da će ga tamo njegovi neprijatelji ubiti. Svi prisutni se na to 


prestraviše. Prisutnih je zaista bilo puno. 


Isus ga upita želi li vidjeti sjenice Izraelove, planine i Jordan, svoje roditelje, prijatelje 
i njihove roditelje, jeruzalemski Hram, Sveti grad, i konačno Njega, Isusa, koji stoji 
pred njim. 

Slijepac odgovori da Ga je već vidio, da Ga je vidio još dok se približavao, pa Ga je 
narodu opisao kako izgleda i kako je obučen. 'Ali' nastavi, 'želim vidjeti sve druge 
stvari, a znam da ako želiš, možeš mi dati vid.' 

Tad Isus položi ruku na čovjekovo čelo, pomoli se i palcem napravi znak križa na 
slijepčevim zatvorenim očima. Isti tren slijepac otvori oči, zbaci šal s glave i ramena, 
pogleda uokolo začuđeno i radosno, pa povika: "Velika su djela Svemogućega!' 


Pade Isusu pred noge, a Isus ga blagoslovi. 


Farizeji su sve šutke promatrali. Oko slijepca se okupiše njegovi prijatelji i rodbina, 
narod je pjevao psalme, dok je bivši slijepac govorio proročkim glasom o Isusu i 


ispunjenju Obećanja. 


Isus ode do grada. Tamo je izliječio mnoge, a povratio je vid i svim drugim slijepcima 
koje je našao u prostoru između kuća i zemljanih brdašaca. 

Uobičajena ljubaznost pranja nogu i nuđenje okrijepe već je učinjena prije, u jednoj 
sjenici van grada. Slijepac je pratio Isusa cijelim putem, stalno govoreći proročkim 


riječima o Jordanu, Svetom Duhu koji je sišao na Isusa, i o glasu s Nebesa. 


Tu je večer Isus propovijedao u sinagogi, jer je bio Šabat. Govorio je o obitelji Noe, o 
građenju Arke, o pozivu Abrahamu, izlažući odlomke iz Izaije u kojima se spominje 
Božji savez s Noom, o dugi kao znaku s nebesa (Izaija, 54 — 55). 

Dok je govorio, ja sam sve ovo vrlo jasno vidjela. Vidjela sam sav život i sve 
generacije od Patrijarha, loze koje su se odvojile od glavnog stabla, idolatriju koja je 
potekla od njih. Kad sam promatrala takve stvari, sve mi je izgledalo potpuno jasno i 
prirodno, ali kad bi vizije prestale, kad bih se vratila svakodnevnom poslu, postala bih 
ožalošćena, zbog toga što sam ih mogla slabo tumačiti, jer ne bih mogla točno 


ispripovjediti što sam vidjela duhovnim očima. 


Isus je govorio i o krivim tumačenjima Pisma, i o pogrešnom izračunavanju tijeka 
prošlih događaja. To je dokazivao na svom vlastitom primjeru, na vremenu svog 
dolaska, što je jasno rekao i rastumačio. Rekao je da bi se sve u Pismu trebalo 
računati počevši od Njega. Ne mogu shvatiti kako su takve stvari mogle postati 


zbunjujuće, dok su neke druge čak pale u totalni zaborav. 


Jedan je dio grada Koreje ležao na terasastoj planini. Drugi je bio povezan s njim 
nizom malih kućica, koje su se protezale ka istoku, u dubokoj planinskoj udolini. Tu 
se neki Farizeji, kao i mnogi bolesnici očekivali Isusov dolazak. Premda je Koreja 
ležala malo zapadnije od Akrabisa, ipak je bila bliže Jordanu, jer je rijeka savijala 
prema ovom gradu. Koreja ne bijaše veliko mjesto, a žitelji ne bijahu imućni. 
Izdržavali su se jeftinim pletenjem košara. Pleli su ih od trstike i slame, koje su u 
nešto močili. Izrađivali su i pletene pregrade-zaslone, kao hasure, koje su služile za 
pregradu soba kod spavanja. U susjedstvu je bilo puno manjih mjestašaca. Planine 
su u ovom kraju bile strme i gole. Preko Jordana, od Akrabisa, bijaše regija koju je 


Isus prošao prošle godine na Blagdan sjenica, kad je onomad išao kroz dolinu Dibon. 


Sutradan ujutro Isus je propovijedao u sinagogi. Dok je Isus šetao svoju Šabatsku 
šetnju izliječi mnoge bolesnike, koje su ljudi doveli u jednu veliku pokrajnju halu. Na 
zatvaranju Šabata, dok su se vršile pripreme za gozbu u sjenicama, Isus se 
raspravljaše s Farizejima. Tema rasprave bijahu proroštva koja je nedavno izrekao 


slijepac od rođenja, a kojega je Isus izliječio. Farizeji su držali da je slijepac već i 


prije predviđao mnoge stvari, koje se nikada nisu ni dogodile, na što Isus odgovori 


da tada još Duh Gospodnji nije sišao na njega. 


Tijekom razgovora spomenuli su i Ezekijela, i njegovo rana proročanstva koja se tiču 
Jeruzalema i koja se još nisu ispunila, na što Isus odgovori da Duh Gospodnji nije 
sišao na njega, budući je bio u Babilonu blizu rijeke Kebar, kad mu je dano nešto 


progutati. Isusov odgovor je ostavio Farizeje bez riječi. 


Čovjek kojem je Isus povratio vid, išao je gradom, hvaleći Boga, pjevajući psalme i 
prorokujući. Jučer je bio u sinagogi, gdje su ga testirali, stavivši mu široki neprozirni 
povez preko očiju, a primljen je zavjetom među Nazireje. Jedan je svećenik nad njim 


izveo ceremoniju posvećenja. Mislim da se poslije pridružio učenicima. 


Isus je posjetio roditelje toga čovjeka, on ga je naime molio da ih posjeti. Odveo ga 
je njihovoj kući, a kuća je bila u udaljenijem dijelu grada. Bili su Eseni, oni koji žive u 
braku, daleki Zaharijini rođaci, na neki način povezani sa esenskom zajednicom u 
Misfi. Imali su nekoliko sinova i kćeri, a ovaj slijepi je bio najmlađi. U gradu je 
postojalo još nekoliko esenskih obitelji, svi u srodstvu s njima, a živjeli su u 
susjedstvu. Na padini, van grada, baš kraj njihovih kuća, imali su lijepa polja zasijana 
žitom i ječmom. Za svoje potrebe koristili su samo trećinu uroda, jednu su davali 


sirotinji, a drugu zajednici u Misfi. 


Ovi su Eseni izišli i gostoljubivo dočekali Isusa, zaželjevši mu dobrodošlicu ispred 
svojih kuća. Bivši slijepac dovede pred Isusa svoga oca. Otac zamoli Isusa da mu 
izliječenog sina primi među učenike, kao zadnjega od slugu, za onoga koji će ići pred 
njim kao glasnik i koji će osiguravati prenoćište za njega i učenike. Isus prihvati i 
odmah ga posla u Betaniju sa Silom i jednim učenikom iz Hebrona. Mislim da je Isus 
namjeravao iznenaditi Lazara ovim radosnim iznenađenjem, šaljući mu tog čovjeka, 


jer ga je Lazar poznavao. 


Mladićev otac se zvao Cirus, Sirijus ili Sirus, a tako se zvao i kralj koji je vladao u 


vrijeme židovskog ropstva. Mladić se zvao Manahejm. Uvijek je nosio pojas pod 


haljinom, ali nakon svog izlječenja, skide pojas i stavi ga van da se vidi, učinivši 
službeni zavjet zauvijek. Imao je dar proroštva. Dok je još bio slijep, čak je i onda 
uvijek bio prisutan na Krstiteljevim propovijedima, a primio je i krštenje. Često je oko 
sebe okupljao omladinu Koreje, poučavao ih, inspiriran Duhom, prorokujući o Isusu. 
Roditelji su ga voljeli zbog njegove pobožnosti i žara, stoga su ga najbolje odijevali. 


Kad mu je Isus dao vid, rekao mu je: 'Dajem ti dvostruki dar, tjelesni i duhovni vid. 


Farizeji Koreje tretirali su Manahejma s prezirom zbog njegovih proroštava. Zvali su 
ga mutikašom, lažnim prorokom, nevoljom, govoreći da mu je uzalud njegovo fino 
oblačenje. Kad je Isus dolazio, poveli su ga sa sobom, čvrsto uvjereni da ga Isus 
neće moći izliječiti, budući nikad nisu vidjeli zjenicu njegova oka. A sad, kad mu je 
vraćen vid, najzlobniji među njima usudili su se tvrditi da nikad nije ni bio slijep, 


budući da je Esen, mora da je učinio zavjet sljepoće. 


Farizeji koji su govorili s Isusom o Ezekijelu, izražavali su svoj prezir prema tom 
proroku. Rekli su da je bio samo Jeremijin sluga, da je u prorokovoj školi bio vrlo 
nerazuman, kao neki maglovit sanjar. Događaji su se odigrali sasvim drugačije, nego 
li je taj prorok prorekao. Manahejm je također izrekao vrlo znakovita proroštva o 


Melkisedeku, Malahiji i Isusu. 


3. Isus u Ofri, Salemu i Arumi 


Sat vremena jugozapadno od Koreje bijaše grad Ofra, skriven među planinama. 
Krenuvši iz Koreje, putnik bi morao sići, pa se opet uspinjati planinskim putem. Od 
Ofre sat i pol na zapad, na sjevernoj strani pustinje Bethoron, prema zapadu, bijaše 
planinska tvrđava Aleksandrijum. Gora Gerazim je bila na sjeverozapadu, na jugu i 
zapadu ravnica i planine Benjaminova plemena. Marija je često putovala tom 
ravnicom. Tamo je bilo razbacano mnoštvo pastirskih koliba, a grad Betel bijaše na 


njenim granicama. 


Kroz Ofru su vodila tri planinska puta. Karavane iz Hebrona su stalno prolazile tim 


putem, pa je cijelo mjesto bilo uređeno kao gostinjac i trgovina. Ljudi su bili nekako 


grubi i pohlepni na bogatstvo. Lani su jednom primili u goste neke Isusove učenike, a 
otada su se vrlo malo promijenili. U trenu kad je Isus stigao, muškarci mjesta bijahu 
zaokupljeni branjem grožđa u vinogradima, koji bijahu poredani uz obje strane puta, 
jer tu je večer započinjao važan blagdan. Sjenice su bile napuštene, osim djece, 
omladine i djevojaka, koji su sa zastavama hodali između njih u procesijama. I 
svećenici su bili zauzeti uklanjanjem molitvenih svitaka i drugih svetih stvari iz 
sjenica, noseći ih u sinagogu. Tamo su na svako sjedište polagali molitvene svitke. 
Vidjela sam da su žene u kućama. Odjevene su u prazničku nošnju, molile su iz 


svitaka od pergamene. 


Isusa su dočekali neki ljudi van gradskih vrata. Otišli su do njega i uveli ga u grad. 
Oprali su mu noge i ponudili okrjepom u gostinjcu blizu sinagoge. Nakon toga Isus je 
posjetio nekoliko kuća, liječeći bolesnike i poučavajući. Tu je večer svitak Zakona 
nošen oko škole, i svatko je malo iz njega čitao. 

Poslije ove ceremonije bila je velika zabava u gradskoj hali. Vidjela sam janjetinu na 
stolovima, i Esrog jabuke, kojih je bilo i na Blagdanu sjenica. Ove su jabuke 
pripremali s nekim dodacima. Svaku bi razrezali na petine, pa bi ih opet povezali u 
jedno pomoću crvena konca. Pet je ljudi jelo jednu jabuku. Hranu su pripremale 


Šabatske sluge, tj. pogani, koji su se pravili da su neka vrsta roblja. 


Sutradan ujutro, Isus je išao od kuće do kuće, nagovarajući ljude da se odreknu 
pohlepe za dobitkom, i da dođu na propovijed koju će održati u sinagogi. Isus je sve 
pozdravljao s riječju prikladnom za završetak blagdana. 

Narod Ofre je bio nekako sirov i neučtiv, pa su ih svi prezirali kao carinike. Ali, sad su 
se malo popravili. Tog su popodneva dječaci u koloni donijeli granje od kojih su 
izrađivane sjenice na trg ispred sinagoge, stavljajući ga na hrpu, koju su onda 
zapalili. Židovi su sa zanimanjem gledali visoke plamene, predviđajući iz njihova 


plamsaja dobre ili zle događaje. 


Poslije toga je Isus propovijedao u sinagogi, uzevši za temu Adamovu sreću, Pad, 


Obećanje i neke odlomke iz Jošue. Govorio je i o zabrinutosti za stvari ovoga života, 


o ljiljanima koji ne tkaju, o gavranima koji ne siju, itd., iznoseći primjere iz Danijela i 


Joba. Reče, oni su bili pobožni ljudi, skroz time okupirani, ali opet bez svjetskih briga. 


Isus nije sudjelovao u gozbi u Ofri. Učenici su morali platiti sve troškove u gostinjcu. 
Dok je Isus s učenicima još uvijek bio tamo, dođe jedan čovjek iz Cirene da ga vidi. 
Išao je prije toga posjetiti Ivana u Maheruš, koji je bio deset sati od Ofre, a ovamo 
ga je doveo Zorobabelov sluga, centuriona Kafarnauma. Imao je zadatak od nekog 
uglednika Cirene da donese pouzdane vijesti od Isusa, kao i Krstitelja, o kojima je 


tako puno čuo. 


Glasnik se nije dugo zadržao u Ofri. Otišao je čim je obavio svoj zadatak, jer ga je 
čekao brod da ga odvede doma. Bio je poganin, ali ponizan i dobrostiv. Stotnikov 
sluga je imao zadatak otići do Ivana u Maheruš, pa zatim do Isusa u Ofru. Isus je s 
njime dugo razgovarao, a učenici su zapisali prije njegova odlaska sve što je tražio da 
se zapiše. 

Jedan od predaka njegova gospodara bijaše kralj Cipra. Taj je kralj primio mnoge 
Židove izbjeglice iz progonstva, dopustivši im čak da blaguju za njegovim stolom. 
Ovaj je čin milosrđa donio plod u jednom od njegovih predaka, donijevši mu milost 
vjere u Isusa Krista. U ovoj sam viziji imala letimičan pogled na Isusa kako nakon 
Pashe odlazi do Tira i Sidona, i odande jedri do otoka Cipra, da i tamo propovijeda 


svoju nauku. 


Iz Ofre je Isus otputovao kroz dolinu između Aleksandriuma i Lebona do Salema. 
Sišao je kroz šume Hareta u ravnicu Salema. Oko grada bijahu predivni vrtovi i 
šetnice, sve lijepo uređeno i obrađeno. Grad nije bio velik, ali bijaše čist i pravilnije 
napravljen nego mnogi drugi ove regije. Građen je u formi zvijezde, šiljci se pružaju 
od zdenca u centru grada. Sve su ulice vodile ka zdencu, a prekidane su lijepim 
šetnicama. Gradovi ovoga kraja su imali nešto u svome izgledu, što je nagoviještalo 


nazadovanje. 


Zdenac je smatran svetinjom. Jednom je bio zagađen kao i onaj u Jerihonu, ali Elizej 


je aludirao na to, pročistio ga bacivši sol u nj, kao i vodu u kojoj je bila uronjena 


Sveta Misterija. Iznad njega bijaše podignuta lijepa mala građevina. U središtu grada, 
nedaleko zdenca bijaše srušeni dvorac s okruglom kulom. Na njenu ravnu vrhu, 
bijaše galerija i zastava. Na dvije trećine visine kule bijaše nekakav istak, a na njemu 
četiri četvrtine zemlje, a na njima globus kao sa zrakama. Globus se sijao na suncu, 
jer je bio poliran. Gledao je na četiri razna grada, a bio je neka vrsta uspomene na 
Davidova vremena. Jednom je ovdje David odsjeo s Miholom i taman kad je kanio 
pobjeći u zemlju Gilead, pomoću ovakvoga globusa je dobio obavijest od Jonatana, 


da Šaul kreće u boj protiv njega. 


Isus je bio vrlo lijepo dočekan. Narod kojeg je sretao pratio ga do grada, a drugi su 
izlazili i dočekivali ga. Vodili su i njega i učenike do svojih domova, tamo bi im oprali 
noge, dali nove sandale i odjeću, dok su njihovu očetkali i očistili. To je bio običaj, da 
se putnicima dadne nova odjeća, ali Isus je nikad nije prihvaćao kao dar. Općenito bi 


se zamijenio s njima. Građani tad odvedoše Isusa na uobičajenu okrjepu. 


Oko zdenca su se okupili brojni bolesnici svih vrsta. Bilo ih je toliko da su i ulice bile 
zakrčene njima. Isus je odmah započeo liječiti, idući tiho od jednog do drugog. Tako 
je činio sve do četiri sata popodne, a onda je nešto pojeo u jednom gostinjcu, pa je 
otišao u sinagogu poučavati. 

Govorio je o Melkideseku, o Malahiji koji se nekoć zadržao ovdje i koji je prorokovao 
Žrtvu prema redu Melkisedekovom. Isus im reče da se vrijeme za tu Žrtvu približilo, i 


da bi stari Proroci bili sretni, da sad mogu vidjeti i čuti ovo što oni sad čuju i vide. 


Ljudi Salema bijahu srednje klase, ni bogati ni siromašni, bijahu dobrostivi jedni 
prema drugima, htjeli su pomoći. I pismoznanci sinagoge bijahu takvi, ali njih su 
često posjećivali Farizeji iz okolice, pa su širili svoju ozlojeđenost na svećenike i 
narod. Salem je uživao izvjesne privilegije. Pod svojom jurisdikcijom je imao područje 
u neposrednom susjedstvu, kao i okolna mjesta. Isus je bio osobito ljubazan prema 


ovom narodu, utvrdivši ih u njihovim vrlinama. 


Sutradan ujutro Isus ode oko sat vremena od Salema na jugoistok, do zabačenog 


mjestašca koje se nalazilo na ušću nekog potočića u Jordan. Potočić je dolazio iz 


smjera Akrabisa. U tom brdovitom predjelu, nalazio se park, kao i tri ribnjaka, 
poredani kao kaskade, jedan ispod drugoga, a voda u njih je dolazila iz potočića. 
Tamo su bile i toplice. Isusa su do tamo slijedili mnogi iz grada. 1z ovog parka, jasno 
se vidio Enon preko Jordana, a obale Jordana tamo bijahu pune šetača. 

Do podneva svi se vratiše do grada. Tamo ih čekaše okupljeni neki Farizeji iz Arume. 
Aruma je bila smještena na planini dva sata udaljenoj od Salema na zapad i oko sat 
ka sjeverozapadu od novo izgrađenog grada Fazaela. Fazael je ležao skoro skriven u 
kutku planina. Tamo je stanovao pobožni Jair, čiju je kći Isus nedavno uskrsnuo na 


život. 


Među ovim Farizejima bijaše i brat Šimuna Gubavca iz Betanije. On bijaše jedan od 
uglednih Farizeja Arume. Svi ovi Farizeji dođoše amo kao gosti, jer je bio običaj da se 
u danima odmah nakon Blagdana sjenica, pismoznanci međusobno posjećuju. Osim 
Farizeja Arume bijahu prisutni i Farizeji iz okolnih mjesta. U jednoj javnoj zgradi 
grada Salema priredili su gozbu, a Isus i pismoznanci bijahu na gozbi. Pismoznanci su 
se bojali da će Isus propovijedati u Salemu za nadolazeći Šabat. Nije im se sviđala ta 
ideja, jer je narod već bio protiv njih, stoga je Šimunov brat pozvao Isusa da dođe u 


Arumu za Šabat. Isus je prihvatio poziv. 


Fazael je bio novi grad, u kojem se Herod zaustavljao kad je bio u ovim krajevima. 
Grad je bio okružen palmama, a mali potočić je tekao u blizini, odavde je utjecao u 
Jordan, skoro nasuprot Sukota. Žitelji su izgleda bili kolonizatori. Grad je izgradio 


Herod. 


Kad je Isus stigao u Arumu, nisu ga dočekali Farizeji van gradskih vrata, nego su ga 
dočekala sedmorica njegovih učenika. Svi su bili kao i on, obučeni u haljinu i opasani 
pojasom. Isus je prošao gradom. Tamo je bio primljen prema običajima mjesta od 
nekoliko dobrostivih građana, kao što se to oduvijek radilo putnicima, koji bi ulazili na 
gradska vrata, odjeveni u haljinu i opasani pojasom. Činjenica da su ulazili na takav 
način, pokazuje da još nisu primili gostoprimstvo. Isus i učenici su odvedeni do jedne 


kuće, gdje su im oprali noge, iščetkali odjeću i ponudili uobičajenu okrjepu. 


Nakon toga Isus ode do svećeničke kuće blizu sinagoge, gdje je bio Šimunov brat s 
ostalim Farizejima i Saducejima, koji su samo došli iz Tebeza i drugih mjesta. 
Opskrbili su se pergamenama Pisma, pa otiđoše s Isusom do toplica van grada. 
Tamo su raspravljali o odlomcima iz Svetog Pisma, o čitanju za nadolazeći Šabat. Bila 


je to kao neka priprema za propovijed. 


Svi su bili vrlo pristojni, učtivi u ponašanju prema Isusu, kojega su nagovarali da 
večeras propovijeda, moleći ga da istovremeno ne kaže ništa što bi ljude moglo 
razjariti. Nisu ovo izrekli jasnim terminima, ali su to učinili tako da je bilo posve 
jasno. Isus im oporo i nestrpljivo odgovori, da će poučavati što Pisma kažu, naime, 


istinu, i nastavi govoriti o vukovima u janjećim runima. 


U sinagogi je Isus poučavao o Abrahamovu pozivu i njegovu putu u Egipat, o 
hebrejskom jeziku, o Noi, Heberu, Falegu i Jobu. Čitanja su bila iz Postanka 12 i 
Izaije. Isus reče, da je već u Heberovo vrijeme Bog odvojio Izraelce od ostalih 
naroda, jer je dao Heberu jedan novi jezik - hebrejski, koji nije bio nimalo sličan 
drugim jezicima. Ovo je učinjeno radi lakšeg odvajanja od ostalih naroda. Prije 
Hebera, Adam, Set i Noa su govorili prvi materinski jezik. Ali, izgradnjom Babilonske 
kule, sve se pomiješalo i zbilo u mnoge dijalekte. Da potpuno odvoji Hebera od 
ostatka čovječanstva, Bog mu je dao vlastiti jezik, stari hebrejski, bez čega on ni 


njegova rasa nikada ne bi mogli ostati čistima i posebnima. 


Dok je bio u Arumi, Isus je gostoljubivo primljen u kući brata Šimuna Gubavca. Sam 
Šimun, premda je sad živio u Betaniji, potjecao je iz Arume. Bio je osoba malog 
ugleda, premda su mu aspiracije bile suprotne. Ali njegov brat u Arumi, bijaše 
dobrog ugleda i položaja. Inače u farizejskoj kući, sve su stvari bile lijepo aranžirane. 
Iako Isus nije primljen s poštovanjem kako vjera propisuje, ipak je uživao svu 
slobodu komfornosti s najboljim zakonima gostoljubivosti. Dobio je posebne odaje, 
toalet i posuđe bijahu prekrasni, a sam se gospodar kuće brinuo o gostu. Žena _i 


djeca se nisu uopće pojavljivali. 


Jair iz Fazaela, čiju je kćer Isus nedavno uskrsnuo, bijaše također ovdje za Šabat. 
Razgovarao je nasamo s Isusom. Tad ode do učenika i provede ih kroz grad. Kći mu 
nije bila u Fazaelu, nego u djevojačkoj školi u Abelmahuli. Tad je bio običaj davati 
djevojčice u djevojačke škole. Abelmahula je bila nešto više od šest sati udaljena od 


Fazaela. 


Van Arume na istoku, bijaše jedna ogromna stara građevina, gdje su bili smješteni 
starci i udovice. Nisu bili Eseni, premda su nosili duge bijele haljine i premda su živjeli 
prema izvjesnom pravilu. Isus je tamo poučavao. Kad bi bio pozvan na večeru ili 


gozbu, Isus bi obično išao od stola do stola i poučavao. 


U Arumi se slavilo blagdan Posvećenja Salomonova Hrama. Sinagoga je bila 
briljantno osvjetljenja. U sredini je bila piramida svjetala. Blagdan je već započeo. 
Mislim da je započeo odmah nakon Blagdana sjenica. Sadašnje noćno slavlje je bilo 
nastavak blagdana. Isus je poučavao na Posvećenju. Rekao je da se Bog pojavio 
pred Salomonom i rekao mu da će On čuvati Izraelce i da će u Hramu, sve dok mu 
bude vjeran, On boraviti među njima u jednoj svetoj prostoriji. Ali, rekao mu je da će 


Hram uništiti ako otpadnu od Njega. 


Isus je pri ovome govoru koristio oštre riječi. Sve je to primijenio na današnje dane, 
kad je zlo dostiglo vrhunac. Reče, ako se ne obratite, Hram će biti razoren. Tad se 
Farizeji ustadoše i počeše se raspravljati s njim. Tvrdili su da Bog nije nikada izrekao 
takve prijetnje, da je to sve bajka, Salomonova imaginacija. Rasprava je bila vrlo 
živahna, a vidjela sam da je Isus govorio vrlo živo. Nešto je bilo u njegovoj pojavi što 
ih je jako smetalo, pa su mu jedva mogli pogledati u oči. Isus im je govorio o 
odlomcima koji su se danas čitali u sinagogi, o izvrtanju i iskrivljivanju vječnih istina, 
o povijesti i kronologiji drevnih poganskih naroda, o Egipćanima, na primjer. Prekorio 
je Farizeje kako se uopće mogu približiti ovima poganima, kad su i sami u tako 
jadnom stanju, jer ono što im je bilo predano kao nešto vrlo dragocjeno, nešto tako 
sveto, Riječ Svemogućega, na kojoj se temelji Njegov savez sa svetim Hramom, oni 
su sumnjičavo i hirovito odbacili kao bajke i tlapnje. Isus je potvrdio i ponovio Božja 


obećanja dana Salomonu, te im je rekao da zbog njihovih krivih tumačenja i grješnih 


objašnjenja, Jahvine će se prijetnje ispuniti, jer kad se ne vjeruje u Njegova sveta 


obećanja, onda je i utemeljenje Njegova Hrama na klimavim nogama. 


Isus reče: 'Da, Hram će biti isprevrtan i razoren, jer ne vjerujete u Obećanja, jer ste 
nešto sveto tretirali kao profano! Vi sami ste krivi i sami ste radili na njegovu padu! 
Nijedan dio Hrama neće ostati čitav. Svaki će kamen prevrnuti i to sve zbog vaših 
grijeha!' U ovakvom mudrom govoru, Isus je čini se aludirao na Sebe pod imenom 
Hrama, kao kad je prije Muke rekao vrlo jasno: 'Podići ću ovaj Hram za tri dana.' U 
ovoj prilici njegove riječi ne bijahu tako jasne i očite, prema su značajno ispunile sve 
slušatelje strahom. Osjećali su da postoji nešto izvanredno i misteriozno u njegovom 
govoru. Svoje neslaganje su izražavali glasnim mumljanjem. Isus nije obraćao pažnju 
na njih. Mirno je nastavio propovijedati, riječima koje nisu mogli poreći, jer premda 


to bijaše protiv njihove volje, u srcu su osjećali da Isus ima pravo. 


Kad je napuštao sinagogu, Farizeji mu pomogoše, pružiše mu ruku, kao želju za 
isprikom radi njihove žestine. Željeli su održati prijateljstvo s Isusom. Isus im se 
blago obrati nekim iskrenim riječima, te napusti sinagogu, koju su poslije toga 


svećenici zatvorili. 


Imala sam viziju Salomona. Stajao je na stupu u dvorištu jeruzalemskog Hrama, blizu 
oltara za tamjan, obraćajući se narodu i glasno se moleći Bogu. Stup je bio dovoljno 
visok da se jasno mogao vidjeti. Na stupu je bila jedna povišena platforma s 
katedrom na njoj. Katedra se mogla premještati s mjesta na mjesto. Poslije sam 
vidjela Salomona u tvrđavi Sion, jer još nije otišao stanovati u svoju novu palaču. 
Tamo sam ranije vidjela kako je Bog razgovarao s Davidom, posebno kad ga je 
Natan posjetio. 

Bila je tamo i terasa, prekrivena šatorom, gdje je David spavao. Vidjela sam 
Salomona kako moli na toj terasi. Natprirodno svjetlo ogromne briljantnosti sijalo je 


oko njega, a iz svjetla je glas dolazio. 


Salomon je bio zgodan čovjek. Bio je visok, vitak i mišićav. Nije bio zdepast i debeo 


kao većina žitelja toga mjesta. Kosa mu je bila ravna, smeđa, brada kratka i lijepo 


podšišana, oči smeđe i prodorne, lice ovalno, s vrlo istaknutim jagodicama. Tad se 


nije upuštao u ljubakanje s poganskim ženama. 


Kako ne bi skandalizirao svoje neprijatelje, Isus nije javno liječio u Arumi. Narod je 
bio preplašen Farizejima i nije se usuđivao dolaziti do Isusa po danu. Međutim, u 
dvije uzastopne noći, bilo je dirljivo vidjeti Isusa kako ide po ulicama grada i moli 
dopuštenje da dođe do nekih najsiromašnijih, koji su ga ponizno i željno iščekivali. 
Pratila su ga dva učenika. Ulazio je u dvorišta i liječio mnoge bolesnike. To su bile 
pobožne duše, koje su vjerovale u Njega, a vapile su za njegovom pomoću, pa su 
pristupali učenicima moleći ih da posreduju kod Isusa. Sve se je ovo moglo događati 
bez promatrača, jer su ulice u toj četvrti bile puste. Kuće su bile zagrađene od ulica 
zidovima prednjih dvorišta, a u zidu su obično bila mala ulazna vrata. Prozori su bili 


samo na stražnjim stranama kuća, a gledali su na male vrtove. 


Ljudi su strpljivo čekali Isusa. Sjećam se da sam vidjela jednu ženu koja je bolovala 
od krvarenja. Bila je sva omotana u veo, a dvorište su je vodile dvije djevojke. Kad bi 
liječio po noći, Isus nije dugo ostajao s bolesnicima. Kako bi im ojačao vjeru, obično 
bi ih pitao 'Vjeruješ li da te Bog može izliječiti, i da je tu moć dao Jednome na 
zemlji?' Bilo je to nekako takvo pitanje, jer ne mogu ga baš sasvim točno ponoviti. 
Tad prinese svoj pojas bolesnici da ga poljubi, govoreći neke riječi koje su zvučale 
nekako ovako: 'Ozdravljam te kroz Misteriju' (ill nekako ovako: 'Ozdravljam te u 
nakani, po kojoj je ovaj pojas nošen stoljećima, od početka i biti će nošen sve do 


kraja'.) 


Liječeći druge, Isus bi polagao krajeve pojasa na bolesnikovu glavu. Pojas je bio dug, 
širok kao ručnik. Nekad se nosio nerazmotan, a ponekad složen kao uski ručnik. 


Krajevi mu bijahu ukrašeni resama. 


Istočno od Arume, pružala se šumovita dolina, a pružala se u smjeru istok-zapad, u 
smjeru Sihara i na sjever do planine, sjeveroistočno od Sihema. Istočno od te 
planine, koja se uzdizala usred doline Sihara, bijaše mala šuma poznata kao Jarak 


Mambre. Tamo je Abraham prvi podigao svoj šator, Bog mu se ukazao, obećavši mu 


ogromno potomstvo. Veliko stablo stajaše u blizini. Kora mu nije gruba i hrapava kao 
u našeg hrasta, a rađalo je cvijećem i plodovima u isto vrijeme. Plod je bio korišten 


za kvrge hodočasničkih štapova. Baš blizu toga stabla Bog se ukazao Abrahamu. 


Iz Sihara je vodila glavna cesta, i to lijevo od te šume i oko planine Gerazim. 
Sjeverno od šume, u ravnici, bijaše neki grad, koji je podsjećao na Abrahamov kratki 
boravak u ovim krajevima. Neki tragovi toga grada, mora da i danas još postoje. Bio 


je tri sata sjeverno do Arume, i dva od Fazaela. Zvao se Tanat-Silo. 


4. Isus napušta Arumu i ide u Tanat-Silo i Ašer-Mahmetat 


Nakon što se još jednom ljubazno obratio Farizejima, rekavši im da su izgubili duh 
svoje religije, i da sad drže samo praznu formu i običaje, koje je međutim sam đavao 
dao, jer takvo isto mogu vidjeti ako se osvrnu i pogledaju pogane, Isus napusti 
Arumu i ode za Tanat-Silo. Ispred njega bijaše jedan gostinjac koji je utemeljio 
Lazar. Tamo je Isus poučavao ljude koje je našao na poslu u polju. Govorio im je u 
prispodobama povezanim s poljoprivredom. Ti su radnici bili robovi i sljedbenici 
samarijske religije. Isus je poučavao i u sinagogi. Tamo je bio blagdan novog 


mjeseca. Sinagoga i javne građevine bijahu okićene zelenilom i plodovima. 


Ispred sinagoge se okupilo ogromno mnoštvo bolesnika. Bijahu tamo paralitičari, 
bolesnici koji su patili od krvarenja, kao i neki opsjednuti. Isus je blagoslovio brojnu 
djecu, i bolesnu i zdravu. Većina invalidnih koji su bolovali u rukama ili u nekoj strani 
tijela, dugovala je svoju bolest svom radu u polju, kao i spavanju na goloj zemlji ili 
po danu kad su bili jako znojni. Vidjela sam takve slučajeve u poljima van Genabrisa 
u Galileji. 


Sutradan Isus ode u polje i izliječi mnoge. Neki su ljudi iz grada donijeli košare pune 
hrane, pa su ispred jedne sjenice koja je ostala od Blagdana sjenica priredili veliku 
gozbu. Poslije gozbe je Isus dugo govorio. Govorio je protiv neophodnosti i protiv 
ektravagantne brige za očuvanje života. Iznio je primjer ljiljana. Niti predu, niti tkaju, 


pa ipak su odjeveni ljepše od samog Salomona u najvećoj slavi. Isus je rekao i 


mnoge druge slične divne stvari, o raznim životinjama i okolnim stvarima. Također ih 
je poučavao da ne profaniraju Šabat i blagdane, radeći za dobitak. Rad iz milosrđa, 
kao izbavljenje čovjeka ili marve iz opasnosti, čak se i zahtjeva, ali što se tiče rada u 
polju, neka to ostave Božjoj providnosti i neka ne računaju da skupljaju ili žanju na 
Šabat. Isusov govor o ovaj temi bijaše zaista divan i detaljan. Bila je to slična 
propovijed kao na Gori, jer je često ponavljao riječi: 'Blagoslovljeni oni! Blagoslovljeni 


ovi! 


Te su pouke bile vrlo potrebne ljudima toga mjesta, jer su bili izuzetno gramzivi i 
pohlepni na dobitak u trgovini i poljoprivredi. Bili su skroz zaokupljeni svojim 
poslovima, a sluge su im bile iscrpljene do iznemoglosti. Imali su i zadatak skupljanja 
desetine po okolnim mjestima. Novac koji je tako pristizao u njihov posjed, zadržavali 
bi neko vrijeme i koristili za lihvarenje. Plodove svojih polja bi prodavali. Starci su 
radili u šumi. Vidjela sam ih kako isijecaju drvene pete za sandale. U okolici grada 
bijaše mnoštvo voćnjaka sa stablima smokve. Ovdje nije bilo Farizeja. Ljudi su bili 
poprilično prosti, ali i vrlo ponosni na svoje porijeklo koje je poticalo od Abrahama. 
Međutim, Abrahamovi sinovi koji su se ovdje nastanili ubrzo su postali degenerirani. 
Miješali su se s poganima Sihemitima, a kad se Jakov vratio u tu regiju, obred 
obrezivanja se već potpuno zaboravio. 

Jakov je namjeravao popraviti to stanje, ali bijaše od toga odvraćen Dininm 
zavođenjem. On je poznavao Abrahamovo potomstvo koje je boravilo u ovim 
krajevima, pa im je poslao darove. Dina je otišla prošetati do zdenca Salema. Neki 
ljudi u polju, oni kojima je njen otac poslao poklone, pozvaše je da ih posjeti. Dinu su 
pratile njene služavke, ali ona ih otpusti, ode sama u polja, željna zasititi svoju 


znatiželju. To je bilo tad, kad ju je jedan Sihemit ugledao i zaveo. 


Gdjegod da je Isus išao, očekivalo ga je mnoštvo bolesnika. Ne smijemo se ovim 
iznenađivati, jer se moramo sjetiti, čim bi se Isus negdje pojavio u javnosti, narod bi 


tamo hrlio iz koliba i okolnih sela. 


Ovdje u Tanat-Silou, Židovi i Samarijci su živjeli odvojeno. Židova je bilo više. Isus je 


propovijedao i Samarijcima, premda je uglavnom bio na židovskom teritoriju. 


Slušatelji bi se okupili na granicama svojih četvrti i slušali. Isus je ovdje i liječio. 
Židovi ovoga grada ne bijahu toliko neprijateljski raspoloženi prema njemu, kao oni u 
prethodnim gradovima, jer se ovdje nisu rigorozno držali Zakona, a posebno nisu 


pazili na obdržavanje Šabata. 


Isus je ovdje liječio na više načina. Neke je izliječio na daljinu, pogledom i riječju, 
neke blagim dodirom, neke polaganjem ruku, na neke je dahnuo, druge je 
blagoslovio, nekima je oči namazao svojom pljuvačkom. Mnogi bolesnici bijahu sretni 
ako su ga mogli dotaknuti, mnogi su tim doticajem ozdravljali, drugi su izliječeni na 
daljinu, bez dodira, bez da se čak Isus okrenuo k njima. 

Pri kraju svoga javnog djelovanja, Isus je bio žustriji u pokretima nego u početku 
djelovanja. Mislim da je Isus namjerno koristio ove razne načine ozdravljanja kako bi 
pokazao da nije navezan ni na jedan način, nego da može proizvesti slične efekte 
upotrebom raznih metoda. 

Ali, jednom je sam u Evanđeljima rekao, da se jedna vrsta demona istjeruje na ovaj 
način, a druga na onaj način. Svakoga je ozdravio na način pogodan njegovoj bolesti, 
njegovoj vjeri, i njegovu prirodnu temperamentu, kao što u naše vrijeme gledamo 
kako Isus grdi neke grješnike, a druge obraća. 

Isus nije prekidao prirodni red stvari, nego je odvezivao spone koje vežu bolesnike. 
Nije presijecao čvorove, odvezivao ih je, sve je činio polako i lagano, jer je imao ključ 
za sve. Pošto je postao Bog i Čovjek, tako je tretirao i one koje je liječio, na ljudski 
način. Već sam rekla, da je Isus ozdravljao na razne načine, sve kako bi poučio 
učenike, kako da se vladaju u sličnim situacijama. Razni načini blagoslova, 
posvećivanja, i sakramenti koji su u Crkvi, vuku svoj model od onih koji su promatrali 


Isusa kako on to čini. 


Prije podneva, Isus napusti grad, praćen nekolicinom. Nastavio je prema 
sjeveroistoku. Put je bio podnošljivo širok. Vodio je do Skitopolisa. Doha bijaše 
nadesno, a Tebez nalijevo, na istočnoj padini planine na kojoj je Samarija izgrađena. 
Spustio se prema Jordanu, pa kroz dolinu kroz koju je potok tekao i ulijevao se u 
rijeku. Tu ga dočeka mnoštvo naroda, većina njih samarijski radnici, koji željno 


očekivaše njegove propovijedi. Isus ih poučavaše. 


Nalijevo od doline, a gore više na visoravni, bijaše malo mjestašce, koje je imalo dugi 
red kuća. Mjesto se zvalo Ašer-Mahmetat. Predvečer Isus uđe u to mjesto. 
Abelmahula je odatle bila oko sedam sati udaljena. Kad ne bi išle planinskim putem 
koji je prolazio kraj Samarije, Marija i svete žene prolazile bi kraj Ašera na svojim 
putovanjima do Judeje. Blažena Djevica i Josip također su išli ovim putem na svom 


bijegu u Egipat. 


Tu istu večer Isus ode do Abrahamova zdenca i do parka van Ašer-Mahmetata. Tamo 
je mnoge ozdravio. Među njima bijahu i dvije Samarićanke, koje je netko tamo 
doveo. Isus je bio vrlo ljubazno primljen od naroda ovoga mjesta. Bili su vrlo dobri i 
svatko je nastojao iskazati mu gostoljubivost. Ali, Isus je odsjeo van mjesta, kod 
jedne obitelji, čiji je način života u svojoj jednostavnosti sličio patrijarhskom. Otac 


obitelji se zvao Obed. Isus i svi učenici bijahu vrlo srdačno dočekani i ugošćeni. 


Put koji je vodio kroz ovaj kraj iz Tanat-Siloa do ovoga mjesta bijaše daleko širi i bolji 
nego onaj koji je vodio kroz Akrabis do Jerihona. Taj je pak bio uzak, toliko grub i 


neravan, da je natovarena marva po njemu jedva mogla ići bez poteškoća. 


U vrijeme Sudaca, baš ispod stabla koje je raslo kraj Abrahamova zdenca, lažna 
proročica je izvodila svoje čarolije i davala savjete koji su uvijek katastrofalno 
završavali. Tamo je po noći, pod svjetlom baklji, koristila sve vrste ceremonija, 
prizivajući svojim čarolijama razne likove životinja, i slično. Midjanci su je kod grada 
Azo prikovali za dasku. Ovo se dogodilo pod istim ovim stablom, pod kojim je Jakov 


pokopao idole koje je zarobio od Sihemita 


Josip, Blažena Djevica i dijete Isus, proveli su noć na otvorenome, ovdje blizu stabla, 
kad su onomad bježali u Egipat, jer je Herod već proglasio pogrom djece, pa je bilo 
nesigurno putovati ovim krajevima. Mislim da je ovdje bilo i ono, kad su išli u 
Betlehem, pa se Djevica smrzavala od hladnoće, te je iznenada pod ovim stablom 


zagrijana. 


Ašer-Mahmetat je ležao s druge strane planinskog lanca koji se pružao ka dolini 
Jordana. Južne strane tog lanca pripadaše plemenu Efrajim, a sjeverne Manašeu. Na 
Efrajimovoj strani bijaše mjesto Mahmetat, a na Manaševoj strani mjesto Ašer, dvije 
forme, ali jedinstveno se grad zvao Ašer-Mahmetat. Granica je tekla točno između 
njih. Sinagoga je bila u Ašeru. 

Žitelji obiju četvrti bijahu u običajima potpuno različiti, a i jedva su komunicirali. 
Četvrt Mahmetat je pripadala Efrajimu, a pružala se po planini u jednom nizu kuća. 
Dolje u dolini, bijaše mali potok, gdje je Isus poučavao Samarijce koji su mu tamo 
dolazili. Malo niže ovoga mjesta i bliže ulazu grada, bijaše prekrasan zdenac okružen 
kupkama i parkom. Do zdenca se dolazilo nizom stepenica. Zdenac je bio čvrsta 
terasasta građevina, u čijem je središtu raslo stablo, koje sam već više puta 
spomenula. Iz ovoga su zdenca razni okolni bazeni dobivali vodu. Baš tu je Isus 


ozdravio dvije Samarijke. 


Obedova kuća je bila na njegovu veliku imanju van Mahmetata. On je bio neka vrsta 
glavara, ili glavnog suca mjesta. Žitelji ove četvrti bijahu vrlo povezani rodbinskim 
vezama, i nekoliko je obitelji bilo od Obedove djece ili od njegovih najbližih rođaka. U 
svome karakteru, kao najstariji i glavar, Obed je uređivao njihove poslove, rješavao 
njihove poljoprivredne i stočarske sporove. Njegova je žena sa ženskim potomstvom 
kuće vodila domaćinstvo. Stanovale su u posebnom dijelu kuće. Žena je bila još 
uvijek čila i živahna u poslu, prava stara Židovka. Vodila je neku vrstu škole i 


poučavala mlade Židovke drugih obitelji svim vrstama kućanskih poslova. 


Milosrđe, sloga, mudrost i produktivnost vladaše cijelom ovom kućom. Obed je imao 
osamnaestero djece, neki su bili još neoženjeni. Dvije su se njegove kćeri udale za 
muževe iz Ašera, četvrti koja je pripadala Manašeu. Ovo je bio razlog žalosti za 
Obeda. To sam mogla naslutiti iz njegova razgovara s Isusom, jer je narod Ašera bilo 


nekulturan, a njihovi običaji bijahu potpuno drugačiji od Mahmetata. 


Sutradan ujutro Isus poučavaše blizu zdenca. Bilo je oko četiri stotine ljudi. Svi su 
posjedali na travu, na jednoj kosini brda. Isus je govorio značajnim izrazima o 


dolasku Kraljevstva, o svojoj misiji, o pokori i o krštenju. Neke je i pripremio za 


krštenje, a među njima bijahu i Obedova djeca. Nakon toga, Obed je pratio Isusa do 
nekih kuća u polju, gdje je Isus tješio i poučavao sluge i starce, koji su morali ostati 


doma, dok su drugi prepričavali Isusove propovijedi. 


Obed je dugo razgovarao s Isusom o Abrahamu i Jakovu, koji su nekoć ovdje kratko 
boravili. Razgovarali su i o Dininoj nesreći. Žitelji Mahmetata, smatrali su sebe 
potomcima Jude. Midjanski vojskovođa Holoferno, u svojoj je invaziji potpuno uništio 
ovo mjesto, a nakon toga su se preci ovih ljudi nastanili ovdje, s čvrstom odlukom da 
žive zajedno, prema drevnim običajima otaca. Ovo su očuvali sve do današnjih dana. 
Obed je slijedio predaje starih pobožnih Židova, častio je Joba na neki poseban 
način. Bogato je opskrbio svoje sinove i kćeri za život, i kod svakog je braka u svojoj 
obitelji, dao velike darove sirotinji i jeruzalemskom Hramu. 


Isus je blagoslivljao mnogu djecu koju su mu majke donosile. 


To popodne bijaše velika gozba na otvorenom oko Obedove kuće i u dvorištu, pod 
sjenicama koje su još ostale od Blagdana sjenica. Skoro su svi žitelji Mahmetata 
sudjelovali na gozbi, posebno sirotinja cijele regije. Isus je išao uokolo do svih 
stolova, blagoslivljajući i poučavajući na ljubazan i utješan način. Pomagao je i u 
posluživanju obroka. Ispričao im je mnoge prispodobe. Žene su sjedile odvojeno u 


posebnoj sjenici. 


Nakon što je Isus ozdravio neke bolesnike u njihovim domovima, ponovo je 
blagoslivljao malu djecu koje su mu majke poredane u nizu donosile. Bilo je stvarno 
mnoštvo djece, posebno oko Obedove žene, jer ona imaše brojne đake. Obed je 
imao sinčića od oko sedam godina. I s njim je Isus razmijenio mnoge riječi. Dječak je 
živio u polju, u kući jednoga od svoje starije braće. Bio je iznimno pobožan dječak, 
često je klečao vani po mraku i molio. Ovo se nije sviđalo starijem bratu, pa se i sam 
Obed osjećao nelagodno zbog tog svog dječaka. Ali Isusove riječi povratiše mir 


zabrinutim srcima. Nakon Isusove smrti, dječak se pridružio učenicima. 


U ratu Makabejaca, Mahmetat je ostao istinit i puno je pomagao Židovima. I sam je 


Juda Makabejac ovdje kratko boravio, i to nekoliko puta. Obed je uzeo Joba za svoj 


model u svim stvarima, pa je u svojoj velikoj obitelji nametnuo način života kao taj 


patrijarh. 


Kad je Isus išao u drugi dio grada, dio koji je pripadao Manašeu, ispred sinagoge 
nađe neke Farizeje (ne baš njemu naklonjene) i mnoge arogantne građane. Svi su 
oni bili prijatelji i pristalice onih koji su skupljali poreze nametnute od Rimljana, koje 
su oni kasnije koristili za lihvu. Isus je poučavao, pa je onda mnoge ozdravio. Farizeji 
i arogantni građani ponašali su se prema Isusu hladno i nezainteresirano. Bili su 
ozlojeđeni njegovim pohodima neukima i sirotinji Mahmetata, prije nego li je njima 
iskazao čast. Nisu voljeli Isusa. Pa ipak, težili su iz slavoljublja za Isusovim prvim 
posjetom kao učenim pismoznancem kod sebe, radije nego li kod njihovih mrskih 


susjeda, koje su inače smatrali nižima od sebe. 


Isusa je pratilo mnoštvo naroda. Isus ode natrag do zdenca van Mahmetata i poče 
pripreme za ceremoniju krštenja. Mnogi su ispovijedali svoje grijehe u općenitoj 
ispovijedi, dok su pak drugi išli privatno kod Isusa i tamo se ispovijedali do u detalje, 
moleći za oproštenje i pokoru. Saturnin i Juda Barsaba su izvodili ceremoniju 
krštavanja, dok su drugi učenici bili kumovi. Sve se to događalo u jednom ogromnom 


bazenu. Nakon krštenja, Isus se vrati do Ašera, radi Šabata. 


Propovijedao je iz Postanka 28, 23 o uništenju Sodome i Gomore, a onda se osvrnuo 
na čudesa koja je zapisao Elizej. Isus je govorio snažnim izrazima o neophodnosti 
pokore. Što je govorio ne bijaše ugodno za čuti Farizejima, jer ih je prekoravao radi 
njihova preziranja carinika, dok oni sami tajno prakticiraju lihvu, tako skrivajući tu 


činjenicu pod svojom vanjskom pobožnošću. 


Nakon što je Isus ponovo poučavao u sinagogi Ašera, govoreći o Abrahamu i Elizeju, 
ozdravio je mnoge bolesnike, neke od demona, a neke opsjednute duhom 
melankolije. To je popodne obrok bio u javnoj građevini. Sami Farizeji su unaprijed 
pozvali sve goste. Ali ignorirajući tu činjenicu, Isus je pozvao mnogu sirotinju, kao i 


građane Mahmetata, naredivši učenicima da namire sve troškove. 


Za stolom je imao žestoku raspravu s Farizejima, na što im je Isus opisao prispodobu 
o nepravednom dužniku, koji se usudio hitno tražiti svoja potraživanja od svojih 
dužnika, premda mu je od vjerovnika omogućeno da zakasni s plaćanjem svojih 
dugova. Isus je time aludirao na njih. Skupljali su poreze od sirotinje, i istovremeno 
varali Rimljane zadržavajući novac, izjavljujući da narod neće da plaća poreze. Ili, 
namećući veće poreze, samo se trećina davala Rimljanima, a ostalo se zadržavalo. 
Farizeji su se pokušali opravdati, ali Isus ih utiša riječima: 'Dajte caru carevo, a Bogu 


Božje.' U svom bijesu oni povikaše: 'Što mu je to trebalo?' 


Dan posta, u spomen na vađenje očiju Sedecije od strane Nabukodonozora, upravo 
je započinjao, opet, kraj Abrahamova zdenca. Isus je govorio o Kraljevstvu Božjem, 
izjavivši da će se ono oduzeti Židovima i dati poganima, a oni će čak preteći Židove. 
Nakon propovijedi, Obed zamjeri Isusu da ako tako nastavi propovijedati poganima, 
mora da će se onda i oni uzoholiti. Isus odgovori vrlo graciozno, pa objasni da je 
pravedno da baš zbog svoje poniznosti zauzmu prvo mjesto. Isus upozori Obeda i 
njegov narod da ne misle na svoj čestiti život, i na svoju samodopadnost na koju su 
prvi pozvani. U tim usporedbama oni ignoriraju svoje susjede i bližnje, i zbog svog 
dobrog i čestita življenja, svog temperamenta, i plodova spasenja koje zgrću, sebe 
smatraju dobrima i ugodnima u Božjim očima. Takvi osjećaji mogu vrlo lako skliznuti 


u oholost. Da se očuvaju takvih posljedica, Isus im opisa prispodobu o nadničarima. 


Žene je poučavao zasebno, u njihovim parkovima, u kojima bijaše predivna sjenica. 
Njima je Isus ispričao prispodobu o mudrim i ludim djevicama. Dok je tako govorio, 
Isus je stajao, a svi ostali su sjedili oko njega, terasasto poredani, jedan iznad 
drugoga. Sjedili su na tlu s podignutim koljenom, a na njemu imaše sklopljene ruke. 
Sve su žene u takvim prilikama nosile duge haljine ili velove, koje su ih kompletno 
zakrivale. Bogate su imali finije i prozirnije haljine, dok je sirotinja nosila grubo i 
debelo sukno. Isprva su imale velove skroz preko lica, ali kasnije, tijekom 


propovijedi, opustile su se i skinule veo. 


Kršteno je oko trideset ljudi. Većina njih bijahu sluge i ljudi iz dalekih krajeva, koji su 


ovamo došli nakon Ivanova utamničenja. 


Isus je napustio Mahmetat s petoricom učenika (dvojica su se Ivanovih učenika već 
vratila u Maheruš). Sišao je na put kojim je i došao. Potočić u dolini južno od Ašer- 
Mahmetata izvirao je na izvoru na kojem je Isus podjeljivao krštenje posredstvom 
svojih učenika. Isus nastavi oko tri sata na zapad, duž doline koja se protezala na 


južnim padinama planine iza koje su ležali Samarija i Tebez. 


Isus je poučavao pastire koje je sretao duž puta, a oko podneva stiže do polja na 
kojem je Jakov odredio Josipa za posebnog nasljednika. (Postanak 48, 22) Polje se 
protezalo u smjeru istok-zapad, u dolini južno od Samarije. Bilo je dugo jedan sat i 
pola sata široko. Kroz dolinu je tekao potok prema zapadu. Na okolnim visoravnima 
bijahu vinogradi, a s njih se mogao vidjeti Sihem koji je bio par sati južnije. Ovdje je 
bilo sve za poželjeti: vinogradi, pašnjaci, voćnjaci, povrtnjaci, voda, a osim toga i 
kuće bijahu u dobru stanju. Vlasnik ovoga imanja bijaše zakupnik, jer je polje sad 
pripadalo Herodu. Bijaše tamo i kuća u kojoj su Blažena Djevica i svete žene 


očekivale Isusov dolazak iz Sihema, i u kojoj je Isus ozdravio dječaka. 


Ljudi su ovdje bili vrlo dobri. Skupljali su se da čuju Isusove pouke, nakon čega su ga 
nagovarali da objeduje na otvorenom, što je on sa zahvalnošću i prihvatio. Ovo 
posebno Josipovo nasljedstvo ne bijaše ono polje kraj Sihema, koje je Jakov kupio od 
Hemora. To je bilo drugo imanje, na kojem su Amorejci imali potporu u pravednim 
posjednicima. Od vremena kupnje, oni su tamo boravili, a Jakov je bio obvezan da ih 
otjera. On nije podnosio njihovu blizinu, bojeći se da se ne bi njegov vlastiti narod 
miješao s njima. Neka vrsta malog sukoba ili prijateljske rasprave odigrala se između 
njih. Složili su se da onaj koji prelomi protivničku sablju, ili štit, ili je izbije iz njegove 
ruke, može uzeti zemlju u posjed, dok se drugi mora povući. Također su o tome 
odlučivali i na drugi način, odapinjanjem strijele iz luka. 

Jakov i vođa Amorejaca zauzeše svoja mjesta, jedan nasuprot drugome, svaki praćen 
svitom svojih podanika u pozadini. Započela je borba. Jakov je pobijedio svog 
suparnika, pa se ovaj morao povući. Nakon borbe, sklopiše ugovor. Sve se ovo 
odigralo ubrzo nakon kupnje tog polja. Jakov je jedanaest godina boravio kraj 


Sihema. 


S ovog mjesta, Isus se pope u planinu, koja je bila na sjeverozapadu od Meroza, 
grada na južnim padinama planine. Na sjevernoj strani planine bijaše Atarot. Meroz 
je bio građen na višoj točki od Samarije, kao što je bio i Tebez na sjeveru i Ašer- 


Mahmetat na istoku. 


5. Isus poučava u Merozu i prima Judu Iškariotskoga među svoje učenike. 


Preci i karakter Jude Iškariotskoga 


Isus nije nikad prije bio u Merozu. Mjesto je bilo okruženo isušenom močvarom, koja 
bi se ponekad napunila vodom iz okolnih planinskih potoka. Mjesto je imalo lošu 
reputaciju u Izraelu, zbog perfidnosti njegovih žitelja. Žitelji su bili potomci Ašera i 
Gada, Jakovljevih sinova, koje je imao sa služavkom Zelfom. Neki su se miješali s 
poganima iz Sihema. Druga su plemena odbila priznati legalnost ovakvih brakova, pa 


su ih prezirali zbog njihove nevjere i lukavosti. 


Meroz je bio smješten u dosta izoliranom području, a žitelji, pošto su tako bili 
odsječeni od svijeta i od mnoštva dobra, na isti način bijahu očuvani i od mnoštva 
zla. Ljudi su se uglavnom  izdržavali pravljenjem kožne odjeće, krzna, sandala, 
pojaseva, štitova i vojne opreme. Kožu su dobavljali izdaleka, na magarcima. Štavili 
su je u blizini Meroza, koristeći bazene koji su se napajali s gradskog izvora. Ali, 
pošto je sam grad napajan vodom s akvadukta, a nije bilo dovoljno vode, štavili su 
kožu i blizu Keriota, jednog močvarnog kraja, koji bijaše par sati udaljen od Meroza, 


a sjeverno od Ašer-Mahmetata. 


Keriot bijaše pusto mjestance, od par kuća. Kraj njega bijaše gudura kroz koju je 
tekao potočić, sve do jordanske doline. Na tom su potočiću ljudi iz Meroza štavili 
kože. Neko vrijeme Juda i njegovi roditelji stanovahu tamo, i odatle Judi nadimak, 


Iškariotski, tj. Juda iz Keriota. 


Van grada, Isus je srdačno primljen od strane sirotinje Meroza. Znali su da dolazi, pa 


su izišli da ga dočekaju. Donijeli su za nj sandale i odjeću, dok su njegovu isprašili i 


očetkali. Isus im zahvali, pa praćen učenicima uđe u grad, gdje su mu oprali noge i 
ponudili uobičajenu okrjepu. Farizeji su izišli pozdraviti ga. 

Predvečer je poučavao u sinagogi pred velikom publikom, a govorio je o lijenom sluzi 
i zakopanom talentu. Ovom je prispodobom Isus označio same stanovnike mjesta. 
Rođeni od služavke, primili su talent kojeg su trebali oploditi s kamatama. Ali umjesto 
toga, oni su zakopali talent. Gospodar dolazi, a oni bi trebali požuriti nešto zaraditi. 
Isus ih prekori i zbog njihove slabe ljubavi prema susjedima i bližnjima, i zbog 


njihove mržnje prema Samarijcima. 


Farizeji ne bijahu baš zadovoljni s Isusom, ali narod ga je vrlo volio, baš zbog toga 
jer se opirao Farizejima, koji su stiskali i cijedili narod. Narod se radovao i zbog 
Isusova posjeta, jer je cijeli njihov kraj izgledao kao zaboravljen od cijelog svijeta, i 


nitko nikada nije došao kako bi im pomogao i poučio ih na bilo koji način. 


Nakon propovijedi, Isus ode s učenicima van grada do gostinjca, kraj zapadnih vrata. 
Taj je gostinjac Lazar ustanovio za korištenje Isusu i učenicima, podigao ga je na 
svom komadu zemljišta kojeg je imao u ovim krajevima. Da susretnu Isusa, ovamo 
su došli Bartolomej, Šimun Zelot, Juda Tadej i Filip. Isus ih je srdačno dočekao. Oni 
su već bili razgovarali s učenicima. Večerali su s Isusom, ostavši preko noći u 


gostinjcu. 


Isus je često prije viđao Bartolomeja, poslao mu je jedan nutarnji poziv na službu, a 
čak je i učenicima govorio o njemu. Šimun i Tadej (Juda Tadej) bijahu Isusovi rođaci. 
I Filip je bio u srodstvu s Isusom, pa je kao i Tadej već bio među učenicima. Isus ih 
je pozvao da ga slijede, onda kad je zadnji put posjetio Kafarnaum, gdje je u 
Petrovoj ribarskoj kolibi na jezeru govorio o tome da će to uskoro biti i zatraženo od 
njih. Tad je Petar izrazio želju da ostane doma, jer je nedostojan takvog poziva. Tad 


je Petar izgovorio riječi koje su poslije i zapisane u Evanđelju. 


S gore imenovanim učenicima, u Meroz je došao i Juda Iškariotski. Međutim, on nije 
proveo noć s Isusom, nego je spavao u jednoj kući u gradu, gdje je i prije često 


odsjedao. Bartolomej i Šimun govoraše s Isusom o Judi. Rekoše da ga poznaju kao 


jednog aktivnog čovjeka, dobro informiranog, voljnog i agilnog na službi, a vrlo 
željnog da uđe među učenike. Isus je uzdisao dok su mu to govorili, činio se 
uznemiren. Kad ga upitaše za razlog te njegove žalosti, Isus odgovori: 'Još nije 
vrijeme da o tome išta velim. Moram razmisliti.' Isus je poučavao tijekom cijelog 


obroka, a svi su konačili u gostinjcu. 


Novopristigli učenici su došli iz Kafarnauma, gdje su sreli Petra i Andriju. Uz to što su 
donijeli i najnovije vijesti, donijeli su Isusu i nešto novca za troškove putovanja - 
milosrdni dar od žena. 

Juda ih je susreo u Naimu i došao s njima u Meroz. Čak i u ovom ranom periodu, 
Juda je već bio poznat svim učenicima, a nedavno je bio i na Cipru. Njegovi agilni 
izvještaji o Isusu, o Isusovim čudesima, o raznim mišljenjima o Isusu, naime, da neki 
smatraju Isusa za Davidova sina, drugi za Krista, a većina ga cijeni i smatra za 
najvećega Proroka, učinili su i među Židovima i među poganima otoka, da su Isusa 
blagonaklono gledali i očekivali. Također su čuli o mnogim čudesnim stvarima koje je 
Isus učinio kad je bio u Tiru i Sidonu. 

Ciparski poganin, neki časnik, koji je posjetio Isusa u Ofri, skupljao je sve izvještaje o 
Isusu. Njega je poslao njegov gospodar, koji je bio očaran Isusom. Kad se časnik 
vratio na Cipar, sa sobom je doveo Judu. Na svom povratku, zaustavio se i u 


Ornitopolisu, gdje su živjeli Saturninovi roditelji, koji su porijeklom bili Grci. 


Kako je Juda usput saznao da Isus namjerava otići u područje Meroza, koje je inače 
vrlo dobro poznavao, a i njega su tamo vrlo dobro znali, otišao je do Bartolomeja u 
Debaset. Već je otprije poznavao Bartolomeja, pa ga Juda zamoli da ide s njim do 
Meroza, da ga upozna s Isusom. Bartolomej pristane, ali je prvo s Judom Tadejem 
otišao u Kafarnaum, da vidi tamošnje učenike. Odatle je s Filipom i Tadejem otišao u 
Tiberijadu, gdje im se pridružio Šimun Revnitelj, a zastali su u Naimu, gdje su sreli 
Judu. On ih je opet molio da ga upoznaju s Isusom, kao nekoga toliko željnoga da 
bude njegov učenik. Njima je to bilo drago, jer bijahu očarani njegovom 
oštroumnošću, njegovom spremnošću da služi, njegovom učtivošću i kulturnim 


ponašanjem. 


Mora da je Juda Iškariotski u to doba imao oko 25 godina. Bio je prosječne visine, 
nikako ružan. Kosa mu je bila zagasito crna, a brada nekako crvenkasta. U 
ophođenju bijaše perfektno učtiv, u odijevanju elegantniji od većine Židova. Bijaše 
uljudan, spretan, činio se važnim i potrebitim. Govorio je kao veliki pouzdanik ili kao 
osoba velike svetosti, brzo uspostavljajući prisnost sa sugovornikom. Ali, kad bi mu 
netko, tko ga je već bolje poznavao rekao, da mu ne vjeruje, Juda bi se brzo i 


zbunjeno povlačio. 


Juda je bio željan časti, poštovanja, različitosti i novca. Uvijek je bio dobre sreće u 
trgovini, uvijek je žeđao za slavom, ugledom, visokim položajem, bogatstvom, 
premda nitko nije jasno vidio, kako bi mu to palo u naručje. Kod javnog pokazivanja, 
u društvu s Isusom, rasla bi mu nada za takvom realizacijom snova. 

Učenici su bili opskrbljivani od bogatog Lazara, a Lazar je bio s Isusom, o kome je 
svatko mislio da će uspostaviti svoje zemaljsko kraljevstvo. O Isusu su posvuda 
govorili kao o Kralju, Mesiji, Proroku iz Nazareta. Njegov mudrost i čudesa bijahu na 
vrhu svakog jezika i ćakula. 

Juda je očito gajio veliku želju da bude pribrojen broju Isusovih učenika, kako bi 
dijelio njegove veličine, za koje je Juda mislio da su ovozemaljske. Jer, već dulje 
vrijeme je posvuda skupljao sve informacije o Isusu, a i razglašavao je sve o Isusu. 
Tražio je poznanstvo nekolicine učenika, upoznao ih i sad je bio na dohvat svoga 


željenog cilja. 


Glavni motiv koji ga je tjerao da slijedi Isusa, bijaše činjenica, da nije imao nikakva 
stalna zanimanja, a bijaše samo polu-obrazovan. Bio je angažiran u trgovini i 
ekonomiji, ali bez uspjeha, pa je potratio sve bogatstvo koje mu je ostavio njegov 
biološki otac. Poslije je izvršavao sve vrste poslova, brinući se o svim poslovima i 


mešetareći za druge ljude. U takvim poslovima se pokazao revnim i inteligentnim. 


Brat njegova očuha, Šimun, bijaše poljoprivrednik u Keriotu, malom mjestašcu od 
oko dvadeset kuća. Sve je to pripadalo Merozu, koji bijaše vrlo blizu. Judini su 
roditelji tamo dugo živjeli, pa je i nakon njihove smrti tamo stanovao. Njegovi su 


roditelji nekoć vodili lutalački život, jer mu je majka bila javna plesačica i pjevačica. 


Bila je iz loze Jefte, ili od njegove žene, iz zemlje Tob. Bila je i pjesnikinja. Skladala je 
pjesme i himne, koje bi pjevala uz pratnju harfe. Mlade djevojke je učila plesu, a sa 
sobom je posvuda nosila sve vrste ženskog nakita i odjeće. 

Njen suprug, Židov, ne bijaše s njom. On je živio u Peli. Juda je bio nezakonito dijete 
nekog vojnog časnika blizu Damaska. Rođen je kraj Aškalona, na jednoj od turneja 
njegove majke, ali ona se ubrzo oslobodila djeteta. Odmah nakon rođenja, ostavljen 
je blizu ruba zdenca. Ali, našli su ga neki bogati ljudi, koji nisu imali vlastite djece. 
Pobrinuli su se za njega, odgajajući ga dosta liberalno. Kasnije se međutim pretvorio 
u zločesta dječaka, i kroz neku vrstu lopovluka, opet je pao pod majčinu skrb, koja je 


pristala nadoknaditi dug. 


Koliko se sjećam, očuh je postao dobro upoznat s dječakovim porijeklom, pa ga je 
prokleo. Juda je dobio neko bogatstvo od nelegitimnog oca. Bio je vrlo dovitljiv. 
Nakon smrti roditelja, Juda je uglavnom živio u Keriotu sa svojim ujakom Šimunom, 


bojiteljem kože, pomažući mu u poslovima. 


Tad još nije bio tolika hulja, već govorljiv, nestalan, pohlepan na čast i bogatstvo. 
Nije tad bio ni razuzdan, niti je bio čovjek bez religije, jer je striktno obdržavao sve 
što je židovski Zakon propisivao. Meni je izgledao kao čovjek koji lako pada pod 
utjecaje, bilo dobre, bilo loše. Sa svom svojom oštroumnošću, učtivošću i uslužnošću, 
uvijek je bila i neka sjena tame, tuge u njegovoj pojavi i izrazu, koja je proizlazila iz 


njegove zlobe, ambicije, njegove skrivene zavisti, čak i na vrline drugih. 


Juda nije bio potpuno ružan. Bilo je nešto umiljato i ljubazno u njegovu liku, premda 
u isto vrijeme bijaše i nešto opako i antipatično. Njegov je otac imao i nešto dobro, a 
to neko dobro izviraše u Judi. Kad se kao dječak vratio svojoj majci, zbog neke 
njegove smutnje posvađala se s mužem, pa ga je proklela. Oboje, Ona i otac, bijahu 
žongleri. Izvodili su razne vrste trikova. Ponekad su obilovali, a ponekad oskudijevali 


u novcu i dobrima. 


U počeku su učenici bili blagonakloni prema Judi, zbog njegova ljubazna ponašanja, 


jer Juda je bio spreman čistiti čak i njihove sandale. Pošto je bio izvrstan u kondiciji i 


pješačenju, isprva je poduzimao duga putovanja u korist male Zajednice. Nisam ga 
nikad vidjela da čini čudesa. Uvijek je bio pun zavisti i ljubomore, a pri kraju Isusova 
javnog djelovanja, Juda postade umoran od poslušnosti i lutalačkog života učenika, 


te mu postade neobjašnjivom misterija koja je okruživala Božanskog Učitelja. 


U središtu Meroza bijaše prekrasna konstrukcija izgrađena iznad zdenca, u koji se 
voda dovodila putem cijevi s obližnje planine, sjeverno od grada. Imala je pet galerija 
ukrug, a svaka je imala rezervoar. Iz tih se rezervoara pumpala voda. U vanjskim 
galerijama bijahu male kupaonice, a cijela je ta građevina bila zatvorena. U tim 
vanjskim galerijama okupili su se brojni bolesnici iz grada. Neki su stvarno izgledali 
neizlječivo, donijeli su ih na nosiljkama. Najbolesniji su smješteni u malim 
kupaonicama u vanjskom krugu. 

Meroz je bio napušten, prezren grad, bespomoćan, pun bolesnika, staraca koji su 


bolovali od kožnih bolesti, paralitičara, patnika svih vrsta. 


Isus praćen učenicima, osim Jude (još nije bio predstavljen Isusu), uđe u grad. Tamo 
bijahu mjesni Farizeji i neki stranci, koji su došli iz udaljenih krajeva. Stajali su u 
središtu konstrukcije, odakle su sve mogli nadgledati. Izgledali su zapanjeno, čak 
nekako sablažnjeno, čudesima Isusovim. Oni bijahu starci ogrezli u svojim stavovima, 
oni koji vrte glavama na izvještaje drugih koji su im pričali o Isusu, oni se smijulje, 
podruguju, sliježu ramenima, ničemu ne vjerujući. Ali, sad su iznenađeno sa 
zapanjenošću gledali teške bolesnike, svoje neizlječive sugrađane, koji su željno 
očekivali Isusa, kako s Njegovom ozdravljujućom moći ustaju i uzimaju svoje postelje 
i odlaze svojim domovima s pjesmama i hvalama na usnama. 

Isus je propovijedao, poučavao, tješio bolesne, ne uznemirujući nimalo Farizeje. Cijeli 


je grad odjekivao pjesmom i radošću. Sve je to trajalo od rana jutra do podneva. 


Sad su se Isus i učenici vratili u gostinjac, kraj zapadnih vrata grada. Na putu tamo, 
neki bijesni opsjednuti, kojima je bilo dopušteno napustiti njihovo mjesto stanovanja, 
zavrištaše za Isusom. On im zapovijedi da ušute. Oni odmah prestadoše vikati, pa se 


ponizno baciše nice pred Isusa. Isus ih izliječi i natukne im da se očiste. 


Iz gostinjca, Isus ode do hospicija za gubavce, koji bijaše malo podalje od grada, uđe 
i pozove gubavce da se skupe pred njim. Isus ih dotaknu, izliječi, pa im zapovijedi da 
se pokažu pred svećenicima, radi potvrde zadobivenog očišćenja. Isus nije dopustio 
učenicima da ga slijede u hospicij. Poslao ih je gore na planinu, gdje im se pridružio 


nakon izlječenja gubavaca. Tamo je održao propovijed. 


Na putu gore, učenici sretoše Judu Iškariotskoga, a kad im se poslije Isus pridružio, 
Bartolomej i Šimun Zelot, predstaviše Judu Isusu, riječima: 'Učitelju, evo ovdje Jude 
o kome smo ti prije govorili.' Isus ga ljubazno pogleda, ali nekako s neopisivom 
tugom. Juda se nakloni i reče: 'Učitelju, molim te da mi dopustiš slušati tvoje pouke.' 
Isus blago odgovori, riječima proročka značenja: 'Možeš imati mjesto među Mojim 
učenicima, sve dok ne budeš više volio prepustiti ga nekome drugome.' Ovo su bile 
Isusove riječi, ili tako nekako slična značenja. Osjećala sam da Isus prorokuje Matiju, 
koji će poslije popuniti Judino mjesto među apostolima, istovremeno aludirajući na 
svoju vlastitu izdaju. Izraz je bio sveobuhvatan, ali ja sam osjećala da je to bila 


aluzija. 


Sad su se penjali na planinu, Isus je cijelim putem poučavao. Na vrhu bijaše 
okupljeno veliko mnoštvo ljudi iz Meroza, Atarota, kao i iz cijele okolice. Tamo je 
također bilo mnoštvo Farizeja iz tih mjesta. Nekoliko dana prije, ova je propovijed 


posvuda najavljena od učenika. 


Isus je vatreno propovijedao o Kraljevstvu, o pokori, o zapuštenosti u kojoj su živjeli 
ljudi iz Meroza. Isus ih iskreno nagovaraše da se trgnu iz svoje inertnosti. Gore na 
brdu ne bijaše učiteljskog stolca. Propovjednik bi stajao na uzvisini, okruženoj 


jarcima i niskim zidićem, a okolo uzvisine bijahu poredani slušatelji. 


Pogled s ove uzvisine bijaše prekrasan i dalekosežan u krajolik. Mogli ste vidjeti 
Samariju, Meroz, Tebez, Mahmetat i dalje preko cijele okolice. Brdo Gerazim se 
međutim nije moglo vidjeti, premda su se tornjevi staroga hrama vidjeli. Prema 


jugoistoku, horizont se pružao sve do Mrtvoga mora i dalje na istok, preko Jordana, 


do Gileada. Na sjever, u polukružnom smjeru, uzdizali se vrhunci gore Tabor, a 


pogled se dalje pružao u smjeru Kafarnauma. 


Predvečer Isus obavijesti svoje slušatelje da će i sutra ujutro ponovo poučavati. 
Velika većina naroda je spavala tamo na planini, pod šatorima, jer su bili predaleko 
za otići kućama. Isus i učenici otiđoše natrag do gostinjca blizu Meroza. Cijelim je 
putem Isus poučavao o vremenima spasenja, koja su toliko dugo žuđena, a koja su 
sad toliko blizu. Govorio je o napuštanju rodbine kako bi se njega slijedilo i o 


pomaganju potrebitima. 


Stigavši u gostinjac, Isus je jeo s učenicima. Dok je bio na planini, naredio je da se 
sirotinji raspodijeli novac koji su učenici donijeli sa sobom iz Kafarnauma. Juda je 
gledao na tu razdiobu gramzivim pogledom. Tijekom obroka u gostinjcu, Isus nastavi 
poučavati, sve do kasno u noć. Danas je po prvi puta Juda sjedio za stolom sa 


Spasiteljem, a i proveo je noć pod istim krovom. 


6. Propovijed na gori blizu Meroza. Laišine kćeri 


Sutradan ujutro, Isus se opet uspne na planinu. Cijelo je dopodne grandiozno 
propovijedao, nešto slično propovijedi u Evanđelju, poznatoj pod imenom -— 
propovijed na gori. Bilo je prisutno veliko mnoštvo ljudi, hrana se dijelila, kruh, med i 
riba. Riba se uzimala iz ribnjaka, koji su napajani vodom iz okolnih potočića. Isus je 
uz pomoć učenika nabavio ovu hranu za sirotinju. 

Pri kraju propovijedi, Isus je ponovo aludirao na talenat, koji su kao djeca sluškinje, 
primili i zakopali. Isus je oštro progovorio protiv Farizeja zbog mržnje koju gaje 
prema njima, pitajući, zašto davno prije nisu doveli ove ljude k isitni. Njegove riječi 
ozlojediše Farizeje, pa počeše prigovarati. Prekoravali su Isusa da pušta previše 
slobode svojim učenicima, posebno u svezi posta, pranja, čišćenja, Šabata, druženja 
sa carinicima i raznim sektama. Rekoše, u stara vremena nisu na takav način živjela 


djeca Proroka i pismoznanaca. 


Isus odgovori navodeći Zapovijedi o vječnoj ljubavi: 'Ljubi Boga iznad svega i svoga 
bližnjega kao sama sebe. To je prva Zapovijed!' Tad reče učenicima da bi je trebali 
naučiti prakticirati, umjesto što vanjskim  'pobožnostima' prekrivaju njeno 
zlorabljenje. Isus je govorio nekako figurativno, jer su mu Tadej i Filip rekli: 'Učitelju, 


nisu te razumjeli!' Tad se Isus izrazi jasnijim izrazima. 
J 


Isus je suosjećao sa sirotinjom, s ignoriranima, s grješnim narodom, kojeg su 
Farizeji, sa svim svojim vanjskim obdržavanjima Zakona, prepuštali propadanju. Isus 
smiono završi propovijed, rekavši da oni koji tako rade, neće imati mjesta u Njegovu 


Kraljevstvu. 


Tad siđe s planine do svog gostinjca, koji je bio sat i pol udaljen od mjesta 
propovijedanja i oko sat od grada. Cijelim je putem susretao veliko mnoštvo 
bolesnika, na nosiljkama, pod šatorima, veliko mnoštvo patnika svih vrsta. Svi su oni 
strpljivo očekivali njegov prolazak. Mnogi su od njih zakasnili na prva ozdravljenja, jer 
su bili izdaleka. Isus ih ozdravi, obrativši im se istim riječima utjehe i ohrabrenja na 


promjenu života. 


Jedna poganska udovica iz Naima, imenom Laiš, također je ovdje očekivala Isusov 
dolazak. Došla ga je moliti za pomoć, za svoje dvije kćeri, Sabiju i Ataliju. One bijahu 
na strašan način opsjednute od đavla. Bile su doma u Naimu, zatočene u svojim 
sobama. Bile su skroz bijesne. Bacale bi se amo tamo, žestoko udarale same sebe i 
grizle svoje vlastito meso. Nitko im se nije usuđivao prići. Drugi put bi im se udovi 


grčili, pa bi padale na tlo, bez svijesti i potpuno blijede. 


Majka je došla u pratnji sluškinja i slugu. Stajala je sa strane, željno iščekujući Isusov 
dolazak, ali na svoje razočarenje, uvijek bi ga vidjela kako se okreće drugima. Jadna 
majka ne mogaše više suspregnuti svoju želju, pa dok se Isus približavao, s vremena 
na vrijeme bi povikala: 'Ah, Gospodine, smiluj mi se!' Ali, Isus se pričinjao da ne čuje. 
Jedna žena pokraj nje, sugerira joj da viče — Smiluj se mojim kćerima!, budući ona 
sama ne pati. Žena odgovori: 'One su moje krvi. Smilovavši se meni i njima će se 


smilovati!', pa opet isto povika. Napokon joj se Isus okrenu i reče: 'Pravilno je davati 


kruh djeci Moga vlastita domaćinstva, prije nego ga razdijelim strancima!' Majka 
odgovori: "Gospodine, u pravu si. Čekati ću ili čak opet doći, ako mi ne možeš danas 


pomoći, jer nisam vrijedna tvoje pomoći!" 


Isus je međutim završio posao ozdravljanja, a ozdravljeni su pjevali psalme i 
hvalospjeve, odlazeći noseći svoje postelje. Isus se okrenu od neutješene majke i 
pričini se kao da će otići. Vidjevši to, jadna žena postade očajna, pomisli: 'Ah, neće 
mi pomoći!" Ali na ove riječi koje joj prođoše mislima, Isus se okrenu k njoj i reče: 
'Ženo, što želiš od mene?' 

Ona se baci nice pred njegove noge, pa reče: 'Gospodine, pomozi mi! Moje dvije 
kćeri u Naimu muči đavao! Znam da im ti možeš pomoći, ako želiš, jer tebi je sve 
moguće.' Isus odgovori: "Vrati se svojoj kući! Tvoje kćeri dolaze susresti te. Ali, očisti 
se! Grijesi roditelja su na djeci." Ove zadnje riječi joj Isus reče nasamo. Ona 


odgovori: 'Gospodine, već odavno plačem zbog svojeg grijeha. Što da radim? 


Tad joj Isus reče da bi se trebala riješiti nepravedno stečenog dobra, mrtviti svoje 
tijelo, moliti, postiti, davati milostinju, tješiti i njegovati bolesnike. Žena plačući - ko 
kiša, obeća da će sve to činiti, pa ode sva puna radosti. Njene su kćeri bile plod 
nezakonite veze. Imala je tri sina iz zakonita braka, ali živjeli su odvojeno od majke, 
koja je odbijala dati im pripadajuću imovinu. Žena je bila vrlo bogata, i usprkos svoga 
kajanja, živjela je kao i većina ljudi iz njene klase, luksuzno. Djevojke su bile 


zatočene u odvojenim sobama. 


Dok je Isus još govorio s njihovom majkom, one su pale u nesvijest, a sotona je 
izišao iz njih u obliku crnog dima. Plačući i skroz izmijenjene, pozvaše svoje sluškinje, 
pa im rekoše da su ozdravljene. Kad su saznale da je njihova majka otišla Proroku iz 
Nazareta, i one krenuše u susret majci, a pratili ih poznanici. Sreli su je oko sat 
vremena od Naima, pa joj opisaše sve što im se desilo. Tad majka nastavi do grada, 
ali kćeri sa svojim sluškinjama nastave pravo do Meroza. Htjele su se pokazati pred 


Isusom, koji će tamo opet, kako su čule, propovijedati sutra ujutro. 


Tijekom ozdravljanja bolesnika, Manahejm, slijepi učenik iz Koreje, kojem je vraćen 
Vid, i kojega je Isus poslao s porukom k Lazaru, vrati se iz Betanije s dvojicom 
nećaka Josipa Arimatejskog. Isus je s njima razgovarao. Svete su žene po njima 
Isusu poslale novac i razne darove. 

Dina Samarićanka je posjetila svete žene kraj Kafarnauma, donijevši sa sobom bogati 
prilog. Veronika i Ivana Kusa su također posjetile Mariju. Na povratku kući navratiše 
vidjeti Magdalenu, koju pronađoše skroz promijenjenom. Bila je bolesna u duhu, 
depresivna, očito se njena ludost borila s njenom dobrotom. Svete žene povedoše 
Dinu sa sobom do Betanije. Tamo je bila jedna stara udovica, koja se pridružila 


Martinoj maloj skupini, dajući sve što je posjedovala za dobrobit mlade Zajednice. 


Kad su Farizeji pozvali Isusa na večeru, upitaše trebaju li pozovati njegove učenike, 
koji su svi mladi, neiskusni, neki od njih pravi seljaci, nenaviknuti na društvo učenih. 
Isus im odgovori: 'Da! Jer tko god mene poziva, poziva i članove Moga domaćinstva, 
a onaj koji ih odbija, također odbija i Mene.' Na ove riječi, rekoše mu da dovede 
učenike sa sobom. Svi su jeli u gradskoj vijećnici, a Isus je poučavao i objašnjavao 
prispodobe. 


Imanje kraj Meroza, na kojem je Lazar utemeljio gostinjac, sastojalo se od lijepog 
polja i brojnih voćnjaka, ispresijecanih divnim šancima. Neke su njegove sluge tu 
živjele, kako bi se brinule o tome, ubirale plodove i prodavale ih. U to vrijeme su se 
brinuli i o gostinjcu. Kod zadnjeg susreta Lazara i Isusa kod Enona, složili su se da će 
Isus neko vrijeme biti u ovim krajevima. Rekli su, zbog toga bi svete žene trebale 
otići tamo, kako bi uredile gostinjac, a ljudi tih krajeva tako saznati, da će im doći 


Isus. 


Sutradan ujutro, prije nego će opet otići na planinu, Isus je poučavao kraj zdenca u 
Merozu. Opet je prekorio Farizeje zbog nebrige prema narodu. Nakon toga se uspe 
na planinu. Propovijedao je teme slične kao i u Evanđeoskoj propovijedi na gori. Prije 
nego je napustio narod, još jednom objasni prispodobu o zakopanom talentu. Neki su 
slušatelji sva tri dana logorovali na planini. Oni koji su bili u potrebi, stajaše sa strane 
od ostalog naroda, a hranom i drugim potrepštinama opskrbiše ih učenici. 


Judin ujak, Šimun iz Keriota, bijaše pobožan starac, tamne puti. Živo nagovaraše 


Isusa da dođe u Keriot, a Isus obeća da će doći. 


Kad Isus siđe s planine, nađe neke bolesnike koji su ga očekivali. Još uvijek su mogli 
hodati. Isus ih ozdravi. Ovo se dogodilo na putu između gostinjca i Lazarova imanja, 


malo ispod mjesta, gdje su učenici dijelili hranu narodu. 


Na istom mjestu, gdje je jučer poganka Laiš iz Naima klečala pred Isusom, moleći da 
joj ozdravi kćeri, stajahu danas te zdrave kćeri, koje očekivaše Isusov dolazak. Zvale 
su se Atalija i Sabija, a pratile su ih sluge i sluškinje. Sa svom svojom pratnjom, 
baciše se nice pred Isusom, govoreći: "Gospodine, držimo da smo nevrijedne slušati 
tvoje propovijedi, zato smo te ovdje čekale, da ti zahvalimo što si nas oslobodio moći 


zloga.' Isus im reče da ustanu. 


Pohvalio je strpljivost, poniznost i vjeru njihove majke, jer je kao strankinja strpljivo 
čekala sve dok on ne razdijeli kruh svome vlastitom domaćinstvu. Ali sad, Isus 
nastavi, i ona pripada Njegovu domaćinstvu, jer je prepoznala Boga Izraelova u 
Njegovom milosrđu. Njega je poslao Nebeski Otac, kako bi razlomio kruh svima koji 


vjeruju u Njegovu misiju i tako donio plodove pokore. 


Tad je naredio učenicima da donesu hranu, koju je Isus razdijelio djevojkama i 
čitavoj njihovoj pratnji, svakome komad kruha i komad ribe, istovremeno ih 
poučavajući znakovitim poukama. Nakon toga Isus nastavi s učenicima do gostinjca. 
Jedna je kći imala 20, a druga 25 godina. Bolest i zatočeništvo u kojem su živjele, 


učinile su ih ispijenima i blijedima. 
7. Isus u Keriotu i Dotanu. Ozdravljenje Isakara 


Sutradan je ujutro Isus napustio gostinjac s učenicima i otišao na istok do Keriota, 
udaljenom ni puni sat. Na močvarnom zemljištu duboke gudure stajao je niz kućica, 
njih oko 25, blizu potoka crne vode pune šaša. Tu i tamo potok bijaše pregrađen 


branama, kako bi se dobili bazeni koji su služili za štavljenje kože. Često je vode 


nestajalo, a tada bi se mještani utjecali drugim izvorima. Stoka iz grada Meroza, 


pasla je u ovim krajevima, klali su je ovdje, tu su joj kožu gulili i štavili. 


Klanac u kojem je ležalo malo mjesto, bijaše sjeverno od Mahmetata. Zanat 
štavljenja kože, zbog smrada koji je stvarao, bijaše preziran kod Židova. Štavljenje su 
obavljali uglavnom robovi i pogani najnižih rasa, pa su i stanovali odvojeno od 
Židova. U Keriotu se nijedan drugi zanat nije izvodio, a čini mi se da je većina kuća 


ovoga mjestašca pripadala starom Šimunu, ujaku Judinu. 


Juda je bio vrlo drag i uslužan svom starom ujaku u zanatu s kožom. Katkad ga je 
poslao s magarcima da kupi sirovih koža, katkad s obrađenim kožama da ode do 
lučkih gradova, jer je Juda bio bistar i vješt mešetar i trgovac. Tada još Juda ne 
bijaše nitkov, a da se je savladavao u nekim malim stvarima, ne bi toliko nisko pao. 
Blažena ga je Djevica često upozoravala, ali Juda bijaše ekstremno neodlučan. Bio je 
sklon naglosti, premda pokajanju ne. Um mu je uvijek bio zaokupljen zemaljskim 
kraljevstvom, i kad je shvatio da se ono neće uspostaviti, počeo je cijeniti novac, koji 
je inače njemu bio povjeren na brigu. Stoga je postao pohlepan, pa je tako i 
prigovorio Magdaleninu pomazanju, stoga što novac za pomast nije prošao kroz 
njegove ruke. Na zadnji Blagdan sjenica, Juda je počeo biti zao. Kad je izdao Isusa 
radi novca, nije nikad ni pomislio da bi Isus mogao biti ubijen. Mislio je da će njegov 
Učitelj brzo biti oslobođen, a njegova jedina želja bijaše dobitak, inače, male sume 


novca u to doba. 


Ovdje u Keriotu, Juda je bio vrlo uslužan i blag, jer doma je uvijek bio savršen. 
Njegov ujak, kožar Šimun, vrlo agilan i zaposlen čovjek, primio je Isusa i učenike 
malo podalje od mjesta, oprao im noge i ponudio uobičajenu okrjepu. Isus i učenici 


otiđoše njegovoj kući, gdje je bila obitelj, žena, djeca i sluge. 


Isus je posjetio i drugi dio mjesta, gdje je usred polja bio ugodan park, a u njemu 
sjenice. Tamo su se okupili svi žitelji mjesta. Isus je poučavao parabolu o sijaču i 
raznim vrstama tla. Nagovarao je narod neka dopusti poukama, koje su čuli od Njega 


na planini kod Meroza, da padnu na dobro tlo njihovih srdaca. 


Poslije je Isus s učenicima i Šimunovom obitelji nešto malo blagovao, i to stojeći. 
Tijekom obroka, stari je Šimun molio Isusa da dopusti njegovu rođaku Judi, kojega 
inače jako cijeni, da sudjeluje u njegovim poukama i njegovu kraljevstvu. Isus mu je 
odgovorio potpuno istim riječima, kao što je rekao i samom Judi: 'Svatko tamo može 
sudjelovati, sve dok ne odluči dati svoje mjesto drugome." 

U ovom mjestu Isus nije ozdravljao, jer su bolesnici već bili izliječeni na planini kod 


Meroza. 


Isus se s učenicima vrati iz Keriota na zapad, skoro sve do gostinjca. Tad skrenu na 
sjever, pa ode preko doline, a planina na kojoj je poučavao bijaše mu slijeva. 
Skrenuo je nekako na sjeverozapad, pa opet na sjever, prolazeći duž niskih planina k 
Dotanu, koji se inače mogao vidjeti kako leži na istoku, u niskoj dolini ravnice 
Ešdrelon. Na istoku se uzdizale planine, a na zapadu ispod njih bijaše dolina. 

Isusa su pratile tri grupe ljudi. Grupa koja ga je slušala na planini, sad se vrati svojim 
domovima, radi Šabata. Kad bi ga neka grupa napustila, druga bi došla da mu pravi 
društvo. Od gostinjca do Dotana bijaše skoro tri sata puta. Dotan je bio velik kao 


Muinster. 


Imala sam viziju u kojoj sam vidjela, kako su ovdje od Jeroboama bili poslani vojnici, 
a trebali su uhititi Elizeja, ali su udareni sljepoćom. 

Dotan je imao petora vrata i isto toliko glavnih ulica. Kroz grad su prolazile dvije 
važne ceste. Jedna je vodila iz Galileje do Samarije i dalje dolje do Judeje, a druga je 
vodila od Jordana, išla kroz dolinu do Afeca i Ptolomeje na moru. U Dotanu je 
cvjetala trgovina drvom. Ovdje na obližnjem planinskom lancu, kao i obližnjoj 
Samariji, bijaše mnogo šume, ali preko Jordana, blizu Hebrona i na Mrtvom moru, 
planine bijahu skroz gole. Vidjela sam da se u okolici Dotana vrši mnogo poslova s 
drvetom, i to sve pod šatorima. Tu su izrađivali sve vrste greda i dasaka, različitih 
dijelova brodova, svih oblika, kao i dugih i tankih letava, koje su se koristile za izradu 
pregrada od drva. Van gradskih vrata, na cestama koje su presijecale Dotan, bijaše 


nekoliko gostinjaca. 


Isus je s učenicima otišao do sinagoge, gdje ga je već očekivao okupljeni narod, a 
među njima i mnogi Farizeji i pismoznanci. Mora da su već bili obaviješteni o Isusovu 
dolasku, jer bijahu tako učtivi dok su ga primali u dvorištu ispred sinagoge, opravši 
mu noge i dajući mu uobičajenu okrjepu. Tad uvedoše Isusa unutra i pružiše mu 
svitak Pisma. Propovijed je bila o Sarinoj smrti, o Abrahamovoj ženidbi Keturom, i o 


posvećenju Salomonova Hrama. 


Kad su Šabatske propovijedi završile, Isus ode do jednog gostinjca van grada. Tamo 
nađe Natanela mladoženju, svoje rođake - sinove Kleofe i sestre njegove Majke, i par 
drugih učenika koji su došli amo radi Šabata. Sad je tamo bilo 17 učenika. Tamo 
bijahu i ljudi s Lazarova imanja blizu grada Gineje, gdje se Isus nedavno zaustavio, 


kad je onomad išao u Atarot, gdje je također slavio Šabat. 


Dotan je bio prekrasan, dobro građen stari grad, vrlo pogodna položaja. U pozadini 
grada, premda na izvjesnoj udaljenosti, uzdizaše se planinski lanac, a ispred grada se 
pružala prekrasna ravnica Ešdrelon. Ovdje planine ne bijahu tako guduraste i gole. 
Vrhunci su se izdizali jedan iznad drugoga, a ceste su bile u daleko boljem stanju. 
Kuće bijahu građene u starinskom stilu, kao one u Davidova vremena. Mnoge su 
kuće na uglovima imale male tornjeve ili kupole, gdje se čovjek mogao odmarati 
gledajući okolicu. S jedne takve kupole je i David ugledao Bet Šebu. Na krovovima je 


bilo i perivoja ruža, čak i stabala. 


Isus je ušao u dvorišta mnogih kuća, gdje su ga očekivali bolesnici, koje je i 
ozdravljao. Domaćini bi stajali na vratima, moleći Isusa da uđe, na što bi Isus ušao 
praćen dvojicom učenika. Na mnogim drugim mjestima je narod molio učenike da 
plediraju kod Isusa, da ih primi ili posjeti, što su učenici i prenosili Isusu. 

Isus je također išao i do mjesta gdje su bili gubavci, izolirani od ostalih stanovnika, a 
tamo je mnoge ozdravio. U gradu je inače bilo mnogo gubavaca. Mora da je to bilo 
zbog velike komunikacije s okolnim narodima, koji su amo dolazili trgovati, jer osim 
posla s drvetom, stanovnici Dotana su trgovali i drugim granama industrije. Uvozili su 


tepihe, svilu i sličnu robu, koju bi prepakirali i ponovo izvozili. 


Vidjela sam takvu robu i u kući bolesnika kojeg je Isus posjetio na nagovor Natanela. 
Natanel je inače boravio u toj kući. Bijaše to vrlo lijepa kuća okružena dvorištima i 
otvorenim kolonadama, a nalazila se nedaleko sinagoge. Domaćin je bio bogataš od 
oko pedesetak godina, a zvao se Isakar. Isakar je bolovao od vodene bolesti. 
Usprkos svom bijednom stanju, Isakar se nekoliko dana prije Isusova dolaska, 
zaručio s jednom mladom ženom koja se zvala Salome, a imala je 25 godina. Ova je 
veza bila po Zakonu, slična vezi Rute i Boaza, a davala je pravo Salomi da naslijedi 
Isakarovo imanje. Zli jezici grada, posebno Farizeji, ne odobravaše ovaj brak, pa je 
tako odmah postao predmetom glavnih gradskih ogovaranja. Ali Isakar i Salome 
staviše svoje povjerenje u Isusa, jer su mu kod prošle posjete ovim krajevima, iznijeli 


svoje naume i probleme. 


Ova je obitelj dugo poznavala Isusa, čak još odonda dok su živjeli Salomini roditelji, 
jer su Marija i Josip, kad su išli iz Nazareta posjetiti Elizabetu, navratili i odsjeli kod 
njih. Ovo se dogodilo kratko prije Pashalnih svečanosti. Josip je sa Zaharijom išao iz 
Hebrona u Jeruzalem na blagdan, a nakon toga su se vratili u Hebron, a onda je 
Josip otišao doma u Betlehem, ostavivši Mariju u Hebronu s Elizabetom. Tako je tada 
Isus, još dok je bio u Majčinoj utrobi, primio gostoprimstvo ove kuće. A sad je on, 
nakon 31 godine, došao ovoj kući kao Spasitelj čovječanstva, da osobno ozdravi 
njihova bolesna sina, kao dug zahvalnosti prema njegovim roditeljima, radi iskazane 


dobrodošlice Isusovim roditeljima. 


Salome je bila dijete ove kuće. Bila je udovica Isakarova brata, a sam je Isakar bio 
udovac njene sestre. Kuća i cijelo imanje bijaše okrenuto k Salome, jer ni ona ni 
Isakar nisu imali potomstva iz prethodnog braka. Bili su bez djece. Bijahu jedini 
preostali potomci jedne dostojanstvene loze. Zaručili su se pouzdajući se u Isusovu 
ozdravljujuću moć. 

Salome je bila u srodstvu s Josipovom obitelji. Po porijeklu je bila iz Betlehema, a 
Josipov otac je njenog djeda uobičajeno zvao bratom, premda mu nije bio pravi brat. 
Jedan je njihov zajednički predak bio potomak Davidove obitelji, a mislim da je bio i 
kralj. Zvao se nekako kao Ela. Iz respekta prema ovom pretku, Marija i Josip bijahu 


onda dočekani s dobrodošlicom. Isakar je bio iz Levijeva plemena. 


Kad je Isus ušao u kuću, dočeka ga Salome, njene sluškinje i druge sluge 
domaćinstva. Salome se baci pred Isusove noge, moleći ga da izliječi njena muža. 
Isus ode s njom do bolesnikove sobe. Bolesnik je ležao pokriven na ležaju, jer je 
bolovao od vodene bolesti, a jedna strana mu bijaše potpuno oduzeta. Isus ga 
pozdravi i ljubazno mu progovori par riječi. Bolesnik je bio vrlo dirnut i zahvalno 
odvrati na pozdrav, premda nije mogao ustati. Tad je Isus molio, dodirnu patnika, pa 
mu pruži ruku. Bolesnik se odmah ustade, napusti krevet, na sebe baci neku haljinu, 
pa se on i žena zajedno baciše nice pred Isusa. Isus im se obrati s par utješnih riječi, 
blagoslovi ih i obeća im da će imati potomstvo. Tad ih izvede iz sobe pred njihove 
okupljene sluge, na što se svi ispuniše radošću. Čudesno ozdravljenje je držano u 


tajnosti cijeloga toga dana. 


Isakar je pozvao Isusa i sve njegove učenike da te noći ostanu u njegovoj kući, i da 
nakon Božje službe u sinagogi, dođu svi na večeru. Isus je prihvatio poziv, pa ode u 


sinagogu propovijedati. 


Pri kraju Isusove propovijedi, Farizeji i Saduceji počeše rovariti protiv Isusa. Isus je 
objašnjavao Abrahamov brak s Keturom, pa onda progovori i o samom braku. Farizeji 
započeše diskusiju o braku Isakara i Salome. Rekoše da je suludo, da tako bolestan i 
star čovjek, ženi mladu ženu. Isus im odgovori da se par oženio iz poslušnosti prema 
Zakonu, pa ih upita, kako to da ih osuđuju baš oni, koji inače tako striktno poštuju 
Zakon. Oni odgovore pitanjem, kako može smatrati takvu vezu, kao da je Zakon 
propisuje, budući se tako bolestan starac ne može nadati blagoslovu braka, pa je 


očito da je takvo nešto sablazan. 


Isus odgovori: 'Njegova vjera je očuvala plod njegova braka. Hoćete li vi postavljati 
granice Božjoj moći? Zar se bolesnik ne može oženiti iz poslušnosti prema Zakonu? 
Vjerujući u Boga, pouzdajući se u Njegovu pomoć, učinio je sve dobro. Ali ovo nije 
razlog vaše indignacije. Nadate se da će ova obitelj izumrijeti bez nasljednika, pa 


ćete tako moći podijeliti njihovo imanje.' 


Tad Isus navede primjere mnogih pobožnih ljudi, čija je vjera nagrađena 
potomstvom. Isus još reče mnoge stvari o braku. Farizeji su bili bijesni, ali nisu rekli 


ni riječi. 


Kad je Šabat završio, Isus praćen učenicima napusti sinagogu, ode do Isakarova 
doma, gdje je priređena velika gozba. Za stolom je sjedio Isus, bliski učenici i Isakar, 
dok je Salome došla, odala počast Isusu i otišla. Drugi su učenici jeli u pokrajnjoj 
sobi. Prije nego je sjeo za stol, Isus je ozdravio nekoliko osoba. Pri tome je bio 
sumrak, pa se ozdravljanje događalo pod svjetlom baklji ispred sinagoge, blizu 


Isakarova doma, gdje su se bolesnici okupili. 


Među učenicima sam vidjela Judu Iškariota, Bartolomeja i Tomu, kao i njegova brata 
i polubrata. Toma je imao dva polubrata. Toma je radi Šabata došao tamo iz Afeke, 
koja je bila udaljena sedam sati hoda. Odsjeli su kod Isakara, kojega je Toma dobro 
poznavao jer se bavio istom trgovinom. Premda su ga učenici već poznavali, još 
nikad nije razgovarao s Isusom, jer je bio vrlo podozriv. 

Tamo su također radi Šabata, došli Jakov mlađi iz Kafarnauma, Natanel sin udove 
Ane, najstarije Kleofine kćeri, koja je sad živjela s Martom. Natanel je bio njen 
najmlađi sin, zaposlen u Zebedejevoj ribarnici. Imao je oko dvadeset godina. Bio je 
nježan i umiljat, nešto slično kao Ivan. Bio je odgojen u kući svoga djeda, pa su ga 
zvali nadimkom 'Mali Kleofa', kako bi ga razlikovali od drugih Natanela. To sam 


saznala na ovaj Šabat, jer sam čula kad je Isus rekao: 'Zovite mi Malog Kleofu!' 


Hrana se sastojala od peradi, ribe, meda i kruha. U ovom gradu je bilo mnoštvo 
golubova, grlica i nekih šarenih ptica koje su trčkarale oko kuća kao kokoši, a često bi 
i odletjele do ravnice Jizrael. Tijekom obroka, Isakar progovori o Mariji. Sjetio se 
činjenice da je ona bila u ovoj kući kad je bila mlada, pa reče da su roditelji njegove 
žene često o tome pričali, govoreći kako je bila mlada, lijepa i pobožna. Isakar izrazi 
nadu da će Bog, koji ga je izliječio po Josipovu sinu (nije pretpostavljao da je Isus 


Spasitelj) dati da ima potomstvo. 


U kući su bili ugošćeni svi učenici. Oko kuće su bili veliki otvoreni trjemovi, a tamo su 
pripremili postelje za njih, a između kreveta bijahu pokretni zasloni. Što se tiče 
stanovnika Dotana, neki su bili dobri, a neki zli. Zbog antiknog stila građenja svojih 
kuća, Dotan su uspoređivali s drugim gradovima u okolici, nešto slično kao što 


uspoređuju naš KćIn s drugim njemačkim gradovima. 


Sutradan ujutro kad je Isus s učenicima otišao prošetati, priđe mu Toma i zamoli da 
ga primi među svoje učenike. Toma je obećao da će ga slijediti i ispunjavati sve 
njegove zapovijedi, jer, kako reče, po njegovim propovijedima i čudesima, kojima je 
svjedočio, uvjerio se u istinitost onoga što su Ivan i drugi učenici govorili njegovim 
poznanicima o Isusu. Toma je molio Isusa da mu dopusti sudjelovati u dijelu Njegova 


Kraljevstva. 


Isus mu odgovori da mu nije nepoznat, da ga već otprije pozna, i da je znao da će 
mu doći. Ali Toma to nije mogao povjerovati. On reče da nikada dosada nije ni 
pomislio pristupiti mu, jer ne vjeruje u priče i bajke, nego je upravo sad odlučio o 


tome, jer se uvjerio u Njegovu istinu po Njegovim čudesima. 


Isus odgovori: 'Govoriš kao Natanel. Smatraš se mudrim, pa ipak pričaš ludo. Zar 
vrtlar ne pozna biljke svoga vrta? Vinogradar svoje loze? Zar će prepustiti svoj 


vinograd, nepoznatim slugama?' Tad mu opisa priču o uzgajanju smokava na trnju. 


Ovdje k Isusu bijahu poslana dvojica Ivanovih učenika, razgovarala su s njim, pa se 
vratiše u Maheruš. Oni bijahu prisutni kod propovijedi na gori kraj Meroza, gdje su 
svjedočili izvedenim čudesima. Pripadali su učenicima koji su slijedili svoga učitelja do 
mjesta zatočenja, a van zatvora su primali njegove zapovijedi. Bili su mu žarko 
privrženi. Budući nisu nikada svjedočili Isusovim djelima, Ivan ih je poslao k Isusu, 
da se uvjere u istinitost onoga što im je on sam rekao o Njemu. Uputio ih je da 
zamole Isusa u njegovo ime, neka otvoreno i jasno kaže tko je ON, te da utemelji 
svoje Kraljevstvo na zemlji. Ovi učenici rekoše da su sad uvjereni u sve ono što je 
Ivan govorio o Njemu, pa ga upitaše hoće li brzo doći i osloboditi Ivana iz zatvora. 


Rekoše da se Ivan nada kako će ga Isus osloboditi. Rekoše da i oni sami čeznu da 


Isus utemelji svoje kraljevstvo i oslobodi njihova učitelja. Mislili su da bi daleko 


profitabilnije bilo to čudo oslobađanja, nego čudo ozdravljanja bolesnika. 


Isus odgovori da on zna kako Ivan čezne i nada se brzom oslobođenju, i da bi 
stvarno trebao biti oslobođen, ali i da bi On trebao otići do Maheruša i osloboditi 
Ivana, koji je pripremao Njegove puteve, o tome Ivan čak nije nikada ni sanjao. Isus 
završi, naredivši im da odu i ispričaju Ivanu sve što su vidjeli, i da mu kažu, da će On 


ispuniti Svoju misiju. 


Ne znam je li Ivan Krstitelj bio svjestan da će Isus biti razapet i da Njegovo 
Kraljevstvo nije zemaljsko. Čini mi se da je i on mislio, kako će Isus nakon 


propovijedanja i obraćenja naroda, ustanoviti svoje sveto Kraljevstvo na zemlji. 


Oko podne Isus se s učenicima vrati do grada u Isakarov dom, gdje ga je već čekalo 
okupljeno mnoštvo. Gazdarica i ukućani bijahu zauzeti pripremanjem ručka. Iza kuće 
bijaše lijepo mjesto sa zdencem u središtu, okruženo ljetnikovcima. Izvor je držan 
svetim, jer ga je blagoslovio Elizej. Tamo je bio i lijep stolac, namijenjen za 
propovjednika, a oko njega zatvoreni prostor zasjenjen stablima, gdje se mogao 
okupiti velik broj slušatelja. Nekoliko puta na godinu, posebno za Duhove, ovdje su 
održavane pouke. Inače je u okolici grada postojalo mnoštvo mjesta za odmor, Ss 
dugim kamenim stolovima ili uskim terasama, gdje su se karavane, koje su išle u 


Jeruzalem radi Pashe, odmarale. 


Isakarova kuća bijaše blizu jednoga takvoga odmorišta. Isakar je uredio odmorište i 
upravljao njime, jer je tu obavljao i izvjesne poslove. Karavane bi se rasteretile i 
prepakirale svoju robu za Isakara, pa bi nastavile dalje prema drugim gradovima. 
Vrlo često su trgovci i njihove sluge primile gostoprimstvo Isakarova doma, premda 
ona ne bijaše javni gostinjac. Isakarov posao bijaše sličan poslu oca mladenke iz 
Kane u Galileji. 

Ovaj je lijepi zdenac imao i jednu neobičnost. Bio je tako dubok, da se voda morala 


pumpati s velikim naporom. Kad bi je ispumpali, ulijevali bi je u okolne bazenčiće. 


Na poziv Isakara i Isusa, oko izvora se okupilo veliko mnoštvo. Isus je s katedre 
održao propovijed o ispunjenju Obećanja, o približavanju Kraljevstva, o pokori i 
obraćenju, te o putu da se zadobiju Božja milost i čudesa. Isus je aludirao na Elizeja 
koji je prije poučavao na ovom istom mjestu. Sirijci koji su poslani da ga uhite bijahu 
oslijepljeni. Tad ih je Elizej odveo do Samarije, u ruke njihovih neprijatelja, ali daleko 
od toga da bi ih ubio, nego im je pružio gostoprimstvo, povratio vid, te ih otposlao 
njihovu kralju. Isus je ovo pripisao Sinu Čovječjemu, i progonstvima koje je On 
podnio od Farizeja. Govorio je i o dugotrajnoj molitvi i dobrim djelima, opisavši im 
parabolu o Farizeju i cariniku. Reče narodu, neka se kod čišćenja i posta namažu i 
namirišu, a ne da paradiraju svoju žalost pred narodom. 

Stanovnici ovoga mjesta bijahu jako ugnjetavani od Farizeja i Saduceja, pa su bili 


jako ohrabreni ovim Isusovim učenjem. 


Nasuprot tome, Farizeji i Saduceji bijahu bijesni kad su vidjeli radost naroda, i kad su 
čuli Isusove riječi. Postali su još bješnji kad su vidjeli Isakara potpuno zdrava, kako 
prolazi kroz narod, veselo pomažući učenicima i svojim slugama, raspodijeliti hranu. 
Ovo ih je toliko razgnjevilo da su odmah napali Isusa. Činilo se da će ga strpati u 
zatvor. Ponovo počeše rovariti što liječi na Šabat. Isus im naloži da ga mirno 


saslušaju. 


Postavio ih je u krug oko sebe, upotrijebivši svoje uobičajene argumente, reče 
glavnom među njima: 'Kad bi ti na Šabat slučajno pao u ovaj zdenac, zar ne bi želio 
odmah biti izvučen?' Tad Isus nastavi govoriti sve dok oni zbunjeni ponovo ne 
posjedaše na klupe. Nakon ovoga, Isus s nekoliko svojih učenika napusti grad, te ode 


u dolinu koja se protezala od juga do sjeverozapada Dotana. 


Isakar je podijelio veliku milostinju u Dotanu, a u gostinjac gdje bijaše mala 
zajednica, na magarcima posla razne potrepštine. Učeničke potrepštine i stvari koje 
bijahu dotrajale, Isakar zamijeni novima. Svakom je učeniku dao kalež, sličan onima 
koji su se koristili u Kani. Dao im je i plitki vrč, ili lavor, koji je bio napravljen od 


nekoga bijelog materijala. Vrč je imao prsten za kojeg bi ga prihvatili kod uporabe. 


Vrč je sadržavao osvježavajuće piće, spravljeno od matičnjaka. Svakom je učeniku 


dao i izvjesnu sumu novca, za milostinju i druge potrebe. 


Mnogi učenici, kao i Juda Iškariotski, vratiše se svojim domovima. Isus je sa sobom 
zadržao samo devetoricu učenika, a među njima Tomu, Jakova mlađeg, Judu 


Barsabu, Šimuna Tadeja, Malog Kleofu (Natanela), Manahejma i Saturnina. 


Nakon Isusova odlaska, Farizeji nastaviše svoj prezir i uvrede. Rekoše narodu: 'Lako 
se može vidjeti što je on. Dopustio je da raskošno bude ugošćen od Isakara. Njegovi 
su učenici lijene skitnice, koje on podupire i hrani na račun drugih. Da čini pravicu, 
ostao bi doma i brinuo se o svojoj sirotoj Majci. Njegov je otac bio siromašni 
drvodjelja. Ali to divno zvanje mu se ne sviđaše, pa je tako krenuo lutati i na taj 


način uzbunjivati čitavu zemlju.' 


Dok je Isakar dijelio milostinju, stalno je ponavljao: 'Slobodno se poslužite! Slobodno 
uzmite! Nije to moje. To pripada Ocu Nebeskomu. Zahvalite Njemu, jer to mi je samo 


posudio!" 
8. Isus ide iz Dotaina do Endora. Ozdravljenje poganskog dječaka 


Nakon pješačenja od oko pet sati, na putu ih uhvati noć. Isus i učenici stigoše do 
usamljene gostionice, gdje se je nudio samo konak. U blizini bijaše zdenac koji je 
iskopao patrijarh Jakov. Učenici skupiše drva i zapališe vatru. Na putu amo, Isus je 
imao dugi razgovor s učenicima, prvenstveno radi poučavanja Tome, Šimuna, 
Manahejma, Malog Kleofe i drugih novopridošlih učenika. Govorio im je o slijeđenju 
Njega, o dubokoj nevrijednosti zemaljskih dobara, o njihovu napuštanju svoje 
rodbine, i to bez žaljenja i bez osvrtanja. Obećao im je da će im sve ono što napuste 
biti vraćeno u Njegovu Kraljevstvu i to tisućstruko. Ali, oni sada trebaju ozbiljno i 


trezveno odlučiti, hoće li razvrgnuti svoje zemaljske veze ili ne. 


Juda Iškariot nije bio zadovoljan nekim novim učenicima, a posebice s Tomom. Nije 


oklijevao jasno reći Isusu, da ne voli ni Judu Šimuna, jer je bio previše spreman reći 


da i ne. Upita Isusa, zašto dopušta da takvi ljudi budu njegovi učenici, budući ga je u 
tome teško zadovoljiti. Isus mu odgovori da je već od vječnosti Bog odredio, da Juda 
Šimun i ostali budu njegovi učenici. 


Kad su se učenici povukli na odmor, Isus ode sam u planinu moliti. 


Sutra ujutro neki stanovnici Sunema dođoše Isusu iskreno ga zamoliti da pođe s 
njima, jer da imaju neku ozbiljno bolesnu djecu, koju bi htjeli da Isus ozdravi. Sunem 
je bio par sati istočno od mjesta gdje se Isus zaustavio. Jadni ljudi su već dugo 
čeznuli da ih Isus posjeti, ali Isus odgovori da ne može poći, budući ga drugi već 
očekuju, ali reče im da će im poslati svoje učenike. Oni rekoše da su neki već bili kod 
njih, ali djeca nisu ozdravila. Inzistirali su da Isus osobno dođe. Isus ih ohrabri da 


budu strpljivi i oni otiđoše. 


Sad Isus s učenicima ode do Endora. Na putu od Dotana do Endora bijahu dva 
Jakovljeva zdenca, koja su napajala njegovu stoku, i za koje se često morao boriti s 


Amorićanima. 


Nedaleko Endora, na ravnici Jizrael, Lazar je imao neko polje. Joakim i Ana su imali 
neko drugo, dva sata sjeveroistočno od Endora, a do tog polja su njih dvoje pratili 
Mariju na njenom putu u Betlehem. S ovoga je polja došla ona mala magarica, koju 
su darovali Josipu, a koja ih je vodila i pokazivala im put. 

Joakim je imao još jedno polje na drugoj strani Jordana, nedaleko Gasera, na rubu 
pustinje i efrajimske šume. Tamo se je povukao na molitvu, kad se onomad vraćao iz 
Hrama, i tamo je također primio zapovijed da ide u Jeruzalem, gdje je sreo Anu pod 


Zlatnim vratima. 


Isus se zaustavi kod niza kuća van Endora i tamo poučavaše. Na iskren zahtjev 
naroda, uđe u neke kuće i ozdravi bolesnike. Nekoliko je bolesnika donijeto iz 
Endora. Među njima bijahu i neki pogani, ali oni se nisu usudili približiti, pa ostadoše 
malo podalje. Međutim, jedan poganin, stanovnik Endora, priđe Isusu. Sa sobom je 
doveo sedmogodišnjeg dječaka, kojeg je opsjeo zli duh gluhoće, i tako je jako mlatio 


s njim, da ga nekoliko ljudi nije moglo obuzdati. Kad je čovjek prišao Isusu, dječak 


postade vrlo uznemiren, otrgne se ocu i otpuza u neku rupu u obližnjem brdu. Otac 
se baci pred Isusove noge, izloži mu svoj jad. Isus ode do rupe i zapovijedi dječaku 
da iziđe pred svog Gospodara. Na ove riječi, dječak krotko iziđe i pade na koljena 
pred Isusa. Isus položi ruke na njega i zapovijedi sotoni da iziđe. Dječak pade na tren 
u nesvijest, a tamni dim iziđe iz njega. Tad ustade i potrča svom ocu stalno mu 
pričajući. Otac ga zagrli, pa obojica dođoše do Isusa i nice mu se poklone, 
zahvaljujući mu. Isus se obrati ocu s par riječi prijekora, pa mu naredi da se ide 


krstiti u Enon. 


Isus nije ulazio u Endor. Predgrađe u kojem je bio, imaše ljepše građevine od samog 
grada. Nešto je postojalo o Endoru, što je nagoviještalo smrt. Dio grada bijaše 
potpuno napušten, zidine srušene, a ulice zarasle u travu. Mnogi su žitelji bili pogani, 
pod tlakom Židova. Morali su fizički raditi sve vrste javnih radova. Nekoliko bogatih 
Židova iz grada, plaho je virilo iz svojih veža, pa bi brzo šmugnuli, kao da su se bojali 


da im netko ne ukrade novac, kojeg su krili iza zidova svojih kuća. 


Odavde Isus ode dva sata sjeveroistočno, sjeverno od gore Gilboa, u dolinu koja se 
protezala od ravnice Ešdrelon do rijeke Jordan. U toj je dolini bilo jedno brdo, kao 
neki otok, grad Abez, mjesto okruženo vrtovima i jarugama. Mali je potočić tekao 
kraj grada, a na istoku doline bijaše jedan zdenac koji se zvao Šaulov zdenac, jer je 


nekoć tamo Šaul bio ranjen. 


Isus nije ulazio u grad, nego je otišao do niza kuća koje su ležale na sjevernoj padini 
gore Gilboe, između vrtova i polja punih žita. Isus tu uđe u jedan gostinjac, koji je 
bio pretrpan starcima i ženama, njegovim vlastitim rođacima. Oni mu opraše noge i 
iskazaše mu sve znakove pažnje i časti. Bilo ih je petnaest, devet muškaraca i šest 


žena, a prije su ga obavijestili da se ovdje nađu. 


Nekolicinu njih su pratila djeca i sluge. Bijahu to ljudi u godinama, rođaci Ane, 
Joakima i Josipa. Jedan je bio Josipov polubrat, a stanovao je u dolini Zabulon. Drugi 
je pak bio otac mladenke iz Kane. Među njima je bio i Anin rođak, kojem je Isus 


vratio vid, kad je zadnji put bio u Nazaretu. Svi su oni došli amo, pješice ili na 


magarcima, kako bi razgovarali s Isusom. Njihov je naum bio nagovoriti Isusa da se 
negdje skrasi, i da prestane lutati po zemlji. Htjeli su da Isus izabere neko mjesto, 
gdje bi u miru mogao poučavati i gdje ne bi bilo Farizeja. Izložiše mu velike opasnosti 
kojima se izlaže, budući su Farizeji i druge sekte ogorčeni na njega. Rekoše: 'Dobro 
smo svjesni svih čudesa i milosti koje dolaze od tebe. Ali, molimo te da se negdje 
skrasiš, gdje bi mirno mogao poučavati, a ne da se mi stalno brinemo zbog tebe.' 


Čak su mu počeli iznositi prijedloge o prikladnim mjestima. 


Ovi pobožni, jednostavni ljudi, predložiše ovo Isusu iz velike ljubavi prema njemu. Zla 
naklapanja izrečena protiv njihova Isusa ogorčavala su im srce. Isus im odgovori 
vatreno, žestokim riječima, potpuno drugačije od inače svoga načina izražavanja, kad 
bi se obraćao narodu ili učenicima. Govorio je otvoreno, objašnjavajući im Obećanje, 
pokazavši im da se ono na Njemu ispunja, te treba da ispuni volju Svoga Oca 


Nebeskoga. 


Osim toga im reče, da nije došao odmarati se, da nije došao niti zbog koga, pa ni 
zbog svojih rođaka, nego je došao zbog cijeloga čovječanstva. Nikakvih privilegija 
nemaju ni njegova braća ni rođaci, Ljubav se ne odmara. Tko god sanja o tome da 
ublaži bijedu, mora otići bijednicima. On nema za cilj zadobiti ugode ovoga života, jer 


njegovo Kraljevstvo nije od ovoga svijeta. 


Isus je zadao puno briga ovim dobrim starcima, koji su ga slušali sve zapanjenije i 
zapanjenije. Njihovo poštovanje i ljubav prema Isusu, rasli su iz minute u minutu. 
Isus ih odvede zasebno u šetnju, prema sjenovitom dijelu brda, gdje ih je tješio i 
poučavao, svakog prema njegovim sklonostima i potrebama, a nakon toga im opet 
svima progovori. I tako se svrši dan, pa svi otiđoše na malu večeru, od kruha, meda i 


sušena voća, kojeg su donijeli sa sobom. 


Tu su večer učenici doveli Isusu jednog mladića, koji bijaše iz okolice Endora, a bio je 
sin školskog učitelja. Bio je školarac koji se pripremao preuzeti sličnu poziciju koju je 
imao njegov otac. On je molio Isusa da ga primi među svoje učenike. Reče, da su mu 


rekli, da Isus možda treba takvoga kao on, da mu može dati nekakvu službu. Isus 


mu odgovori da ga ne treba, da je znanje koje je On došao dati svijetu, drugačije od 
onoga kojega je on pokupio na zemlji. Osim toga mu još reče, da je previše privržen 


zemaljskim dobrima, pa ga tako otposla. 


Sutradan oko podne, Isusovi rođaci krenuše prema gori Tabor, gdje se razdvojiše i 
svatko pođe svojoj kući. Isus ih je potpuno utješio i prosvijetlio, udahnuvši novi život 
u njih. Premda ga nisu skroz razumjeli, ipak su osjećali veliki mir koji im je pao na 
srca, pa su tako otputovali kućama sa čvrstim uvjerenjem, da im je govorio Božanske 


riječi, i da On bolje zna od njih, što da radi i kojim smjerom treba ići. 


Nakon što su im pomogli spakirati stvari i natovariti magarce, Isus i učenici ih 
otpratiše dio puta. Neki su jahali na magarcima, a neki su išli pješice, oslanjajući se 


na svoje duge štapove, a svi su bili odjeveni u opasane putne haljine. 


9, Isus u Abezu i Daberetu na gori Tabor 


Isus i učenici sad prođoše kroz dolinu, oko sat i četvrt istočno, i dođoše do prekrasna 
zdenca. Kraj njega je stajalo nekoliko žena koje su došle iz obližnjeg grada Abeza po 
vodu. Kad ugledaše da Isus dolazi, neke od njih brzo požuriše do obližnjih kuća, pa 
se ubrzo vratiše praćene muškarcima i drugim ženama. Sa sobom su nosili lavore i 


ručnike, kruh i neko malo voće u košaricama. 


Isusu opraše noge, te njemu i učenicima ponudiše okrjepu. Tad im priđoše i mnogi 
drugi ljudi, pa Isus održa propovijed. Nakon toga ga povedoše do grada, a kraj 
gradskih vrata ga očekivaše djeca, djevojčice i dječaci, u rukama im vijenci, cvijeće i 
drugo zelenje. Veselo ga okružiše, prateći ga u korak, a svakim korakom broj im se 
povećavaše. Učenici su misli da je gungula prevelika, pa htjedoše djecu otjerati. Ali 
Isus povika: 'Nemojte, pustite malene naprijed!' Na ove se riječi djeca još jače 
stisnuše oko Isusa. Isus ih grljaše, privijajući ih na grudi, blagoslivljajući ih. Majke i 


očevi sve to promatraše sa svojih prozora i iz svojih veža. 


Napokon, stigoše do sinagoge gdje je Isus propovijedao okupljenom narodu. Tu je 
večer ozdravio neke bogalje u njihovim domovima. Obrok je poslužen pod sjenicom 
koja je ostala još od Blagdana sjenica, a veliki broj ljudi iz grada je sudjelovao u 


gozbi. 


Toma je otišao iz Endora u Afeku. Ovdje u Abezu bijaše nekoliko žena koje su patile 
od krvarenja. One su se pomiješale s narodom, došle s leđa Isusu, poljubile skut 
njegove haljine, i tako postale izliječene. U većim gradovima bi ovakve bolesnice 


ostajale po strani, dok u manjim mjestima nisu bile tako degradirane. 


Glasnik iz Kane dođe do Isusa u Abez. Glavar Kane moljaše Isusa da dođe do 
njegova sina, koji je bio ozbiljno bolestan. Isus umiri glasnika i reče mu da još malo 
pričeka. Tad dođoše još dva glasnika iz Kafarnauma. Poslalo ih je poganin, koji je već 
prije molio Isusa da dođe i izliječi njegova bolesnog slugu. Iskreno su molili Isusa da 
se odmah vrati s njima do Kafarnauma, jer je sluga na rubu života. Isus im odgovori 
da će dođi baš kad treba, a sluga dotle neće umrijeti. Kad su ovo glasnici čuli, 
ostadoše i oni na propovijedi. 


Žitelji Abeza bijahu uglavnom Jabeški Gileađani. Tu su se naselili u vrijeme Velikog 
svećenika Helija, jer su se u njihovoj zemlji Gileadu odvijale borbe. Suci koji su u to 
vrijeme vladali, posredovali su u tom ratu, pa su odlučili preseliti neke Gileađane u 
Abez. Blizu abeškog bunara bijaše ranjen i Šaul, a na jednoj visoravni, malo južnije 
odatle, izgubio je i život. Zbog toga se zdenac i zvao Šaulov zdenac. Žitelji Abeza 
pripadali su srednjoj klasi društva. Izrađivali su košare i pletivo od trstike koja je rasla 
u obližnjim močvarama, a močvare su nastale od potoka koji su se spuštali s planina. 


Bavili su se malo i poljoprivredom i stočarstvom. 


Iz Endora su Izraelci bili potisnuti od Filistejaca, sve do blizu Jizraela, a onda su 
Filistejci marširali iz Sunema da ih napadnu. Bitka je već započela kada je Šaul s 
dvojicom pratilaca, sva trojica u odjeći proroka, otišao po mraku do šatora 'proročice' 
Endora, koja je boravila u nekim starim ruinama van grada. Bila je siromašna, 


prezrena, ali nekako mladolika. Muž joj je lutao zemljom, a na leđima je nosio 


lutkarsko-kazalište, izvodeći tako vradžbine i magiju vojnicima po garnizonima, kao i 
drugim poganima. Kad je Šaul riješio da konzultira vješticu, ona se prestraši do 
očaja. Vještica je isprva bila nevoljka udovoljiti njegovoj želji. Bojala se kralja Šaula, 
jer je prije baš on striktno zabranio čarobnjaštvo i vještičarenje. Šaul joj nije otkrio 


tko je, ali je uvjeri iskrenom zakletvom da joj neće biti nauđeno. 


Tad ga ona izvede iz sobe gdje su bili, a zgrada nije imala ništa značajno, osim 
tamnog podruma. Šaul je zahtijevao da vještica prizove duh proroka Samuela. 
Vještica je ocrtala krug oko Šaula i njegovih kompanjona. Istovremeno je šarenom 
vunom isprela razne likove, koje je postavila ispred i iza Šaula. Postavila je na zemlju, 
malo podalje od Šaula, lavor vode, a u rukama je držala kao neke metalne štitove 
uglancane kao zrcala. Njih je postavila iznad vode, jedan prema drugome, mrmljajući 
neke riječi, a neke bi izgovorila glasno. Prethodno je rekla Šaulu u koje likove od 
vune treba zuriti. Svojom đavolskom vještinom, mogla je pred očima svojih mušterija 
podići scene čitavih bitaka. Takvu je sad iluziju pripremala za Šaula, kad iznenada 
ugleda kraj sebe neku prikazu. Van sebe od iznenađenja i straha, vrisnu, a ogledalo 


joj pade u lavor. 


'Prevario si me! Ti si Šaul!' Šaul je uvjeri da se ne boji, nego neka mu kaže što vidi. 
Ona mu reče: 'Vidim sveca kako izranja iz zemlje.' Šaul nije vidio ništa, pa opet upita: 
'Kako izgleda?' Tresući se od straha, žena odgovori: 'Starac u svećeničkoj odjeći.' Kad 


to reče, protrča kraj Šaula i pobježe iz spilje. 


Kad Šaul ugleda Samuela, pade nice na lice. Samuel reče: 'Zašto mi remetiš mir? 
Uskoro će na te pasti kazna Božja. Sutra ćeš biti sa mnom, među mrtvima. Filistejci 
će pokoriti Izrael, a kralj će biti David.' Na ove riječi Šaula svlada žalost i strah, leže 
na zemlju kao mrtav. Njegovi kompanjoni ga podigoše i osloniše o zid. Pokušali su ga 
osoviti na noge. Žena je donijela kruha i mesa, ali je Šaul odbijao jesti. Vještica ga 
savjetova da ne sudjeluje u bitci, nego da se povuče u Abez, gdje su žitelji Gileađani, 


a oni će ga dobro primiti. 


Sutra ujutro u zoru, Šaul ode tamo. Izraelci su logorovali iza gore Gelboe. Šaula su 
napali Filistejci, ne cijela vojska, nego samo izvidnica. Kad je napadnut Šaul je bio u 
ratnim kolima, a iza njega je stajao časnik. Filistejci pojuriše za njima, odapinjući na 
njih strijele i koplja, premda nisu znali da je to sam Šaul. Šaul je bio ozbiljno ranjen, 
a njegovi kompanjoni odvezoše kola do ravnice, južno od doline i puta, gdje je jučer 
Isus bio sa svojom rodbinom. Kad je Šaul vidio da je smrtno ranjen, zatraži od svoga 
časnika da ga odmah ubije, ali ovaj odbije. Tad se Šaul uspravi s mukom uz svoja 
kola, postaviti svoj mač uz prednju prečku kola i pokuša se baciti na vlastiti mač, ali 
nije uspio. Kad je časnik vidio njegovu odlučnost, otvori njihajuću prečku kola, 
omogućujući tako Šaulu da izvrši svoj naum. Istovremeno se i časnik baci na svoj 
mač. Jedan Amalećanin koji je tuda prolazio opazi da je to Šaul, uze njegovu 
kraljevsku ratnu odjeću i odnese je Davidu. 

Nakon bitke, Šaulovo su tijelo položili kraj njegovih sinova, koji su pali u bitci na 
istoku. Oni su ubijeni prije Šaula. Filistejci su imali običaj raskomadati tijela svojih 


žrtava. 


Potok koji je tekao kroz ovu dolinu zvao se Kadumin. To je spomenuto u Deborinom 
spjevu. Prorok Malahija je jednom kratko boravio ovdje. Abez je bio oko tri sata 


udaljen od poganskog grada Skitopolisa. 


Kad su napustili zdenac, Isus i učenici otiđoše malo dalje na istok, pa skrenuše na 
sjever. Prošli su visoravan, koja je završavala dolinom, a onda nakon tri sata stigoše 
do podnožja gore Tabor na istoku. Potok Kišon, koji izviraše na sjevernoj strani gore, 
tu je tekao oko nje i sve do doline Ešdrelon. Tu je bio utemeljen grad Daberet, u 
kutku prvog platoa Tabora. Pogled iz grada sezaše sve do dalekih ravnica Šarona, do 
regije u kojoj je Jordan istjecao iz Genezaretskog jezera. Potok Kišon je tekao cijelim 


ovim krajem. 


Grad Daberet bijaše stvarno lijepo izgrađen. Još se uvijek sjećam jedne kuće. Bila je 
okružena velikim dvorištem i trjemovima, s kojih su dva reda stepenica vodila na 
krov. U podnožju gore Tabor, iza grada se uzdizao plato, a oko njega ovijahu se 


staze serpentine. Trebalo je oko dva sata da se popnete na plato. Svud uokolo 


gradskih zidna stanovahu rimski vojnici. Daberet je bio jedan od gradova u kojem su 
se skupljali porezi. Imao je pet velikih ulica, a svaka je bila puna radnika raznih 
zanimanja. Te ulice ne bijahu neka međugradska cesta, jer je najbliža takva bila 
udaljena oko pola sata, ali opet, sve vrste biznisa bijahu u tim ulicama. Daberet je 
bio Levitski grad, pa je u njemu bilo i vjerskih objekata. Granični stup koji je 
označavao granicu područja Isakarova plemena, bijaše udaljen od grada oko sat 
vremena. Sinagoga je bila na nekom otvorenom prostoru, kao i gore spomenuta 
kuća. Isus je otišao u tu kuću malo poslije, jer je njen vlasnik bio nećak njegova 


zemaljskog oca Josipa. 


Otac ovoga mladića bijaše Josipov brat, a zvao se Elija. Imao je pet sinova, od kojih 
se jedan zvao Jišaj, sad već starac, a on bijaše sad vlasnik te kuće. Žena mu je bila 
još živa. Imali su šestero djece, tri sina i tri kćeri. Dvojica sinova bijahu već 
punoljetni, jedan je imao 21, a drugi 18 godina. Zvali su se Kaleb i Aron. Njihov je 
otac molio Isusa da ih primi među učenike, na što je Isus pristao. Oni će se pridružiti 


učenicima kad Isus bude ponovo prolazio ovim krajem. 


Jišaj je ubirao porez određen za uzdržavanje Levita. Također je nadgledao i 
manufakturu proizvodnje odjeće, u kojoj se vuna koju je on kupovao čistila, prela i 
tkala. U toj se proizvodnji proizvodila fina odjeća, a cijela je ulica bila u Jišajevu 
najmu. Jišaj je također u jednoj dugačkoj zgradi imao strojeve za cijeđenje soka iz 
raznog bilja, koje je raslo po Taboru, a drugo je dolazilo izdaleka. Sok se koristio za 
bojenje tkanina, za pravljenje miomirisa i za pića. 

Strojevi su bili kao šuplje cijevi u koje se bilje umetalo, a onda bi se nekim batom 
prešalo tj. istiskivalo. Cijevima se sok odvodio van zgrade. U tvornici su pripremali i 
ulje od mirte. 

Jišaj i cijela njegova obitelj bijahu vrlo pobožni. On je sa svojom djecom išao 
svakodnevno moliti na Tabor. Dok je bio u Daberetu, Isus je sa svojim učenicima 


boravio u Jišajevoj kući. 


U gradu je bilo i Saduceja i Farizeja. Osnovali su savez, održali vijeće, sve kako bi se 
dogovorili, kako da Isusu pariraju. Tu je večer Isus s učenicima otišao na Tabor, a 


slijedilo ga je mnoštvo naroda. Tamo ih je poučavao na mjesečini, do daleko u noć. 


Na jugoistočnoj stani gore Tabor, bijaše jedna spilja s malo zelenja ispred njena 
ulaza. Tu je prorok Malahija često kratko navraćao. Malo više, bijaše još jedna spilja i 
vrt, gdje su prorok Ilija i njegovi učenici živjeli kad bi se povukli s gore Karmel. Ove 


su spilje smatrane svetima od strane Židova, pa su tamo odlazili na molitvu. 


Sa sjeverne strane gore Tabor, bijaše smješten grad Tabor, po kojem je gora i dobila 
ime, a oko sat zapadno od njega, u smjeru Seforisa, bijaše još jedan utvrđeni grad. 
Kasalot bijaše u dolini, južno od gore, sjeverozapadno od Naima, i na cesti za Afeku. 
Daleko na sjeveru prostiralo se pleme Zebulon. Čula sam mnoga moderna imena 
dana ovim mjestima, a vidjela sam da su Isusovi rođaci stanovali ovdje, naime, 
Elizabetina sestra se zvala kao i služavka Marije Markove, Roda. Imala je dva sina i tri 
kćeri. Jedna od kćeri bijaše jedna od triju onih udovica, prijateljica Marijinih, a njena 
dva sina bijahu među učenicima. Jedan od Rodinih sinova je oženio Maroni, a umro 
je bez potomstva. Maroni se, u poslušnosti Zakonu, ponovo udala, za prvoga iz 
pokojnikove obitelji, a zvao se Elijud, nećak majke Ane. Živjela je u Naimu, a sa 
svojim drugim mužem je imala jednog sina koji se zvao Martial. Sad je bila udovica 
po drugi puta, a ona je baš ona udovica iz Naima, čiji je sin Martial bio uskrsnut od 


Gospodina. 


Isus je propovijedao na otvorenom prostoru ispred sinagoge. Tamo su se okupili 
brojni bolesnici iz cijele okolice, a Farizeji su se na to jako ljutili. U gradu je bila i 
jedna bogata žena koja se zvala Noemi. Bila je nevjerna svome mužu, koji je nakon 
toga umro od žalosti. Već dugo je obećavala da će se udati za njegova agenta koji je 
vodio njene poslove, ali i njemu je bila nevjerna. Noemi je čula Isusove propovijedi u 
Dotainu, pa je već od tada bila jako promijenjena. Sad je bila puna poštovanja i 
kajanja, pa je samo željela zamoliti Isusa za oproštenje i pokoru. Ovdje u Daberot je 
došla slušati Isusove propovijedi. Bila je prisutna i kad je Isus izvodio čudesa 


ozdravljanja. 


Pokušala se na sve načine približiti Isusu, ali on bi se uvijek nekako okrenuo od nje. 
Bila je ugledna, žena vrlo dobro znana u ovom gradu, i pošto njeni prekršaji nisu bili 
poznati javnosti, nije pala u opći prezir. Dok se tako pokušavala približiti Isusu, 
sukobila se s Farizejima, koji su je upitali, kako je nije sram i htjeli su je potjerati 
doma. Međutim, njihove riječi je nisu pokolebale, bila je kao van sebe, u svojoj želji 
da zadobije oproštenje. Napokon se je uspjela probiti među narodom do Isusa. Baci 
se nice pred Isusom, vičući: "Gospodine, ima li milosti, ima li još oproštenja za me? 
Gospodine, ne mogu više živjeti ovako! Teško sam sagriješila protiv svog muža, a sad 
varam i čovjeka koji mi vodi poslove.' I tako se ispovjedila pred svima. Svi je 
međutim nisu čuli, jer je Isus pošao ustranu, a Farizeji su stalno pritiskali prema 


naprijed stvarajući galamu. 


Isus reče Naomi: 'Ustani! Tvoji su grijesi oprošteni!" Ona posluša, istovremeno moleći 
za pokoru, ali je Isus odgodi za neko drugo vrijeme. Tad ona skide sa sebe bogatu 
odjeću, nizove perla, prstenje, narukvice, zlatne ogrlice oko vrata i ruku. Sve to 


predade Farizejima sa zahtjevom da to daju sirotinji, pa se omota svojim velom. 


Isus sad ode u sinagogu, jer je započinjao Šabat. Bijesni Farizeji i Saduceji ga 
slijediše. Tog je dana bilo čitanje o Jakovu i Ezavu (Postanak, 25). Činjenice vezane s 
rođenjem dva brata, Isus poveže sa svojim vremenom. Ezav i Jakov su se borili u 
majčinoj utrobi, tako se i sinagoga bori protiv pobožnih. Zakon je oštar i grub, on je 
prvorođenac kao Ezav, ali je prodao svoje prvorodstvo Jakovu za šaku hrane, jer se 
divan miris uzdizao sa svih vrsta nevažnih stvari i vanjskih ceremonija. Jakov, koji je 
sad zadobio Blagoslov, postati će praroditelj velikog naroda, kojem će Ezav morati 
služiti. 

Cijelo je objašnjenje bilo predivno, a Farizeji na to nisu ništa mogli proturječiti, 
premda su dugo raspravljali s Isusom. Prekoravali su ga zbog nekoliko stvari: da 
privlači sebi sljedbenike, da je ustanovio privatne gostinjce po cijeloj državi, koristeći 
za to novac bogatih udovica, a taj bi se novac trebao dati na uporabu sinagogama i 
pismoznancima. A tako će, rekoše oni, sad biti i s Noemi. Osim toga, upitaše, kako 


joj on može oprostiti grijehe? 


Sutradan ujutro Isus nije otišao u sinagogu, nego je otišao do škole za dječake i 
djevojčice. Djeca su slijedila Isusa čak do Jišajeva dvorišta, čekajući dok je Isus 
blagovao unutra, a poslije bi ih Isus poučio i blagoslovio. 

Tamo je bila i Noemi sa svojim upraviteljem. Isus je s njima razgovarao odvojeno, a 
onda skupa. Zbog njena osjećajnog stanja, Isus je savjetovao ženi da se ponovo ne 
udaje, posebno jer je njen prosac bio i nižeg porijekla. Neka mu dade dio svoga 
bogatstva, i nakon što zadrži dovoljno za svoje uzdržavanje, neka ostalo pokloni 


sirotinji. 


Nakon Šabatnog obroka, kada su Židovi uglavnom išli u šetnju, nekoliko je Židovki 
došlo vidjeti Jišajevu ženu. Tamo su u Isusovoj prisutnosti igrali neku poučnu igru, 
što je bilo uobičajeno za Šabat. Bila je prisutna i obraćenica Noemi. Igra se sastojala 
od kombinacija parabola, enigmi ili pitanja, sa ciljem da igra pouči i odgaja. Na 
primjer, postavljana su pitanja ovoga tipa: Gdje svatko drži svoje blago? Hoće li ga 
dobro uložiti? Hoće li ga skriti? Da li će ga podijeliti sa svojim mužem? Hoće li ga 
ostaviti svojim ukućanima? Hoće li ga ponijeti sa sobom u sinagogu? Je li joj srce 
privrženo tom bogatstvu? Mnoga od ovih pitanja ticala su se i brige o djeci, 
postupanja sa slugama, itd. Isus je također progovorio o svjetiljki i ulju, o gorenju 
dobro napunjene lampe, o prolijevanju ulja, sve ove stvari aludirajući na duhovne 


stvarnosti. 


Jedna od žena bijaše upitana o ovome, pa odgovori brzo i ljubazno: 'Da Učitelju, 
puno pazim na svjetiljku za Šabat, nastojeći da uvijek bude u redu.' Njene se 
drugarice na to nasmijaše, jer ona nije shvatila bit Isusova pitanja. Isus je uvijek 
davao striktna objašnjenja i tko god bi dao kriv odgovor, morao je nešto dati za 


sirotinju. Ova je žena dala komad odjeće. 


Isus je također pomoću trske, pred svakom nacrtao neku zagonetku u pijesku, a 
odgovor se također mogao nacrtati na pijesku. Na taj je način Isus otkrio svakoj 
njene zle sklonosti i greške, tako da je svaka zadrhtala od straha da ne bude javno 


otkrivena, premda bezrazložno. Isus je svima izložio grijehe koje su počinile na 


Blagdan sjenica, jer su žene uživale veliku slobodu na taj blagdan, pa su lako mogle 
sagriješiti. Poslije je nekoliko ovih žena razgovaralo s Isusom u četiri oka, ispovjedivši 


svoje grijehe, moleći za oproštenje i pokoru. Isus ih utješi i izmiri s Bogom. 


Tijekom ovih pouka, žene bi se poredale u polukrug pod dvorišnim trijemom. Sjedile 
su na rutama i jastucima, leđima oslonjene o kamene klupe. Učenici i obiteljski 
prijatelji bijahu svaki na svojim stranama, na pristojnoj udaljenosti od žena. Nije bilo 
glasnog govorenja, premda su se dangube s ulice penjale na zid i tako malo ometale 
atmosferu, jer svi su bili na otvorenom. Žene su sa sobom ponijele poklone za Isusa, 
sve vrste začina, zašećerena voća i miomirisa. Isus ih je predao učenicima, s 
naredbom da ih odmah podijele siromašnim bolesnicima, koji nikada nisu mogli imati 


takvih luksuza. 


Prije nego se Isus vratio u sinagogu, radi ceremonija zatvaranja Šabata, neki 
Herodovci su poslali glasnike neka zamole Isusa da se susretne s njima, na izvjesnom 
mjestu u gradu, jer su htjeli razgovarati s njim. Isus odgovori glasnicima oštrim 
riječima: 'Recite tim licemjerima da mogu otvoreno otvarati svoja lažljiva usta protiv 
mene u sinagogi, jer tamo ću otvoreno odgovarati i njima i ostalima.' Dodao je još 


neka teška imena, a onda ode do sinagoge. 


Šabatska čitanja opet bijahu o Jakovu i Ezavu, o milosti Zakona, o djeci i slugama 
Oca. Isus je tako žestoko napao Farizeje, Saduceje i Herodovce, tako da su oni još 
više pobješnjeli. Izakovu potrebu seljenja od mjesta do mjesta, i zatrpavanje zdenaca 
od strane Filistejaca, Isus pripiše na svoja vlastita učenja i progonstva koja je morao 


podnijeti od strane Farizeja. 


Tada pročitaše Malahiju, a Isus objasni ispunjenje Proročanstva: 'Moje će se Ime 
uzveličati i izvan granica Izraela. Sve od izlaska sunaca do zalaza, Moje će Ime biti 
uzveličano među poganima' (Malahija I, 5, 6, II). 

Tad im obznani sve načine kako je putovao s jedne strane Jordana na drugu, kako bi 


uzveličao Ime Gospodnje. Reče da će nastaviti svoj put do kraja, pa oštrim riječima 


navede citate protiv njih: 'Sin će poštovati oca, a sluga gospodara.' Njegovi su 


neprijatelji bili ogorčeni, ali nisu ništa odgovarali. 


Kad je narod napuštao sinagogu, a i Isus je odlazio sa svojim učenicima, iznenada ga 
okružiše Farizeji, pripriječivši mu put u jednom od hodnika. Okružiše ga i zahtijevaše 
da odgovori na neka pitanja. Rekoše, nema potrebe, da narod čuje što mu žele reći. 
Tad mu postaviše svakakva pitanja, posebno o svome odnosu s Rimljanima koji su 


boravili u njihovu gradu. Isus ih utiša svojim odgovorima. 


Kad napokon laskanjem i prijetnjama, zahtijevaše da odustane od svoga puta 
poučavanja, liječenja i prikupljanja učenika, inače će ga oklevetati i kazniti kao 
podstrekača nemira i kao zavodnika naroda, Isus im na to odgovori: 'Na mome ćete 
putu, sve do kraja, pronalaziti zapuštene, grješnike, sirotinju, bolesne i moje vlastite 
učenike — one koje ste vi odbacili i zapustili, prepustivši ih njihovoj grješnosti, 
siromaštvu i bijedi'. 

Vidjevši da ne mogu ništa postići svojim lukavim riječima, napuste sinagogu zajedno 
s Isusom. Izvana su se pričinjali uglađenima i dobrima, ali su iznutra bili puni bijesa i 


zavisti. 

OD DRUGE PASHE DO POVRATKA SA CIPRA 


1. Isus u Betaniji i Jeruzalemu 


Oko tri sata od Betanije, ali još uvijek u pustinji, bijaše jedna čvrsta pastirska koliba, 
a njeni stanari većinom ovisiše o Lazarovoj darežljivosti. Do ovoga boravišta došla je 
Magdalena s jednom pratiljom, kako bi susrela Isusa. Pratilja bijaše Marija Salome, 


Josipova rođakinja. Magdalena je pripremila nekakav obrok za Isusa. 


Kad se Isus približavao, ona mu požuri u susret, pade nice pred njega i obgrli mu 
noge. Ovdje je Isus ostao vrlo kratko, te nastavi do Lazarova gostinjca, koji bijaše 
oko sat od Betanije. Dvije su se žene vratile doma, i to drugim putem. 

U tom gostinjcu Isus nađe učenike, koji su se baš vratili s misija u koje ih je otposlao. 
Drugi su došli kasnije, a u Betaniji se svi ponovo sretoše. Isus nije išao kroz Betaniju, 
nego je u Lazarovo imanje ušao na stražnji ulaz. Kad je došao, svi izjuriše van u 
dvorište, kako bi ga dočekali. Lazar mu opra noge, te nastaviše šetati po vrtovima. 


Isus pozdravi i žene zaogrnute u velove. 


Isusovu je dolasku prethodio vrlo potresan događaj. U isto vrijeme kada se Isus 
pojavio, doveli su četiri janjeta, predodređena za Pashalne svečanosti. Odvojili su ih 
od stada, te uveli u mali travnati park. Ovdje su bile Blažena Djevica i Magdalena, te 
njih dvije spletoše vjenčiće koje natakoše na vrat janjaca. Isusov je dolazak bio baš 
prije početka Šabata, pa ga je Isus slavio s obitelji u dvorani. Isus je bio vrlo ozbiljan. 
Čitao je odlomke određene za Šabat, te ih poslije objašnjavaše. Tijekom večere, Isus 


je govorio o Pashalnom jaganjcu i o svojoj budućoj Muci. 


Malo prije Šabata, u Jeruzalemu je izbio ustanak, ali još nije bilo nasilja. Na jednom 
zidnom uzvišenju tvrđave Antonija, stajaše Pilat, opkoljen svojom gardom, a sav se 
narod okupio na trgu dolje ispod njega. Tvrđava Antonija bijaše građena na 
istaknutoj stijeni sjeverozapadnog ugla Hrama. Kad biste izišli iz Pilatove palače i 
krenuli lijevo, te prošli kroz trijem, iza mjesta bičevanja, tvrđava bi bila lijevo od 


Hrama. 


Pred narodom su čitane nove Pilatove naredbe, koje se ticahu Hrama. Prvo, porez će 
biti iskorišten za izgradnju akvadukta, kako bi se dovela voda do velike tržnice i do 
Hrama. Drugo, postoje zahtjevi za dodjelom izvjesnih časti, titula i žrtava, u čast 


Cara. 


Iz naroda se odmah začuju glasni uzvici, posebno s mjesta gdje su bili okupljeni 
Galilejci. Još uvijek nije bilo nasilja. Pilat se obrati narodu i izreče neke prijetnje, te 
im dade vremena za razmišljanje. Na to se u narodu još više povećaše mrmljanje i 
srditost. U tajnosti su istinski podstrekači ustanka bili Herodovci, premda ih za takvo 
nešto nitko nije mogao optužiti. Herodovci su držali Judu Gaulona pod svojom vlašću, 
a on je pak imao cijelu sljedbu Galilejaca pod svojom komandom. On im je stalno 
govorio protiv odavanja počasti caru, te je poticao njihovu žeđ za slobodom, a sve 
pod izlikom religijskog žara. Herodovci bijahu točno isti kao naši masoni i druga 
današnja tajna društva. Poticali su nesvjesnost svjetine, koja nije ništa razmišljala, 


zbog svoga žara koji ju je nosio, sve dok ne budu platili cijenu u vlastitoj krvi. 


Na Šabat je Isus poučavao u Lazarovoj kući, a poslije svi iziđoše prošetati po 
vrtovima. Isus je govorio o svojoj Muci, te je otvoreno rekao da je on Krist. Te riječi 
kod njegovih slušatelja podigoše poštovanje i divljenje prema njemu, dok su 
Magdalenina ljubav i kajanje dostigli vrhunac. Svugdje je slijedila Isusa, sjedila mu 
kraj nogu, stajala i čekala ga posvuda. Samo je o njemu razmišljala, samo njega 
gledala, samo je znala za svoga Otkupitelja. Isus joj se često obraćao riječima 
ohrabrenja. Magdalena se uistinu uvelike promijenila. Njeno su držanje i pojava još 
uvijek bili dostojanstveni i otmjeni, premda joj ljepota bijaše nagrizena pokorom i 
suzama. Skoro stalno je sjedila sama u svojoj maloj pokorničkoj sobici, a često je 


radila i najteža i najponiznija djela milosrđa prema sirotinji i bolesnicima. 


Te je večeri priređena velika gozba. Na njoj bijahu svi prijatelji iz Jeruzalema, kao i 
svete žene. Također sam tamo vidjela Helija iz Hebrona, udovca jedne od Elizabetinih 
sestara, a on je na Posljednjoj večeri bio domaćin i poslužitelj Isusov. S njim bijahu 
njegov sin, Levit, koji je sad posjedovao Krstiteljevu očinsku kuću, te njegovih pet 


kćeri, sve Esenke i sve neudane. 


Lazar i njegova obitelj bijahu prisni s Isusom i njegovima, bijahu istinski prijatelji. 


Svojim imanjem i stanjem, postali su snažni pomagači i podržavatelji Zajednice. 


Sutradan ujutro, oko deset sati, Isus ode s apostolima i s oko trideset učenika preko 
Maslinske gore, prođe kroz Ofel i dođe do Hrama. Svi su bili odjeveni u uobičajenu 
smeđu vunenu tuniku, što je bilo uobičajeno kod Galilejaca. Jedino je Isus dodao 
široki pojas, na kojem bijahu ispisana slova. Isus nije privlačio pažnju, budući su se 


takve slične grupe Galilejaca mogle sresti na svakom koraku. 


Približavao se blagdan. Oko grada bijahu brojni šatori i sjenice, a gomile ljudi motaše 
se posvuda. Isus je u prisutnosti svojih učenika skoro sat vremena poučavao u 
Hramu. Skupio se velik narod. Tamo bijaše nekoliko učiteljskih stolaca (katedri), a sa 
svih je netko propovijedao. Svi su bili tako zauzeti pripremama za Pashu, a i posvuda 
ste mogli čuti mrmljanja protiv Pilata, tako da nijedan glavar svećenički nije zamijetio 
Isusa. Ali, ipak su mu prišli neki beznačajni zlobni Farizeji, te ga upitaše kako se 
usuđuje doći amo, i koliko će sve to trajati, dodavši da će oni uskoro stati tome na 
kraj. Isus im je dao odgovor koji ih je posramio, pa neometano nastavi svoju pouku, 


nakon čega se vrati u Betaniju, a ujutro se sam povuče na Maslinsku goru. 


Danas se na tržnici, pred tvrđavom Antonija, opet okupilo veliko mnoštvo, kako bi 
raspravljalo s Pilatom. Ali, Pilat je već znao sve što će mu kazati, jer je među njima 
imao svoje uhode i prerušene vojnike. Herodovci su uzbunili Judu Gaulona i njegove 
sljedbenike, a oni neustrašivo stadoše pred Pilata i rekoše mu da bi trebao odustati 
od svojih namisli posezanja za hramskim blagom. Budući su mnogi od njih govorili 
raskalašenim riječima, Pilat naredi svojoj straži da ih odmah napadne, pa ih 
pedesetak zarobiše. Ali odmah se ostatak rulje odupro, oslobodivši zarobljenike, pa 
se svi razbježaše. Tijekom ove gungule, bijaše ubijeno nekoliko rimskih vojnika i pet 
mirnih Židova. Ovaj je događaj samo povećao opće nezadovoljstvo. U to vrijeme i 


Herod bijaše u Jeruzalemu. 


Sutradan ujutro, Isus sa svojim učenicima opet ode do Hrama. Sad je njegova 
prisutnost bila poznata, pa su ga u Hramu očekivali ljudi sa svojim bolesnicima, 
poredani u špalir, kroz koji je morao proći. Već na svom putu u Hram, dok se penjao 
na Sion, jedan čovjek, koji je patio od vodene bolesti, bi donijet na nosiljci pred 
Isusa. Isus ga izliječi, a u Hramu izliječi neke koji su patili od kostobolje i drugih 


bolesti. Radi ovih ozdravljenja, Isusa je pratilo veliko mnoštvo naroda. 


Dok se približavao Hramu, gdje su ostali bili zauzeti čišćenjem i pripremama mjesta 
određenima za sutrašnje klanje janjaca, Isus prođe kraj čovjeka kojega je ozdravio 
kraj bazena Betsaida, a koji je tamo radio kao najamnik. Isus se okrenu k njemu i 
reče: 'Evo, ti si ozdravljen, ne griješi više, da te što zgorega ne snađe.' Ovaj je čovjek 
bio svima dobro poznat, a njega su poslije salijetali pitanjima, tko ga je to izliječio na 
Šabat. Ali, on nije poznavao Isusa, a sad ga je ovdje vidio po prvi put u životu. Sad je 
međutim, pohitao obavijestiti Farizeje koji su prolazili pokraj, da je Onaj ovdje, koji je 
jučer izvodio onolika čudesa, onaj koji ga je na Šabat izliječio kod bazena Betsaida. 
Budući je izlječenje ovoga čovjeka izazvalo kod Farizeja veliku uzbunjenost, Farizeji 
su jako nastojali dokazati da je Isus prekršio Šabat, pa su u tome sad našli novi 


razlog žalbe protiv Isusa. 


Farizeji se okupiše oko Isusove katedre, pa mu opet iznesoše stare razloge o kršenju 
Šabata. Međutim, taj dan ne bijaše nikakve posebne strke, prema su bili izuzetno 


bijesni. 


U Hramu je Isus pred velikom publikom poučavao dva sata. Tema mu bijaše 
Pashalna žrtva. Reče da njegov Nebeski Otac ne želi više krvnih žrtava od njih, nego 
traži pokajničko srce, a Pashalno janje je samo simbol jedne beskrajno veće Žrtve, 
koja će se uskoro ispuniti. Mnogi od njegovih zlobnih neprijatelja iz redova Farizeja, 
istupiše i raspravljaše se s njime, grdeći ga. Između ostaloga, prezrivo ga upitaše, 
hoće li im Prorok učiniti čast i blagovati Pashalno janje s njima. Isus odgovori: 'Sam 


je Sin Čovječji Žrtva za vaše grijehe!" 


U Jeruzalemu bijaše i onaj mladić koji je rekao Isusu da bi prvo trebao pokopati svog 
oca, a na to mu je Isus odgovorio: 'Pusti neka mrtvi pokapaju mrtve!' On je 
Farizejima ponovio ove Isusove riječi. Sad su ga pak oni prekoravali zbog tih riječi, 
upitavši ga što je time mislio. Kako jedan mrtvac može pokapati drugoga? Isus im 
odgovori rekavši, da tko god ne slijedi njegova učenja, ne čini pokoru i ne vjeruje u 
njegovu misiju, nema života u sebi, pa je očito mrtvac. Tko god više cijeni bogatstvo 
i imanja od spasenja, tko god ne slijedi njegove nauke i ne vjeruje u njega, nema 
života u sebi, mrtav je. Takav je i karakter toga mladića. Želio je doći pod uvjetima, 
brinulo ga je nasljedstvo od njegova starog oca, htio ga je strpati u starački pansion. 
Stremio je mrtvom nasljeđu, pa stoga nije mogao imati udjela u Isusovu Kraljevstvu i 
vječnom životu. Zbog toga mu je Isus rekao, neka mrtvi pokapaju mrtve, a on neka 


se okrene životu. 


Isus je nastavio poučavati na ovaj način, nekoliko puta prekorivši Farizeje radi 
njihove tvrdokornosti. Ali kad je upozorio svoje učenike da se čuvaju kvasca 
Farizejskoga, te kad je ispričao prispodobu o bogatašu i siromašnom Lazaru, Farizeji 
postadoše tako razjareni, da su podigli veliku gungulu. Isus je bio prisiljen izgubiti se 


u mnoštvu i nestati, inače bi ga uhitili i zatvorili. 


Tijekom dana su kraj zdenca nekoliko puta prali četiri mala janjeta koja su bila 
predodređena za klanje i Pashalno blagovanje u Lazarovoj kući, te su ih ukrasili 
cvijećem. Navečer su ih odveli do Hrama. Svako je janje imalo oko vrata vjenčić i 
ceduljicu, na kojoj je pisalo ime i znak gospodara obitelji kojoj pripada. Kad su ih još 
jednom oprali, odveli su ih u prekrasne travnate obore, koji bijahu na hramskom 
brdu oko Hrama. 

Cijelo je Lazarovo domaćinstvo danas činilo pročišćenje. Sam je Lazar donosio vodu 
koja će se koristiti kod pripreme beskvasnih kruhova, a često je sa slugom išao iz 
sobe u sobu. Sluga je nosio svjetlo, a Lazar je malo počistio kutove soba. To je bila 
ceremonija, nakon čega bi sluge i djevojke sve pomele. Također su oprali sve posuđe 
i druge stvari, koje će koristiti kod pripreme beskvasnih kruhova. Sve je ovo bilo 


simbol čišćenja starog kvasca. 


Šimun, Farizej iz Betanije, već je prije posjetio Isusa. Ne tako davno, dobio je gubu, 
ali sad je izgledao puno zdravije. Bio je plahi Isusov sljedbenik. Čovjek koji je 
izliječen kod bazena Betsaida, požuri do Betanije i tamo je bio gdjegod je očekivao 
da će naći Isusa. Govorio je svim Farizejima koje bi susreo, da je Isus taj koji ga je 


ozdravio. Očito su odlučili uhvatili Isusa u stupicu i maknuti ga. 


Nekoliko sam puta vidjela Isusa kako ide s učenicima i drugim prijateljima po 
Maslinskoj gori, dok su iza njih, na izvjesnoj udaljenosti išle Marija, Magdalena i 
druge žene. Vidjela sam kako učenici trgaju klasje žita i kako ga trljaju u rukama, te 
tu i tamo jedu plodove i bobice s grmlja. Isus je davao kratke pouke o molitvi, 
upozoravao ih protiv licemjernosti u molitvi, te im puno puta ponovio što je prije 
govorio. Također ih je savjetovao da uvijek neprekidno mole i stupaju u Božjoj 


prisutnosti, u Njegovoj i Njegova Oca. 
2. Pasha u Lazarovoj kući 


Kod ove Pashe, janjad za žrtvovanje, nije u Hramu klana tako rano, kao što je to bilo 
kod Isusove Muke, kada je klanje janjadi započelo oko 11 i 30, u isti onaj čas, kada 
je sam Isus obješen na Križ. Tog je dana bio petak, a zbog približavanja Šabata, 
pripreme su počele ranije. 

Međutim, kod ovogodišnje Pashe, klanje su započeli oko 15 sati. Fanfare su zatrubile, 
sve je bilo spremno, a narod je ulazio u Hram po skupinama. Brzina i red kako je sve 
izvođeno, stvarno je bila za divljenje. Premda je gužva bila ogromna, ipak nitko nije 
prepriječio susjedu put. Svatko je imao dovoljno mjesta za ući, zaklati žrtvu i povući 
se. Četiri janjca od Lazarove obitelji bijahu zaklana od četvorice ljudi, koji su 
predsjedali stolovima, naime, bijahu to: Lazar, Heli iz Hebrona, Juda Barsaba i 


Helijakim, koji bijaše sin Marije Helijeve i brat Marije Kleofine. 


Janjce su privezali na kolac, koji je pri vrhu imao poprečni štap, pa se je imalo dojam 
da je janje razapeto na križ. Pekli su ih u pećnici, tako da su ih držali okomito. 


Iznutrice, srce i jetra bijahu potpuno uklonjeni iz janjadi, ili bijahu pričvršćeni na 


gornji kraj ražnja, kraj glave. Betfaga i Betanija bijahu priznate kao dijelovi 


Jeruzalema, pa je stoga blagovanje Pashalnog janjeta bilo dozvoljeno i u njima. 


Uvečer, kad je započinjao 15-ti Nisan, započinjalo je blagovanje Pashalnog janjeta. 
Svi su bili opasani, na nogama im nove sandale, svatko je u ruci držao štap. 
Započinjali su pjevanjem psalama  'Blagoslovljen Gospodin, Bog Izraelov' i 
'Blagoslovljen Gospodin.' Stolu su prilazili u parovima, s uzdignutim rukama, pa bi 
kraj stola stali jedan nasuprot dugoga. Za stolom gdje je Isus sjedio s apostolima, 
stolom je ravnao Heli iz Hebrona. Lazar je bio sa svojom obitelji i prijateljima. Učenici 
su sjedili za trećim stolom, a ravnao je Helijakim, a Juda Barsaba je imao čast biti 


ravnatelj četvrtog stola. Na ovoj Pashi bijaše 36 učenika. 


Nakon molitve, pred svakog ravnatelja bijaše donijet kalež vina. On ga blagoslovi, 
malo ispi, te pošalje drugima u krug. Nakon toga je ravnatelj oprao ruke. Na stolu 
bijaše Pashalno janje, zdjela s beskvasnim kruhom, zdjela smeđeg sosa, još jedna s 
juhom, te treća napunjena grančicama gorka zelja, a u četvrtoj bijaše zeleno bilje, 
tako aranžirano, kao da je živo, kao da raste uspravno iz zemlje. 

Ravnatelj svakog stola raskomadao bi janje, te posluživao goste uokolo stola. Svi su 
jeli brzo i hlapljivo. Sa stručka zelenog bilja otkidali bi grančice i umakali ih u juhu, te 
ih tako jeli. Tad bi ravnatelj razlomio jedan beskvasni kruh, a jedan bi mali zalogaj 
stavio pod stolnjak. Sve je činjeno vrlo hitro, popraćeno molitvama i čitanjem 
odlomaka iz Pisama. Gosti su stajali oslonjeni o sjedala. Kalež je još jednom kružio, a 
ravnatelj opet opra ruke, te položi mali svežanj gorka zelja na zalogaj kruha, umoči i 


pojede, a svi gosti slijeđaše njegov primjer. 


Janje su morali cijelo pojesti. Kosti su očistili noževima od slonovače, oprali ih, te na 
kraju spalili. Nakon još malo pjevanja psalama, gosti počinuše uz stol kao uobičajeno, 
te nastave jesti i piti. Za ovaj su dan domaćini iznijeli sve vrste najljepšeg posuđa, a 
radost i veselje posvuda vladaše. U Lazarovoj kući, svi koji su jeli, imali su lijepe 
tanjure. Međutim kod Isusove Posljednje večere, tanjuri bijahu oblutci od kruha, na 
kojem bijahu utisnuti razni likovi. Bili su poslagani u udubljenja izdubena uokolo po 
stolu. 


Tijekom Pashalne večere i žene su stajale dok su blagovale, a i one bijahu odjevene 
za put. Pjevale su psalme, ali nisu sudjelovale u ceremonijama. Svoje janje nisu 
same komadale, već su im porcije dodavane s nekog drugog stola. U pokrajnjim 
prostorijama blagovaonice, bijaše velik broj sirotinje, koja je također jela svoje 


Pashalno janje. Sve je troškove pokrio Lazar, a usto ih je još i darivao. 


Tijekom večere, Isus je poučavao i objašnjavao. Ispričao je jednu dirljivu pouku o 
vinogradu, o njegovu uzgoju, o istrebljenju rđavih loza, o sađenju boljih mladica, o 
čišćenju mladica nakon svakog novog rasta. Tad se okrene učenicima i apostolima te 
im reče, da su oni mladice o kojima je govorio, a da je Sin Čovječji Istinski Trs, te da 
oni moraju ostati ucijepljeni u njega. Reče im da kada on bude podvrgnut preši za 
grožđe, oni moraju nastaviti javno obznanjivati Istinski Trs, naime Njega samoga, a 
sve loze vinograda moraju činiti to isto. Gosti se nisu razišli sve do kasno u noć. Svi 


su bili duboko impresionirani i radosni. 


Juda Barsaba je bio, s iznimkom Andrije, najstariji Isusov učenik. Bio je oženjen, a 
obitelj mu bijaše na jednom pastoralnom imanju, u nizu kuća između Mahmetata i 
Iškariota. Helijakim je također bio oženjen, a živio je na pastoralnom imanju na 
Ginimskom polju. Bio je puno stariji od Isusa. Isus je rijetko slao ovu dvojicu učenika 


u te krajeve. 


2. Bogati izjelica i siromašni Lazar 


u Hramu je blagdan započeo vrlo rano, vrata bijahu otvorena već prije ponoći. Cijelo 
je mjesto odsijevalo treptajem svjetiljki i lampi. Ljudi su došli prije zore sa svojim 
darovima zahvalnicama, a to bijahu sve vrste živadi i blaga, koji bijahu za prodaju za 
Hram. Darove su pregledavali i primali svećenici. Osim stoke, darovi bijahu i u novcu, 


tkanini, žitu, ulju itd. 


Kad je zora svanula, Isus ode do Hrama, a pratili ga učenici, te Lazar sa svojim 


domaćima i žene. Isus je u Hramu ostao stajali među narodom sa svojom pratnjom. 


Svi su pjevali mnoge psalme, svirači su svirali, žrtve se prinosile, a blagoslov je dan 
tako da je cijeli narod kleknuo. Ljudi su ulazili u skupinama, vrata bi se za njima 
zatvorila, a nakon što bi žrtvovali, izlazili su na drugu stranu, i tek tad bi druga 


skupina bila puštena ući. Na taj se način održavao red i nije se stvarala gužva. 


Mnogi su, posebno stranci, odlazili do mnogih sinagoga u gradu po blagoslov, te bi 
tamo pjevali psalme i čitali Pismo. Oko 11 sati nastade pauza kod primanja darova. 
Mnogi su se ljudi već razišli. Neki su otišli do kuhinja u trijemu za žene, gdje se 
spremalo meso žrtava, a blagovali su ga u blagovaonicama, gdje bi se i cijele obitelji 


okupile. Svete su žene ranije otišle natrag do Betanije. 


Sve do trenutka u kojem su se darovi prestali primati, Isus je ostao stajati sa svojom 
skupinom. Ali, kad su hodnici opet otvoreni, Isus ode do velike učiteljske stolice 
(katedre), koja se nalazila u predvorju pred Svetinjom. Oko njega se okupio silan 
narod, a među njima i mnogi Farizeji, kao i čovjek koji je bio izliječen kod bazena 
Betsaida. Već dva dana je taj čovjek svima koje bi susreo, govorio sve što je znao o 
Isusu, a često bi ponavljao tvrdnju, da tko god može činiti takva djela kao On, mora 
biti Sin Božji. 


Farizeji su mu, istina, branili govoriti, ali nije bilo vajde. Kao i jučer u Hramu, Isus je 
poučavao vrlo smiono, a Farizeji se bojaše da ih ne uvede u još veću sramotu pred 
narodom. Budući su zbog blagdana došle skoro sve njihove kolege iz cijele zemlje, 
sad su skupili sve prijekore i laži koje su imali protiv Isusa, pa odlučiše zgrabiti prvu 


priliku da ga uhite i osude. 


Kad je stoga Isus počeo poučavati, mnogi se Farizeji okupiše oko njega, prekidajući 
ga brojnim primjedbama i prijekorima. Pitali su ga zašto nije jeo Pashalno janje s 
njima u Hramu, te je li danas ponudio svoju žrtvu zahvalnicu. Isus im pokaza 
gospodare gozbe (ravnatelje), koji su za njega učinili tu dužnost. Tad oni ponoviše 
sve stare optužbe, da njegovi učenici ne obdržavaju stare navade, da jedu neopranih 


ruku, kradu usput žito i bobice, da Isusa nitko nikada nije vidio kako žrtvuje, da je 


šest dana za rad, a sedmi za odmor, a on je ipak izliječio onoga čovjeka na Šabat, te 


da je Isus prekršitelj Šabata (Subote). 


Isus im odgovori žestokim riječima. O žrtvi reče, da je Sin Čovječji sam Žrtva, te da 
su oni okaljali žrtvu svojom tvrdokornošću i svojim ogovaranjima protiv brata 
čovjeka. Isus nastavi, Bog ne želi žrtve paljenice, nego čisto srce. Reče da će njihova 
žrtva doći kraju, ali Šabat će nastaviti postojati. Zaista će opstati, radi čovjekove 
potrebe, radi njegova spasenja. Šabat je stvoren radi čovjeka, a ne čovjek radi 
Šabata. 


Tad su Farizeji ispitivali Isusa na temu prispodobe o sirotom Lazaru, koju je nedavno 
ispričao. Prezrivo ga upitaše kako zna tu priču tako dobro, kako zna, što su Lazar, 
bogataš i Abraham rekli. Da nisi bio s Lazarom u Abrahamovu krilu? Da nisi bio kod 


bogataša u paklu? Zar se ne sramiš narodu iznositi takve stvari? 


Isus ponovo ispriča prispodobu, te pouči o njoj, prekorivši ih zbog njihove zlobe i 
okrutnosti prema siromasima, njihova samozadovoljstva i opsluživanja praznih formi i 


običaja, te radi njihova totalna pomanjkanja milosrđa. 


Povijest bogatog izjelice pripisao je na njih. Ova je povijest istinita. Do svoje strašne 
smrti, taj je izjelica svima bio poznat. Ponovo sam vidjela da su bogati izjelica i 
siromašni Lazar stvarno postojali, a nakon njihove smrti postali su općepoznati po 
cijeloj zemlji. Ali, nisu živjeli u Jeruzalemu, gdje se je radi njih poslije išlo na 
hodočašće. Oni su umrli u Isusovim ranim godinama, a o njima se puno više pričalo u 
pobožnijim obiteljima onoga doba. Grad u kojem su živjeli zvao se Aram ili Amtar, a 
bio je u planinama zapadno od Galilejskog jezera. Više nisam poznavala cijelu priču 
do detalja, ali još se dobro ovoga sjećam: bogataš je bio uistinu vrlo bogat. Živio je 
otmjeno, držao prva mjesta među svojim sugrađanima, bio utjecajan Farizej, vrlo 
striktan u izvanjskom obdržavanju Zakona. Ali, s druge strane, bio je ekstremno oštar 
i bezdušan prema sirotinji. Vidjela sam ga kako žestoko prekorava sirotinju svoga 
mjesta, koja bi mu se obratila za pomoć ili podršku, kao svome mjesnom glavaru. U 


mjestu je bio i strašno siromašan čovjek zvan Lazar. Bio je sama mizerija, po cijelom 


tijelu pun čireva, ali istovremeno, ponizan i strpljiv. Željan kruha, sam je odšepao do 
bogataševe kuće, kako bi ga molio, neka mu pomogne bar malo ublažiti tu njegovu 


čamotinju. 


Bogataš je nauznak počivao kraj stola i pijančevao, ali Lazar bijaše žestoko odbijen 
kao nečist. Lazar je legao na prag bogataševe kuće, moleći bar za mrvice što padaju 
s bogataševa stola, ali nitko mu nije davao čak ni to. Čak su i psi bili milosrdniji, jer 
su mu lizali čireve, što znači, da su pogani puno milosrdniji od Židova. 

Nakon što je Lazar umro najljepšom i poučljivom smrću, umro je i bogataš, ali 
njegova je smrt bila strašna. Kad bi se prošlo kraj bogataševa groba, začuo bi se glas 


strave. Poslije ovoga, svuda se po zemlji pričalo o ovim dvjema smrtima. 


Isus je završio ovu prispodobu opisivanjem skrivene istine, inače nepoznate narodu, 
ali Farizeji ga ismjehivaše, pitajući ga, nije li možda bio s Lazarom u Abrahamovu 
krilu, kad je tako dobro čuo sve što govore. Budući je bogati izjelica bio vrlo striktan 
u obdržavanju svojih religijskih dužnosti, to je posebno iritiralo Farizeje, jer su shvatili 
da Isus aludira na njih, ali i zbog toga, jer se u paraboli aludiralo kako Farizeji ne 
slušaju Mojsijev zakon i Proroke. 

Isus im jasno reče, da tko god njega ne bude slušao, taj ne sluša ni Proroke, jer 
Proroci su govorili o Njemu. Tko god ga ne bude slušao, ne sluša ni Mojsija, jer 
Mojsije je govorio o njemu. A, čak i da mrtvi ustanu, oni ne bi povjerovali njihovu 
svjedočanstvu o Isusu. Ali, mrtvi će uistinu i ustati, i svjedočiti o njemu (ovo se 
dogodilo slijedeće godine, u tom istom Hramu, u vrijeme Isusove smrti), ali ipak oni, 
Farizeji, neće povjerovati. Isus nastavi, i sami oni će jednog dana ustati, a On će ih 


suditi. Sve što činim, moj Otac čini u meni, čak i do uskrsnuća mrtvih. 


Isus je također govorio o Ivanu Krstitelju i njegovu svjedočanstvu, koje Njemu nije ni 
trebalo, budući njegova djela svjedoče uvjerljivije i više o njegovoj misiji, a sam 
Njegov Otac daje svjedočanstvo o tome. Ali, oni ne poznaju Boga. Oni bi htjeli biti 
spašeni Pismima, pa ipak ne drže zapovijedi koje pišu u tim Pismima. Isus reče, ja 
neću iznijeti tužbe protiv vas, nego će to učiniti Mojsije, koji je pisao o meni, a 


kojemu vi ne vjerujete, ali vjerovati ćete. 


Usred neprestanih prekidanja, Isus nastavi poučavati o mnogim stvarima. Napokon 
Farizeji postadoše tako bjesni da su vikali kao ludi, natiskaše se oko njega, te poslaše 
po hramsku stražu da ga uhiti. Kad je gungula dostigla vrhunac, nenadano postade 
tako mračno, Isus pogleda u nebo i reče: "Oče, posvjedoči za svoga Sina!' Odmah 
tamni oblak prekri nebo, a začu se jaki glas kao grmljavina, a ja sam čula 
zastrašujuće probadajući glas, kako odjekuje po građevini: "Ovo je Moj Ljubljeni Sin, 
u njemu mi sva milina!' Isusovi neprijatelji ostadoše zapanjeni i nijemi, te 
prestrašeno buljiše u nebesa. Ali učenici, koji su stajali u polukrugu iza Isusa, počeše 
se micati i tiskati oko njega. Tako okružen, Isus nastavi prolaziti, bez ikakvih daljnjih 
zlostavljanja, po sad otvorenom prolazu kroz svjetinu, te iziđe na zapadnu stranu 
Hrama. Isus je napustio grad kroz gradska vrata blizu Lazarove kuće. Nastavili su 


hodati, malo dalje na sjeverozapad, do Rame. 


Učenici nisu čuli glas u Hramu, čuli su samo grmljavinu, jer njihov čas još ne bijaše 
došao, ali najbjesniji Farizeji su ga čuli. Kad se narod opet smirio, Farizeji nisu 
komentirali ovaj događaj, nego požuriše i poslaše ljude da zgrabe Isusa. Ali nisu ga 
mogli naći, pa su Farizeji opet bili ljuti na sebe, što su bili tako iznenađeni i dopustili 


Isusu da pobjegne. 


I u Hramu i u Betaniji u ova dva dana, Isus je u svojim propovijedima, i učenicima i 
narodu, nekoliko puta napomenuo obvezu da ga se slijedi i da svatko nosi svoj križ 
za njim. 'Onaj koji želi spasiti svoj život, izgubiti će ga, a onaj koji izgubi svoj život 
poradi mene, naći će život. Jer što koristi čovjeku da stekne cijeli svijet, a pretrpi 
gubitak svoje vlastite duše? Tko kod se postidi Sina čovječjega pred ovim 
preljubničkim i grješnim naraštajem, njega će se posramiti Sin Čovječji kada dođe u 


slavi Svoga Oca, i platiti će svakome prema njegovim djelima.' 


Isus nadoda da ima nekih među njegovim slušateljima koji neće vidjeti smrti, dok ne 
vide kako u svoj svojoj sili dolazi Kraljevstvo Božje. Na ove riječi mnogi ga ismijaše. 
Sad ne mogu reći što je Isus time mislio. Riječi u Evanđelju uvijek mi zvuče kao puki 


naslovi glavnine Isusova nauka, jer njegove propovijedi bijahu puno sadržajnije. 


Njegove su propovijedi često trajale satima, a u Evanđeljima su navedene samo kao 


par redaka. 


Stjepan je već bio u Zajednici, s učenicima. Na Pashu, nakon što je Isus izliječio 
čovjeka u Betsaidi, Stjepan se upoznao s Ivanom, te je nakon toga išao okolo s 
Lazarom i činio mnoga djela. Bio je vrlo mršav, ljubazan, učenik svetog Zakona. U to 
je vrijeme, s nekoliko drugih učenika iz Jeruzalema, bio u Betaniji, pa je tako čuo 


Isusova učenja. 


4. Isus u Atarotu i Hadad Rimonu 


Iz Rame, Isus s učenicima ode do Tanat-Siloa blizu Sihara. Budući su zbog Pashe u 
Jeruzalemu svi Farizeji bili odsutni, Isusa su radosno dočekali u Tanatu. U gradu su 
ostali samo starci i slabi, žene i djeca, kao i pastiri sa svojim stadima. U Rami i 
Tanatu, vidjela sam ljude kako u linijama idu kroz žitna polja, kose klasje, vežu ga u 
snopove i odnose na motki u svoje domove i sinagoge. Tu i tamo na poljima kao i u 
Tanat-Silou, gdje je provodio noć, Isus je poučavao i aludirao na svoj nadolazeći kraj. 
Sve je pozvao k sebi da potraže utjehu, a govorio je i o Bogu najmilijoj žrtvi, naime, 


čistu srcu. 


Isus nastavi iz Tanat-Siloa do Atarota, sjeverno od planine blizu Meroza, gdje su mu 
jednom Farizeji donijeli mrtva čovjeka neka ga izliječi. Mjesto je bilo oko četiri sata 
sjeverno od Tanat-Siloa. Isus je tamo stigao predvečer. Poučavao je na jednom brdu 
van mjesta, a mnoštvo staraca i žena s djecom ga slijedilo. Svi bolesnici, a i oni koji 
su se bojali Farizeja, sad dođoše tražiti pomoć i utjehu. Farizeji i Saduceji Atarota 
bijahu tako ogorčeni na Isusa, da su jednom, kad su čuli da je u njihovoj okolici, 


zatvorili sva gradska vrata. 


Isus je poučavao vrlo žestokim riječima, ali istovremeno s ljubavlju, pa upozori siroti 
svijet na pokvarenost Farizeja. Nastavio je propovijedati jasnim izrazima o svojoj 


misiji, o svom Nebeskom Ocu, o progonstvima koja će uskoro nastupiti, o uskrsnuću 


mrtvih, o sudu, i o slijeđenju njega. Izliječio je mnoge bolesnike, hrome, od vodene 


bolesti, slijepe, bolesnu djecu, žene od krvarenja. 


Učenici su za svog Učitelja pripremili jedan gostinjac van Atarota, blizu jednog starog 
dobrodušnog učitelja, koji je tamo stanovao među vrtovima. Isus i učenici opraše 
noge, malo se pokrijepiše, te otiđoše do sinagoge Atarota kako bi proslavili Šabat. 
Tamo se već okupilo mnoštvo iz cijele okolice, kao i oni koji su već bili izliječeni. 
Jedan stari hromi Farizej, koji nije otišao u Jeruzalem, predsjedao je sinagogom. 
Pravo je podigao atmosferu, premda se on narodu činio kao redikul. Čitanja iz Pisma 
bijahu o legalnoj nečistoći nakon porođaja djeteta, o gubi, o Elizejevom umnažanju 
kruha, prvih plodova i mladog žita, te o Naamanovu izlječenju (Levitski zakonik 12-14 
2Kraljevi 4, 42 — 5, 19). 


Isus je dugo poučavao, kad li se okrenu k mjestu gdje su žene stajale, te pozva k 
sebi jednu sirotu, invalidnu udovicu. U sinagogu ju je vodila kći, te bi je postavila na 
uobičajeno mjesto. Nikad joj nije palo na pamet da nekoga zamoli pomoć, premda je 
sad bila, evo, bolesna 18 godina. Bila je oduzeta od pojasa naviše. Kad bi hodala, 
gornji bi joj dio tijela bio tako prignut k zemlji, da je skoro mogla hodati na rukama. 
Dok ju je kći vodila k Isusu, on joj se obrati: 'Ženo, oslobađam te od tvoje 
ukočenosti!', te položi ruku na njena leđa. Ona se odmah uspravi ravna kao svijeća, 
te poče hvaliti Boga: 'Blagoslovljen Gospodin Bog Izraelov!' — tad se baci pred 


Isusove noge, a svi ostali počeše hvaliti Boga. 


Ali, jedan deformirani stari nitkov, bijaše jako ljut što se takva stvar dogodila u 
Atarotu tijekom njegove odsutnosti. Nije se javno usudio napasti Isusa, nego se 
okrene narodu i s velikom autoritarnošću poče tražiti greške, pa reče: 'Ima šest dana 
kad smijemo raditi. Tad dolazite da budete izliječeni, a ne na Šabat!' Isus odgovori: 
'Licemjere! Zar svatko od vas ne odvezuje svoga vola ili magarca od jasala i na 
Šabat, te ga vodi na vodu napojiti? A zar ne bi trebala ova žena, kći Abrahamova, biti 
oslobođena sotonskih veza, koje je vežu, evo, 18 godina?' Ubogaljeni Farizej i 


njegovo društvo bijahu zbunjeni, dok je narod hvalio Boga radujući se ovom čudu. 


Zaista je bilo dirljivo vidjeti kćeri i neke momke koji su pripadali obitelji ozdravljenice, 
kako izražavaju svoju radost oko nje. Da, svi su stanovnici bili radosni, jer je 
ozdravila ona, koja je inače voljena i cijenjena u gradu. Bilo je smiješno, ali i žalosno, 
vidjeti ubogaljena Farizeja, umjesto da moli pomoć za sebe, kako bjesni zbog 
izlječenja ove pobožne žene. 

Isus nastavi sa svojim Šabatskim poukama, pa progovori žestokim riječima, koje je 
već koristio u Hramu, radi Farizejskog prekoravanja, što je izliječio čovjeka na bazenu 


Betsaida. 


Isus je kod učitelja izvan grada proveo noć, a sutradan posjeti dom izliječene žene, 
koja je inače hranila brojnu sirotinju i davala velike milostinje. Nakon toga Isus u 
sinagogi završi Šabatske ceremonije, te ode naprijed par sati, do jednog gostinjca 


blizu Ginima. 


Sutradan, on i njegovi učenici otiđoše oko osam sati na sjever, kroz dolinu Ešdrelon, 
te prijeđoše potok Kišon kod Hadad-Rimona, ostavljajući Endor, Jizrael i Naim 
nadesno. Rimon je bio, bar jedan sat istočno od Megida, nedaleko Jizraela i Naima, 
oko tri sata od Tabora, a na jugozapad isto toliko do Nazareta. Bio je to važan i 
napučen grad, jer su tuda prolazili i vojni i trgovački putevi od Tiberijade do obale. 
Isus je odsjeo u jednom gostinjcu van grada. Cijelim je putem Isus poučavao, a tu i 
tamo je ozdravio pastire i drugu sirotinju. Predmet tih pouka bijaše ljubav prema 
bližnjemu. Zapovjedio je svojim slušateljima da ljube i Samarijce, i sve ljude. Također 


im je objasnio prispodobu o milosrdnom Samarijcu (Samaritancu). 


Isus je u Hadad-Rimonu uglavnom poučavao o uskrsnuću od mrtvih i o sudu. 
Ozdravio je bolesne. Na pouke je došao silan narod. Narod je bio u Jeruzalemu, ali su 
stigli dan poslije nego je Isus otišao. Apostoli i učenici su poučavali u okolnim 


mjestima. 


Dan nakon Isusova odlaska iz Jeruzalema, Pilat je zabranio, pod prijetnjom smrću, 
Galilejcima zelotima da napuste grad, premda su oni to silno željeli. Mnogi od njih 


bijahu uhićeni kao taoci. Kratko nakon toga, Pilat ih je pustio na slobodu, te im dao 


sve ovlasti da žrtvuju u Hramu i onda neka napuste grad. Tog dana oko podne i sam 
Pilat se pripremao na put u Cezareju. Galilejci koji su bili uhićeni, bijahu jako 
iznenađeni i veseli radi njihova oslobađanja. Požuriše u Hram prinijeti žrtve okajnice, 


jer su se osjećali nečistima, jer još nisu prinijeli propisane žrtve. 


Bio je običaj ovog dana donijeti sve vrste darova u Hram. Mnogi su kupili stoku te je 
doveli na žrtvovanje, dok su drugi (a ovi bijahu mnogobrojniji) prodali te stvari, te su 
novac ubacili u hramsku riznicu. Bogatiji su opskrbili svoje sirote susjede sredstvima 
za darivanje Hrama. 

Vidjela sam tri različite kutije za darove, a kraj svake su se davale poduke, dok su 
vjernici ubacivali svoje darove. Drugi su bili vani, kod mjesta za klanje sa svojim 
životinjama radi žrtvovanja. Hram je bio prilično krcat, premda ne prekrcat. Vidjela 
sam na raznim drugim mjestima brojne grupice Izraelaca, poklonjene do zemlje u 
činu bogoštovlja, ili su stajali, ili bi bili prostrti na tlu, a na glavama im molitveni 


šalovi. 


Blizu jedne kutije za darove, stajao je Juda Gaulon sa svojim sljedbenicima, 
Galilejcima koje je Pilat prvo zatvorio, pa pustio. Neki od njih bijahu prave bene 
(lakovjernici), drugi bijahu oruđe Herodovaca. Mnogi od njih bijahu iz Gaulona, ali 
većina ih bijaše iz Tirze i njene okolice, kao i iz drugih mjesta prepunih Herodovaca. 
Sad kad su ovi ljudi darivali kao žrtvu novac, zadubljeni u svoje čašćenje, jer se nisu 
okretali ni lijevo ni desno, vidjela sam kako neki ljudi, njih desetorica, nasrću prema 
njima. Dok su ovi prilazili, ispod ogrtača su izvukli sablje s tri oštrice, duge kao lakat, 
te probodoše najbližeg darivatelja. Zrak propara strašan krik. Goloruki ljudi 
pobjegoše u svim pravcima, goneći one koje sam vidjela kako kleče zamotani u 


molitvene šalove. 


Bijahu to prerušeni Rimljani, udarali su nesmiljeno, te boli svakog koga su stigli. 
Mnogi od njih probiše se do kutija za darove, proparaše vreće s novcem. Budući nisu 
uzeli sve, dobar je dio ostao u vrećama. 

Gungula je bila tako velika, da je značajan iznos novca bio porazbacan po Hramu. 


Rimljani tad požure do mjesta klanja životinja, te počeše ubijati Galilejce. Vidjela sam 


ove rimske vojnike kako pristižu iz svih dijelova građevine, čak uskaču i iskaču kroz 
prozore. Kad se podigao smrtni hropac i vika, svi koji su bili u Hramu, pobjegoše 
glavom bez obzira. Mnogi mirni Jeruzalemci bijahu ubijeni u ovoj zbrci, kao i neka 


sirotinja koja je u predvorju i u nišama zidina prodavala namirnice. 


Vidjela sam neke Galilejce u mračnim zakutcima i prolazima, kako se pokušavaju 
spasiti. Njih je uhvatila i svladala nadmoćna rimska vojska, te im zavrnula ruke. A tad 
iz suprotna ulaza, u isti taj prolaz, uđe i Juda Gaulon. I on je pokušavao pobjeći. Neki 
su Galilejci pomislili da je on Rimljanin, pa ga probodoše, usprkos njegovim kricima 
da je Židov, jer je konfuzija bila tako velika, a i napadači i Galilejci bijahu jednako 


odjeveni, tako da su svi napadali sve i boli svakoga. 


Masakr je trajao oko jedan sat. Sad su u Hram nahrupili žitelji grada naoružani do 
zuba, na što su se Rimljani brzo povukli i zabarikadirali u svoju tvrđavu Antonija. Pilat 
je već otišao, garnizon je preuzeo svu vlast u gradu, a sve su ceste i komunikacije 


prekinute ili su bile pod stražom. 


Pogledala sam dolje s vrtoglave visine na jednu stranu Hrama, u uske uličice, te sam 
tamo vidjela mahnite žene i djecu kako trče od kuće do kuće. Upravo su primili vijest 
o ubojstvima supruga i očeva, jer je mnoga sirotinja stanovala u blizini Hrama, mali 
trgovci i nadničari bijahu poklani u toj općoj gužvi. Strka je u Hramu bila strašna, a 
narod je bježao kud je stigao. Glavari i hramski stražari, naoružani ljudi i Farizeji — svi 
su se slijevali u Hram. Posvuda su bili mrtvi, krv, razbacane kovanice, dok su ranjeni i 
umirući stenjali, ležeći na tlu, valjajući se u vlastitoj krvi. Uskoro su došli rođaci onih 
Jeruzalemaca koji su slučajno ubijeni, te se Jeruzalemom začulo naricanje, uzvici 
indignacije, bijesa i tjeskobe. Farizeji i Veliki svećenik bijahu užasnuti, jer je Hram bio 
strašno profaniran (nečist). Svećenici se nisu usuđivali ući od straha da se ne okaljaju 


od dodira s mrtvacima. Tako je Blagdan naglo prekinut. 


Vidjela sam tijela masakriranih Jeruzalemaca umotana u plahte, leže na nosiljkama, a 
nosi ih uplakana rodbina. Druge su pak uklonili neznatni robovi. Sve ostalo — stoka, 


namirnice, namještaj i ostalo — sve je moralo biti iznijeto iz Hrama, jer je sve postalo 


nečisto. Svi su se povukli, osim straže i radnika. Broj žrtava je bio veći nego onda kad 
je pao akvadukt. Osim nedužnog naroda, najviše su ubijene pristaše Jude Gaulona, 
koji su se tako žestoko protivili carskom porezu i doprinosu za izgradnju akvadukta, a 
nauštrb Hrama i hramske riznice. Baš su ti ljudi najviše rogoborili protiv Pilatovih 
prijedloga, a oni su ubili i neke rimske vojnike u nekakvoj kavgi. Napadom na njih, 
dok su bili nenaoružani, Pilat je tako osvetio svoje vojnike, a osvetio se i Herodu radi 
rušenja akvadukta. Među ubijenima bijahu i mnogi iz Tiberijade, Gaulona, gornje 


Galileje i Cezareje-Filipove. 


5. Preobraženje na gori Tabor 


Iz gostinjca blizu Hadad-Rimona, Isus s nekim učenicima ode na istok do Kislot 
Tabora, koji ležaše u južnom podnožju gore Tabor, oko tri sata od Rimona. Dok je 
tamo išao, usput su mu se tu i tamo pridruživali neki učenici, koji su se vraćali sa 
svojih misija. U Kislotu se opet oko njega skupilo neko drugo mnoštvo ljudi, 
uglavnom putnici koji su dolazili iz Jeruzalema. Isus je poučavao, te je poslije toga 
liječio. Popodne je poslao učenike da idu desno i lijevo od planine, neka poučavaju i 


liječe. 


Isus se krene uspinjati na goru, a sa sobom je poveo Petra, Ivana i Jakova starijeg. 
Uspinjali su se oko dva sata, jer je Isus često zastajkivao kod raznih spilja i spomen 
mjesta, gdje su se u davnini zaustavljali neki Proroci. Tu je njima trojici objašnjavao 
skrivene misterije, te bi se s njima zajedno pomolio. Sa sobom nisu nosili namirnica, 


jer je Isus zabranio da išta ponesu, rekavši da će biti svega i previše. 


Pogled s vrha planine bijaše predivan, mogli ste vidjeti cijelu okolicu. Na vrhu gore 
bijaše velika otvorena zaravan, okružena zidićem i sjenovitim stablima. Tlo je bilo 
puno aromatičnog bilja i mirisnog cvijeća. Skriven u stijeni, bijaše jedan bazenčić, 
kod kojeg, kad biste maknuli kamenčić, slično slavini, vidjeli biste čistu i hladnu vodu 
kako polako žubori. Apostoli opraše Isusu noge, pa onda i svoje, te se osvježiše. Tad 


se Isus s njima povuče duboko u spilju, a bijaše iza stijene, koja je izgledala kao 


vrata spilji. Bijaše to spilja kao na Maslinskoj gori, u kojoj se Isus tako često povlačio 


na molitvu, a iz spilje se silazilo kao u mali podrum. 


Isus je ovdje nastavio svoju pouku. Govorio je o klečanju dok se moli, te im reče, da 
često moraju žarko moliti s rukama podignutim u zrak. Poučavao ih je o Očenašu, 
upotpunjujući u neke zazive i navode iz psalama, a oni su ih recitirali u polukrugu oko 
Isusa u poluklečećem-polusjedećem stavu. Isus je klečao nasuprot njima, naslonjen 
na stijenu, a s vremena na vrijeme bi prekidao molitvu i poučavao o dubokoumnim 
stvarima, misterijama stvaranja i o Otkupitelju. Riječi mu bijahu iznimno ljubazne, 


kao u nadahnuta čovjeka, a učenici bijahu skroz uronjeni u njih. 


U početku pouke, Isus reče da će im pokazati tko je on, vidjeti će ga proslavljena, 
tako da im vjera ne bude kolebljiva, kada ga njegovi neprijatelji budu zlostavljali i 


izrugivali, kada ga budu gledali u smrtnom hropcu, lišena slave. 


Sunce je zašlo, smračilo se, ali, apostoli to nisu primijetili, tako inspirativne bijahu 
Isusove riječi i vladanje. Isus je postao sjajniji i svjetliji, likovi anđeoskih duhova 
lebdješe oko njega. Petar ih ugleda, jer je pitanjem prekinuo Isusa: 'Učitelju, što ovo 
znači?' Isus odgovori: "Oni služe meni!' Petar je bio potpuno van sebe, ispruži skroz 
ruke i povika: 'Učitelju, zar mi nismo tu? Mi ćemo ti u svemu služiti!' Isus poče 
ponovo poučavati, a iz anđeoskih likova i nad apostole, poče se širiti fin miomiris, 


nebesko blaženstvo i slast. 


U međuvremenu, Isus je počeo blistati nadzemaljskim sjajem, sve dok nije postao 
potpuno proziran. Oko njih, premda je bio mrak, bijaše tako sjajno, da se svaka 
travka mogla razlikovati, kao da je podne. Tri apostola bijahu toliko ushićena, toliko 
van sebe, da kad je svjetlost dostigla određeni nivo, moraše prekriti glave, te se 
baciše na tlo i ostadoše ležati. 


Kad sam gledala ovu slavu na vrhuncu, bilo je oko ponoći. Vidjela sam blistavu stazu 
koja se protezala od nebesa do zemlje, a na njoj anđeoske duhove u raznim 


korovima, svi stalno u pokretu. Neki bijahu mali, ali perfektna lika. Drugi bijahu više 


lica koja zure iz nevjerojatna svjetla. Neki bijahu odjeveni kao svećenici, dok su drugi 
izgledali kao ratnici. Svaki je imao neku posebnu karakteristiku, koja ih je razlikovala, 
a iz svakoga je isijavalo neko posebno osvježenje, dašak, moć i svjetlost. Svi bijahu u 


stalnoj akciji, stalnom kretanju. 


Apostoli su bili prostrti licem prema tlu, više u zanosu, nego da su spavali. Tad sam 
ugledala kako se tri obasjana lika približavaju Isusu, koji bijaše sav u blistanju. 
Njihovo prilaženje bijaše tako prirodno. Bijaše to kao da čovjek izlazi iz mraka i ulazi 
na nevjerojatno obasjano mjesto. Dvojica od njih imahu različit lik, neku formu kao 
da su leševi. Obratiše se Isusu i popričaše s njim. Bijahu to Mojsije i Ilija. Treći lik 


nije rekao ni riječi. Bio je više nadzemaljski, više duhovan. Bijaše to Malahija. 


Čula sam kako Mojsije i Ilija pozdravljaju Isusa, a čula sam i Isusa kako razgovara s 
njima o svojoj Muci i o otkupljenju. Mojsije i Ilija nisu izgledali staro ni oronulo, kao 
kad su napustili zemlju. Baš suprotno, bijahu u cvijetu mladosti. Mojsije je bio višlji, 
ozbiljniji, veličanstveniji od Ilije, a na čelu je imao nešto kao dvije stršeće čvoruge. 
Bio je odjeven u dugu haljinu. Izgledao je kao odlučan čovjek, kao onaj koji može 
rezolutno vladati, premda je istovremeno imao i pečat čistoće, pravičnosti i 
jednostavnosti. Mojsije reče Isusu kako mu je drago da ga vidi, Njega koji je izveo 
njega i njegov narod iz Egipta, a koji će ih sad još jednom otkupiti. Mojsije je opisao 
brojne tipove otkupljenja u njegovo vrijeme, te izreče duboko značajne riječi o 


Pashalnom jaganjcu i Janjetu Božjem. 


Ilija je bio skroz drugačiji od Mojsija. Činio se mnogo profinjeniji, ljupkiji, blažeg 
karaktera. Ali, obojica se vrlo razlikovahu u pojavi od Malahije, jer su se kod obojice 
mogli vidjeti neki tragovi čovjeka, nešto zemaljsko u formi i liku. Da, bilo je čak i 
neke obiteljske sličnosti među njima. Malahija je međutim, izgledao skroz drugačije. 
U njegovu liku bijaše nečega natprirodnoga. Izgledao je kao anđeo, kao 


personifikacija snage i mira. Bio je više smireniji i duhovniji od ove dvojice. 


Isus je s njima razgovarao o svim svojim trpljenjima koja je dosada već podnio, te o 


onima koja ga još očekuju. Ispričao im je u detalje povijest svoje Muke, točku po 


točku. Mojsije i Ilija često izražavaše svoje emocije i radost. Njihove riječi bijahu 
pune sućuti i utjehe, poštovanja za Spasitelja, neprekinute hvale Boga. Stalno su 
opisivali razne misterije o kojima je Isus govorio, te hvalili Boga što odvajkada 


milosrdno postupa sa svojim narodom. Ali, Malahija je samo šutio. 


Apostoli podigoše glave, dugo zuriše u Isusovu slavu, te gledaše Mojsija, Iliju i 
Malahiju. Kad kod opisivanja svoje Muke, Isus dođe do uzvišenja na Križu, raširi ruke 
i reče: 'Tako će Sin Čovječji biti uzdignut!' Lice okrene prema jugu, bio je cijeli prožet 
svjetlošću, a odjeća mu blistala nevjerojatno bijelom svjetlošću. Isus, Proroci i tri 


apostola — svi bijahu uzdignuti iznad tla. 


A tad se Proroci odvojiše od Isusa u mrak, Ilija i Mojsije nestadoše prema istoku, a 
Malahije prema zapadu. Tad Petar, ushićen od radosti, povika: 'Učitelju, dobro nam 
je ovdje biti! Napravimo tri sjenice, jednu tebi, jednu Mojsiju i jednu Iliji!' Petar je 
mislio da im ne treba nikakav drugi raj, jer gdje su oni, bijaše tako slatko i 
blagoslovljeno. O sjenicama je mislio kao o mjestima za odmor i čašćenje, kao o 
boravištu svetaca. Ovo je izrekao u deliriju sreće, u stanju ekstaze, bez da je shvaćao 


što govori. 


Kad su se povratili sebi, jedan oblak bijelog svjetla siđe nad njih, kao jutarnja magla 
koja lebdi nad livadama. Ja sam iznad Isusa vidjela otvorena nebesa i viziju 
Presvetog Trojstva, Boga Oca kako sjedi na tronu. Izgledao je kao stariji svećenik, a 
kraj nogu mu bijahu mnoštva anđela i nebeskih bića. Struja svjetla siđe na Isusa, a 
apostoli čuše glas iznad sebe, kao nježno šaptanje, koji reče: 'Ovo je moj Sin 
ljubljeni, u kojem mi sva milina. Njega slušajte!' Apostoli od straha popadaše po 
zemlji. Svladani osjećajem svoje ljudske slabosti, a i slavom koju su promatrali, 
padoše nice licem prema zemlji. Drhtali su u Isusovoj prisutnosti, u čiju su čast 


upravo čuli, svjedočenje njegova Nebeskog Oca. 


Isus im priđe, dotače ih se, i reče: 'Ustanite, ne bojte se!' Oni ustadoše, te vidješe 
samo Isusa. Sad je već bilo tri sata ujutro. Zora je već lagano sjala na nebu, a vlažni 


se zrak polako dizao nad zemljom i oko podnožja gore. Apostoli su zastrašeno šutjeli. 


Isus im reče da im je dopustio vidjeti preobraženje Sina čovječjega, kako bi ojačao 
njihovu vjeru, kako se ne bi pokolebali kada ga vide izručena, radi grijeha svijeta, u 
ruke grešničke, da se ne sablazne kada budu svjedočili njegovu ponižavanju, te da u 
to vrijeme mogu ohrabriti slabiju braću. Opet je aludirao na Petrovu vjeru, koji je 
Božjim nadahnućem, bio prvi od njegovih učenika, koji je prodro u misteriju njegove 
Božanstvenosti, pa Isus opet progovori o stijeni na kojoj će izgraditi svoju Crkvu. Tad 


se opet zajedno pomole, te u praskozorje siđoše po sjeverozapadnoj strani gore. 


Dok su silazili, Isus progovori o onome što su vidjeli, te im zabrani da ikome o tome 
govore, sve dok Sin Čovječji ne bude uskrsnuo od mrtvih. Ova ih zabrana pogodi kao 
grom. Postadoše još plahiji u Isusovoj prisutnosti, više pobožniji, jer su riječi - Njega 
slušajte — ostavile na njih dojam, pa su se s tugom sjećali svojih prošlih nevjernih 
postupaka i sumnji. Ali, kako je više svanjivalo, a oni se sve više spuštali, ona 
predivna impresija, koju su gledali, počinje sve više blijedjeti, pa počeše jedan 
drugome izražavati svoje čuđenje na Isusove riječi — sve dok Sin Čovječji ne ustane 
od mrtvih. Što bi to značilo?, pitaše jedan drugoga, jer se o tome nisu usudili ništa 


pitati Isusa. 


Još nisu bili stigli do podnožja gore, kad Isus srete narod sa svojim bolesnicima, koji 
ga je pošao tražiti. Isus ih je izliječio i utješio. Ali, kad ga ugledaše, ljudi bijahu 
prestrašeni, jer je bilo nešto neobično, nešto natprirodno i veličanstveno u njegovoj 
pojavi. Kad se još malo spustio s gore, nađe okupljen narod i učenike koje je jučer 
poslao u misije u okolicu, te nekoliko pismoznanaca. Ovi su se ljudi vraćali doma s 
Pashe. Kod svog su logora sreli učenike, te ih dopratili dovde i pričekali s njima Isusa. 
Isus je vidio da učenici s njima nešto raspravljaju. Kad opaziše Isusa, potrčaše 
naprijed k njemu i pozdraviše ga, ali bijahu zapanjeni njegovim neobičnim izgledom, 
jer su zrake njegove slave još uvijek bile oko njega. Učenici su vidjeli po ponašanju 
trojice apostola, koji su išli iza Isusa, koji bijahu ozbiljniji i plahiji nego obično, da 


mora da se nešto neobično dogodilo. 


Kad je sad Isus ušao u raspravu, jedan čovjek iz Amtara, grada na galilejskom 


planinskom lancu, mjesta gdje su živjeli siroti Lazar i bogati lakomac, istupi iz naroda, 


baci se na koljena pred Isusom, te ga zamoli za pomoć za svog sina jedinca. Dječak 
je bio mjesečar i opsjednut nijemim zloduhom, koji ga je nekad bacao u vatru, a 
nekad u vodu, te bi tako tresnuo s njim, da je dječak žestoko plakao od boli. Otac je 
sa sobom vodio učenike, kada su bili u Amtaru, ali nisu mu mogli pomoći, pa je to 


baš sad predmet rasprave između njih i pismoznanaca. 


Isus im se obrati: 'O nevjerni i preljubnički naraštaju, dokle ću još biti s vama? Dokle 
ću vas podnositi?', te naredi ocu da mu dovede dječaka. Otac je sad uzbrdo vodio 
dječaka za ruku. Tijekom putovanja morao ga je ponekad nositi kao ovcu, kad se 
uhvati za vrat i vuče. Dječak je bio star devet-deset godina. Čim je ugledao Isusa, 
počeo se žestoko otimati, a demon ga je bacao po tlu, gdje se okretao u strašnim 
konvulzijama, a pjena mu izlazila na usta. Isus mu naredi da ušuti, a dječak se 
odmah umiri. Tad Isus upita oca, koliko dugo dječak trpi u ovom stanju. Otac reče: 
'Od rana djetinjstva. Ah, ako možeš, pomozi nam! Smiluj nam se!' Isus odgovori: 
'Ako vjeruješ, sve je moguće onome koji vjeruje! A otac plačući povika: 'Gospodine, 


vjerujem! Pomozi mojoj nevjeri!" 


Na ove riječi, izrečene glasno, narod koji je ostao plaho stajati na distanci, sad priđe 
bliže. Isus podiže ruku, u prijeteću pozu k dječaku i reče. 'Nijemi i nečisti duše, 
zapovijedam ti da iziđeš iz njega i nikada se više ne vratiš u njega!' Zloduh strašno 
zavrišti na dječakova usta, žestoko ga protrese, te iziđe, ostavljajući dječaka blijeda i 
bez svijesti, kao da je mrtav. Ljudi su uzalud nastojali povratiti ga svijesti, te mnogi 
među njima rekoše: 'Mrtav je! Stvarno je mrtav!' Ali, Isus ga uze za ruku, podiže ga 
zdrava i radosna, te ga odvede ocu s nekim riječima opomene. Otac je u suzama 
zahvaljivao Isusu, govoreći psalme hvale i slave, a svi ostali blagoslivljahu veličinu 
Božju. Ovaj se prizor odigrao na oko četvrt sata istočno od tog mjestašca blizu 
Tabora, gdje je Isus bio i lani, kada je ozdravio gubavog gazdu imanja, onoga koji je 


poslao svog malog slugu da ga potraži. 


Isus tad nastavi svoj put s učenicima. Prođoše pokraj Kane, prijeđoše dolinu toplica 
Betulije, te stigoše do gradića Dotaina, koji bijaše tri sata od Kafarnauma. Većinom 


su putovali stranputicama, kako bi izbjegli mnoštvu, koje se vraćalo iz Jeruzalema. 


Isus i njegovi učenici su išli u skupinama. Isus je ponekad išao sam, ponekad s ovom 
ili onom skupinom učenika. Na putu mu priđoše apostoli koji su bili svjedoci njegova 
preobraženja, te ga ispitivaše o riječima 'Sve dok Sin Čovječji ne ustane od mrtvih". 
To ih je stalno kopkalo, te su o tome razmišljali i raspravljali. Svađali su se: 'Pisma 
stvarno kažu da Ilija mora doći prije uskrsnuća.' Isus odgovori: "Ilija će uistinu doći i 
uspostaviti sve stvari. Ali, velim vam, Ilija je već došao, ali ga nisu upoznali, nego su 
činili s njim što im se prohtjelo, kao što i piše za njega. Tako će isto Sin Čovječji 
trpjeti od njih.' Isus reče i neke druge stvari, a apostoli shvatiše da je govorio o 


Ivanu Krstitelju. 


Kad su se opet svi učenici, u jednom gostinjcu u Dotainu, okupili oko Isusa, upitaše 
ga, zašto oni nisu mogli osloboditi dječaka mjesečara od demona. Isus odgovori: 
'Zbog vaše nevjere. Jer, zaista velim vam, ako imate vjere kao gorušičino sjeme, reći 
ćete ovoj gori, - pomakni se odavde tamo — i ona će se pomaći, i ništa vam neće biti 
nemoguće. Ali ova se vrsta zloduha ne izgoni, osim po molitvi i postu." 

Tad ih Isus pouči što je neophodno da bi se svladao otpor demona. Vjera daje djelu 
život i moć, dok istovremeno dobiva vlastitu snagu iz posta i molitve. Onaj koji posti i 


moli, tjera demone i lišava ih njihove moći. 


6. Isus u Kafarnaumu i okolici 


Iz Dotaina Isus ode direktnim putem do Kafarnauma, gdje su priredili svečanu gozbu 
dobrodošlice kući. Isus i učenici bijahu pozvani na gozbu na kojoj su prisustvovali i 
neki Farizeji. Kad su trebali sjesti za stolove, učenik Manahejm iz Koreje i jedan 
dobro obrazovan mladić iz Jerihona priđoše Isusu. Isus je već prije odbacio ovog 
mladića kao učenika, ali on je opet zatražio da bude primljen među učenike. Obratio 


se za pomoć Manahejmu, jer ga je poznavao. 


Mladić je imao veliko imanje u Samariji, a Isus je tražio da se odrekne tog imanja. 
Uredivši svoje poslove i podijelivši imanje rođacima, sad je došao drugi put k Isusu. 


Međutim, u pričuvi je imao još jedan posjed radi vlastita uzdržavanja, a za to imanje 


je mladić bio ekstremno brižan. Zbog toga ga je Isus opet odbio, pa mladić ode 
razočaran. 

Farizeji su bili sablažnjeni, jer su voljeli ovog mladića. Prekoriše Isusa, rekavši mu da 
je uvijek govorio o milosrđu, pa ipak sad je on bez sućuti. Rekoše da je govorio o 
tome, kako Farizeji tovare teške terete na narod, a sad on sam tovari na druge 
jednako teške terete. Nastaviše, ovaj mladić je obrazovan, ali Isus više voli 
neobrazovane. Ti lišavaš čovjeka životnog uzdržavanja, pa ipak odobravaš prekide 
stoljetnih običaja. Farizeji još jednom iznesoše svoje stare prijekore; da je prekršitelj 
Šabata, kradljivac žita uz puteve, da učenici ne peru ruke, itd., ali Isus ih je sve 


zbunio. 


Dok je Isus boravio u Petrovoj kući, ispred kuće, neki ljudi iz Kafarnauma rekoše 
Petru: 'Plaća li tvoj Učitelj porez od dvije drahme?' Petar odvrati: 'Plaća!' A, kad uđe u 
kuću, Isus ga upita: 'Petre, što ti misliš, od koga zemaljski kraljevi uzimaju porez? Od 
svoje djece ili od drugih?' Petar odgovori: "Od drugih.' Isus odvrati: 'Znači, djeca su 
oslobođena plaćanja! Ali, da ih ne sablaznimo, idi na jezero i baci udicu, te prvoj ribi 
koju izvučeš, otvori usta i tamo ćeš naći starter. Uzmi ga, te im plati taj porez, i za 


mene i za sebe.' 


Petar u svojoj djetinjoj vjeri odmah ode do jezera, do svoje ribarije. Uzme jednu 
udicu, koje je uvijek imao u pripremi, te s njom upeca zaista veliku ribu. Rastvori joj 
usta te nađe ovalnu žutu kovanicu, kojom plati danak, i za sebe i za Isusa. Riba je 


bila tako velika da je bila dovoljna za večeru povećem društvu. 


Nakon toga, Isus upita učenike o kojoj su to temi usput raspravljali, kad su išli iz 
Dotaina. Oni šutješe, jer su tad raspravljali tko će biti najveći među njima. Isus je 
međutim poznavao njihove misli, te reče: 'Među vama, biti će onaj prvi, koji postane 


zadnji, sluga svima!" 


Nakon večere, Dvanaestorica i učenici otiđoše u Kafarnaum, gdje se slavio blagdan u 
čast onih koji su se vratili iz Jeruzalema. Kuće i ulice bijahu okićene cvijećem i 


vijencima. Starci, djeca i žene su izišli van kuća, kako bi dočekali povratnike, koji su 


dolazili u grupama, kao u procesijama, te bi otišli do domova svojih prijatelja i 
glavara grada. S vremena na vrijeme, Farizeji i drugi bi se pridruživali Isusu i 


učenicima, te išli uokolo s njima. 


Isus je posjetio domove sirotinje i mnogih svojih prijatelja, a oni izvodiše pred njega 
djecu, koju bi on blagoslovio i darivao sitnicama. Na gradskom trgu bijahu dvije 
sinagoge. Na jednoj strani trga stara sinagoga, a na drugoj strani trga, nova, koju je 
izgradio Korenelijus. Ispred nje bijahu kuće s trjemovima. Ovdje su se okupila 
školska djeca i majke s malom djecom, da pozdrave Isusa. Isus je, dok je išao 
gradom, poučavao na raznim mjestima, te i ovdje blagoslovi i pouči djecu. Isus im 
razdijeli male tunike, jednako, i bogatoj i siromašnoj djeci. Ove su tunike pripremile 
žene podržavateljice Zajednice, te su ih amo poslale po svetim jeruzalemskim 


ženama. Djeca su također dobila voće, pločice za pisanje, te druge darove. 


Učenici su se opet pitali, koji će među njima biti najveći u Kraljevstvu nebeskom. Tad 
Isus pozva k sebi jednu bogatu damu, ženu nekog trgovca, koja je stajala sa svojim 
četverogodišnjim sinčićem, ispred zatvorenih vrata svoje kuće. Ona navuče veo, te 
dođe s djetetom pred Isusa. Isus uze dječačića, a žena se odmah povuče. Isus zagrli 
dječaka, stade s njim usred učenika i mnoštva djece koja su stajala uokolo, te reče: 
Tko god ne postane kao dijete, neće unići u Kraljevstvo nebesko! Tko god primi 
dijete u moje Ime, prima Mene, da, ustvari prima Onoga koji je mene poslao. Tko 


god se ponizi kao ovo malo dijete, taj je najveći u Kraljevstvu nebeskom.' 


Ivan prekide Isusa, dok je Isus govorio o primanju u njegovo Ime. Naime, učenici su 
provjeravali nekog čovjeka, koji premda nije bio u zajednici s njima, ipak je izgonio 
đavle u Isusovo Ime. Isus ih prekori što to čine čovjeku, te nastavi još malo 
poučavati. Tad blagoslovi dječaka, koji zaista bijaše ljubak, dade mu malo voća i 
malu tuniku, vrati ga majci i reče joj neke proročke riječi što se tiče dječakove 
budućnosti, koje su se kasnije i obistinile. Dječak je postao učenikom apostola, a 
zvao se Ignacije. Poslije je postao biskupom i mučenikom. 


Tijekom cijele procesije po gradu i tijekom poučavanja, Isusa je u mnoštvu naroda 
neprestano slijedila neka žena zamotana u veo. Činilo se da je van sebe od emocija i 
sreće. Često je pljeskala i poluglasno vikala, tako da su žene koje su bile pokraj nje, 
jako bile dirnute kad uzviknu: 'Blagoslovljena utroba koja te rodila! Blagoslovljene 


prsi koje si sisao! Ali još blagoslovljeniji koji slušaju riječ Božju i drže je!" 


Ovo je izrekla popraćeno obiljem suza i dirljivim gestama ruku. Na svaku Isusovu 
stanku u govoru, te su riječi došle iz dubine njena srca. Na svaki Isusov značajniji 
izraz, dolazile bi te riječi s dirljivim emocijama, ljubavlju i divljenjem. Žena je 
izgledalo tako nevino, utkavši Isusova učenja u svoje poslove, interese, karijeru i 
život. Bila je to Lea, žena zlobnog Farizeja iz Cezareje-Filipove, sestra pokojnog 
Enuina muža, žena koja je izliječena u Cezareji od krvarenja. To je ona ista, koja je 
prije izjavila, na jednoj od Isusovih propovijedi: 'Blagoslovljena utroba, itd.', a Isus je 
na to odgovorio 'Još blagoslovljeniji koji slušaju Božju Riječ i drže je!' Otada ona 
koristi ove Isusove riječi za vlastito divljenje. One bijahu stalno na njenim usnama, te 
joj postadoše molitva divljenja i ljubavi. Ovdje je došla kako bi posjetila svete žene, 
te je donijela mnoštvo bogatih darova Zajednici. 


Isus nastavi poučavati na trgu, sve dok Šabat nije počeo, a tad se opet vrati u 
sinagogu i tamo nastavi poučavati. Šabatska čitanja bijahu o čišćenju gubavaca, te o 
gladi u Samariji koja je nenadano došla na zemlju, prema Elizejevim proročkim 


riječima. 


Isus s apostolima i s nekoliko učenika ode blizu Betsaide. Tamo je došlo i mnoštvo 
drugih učenika, neki iz misija, neki od doma. Većina njih je došla s druge strane 
jezera, iz Dekapolisa i Geraze. Bili su zaista iscrpljeni, svega potrebni, posebno pažnje 
i skrbi. Na obali bijahu dirljivo primljeni od strane svojih sudrugova učenika, koji ih 
zagrliše i posluživaše na svaki način. Odveli su ih do Andrijine kuće, oprali im noge, 


pripremili im kupke, novu odjeću i obrok. 


Budući je i Isus bio vrlo angažiran u ovom pomaganju pristiglih učenika, Petar mu 
reče: "Gospodine, ti da služiš! Ostavi to nama!" Ali, Isus mu odgovori da je poslan 
služiti, i da ono što čini za ove učenike, čini to za svoga Oca. 

Sad se opet Isus vrati poučavanju o poniznosti. Onaj koji je najmanji, onaj koji svima 
služi — on će biti najveći. Ali, tko god ne služi iz motiva ljubavi, tko god se ponizi da 
bi pomogao bližnjemu, ali ne da bi potrebitom bratu omogućio veći komfor, nego da 
bi zadobio otmjenost — taj je licemjer, služitelj da ga narod vidi, za svoju čast. On je 
već zadobio svoju plaću, jer služi sebi, a ne svom bližnjem. 

Čini mi se da je sad tamo bilo sedamdesetak učenika, a bilo ih je još nekoliko, u i oko 


Jeruzalema. 


Isus je apostolima i učenicima održao vrlo dubokoumnu propovijed, s divnim 
usporedbama, u kojima je jasno rekao, da nije začet od čovjeka, nego Duhom 
Svetim. S velikim je žarom govorio o svojoj Majci, nazvavši je najčišćom, najsvetijim 
bićem, izabranom posudom, za kojom su tisućama godina, žudjela srca pobožnih 


ljudi i molili jezici Proroka. 


Isus je objasnio svjedočanstvo svog Nebeskog Oca u vrijeme njegova krštenja, ali 
nije ništa spomenuo o onome na Taboru. Govorio je o ovim vremenima, kao o 
blagoslovljenima i radosnima, jer je On došao, te ponovo uspostavio odnos između 
Boga i čovjeka. 

Najdubokoumnijim riječima, Isus opisa Pad čovjeka, te moć sotone i demona nad 
čovjekom. Isus reče, da njegovim rođenjem od Najčišće, od najočekivanije Djevice, 
među ljudima su Kraljevstvo i moć Božja ponovo zadobili novi život, te bi po Njemu 
(Isusu) i u Njemu svi ponovo trebali postati djecom Božjom. Kroz Njega, i u redu 
prirode i u redu milosti, ponovo se uspostavlja veza, most, između Boga i čovjeka, a 
tko god želi njime prijeći, mora surađivati s Njim i u Njemu, mora odbaciti sve 


zemaljsko i sve užitke ovoga svijeta. 


Isus reče da je s Njime dokinuta moć zlih duhova nad svijetom i čovječanstvom, te 
da sva proizašla bijeda iz toga dijaboličnog utjecaja nad prirodom i čovjekom može 


kroz Njega biti pobijeđena, u Njegovo Ime, duhovnom vezom s Njim, kroz vjeru i 


ljubav. Isus je o ovome govorio vrlo vatreno i iskreno. Učenici nisu baš shvaćali sve 
što je Isus rekao, te slijegaše ramenima, osobito kad je govorio o svojoj Muci. Trojica 


apostola koja su bila s njim na Taboru, otada su bila vrlo ozbiljna i šutljiva. 


Sve se ovo dogodilo tijekom i nakon Šabata. Neki su učenici odsjeli u Kafarnaumu, a 
neki kod Petra. Svi su troškovi namireni od zajedničkog novca. To je već sad 


izgledalo kao vjerska zajednica. 


Dan nakon Šabata, Isus s učenicima ode sjeverno od Kafarnauma, k gori s koje ih je 
slao u prve misije. Putovali su dva sata po okolici, zaustavljali se među seljacima koji 
su sjekli kukuruz ili među pastirima, a Isus je poučavao, sad njih, sad učenike. 


Upravo je bilo vrijeme žetve. 


Kukuruz je bio višlji od čovjeka. Odsjekli bi ga na prikladnoj visini, otprilike na duljini 
polovice ruke. Listovi biljke bijahu dulji i deblji od našeg kukuruza, a stabljika se nije 
savijala pod teretom ploda. Polja su bila prošarana hrpama naslaganih stabljika. Ljudi 
su imali neku vrstu kosijera, više kao neki pastirski štap, savijeniji od našeg. Dok bi 
ljevicom držali stabljiku, desnicom bi je odsjekli, a poslije bi ih vezali u male snopove. 
Bio je to težački posao, ali oni su ga izvodili vrlo vješto i brzo. Sve što bi palo na 


zemlju, pripadalo je sirotinji, koja je pabirčila iza berača. 


Tijekom pauze za odmor, Isus je poučavao radnike. Ispitivao bi ih, kao, koliko su 
posijali, koliko su požnjeli, tko je vlasnik kukuruza, kakvo je tlo, kako su orali, itd., a 
oko ovih pitanja, Isus je pleo svoje prispodobe o sjemenu, kukolju, oranju, malom 


zrnu žita, sudu i spaljivanju kukolja vatrom. 


Učenike je poučavao kako trebaju podučavati, a nasamo bi im objašnjavao 
prispodobe. Objasnio bi im spiritualno značenje žetve, nazvavši ih svojim sijačima i 
žeteocima, rekavši im da moraju skupljati sjeme kao blago za nadolazeću sjetvu, 
budući On više neće dugo biti s njima. Učenici su postali vrlo tjeskobni, pa ga 
upitaše, hoće li ostati s njima do Pedesetnice. Isus im reče: 'Što li će biti od vas, kada 


više ne budem s vama?' 


Isus je podučavao na razne načine i pastire: 'Je li ovo vaše stado? Jesu li ove ovce 
jedno stado ili je od više vlasnika? Kako ih čuvate? Zašto vaše ovce lutaju raštrkane 
uokolo?, itd. Na taj je način postavljao pitanja, a oko njih je pleo svoje prispodobe o 
izgubljenoj ovci, dobrom pastiru, itd. 


Isus tad ode do jedne doline, koja bijaše prema zapadu, u regiji uzdignutijoj od 
Kafarnauma. Gora Safet bijaše nadesno. Tu je putovao kroz doline i puste krajeve, 
poučavajući, sad žeteoce i pastire, sad učenike. Nabrojio je sve dužnosti dobrog 
pastira, aplicirajući ih na sebe, jer on namjerava položiti svoj život za svoje ovce. Tad 
je pokazao učenicima, kako bi i oni trebali tretirati ovaj narod, kojeg nađu van svih 
puteva, napuštenog i duhovno obeshrabrenog, te kako da među njih posiju dobro 
sjeme. Ova Isusova putovanja kroz pusta mjesta i njegova poučavanja, puna mira i 


ljubavi, bijahu zaista dirljiva i impresivna. 


Vratili su se putem, nekako sjeverno-istočnijim od prethodnoga, te odsjedoše u 
jednom gradiću, Lekumu, pola sata od Jordana. Isus je šestoricu apostola poslao u 
njihovu prvu misiju. Sam Isus nije bio ondje. Žitelji koji su išli u Jeruzalem na Pashu, 
već su se vratili doma, a u gradu bijaše i pismoznanaca i Farizeja. Kad su učenici 
posjetili svoje znance, ovi su im opisivali okolnosti masakra Galilejaca u Hramu, ali 


nisu spominjali Isusa. 


Lekum bijaše mali, dobro organizirani gradić, oko sat i pol od Jordana, te par sati od 
ušća rijeke u jezero. Stanovnici bijahu Židovi. Samo je u okolici mjesta bilo par 
siromašnih pogana u kolibama. Oni su tu ostali nakon prolaska nekih karavana. 
Glavna djelatnost bijaše uzgajanje pamuka. Ovdje su izrađivali grubi pamuk, te bi ga 
preli i pravili razne pokrivače i druge odjevne predmete. Čak su i djeca bila zaposlena 


oko toga. 


Gozba u čast povratka hodočasnika iz Jeruzalema, održavala se u Lekumu, kao što je 


bilo i u Kafarnaumu. Ulice su bile okićene cvijećem i vijencima zelenja. Hodočasnici 


koji su se vratili doma, posjećivali su kuće svojih prijatelja, a školarci su izlazili kako 
bi ih dočekali. 


Isus je ušao u neke domove, kako bi posjetio starce, te je neke i izliječio. Na 
glavnom trgu, ispred sinagoge, Isus je održao dugu propovijed, prvo djeci, koju je i 
blagoslovio, pa potom omladini i njihovim učiteljima. Propovijedao je slijedom, od 
grupe do grupe, uglavnom u prispodobama. Tema mu je bila brak, kojeg je Isus 
opisao prelijepim i dubokoumnim terminima. Počeo je tako što je kazao, da je u 
ljudskoj prirodi s dobrim pomiješano i puno zla, ali da se molitvom i jedinstvom 
supružnika, zlo mora odvojiti i suzbiti. Onaj koji slijedi svoje nesuzbijene strasti, krivo 
čini. Naša nas djela prate, te će jednog dana i ustati protiv nas. Naše je tijelo 
Stvoriteljeva slika, ali sotona nastoji u nama razoriti tu sliku. Sve što je napretek 
donosi sa sobom grijeh i bolest, postaje deformacija i degeneracija. Isus je 
nagovarao narod na čestitost, skromnost i molitvu. Suzdržanost od seksualnih 
odnosa, molitva i disciplina stvaraju svece i proroke. Isus je sve to ilustrirao 
usporedbama, opisujući sjetvu, čišćenje njive od korova i stijenja, izlaganje zemlje 


Božjem blagoslovu, za kojim tlo toliko teži. 


Kad je govorio o braku, Isus navede usporedbe iz vinogradarstva, iz obrezivanja 
trsova. Govorio je o dostojanstvenom obrezivanju loze, o pobožnim obiteljima, o 
napredovanju vinograda, te o rasama koje su postale pokvarene i uzveličane (elitne). 
Govorio je i o patrijarhu Abrahamu, o njegovoj svetosti, o savezu zaključenim s 
Bogom u obrezanju, te reče da su Abrahamovi preci pali u nered svojom nehajnošću 
i nesuzbijanjem strasti, te stalnom ženidbom s pogankama. Isus je također govorio i 
o gospodaru vinograda, koji je poslao svoga sina, te Isus još nabroji sve što se 


dogodilo tom sinu. 


Ljudi su bilo vrlo impresionirani, mnogi su plakali, osjećali su da moraju popraviti svoj 
život. Isus je uglavnom održavao ove poduke, jer dosada ovaj narod nije nikada 


poučavan o ovim misterijama, te zbog toga, jer su živjeli na vrlo neuredan način. 


Isus je također poučavao o bitnoj akciji dobre volje u molitvi i sjedinjenju, te o 
čovjekovoj vlastitoj suradnji. Reče, ono čega ste se odrekli u hrani i piću ili 
uskraćivanjem komfora, morate s pouzdanjem staviti u ruke Božje, moleći ga neka to 
udijeli u korist sirotih pastira u divljini ili drugima potrebitima. Onda će Otac Nebeski, 
kao istinski otac obitelji, čuti njihove molitve, jer moraju željeti, kao njegove vjerne 
sluge, dijeliti svoja bogatstva, koja im je On u svom preobilju darovao, sa sirotinjom 
koju poznaju ili za koju su čuli, ili koju bi s ljubavlju trebali potražiti. Ovo je stvarna 
čovjekova kooperacija, a Bog radi sa svojim istinskim slugama, jakima u vjeri. Ovdje 
Isus iznese primjer o stablu (palminu), koje ljubavlju i žarom, ali bez ikakva kontakta, 


daje plodnost drugom stablu-partnerici. 


Iz Lekuma, Isus prijeđe Jordan kraj Betsaide-Julije gdje je i poučavao. I ovdje se 
slavila gozba u čast povratka hodočasnika. Vidjela sam Isusa i učenike, pismoznance 
i Farizeje, kao i neke druge odličnike mjesta, kako uokolo šetaju i raspravljaju. Rekli 
su Isusu o masakru nad Galilejcima u Hramu. Sad sam tu čula, kako je ubijeno sto 
Jeruzalemaca i stotinu i pedeset sljedbenika Jude Gaulona. Sljedbenici bijahu 
zavedeni ili čak prisiljeni poći s njim žrtvovati u Jeruzalem. Stotine Jeruzalemaca im 
se pridružilo u pobuni, premda su znali za njihov nepravedan cilj, da ne plaćaju porez 


caru, pa su tako Jeruzalemci i poubijani s njima. 


Oko Julije je kraj bio izrazito lijep, plodan, pun zelenila i stoke koja je pasla. Bio je 
kao zoološki vrt, stanište svih vrsta ptica i životinja. Do luke su vodile serpentine, a 
potoci bijahu obilni vodom. U podne je sunce sjalo nad njima, zrcaleći se i nad 
površinom jezera. Glavna cesta za Juliju išla je kraj Jordana, ali kraj o kojem govorim 


bijaše pust. 


Isus i učenici ponovo prijeđoše Jordan, te nastave prema Betsaidi i Kafarnaumu. U 
Kafarnaumu je Isus poučavao u sinagogi, jer je bio Šabat. Iz svitka su čitali čitanja za 
taj dan, a bijahu to odlomci iz Mojsija (Levitski zakonik 16-19), koji je govorio o 
godišnjem žrtvovanju i iskupljenju, o darovima pred tabernakulom, o zabrani 
blagovanja krvi životinja, te o izvjesnim stupnjevima u kojima se brak ne može 


sklopiti. I iz Ezekijela su čitali odlomke, o grijesima grada Jeruzalema (Ezekijel 22). 


Isus i učenici bijahu pozvani na večeru od strane jednog Farizeja, a on stanovaše 
nedaleko kuće stotnika Korenlijusa. Tamo Isus nađe čovjeka bolesna od vodene 
bolesti, a ovaj ga zamoli za pomoć. Isus upita Farizeje, je li zakonito liječiti na Šabat. 
Oni su šutjeli, stoga on položi ruku na bolesnika i izliječi ga. Dok se jadni čovjek 
povlačio s mnogim zahvalama na usnama, Isus reče Farizejima, kao što je uvijek 
radio u ovakvim prilikama, da nijedan od njih na Šabat ne bi oklijevao izvući svoga 
vola ili magare iz jame u koju je upalo. Farizeji su bili sablažnjeni, ali nisu mogli ništa 


odgovoriti. 


Farizeji su na gozbu pozivali samo svoje rođake i prijatelje, a kad je Isus vidio da su 
za stolom zauzeli samo najbolja mjesta, reče: 'Kada ste pozvani na svadbu, nemojte 
sjedati za pročelja stola, da ne bi bio pozvan na svadbu netko časniji od vas, pa vam 
domaćin priđe i zamoli da se pomaknete i ustupite mjesto njemu, te vam tako javno 
nanese sramotu. Ali, ako zauzmete zadnje mjesto, a domaćin vam priđe i rekne — 
prijatelju dođi gore — to će vam biti na čast. Jer, svatko tko se uzvisuje biti će 
ponižen, a svatko tko se ponizuje biti će uzvišen.' 

Tad se Isus obrati domaćinu: 'Tko god poziva na gozbu rođake, prijatelje i bogate 
susjede, koji će mu vratiti istom mjerom, već je primio svoju plaću. Ali, tko god 
poziva na gozbu sirotinju, hrome, slijepe, bijednike, koji mu ničim ne mogu vratiti, taj 
će radosno zadobiti svoju nadoknadu kod uskrsnuća.' Na ovo, jedan od gostiju 
odgovori: 'Da, uistinu će biti blagoslovljeni i sjediti će na gozbi u Kraljevstvu Božjem!, 


na što se Isus okrene prema njemu i ispriča prispodobu o velikoj gozbi. 


Isus je posredstvom učenika, prouzročio da budu pozvani na ovu gozbu brojni 
siromasi. Tad upita domaćina, je li gozbu priredio u njegovu čast, a kad mu je ovaj 


odgovorio da jeste, Isus naredi da ono što je ostalo bude raspodijeljeno sirotinji. 


Nakon toga, Isus s učenicima prođe kroz imanje centuriona Zorobabela, te ode u 
prekrasan kraj između Tiberijade i Magdale. Budući ga je slijedilo silno mnoštvo, Isus 


iskoristi priliku i progovori o napuštanju svih stvari onih koji ga žele slijediti. Reče, tko 


god ga želi slijediti i biti njegovim učenikom, mora ga voljeti više od najbližih rođaka, 
da, čak više i od samog sebe, te mora nositi svoj križ za njim. 

Onaj koji želi izgraditi kulu, prvo mora izračunati troškove gradnje, inače je nikad ne 
mora završiti, ispasti će smiješan pred narodom. Onaj koji kreće u rat, mora prvo 
usporediti broj svojih snaga s neprijateljem, te ako vidi da je slabiji, bolje bi mu bilo 
da utanači mir s protivnikom. Čovjek mora ostaviti sve stvari, ako želi biti mojim 


učenikom. 
7. Isus poučava na gori blizu Gabare 


Isus je putovao kroz Genezaretski kraj i istovremeno podučavao, te je otposlao velik 
broj starijih učenika, da pozovu narod na propovijed koju će Isus održati na gori blizu 
Gabare. Započela bi slijedeće srijede i trajala bi par dana. Čula sam dan koji je 
određen na razne načine, ali znala sam tj. sigurna sam da je spomenuta nadolazeća 


srijeda. 


Velik je broj učenika otplovio preko jezera do Gergaze, do Dalmanute i u Dekapolis. 
Učenicima je rečeno da sve pozovu, jer Isus više neće dugo biti s njima, pa neka sa 
sobom povedu sve koje mogu. Na ovu je misiju otišlo četrdesetak učenika. Isus je sa 
sobom zadržao apostole, kao i učenike koji su se posljednji vratili, a neprestano ih je 


poučavao. S njima je otišao do Tarikeje, koja bijaše na južnoj kosini prema jezeru. 


Do Tarikeje niste mogli doći obalom, jer su se na dva sata od nje uzdizale strme 
klisure, koje su ulazile u jezero. Isus zaobiđe Tarikeju i krenu prema zapadu, te 
prijeđe preko mosta na mjestu, koje čini mi se, da je bilo u okolici grada. Most je bio 
ujedno i kamena brana, koja se pružala od Tarikeje do mjesta gdje je Jordan utjecao 


u jezero. Kraj mosta su bila dva niza kuća. 


Prije nego je stigao do njih, Isus je morao proći kraj boravišta gubavaca, gdje je lani 
izveo nekoliko ozdravljenja. Pošto su bili informirani o njegovu prolasku, izliječeni 
gubavci iziđoše kako bi mu zahvalili, dok su ostali, koji su tamo došli, sad vapili Isusu 


za pomoć. Isus ih izliječi. Kad je Isus stigao do već spomenutih kuća, pred njega 


izniješe mnoge bolesnike. Doplovili su s druge strane jezera, iz Dalmanute. Isus im je 
pomogao. 

U trenutku Isusove smrti, ova je brana, kao i većina kuća, potresom razorena. Ljudi 
su ih napustili i nikad ih više nisu izgradili, budući se obala od potresa jako 
promijenila. Tiberijada je uistinu bila samo polugrad, jer je s jedne strane bila 


potpuno nezavršena. 


Iz svih četvrti grada slijevale su se rijeke ljudi prema gori kraj Gabare, kao i lađe 
pune ljudi preko jezera. Ljudi su sa sobom nosili šatore i namirnice, kao i bolesnike 
na pletenim nosiljkama, ili velikim pletenim košarama, postavljenim na magarce. 


Učenici su ravnali svjetinom, pružajući pomoć gdje god je trebalo. 


Dok je Isus s apostolima nastavio prema Gabari, sretoše ga neki Farizeji, koji ga 
ispitivaše o značenju tog velikog pokreta cijelog naroda, ove svjetine koja žuri ka 
gori. Rekoše, cijela je država pokrenuta! Isus im odgovori da bi i oni mogli doći sutra 
ujutro, ako žele čuti njegovu propovijed, te im reče, da je on pozvao narod, jer više 


neće dugo ostati među njima. 


Svete su žene došle u gostinjac u podnožju gore, kako bi opskrbili učenike potrebitim 


stvarima. 


Sutradan oko 10 ujutro, Isus se pojavi na gori. Učenici su ravnali narodom, 
pokazujući im kako da se u grupama premještaju i mijenjaju mjesta kako bi svi dobro 
čuli Isusa, jer je svjetina bila velika. Ljudi su bili u šatorima. Oni iz istih krajeva, 
kampirali bi zajedno. Svaki je kraj imao svoj logor, a na ulazu u nj bijaše podignut 
slavoluk od specifičnih plodova toga kraja, a kruna bijaše napravljena od 
najznačajnijih plodova. Neki su kampovi imali lozu, neki kukuruz, pamuk, šećernu 
trsku, aromatično bilje i sve vrste voća i bobica. Svaki je kraj imao svoj vlastiti znak, 
lijepo aranžiran i urešen cvijećem. Sve je ovo davalo predivan efekt. U kampu je bilo 
i mnoštvo donijetih ptica, a među njima golubovi i prepelice. Bile su skroz pitome, 


kljucale su mrvice među ljudima ili bi im jele iz ruku. 


Na gori se skupilo i mnoštvo Farizeja, Saduceja, pismoznanaca i Herodovaca iz svih 
krajeva, a zauzeli su mjesta oko Isusove katedre. Donijeli su prostrana sjedišta, neku 


vrstu stolca ili fotelje, naredivši svojim slugama da ih tamo dostave. 


Isus je oko sebe okupio svoje učenike, na nezadovoljstvo Farizeja, kojima nije bilo 
drago vidjeti da je netko omiljeniji od njih. Isus je započeo molitvom i pozivom 
narodu na red i mir. Pozvao je narod da pažljivo sluša, jer će ih poučavati ono što 
neće čuti od drugih, a neophodno je potrebo njihovu vlastitu spasenju. 

Ono što neće shvatiti, poslije će im objasniti njegovi učenici, koje će on poslati k 
njima, jer on sam više neće dugo ostati među njima. Isus je glasno i otvoreno 
upozorio učenike, neka se čuvaju Farizeja i lažnih proroka, te je poučio narod molitvi 


i ljubavi prema bližnjemu. 


Učenici su redali i vodili razne grupe naroda bliže k propovjedaonici. Farizeji i drugi, 
koji su bili poučeni u Zakonu, stalno su prekidali Isusa i dobacivali primjedbe, ali Isus 
nije obraćao pažnju na njih. Nastavio bi propovijedati, govoreći vrlo oštro protiv njih i 


upozoravajući narod na njih, na što se Farizeji raspametiše. 


Danas Isus nije liječio, ali je naredio da ozbiljnije bolesnike donesu gore bliže njemu, 
kako bi i oni mogli čuti njegovu propovijed. Obavijestio ih je da budu strpljivi, dok ne 
završi pouku. Isus je poučavao sve do mraka, bez prekida, dok je narod naizmjence 
uzimao okrjepu. Nisam vidjela da je Isus išta jeo. Tako je vatreno poučavao narod, 


da mu je predvečer glas pukao, pa je govorio slabo i tiho. 


Napokon, Isus siđe do gostinjca u dolini. Taj je gostinjac nekoć pripadao 
Magdaleninu imanju u Magdali, a pošto je imanje prodano, njega su ostavili za 
potrebe Zajednice. 

Tamo su došli Lazar, Marta, Dina i Sufanitkinja, Maroni iz Naima, Isusova Majka, te 
druge Galilejke koje su donijele potrepštine, tkanine za odjeću, kao i gotovu odjeću. 
Za Isusa i učenike zgotovili su oskudan obrok, a sve što je ostalo, podijelili su 


sirotinji. 


Sutradan je Isus nastavio propovijedati na gori. Ponovo je govorio o molitvi, ljubavi 
prema bližnjemu, dobroti, pouzdanju u Božju dobrotu. Nukao je narod da se ne daju 


zavesti od tlačitelja i klevetnika. 


Danas su Farizeji bili još ljući nego jučer. Okupili su se u još većem broju, kako bi se 
raspravljali s Isusom. Nazvali su ga agitatorom naroda, bundžijom. Rekoše da potiče 
narod da napusti svoje poslove, kako bi ga mogli slijediti posvuda po državi. Oni 
imaju svoj Šabat, svoje blagdane, svoja vlastita učenja, pa im ne trebaju neke 
novotarije. Tisućiti su put ponovili iste stare prijekore protiv Isusa i učenika, a završili 
su prijetnjom s Herodom. Rekoše, žaliti će se Herodu na Isusovo učenje i djelovanje, 
Herod ga već motri, pa će brzo svršiti s njim. Na to im Isus žestoko odgovori. Reče, 


bez obzira na Heroda, on će propovijedati i liječiti sve dok ne ispuni svoju misiju. 


Farizeji su bili toliko smioni i ljuti, da su i narod pogurali prema naprijed. Strka je bila 
velika, tako da su jedni druge gurali i gazili po nogama, ali se Farizeji napokon 


povukoše s velikim bijesom. 


Ipak, Isus je nastavio propovijedati na dirljiv i impresivan način. Pošto je bio velik 
broj onih koji su se vraćali iz Jeruzalema, a i drugih, narodu je nestalo zaliha hrane, 
Isus naredi starijim učenicima da razdijele hranu narodu, kruh, med i ribu, te brojne 
košare koje su tamo donijete iz gostinjca. Također su razdijelili i odjeću, tkanine, 
male tunike za djecu, sandale, prekrivače itd. Sve su ovo obilje donijele svete žene. 


One su razdjeljivale ženama, dok su učenici dijelili muškarcima 


U međuvremenu, Isus je nastavljao nasamo poučavati učenike, govoreći o karakteru 
Farizeja, rekavši im kako se ubuduće moraju postaviti prema njima. Nakon toga, Isus 


siđe s učenicima do gostinjca, gdje ih je već čekao obrok. 


Tijekom obroka Lazar je govorio o masakru Galilejaca u Hramu, a o tome su govorili i 
učenici i narod. Lazar ispriča i o ženama iz Hebrona, Krstiteljevim rođakama, te o 


nekim Jeruzalemkama koje su otišle u Maheruš u potrazi za Ivanovom glavom, kada 


su opkopi čišćeni, a tvrđava proširivana. I sam je Lazar poduzeo neke korake u tom 


smjeru. 


Rano izjutra trećeg dana, Lazar i svete žene vratiše se doma, dok je Isus s 
apostolima posjetio šatore bolesnika. Neki bijahu blizu gostinjca, dok su drugi bili u 
kampu u podnožju gore. Sve koji su tamo bili oni izliječiše, nisu napustili kamp sve 
dok svi bolesnici nisu bili na vlastitim nogama. Učenici su sve što je ostalo od hrane, 
odjeće i tkanina podijelili ovim ljudima. Ozdravljenici i njihovi prijatelji ispuniše zrak 
svojim psalmima zahvalnosti. Napokon, svi otiđoše doma, kako bi tamo stigli prije 
Šabata. 


Isus sad ode do Gerizime, oko sat sjeverno od Seforisa, na visoravan na kraju jedne 
doline. Neke je učenike poslao ispred sebe, kako bi pripremili gostinjac, dok će on 
sam ići okolnim putem, jer je namjeravao posjetiti neke bolesnike. Vidjela sam Isusa 
i njegovo društvo kraj nekog malog mjesta Kafarota, blizu Jetebate. Cesta od 
Kafarnauma do Jeruzalema vodila je kroz ovo mjestašce. Nekoć je ovim krajem lutao 
Šaul, neposredno prije nego je posjetio čarobnicu Endor, prije svoje odlučujuće 
katastrofalne bitke. Od Kafarota do Gerizime bijaše oko pet sati hoda, a Kafarot 
ležaše usred vinorodnog kraja. Kraj je dobivao samo jutarnje i malo podnevnog 


sunca, a poslijepodne bijaše potpuno u sjeni. 


Učenici koje je Isus poslao pred sebe, sad se vratiše dio puta, kako bi susreli Isusa, 
koji je bio u jednom gostinjcu, tik van mjesta. Jedni drugima opraše noge, te nakon 
uobičajene okrijepe, Isus ode u sinagogu, gdje je poučavao iz Levitskog zakonika i iz 
proroka Ezekijela. Ovaj put nitko mu nije proturječio, jer su slušatelji bili zapanjeni 
njegovim poznavanjem Zakona i njegovim izvanrednim objašnjavanjima. 

Kad je poduka završila, Isus je s učenicima blagovao u gostinjcu. Neki od njegovih 
rođaka iz krajeva Seforisa bijahu u Gerizimi, pa su i oni blagovali s njim. Isus je 


ovdje govorio o svom skorašnjem kraju. 


U Gerizimi se oko Isusa s apostolima okupilo skoro stotinu učenika, jer je bio Šabat. 


Tamo bijahu i dvojica učenika, sinovi Cirinusa s Cipra, koji su kršteni kraj Daberete, 


kao i drugi Židovi iz njihova mjesta. Veliko mnoštvo ovih Židova je ovdje logorovalo. 
Vraćali su se iz Jeruzalema s Pashalnih svečanosti na Cipar, te su s divljenjem slušali 
Isusova učenja na ovaj Šabat. Oni su žarko željeli da Isus dođe na Cipar, gdje je bio 


velik broj Židova, svi u stanju duhovne obamrlosti. 


U Gerizimi je Isus poučavao učenike skupivši ih na nekom brdu. Sve do sada mnogi 
od njih su služili uglavnom kao glasnici između učenika raštrkanih po raznim 
četvrtima i Isusovih prijatelja. Bilo je i drugih koji su većinom bili doma, koji su 
propustili većinu Isusovih poduka, nisu ništa znali kako su drugi prolazili na misijama, 
niti su znali objasniti parabole. Isus tad nastavi poučavati, objašnjavajući sve stvari 
ovim učenicima, na jednostavan i lagan način, te im brzo navede sva svoja 


dosadašnja učenja. 


Nakon toga, Isus ode s njima na sjeverozapad Gerizime, na oko četiri do šest sati, do 
brdovita kraja jedne puste regije, te tamo provedoše noć. U dolinama na zapadnoj 
strani prostranog planinskog lanca koji se protezao kroz srce države, pasle su krda 
magaraca, deva i ovaca. Ovdje su doline išle cik cak, kao biljka poznata kao 
uobičajena vučja šapa. U divljini je raslo mnoštvo palmi, kao i neka vrsta stabla čije 
su unutarnje grane padale sve do zemlje, a pod kojima se čovjek mogao odmarati 


kao pod šatorom. Pastiri ovih krajeva koristili su ih često za zaklon. 


Većinu noći Isus i učenici provedoše u molitvi i poučavanju. Isus je ponovio mnoga 
uputstva koja je već dao, kada ih je prvi put poslao u rane misije. Posebno me je 
zapanjilo kad sam čula da ne smiju imati privatna novca. Sve to moraju povjeriti 
svojim superiorima, koje će izabirati svakih deset godina. Isus im je pokazao znakove 
po kojima će znati, mogu li u nekom mjestu izvesti neko dobro, te im reče neka 
otresu prašinu sa svojih sandala pred onima koji ih budu zlostavljali, a onda ih pouči 
kako da se opravdavaju kad ih uhite. Ne smiju biti uznemireni što će kazati, jer će im 


riječi same doći u usta, niti se moraju bojati, jer je njihov život potpuno siguran. 


Tu i tamo u ovoj regiji, vidjela sam ljude s dugim štapovima i željeznim toljagama. 


Čuvali su stada od divljih zvijeri, koje su inače dolazile gore od obale. 


Sutradan vrlo rano, Isus posla učenike i apostole u misiju. Nad apostolima, kao i nad 
prvim učenicima, Isus je polagao ruke, dok je ostale samo blagoslovio. Ovom je 
ceremonijom, napunio učenike novom snagom i energijom. Međutim, nije to bio 
svećenički red, nego samo davanje milosti i žara za duše. Obratio im se s puno riječi 


u svezi poslušnosti superiorima. 


Petar i Ivan nisu ostali s Isusom, nego su otišli na jug, Petar u okolicu Jope, a Ivan 
više na istok, u Judeju. Neki su otišli u gornju Galileju, neki u Dekapolis. Toma je 
dobio zadatak do ode u okolicu Gergaze, na što povede grupu učenika, otišavši 
okolnim putem do Asaha, grada smještena na visoravni između dvije doline, oko 
devet sati od Seforisa i bar sat ulijevo od glavnog puta. U ovom je gradu bilo jako 


puno Židova, a pripadali su Levitima. 


Isus je sad išao na sjeverozapad. S njim su išla petorica apostola, a svaki je apostol 
pod komandom imao deset učenika. Sjećam se da sam vidjela Judu, Jakova mlađeg, 
Tadeja, Saturnina, Barnabu, Natanela, Azora, Mnasona i mladiće sa Cipra. Prvi dan 
su putovali šest do osam sati. I slijeva i s desna ležali su im neki gradovi, pa su se s 
vremena na vrijeme, grupe učenika odvojile od svoga Učitelja i otišle u te gradove. 
Isus je zaobišao Tir po morskoj obali, slijeva od grada. Apostolima i učenicima je 
pokazao neka mjesta na kojima će se za trideset dana ponovo sastati. Noć je proveo 


kao i prethodnu, sa svojim društvom u molitvi, pod krošnjom stabla. 
8. Isus ide u okolicu Ornitopolisa i onda unajmljuje brod za Cipar 


Vidjela sam Isusa sa sljedbenicima, učenicima i drugima, sveukupno njih pedesetak, 
kako idu kroz duboku planinsku guduru. Za vidjeti, bijaše to vrlo osebujna planina. 
Na njene obje strane, oko sat vremena hoda, protezale su se sjenice i boravišta od 
lagana drva, a putnicima je izgledalo kao da prolaze pokraj spilja. Ponekad je istak 
sjenice bio prekriven mahovinom, grmljem ili travom. Tu i tamo bile su kao neke 
utvrde - potpore, za sprječavanje odrona kamenja s gudure na put. Ovdje je boravila 


sirotinja, odbačeni pogani, čiji je zadatak bio držati put čistim i slobodnim od divljih 


zvijeri. Oni dođoše Isusu, te ga moljaše za pomoć protiv ovih zvijeri, dugih, pjegastih 
stvorenja sa širokim šapama, kao ogromni gušteri. Isus blagoslovi kraj i zapovijedi 
životinjama da se povuku u crnu močvaru, koja bijaše u blizini. Pokraj puta su rasla 


velika stabla naranči. Ovo mjesto bijaše udaljeno oko četiri sata od Tira. 


Ovdje se Isus odvojio od svojih kompanjona, te je otišao duboko u guduru, 
poučavajući tu i tamo pred spiljama u kojima su boravili ljudi. Put je vodio niže, duž 
čistog potoka Leonta, koji je tekao po svom dubokom usjeku, a otjecao je u more, 
par sati sjevernije od Tira. Preko potoka je napravljen visoki kameni most, a na 


drugoj stani mosta bijaše veliki gostinjac, gdje su učenici već čekali Isusa. 


Odavde je Isus otposlao nekoliko svojih kompanjona u gradove zemlje Kabul, a Judu 
Iškariotskoga s nekim učenicima do Kane, blizu Sidona. Učenici su bili povjereni brizi 
apostola, svaki je nad njima bio kao superior, raspolagao je svim dobrima koja su 
imali. Isus je samo Judi dao neku sumu novca i to baš za njega osobno. Isus je 
poznavao njegovu pohlepu za novcem, te ga nije htio izložiti iskušenju da traži novac 
od drugih. Zamijetio je Judinu tjeskobnost za novcem, premda se Juda volio hvastati 
svojom štedljivošću i striktnom pridržavanju zavjeta siromaštava. Kad je primio 
novac, Juda upita Isusa, koliko smije na dan potrošiti. Isus odgovori: "Onaj koji je 


svjestan svoje suzdržljivosti, ne treba ni pravila, ni upute. On u sebi nosi svoj zakon.' 


U gostinjcu je Isusa čekalo oko stotinu ljudi. Oni pripadahu istom židovskom 
plemenu, kojeg je već posjetio i ohrabrio kod Ornitopolisa i blizu Sarepte. Neki su 
amo došli kako bi se sreli s njim, dok su drugi bili iz ovoga kraja, gdje im je bila i 
sinagoga. Oni primiše Isusa i njegove vrlo ponizno i radosno, te im opraše noge. 
Ljudi su nosili blagdansku odjeću vrlo drevne mode, imali su duge brade, a kožni 
reveri visjeli im s ruku. Imali su puno jedinstvenih običaja, a neki su bili zaista čudni, 
pa bijahu slični Esenima. 

I pogani ovoga mjesta bijahu puni poštovanja prema Isusu. Oni su cijenili i Židove, 


obrezivali su se daleko više nego oni u Dekapolisu. 


Ovi su Židovi bili potomci rođenoga sina patrijarha Jude. Ovaj sin je pobjegao od 
progonstva svoje braće, Hera i Onana, te se ovdje nastanio. Njegova se obitelj 
izmiješala s poganima ove zemlje, nije silazila s drugim Židovima dolje u Egipat, pa je 


najzad postala potpuno udaljena od religije i običaja svoga naroda. 


Kad je Jakov, nakon Dinine nesreće, živio blizu Samarije na Josipovu imanju, pogani 
s kojima su se miješali ovi Judini potomci, već su iskusili veliku želju da uđu u bračne 
odnose s Jakovljevim sinovima ili bar s njegovim slugama i sluškinjama. Prešli su 
planine i ponizno legli pred Jakova, te mu iznijeli želju da se međusobno žene, te su 
zaželjeli primiti obrezanje. Ali Jakov nije htio ni čuti. 

Kad je tad, taj progonjeni Judin sin sa svojom obitelji, potražio utočište među ovim 
poganskim ljudima, bio je toplo dočekan, pa su se njegova djeca ubrzo ženila i 
udavala s poganima. Kako je divno Božje oproštenje! Ova vruća želja tih pogana, da 
se sjedine sa svetom rasom, nad kojom je počivalo Obećanje, nije potpuno 
osujećena, pa su kasniji događaji doveli do oplemenjivanja ovih ljudi, i to kroz 


prognane Judine potomke. 


Usprkos velikim neredima, koji su nastali kroz ovakva međusobna miješanja, ipak je 
među njima bila i jedna čista obitelj, koja je ostala skroz nepomućena. Prvi je puta 
poučavana o Zakonu po Iliji, koji je ovdje često navraćao. Sam se Solomon dosta 
trsio kako bi združio ove ljude sa židovskim narodom, ali bez uspjeha. Ipak je među 
njima bilo stotinjak pobožnih duša, čistih Judinih potomaka. Ilija je uspio ujediniti ovu 
odvojenu granu s Izraelom. A u vrijeme Joakima i Ane, iz krajeva oko Hebrona, ovdje 
su došli učitelji kako bi ih naučili održavati zapovijedi Zakona. Sad su među njima 
živjeli i potomci tih učitelja, te su preko njih, Sirofeničanka i njen narod, ušli u 
komunikaciju sa Židovima. Živjeli su u osjećaju dubokog poniženja, smatrajući sebe 
nevrijednima da uopće koračaju po Obećanoj zemlji. Kad je bio u Daberetu, Cipranin 
Cirinus im je govorio o Isusu, pa je iz ove činjenice iskoristio priliku, da se s njim više 


zbliži. 


Isus je isprva poučavao ispred gostinjca, a narod je stajao uokolo u sjenicama ili pod 


stablima. Gostinjac je također pripadao Židovima, ili je bio od njih unajmljen. Poslije 


je Isus poučavao u sinagogi, a izvana ga slušalo veliko mnoštvo pogana. Sinagoga je 
bila prostrana i lijepa. Na krovu je imala platformu, s koje je pucao dalek vidik po 


cijeloj okolici. 


Tu su večer u gostinjcu Židovi priredili gozbu za Isusa. Tako su u tijelu pokazali Isusu 
svoju iskrenu zahvalnost što ih nije prezreo, što je došao među njih, izgubljene ovce 
Izraela, te im naviještao spasenje. Svoju su genealošku kartu držali u istinskom redu. 
Sad je rasprostru pred Isusom, te su bili istinski dirnuti kad su saznali, da iz jedne 
grane vuku isto porijeklo kao Isus. Bilo je to istinsko slavlje, a svi su pomagali. Stalno 
su govorili o Prorocima, posebno o Iliji, o kojemu su pričali sve najbolje, nabrajajući 
njegova proroštva o Mesiji, kao i ona proroka Malahije, rekavši, da mora da su skroz 
blizu vremena za njihova ispunjenja. Isus im je sve objašnjavao, te je obećao da će 
ih uvesti u zemlju Judinu. Uistinu je ih poslije postavio na južne granice Judeje, 


između Hebrona i Gaze. 


U ovom je mjestu Isus bio odjeven u dugu, bijelu putnu haljinu. On i njegovi 
sljedbenici bijahu opasani, a haljina im podignuta i zapasana za pojas, kao što se čini 
za putovanje. Prtljage nisu imali. Što je bilo potrebno, nosili su pod gornjom 
haljinom, omotano oko tijela. Neki su imali štapove. Nikada nisam vidjela Isusa da je 
koristio neko uobičajeno pokrivalo za glavu. Samo bi ponekad, nabacio na glavu šal, 


koji se uobičajeno nosio oko vrata. 


U ovom dijelu zemlje, bijaše neka ružna pjegava životinja, s membranskim krilima, a 
mogla je vrlo brzo letjeti. Izgledala je kao ogromni šišmiš. Ove su životinje dolazile iz 
močvarnih područja sve do morske obale, te su činile velike štete. Nekoć je jednom i 
Egipat bio njima preplavljen. Ne bijahu to zmajevi, a nisu bili ni toliko strašni. 
Zmajeva nije bilo toliko puno, a živjeli su u zabačenim i pustim divljinama. U ovim 
krajevima su skupljali plodove kao orah, nešto kao kesten, te neke bobice koje su 


rasle kao grozd. 


Iz gostinjca, Isus ode do mora, koje je bilo oko tri sata udaljeno od Tira. Duž luke, 


daleko u more protezao se sprud planine, kao neki poluotok, a na njemu bijaše 


izgrađen grad Ornitopolis. U gradu je živjela nekolicina Židova, pobožni i podložni 
poganima. Vidjela sam preko trideset poganskih hramova, razbacanih posvuda po 
gradu. Ponekad mi se činio da luka pripada gradu. Ovdje je Sirofeničanka imala jako 
puno građevina, predionica i bojadisaonica platna, mnoštvo brodova, tako da je, 
mislim, cijelo mjesto nekoć bilo pod vlašću njena pokojna muža ili njegovih predaka. 
Ona je sad stanovala u samom Ornitopolisu, premda kao u nekom predgrađu. Iza 
grada se uzdizala neka visoka gora, a iza nje ležaše Sidon. Između Ornitopolisa i 
njegove luke tekao je potok. Između Sidona i Tira, obala je, osim luke, bila divlja i 
nepristupačna. Luka o kojoj sam govorila, bila je najveća između Sidona i Tira, pa se 


u njoj velik broj lađa tiskao, čineći od luke mali grad. 


Vlasništvo Sirofeničanke, s brojnim građevinama, dvorovima i vrtovima, izgledalo je 
kao ogromno imanje. Njene su plantaže i tvornice bile prepune radnika i robova, a 
cijele su obitelji imale kuće na njima. Ali sada, stvari su sada mirovale, bivša 
aktivnost nije dosada bila uspostavljena na staru razinu. Gospođa se oslobađala 
starih navezanosti, od svih starih veza, te je htjela da njeni radnici izaberu među 
sobom nadglednika. 


Ornitopolis je bio smješten oko tri sata od mjestašca preko potoka, gdje je Isus 
proveo noć, ali od boravišta siromašnih Židova bi udaljen sat i pol. Kad je Isus išao 
prema luci, prošao je ravno kroz ovo mjesto, Ornitopolis mu bijaše slijeva. Židovsko 
naselje bijaše smješteno prema Sarepti, a sada ga je baš obasjavalo izlazeće sunce, 
jer je s te strane gora blago padala. Na sjevernoj strani bijaše prava sjena. Položaj je 
bio vrlo pogodan. Između Ornitopolisa, luke i židovskog naselja, bijaše jako puno 
čvrstih građevina, toliko puno malih naselja, pa kad biste ih pogledali iz zraka, 


pomislili biste da su nekada bili jedno naselje. 


Sa Isusom su bili samo Jakov mlađi, Barnaba, Mnason, Azor, Cirinusova dva sina i 
mladi Cipranin, kojeg su ta dva sina dovela k Isusu. Svi ostali apostoli i učenici bijahu 
na misijama, raštrkani po okolici. Juda je zadnji otišao. Sa svojom grupicom, otišao je 


do Kane Velike. 


Sa svojim kompanjonima, Isus ode do kuće Sirofeničanke, koja ga je, sa svojim 
izliječenim rođakom, pozvala na gozbu. Tamo su ga očekivali brojni okupljeni, kao i 
sirotinja i bogalji, od kojih je Isus mnoge izliječio. Boravište Sirofeničanke, sa svojim 
brojnim građevinama, dvorištima i vrtovima, vjerojatno je bilo veliko kao cijeli 
Dulmen. Na galerijama mnogih građevina bijahu rastegnuti komadi žutog, 
purpurnog, crvenog i nebesko plavog platna. Ove su galerije bile toliko široke, da su 
omogućavale šetnju po njima. Žuto bojilo se izvlačilo iz neke biljke, koju su kultivirali 
u okolici. Za crvenu i purpurnu boju koristili su slinu nekih morskih puževa. Vidjela 
sam mnoge velike platforme, u koje su ti puževi uhvaćeni ili su ih tu kultivirali, a bilo 
je i drugih mjesta punih sline, kao žablja pjena. Tlo općenito nije bilo baš plodno, kao 
u Palestini, a uokolo bijaše mnoštvo ribnjaka i jezera. 


Kad biste s obale gledali na pučinu mora, činilo vam se da ste na višem položaju 
nego okolica, a plavetnilo se dizalo i stapalo s nebom. Tu i tamo na obali, bijaše 
niskih stabala s velikim debelim deblom i široko rasprostranjenom krošnjom. Njihovo 
se gusto korijenje jako rasprostiralo, sve do u vodu, tako da ste mogli hodati po 
njemu dok ne biste došli do kopna. Crna debla većinom bijahu šuplja i prikladna kao 


skrovište svakojakih insekata. 


Isus je bio dočekan s počastima. Dok je počivao kraj stola, udovičina kći mu je izlila 
iz ploske miomiris na glavu. Majka mu je poklonila sukna, pojaseve, te tri trokutaste 
zlatne kovanice. Kći je poklonila komade istog dragocjenog metala, spojena lancem. 

Isus se nije kod njih dugo zadržavao, nego je sa svojim društvom otišao do luke, 
gdje su ga časno dočekali gradski Židovi i ciparski Židovi, koji su se tamo okupili jer 
su se vraćali na Cipar s Pashalnih svečanosti. Isus je poučavao u sinagogi, a oko nje 


ga slušahu i brojni pogani. 


Već su se zvijezde pojavile, kad je Isus sa svim putnicima, sišao do luke i ukrcao se 
na lađu. Noć je bila bistra, a zvijezde se činile većima nego li su naše. U luci je bila 
cijela mala flota lađi spremna ukrcati sve putnike. Jedna velika bijaše nakrcana 
prtljagom, robom i stokom, te brojnim magarcima. Deset je galija imalo jedra. Na 


njih su se ukrcali putnici, te Isus i učenici. Pet je ovih galija bilo privezano užadima, 


sprijeda i sa strana za lađu s teretom, koja je plovila iza njih. Ostalih pet je formiralo 
kao neki vanjski krug oko njih. Svaka je od ovih lađi imala, kao i Petrova, klupe za 
veslače, podignute oko jarbola i dolje ispod njih male kabine. Isus je stajalo blizu 
jarbola lađe koja je bila privezana na teretni brod, i kad su se otisnuli, Isus blagoslovi 
i kopno i more. Jata nekih prilično velikih riba, s dosta velikim ustima, plivalo je 


pokraj lađa, izvirujući iz vode, kao da slušaju Isusove propovijedi na lađi. 


Putovanje je bilo zaista brzo, more mirno, a vrijeme predivno, tako da su i mornari, i 
pogani i Židovi, uzvikivali: "O kako divno putovanje! To je zahvaljujući Tebi, o 
Proroče! Isus je stajao pokraj jarbola. Isus im reče neka šute, te daju slavu samo 
Svemogućem Bogu. Tad im progovori o Bogu, jedinom i svemogućem, te o Njegovim 
djelima, o prolaznosti poganskih čudesa, o blizini vremena, da, već su tu, kad će 
najveće spasenje biti dano zemlji, radi spasenja pogana. Cijela je propovijed bila za 


pogane. 


Nekoliko se žena na lađama držalo odvojeno. Mnogi su putnici imali morsku bolest, 
ležali bi uokolo, u povučenim kutovima, te žestoko povraćali. Isus je ozdravio 
nekoliko na palubi svoje lađe. Tad ga s drugih lađa pozvaše i mnogi drugi, tražeći 


pomoć, a Isus ih ozdravi na daljinu. 


Također sam ih vidjela kako blaguju na lađama. U nekakvim metalnim posudama su 
ložili vatru, od nekakvih dugih usukanih štapova, smećkastih i prozirnih kao ljepilo, a 
natapali su ih u vrućoj vodi. Hranu su slali u porcijama, s obručem i ručkom. U njima 
bijaše nekoliko udubljenja kao tanjurići za razne obroke, na primjer okrugle kruhove, 


povrće, itd. Na njih su izlijevali nekakav sos. 


Iz Ornitopolisa do Cipra, more nije izgledalo toliko široko, kao ono iz Jope. Tamo ne 


možete ništa vidjeti osim pučine. 


Predvečer su brodovi uplovili u luku Salamis, koja bijaše vrlo prostrana i sigurna. Bila 
je jako utvrđena s lukobranima i visokim zidinama, te s dva mola koja se pružahu 


daleko u more. Sam je grad bio izgrađen dobrih pola sata od obale, premda ste to 


teško mogli zapaziti, budući je međuprostor prekriven stablima i prekrasnim 
vrtovima. U luci su bili brojni brodovi. Zbog toga Isus nije mogao prići bliže obali, 
koja se kao jako visok bedem, ovalno uzdizala. Osim toga, lađe su nosile previše 
vode da se bliže približe. Blizu obale bijaše nekoliko manjih lađi, privezanih užadima 
za kopno. One su teglile veće lađe, primajući njihove putnike, te su s pomoću užadi 


privlačili lađu k obali. 


Tako su na obali bili neki Židovi, koji su došli dočekati Isusa i učenike. Na obali bijahu 
i mnogi drugi, koji su vidjeli brodove na pučini, te dolazili iz grada u svečanim 
procesijama dočekati ih. To je bio običaj, tako primati Židove koji se vraćahu s 
Pashe. Ovi na obali bijahu uglavnom stariji ljudi, žene, djevojke i školska djeca s 
učiteljima. Imali su svirale, nosili duge uske barjake, zelene grane, krune na 


štapovima, a pjevali su pjesme radosnice. 


Cirinus, tri starija Barnabina brata, te neki stariji Židovi u blagdanskim nošnjama, 
dočekaše Isusa i njegove sljedbenike, te ih odvedoše do predivne zelene terase, koja 
bijaše nedaleko luke. Tamo su raširili tepihe, a bazene za pranje napunili vodom. 
Stolovi bijahu puni raznih obroka i okrjepe. Cirinus i njegovi prijatelji opraše noge 


Isusu i njegovim učenicima, te ih odvedoše do stolova. 


Sad su doveli jednog starca, Jonasova oca, novog učenika. On pade plačući sinu oko 
vrata, a ovaj mu predstavi Isusa, pred kojega čovjek pade nice. Čovjek je bio 
zdvojan što će biti od njegova sina, jer su se oni koji su s njim krenuli na putovanje, 
već odavno vratili. Svi su se jako brinuli radi povratka hodočasnika iz Jeruzalema. 
Neki su se probijali kroz svjetinu i govorili: 'Je li ovaj ovdje? Je li onaj ovdje?', te kad 
bi pronašli koga su tražili, zagrlili bi ga, te ga odveli. Vijesti o masakru u Hramu, već 


su stigle na Cipar, a narod je bio jako zabrinut zbog povratka svojih dragih. 


Mjesto gdje su dočekali Isusa bijaše predivno. Na zapadu bijaše ogroman grad s 
brojnim građevinama s kupolama i tornjevima, a zalazeće ih sunce obasjavaše, 
tonuvši veliko i crveno za horizont. Na istok se pružao pogled na more, a preko njega 


na prostrane planine Sirije, koje parahu oblake. Salamis ležaše usred široke ravnice, 


prekrite brojnim prekrasnim visokim stablima, terasastim divnim vrtovima. Činilo mi 
se da je tlo vrlo rahlo, kao prašina ili pijesak, čini se da je nedostajalo pitke vode. 
Ulaz u luku nije bio otvoren. Bio je zapriječen utvrđenim otocima, između kojih bijaše 
jedno široko i nekoliko manjih sidrišta. Otočići bijahu utvrđeni polukružnim 
tvrđavama, niskim i širokim, a kroz njihove prozore, moglo se promatrati sve što se 
događa vani. Židovska četvrt bijaše na sjevernoj strani grada. Kad je Isus sa svojim 
sljedbenicima napustio luku i otišao na pola sata prema gradu, skrenuše nadesno, 


premda su još uvijek bili van grada, otiđoše dosta na sjever. 


Kad su Isus i učenici stigli, Židovi hodočasnici već su se okupili na otvorenom 
prostoru, na nekom uzdignutom terasastom trgu. Na povišenom mjestu, stajao je 
jedan stari glavešina sinagoge. On je primao informacije od hodočasnika o detaljima 
putovanja i događajima. Ispitivao ih je jesu li ozlijeđeni, ili je li se itko žalio na njih, te 
je dobio izvještaj o događajima u Jeruzalemu. Na ovom skupu ne bijaše Isus s 
učenicima. On je rijetko svečano priman od strane starijih Židova, a starac je s 


povišenja govorio okupljenom narodu, nakon čega su se razišli svojim kućama. 


Na vrhu dviju ulica, koje su omeđile židovsku četvrt, bijaše podignuta predivna 
sinagoga, boravišta glavara i rabina, škole, a malo podalje, bolnica s nekim bazenom 
ili ribnjakom. Cesta koja je vodila u grad bijaše vrlo tvrda i solidna, prekrivena finim 
pijeskom, zasjenjena predivnim stablima. Na najvišoj točki židovskog mjesta 
okupljanja, bijaše posađeno stablo, na čijim je jakim granama čovjek mogao sjediti 


kao u sjenicama. 


Isus i njegovi sljedbenici bijahu otpraćeni od glavara do velike dvorane blizu 
sinagoge, gdje su proveli noć. Isus je ozdravio neke bolesnike od vodene bolesti, a u 
predvorje su ih donijeli na nosiljkama. U ovoj je kući bila velika predavaonica, te su 
tamo putujući rabini spavali. Bijaše vrlo zgodna, izgrađena u poganskom stilu, s 
kolonadama. Unutrašnjost bijaše jedna ogromna soba, s amfiteatralnim sjedištima, te 
učiteljskim stolcima poredanim duž zidova. Na donjem katu, duž zidova bijahu 


smotane ležaljke, a iznad njih zasloni, zasukani i pričvršćeni na zid, a postavljali su ih 


između ležaja, tako formirajući privatne odaje. Izvana ste se mogli popeti na ravni 


krov dvorane, a na njemu bijahu postavljene razne biljke u lončanicama. 


Jonasov je otac, sad učenik, ovdje proveo noć, jer on ne bijaše iz grada, ali su 


Cirinus i njegovi sinovi otišli doma. 


9, Isus poučava u Salamisu 


Sutradan ujutro, Isus praćen superiorom i nekim časnim starcem, te nekim 
učiteljima, ode do bolnice. Bolnica bijaše ovalna građevina, a oko nje vrt. Usred vrta 
bijaše bazen ili ribnjak, za kupanje. Za kuhanje i piće, vodu su skupljali u velike 
badnje, te je pročišćavali pomoću nekih plodova koje su bacali u vodu. Oko ribnjaka 
je raslo ljekovito bilje. Trećinu bolnice su okupirale bolesnice, a taj je dio bio odvojen 


od ostatka zaključanim vratima. 


Isus je ozdravio neke bolesnike od vodene bolesti, te bolesnice od kostobolje, kao i 
neke koje je tek počela napadati lepra. Novo ozdravljeni su slijedili Isusa do trga, 
gdje su se u međuvremenu okupili i ostali Židovi. Isus je prvo propovijedao 
muškarcima. Govorio je o skupljanju mane u pustinji, te reče da je došlo vrijeme za 
skupljanje istinske nebeske mane, nauke o obraćenju srca, a nova vrsta Kruha s 


neba, istinski Nebeski Kruh, bit će im darovan. 


Kad je propovijed završila, muškarci se povukoše, a žene zauzeše njihovo mjesto. 
Bilo je prisutno stvarno mnogo poganki, ali one su ostale stajati otraga, na distanci. 
Isus je poučavao žene općenitim terminima, jer su tu bile i poganke. Govorio im je o 
jednome, Svemogućem Bogu, Ocu i Stvoritelju neba i zemlje, o ludosti mnogoboštva, 


te o Božjoj ljubavi prema čovječanstvu. 


Nakon toga, Isus sa sljedbenicima ode na večeru kod superiora, premda je bio 
pozvan i od strane nekoliko rabina. Superiorova kuća bijaše velika, poganske 


arhitekture, s predvorjima, otvorenim trjemovima i terasama. Sve je bilo spremljeno 


za veliku gozbu. Pod kolonadama bijahu poslagani brojni stolovi, a bijahu podignuti i 
veliki slavoluci, ukrašeni vijencima. Čini se da će to biti veliki banket, uglavnom u 
Isusovu čast, te u čast povratka hodočasnika. Superior je odveo Isusa u pokrajnju 
zgradu, gdje je bila njegova supruga i neke druge žene. Pratilo ih nekoliko 


pismoznanaca. 


Kad su velikim naklonom, zakrabuljene žene pozdravile Isusa, a Isus im se obrati s 
nekoliko divnih riječi, uđe procesija cvijećem okrunjene djece, svirajući frule i druga 
glazbala, te odvede Isusa na gozbu. Stol bijaše ukrašen vazama i buketima cvijeća. 
Bili su veći nego oni u Judeji, a gosti su počivali manje ispruženo, bliže jedni 
drugima. Svi su oprali ruke. Među jelima bijaše i janjetina. Isus raskomada janje, te 


ga raspodjeljivaše gostima na malim okruglim kruhovima. 


Tad se opet pojave djeca s instrumentima. Među njima bijaše i neke slijepe djece, te 
nekih s deformacijama. Tu su djecu vodile djevojčice od 8 do 10 godina, a među 
njima i domaćinova unuka ili čak praunuka. Sve su bile odjevene u fini bijeli 
materijal, nešto kao svila. Odjeća koja se nosila u ovim krajevima ne bijaše toliko 
komotna u kroju, niti je bila lepršava, kao ona u Judeji. Kosa im visjela u tri dijela, a 
krajevi ujedinjeni u pletenicu ili zajedno pričvršćeni nekom vrstom ukrasa, s kojeg su 
visjele razne male drangulije, rese, biseri ili crvene kuglice kao bobice. Nekoliko je 
djevojčica nosilo veliku cvjetnu krunu, ukrašenu raznim ukrasima. Kruna se sastojala 
od više okruglih manjih kruna, spojenih zajedno. Na vrhu krune bijaše sjajna resa, ili 
zastavica. Mislim da vijenci ne bijahu od prirodna cvijeća, bar nisu cijeli, jer mi je 
većina cvijeća izgledala kao svila, ili vuna pomiješana s perjem i raznim sjajnim 


ukrasima. 


Djevojčice postave ovu veliku krunu kao kanape na visoki pijedestal, jednostavno 
ukrašen, a stajaše iza Isusova sjedala, dok su druge djevojčice donijele aromatično 
bilje i parfeme u posudicama i alabastrenim vazama, te ih postaviše pred Isusa. 
Jedno dijete koje je bilo iz kuće domaćina, razbi jednu plosku i izli sadržaj na Isusovu 


glavu, te ga razmaže pomoću platna po Isusovoj kosi. Nakon toga se dijete povuče. 


Djevojčice su sve ovo izvodile s potpunom sabranošću i bez riječi. Uvijek su imale 
oborene oči, te nisu nikad pogledavale prema gostima. Isus je vrlo mirno primio 
njihovu pažnju, te im zahvali nježnim i divnim riječima. Sve su žene bile zajedno i 


zajedno su i blagovale. 


Nikad nisam vidjela Isusa i njegove učenike kako dugo počivaju kraj stolova. Isus je 
po učenicima stalno slao hranu i piće ka stolovima sirotinje, a učenici su većinu 
vremena posluživali druge. Nakon nekog vremena, sam je Isus išao od stola do stola, 


dijeleći hranu, poučavajući i objašnjavajući. 


Nakon gozbe, s Isusom i učenicima pođe sam superior i neki učitelji do akvadukta, 
koji se pružao od zapada. Grad je inače imao lošu vodu. Vidjela sam neke od ovih 
velikih građevina, kao ogromni mostovi, kako imaju mnoge rezervoare ili cisterne. 
Svaki je dio grada imao svoj akvadukt i rezervoar. S nekih su dovodili vodu, a s nekih 
je odvodili. Židovski rezervoar je stajao napose. Oni ga pokazaše Isusu, požalivši mu 
se na manjak i lošu kvalitetu vode, te željaše da to Isus popravi. Isus progovori o 
novom rezervoaru u nastajanju, te reče da na njemu želi podijeliti krštenje, te im 


reče kako bi ga trebali ukrasiti i srediti. 


Nakon toga, nastaviše do sinagoge, jer je započinjao Šabat. Bijaše to velika i divna 
sinagoga, obasjana brojnim lampama, prepuna naroda. Vani su oko sinagoge vodile 
stepenice i balkoni, odakle su gledatelji mogli vidjeti i čuti što se događa unutra. Sva 
su ova mjesta okupirali pogani, a i dolje su nakrcali unutrašnjost sinagoge, pa su sad 


stajali kraj Židova. 


Propovijed je bila iz odlomaka iz treće Mojsijeve knjige, koji je govorio o žrtvi i raznim 
zakonima, a drugo čitanje bijaše iz Ezekijela. Ove su odlomke pročitali neki 
pismoznanci, na što Isus objašnjavaše i komentiraše, a narod bijaše zapanjen i 
duboko impresioniran. Isus je također govorio i o svojoj vlastitoj misiji, te o skorom 
njenom ispunjenju. Njegovi slušatelji nisu vjerovali da je Isus samo Prorok, nego 
vjerovaše da je više od Proroka. Mislili su, mora da je bar jedan od preteča Mesije. 


Isus im objasni da je preteča bio Ivan, te nabroji brojne znakove po kojim će 


prepoznati Mesiju, bez da im je jasno pokazao da je on sam taj Mesija. Ipak su ga 
razumjeli, te ga slušaše s poštovanjem i respektabilnim strahom. Nakon propovijedi, 


svi se raziđoše kućama, a Isus se s učenicima vrati do superiorove kuće. 


Isus je u Salamisu, cijelo vrijeme bio dobro dočekivan, s izuzetnom pažnjom. Oko 
njega se tiskahu stanovnici mjesta, svi željni iskazati mu čast, jer među njima ne 
bijaše podjela i sekti. Isus je ozdravio nekoliko bolesnika u njihovim domovima. 
Ovdje su Židovi i pogani živjeli u prisnim odnosima, premda u odvojenim četvrtima. 


Židovska četvrti imaše dvije ulice. 


Kuća Cirinusovih sinova bijaše velika, četvrtasta zgrada. Bavili su se trgovinom, te su 
imali brodove. U Salamisu je prevladavao poganski stil arhitekture. Vidjela sam 
brojne tornjiće i šiljke, puno ukrasa u obliku salata, takvih prozora, te sve vrste 
ukrasa na građevinama. Kad su stigli amo, žitelji su Isusu i učenicima dali potpuno 
nove sandale, te su im zamijenili odjeću. Međutim, Isus je sve to zadržao, dok mu 


nisu iščetkali njegove stare sandale i odjeću, a nove je dao sirotinji. 


Na Šabatsko jutro, Isus opet poučavaše u sinagogi, a govorio je o vremenu milosti i 
ispunjenju proroštava, i to tako elokventno, da su mnogi slušatelji plakali. Isus ih 


nagovaraše na pokoru i krštenje. Ove su propovijedi trajale oko tri četiri sata. 


Kad su završile, Isus ode s učenicima i pismoznancima do Cirinusova doma, gdje su 
svi bili pozvani na objed. Kuća je bila baš između židovske i poganske četvrti. Salamis 
je imao osam ulica, a dvije su pripadale Židovima. Malo društvo nije išlo kroz ove 
dvije, nego je išlo putem koji je vodio između obje četvrti, otpozadi kuća. Na tom su 
putu prošli kroz velika gradska vrata. U vežama vrata bijahu okupljeni brojni pogani, 
muškarci, žene i djeca. Vrlo poštovano pozdravljaše Isusa i njegove sljedbenike, ali 
nekako s daljine i plaho. Slušali su njegove propovijedi u sinagogi, pa su ga sad došli 


pozdraviti sa svojim prijateljima. 


Na kraju jedne ulice i na polovici zidina poganske četvrti, bijaše divna Cirinusova 


kuća, s brojnim dvorištima i pokrajnjim zgradama. Čim su kuću ugledali u daljini, 


vidješe da se iz nje približava Cirinusova supruga i kćeri sa slugama. Oni pozdraviše 
Isusa i njegove. Cirinus je imao pet kćeri, te brojne nećakinje i mlade rođake. Sva su 
ova djeca sa sobom nosila poklone, koje su nakon što su se poklonila, odložila kraj 
Isusovih nogu, na tepihe koje su prethodno tamo raširili. Pokloni bijahu drangulije u 
svakojakim oblicima i formama, neke od jantara, neke od koralja, a posebno mala 
stabalca na podestima. Činilo se da je svako dijete željelo ponuditi najdraži dar, pa 


ako nisu uspjeli prići dovoljno blizu Isusu, uručili bi ga njegovim kompanjonima. 


Cirinusova kuća bijaše vrlo prostrana, građena u poganskom stilu, s predvorjima i 
vanjskim prostranim stepeništem. Na krovu bijaše lijepo aranžiran vrt s lončanicama. 
Sve je bilo ukrašeno u blagdanskom ozračju. Stol je bio višlji nego uobičajeno, sa 
crvenim stolnjakom, preko kojega bijaše prozirni od sjajne svile, ili fino pletene 
slame. I ležajevi oko stola bijahu u poganskom stilu, kraći od onih koje su Židovi 
koristili. Osim učenika, gostiju bijaše dvadesetak. Žene su blagovale odvojeno, a 


poslije večere, svi otiđoše na uobičajenu Šabatsku šetnju do akvadukta. 


Odavde je Isus s učenicima bio odveden od novog učenika Jonasa, do kuće svoga 
oca, koja bijaše malo izvan židovske četvrti, okružena vrtovima. Bila je kao neka 
velika farma, imajući nešto samostansko u svom izgledu. Starac je bio Esen, a s njim 
boraviše, premda u odvojenom dijelu kuće, nekoliko starica, rođaka udovica, nećake 
ili kćeri, koje bijahu nekako drugačije odjevene, a imahu bijele velove. Starac je bio 
ponizan i radostan kao dijete, te je dopustio da ga njegova djeca vode k Isusu. Bio je 
u nedoumici što pokloniti Isusu, jer nije imao blaga. Ali, on pokaza na sebe i na sve 
oko sebe, svoje sinove, kćeri, kao da govori: "Gospodine, sve što imamo, sve je tvoje 
— i moja draga djeca, moji su sinovi tvoji!' Starac je pozvao Isusa i učenike da dođu 


sutra na večeru. 


Tad se Isus vrati do akvadukta, te progovori sa superiorom o uređenju bazena- 
zdenca za krštenje, koji još ne bijaše pod krovom, te još nije imao dotoka vode. Prvo 
su morali izmoliti ili kupiti vodu od pogana. Do bazena će se dovesti pomoću 
akvadukta, koji je na ravnici bio jedan kat viši, sa svojim rezervoarima s obje strane. 


Izvor vode bijaše u jednom zapadnom planinskom masivu. Novi bazen za krštenje je 


imao više od četiri ugla, a imao je i stepenice koje su vodile dolje u nj. uokolo bijahu 
izdubine u obliku plitica, a mogle su se napuniti vodom pomoću pumpe. Svud uokolo 
bijaše bedem, a kraj bazena bijaše i divan otvoreni prostor sa sjenicom, taman za 


propovijedanje. 


Tu se okupilo veliko mnoštvo pogana i Židova, te im Isus reče da će sutra održati 
propovijed, onima koji se žele krstiti. Židovi su stalno napominjali Iliju i Elizeja, koji 


su također onomad bili ovdje. 


Tu i tamo uz put, poredale su se Židovke sa svojom djecom. Isus je dopustio 
malenima da dođu k njemu, one koji bi oklijevali pozvao bi k sebi, te ih je sve 
blagoslivljao. Odvojeno su stajali neki poganski učitelji, te majke omotane žutim 


velovima sa svojom djecom. Isus ih je izdaleka blagoslovio. 


Nakon toga, svi otiđoše u sinagogu, na završne Šabatske svečanosti. Isus je opet 
poučavao o žrtvi, uzevši tekst iz treće Mojsijeve knjige (Levitski zakonik) i proroka 
Ezekijela. Bilo je nešto neopisivo slatko i impresivno u Isusovim riječima, kad im je 
ukazivao da se sada obistinjuje Mojsijev zakon u najvažnijem značenju. Isus je 
govorio o žrtvi čista srca. Reče da umnažanje žrtava i tisuću puta, ne može više imati 
nikakvu važnost, jer čovjek mora očistiti svoju dušu i žrtvovati svoje strasti, kao Bogu 
ugodan miris. Bez da je išta osudio, bez da je išta odbacio ili zatajio ijedan Mojsijev 
propis, Isus im objasni propise u njihovu pravom značenju, učinivši tako Zakon 
ljepšim i vrjednijim štovanja. Istovremeno je Isus pripremio svoje slušatelje za 


krštenje, nagovarajući ih na pokoru, jer se vrijeme približilo. 


Isusov glas i ton njegova glasa bijahu tako divni, duboko prodiruća struja svjetla. 
Isus je govorio nevjerojatno mirno i moćno, nikad brzo, osim ponekad, kada bi 
govorio s Farizejima. Tada bi njegove riječi bile kao oštri mačevi, a glas bi mu bio 
manje nježan. Inače ton njegova uobičajena glasa bijaše pravi tenor, perfektno čist u 


zvuku. Isus je mogao bez povisivanja glasa, biti jasno čujan i kad je bila veća graja. 


U sinagogi su se recitirali psalmi i molitve, slično našem koralnom pjevanju i 
kršćanskoj Misi, a ponekad su Židovi naizmjence pjevali. Na ovaj je način Isus čitao 


odlomke iz Pisma, te ih objašnjavao. 


Nakon Isusove propovijedi, jedan stari pobožni pismoznanac obrati se skupu. Imao je 
dugu rijetku sijedu bradu, te ljubazan dobrostiv lik. Nije bio iz Salamisa, već je bio 
siromašni putujući učitelj, koji je na otoku išao od mjesta do mjesta, posjećujući 
bolesnike, tješeći zatočene, skupljajući sve za sirotinju, poučavajući nehajne i djecu, 
hrabreći udovice, te propovijedajući po sinagogama. 

U ovoj zgodi, čini se da ga je nadahnuo Duh Sveti. On se obrati narodu govorom koji 
je svjedočio o Isusu, kao što nikada dosada javno nisam čula od nijednog rabina. On 
nabroja sve blagodati Svemogućeg Boga dane njihovim precima i njima, te ih nukaše 
da mu žurno zahvale, što je dopustio da ovakav Prorok dođe k njima, ovakav Učitelj, 
kojemu također duguju hvalu što je radi njih, prošao tako dalek put iz Svete zemlje i 


došao k njima. 


Podsjetio ih je na Božju milost njihovu plemenu (oni bijahu iz Isakarova plemena), te 
ih pozva na pokoru i popravak života. Reče im da ih Bog neće tako žestoko tretirati, 
kao onda kad je žestoko kaznio izrađivače i klanjatelje zlatnom teletu. Ne razumijem 
značenje ove njegove aluzije. Možda su mnogi iz ovoga plemena bili među tim 
klanjateljima. Također im je rekao i divne stvari o Isusu: da ga cijeni više od Proroka, 
premda se ne usuđuje reći, tko je On ustvari, da je ispunjenje Obećanja blizu, da se 
Vi moraju osjećati sretnima što slušaju Njegove propovijedi, i da žive u istoj epohi 
takve nade, takve utjehe za Izraela. Narod je bio duboko potresen, te su mnogi 
plakali od radosti. Sve se ovo događalo u Isusovoj prisutnosti, a on je mirno stajao 


postrani sa svojim učenicima. 


Poslije toga, Isus sa svojim sljedbenicima ode do kuće Starca, gdje je rasprava 
postala življom. Svi su nastojali nagovoriti Isusa da ostane s njima. Citirali su riječi 
nekih Proroka, koje su opisivale progonstva i trpljenja, a čini se da su se odnosila na 
Mesiju. Rekoše da se takvo nešto ne bi smjelo dogoditi Isusu, te ga upitaše, nije li on 


preteča Mesije. Tad im Isus progovori o Ivanu, te izjavi da ne može više ostati s 


njima. Jedan o prisutnih, koji je bio u Palestini, kad je tamo bio i Isus, poče govoriti o 
mržnji Farizeja na Isusa, te izreče neke teške riječi o toj sljedbi. Ali, Isus ga žestoko 


prekori, rekavši par riječi u njihovu ispriku, te okrene razgovor na druge teme. 


Sutradan je kraj bolnice i novo izgrađenog zdenca, Isus pripremao narod za krštenje. 
Nekolicina iz bolnice ispovijedi se Isusu, za što su se povukli nastranu nasamo s 
Isusom. Isus reče da vodu za krštenje stave ustranu, a onda su učenici u njoj krstili 


bolesnike. 


Kad je Isus došao do otvorena prostora kraj kršteničkog zdenca, nađe tamo veliko 
mnoštvo koje ga je čekalo. Među njima bijahu brojni pogani, jer se tijekom noći iz 
okolice tamo slijevao mnogi narod. Isus je poučavao stojeći pod sjenicom. Govorio 


im je o vlastitoj misiji, o krštenju, o pokori, te im je objasnio Očenaš. 


10. Isus pozvan u kuću rimskog zapovjednika grada Salamisa 


Dok je Isus propovijedao, dođe glavarima jedan poganski vojnik ili glasnik s porukom 
svoga gospodara. Dogodilo se da je jedan rimski zapovjednik u Salamisu zaželio 
razgovarati s novim Učiteljem, te ga poziva u svoj dom. Vojnik je predao poruku 
prilično odlučno, kao da Isusu dovodi bolesnika, koji baš nije voljan odmah prići. 
Glavari preko učenika, u vrijeme pauze poduke, proslijediše poruku Isusu. Isus 


odgovori da će doći, te nastavi podučavati. 


Nakon poduke, Isusa krenu k zapovjednikovoj kući, praćen glasnikom i glavarima. 
Prije nego su stigli do glavnih vrata grada Salamisa, morali su proći istim putem 
kojim su došli iz luke, a put je bio dug oko sat i pol. Vrata su bila lijepa, nadsvođena 
lukom, poduprta stupovima. Dok su prolazili kraj velikih zidina i usputnih velikih 
vrtova, pogani i radnici gledaše za njima upitnim pogledima. Dok je Isus prolazio, 
mnogi su se stidljivo skrivali iza zidina i grmlja. Kad uđoše u Salamis, otiđoše do 
velikog trga. Dok su išli, ispred kuća, u trjemovima, na terasama i iza ograda stajaše 
žitelji. Na nekim uglovima ulica stajahu poganke s djecom, poredane tri po tri u 


pravilnu nizu. Žene su bile zamotane u velove, a kad bi Isus prolazio one bi se 


duboko naklonile. Tu i tamo, djeca, a ponekad i neke žene, prilazile bi učenicima i 
Isusu, te im poklanjale male darove, kao kitice mirišljiva cvijeća, male bočice s 
parfemom, ili male smeđe kolačiće, koji su također imali lijep miris. Valjda je to bio 
običaj u ovim krajevima, kada se željelo iskazati gostu čast. Isus ih je gledao svojim 


odobravajućim i blagim pogledom, te ih blagoslivljaše izdaleka. 


Po gradu sam vidjela statue idola. Ne bijahu kao grčki ili rimski idoli, koji bijahu 
ljudskog oblika, već bijahu likovi s krilima, nešto slično kao u Sidonu, Tiru i Jopi. 


Vidjela sam i neke slične lutkama. 


Dok su tako išli kroz grad, svjetina koja je slijedila Isusa stalno se povećavala, a 
narod se slijevao iz svih kutaka i ulica grada k velikom trgu. U centru trga bijaše 
divan zdenac. U njega su vodile stepenice, a nasred zdenca voda je bubrila. Zdenac 
je bio nadsvođen krovištem, kojeg su podupirali stupovi. Bijaše okružen i otvorenim 
trjemovima, malim stablima i cvijećem. Ulaz u zdenac je obično bio zaključan. Narod 
je iz njega mogao dobiti vode samo u posebnim prilikama, budući je ova voda bila 


najbolja u gradu, a smatralo se da posjeduje neka ljekovita svojstva. 


Nasuprot zdenca bijaše komandantova palača sa svojim kolonadama. Na 
nadsvođenom balkonu, poduprtom stupovima, sjedio je na kamenom stolcu rimski 
komandant, gledajući Isusov dolazak. Bio je odjeven u vojnu uniformu, bijelu tuniku 
koja je bila pripijena uz tijelo, tu i tamo prošarana crvenim trakama. Sezala je do 
iznad koljena, a na rubu je završavala trakama ili resama. Noge mu bijahu opletene 
trakama. S ramena se spuštao crveni plašt, a na glavi mu bijaše šljem. Zapovjednik 
je bio robustan, čvrst momak, s kratkom kovrčavom crnom bradom. Iza njega i po 


stepenicama, stajahu ostali rimski časnici i vojnici. 


Pogani su bili zapanjeni čašću koju je zapovjednik iskazao prema Isusu. Jer, kad je 
Isus došao, on siđe s terase, uhvati jedan svoj platneni šal za jedan kraj, a drugom 
rukom za drugi kraj šala, te se pred Isusom duboko pokloni. Tad povede Isusa uz 
stube k terasi, gdje ga ljubazno ispitivaše. Reče da je čuo o njemu kao o novom 


Proroku i mudrom Učitelju. On sam poštuje židovski Zakon. Ako je sve istina što mu 


je o Isusu rečeno, Isus je onda uistinu i učinio sva ona čuda. Tko mu je dao vlast da 
čini takve stvari, pitao je Isusa. Je li on obećani Utješitelj, židovski Mesija? Židovi 
očekuju kralja — je li on taj Kralj? Kako misli osvojiti to svoje Kraljevstvo? Ima li 
negdje neku tajnu vojsku? Možda je došao ovdje na Cipar, kako bi među Židovima 
skupio svoje sljedbenike? Hoće li proći dugo vremena dok se ne pokaže u svoj svojoj 
moći? — zapovjednik je stalno postavljao ovakva slična pitanja, tonom punim 
respekta i iskrenosti. Njegove simpatije i poštovanje prema Isusu bijahu očite. Isus je 
na sve odgovarao zakukuljeno i općenitim terminima, kao što je uobičajeno postupao 


kada su mu vlasti postavljale takva i slična pitanja. 


Na primjer, odgovorio bi: 'Ti kažeš! Tako misliš. Proroci tako vele.' Na pitanja koja su 
se ticala njegova Kraljevstva i vojske, Isus bi odgovarao da njegovo Kraljevstvo nije s 
ovoga svijeta. Kraljevi ovoga svijeta trebaju vojnike, ali on u Kraljevstvu Svemogućeg 
Oca, stvoritelja neba i zemlje, okuplja duše. Dubokoumnim izrazima, Isus je objasnio 


mnoge stvari. Komandant je bio zapanjen, i Isusovim držanjem i odgovorima. 


Naredio je da se pred zdenac postavi obrok, te je tamo pozvao Isusa i učenike. 
Razgledali su zdenac, te sudjelovali u objedu. Bijaše tamo nekoliko smeđih zdjela sa 
sosom iste boje, a u nj su umakali kekse. Također su jeli neke štapiće ili kriške sira, 
te voće, tijesto napravljeno u obliku zvijezda i cvijeća. Uokolo su bili postavljeni vrčići 
s vinom. Drugi vrčevi bijahu puni vode iz zdenca. Bijahu oblika kao oni u Kani, samo 
nešto manji. Komandant je govorio s neskrivenom nesklonošću o Pilatu, o njegovu 
nasilništvu koje je proveo u Hramu, te općenito o njegovu karakteru, kao i o padu 
akvadukta blizu Siloa. 


Tu kraj zdenca, Isus je imao još jedan razgovor s komandantom. Govorio je o vodi i 
njenim raznim vrelima, nekim muljevitim, nekim čistim, nekim gorkim, a nekim 
slatkim, te o velikoj razlici o tim izvorima, te o tome kako se dovodi do zdenca, te 
opet raspodjeljuje cjevovodima. S tih tema, Isus tako prijeđe na poduku o vodi 
krštenja, kako pogana, tako i Židova, te govoraše o obnovi čovječanstva pokorom i 
vjerom, kad će svi postati djecom Božjom. Bijaše to divna propovijed, nešto slično 


razgovoru sa Samarijkom kraj zdenca. Isusove riječi ostaviše dubok dojam na 


slušatelje i na komandanta, koji je već prije bio sklon Židovima. Želio je još dugo 


slušati Isusa. 


Ovdje u Salamisu, podjela između Židova i pogana ne bijaše toliko vidljiva. Ovdje su 
kao i u Palestini, obrazovaniji Židovi, a posebno sljedbenici Isusa, jeli i pili s gornjom 
klasom pogana, premda su uvijek koristili odvojeno posuđe. Na povratku je Isus bio 
pozdravljen od mnogih pogana, a sad su bili još učtiviji nego li prije, zahvaljujući 


počastima koje je rimski komandant iskazao Isusu. 


U ovom je kraju cvijeća bilo u izobilju, pa se koristilo za bojenje tkanina, vune, svile i 
paperja. Vidjela sam djecu, koju je Isus blagoslovio, kako su ukrašeni ovakvim 
cvijećem. Djevojčice su kao i dječaci, bile odjevene u kratke tunike od tanana 
materijala. Bebe od sirotinje imahu samo suknjicu oko pasa. Djevojke iz bogatijih 
klasa nošahu tanke žute tunike, bogato prekrivene ovim vunenim obojanim cvijećem. 
Nosile su i šal od tog laganog materijala, a oko zglobova i glave male vjenčiće od tog 
umjetnog cvijeća. Mora da su ovdje uzgajali dudovog svilca, jer sam duž zidina 


vidjela stabla na kojima su puzale te bube, te plele svoje kukuljice. 
11. Isus u kući Jonasova oca. Propovijed kod zdenca krštenja 


Kad je Isus posjetio dom Jonasova oca, Esena, pratili ga samo njegovi učenici i neki 
pismoznanci. Bio je primljen s uobičajenim počastima, tj. pranjem nogu. Ovdje je 
domaćinstvo bilo puno skromnije uređeno. Obitelj je bila brojna, a pripadali su sekti 
oženjenih Esena. Živjeli su u velikoj čednosti, pobožno i jednostavno. Ženski su dio 
činile udovice s djecom, koja bijahu već odrasla, starčeve kćeri, s kojim su i živjele. 
Učenik Jonas bijaše sin iz kasnijeg braka, a njegova je majka umrla pri njegovu 
porođaju. Starac ga je izuzetno volio, više nego da mu je sin jedinac, a stalno je bio 
zabrinut zbog sinovljeve dugotrajne odsutnosti. Gledao je na njega kao na izgubljena 
sina, a tad dobi vijesti o njemu preko Cirinusa, čiji su sinovi susreli Jonasa na Pashi i 


u Daberetu blizu Tabora. 


Mladić se otisnuo u svijet, radi novih avantura, kao što to mladi studenti oduvijek i 
čine. Posjetio je najznačajnija mjesta Svete zemlje, Esene u Judeji, Jakovljev grob 
blizu Hebrona, te Rahelin grob između Jeruzalema i Betlehema. U to vrijeme, Rahelin 
grob bijaše na direktnom putu između ova dva mjesta. Sad je međutim, nekako 
postrance. Mladić je također posjetio sve najinteresantnije u Betlehemu, kao i na 
gorama Karmelu i Taboru. Čuo je o Isusu, te je bio prisutan na jednoj propovijedi na 
gori, prije nego je otišao na put u zemlju Gergaze. Nakon Pashalnih svečanosti, 
otišao je iz Dabereta sa Cirinusovim sinovima na Isusovu posljednju propovijed kod 


Gabare. Tad ga je Isus primio među učenike, a sad se sa njima vraćao svome domu. 


Gozba je održana u vrtu, u kojem je bila dugačka nadsvođena sjenica. Jedna zelena 
uzvisina bijaše prekrivena tkaninom, a poslužila je kao stol. I počivaljke bijahu ista 
travnata klupa, prekrita mahovinom. Obrok se sastojao od razne pašte, kruha, povrća 
prelivenog umakom, janjetine, voća i vrčića s nekim napitkom, sve vrlo skromno. 
Žene su jele odvojeno, premda su se ponašale puno lagodnije nego li židovske žene 
pori obroku. Žene su posluživale kod stolova, vela im spuštena s lica, a sjedile su 
nešto podalje. Poslije su slušale Isusove propovijedi. Na obje strane vrata bijahu 
nizovi sjenica, tako da su činile gusto zelenilo. Mislim da su služile za razne obiteljske 
svečanosti i pobožne vježbe, kao što je i bio običaj kod Esena. Uzdržavali su se 


zemljoradnjom, stočarstvom, predenjem vune i pletenjem. 


Odavde je Isus otišao s učenicima do novo napravljenog zdenca za krštavanje, gdje 
je pripremio mnoge Židove za sakrament krštenja. Isus im je održao propovijed u 
kojoj je nagovarao na pokoru, te je blagoslovio vode zdenca. Oko središnjeg zdenca, 
bijahu bazenčići oblika poslužavnika. Ovi su bazeni bili okruženi malim opkopima, u 
koje su silazili novokrštenici pomoću par stepenica. Onaj koji se krstio, stao bi na rub 
bazena, pognuo glavu, a glavu bi mu polili vodom. Kumovi su stajali iza njih s 
položenom rukom na njihovu ramenu. Otvaranjem ili pritiskanjem neke mašinerije u 


centralnom zdencu, voda bi potekla do bazena i jaraka. 


Vidjela sam Barnabu, Jakova i Azora kako dijele krštenje kod tri bazena. Prije 


ceremonije, vidjela sam Isusa, kako iz male kožnate pljoske, koju su sa sobom 


donijeli iz Judeje, s Jordana, s mjesta gdje se sam Isus krstio, lijeva vodu u bazene i 
onda ih blagoslivlja. Nakon krštenja, ne samo da je sva voda iz bazena vraćena 
natrag u centralni zdenac, nego su i rupcima kupili vodu iz bazena i žmikali je u 


centralni zdenac. Novokršenici su oko ramena nosili male bijele ogrtače. 


Nakon toga, vidjela sam Isusa kako ide još zapadnije između vrtova i zidina, gdje su 
ga čekali pogani, koje je pripremio njihov prijatelj Cirinus, a željeli su se krstiti. 
Cirinus s nekolicinom pogana dođe malo postrani, te ih tamo poučavaše. Tridesetak 
ih je kršteno na raznim bazenima po vrtu. Vodu su za tu svrhu pustili da doteče u 


bazenčiće, a Isus ju je blagoslovio. 


Osim dviju ulica koje su pripadale Židovima, u predgrađu Salamisa bijaše i jedan 
čitavi mali gradić nastanjen Židovima. Na jednoj strani Salamisa bijaše okrugli toranj 
velikog opsega, a u njemu bijahu vršene razne ovisnosti i gadosti. Toranj je bio kao 
citadela. Grad je imao mnoge hramove, od kojih je jedan bio velikih dimenzija, a na 
njegove ste se terase mogli popeti bilo unutarnjim, bilo vanjskim stepenicama. U 
ovom su hramu bili mnogi stupovi, neki tako veliki, da su u njima bile usječene 
stepenice i male nastambe, a na vrh je moglo stati par ljudi i gledati dolje na 


religijske ceremonije. Nekoliko sati od Salamisa vidjela sam još jedan važan grad. 


Zapadno od grada, vidjela sam nadolazeću karavanu stranaca, a kampirali su pod 
šatorima. Mora da su dolazili s druge strane otoka. Često, valjda radi tog smjera, bila 
sam poticana da mislim da dolaze iz samog Rima. S njima bijahu i žene, i velik broj 
ogromnih volova sa širokim rogovima i prignutim glavama. Volovi su bili vezani 
zajedno, u paru, s dugom motkom iznad njihovih leđa, na kojoj su nosili teret. Mislim 
da su ovi stranci došli djelomično radi žetve. Sa sobom su nosili raznu robu, koju su 


htjeli razmijeniti u trgovini za žito. 


Sutradan ujutro, Isus na trgu blizu zdenca krštenja održa dugačku poduku, i 
Židovima i poganima. Učio ih je o žetvi, umnažanju žita, nezahvalnosti čovječanstva 
koje je nehajno primalo najveća Božja čuda, te im je govorio o ovim nezahvalnicima, 


kao o korovu, kojeg se u vatru baca. Isus također reče da od jednog zrna nastaje 


cijela žetva, da sve stvari potiču od Jednoga, Svemogućega Boga, Stvoritelja neba i 
zemlje, Oca i Svedržitelja cijelog čovječanstva, koji nagrađuje svako njihovo dobro 
djelo, a kažnjava svako zlo. 

Isus je također ukazivao kako čovjek, umjesto da se vrati Bogu Ocu, okreće se 
stvorenjima, beživotnim stvarima. Pokaj čudesa Božjih prolazite hladno i nehajno, 
dok s divljenjem buljite u razne bezvrijedne čovječje rukotvorine, čak iskazujete čast i 
bijednim žonglerima i vračarima. Ovdje Isus iskoristi priliku da progovori o poganskim 
idolima, smiješnim idejama koje su im podastrte da ih zabavljaju, zbrci koja postoji u 


tim idejama, službi posvećenoj njima, i iznad svega okrutnostima koja im se iskazuje. 


Tad Isus progovori o nekim posebnim idolima, pitajući ih ovakva slična pitanja: 'Koji 
je ovo bog? Koji je ono? Tko je njihov otac?' itd. Na ova je pitanja sam odgovarao, 
izlažući im zbrkanu genealogiju i obitelji u njihovim poganskim različitostima, te 
gadosti povezane s tim obiteljima, a sve se činjenice još mogu pronaći, ali ne u 
Kraljevstvu Božjem, nego samo u onom od oca laži. Najzad, Isus napomene i 


protumači razne proturječnosti ovih idola. 


Premda je Isus govorio tako žestokim tonom, te sugestivnim načinom, još uvijek su 
njegove instrukcije bile ugodne, tako poticajne na dobre misli njegovim slušateljima, 
tako da se nije čulo nikakvo neodobravanje. Njegovo učenje protiv poganstva, bijaše 


ovdje u Salamisu, ipak blaže nego li tamo u Palestini. 


Isus je također govorio i o pozivu poganima da uđu u Kraljevstvo Božje, te im reče, 
da mnogi stranci s Istoka i sa Zapada dolaze zauzeti mjesto koje je namijenjeno djeci 


domaćina (Izraelu), budući su ta djeca, daleko od sebe odbacila spasenje. 


Tijekom stanke, Isus je nešto objedovao, a narod je komentirao ono što su upravo 
slušali. U međuvremenu su neki poganski filozofi prišli k Isusu i ispitivali ga o nekim 
točkama koje nisu shvatili, te o nečemu što im je prenijeto od strane njihovih 
predaka, a dolazi od Ilije, koji je bio u ovim krajevima. Isus im je dao željene 
informacije, te je počeo poučavati o krštenju, molitvi, uzimajući za svoju propovijed 


slike žetve i zarađivanja čovjekova vlastita kruha svagdanjega. Mnogi su pogani 


zadobili najspasonosnije impresije iz Isusovih propovijedi, te otiđoše na berbu voća. 


Ali drugi, nisu marili za njegove riječi, te otiđoše svojim putem. 


A sad gledam veliko mnoštvo Židova, kako se krštava kraj zdenca krštenja, čije je 


vode Isus blagoslovio. Voda je u opkopima dosezala do sredine lista noge. 


12. Isus ide do židovske četvrti 


Poslije je Isus otišao sa svojim učenicima i nekim pismoznancima do odvojene 
židovske četvrti, koja je bila oko pola sata na sjever. Pratili su ga mnogi slušatelji s 
propovijedi, a Isus je nastavio govoriti s nekoliko odvojenih grupica. Put ga je vodio 
preko nekih uzvišenijih mjesta, pokraj kojih su bile livade i vrtovi. Tu i tamo bijahu 
nizovi stabala, pa opet gusti gajevi na uzvišenjima, gdje ste se morali penjati ako ste 
se htjeli odmoriti u hladu. Odatle se pogled protezao na cijelu okolicu, na naselja i 
zlatna žitna polja. Nekad je put prolazio kraj širokih golih zidina, u kojima su težaci 


isklesali nizove ćelija. 


Izvan židovske četvrti bijaše lijep gostinjac i park. Ovdje se Isus malo odmorio, dok 
je ostatak družine nagovorio da se vrate svojim domovima. Učenici su Isusu oprali 
noge, te jedan drugome, skinuli gornje haljine, te slijedili svog Učitelja u židovski 
grad. Tijekom pranja nogu, blizu gostinjca, na jednoj strani glavne ceste koja je 
vodila posred grada, vidjela sam duge nastambe, kao sjenice, u kojima su se okupile 
brojne Židovke i služavke, zaokupljene sortiranjem, aranžiranjem i pažljivim 
odlaganjem voća, kojeg su iz okolnih vrtova u košarama donosile robinje ili domaćini. 
Bilo je svake vrste voća, velikog i malog, kao i bobica. Odvajali su gnjilo od zdravog 
voća, činili sve vrste odvajanja i čišćenja, a čak su neko i umatali u pamuk, te 
stavljali na police. Drugi su bili angažirani u skupljanju i pakiranju pamuka. Primijetila 
sam da su sve domaćice spuštale velove čim bi muškarci nestali iz vida. Sjenice su 
bile razdijeljene u nekoliko odjeljaka. Meni su izgledale kao tvornice voća. Bio je to 


prizor pun užurbanosti i rada. 


Isus sa svojim društvom ode do boravišta rabina, kraj sinagoge. Najstariji rabin 
primio ga je učtivo, premda s tračkom rezerviranosti u svome ophođenju. Ponudio ga 
je uobičajenom okrjepom, te reče par riječi o Isusovu dolasku na Cipar, te o 
Isusovom nadaleko rasprostranjenom velikom ugledu, itd. Budući je Isusov dolazak 
posvuda postao znan, dođoše neki bogalji koji ga moljaše za pomoć, na što, Isus, 
praćen rabinima i učenicima, krene k njihovim kućama, te tamo izliječi mnoge hrome 
i paralizirane. Ozdravljenici sa svojim obiteljima pratiše Isusa, te naviještaše njegovu 


slavu. Ali, Isus ih utiša, te ih nagovori da se vrate doma. 


Na ulicama su Isusa presretale majke s djecom, koje bi blagoslovio. Neke su mu 
donijele bolesnu djecu, te ih je Isus ozdravio. 

Tako je prošlo popodne, sve do sumraka, kada je Isus praćen rabinima otišao na 
jednu gozbu u njegovu čast, a gozba je bila povezana i s početkom žetve. Na njoj su 
bili i težaci i sirotinja, to bijaše običaj koji je izvučen iz Isusovih riječi preporuka. 
Dolazili su iz polja u skupinama, te su sjeli uz duge stolove, a posluženi su raznim 
jelima. S vremena na vrijeme, Isus ih je s učenicima sam posluživao, te ih poučavao 
kratkim rečenicama i prispodobama. Na gozbi je bilo prisutno nekoliko židovskih 
pismoznanaca, ali u cijelosti, ovo društvo ne bijaše tako dobro raspoloženo, ne toliko 


iskreno, kao što bijahu Židovi oko Isusova gostinjca kraj Salamisa. 


Ovdje je u njima bio trag Farizejštine, a kad su se ugrijali, postadoše hrabriji, te 
uputiše neke glasne zamjerke. Upitaše zašto nije mogao ostati na miru u Palestini, 
što je stvarni razlog njegova posjeta otoku, koliko namjerava ostati među njima, te 
završiše sugestijama da ne bi trebao uznemiriti ljude na otoku. Također su se dotakli 
nekih tema u njegovim propovijedima, te načina ponašanja, koji su bili uobičajeni 


među Farizejima Palestine. 


Isus im odgovori kao što je obično i radio u takvim situacijama, manje-više žestoko, 
ovisno o njihovoj ljubaznosti. Rekao im je da je došao vježbati djela milosrđa, na što 
ga potiče Otac Nebeski. Razgovor je bio vrlo živ, te je dao Isusu priliku da udijeli 


oštru lekciju u kojoj je napao njihovu 'dobrotu' prema sirotinji, i ostala njihova dobra 


djela, razotkrivajući njihovo licemjerje. Već je bilo prilično kasno, kad je Isus otišao 


sa svojim učenicima. Rabini su ga ispratili sve do gradskih vrata. 


13. Poganska svećenica Merkurija. Poganski pisci. 


Kad se Isus vratio u gostinjac, dođe mu jedan poganin, te ga moljaše da pođe s njim 
do izvjesna vrta, koji bijaše nekoliko koraka udaljen, gdje ga je čekala jedna 
tjeskobna osoba, moleći njegovu pomoć. Isus ode s učenicima do pokazanog mjesta. 
Tamo je ugledao neku poganku, stoji između zidina ceste. Učenicima je naredio da 
zastanu i ostanu tu, a on ispitivaše ženu što želi. Bila je to upečatljiva žena, potpuno 


lišena poduke, potpuno uronjena u poganstvo, te predana svojim gadostima. 


Samo jedan Isusov pogled joj je otvorio usta, te podigao u njoj osjećaje srama, ali 
bila je bez osjećaja vjere, te vrlo zbunjena načinom svog ponašanja. Reče Isusu da je 
pomogao Magdaleni, kao i ženama pogođenim krvarenjem, a da ga je ova jedva i 
dotakla za haljinu. Molila je Isusa da je ozdravi i pouči, ali onda opet, reče, da je 
možda neće moći izliječiti, jer ona nije kao ta žena koja je bila fizički bolesna. 
Ispovijedi se da je udana i da ima troje djece, ali da jedno nije suprugovo, nego je 


začeto u preljubu. Također je imala odnose i s rimskim zapovjednikom. 


Kad je jučer Isus posjetio rimskog komandanata, ona ga je promatrala s prozora i 
vidjela aureolu oko njegove glave, što ju je vrlo potreslo. Isprva je mislila da to 
potječe iz njene naklonosti prema Isusu, a ta joj je ideja izazvala tako ogromnu 
tjeskobu, da je pala u nesvijest. Kad je došla k sebi, pred njom je prošao cijeli njen 
život, cijela njena intima, u tako strašnoj formi, da je potpuno izgubila mir duše i 
uma. 

Tad se propitala o Isusu, te od nekih Židovki saznala o Magdaleninu ozdravljenju, 
kao i o Eunui u Cezareji Filipovoj, ženi pogođenoj krvarenjem. Sad moli Isusa da je 


ozdravi, ako ikako može. 


Isus joj reče da je vjera te žene koja je bolovala od krvarenja bila jednostavna, tj. 
čvrsto je vjerovala, da ako samo dotakne rub njegove haljine, sigurno će ozdraviti. 


Prišla mu je kradom i njena ju je vjera spasila. 


Luckasta žena opet upita Isusa kako je mogao znati da ga je Eunua dotakla i da je 
ozdravila. Nije bila svjesna Isusa i njegove moći. Premda je žarko žudjela za 
njegovom pomoći, Isus je prekori, zapovjedivši joj da ispriča svoj sramni život, te joj 
reče o Svemogućem Bogu i njegovoj zapovijedi: 'Ne čini preljuba.' Isus joj izloži sve 
njene razvratne gadosti (protiv čega se njena priroda bunila), koje je prakticirala u 
čast svojih sramnih idola. Isus je pogodi iskrenim riječima, a ujedno i milosrdnim, da 


je počela plakati i tonuti u tugu. 


Žena se zvala Merkurija. Bila je visoka, stara oko 25 godina. Odjenula je dugi bijeli 
ogrtač, otraga komotan, dok je sprijeda bio nekako kraći. I druga joj odjeća bijaše 
bijela, premda s obojanim rubovima. Materijal u koji su se poganke odijevale bijaše 


tako mekan i podatan, tako da je ocrtavao formu tijela. 


Sutradan, cijelo prijepodne bijaše posvećeno krštavanju kraj zdenca. Učenici su 
krštavali, dok je Isus propovijedao, uglavnom u slikama žetve, kruha, mane, Kruha 
Života, koji im je darovan, samo od Jednoga, od Boga. Radnici su odlazili u 
skupinama na žetvu, a ja sam vidjela kako ih Isus poučava dok su prolazili kraj 
njega. Ovdje su ljudi logorovali pod šatorima, a bijahu to također Židovi, koji su amo 
došli posebno radi Isusa. Sa sobom su doveli svoje bolesne na konjima i magarcima, 
a danas su se poredali na nosiljkama pod sjenicama i stablima, u predvorju mjesta 


gdje je Isus držao prodike. Isus je ozdravio oko dvadeset hromih i paraliziranih. 


Kad je išao k zdencu, presretoše ga neki ljudi, obrazovani pogani, koji su bili prisutni 
na njegovim jučerašnjim podukama. Molili su ga za objašnjenje nekih nejasnoća, kad 
je govorio o njihovim bogovima, posebno o jednoj božici koja se ovdje uzdigla iz 
mora, te o još jednoj koja je bila predstavljena u njihovu hramu pod formom ribe. 
Ova posljednja bijaše Derketo. Također ga ispitivaše o priči koja je kolala među 


Židovima, a ticala se Ilije. A to je bilo kad je jednom Ilija vidio oblak kako se uzdiže 


nad morem, a taj je oblak ustvari bio djevica. Oni su htjeli znati, rekoše, gdje se 
spustila, jer će od nje proizaći Kralj, onaj, koji će činiti dobro cijelome svijetu. Sad, 
prema njihovim proračunima, upravo je bilo vrijeme da se to dogodi. S ovom pričom, 
pomiješali su i drugu, koja se ticala zvijezde, kojoj je njihova božica dopustila da 


padne na Tir, te upitaše, bi li to mogao biti taj oblak o kojem su govorili. 


Jedan od njih reče, kako ima glasina o nekom preteči iz Judeje, koji će iskoristiti Ilijin 
oblak, te čeka okolnosti da se ispuni vrijeme, kako bi se proglasio kraljem. Isus nije 
dao naznaka da je on taj Jedan, nego im reče: 'Taj Čovjek nije avanturist, niti će 
proglasiti ikavku laž. Mnoge se laži šire o njemu, a sad oni koji raznose takve stvari, 
pridružili su se onima koji ga mrze. Ali, sad dolaze vremena da se ispune Proroštva.' 
Isusov ispitivač bijaše jedan zločest čovjek, veliki brbljavac. Nije ni sanjao, da dok je 
razgovarao s Isusom, da je u prisutnosti onoga kojega kleveće, jer je o Isusu čuo 


samo u općenitim terminima. 


Ovi su ljudi bili filozofi. Imali su neke naznake istine pomiješane s vjerom u njihovo 
vlastito božanstvo, kojeg su opet nastojali objasniti daleko od raznih interpretacija. 
Ali sve osobe i idoli, koje su htjeli spoznati, tijekom vremena su se toliko ispremiješali 
i zbunili umove, da su čak i o Ilijinu oblaku i Majci Božjoj, o kojoj nisu ništa znali, 
znali samo u zbunjujućim natuknicama. Svoju su božicu zvali Derketo, kraljicom 
neba. O njoj su govorili kao o onoj koja donosi na zemlju sve užitke i mudrosti. 
Rekoše da su je njeni sljedbenici tad propustili spoznati, a ona im je prorokovala sve 
što će im se dogoditi u budućnosti, kao i to da će ona zaroniti u more, te se ponovo 
pojaviti kao riba, te će biti s njima vječno. Dodaše, sve je ovo u stvarnosti prošlo, itd. 
Njena kći, koju je začela u tajnim ritualima poganstva, bijaše Semiramida, mudra i 
moćna kraljica Babilona. 


Kako čudesno! Dok su sve ovo ovi ljudi govorili, vidjela sam cijelu povijest ovih 
božica, kao da su stvarno uzdignute preda mnom, i kao da su još žive. Osjećala sam 
se nestrpljivom da izbavim ove filozofe iz njihovih velikih grešaka. Meni su se činili 
tako smiješno glupima, da ne vide sami sebe, da sam stalno pomišljala: 'Sad je 


potpuno jasno da im sve moram objasniti! Tad opet, pomislih: 'Kako se samo 


usuđuješ tako nešto govoriti! Ovi učenjaci mora da znaju bolje od tebe!", i tako sam 


se nekoliko sati mučila tijekom tog razgovora. 


Isus je filozofima objasnio zbrku i apsurdnost njihova idolatrijskog sustava. Opisao im 
je povijest stvaranja, o Adamu i Evi, o Padu, Kainu i Abelu, Noinoj djeci, građenju 
babilonske kule, odvajanju zlih i njihovu postupnu padanju u idolopoklonstvo. Rekao 
im je da su ti zli ljudi, kako bi ponovo uspostavili svoj odnos Bogom, pozivali razne 
bogove, te su tako od zloga, sve više i više bili zavođeni, u sve veće i veće pogreške. 
Ipak, Obećanje, da će ženino sjeme zgaziti zmijinu glavu bijaše utkano u poeziju, 
običaje i ceremonije njihove nekromanske umjetnosti. Zbog ovakve nerazgovjetne 
ideje, imali su Obećanje, da će se mnoge osobe, s vremena na vrijeme, pojavljivati s 
ispraznim zamislima donošenja spasenja svijetu. Ali umjesto da tome ne pridaju 
značenje, oni su padali u sve veće i veće grijehe, koji su imali isti nečisti izvor. Isus 
im je rekao o razdvajanju Abrahamove obitelji od ostatka čovječanstva. Edukacija 
posebne rase za očuvanje Obećanja, za vodstvo, poduku, te pročišćenje Djece 
Izraelove. Isus je završio rekavši im o Prorocima, o Iliji i Proroštvima, te da je sad 


vrijeme njihova ispunjenja. 


Isusove riječi bijahu tako jednostavne, tako uvjerljive i impresivne, da su neki filozofi 
bili uistinu prosvijetljeni, dok su se drugi vratili svojim mitskim izvorima, opet 


zapleteni u njene labirinte. 


Isus je s filozofima razgovarao skoro do devet sati. Neki od njih su povjerovali i 
promijenili život. Ovi su ljudi bili zapleteni u svoje površno učenje svih vrsta 
budalaština i zbunjujućih pitanja. Isus je međutim dopustio da padne zraka svjetla na 
njihove duše, kad im je dokazivao, kako u svakoj paloj rasi čovječanstva, postoji 
tračak manje ili više točne zamisli o Božjem spašavanju čovjeka. Pokazao im je, da 
dok žive u svijetu tame i zbrke, uhvaćeni su u mnoge nepravilnosti i gadosti 
idolatrije, koja usred svoje ludorije, nudi samo vanjski sjaj izgubljene istine. Ali Bog, 
u svojoj milosti prema čovječanstvu, učinio je od nekolicine najnevinijih jednu naciju, 


iz koje će izići ispunjenje danog Obećanja. Tad im je ukazao da je sad stiglo to 


vrijeme milosti, da tkogod čini pokoru, popravi svoj život, te primi krštenje, nanovo 


će se roditi, te tako postati dijete Božje. 


Prije ovog razgovora s filozofima i odmah nakon krštavanja, Isus je poslao Barnabu i 
neke druge učenike do Citrusa, koji bijaše nekoliko sati udaljen, a tamo je bila 
Barnabina rodna kuća i obitelj. Sa sobom je Isus zadržao samo učenika Jonasa i još 
jednog učenika iz Dabereta. Tad Isus ode oko sat i pol na zapad od Salamisa do 
nekog plodnog i bogatog kraja, gdje je bilo malo seoce čiji su žitelji bili angažirani u 


žetvi. Većinom su bili Židovi, a polja im bijahu na ovoj strani grada. 


Kraj je bio dražestan, a zemljoradnja se odvijala drugačije od naše. Žito se uzgajalo u 
vrlo visokim brazdama, kao grudobrani, a između njih bijaše trava za pasti, okružena 
brojnim voćkama, maslinama i drugim grmljem. Svuda je bilo puno stoke, koja 
premda je bila sapeta, mogla je pasti u hladu, a ipak ne činiti nikakve štete usjevima. 
Ove su niske livade bile kao neka vrsta rezervoara za rosu i vodu. Vidjela sam jako 
puno crnih krava bez rogova, volova s grbom na leđima, teških nogu i vrlo širokih 
rogova, a koristili su ih kao tegleću marvu. Vidjela sam brojne magarce, jako velike 
ovce s kitnjastim repom, a odvojeno od sviju, vidjela sam stada ovnova ili rogatih 
ovaca. Posvuda su bile razbacane kuće i sjenice. Ljudi su imali vrlo lijepe škole i 
mjesta za poučavanje na otvorenom. Ali na Šabat, obično bi išli u sinagogu u 


Salamis, blizu Isusova gostinjca. 


Cesta je bila vrlo lijepa. Čim su žeteoci uočili Isusa (već su ga prije vidjeli u sinagogi i 
na krštenju) ostaviše posao i alatke, pobacaše komad kore koji su nosili na glavi kao 
šešir da ih štiti od sunca, te u grupicama požuriše dolje s visokih kosina. Kad dođoše 
pred Isusa duboko mu se nakloniše. Mnogi su se čak i prostrli pred njim. Isus ih 


pozdravljaše i blagoslivljaše, nakon čega bi se vraćali na svoj posao. 


Dok se Isus približavao školi, pismoznanac, koji je bio iznenađen njegovim dolaskom, 
iziđe s još nekim časnim ljudima kako bi ga dočekao. Zaželi mu dobrodošlicu, te ga 
otprati do lijepa zdenca, opra mu noge, skine ogrtač, otrese ga i očetka, te Isusa 


ponudi uobičajenom okrjepom. 


Isus je s ovim ljudima, kao i s drugima koji su došli iz Salamisa, išao od polja do 
polja, tu i tamo poučavajući žeteoce kratkim pričama o sjetvi, žetvi, odvajanju 
kukolja od žita, gradnji žitnice, te bacanju kukolja u vatru. Žeteoci su ga slušali u 
grupama, te bi se vraćali svome radu, dok je Isus nastavljao i odlazio do druge 


grupe. 


Muškarci su za žetvu uglavnom koristili zakrivljene noževe. Rezali bi stabljiku oko 
tridesetak centimetara ispod klasa, te je predavali ženama koje su stajale iza njih. 
One bi to vezale u zavežljaje, te ih odnosile u košare. Vidjela sam da su mnogi niski 
klasovi ostavljeni, kao i oni koji bi ispali, a na polja su poslije dolazile sirote žene, žele 
ih, te skupljale palo klasje (pabirčile) kao svoj dio. Ove su žene nosile vrlo kratke 
haljine. Oko struka bi imale platneni pojas, a tunike bi bile napuhane oko tijela, kao 
vreća, u koju su odlagale klasje. Ruke su im bile otkrivene, a prsa i vrat opasane 
platnenim trakama, glava omotana velom, ili jednostavno zaštićena šeširom od kore, 


prema tome jesu li bile udane ili ne. 


Isus nastavi svoj obilazak, poučavajući još oko pola sata, te se onda vrati do zdenca 
blizu škole. Tu ga je već čekao postavljen obrok na kamenom stolu, za njega i 
učenike. Sastojao se od gusta umaka, meda, dugih štapića nečega što su lomili i 


umakali u umak, malih valjušaka tijesta, voća i vrčića nekog napitka. 


Zdenac je bio vrlo lijep. Iza njega je bila povišena terasa, na kojoj su rasla stabla. 
Morali ste sići mnogim stepenicama da biste došli do bazena s vodom, a voda je bila 
hladna i osvježavajuća. Ženski dio pismoznančeve obitelji, stanovao je malo podalje 


od škole. Dok su donosile jela, bile su omotane velovima. 


Isus je poučavao o Očenašu. Navečer su se žeteoci skupili u školi, gdje je Isus 
objašnjavao parabole koje im je ispričao u polju. Isus je također poučavao o mani, 


svagdanjem kruhu, te o Nebeskom kruhu. 


Poslije je otišao s pismoznancem i ostalima do bolesnika u njihovim kolibama, te je 
ozdravio nekoliko hromih i bolesnih od vodene bolesti. Bolesnici su ležali u malim 
ćelijama koje su bile uglavnom iza kuća. Tako je Isus došao i do neke žene koja 
bolovaše od vodene bolesti. Njen skromni odjeljak bijaše toliki, da je mogla stati 
samo njena postelja. Kraj njenih stopala ćelija je bila otvorena, tako joj omogućujući 
da vidi vani mali vrt sa cvijećem. Krov je bio lagan, te se mogao podići kako bi mogla 
baciti pogled na nebo. Neki muškarci i žene su otišli s Isusom do nje. Uklonili su 
zaslon, te je tako Isus mogao prići bolesnici. Isus joj reče: 'Ženo, zar ne želiš 
ozdraviti?' Na ovo ona ponizno odgovori: 'Želim ono što želi i Prorok.' Tad Isus reče: 
'Ustani!' Tvoja vjera ti je pomogla!' Žena odmah ustade, napusti ćeliju, te reče: 
"Gospodine, sad vidjeh tvoju moć, jer su mnogi pokušali pomoći mi, ali nitko nije 
mogao.' Ona i njena obitelj zahvali, te hvališe Gospodina. Mnogi su dolazili vidjeti je, 


čudeći se njenom izlječenju. Isus se vrati do škole. 


Taj sam dan u Salamisu vidjela grješnicu Merkuriju, kako šeta gore dolje po svom 
apartmanu, plijen duboke depresije i nemira. Plakala je i lomila prste, omotana u 
veo, često se bacajući na pod u kutku sobe. Njen suprug, koji mi se činio zao, mislio 
je kao i njene sluškinje da je poludjela. Ali Merkurija je bila trgana grižnjom savjesti 
radi svojih grijeha. Njena jedina misao, njen stalni san bijaše, kako da prekine sve 
veze koje je sputavaju, te kako da se pridruži svetim ženama u Palestini. Imala je 


dvije kćerkice, od 8 i 9 godina, te dječaka od 15 godina. 


Kuća joj je bila blizu velikog hrama. Hram je bio velik s masivnim zidovima, okružen 
nastambama, u kojima su stanovale sluge, stupovima, terasama i vrtovima. Zvali su 
je da dođe u hram, ali se ona opravdavala da je bolesna. Ovaj je hram bio iznimno 
velika građevina s puno kolonada, soba, apartmana za poganske svećenike, te 
podruma. U hramu bijaše gigantska statua neke božice, a sjao je kao zlato. Tijelo je 
kipa bilo kao riba, a glava s rogovima kao u krave. Pred njim bijaše još jedan manji 
kip, na čija je ramena božica položila svoje kratke ruke ili pandže. Kipovi su bili 
postavljeni na visoki pijedestal, u kojem su bile šupljine za paljenje tamjana i drugih 


darova. Žrtve u čast ove božice bijahu čak i djeca, posebno djeca s defektima. 


Merkurijina kuća je očito poslije postala kuća Koste, oca svete Katarine. Tamo je 
rođena i odgojena Katarina. Njen je otac bio potomak neke kraljevske rase iz 
Mezopotamije. Zbog neke službe, bio je nagrađen velikim imanjima na Cipru. Oženio 
se u Salamisu, uzevši kćer iste poganske svećeničke obitelji, kojoj je Merkurija 
pripadala. Katarina je već u djetinjstvu bila puna mudrosti, a vodile su je njene 
unutarnje vizije. Nije mogla podnijeti poganske idole, te ih je, gdje god je mogla 


rušila. Kao kaznu za to, njen ju je otac jednom dao zatočiti. 


Gradovi u ovim krajevima ne bijahu kao naši, u kojima kuće stoje zasebno. 
Građevine ovih poganskih radova bijahu jako velike, s terasama i masivnim zidinama, 
u kojima su bila uklesane ćelije za siromašne. Mnoge ulice služahu kao široki bedemi, 
zasađeni stablima. Pod njima su stanovali brojni ljudi u svakojakim nastambama. U 
Salamisu je vlado veliki red. Svaka je klasa ljudi imala svoju vlastitu ulicu. I školsku 
djecu sam uglavnom viđala u zasebnim ulicama, a bilo je i drugih odvojenih koje su 


služile za marvu. 


Filozofi su imali jednu svoju veliku građevinu. Bila je okružena dvorištima, a ja sam 
vidjela kako šetaju u ulici koja im je pripadala. Ogrnuti svojim ogrtačima, šetali su u 
skupinama od četiri ili pet ljudi, te raspravljali. Uvijek su išli jednom stranom ulice, a 


kad bi se vraćali drugom. Ovaj je način bio općenito pravilo u svim ulicama. 


Trg sa zdencem, na kojem je Isus razgovarao s rimskim komandantom bijaše puno 
uzvišeniji od pokrajnjih ulica. Da biste došli do njega, morali ste se popeti nizom 
stepenica. Oko ovog trga bijahu arkade popunjene dućanima. Na jednoj strani bijaše 
tržnica, blizu koje bijahu redovi gustih piramidalnih stabala, na koje ste se mogli 
popeti, te sjesti u širokim krošnjama. Komandantova palača bijaše nasuprot ovog 


trga. 


14. Isus poučava u Citrusu 


Sutradan ujutro, Isus je opet prošao kroz polja poučavajući žeteoce. Cijeli dan je bila 


velika magla nad zemljom, tako gusta da ste jedva mogli nazirati susjednog čovjeka, 


a sunce se jedva probijalo kao neka bijela iskra. Polja su se protezala u smjeru 
sjeveroistoka, između visokih visoravni, sve dok se ne bi na horizontu stopili u točku. 
U brojnim sam usjevima vidjela brojne jarebice, prepelice i divlje golubove. Sjećam 
se da sam također vidjela neku vrstu sive, guste, naborane jabuke, a pulpa joj bijaše 


prošarana crvenim. Rasla je na stablima široke krošnje. 


Isus je poučavao u prispodobama o žetvi i svagdanjem kruhu, te je izliječio nekoliko 
hrome djece, koja su ležala u ovčjem runu kao nekoj vrsti kolijevke. Kad je nekoliko 
ljudi glasno odobrilo Isusovo učenje, Isus ih upozori s nekako ovakvim riječima: 
"Tkogod ima, dati će mu se, a tkogod nema (i ono što misli da ima) oduzeti će mu 
se.' (Luka 8, 18) 


Židovi ovoga mjesta, imahu sumnje na glavne točke Isusova poučavanja. Bojali su se 
da neće imati udjela u Obećanoj zemlji. Mislili su da Mojsije nije morao prelaziti 
Crveno more, i da nije morao tako dugo lutati po pustinji, budući je bilo kraćih i 
direktnijih ruta. Isus je presreo njihove primjedbe odgovorom, da oni ne mogu 
zaposjesti Kraljevstvo Božje, i da nije bilo vajde, to je istina, da tako dugo lutaju po 
pustinji. Isus ih je izazvao, budući su kudili takve Mojsijeve odluke, da sami ne lutaju 
po pustinji grijeha, nevjere, prigovaranja, nego da idu najkraćim putem sredstvima 
pokore, krštenja i vjere. Židovi Ciprusa su se svojevoljno ženili i miješali s poganima, 


ali u takvim ugovorima, pogani bi uvijek postali preobraćeni Židovi. 


Na ovoj šetnji i poučavanju po žetvenim poljima, Isus i njegovo društvo stigoše do 
glavne ceste, koja se protezala par sati zapadno od Salamisa, a povezivala je luku na 
sjeverozapadnoj obali Cipra s onom na jugoistoku. Tu je stajao veoma velik židovski 
gostinjac, a u njemu se Isus zaustavio s učenicima. Nedaleko od toga su stajale 
sjenice, te jedan gostinjac sa zdencem za poganske karavane. Cesta je uvijek bila 


puna putnika. U gostinjcu nije bilo žena, one su boravile zasebno. 


Isus je baš oprao noge i uzeo neku okrjepu, kad stigoše učenici koji su vršili krštenje 
u Salamisu. Sad je Isusovo društvo brojilo dvadeset ljudi. Isus je nastavljao 


poučavati na otvorenom narod koji je dolazio doma s posla. Doveli su mu neke 


bolesne radnike, koji više nisu mogli zarađivati svoj svagdanji kruh. Budući su 
vjerovali u njegovu nauku, Isus ih je ozdravio, te ih nagovarao da se odmah vrate na 


svoj svakidašnji posao. 


Predvečer je tamo stigla karavana Arapa. Sa sobom su imali tegleće marve, 
upregnute volove u paru. Uzduž leđa volova stavili su motke, a na njih su natovarili 
velike bale robe. Na uskim dijelovima ceste išli su u koloni jedan za drugim, a stoka 
bi išla između njih. vidjela sam magarce i deve, također natovarene balama vune. 
Ovi su Arapi bili iz regije u kojoj je stanovao Jitro. Bili su smeđe puti, više nego 
Ciprani, a ovamo su doplovili na brodovima noseći svoju robu. U krajevima s 
rudnicima kroz koja su prolazili, mijenjali bi svoju robu za bakar i druge metale, a sad 
su se vraćali kako bi uhvatili brodove za povratak kućama. Marva je nosila teške 
metale u dugim kovčezima, ali manjim nego obično, zbog težine sadržaja kojeg su 
nosili. Mislim da je metal bio u šipkama ili dugim platama. Neki su metali već bili 


prerađeni u neke zdjele i lonce, a to sam vidjela kad su raspakirali svoju robu. 


I žene su bile vrlo zaposlene. Tijekom puta, bilo da su pješačile ili jahale, bile su 
zauzete predenjem, a gdje god bi logorovale, plele bi šalove i prekrivače. Za svoj rad 
bi koristile vunu. Dok b prele, vunu bi pričvrstili na ramena, prele vunu u konac 
jednom rukom, te ga namatali na vreteno u drugoj. Kad je vreteno bilo puno, pređu 


bi namatali na kaleme koji su im visjeli o pasu. 


Kad su ovi ljudi rastovarili svoju marvu, te kad su se pobrinuli za nju, pozdraviše 
Isusa, te ga moljaše da ih poučava. Isus ih je poučio o njihovu zanatu, te je iskoristio 
priliku da im postavlja pitanja, a uglavnom su bila o njihovu radu i poslovima. Iz toga 
je Isus izvukao alegorije, te nastavio govoriti o Stvoritelju i Svedržitelju, o zahvalnosti 
prema Bogu, o Božjem milosrđu prema grješnicima, te o izgubljenoj ovci koja je 
lutala okolo ne prepoznajući svoga Pastira. Poučavao ih je blagim tonom i lijepim 
riječima. Oni bijahu potreseni i radosni, te željaše pokloniti mu sve vrste poklona. 


Isus blagoslovi njihovu djecu i ode. 


Sa svojim društvom se zaputio više prema sjeveru, prema Citrusu, koji je bio 
smješten oko četiri do pet sati od ovog mjesta, i oko šest sati od Salamisa. Sad je 
predio postao brdovitiji. 

U ovom sam kraju vidjela stabla maslina i pamuka, kao i biljke od kojih mislim da se 
dobivala neka vrsta svile. Nije izgledala kako naša, nego nekako kao juta, a davala je 
dugo i mekano vlakno. Ali najzagonetnija bijahu mala stabalca s puno lijepih žutih 
cvjetova, najljepših za gledanje. Njeni su plodovi bili skoro isti kao mušmule ili 


dragun. Meni su izgledali kao šafran. 


Nalijevo su se pružale predivne planine prekrivene gustim šumama. Čempresa je bilo 
u izobilju, kao i malih smolastih grmova koji su divno mirisali. I ovdje se između brda 
spuštao potočić, koji je na jednom mjestu padao kao slap. Još dalje i više, na jednoj 
strani planine bijaše šuma, dok je na drugoj strani bilo golo, a tuda je vijugao put, a 
na drugoj strani planine bijahu spilje koje su se protezale po cijeloj planini. Iz njih su 
vadili bakar i neki bijeli metal kao srebro. Vidjela sam rudare kako buše planinu. Mora 
da su topili ovaj metal na mjestu, jer sam vidjela radnike kako kleče i lijevaju masu u 
velike kugle koje su ostavljali da se osuše. Čula sam kako kažu kod te prilike, da 


ponekad planina riga vatru. 


Nakon puta od četiri sata, Isus stiže do gostinjca koji bijaše udaljen oko sat i pol od 
Citrusa. Cijelim putem su se mogli vidjeti rudnici. Ovdje se Isus zaustavi sa svojim 
društvom, a Barnabin otac s još nekim ljudima primi Gospodina i iskaza mu 
uobičajeno gostoprimstvo. Isus se ovdje odmorio, te je poučavao, a onda je tek 


nakon toga uzeo lagani obrok sa svojim prijateljima. 


Citrus je ležao na niskoj ravnici. Isus mu je prišao sa strane na kojoj su bili rudnici. 
Žitelji grada bijahu Židovi i pogani. Posvuda oko grada bijahu brojne samostalne 


građevine. Izgledale su kao seoske farme ispresijecane vrtovima i poljima. 


Jako sam se brinula zbog slabog Isusovog uspjeha iz ove njegove velike i naporne 


misije po otoku. Ti su uspjesi bili tako mali, da mi je Hodočasnik rekao, da nitko ni ne 


zna za tu misiju - da je Isus bio na Cipru - nigdje se u Pismu to ne spominje, čak se 


ne spominje ni Pavlov ni Barnabin trud ovdje. 


Tad sam imala viziju u svezi toga, a sjećam se ovih detalja: Isus je na Cipru zadobio 
570 duša, što pogna što Židova. Vidjela sam da je grješnica Merkurija i njena djeca 
pristala slijediti ga, i da je sa sobom ponijela veliko bogatstvo u novcu i stvarima. 
Pridružila se svetim ženama, a kod prvog kršćanskog naselja između Ofela i Betanije 
kojeg su utemeljili đakoni, dala je velik doprinos, kako za izgradnju građevina, tako i 
za podržavanje braće. Također sam vidjela da je u jednom ustanku protiv kršćana 
ubijena i Merkurija (Savao tad još ne bijaše obraćen). Bilo je to u vrijeme kada je 


Savao išao u Damask. 


Ubrzo nakon Isusova odlaska s otoka, mnogi su pogani i Židovi sa svojim novcem i 
dragocjenostima napustili Cipar i otišli za Palestinu, te su malo po malo tamo prenijeli 
sve svoje blago. Tad se podiže velik povik među drugim članovima ovih obitelji, koji 
nisu prigrlili Isusovu nauku. Na sebe su gledali kao na ranjene, odlaskom članova 
njihovih obitelji, a kao uzrok tome navodili su Isusa. Židovi i pogani udružiše snage, 
te proglasiše kao zločin i samo spominjanje Isusova imena. Mnogi su uhićeni i 
bičevani. Poganski su svećenici progonili ljude i tjerali ih da vjeruju ono što oni sami 
vjeruju, te su ih silili da prinose žrtve idolima. Rimski komandant koji je razgovarao s 
Isusom, pozvan je u Rim, te je smijenjen s dužnosti. Išli su čak i toliko daleko, da su 
postavili u luke rimske vojnike, koji su sprječavali odlazak s otoka. Nije tako dugo 


bilo, ali kad su vojnici odlazili, sa sobom su poveli i neke otočane. 


Na putu do Citrusa, Isus je poučavao rudare u raznim skupinama. Neki su rudari bili 
najamnici pogana, drugi su bili najamnici Židova. Radnici su izgledali vrlo mršavo, 
iscrpljeno, blijedi i jadni. Njihova gola tijela bijahu tu i tamo pokrivena komadima 


smeđe kože, a spojeni bijahu kao kornjačine ploče oklopa. 


Isus je kao temu svoje propovijedi uzeo zlatara koji čisti rudu u vatri. Pogani su radili 
na jednoj strani ceste, dok su Židovi radili na drugoj, tako da su svi mogli čuti Isusa 


koji je stajao nasred ceste. Bijaše tamo i nekoliko opsjednutih, ili ozbiljno 


poremećenih osoba, koje su morali vezati kordama, čak i kad su bili na radu. Kad im 
je Isus prilazio, počeše bjesnjeti i vrištati. Vikali su njegovo ime, te su izvikivali da 


znaju što im želi učiniti. Isus m zapovijedi da ušute, te se oni odmah umiriše. 


Sad k Isusu pristupiše neki židovski rudari, žaleći mu se da su neki pogani otvorili 
rudnike tamo pod cestom, u njihovom području, te su tako ušli u njihova prava, te 
moljaše Isusa da prosudi o tom slučaju. Tad se Isus uputi k oknu koje je bilo blizu 
granice područja koje je pripadalo Židovima, a radnici dođoše do poganskih 
rudokopa. Tamo je bilo mnoštvo hrpa s bijelim, metalnim komadićima. Mislim da je 
to bio cink ili srebro, što je i nagnalo pogane da prijeđu svoje granice i uđu u 
židovsko područje. 


Isus je tad podučavao o sablazni i o zlim djelima. Pogani bijahu obraćeni, jer su 
činjenice svjedočile protiv njih. Ali, budući vlasti nisu bile tamo, ništa se nije moglo 


učiniti, te se pogani povukoše, mumljajući od nezadovoljstva. 


Citrus bijaše vrlo užurban grad. Žitelji, i pogani i Židovi, življaše blizu jedni kraj 
drugih, u stalnom doticaju, kao što sam jednom i vidjela, premda su stanovali u 
različitim četvrtima. Pogani su imali nekoliko hramova, a Židovi dvije sinagoge. 
Mješoviti brakovi bijahu vrlo česti, ali je u takvim slučajevima, uvijek poganska strana 


prelazila na Židovstvo. 


Van grada Isusa sretoše židovske starješine i pismoznanci, te dva filozofa iz Salamisa, 
koji su bili oduševljeni njegovom naukom, a došli su od tamo kako bi ga opet slušali. 
Nakon što su Isusa počastili uobičajenim počastima dolaska, odvedoše ga da izliječi 
neke bolesnike, koji su ga već dugo čeznutljivo očekivali. Isus ode sa svojom 
pratnjom do židovske četvrti, gdje je na ulici, ispred par kuća već ležalo dvadesetak 
invalida, koje Isus sve ozdravi. Neki od njih bijahu hromi. Podupirali su se štakama, 
koje bijahu kao neki drveni okviri s nogicama. Ozdravljenici i njihovi rođaci izvikivaše 


slavu Isusu, vičući za njim dijelove nekih psalama, ali im učenici rekoše neka ušute. 


Isus tad ode do kuće nadstojnika sinagoge, gdje su se okupili neki književnici, od 
kojih su neki pripadali sekti Rehabita. Oni su bili odjeveni drugačije od ostalih Židova, 
a njihovo ponašanje i običaji bijahu još rigorozniji. Međutim ovi ovdje, već su 
napustili mnoge te običaje. U židovskoj su četvrti imali zasebnu ulicu, a uglavnom su 
se bavili rudarenjem, tj. bili su vlasnici rudnika. Pripadahu onoj rasi koja se naselila u 


Efronu, u kraljevstvu Bašana, u čijem je susjedstvu, također bilo rudokopa. 


Nadstojnik sinagoge pozvao je Isusa na objed, kojeg je naredio da se pripremi u čast 
Isusu nakon Šabata. Ali, budući je Isus obećao da će objedovati kod Barnabina oca, 
Isus pozva sve prisutne goste da ga otprate u sinagogu, a nadstojnika je molio, da 
nakon što propovijed u sinagogi završi, neka na svoju gozbu pozove sirote rudare i 


radnike. 


Sinagoga je bila krcata ljudima, a mnoštvo pogana se okupilo i slušalo Isusa na 
vanjskim trjemovima sinagoge. Isus je uzeo tekst iz treće Mojsijeve knjige, koji je 
govorio o žrtvi u tebernakulu, te iz Jeremije koji opisuje Obećanje. Isus je govorio o 
žrtvi života i o smrti, odgovarajući svojim slušateljima na njihova pitanja o razlikama 


među njima, te je poučavao o osam blaženstava. 


U sinagogi bijaše jedan pobožni stari rabin, koji je već dugo bolovao od vodene 
bolesti, a stalno su ga na njegov zahtjev, ljudi donosili na njegovo uobičajeno mjesto 
u sinagogi. Dok su se književnici raspravljali s Isusom o raznim stvarima, on povika: 
Tišina! Dajete da govorim!"'. Kad se svi utišaše, on glasno reče: 'Gospodine! Drugima 
si iskazao milost. Pomozi i meni, i zapovijedi mi da ti dođem!" Nato Isus reče starcu: 
'Ako vjeruješ, ustani i dođi k meni!' Bolesnik odmah ustade, vičući: "Vjerujem 
Gospodine!' Bio je ozdravljen. Popeo se uz stepenice, gdje je Isus stajao, dođe do 
njega i zahvali mu. Tad je cijeli narod povikao od sreće i slave. Isus i njegovi 
sljedbenici napustiše sinagogu, te otiđoše do Barnabine kuće. Tad ravnatelj gozbe 


skupi svu sirotinju i radnike, te ih dovede na gozbu, rekavši im da ih je Isus pozvao. 


15. Rodna Barnabina kuća i njegova obitelj. 


Isus poučava u okolici Citrusa 


Barnabin je otac stanovao iza zapadnih granica grada, u jednoj od mnogih tamo 
raštrkanih kuća. Citrus je bio okružen takvim nastambama, neke su bile skupa, kao 
grozdovi, formirajući tako zaselke. Kuća je bila poprilično lijepa. Na jednoj strani 
bijahu terase, zidovi obojani smeđim uljem ili nekom smolom, ili je to možda bila 
prirodna boja zidova. Na tim terasama bijahu razne biljke i zelenje. Osim terasama, 
kuća je bila okružena kolonadama, otvorenom galerijom, na kojoj su rasla lijepa 
stabla. Iza kuće bijahu vinogradi, i otvoren prostor pun građevnog drva, sve lijepo 
složeno. Na tim hrpama bijaše stvarno debelih trupaca, a uokolo bijaše i puno 
istesanih drvenih likova, svi lijepo složeni, da ste mogli šetati među njima. Mislim da 
je drvo služilo za gradnju brodova. Tamo sam vidjela i dugačka kola, ali ne šira nego 
sami trupci, a na njima bijahu teški željezni kotači. Ta su kola vukli ujarmljeni volovi. 


Nedaleko Citrusa mogli ste vidjeti vrlo lijepu šumu s velikim stablima. 


Barnabin je otac bio udovac. U blizini je živjela njegova sestra sa svojim služavkama. 
Ona se brinula o njegovu domaćinstvu, te mu dobavljala obroke. Budući je još bio 
Šabat, pogani koji su pratili Isusa, kao i oni filozofi iz Salamisa, nisu sjeli s Isusom za 
stol, nego su šetali gore dolje po dvorištu, jeli su iz ruku, te bi zastali pod 
kolonadama slušajući Isusovo učenje. Obrok se sastojao od peradi i širokih plosnatih 
riba, kruha, meda i voća. Tamo je bilo i zdjela s komadima mesa, ukrašenog svim 


vrstama bilja. Isus je govorio o žrtvi i Obećanju, a dugo je govorio i iz Proroka. 


Tijekom objeda, dođe tamo nekoliko skupina sirotinje, te napola gole djece, od četiri 
do šest godina. U svojim jadno ispletenim vunenim košarama imali su neko jestivo 
bilje, kojeg su nudili gostima, u zamjenu za kruh i drugu hranu. Čini se da su više 
Voljeli biti na onoj strani sobe gdje je sjedio Isus sa svojim učenicima. 

Isus ustade, isprazni njihove košare s biljem, te ih napuni raznim poslasticama sa 


stola, te blagoslovi malene. Ovaj je prizor bio stvarno potresan, vrlo dirljiv. 


Sutra ujutro, Isus je poučavao pozadi Barnabine kuće, gdje je bila jedna lijepa 
uzvisina, a na njoj učiteljski stolac. Iz kuće je dotle vodila staza, a išla je kroz divne 


brajde i vinograde. Okupilo se veliko mnoštvo ljudi. Isus se prvo obrati rudarima i 


drugim radnicima, a onda poganima, te najzad velikom mnoštvu Židova, koji su imali 
mješovite brakove. Veliko mnoštvo poganskih obitelji je molilo Isusa da im pomogne 
i da im dozvoli slušati njegove pouke. Većinom to bijahu radnici, bolesnici i invalidi, 


koji su ležali na svojim nosiljkama blizu Isusove katedre. 


Isusove pouke radnicima bijahu o Očenašu i o čišćenju rude vatrom, te da su pogani 
divlje mladice trsa i masline (koje se inače odsijecaju i bacaju), da ima samo jedan 
Bog, sin kuće i sluga, te o pozivu poganima, da postanu djeca jedinoga Boga. Tad 
poče govoriti o miješanim brakovima, koje nije lako odobriti, premda se mogu 
tolerirati kroz milostivost. U tom slučaju se mogu dopustiti, samo ako u braku postoji 
strana koju je moguće obratiti ili ako je jedan supružnik čestit, ali taj brak nikada ne 
treba dozvoliti samo radi senzualnosti. Ovakav se brak može odobriti samo ako su 
oba supružnika prožeta svetim namjerama. Ipak, Isus je uglavnom govorio protiv 
takvih veza, te je proglasio sretnima one koji su održali svoje obitelji čistima u kući 
Gospodnjoj. Također je govorio o ozbiljnoj zadaći koju židovska strana mora 
održavati, i odgovornosti kod podizanja djece u pobožnosti, o neophodnosti odgovora 


na milost u vrijeme njena pohoda, te o krštenju i pokori. 


Nakon toga je Isus ozdravio bolesnike, te otišao jesti kod Barnabe. Poslije je otišao s 
prijateljima do druge strane grada, gdje su na cvjetnim livadama bile brojne košnice 
postavljene na neobično velikoj udaljenosti jedna od druge. Blizu bijaše jedan izvor s 
malim jezercem. Isus je tu podučavao i opisivao prispodobe, nakon čega su svi otišli 


u grad do sinagoge, gdje je govorio o žrtvi i Obećanju. 


Tad je tamo bilo nekoliko učenih Židova, koji su putovali od kraja do kraja, tj. 
putujući učitelji. Oni su postavili brojna lukava pitanja koja su bila uperena protiv 
Isusa, ali ih Isus brzo razriješi. Čini se da su ovi ljudi imali zle namjere. Njihova su se 
pitanja odnosila na miješane brakove, o Mojsiju i brojnima koje je on dao pogubiti, o 


Aronu, o zlatnom teletu kojeg je Aron naredio napraviti, njegovoj kazni, itd. 


Sutradan su kod Židova čini se bili i post i gozba, jer su bila jutarnja bogoslužja u 


sinagogi, tj. molitve i propovijedi. Kad je to završilo, Isus napusti grad po sjevernoj 


strani sa svim svojim učenicima i nekim poganskim mladićima. Njegovoj maloj družini 
pridružili su se i židovski pismoznanci i nekoliko Rehabita, tako da ih je sad bilo skoro 
stotinu. Uputili su se do mjesta koje je čini se bilo glavno mjesto pčelarske industrije, 


a bilo je udaljeno oko sat vremena. 


Daleko prema izlazećem suncu stajaše red bijelih košnica, a bijahu visine čovjeka, 
isprepletene od, čini mi se, kore drveća. Košnice su imale puno otvora, a bijahu 
postavljene jedna na drugu. Svaka grupa košnica bijaše postavljena na cvjetnu 
livadu, a primijetila sam da ovdje raste balzam u izobilju. Svaki je vrt ili polje 
ogradom ograđeno, te je svako nosilo pečat grada kojem pripada. Jasno ste mogli 
razaznati poganske vrtove i polja, jer su tu i tamo stajale niše s lutkama s repovima, 
kao ona riba, s uzdignutim repom u zrak. Imali su kratke šape i lica različita od 
čovječjeg. 

Samo se selo sastojalo od mnogih malih kolibica, koje su pripadale vlasnicima 


košnica, a u njima su držali posuđe i vage koje su koristili kod trgovine medom. 


Gostinjac je bio velika građevina sa svim vrstama depandensa. Nizovi sjenica, ili 
otvorenih soba, prošarali su jedne druge u dvorištima u kojima su bile brojna postolja 
i dugačke hasure. Ravnatelj ovoga zdanja brinuo se o svim potrebama svih 


zaposlenih. Bio je poganin. 


Židovi su imali svoje sobe i mjesta molitve. Mislim da su se vosak i med pripremali u 
kući i pod dugim sjenicama. Izgledala je kao kuća za opće skupljanje svega 
proizvedenoga. Tu sam vidjela i mnoga ona stabalca sa lijepim žutim cvjetovima. 
Lišće im je više žuće nego zelenije, a cvat tako gust, da je gusto i padalo uokolo, 
formirajući tako meki tepih. Duge hasure bijahu raširene ispod stabala, kako bi se 
pokupio cvat. Vidjela sam kako radnici stiskaju cvijet, te iz njega izvlače neku 
obojanu tekućinu. Ova su mala stabalca dok su mlada sadili u lončanice, a onda ih 
presađivali u rupe s izmiješanom zemljom i kamenčićima oko korijenja. Sličnih je 
stabala bilo i u Judeji. Ovdje sam vidjela i velike stabljike lana, od kojeg su pravili 


vlakno. 


Nedaleko Citrusa, oko sat i pol sjevernije, bijaše zaista velik potok koji je izbijao iz 
stijene. Tekao je kroz grad, te je natapao regiju u koju je Isus došao. Na nekim je 
mjestima tekao potpuno slobodno, dok je na drugim bio premošten. Mislim da je ova 
voda opskrbljivala akvadukt grada Salamisa. Činilo se da je njegov izvor malo 
jezerce. U tom jezercu su se još uvijek vršila krštavanja, i čini mi se da su neke 
aluzije na tu temu i učinjene. U toj regiji bijaše brojno lijepo divlje cvijeće, što me 


iznenađivalo. Duž cijelog puta rasla su stabla naranče, grmlje ribizla i vinogradi. 


Isus je amo došao kako bi nesmetano podučavao pogane, bez da ga ometaju 
posjetioci. To je i činio cijeli ostatak dana. Podučavao je u vrtovima i sjenicama 
gostinjca. Slušatelji su stajali ili ležali izvaljeni na travi, a Isus ih je podučavao 
Očenašu i osam blaženstava. Kad bi se obraćao poganima, govorio bi posebno o 
porijeklu i gadostima pojedinog idola, o Abrahamovu pozivu i njegovoj separaciji od 


idolatrije, te o Božjem vodstvu Djece Izraelove. Isus je govorio otvoreno i vatreno. 


Tamo ga je slušalo oko stotinjak ljudi. Nakon poduke, svi su uzeli obrok u gostinjcu, 
pogani su jeli odvojeno. Obrok se sastojao od kruha, kozjeg sira, meda i voća. 
Vlasnik kuće bijaše poganin, ali vrlo ponizan i rezerviran u ponašanju. Tu su se večer 
pogani povukli. Isus je instruirao samo Židove, te su zajedno i molili. Svi su proveli 


noć u gostinjcu. 


Citrus je bio poslovnije mjesto od Salamisa, gdje su se obavljali razni poslovi, a 
promet iz luke je bio stalan, te je tekao po nekoliko cesta. Posvuda je vladala velika 
aktivnost. Na onoj strani po kojoj je Isus došao, bijaše jedna velika tržnica s 
izloženom stokom i peradi za prodaju. Blizu središta grada bijaše još jedna lijepa 
tržnica. Sve je izgledalo visoko, kao i oko nje, s njenim velikim nadsvođenim 
lukovima s kojih su visjela razna obojana platna i pokrivači. 

Druga strana grada bijaše potpuno zauzeta radnicima koji su radili s metalom, te 
njihovom robom. Kovanje i kaljenje bijaše tako jako bučno, da čovjek nije mogao ni 
sam sebe čuti, premda je većina radionica bila van grada. Izrađivali su sve vrste 
posuđa, posebno neku vrstu ovalne peći, velike i lagane, s malim poklopcem i dvije 


ručke blizu vrha peći. Kad su ih proizvodili, prvo su metal savijali u određene oblike, a 


onda su ih stavljali u velike peći, gdje se metal topio u masu, a onda su tu masu 
puhali pomoću dugih cijevi u oblike željene šuplje posude, koje bijahu izvana žute, a 
bijele iznutra. U njima su prevozili razne vrste sokova, meda i plodova. Kad bi ih 
prevozili preko mora, postavljali bi ih u neku vrstu nogara, a na kopnu bi ih nosili 


pomoću motki koje bi provukli kroz ručke. 


Sutradan je Isus ponovo poučavao u pčelinjaku, a broj se slušatelja popeo na preko 
dvjesta. Na najuvjerljiviji način Isus je opet poganima objašnjavao njihove pogreške, 
te im predstavljao njihove bogove-idole tako jadnima i neučinkovitima. A kad ih je 
nastavljajući svoju propovijed nagovarao na odricanje od bogovske podmuklosti i 
isprazne mudrosti, njihovih uzaludnih likova, njihovih stalnih napora da vjeruju u 
budalaštine, te da se u jednostavnosti svoga srca obrate Bogu i njegovim 
otkrivenjima, neki su od njih postali srditi, osobito oni koji su tamo doputovali kao 
književnici sa štapom u rukama. Postali su ozlojeđeni, te su krenuli na svoj put, 
stalno mrmljajući protiv Isusa. Isus je primijetio stanje stvari, te reče: 'Pustite ih neka 
idu! Bolje da je tako, nego da ostanu i naprave nove bogove od onoga što su upravo 


čuli.' 


Isus je izrekao mnoge proročke riječi o pustošenju koje će jednog dana doći na ove 
lijepe krajeve, njihove gradove i hramove, te o osudi koja je već pala na sve ove 
zemlje. Rekao je da kada idolatrija bude dostigla vrhunac, tad će poganstvo pasti u 
bezvrijednost. 

Isus je dugo govorio i o kazni koja će pasti na Židove, te o razorenju Hrama. Pogani 
su sve ovo bolje prihvatili od Židova, koji su se 'uhvatili' za obećano im Obećanje, te 
su stalno iznosili neke primjedbe. Isus im objasni sve Proroke u svezi Obećanja, 
objasnivši im i odlomke koji govore o Mesiji, te im reče da su stigla vremena za 
ispunjenje Obećanja. Mesija će se izdići iz židovskog naroda, ali oni ga neće 
prihvatiti. Ismijati će ga i prezreti, a kad ih on bude uvjeravao da je on taj Jedan, koji 
im je poslan i kojeg oni iščekuju, oni će ga zgrabiti i ubiti. Ovakav Isusov govor nije 
bio baš po ukusu mnogim njegovim slušateljima, a Isus ih podsjeti kako su se u 
prošlosti ponašali prema svojim Prorocima. Završio je rekavši im, da baš onako kako 


su postupali s njima, postupiti će i s Onim koji im je navješten. 


Rehabiti su razgovarali s Isusom o Malahiji, u kojeg su se jako pouzdavali i mislili da 
u njemu imaju jako uporište. Rekli su Isusu, da ga oni smatraju za Božjeg anđela, 
koji je došao kao dijete k izvjesnim pobožnim ljudima, da je često s vremena na 
vrijeme nestajao, i da nitko danas ne zna gdje je on, je li uistinu mrtav ili nije. Dugo 
su raspravljali o njegovim proroštvima o Mesiji i njegovoj novoj žrtvi, a Isus im je 


objašnjavao tako da im je to primijenio na sadašnjost i blisku budućnost. 


Iz pčelinjaka, Isus ode s velikim društvom (koje se bez obzira na sve stalno usput 
povećavalo) natrag do Barnabine kuće, koja bijaše udaljena nekoliko sati. Većinu su 
njegova društva činili mladići iz židovske zajednice, a namjeravali su otploviti za 
Jeruzalem, kako bi proslavili blagdan Pedesetnice. Ipak, oni koji su ostali s Isusom 


sačinjavali su popriličnu skupinu. 


Na ulazima u vrtove okupilo se oko četrdesetak poganskih žena i djevojaka, i oko 
desetak Židovki da pozdrave Isusa. Svirali su u flaute i pjevali pjesme slave. Nosili su 
zelenje i cvijeće, a usput su prosipali zelene grančice i lišće. Tu i tamo, na cesti gdje 
je Isus morao proći raširili su hasure. Kad bi Isus prolazio duboko bi se naklonile, 
nudeći mu vijence i cvijeće, aromatično bilje, te male bočice parfema. Isus im 
zahvaljivaše, te im se obrati s par riječi. One su ga slijedile do dvorišta Barnabine 
kuće, te su ostavile svoje poklone u sobi-zbornici. Svaku su stvar ukrasile cvijećem i 
vijencima. Ovakav prijem, premda seoski i manje bučan, bijaše nešto slično onome 
na Cvjetnicu. Ova se Isusova pratnja ubrzo vrati svojim kućama, jer je već padala 


večer. 


Bilo je nešto zadivljujuće u odijevanju poganskih žena. Djevojke su nosile neke čudne 
kape, kao takozvane kukuljaste košarice, koje sam i ja kao dijete često plela od 
rogoza. Neke su bile bez ikakva ukrasa. Druge su imale vijenac oko sebe, s kojeg su 
visjeli brojni konci s raznim nakitima. Donji rub košarice uvijek je bio ukrašen 
vijencem od cvijeća. Ispod kape su nosile veo. Bio je dvodijelan, tako da se sprijeda 
mogao rastvoriti ili prebaciti preko kape. U struku su bile jako zategnute pojasom, a 


na prsima su nosile napršnjak, a oko vrata sve vrste nakita i sjaja. Donja haljina im 


bijaše poprilično bogata. Sastojala se od nekoliko suknji od tanka materijala, jedna 
iznad druge, a svaka oko 30-ak cm dulja od gornje, tako da je najdonja bila i 
najdulja. Ruke im ne bijahu skroz pokrivene. Haljina nije imala rukave, nego samo 
duge krajeve, a oko ruku im bijahu pričvršćene male pletenice-narukvice. Materijal je 
bio raznih boja: žut, crven, bijel, plav, neki prošaran prugama, a neki prekriven 
cvijećem. Kosa im padaše preko ramena, kao veo. Na krajevima je bila pričvršćena s 
kićenom vrpcom, te je tako sprječavalo kosu da se raštrka na vjetru. Na bosim 


nogama su nosile sandale, svezane oko pete i rista s pomoću vrpci. 


Udane žene nisu nosile tako visoke kape kao djevojke. Naprijed su imale krut list koji 
je zaklanjao čelo, te se šiljasto spuštao sve do vrha nosa, te se savijao prema ušima, 
do iznad njih, tako izlažući pogledu njihov nakit u obliku viseće lampe. Kosa je bila 
spletena ili u pletenicama ukrašena svim vrstama ukrasa i nakita. Žene su nosile 
duge ogrtače, koji su im duboko i bogato padali s leđa. Djeca koju su vodile, nisu 
imali druge odjeće doli nekog sukna u obliku traka omotanog oko tijela, počevši od 
ramena, preko prsa, te je bilo svezano oko pasa. Ove su žene čekale Isusa puna tri 


sata. 


Objed je bio pripremljen kod Barnabe, ali gosti nisu počivali kraj stolova. Hrana se 
predavala iz ruke u ruku na maloj drvenoj taci, baš kao što se koristi na brodovima. 
Tamo bijahu okupljeni mnogi starci, a među njima i pismoznanac kojeg je Isus 
izliječio u sinagogi. Barnabin je otac bio čio, zdepast starac, a jasno se moglo vidjeti 
da je taj čovjek naviknut na teški rad u šumi. Muškarci toga doba izgledahu puno 


robusniji od naših današnjih muškaraca. 


Slijedeće što sam vidjela je Isus na katedri, kraj izvora van grada Citrusa. Pripremao 
je neokatekumene za sakrament krštenja, a učenici su podijelili krštenje, prvo 


Židovima, a poslije poganima. 


Isus je ovdje raspravljao sa židovskim pismoznancima o obrezanju. Rekao je da 
obraćene pogane ne treba prisiljavati na obrezanje, osim ako to sami ne žele. 


Istovremeno, Židovi nisu očekivali da se dopusti tim obraćenicima da uđu u 


sinagogu, jer će tako izbjeći skandal. Ali, trebaju zahvaljivati Bogu što pogani žele 
napustiti idolatriju i tako očekivati čas spasenja. Pogani trebaju prihvatiti druga 
mrtvljenja, te obrezanje srca od svake vrste grijeha. Isus je posebno podučavao 


pogane, odvojeno od Židova. 
16. Isus u gradu Malepu 


Zamijetila sam kako se neki ljudi približavaju skroz blizu izvoru van grada Citrusa, 
gdje su učenici dijelili krštenje. Novokrštenici, kao i narod koji bijaše prisutan na 
ceremoniji, upravo se namjeravaše vratiti doma, pa su se međusobno opraštali. Neki 
su se okupili oko baš pristiglih židovskih putnika, koji su upravo stigli do izvora. Na 
njihovo pitanje, gdje je Isus, dobiše odgovor: 'Ovdje je Prorok poučavao, od rana 
jutra do podneva. Ali, sad je otišao sa svojim učenicima i sedmoricom filozofa iz 


Salamisa, koji su upravo primili krštenje, a uputili su se do velikog sela Malepa.' 


Ovo su mjesto izgradili Židovi, pa su tamo živjeli sam oni. Mjesto je bilo na uzvisini, 
koja je bila pokraj baze planinskog lanca. Odatle se pružao predivan pogled na sve 
strane, čak sve do mora. Selo je imalo pet ulica, a sve su se slivale u centar, gdje je 
bio obzidani zdenac koji je dobivao vodu s izvora od Citrusa. Posvuda oko zdenca- 
rezervoara bijahu lijepa kamena sjedala pod sjenom stabala, a odatle se pružao 


predivan pogled na cijelo mjesto i okolicu koja bijaše puna voćnjaka. 


Malep je bio okružen dvostrukim jarcima, unutarnji bijaše dublji od vanjskoga. Velik 
dio bijaše isječen iz stijene, a iza nje, kao male udoline, pružali se šanci svuda okolo 
grada. Na svježe zelenoj tratini punoj divna cvijeća, bijahu redovi najljepših voćaka, 
pod kojima na tlu u travi bijaše palo žuto voće, jer sada je ovdje sve bilo u punoj 
berbi. Ljudi su bili zaposleni sušenjem voća, koje su dopremali izdaleka. Proizvodili su 
također platna, tepihe, hasure, te od bjeljike lagana drva, plitke posude, u kojima su 


sušili voće. 


Kad je Isus stigao, na vratima ga dočekaše pismoznanci sinagoge, školska djeca, te 


mnoštvo naroda, koji je došao tamo dočekati ga i pozdraviti. Svi bijahu uređeni i 


okićeni kao da je blagdan. Djeca su pjevala, svirala, te nosila palmino granje. 
Djevojčice su išle ispred dječaka. Isus je prošao kroz djecu, blagoslivljajući ih dok je 
išao. Praćen svojim učenicima i pismoznancima, sveukupno oko tridesetak, ode do 


prijemne sobe gdje mu opraše noge. 


U međuvremenu duž ulice, ispred kuća, skupiše se oko dvadesetak invalida, hromih i 
bolesnika od vodene bolesti. Isus ih ozdravi, te im naredi da ga prate do zdenca u 
srcu grada. Velika je bila radost rođaka, kad su sa svojim ozdravljenicima mogli 
zajedno odšetati do zdenca. Tamo je Isus održao poduku o svagdanjem kruhu i o 


potrebi zahvaljivanja Bogu. 


Odavde je Isus otišao do sinagoge te je poučavao o zazivu: 'Dođi Kraljevstvo Tvoje.' 
Govorio je o Kraljevstvu Božjem u nama i o njegovu skorom dolasku. Svojim je 
slušateljima objasnio da je ono spiritualno, a ne zemaljsko, te im reče kako će tamo 
doći, da ih ne izbace. Pogani koji su slijedili Isusa stajali su pozadi Židova, jer je 


ovdje crta razdvajanja bila jasnija i stroža nego li u poganskim gradovima. 


Kad je poduka završila, Isus je posluživao na gozbi priređenoj od strane 
pismoznanaca, a nakon nje ga otpratiše do gostinjca, koji su pripremili za njega i 


njegove pratitelje. Ravnatelj gostinjca se za sve pobrinuo. 


Sutradan je Isus ponovo poučavao u nevjerojatno lijepoj sinagogi, gdje se sav narod 
okupio. Govorio je o sijaču, o raznim vrstama sjemenja, kukolja, te o gorušičinu zrnu, 
koje rodi tako puno roda. Isus je za svoje prispodobe uzimao grmlje koje raste u tom 
kraju, koje iz vrlo male jezgre, izbija kao šiblje, jako kao čovječja ruka, te skoro kao 
čovječje visine, a koje je narod toga kraja mnogo upotrebljavao. Plod mu bijaše velik 
kao žir, crveno crne boje. Njegov se sok koristio za bojenje. Kršteni pogani nisu bili u 


sinagogi, nego su stajali vani na terasama i slušali Isusove riječi. 


Kad je Isus poslije jeo s glavarima, dovedoše mu neka druga djeca, trojicu slijepih 
dječaka od 10 do 12 godina starosti. Slijepa djeca su svirala u flaute i nekakav drugi 


instrument koji se držao na usnicama i istovremeno dirao prstima. To ne bijaše frula, 


a zvuk bijaše kao neko zujanje, zujanje koje je sličilo židovskoj harfi. U pauzama su 
vrlo lijepo pjevali. Oči im bijahu otvorene, a činilo se kao da mrena prekriva njihove 
oči. Isus ih upita žele li vidjeti svjetlo, kako bi marljivo i pobožno stupali stazama 
pravednosti. Potpuno radosno oni povikaše: 'Gospodine, pomozi nam! Pomozi nam 
Gospodine i učiniti ćemo što zapovijedaš!' Tad Isus reče: 'Odložite instrumente!" te 
stade pred njih, stavi svoj palac u usta, te svakom dječaku prijeđe preko očiju do 
iznad sljepoočnica. Tad Isus uze zdjelu voća sa stola, držeći je pred dječacima, te 


reče: 'Vidite li ovo?' blagoslovi ih, te im dade u ruke voće iz zdjele. 


Dječaci su s radosnim čuđenjem buljili uokolo, bijahu opijeni prizorom gledanja, te se 
napokon baciše nice Isusu pred noge. Cijeli je narod bio jako potresen. Radost i 
čuđenje zahvati sve. Tri dječaka puna radosti požuriše sa svojim drugovima, koji su 
ih odveli van sobe, te potrčaše cestom ka roditeljskim kućama. Cijeli je grad bio 
zapanjen i uzbunjen radošću. Djeca su se vraćala sa svojim rođacima i roditeljima, te 
mnogim drugim prijateljima, svirajući u instrumente i pjevajući pjesme hvale i slave. 
Na taj su način izražavali svoju hvalu Isusu. Isus iskoristi ovu priliku i održa predivnu 
propovijed o blaženstvima. Reče: 'Zahvalnost je molitva koja privlači nove milosti, 


toliko je dobar naš Nebeski Otac.' 


Nakon obroka, Isus je s učenicima i poganskim filozofima šetao po predivnim 
sjenovitim tratinama, koje bijahu u okolici grada. Poučavao je pogane i nove učenike. 
Stariji su učenici poučavali odvojene skupine ljudi. Tu je večer Isus opet poučavao u 


sinagogi. 


Sutradan je posjetio roditelje slijepih dječaka, kojima je vratio vid. Oni bijahu Židovi 
iz Arabije, iz regije u kojoj je boravio Jitro, Mojsijev punac. Imali su posebna imena. 
Većinu vremena su putovali, a već su bili kršteni blizu Kafarnauma. Putovali su kroz 
taj kraj, te su čuli Isusovu propovijed na gori. Ovi ljudi, tj. ove dvije obitelji, sastojale 
su se od dvadesetak članova, uključivši i žene i djecu. Bijahu trgovci i proizvođači, 
baš kao što kod nas dolaze Talijani, Tirolci i žitelji Schvarzwalda i trguju s nama, idući 
iz mjesta u mjesto, popravljajući satove, mišolovke, figurice Parisa, koje su prodali 


svojim susjedima, tako ujedinjujući i rad i trgovinu. 


Ove godine, ovi su ljudi posjetili Malep, a bijahu tu već mjesecima. Van grada, na 
sjeveru, zakupili su privatni gostinjac, u kojem su imali svakakve alate, te sprave za 
predenje, itd. Njihovi slijepi dječaci također morahu nešto zarađivati, pa su morali 
pjevati i svirati flaute kad bi se pružila prilika za to. Isus reče roditeljima da više ne bi 
smjeli povlačiti te dječake za sobom, nego da trebaju ostati ovdje u Malepu i 
pohađati školu. Pokazao im je osobe koje će prihvatiti i podučavati njihove dječake, 
jer je on to sve već jučer sredio za njih. Roditelji obećaše da će učiniti što god Isus 


naređuje. 


17. Isus podučava poganske filozofe. Isus na židovskoj svadbi 


Isus je s učenicima i sedam poganskih filozofa prolazio kroz divne cvjetne livade koje 
su se pružale između Malepa i sela Lanifa, te su se lagano dizale prema jugu u 
planine. S ove južnjačke strane, spuštao se potočić širok oko 1 metar, koji je rastao 
kako se spuštao prema izvoru kraj Citrusa. Potok je kroz planine tekao kao 
ponornica, pa se pojavljivao i tekao kroz selo Lanifa, pa onda kroz dolinu kraj 
Malepa, čije je močvare opskrbljivao vodom. Ali to ne bijaše ona ista voda kao na 
onom uzvišenom izvoru u centru Malepa, premda je ulica kojom se Isus spuštao, bila 


ustvari nadsvođeni kanal kojim se punio rezervoar. 


Nemam riječi za opisati ovu predivnu zelenu i plodnu dolinu, blago valovitu, a 
potpuno okruženu brdima. Sve od Malepa, duž obje strane ceste ležali su tu i tamo 
hambari, a na kraju doline bijaše selo Lanifa koju su ovi hambari i opskrbljivali. Sve 
je bilo perfektno zeleno, prekriveno najljepšim cvijećem i voćem, koje je tu i tamo 


raslo kao divlje, a negdje potpuno kultivirano. 


Isus je k Lanifi išao lijevom stranom ceste, južno od potoka. Sreo je skupine 
omladine, koja bijaše na putu prema obali, kako bi uhvatili brod za Jeruzalem, te 
tamo proslavili blagdan Pedesetnice. Isus ih pozdravi, te im reče neka pozdrave 


Lazara, ali više im ništa nije rekao. Malo dalje, prijeđe potok, skrenu prema sjeveru, 


te opet siđe u dolinu, kao da se vraća prema Malepu. Na toj strani, dođe do nekog 


drugog sela, koje je zvalo Lepe. 


Žetva je upravo završila, a narod se upravo okupljao i odvajao snopove žita za 
sirotinju. Tijekom cijelog puta, Isus je podučavao poganske filozofe, ponekad bi 
šetali, a ponekad bi zastali odmoriti se u nekom sjenovitom mjestu. Isus ih je 
poučavao o apsolutnoj pokvarenosti čovječanstva prije Potopa, o očuvanju Noe, o 
novom rastu zla, o pozivu Abrahamu, o Božjem vodstvu njegove izabrane rase od 


vremena u kojem je obećao Utješitelja, koji će upravo proizići iz te rase. 


Pogani su pitali Isus za objašnjenje svega i svačega, te su nabrajali mnoga imena 
poznatih antičkih bogova i heroja, rekavši Isusu o njihovim velikim djelima. Isus im 
na to odgovori, da je svaki čovjek prirodno zadobio nekakvu višu ili manju dozu 
ljudske ljubaznosti, po kojoj ljudi čine mnoge korisne stvari ili čak napredne stvari za 
svoje vrijeme, ali mnogi poroci i gadosti se upravo dižu iz takvih zasluga. Isus im 
pokaza stanje degradacije, djelomičnu destrukciju nacija utonulih u idolopoklonstvo, 
kroz cijelu povijest, apsurdne i nevjerojatne deformacije njihovih božanstava, 
pomiješane s demonskim obožavanjem i magijskim iluzijama, koje su utkane u ta 


božanstva, kao možebitne istine. 


Filozofi mu spomenuše i jednog od najmudrijih drevnih kraljeva, koji je stigao iz 
planinskog kraja, tamo iza Indije. Zvao se Džemšid (Šemšid). Pomoću zlatnog bodeža 
kojeg je dobio od Boga, on je podijelio mnoge zemlje, napučivši ih ljudima, te je 
posvuda prosipao blagoslove. Upitaše Isusa o njemu, te o mnogim čudesima koje su 
mu pripisivali. Isus odgovori da taj Šemšid, koji je bio vođa naroda, bijaše prirodno 
mudar i pametan čovjek. O raspršenju naroda u vrijeme gradnje Babilonske kule, taj 
se je čovjek postavio na čelo jednog plemena, te je zaposjeo zemlju po izvjesnim 
pravilima. On je pao manje od ostalih u zlo, jer je rasa kojoj je pripadao bila manje 


pokvarena. 


Isus ih također podsjeti i na bajke koje su zapisane u svezi s njim, te im ukaza da je 


on bio lažni pralik, lažni tip Melkisedeka, koji je uistinu bio kralj i svećenik. Isus im 


reče da im je bolje držati se Melkisedeka, te im reče o Abrahamovim potomcima, 
odakle su narodi i potekli, jer je Bog poslao Melkisedeka najboljim obiteljima, da ih 
povede, ujedini, te da za njih pripremi zemlje i boravišta, kako bi ih očuvao u 
njihovoj čistoći, te da prema njihovoj valjanosti ili nevaljalosti, potakne ili uskrati 
ispunjenje Obećanja. Tko je bio Melkisedek, Isus im ostavi da sami zaključe. Ali, sve 
ovo rečeno o njemu je istina, on je drevni tip Nadolazećega, ali sad je tako blizu 
milost Obećanja, a žrtva kruha i vina koju je Melkisedek prinio, biti će ispunjena i 


usavršena do savršenosti, a trajati će do kraja svijeta. 


Isusove riječi o Šemšidu i Melkisedeku bijahu tako jasne, tako neosporne, da su 
filozofi ostali zapanjeni, te rekoše: 'Učitelju, kako si ti mudar!' Čini se kao da si baš 
tad živio s njima, kao da osobno poznaješ te ljude, čak bolje nego što su oni 
poznavali sami sebe!" Isus im ispriča još mnoge stvari što se tiče Proroka, veće i 


manje, a posebno se bavio Malahijom. 


Kad je započeo Šabat, Isus ode u sinagogu i održa propovijed o odlomku iz Levitskog 
zakonika, koji je opisivao jubilarnu godinu, te je propovijedao nešto iz Jeremije. Isus 
reče da ljudi trebaju dobro obrađivati svoju njivu, tako njegov brat koji će je 


naslijediti može vidjeti da je u nju uložena ljubav. 


Sutra ujutro, Isus nastavi u sinagogi propovijedati o jubilarnoj godini, obradi polja, te 
o odlomcima iz Jeremije. Kad je ovo završilo, ode s učenicima, a pratilo ga veliko 
mnoštvo, Židova i pogana, do židovskih toplica koje bijahu južno van grada, a voda 
se dobavljala akvaduktom iz izvora kraj Citrusa. Bio je to lijep bazen, usred vrta, a 
još svud po vrtu bijahu veći bazeni za kupanje, divne avenije i duge sjenice. Sve 
ostalo što je trebalo za ceremoniju krštenja bijaše već tamo. Svjetina je slijedila Isusa 
blizu zdenca, pogodnog za poučavanje, a među svjetinom bijaše sedam mladoženja s 


njihovim rođacima i pratiocima. 


Isus je poučavao o Padu, o izopačenosti Adama i Eve, o Obećanju, o degeneraciji 
ljudi u divljake, o separaciji manje pokvarenih od ostalih, o straži postavljenoj za 


očuvanje braka, kako bi se prenosile vrline i milosti s oca na sina, te o svetosti braka 


opsluživanjem Božanskog zakona, skromnosti, čednosti i spolnoj suzdržanosti. Na taj 
je način Isusova propovijed bila okrenuta k mladenkama i mladoženjama. Da ilustrira 
svoju pouku, Isus opisa izvjesna stabla koja su rasla po otoku, a koja su se mogla 
oploditi na daljinu, bez dodira — da, čak i preko mora. Reče: 'Na isti način, mogu 
nada, pouzdanje u Boga, želja za spasenjem, poniznost i čestitost postati na neki 
način majka ispunjenja Obećanja.' Ovo Isusa nagna da se dotakne i misterijskog 
značenja braka, u kojoj spomenu vezu sjedinjenja između Utješitelja i njegove Crkve. 
Isus je brak nazvao velikom tajnom-misterijom. Njegove riječi na tu temu bijahu tako 
divne, tako uzvišene, da mi se činilo nemogućim za ponoviti ih. Poslije je poučavao o 
pokori i krštenju, koje iskupljuju i brišu grijehe separacije, te privlače sve vrijedno na 


sudjelovanje u zajedništvu spasenja. 


Isus je otišao ustranu s nekim aspirantima za krštenje, ispovjedio ih, oprostio im 
grijehe, te im nametnuo izvjesnu pokoru i dobra djela. Jakov mlađi i Barnaba su 
dijelili krštenje. Neokatekumeni bijahu uglavnom stariji muškarci, nekoliko pogana, te 
tri dječaka ozdravljena od sljepoće, koja još ne bijahu krštena kad su onomad bili s 


roditeljima u Kafarnaumu. 


Kad je Šabat završio, neki su filozofi krenuli ispitivati Isusa: je li bilo neophodno da 
Bog pošalje tako strašan Potop na zemlju, zašto je dopustio čovječanstvu da toliko 
dugo čeka Otkupitelja, zar nije mogao upotrijebiti druga sredstva za isto rješenje, te 
poslati Očekivanoga, koji bi uspostavio sve stvari? — Isus im odgovori objašnjavanjem 
da to nije bila Božja zamisao, da je Bog stvorio anđele sa slobodnom voljom i 
superiornim sposobnostima, pa ipak su se odijelili od Njega po svojoj oholosti, te su 
tako postali dio kraljevstva tame. Čovjek je slobodnom voljom bio postavljen između 
kraljevstva tame i kraljevstva svjetla, ali jedenjem zabranjena ploda, postao je bliži 
kraljevstvu tame. Sad je taj čovjek obvezan kooperirati s Bogom, kako bi zadobio 
pomoć od Njega i tako privukao u sebe Kraljevstvo Božje, koje mu jedino Bog može 
dati. Jedenjem zabranjena ploda, čovjek je htio postati kao Bog, a da bi se mogao 
ustati iz svog palog položaja, neophodno je da Otac dozvoli svome Božanskom Sinu 
da pomogne čovjeku i izmiri ga s Njim. Čovjek je u svom cijelom biću, postao tako 


deformiran, da je postala neophodna velika milost i jako Božje vodstvo, kako bi se na 


zemlji uspostavilo Njegovo Kraljevstvo, koje će iz srca ljudi potjerati kraljevstvo tame. 
Isus nadoda da se njegovo Kraljevstvo ne sastoji od svjetske vladavine i 
veličanstvenosti, već od regeneracije, pomirenja čovjeka s Ocem, te u ujedinjavanju 


svih dobrih u jedno tijelo (Crkvu). 


Sutradan je Isus ponovo poučavao na mjestu krštavanja. Bili su prisutni svi mladenci. 
Među mladoženjama bijahu dva obraćena pogana, koji su primili obrezanje, te su 
ženili Židovke. Bilo je još nekih pogana koji su naginjali k Judaizmu, koji su tražili i 


dobili dopuštenje da pomažu kod instruiranja. 


Isprva je Isus govorio u općenitim izrazima o dužnostima braka, a posebno o 
dužnostima žene. Reče, supruga bi trebala podići oči kako bi samo pogledala svoga 
supruga, inače joj oči uvijek trebaju biti ponizno spuštene. Isus je također govorio o 


poslušnosti, poniznosti, čestitosti, potomstvu i podizanju djece. 


Kad su se žene sela Lepe povukle kako bi pripremile obrok, Isus je poučavao 
muškarce za krštenje. Govorio je o Iliji i o velikoj suši koja je pala na cijelu zemlju, te 
oblaku koji se po njegovoj molitvi, pojavio iznad mora (danas je baš bila takva teška 
omara, pa je jedan oblak magle lebdio nad zemljom. Zbog njega niste mogli vidjeti 
daleko na horizont). Isus im opisa tu sušu kao kaznu Božju, radi idolatrije kralja 
Ahaba. Milost i blagoslov bijahu povučeni, a suša je prevladavala čak i u ljudskim 


srcima. 


Isus je govorio o Ilijinom presušivanju voda potoka Kerita, o tome kako su ga ptice 
hranile, o njegovu putu u Sareptu, te kako mu je tamo pomogla jedna udovica, o 
njegovoj kazni nad idolatrijskim svećenicima na gori Karmel, te o uzdizanju oblaka 
čijom je kišom sve obnovljeno. Isus je usporedio ovu kišu s krštenjem, te reče svojim 
slušateljima, da nakon kiše krštenja promijene svoj život, a ne kao Ahab i Jizabela, 
koji su nastavili život u grijehu i suhoći srca. Isus je govorio i o Segoli, toj pobožnoj 
poganki, Egipćanki, koja se nastanila u Abili i činila mnoga dobra djela, dok konačno 


nije našla milost u Božjim očima. Tad im Isus pokaza kako se pogani trebaju čestito 


ponašati, te na taj način privući na sebe Božansku milost, jer su njegovi poganski 


slušatelji ponešto znali o Iliji i Segoli. 


Nakon krštenja, mladoženja, Isus i njegovi sljedbenici, zajedno s ostalim svatovima i 
rabinima, bijahu pozvani od lokalnog židovskog pismoznanca na gozbu u selo Lepe, 
zapadno od Malepa. Put za Lepe vodio je po blago valovitom terenu, po divnim 
stazama, kao onim u vrtovima. Blizu Lepe prolazila je glavna cesta do male luke 
Cerinije, koja bijaše udaljena oko 5 km. Druga cesta, na kojoj je Isus razgovarao s 


karavanom Arapa, vodila je do luke Lapitus, koja bijaše dosta zapadnije. 


Pogani Lepe su zauzeli red kuća, koje bijahu izgrađene duž ceste, te su iznosili ispred 
kuće što su imali za trgovinu. Židovi su živjeli odvojeno, a imali su divnu sinagogu. U 
poganskim sam vrtovima vidjela idole kao umotane lutke, a na jednom otvorenom 
prostoru, nedaleko ceste, okružen ogradom, bijaše jedan velik idol, veći od čovjeka, 
a imao je glavu sličnu volu. Između rogova bijaše nešto kao mali svežanj-snop. Lik je 


čučao, a kratke ruke su mu se klatite. 


Gozba u Lepe se sastojala od jednostavnog obroka peradi, ribe, meda, kruha i voća. 
Mladenci su sjedili zasebno na kraju stola. Bili su odjeveni u duge prugaste nošnje s 


vijencem od obojane vune i paperja na glavi. Mladenke su imale veo. 


Tijekom i nakon obroka, Isus je govorio o svetosti braka. Isus je inzistirao da 
mladoženja ima samo jednu ženu, jer su oni ovdje imali običaj da se rastave zbog 
tričarija, te da se ponovo ožene. Zbog toga je Isus govorio vrlo vatreno, te im je 
ispričao prispodobe o svadbi, vinogradu i kraljevu sinu. Mladoženje su pozvale 
prolaznike da slave s njima, te da počuju Isusa. Trojica izliječenih dječaka svirala su 


u flaute, dok su djevojčice pjevale i svirale razne instrumente. 


Već se smračilo kada se Isus s učenicima vratio u Malep. S uzvišica duž puta, pružao 
se divan pogled na okolicu. Moglo se vidjeti sve do mora, koje se bljeskalo kao 
predivno svjetlo. Za svadbenu svečanost sedmero mladenaca, napravljene su velike 


pripreme. Činilo se da će cijeli grad doći na svadbu. Čovjek bi mogao reći da se cijelo 


mjesto sastojalo od velikog bratstva. Nigdje nisam vidjela sirotinje, jer su oni 


stanovali u posebnom dijelu grada, a za njih se sve priskrbljivalo. 


Malep je bio izgrađen vrlo pravilno. Imao je izgled palačinke, koja se dijelila u pet 
jednakih dijelova. Pet ulica koje su dijelile grad, spajahu se u centru, gdje je bilo 
povišeno mjesto s terasama i ukrašenim zdencem, oko kojeg bijahu posađena stabla. 
Četiri ove četvrti bijahu podijeljene s dvije poprečne ulice, a uvijale su se oko 
središnjeg zdenca. U jednoj od ovih cirkularnih ulica, zajedno su stanovale udovice 
bez djece i starice, sve na trošak zajednice, a držale su školu i brinule se o siročadi 
bez roditelja. Tu je bila još jedna kuća za smještaj i zabavu sirotih stranaca i putnika 
namjernika. Peta se četvrt sastojala od javnih građevina. Ona bijaše razdijeljena 


akvaduktom u polovice. Akvadukt je dovodio vodu u zdenac. 


U jednoj polovici bijahu glavna tržnica, nekoliko gostinjaca, te azil za opsjednute, 
kojih ovdje ne bijaše toliko puno. Isus je neke već ozdravio, one koje su mu doveli s 
ostalim bolesnicima. U drugoj polovici bijaše vijećnica, koja se koristila za gozbe i 
vjenčanja, a vrh krova ove zgrade bijaše skoro u ravnini sa zdencem. Ulaz vijećnice 
ne gledaše na zdenac, nego baš suprotno od njega. Ispred bijaše dvorište, s kojeg je 
tekla staza duga oko 300 metara, omeđena zelenim stablima, a vodila je dolje preko 
poprečnih ulica do predvorja sinagoge. Bilo je još avenija koje su vodile do tamo, iz 
pokrajnjih ulica, ali one bijahu otvorene za narod samo na blagdane, te po posebnim 


dopuštenjima. 


Na današnji dan svadbene svečanosti, cijelo je jutro utrošeno za ukrašavanje 
vijećnice. U međuvremenu su se Isus i njegovi učenici povukli u gostinjac, a tamo su 
mu dolazili i muškarci i žene, neki tražeći savjet i utjehu, jer su ovi ljudi bili u 


kontaktu i vezama s poganima, pa su često imali skrupule i tjeskobe. 


Mladi su zaručnici ostali dulje s Isusom od ostalih. Nasamo je razgovarao s 
mladenkama, te sa svakom posebno. Bijaše to neka vrsta ispovijedi i savjetovanja. 


Ispitivao ih je o motivima za brak, što će imati utjecaja na njihovo potomstvo i 


spasenje njihovih duša, što je i plod koji dolazi od dara straha Gospodnjeg, od 


čestitosti i uzdržljivosti. Isus je o ovome razgovarao i s mladoženjama. 


Na avenijama bijahu podignuti ukrašeni slavoluci, s tapiserijama, vijencima, cvijećem 
i ostalim plodovima. Bijahu podignute stube i platforme, tako da su dolje iz parka 
gledatelji mogili sve lagodno promatrati. Posebno su ispred sinagoge podigli 
prekrasan slavoluk ukrašen brojnim malim grmljem u sanducima i ostalim cvijećem u 
lončanicama. Vidjela sam ljude kako dovoze u dvorište i sjenice sve potrebno za 
gozbu, hranu, posuđe, itd. Hranu su dopremali u nekakvim uskim, ali dugačkim 
nosilima, a služila su im i kao stol. Na njima bijahu razne zdjele i vrčevi, a nosiljke sa 
strana imahu ureze, kroz koje su gosti, koji su počivali dok su jeli, uzimali potrebno. 
Gornja ploha nosiljke bijaše prekrita stolnjakom. Kao što sam već rekla, ove nosiljke 
bijahu pletene kao košare, duge i uske, prekrivene stolnjakom, s prorezima sa 
strana, kroz koja su uzimali hranu. Gosti su počivali na hasurama, poduprti 


jastucima. Sve su ove potrepštine donijete amo iz raznih četvrti grada. 


Nad slavolukom za vjenčanje, postavili su tapiseriju, kao baldahin. Isus i njegovi 
učenici bijahu kao posebni uzvanici. Pošto je među mladencima bilo i nekih obraćenih 
pogana, u uzvanicima bijahu i neki njihovi prijatelji, te par poganskih filozofa. 
Mladenke i mladoženje su dolazili iz različitih četvrti grada. Mladenke su vodile 
djevojke i djeca, okrunjeni cvijećem, dok su ujedno svirali razne instrumente, a pratili 
su ih mladoženje i rođaci. Mladoženje su odjenuli duge ogrtače i bijele cipele. Na 


pojasevima i rubu tunike imahu ispisana neka slova, a u ruci imahu žuti šal. 


Mladenke su izgledale vrlo lijepo. Odjenule su duge, bijele, vunene haljine, izvezene 
crtama i cvijećem u zlatu. Kosa im (neke su bile blondine) otraga spletena u punđu, 
ukrašena mrežom s perlama, te zlatnim nitima. Veo im padao na lice, a otraga preko 
ramena na leđa. Na glavi su imale i nekakvu metalnu vrpcu s tri mala šiljka, na koja 
su mogli zakačiti veo, kad bi ga podigle s lica. Također su nosile male krune od 
paperja i svile. Neki su velovi blistali, kao da su načinjeni od vrlo fine svile ili nekog 
sličnog materijala. U ruci su držale dugu, zlatnu svjetiljku, kao lampion bez podnožja. 


I mladenke su obule bijele cipele ili sandale. 


Tijekom ceremonije vjenčanja, koju su predvodili rabini, zamijetila sam razne običaje, 
kojih se sad po redu ne mogu sjetiti. Pročitali su neke svitke, čini mi se svadbeni 
ugovor, te molitve. Par bi stupio pod baldahin, a za njima bi rođaci bacali zrnja žita, 
te izgovarali blagoslove. Rabin bi i mladu i mladoženju bocnuo u mali prst, pustio par 
kapi krvi da kapnu u pehar s vinom, kojeg su onda mladenci zajedno ispili. Tad bi 
mladoženja pružio pehar onima iza njega, a ovi ga stavili u bazen s vodom. 
Mladencima bi iz kaleža na dlan kapnuli kap krvi. Tad bi se mlada i mladoženja 
rukovali, a potom bi obrisali ostatak krvi s dlana. Oko rane bi tad povili finu bijelu 
uzicu, te razmijenili prstenje. Čini mi se da je svatko imao dva prstena, jedan za mali 


prst, a drugi za kažiprst. 


Nakon toga su postavili na glave novo-vjenčanog para nekakav ukrašeni prekrivač ili 
šal. Kraj njih je stajala mladenkina služavka-djeveruša sa svjetiljkom u ruci. Sa crnim 
šalom u desnici, mlada bi prihvatila lampion od služavke, te ga predala svome mužu. 
On bi ga uzeo desnicom, prebacio u ljevicu i vratio ga svojoj ženi, koja ga je također 
primila ljevicom, te ga predala svojoj služavki-djeveruši. Bio je i jedan kalež s 
blagoslovljenim vinom, iz kojeg su svi rođaci popili po gutljaj. Ceremonija vjenčanja 
je time završila, a djeveruše bi mladenkama skinule nakit iz kose, te im glavu prekrile 


velom. 


Svečanostima su ravnala tri rabina, a cijela je ceremonija trajala tri sata. Tad su 
mlade praćene svojim djeverušama prošle kroz špalir gostiju, uz njihova čestitanja i 
blagoslove, te se uputile sa svojim muževima prema vijećnici, u kojoj je priređena 
gozba. Nakon uzimanja obroka i osvježenja, mladi bi se parovi povukli u park blizu 
akvadukta, kako bi se tamo zabavljali. 

Tu je večer u sinagogi održana posebna propovijed namijenjena novo-vjenčanima. 


Nakon što su rabini govorili, zamoliše Isusa da uputi par riječi mladencima. 


Sutradan su svi parovi, praćeni glazbenicima i uzvanicima opet otišli do dvorane 
gozbe. Bijahu prisutni i Isusovi učenici, ali samo oni koji su radili kao poslužitelji 


gostiju. Ispred mladenaca bijahu postavljene predivne zdjele s tjesteninom i voćem. 


Zdjele bijahu kao pozlaćene jabuke, ukrašene pozlaćenim cvijećem. Tad uđoše grupe 
djece, pjevajući i svirajući glazbala. To bijahu mali stranci, koji su zarađivali na taj 


način za život. Nakon što su primili nagradu, povukoše se. 


Nakon toga, tri mala muzičara, koja je Isus ozdravio, dođoše praćena s nekoliko 
zborova iz grada, te otplesaše u čast mladenaca ples. To se odigralo ispod jedne 
duge četvrtaste sjenice, koja bijaše postavljena na nekoj mekoj, njihajućoj podlozi. 
Izgledalo je kao od nekakvih fleksibilnih daski na koje su postavili debeli tepih od 
mahovine. Plesači su stajali u četiri dvoreda, leđa na leđa. Svaki je par plesao, 
izmjenjujući ruke pomoću maramice koju su držali, idući tako od prvog mjesta prvog 
reda, do zadnjeg mjesta četvrtog reda, tako da su svi bili u neprekinutom kretanju. 
Nije bilo skakanja, cupkanja, nego samo divno njihanje i balansiranje, kao da tijelo 
nema kostiju. Mladenke, kao i sve ostale žene, imahu podignute velove, zakačene 


pozlaćenim štipaljkama na kosu. 


Nakon plesa, svi uzeše osvježenje, koje je bilo postavljeno u sva četiri kuta sjenice. 
Opet se oglasi glazba, te svi krenuše u vrt blizu zdenca. Tamo bijaše mnoštvo igara, 
trčanja, skakanja, te gađanja meta. Muškarci su igrali odvojeno, a žene posebno. 
Dijelili su male nagrade, te nametali male kazne, u novčanom obliku, ili pojasevima, 
suknima, maramama itd. Tko nije imao ničime platiti kaznu, poslao bi da mu se kupi 
nešto od pokućara, koji je sa svojom robom bio u blizini vijećnice. Najzad bi skupili 
sve nagrade i globe, te ih predali glavaru, koji bi ih razdijelio sirotinji među 


promatračima. 


Mladenke i djeveruše bi igrale igre u krugovima i redovima. Haljine bi podigle do 
koljena. Noge im od koljena naniže povezane trakama bijela sukna. Velovi im 
zabačeni iza glave na leđa. Izgledale su vrlo lijepe i okretne. Svaka je susjedu držala 
ljevicom za pojas, te su tako formirali krug koji se stalno okretao. Desnicom su 
nastojale jedna drugoj baciti i uhvatiti žute jabuke. Tko god bi propustio uhvatiti 
jabuku, istupio bi iz kruga, te morao ići podići jabuku s poda, a krug se nastavljao 


okretati. Na kraju, te su igre igrale u paru s muškarcima. Sjele bi u nasuprotnim 


redovima, te bacale u krzna prezrele žute jabuke, koje kad bi hvatali, pucale bi i 


smrskale se, te sve prskale, na što bi se gledatelji grohotom smijali. 


Predvečer su se svi vratili gozbenim ceremonijama. Novo-vjenčani su morali jahati 
magarce, posebno ukrašene za tu priliku. Mladenke bi jahale postrance. Stalno su 
svirali muzičari, a svi su ih pratili sa salvama smijeha, do vijećnice, gdje ih je gozba 


očekivala. 


Mladenci su otišli do sinagoge, gdje su se pojavili pred rabinima i zakleli, da će 
nastaviti apstinirati od odnosa tijekom izvjesnih blagdana u godini, pristajući na neke 
pokore ako to prekrše. Osim toga, obećali su da će zajedno bdjeti na blagdan 


Pedesetnice, te će noć provesti u molitvi. 


Iz vijećnice, mladenci su otpraćeni do svojih budućih domova. Na pragu je već stajao 
mladenkin miraz. Rođaci su ostale odveli da to vide. Vjenčani darovi su svečano 


nošeni k domu, a i sirotinja je dobila svoj dio. 


18. Blagdan Pedesetnice. Isus poučava o krštenju 


Malep je sad bio na nogama, u pripremama za skori blagdan. Svi su bili zaposleni u 
čišćenju, popravcima i pranju. Mnoge građevine i sinagoga bijahu urešene zelenim 
granama, vijencima i cvijećem, a i tratine su bile pune procvjetala cvijeća. Sinagoga 


je odisala divnim miomirisima, čak su i svitci Pisma bili namirisani. 


U posebnim dvoranama, podignutim baš za ovu svrhu, ispred sinagoge, pekli su 
kruh, a prethodno su rabini blagoslovili brašno. Dva su velika kruha ispekli od 
ovogodišnjeg brašna. Za druge kruhove brašno se naručilo iz Judeje. Smljeveno je od 
žita narasla u polju na kojem je Abraham sudjelovao u Melkisedekovoj žrtvi. Od tamo 
su brašno transportirali u dugim sanducima. To se zrnje zvalo Sjeme Abrahamovo. 
Pečenje ovih kolača i kruhova, u kojem ne bijaše kvasca, moralo je biti zgotovljeno 
do četiri popodne. Bijaše tamo još jedna vrsta brašna, kao i bilje, a sve je primilo 


blagoslov. 


Ujutro tog dana, Isus je održao jednu pouku u svom gostinjcu. Prisutni su bili kršteni 
pogani i stari Židovi. Za temu svojih propovijedi uze blagdan Pedesetnice, Zakon dan 
na Sinaju, krštenje, a sve je opisao duboko potresnim terminima. Dotakao se i 
mnogih odlomaka koji su ovo opisivali u raznim Prorocima. Govorio je i o svetom 
kruhu koji se blagoslivlja na Pedesetnicu, o Melkisedekovoj žrtvi, te o Malahijinim 
proročanstvima. Isus reče da se približilo vrijeme za utemeljenje Žrtve, da kad ovaj 
blagdan ponovo dođe iduće godine, tad će krštenju biti dodana nova milost, a tad će 


svi kršteni, koji budu vjerovali u Izraelova Utejšitelja, biti dionici te milosti. 


Budući su se ovdje podigle suprotivštine i teškoće od strane onih koji nisu željeli 
shvatiti Njegovo učenje, Isus izabra oko pedeset onih za koje je znao da će baštiniti 
njegova učenja, a druge je otpustio, namjeravajući ih poslije poučiti. Uzevši sa 
sobom one koje je izabrao, Isus napusti grad, ode blizu akvadukta, te tamo nastavi 
svoje propovijedi. Vidjela sam ih na putu, kako nekad zastajkuju, te mnogim 
gestikulacijama postavljaju pitanja i iznose zapažanja. Vidjela sam Isusa, podigao je 
kažiprst, često im nešto objašnjavajući. Kad bi govorili, gestikulirali bi rukama i 
prstima. Pošto je Isus inzistirao na velikoj milosti, na spasenju koje će biti dano 
čovjeku po krštenju, i samo na krštenike, nakon konzumiranja Žrtve o kojoj je 
govorio. Neki su pitali hoće li njihovo sadašnje krštenje imati istu efikasnost. Isus je 
odgovorio, da, ako sačuvaju vjeru i prihvate Žrtvu. Jer, čak i Patrijarsi, koji nisu 
primili krštenje, ali su čeznuli za njim, u Duhu su imali i predosjećaj o tome, te su 


zbog toga primili obje milosti, a to su Žrtva i krštenje. 


Isus im reče mnoge druge duboko značajne stvari, koje sad ne mogu pravilno 
ponoviti. Vidjela sam da su sa svadbene gozbe Isusu i učenicima poslali hranu u 


gostinjac, gdje se je Isus s učenicima vratio zbog nadolazećeg Šabata. 


Pogani iz Salamisa krenuli su natrag doma, a Isus ih s učenicima otprati dio puta. 
Upozori ih da se ne vraćaju ponovnom čašćenju idola, da se ne angažiraju u 
poslovnim špekulacijama, nego čim mogu, neka napuste svoj rodni kraj, jer u njemu 


će novi put biti pun prepreka za njih. Isus im preporuči neka idu k Lazaru, Ivanu 


Marku, Zakarijinom nećaku, Manahejmovim roditeljima i jednom učeniku kojem je 


povraćen vid. 


Taman prije nastupanja Šabatskih pobožnosti, školska djeca su svečano uvela rabine 
u sinagogu. Mladenke su uvele njihove male rođakinje, a mladence njihovi mladi 
rođaci. Tamo je došao i Isus sa svojim učenicima. Kod pobožnosti ovoga dana nije 
bilo uobičajenog tumačenja Pisma, nego je bilo samo pjevanje i naizmjence čitanje, 
te moljenje. 

U sinagogi su posvećeni kruh razlomili u male komadiće. Taj je kruh smatran kao 
lijek protiv bolesti i uroka. Mnogi su Židovi, a među njima i sedam mladoženja, 
proveli noć moleći u sinagogi. Mnogi žitelji grada izlazili su iz grada u skupinama od 
po desetak ljudi, te odlazili u okolna polja i brda, te tamo provodili noć u molitvi. Sa 
sobom bi nosili baklje. I učenici i pokršteni pogani su tako proveli noć, a Isus je sam 


proveo noć u molitvi. 


I žene su se okupljale u kućama radi iste svrhe. Na sam dan blagdana, ljudi su cijelo 
jutro proveli u sinagogi, moleći, pjevajući i čitajući sveta Pisma. Također su činili i 
neku vrstu procesije. Na čelu procesije su rabini s Isusom, slijeđeni narodom, prolazili 
kroz hale oko sinagoge, nekoliko puta zastajali na raznim mjestima i okretali se na 
razne strane svijeta, te izgovarali blagoslove nad svakim krajem zemlje i mora. 
Nakon pauze od oko dva sata, opet su se popodne vratili u sinagogu, te su opet 


naizmjence čitali i vršili druge pobožnosti. 


Kod jedne od pauza, Isus upita: 'Shvaćate li ovo?', te im protumači razne odlomke. 
Čitali su odlomke iz Pisma, koji su govorili o prijelazu Izraelaca preko Crvenog mora, 
te o davanju Zakona na gori Sinaj. Tijekom čitanja, vidjela sam detaljno ove 


događaje, a o njima se mogu sjetiti slijedeće: 
VIZIJA PRIJELAZA CRVENOG MORA 


Izraelci su logorovali na jednom vrlo uskom pojasu kopna, oko sat vremena dugom, 


na samoj obali Crvenog mora, koje je baš tu bilo vrlo široko. U njemu se vidjelo 


nekoliko otočića, pola sata dugačkih, te od sedam do petnaest minuta širokih. Isprva 
su faraon i njegova vojska tražili Izraelce gore više po obali, te su ih najzad našli 
pomoću svojih izvidnika. Faraon je mislio da će lako svladati Izraelce, jer su bili 
ograničeni morem, nisu imali kamo pobjeći. Egipćani bijahu vrlo bijesni na njih, jer su 
Izraelci sa sobom ponijeli njihovo sveto posuđe, mnoge njihove idole i misterije 


njihove religije. 


Kad su Izraelci postali svjesni da se Egipćani približavaju, spopadoše ih strava i užas. 
Ali Mojsije je molio i zaklinjao ih da imaju povjerenja u Gospodina i neka idu za njim. 
Taj se tren stup od oblaka uzdigao između Izraelaca i Egipćana, praveći tako gustu 
maglu, da su Egipćani bili potpuno dezorijentirani, nisu ništa vidjeli. Tad Mojsije sa 
svojim štapom (koji je na dnu bio račvast, a na vrhu je imao veliku kvrgu) pođe k 
obali, pomoli se i udari štapom vodu. Tad se pred svakim krilom vojske, i lijevo i 
desno, kao da izranjaju iz mora, pojaviše dva velika bliješteća stupa, koja su isijavala 
takvu briljantnost prema vrhovima da su prelazili u vatrene jezike. Istovremeno, jaki 
vjetar razdijeli more duž cijele vojske, koja bijaše oko sat vremena široka. Mojsije 
siđe na blago nagnuo dno mora, te krenu naprijed. Slijedila ga cijela vojska, bar 
pedesetak momaka, bok uz bok. Isprva je tlo bilo nekako sklisko, ali je uskoro 


postalo kao meka livada, kao mahovinasto tlo. 


Vatreni stupovi su im osvjetljavali put, pa je sve bilo osvijetljeno kao da je dan. Ali 
najljepši prizor cijele ove scene bijahu otoci nad kojima je svjetlilo njihovo svjetlo. 
Izgledali su kao plutajući vrtovi, puni najizvrsnijeg voća i svih vrsta životinja, koje su 
poslije Izraelci pokupili i poveli sa sobom. Bez ove predostrožnosti, Izraelci bi bili 


gladni kad bi prešli na drugu stranu mora. 


Vode mora ne bijahu podijeljene na obje strane kao da su ih omeđili okomiti zidovi, 
nego su nekako plutale kao neke terase. Židovi su žurno napredovali, posklizujući se, 
balansirajući kao netko tko se spušta s brda. Već je skoro bila ponoć kada su ušli u 
korito mora. Zavjetna škrinja koja je sadržavala Josipove kosti, nošena je u centru 


kolone. Stupovi svjetla uzdizahu se iz vode. Činilo se kao da neprestano rotiraju, da 


ne prelaze preko otoka, nego idu oko njih. Na izvjesnoj udaljenosti gubili su se u 


briljantnoj svjetlosti. 


Vode se nisu odmah rastvorile, nego su se otvarale ispred Mojsijevih stopa, 
ostavljajući tako klinasti prostor, dok prolaz nije bio potpuno završen. Blizu otoka, 
mogli ste vidjeti, zbog svjetlosti stupova, stabla i plodove kako se zrcale u vodi. Još 
jedna čudnovata stvar bijaše ta, da su Izraelci završili prijelaz za tri sata, premda bi 
prirodno trebalo oko devet sati. Gore na obali, oko šest do devet sati udaljen, bijaše 


jedan grad, koji je poslije razoren od voda mora. 


Za tri sata faraon siđe na obalu, ali je opet bio odbijen zbog magle. Međutim ubrzo je 
otkrio jedan usjek, te se spusti dolje po njemu, sa svojom veličanstvenom 
dvokolicom, a za njim ubrzo i cijela njegova vojska. A tad Mojsije, koji je već bio na 
drugoj obali, zapovijedi vodama da se vrate u svoje korito. Tad se udružiše voda i 


vatra, te zaslijepiše i zbuniše Egipćane, te svi izginuše u valovima mora. 


Sutradan ujutro, kad su vidjeli svoje izbavljenje, Izraelci spjevaše hvale Bogu. Na 
dugoj obali mora, dva se stupa svjetlosti opet sjediniše u jedan stup vatre. Ne mogu 


dovoljno dobro opisati ljepotu ove vizije. 


Sutradan je Isus sa svojim učenicima otišao u dvije gradske četvrti, koje još dosad 
nije posjetio, a iz kojih su nekoliko osoba poslale poruku da dođe. Isus je ozdravio 
nekoliko invalida, muškaraca i žena, koje su ležale u ćelijama spojene s dvorištima 
kuća, te je mnoge koji su bolovali od depresije utješio, te one koji su imali tajne 
skrupule. U Malepu su sve stvari bile tako dobro regulirane, da se svaka nesreća koja 
je mogla čovjeka pogoditi, mogla bez problema držati u tajnosti. Muževi su im bili 
nevjerni, pa ipak, zbog javnog skandala i oštre kazne za takve zločine, te žene bijahu 
ponizne u podnošenju takve tjeskobe. Isus ih ohrabri, te im savjetova strpljenje. 
Reče im da će on i njegovi učenici upozoriti njihove muževe, jer su oni stranci u ovim 
krajevima, tako da možebitna sumnja ne padne na njih (žene) i da se afera slučajno 
ne otkrije na njihovu sramotu. Isusu su iz raznih kuća dovodili mnogu djecu, kako bi 


ih blagoslovio. 


Tog popodneva, Isus ode do neke velike kuće, gdje su na stražnjoj strani dvorišta 
bile odvojene sobe, a u njima brojni bolesnici, nekad visoki dostojanstvenici. Na 
drugoj strani dvorišta ležahu žene. Među ovim jadnim invalidima, bijahu neki 
melankolici, potpuno neutješni, a neprestano su plakali. Isus izliječi dvadesetak 
takvih, propisa im što bi trebali jesti i piti, te ih posla da se okupaju. Poslije je sve 
okupio, te je prvo poučavao žene, a onda muškarce. Ovo je trajalo sve do večeri, a 


onda se Isus vrati u sinagogu. 
19. Isus oštro propovijeda u sinagogi 


Ovog dana su čitanja govorila o Božjim kaznama nad onima koji su prekršili Njegove 
naredbe, o desetini, o idolatriji, o posveti Šabata, itd. (Levitski zakonik 26 i Jeremija 
17) Isusove riječi bijahu tako iskrene i oštre, da su mnogi u publici bili pogođeni 
žalošću, jecali su i ridali. Sinagoga je bila otvorena sa svih strana, a Isusov je glas 
odjekivao čisto i zvonko, kao nijedan ljudski glas. 

Posebno se okomio na one koji se pouzdaju u stvorenja i mole pomoć ili utjehu od 
ljudi. Govorio je o đavolskom međusobnom utjecaju preljubnika na preljubnice i 
obrnuto, o prokletstvima tako povrijeđenih partnera, koja padaju na djecu koja se 
rađaju iz takvih odnosa, a čija krivnja počiva na roditeljima-preljubnicima. Narod je 
bio vrlo potresen, te je na kraju propovijedi uskliknuo: 'Ah, govori kao da je Sudnji 
dan već stigao!" 


Isus je također govorio protiv ponosa, protiv suptilna obrazovanja, koje stvara 
slučajeve iz trica. Ovime je Isus aludirao na djela velike škole židovskog učenja, koja 
je ovdje bila utemeljena za takve Židove, koji bi poslije zarađivali za život kao 


putujući propovjednici. 


Nakon ove oštre poduke, mnogi su slušatelji uzdisali za olakšanjem i izmirenjem s 
Bogom, te su potražili Isusa u njegovom gostinjcu. Među njima bijahu i neki učeni 
ljudi i mladi studenti koji su pripadali mjesnoj školi, tražeći savjet, kako bi trebali 


platiti svoje studije. Dodali su i druge nevolje koje ih muče, a koje su proizlazile iz 


njihova neprestana komuniciranja s poganima, s kojima su stalno trgovali, iz potrebe 


za robom koju njihov kraj nije imao. 


Među posjetiteljima bijahu i muževi žena koje su se požalile Isusu, kao i drugi 
grješnici sličnih grijeha, ali protiv kojih još ne bijahu podignute nikakve žalbe i 
optužbe. Dolazili su pred Isusa, svaki zasebno, kao grješnici, bacali se nice, 
ispovjedili svoju krivnju, te molili oproštenje. Ono što ih je posebno mučilo, bijaše da 
bi prokletstva njihovih žena mogla pasti na njihovo nepriznato, ali ipak nevino 
potomstvo, te su pitali može li se ovakvo prokletstvo anulirati ili spriječiti. Isus im je 
odgovorio da se može anulirati iskrenom sućuti i oproštenjem onoga tko je štetovao, 
koje bi se združilo sa skrušenošću i pokorom onoga tko je to prouzrokovao. Osim 
toga, prokletstva o kojima sam govorio, ne protežu se na dušu, jer Svemogući Otac 


kaže: 'Sve su duše moje", nego se to odnosi na tijelo i zemaljska dobra. 


Međutim, tijelo je kuća, instrument duše, te tako tijelo leži pod takvim prokletstvom, 
te uzrokuje mnoge tjeskobe i smutnje duše, koja je već pritisnuta teretom tijela, koje 
je zadobila sa životom. Pri tome sam vidjela da prokletstva variraju u svojim 
pogubnim efektima, ovisno o namjerama onoga tko ih prouzrokuje i prema karakteru 
samoga djeteta. Mnogi slučajevi padavice, mnogi opsjednuti demonima, duguju svoje 
stanje takvim izvorima. 

I sama vanbračna djeca, koju sam općenito viđala opsjednute, i koja su imala 
natprirodne sposobnosti, premda čisto zemaljske, bijahu naklonjena grijehu. U sebi 
su imali nešto u svezi toga, tako da su u davna vremena, izlazili iz zajedništva sinova 
Božjih, te se družila s ljudskim kćerima. One su često lijepe, lukave, vrlo rezervirane 
u vladanju, napadane strašću, i premda to ne žele da se pojavi i vidi, željele bi 
posjedovati sve stvari. U svome tijelu nose biljeg svoga porijekla, te im često duša 


stoga ide po oproštenje. 


Nakon individualnog ispovijedanja i savjetovanja ovih grješnika, Isus im naredi da mu 
pošalju svoje supruge. Kad dođoše, svakoj je zasebno opisao muževo kajanje. 
Nagovarao ih je da im oproste od srca, da potpuno zaborave prošlost, te im je rekao 


da opozovu kletve koje su izrekle. Reče, ako sad ne budete iskreno postupile, 


suprugova krivica će pasti na vas. Žene su plakale, zahvaljivale i sve obećale. Baš tog 
istog dana Isus je uspio pomiriti nekoliko od ovih parova. Nagovorio ih je da mu 
dođu skupa, nanovo ih ispitivao, kao što je običaj na svadbenoj svečanosti, združio 


im ruke, prekrio šalom, te blagoslovio. 


Jedna je žena odmah svečano opozvala sve svoje kletve, koje je izrekla na muževo 
nepriznato potomstvo. Majka te jadne djece bijaše poganka, a odgajana je u 
židovskom azilu za djecu. I ona je stala pred Isusa, sva povrijeđena i fizički 
izranjavana, sad je oprostila ljubavnikovoj supruzi. Žena je stavila svoju ruku preko 
muževe, a oboje su ih položili na glavu svakog djeteta zasebno, opozvala kletve, te 
blagoslovila djecu. Isus je nametnuo na ovo dvoje, koji su krivi zbog preljuba, neke 
pokore, milostinje, postove, apstinenciju i molitve. Onaj koji je zgriješio s pogankom, 
potpuno se promijenio. Vrlo ponizno je pozvao Isusa da blaguje kod njega. Isus je 


prihvatio poziv, te pođe praćen svojim učenicima. 


I nekoliko rabina bijaše pozvano, pa su se oni, uostalom i kao cijeli grad, čudili ovoj 
ljubaznosti, jer je ovaj domaćin bio poznat kao prgav ovosvjetski čovjek, koji se nije 
brinuo za duhovno ili za svećenike i proroke. Bio je bogat, te je posjedovao velika 
polja, koja su sluge obrađivali. Kuća mu bijaše blizu bolnice u kojoj je Isus izliječio 
žrtve melankonlije. Tijekom objeda, uđoše u halu i dvije male djevojčice te obitelji, te 


izliše skupi miomiris na Isusovu glavu. 


Nakon objeda, Isus i sav narod ode do sinagoge, jer su bile pobožnosti završetka 
Šabata. Isus nastavi svoju jučerašnju propovijed, premda ne onako oštro. Reče 
narodu da ih Bog neće napustiti, ako se pozovu na njega. Završio je govoreći im o 
pretjeranoj navezanosti na svoje kuće i imanja, te ih je nagovarao, da ako se budu 
pouzdali u njegova učenja, te napuste ovu veliku priliku za grijeh, u kojoj su živjeli 
među poganima, i među svojim vlastitim vjerovanjima, te neka odu među one koji 
prakticiraju istinu, tj. neka se presele u Obećanu zemlju. Reče, Judeja je dovoljno 
velika da ih prihvati i uzdržava, premda bi isprva morali živjeti pod šatorima. Bolje 


vam je ostaviti sve nego da izgubite dušu, radi ove idolatrije, tj. obožavanja svojih 


lijepih kuća i imanja. Bolje vam je sve ostaviti, nego da griješite kroz ljubav prema 


svojoj komfornosti. 


Da bi im Kraljevstvo Božje došlo, neophodno moraju ići prema njemu, kako bi ga 
susreli. Ne smiju se pouzdavati u svoje kuće, u ovoj lijepoj zemlji, koje se čine velike, 
čvrste i veličanstvene, premda u Božjoj ruci, za tren mogu postati prah, razoriti se i 


pasti na njih, te ih tako raseliti u svim smjerovima. 


Isus nastavi, da on vrlo dobro zna, da su njihove vrline više prividne, nego što su 
realne, te da nemaju nikakve baze, doli mlakosti i ljubavi prema svome vlastitom 
interesu. Žarko žude za bogatstvom pogana, te ga nastoje zadobiti svojim 
lihvarenjem, trgovinom, rudarstvom i ženidbom, ali doći će dan, kad će se ugledati 


golima, bez igdje ičega što su stekli svojim nepravednim dobicima. 


Isus ih upozori protiv takvih brakova s poganima, kad oba partnera postaju nehajni 
za religiju, kad partneri uđu u brak samo radi imanja, novca, veće slobode i 
zadovoljenja požude. Svi su slušatelji bili jako potreseni Isusovim riječima, te su 


mnogi tražili da nasamo razgovaraju s njim. 


Sutradan je cijeli dan, čak i po noći, Isus posjećivao razne obitelji, hrabrio, tješio i 
opraštao. Dođoše tako kukajući pred njega dvije žene, radi svoje nepriznate djece. 
Isus posla po njihove muževe, oprosti krivcima, te ih ponovo spoji zakonitim vezama. 
I djeca su također, premda nisu ništa razumjeli od ceremonije, priznata od muževa, 
te su blagoslovljena kao da su njihova vlastita. Međutim, kod takvih slučajeva, teže je 
bilo priznati ženama takvu djecu, koju su njihovi muževi začeli s ljubavnicama. Takva 
je žena morala nad sobom izvojevati veliku pobjedu. Tako je postignuto sveopće 


izmirenje, te izbjegnut skandal. 


Mnogi su od Isusa tražili utjehu, radi njegova energična zahtjeva da napuste ovu 
pogansku zemlju. Istina, Isusova su im učenja škakljala uši, jer su na sebe gledali 
kao na Židove odvojene od ostalih naroda, pa su se osjećali vrlo počašćenima što ih 


je Isus došao posjetiti, ali nije im se svidjela njegova ideja da ga slijede i da napuste 


svoje domove. Ovdje su bili bogati i komforni, imali su svoj grad kojeg su sami 
izgradili, imali udjela u rudnicima, te jaku i široku trgovačku mrežu. Obogatili su se 
načinima, kako se pogani bogate. Farizeji ih nisu uznemiravali, a ni Pilat. Što se tiče 
ovog života, bili su u najboljoj poziciji, ali njihova veza s poganima bijaše na visokoj 


razini, nije bilo velike cenzure. 


Poganska imanja i radionice bijahu im u susjedstvu. Poganke su se voljele udavati za 
Židove, jer Židovi nisu tako kruto postupali s njima kao njihovi sunarodnjaci, pa su 
svime nastojale zavesti mlade Izraelce, bilo darovima, pažnjom, ulagivanjem, te svim 
vrstama zavođenja. Kad bi se obratile na Judaizam, to ne bijaše iz uvjerenja, nego iz 
koristoljublja, tako da su se nepodređivanje i mlakost brzo uvlačili u njihove obitelji. 
Osim toga, Židovi Malepa su bili manje jednostavni i gostoljubivi nego li oni u 
Palestini. Njihovo društveno okruženje bijaše rafiniranije i obrazovanije, njihovo 
židovsko porijeklo ne bijaše tako čisto. Često su iznosili sve vrste skrupula i 
poteškoća protiv Isusova savjeta da emigriraju u Svetu zemlju. 

Isus se raspravljao s njima, da su njihovi oci imali kuće i zemlje u Egiptu, pa su ih 
ipak voljko i radosno napustili, te im opet ponovi svoje proročanstvo, da ako ovdje 
ustraju, doći će na njih nevolja. Učenici su, posebno Barnaba, hodali uokolo i 
naučavali narod, nagovarajući ih da poslušaju Isusa. Ljudi su u Barnabinu društvu bili 


smioniji, pa su mu iznosili sve svoje sumnje. Oko njega je uvijek bila gužva. 
20. Isus posjećuje rudnike blizu Citrusa 


Iz Malepa, Isus s učenicima, i učenikom koji je nedavno stigao iz Naima, te 
omladinom Cirinusa tek pristiglom iz Salamisa (sveukupno dvadesetak), otiđe do 
nasela rudara, koje bijaše blizu Citrusa. Isus je išao okolnim putem, koji je trajao 
sedam sati. Na putu je zastajkivao među raznim skupinama radnika, te im govorio o 
putu dobra života. Isus je od strane Barnabine obitelji i od još nekih bio pozvan do 
ovog rudarskog sela, jer su židovski rudari slavili blagdan, te su primali od svojih 
poslodavaca razne poklone, plus njihov dio žetve. 


Isus je namjerno išao ovim duljim putem, kako bi mogao poučavati svoje učenike bez 
ikakve smetnje, te stoga da ne dođe prerano na blagdan. Tijekom puta, poslao je 
učenika iz Naima da odnese poruke i razglasi vijest koju je dobio od Isusa. Premda je 
Isus sve znao, ipak je bio pažljiv da se ta vijest ne razglasi, kako ovi oko njega ne bi 


imali nikakvih neugodnosti ili tjeskoba. 


Učenik je otišao iz Jeruzalema u predvečerje Pedesetnice, točno nakon prikupljanja 
milostinje u Hramu, te izvršenja Pilatove zavjere i pokolja. Otišao je pravo u Naim, a 
odande preko Nazareta do Ptolomeide, a odatle brodom do Cipra. Taj učenik reče 
Isusu da je u Nazaretu njegova Majka, te ostale svete žene, zajedno s Ivanom i 
nekim učenicima, tiho proslavila blagdan Pedesetnice. 

Reče, pozdravlja te Majka i prijatelji, te ti savjetuju da još malo dulje ostaneš na 
Cipru, dok se duhovi u Palestini ne smire u svezi Tebe. Nastavi, Farizeji su već 
posvuda razglasili da si pobjegao. I Herod te želi uhititi i odvesti u Maheruš, kao i 
Ivana, pod izlikom da porazgovara s tobom, o slučaju onih zatvorenika iz Tirze koje si 


otkupio. 


Taj učenik također reče Isusu o Pilatovoj zavjeri u predvečerje Pedesetnice, kada su 
Židovi predavali svoje darove za Hram. Život su izgubila i dvojica Isusovih prijatelja, 
inače Zakarijini rođaci, a bijahu hramski poslužitelji, koji su se slučajno zatekli u 
gunguli. Isus je već znao sve okolnosti, a to ga je vrlo ražalostilo. Ove vijesti ga 


ponovo rastužiše, a i njegove učenike. 


Večer prije zavjere, Pilat je napustio grad, te je s nekim svojim trupama otišao prema 
zapadu, na put k Jopi, gdje je imao dvorac. Poželio je hramske darove koje je narod 
davao u čast blagdana, kako bi ponovo izgradio vrlo dugački akvadukt. Zapovjedio je 
da se na svim hramskim stupovima postavi metalna ploča, na kojoj bijaše prikazan 
carski portret, a ispod njega je pisao zahtjev za plaćanjem poreza. Kad u to vidjeli, 
ljudi su s gađenjem prolazili kraj tih ploča, a Herodovci su putem svojih emisara 
potakli neke Galilejce na revolt, a vodio ih je Juda Gaulon, koji je u zavjeri i sam 


nastradao. 


U Jeruzalemu je bio i Herod, ali u tajnosti, a znao je sve. Tu je večer rulja postala 
potpuno razularena. Poskidali su sa stupova metalne ploče sa carevom slikom, razbili 
ih u djeliće, izgadili portret, te komade ploča bacili na forum ispred pretorija, vičući: 
'Evo vam naš hramski dar!' Tad su se razišli bez da su išta drugo vrijeđali. Međutim, 
sutradan ujutro, taman kad su napuštali Hram, nađoše prepriječene ulaze na kojima 
bijaše postavljena straža, koja je zahtijevala da se plate porezi Pilatu. Kad su se 
Židovi usprotivili, te silom pokušali probiti put, podbiše ih prerušeni vojnici, te ih 
probodoše svojim kratkim mačevima. Taj tren je uzbuna postala sveopća, a na akciju 
su potrčala dva hramska stražara, ali su ubijeni. Židovi su se hrabro odupirali, te su 


odbili vojnike u dvorac Antoniju. 


Isus je usput dugo govorio svojim učenicima o žiteljima Malepa, njihovoj žarkoj želji 
za zemaljskim dobrima, te o tome kako im se učinio strašnim njegov prijedlog da se 
presele u Palestinu. Isus im opisa poganske filozofe, koji su ga pratili, te reče 
učenicima kako se trebaju ponašati prema njima u Palestini, kad se nađu usred 
židovskog naroda. Isus je ovo uradio, jer se učenici nisu pravedno ponašali prema 


njima kad njega nije bilo, te su radi njih bili nekako sablažnjivi. 


Predvečer su stigli do rudarskog sela, oko pola sata od Citrusa. Citrus je bio u 
susjedstvu rudnika, koji su bili iskopani u vrlo visokom kamenitom planinskom lancu. 
Ovaj je planinski lanac bio vrlo načičkan raznim selima. Na vrhu lanca bijahu vrtovi i 
jedno sjenovito mjesto pogodno za poduku. Do vrha su vodile stepenice. Kad je Isus 
stigao, obnovio je neku vrstu gostinjca, gdje je stanovao ravnatelj koji se brinuo za 
rudare, opskrbljivao ih hranom, te im isplaćivao nadnice. Ljudi su primili Isusa s 
osjećajima radosti i sreće. Svi su ulazi u mjesto, kao i kuće, radi blagdana, bili okićeni 


slavolucima i vijencima od zelenja i cvijeća. 


Ljudi odvedoše Isusa i učenike u kuće, opraše im noge, te ih ponude uobičajenom 
okrjepom. Isus tad s njima ode do mjesta za propovijed. Isus sjede na katedru, a 
narod se smjesti oko njega. Isus je govorio o radosti siromaštva i teškog rada, te im 
reče kako su puno sretniji nego li imućni Židovi u Salamisu, jer oni ovdje imaju samo 


par napasti da uvrijede Boga, pred kojim su, samo vrline, bogatstvo. Isus reče da je 


također došao radi dokaza, da ih on ne prezire, već da ih ljubi. Isus je sve do mraka 
podučavao u prispodobama o Očenašu. , 


Iz Citrusa je tamo donijeto razne robe, platna, hrane i žita. Sutradan su došli 
Barnabin otac i brat, nekoliko dostojanstvenika i vlasnika rudnika, te par rabina, svi iz 
Citrusa. Kad su već obilježene darove postavili na javni trg, gdje se narod već 
sakupio i sjedio u redovima, dođoše i posjetitelji. Sad je započela raspodjela darova: 
velike zdjele žita, velike štruce kruha, med, voće, vrčevi nekog napitka, komadi kože 
za odjeću, prekrivači, sve vrste namještaja i alatke. Žene su dobile komade debelog 
sukna kao tepih, oko 1 kvadrat. Kod raspodjele su bili prisutni Isus i učenici, nakon 
čega je Isus ponovo poučavao na kamenoj visoravni, na kojoj se narod okupio. 

Za teme svoje propovijedi uzeo je vinogradare i dobrog Samarijca, blagoslov 
siromaštva i zahvalnost radi toga, kruh svagdanji i Očenaš. Nakon poduke, na 
otvorenom pod sjenicama, narod je slavio blagdan, gdje su Isus, učenici i 
dostojanstveni gosti posluživali. Djevojčice i dječaci su svirači flaute i pjevali. Kad je 
obrok završio onda su igrali neke nevine igre, kao što se kod nas igraju djeca. Na 
primjer, trčanje, skakanje, slijepog miša, skrivača itd. također su plesali, ali na ovaj 
način: stajali bi u dugim redovima, tu i tamo se naklanjali, prelazili jedni drugima, te 


onda formirali krug. 


Predvečer je Isus otišao do rudnika s desetak dječaka, od po pet do osam godina 
starosti. Djeca su imala tuniku opasanu širokim pojasom. Svojim djetinjim načinom 
pokazaše Isusu sva mjesta na kojima su najbolji rudnici, te mu ispričaše sve što su 
znali. Isus ih je poučio slatkim riječima, te učinio nekoliko slika od onoga što su mu 
oni ispričali. Također im je postavio neke zagonetke, te im ispričao neke prispodobe. 
Rudari su usprkos svoga prljavoga i napornoga posla pod zemljom bili vrlo čisti u 


kućama i nošnji. 


Vidjela sam onoga učenika iz Naima kako prati Isusa i učenike do luke, koja je bila 
oko pet sati udaljena. Jedna grupa je otišla naprijed, a druga ju je slijedila, dok je 
Isus išao između njih s učenikom i nekim drugima koji su se vraćali. Isus blagoslovi 


učenika na njegovu odlasku, a njegovi ga sudrugovi zagrliše, te se nakon toga vratiše 


u rudarsko selo. Učenik iz Naima je išao do krajeva blizu Citiuma u kojima bijaše soli. 
Ovdje luka ne bijaše tako daleko od grada, kao kod Salamisa. More se duboko 
usjeklo u kopno, tako da je grad imao priliku biti izgrađen usred valova. Nedaleko 
njega, uzdizala se visoka planina, a u njoj bijahu rudnici soli. Na obali blizu rudnika 
soli bijahu samo male splavi i kanui, te mnoštvo drva za gradnju brodova, koji su 


plutali uokolo. 


21. Isus ide u Cerniju, te posjećuje Mnasonove roditelje 


Kad je Isus s učenicima napustio rudarsko naselje, nastavio je prema sjeverozapadu 
preko planina do luke Cernija. Malep im je bio s desne strane, prošli su kroz dio 
doline kraj Lanife, te prošli pokraj sela Lepe. Na putu se Isus odmarao samo 
jedanput, u nekom predivnom sjenovitom mjestu, te je tamo i poučavao. Oko četiri 
popodne stigli su tri četvrt sata od Cernije, gdje su ih u vrtu, odvojenom za molitvu i 
pobožna okupljanja dočekali Mnasonova obitelj i nekoliko drugih Židova. Ovaj je vrt 


bio odvojeno i skriveno mjesto u planini. 


Mnasonova je obitelj stanovala malo podalje od ceste i oko pola sata od Cernije. 
Mnasonov je otac bio starac, mršav, pogrbljen, s dugom bradom, ali veoma živahan i 
aktivan. Imao je dvije kćeri i tri sina, jednog zeta i jednu nevjestu. Svi su ovdje 
zajedno živjeli već skoro godinu dana. Prije toga su često putovali okolo, kupujući i 
prodavajući razne stvari. Isusa su primili s mnogim izrazima radosti i poniznosti. 
Putnicima su opali noge u lavoru, te ih ponudili uobičajenom okrjepom. Ovaj je dio 
planine formirao velike terase pune sjenovitih šetnica, te sveti vrt ovih ljudi. Isus je 


poučavao skoro do mraka, govoreći o krštenju, Očenašu i blaženstvima. 


Nakon toga Isusa su do kuće otpratila Mnasonova braća i otac, koji se zvao Mojsije. 
Ovdje mu Mnason predstavi četvero male djece, koje Isus blagoslovi. Tad dođoše 
njegova majka i sestre, sve zamotane u veo, a Isus im uputi par riječi, nakon čega je 
cijela obitelj blagovala na otvorenom pod sjenicom. Na stolu se nalazilo najbolje što 


su imali, kruh, med, perad, voće, koje je još visjelo na grančicama. Isus je poučavao 


tijekom obroka. Noćili su u dugačkoj sjenici, napravljenoj od laganih i tankih daščica, 


a vanjština je cijela bila obrasla u zelenilo. U sjenici je bio niz ležaja. 


Mnasonova je majka bila jaka, robusna žena. Njegov je otac bio potomak Judina 
plemena, ali su nekoć njegovi preci odvedeni u babilonsko sužanjstvo, te se nikad 
nisu vratili u Palestinu. Mojsije je puno putovao i vodio karavane. Dugo je živo kraj 
Crvenog mora, u Arabiji, ali pošto je postao stariji, ovdje se nastanio s obitelji. 
Mnason je otišao na škole u Malep, a poslije je radi studiranja putovao po Judeji, 
gdje je i susreo Isusa. Od odrasle Mojsijeve djece, Mnason je bio najmlađi. Živjeli su 
u ovakvim kućama od lagana materijala. Nisu se bavili poljoprivredom. Posjedovali su 
samo nekoliko vrtova, koji bijahu iza njihovih kuća, a tamo imahu zasađene i voćke. 

Radeći prije kao vodič karavana, otac je imao puno iskustva u tom poslu prenošenja 
robe, te je ovdje utemeljio gostinjac, kao gostioničar, pomoćnik i posrednik za 
trgovačke karavane koje bi zastale pred Cernijom. Imao je i nekoliko magaraca i 
volova, na koje bi uprtio terete dobivene od karavana, te ih od ceste odnosio do 
udaljenijih mjesta. Bio je kao čuvar, koji je sad postao gostioničar za druge, koji se 
bave istim poslom kojim se on bavio. Mojsije je bio siromašan, ali je uspio postići 
striktnu židovsku disciplinu u svojoj obitelji. Inače, trgovački putevi nisu prolazili kraj 


Cernije, nego su išli kraj Lapitusa, koji bijaše par sati zapadnije na glavnoj cesti. 


Sutradan je Isus opet poučavao na mjestu na kojem je prije poučavao, a sad su se 
okupili mjesni Židovi iz grada, te ljudi iz neke omanje karavane. Ovi pak bijahu vrlo 
sretni što je Isus ovdje, jer su ga već slušali kraj Kafarnauma, gdje su i kršteni. Sad 
je Isus propovijedao protiv lihve i pohlepe za žitom, što je učinilo Židove još 
pohlepnijim za bogatstvom i sredstvima pogana. Tad se Isus dotače krštenja, 
Očenaša, te blaženstava. 

Oko podne su blagovali uobičajeni obrok, ali Isus više nije posluživao i poučavao oko 
stolova, nego je i sam počivao kraj jednog stola. 


Jedna se od Mnasonovih sestara nije uopće pojavljivala, jer je njena mala kćerkica 
jučer umrla. Sjedila je kraj leša, zamotana u veo i kukala. Dijete nije moglo biti 


pokopano jučer (sad se ne mogu sjetiti zašto). Sad su radi pokopa čekali rabine iz 


Malepa. Oni će voditi pokop, jer je groblje bilo tamo. Dijete je bilo dobro napredno, 
premda je oduvijek bilo invalid. Nije moglo govoriti ni hodati bez poteškoća, ali je sve 
razumjelo. Manson, koji je s vremena na vrijeme posjećivao svoj dom, pričao je 
Isusu o tom djetetu. Isus mu je rekao da će dijete ubrzo umrijeti, te ga je poučio 
kako da ga pripremi za smrt. Mnason je striktno slijedio Isusove instrukcije, i to onda 
kada majka djeteta nije bila prisutna. On je dijete poučio o vjeri u Mesiju, o pravom 
pokajanju, te o nadi spasenja. Molio je s njime, te ga pomazao uljem kojeg je Isus 
blagoslovio. Dijete je umrlo vrlo lijepom smrću. Vidjela sam ga kako leži na malom 
odru kraj majke, baš kao da je u kolijevci, lice mu pokriveno. Košara u kojoj je ležalo 
bijaše oblika oluka. Na glavi je imalo cvjetni vijenac, a oko tijela postavljene grančice 
aromatična bilja. Ruke i noge mu omotane u trakaste mrtvačke povoje. U rukama je 
držao mali komad bijela platna. Na vrhu bijaše buket napravljen od kukuruznih 
listova, vinove loze, malih grančica masline, ruže, te zelenila svojstvenog tom kraju. 

Nekoliko je žena posjetilo majku, te plakalo s njom. Kraj djetetova tijela u lijesu 
bijahu postavljene igračke: dvije frulice, mali spiralni rog, mali luk s uzicom, na vrhu 
obložen krznom, te mala strelica. U svakoj je ruci, osim toga, dijete držalo kratki 


pozlaćeni štap s kvrgom na vrhu. 


Kad su došli rabini ispratiti tijelo, zatvorili su lijes laganim poklopcem, kojeg su 
privezali kordama. Četiri čovjeka su ga nosila pomoću motki. Naprijed je išao čovjek 
koji je nosio upaljeno svjetlo u rogu na motci, pa onda lijes, te onda djeca i odrasli u 
povorci, bez nekog osobitog reda. Isus je s učenicima stajao postrani ispred kuće i 


gledao sprovodnu povorku. Isus je utješio majku, govoreći joj o uskrsnuću. 


Sav se narod povukao u grad Cerniju radi proslave Šabata. Grad je imao tri ulice koje 
su izlazile na more, srednja bijaše najšira, a sve tri su presijecale druge dvije. Na 
suprotnoj strani, obala bijaše zaklonjena masivnim zidinama, ili bedemima, u čijem 
su vanjskom dijelu bile ugrađene kuće nekolicine mjesnih Židova. Tako su njihova 
boravišta bila van grada, ali još uvijek opasana drugim zidinama. Na taj su način 
Židovi Cernije živjeli između dva gradska bedema, potpuno odvojeni od pogana, koji 


imahu barem deset poganskih hramova ili mjesta posvećenih idolima. 


Židova je u mjestu bilo vrlo malo, ne bijahu bogati, ali su imali sve neophodno. U 
jednoj su velikoj građevini imali školu i sinagogu, zajedno sa smještajem za rabine i 
učitelje. Građevina je bila visoka, imala je dva kata, potpuno odvojena. Također su 
imali predivan zdenac, napajan vodom iz nekog drugog izvora. Zdenac je bio 
podijeljen, jedan je dio bio za piće, dok je dugi vode odvođen u prekrasan vrt radi 


kupanja, kao toplice. 


Pismoznanci su primili Isusa vrlo srdačno. Dočekali su ga na kraju ulice, te ga 
povedoše, prvo do škole, a potom do sinagoge. Tu ga već čekaše sedam invalida, 
koji su se tamo našli po njihovoj želji. Naime, donijeli su ih na nosiljkama, kako bi 
mogli čuti Isusovu propovijed. Sveukupno tamo bijaše oko stotinjak ljudi. 
Pismoznanci su dopustili Isusu da poučava, te da sam predvodi pobožnosti. Isus je 
čitao iz Mojsija, odlomke koji opisuju Djecu Izraelovu i njihove razne obitelji. Isus je 
čitao jedan ozbiljan i oštar odlomak protiv idolatrije iz proroka Hošee. (Hošea 1, 10 
do 2,21) 


U jednom od ovih poglavlja bijaše pročitano o okolnostima koje je Bog zapovjedio 
proroku da se oženi bludnicom, a da djeci daju posebna imena. Židovi upitaše Isusa 
o ovom odlomku. Isus im objasni. Reče da je prorok morao cijelim svojim životom i 
osobom, pokazivati provođenje Božjeg saveza s kućom Izraelskom, a da imena djece 


trebaju izražavati Božju osudu i kaznu. 


Iz ovog se odlomka mogao izvući još jedan poučak, kao što im Isus reče, da 
djelovanje po Božjem nadahnuću, često ujedinjuje dobro s grješnicima, kako bi im se 
na taj način spriječio grijeh. Ovaj brak proroka Hošee s preljubnicom, te razna imena 
djece, svjedoče o povučenim Božjim milostima, te o dugom i stalnom činjenju 
zločina. Isus je propovijedao vrlo oštro. Nagovarao je ljude na pokoru i krštenje, 
opisavši im skori dolazak Kraljevstva Božjeg, prorokujući kaznu onima koji odbiju, te 


prorokujući razorenje Jeruzalema. 


Dok je Isus tako poučavao, bolesnici su više puta u stankama njegove propovijedi 


povikali: 'Gospodine, mi vjerujemo u tvoj nauk! Gospodine pomozi nam!' A kad su 


vidjeli da Isus namjerava otići iz sinagoge, rekoše svojim slugama da ih odnesu 
ispred njega i presjeku mu put. Odnijeli su ih ispred sinagoge i poredali u dva reda. 
Oni su stalno Isusu vikali: "Gospodine, vježbaj na nama svoju moć! Učini s nama što 
ti se prohtije!' Ali Isus ih nije odmah ozdravio. Međutim, kad su rabini posredovali 
kod Isusa da ih izliječi, Isus upita bolesnike: 'Što želite da vam učinim?' Oni 
odgovore: 'Gospodine, oslobodi nas naše slabosti! Gospodine ozdravi nas!' "Vjerujete 
li da to mogu?', upita Isus, a svi povikaše: 'Da, Gospodine! Vjerujemo da to možeš 
učiniti! Tad Isus naredi rabinima da mu donesu svitke Pisma i neka mole s njim nad 
bolesnicima. Rabini donesoše svitke i moljaše, nakon čega Isus naredi da učenici 
polože ruke na bolesnike. Oni poslušaše, staviše ruke na oči jednog bolesnika, na 
prsa drugog, te tako na razne dijelove tijela. 


Isus ih opet upita: "Vjerujete li i želite li biti ozdravljeni?, a oni opet rekoše: 'Da, 
Gospodine! Vjerujemo da nam možeš pomoći!" Tad Isus reče: 'Ustanite! Vaša vas je 
vjera izliječila!" Oni odmah ustadoše, svih sedmorica, zahvaljivaše se Isusu, koji im 
naredi da se operu i očiste. Neki od njih bijahu skroz usukani i bolesni od vodene 
bolesti. Njihova je bolest prošla, ali bijahu još uvijek vrlo slabi da bi sami hodali bez 


pomoći štaka. 


Već sam nekoliko puta vidjela Isusa na Cipru, tj. u Citrusu, Malepu i Salamisu, kako 
liječi na ovaj način, moleći s rabinima, zapovjedivši učenicima da polažu ruke. Budući 
su ovi rabini i učenici bili dobra srca, Isus ih je uključio da sudjeluju kao učenici u 
ovom liječenju, pobuđujući kod njih na taj način - povjerenje. Isus je liječio na ovaj 
novi način, kako bi pripremio rabine da učestvuju u liječenju radi budućeg djelovanja 


učenika, jer je među 570 Židova koje je Isus zadobio na Cipru, bilo i puno rabina. 


Ozdravljenici kao i drugi Židovi iz Cernije bijahu kršteni na mjestu poučavanja, blizu 
Mojsijeve kuće. Vodu su donijeli iz obližnjeg zdenca, jer je kuća bila vrlo visoko, te 
nije bilo zdenca blizu nje. Ali da anuliraju taj defekt imali su rezervoar u obliku 
velikog bakrenog bazena, ukopanog u zemlju, te okruženog kanalićem. Voda je u 
bazenu bila perfektno čista, jer se pranje nogu, rublja itd., događalo u kanalu. Kroz 


jedan kamen, koji bijaše probušen, napajala se stoka i navodnjavao vrt. 


Neokatekumeni su stajali u kanalu, a bijahu krštavani vodom iz bazena. Prvo je Isus 
održao propovijed o pokori i pročišćenju kroz krštenje. Muškarci su bili odjeveni u 
duge bijele haljine, s pojasevima ukrašenim velikim slovima. Osim sedmero nedavno 
ozdravljenih, bijaše tamo još samo osam Židova koji su se krstili. Oni su odvojeno 
razgovarali s Isusom, ispovjedivši svoje grijehe. Isus im reče da iskoriste vrijeme 
milosti, te da izvršavaju Zakon prema značenjima zapovijedi Proroka, a ne da budu 
robovi zapovijedi, jer je njima dan Zakon, a ne oni Zakonu. Njima je dan da posluži 


kao sredstvo postizanja milosti. 


Među novokrštenima bijahu i Mnasonova braća i zetovi. Otac, premda je bio 
pobožan, još uvijek je bio onaj stari tvrdokorni Židov, te nije ni htio čuti za krštenje. 
Mnason je sve pokušao, ali uzalud. I Isus mu je taj dan govorio o krštenju, ali stari 
tvrdoglavac nije bio nimalo dirnut. Samo je slijegao ramenima, tresao glavom, te 
iznio razne razloge protivljenja, a u korist svoga obrezanja, kojega se jedino držao. 
Mnason je bio toliko tjeskoban tvrdoglavošću svoga oca da je lio suze, ali Isus ga je 
utješio. Rekao mu je, da mu je otac vrlo star, te je zato ucijepljen u svoju 
tvrdokornost. Što se ostalog tiče, reče, uvijek je živio pobožno, te će jednom na 
nekom drugom mjestu oplakivati svoju slijepost, kada mu se bude dalo 
prosvjetljenje. Isus je blagoslovio vodu u krstionici, te je u nju ulio malo vode iz 


Jordana. Sve što je preostalo nakon krštenja, pažljivo je skupljeno i zakopano. 


Tijekom krštenja, Isus ode do lijepa vrta, koji bijaše iza brda na kojem se održala 
propovijed. Vrt je bio pun voćaka, te je imao mnoštvo sjenica, a tamo je Isusa već 
očekivalo trideset do četrdeset Židovki, sve zamotane u velove. Kad Isus dođe, one 
se duboko nakloniše. Mnoge od njih bijahu jako zabrinute, te su umirale od straha, 
da njihovi muževi ne bi krenuli za Isusom, te bi one tako ostale same i bespomoćne. 
Zato ga zaklinjaše da zabrani njihovim muževima da krenu za njim. Isus im odgovori, 
da ako njihovi muževi krenu za njim, onda bi i one trebale ići u Palestinu, gdje ima 
dovoljno sredstava za život. Isus im opisa primjere Svetih žena, te im objasni 
karakter epohe u kojoj žive. Sadašnjost nije vrijeme za lagodan život i za uživanje, 
jer se približava dan, kada će morati odlučiti krenuti naprijed kako bi susrele 


Kraljevstvo, koje je skroz blizu i kako bi dočekale Mladoženju. 


Ispripovijedao im je prispodobu o izgubljenoj drahmi, te o pet mudrih i pet ludih 
djevica. Mlađe su žene molile Isusa da nagovori njihove muževe da ne idu kod 
poganskih djevojaka, budući im je već govorio o odlomcima iz proroka Hošee, gdje 
prorok upozorava protiv griješenja s poganima. Međutim, većina ovih mladih žena 
bijaše razdirana ljubomorom. Isus ih ispita o njihovu vlastitu ponašanju prema svojim 
muževima, nagovarajući ih na blagost, poniznost, strpljivost i poslušnost, te ih 
upozori protiv mrmljanja i prekoravanja. Nakon ovoga, Isus u sinagogi Cernije zatvori 


Šabatske svečanosti, te se s učenicima najkraćim putem vrati do Malepa. 


22. Odlazak s Cipra 


Kad je stigao u Malep, Isus održa dulju propovijed kraj zdenca. Opet je govorio o 
dolasku Kraljevstva i o obvezi da mu se ide ususret, o svom skorom odlasku, o 
kratkom vremenu koje mu je preostalo, o gorkoj konzumaciji njegova djelovanja, te 
o neophodnosti da ga slijede i rade s njime. Opet je napomenuo skoru propast 
Jeruzalema, te kaznu koja će se uskoro spustiti na sve one koji odbacuju Kraljevstvo 
Božje, koji ne čine pokoru i ne popravljaju svoj život, budući naginju k svjetovnim 


dobrima i užitcima. 


Opisujući zemlju u kojoj oni žive, kao mjesto gdje je svaka stvar užitak, a ugodnosti 
života su mnoge, Isus je usporedi s okrečenim i ukrašenim grobom, kod kojega je 
vanjština lijepa, a iznutra je pun svakakve prljavštine i truleži. Tad im reče neka 
svatko zaviri u svoju nutrinu, te neka vidi što leži ispod njihove lijepe vanjštine. 
Dotače se i njihove lihve, njihove zavisti, želje za dobitkom, koja ih je i dovela do 
toga da se tako slobodno vežu s poganima, njihove žestoke privrženosti zemaljskim 
dobrima, te njihova svetogrđa. Isus im ponovo reče, da će jednoga dana sve ovo 
lijepo što vide oko sebe nestati, biti će uništeno, razoreno, da će doći dan, kad se na 
otoku neće moći pronaći niti jedan jedini Izraelac. 

Govorio je značajnim izrazima o sebi, o ispunjenju Proroštava, a opet, samo je 
nekolicina shvaćala njegove riječi. Tijekom njegove poduke, ljudi su stalno dolazili i 
odlazili u skupinama. Dolazili su starci, sredovječni ljudi, omladina, žene i djevojke. 


Svi su bili potreseni Isusovim govorom, plakali su i jecali. 


Poslije toga Isus s učenicima i nekim drugima ode par sati istočno od Malepa, gdje su 
živjeli ljudi na nekoliko farmi, a oni su i pozvali Isusa da ih posjeti. Isus je tamo već 
jednom bio, kad je ondje došao iz Malepa. Tamo je u blizini bilo sjenovit brežuljak, 
koji se koristio kao mjesto za skupove. Tamo je iz luke Citium došao i učenik iz 


Naima, kako bi napravio pripreme za svoj odlazak s Cipra. 


Isus je i ovdje kao u Malepu, izrekao oproštajni govor, nakon kojega obiđe neke 
kolibe i ozdravi nekolicinu invalida, koji su ga molili da to učini. Isus je već naredio da 
se učine pripreme za njegov povratak u Malep, gdje ga je jedan stari seljak molio, da 
posjeti njegov dom i da se smiluje njegovom slijepom sinu. 

U tom su domu živjele tri obitelji, sveukupno 12 članova, dva oženjena sina i njihova 
djeca, te bake i djedovi. Majka, umotana u veo, donese svoga slijepog sinčića, te ga 
preda Isusu u naručje, premda je dječak mogao govoriti i hodati. Isus kažiprstom 
desnice pomaza dječakove oči svojom slinom, blagoslovi, te ga spusti na tlo, držeći 
mu nešto na očima. Dječak to nelagodno zgrabi, te na poziv majke potrča joj u 
naručje, te se okrenu ocu, te tako iz naručja u naručje. Uplakani roditelji ga 
dovedoše pred Isusa, te mu klečeći pred njim plačući zahvaljivaše. Isus privi dijete 
na svoje grudi, te ga vrati roditeljima s preporukom da ga povedu istinskom svjetlu, 
kako bi njegove oči, koje sada vide, mogle ostati otvorene, a ne da upadnu u još veći 
mrak od onoga kojeg su već iskusile. Isus blagoslovi ostalu djecu, kao i članove 


obitelji. Ljudi su plakali od sreće, te ispratiše Isusa uzvicima slave i hvale. 


U Malepu, u hali koja je za to i služila, priredili su gozbu, a svi su bili pozvani. 
Nahranili su sirotinju, te ih i darivali. Najzad Isus održa veliku propovijed o riječi 
'Amen', koja je, reče Isus, cijeli sažetak molitve. Tko god je jasno i smisleno ne 
izgovori, kao da je poništio svoju molitvu. Molitva viče k Bogu, veže nas uz Boga, 
otvara nam Njegove milosti, a dobro izgovorenom riječju 'Amen', mi zadobivamo 
tražene darove iz Njegovih ruku. Isus je žestoko propovijedao o moći ove riječi. 
Nazvao ju je početkom i krajem svega. Govorio je da je njome Bog stvorio cijeli 


svijet. Isus izreče jedan 'Amen' nad svime što ih je dosada poučavao, nad svojim 


odlaskom s otoka, nad ispunjenjem svoje misije, te završi svoju propovijed jednim 


svečanim 'Amen'. Tad Isus blagoslovi narod, koji ga isprati jecajima i usklicima. 


Sutradan, s Barnabom i Mnasonom, te ostalim učenicima Isus ode iz Malepa. Prošli 
su kraj Citrusa, koji im ostade zdesna, te prođoše pravo preko polja, kroz guštare, te 
preko planina. Isus htjede platiti dug gostioničaru u gostinjcu u kojem su odsjedali, 
novcem koji mu je donio učenik iz Naima, ali gostioničar to odbi primiti, pa novac 
dadoše sirotinji. Svi koji su napuštali Cipar, bilo sada ili u budućnosti, a koji su išli za 
Isusom u Palestinu, napuštali su otok iz raznih luka. Jedan dio je odlazio iz luke 
sjeveroistočno od Salamisa, drugi, koji su imali posla u Tiru, baš iz samog Salamisa, a 


treći, većinom pokršteni pogani, odlazili bi do Gesura. 


Stigavši u Salamis, Isus i njegovi odsjedoše u školi, u kojoj je također kratko 
stanovao, kad je stigao na Cipar. U Salamis su došli sa sjeverozapada. Akvadkukt im 
bijaše zdesna, a židovski grad s lijeve strane. Vidjela sam ih kako odmaraju ispod 
stabala, kraj bazena, ispred škole. Haljine im opasane. Bazen je bio okružen 
kanalićem, u kojem su oprali noge. Za brisanje su koristili, svatko svoj, dugi smeđi 
ručnik. Isus nije uvijek dopuštao da mu peru noge s ostalima. Općenito je svatko 


sam izvodio tu zadaću. 


Ovdje su ih ljudi već očekivali, pa je hrana već bila spremna za objed. Ovdje je Isus 
imao veliki broj poklonika, pa ih je poučavao puna dva sata. Nakon toga je imao dugi 
razgovor s rimskim upraviteljem, koji mu predstavi dva poganska mladića koji su se 
htjeli poučiti i krstiti. Oni plačući ispovjediše svoje grijehe, a Isus im oprosti. 
Predvečer su ispred doma pismoznanaca, nasamo kršteni od Jakova. Ovi su mladići 


prije slijedili filozofe iz Gesura. 


I Merkurija je poslala poruku, da moli Isusa kako bi nasamo s njom razgovarao u vrtu 
kraj akvadukta. Isus pristade, te pođe za slugom koji je donio poruku. Markurija je 
došla sva zamotana u veo, držeći za ruke svoje dvije djevojčice, koje su bile odjevene 
samo u tunike do koljena. Ostalo su prekrile nekim finim prozirnim materijalom, na 


koje su bili izvezeni vijenci i perje. Ruke su im bile gole, stopala omotana trakama, a 


kosa raspuštena. Bile su odjevene kao mali anđeli, koje mi stavljamo kraj Božićnih 


jaslica. 


Isus je dugo i blago govorio s Merkurijom. Ona je gorko plakala, te je bila sva 
potresena na pomisao da mora ostaviti svoga sina, jer su joj roditelji odselili vrlo 
daleko s njenom mlađom sestrom, koja će tako ostati u sljepoći poganstva. Također 
je plakala i zbog svojih grijeha. Isus je ohrabri i uvjeri da joj je oprošteno. Djevojčice 
su sa čuđenjem promatrale svoju majku, pa i one počeše plakati i privijati se uz nju. 


Isus blagoslovi malene, te se vrati u školu. 


Iz Citrusa je stigao Mnason, praćen jednim od svoje braće, koji je zaželio slijediti 
Isusa u Palestinu. Nakon oproštajnog obroka, Isus i učenici otiđoše do mjesta, gdje 
su ga već očekivali, po njegovoj naredbi, neki ljudi rimskog upravitelja s osedlanim 
magarcima. Isus uzjaše jednog, postrance, na samaru sa suportom koji je za to 
predviđen, a kraj njega je jahao upravitelj. Prođoše kraj akvadukta, te otraga gradu, 
prijeđoše malu rijeku Padius. Išli su uskim seoskim putem, kraćim od uobičajene 
rute, koji je vijugao uz obalu. Putovali su noću. Tijekom ove divne noći, vidjela sam 
upravitelja uglavnom postrance Isusu. Naprijed je jahala grupa od dvanaest ljudi, 
poslije njih grupa od devet, pa malo iza njih Isus i upravitelj, te na začelju nova 
grupa od 12 ljudi. Osim ovog slučaja i osim Cvjetnice, nikada nisam vidjela Isusa da 


jaše, uvijek je pješačio. 


Kad je zora počela svitati, putnici su još uvijek bili na tri sata od mora. Upravitelj, 
kako ne bi privlačio pozornost, zaželi zbogom Isusu, pruži mu ruku, Isus prihvati, te 
ga još blagoslovi. Upravitelj siđe s magarca, jer je žalio zagrliti Isusova stopala. Tad 
se duboko nakloni pred njim, povuče se par stopa, ponovivši svoje poštovanje (mora 
da je to bio običaj ovog mjesta), uzjaše magare i ode. Pratila su ga dvojica 


novokrštenih poganskih mladića. 


Isus ponovo uzjaše, te jahaše do skoro sat vremena od mjesta u koje je išao. Tu on i 
njegova skupina sjahaše, te otposlaše sluge s magarcima natrag k vlasniku. Sad su 


krenuli preko slanih brežuljaka, te dođoše do dugačke zgrade, gdje su ih neki 


mornari očekivali. Bilo je to mirno i tiho mjesto na obali. U okolici bijaše samo par 
stabala, ali uz obalu se pružao nevjerojatno dug nasip, ili grudobran, prekriven 
mahovinom i stablima. Na obali bijahu neke kućice, okrenute k moru, te otvorene 
zgrade koje su pripadale radnicima solane. Tu stanovahu neke sirote židovske i 
poganske obitelji. Dalje uz obalu, obala bijaše strma, a tamo bijaše mala spilja, do 
koje su vodile stepenice, a tu bijahu usidrene tri lađe, spremne za putovanje. Na tom 


mjestu je bilo lako pristati, a s ovoga se mjesta sol odvozila u gradove na kopnu. 


Ovdje su očekivali Isusa, pa su svi sudjelovali u obroku koji se sastojao od ribe, 
meda, kruha i voća. Voda u ovom mjestu nije bila dobra, pa su je pročišćavali 
stavljajući nešto u nju, mislim neko voće. Vodu su držali u vrčevima i mješinama. 
Brodsku su posadu činila sedmorica Židova, koji su ovdje i kršteni, a bazen se koristio 


za ceremoniju. 


Isus je išao od kuće do kuće, tješeći sirote stanovnike, dijeleći im milostinju, 
ozdravljajući bolesne, liječeći ranjene, koji su željno pružali ruke prema njemu. Isus 
ih je prvo upitao, vjeruju li da ih može ozdraviti, a kad su oni povikali, 'Da, 
Gospodine! Vjerujemo!', Isus ih ozdravi. Isus je išao sve do kraja dugog grudobrana, 
kao i do domova pogana, koji su ga dočekali plašljivo i stidljivo. Isus blagoslovi jadnu 


djecu i održa kratku propovijed. 


Učenik iz Naima je kasnije stigao u ovo mjesto, gdje je pričekao još dvojicu učenika. 
Oni su došli u pravi čas za isplovljavanje, pa se sva trojica otisnu za Palestinu, kako 


bi ljudima najavljivali Isusov dolazak. 


Isusova je skupina brojila 27 ljudi. Svi su se predvečer otisnuli prema kopnu 
rasporedivši se u tri lađe. Ona u kojoj je bio Isus, bijaše najmanja, a s njim bijahu još 
četiri učenika i neki veslači. Svaka je lađa u centru imala jarbol, a oko njega galerije 
podijeljene u odjeljke, koji su služili za spavanje. S iznimkom veslača, koji su stajali 
gore iznad njih, nitko se drugi od posade nije mogao vidjeti. Vidjela sam Isusovu 
malu lađu kako jedri naprijed, a pitala sam se zašto su druge lađe krenule drugim 


rutama. Ali, kad je postalo skroz mračno, ugledala sam ih oko pola sata od obale, 


usidrene na dva različita mjesta, a na jarbol su privezali baklju, kao svjetionik. Kad je 


to ugledao, Isus naredi svojim mornarima da veslaju natrag prema njima. 


Približiše se jednoj lađi, baciše joj konop, oploviše oko nje, te tako zajedno privezane 
otiđoše do treće, te učiniše isto. Tako su dvije lađe bile privezane za Isusovu, koju su 
sad slijedile. Isus prekori učenike na ovim dvjema lađama zbog njihova lutanja, zbog 
njihove umišljenosti da bolje poznaju put, te im progovori o samovolji i o potrebi da 
se njega slijedi. Inače su se ove obje lađe nasukale na pješčane sprudove, pa ih je 


trebalo spašavati. 


Sutradan navečer, ugledala sam Isusa i tri lađe, taman pred ulazom u veliki zaljev 
kojeg je more formiralo u obliku stope u planini Karmel, između Ptolomeide i Hefe, 
kako veslaju natrag na debelo more, jer je odmah u zaljevu nastala velika borba 
između jednog velikog broda na jednoj strani i nekoliko manjih na drugoj. Veliki je 
brod pobijedio, te je nekoliko mrtvih ljudi palo u more, a bili su na manjim 
brodovima. Budući su Isusove lađe bile blizu ove borbe, Isus podiže ruku i blagoslovi 
ih, na što se brodovi razdvojiše. Oni nisu vidjeli Isusove lađe, jer su one čekale 
pogodan trenutak malo podalje od ulaza u zaljev. Borba između dvije struje se 
odigrala u Ciprusu, u svezi tereta. Male su lađe ovdje imale pretovar s velikog broda. 
Zakačili su se u svezi toga, te su nasrnuli jedni na druge dugim motkama. Kad ste to 
vidjeli, pomisli biste da se nitko neće živ izvući. Najzad je veliki brod uzeo male lađe 


kao taoce, te se polako udaljio tegleći ih. 


Isus je pristao blizu ušća potoka Kišon, istočno od Hefe, koja je bila na obali. Na obali 
ga je dočekalo nekoliko apostola i učenika, među njima Toma, Šimun, Tadej, Natanel 
Kased i Helijakim. Svi su bili neizrecivo sretni da zagrle Isusa i njegove kompanjone. 
Otišli su oko zaljeva, oko tri i pol sata, te prešli malu rječicu koja je prolazila kroz 
Ptolomeidu. Dugi most preko ove rječice bijaše kao ozidana ulica. Pružao se do 
podnožja visoravni iza koje bijaše tvrđava Cendevija. Kad su se popeli na visoravan, 
nastaviše do predgrađa Levitskog grada Mišaela, a predgrađe bijaše odvojeno od 
grada naborom iste visine. Predgrađe je na zapadu gledalo na more, a na jugu se 


uzdizala gora Karmel s prekrasnom dolinom. 


Mišael je imao samo jednu ulicu i jedan gostinjac, a ulica se pružala preko visoravni. 
Tu kraj zdenca, Isusa dočekaše ljudi u blagdanskoj procesiji, djeca su pjevala pjesme 
dobrodošlice. Svi su nosili palmine grane, na kojima su još visjele datulje. Ovdje je sa 
svojom obitelji bio i Šimun iz Sikor-Libnata, 'Grada voda'. Nakon svog krštenja, 
dođoše do Mišaela, jer mu djeca nisu dala mira, dok se opet nije združio sa 
Židovima. On je priredio ovaj doček za Isusa, sve na njegov trošak. Kad je procesija 


stigla do gostinjca, dođoše Isusa pozdraviti devet Levita iz Mišaela. , 


23. Isus odlazi iz Levitskog grada Mišaela, te ide kroz Tanah, Naim, Azanot i Damnu i 


ide u Kafarnaum 


Sjeverno od predgrađa i na oko pola puta do visoravni, ležaše jedan predivni park 
grada Mišaela, odakle se pružao prekrasan pogled na zaljev. Malo poviše na brdu, 
nalazio se ribnjak ili močvara, tj. Cendevia i Libnat, 'Grad voda', a bijaše oko sat i pol 
udaljen. Bio je bliže moru, jer se tu more usijecalo u kopno, tako da je Mišael bio par 
sati od mora. Na pet sati istočno od Kišona bijaše Debaset, a Nazaret na oko sedam 


sati. 


Isus je sa svojim učenicima šetao po parku, te im govorio parabolu o ribaru koji je 
otplovio na more loviti ribu, te je ulovio 570 riba. Isus im reče kako bi iskusni ribar, 
ako bi ulovio lošu ribu, vratio bi je natrag u čistu vodu, baš kao što je Ilija pročistio 
potoke i izvore, kad je onomad izvadio dobre ribe iz loše vode, gdje su te ribe plijen 
lošijih riba, tako da je za ove ribe napravio nove ribnjake s dobrom vodom. Isus u 
parabolu uvrsti i događaj koji se dogodio na obali, zbog samovolje, jer nisu htjeli 


slušati kapetana lađa. 


Oni Ciprani koji su pošli za Isusom, nisu mogli suspregnuti suze, kad je Isus počeo 
govoriti o poslu prenošenja riba, iz loše vode u dobru vodu. Isus je jasno napomenuo 
i jasno precizirao broj 'pet stotina i sedamdeset dobrih riba', koje će biti spašene, te 


reče, da je to doista dovoljno za plaću toga truda. 


Isus je Levitima govorio o Cipranima, a Leviti su se doista radovali da se Isus vratio 
njima s tog otoka. Mnogi su dolazili, a dolazili su i iz Ptolomeide, te bi prihvaćali 
Isusov put. U svezi toga, postavljeno je i pitanje o mjerama koje bi trebalo poduzeti. 
Isus je govorio o opasnostima koje im ovdje prijete, a Leviti ga zabrinuto upitaše, 
hoće li pogani toliko ojačati, da će im postati prijetnja. Isus im odgovori aluzijom o 
pravdi koja će pogoditi ovu zemlju, o prijetnji koja Njega očekuje, te o kazni koja će 
pogoditi Jeruzalem. Njegovi slušatelji nisu mogli nikako pojmiti kako može opet tražiti 
da ide u Jeruzalem. Ali, Isus im reče, da ima još dosta učiniti, prije nego završi svoju 


misiju. 


Sirofeničanka iz Ornitopolisa je amo po nekim učenicima poslala male zlatne šipke i 
zlatne kovanice nanizane jedna na drugu, kao lanac. Željela je poslati i jedan od 


svojih brodova, kako bi omogućila Merkuriji odlazak s otoka. 


Na poziv Levita, Isus ode s njima do Mišaela, drevnog grada utvrđenog bedemima i 
kulama. U kulama su stanovali neki pogani. U ovom je gradu dugo boravila i 
Elizabeta sa svojim ocem, koji je ovdje vježbao svoj poziv Levite. I Zakarija je 
jednom bio u ovom gradu. Elizabeta je rođena u jednoj izoliranoj seoskoj kući, na 
oko dva sata od grada, u dolini Ešdrelon. Imanje je pripadalo njenim roditeljima, a 
poslije ga je naslijedila. U petoj je godini Elizabeta otišla u Hram, a kad ga je 
napustila, vratila se ponovo u Mišael, te nakon još jednog perioda provedenog u kući 
u kojoj je rođena, napokon je otišla u Zakarijinu kuću u Judeji. Isus je govorio o njoj 
i o Ivanu. Govorio je o Ivanu kao o preteči Mesije, u terminima tako dubokim i 


značajnim, da je iz toga lako bilo zaključiti, tko je sam Isus ustvari. 


Dok je bio u gradu, Isus je šetao s Levitima, te su otišli kod nekoliko obitelji posjetiti 
bolesne. Neki od invalida bijahu djeca, a nekoliko je odraslih hramalo. Pružali su k 
Isusu svoje omotane ruke, omotane platnenim trakama. Isus je posjetio i Šimuna u 
njegovom domu, te je nakon toga otišao u sinagogu, gdje je zatvorio Šabatske 


pobožnosti. 


Tamo su žene stajale na nekoj posebno visokoj tribini, koja bijaše nedaleko katedre. 
Isus je poučavao o žrtvi za grijehe i o Samsonu. Uglavnom je nabrajao njegova djela, 
te je o njemu govorio kao o svecu, čiji je život bio proročki. Isus reče kako Samson 
nije potpuno izgubio snagu, jer ju je imao dovoljno, da čini pokoru. Njegovo rušenje 
poganskog hrama i na samog sebe, bijaše posebna Božja inspiracija, koja je pala 


Samsonu na pamet. 


Juda, koji je posebno volio izvršavati poslovne zadaće, te Toma, čija je obitelj dolje u 
luci imala splavi, te ovdje bijaše vrlo poznat, odu s nekolicinom drugih učenika do 


Hefe, kako bi uredili prijem Ciprana. 


U međuvremenu je Isus s oko desetoricom učenika, a među njima bijaše i Saturnin, 
otišao do Levitskog grada Tanaha, gdje su ga dočekali glavari sinagoge. Ovdje 
Farizeji ne bijahu otvoreni Isusovi neprijatelji, premda bijahu lukavi i vrebahu priliku 
da ga zgrabe u govoru. Vidjela sam to po njihovu posebno elokventnom govoru. 
Rekoše, mora da je nesumnjivo došao posjetiti njihove bolesnike, te ga upitaše neće 
li ponovo pružiti svoje ozdraviteljske usluge onom čovjeku u Kafarnaumu, koji je sada 
u još gorem patničkom stanju, nego li je prije bio. Oni su svuda govorili da Isus 
odbija vidjeti tog čovjeka, koji se tamo u Kafarnaumu, pokazuje kao njegov najgorči 
neprijatelj. Njegove sadašnje bolesti, a posebno jedna, mora da pokazuju njegovu 
kaznu, radi njegova ponašanja prema Isusu. Neprestano štuca i povraća, a gornji dio 
tijela mu se neprestano grči, te na očigled kopni. To je čovjek između 30 i 40 godina, 


ima ženu i djecu. 


Kad je Isus otišao vidjeti ga, Isus ga upita, vjeruje li da mu može pomoći. Jadnik, 
potpuno rastužen i posramljen svojim prethodnim ponašanjem, odgovori: 'Da, 
Gospodine! Vjerujem!' Tad Isus položi ruku na njegovu glavu, a drugu na prsa, 
pomoli se nad njim, te mu naredi da ustane i nešto pojede. Čovjek ustade, te u 
suzama zahvaljivaše Isusu, kao i njegova žena i djeca. Isus im uputi nekoliko blagih i 
ohrabrujućih riječi, ali nije učinio ni najmanju aluziju na čovjekovo prethodno 


vladanje, koje bijaše protiv Isusa. 


Kad su navečer u sinagogi, Farizeji ugledali toga ozdravljena čovjeka, zadobiše jaku 
želju da proturječe Isusu u njegovu govoru. Isus je poučavao o ispunjenu 
Proroštava, o Ivanu Krstitelju kao o Mesijinom preteči, te o samom Mesiji. Isusove 
riječi bijahu tako dubokoumne i značajne, da mora da su njegovi slušatelji zaključili, 
da njima cilja na sebe. 


Iz Tanaha, Isus ode do jedne stolarije, u kojoj je Josip isprva radio, kad je onomad 
pobjegao iz Betlehema. Bila je to građevina u kojoj je radilo tuce ljudi, proizvodeći 
drvne proizvode. Stanovali su u malim kućicama, koje bijahu razbacane po 
ograđenom dvorištu. Sad su vlasnici ove stolarije bili potomci onog čovjeka koji je 
Josipa zaposlio. Više nisu sami izvodili rad, nego su zaposlili sirotinju. Roba im se 
sastojala od daski, gredica, rešetkastih zaslona, te druge slične robe, koju su 


uglavnom izvozili brodovima. 


U ovom mjestu je još uvijek bila živa priča o tome, da je ovdje Prorokov otac nekoć 
radio, ali više nisu bili sigurni, je li to bio Josip iz Nazareta ili netko drugi. Ponekad bih 
pomislila: 'Kad su ovi ljudi, nakon tako kratka odmaka vremena, tako malo znali o tim 
stvarima, onda nije nikakvo čudo, kako mi danas o tome tako malo znamo.' Isus je 
održao propovijed u dvorištu koje je pripadalo radionici, a govorio je o ljubavi prema 


radu i žeđi za dobitkom. 


Iz Tanaha, Isus ode u Sion, jedno grozno staro mjesto, dva sata od Tabora. Grad je 
ležao nekako visoko, sa svojim drevnim kulama i sinagogom, kraj koje su neki 
Farizeji stanovali. Podno i daleko iza nekih zidina na obalama potoka Kišona, bijaše 
grupa kuća, čiji lokalitet ne bijaše tako zdrav, tj. bijahu na nezdravu mjestu. Zidine 
bijahu tako visoke, da niste mogli vidjeti preko njih. Žitelji ovih kuća mi se činjahu 


ovisnima o onima koji su živjeli višlje, jer su ih ovi gore iskorištavali i ugnjetavali. 


U sinagogi je Isus održao propovijed, a govorio je protiv Farizeja koji stavljaju šape 
na plodove tuđeg rada, te kako teškim teretima terete druge, a sami prstom da 
maknu. Isus je govorio protiv iskorištavanja bližnjih, te protiv žeđi za moći. Govorio 


je i o Mesiji, koji će se, reče Isus, vrlo razlikovati od onoga što oni očekuju. 


Isus je došao u Sion kako bi utješio sirotinju, koja je ovdje stvarno bila ugnjetavana. 
Posjetio ih je u njihovim niskim kućicama, koje bijahu u četvrti grada, koja pak bijaše 
uska i opskurna, vrlo nisko položena. Tamo je u njihovim kolibama izliječio nekoliko 
bolesnih, većinom grbavce i bogalje. U ovom bijednom mjestu, u kojem su jedva 
mogli dobiti dašak svježeg zraka, Farizeji su zabranili svim bolesnicima da se 
pojavljuju pred Isusom. Isus i učenici su jadnicima poklonili platno, te trake od nekog 


drugog materijala. 


Iz ovog mjesta, Isus i učenici otiđoše do Naima, koji bijaše oko sat i pol udaljen. 
Nekoliko učenika i mladić kojeg je Isus podigao od mrtvih, došli su blizu zdenca van 
grada, kako bi tamo dočekali Isusa. Sad je Isus sa sobom imao dvadesetak učenika, 
premda ne bijaše nijednog apostola. Tamo su došli i učenici iz Jeruzalema, a pratile 
ih i svete žene, dok su druge, nakon što su u Nazaretu proslavile s Marijom blagdan 


Pedesetnice, došle ovdje u Naim i čekale da se Isus vrati. 


Isus je odsjeo u gostinjcu priređenom za nj, u Naimu, u jednoj od kuća koje su 
pripadale udovici, koju je, kratko nakon što je stigao, otišao posjetiti. Ženski dio 
obitelji je izišao, svi zamotani u velove, kako bi ga dočekali u predvorju unutrašnjeg 
dvorišta, te se u poklonstvu svi baciše nice pred Isusom. Isus ih dražesno pozdravi, 
te ode s njima u sobu za primanje. Osim same udovice, tamo je bilo pet žena: Marta, 
Magdalena, Veronika, Ivana Kusa i Sufanitkinja. Svete su žene sjedile odvojeno, na 
jednom kraju sobe, na nekom niskom podiju, kao na nekoj dugoj sofi. Sjedile su na 
jastucima i rutama, prekriženih nogu. Sofa je bila dovoljno visoka, da su joj se vidjele 


noge na kojima je počivala. 


Žene su šutjele, dok im se Isus nije obratio, a onda je svaka zasebno govorila. 
Opisale su što se dogodilo u Jeruzalemu, te rekoše Isusu o zamkama koje mu je 
Herod postavio. Postale su tako žustre i živahne u svom opisivanju, da je Isus morao 
podići kažiprst, kako bi ih prekorio radi njihove ovozemaljske zabrinutosti i 
prosuđivanja bližnjih. Tad im Isus ispriča sve o Cipru, o onima koje je uspio pridobiti 


za istinu. Pohvalnim riječima im je govorio i o rimskom upravitelju u Salamisu. Kad su 


žene izrazile, kao svoje mišljenje, da bi bilo dobro, da je i on ostao na otoku, Isus 
odgovori: 'Ne. Upravitelj mora tamo ostati i obavljati svoju dužnost za mnoge duše, i 
to sve do kraja moje misije. Tad će ga drugi naslijediti, a on sam će se pokazati kao 


prijatelj Zajednice. 


Magdalena i Sufanitkinja više nisu bile ni slika prijašnje fizičke ljepote. Bile su 
ispijene, blijede, a oči im crvene od plakanja. Marta je bila energična, a u poslu vrlo 
pričljiva. Ivana Kusa je bila visoka, blijeda, živahna, ozbiljna u ponašanju, ali u isto 
vrijeme i aktivna. Veronika je u svom ponašanju bila vrlo slična kao sveta Katarina. 
Bila je iskrena, rezolutna i hrabra. Kad bi se svete žene ovako zajedno sastale, obično 
bi se žarko bacile na posao, šile, plele i pripremale razne stvari za Zajednicu, koje bi 
potom razvozili svojim privatnim gostinjcima, ili bi ih odvozili u skladišta. Iz njih bi se 
apostoli i učenici opskrbljivali za svoje potrebe, kao i za potrebe sirotinje. Kad ne bi 
bilo nekog ovakvog posla, svete bi žene provodile vrijeme u šivanju za siromašne 


sinagoge. 


Sa sobom su uglavnom vodile svoje služavke, koje bi na putovanjima išle ispred njih 
ili bi došle za njima. Služavke bi donijele razne materijale, ponekad u kožnatim 
vrećama-džepovima, nekako zataknutim za pojas pod ogrtačem. Ove su služavke 
odijevale pripijene bodije i kratke tunike. Kad bi svete žene ponekad ostale u nekom 
mjestu, njihove bi se služavke vraćale, odsjedale u nekom usputnom gostinjcu i tamo 
čekale njihov pojavak. Veronika je imala jednu sluškinju, koja je jako dugo bila kod 


nje. Čak i nakon Isusove smrti, ova je služavka bila s njom. 


Kad se na Šabat Isus ponovo pojavio u sinagogi, nije otišao do katedre, nego je 
ostao s učenicima na mjestu na kojem bi obično stajali putujući učitelji. Ali, nakon 
ponuđene dobrodošlice i nakon što su molitve izrečene, rabini ga nagovaraše da 
zauzme svoje mjesto pred otvorenim svitcima, te da iz njih čita. Šabatska su čitanja 
razmatrala Levite, mrmljanja naroda, strepnje upućene Bogu, i kazne koje će 
pogoditi Mirjam. (Brojevi 8 — 12 ) Čitanja su bila i iz proroka Zakarije, neka poglavlja 


koja opisuju Mesiju i poziv poganima. (Zakarija II, 4, 8) 


Isus je oštro propovijedao. Reče da će u Mesijanskom kraljevstvu, pogani zauzeti 
mjesta tvrdoglavih Židova. O Mesiji reče, da ga Židovi neće prepoznati kao takva, jer 
će on biti totalno drugačiji nego što oni očekuju. Među Farizejima bijahu trojica 
bezobraznijih od ostalih. Oni bijahu na sastanku u Kafarnaumu. Izlječenje onog 
Farizeja u Tanahu posve ih je rasrdilo, pa rekoše da je Isus jedino postigao, da 
Farizeji toga mjesta povlađuju njegovim djelima. Preporučiše mu da ušuti, te da ne 
uznemiruje Šabat svojim liječenjima. Rekoše, bilo bi dobro za nj, da se vrati otkuda 


je došao, te da prestane uzbuđivati narod. 


Isus im odgovori, da će on ispuniti dužnosti svoje misije, putovati će i poučavati sve 
dok ne dođe njegov čas. Farizeji Naima nisu za Isusa priredili gozbu. Bili su puni 
prijezira za nj, jer im je smetala njegova nauka i milosrđe, koja je za njim vukla svu 
sirotinju, jadnike i prostodušne, a njihova surovost to jednostavno nije mogla 


prihvatiti. 


Vrijeme je sad u Naimu bilo izuzetno lijepo. Isus je iskoristio Šabat za putovanje s 
učenicima kojima se još nije razotkrio, te im je iskrenim i povjerljivim riječima govorio 
o svojoj budućnosti. Nagovarao ih je da ostanu istiniti i vjerni, jer su pred njim velika 
trpljenja i progonstva. Reče im da se ne smiju sablazniti o njega. On ih neće 
zaboraviti, a oni ga ne smiju napustiti, premda će trpljenje koje će On proći, biti test 


za njihovu vjeru. Učenici su bili potreseni do suza. 


Otišli su u vrt udovice Maroni, gdje su došle i svete žene. Isus im reče o pomirenju 
koje se dogodilo između bračnih parova u Malepu, te im posebno naglasi onaj par 
kod kojeg je jednom blagovao, a koji se odlučio preseliti u Palestinu. Isus je govorio 
o Merkuriji, rekavši da će se ona prvo pridružiti Sirofeničanki, koja je također 
napravila pripreme da napusti Ornitopoilis. Njih dvije će prvo otići u Gesur, a odatle 
će nastaviti dalje. Već je mnogo ljudi napustilo Cipar, a uskoro će izvjesni broj pristati 


u Jopi. 


Kad je Isus s učenicima otišao iz vrta, kako bi u sinagogi zatvorio Šabat, usput naiđe 


na nekoliko bolesnika, koji su tamo na nosiljkama donijeti po njihovoj želji. Pružali su 


ruke prema Isusu, moleći ga da pomogne i da ih ozdravi. Isus ih ozdravi. Dođoše 
tako do sinagoge, a i tamo su se skupili bolesnici na nosiljkama. Među njima bijaše i 
jedan čovjek s grbom, grozno smotan i savijen, a bijaše tamo i nekih koje je Isus na 
svom prošlom putovanju odbio ozdraviti, jer im vjera ne bijaše poštena i čista. Isus 
im je dozvolio da nastave patiti, kako bi došli do zadnjeg stadija i poniznije molili za 
svoje ozdravljenje. 

A tad dođoše Farizeji ljuti zbog Isusova ozdravljanja ovih invalida, jer su Farizeji širili 
vijesti da Isus to ne može izvesti. Sad podigoše veliku viku i strku, kako oni nazvaše, 
zbog Isusova profaniranja Šabata. Ali Isus nastavi liječiti, sve dok nije ozdravio 


sedmoricu. 


Isus je oštro odgovorio ozlojeđenim Farizejima, pitajući ih, zar je na Šabat 
zabranjeno činiti dobro. Zar se oni sami na Šabat ne hrane, ne brinu za se, pa zar 
ozdravljanje ovih jadnika, nije u sebi posveta samog Šabata? Zar oni neće na Šabat 
utješiti jadnika? Zar na Šabat ne zadržavaju za sebe, dobit koju su nepravedno 
stekli? Pa zar će na Šabat ostaviti u jadima ucviljene udovice, siročad, sirotinju, koje 
oni tako ugnjetavaju i muče tijekom cijelog tjedna? Isus ih glasno prekori radi 
njihove dvoličnosti i njihova ugnjetavanja sirotinje. Otvoreno im kaza, da pod izlikom 
potreba za sinagogu, koja ionako već ima svega previše, iznuđuju dobra sirotinje, pa 
opet u toj istoj sinagogi, kao teški teret tovare na sirotinju Zakon. Ali, nezadovoljni 
time, sad ih na Šabat žele potpuno odsjeći od milosti Božje, sprječavajući im 
ozdravljenje na Šabat, dok oni sami na Šabat feštaju i piju, ono što su bezdušno uzeli 
od takvih. 


Ovima riječima Isus utiša Farizeje, te se svi povukoše u sinagogu. Farizeji postaviše 
pred Isusa otvoren svitak Zakona, te ga pozvaše da poučava. Ovo su učinili u nadi da 
će ga sada uhvatiti u krivoj riječi, te ga optužiti pred narodom. Kad je sad Isus 
aludirao na Mesijansku eru, te reče da će broj pogana nadmašiti broj izabranog 
naroda, oni ga prezrivo upitaše, zar nije sam išao na Cipar, pa zašto nije doveo 


pogane sa sobom. 


Isus je također govorio o desetini, o terećenju drugih, a da sami prstom ne maknu, 
te o ugnjetavanju siročadi i udovica, koji su od Pedesetnice do Blagdana sjenica, 
donosili desetinu u Hram. Ali, u mjestima udaljenima od Jeruzalema, kao što je ovo, 
Leviti sami skupljaju te desetine. A ovdje je upuzalo i iskorištavanje, jer su Farizeji 
iznudili desetinu od naroda, te je iskoristili za svoje osobne potrebe. Protiv ovakve je 
desetine Isus propovijedao. Farizeji bijahu vrlo ogorčeni, te napustiše sinagogu, 
dajući oduška svojoj potištenosti. 


S nekim učenicima, Isus iz Naima ode do jedne visoravni, s ove strane potoka 
Kišona. Nastaviše ići na sjeveroistok, te stigoše do Rimona, gdje je bila škola koju su 
Vodili neki Leviti. Ovi sad dođoše u školu susresti Isusa, a Isus na otvorenom trgu 
ispred škole, održa propovijed omladini i djeci. Tamo je dolazilo veliko mnoštvo ljudi 
u skupinama, koji su već čuli Isusova poučavanja dolje u Naimu. Isus je djeci 
objasnio općenite dužnosti koje je navodio Mojsijev Zakon, ali ga nije razlagao, kao 
što je bio njegov običaj kad bi govorio starijoj populaciji. Rimon se sastojao od 
jednog dugog reda kuća, na jednoj gorskoj kosini. Žitelji su se bavili uglavnom 
vrtlarstvom i vinogradarstvom. Svoje su plodove prodavali u Naimu, a također su 


radili i u njegovim vrtovima. 


Iz Rimona se Isus uspe na istočnu stranu gore Tabor. Dobar dio puta pratili ga Leviti, 
koji su skupljali desetinu u Rimonu. Nakon trosatnog pješačenja, Isus stiže u Bet- 
Lehem, mjesto u ruinama, istočno od grada Dabereta. Imalo je samo jedan red kuća, 
nastanjenih sirotim seljacima. Isus ih je posjetio u njihovim kućama, ohrabrujući ih u 


njihovoj bijedi, te ozdravljajući njihove bolesnike. 


Otišavši iz Bet-Lehema, Isus je hodao oko četiri sata, kroz dolinu u kojoj je bio izvor 
za Kafarnaum, a u sumrak je stigao u Azanot, gdje je imao gostinjac Zajednice. Tu je 
pronašao neke prijatelje iz Kafarnauma koji ga očekivaše: Jair i njegova kći, slijepac 
iz Kafarnauma kojem je povratio vid, rođaka Enue, žena koju je ozdravio od bolesti 
krvarenja, te Lea, žena koja mu je povikala, 'Blagoslovljena utroba koja te nosila!" 


Žene su spustile velove, pale na koljena pred Isusa, a on ih blagoslovi. Kad su 


ugledale Isusa, plakale su od radosti. Jairova kći bijaše zdrava i puna života, a usto 


potpuno promijenjena, jer je sad bila pobožna i skromna. 


Sutradan Isus ode do Dame, gdje je van grada Zajednica imala gostinjac, a njime je 
upravljao rođak iz Josipove obitelji. Tu bijaše Lazar s dva jeruzalemska učenika. 
Očekivali su Isusa. Ustvari, Lazar je u ovim krajevima bio već osam dana, pohodeći 
svoja imanja u kontinentu i kuće imanja u Magdali, jer su sada od Magdalenina 
imanja imali samo neke kućne stvari i slične stvari. Isus zagrli Lazara, a to bijaše 
milost koju je pružao samo njemu i starijim apostolima i učenicima. Drugima bi Isus 


rijetko širio ruke. 


Isus je govorio o Cipranima, onima koji su pristali poći za njim, te onima koji će 
poslije doći, te napomenu neke prijedloge, kako bi ih trebalo podržati. Za tu sam 
priliku čula, kako su Jakov stariji i Tadej otišli za Gesur, kako bi tamo primili i dopratili 
amo sedmoricu poganskih filozofa. Isus je prema Lazaru bio iznimno povjerljiv, imao 
je potpuno povjerenje u njega. Sad su šetali dugo i nasamo. Lazar je bio visok 
čovjek, ozbiljan i blag, te vrlo suzdržan u ponašanju. U svemu skroman, čak i 
njegovo govorenje sa svojim prijateljima i obitelji bijaše upečatljivo, kao s nečim što 
je nosilo žig otmjenosti. Lazar je bio crnokos, te je dosta sličio Josipu, premda su mu 
crte lica bile strože i markantnije. Josip je bio plavokos, a imao je nešto neuobičajeno 


blago, nježno i ljubazno u svom ponašanju. 


Iz Dame, Isus s Lazarom i učenicima, te s upraviteljem gostinjca i njegovim sinom, 
koji je uskoro bio pridružen broju učenika, ode skoro dva sata na istok, do sela koje 
je pripadalo centurionu Zorobabelu iz Kafarnauma. Imanje je bilo smješteno na 
južnoj strani stjenovita brda, koje je zatvaralo kafarnaumsku dolinu na jugu, iznad 


koje su bili stotnikovi vinogradi i vrtovi. 


Tu je Isus poučavao sluge i zemljoradnike. Za temu je uzeo tekst o Mesiji i o skorom 
dolasku Njegova Kraljevstva, nabrajajući im znakove koje su naveli Proroci. Ukaza im 
kako su se ti znaci ispunili, molećivo ih upozorivši da poprave živote, te ih 


uvjeravajući da se Mesija neće pojaviti onakav kakvog očekuju Židovi, nego će ga 


prepoznati samo mali broj onih koji su ponizni i koji vrše pokoru. Također im kaza, da 
će Mesija širiti svoju nauku preko mnogih usta, baš kao što je prije govorio preko 


usta mnogih Proroka. 


Pred Isusa su doveli nekoliko depresivnih i opsjednutih ljudi. Isus namoči prst svojom 
pljuvačkom, te ga postavi pod njihov jezik. Zapovijedi sotoni da odstupi, na što sam 
vidjela kako neki od njih padaju u nesvijest, a onda se ustaju ozdravljeni, dok su 
drugi kratko vrijeme pali u konvulzije, nakon čega su i oni ustali potpuno zdravi. Svi 


su hvalili Boga, te zahvaljivali za svoje izlječenje. 


Nakon toga, Isus krenu pustim putem, te ode do kuće svoje Majke, koja je bila u 
dolini istočno od Kafarnauma, negdje oko tri četvrt sata od grada. 

Svete su žene već bile s Blaženom Djevicom, jer su došle iz Naima direktnom rutom. 
Kad je Isus došao, nisu pojurile iz kuće da ga pozdrave, a niti je Marija požurila 
susresti svoga Sina. Nakon što je oprao noge i presvukao robu, Isus uđe u veliku 
sobu, u kojoj je bilo nekoliko malih odjeljaka zastrtih zaslonima. Marija je bila 
zamotana u veo, glave ponizno nagnute, ispruži ruku k Isusu, ali tek što je Isus prvo 
pružio svoju ruku, a Isus je graciozno, ali i ozbiljno pozdravi. Druge su žene stajale 


pozadi u polukrugu, zamotane u velove. 


Uistinu sam vidjela Isusa nasamo s Marijom, da bi je ohrabrio i utješio, privio bi je na 
grudi i govorio joj. Ali sama ga je Marija tretirala, budući je Isus išao poučavati, kao 
što se čovjek ponaša prema nekom svecu ili proroku, ili kako neka majka postupa 
prema svome sinu papi, biskupu ili kralju. Pa opet, bilo je u tom Marijinu ponašanju 
više nekog dostojanstva, više svetosti, premda je istovremeno sve bilo neopisivo 
prostodušno. Danas ga nije nikako zagrlila, nego kad je on ispružio ruku, tad je ona 


uzvratila. 


Malo poslije, vidjela sam Isusa i Mariju same, kako zajedno blaguju. Između njih 
bijaše mali stol. Isus je počivao na jednoj strani, a Marija je sjedila na drugoj. Na 


stolu je bila riba, nešto kruha, meda i kolača, te dva mala vrča. Druge su svete žene 


bile u malim odjeljcima. U grupi dva i dva, ili tri, ili bi bile u pokrajnjoj sobi 


poslužujući obrok učenicima, među kojima su imale neke svoje rođake. 


Isus ispriča Mariji o Cipranima, te o dušama koje je tamo zadobio. Ona je na to tiho 
izrazila svoju radost, ali ga je upitala par pitanja. Njene su riječi bile uglavnom 
majčinske, prožete brigom majke zbog opasnosti koje ga čekaju. Isus joj blago 


odgovori da će ispuniti svoju misiju, sve dok ne dođe čas za povratak Njegovu Ocu. 


24. Dolazak apostola i učenika u Kafarnaum 


Nedugo kako se Isus vratio u Kafarnaum, oko njega se okupi skoro trideset učenika. 
Neki su došli iz Judeje s vijestima da su brodovi stigli u Jopu, te doveli dvjesto Židova 
sa Cipra, koje su tamo dočekali Barnaba, Mnason i njegov brat. Ivan je još bio kod 
Zakarijina rođaka u Hebronu, a brinuo se da organizira prikladne kvartove za ove 
useljenike. I Eseni su bili angažirani s istim ciljem. Dotada su smjestili Ciprane u neke 
spilje, dok im ne pronađu prikladne lokacije. Lazar i Sirofeničanka su osigurali 
boravišta blizu Ramot-Gileada za židovske useljenike koji su dolazili iz regije 
Ornitopolisa. Učenici su poslije došli u Kafarnaum i tamo prenoćili, neki su otišli kod 
Petra, neki u Betsaidu, a neki u školu u samom gradu. Iz Gesura su došli Jakov mlađi 
i Tadej, a s njima su došla trojica poganska filozofa, neki fini i zgodni mladići. Oni su 


se dali obrezati. 


I Andrija i Šimun su doveli neke učenike, a bilo je dirljivo gledati kako su velikodušno 
primljeni. Isus prema svom običaju, predstavi nove učenike svojoj Majci. Bio je to 
prešutan sporazum, unutarnji dogovor između Isusa i njegove Majke, da ona treba 
primati učenike u svoje srce, u svoje molitve, u svoje blagoslove, i do izvjesnog 
stupnja, u svoje vlastito ja, u svoje biće, kao svoju vlastitu djecu i Isusovu braću, 
kako bi bila njihova duhovna Majka, kao što je bila Njegova prirodna Majka. Marija je 
tako činila s prostodušnom jednostavnošću, dok je u takvim prilikama Isus bio prema 
njoj vrlo svečan. U ovoj je ceremoniji bilo posvojenje nečega svetog, nečega tako 


duhovnog, da to ne mogu ni izraziti. Marija je bila loza, klas, klica Isusova tijela i krvi. 


Učenici su opisivali gdje su sve bili i što im se sve dogodilo. U nekim mjestima su ih 
tjerali kamenjem, ali ih nisu nijednom pogodili, iz drugih su morali bježati, ali svi su 
nekako čudesno bili zaštićeni. Također su sretali dobre ljude, liječili su, krstili i 


poučavali. Isus im je zapovjedio da idu samo izgubljenim ovcama Izraela. 


Također su morali tražiti Židove u poganskim gradovima, premda nisu suobraćali s 
poganima, osim samo sa slugama Židova. U Gazori, sjeveroistočno od Jabes Galada, 
Andrija i učenici koji su ga pratili, morali su otkupiti iz ropstva Židove robove, 
žrtvujući za to sve što su imali. Upitaše Isusa jesu li ispravno postupili, na što on 
odgovori potvrdno. 

Isus nije sve preslušavao od onoga što su htjeli kazati. Mnoge od njih, dok su 
vatreno opisivali što im se događalo, Isus bi prekidao riječima tipa: 'To već znam.' 
Druge, koji su govorili jednostavnije i poniznije, dulje bi i slušao, te bi naredio tišinu, 
da opišu što im se dogodilo. Kad su ga oni koje je prije prekidao upitali, zašto i njih 
nije pustio govoriti, Isus im odgovori pokazujući im razliku između njihova govora i 


govora njihove braće. 


Isusu je često prekidao njihove izvještaje, pričajući im prispodobe. Na primjer, o 
kukolju posijanu među žitom, te nakon što sve uzraste, o odvajanju i spaljivanju 
kukolja. Isus reče, da ono što je posijano neće sve uzrasti. Govorio je o otpadu 
učenika, te je prisutnim učenicima nagoviještao da se previše ne pouzdaju u svoja 


dobra djela, jer će i oni morati proći kroz teška iskušenja. 


Ponovo im je ispričao prispodobu o gospodaru koji je daleko otišao kako bi zadobio 
strano kraljevstvo. Svojim je slugama dao izvjesni broj talenata, za što će poslije 
tražiti račun. Ova se prispodoba odnosila na vlastiti Isusov odlazak na Cipar, te na 
izvještavanje događanja dok je bio odsutan, koje je sad slušao od svojih učenika. 
Dok je Isus govorio, često bi se okretao sad jednom učeniku, sad drugom, kojem bi 
pročitao misli, te bi mu rekao: 'Zašto tako uzaludno razmišljaš?" ili 'Ne misli tako" ili 
Tvoje su misli sad krenule u krivom smjeru. Ovako razmišljaj, a ne onako!'. Isus je 


čitao misli svojih slušatelja, te bi ih često prekoravao. 


Kad je sat otkucao početak Šabata, Isus s učenicima ode do sinagoge, a tamo su oko 
učionice već stajali Farizeji. Isus prođe pravo prema njima, a oni se odmah 
razmakoše. Čitanje je bilo o Rahabi i izvidnici koju je Jošua poslao da izvide Jerihon. 
(Brojevi 13; 14 i Jošua 2) Farizeji su bili bijesni, kako su oni to nazvali, na Isusovu 
drskost, te jedan drugome rekoše: 'Pustimo ga sad da govori. Večeras, ili kad završi 
Šabat, održati ćemo vijeće, te ćemo pronaći način kako da ga ušutkamo.' 

Isus je znao njihovu zavist, te im reče da su špijuni posebne vrste, jer nisu došli 
iznaći istinu, nego da izdaju Njega i njegove sljedbenike. Isusov govor protiv njih 
bijaše vrlo žestok. Isus je također govorio o razorenju Jeruzalema, te o kazni koja 
očekuje one koji ne budu činili pokoru i koji ne budu priznali vlast Mesiji. U svoj je 
govor Isus ubacio i prispodobu o kralju čiji je sin bio poslan u vinograd k nevjernim 
slugama. Farizeji se nisu usuđivali prekidati ga. Sve su svete žene bile tamo, a sjedile 


su na posebnom mjestu određenom za njih. 


To je popodne, na iskren zahtjev roditelja neke bolesne djece, Isus s nekoliko 
učenika otišao do Kafarnauma, te je obišao dvadesetak kuća, što bogatih, što 
siromašnih. Tamo je izliječio mnogu djecu, i dječake i djevojčice, od tri do osam 
godina starosti. Mora da je bolest bila neka vrsta epidemije, jer su sva djeca bila 
jednako bolesna. Boja kože im bijaše žućkasta, a grlo, obrazi i ruke natečeni. Stanje 
im bijaše slično drugim bolesnicima, na primjer jaka temperatura. Na neku je djecu 
Isus položio ruku, na bolesne dijelove tijela, druge je pomazao svojom pljuvačkom, a 
na treće bi dahnuo. Mnoga su se djeca odmah ustala. Isus bi ih blagoslovio i predao 
roditeljima, s nekoliko riječi upozorenja. Za drugu bi djecu naredio molitvu, te 


određenu njegu. Ovo je bilo za dobro i roditelja i djece. 


Kafarnaumska je tržnica bila smještena na jednoj uzvisini, a prema njoj su vodile 
četiri ulice. Isus je posjetio ovaj dio grada, te je ušao u kuću Ignacija, kojeg je 
ozdravio. Dječak je bio ljupko dijete, od oko 4 godine. Roditelji mu bijahu bogati. 
Bavili su se trgovinom mjedi i posuđa od bronce, jer sam takvu robu vidjela u dugim 
hodnicima. Prije par dana, Ignacijevi su roditelji molili Isusa da ih posjeti, jer je tad 


Isus baš ozdravio dijete njihovih susjeda, trgovca tepisima. 


Tržnica je bila okružena arkadama, ispod kojih je bila izložena razna roba za prodaju. 
Usred tržnice bijaše fontana, a iza nje se izdizale dvije velike građevine. Na ova 
Isusova izlječenja, Farizeji su bjesnjeli. Trojica od njih uđoše u dvorište ispred 
Pilatove kuće. U trjemovima su bili naredani bolesnici, koje je Isus sad ozdravljao. 
Farizeji su morali proći kroz gužvu. Tad se Farizeji obrate Isusu, sugerirajući mu da bi 
trebao prekinuti liječenja, ne izazivati komešanje na Šabat, te izraziše želju da se 
raspravljaju s Isusom. Ali Isus se okrenu od njih, rekavši da nema ništa s njima, te 


da ih on ne može ozdraviti, budući su neizlječivi. 


Tu je večer Isus ponovo poučavao u sinagogi, jer su bile pobožnosti zatvaranja 
Šabata. Govorio je o mrmljanju Izraelaca na vijesti, koje su donijele uhode poslane 
od Jošue, o Obećanoj zemlji. Govorio je o kletvi koja ih je pogodila, na što su bili 
kažnjeni lutanjem po divljini, te je samo njihovoj djeci bilo dopušteno ući u Obećanu 
zemlju. Isus je stavio poseban naglasak na blagoslove i prokletstva, a pri tome je 


koristio žestoke riječi. 


Kad Isus nastavi govoriti o onima koji krivotvore stvari koje se odnose na Kraljevstvo 
Božje, o onima koji nikada u nj neće unići, o nepriznavanju Mesije, o kazni koja će 
pogoditi Jeruzalem i cijeli Izrael, tad se popeše dva Farizeja na katedru i počeše 
komentirati neke odlomke iz današnjeg čitanja. Čitanje bijaše o tome kako je Bog u 
divljini zapovjedio Mojsiju, da cijeli narod kamenuje izvjesnog čovjeka, jer je na 
Šabat skupljao granje za potpalu. (Brojevi 15, 32-36) Ovaj su odlomak Farizeji 
navodili kao argument protiv Isusovih liječenja na Šabat. Isus im odgovori, pitajući ih 
jesu li potrebe i zdravlje sirotinje drvo za potpalu. Zar nije njihovo licemjerje, njihova 
beživotnost i neprilagodljivost prikladnija za potpalu. A traženje sablazni u 
ozdravljanju sirotinje, te nemilosrdno ispitivanje grešaka ljudi, od strane onih koji u 
svome oku imaju gredu, nije skupljanje granja za potpalu, niti je pripremanje hrane 
za njih, nego je to bacanje kolaca među noge na stazi istine, kako bi koristili te kolce 
za destiliranje otrova nesloge i progonstava. Zar nije dozvoljeno primiti na Šabat, ono 


što molimo za Šabat, te dati to drugima na isti taj Šabat, ako to posjedujemo? 


Tad Isus objasni odlomke iz Zakona koji su opisivali fizički rad. Reče, bilo je sve 
zabranjeno na Šabat, osim izvršavanja duhovnih vježbi. Kako bi Šabat mogao braniti 
izlječenje bolesnika, budući su takva izlječenja posvećenje Šabata? Na ovakav je 
način Isus pobijao Farizeje, te ih zbunjivao, da su ostajali bez riječi. Neki od njegovih 
slušatelja bijahu potreseni njegovim objašnjenjima. Potiho su raspravljali ono što su 
čuli, dok su drugi jedni drugima došaptavali: 'Da! To je On! On je Mesija! Nijedan 
čovjek, nijedan Prorok ne poučava na taj način!' Ljudi su međusobno izmjenjivali 
značajne poglede, jer su se općenito radovali nad poniženjem Farizeja. Neki su 


međutim ostali tvrdokorna srca, te su se združili s Farizejima u traženju sablazni. 


Kad se u Kafarnaumu skupilo oko petnaestak učenika, Isus iz povede do gore kraj 
Betsaide, gdje ih je poučavao o blagovanju njegova mesa (Tijela) i o pijenju njegove 
Krvi. Tad se njegova pouka okrenu k njihovoj vlastitoj misiji i djelovanju, te 
plodovima koji će iz toga proizaći. Bijahu tamo prisutne i svete žene. Isus je ispričao 
parabolu o vinogradarima. Pohvalio je i ohrabrio učenike, te ih blagoslovio, držeći im 


ruke iznad glava, a učenici su se opet napunili snagom i hrabrošću. 


Toga dana navečer, Petar, Jakov stariji i Matej, zajedno s nekim od prvih Ivanovih 
učenika, otiđoše pozdraviti Isusa kod kuće njegove Majke. Petar je plakao od sreće. 
Tijekom zajedničkog obroka Isus ponovo ispriča prispodobu o ribaru, o 570 riba i 
njihovu prijenosu u dobru vodu, istu onu priču koju je ispričao u Mišaelu, kao i 
Kafarnaumu, pred svetim ženama i učenicima. Na isti su način često prepričavane i 


sve ostale parabole, koje je Isus stalno tumačio na razne načine. 


Sutradan Isus s apostolima i učenicima siđe do obale. Petrova je velika lađa bila 
privezana skupa s Isusovom. Bijahu usidrene malo podalje od obale. Isploviše na 
pučinu bez vesala i kormila, jer je Isus htio nasamo razgovarati s učenicima, bez da 
ih narod smeta. Dan je bio predivan. Raširili su jedra da im prave hlad, a nisu se 
vratili sve do mraka. Petar je bio gorljiv za pričanje, pa je opisivao s izvjesnom 
spokojnošću što im se sve dogodilo i koliko su dobra učinili. Isus se okrenu k Petru, 
te mu reče da ušuti. Petar, koji je toliko ljubio svoga Gospodina, odmah ga posluša, 


pa sa žaljenjem uvidi da je bio prerevan u govoru. Juda je gorio od želje da se 


pohvali, premda još nije dobio priliku to iznijeti. Čuvao se da ga drugi ne ismiju, više 


nego od straha da ne bi zgriješio. 


Kada razmatram Isusovo javno djelovanje i njegova putovanja sa svojim apostolima i 
učenicima, često mi se nameće jedan zaključak, da kad bi sad Isus došao među nas, 
imao bi još većih neugodnosti nego li je tada imao. Kako su samo slobodno On i 
njegovi učenici mogli ići okolo poučavati i liječiti! Na stranu s Farizejima, koji su bili 
tvrdoglavi i tašti, nitko drugi im nije postavljao stupice ili ih sprječavao u tome. Čak ni 
Farizeji nisu znali kako da se odnose prema Isusu. Ustvari, oni zaista nisu znali da je 
stiglo vrijeme Obećanja, u kojem će se Proroštva obistiniti, a u Isusu su vidjeli nešto 
neodoljivo, nešto sveto i čudesno. Kako sam ih samo često viđala kako sjede i 
proučavaju Proroke i drevne komentare o njima! Ali, nisu nikada pristajali na ono što 
bi pročitali, jer su očekivali sasvim drugačijeg Mesiju nego li je Isus. Mislili su da će 
Isus biti njihov prijatelj, jedan od njihove sekte, pa se još uvijek nisu usudili riskirati 


ići protiv njega. 


Čak su i mnogi učenici mislili, da Isus mora da posjeduje neke tajne moći, možda 
savez s nekim kraljem okolnih naroda. Zamišljali su da će se jednog dana Isus uspeti 
na tron u Jeruzalemu, sveti kralj svetog naroda, pa će i oni sami dobiti prikladne 
položaje u njegovu kraljevstvu, te će i oni tako postati sveti i mudri. Isus im je na 
trenutak dopustio da urone u ovakve misli. 

Drugi su gledali na sve ove događaje malo duhovnije, premda nisu mogli tako daleko 
pojmiti, da bi zamislili poniženje i raspeće. Ali, vrlo malo njih se ponašalo poput 


djece, da su posjedovali svetu ljubav i nadahnuća Duha Svetoga. 


Kad su se napokon svi apostoli vratili iz svojih misija, posljednji su stigli Toma, Ivan i 
Bartolomej. Isus sa svima njima ode do Kane, a tamo su došla i sedamdesetorica 
učenika, kao i svete žene iz Kafarnauma. Na jednoj uzvisini u središtu grada bijaše 
katedra, s koje je Isus poučavao. Isus je govorio o svojoj misiji i o njenu ispunjenju. 
Reče, da nije došao na ovaj svijet da uživa u komforu i zemaljskim slastima, pa je 
smiješno očekivati od njega išta zemaljsko, do li ispunjavanja volje Njegova 


Nebeskog Oca. Isus je govorio vatreno i prijeteći, najiskrenije zaklinjući svoje 


slušatelje da ne napuste put spasenja i vrijeme milosti. Ponovo ukaza na 
ispunjavanje Proroštava. Učenje mu bijaše tako čudesno, tako impresivno, da su ljudi 
u Kani jedan drugome govorili: "Više je od Proroka! Nitko u Izraelu dosada nije ovako 


govorio! 


U Kani u kući mladenkina oca (iz svadbe u Kani), bijaše priređena gozba, gdje je 
pozvana i gradska sirotinja, koju su nahranili i darovali. Isus je s apostolima 
posluživao. Pri kraju gozbe, Isus ispriča parabolu o mudrim i ludim djevicama, 
objašnjavajući je svojim slušateljima, a govorio je i o skorom dolasku Zaručnika. 

Gozba je bila neka vrsta spomendana svadbe u Kani, jer su sada svi opet bili skupa, 
prijatelji, učenici, apostoli i Isus. Kuća je bila okićena vijencima sa cvijećem, a posude 
za vodu, iz prvog čuda, bijahu ponovo u upotrebi. U svadbenu sobu uđoše djeca s 
vijencima na glavi, svirajući instrumente. Bartolomej, Natanel Kased i neki učenici, 


izrekoše neke divne riječi, koje su se odnosile na duhovnu svadbu duše s Bogom. 


Iz Kane Isus s apostolima i učenicima ode na goru poučavanja kraj Gabare. Išli su 
sporo u skupinama, te su često zastajkivali oko Isusa da bi čuli njegove riječi. Isus je 
bio vrlo ljubazan prema njima, te im se često obraćao riječima: 'Moja ljubljena djeco!" 
Zapovijedi im da opišu svoja iskustva, da kažu kako im je. Prvi su govorili apostoli. 
Prethodnih dana su iznosili neka svoja iskustva, premda nisu rekli sve. Sad je svatko 
govorio što mu se dogodilo, a svi su slušali. Isus im je tako ljubazno govorio: 'Moja 
draga djeco, sad će se vidjeti tko me voli, a u meni moga Nebeskoga Oca. Sad će se 
vidjeti tko je govorio riječi spasenja, te izvodio izlječenja po mojoj volji, ne po svojoj, 


ili zbog neke ispraznosti.' 


Na to oni počeše iznositi svoje doživljaje: prvo, apostol, pa nakon njega učenik koji 
ga je pratio. Ovo se sve odigravalo na nekom brdu, koje bijaše oko dva sata od gore 
propovijedi, te dva sata od Kane. Ljudi su se penjali na ovo brdo radi pogleda, koji je 


u ovim krajevima bio nekako skučen. 


Petar je počeo revno iznositi razne vrste opsjednuća koja su mu stala na put, njegov 


način postupanja s njima, te kako se sotona povukao pred njim, kad mu je 


zapovjedio u ime Isusovo. U tom entuzijazmu, opet je zaboravio prijekor koji je dobio 
na palubi lađe. Opet je bio sav vatra i žar. Reče da je u krajevima Gergase, vidio par 
opsjednutih, koje neki učenici nisu mogli osloboditi od demona. Tu je nabrojao 
nevjerne učenike, a među njima dvojicu Gargežana, koji bijahu i sami opsjednuti. Ali 
on, Petar, lako se obračunavao s đavlima. Oni su mu se odmah pokoravali. Isus ga 
ušutka pogledom. Tad Isus podiže oči k nebu, dok su ga ostali promatrali bez daha s 
iščekivanjem, te reče: 'Vidio sam sotonu kako pada s neba, kao munja.' A taj isti 


tren, ja sam ugledala žarki plamen kako se kovitla i hita kroz zrak. 


Isus prekori Petra zbog njegova pretjerana žara, kao i ostale, jer su u mislima ili u 
riječima imali duh hvastanja. Isus reče, trebali biste djelovati i činiti u Moje ime i po 
Meni, u vjeri i poniznosti, nikad ne gajeći pomisao da je bolji od nekog drugog. Isus 
reče: 'Gle, dajem vam moć da gazite zmije i škorpione, i svu moć neprijateljsku, a pri 
tom vam se ništa neće dogoditi. Ali ipak, više se radujte, ne zbog toga što vam se 
demoni podvrgavaju, nego zbog toga što su vam imena upisana u nebesima.' 
Nekoliko ih je puta Isus ljubazno opomenuo riječima: 'Draga dječice", te bi poslušao 
izvještaje ostalih. Toma i Natanel su primili prijekor radi nekog nehaja, zbog kojeg su 


bili krivi, ali taj je prijekor izrečen s velikom ljubavlju i iskrenošću. 


Dok je stajao na brdu, Isus je izgledao kao da je uronjen u radost, ozbiljnost i 
nebesko, a ruke je podigao k nebesima. Vidjela sam ga okružena briljantnom 
svjetlošću, koja je padala na nj, kao proziran oblak svjetla. Bio je savršeno zanijet, te 
u ovoj iznimnoj radosti, povika: "Tebi se ispovijedam Oče Nebeski, Gospodaru neba i 
zemlje, jer si skrio te stvari od učenih i mudrih, a otkrio ih malenima. Da, Oče tako se 
Tebi svidjelo. Sve stvari mi je dao moj Otac, te nitko ne pozna Sina doli Otac, i nitko 
ne pozna Oca doli Sin, i oni kojima će Sin otkriti!' Tad se okrenu učenicima, te reče: 
'Blažene oči koje vide što vi gledate! Jer kažem vam, mnogi su Proroci i kraljevi 


žudjeli gledati ovo što vi gledate, ali nisu, te čuti ovo što vi slušate, ali nisu mogli.' 


Kad su stigli na goru koja je iza Gabare, Isus održa detaljnu propovijed o svemu što 


su mu apostoli ispričali u izvještajima. Isus je u njih ulio znanje o mnogim stvarima, 


kojeg oni još nisu ni poznavali, te im je ukazao gdje su griješili ili djelovali s manjom 
odlučnošću. Rasvijetlio im je razne vrste opsjednuća i poučio ih kako bi se demoni 
trebali izgoniti. Govorio je o svemu što će im se još dogoditi, o svojoj vlastitoj misiji, 
te o skorom njenom ispunjenju. Rekao im je da će im ubrzo dopustiti da se vrate 
svojim kućama, da se malo odmore, nakon čega će opet otići u misije, poučavati, te 
širiti Kraljevstvo Božje. Zahvalio im je na njihovoj marljivosti i poslušnosti, te se s 
njima vratio do Kafarnauma, gdje su stigli kad je već pao mrak. Tamo na gori, osim 


apostola i učenika, bijahu i mnogi drugi. 


Na Šabat je Isus poučavao u sinagogi u Kafarnaumu o Samuelovoj rezignaciji 
sudačke službe. Isusove riječi bijahu ozbiljne i oštre. Farizeji su se osjetili 
pogođenima, ali, pošto nisu mogli zamijetiti ništa krivo u Isusovim riječima, s čime bi 
ga optužili, prekorili su ga nekim tričarijama koje su zamijetili u djelovanju njegovih 
učenika. Rekli su da njegovi učenici rigorozno ne opslužuju post, te da čak trgaju 
klasje na Šabat, te beru usputne plodove i jedu ih. Rekoše da su grubi i nečisti u 
odijevanju, da ulaze u sinagoge u prašnjavoj putničkoj odjeći, te da ne peru ruke 


prije obroka. 


Na to Isus Farizejima žestoko odgovori, nabrajajući njihove prijestupe i vladanje, 
nazvavši ih zmijskim okotom, koji na druge tovare terete koji oni sami neće nositi. 
Time je aludirao na njihove Šabatske šetnje, njihovo tlačenje sirotinje, njihov 
nepošten odnos prema desetini, njihovo licemjerje. Farizeji su plamtjeli, a Isus 
nastavi, da traže trun u oku svog bližnjeg, dok sami imaju gredu u oku. Isus završi 
govoreći da će nastaviti svoje putovanje, svoje poučavanje i liječenja, sve dok ne 


dođe čas za njegov odlazak s ove zemlje. 


Dok je Isus iznosio ovu oštru propovijed, između Farizeja ustade jedan mladić i priđe 
Isusu, podiže desnicu prema nebu i zavapi: 'Istina, ovo je Sin Božji, Svetac Izraelov!", 
te nastavi u zanosu vikati hvale za Isusa. Incident je izazvao veliku strku i uzbuđenje 
u cijeloj sinagogi. Dvojica starijih Farizeja zgrabiše mladića za ruke i odvukoše ga van 
sinagoge. On je sveudilj cijelo vrijeme vikao hvale za Isusa, koji je u međuvremenu 


nastavio sa svojom propovijeđu. Kad je bio van sinagoge, mladić je glasno i žestoko 


vikao da izlazi iz Farizejske sljedbe. Kad je Isus napustio sinagogu, mladić ga dočeka 
i baci se nice pred njega, te ga iskreno zamoli da ga primi među učenike. Isus iznese 
uvjet da će morati ostaviti oca i majku, da sve što ima mora dati sirotinji, da mora 
uzeti svoj križ i krenuti za njim. Tad neki učenici, a među njima bijaše i Mnason, 


uzeše mladića sa sobom. 


Tu je večer u sinagogi Isus zaključio Šabatske pobožnosti. U sinagogu je došao s 
učenicima i apostolima malo prije nego uobičajeno, kako bi svi mogli čuti što ima 
kazati svojim sljedbenicima i da shvate, da nema potrebe da poučava u tajnosti. U 
ovoj je propovijedi Isus poučavao učenike da se čuvaju Farizeja i lažnih proroka, 
zapovjedivši im da budu budni, te im je ispričao prispodobu o dobrim i vjernim 


slugama, kontrirajući im lijenim slugama. 


Budući je Petar za vrijeme poduke, postavio pitanje, odnose li se njegove riječi na 
sve ljude ili samo na učenike, Isus se sad obrati samo njemu. Govorio je o Petru kao 
da je on gospodar kuće, nadglednik slugu, koji nagrađuje dobrog slugu, te 


istovremeno žestoko kori lijenog, koji ne ispunjava svoje dužnosti. 


Isus je nastavio poučavati sve dok Farizeji nisu došli kako bi zatvorili Šabat, te kad 
Isus zaželi ustupiti im mjesto, oni mu se vrlo ljubazno obrate riječima: 'Rabi, bi li nam 
htio objasniti čitanje', te mu pruže svitke Pisma. Na to je Isus poučavao, na tako 
impresivan način, o Samuelovoj abdikaciji sudačke službe. Citirao je Samuelove riječi 
kad je odstupao od službe 'Star sam i sijed', te im objasni na tako zoran način, da su 
Farizeji jasno uvidjeli da govori o njima. Isus je rekao nešto kao: 'Toliko dugo sam s 
vama, da ste se već umorili od mene! Vi stalno ponavljate svoje optužbe, ali, ja sam 


uvijek isti.' 


Samuelova pitanja narodu, 'Jesam li počinio kakvu nepravdu prema vama? Jesam li 
ikome uzeo vola ili magare? Jesam li ikoga ugnjetavao?', Isus je citirao kao da ih 
postavlja sam Bog i Njegov Poslanik. Isus jasno reče, da ovakva slična pitanja narodu 
ne mogu postavljati pismoznanci i Farizeji. Mrmljanje Izraelaca za kraljem, jer su 


željeli da se s njima vlada kao kod poganskih naroda, te njihove reakcije na Sudce, 


označava, reče Isus, njihovo pokvareno očekivanje zemaljskog kraljevstva, kralja i 
Mesiju okružena veličanstvom, s kojim bi mogli provoditi život uživanja i komfornosti. 
A pravi Mesija će umjesto toga okajati njihove grijehe i nerede, svojim vlastitim 
trudom, patnjama, pokorom i zadovoljštinom, te će ih sve omotati, sa svim njihovim 
prljavštinama i porocima, u svoj bogati kraljevski plašt, te će ih čak i nagraditi za 


njihove zločine. 


Taj isti Samuel, nije propustio moliti za narod, da bi pomoću njegove molitve 
prouzročio na nebu iznad naroda sijevanje munja i tutnjavu gromova. To Isus objasni 
kao djelo Božje sućuti za dobre. Isus ih uvjeravaše da će Poslanik Božji, kojega bi oni 
trebali prihvatiti, biti odbačen, a i On će moliti svoga Oca milost za narod, i to sve do 
kraja svijeta. Grmljavina i kiša znače uslišanu molitvu, te ih Isus objasni kao sliku 
znakova i čudesa koji će pratiti Božjeg Poslanika, kako bi podigao i obratio dobre. Oni 
i njihov kralj, kao što je rekao Samuel, naći će milost u Boga, ako budu išli pred Njim, 


a On ih neće odbaciti. 


Tad Isus potvrdi narodu da će dobri primiti pravdu i milost znanja, ali protiv zlih, 
Samuel će ustati da im sudi. Nakon toga, Isus progovori o Davidu i njegovu 
pomazanju kao kralja, nasuprot Šaula, o odvajanju dobrih od zlih, te o nestanku 


Šaula i njegove obitelji. 


Farizeji nisu proturječili Isusu u sinagogi, da se ne bi dodatno osramotili pred 
narodom (u takvim je slučajevima uvijek bilo tako). Međutim, riješili su napasti ga na 
gozbi na koju su pozvali Isusa, apostole i dio učenika. Gozba je bila priređena u 
otvorenoj dvorani kuće koja je pripadala upravitelju sinagoge, a tamo bijaše bar 
dvadesetak Farizeja. Prije nego su sjeli za stolove, jedan od njih postavi pred Isusa 
veliki lavor vode, pitajući ga zar se neće oprati, pa nastavi govoriti o svetosti starih 


Izraelskih običaja i zapovijedi, te pozva Isusa i njegove sljedbenike da ih obdržavaju. 


Ali Isus ga prekori. Reče mu da je providio njegov trik, pa ne želi nikakve vode od 
njega. Kad su posjeli za stol, počeše se raspravljati s Isusom o njegovoj propovijedi. 


Ali, Isus ih je uvjeravao i pobijao na takav način da su mnogi postali potpuno bijesni, 


a nekolicina drugih bijaše toliko preplašena i potresena, da su tijekom rasprave šetali 
gore dolje po zbornici, a tuce se njih povuklo od svojih tvrdoglavih kolega. Tako se 


broj Isusovih neprijatelja smanjio. 


Jedan od nazaretskih mladića, onaj koji je tako često, ali uzaludno, molio da bude 
primljen među učenike, bijaše također u zbornici, pa opet istupi pred Isusa s 
pitanjem: 'Učitelju, što moram činiti da zadobijem život vječni?' Tad nastupi prizor 
zabilježen u Evanđelju (Luka 10, 25-37), a Isus opet ispriča priču o milosrdnom 
Samaritancu. U međuvremenu su Farizeji prekoravali Isusa što ne primi ovog mladića 
među učenike. Rekoše, to mora da je stoga jer je mladić obrazovan, pa kao Isus ga 
ne može tako lako utišati, kao što može ostale. Farizeji opet optužiše učenike radi 
nepravilna vladanja, radi nečistoće, radi trganja klasja na Šabat, radi skupljanja 


usputnih bobica, radi blagovanja u neredovitu uru, i radi mnogih sličnih tričarija. 


Također su posebno optužili i Petra, da je skitnica i kavgadžija, da je kao njegov 
pokojni otac. Isus je branio učenike. Reče, oni stvarno mogu biti radosni, sve dok je 
Zaručnik s njima. Nakon ovih riječi, Isus se povuče, te prođe kraj prelijepa groblja, 
koje bijaše kraj sinagoge, u smjeru Jairove kuće i Betsaide. 

Isus je molio do iza ponoći, a nakon toga je otišao do kuće svoje Majke. Farizeji su 
unajmili neki šljam, da gađaju Isusove učenike kamenjem, ali Bog ih je štitio. Farizeji 


nisu znali gdje je Isus otišao. 


Židovi koji su se doselili u Palestinu s Cipra, isprva su živjeli u spiljama, ali se njihovo 
naselje postupno razvilo u grad, kojeg su nazvali Eleuteropolis. Grad je bio smješten 
zapadno od Hebrona i nedaleko Samsonova zdenca. Više su puta Židovi pokušali 
razoriti ovaj grad, ali nakon svakog napada, žitelji bi se opet vratili. Spilje su bile 
ispod grada, tako da su ljudi u vrijeme progonstva pobjegli u njih. U prvim 
progonstvima, koje se dogodilo negdje kad je Stjepan kamenovan, kad je rastjerana 
kolonija između naselja Ofel i Betanije, Merkurija je izgubila život. Ljudi su iz ove 
kolonije često išli do Cenakula i do crkve kraj bazena Betsaida, kako bi tamo donijeli 


svoje darove i prinose, a kad je Ofel razoren, pobjegli su u Eleuteropolis. Prvi biskup 


ovog grada bijaše Josip Barsaba, sin Marije Kleofine i njena drugog muža Sabasa, a 


tijekom progonstva bijaše razapet na stablo. 


25. Isus poučava nove učenike o molitvi i o osam blaženstava 


Sutradan rano ujutro, Isus ode iz Marijine kuće s najnovijim učenicima, koji još ne 
bijahu instruirani. Prijeđoše cestu koja veže Kafarnaum i Betsaidu, te otiđoše na goru 
poučavanja, odakle je Isus već jednom otposlao apostole na njihove pojedinačne 
misije. Već su bili tri sata udaljeni od Kafarnauma. Usput su naišli na Mnasona i neke 
druge učenike, koji bijahu s obraćenim Farizejom iz Tanaha kraj Naima. On bijaše 
vrlo oduševljen izlječenjem Farizeja u Tanahu, a još i više Isusovom zadnjom 


propovijeđu na gori kraj Gabare. 


Na gori apostolskih misija, bijaše dobro smješteno i zasjenjeno mjesto za održavanje 
poduka. U podnožju gore bijaše duga koliba u kojoj življaše deset jadnih paralitičara, 
koji bijahu iz okolice. Udovi im bijahu strašno izvijeni. Za njih su se brinuli okolni 


pastiri. Isus ih ozdravi i pouči. 


Ovdje na gori u osami, učenici zamoliše Isusa da ih opet poduči kako da mole. Isus 
to i učini, ponovivši im Očenaš, a svaki zaziv je dugo objašnjavao, oslikavajući ga 
istim primjerima koje je već prije navodio. Na primjer: o čovjeku koji treba kruha, te 
neprestano kuca na prijateljeva vrata, koji mu zasigurno neće dati štipavca. Isus je 
iznio i sve druge lijepe primjere, koji su pokazivali kako treba ustrajavati u molitvi, 
koje pokazuju efikasnost molitve i očinski odnos koji postoji između Oca i čovjeka. 

Isus je poučavao sve svoje učenike na isti način, neprestano je ponavljao iste poduke 
nevjerojatnom strpljivošću i skrivenim 'bolima', koji mora da su se pojavljivali zbog 
neprestanog pričanja istih poduka na raznim mjestima. Isus je podučavao ove 
učenike, baš kao što otac podučava djecu, ispitujući ih nasamo o objašnjenjima koja 
je on dao, ispravljao ih, te ponovo objašnjavao ono što nisu shvatili. Najzad Isus 
ponovo prijeđe cijelu molitvu Očenaša, te objasni riječ Anen, baš onako kako je prije 


objašnjavao na Cipru. Isus je rekao da ova riječ u sebi nosi sve, da je to početak i 


kraj molitve. Dok je Isus govorio, dođoše par nekih ljudi i nekoliko Farizeja iz 


Betsaide Julije, te pozvaše Isusa da ih posjeti, što Isus i prihvati. 


Kad je Isus s učenicima krenuo za Betsaidu, uputiše se na jug, k mostu preko 
Jordana. Usput na ovoj strani Betsaide dođoše do jednog gostinjca, gdje je Isusa 
čekala njegova Majka, udovica iz Naima, Lea i dvije druge žene. Čekale su ga kako bi 
se oprostile i ispratile ga, jer je Isus išao poučavati na drugu stranu Jordana. Marija 
je bila jako žalosna. Nasamo je razgovarala s Isusom, a pri tome je lila suze, moleći 
ga da ne ide u Jeruzalem za Blagdan posvećenja Hrama. Marija je molećivo govorila, 
na tako ljubazan način, da sam osjećala, da je svojom svetošću zasigurno spoznala 
svetu sudbinu svoga Sina. Isus je ohrabri i privi na svoje grudi, nježno i ljubazno je 
tješeći. Isus joj reče da on mora ispuniti svoju misiju, na koju ga je Njegov Otac 
poslao i zbog koje je i ona postala njegovom Majkom, te da mora nastaviti biti jaka i 


hrabra, kako bi ojačala i poučila druge. 


Tad Isus pozdravi druge žene, blagoslovi ih, pa se one vratiše u Kafarnaum, dok je 
on s učenicima otišao prema Betsaidi-Juliji, gdje su ga primili Farizeji. Osim domaćih 
Farizeja, bijahu tamo i neki iz Peneje, jer je danas bila neka vrsta blagdana, 
posvećena sjećanju na spaljivanje zle knjige koju su napisali Saduceji. Farizeji protiv 
Isusa iznesoše svoje stare pritužbe. Kad je taman zauzimao svoje mjesto za stolom, 
jedan od njih ga uhvati za ruku, rekavši mu kako je zapanjen da čovjek koji tako 
dobro poučava, može biti tako nehajan za svete drevne običaje, kao na primjer, ne 
oprati ruke prije jela. Isus mu odgovori da Farizeji čiste vanjštinu čaša i tanjura, ali u 
unutrašnjosti su puni prljavštine. Na ovo Farizej odgovori pitajući ga, kako poznaje 
stanje svoje vlastite unutrašnjosti. Isus odgovori, da Bog koji je stvorio vanjštinu, 
stvorio je i nutrinu, a da On (Isus) to može jasno pregledavati (skenirati). Učenici 
odvukoše Isusa ustranu, moleći ga da ne govori tako vatreno, jer bi mogli biti ubijeni, 


a Isus ih prekori radi njihova kukavičluka. 


Tu je večer Isus poučavao u sinagogi, ali nije izvodio liječenja, jer su Farizeji 


zastrašili narod. Bili su vrlo bahati, a ovdje su imali neku vrstu visoke škole. 


Isus krenu iz Betsaide-Julije sjeveroistočno k gori na kojoj se dogodilo umnožavanje 
kruha, udaljenoj oko sat i pol hoda. Tamo nađe okupljene sve apostole i učenike s 
mnoštvom naroda iz Kafarnauma, Cezareje-Filipove i drugih mjesta. Isus je poučavao 
o osam blaženstava 'Blagoslovljeni ste kad vas mrze i progone radi Sina Čovječjega'. 
Poučavao je i o odlomku 'Jao bogatašima, onima koji su krcati zemaljskim dobrima, 
jer su u njima već primili svoju nagradu. Ali, što se vas tiče, radujte se radi nagrade 


koja vas čeka.' 


Isus je govorio i o soli zemlje, gradu na gori, svijetlu na svijećnjaku, ispunjavanju 
Zakona, skrivenim dobrim djelima, skrivenoj osobnoj molitvi, te o postu. O postu je 
Isus rekao da ga treba provoditi radosno, pomazanom glavom, a ne da se pretvori u 
ceremonijalnu paradu žalosti. Isus nastavi govoriti o blagu na Nebesima, slobodi od 
zemaljskih bogatstava, nemogućnosti da čovjek služi dva gospodara, o uskim vratima 
i širokom putu, rđavom stablu sa svojim rđavim plodovima, mudrom čovjeku koji je 


izgradio kuću na tvrdom terenu, te budali koji gradi na pijesku. 


Ova je propovijed trajala preko tri sata. Tijekom nje narod je jedanput sišao u 
podnožje gore, kako bi nešto prigrizao. Ali, Isus je nastavio propovijedati apostolima i 
učenicima, nagovarajući ih da obdržavaju sve ovo što im je govorio. Govorio im je da 


vjeruju, da imaju povjerenja i ustrajnosti. 


Sutradan se broj njegovih slušatelja popeo na nekoliko tisuća. Isus je opet poučavao 
na gori. Što se tiče karavana koje su prolazile ovim krajem, bijaše tu ljudi iz raznih 
krajeva države, kao i mnoštvo bolesnika i opsjednutih. U prisutnosti naroda Farizeji 
nisu dolazili raspravljati se s Isusom, premda su tijekom propovijedi dobili par 
žestokih istinskih ukora. Isusova čudesa bijahu tako manifestirajuća, a narod je bio 
njime oduševljen, da Farizeje nije htio ni čuti. Narod je sa sobom ponio hrane, pa su 
posjedali na tlo kako bi blagovali. Među izliječenima bijaše i slijepac iz Jerihona, koji 
je usto bio i hrom. Jedan od učenika je izliječio hromost, ali nije mogao povratiti vid. 


Čovjek je bio Manahejmov rođak. Manahejm ga je i doveo Isusu, koji mu povrati vid. 


Isus je nove učenike, koje je zadnjih dana podučavao kao djecu, pitanjima i 
odgovorima, sad je poslao dva i dva u misije, riječima: 'Šaljem vas kao ovce među 
vukove.' Jedan od nećaka Josipa Arimatejskog dođe tamo iz Jeruzalema, s viješću da 


je Lazar obolio. 


Isus je sa sobom zadržao samo apostole Petra, Jakova, Ivana, Mateja i neke učenike. 
S njima ode do Matejeve carinarnice, a odatle do mora, do Dalmanute. Poslije sam 
ga vidjela u gradu Edrai, gdje je na Šabat poučavao. Odatle je otišao do Levitskog 
grada Bosre, te najzad do Nobaha. 


U Nobahu, van poganske četvrti grada, življaše kolonija iskrenih Rehabita. Kad su se 
vratili iz babilonskog sužanjstva, nađoše da su njihov grad zauzeli pogani, ali ga oni 
preoteše i tamo se nastaniše. Njegovali su nevjerojatnu mržnju prema Farizejima i 
Saducejima, koje su izbjegavali što je moguće više. Bavili su stočarstvom, a vodili su 
rigorozan život. Nisu pili vina, osim na neke blagdane. Strogo su se pridržavali slova 
Pisma. 

Isus ih je na to ohrabrio, te im je održao propovijed o duhu takva života. Bili su vrlo 
ponizni, a sve što im je Isus rekao, dobro su prihvatili. Mnogi bijahu kršteni, a među 
njima i neki pogani, te velik broj opsjednutih bijaše oslobođen od zloga. Tu je bila 
cijela bolnica puna tih jadnika. Ovdje su poučavali i liječili i Petar, Jakov i Ivan. U 
ovom mjestu, Isus se nije susreo s nikakvim otporom, nego je susreo veliku količinu 
dobra. Odsjeo je u gostinjcu blizu sinagoge. Nobah bijaše slobodan grad, koji premda 


je pripadao Dekapolisu, bijaše samostalan u vladanju. 


Iz Nobaha Isus ode pet sati na jugozapad, do jednog predivnog pastoralnog naselja 
zvanog 'Polje Jakovljeva mira'. Ono crpe ime iz činjenice, da se baš ovdje, kada se 
vratio u Palestinu, progonjen od Labana, po prvi puta Jakov ulogorio (Postanak 31, 
25 itd.). Planinski lanac Gilead započinjao je u ovom polju. 


Pastiri ovoga naselja bijahu potomci Eleazara, Abrahamova sluge, koji je doveo 


Rebeku za ženu sinu svoga gospodara, tj. Izaku. Među njima bijahu i neki iz 


potomstva onih ljudi koje je Melkisedek oslobodio od Semiramidine tiranije, te ih 


naselio u ovim krajevima. Poslije su se pomiješali s Eleazarovim potomcima. 


Ovdje su bila tri lijepa zdenca. Bijahu u podnožju jednog prekrasnog brda, a posvuda 
po brdu, kao u nekom zelenom bedemu, bijahu ukopane fino hladovite pastirske 
nastambe. Iz daljine su izgledale kao neke planinske terase. 

Najstariji i najdičniji pastiri stanovahu na brdu, na čijem se vrhu također nalazila 
katedra za poučavanje. Posvuda uokolo bijahu ograđeni pašnjaci, za deve, magarce, 
ovce, svako je blago imalo svoje pašnjake, a blizu zdenaca bijahu rezervoari iz koji je 
stoka pila. Pastiri su boravili kraj zdenaca, pod šatorima koji bijahu postavljeni na 
čvrstom tlu. Bijaše tamo i dugi drvored stabala duda, ali najljepše bijaše duga 
šetnica, duga oko 200 koraka, okružena s obje strane stupovima, po kojima se 
penjala kao loza, s obiljem plodova, nešto kao tikvasta oblika. Ova je šetnica vodila 


od brda do Selhe, pa je činila kao jedna dugačka sjenica. 


Prije par dana žitelji su slavili blagdan u spomen na oslobođenje njihovih predaka od 
Semiramidine tiranije. Svi su pohodili sinagogu u Selhi, a odande su učitelji dolazili 
amo poučavati narod. Naselje je smatrano svetim po cijeloj okolici, a na njega je 
narod gledao kao na Jakovljev spomenik. Ovdje se gostoljubivost naveliko izvršavala. 
Na primjer, za neku sitnicu, žitelji bi ugostili arapske karavane i sve druge strance, 


smjestili bi ih i brinuli se za njih. 


Oko podne, Isu s trojicom apostola stiže do jednog zdenca, gdje su najstariji pastiri 
oprali Isusu noge i ponudili ga voćem, medom i kruhom. Isusa su ovdje očekivali, pa 
je tako došlo mnoštvo bolesnika ili su amo donijeti. Sve su ih smjestili u jednoj velikoj 
zgradi na vrhu brda. Isus ih izliječi. Skupilo se skoro 4 000 tisuće pastira, zajedno sa 


ženama i djecom kako bi pozdravili Isusa. 


Isus im održa propovijed na brdu, govoreći im najvećom jednostavnošću i 
povjerenjem. Isus ih podsjeti na karavanu Trojice Kraljeva, koji su se prije 32 godine 
odmarali u ovom mjestu. Tad Isus progovori o zvijezdi koja se pojavila od Jakova, o 


kojoj je Balam prorokovao, te o novorođenom Djetetu, kojega su Magi došli potražiti. 


Isus progovori o Ivanu, njegovu učenju i svjedočanstvu, te zaključi, rekavši da je 


obećani Mesija, Utješitelj i Spasitelj među Izraelcima, ali oni ga neće prepoznati. 


Isus im također ispriča i prispodobe o dobrom pastiru, posijanom sjemenu, žetvi, jer 
je u ovom kraju bila žetva plodova, ali i žita, čiji su klasovi bili najveći u državi. Isus 
im ispriča i o pastirima kraj Betlehema, koji su čak i prije Kraljeva pronašli Dijete, a to 
su im anđeli priopćili. 

Ljudima se Isus jako svidio, te mnogi zaželješe ostaviti sve i slijediti ga, samo da 
imaju taj užitak da ga stalno slušaju. Ali, Isus ih savjetova da ostanu doma i 


prakticiraju što ih je podučavao. 


Iz Selhe, koja je bila skoro sat sjevernije od ovog mjesta, dođoše glasnici s pozivom 
da ih Isus posjeti. Isus to i učini. Ode tamo sa svojim učenicima, a bio je svečano 
dočekan na gradskim vratima od strane učitelja i djece u procesiji. Isus ode u 
sinagogu, gdje je podučavao, a govorio je o Ivanovu svjedočanstvu. Mnogi od 


njegovih slušatelja bijahu kršteni i izliječeni. Djeca su primila Isusov blagoslov. 


Iz Selhe, Isus sa svojim učenicima ode sat i pol do takozvanog Davidova puta, koji se 
protezao zavojito između brda. Ova je put bio dubok, kao neki jarak, a ponekad je 
voda tekla njime. Put je prolazio samotnim brdima, a na nekim mjestima bijaše 


opskrbljen sijenom i krmivom za deve, kao i željeznim prstenjem za vezanje živina. 


Kad je prolazio ovom zemljom, Abraham je na ovom putu vidio natprirodno svjetlo, 
te je imao viziju. Kad je David, savjetovan od Jonatana, tražio sigurno sklonište za 
svoje roditelje u regiji Misfe (Kraljevi I, 22, 3), ovdje je legao skriven sa svojih tri 
stotine ljudi, pa je odatle ovaj put dobio ime 'Davidov put'. Ovdje je David dobio od 
Boga proročku viziju u kojoj je vidio karavanu Trojice Kraljeva, te je čuo, kao da su 
se Nebesa nad njim otvorila, melodično pjevanje, kojim se proglašavahu hvale 


obećanom Utješitelju Izraela. 


Nakon neke bitke i Malahija je morao bježati, pa je slijedio misteriozno svjetlo koje 


ga je dovelo u ovaj kraj, gdje se ležeći sakrio neko vrijeme. Tri Kralja koja su jašući 


svoje deve, nakon što su napustili granice Selhe, uđoše na ovaj put, a sišli su 
pjevajući slatke himne zahvalnosti. Tad su nastavili duž obale i stigli do mjesta 
nasuprot Koreje, gdje su prešli Jordan i idući kroz pustinju iza Anatota, stigoše u 
Jeruzalem. U Sveti su grad ušli kroz ista vrata kroz koja je prošla Marija, kad se 


onomad penjala iz Betlehema radi svog čišćenja. 


Od 'Davidova puta' Isus skrenu k malom mjestu zvanom Tantija. Tu Isus odmah ode 
u sinagogu, te poučavaše, o Balamu, Jakovljevoj zvijezdi, nekim odlomcima iz Miheja, 
te o Betlehemu Efrati (Brojevi 2, 2; 25, 10; Mihej 5, 7; 6,9). 


Tad Isus ode posjetiti brojne bolesnike u njihovim domovima. Izliječio ih je zajedno s 
nekoliko drugih, koje učenici nisu mogli izliječiti. Ovdje u Tantiji nije bilo organizirane 
brige za bolesnike i za sirotinju. Učenici su zaista pokušali utemeljiti nešto takvoga, 
ali samo je Isus uspio napraviti željenu promjenu. Ovdje je velik broj ljudi primilo 


krštenje od učenika. 


I narod i rabini Tantije bijahu pobožni. Nosili su habite i činili hodočašće do 'Davidova 
puta', te bi tamo postili i molili, vapili Nebu za dolaskom Mesije. Svoju su nadu 
polagali u vizije i pojavak Mesije, koji će im, tako su mislili, doći baš tim putem. Dok 
je Isus poučavao, ljudi su više puta rekli jedan drugome: 'Govori kao da je sami 
Mesija! Ali ne, to nije moguće!" Pošto su bili pod predrasudom, da će Mesija u Izrael 
doći nevidljiv kao anđeo, mislili su da je Isus možda njegov glasnik ili preteča. Isus 
im reče da će možda prepoznati Mesiju, kad već bude prekasno. Vidjela sam da su se 


mnogi iz Tantije, i prije i poslije Raspeća, pridružili Zajednici. 


Iz Tantije Isus ode četiri sata na istok, do ruinirane tvrđave Deteman. Blizu nje bijaše 
gora, koja je bila izabrana od Jiftahove kćeri, na kojoj je ona žalila sa svojih dvanaest 
družica. Na njoj bijahu pustinjaci i proroci, nešto kao Eseni. Na ovoj je gori i Balam 
boravio u samoći i meditaciji, kada ga je nagovarao moapski kralj da dođe pred 
njega (Brojevi 22, 5). Balam je bio dostojanstvena porijekla, a obitelj mu bijaše vrlo 


bogata. Od rane je mladosti bio ispunjen duhom proroštva, a pripadao je toj naciji 


koja je oduvijek tražila obećanu zvijezdu, a među njima bijahu i preci svetih Triju 
Kraljeva. 

Premda je bio podlac, Balam nije bio vještac. Služio je samo istinskom Bogu, kao i 
prosvijetljeni ljudi drugih naroda, ali na nesavršen način, miješajući mnoge pogreške 


s istinom. 


Kad se povukao u samoću, u gore, bio je vrlo mlad, a na ovoj je gori boravio dosta 
dugo. Mislim da su oko njega bili i drugi proroci ili učenici. Kada se vratio od 
moapskog kralja Balaka, zaželio se ovdje na ovoj gori nastaniti, ali ga je spriječilo 
Božje nadahnuće. Radi svoga skandaloznoga savjeta, kojeg je dao moapskom kralju 
(Ibid 31, 16), pao je u nemilost, te je očajan lutao pustinjom, u kojoj je napokon i 


jadno kažnjen. 


Narod ovog kraja je čvrsto vjerovao u sveti karakter 'Davidova puta'. Rekoše Isusu 
da se nisu nikad naselili u krajevima preko Jordana, jer tamo ne bi smjeli spomenuti 


sve ono što su prije vidjeli, sve što se dogodilo na 'Davidovom putu. 


LAZAROVO USKRSNUĆE 
ISUS U ZEMLJI SVETA TRI KRALJA 


1. Isus u Bethabari i Jerihonu. Carinik Zakej 


Kad se Isus s apostolima približi Bethabari na Joradnu, dočeka ga već okupljeno 
veliko mnoštvo naroda. Posvuda je bilo naroda koji je logorovao pod sjenicama i 
stablima. U procesijama su stalno dolazile majke s djecom svih dobi, čak i s 
novorođenčetom u rukama. Dok su se penjale širokom ulicom kako bi došle do Isusa, 
učenici koji su pravili reda, htjedoše otjerati žene, radi Isusova umora (Isus je već 
mnoge blagoslovio), pa pri tome postupiše čak i malo pregrubo. 

Ali Isus ih upozori, te im naredi da ureduju mnoštvom na pravi način. Na jednoj 
strani ulice bijaše peterored djece svih uzrasta, jedno iza drugoga, dječaci odvojeni 


od djevojčica, a djevojčica je bilo daleko više. Na drugoj stani ulice bijaše ostatak 


naroda, koji se stalno izmjenjivao u pokretu, tako da su ovi zadnji dolazili naprijed, a 


prednji odlazili otraga, i tako stalno. 


Isus sad siđe dolje do prvog reda djece. Polagao je ruku na njih i blagoslivljao ih. Ne 
neke bi ruku položio na glavu, na neke na prsa, neke bi privio sebi na prsa, a neke bi 
podigao uvis kao model drugima kakvi bi trebali biti. Isus je podučavao djecu, bodrio 
ih, nagovarao na dobro, te ih blagoslivljao. Kad je tako prošao jedan red djece, 
prijeđe na drugu stranu ulice, te dođe do odraslih, govoreći im i podučavajući ih, a 
pred njih je čak iznosio i primjere neke djece. 

Tad opet siđe do slijedećeg reda djece, pa dođe gore, kao i prije, među odrasle. I 
tako se nastavljalo sve dok čak i novorođenčad u zadnjem redu nije bila 
blagoslovljena. Sva djeca koja je Isus blagoslovio, primila su neku unutarnju milost, 
te su poslije postali kršćani. Mora da je u ovom slučaju Isus blagoslovio preko tisuću 
djece, jer se red nastavljao i tijekom slijedećih dana. Isus je stalno radio, uvijek 
ozbiljan, blag i nježan, s izvjesnom crtom tuge u ponašanju, što bijaše potresno za 


gledanje. 


Isus je sad podučavao duž ulice, sad u nekim domovima, u koje bi ga ugurali, vukući 
ga za haljinu. Isus je ispričao mnoge prispodobe, po kojima je poučavao i 
obrazovane i neuke, a na obrazovne bi to ostavilo utisak zahvalnosti, jer su se vraćali 


Bogu i radi svega što su primili od njega, baš kao što je i sam Isus zahvaljivao. 


Svete žene, Veronika, Marta, Magdalena i Marija Salome išle su u Jeruzalem. Vidjela 
sam Mariju Salome s njenim sinovima, Ivanom i Jakovom mlađim, kako prilazi Isusu i 
traži da Isus postavi njene sinove, jednog sebi s desne, a drugog s lijeve strane. 

Jeruzalemski Farizeji su amo poslali glasnike, ali mnogi od njih bijahu obraćeni, pa su 
ostali, dok su se ostali bijesni vraćali u Jeruzalem, usput se pokajali i kasnije postali 


Isusovim sljedbenicima. 


Isus je s apostolima otišao iz Bethabare, a negdje usput su ga zaklinjali da posjeti 
jednu kuću, u kojoj je ležalo deset gubavaca. Apostoli su se užasavali kontakta s 


gubavcima, te otiđoše naprijed na jug, s namjerom da pričekaju Isusa pod nekim 


stablom. Gubavci bijahu zamotani u svoje ogrtače, puni čireva, a ležali su u 
stražnjem dijelu kuće. Isus im zapovijedi da nešto urade, a meni se činilo da je 
jednoga od njih dotaknuo, pa ih je onda napustio. Gubavce su jednog po jednog 
nosila dvojica ljudi do nekog bazenčića kraj te kuće, te su ih oprali, nakon čega su se 


mogli, ozdravljeni, pojaviti pred svećenicima. 


Isus je tad prošao kroz neku drugu zgradu, koja imaše pravokutno dvorište. Na 
svakoj strani bijaše prekrivena sjenica, a u jednoj su ležali neki ljudi, bolesni, 
obogaljeni, a u drugoj sjenici bijahu bolesne žene. U nekom udubljenom mjestu, 
bijahu poredani kreveti u nizovima, već spremni primiti umrle. Još jedan prekriti put 
posred kuće, a vodio je do prostora u kojem se kuhalo i pralo. Između ovog srednjeg 
puta i onoga na kojem su ležali bolesnici, bijaše mala tratina. Isus je ovdje opet 
izliječio nekolicinu. Kad je krenuo na put, vidjela sam kako ga prati jedan od nedavno 
izliječenih gubavaca, vičući za njim hvale. Isus pogleda uokolo, a čovjek pade nice, te 
izreče hvale. Poslije na putu, Isus bi blagoslovio mnogu djecu, koju su mu majke 


donosile. 


Put iz Bethabare kojim su išli Isus i apostoli, išao je zapadno od Maheruša i grada 
Midjana. Apostoli i Isus opet dođoše do Jordana, pa zaobiđoše Bethabaru, te otiđoše 
okolnim putevima kroz pustinjski kraj k Jerihonu. Dok su tako putovali, dolazili bi 
učenici koji su bili otposlani na misije, te bi opisivali Isusu što su doživjeli. Isus ih je 
podučavao u parabolama, ali ja se sjećam samo ovih riječi: 'Oni koji kažu da su 
časni, a jedu i piju samo ono što godi njihovom teku, su kao oni koji pokušavaju 


gasiti vatru suhim drvima. 


Isus ispriča još jednu prispodobu koja se odnosila na budućnost Dvanaestorice. Isus 
reče: 'Sad se držite mene, jer vam je lijepo.' Ali oni ne razumješe što je time mislio, 
uživali su u miru i lijepim Isusovim podukama. Isus nastavi, 'U danima potrebe, 
drugačije ćete postupati. Čak i oni koje sam nosio kao svoj plašt ljubavi, odbaciti će 


taj plašt i pobjeći.' Ove su se riječi odnosile na Ivana u vrtu Getsemani. 


U jednom gradiću kraj Jordana, vidjela sam neku ženu, salijetala je Isusa da joj 
izliječi kćer koja je patila od čireva. Isus joj reče da će joj poslati jednoga od učenika. 
Ali ona je željela da baš Isus ide s njom, ali Isus nije htio. Kad se Isus opet približio 
Jerihonu, pojavi se opet ta žena i isto ga moljaše. Reče da je sve učinila onako kako 
joj je naredio. Isus ju je međutim opet odbijao. Njeno je dijete bilo plod grijeha, i 
Isus je prekori radi grijeha, kojeg je ona već nekoliko godina prakticirala (čini mi se 
da je grijeh bio mali). Isus joj reče da ne bi trebala više dolaziti k njemu, sve dok se 
ne oslobodi tog grijeha. Tad sam ugledala ženu kako žuri natrag prema Jerihonu, k 


apostolima i učenicima. 


Kad je Isus skoro stigao pred grad, iziđoše pred njega četvorica Farizeja, koje su 
poslale njihove kolege iz Jeruzalema, te ga upozore da ne ulazi u grad, da ga ne bi 
Herod ubio. Ovo su Farizeji učinili, ne zato što su se bojali za Isusa, nego radi toga 
jer su čuli za njegova brojna čudesa, pa su ga se bojali. Isus im odgovori što bi 
trebali reći Herodu, toj lisici: "Gle, izgonim đavle i liječim danas i sutra, a treći dan 
postajem savršen.' (Luka 13, 32) Dvojica od ovih Farizeja su se obratili i slijedili 


Isusa, ali druga su se dvojica bijesni vratili u Jeruzalem. 


Tad Isusu dođoše dvojica braće iz Jerihona. Nisu se mogli dogovoriti radi raspodjele 
svoje očevine. Jedan je htio ostati, a drugi je htio otići. Jedan on njih je predložio, da 
Isus, pošto on svugdje obnavlja, podijeli očevinu između njih, te stoga dođoše pred 
njega. Ali, Isus ih odbi, rekavši da to nije njegov posao. A kad mu čak i Ivan 
prigovori, da je to dobro djelo, te i Petar nadoda nešto u tom smislu, Isus im odvrati 


da nije došao raspodjeljivati zemaljska dobra, nego samo nebeska. 


Nakon toga, Isus iskoristi priliku i održa dugu propovijed, prije nego li se narod 
okupio u velikom broju. Ali, ipak ga učenici nisu još uvijek dobro razumjeli, jer još 


nisu primili Duha Svetoga i stoga su još uvijek očekivali zemaljsko kraljevstvo. 


Pred Isusa je opet grnula svjetina žena s djecom, koje je Isus blagoslivljao. Učenici, 
koji su bili još uvijek zbunjeni nedavnom prijetnjom od strane Farizeja, nastojaše 


izbjeći preveliku strku, te počeše suzbijati i tjerati žene, jer su imali zadatak 


održavanja reda. Ali Isus im naredi da puste djecu naprijed. Reče, djeca su potrebita 
moga blagoslova, kako bi i ona mogla postati njegovim učenicima. Tad je Isus 
blagoslovio mnogu dojenčad i djecu od desetak godina starosti. Neke nije 


blagoslovio, ali su se poslije ta djeca opet pojavila pred njim. 


Pred gradom, koji bijaše okružen vrtovima, parkovima i vilama, Isus srete veliko 
mnoštvo, koje se skupilo posvuda iz okolice. Došli su sa svojim bolesnicima, koji su 
ležali na nosiljkama pod sjenicama i šatorima. Svi su čekali Isusa, a sad su opsjedali 
Isusa i njegove učenike sa svih strana. 

Zakej je bio jedan od glavnih carinika, nadcarinik, a stanovao je van grada. Stao je 
uz cestu gdje je Isus morao proći. Budući nije bio visok čovjek, popne se na stablo 
smokve (ficus sycomorus, faraonska smokva, vrlo uobičajena u Palestini), kako bi 
mogao vidjeti Isusa. Dođe Isus i pogleda gore na stablo, te reče: 'Zakeju, brzo siđi, 
jer danas mi je boraviti u tvojoj kući.' Zakej brzo siđe, ponizno se nakloni Isusu, te se 
vrlo potresen vrati doma kako bi sve pripravio da počasti svoga časnog Gosta. Kad je 
Isus rekao da mora prebivati u Zakejevu domu, mislio je na njegovo srce, jer je taj 


dan Isus samo ušao u Jerihon, a nije ulazio u Zakejevu kuću. 


Kad je stigao do gradskih vrata, Isus vidje da ga nitko od naroda nije došao dočekati, 
jer su bili smrtno zastrašeni od Farizeja, pa su tiho ostali u svojim kućama. Ljudi koji 
su se okupili malo podalje od grada bijahu sami stranci, koji su došli moliti Isusa 
pomoć u raznim potrebama. Isus je ozdravio slijepca, te gluhonijemog, a neke je 
samo otposlao. Djecu je blagoslovio, a posebno dojenčad. Apostolima je rekao da 
čovjek mora ovako prikazivati Njemu svoju djecu, i to od njihove najranije dobi, i da 
će sva ovako blagoslovljena djeca Njega slijediti. 

Među onima koje je Isus otposlao, bijaše i jedna žena koja je patila od krvarenja. 
Ona je došla prije nekoliko dana, s čvrstom odlukom, da zamoli Isusa za 
ozdravljenje. Čula sam da je Isus rekao učenicima, da tkogod ne ustraje u molitvi, 


nije iskren i nema vjere. 


Budući je započinjao Šabat, Isus s apostolima i učenicima ode u gradsku sinagogu, a 


poslije u gostinjac. On i apostoli su jeli u zajedničkoj otvorenoj blagovaonici, a učenici 


u trijemu. Obrok se sastojao od malih kruhova, meda i voća. Jeli su stojeći, a Isus je 
u međuvremenu poučavao i pričao prispodobe. Iz jedne su čaše pila po trojica 
apostola, ali Isus je imao jednu samo za sebe. 

Žena koju je već dva puta odbio, dođe ponovo pred Isusa, moleći ga da pomogne 
njenoj kćeri, ali opet bezuspješno, jer nije bila iskrena. Ispitivali su je Farizeji 


Jerihona, što je rekla Isusu kad je bio u Jeruzalemu. 


Ovdje dođe i Zakej pred Isusa. Novopridošli učenici već su ovo uzeli za zlo, čak i ono 
ispred grada, jer je za njih carinik Zakej bio skandalozan, a Isus je htio kod njega 
boraviti. Neki su to i rekli Isusu, ali su ostali posramljeni radi Isusova dugog 
razgovora i boravka kod carinika, te su ostali neobraćeni. Zakej dođe do dvorane u 
kojoj su učenici blagovali, ali nitko od njih ne htjede imati ikakva posla s njim, nitko 
ga nije pozvao da blaguje. Tad Isus istupi i iziđe iz dvorane, uvede Zakeja, te mu 


ponudi jelo i piće. 


Sutradan, kad je Isus opet otišao u sinagogu, te rekao Farizejima da mu daju mjesto, 
budući je namjeravao čitati i objašnjavati Šabatska čitanja, Farizeji podigoše veliku 
raspravu, ali nisu nadvladali. Isus je propovijedao protiv gramzljivosti, te je ozdravio 


jednog bogalja kojeg su pred vrata sinagoge donijeli u nosiljci. 


Kad je Šabat završio, Isus s apostolima ode do Zakejeve kuće van Jerihona. Žena 
koja je toliko žudjela od Isusa pomoć za svoju kći, opet je slijedila Isusa na putu u 
Zakejev dom. Dođe pred Isusa, a Isus položi ruku na nju, kako bi je oslobodio njena 


zla karaktera, te joj reče da se vrati doma jer joj je kći ozdravila. 


Tijekom obroka, koji se sastojao od meda, voća i janjetine, Zakej je posluživao, ali 
kadgod bi Isus govorio, pobožno bi slušao. Isus ispriča prispodobu o smokvinu stablu 
u vinogradu, koja tri godine nije rađala, a vinogradar je molio gospodara da je ne 
posiječe, već da mu dozvoli da je još jednu godinu njeguje. Kad izreče ovu 
prispodobu, Isus se obrati apostolima kao vinogradaru, o sebi je govorio kao o 
gospodaru, a Zakeju kao o smokvi. Evo sad je taman prošlo tri godine otkako su 


rođaci ovoga Zakeja ostavili svoj časni poziv i slijedili Isusa, dok on sve to vrijeme 


obavlja uvijek isti posao, zbog čega je od učenika posebno preziran. Ali, kad ga je 
Isus pogledao na smokvi i pozvao ga da siđe, bacio je na njega posebno milostiv 


pogled. 


Isus je također govorio o rđavim stablima, koja daju samo lišće, a plodova nemaju. 
Reče, lišće su vanjska djela. Oni čine veliko šuštanje, ali ubrzo nestaju, bez da su 
ostavili ikakvo dobro sjeme. Ali, oni plodovi koji su unutarnji, djelotvorno oživljuju 
vjeru i djela u stvarnosti, sa svojom sposobnošću razmnožavanja, te prolongiraju 
život stabla, koji se nalazi u jezgri sjemena. Čini mi se da je Isus pozivom Zakeju da 
siđe sa stabla, potakao ga da napusti buku i užurbanost svjetine, jer je sad Zakej bio 
kao zrelo voće, koje je zrelo za odvajanje od stabla, jer je već tri godine visjelo 
besplodno na njemu, posađeno u vinogradu. Isus je također govorio i o vjernim 
slugama, koji paze na dolazak svoga gospodara, koji izbjegavaju buku, koja bi omela 


da čuju kucanje svog gospodara. 


Čini se kao da je Isus sad bio posljednji put u Jerihonu, pa je želio na nj izliti svu 
puninu svoje ljubavi. U okolicu je poslao u parovima apostole i učenike, i to u ona 
mjesta, u koja on sam više nije mislio dolaziti. U samom Jerihonu, Isus je išao od 
kuće do kuće, na ulicama i sinagogi je poučavao, kao i tamo gdje se god narod 
skupljao. Oko njega su se naguravali carinici i grješnici svih vrsta, a uz puteve gdje je 
morao proći, natiskivali su se bolesnici, koji su uzdisali i molili za njegovu pomoć. 
Isus je poučavao i ozdravljao bez posredništva. Bio je tako iskren, tako nježan i tako 


spokojan. 


Nasuprot tome, učenici bijahu tjeskobni i nezadovoljni, radi Isusova bezbrižna 
izlaganja leglu bijesnih Farizeja, od kojih su se ovdje skupili barem stotinjak, a došli 
su iz raznih dijelova zemlje. Otposlali su glasnike u Jeruzalem, da se savjetuju kako 
dalje postupati, da bi uhitili Isusa. I apostoli su bili u izvjesnom strahu, jer su mislili, 
da se Isus otvoreno izlaže opasnostima i da s narodom suobraća prilično lakomisleno. 
Jednom sam vidjela Isusa okružena velikom svjetinom, koja je molila pomoć od 
njega, a među njima bijahu neki bolesnici, koji su uspjeli nagovoriti ljude da ih 


odnesu pred Isusa, a učenici su stajali postrani, održavajući distancu od tih 


bolesnika. Ukočena žena, koja je bolovala od krvarenja, koju je Isus prije više puta 
otpustio, uspjela je nagovoriti ljude da je odnesu na kupanje radi pročišćenja, ili 
pokajanja, s kojim je bilo povezano oslobođenje od grijeha. Nakon toga je dopuzala 
do Isusa, te se dotakla skuta njegove haljine. Isus je odmah zastao, potražio je 
pogledom i tako je ozdravio. Žena se uspravi, zahvali Dobročinitelju, te se 


ozdravljena vrati u grad svojoj kući. 


Isus je tad poučavao o opetovanoj i ustrajnoj molitvi. Reče da čovjek ne bi smio 
nikada odustati od svojih traženja. Ja sam pomislila o velikoj sućuti dobrih ljudi, koji 
su nosili tu ženu tako dugo i daleko, tamo amo za Gospodinom, molili učenike da im 
kažu gdje će se Isus pojaviti, samo kako bi uspjeli dobiti dobro mjesto gdje će Isus 
proći. Zbog prirode svoje bolesti, koja je smatrana nečistom, ta se žena nije mogla 


baš svugdje pojaviti. Osam je dana dodijavala radi svog izlječenja. 


Prije nego je Isus napustio Jerihon, dođoše glasnici iz Betanije, te rekoše učenicima 
kako Marta i Marija žarko žele da Isus tamo dođe, jer je Lazar ozbiljno bolestan. 
Međutim, Isus nije otišao u Betaniju, nego u neko malo selo sjeverno do Jerihona. I 
ovdje se narod okupio, brojni bolesnici, slijepci, bogalji, svi su čekali njegov dolazak. 
Kraj puta su sjedila dva slijepca, sa svoja dva vodiča. Kad je Isus prolazio, povikaše 
za njim i moljaše ozdravljenje. Narod ih je prijetnjama nastojao ušutkati, ali oni su išli 
za Isusom i vikali: 'Ah, Sine Davidov! Smiluj nam se!' Tad se Isus okrenu, zapovijedi 
da mu ih dovedu, te se dotače njihovih očiju. Velika se graja podigla radi izlječenja 
ova dva slijepca, kao i onih kojima je Isus povratio vid kad je ulazio u Jerihon. 
Farizeji su oformili komisiju za taj slučaj, te su ispitivali oca jednog od ozdravljenih, 


kao i njega samog. 


U međuvremenu su učenici žarko željeli da Isus ode do Lazara, u Betaniju, jer su 
tamo kod njega uvijek imali mira i manjeg dodijavanja od naroda. Ustvari su bili malo 
nezadovoljni, ali Isus nastavi liječiti mnoge ljude. Nemam riječi za opisati kako nježan 
i obziran bijaše Isus u tim prilikama, kad su ga optuživali, napadali i progonili, te 


kako se slako i značajno smijao, kada su ga učenici htjeli odvratiti od njegove misije. 


Slijedeće je Isus otišao u smjeru Samarije. Nedaleko jednog seoceta, nekih stotinjak 
koraka daleko od puta, bijaše šator u kojem je ležalo deset gubavaca. Pošto je Isus 
tuda prolazio, gubavci su izišli van i vikali za njim da pomogne. Isus se zaustavi, ali 
učenici produžiše. Gubavci potpuno umotani u svoje ogrtače, prilaziše Isusu, neki 
brže, neki sporije, te svi stadoše ukrug oko Isusa. Isus je svakog posebno dotakao, 
uputivši ih da se pokažu svećenicima, te nastavi put. Jedan od gubavaca, 
Samarijanac, najaktivniji u šatoru, pođe istim putem s dvojicom učenika, dok su 
ostali gubavci otišli suprotnim smjerom. Oni ne bijahu odmah ozdravljeni. Premda su 


mogli hodati, nisu se potpuno očistili dok nije prošao jedan sat vremena. 


Ubrzo nakon ovog događaja, dođe pred Isusa jedan otac, iz nekog pastirskog 
seoceta, koje bijaše četvrt sada udesno od puta, te zamoli Isusa da pođe natrag s 
njim i izliječi mu kćerkicu koja je na samrti. Isus odmah s njim pođe, ali na putu ga 
presretne izliječeni gubavi Samarijac, koji je bio potresen svojim perfektnim 
zdravljem, da je odmah požurio natrag, kako bi mu zahvalio. Baci se nice pred Isusa, 
s Isus ga upita: 'Zar vas, koji ste očišćeni, ne bijaše deset? Pa, gdje su ostalih devet? 
Ne nađe li se među njima nitko vrijedan da poda slavu Bogu, doli ovoga stranca? 
Ustani, idi svojim putem! Tvoja te vjera ozdravila!' Ovaj je čovjek poslije postao 


učenikom. Tad s Isusom bijahu Petar, Ivan i Jakov stariji. 


Djevojčica, koja je bila sedam godina stara, bijaše već četiri dana mrtva. Isus položi 
ruku na njenu glavu, a drugu na njena prsa, te podiže oči nebu moleći se, na što 
dijete ustade. Tad Isus reče apostolima da bi i oni ovo trebali činiti u Njegovo ime. 
Djetetov otac je imao jaku vjeru, te je pun pouzdanja čekao Isusov dolazak. Njegova 
je supruga željela da pošalje po Isusa, ali on je bio pun nade, te je čekao Isusa. 
Ubrzo nakon ovoga, ostavio je svoj posao i predao ga drugome, te kad je njegova 
supruga umrla, nakon Isusove smrti, postao je učenikom, te je u tome stekao 


ugledno ime. I djevojčica je postala vrlo pobožna. 


Slijedeće je Isus posjetio pastirske kolibe, koje bijahu raštrkane svuda uokolo, te je 
ozdravio mnoge bolesnike u njima. Posvuda u tom brdovitom kraju, Isus je išao od 


kolibe do kolibe, a išao je u smjeru Hebrona. Vidjela sam njega i samo Petra, u 


jednom domu, u kojem se slavila svadba. Mladenci su se vratili sa svadbene 
svečanosti, koja je održana u školi, a pratili su ih prijatelji. Mladenci su išli ispod 
nadsvođenog kanapea. Ispred povorke su išle okićene djevojčice, na glavama im 
vijenci od raznobojne vune, svirale su lutnje, a dječaci sa sličnim glazbalima bijahu 
na začelju povorke. Jedan svećenik iz Jerihona također bijaše tamo. Kad su ušli u 
kuću, svi bijahu iznenađeni da vide Isusa, koji ih zamoli da ne prekidaju svadbene 
svečanosti, kako se ne bi možda netko srdio. Tad su gosti nazdravili iz malih čašica. 


Mladenka se povukla s djeverušama, a djeca su svirala i plesala pred njom. 


A onda ugledah mladoženju i mladenku pred Isusom, u odvojenoj sobi, gdje im je 
Isus opet združio ruke, a svoju je desnicu položio na njihove ruke, te je tako 
blagoslovio spletene ruke. Isus im je dao savjet o nerazrješivosti braka i o važnosti 


suzdržavanja. 


Nakon toga Isus s Petrom i svećenikom počinu kraj stola, dok je kraj njih stajao 
mladoženja. Međutim, svećenik je bio ljut, da su najbolja mjesta zauzeli strani gosti, 
tj. Isus i njegovi apostoli, pa se svećenik uskoro povukao s proslave. Također sam 
vidjela kako žuri k nekim Farizejima, koji su malo poslije došli na svadbu i zbog toga 
neočekivano napali Gospodina, tražeći objašnjenje. Na vrhuncu rasprave, jedan od 
njih povuče Isusa za ogrtač, te mu ga strgnu s ramena, ali Isus ostade miran. Budući 
mu nisu mogli nauditi, a nisu mogli ni izvojevati pobjedu nad Njim, Farizeji se 


povukoše. 


Isus je s neuobičajenom ljubavlju i ljubaznošću postupao s ovim ljudima u ovom 
pastirskom naselju. Tako dođoše pred njega mladenkini roditelji, kao i neki drugi 
stari pastiri, a oni su bili neki od onih koji su ga posjetili u jaslicama, u noći Njegova 
rođenja. Oni odmah počeše dirljivo opisivati sve što se dogodilo te noći, što je služilo 
Isusu na čast, a mlađi su pastiri govorili što su sve čuli o tome od pokojnih roditelja. 
Dovedoše tako pred Isusa nekog bolesnog starca, koji više nije mogao hodati, kao i 


neku bolesnu djecu, a Isus ih sve ozdravi. 


Mladom paru, Isus reče, da nakon njegove smrti odu njegovim apostolima, da ih oni 
krste i pouče, te da postanu njegovi sljedbenici. Tijekom cijelog ovog putovanja, 
nikada nisam vidjela Isusa tako vesela i radosna, kao što je bio među ovim 
jednostavnim ljudima. Vidjela sam da su svi oni koji su ga počastili, u svojoj mladosti 


primili milost da postanu Kršćani. 


Iz ovog mjesta, Isus ode još južnije, u planinsko područje k Juti. Gosti sa svadbe su 
ga ispratili. S Isusom su bila šestorica apostola, uključujući Andriju. Usput je Isus 
izliječio broju djecu, koja su bila jako svijena i nesposobna za hodanje. Ljudi ovih 


krajeva nisu bili baš dobri. 


Kad Isus stiže do malog sela među brdima, ode pravo do sinagoge kako bi poučavao. 
Svećenici to nisu dopustili, pa otiđoše pozvati pomoć, ali su morali odustati i predati 
katedru Isusu, kojeg je narod s radošću slušao. Učenici su bili željni da sad Isus 
krene k Nazaretu, svom gradu, budući je uvijek radio aluzije na skori dolazak njegova 
kraja. Ali Isus je želio da dobri ljudi u ovom kraju izvuku dobit iz vremena koje mu je 
još ostalo, pa tako nije otišao u Nazaret. Poučavao je riječima: 'Nijedan čovjek ne 
može služiti dvojicu gospodara.' Također je rekao da je došao donijeti mač na 


zemlju, tj. odvajanje od svih koji su zli. Tako je Isus objasnio ovu riječ učenicima. 
2. Isus na putu u Betaniju. Uskrsnuće Lazara 


Pošto je Isus boravio u malom seocetu blizu Samarije, došle su tamo i Blažena 
Djevica i Marija Kleofina, kako bi provele Šabat. Tamo su primili vijest da je Lazar 
umro. Nakon tog događaja, koji se dogodio u Betaniji, Lazarove su sestre napustile 
Betaniju i otišle do svoje ladanjske kuće blizu Gineje, s namjerom da tamo susretnu 
Isusa i Blaženu Djevicu. 

Lazarovo je tijelo balzamirano i umotano u povoje, položeno u lijes od pletena pruća, 
s ispupčenim poklopcem. Svi su apostoli opet bili ujedinjeni, te se okupiše oko Isusa. 
Otišli su u Gineju u skupinama, gdje je Isus poučavao u sinagogi, a nakon zatvaranja 
Šabatskih pobožnosti, otiđe do Lazarove ladanjske kuće. Tamo nađoše Blaženu 


Djevicu, koja je tamo došla prije njih. Magdalena iziđe van kako bi dočekala Isusa, da 


mu kaže da joj je brat umro, dodavši: "Gospodine da si ti bio ovdje, moj brat nije ne 
bi umro!' Isus odgovori da njegovo vrijeme još nije došlo, i da je dobro da je umro. 
Ipak je rekao sestrama neka sva djela njegova brata ostanu u Betaniji, te da će i On 


sam tamo ubrzo doći. 


Stoga svete žene krenuše u Betaniju, dok se Isus s apostolima vrati u Gineju. Odatle 
su otišli u gostinjac koji bijaše sat vremena udaljen od Betanije. Tu dođe još jedan 
glasnik k Isusu, donoseći iskreni zahtjev sestara da bi brzo trebao doći u Betaniju, ali 
Isus je stalno odbijao otići. Isus prekori učenike radi njihova _ mrmljanja i 
nestrpljivosti, jer su bili nezadovoljni što Isus toliko dugo odgađa odlazak u Betaniju. 
U svojim poukama apostolima, Isus je uvijek bio željan otkriti im njihove misli, radi 
njihove zemaljske naravi, koja je u njima podizala nepovjerenje u sebe, više nego što 
bi ih želio informirati o razlozima neke odluke, koju oni nisu mogli ni shvatiti. 

Isus je još uvijek poučavao o radnicima u vinogradu, a kada je majka Ivana i Jakova 
čula o skorom ispunjenju njegove misije, pomislila je, zasigurno će u njegovu 
Kraljevstvu samo njegovi rođaci dobiti dobre položaje. Stoga mu priđe sa zahtjevom 


u svezi toga, ali je on žestoko prekori. 


Najzad Isus krenu k Betaniji. Cijelim je putem propovijedao apostolima. Lazarovo 
imanje u Betaniji bijaše izdvojeno, djelomično unutar zidina koje su okruživale okolicu 


grada, a dio vrta i dvorišta je bio van tih zidina, koje su već postale ruinirane. 


Lazar je bio osam dana mrtav. Držali su ga četiri dana, u nadi da će Isus doći i 
uskrsnuti ga na život. Kao što sam već rekla, njegove su sestre otišle u ladanjsku 
kuću kraj Gineje, kako bi tamo susrele Isusa. Međutim, kad su shvatile da je Isus 
riješio, kako neće doći i vratiti se s njima, vratiše se u Betaniju i pokopaše svog 
brata. Sad su se oko njih okupili njihovi prijatelji i poznanici iz grada i iz Jeruzalema, 
oplakujući s njima Lazara, kao što je bio običaj. 

Meni se čini da je bilo već predvečer kad je Marija Zebedejeva došla do Marte, koja 
je sjedila s drugim ženama, te joj nježno rekla, da Gospodin dolazi. Marta ustade i 
iziđe s njom u vrt iza kuće. Tamo je sama u sjenici sjedila Magdalena. Marta joj kaza 


da je Isus blizu, jer iz ljubavi prema Isusu, ona željaše da Magdalena bude prva koja 


će susresti Gospodina. Ali, ja nisam vidjela Magdalenu da ide k Isusu, jer kad je Isus 


bio sam s apostolima i učenicima, nije dozvoljavao ženama da mu lako priđu. 


Već se poprilično smračilo kad se Magdalena vratila k ženama, te sjela na Martino 
mjesto, koja je tad otišla pred Isusa. Isus je stajao s apostolima i nekim drugim na 
granici njihova vrta, pred jednom otvorenom sjenicom. Marta progovori Isusu, te se 
vrati k Magdaleni, koja ovaj put također dođe do Isusa. Baci se nice Isusu pred noge, 
govoreći: 'Da si samo bio ovdje, on ne bi umro!' Svi su prisutni plakali. I Isus je 
plakao i žalio, te održa propovijed o drugoj smrti. Mnogi slušatelji, čiji se broj stalno 
povećavao, da nisu mogli stati u sjenicu, šaptaše jedan drugome, te mrmljaše 
izražavajući svoje nezadovoljstvo na Isusov nedolazak, koji bi zasigurno održao 


Lazara u životu. 


Čini mi se da je bilo vrlo rano ujutro, kad je Isus otišao s apostolima do grobnice. 
Marija, Lazarove sestre, te druge žene, sve u svemu sedam žena, bijahu također 
tamo, kao i gomila naroda, koja se stalno povećavala. Uistinu je gužva bila velika, 
kao neki početak ustanka, isto kao na dan Isusova raspeća. Svi pođoše duž staze, te 
s obje strane guste živice, koja je okruživala stazu, a onda prođoše kroz neka vrata. 
Nakon četvrt sata dođoše do ozidana groblja Betanije. Groblje je bilo podijeljeno 
ogradama u dijelove, a na kraju groblja vrata bijahu zaprta. S ulaza u groblje mogli 


ste vidjeti kroz cijelu duljinu šetnice, koju su natkrilile zelene krošnje stabala. 


Lazarov je grob bio prvi na desnoj strani šetnice. U njega je vodilo nekoliko 
stepenica. Bila je to četverokutna duguljasta spilja, oko metar duboka, te prekrivena 
pločastim kamenom. U njoj je položen leš u laganoj pletenoj košari, a oko nje bijaše 


dovoljno mjesta da čovjek može prići. 


Isus s nekim apostolima siđe u grobnicu, dok su svete žene, Magdalena i Marta 
ostale stajati na pragu grobnice. Ali narod se stiskao uokolo, tako da se mnogi narod 
morao popeti na krov šetnice, te na zidine groblja, kako bi mogli bolje vidjeti. Isus 
naredi apostolima da podignu kamen s groba. Oni to urade, naslonivši ga na zid, te 


ukloniše lagani poklopac ili vrata koja su dijelila grob od tog kamena. Tad je bilo to 


kad je pridošla Marta i povikala: "Gospodine, dosada sigurno smrdi, jer je već četiri 
dana ovdje.' Nakon toga uzeše lagani ispleteni pokrov s lijesa, te otkriše tijelo koje je 


ležalo umotano u povoje. 


Tad Isus podiže oči k Nebu, glasno se pomoli, te povika jakim glasom: 'Lazare, izađi!" 
Na ovaj krik, tijelo ustade u sjedeći položaj. Narod je sad pritiskao tako žestoko da je 
Isus naredio da ih istjeraju van zidina groblja. Apostoli koji bijahu u grobnici kraj 
lijesa, ukloniše maramu koja je pokrivala Lazarovo lice, odvezaše mu ruke i noge, te 
ukloniše plahte. Lazar, kao da se budi iz letargije, ustade iz lijesa, te istupi van iz 
groba, teturajući, izgledajući kao fantom. Apostoli nabaciše ogrtač na njegova 
ramena. Kao čovjek koji hoda u snu, priđe vratima grobnice, prođe kraj Gospodina i 
iziđe van, na što su njegove sestre i ostale žene prestrašene ustuknule, kao da vide 
duha. Bez da su se usudile dotaći ga, padoše nice na zemlju. Isti tren iziđe i Isus za 
Lazarom van grobnice, te zgrabi Lazara objema rukama. Isus je postupao s puno 


iskrene ljubavi. 


Sad svi krenuše k Lazarovoj kući. Gužva je bila velika. Ali neki izvjesni strah je 
prevladavao među narodom, posebno nitko nije ometao kretanje procesije, u kojoj 
bijahu Lazar i njegovi prijatelji. Narod je išao za procesijom. Lazar se kretao više 
jezdeći nego hodajući, i još uvijek je imao izgled leša. Isus je hodao kraj Lazara, a 
ostali dio društva je išao za njima, jecajući i tiho plačući, svi jako preplašeni. Stigoše 
tako do starih vrata, te krenuše po putu omeđenom živicom, te dođoše do avenije 
stabala odakle su i krenuli. Gospodin je ušao s Lazarom i sa svojim učenicima, dok se 
narod tiskao vani, žamoreći i vičući. 

Tad se Lazar baci nice pred Isusom, kao onaj koji se prima u religijski red. Isus nešto 


reče, te onda uđoše u kuću, koja bijaše oko stotinjak koraka udaljena. 


U blagovaonici su bili samo Isus, Lazar i apostoli. Apostoli su napravili krug oko Isusa 
i Lazara, a Lazar je klečao pred Gospodinom. Isus je položio desnicu na Lazarovu 
glavu, te dahnu na njega sedam puta. Gospodinov je dah bio svjetlucav. Vidjela sam 
tamni dim kako se povlači, kao da je bio u Lazaru, a đavao pod oblikom crna krilata 


lika, nemoćan i bijesan, probi krug leđima i nestade u visinama. Ovom je 


ceremonijom Isus posvetio Lazara i njegovu službu, pročistivši ga od svih sveza sa 
svijetom i grijehom, ojačavši ga darovima Duha Svetoga. Isus mu održa dugi govor, 
u kojem mu reče, da je ustao na život da mu može služiti, te da će morati podnijeti 


velika progonstva, posebno od Židova. 


Dotad je Lazar bio u svojoj ukopnoj odori, ali je sad odloži i odjene svoju vlastitu 
odjeću. To je bilo baš tad, kad su ga njegove sestre i prijatelji zagrlili po prvi puta, jer 
su se prije toga bojale, jer je u njegovu liku bilo nešto tako mrtvačko. U 
međuvremenu sam vidjela Lazarovu dušu tijekom vremena kad je bila odvojena od 
tijela, a nalazila se na mjestu mira i spokoja, svjetlila je samo treperavom svjetlošću, 
te je tamo opisivala pravednicima, Josipu, Ani, Zakariji, Ivanu itd., kako će se stvar 


odvijati s Otkupiteljem na zemlji. 


Kad je Spasitelj dahnuo na Lazara, Lazar je dobio sedam darova Duha Svetoga, te je 
bio perfektno oslobođen od sveze sa zemaljskim stvarima. Dobio je darove pred 
apostolima, jer je svojom smrću postao upoznat s velikim misterijima, te je vidio 
drugi svijet. Lazar je uistinu bio mrtav, a sad je nanovo rođen. Zato je i mogao dobiti 


te darove. Lazar je u sebi obuhvaćao duboki značaj i potpunu misteriju. 


Sad su poslužili obrok, te svi počinuše kraj stola na kojem je bilo mnoštvo zdjela i 
malih vrčeva. Neki je čovjek posluživao. Nakon obroka, uniđoše u sobu žene, ali 
ostadoše u krajnjem kutu sobe, kako bi slušale Isusovo učenje. Lazar je sjedio kraj 


Isusa. 


Oko kuće je bila strašna buka, jer su mnogi došli iz Jeruzalema, čak i hramska straža, 
a sad su opsjedali kuću. Ali Isus posla van apostole, neka otjeraju i narod i stražu. 
Isus je nastavio poučavati sve do u mrak. Reče učenicima da će sutra ujutro otići s 
dvojicom apostola do Jeruzalema. Kad su mu izložili opasnosti takvoga poduhvata, 
Isus im odgovori da ga neće prepoznati, jer neće ići otvoreno. Poslije sam ga vidjela 


kako malo spava, naslonjen na zid. 


Prije svitanja, Isus praćen Ivanom i Matejem, a opasali su svoje haljinu nekako 
drugačije od uobičajenog, krenuše iz Betanije u Jeruzalem. Išli su okolo grada, 
krenuše sporednim putovima, te stigoše do kuće u kojoj je kasnije održana 
Posljednja večera. Tamo su ostali pritajeni cijeli dan i cijelu noć. Isus je poučavao 
utvrđujući svoje gradske prijatelje. Vidjela sam Mariju Markovu i Veroniku, te tuce 
muškaraca. Nikodem, kojem je kuća i pripadala, ali ju je on dragovoljno predao za 
uporabu Isusovim prijateljima, ne bijaše s njima. On je baš taj dan otišao u Betaniju 


da vidi Lazara. 


Vidjela sam kako se okupljaju Farizeji i Veliki svećenik, da bi raspravljali o Isusu i 
Lazaru. Između ostaloga čula sam ih govoriti, kako se boje da ne bi Isus podigao sve 


mrtve, a tek onda koja bi to konfuzija bila! 


Tog dana u podne, u Betaniji se podigla velika buna. Da je tamo bio Isus, sigurno bi 
ga kamenovali. Lazar se morao skriti, a apostoli su iskliznuli u raznim smjerovima. I 
svi drugi Isusovi betanijski prijatelji, također bijahu prisiljeni ostati skriveni. Međutim, 


narod se smirio kada je shvatio da nemaju prava poduzimati išta protiv Lazara. 


Isus je cijelu noć, sve do zore, proveo u kući na brdu Sion. Prije svitanja Isus je 
napustio Jeruzalem praćen Matejem i Ivanom, te je pobjegao preko Jordana. Nije 
išao rutom koja se nalazila na strani Bethabare, nego je išao drugim putem, koji 
bijaše više sjeveroistočno. Mora da je bilo oko podneva, kad je Isus stigao na 
suprotnu obalu Jordana. Tu su mu se večer pridružili apostoli iz Betanije, a noć su 


proveli pod jednim velikim stablom. 


Ujutro su krenuli prema malom seocetu u susjedstvu, a usput su susreli slijepca, koji 
je ležao kraj puta. Za njega su se brinula dva dječaka, koji mu nisu bili u srodstvu. 
Slijepac je bio pastir iz regije Jerihona. Od apostola je čuo da će Gospodin proći tim 
putem, te je sad vikao za njim da pomogne. Isus položi ruku na njegovu glavu, te 
čovjek zadobi vid. Tad zbaci svoje stare prnje i u svojoj donjoj odjeći slijeđaše Isusa 


do sela. 


Isus je u dvorani poučavao o slijeđenju Njega i njegove nauke. Reče da oni koji žele 
tako činiti, moraju kao stari slijepac odbaciti svoje prnje, napustiti sve i slijedi Ga sa 
zdravim vidom. Starom su bivšem slijepcu dali ogrtač da se ogrne. On se odmah želio 
pridružiti Isusu, ali je odbijen dok ne dokaže svoju vrijednost i stalnost. Ovdje je Isus 


poučavao skoro do mraka. S njim bijahu osmorica apostola. 


Nakon toga, pošto se približio nekom gradiću, Isus ogladni. Nisam se mogla prestati 
smijuljiti na pomisao da je Isus ogladnio, jer Isusova glad bijaše potpuno drugačija 
od naše gladi. Gladovao je za dušama. Iz zadnjeg mjesta kojeg je posjetio, neki ljudi 
koji mu nisu bili skloni, pođoše s njim. Usput je bilo jedno stablo smokve, ali na njem 
ne bijaše ploda. Isus se pope do stabla i prokle ga. Ono isti tren usahnu. Lišće mu 
požuti, a deblo se svinu. 

U školi je Isus poučavao o besplodnoj smokvi. Bijahu tamo i neki zlobni Farizeji i 
pismoznanci, koji rekoše Isusu neka ode. Kroz ovo je mjesto tekao jedan mali 
potočić, a ulijevao se u Jordan. Na njem bijaše jedan mostić. Škola je bila izgrađena 


ne jednoj uzvisini. Isus i njegovo društvo, noć su proveli u gostinjcu. 


3. Isus započinje svoj put u zemlje sveta Tri Kralja 


Kad su sutradan Isus i njegovi napustili to mjesto, krenuše u smjeru sjeveroistoka, 
kroz zemlju plemena Gad. Čula sam Isusa kako im govori gdje sada namjerava ići. 
Reče apostolima i učenicima da se sada trebaju razdvojiti, označivši im gdje oni 
trebaju ići, gdje trebaju poučavati, te će se opet sastati s njim. Isus im reče da sad 
namjerava poduzeti jedno izvanredno putovanje. Slijedeći će Šabat provesti u 
Velikom Korozainu, a onda će otići u Betsaidu, a odande na jug, u kraj Meheruša i 
Midjana. Od tamo će nastaviti do mjesta gdje je Hagara izložila ISšmaela (vjerojatno 
Beer Sheba na jugu Palestine), a Jakob zaspao s kamenom pod glavom (Postanak 
46, 1-4 ; 26, 23, 24). Tad će krenuti na istok oko Mrtvog mora, na mjesto gdje je 
Melkisedek ponudio žrtvu pred Abrahamom. Na tom mjestu danas stoji jedna 
kapelica, u kojoj se ponekad slavi Misa. Izgrađena je od crvena kamenja, koje je 


obraslo mahovinom. 


Isus izrazi svoje namjere da će ići sve do Heliopolisa u Egiptu, gdje je jednom u 
djetinjstvu stanovao. Tamo ima nekih dobrih ljudi, koji su se kao djeca igrali s njime i 
koji ga nisu skroz zaboravili. Oni su stalno propitivali što se s njime dogodilo, ali ne 
mogu vjerovati da je Onaj s kojim su se igrali postao tako slavan. S druge strane 
vratiti će se preko Hebrona i doline Jošafat, proći mjesto gdje je kršten od Ivana, te 
će proći kroz pustinju u kojoj je bio kušan. Reče im da će biti odsutan oko tri 
mjeseca, a njegovi sljedbenici će ga pronaći kad prođu ta tri mjeseca na Jakovljevu 
zdencu kraj Sihara, premda ga mogu i prije susresti, kada se bude vraćao kroz 


Judeju. 


Isus dade učenicima kratke upute u dugoj propovijedi, iznad svega, kako se trebaju 
ponašati tijekom njegove odsutnosti. Sjećam se ovih riječi, da tamo gdje ne budu 
dobro primljeni, neka otresu prašinu sa svojih sandala. Matej se nakratko vratio 
doma. On je bio oženjen čovjek. Supruga mu bijaše vrlo poštena žena, te su zbog 
Matejeva poziva, živjeli u potpunoj apstinenciji. Matej je morao poučavati u 


vlastitome domu, te je s prijezirom ostavio svoje staro društvo. 


Isus je na Šabat, u Velikom Korozainu, poučavao u sinagogi. S njim bijahu Petar, 
Andrija i Filip. Oko podne, priđe mu jedan čovjek iz Kafarnauma koji ga je tamo 
očekivao. Reče, moj je sin na smrt bolestan, te je molio Gospodina da pođe s njim i 
ozdravi ga. Ali Isus mu zapovijedi da se vrati doma, jer je njegov sin već ozdravljen. 
Bilo je mnoštvo drugih ljudi koji su se okupljali oko Isusa, neki pripadahu gradu, a 
drugi bijahu izdaleka. Neki bijahu bolesni, te su čeznuli za ozdravljenjem, dok drugi 
tražiše utjehu. Prvima je odmah udovoljio, dok je drugima obećao da će im u 


budućnosti pomoći. 


Na Šabatsku večer, Isus ostavi žitelje van sinagoge, te ode s nekoliko apostola tamo 
gdje se Jordan ulijevao u jezero. Skela je bila gore višlje, a to je činilo putovanje 
puno duljim. Ovdje oni prijeđoše na nekoj vrsti splavi, izgrađenoj od greda, položenih 
unakrsno, kao rešetka. U središtu, na povišenoj platformi bijaše jarbol, ili mala 


polucijev, u koju se voda mogla penjati, a na platformi su putnici ostavljali stvari. 


Splav su pogonili pomoću dugih motki. Na ovom mjestu obala Jordana ne bijaše vrlo 


visoka, a meni se čini da je u ovom dijelu rijeke bilo malih otočića. 


Vidjela sam kako su Gospodin i tri apostola putovali po mjesečini. Izvan Betsaide, kao 
što bijaše običaj na ulazu u gradove Palestine, bijaše duga sjenica, a pod njom su 
putnici čistili svoje haljine, popravljali odjeću itd., prije nego bi ušli u grad. Općenito 
se tamo uvijek nalazilo nekoliko ljudi koji su si prali noge. Ovako je bilo i kad je 
Gospodin stigao s apostolima, nakon čega su otišli do Andrijine kuće, gdje su pojeli 
meda, kruha i grožđa. Andrija je bio oženjen, a kuća mu bijaše dosta velika. Imala je 
dvorište, okruženo zidovima, a bijaše smještena na jednoj strani grada. 

Petar i Filip su pratili Gospodina, ali Andrija je otišao naprijed. Na obroku bijaše 
prisutno tuce muškaraca, a na kraju obroka uniđe šest žena kako bi čule Isusovo 


poučavanje. 


Sutradan je Isus otišao iz Betsaide s trojicom svojih apostola. Zaustavili su se 
nakratko u jednoj kući van grada, u kojoj je bilo svakojakih stvari za ribolov. Tamo se 
okupio velik broj ljudi, a Isus je održao propovijed. Napokon krenuše, išli su duž 
obale Jordana, prijeđoše most koji bijaše dosta daleko od gore spomenute skele, te 


nastaviše kroz istočnu Galileju do bašanske zemlje. 


U krajevima preko Jordana, vidjela sam područje prekriveno bijelim pijeskom i 
tananim bijelim šljunkom. U jednoj otvorenoj pastirskoj sjenici bijaše nekoliko 
učenika, koji su čekali Gospodina. S njima bijahu i tri mladića, visoki i mršavi. Dok su 
čekali Isusa, učenici su skupljali žute i zelene bobice, velike kao smokve, kao i male 
žute jabučice, koje su rasle na nekom grmlju, a neke pak na stablima. Noževima bi ih 


presijecali i vadili plod. 


Put kojim su dolazili Isus i apostoli činio se pustim, jer je već obrastao visokom 
travom, a u jednoj aveniji se granje toliko isprepleo da se spustilo do zemlje. Apostoli 
rasjekoše nekoliko plodova, te ih staviše u džepove, ali Isus nije uzeo nijedan. 


Putovali su cijelu noć kroz planinske krajeve. 


Učenici koji su ga očekivali, sad krenuše prema njemu da ga dočekaju. Natisnuše se 
oko njega s pozdravima, ali bez pružanja ruku. Ispred sjenice, bijaše duga široka 
četverokutna greda, oko koje se svi baciše u počivajući položaj kao oko stola. Pred 
svakim je stajala porcija upravo skupljenih plodova. Sa sobom su ponijeli i male 
vrčeve, s nekakvim napitkom. Daleko u daljini bijaše jedan grad iza kojeg se 


uzdizahu planine. Mislim da je to bila zemlja Amorićana. 


Od ovog mjesta, put se ponovo počeo spuštati. Vidjela sam Isusa i njegove 
kompanjone kako hodaju cijeli dan, a predvečer stižu do nekog raštrkanog naselja. 
Na putu bijaše jedan gostinjac. Putnici uđoše, a uskoro ih okružiše znatiželjnici. Oni 
ne bijahu puno čuli o Isusu, ali većinom bijahu jednostavni i dobronamjerni ljudi. Isus 
im ispriča prispodobu o Dobrom pastiru, a onda ode do nedalekog drugog gostinjca. 


Tu su jeli i spavali. 


Isus reče učenicima da sada namjerava putovati samo s trojicom mladića iz Kaldeje i 
zemlje Ura, Abrahamova mjesta rođenja, te onda nastaviti kroz Arabiju do Egipta. 
Učenici bi se trebali ovdje raštrkati i poučavati narod. Što se njega tiče, nadoda Isus, 
on će poučavati gdje god dođe. Opet im reče, da kad prođu tri mjeseca, opet će ga 
susresti kod Jakovljeva zdenca kraj Sihara. Među učenicima sam vidjela Šimuna, 


Kleofu i Saturnina. 


Sutradan u zoru Isus zaželi zbogom svojim apostolima i učenicima, svakome je pružio 
ruku. Oni bijahu zbunjeni time da sa sobom vodi samo ova tri mladića. Oni bijahu od 
16-17 godina starosti, a vrlo se razlikovahu od Židova. Bijahu mršaviji i življi, a nosili 
su duge haljine. Bijahu kao Isusova djeca, kojega su vrlo voljeli. Kad god bi došli do 
neke vode, prali su Isusu noge. Trčali su naprijed ili natrag uokolo ili po putu, vraćali 
se s malim motkama, cvijećem, plodovima i bobicama. Isus ih je najljubaznije 
poučavao i objašnjavao im prispodobe, sve koje je dotada ispričao. Roditelji ovih 
mladića — pripadahu obitelji Mensora. Došli su u Palestinu s karavanom Trojice 
Kraljeva, a na njihovu odlasku, oni ostadoše među pastirima u Pastirskoj dolini. 
Postali su Židovi, oženili se kćerima pastira, te došli u posjed livada između Samarije i 
Jerihona. 


Najmlađi od mladića zvaše se Eremenzar, a poslije su ga prozvali Hermas. On je bio 
dječak kojeg je Isus, na molitvu njegove majke, ozdravio pokraj Sihara, nakon 
njegova razgovora sa Samarićankom na Jakovljevu zdencu. Drugi se mladić zvao Sila 
ili Silas. Treći, najstariji, zvao se Eliud, a kršteno mu je ime Siricirus. Oni bijahu zvani, 
tajnim učenicima. U kasnijem periodu pridružili su se Tomi, Ivanu i Pavlu. Eremenzar 


je napisao izvještaj o svojim putovanjima. 


Na ovom je putovanju Isus nosio smeđu tuniku, pletenu ili tkanu, a padala mu je u 
bogatim naborima. Povrh nje je nosio dugu haljinu od fine bijele vune, sa širokim 
rukavima. U pasu je bio opasan širokim pojasom od istog materijala, kao nekim 
šalom, kojeg kad bi spavao, omotao bi oko glave. Isus je bio viši od apostola. Bilo da 
je hodao ili stajao, njegovo svjetlo i ozbiljno lice izdizalo se iznad njih. Korak mu 
bijaše čvrst, držanje uspravno. Nije bio ni mršav ni debeo, nego dostojanstveno 
isklesan, kao lik perfektna zdravlja. Imao je široka ramena, te široka prsa. Rad i 
putovanje su ojačali njegove mišice, premda nisu odavale znakove teškoga 


trudbeničkoga rada. 


Put kojim je sada Isus hodao s mladićima, stalno se uspinjao, i to u smjeru istoka. 
Vodio je preko bijelog pjeskovita tla, a ponegdje bijahu stabla cedra i datulja. U 
daljini se uzdizalo gorje Gilead. Isus je htio provesti nadolazeći Šabat u zadnjem 


židovskom gradu na tom putu. Mislim da se grad zvao Cedar. 


Isus i mladići su jeli usputne plodove sa stabala i bobice. Mladići su imali džepove 
napunjene kruhom, te vrčeve s nekim napitkom. Nosili su štapove. Gospodin bi 
ponekad odlomio iz pokrajnjeg grmlja štap za sebe, ali bi ga nakon nekog vremena 


opet bacio ustranu. Na golim stopalima nosio je sandale. 


Navečer su stigli do neke usamljene kućice, u kojoj bijahu jednostavni ljudi, te su 
tamo konačili. Isus se nigdje nije predstavljao, iako je svugdje poučavao u divnim 
parabolama svih vrsta, ali uglavnom u onima, koji se odnose na Dobrog pastira. Ljudi 


su ga ispitivali o Isusu Nazarećaninu, ali on im ne kaza da je to on. On bi zauzvrat 


njima postavljao pitanja o njihovu poslu, njihovim problemima, tako da su ljudi 
zaključivali, da je ovaj čovjek putujući pastir, koji traži dobru ispašu, kao što je često 
bio slučaj u židovskim krajevima. Nisam vidjela da je Isus u ovim krajevima izvodio 


liječenja, niti je činio čudesa. 


Sutradan nastaviše dalje put. Mora da su sad bili nekoliko milja do Cedra, koji je bio 
izgrađen na uzvisini, jer se iza grada vidio planinski lanac. Abrahamova domovina 
bijaše u tom smjeru, ali daleko tamo prema sjeveroistoku. Zemlja Trojice Kraljeva 


bijaše prema jugoistoku. 


Neki su se učenici vratili doma, dok su se drugi raštrkali po okolnim krajevima, gdje 
su poučavali. Neko vrijeme ih je pratio i Zakej iz Jerihona, nakon čega se i on vratio 
doma, odustao od carinske službe, prodao sve što je imao, podijelio sirotinji, te sa 
svojom suprugom (s kojom je otada živio u apstinenciji) odselio u neko drugo 
mjesto. Gospodin je rekao učenicima, da će proći devet tjedana, prije nego će im se 


opet pridružiti. 


Uzbuđenje u Jeruzalemu radi Lazarova uskrsnuća bijaše vrlo veliko. Isusa nije bilo, 
otišao je, tako da ga narod ne gleda, ali je uvjerljivost istine ovog čuda, učinila da su 
se mnogi obratili. Kad se Isus bude vratio s ovog puta, biti će vrlo mršav. Nigdje 
nema pisana traga o ovom putovanju, budući tada apostoli nisu pratili Gospodina. 
Možda ni apostoli nisu znali sva mjesta u koja je Isus navratio. Koliko se sjećam, i ja 


sam tada po prvi put vidjela tu cestu. 


Isus nastavi svoj put sa trojicom mladića prema jugoistoku. Često su išli pokrajnjim 
putevima, a noći su provodili uglavnom kao i sinoć, s pastirima u izdvojenim 
kućicama. Ljudi ovih krajeva bijahu dobrostivi i jednostavni. Sa čuđenjem bi zurili u 
Isusa, i odmah bi im se svidio. Isus bi im ispričao mnoge prispodobe, kao što je činio 
i u Judeji, a oni ga slušaše s uživanjem. Ali, nije nikoga blagoslivljao i ozdravljao. Kad 
bi ga upitali o Isusu Nazarećaninu, odgovarao bi im ono što su i drugi uobičajeno 
govorili o njemu, a onda bi prešao na objašnjavanje prispodoba. Ljudi su mislili da je 
pastir koji traži dobru ispašu. 


4, Isus u Cedru 


Isus s mladićima stiže pred Cedar prije Šabata. Nisu išli glavnim putem, nego 
okolnim. Pošto je već bilo kasno da uđu u grad, prenoćiše u velikom gostinjcu, s 
drugim putnicima namjernicima. Tamo bijahu otvorene sjenice s odjeljcima za 
spavanje, a sve je bilo okruženo dvorištem. Jedan je čovjek brinuo o gostima, a 
nakon toga se vratio u grad. Sutra ujutro opet dođe i za svoj trud primi malu sumu 
novca. Putnici otiđoše svatko svojim putem, ali nadglednik povede Isusa i njegove 


kompanjone sa sobom do svoje kuće u gradu. 


Cedar je bio izgrađen u podnožju gore, u dolini kroz koju je tekla rijeka. Imao je stari 
i novi dio, a dijelila ih rječica, koja je tekla od istoka k Palestini. Obala je bila vrlo 
strma, a rijeku su premostila dva lučna mosta, solidno građena. Na ovoj strani 
mjesto bijaše siromašno i beznačajno, a nastavali ga uglavnom Židovi pastiri, koji su 
se bavili i proizvodnjom laganih košara, sjenica i koliba. Na drugoj strani, Cedar je bio 
mnogo bogatiji. Tamo ne bijaše Židova, nego samo pogani. Ovdje je židovska nošnja 
bila malo modificirana, jer su neki ljudi nosili ušiljene kape. Na ovoj strani rijeke 
bijaše sinagoga, a na trgu okruženom grudobranima i šetnicama od čista bijela 


pijeska bijaše zdenac. Ovo je bilo najljepše mjesto u gradu. 


Gospodin s mladićima ode sa svojim domaćinom do sinagoge, te tiho proslavi Šabat. 
Na kraju molitava, Isus zamoli može li im pokušati nešto objasniti, a dobri ljudi 
iskazaše želju za tim, Isus im ispriča prispodobu o Razmetnom sinu. Narod je pažljivo 
slušao, diveći mu se jako, ali nisu znali tko je on. Isus se prozva pastirom koji traži 
izgubljene janjce, kako bi ih odveo na dobre pašnjake. Narod ga je smatrao 


prorokom, te su ga tijekom cijelog dana, vodili svojim kućama gdje je poučavao. 


Sutradan Isus održa propovijed kraj zdenca. I ljudi i žene su sjeli kraj Isusovih nogu, 
a Isus je privijao djecu sebi na grudi. Ispriča im o Zakejevu penjanju na smokvu, o 
njegovu silasku, o napuštanju svega i slijeđenju Njega. Govorio im je i o onome koji 


bijaše na molitvi u Hramu i koji je rekao: 'Zahvaljujem ti Bože da nisam kao ovaj 


carinik'., te najzad o onom drugom, koji se udarao u prsa i vapio: "Gospodine, smiluj 
se meni grešniku!" Žiteljima Cedra se Isus jako svidio, pa ga moljaše da ostane s 
njima do slijedećeg Šabata, pa neka opet poučava u njihovoj školi. A, kad ga upitaše 


o Isusu Nazarećaninu, Isus im ispriča mnoge stvari o Njemu i Njegovoj nauci. 


Napustivši ovaj grad, Isus i mladići krenuše prema istoku, u zemlju predivnih livada i 
palminih stabala, a odande u Edon. Usput je Isus posjetio kuću koja je stajala 
zasebno, a u njoj bijahu pogođeni neizlječivom bolešću i otac i majka obitelji. Svi su 
inače bili dobri ljudi. Ovdje ga opet upitaše o Isusu Nazarećaninu, o kojem su čuli 
divne izvještaje. Isus im odgovori u predivnoj prispodobi o kralju i njegovu sinu, u 
kojoj je spomenuo Onoga o kojem su se raspitivali. Reče im da će Taj biti proganjan, 
da će se vratiti u Kraljevstvo svoga Oca, kojeg će dijeliti sa svima onima koji Ga budu 


slijedili. 


Dok je Isus govorio, ja sam imala viziju njegove Muke, Uzašašća, njegova prijestolja, 
okružena svim anđelima, koje stoji kraj Njegova Oca, proglašavajući svoju vlast nad 
cijelim svijetom. Najzad, vidjela sam nagradu koja se udjeljuje njegovim 
sljedbenicima. Također sam imala viziju njegova Kraljevstva i cijelu prispodobu koju 
je ispričao ovim ljudima, a također sam vidjela da je u njihova srca utisnuo zadnju 


sliku iz prispodobe. 


Kad ih upita hoće li vjerovati sve ovo što im je ispričao, i hoće li slijediti dobrog 
Kralja, oni iskazaše svoju vjeru i volju. Isus im obeća da će ih Bog nagraditi 
ozdravljenjem dvoje dobrih staraca, koji će ga pratiti u Edom. Tad sasvim iznenada, 
otac i majka zadobiše zdravlje, te na zapanjenost ostalih, zaista mogaše slijediti Isusa 
do Edona. Čovjek se zvao Benjamin, a bio je direktni potomak Rute. Mislim da je Tit 
bio njihov sin ili bar rođak. Tad je imao 14-15 godina. Tit je otišao u Cedar, kao i u 
svako mjesto u ovim krajevima gdje je Isus poučavao, kako bi ga slušao, te da čuje 
druge što govore o Isusu. Ovu je obitelj poznavao i Marko, ali njegovo rodno mjesto 


bijaše bliže Judeji, a poznavao ju je i Sila. 


Isus napusti tu kuću i s tri mladića nastavi k Edonu. Išao je kroz divna polja i livade, 
na kojima bijahu i palmina stabla. Isus je u desnici nosio pastirski štap. Na jednom 
velikom otvorenom trgu, lijevo od ulaza u grad, u jednoj javnoj građevini za slavlje, 
upravo se slavila svadba. Kuća je imala veliku dvoranu, a na njenom kraju bijaše 
kuhinja. Svud uokolo bijahu odjeljci za konačišta, a u svakom po tri kreveta, koja su 


se mogla odvojiti ukrašenim zaslonima. 


Premda je bio dan, u dvorani bijaše upaljena jedna lampa. Mladenci kao i gosti 
bijahu okićeni cvjetnim vijencima, a svi bijahu u istom odjeljku. Dječaci su pjevali i 
svirali flaute i druge instrumente. Ovi pobožni ljudi su čekali Isusa, na kojega su 
gledali kao na Proroka. U Cedru i okolici su čuli njegovo učenje i prispodobe, pa su 
ga pozvali na svoje vjenčanje. Isusa su dočekali s radošću i poštovanjem, oprali mu 
noge, kao i mladićima, te ih osušili svojom odjećom. Uzeše od Isusa štap, staviše ga 


u kut, te za njega pripremiše stol. 


Na njem bijaše kruha, meda sa saćama skoro trideset cm duga, te nekog crvenog 
bobičastog voća, s kojeg bi prije jela skidali mali vijenac crnog lišća, prošaranim 
bijelim. Također bijahu tamo i mali zemljani vrčevi i čaše, te neke zdjelice, koje su 
izgledale kao emajlirana glina, a iz toga su žlicom vadili nešto što su stavljali u 
napitak. Gosti su počivali kraj stola, na nekim malim kosim klupama, a Isusu su dali 
sjedalo između mladenke i mlade. Žene su sjedile na kraju stola. Isus je blagoslovio 


hranu i piće, a onda su svi jeli. 


Tijekom objeda, Isus je poučavao. Isus ispriča gostima o onom Čovjeku u Judeji, koji 
je na jednoj svadbi u Kani pretvorio vodu u vino. Kada se pojavio par onih roditelja, 
koje su gosti poznavali dugo kao neizlječivo bolesne, a sad su bili potpuno zdravi, 
zapanjenost bijaše velika. Oni sve opisaše, te rekoše da im je Gospodin govorio o 
Kralju i njegovu Kraljevstvu, a oni su izjavili da u to vjeruju, a on im je rekao da će 
zasigurno dobiti udio u tom istom Kraljevstvu, kao što su sad svjesni činjenice da su 


potpuno ozdravili. 


Isus im ponovo ispriča prispodobu, te im jasnim riječima reče, da još uvijek postoji 
zid između njih i vladavine toga Kralja, ali oni bi mogli probiti svoj put kroz njega, 


ako uspiju sami sebe pobijediti. 


Već je bilo jutro kad je gozba završila, a gosti se povukli na spavanje. Gospodin i tri 
mladića su noćili otraga dvorane za slavlje. Prije nego je legao na počinak, Isus iziđe 
van, kleknu i pomoli se svom Nebeskom Ocu s uzdignutim rukama. Vidjela sam zrake 
svjetla kako izlaze iz njegovih usta, a jedna druga struja svjetla, ili neka anđeoska 
forma, silazila je s nebesa prema njemu. Ovo se često događalo, čak i za vrijeme 
dnevnog svjetla, tj. kad god bi se Isus povukao u osamu i molio. Znala sam to o 
Njemu, čak i u svom djetinjstvu, a kad bi ga gledala kako tako sam moli, pokušavala 
bih ga imitirati. Gledala sam Blaženu Djevicu u molitvi do začeća Spasitelja. 
Uglavnom je stajala u molitvi, ruke joj prekrižene na prsima, a oči oborene. Ali, 
nakon najsvetijeg Utjelovljenja, uglavnom bi klečala kad bi molila, lice bi podigla 


prema nebesima, a ruke uzdigla. 


Sutradan ujutro, zbog velike gužve naroda, Isus je poučavao na otvorenom. Riješio 
je mnoge bračne slučajeve, jer je narod ovog kraja izgubio istinsku koncepciju 
Zakona o braku. Htjeli su ženiti i bliske rođake, radi nasljedstva, pa upitaše Isusa o 
tome. On im objasni da to po Mojsijevu Zakonu nije dopušteno, a oni obećaše da će 
odustati od takvih veza. Rekli su Isusu da se u jednom okolnom mjestu, jedan čovjek 
namjerava oženiti već šesti put, a njegovih pet prethodnih žena su pokojne, a sve su 


bile sestre, a i ova im je sestra. Isus im reče da će posjetiti to mjesto. 

Isus se vrati u Cedar radi Šabata, te je tamo u školi cijeli dan poučavao. Dao je 
rješenja za mnoge slučajeve, pitanja i sumnje, što se tiče Zakona i braka. Izmirio je 
neke supružnike, koji su već dugo bili u neslozi. 


5. Isus ide u Sihar-Cedar, te poučava o misteriju braka 


Iz Cedra, Isus praćen brojnim narodom, nastavi svoj put prema sjeveru, kraju koji se 


oduvijek smatra ravnim. Vidjela sam da je stigao do nekog pastirskog naselja, izvan 


kojega bijahu otvorene sjenice, dugi niz stabala s isprepletenim granjem, te kolibama 
napravljenim od granja i zelenja. Pod jednom od sjenica, svi su jeli smokve, grožđe i 
datulje. Još uvijek bijahu tamo, noć je bila blaga i dražesna, zvijezde su sjale na 


noćnom nebu, a rosa je prekrila čitavu zemlju, kao caklinom. 


Kad se ostatak društva razišao po svojim kućama, Isus prođe okolnim područjem 
poučavajući, a sutradan predvečer stiže do gradića Sihar-Cedara. Grad je bio 
izgrađen na padini planinskog lanca. Neki ljudi iziđoše dočekati Isusa. Odveli su ga u 
gradsku vijećnicu, koja je bila slična onoj u Kani Galilejskoj, a tamo ga je dočekalo 
mnoštvo svijeta. Neki nedavno oženjeni ljudi izgubili su svoje roditelje iznenadnom 
smrću, pa su sad ugostili sve ljude koji su došli na sprovod. Ispred kuće bijaše 
dvorište okruženo ogradom, a u njemu jedna lijepo spletena sjenica od zelenila. U 
svakom kutu sjenice bijaše kamena posuda s vodom za zalijevanje biljaka. Biljke su 
se penjale uz motke, a onda se motale po lukovima, koji su se spajali s jednim 
mramornim stupom u sredini, tako da je sve činilo zelenu sjenicu. Biljke, trska ili šaš, 
dugo su ostajali zeleni, te su tako pravili sjenu. Ova dekoracija, kao i sve zelenje koje 


je ukrašavalo kuću, činili su se vrlo lijepim. 


U dvorani odmah iza dvorišta, oprali su noge Isusu i njegovim kompanjonima, te im 
ponudili uobičajenu okrjepu. Tad su svi otišli u drugu dvoranu, gdje je obrok već bio 
postavljen. Isus je inzistirao da poslužuje kod stola. Svim je gostima pružio kruh, 
voće i velike komade mednog saća, te je iz vrčeva ulijevao pića u manje čaše. Bilo je 
tri vrste pića, jedno je bilo zelenkasto, drugo bijaše žućkasto, a treće skroz prozirno. 


Cijelo je vrijeme Isus poučavao. 


Sihar-Cedar bijaše mjesto u kojem je Isus jako puno propovijedao o svadbi, jer je 


ovdje jako bio raširen divlji brak. 


Na karminama je bio prisutan samo muž tužno vjenčanog para. Zvao se Eliud. Bio je 
na svadbi u Edonu, a kad se vratio doma, našao je punca i punicu mrtvima. 
Nenadano su umrli, svladani žalošću, kad su otkrili, da im je kći, inače Eliudova 


supruga, preljubnica. Ni sam Eliud to nije znao, pa tako nije znao ni razlog nenadane 


smrti ovih dvoje. Kad je Isus završio poučavanje kod stola, Eliud ga odvede sebi 
doma. Mladići nisu išli s njim. Isus je nasamo razgovarao sa Eliudovom suprugom. 
Bila je sva žalosna. Potonu sva u suzama kraj Isusovih nogu, te ispovjedi svoj grijeh. 
Kad je Isus otišao od nje, Eliud ga odvede do Isusove sobe za konak. Vidjela sam da 
mu Isus nešto vrlo ozbiljno i potresno govori, a kad je Eliud otišao, Isus je malo 


molio, te ode na spavanje. 


Sutra ujutro, vrlo rano, dođe u Isusovu sobu Eliud s lavorom vode i zelenom 
grančicom. Isus je još bio u postelji, budan, poduprt na lakte. Ustade, a Eliud mu 
opra noge, te ih osuši vlastitom odjećom. Tad mu Gospodin reče da ga odvede u 
svoje odaje, jer on sad njemu želi oprati noge. Eliud nije htio ni čuti. Ali Isus mu 
ozbiljno reče da ako mu to ne dopusti, da će odmah napustiti njegov dom, da tako 


mora biti, jer ako ga želi slijediti, ne smije mu uskratiti poslušnost. 


Kad je ovo Eliud čuo, odvede Isusa do svoje spavaća sobe, te mu donese lavor vode. 
Isus zagrabi vodu rukama, ljubazno pogleda Eliuda direktno u oči, reče nekoliko riječi 
o temi pranja nogu, te mu reče da mu je supruga preljubnica, ali i pokajnica, te da 
joj mora oprostiti. 

Na ovo, Eliud pade kao pokošen na tlo. Plakao je i kršio prste, kao u mentalnoj 
agoniji. Isus se okrenu od njega i pomoli se. Nakon malo vremena, prva je gorčina 


bila svladana. Isus priđe Eliudu, podiže ga, te mu reče nekoliko utješnih riječi. 


Kad se Eliud smirio, Isus mu zapovijedi da pozove suprugu. On to i učini, a ona uđe u 
sobu, potpuno zamotana u veo. Isus je uze za ruku, odvede do Eliuda, te ih oboje 
blagoslovi, utješi, te podigne veo ženi s lica. Tad ih otpusti s uputama da mu pošalju 
svoju djecu, koje je također blagoslovio i odveo do roditelja. Od ovog trenutka, Eliud 
i njegova supruga su ostali vjerni jedno drugome, a oboje su učinili zavjet seksualne 


apstinencije. 


Tog je istog dana Isus posjetio mnoge kuće, kako bi izveo njihove ukućane iz 
grešaka i uputio ih na pravi put. Vidjela sam Isusa kako ide od kuće do kuće, priča s 


ljudima o njihovim raznim problemima, te tako zadobiva njihovo povjerenje. 


Na gori blizu Sihar-Cedara, bijaše jako puno redova košnica. Kosina gore bijaše 
terasasta, a na njima bijahu brojne četvrtaste košnice, ravnog krova, visoke oko 2 
metra, a gornji im kraj urešen kvrgama. Košnice su postavili u nekoliko redova, jedan 
iznad drugoga. Otraga ne bijahu zaobljene, nego su bile šiljaste kao krov, a tamo na 
strani gdje bijahu police, odozgor su se mogle otvoriti sve do dna. Cijeli pčelinjak 
bijaše okružen finim ogradama od pletene trske. Između ovih stabljika koprivnjače, 
bijahu stepenice koje su vodile gore do terasa, i do ograda na obje strane grmlja, 
koje je cvjetalo bijelim cvjetovima. Mogli ste se penjati s terase na terasu, a na 


svakoj bijahu slične košnice. 


Kad narod upita Isusa odakle je stigao, on nejasno odgovori u prispodobama, na što 
se oni složiše i povjerovaše mu. Pod trijemom gradske vijećnice, Isus održa 
propovijed, u kojoj je opisao prispodobu o kraljevu sinu, koji je došao naplatiti sve 
dugove od svojih podložnika. Slušatelji su shvatili prispodobu previše doslovno, a 
jako se radovaše nad obećanjem koje prispodoba nosi. Isus tad izokrenu prispodobu 
prema dužniku, kojemu bijaše oprošten velik dug, a on je sam odbio dati oproštenje 
svome dužniku, koji mu dugovaše neku sitnicu, te je inzistirao da se njegov dužnik 


preda sudcu. 


Isus im također ispriča o svome Ocu, koji mu je dao vinograd, kojeg treba obrađivati 
i čistiti, te je on došao tražiti prave radnike, da zamijene beskorisne i lijene radnike, 
koje će on potjerati. Tad im Isus objasni obrezivanje trsa, te progovori o velikoj 
količini beskorisna i odbačena granja i zelenja, te o vrlo maloj količini grožđa. Isus 
ovo usporedi s opasnim elementima, koji kroz grijeh ulaze u čovjeka. Isus reče, to se 


mora odsjeći i uništiti prakticiranjem mrtvljenja, kako bi plodovi mogli narasti. 


Ovo je dovelo do teme o braku i njegovim percepcijama, kao i o temama čednosti i 
prikladnosti za njeno opsluživanje, da bi se Isus opet vratio na temu vinograda, 
rekavši narodu da bi i oni trebali kultivirati taj vinograd. Oni potpuno nevino 
odgovoriše da u ovom kraju loza ne uspijeva. Ali, Isus im odgovori da bi je trebali 


zasaditi na strani brda na kojima su sada pčelinjaci, jer je ta strana idealna za lozu. 


Tad im ispripovjedi parabolu o pčelama i pčelarima. Ljudi su izrazili volju da žele 
raditi u Njegovu vinogradu, ako im on dopusti. Ali Isus im reče da mora otići i 
izravnati dugove, da mora vidjeti je li istinski grozd umetnut u vinsku prešu, kako bi 
proizveo istinsko životvorno vino, te mora poučiti i druge kako kultivirati i pripremati 


isto takvo. 


Ovi jednostavni ljudi bijahu zbunjeni zbog toga što Isus mora otići, te ga moljaše da 
ostane s njima. Ali Isus ih utješi rekavši im, da ako budu vjerovali u njega, poslati će 
im nekoga koji će ih poučiti kako se radi u Njegovu vinogradu. Vidjela sam da su 
poslije žitelji ovoga mjesta bili kršteni od Tadeja, te da su se svi iselili tijekom 


progona. 


Isus nije spominjao nijednog proroka, niti je učinio ikakvo čudo u ovom mjestu. 
Usprkos njihova moralna nereda, ovi su ljudi bili jednostavni i djetinjasti-nevini. Oni 
bračni parovi koji su odvojeno živjeli, sad su opet ujedinjeni Isusovim posredstvom, a 
on im je objasnio o onome čovjeku, koji je oženio pet sestara, a sad je zaručnik 


šestoj, da je takva veza nezakonita. 


Isus je održao još jednu propovijed o braku. Brak je opisivao tako dubim terminima i 
usporedbama. Spomenuo je kultiviranje loze, brigu o vinogradu, čišćenje bezvrijednih 
grana. Posebno sam bila impresionirana Isusovim jakim, uvjerljivim i jasnim riječima, 
kad je govorio o braku. Rekao je da tamo gdje postoji nered u braku, i tamo gdje 
brak ne donosi dobre i čiste plodove, uglavnom je krivnja na ženskoj strani. Na njoj 
je da trpi i izdržava patnju, to je zbog njene formacije, i da očuva plod braka. 
Ženinim duhovnim trudom, te pobjedama nad sobom, žena može usavršiti vlastitu 
dušu i plod svoje utrobe, ona može iskorijeniti sve možebitno zlo u sebi, budući 
cijelo njeno vladanje, sve njene akcije, privlače blagoslove ili uništavaju njeno 


potomstvo. 


U braku ne smije biti pitanja o senzualnom zadovoljenju, već samo o pokori i 
mrtvljenju, o stalnom strahu, o stalnom boju protiv grijeha i grješnih želja, a taj se 


boj najbolje bojuje molitvom i samosvladavanjem. Takve borbe protiv sebe, takve 


pobjede nad sobom, na majčinoj strani, osiguravaju slične pobjede i njenoj djeci. Sve 
je ove pouke Gospodin izrekao tako divnim i jednostavnim, ali duboko značajnim 


riječima. 


O temi braka, Isus je rekao i mnoge druge stvari, jasno i točno. Bila sam zadivljena 
istinom o kojoj je govorio, te o velikoj potrebi takve istine, da su mi misli navirale kao 
bujica: Zašto sve ovo nije zapisano u Evanđeljima? Zašto tamo nije bilo nijednoga 
učenika koji bi ovo mogao zapisati, kako bi ljudi u budućnosti bili informirani? — jer u 
cijeloj ovoj viziji, samo sam ja bila prisutna među Isusovom publikom, i samo sam ga 
ja slijedila tamo amo. Pošto mi se takva misao stalno vraćala, moj mi se Nebeski 
Zaručnik okrenu, te mi reče, nešto kao: 'Posijao sam milost, obradio vinograd tamo 
gdje će najbolje uroditi. Da su ove riječi zapisane, pretrpjele bi sudbinu mnogih 
drugih zapisa, pale bi u zaborav, ili bi bile krivo interpretirane, krivo shvaćane, ili bi 
jednostavno bile osuđene. Riječi koje sam maloprije govorio, kao i brojne druge, koje 
nikad nisu zapisane, biti će puno produktivnije u svojim efektima, od onih riječi koje 
su zapisane. Ne opslužuje se pisani Zakon, nego oni koji vjeruju, koji se nadaju i 


vole, oni imaju sve zapisano u svome srcu.' 


Sve što je Isus rekao o braku, sve je bilo prekrasno i uvjerljivo. Način na koji je Isus 
govorio sve ovo o braku, stalna uporaba prispodoba u kojima je ilustrirao primjerima 
iz prirode vinogradarstva, te u drugu ruku, uzimanje slika iz braka pogodnih 
vinogradarstvu, sve je to bilo divno i jasno. Ljudi su postavljali bezazlena i 
jednostavna pitanja Isusu, a on im je davao odgovore, koji su im još jasnije ukazivali, 


kako njegove prispodobe savršeno objašnjavaju njegovu nauku. 


U podne, ispred sinagoge se odvijala svadbena svečanost između žalosnog mladog 
para, a Isus je asistirao. Oboje bijahu dobri i nevini, a osobito je Gospodin bio vrlo 
ljubazan prema njima. Prema sinagogi su svadbenu povorku vodili dječaci od šest 
godina, okićeni vijencima na glavi, a u rukama su imali frule. Djevojčice odjevene u 
bijelo, nosile su košarice pune cvijeća, koje su odložile na tlo, a mlađarija je svirala 


harfe, triangle i druge instrumente, koji su danas skoro nepoznati. 


Mladoženja je bio obučen skoro isto kao svećenik. I njega i mladu su tijekom 
ceremonije vodili asistenti, koji su tijekom ceremonija stavljali svoje ruke na njihova 
ramena. Ceremoniju svadbe je predvodio židovski svećenik. Odigravala se u jednoj 


dvorani, blizu sinagoge, a imala je otvoreni krov, ali samo tik iznad mladenaca. 


Kad su se počele pojavljivati zvijezde, u sinagogi su započele Šabatske pobožnosti, 
nakon čega je započeo post koji je trajao do sutra navečer. Kad je post završio, u 
vijećnici je održana svadbena gozba, tijekom koje je Isus ispričao nekoliko 
prispodoba, kao na primjer o Razmetnom sinu, te o stanovima u kući Njegova Oca. 
Inače mladoženja nije imao vlastitu kuću. Svoj je dom pravio na imanju koje je 


pripadalo mladenkinoj majci. 


Isus mu reče, premda će primiti stan u kući Njegova Oca, ipak bi trebao podići svoj 
šator u vinogradu, koji On sam ide zasaditi tamo na gori gdje su pčelinjaci. Tad je 
Isus opet dugo poučavao o braku. Ako bračni partneri, reče Isus, žive čestito i 
skromno, ako spoznaju svoje stanje kao jednu pokoru, to će dovesti njihovo 
potomstvo na put spasenja, te njihovo stanje neće dovesti do otpada duša, nego će 
požeti žetvu stanova u domu Njegova Oca. 

U ovoj se propovijedi Isus nazvao Zaručnikom mladenke, u kojemu svi trebaju biti 
okupljeni, da bi se ponovo rodili. Isus je aludirao na svadbu u Kani, te im ispriča o 
pretvaranju vode u vino. Isus je uvijek govorio o sebi u trećem licu, kao o Čovjeku iz 
Judeje, kojega dobro poznaje, koji će biti tako gorko proganjan, i kojega će najzad i 
ubiti. 


Sve su ovo ljudi slušali s nevinom dječjom vjerom, a prispodobe im bijahu stvarne 
činjenice. Čini se da je mladoženja bio školski učitelj, jer mu je Isus govorio kako bi 
trebao podučavati. Ne kao Farizeji, reče mu Isus, koji tovare terete, a sami prstom 
da maknu, nego on treba podučavati svojim vlastitim primjerom. Isus također učini 
aluziju na Išmaela, jer je Cedar i okolica bila nastanjena njegovim potomcima. Oni su 
uglavnom bili pastiri, a sebe su smatrali inferiornijima Židovima, o kojima su govorili 
kao o vrlo velikoj naciji, izabranom narodu, koji je još uvijek privržen starim 


navadama življenja. 


Vlasnici velikih krda stoke življaše u velikim kućama, okruženim grudobranima, a 
usred pašnjaka bijahu raštrkane kućice pastira. Na zdencu, koji je pripadao vlasniku, 
samo se njegova stoka smjela pojiti, premda su i stada njegovih susjeda uživali istu 
privilegiju, ako je bio sklopljen takav sporazum. Takva patrijarhalna naselja bijahu 
gusto raštrkana tu i tamo, inače ako nisu bila tako gusto zbijena, bila su od manje 


važnosti. 


Potaknut Isusovim riječima, narod je odlučio izgraditi za novo vjenčani par, neku 
laganu nastambu na gori s pčelinjacima, gdje je kasnije i vinograd bio zasađen. Svaki 
je prijatelj u mjestu napravio laganu pregradu, koju je prekrio kožom, te opet 
premazao nečim nepromočivim, a od takvih se pregrada sastavljao šator. Svi su 
donijeli takve komade na rečeno im mjesto. Svatko je učinio što je mogao, netko 


više, netko manje, a svi su dijelili što im je bilo potrebno. 


Gospodin im je govorio kako sve treba učiniti, a oni ga slušaše s čuđenjem, kako on 
toliko puno zna o takvim stvarima. Isus ih je poučavao o svadbenoj gozbi, gdje bi 
stari i siromašni trebali zauzeti bolja mjesta. Isus s narodom ode do malog brežuljka, 
koji bijaše ispred gore, kako bi tamo izabrao najbolje mjesto za vinograd. Začelje 


šatora bi trebalo nalijegati na kosinu brda, na kojoj će biti vinograd. 


Pošto je blagdan Mladog mjeseca upravo započinjao, svi se s Isusom vratiše u 
vijećnicu. Isus je znao da će mnogi, kad im kaže da bi trebali izgraditi kuću za 
mladence, pomisliti i reći jedan drugome: 'Možda On nema svoju kuću, nema mjesto 
za obitavanje. Hoće li možda ostati s ovim narodom?' Zbog toga im je sad Isus 
rekao, da neće dugo ostati s njima, da na ovoj zemlji on nema obitavališta, da 
Njegovo Kraljevstvo još nije došlo, da mora zasaditi vinograd Svoga Oca, te ga na 
gori Kalvariji natopiti svojom Krvlju. Isus reče, sad vi ne možete shvatiti ove riječi, ali 
poslije ćete shvatiti, kad budem natopio vinograd. Poslije ću vam se vratiti iz tamne 
zemlje. Poslati ću vam glasnike da vas pozovu, a onda ćete otići iz ovog mjesta i 
slijediti Mene. Ali, kad dođem i treći put, odvesti ću sve koji su vjerno radili u 


vinogradu, u Kraljevstvo moga Oca. Vaše življenje u ovim krajevima neće potrajati 


još dugo, zato kuće koje radite moraju biti lagane, još bolje šatori koji se lako mogu 
transportirati. 


Tad Isus održa dugu propovijed o uzajamnom milosrđu. Reče, trebali biste baciti 
sidro u srce svoga susjeda, tako da ih oluje svijeta ne mogu uništiti i odvojiti. Isus je 
opet govorio u prispodobama vinogradarstva, rekavši da će ostati dovoljno dugo, 
samo kako bi zasadio vinograd za mladence, te ih poučio kako da njeguju loze, a 


onda će otići kultivirati onaj koji pripada Njegovu Ocu. 


Sve je ovo Isus poučavao tako jednostavnim riječima, tako da su njegovi slušatelji 
sve više i više bili uvjereni da je sve ovo istina, istovremeno zadržavši svoju 
jednostavnost. Učio ih je da u prirodi i u samom životu, prepoznaju skriveni sveti 


zakon, koji je ipak sad iskrivljen grijehom. 


Poduke su trajale do kasno u noć, a kad Isus zaželi napustiti ih, oni ga odgovaraše. 
Hvatali su ga za ruke i govorili: 'Objasni nam ponovo sve, da bolje možemo 
razumjeti.' Ali, Isus im odgovori da bi sad trebali primijeniti u praski sve ovo što su 
čuli, te im obeća da će im poslati jednoga, koji će im sve razjasniti. Tijekom ovog 


skupa, svi su blagovali lagani obrok, te su svi pili iz iste čaše. 


Mladić za kojega je Gospodin rekao da mu se izgradi kuća zvao se Salatijel, a 
mladenkino ime bijaše nešto kao 'lijepa' ili 'brineta'. Većina ljudi ovog kraja, poslije je 
krštena od Tadeja. U ovim krajevima je kratko bio i Marko. Trideset i pet godina 
nakon Isusova Uzašašća, Salatijel se sa svojom suprugom i tri odrasla sina preselio u 
Efez. Tamo sam ga vidjela u društvu sa zlatarom Demetrijem, koji je nekoć jednom 
podigao bunu protiv Pavla, ali sad je bio obraćenik. Demetrije mu je pričao dugo o 
Pavlu, te mu je govorio o povijesti svoga obraćenja. Pavao tad nije bio u Efezu. 
Salatijel, njegova tri sina i Demetrije su išli da se združe s njim, dok je supruga ostala 
u Efezu u nekoj kući, u kojoj je bilo dosta baka iz njena kraja, pa su svi zajedno 


živjeli. 


U to vrijeme, skoro su svi Židovi napustili Efez. Kad su doživjeli brodolom kraj Malte, 
Salatijel, njegova tri sina, Demetrije, Sila i čovjek zvan Kajus, svi bijahu na istoj lađi s 
Pavlom. Iz svoga sužanjstva u Rimu, Pavao je svakom Salatijelovu sinu odredio 


mjesto gdje će i što raditi. 


Kad je Isus s narodom otišao do gore gdje bijahu pčele, kako bi im pokazao gdje će 
zasaditi vinograde, mjesto za kuću-šator već bijaše obilježeno. Ljudi rekoše Isusu da 
je ovdje grožđe dosada uvijek bilo gorko, na što im Isus odgovori da je to stoga jer 
su sadili slabe vrste loze. Bile su slabe i jalove, a nepročišćavanjem su te loze 
dovedene u još divljije stanje, tako da su davale grožđe bez sladora. Ali, Isus 
nadoda, one koje on sada namjerava posaditi, biti će slatke. 

Isus je opet podučavao o braku, te reče, da brak treba davati čiste i slatke plodove, a 
to se postiže jedino samokontrolom, mrtvljenjem, suzdržavanjem sjedinjenim s 


trudom i mukom. 


Od mladica koje je Isus naredio da mu donesu, Isus izabra pet komada, te ih posadi 
u zemlju, koju je on sam prije razahlio, te pokaza ljudima kako da ih vežu na kolac u 
obliku križa. Sve što je rekao o uzgajanju loze i dok je izvodio ove radove, odnosilo 
se na misteriju braka i posvetu bračnih plodova. Kad je Isus nastavio ove poduke u 
sinagogi, govorio je o obvezi apstinencije u svezi začeća, a kao dokaz tome, iznese 
dubinu pokvarenosti u koju su ljudi pali, a posebno u ovome. Čovjek bi trebao, reče 
Isus, o poštivanju, o apstinenciji, učiti od slonova (u tom je kraju bilo nekoliko 


slonova). 


Na kraju propovijedi, Isus ponovi da ih sad uskoro mora napustiti, kako bi zasadio i 
napojio lozu na gori Kalvariji, ali će im poslati nekoga da ih pouči o svemu, te da ih 
povede u vinograd Njegova Oca. Kad je govorio o Kraljevstvu svoga Oca i o njegovim 
stanovima, ljudi ga upitaše zašto nije ništa donio sa sobom iz toga Kraljevstva, i 
zašto izgleda tako siromašno. Isus odgovori da je Kraljevstvo rezervirano za one koji 


će ga slijediti, i da ga nitko neće zadobiti tko ga ne zaslužuje. 


Isus reče da je stranac, koji traži vjerne sluge, koje bi pozvao u svoj vinograd. Zato 
sam i izgradio tako laganu kuću za zaručnika, zbog toga što zemlja nije trajno 
boravište za njegovo potomstvo, jer nisu za nju navezani. Zašto bi se trebalo 
izgrađivati čvrsto boravište za tijelo, kad je ono samo, kao lomljiva posuda? Uistinu bi 
se za nj trebao brinuti, pročišćavajući ga kao stan duše, kao sveti hram, jer ne bi 
smjelo postati okaljano, ili nadređeno duši, bilo preopterećenjem ili prevelikom 


pažnjom. 


Iz ovakve propovijedi, Isus se vrati poučavanju o kući svoga Oca, o Mesiji, te o svim 
znacima po kojima bi se Mesija trebao prepoznati. Između ostaloga, Isus je 
spomenuo činjenicu da će se Mesija roditi od čiste loze, premda jednostavne, od 
pobožnih roditelja, te nadoda, prema znakovima vremena, mora da je Mesija već 
došao. Isus reče, trebali biste se vezati uz njega, te proučavati i čuvati njegova 


učenja. 


Slijedeće je Isus poučavao o ljubavi prema bližnjemu, te o davanju dobrog primjera. 
Okrenuvši se k mladoženji Salatijelu, reče mu neka mu dom uvijek bude otvoren, 
neka ima potpuno pouzdanje u sve što mu je rekao, i neka živi pobožno. Ako tako 
bude činio, Bog će čuvati njegov dom i ništa mu neće biti ukradeno. Salatijel je za 
svoju novu kuću dobio uistinu više nego li mu je i trebalo, jer je Isus propovijedao 


protiv sebičnosti. 


Isus reče, morate biti voljni žrtvovati za Boga i za bližnjega. Komunikacija između 
Isusa i ovih ljudi postade sve prisnija, i da ih spasi od nehaja u koji su pali, Isus je 
poučavao pod krinkom mnogostrukih  prispodobi o  čestitosti, skromnosti, 


samokontroli, koja inače donosi milost u brak. Prispodobe su bile o sjetvi i žetvi. 


Isus je također otišao posjetiti dva para, koji su se uskoro namjeravali vjenčati, 
usprkos tome što je ta veza donekle bila zabranjivana. Naime, jedan je par bio u 
krvnom srodstvu. Isus ih pozove nasamo i reče im da njihova zamisao izvire iz 
zemaljskih potreba, te da je to protuzakonito. Oni bijahu užasnuti Isusovim čitanjem 


njihovih misli, jer nijedno nije reklo Isusu išta o tome, pa su tako odustali od svoje 


namjere. Ovdje su jedno drugome oprali noge, a mladenka je obrisala Isusove noge 
krajem svoga vela ili gornjim dijelom svoga ogrtača. Oboje su, i muškarac i žena, po 


Isusovim učenjima, vidjeli u Isusu više od Proroka. Obratili su se i slijedili Isusa. 


Isus tad iziđe iz kuće, te ode u okolicu, u kojoj je živjela maćeha koja se htjela udati 
za svog pastorka, premda on nije još potpuno odlučio o tome. Isus mu je jasno 
razložio opasnost u kojoj se nalazi, te ga je nagovorio da pobjegne iz tog mjesta, i 
neka ode raditi kod Salatijela, što je ovaj poslušno i prihvatio. Gospodin mu je 
također oprao noge. Maćeha, koju je Isus javno prekorio, bila je jako ogorčena. Ona 


nije činila pokore, te je otišla u propast. 


Mora da su ljudi ovog kraja imali preko svojih predaka neke veze sa Zavjetnim 
kovčegom. Pitali su Isusa što je postalo Svetom Misterijom u Kovčegu saveza. Isus 
im reče, da je zbog toga čovječanstvo jako nazadovalo, da je sad to previše ušlo u 
ljude, a iz činjenice da se više ne može ni pronaći, mogu zaključiti da je Mesija već 
rođen. Mnogi iz ovog kraja bijahu uvjereni, da su Mesiju već ubili s Nevinom 


dječicom. 


ISUS VRAĆA MRTVACA U ŽIVOT 


Oko sat vremena istočno od Sihara, bijaše boravište nekog bogatog stočara. Kuća je 
bila okružena grudobranom. Vlasnik je iznenada umro, nedaleko kuće, u polju. Žena 
mu i djeca bijahu u velikoj tuzi. Tijelo je već bilo spremno za ukop, a obitelj je 
odaslala glasnike u grad, neka mole Gospodina i još neke druge, da dođu na 
sprovod. Isus je došao sa svoja tri učenika, Salatijelom i njegovom suprugom, te još 
nekolicinom drugih, sveukupno njih trideset. Tijelo je bilo položeno ispred kuće, na 


širokoj aveniji omeđenoj stablima. 


Čovjek je iznenada umro, za kaznu zbog njegovih grijeha, jer je ugrabio vlasništvo 
nekih pastira, koji su se protivili takvom njegovu nasilnom ponašanju, ali su ipak 
morali napustiti taj kraj. Ubrzo nakon počinjenja ovog grijeha, pao je mrtav nauznak, 


baš na tom komadu zemljišta, kojeg je nepravedno stekao. 


Stojeći kraj leša, Isus je govorio o pokojniku. Upitao je, koja mu sad korist, što je 
toliko mazio i služio svome tijelu, stanu kojega njegova duša sad napušta. Zbog tog 
svog tijela, svoju je dušu opteretio dugom, kojeg nikad nije imao i kojega se nikada 
ne može riješiti. Pokojnikova je supruga utonula u žalost. Stalno je prije Isusova 
dolaska ponavljala 'Samo da je Židovski Kralj iz Nazareta ovdje, on bi ga mogao 
podići iz mrtvih!' Kao odgovor na ove riječi, Isus reče: 'Da, Židovski Kralj to može 
učiniti. Ali, ljudi će Ga zbog toga progoniti. Ubiti će Njega, koji daruje život, te će Ga 


odbiti priznati!" Ljudi oko Isusa povikaše: 'Ako je među nama, priznati ćemo Ga!" 


Isus je odlučio iskušati ih. Govorio je o vjeri, o obećanju da će im Židovski Kralj 
pomoći, navodeći im da vjeruju i da provode sve što ih je učio. Tad Isus povede 
nasamo pokojnikovu obitelj, zajedno sa Salatijelom i njegovom suprugom, a ostalima 
je naredio da se povuku. Tad je Isus razgovarao s pokojnikovom suprugom, kćerkom 
i sinom. Čak prije nego se narod povukao, supruga se obratila Isusu riječima: 
'Gospodine, ti zboriš kao da si sami Židovski Kralj! Ali, Isus joj gestom dade do 


znanja da šuti. 


Sad kad su se ostali, za koje je Isus znao da su slabe vjere povukli, Isus reče obitelji, 
ako budu vjerovali u njegovu nauku, ako ga budu slijedili, te ako o ovome budu 
šutjeli, On će podići mrtvaca na život, jer njegova duša još nije osuđena, još je dolje 
u polju, gleda prizore njegove nepravde, kao i odvajanje od svoga tijela. Obitelj je 
obećala svim svojim srcem da će sve poslušati, a Isus s njima ode do polja u kojem 


je čovjek umro. 


Vidjela sam stanje u kojem je bila pokojnikova duša. Vidjela sam je u krugu, u sferi 
iznad mjesta na kojem je umrla. Pred njom su se nizale slike svega što je zgriješila, s 
njenim zemaljskim posljedicama. Sve je to gledala, a tuga ju je proždirala. Također 
sam vidjela i kazne kojima je trebala biti podvrgnuta, a bilo joj je udovoljeno, da 
uroni u pogled, na zadovoljštinu Isusove Muke. Razdirana žalošću, taman je htjela 
krenuti u izvršavanje kazni, kad se Isus pomoli, te je dozva natrag u tijelo, 


izgovarajući pokojnikovo ime, Nazor. Tad se Isus okrenu pomoćnicima i reče: 'Kad se 


vratimo, naći ćemo Nazora, kako sjedi živ živcat!' Ja sam vidjela kako pokojnikova 
duša, na Isusov poziv, jezdi k tijelu, postaje sve manja i manja, te nestade kroz 
pokojnikova usta, a taj se tren, na svom odru, Nazor ustade u sjedeći položaj. Uvijek 
sam vidjela ljudsku dušu, kako prebiva iznad srca, iz kojega su brojne, kao niti, išle 


prema glavi. 


Kad se Isus sa svojim pratiocima vrati Nazorovoj kući, nađoše ga da sjedi u lijesu, još 
uvijek omotan u povoje, a ruke mu svezane. Supruga mu odveza ruke i olabavi 
povoje. On iskorači iz lijesa, baci se nice pred Isusa, te mu pokuša obygrliti koljena. 
Ali, Gospodin koraknu unazad, te mu reče da bi se prvo trebao pročistiti, oprati, te 
ostati skriven u svojoj sobi, da nikome ne govori o svom uskrsnuću, sve dok On ne 


napusti ovaj kraj. 


Tad supruga odvede Nazora u neku povučenu sobu, gdje se je oprao i očistio. Isus, 
Salatijel i njegova supruga, i tri učenika blagovaše nešto, te ostadoše u kući. Lijes su 


odnijeli u podrum. Gospodin je poučavao sve do mraka. 


Sutra ujutro Isus opra noge uskrsnulom Nazoru, te ga nagovaraše da ubuduće više 
pomisli na svoju dušu, nego li na tijelo, te da povrati sve nepravedno stečeno blago. 
Nakon toga Isus pozva Nazorovu djecu. Govorio im je o Božjem milosrđu, koje se 
iskazalo na njihovu ocu, te ih nagovaraše da se boje Boga (strah Božji). Tad ih 
blagoslovi i odvede roditeljima. Majka je također Isusa odvela ocu. Isus je predstavi 
kao neku koja se izdaleka vratila, da bi mogla s njim živjeti, strože i u većem strahu 


Božjem. 


Taj je dan Isus poučavao mnoge stvari, govoreći parabole koje se odnose na brak. 
Posebno se obrati novo vjenčanom paru. Salatijelu kaza: 'Dopusti svome srcu, da 
bude dirnuto ljepotom tvoje supruge! Ali razmišljaj, kako mora biti velika ljepota 
duše, budući Bog šalje svoga Sina na zemlju, da spasi duše, žrtvom svoga Tijela! 
Tkogod služi tijelu, ne služi svojoj duši. Ljepota raspiruje požudu, a požuda kvari 


dušu. Nekontroliranost je kao biljka puzačica, koja probija i uništava žito i vino.' 


Ove posljednje riječi svrnuše propovijed opet na temu uzgoja loze i žita, a Isus 
upozori slušatelje da čuvaju svoje njive i vinograde od korova, kojeg je Isus i 
imenovao. Najzad im najavi da će na Šabat naučavati u cedarskoj školi, i da će tada 
čuti što moraju činiti, kako bi postali njegovim sljedbenicima, i tako dijelili njegovo 
Kraljevstvo. Ali opet im je kazao da će ih napustiti i otići na istok prema Arabiji. Kad 
ga upitaše zašto ide tim poganima, tim zvijezdo promatračima, Isus im reče, da 
među njima ima prijatelje, koji su slijedili zvijezdu kako bi došli i pozdravili ga kod se 
rodio. Ovo im Isus želi uzvratiti, kako bi i njih mogao pozvati u vinograd i Kraljevstvo 


svoga Oca, te ih povesti na prave puteve do njega. 


U Cedru se okupilo veliko mnoštvo ljudi, kako bi čuli Isusa, koji je sad počeo javno 
liječiti mnoštvo bolesnika. Kad bi prolazio između bolesnika, Isus bi često rekao: 
'Ustani! Slijedi me!' — a oni bi ozdravljeni ustajali. Divljenje i zapanjenost ovim 
čudesima, dovodilo je ljude do velikog oduševljenja, pa da ga sam Isus nije 


susprezao, zahvatio bi cijeli ovaj kraj u iznenadnom zanosu radosti. 


Među okupljenima u Cedru bijahu i Salatijel i njegova supruga. Isus im je još jednom 
govorio o dužnostima braka, te im dao detaljne instrukcije o načinu na koji bi trebali 
živjeti, da bi postali čista loza (tj. ona koja daje čist i izvrstan plod, kakvi su postali 
njegovi učenici i apostoli, sveci i mučenici). Utuvio im je u glavu i obdržavanje 
skromnosti i čistoće, nagovarajući ih da u svim svojim djelima streme čistim 
namjerama. Nagovarao ih je na molitvu, jedinstvo, a nakon začeća djeteta, na 
striktno obdržavanje savršene apstinencije. Govorio je o uzajamnom povjeravanju 
koje mora postojati između supruga i supruge, te o poslušnosti supruge mužu. Kad 
ga nešto supruga pita, muž ne smije šutjeti. On je mora poštivati i stremiti k njoj, 
budući je ona slabija posuda. Ako je vidi da priča s drugima, ne smije imati 
nepovjerenja u nju, niti bi ona trebala biti ljubomorna, ako njega vidi da to isto čini. 
Ipak, moraju paziti da jedno drugome ne budu razlog ozlojeđenosti. Nikome trećemu 
ne smiju dozvoliti da im se petlja u brak, a između sebe moraju zadržati one male 
razlike. Isus kaza ženi da bi trebala postati pobožna kao Abigajla, te im pokaza regiju 
prikladnu za uzgajanje žita. Isus im reče da oko svoga vinograda moraju podići 


ogradu, a ta se ograda mora sastojati od ovih savjeta koje im je upravo udijelio. 


Prije nego je napustio Cedar, Isus je u sinagogi održao još jednu dugu propovijed, u 
kojoj je opet objasnio svezu između svega što im je dosada u ovim krajevima 
govorio. Isus je govorio jednostavno, opisujući najjednostavnije aluzije o misterijima 
istočnog grijeha, o poročnom razmnožavanju ljudske rase, njihovoj stalno rastućoj 
pokvarenosti, o dispoziciji Božje milosti i Njegovu vodstvu izabranih ljudi iz generacije 
u generaciju, sve do Blažene Djevice, o misteriji Utjelovljenja i regeneraciji palog 


čovječanstva iz smrti do vječnog života, kroz Djevičina Sina. 


Tu Isus iznese prispodobu o zrnu žita, koje mora biti pokopano u zemlju, kako bi 
donijelo novi plod, ali ga slušatelji nisu razumjeli. Isus im reče da ga ne trebaju 
slijediti samo kratko vrijeme, nego ga trebaju slijediti na dugom putu, sve do kraja, 
sve do Sudnjeg dana. Isus je govorio o uskrsnuću mrtvih i o Sudnjem danu, te ih je 
poticao da paze, da budu na straži! 

Tad im ispriča prispodobu i lijenim slugama. Sud dolazi kao lopov u noći. Smrt 
pogađa svakog časa. Oni, sinovi Išmaela, oni su potekli od sluge, te trebaju biti 
vjerni. Isus kaza, Melkisedek je bio tip Njega, Isusa. Njegova se žrtva sastojala od 


kruha i vina, ali u Njemu (Isusu) će biti promijenjena u meso i krv. 


Najzad im Isus jasno reče da je on Otkupitelj. Na ovo otkriće, mnogi se prestrašiše i 
postadoše plahi i obeshrabreni, dok su drugi, naprotiv, postali još revniji i 
oduševljeniji za Isusa. Isus ih je posebno poticao na međusobnu ljubav, 
ohrabrivanje, suosjećanje u radosti i tuzi, budući su udovi istoga tijela, koje osjeća 


bol jedan drugoga. 
Na propovijedi su bili prisutni i pogani iz poganske četvrti Cedra, a sve su slušali 
stojeći malo postrance. Oni su prema Židovima bili vrlo gostoljubivi, ali otada su im 


mnogi prilazili i prijateljski ih ispitivali o Isusovoj nauci i čudesima. 


6. Isus stiže u prvi šator-grad zvjezdoznanaca 


Kad je Isus s tri mladića napustio Cedar, Nazor, ravnatelj sinagoge - koji je vukao 
porijeklo od Tobije, Salatijel, Eliud i mladi Tit, ispratiše ga dobar dio puta. Prešli su 
rijeku i prošli kroz pogansku četvrt grada, u kojoj se baš tad slavio blagdan, a ispred 


hrama bijaše ponuđena žrtva. 


Put je vodio na istok, a onda na jug kroz ravnicu koja je ležala između dva planinska 
lanca, pokatkad preko stepa, pa opet preko žuta ili bijela pijeska, a ponekad preko 
bijelog šljunka. Najzad stigoše do velikog otvorenog kraja, prekrivenog zelenilom, 


usred kojega bijaše veliki šator među palminim stablima, a oko njih manja stabla. 


Tu Isus blagoslovi i otpusti svoje pratitelje, te nastavi put, još malo dalje, prema 
šator-gradu, a taj grad bijaše od zvjezdoznanaca (štovatelja zvijezda). Dan je već bio 
na izmaku kad Isus stiže do predivna zdenca u nekoj udubini. Gospodin se napi vode, 
te sjede kraj zdenca. Mladići mu opraše noge, a onda i on njima zauzvrat učini tu 


uslugu. Sve je činjeno s djetinjom nevinošću, a taj mi je prizor bio izuzetno potresan. 


Ravnica je bila puna palminih stabala i livada, a posvuda bijahu mnogobrojne grupe 
šatora. Usred toga se uzdizao neki toranj ili kao terasasta piramida, ali opet nije bila 
veća nego naša uobičajena crkva. Tu i tamo su prolazili neki ljudi, te bi s distance 


iznenađeno buljili u Isusa, ali nitko mu nije prilazio. 


Nedaleko zdenca bijaše veliki šator- kao kuća. Nadvisivao je nekoliko manjih, a 
unutra je bio podijeljen na mnoge odaje i spremišta, povezane nekim hodnicima, koji 
bijahu omeđeni ogradama, a drugi nekim platnima. Gornji dio šatora bijaše prekrit 
kožama. Sve zajedno bijaše vrlo stručno i lijepo uređeno. Iz ovog šator-grada dođoše 
petorica ljudi, noseći sa sobom zelene grane, na kojima bijahu razni plodovi: jedna je 
imala male žute listove i plodove, druga crvene bobice, treća bijaše loza s lišćem, 


četvrta palmina grana, a peta je bila puna grozdova grožđa. 


Od pojasa do koljena odjenuli su neku vrstu vunene tunike, rasparane sa svih strana, 
a gornji dio tijela jaknu, široku i punu, napravljenu od nekog prozirnog vunenog 


sukna, s rukavima koji sežu do pola podlaktice. Imali su svjetliji ten, kratke crne 


brade, te duge kovrčave kose. Na glavi su imali neku vrstu spiralne kape, s koje su 


im padale mnoge trakice oko sljepoočnica. 


Oni priđoše Isusu i njegovim kompanjonima, s prijateljskim namjerama, pozdraviše 
ih, i dok su im nudili grane s voćem, pozvaše ih da ih prate do šatora. Granu loze su 
dali Isusu, onaj koji se činio da je vodič držao je sličnu. Ušavši u šator, posjedaše 
Isusa i njegovo društvo na jastuke obrubljene resama, te ih ponudiše voćem. Isus je 
rekao samo par riječi. Tad su goste poveli kroz šator, po hodniku omeđenom 
odajama za konak, u kojima bijahu kauči-postelje, te ih odvedoše do dijela šatora u 
kojem bijaše blagovaonica. U središtu blagovaonice bijaše stup koji je podupirao cijeli 
šator, a oko njega uvijeni vijenci zelenila i plodova, loze, jabuke, te grozdovi — sve 


tako prirodno u izgledu, da stvarno ne mogu reći jesu li uistinu prirodne ili obojane. 


Tad sluge privukoše mali ovalni stol, visok kao naš stolac. Bio je napravljen od lagana 
lišća, koje se brzo moglo rastvoriti, a baza mu podijeljena u dva postolja. Ispod stola 
su raširili šareni tepih, na kojem bijahu slike ljudi, baš kao oni, te na stol postaviše 
čaše. Po šatoru su bile obješene tapiserije, tako da se nijedan dio platna-šatora nije 


moglo vidjeti. 


Kad su se Isus i njegovi kompanjoni ispružili na tepihu kraj stola, pomoćnici donesoše 
kolače, sve vrste plodova i med. Sami su pomoćnici sjedili na niskim ovalnim 
stolcima, čije su noge bile ukrštene. Sami su posluživali svoje goste, dok su same 
sluge ostale vani ispred šatora, sa svim što je bilo potrebno. Vidjela sam ih kako idu 
do drugog šatora i od tamo donose pečenu perad, koja je bila pečena na ražnju u 
nekoj vrsti kuhinje. Kuhinja je bila napravljena od blata, kao koliba, a imala je otvor u 
krovu kroz koji se dim odvodio. Perad su posluživali na stvarno divan način. Perad je 
bila još uvijek s perjem (ali ne znam kako su to uradili), te je izgledala kao da je živa. 
Kad je obrok završio, goste su otpratili petorica ljudi do njihovih spavaonica, a bili su 
zapanjeni kad su vidjeli Isusa kako mladićima pere noge, a onda su oni oprali njemu 
noge. Isus im objasni značenje ovog postupka, a oni riješiše da ubuduće i oni čine taj 


učtivi čin prema bližnjemu. 


NOĆNA PROSLAVA ZVJEZDOZNANACA 


Kad su petorica ljudi otišli od Isusa i njegovih mladih suputnika, otiđoše i oni iz 
šatora. Nosili su ogrtače, dulje nego obično, sa širokom kapuljačom koja je visjela od 
vrata na leđa. Otišli su prema hramu, oblika velike četverokutne piramide, koja ne 
bijaše od kamenja, već od nekakva lagana materijala, kao drvo ili koža. Izvana bijaše 
niz stepenica, od baze do vrha. Unutra bijaše nekakav ovalan prostor, iz kojeg su 
hodnici vodili do raznih dijelova hrama. Na ulazima bijahu zasloni od lagane ukrašene 


živice. 


U ovalnoj se sobi već skupilo nekoliko stotina ljudi. Udate žene su stajala otraga, iza 
muškaraca, iza njih djevojke, te iza njih djeca. Na stubama piramidalnog hrama 
bijahu nekakvi obasjani globusi, koji su blještali i treptali baš kao zvijezde na nebu, 
ali ne znam kako su postigli taj efekt. Bili su pravilno poredani, baš kao izvjesne 
zvjezdane konstelacije. Hram je bio pun ljudi. U sredini je postavljen veliki stup, 
odakle se na zidove protezale grede, te s njih na vrh piramide. U unutrašnjosti hrama 
svjetlost bijaše stvarno neobična. Bijaše to kao neki sumrak, ili još bolje, kao 
mjesečina. Imali ste osjećaj kao da gledate noćno nebo obasjano mnoštvom 
zvijezda. Mogli ste vidjeti i mjesec, a daleko gore, iznad svih, u samom centru, sjajilo 
je sunce. Bijaše još bolje i vještije izvedeno, te tako prirodno, da je ostavljalo na 


promatrače veliki dojam, a posebno kad biste ga gledali kroz magličasti dim. 


Kraj centralnog stupa bijahu postavljena tri idola. Jedan je bio ljudskog tijela i ptičje 
glave, s velikim savijenim kljunom. Vidjela sam kako mu ljudi prinose sve vrste 
hrane. Šopali bi njegov ogroman kljun, peradima i sličnom hranom, koji su pak padali 
u njegovo tijelo, te ispadali negdje van. Drugi je idol imao glavu sličnu volu, a sjedio 
je kao čovjek u čučećem položaju. U njegove ruke, koje su bile u položaju, kao da 
drži novorođenče, ljudi bi polagali perad. U njemu je gorjela vatra, u koju su 
štovatelji, kroz rupe, ubacivali meso živina, koje bi zaklali i rasjekli na žrtvenom stolu 
ispred idola. Dim je odvođen kroz cijev u zemlji, koja je pak išla van hrama. U hramu 
se nije mogao vidjeti otvoren plamen, ali su u magličastoj atmosferi strašni idoli sjali 


žarkim sjajem. 


Tijekom ceremonije, svjetina je oko piramide pjevala na neki poseban način. 
Ponekad bi se čuo samo solo glas, pa opet cijeli zbor, a melodija se mijenjala, od tihe 
do vrlo žive. Dok su vani pravi mjesec i zvijezde sjali na nebu, oni ih oduševljeno 


pozdravljaše tim pjesmama. Čini mi se da je ovo idolatrijsko slavlje trajalo do zore. 


Prije nego je sutradan napustio ovaj narod, Isus im je održao propovijed. Na njihova 
pitanja tko je On, i kamo putuje, Isus je odgovorio rekavši im o Kraljevstvu svoga 


Oca. Isus reče da traži prijatelje koji su ga došli pozdraviti kad se rodio. 


Nakon toga Isus ode dolje do Egipta, posjetiti neke svoje prijatelje iz djetinjstva, te 
pozvati ih da ga slijede, pošto se uskoro vraća svome Ocu. Govorio im je o njihovim 
idolatrijskim praksama, po kojima se izvrgavaju velikim nevoljama, a i beskorisnim 
klanjima mnogih žrtava. Reče, trebaju častiti Oca, Stvoritelja svih stvari, umjesto 
žrtvovanja žrtava idolima koje su sami izradili, umjesto da svoje darove daju sirotoj 


braći. 


Žene su ovdje boravile potpuno odvojene od muškaraca, otraga, u zasebnim 
šatorima, u zasebnom naselju. Svaki je muškarac imao više žena. Žene su bile 
odjevene u duge haljine, na ušima im naušnice, a frizura oblika visoke kape. Isus je 
preporučio odvajanje žena od muškaraca. Reče, pravo je da žene ostanu otraga, a 
protiv mnogoženstva je energično propovijedao. Trebaju imati samo jednu suprugu, 
koju trebaju tretirati, na kao roba, nego u ljubaznoj podložnosti. 

Tijekom ovih propovijedi, Isus im se činio ljupkim, kao neko nadčovječno biće, pa su 
ga molili da ostane s njima. Htjeli su dovesti nekog starog i mudrog svećenika da 
raspravlja s njim, ali Isus nije htio. Tad su donijeli neke stare spise koje su 
konzultirali. To ne bijahu svitci pergamene, nego su izgledali kao neko debelo lišće, 
nešto kao da su od kore drveća, a slova su bila urezana. Ovo je lišće izgledalo kao 
neka debela koža. Pogani su inzistirali na Gospodinovu ostanku da ih poučava, ali 
Isus ih odbi, rekavši da kad se vrati svome Ocu, da bi ga oni trebali nasljedovati, a 


Isus neće propustiti pozvati ih na to u pravo vrijeme. 


Neposredno što će ih napustiti, Isus im pomoću oštrog metalnog štapa, na kamenom 
podu njihova šatora, napisa inicijale petorice članova Njegove rase. Meni je to 
izgledalo kao neka slova, četiri ili pet komada, spletena u jedno, a među njima sam 
prepoznala slovo M. Slova su bila duboko urezana u kamen. Pogani su sa čuđenjem 
promatrali natpis, te odmah postadoše privrženi napisanome. Poslije su taj kamen 
izvadili i pretvorili ga u oltar. Sad ga vidim u Rimu, uzidana u jednom od kutova 


Petrove crkve, tako da ga neprijatelji Crkve ne mogu odnijeti. 


Isus, kad je odlazio, nije dozvolio nijednom od ovih pogana da ga prate. Sa svojim 
mladim prijateljima uputio se na jug, između tu i tamo razbacanih šatora, te prođe 
kraj tornja s idolima. Mladićima reče kako je ljubazno bio primljen od strane ovih 
pogana, za koje nije ništa učinio, a sad ga zlobni, tvrdoglavi i nezahvalni Židovi 
progone, premda ih je zadužio dobrim djelima. Isus i društvo požuriše, te su cijeli 
dan žurno hodali. Čini mi se da su hodali još par dana, oko 100 km, prije nego su 


stigli do zemlje Kraljeva. 
ISUS PODUČAVA PASTIRSKO PLEME 


Taman prije početka Šabata, vidjela sam Isusa u blizini nekakvih pastirskih šatora, 
gdje su on i njegovo društvo sjedili kraj zdenca, te prali jedan drugome noge. Tad 
Isus poče slaviti Šabat, moleći s mladićima, poučavajući ih, da bi i ovdje, čak i u tako 
dalekoj zemlji, Židovi prigovarali kako ne posvećuje Šabat, budući nije valjan. Te su 
noći konačili na otvorenom, kraj zdenca. U ovom mjestu ne bijaše nijedne građevine, 
nijednog stalnog boravišta, a među pastirima ne bijaše nijedne žene. Imali su samo 


jednu privremenu gostionicu, ili karavansko stajalište kraj svojih udaljenih pašnjaka. 


Sutra ujutro, oko Isusa se okupiše pastiri, te slušaše što Isus govori. Isus ih upita 
jesu li išta čuli o nekim ljudima koji su prije 30 dO 33 godine otišli u Judeju, kako bi 
pozdravili novorođenoga Kralja Židova, a vodila ih je zvijezda. Oni povikaše. 'Da! Da!' 
— a Isus im nastavi govoriti, da on sad putuje i traži te ljude. Pastiri postadoše 


radosni kao djeca, te zavolješe Isusa. 


Na najvišem mjestu okruženom palmama, napraviše za nj predivno veliko sjedište ili 
tron, do kojeg su vodile stepenice prekrivene busenjem trave. Radili su vrlo brzo, 
isjecali i rezali busenje nekim dugim, a uskim kamenom, ili nožem od kosti, tako da 
je sjedalo uskoro bilo završeno. Gospodin sjede na to, te poučavaše govoreći 
predivne prispodobe. Pastira bijaše oko četrdeset, slušali su kao djeca, a nakon toga 


su molili s Isusom. 


Tu su večer pastiri donijeli jedan od svojih šatora, te su ga pridružili ostalima, 
formirajući tako jedan veliki, u kojem su pripremili gozbu za sve. Hrana bijaše razno 
voće, neka gusta kaša smotana u kuglice, te devino mlijeko. Kad Isus blagoslovi 
hranu, mislio ih je napustiti, ali oni ga upitaše zašto, pa kad Isus objasni razlog, oni 
ga moljaše da blagoslovi ostatak hrane, što Isus i učini. Htjeli su da nakon što Isus 
ode, da im ostane tako blagoslovljene hrane, te kad mu na tu nakanu doniješe meku 
i vrlo kvarljivu hranu, Isus zatraži plodove koji se ne kvare tako brzo. Oni doniješe, te 
Isus blagoslovi neke bijele kuglice od raži. Reče im da to uvijek miješaju s ostalom 
hranom, koja se onda neće nikada pokvariti, a blagoslov nikad neće nestati. 


Kraljevi su već kroz snove saznali da im se Isus približava. 


ČUDESNI GLOBUS 


Vidjela sam Gospodina kako opet poučava sjedeći na mahovinom prekrivenoj katedri. 
Poučavao je o stvaranju svijeta, Padu, te obećanju Otkupljenja. Isus upita jesu li 
sačuvali tradiciju ikakva obećanja. Ali, oni su poznavali samo nekoliko stvari koje se 
tiču Abrahama i Davida, a i one su bile pomiješane s bajkama. Ovi ljudi bijahu tako 
jednostavni, prostodušni, kao školska djeca. Tko god bi nešto znao, bilo pitanje ili 


odgovor, odmah bi to 'ispalio'. 


Kad Isus vidje kako su nevini i zapušteni, izvede veliko čudo u njihovu korist. Ne 
mogu se točno sjetiti što je Isus rekao, ali je izgledalo kao da desnicom hvata 
sunčanu zraku, iz koje vadi kuglu kao mali obasjani globus, te ga stavlja da visi s 
palme, opet desnicom uz pomoć sunčane zrake. Kugla je izgledala dovoljno velikom, 


tako da se činilo kako sadrži sve stvari, a sve su se te stvari mogle vidjeti u kugli. U 


njoj su dobri ljudi i učenici mogli gledati sve ono što im je Gospodin baš opisivao. Svi 
su oni zabezeknuto stajali oko Isusa i gledali u globus. U globusu sam vidjela 
Presveto Trojstvo, a kad sam vidjela Sina u Njemu, nisam više vidjela Isusa na 
zemlji, samo je jedan anđeo lebdio kraj globusa. Kad je Isus jednom prilikom uzeo 
globus u desnicu, opet mi se činilo kao da je sama njegova ruka postala globus, u 
kojem su se prikazivale brojne slike, jedna za drugom. Čula sam nešto o broju 365, 


kao da se odnose na dane jedne godine, povezane s nekim slikama u globusu. 


Isus je naučavao pastire kratkoj molitvi, u kojoj su se pojavljivale riječi kao u 
Očenašu, a dao im je tri nakane za koje moraju naizmjence moliti. Prva je bila da 
zahvale za stvaranje, duga za Otkupljenje, a treća, mislim, bijaše za Posljednji sud. 
Cijela povijest stvaranja, Pada, otkupljenja, bijaše otkrivena u slijedu slika u ovom 
globusu, zajedno sa sredstvima danim čovjeku da participira u njima. Vidjela sam u 
globusu, sve stvari povezane zrakama svjetla, u svezi Presvetog Trojstva, iz kojeg su 
sve stvari proizlazile, ali i od kojeg su mnogi jadno otpali. Gospodin je dao pastirima 
ideju o stvaranju, putem globusa, koji je proizašao iz njegove ruke. Ideju u svezi 
Palog svijeta s njegovim Otkupljenjem, dao je privremenim prekidom pokazivanja 
slika u globusu, nekim koncem. Kad je Gospodin držao globus u ruci, dao im je neku 
ideju o Sudu. Također ih je poučavao o godini i danima koji je sačinjavaju, kao i o 
povijesti Stvaranja, koliko su oni mogli shvatiti, a onda im je pokazao kojim 


molitvama i dobrim djelima trebaju posvećivati razna godišnja doba. 


Kad je Gospodin završio poduke, sjajni globus sa svojim slikama nestade kao što se i 
pojavio. Jadni ljudi, svladani osjetom svoje vlastite bijede, kao i božanstvom svoga 
Gosta, pokazivaše znakove duboke žalosti, te se zajedno s tri mladića, nice prostru 
pred Isusom, plačući i časteći ga. I Isus je postao vrlo tužan, te je i on legao na 
mahovinasti brežuljak, na kojem je bilo sjedište. Mladići ga nastojaše podići, te kad 
se napokon sam uspravi, ustadoše i pastiri, te stidljivo stojeći oko njega, nastojaše 


saznati razlog njegove potištenosti. 


Isus im odgovori da je plakao zajedno s onima koji plaču. Tad uze jednu hijacintu 


koja je divlje rasla u tom kraju (ali je bila daleko veća i ljepša nego naše današnje), 


te ih upita znaju li svojstva ovog cvijeta. Reče, kad je nebo olujno, ono čezne, vene, 
a njena boja postaje bljeđa, kao kad oblak prelazi preko sunca. Također im je rekao i 
mnoge druge značajne stvari o tom cvijeću i njegovu značenju. Također sam ga čula 
kako ga zove nekakvim čudnim imenom, koje, rečeno mi je, korespondira s našim 


imenom, hijacinta. 


PREKID IDOLOPOKLONSTVA 


Premda je Isus svega bio potpuno svjestan, ipak je ispitivao pastire o bogoštovlju 
koje prakticiraju. Isus je bio kad dobri učitelj, koji postaje dijete kad je s djecom. Na 
to mu dobri ljudi donesoše svoje bogove, izdjeljane u obliku raznih životinja, ovaca, 
deva, magaraca — sve vjerne imitacije životinja. Čini mi se da su bile od metala, sve 
prekrite kožama, i što je bilo smiješno, sve su životinje bile ženke. Na njima bijahu 
velike vreće, imitacije vimena, u koje su bile zataknute dojke od trske. Ove bi vreće 
napunili mlijekom, na svojim bi ih blagdanima muzli, pili, te plesali i skakali pred 
njima. Svatko je od svog stada izabrao najbolje i najljepše jedinke, uzgajali ih s 
pažnjom, te na njih gledali kao na svete. Po ovim modelima, ovi bi jadnici, izradili 
svoje bogove, te su njihovim mlijekom punili vreće-vimena. Kad bi slavili svoju 
službu, donijeli bi sve svoje idole u jedan šator, koji bijaše ukrašen za tu svrhu, te bi 
počeli pijančevanje, kao na pokladama. I žene i djeca bi bili prisutni, muzli, jeli i pili, 
pjevali, plesali, te se sa žarom klanjali idolima. Nisu slavili Šabat, nego su to činili dan 
poslije. 


Kad su pogani opisali sve ovo Isusu i kad su mu pokazali sve svoje idole, vidjela sam 
cijelu tu stvar kako se pojavljuje pred mojim očima. Gospodin im objasni kakva je to 
bijedna sjena istinske religije, te nakon još par riječi o tome, završi, rekavši im da on 
sam onaj Izabrani od stada, on je Janje od kojeg će poteći sve mlijeko, koje će 
hraniti duše na spasenje. 


Tad im zapovijedi da prekinu s tom idolatrijom, da žive životinje vrate u stado, a 
metal od kojeg su napravljeni idoli, neka rastope i daju sirotinji. Reče im, trebali biste 


podignuti oltare, na njima paliti tamjan Svemogućemu Stvoritelju, Nebeskom Ocu, i 


njemu za sve zahvaljivati. Štoviše, trebali bi moliti za dolazak Otkupitelja, a svoja 
dobra podijeliti sa svojom siromašnom braćom, jer nedaleko odavde u pustinji žive 
tako siromašni ljudi, da nemaju ni šatora pod kojim bi se sklonili. Sve ono što ne 
mogu pojesti, kad zakolju svoju stoku, kao i kruh koji pretekne, a nije namijenjeno za 
sirotinju, trebaju spaliti kao žrtvu. Pepeo trebaju razasuti na neplodno zemljište, koje 


im Isus i pokaza, kako bi na njega privukli blagoslove. 


Dok je propisivao ovakve razne stvari, Isus je i objašnjavao razloge zašto trebaju 
tako činiti. Tad opet aludira na Kraljeve koji su ga posjetili kad se rodio. Narod reče, 
da, čuli smo da su prije 33 godine ovi Kraljevi daleko putovali u potrazi za 
Spasiteljem, nadajući se da će s njim naći sve što treba za radost spasenja. Još 
rekoše, ti su se Kraljevi vratili u svoje države, te su tamo nešto promijenili u svojim 


bogoštovljima, i to je sve što su čuli o njima. 


Tad Isus ode s ovim pastirima obići njihova stada i kolibe, poučavajući ih razne 
stvari, čak i o raznim vrstama bilja koje je tamo raslo. Obećao im je da će im uskoro 
poslati jednoga, koji će ih poučavati. Uvjerio ih je da je došao na zemlju, ne samo za 
Židove, kako su oni u svojoj poniznosti predmnijevali, nego je došao i za svakog 


pojedinca koji je čeznuo za njegovim dolaskom. 


O onome malo, što su znali o Abrahamu, ovi su siroti pastiri izvukli veliku korist o 
suzdržljivosti. Tri mladića bijahu osobito impresionirani nedavnim čudom obasjanog 
globusa. Njihov odnos prema Isusu, bijaše drugačiji od apostolskog. Služili su mu u 
ovisnosti, tišini, te djetinjoj jednostavnosti. Za razliku od apostola, oni Isusu nikada 
nisu ništa prigovorili. Apostoli su međutim imali i neku službu, dok su ovi mladići bili 


kao sirotinja, ovisni školarci. 
ISUS NASTAVLJA PUTOVANJE DO GRADA-ŠATORA KRALJEVA 
Kad je Isus napustio pastire, i krenuo dalje na put, pratilo ga oko tuce pastira. Čini se 


da su morali platiti neku vrstu takse, pa su sa sobom nosili perad u košarama. Ovo je 


bio pust kraj, jer cijelim ovim putem nisu naišli ni na jednu kuću. Cesta je međutim 


bila propisno označena, te nije bilo šanse da se putnik izgubi. Kraj puta bijahu i 
stabla, koja su rađala plodove slične smokvama, a tu i tamo bi našli bobice. Na 
izvjesnim mjestima, otprilike svakih dan hoda, bijahu podignuta mjesta za odmor. Tu 
bijaše i prekriven zdenac, sa stablima oko njega, a vrhovi stabala bijahu zajedno 
povezani, tako da su grane činile kao neku sjenicu. Ova odmorišta imahu i ložište za 
vatru, i kao neke postelje za konak. Tijekom velike podnevne žege, Isus i mladići 
odsjedoše u jednom od ovakvih odmorišta, te se okrijepiše vodom i voćem. Svaki put 
kad bi se ovako odmarali na putovanju, Isus i mladići bi si međusobno oprali noge. 
Gospodin nikada nije dopustio ikome da ga dotiče. Mladići, potaknuti njegovom 
dobrotom, ponekad su tretirali Isusa s dječjom pouzdanošću, ali opet, kad bi se sjetili 
njegovih čudesa, njegova Božanstva, bacali bi uplašene i plašljive poglede na nj, te 
jedan na drugoga. Također sam često viđala, kako bi Isus nestao pred njima, 
premda nije propustio da ih uputi što će sve sresti na svom putu, te bi ih o tome i 


poučio. 


Putovali su djelomično po noći. Kad bi se zaustavili radi odmora, mladići bi zapalili 
vatru vrteći zajedno dva komada drva. Također su na kraju motke nosili lanternu. 
Lanterna s vrha bijaše otvorena, a sjala je malim crvenkastim plamičkom. Ne znam 
od čega se sastojao. Tijekom noći bih ugledala divlje životinje kako ludo trče po 
mraku. Put je ponekad vodio preko visokih planina, ne toliko strmih, nego više 
blagih. U jednom sam polju vidjela puno redova kestenovih stabala, a ljudi su 
skupljali kestenje koje je padalo sa stabala. Bilo je i drugih stabala bez lišća, ali su 
plodovi još uvijek visjeli na stablima. Stabla breskve sa svojim tananim uspravnim 
deblima, posađena su uglavnom na uzvisinama, te neka druga koja su sličila našem 


lovoru. 


Neka su odmorišta bila pod velikim smrekama, čije su grane bile tako debele kao 
ruka jakog muškaraca. Međutim, većina puta bijaše kroz pustinju, od bijela pijeska 
pomiješana na nekim mjestima s malim bijelim šljunkom, a na drugim, s malim 
sjajnim kamenjem veličine kao ptičje jaje. Bilo je također i velikih bazena s crnim 


kamenjem, kao ostacima razlomljenih zdjelica, ili komadima ulubljene grnčarije. Neki 


od ovih fragmenata imahu rupe kao pravilno prstenje ili narukvice, a lokalni ih je 


narod koristio kao vaze ili plitke posude. 


Posljednja planina koju su putnici prešli bijaše od siva kamenja. Na drugoj strani 
putnici nađoše i gusto grmlje, iza kojeg je tekao brzi potok, oko jednog komada 
obrađena zemljišta. Kraj potoka ležaše skela od povezanih trupaca. S ovim su prešli 
potok, pa se uputiše k nizu koliba koje bijahu izgrađenih na stijenju isprepletnim s 
mahovinom. Kolibe su imale zašiljene krovove, a svuda oko centralne sobe bijahu 
odjeljci za spavanje, s mahovinastim sjedištima i kaučima. Žitelji bijahu skromno 
odjeveni, a nosili su plahte oko sebe, kao ogrtače. Na izvjesnoj udaljenosti ugledala 
sam naselje od šatora, mnogo veće i jače nego ijedno koje sam tamo vidjela. Šatori 
su bili podignuti na kamenitom tlu, te su bili na katove, a na njih se dolazilo vanjskim 
stepenicama. Između prve i druge kolibe bijaše zdenac kraj kojeg je Isus sjedio. 
Mladići su prvo oprali noge Isusu, a onda je Isus uveden u kuću koja bijaše odvojena 
za strance. Ovdje su ljudi bili vrlo dobri. Oni koji su pratili Isusa, sad ga ostaviše i 


vratiše se svojim kućama, uzevši sa sobom namirnice potrebne za put. 


Ova regija mahovinastih koliba bijaše dosta prostrana, a uokolo ležaše brojna naselja 
kao gore opisana, među livadama, poljima, njivama i vrtovima. Odavde se nisu 
vidjele velike šator palače, jer još bijahu daleko. Ali, s vrha planine, jasno su bile 
vidljive. Cijela je regija bila iznimno plodna i dražesna. Na brdima bijahu brojne grupe 
balzamovih stabala, koja su davala dragocjen sok. Domaći su ga skupljali u one 
kamene posude, koje su izgledale kao željezni lonci, a pronalazili su ih u pustinji. 
Također sam vidjela divna žitna polja, stabljike debele kao trske, vinovu lozu, ruže, 
cvijeće veliko i okruglo kao dječja glava, te drugo cvijeće osebujne veličine. Bilo je 
tamo i malih potočića, premda ih bijaše malo. Voda je bila čista i bistra. Narod je 


pred Isusa donio sve plodove koje su imali. 


Kad im Isus reče o ljudima koji su pratili zvijezdu, oni mu rekoše, da su na svom 
povratku iz Judeje, na mjestu na kojem su prvi put ugledali zvijezdu, podigli jedan 


otvoreni hram, u obliku piramide. Oko nje su podigli šator-grad, u kojem su zajedno 


boravili, premda su prije toga živjeli odvojeno. Imali su sigurnost da će ih jednom 


Mesija posjetiti, i da će na njegovom odlasku i oni vjerojatno napustiti ovo mjesto. 


Menosr, najstariji Kralj, bijaše još živ i zdrav. Teokeno, drugi, ležaše u postelji oboren 
bolešću i staračkom slabošću, nije više mogao hodati. Seir, treći, umro je prije par 
godina, a njegovi ostaci bijahu perfektno očuvani, položeni u grob, izgrađen u obliku 
piramide. Na godišnjicu njegove smrti, na grob su mu dolazili prijatelji, otvarali ga, te 
izvodili izvjesne ceremonije nad ostacima, kraj kojih je gorjela neprestano održavana 
vatra. Oni ispitivaše Isusa o karavani koja je ostala iza njih u Palestini. U grad-šator 
otposlaše glasnike, da obavijeste Mensora da im se čini da je kod njih izaslanik 


židovskog Kralja, kojeg on i njegov narod toliko dugo očekuje i žeđa. 


Kad je došao čas Šabata, Isus upita imaju li jednu slobodnu kabinu koju bi mu mogli 
ustupiti za službu, njemu i njegovim učenicima, a budući ovdje ne bijaše lampi 


židovskog stila, oni napraviše jednu za sebe i proslaviše svoje bogoslužje. 


7. Isus svečano ispraćen od Mensora do njegova šator-dvorca 


Kad su Kraljevi dobili vijest o Isusovu dolasku, načiniše velike pripreme za njegov 
prijem. Krošnje stabala su povezali zajedno, da bi dobili aleju šetnicu, te podigoše 
trijumfalne slavoluke. Ukrasiše ih cvijećem, voćem, ukrasima svih vrsta, i obješenim 
tapiserijama. U okolicu grada su poslali izaslanstvo od sedam ljudi, koji bijahu 
svečano odjeveni u bijele ukrašene ogrtače, a na glavama im turbani s visokim 
perjem i zlatom izvezeni. Oni su imali zadatak dočekati Isusa i poželjeti mu 
dobrodošlicu. Kad se sretoše, Isus održa propovijed, u kojoj je govorio o pravednim 


poganima, koji, unatoč nehaju, bijahu u srcu pobožni. 


Grad Kraljeva bijaše tako komforan, tako bogat ukrasima, da se to ne može opisati. 
Bijaše to kao prekrasno ukrašen vrt, bijaše to šator-grad. Glavni je šator izgledao kao 
veliki dvorac. Sastojao se od nekoliko katova, podignutih na kamenim temeljima. 
Najniži je činio guste rešetke kroz koje ste jedva mogli gledati, a gornji se sastojaše 


od raznih odaja, dok su svud uokolo bile brojne građevine s galerijama i 


stepenicama. Uokolo su stajali slični šatori-palače, svi povezani šetnicama 
popločanim obojanim kamenjem, ukrašenim slikama zvijezda, cvijeća i sličnih ukrasa. 
Ove šetnice, tako čiste i lijepe, bijahu omeđene s jedne strane travnjacima i 
vrtovima, čije su gredice pak bile pune cvijeća, nježnih stabala s lijepim lišćem, kao 
mirta i lovor, te svih vrsta bobičastog grmlja i aromatična bilja. U središtu grada, na 
travnatom brežuljku, podigli su velik i lijep zdenac, s mnogo mlaznica. Nad njim su 
podigli krovište, poduprto kao otvorene kolonade, oko kojih bijahu klupe i druga 


sjedišta. Mlaz je iz mlaznica udarao u udaljeni središnji stup. 


Iza ovog zdenca bijaše hram, sa svojim kolonadama, sadržavajući grobnice kraljeva, 
a među njima bijaše i Seirov grob. Ovaj je hram s jedne stane bio otvoren, ali je s 
drugih bio zatvoren vratima koja su vodila u grobnice. Imao je oblik četverostrane 
piramide, ali krov mu ne bijaše tako ravan kao u onih koje sam vidjela u početnim 
dijelovima Gospodinova putovanja. Oko piramide su vodile spiralne stepenice s 
ogradom, a završavale su na otvorenom. Na jednoj sam strani vidjela i šator-kuću, a 
tamo je mlađarija bila poučavana. Na drugoj, ali potpuno odvojeno, djevojčice su 
poučavane u raznim predmetima. 

Boravišta žena bijahu zajednička, van ove ograde. Žene su živjele potpuno odvojeno 
do muškaraca. Nemam riječi za opisati eleganciju toga šator-grada, njegovu čistoću, 
svježinu i urednost. Građevine bijahu primjer otvorenih zgrada, karakterističnih 
svojom jednostavnošću sklada. 

Posvuda su bili predivni parkovi sa klupama za odmor. Vidjela sam i jedan ogroman 
kavez, više kao veliku kuću nego kavez, a njemu bijahu, od dna do vrha, perad i 
razne ptice. Malo dalje, vidjela sam šatore i kolibe, u kojima stanovahu kovači i drugi 
radnici. Također sam vidjela staje i ogromne livade pune krda deva, magaraca, 
velikih ovaca s finom vunom, kao i krava s malim glavama i velikim rogovima, vrlo 


različite od naših krava. 


Vidjela sam da u tom kaju nema planina, samo brda blagih uzvisina, ne viša od naših 
poganskih grobnica. Po ovim brdima, kroz neke cijevi, vršili su bušenja u potrazi za 
zlatom. Ako bi se kroz cijev sa zemljom pojavili tragovi zlata, tu bi otvorili rudnik i 


kopali u potrazi za zlatom. Poslije je rudača odvožena u susjedstvo, gdje su je topili u 


zagrijanim pećima. Peći nisu zagrijavali drvom, nego grudama ili nečim sličnim, 


smeđim i čistim, a i to su iskopavali iz zemlje. 


Mensor je bio uvjerenja da je Isus samo jedan izaslanik onog Kralja, te je sve 
poduzeo da ga svečano dočeka, kao da sam Kralj Židova dolazi. Savjetovao se s 
ostalim glavarima i svećenicima što učiniti, da bi se visoki gost dobro dočekao. 
Ukrasili su put kojim Isus mora proći, a svi bijahu obukli blagdansku odjeću. Sve je 
izvršeno s iskrenom radošću. Mensor je sjedio na predivno okićenoj devi, a s obje 
strane deve visjele se kutijice. Pratilo ga dvadesetak dostojanstvenika, neki od njih 
bijahu u onoj karavani koja je išla u Betlehem. Svi su krenuli naprijed susresti Isusa, 
koji je dolazio s trojicom mladića i sedmoricom glasnika. Mensorova je pratnja 
pjevala neku svečanu pjesmu, baš onako kako su pjevali prije tridesetak godina. 

Menosr, najstariji od Trojice Kraljeva, imao je smeđu put, a nosio je visoku okruglu 
kapu, urešenu nekom vrstom bijele napuhane trake, te bijeli plašt izvezen zlatom. 
Kao znak časti, na čelu povorke su nosili barjak. Činio se kao konjski rep privezan na 
motku. Put je vodio kroz aveniju preko divnih livada, tu i tamo s bujnom bjelkastom 


mahovinom, koja je blistala kao načičkane gljive pod zrakama sunca. 


Napokon procesija dođe do zdenca, iznad kojeg bijaše hram od zelenila ili to bijaše 
divno aranžirano zelenje. Tu Mensor siđe s deve, te tu čekaše Gospodina koji se 
približavao. Jedan od sedmorice glasnika, otrča naprijed, kako bi obavijestio Mensora 
da Isus dolazi. Kutije s deva sad bijahu otvorene, a oko zdenca na jednom velikom 
tepihu, bijahu raširene veličanstveno urešene tkanine, odjeća, zlatni vrčevi, plitice i 
posuđe puno voća. Mensor, pogrbljen od starosti, podržavan dvojicom iz svoje 
pratnje, a kraj njega njegov sluga, tako dočekivaše Isusa. Cijela je njegova pojava 


odisala poniznošću. 


U desnici je držao dugi štap, urešen zlatom, a na vrhu štapa bijaše žezlo. Kad ugleda 
Isusa, osjeti, baš kao prije u Spilji, neki unutarnji poticaj, da onda prvi od Tri Kralja, 
klekne pred njim. Došavši sa svojom pratnjom pred Isusa, opet se prostru pred njim, 


ali Isus ga podiže. Tad starac naredi da donesu darove, te ih pokaza Isusu, koji ih 


preda učenicima. Isus je uistinu prihvatio divnu odjeću, premda je nikad nije 


odjenuo. Sam je starac predao devu Isusu, ali Isus zahvali, ali nije prihvatio dar. 


Tad uđoše pod sjenicu. Mensor pokaza Isusu svježu vodu u koju je ulio neku vrstu 
soka iz male pljoske, te svježe voće u malim zdjelama. Na neopisivo ponizan, 
djetinjast i prijateljski način, Mensor ispitivaše Isusa o Kralju Židova, jer je još uvijek 
smatrao Isusa izaslanikom, premda si nije mogao objasniti svoja unutrašnja 
stremljenja i nadahnuća. Njegova je pratnja razgovarala s mladićima, te zaplakaše od 
sreće, kad su od Eremenzeara čuli, da je on sin jednoga od onih podanika Kraljeva, 
koji je ostao iz one karavane, te se nastanio u Betlehemu. Po svojoj drugoj supruzi 


Keturi, taj je podanik bio Abrahamov potomak. 


Kad su krenuli prema šator-gradu, Mensor zaželi da se Isus popne na njegovu devu, 
ali Isus inzistiraše da pješači, a on i tri mladića, stadoše na čelo kolone. Za oko sat 
vremena stigoše do golema okrugla dvorišta, gdje je bila Mensorova palača, sa 
svojim depandansama, a uokolo bijahu zidine po kojima su bile razapeta bijela 
šatorska platna. Pod slavolukom, pred ulazom, Isusa i učenike dočekaše djevojke u 
blagdanskoj odjeći. Pošle su naprijed, dvije i dvije, a nosile su košare pune cvijeća, 


kojeg su bacale i sterale po putu kojem je Isus prolazio. 


Staza je vodila kroz aveniju nadsvođenu krošnjama stabala. Djevojke su bile 
odjevene u bijele haljine, a na nogama im špicaste sandale. Na glavi su imale 
nekakve bijele trake, koje su fino omotale. Oko vrata, ruku i oko prsiju, nosile su 
cvjetne vjenčiće, ili vijence od šarene vune i blistava perja. Bile su vrlo čedno 


odjevene, premda nisu nosile veo. 


Sjenovita aleja je završavala mostom, koji je vodio preko bedema, ili potoka, u veliki 
vrt, oko kojeg je potok tekao. Ispred mosta bijaše podignut urešeni visoki slavoluk, 
pod kojim su Isusa dočekala petorica svećenika, odjeveni u bijele plašteve s dugim 
resama. Njihova nošnja bijaše bogato urešena čipkom, a s desna ramena preko 


prsiju, sve do zemlje, imahu široku traku, kao pojas. Na glavi su imali nazubljenu 


krunu, na čijoj je prednjoj stani bio medaljon, kao malo srce iz kojeg je ruža rasla. 


Dvojica od njih su nosila vatru i zlatni tanjur, na kojem su zapalili nešto tamjana. 


Isus je sve ove počasti primio mirno, baš onako kako je poslije učinio na Cvjetnici. 


Veličanstveni je vrt bio natapan mnogim potočićima, a kraj staza su bile trokutaste 
gredice, obrubljene kamenjem, pune cvijeća. Staza je bila popločana finim 
kamenjem, složenom u razne likove, a vodila je do drugog mosta. Grmlje u vrtu 
bijaše obrezano u razne likove, životinja i ljudi. Vanjski red je formiran od visokih 
stabala, ali unutrašnji bijaše od manjih, rjeđih vrsta, te tamo bijaše puno zasjenjenih 


mjesta za odmor. 


Kad su prešli drugi most, put je vodio posred velika okrugla mjesta, koji je 
predstavljao centar velikog dvorišta. Tamo je na nekom malom uzvišenju bio bunar, 
a nad njim podignuta otvorena građevina, kao neki mali hram. Krov bijaše pokriven 
kožama, a počivao je na vitkim stupovima. Cijeli je otok bio kao neki predivni vrt, a 


nasuprot njemu uzdizaše se veliki kraljevski šator. 


Kad je Isus prešao drugi most, dočekali su ga mladići, svirajući u frule i tamburine. 
Stajali su kraj mosta u nekom niskom pravokutnom šatoru. Mora da bili neka vrsta 
tjelesne straže, jer su nosili kratke mačeve, a i stajali su kao straža. Na glavi su imali 
kape urešene nečim kao perje. S njih su još visjeli i razni drugi ornamenti, kao na 


primjer veliki štit u obliku polumjeseca, na kojem bijaše urezbareno lice čovjeka. 


Kolona stade ispred malog humka sa zdencem. Kralj sjaše s deve, te povede Isusa i 
učenike k zdencu, na kojem bijaše mnoštvo mlaznica, jednih iznad druge, sve od 
sjajna metala. Kad bi okrenuli slavinu, potekla bi voda u mlazu, te se odlijevala 


kanalima niz humak sve do cvjetnih lijeha. Svud oko zdenca bijahu sjedala. 


Učenici opraše Isusu noge, a onda on njima. Od drugog mosta vodila je nadsvođena 
staza do velikog okruglog prostora, u kojem bijahu Mensorov i Teokenov šator- 


dvorac. Na jednoj strani šator-dvorca bijaše u prostranu prostoru oko humka sa 


zdencem neki hram, oblika četverostrane piramide. Bio je visok kao sami šator- 
dvorac, a imaše i kolonade. U njima pak bijahu ulazi koji su vodili do grobnica 
Kraljeva. Oko piramide-hrama bijaše niz spiralnih stepenica, koje su vodile do samog 
vrta. Između hrama i humka sa zdencem, gorjela je vječna vatra u nekoj jami, koja 
bijaše prekrita metalnim pokrovom, na kojem bijaše lik s malom zastavom u ruci. 
Vatra je stalno poticana, nije se dozvoljavalo da se ugasi. Bio je to neki bjeličast 
plamen, a nije se dizao iznad ruba jame. Svećenici su često u jamu bacali komade 


nečega što su iskopavali iz zemlje. 


Šator-dvorac Kraljeva bijaše nekoliko katova visok. Prizemlje bijaše rijetko s 
pregradama, tako da ste mogli vidjeti kroz cijeli šator. Bilo je puno malog grmlja i 
biljaka, a služilo je kao vrt za Teokena koji više nije mogao hodati. Posvuda po 
šatoru, od dna do vrha, bijahu prekrite stepenice i galerije. Tu i tamo bijahu otvori 
kao prozori, premda ne bijahu simetrično raspoređeni. Krov šatora imaše nekoliko 


zabata, svi ukrašeni zastavama, na kojima bijahu zvijezde i mjeseci. 


Nakon što su se malo zadržali na zdencu, Isusa ispratiše kroz prekrivenu šatorsku 
aveniju do dvorca, te ga uvedoše u veliku osmerokutnu dvoranu. U centru se uzdizao 
glavni stup, a oko njega bijahu manji okrugli odjeljci, u koje ste mogli spremiti razne 
stvari. Zidovi su bili prekriti šarenim tapiserijama, na kojima bijahu slike cvijeća i 
dječaka koji drže pehare. I podovi bijahu prekriveni tepisima. 

Isus zamoli Mensora da ga odmah odvede do Teokenova groba. Grob bijaše u 


rešetkastoj podzemnoj sobi blizu malog vrta. 


Isus je počivao na ojastučenom kauču, gledajući obroke koje su mu servirali u 
prelijepim zdjelicama. Obroci bijahu divno aranžirani. Bijaše tu povrća, divna i 
delikatesna, složena na pliticama tako da tvore sliku vrta. Bijaše žuto, rebrasto, vrlo 
veliko, okrunjeno vijencem od lišća. Posebno divno izgledaše medno saće. Isus je jeo 
samo kruh i voće, a pio je iz čaše koja se dosada nije koristila. Ovo je bilo prvi puta 
da sam vidjela kako Isus jede s poganima. Viđala sam ga da poganima cijele dane 


propovijeda, ali nikada nije sudjelovao u potpunom obroku. 


Tijekom obroka Isus poučavaše, te najzad reče svom domaćinu, da nije nikakav 
Mesijin izaslanik, već da je sami Mesija. Kad oni ovo čuše, u suzama se prostru nice 
pred njim. Mensor je posebno plakao, pun emocija. Nije se mogao suzdržati od 
ljubavi i poštovanja, a nikako nije mogao shvatiti kako mu se Isus mogao tako skriti, 
toliko se spustiti-poniziti. Ali mu Isus reče, da nije došao samo radi Židova, nego radi 
i pogana, da je došao za sve one koji vjeruju u njega. Tad ga oni upitaše, nije li 
vrijeme da oni napuste svoju domovinu i slijede ga u Galileju, jer, uvjeravaše ga, oni 
su spremni na takav potez. Ali Isus im reče da njegovo Kraljevstvo nije ovosvjetsko, 
te da bi se i oni sablaznili, da bi se i oni pokolebali u vjeri, ako bi ga vidjeli kako će 
završiti, kako će ga Židovi prezreti i bičevati. Ove riječi njegovi domaćini nisu mogli 
razumjeti, te ga upitaše kako tako dobre stvari mogu završiti tako loše, zašto dobri 
moraju puno patiti. Tad im Isus objasni, da će oni koji uživaju na zemlji, posije 


morati zbog toga položiti račune, te da je ovaj život, život pokore. 


Kraljevi su nešto znali o Abrahamu i Davidu, a kad Isus progovori o svojim precima, 
oni doniješe neke drevne knjige, te u njima potražiše, da vide da li možda i oni sami 
vuku porijeklo od iste rase. Knjige su bile oblika pločica, otvorene u cik cak obliku, 
kao neki uzorci. Ovi su pogani bili kao djeca, spremni učiniti sve što im se reče. Znali 
su da je obrezanje propisano od Abrahama, te upitaše Isusa trebaju li se i oni 
obrezati. Isus im reče da to više nije potrebno, da su oni već obrezali svoje zle 


sklonosti, i da će još puno toga sličnoga učiniti. 


Tad mu oni rekoše da ponešto znaju o Melkisedeku i njegovoj žrtvi kruha i vina, te 
rekoše da i oni sami imaju žrtvu malih kruhova i neke vrste zelenog likera. Kad bi to 
žrtvovali govorili bi nešto kao: 'Tkogod me jede i tko je pobožan, imati će sve vrste 
blagostanja.' Isus im reče da je Melkisedekova žrtva bila tip Najsvetije Žrtve, a da je 
On sam ta Istinska Žrtva. Tako su ovi pogani, premda uronjeni u mnoštvo mraka, 


sačuvali mnoge forme istine. 


Ne znam je li to bilo noć prije nego je Isus došao, ili na samu noć Isusova dolaska, 


kad sam vidjela posvuda po okolnim putevima osvijetljene kugle u kojima bijahu 


lampe. Kugle su bile na motkama, a iznad kugle bijahu postavljene nekakve krune, 


koje su svjetlucale kako dijamanti. Sve je bilo briljantno osvijetljeno. 


8. Isus u hramu Kraljeva. Gozba na blagdan pojavka zvijezde 


Gospodinov prvi posjet hramu Kraljeva, dogodio se po danu. Iz dvoraca su ga tamo 
otpratili svećenici, i to u svečanoj procesiji. Nosili su visoke kape. S jednog ramena 
pružala se vrpca s brojevima na srebrnim štitovima, a s drugog je visjela duga traka. 
Cijeli put do hrama bijaše ukrašen draperijama, a svećenici bijahu bosi. Tu i tamo 
oko hrama, bijahu tjeskobne žene, ne bi li ugledale Gospodina. Imale su male 
suncobrane, male kanopije na motci, kako bi se zaštitile od sunca. Kad se Isus pojavi 


u daljini, one ustadoše, te se pokloniše do zemlje. 


Usred hrama uzdizaše se stup, a s njega su se rožnjaci pružali na četiri zida, a 
najvišoj točci bijaše kotač sa zvijezdama i globusima, a to se koristilo tijekom 


religijske ceremonije. 


Svećenici pokazaše Isusu repliku Spilje rođenja, koju su dali izraditi nakon svog 
povratka iz Betlehema. Bila je baš onakva kakvu su je vidjeli pod svjetlom zvijezde, 
potpuno zlatna, okružena pločama od istog metala, isto u oblicima zvijezde. Djetešce, 
također bijaše u zlatu, sjedilo je u jaslama, baš kao u Betlehemu, na crvenom 
pokrivaču. Ruke mu prekrižene na prsima. Čak su i slamu u jaslama prikazali. Iza 
djetetove glave bijaše mala bijela kruna, ali ne znam od čega su je napravili. 

Osim ovih jaslica, tamo u hramu ne bijaše drugih predmeta. Na zidu je visio dugi 
svitak, ili neka ploča. Na njem je bilo ispisano sveto pismo, a slova su bila kao neki 
simboli. Između stupa i jaslica stajaše mali oltar s otvorima sa strane, a oni su oko 
njega špricali vodu nekakvim četkicama, baš kao mi svetu vodu. Također sam vidjela 
posvećenu granu, s kojom su izvodili sve vrste ceremonija, također neke male ovalne 
kruhove, kaleže, te plitice na kojima bijaše žrtvovano meso. Dok su oni to sve 
pokazivali Isusu, on im je osvjetljavao istinu ili pobijao razloge koje su oni navodili, 


zašto su to koristili. 


Također su odveli Isusa do groba Kralja Seira i njegove obitelji, koji bijaše u 
podrumima, u hodniku koji je okruživao piramidalni hram. Grobovi su izgledali kao 
ležaji usječeni u zid. Tijela su ležala u dugim bijelim odorama, a predivni zastori 
visješe s njihovih grobnica. Vidjela sam njihova polu pokrivena lica, te njihove ruke, 
gole i bijele kao snijeg. Ali, ne znam jesu li to bile samo njihove kosti ili su bile 
prekrite s osušenom kožom, jer sam vidjela da su ruke duboko izbrazdane. Ove 
podzemne grobnice bijahu skroz prikladne, a u svakoj je grobnici bio i panj. Svećenici 
su donosili vatru u palili tamjan. Svi su plakali, osobito stari Kralj Mensor, koji je 


plakao kao dijete. 


Isus priđe ostacima i progovori o mrtvima. Teokeno, govoreći Isusu o Seiru, reče, da 
se često golubica viđala na grani stabla, prema njihovu običaju, zatakli su je za vrata 
svoje grobnice, pa upita što to znači. Isus mu odgovori pitanjem, u što je Seir 
vjerovao. Na ovo Teokeno odgovori: "Gospodine, njegova vjera bijaše kao i moja. 
Nakon što smo počeli častiti Židovskoga Kralja, Seir je sve do smrti želio, da sve što 
misli i čini, sve što ga zadesi, da bude prema volji toga Kralja." Na to mu Isus reče, 


golubica na grani označava, da je Seir kršten krštenjem želje. 


Isus uze od njih pločicu s likom janjeta koje počiva na Knjizi sa sedam pečata, a mala 
mu zastava iznad ramena, te ih nagovaraše da naprave jedan ovakav model, te da 


ga postave na stup, nasuprot jaslica. 


Od svoga povratka iz Betlehema, Kraljevi su svake godine slavili tri dana spomen 
blagdan u čast toga, jer su 15 godina prije Kristova rođenja vidjeli zvijezdu, u kojoj je 
bila slika Djevice koja drži u jednoj ruci žezlo, a u drugoj vagu, s klasom žita na 
jednoj plitici i grozdom na drugoj. Tri dana bijahu u počast Isusu, Mariji i Josipu. 
Također su štovali svetog Josipa na poseban način, jer ih je dočekao tako ljubazno i 
dražesno. 

Sad je baš bilo za njihovu godišnju feštu, ali u svojoj poniznosti, u prisutnosti 
Gospodina, htjeli su prestati izvoditi uobičajene ceremonije, pa ga moljaše da ih 
umjesto toga pouči. Ali Isus im reče da moraju slaviti svoj blagdan, da se ne bi narod 


zbog toga sablaznio. 


Mnoge sam stvari vidjela povezane s tom religijom. Imali su tri lika u formi životinja, 
koje su postavili oko hrama. Jedan je bio zmaj s velikim raljama, drugi, pas s velikom 
glavom, a treći, ptica s dugim nogama i vratom, skoro kao roda, samo što je imala 
kraći kljun. Mislim da ovi likovi nisu štovani kao božanstva. Oni su služili samo kao 
simboli izvjesnih vrlina. Zmaj je predstavljao zlo, tamnu stranu ljudske prirode. Pas, 
koji je imao lik i u zvijezdama, predstavljao je vjernost, zahvalnost i živost, a ptica je 
bila predstavnik sinovske ljubavi. Likovi su također utjelovljavali neke duboke 
misterije, ali ne mogu se sad sjetiti koje. Ali znam dobro, da tamo ne bijaše nikakve 
idolatrije, nikakva odvratnost ne bijaše povezana s time. Oni bijahu utjelovljenja 
velike mudrosti i poniznosti, duboke meditacije na divne Božje stvari. Nisu bili 
izrađeni od zlata, nego od nečega tamnijeg, nešto kao oni fragmenti koji su korišteni 
za topljenje rudače, ili to možda bijahu ostaci nakon toga procesa. Ispod lika zmaja, 
pročitala sam pet slova AASCC, ne sjećam se baš točno. Psu je bilo ime Sur, a ime 


ptice sam zaboravila. 


Oko hrama, na četiri razna mjesta, četiri su svećenika držala propovijedi narodu. 
Vidjela sam kako otvaraju usta zmaju i istovremeno govore: 'Da je kojim slučajem, 
ovakav zloban i strašan, živ i da nas hoće progutati, tko bi nam, osim Svemogućega 
Boga, mogao pomoći?" — a Bogu su dali neko posebno ime, kojeg se sad ne mogu 
sjetiti. Tad su rekli da se skine kotač sa svoga mjesta, stavili ga na oltar, u neko 
postolje, a jedan ga je svećenik okretao. Bilo je nekoliko obruča jedan u drugome, svi 
obješeni nekim šupljim zlatnim kuglama, koje su svjetlucale i treperile kod svakog 
okreta, tako prikazujući razne zvjezdane konstelacije. Ovo okretanje je narod pratio 
pjesmom, nekako ovakvog refrena: 'Što će biti od svijeta, ako Bog prestane pokretati 
zvijezde?' Nakon toga je slijedilo prikazanje žrtve pred zlatnim djetetom Kristom u 


jaslicama, te paljenje tamjana. 


Isus im naredi da ubuduće prestanu s ovim životinjama, neka poučavaju o ljubavi, 
milosrđu prema bližnjem, te o otkupljenju ljudske rase, jer ubuduće, trebaju častiti 


Boga u Njegovim stvorenjima, davati mu hvale, te samo Njega častiti. 


Uvečer, prvoga od ta tri blagdanska dana, za Isusa je započeo Šabat, stoga se on s 
trojicom mladića povuče u udaljeni odjeljak šatora-dvorca, kako bi ga proslavio. Sa 
sobom su ponijeli bijele haljine, skoro kao ukopne odore. To su odjenuli, opasali se 
pojasom ukrašenim slovima i epoletama, koje su kao štolu prekrižili na prsima. Stol je 
bio prekrit crvenim i bijelim stolnjakom, a na njemu bijaše sedmerokraki svijećnjak. 
Kad je molio, Isus je stajao između dvojice mladića, a treći je bio iza njega. Nijedan 


poganin nije bio prisutan. 


Tijekom cijeloga Šabata, svi su pogani bili zajedno okupljeni u prostoru oko svoga 
hrama, muškarci, žene, omladina, djeca, svi su imali svoj red sjedala. Nakon što je 
Isus završio proslavu Šabata, ode k poganima, a tad sam svjedočila predivnom 
prizoru. Usred ženskog kruga, bijaše lik zmaja. Žene su bile razno odjevene, svaka 
prema svome rangu. Najsiromašnije su nosile duge plašteve preko vrlo proste kratke 
haljine. Otmjenije su bile odjevne baš kao ona koju sam sad vidjela da je stala pred 
zmaja. Bila je to robusna žena, od oko trideset godina. Pod dugim plaštem, kojeg je 
odložila ustranu kad je sjela, nosila je uštirkanu naboranu tuniku i jaknu vrlo 
pripijenu uz vrat i prsa, urešenu sjajnim draguljima i tankim lancima. Od ramena do 
lakta visjeli su krajevi kao polu-rukavi, a ostatak ruke bijaše prekrit čipkom i 
narukvicama. Na glavi je imala pripijenu kapu koja je sezala do očiju, djelomično joj 
prekrivajuću obraze i bradu, a posvuda po kapi bijahu perja. S ušiju do prsa visjeli su 


joj mnogi tanki ukrašeni lanci. 


Prije nego su svećenici započeli propovijedati, žena poticana od mnogih, stade pred 
zmaja, baci se nice i poljubi zemlju. Ovo je izvela sa značajnim entuzijazmom i 
čašćenjem. Taj tren Isus istupi usred kruga i upita zašto je to učinila. Ona reče da je 
zmaj budi svako jutro prije zore, tad se okrenem prema njegovom kipu i poklonim se 
pred svojom postoljem, časteći ga. Tad Isus reče: 'Zašto se bacaš nice pred 
sotonom? Tvoju je vjeru zaposjeo sotona. Istina je da ćeš biti probuđena, ali ne od 


sotone. Anđeo će te probuditi. Gle, koga častiš!" 


Taj tren, tamo pred ženom i pred cijelim narodom, stade jedan duh u obliku kipa, 


suh i crvenkast, s očitim, ali i prikrivenim likom. Žena odstupi sa strahom u očima. 


Isus pokaza na ovog duha i reče: 'On je onaj koji te uobičajeno budi, ali svaki čovjek 
ima i dobrog anđela. Prostri se pred njim i slijedi njegov savjet!' Na ove Isusove 
riječi, svi ugledaše predivan sjajni lik, kako lebdi kraj žene. Žena se drhteći prostru 
pred njim. Sve dok je sotona stajao kraj žene, dobri je anđeo ostajao iza nje, ali kad 
je sotona nestao, anđeo je došao naprijed. Žena, sva osupnuta osjećajima, vrati se 
na svoje mjesto. Zvala se Kupes. Poslije je bila krštena od Tome, uzela ime Serena, 


te postala mučenicom i čašćena kao sveta. 


Pred predvorjem u kojem je bio kip ptice, okupila se mladež, muška i ženska, a Isus 
im održa propovijed. Upozori ih da ispune svakodnevnu porciju ljubavi, i prema 
čovjeku i prema životinjama, koje su niže od čovjeka, jer ima među njima nekih koji 


obožavaju svoje roditelje, a neki više vole životinje od svoga brata bližnjega. 


Zadnjeg dana blagdana, Isus je želio održati propovijed u hramu svećenicima i 
Kraljevima, te svem narodu. Da bi ga i vremešni Teokeno mogao čuti, Isus s 
Mensorom ode do njega, te mu zapovjedi da ustane i da ga slijedi. Isus ga uze za 
ruku, a Teokeno, ništa ne sumnjajući, odmah ustade i prohoda. Isus ga odvede do 
hrama i otada je Teoekeno mogao hodati. Isus naredi da se sva vrata piramidalnog 


hrama otvore, kako bi ga sav narod izvana mogao čuti i vidjeti. 


Isus je ponekad poučavao i izvan hrama, među muškarcima i ženama, omladinom i 
djevojkama, te djecom, opisujući im mnoge prispodobe koje je već prije pričao 
Židovima. Njegova ga je publika mogla prekidati i postavljati pitanja, jer im je on 
tako rekao da mogu činiti. Ponekad bi Isus pozvao nekog da glasno pred svima 
izrekne svoje sumnje koje ga muče, jer je Isus dobro znao misli svakoga u publici. 
Među pitanjima koje su postavili bijahu i ova: Zašto nije uskrsnuo nijednoga mrtvaca, 
zašto nije nikoga ozdravio, kao što to inače Kralj Židova čini? Isus odvrati da nije 
učinio takovih čudesa među poganima, ali da će im poslati neke ljude koji će činiti i 
veća čudesa, te da će kroz kupelj krštenja postati čisti. Reče, trebali biste, dok to 


vrijeme ne dođe, s pouzdanjem povjerovati mojim riječima. 


Tad Isus održa propovijed samo svećenicima i Kraljevima. Reče im da štogod je u 
njihovoj nauci nosilo prividni lik istine, ustvari bijaše čista laž, a sami im je demon 
davao te forme. Čim se dobri anđeo povuče, naprijed stupa sotona, kvari 
bogoštovlje, te ga podvrgava sebi i vodi. Isus nastavi, častili ste sve te likove, kojima 
ste mogli pripisivati neku ideju snage, i iz toga štovanja ispustili ste mnoge stvari 
nakon svog povratka iz Betlehema. Sad međutim, morate prestati s tim kipovima 
životinja, trebate ih rastopiti, te im nabroji ljude kojima bi se trebalo dati novac kad 
se to željezo proda. Sve vaše štovanje, sve vaše znanje, Isus reče, ne vrijedi ništa. 
Morate uračunati ljubav i milosrđe, bez pomoći tih kipova, te zahvaljivati Ocu 
Nebeskom što ih je milosrdno pozvao na spoznavanje Njega. Isus im obeća da će im 
poslati jednoga koji će ih potpuno poučiti, te ih uputi neka uklone kotač sa 
zvijezdama. 

Kotač je bio velik kao poveći kolski, a imao je sedam koncentričnih obruča, neki iznad 
njega, a neki ispod, a na svima bijahu obješeni globusi iz kojih su izbijale zrake. 
Središnja točka imaše i veliki globus, a predstavljao je Zemlju. Na obodu kotača 
bijaše 12 zvijezda, u kojima opet bijaše mnoštvo drugih slika, sve blještave i titrave. 
Među njima sam vidjela jednu koja je prikazivala djevicu sa zrakama koje joj izbijaju 
iz očiju, te se igraju oko njenih usta, dok joj se na čelu svjetluca drago kamenje. 
Druga slika prikazivaše neku životinju s nečim u ustima, a to je emitiralo zrake. Ali, 
nisam sve mogla jasno razaznati, jer se kotač stalno okretao. Svi ti likovi nisu bili 


stalno vidljivi, jer su ponekad nestajali, kako se kotač okretao. 


Isus im zaželi ostaviti nešto kruha i vina koje je blagoslovio. Svećenici su morali po 
njegovim naredbama, pripremiti neku vrstu finog bijelog kruha, kao male kolače, te 
male vrčeve nekog crvenog napitka. Isus je opisao oblik posude u kojoj će to sve 
čuvati. Bila je kao veliki mužar, imala je dvije ručke, te poklopac s izbočinom, a 
iznutra bijaše podijeljena na dva odjeljka. Kruh se čuvao u gornjem, a u donjem, koji 
je imao mala vratašca, čuvao se mali pehar s napitkom. Vanjština posude blještaše 
kao srebro, a iznutra bijaše žuta. 

Isus postavi kruh i vino na mali oltar, pomoli se, te blagoslovi, dok su svećenici i dva 
Kralja klečala pred njim, ruke im prekrižene na prsima. Isus se pomoli nad njima, 


položi ruke na njihova ramena, te ih pouči kako da obnavljaju zalihe kruha. Isus je 


izrezao za njih kruh u male kriške, te ih pouči kako da blagoslivljaju. Za njih ovaj 
kruh i vino trebaju biti simbol svete Pričesti. 

Kraljevi su imali neko poimanje o Melkisedeku, te upitaše Isusa o značenju njegove 
(Melkisedekove) žrtve. Kad je Isus za njih blagoslovio kruh, dao im je ideju o 
njegovoj Muci i Posljednjoj večeri. Reče im, trebali biste prvi put napraviti žrtvu kruha 
i vina na godišnjicu blagdana Jaslica, a poslije toga još tri puta u godini, ili svaka tri 


mjeseca, ne mogu se baš točno prisjetiti. 


Sutradan je Isus opet poučavao u hramu, gdje su svi bili okupljeni. Isus je ulazio i 
izlazio iz hrama, dopuštajući grupama ljudi da idu jedna do druge. Pozvao je i žene i 
djecu da pristupe, i da mu se obraćaju, a poučio je majke kako da odgajaju svoju 
djecu i kako da ih nauče moliti. Ovo je bilo prvi put ovdje, da sam vidjela kako su se 
mnoga djeca okupila oko Isusa. Dječaci su nosili kratke tunike, a djevojčice ogrtače. 
Bijahu prisutna i djeca obraćene gospođe. Ona bijaše vrlo ugledna osoba, a njen 
zaručnik bijaše visoki dostojanstvenik, blizu kralja Mensora. S njom je imao desetoro 
djece. Isus ih blagoslovi, polažući ruku na njih, ne na glavu, kao što je činio židovskoj 


djeci, već na rame. 


Isus pouči ljude o svojoj misiji, te o svome približavajućem kraju, te im reče, kako 
Židovi ne znaju da je on došao k njima. Reče, poveo sam sa sobom ove mladiće, da 
vas ne sablaznim svojim riječima, a oni su vrlo poučljivi mojim riječima. Židovi će me 
ubiti, a ja neću pobjeći. Ali, opet, želio sam vas posjetiti, jer ste vi posjetili mene, 
vjerovali u mene, nadali se u me, i ljubili me. Isus ih nagovaraše da zahvaljuju Bogu 
što nije dopustio da budu potpuno zaslijepljeni idolatrijom, što im je dao istinsku 


vjeru u Njega, i milost da sačuvaju Njegove zapovijedi. 


Ako ne griješim, Isus je govorio i o vremenima svoga povratka svome Nebeskom 
Ocu, kada će im poslati svoje učenike. Rekao im je i da će sići dolje do Egipta, gdje 
je kao dijete bio sa svojom Majkom, jer i tamo ima dobrih ljudi koji ga poznaju još od 
djetinjstva. Međutim, tamo će ostati potpuno skriven i nepoznat, pošto tamo ima 
Židova koji bi ga rado uhitili i isporučili njegovim neprijateljima, ali njegovo vrijeme 


još nije došlo. 


Pogani nisu mogli shvatiti Isusova ljudska predviđanja. U svojoj djetinjoj 
jednostavnosti, pitali su se: 'Kako mu mogu uraditi takve stvari, budući je on istinski 
Bog!' Isus odgovori na njihove misli, rekavši im da je on i čovjek, da ga je Otac 
poslao da vrati natrag sve raspršene, da kao čovjek, može trpjeti i biti proganjan od 


ljudi, kada dođe njegov čas, i stoga jer je i čovjek, on može biti tako prisan s njima. 


Isus ih opet upozori da prekinu sa svim vrstama idolatrije, i da se međusobno ljube. 
Govoreći o svojoj Muci, progovori im o iskrenoj ispovjedi. Reče, trebali biste prestati 
sa svojom pretjeranom brigom o bolesnim životinjama, i svoju ljubav usmjeriti prema 
svojim susjedima, braći ljudima, pomažući im i u duši i u tijelu. A, ako u njihovom 
susjedstvu nema potrebitih ljudi, trebali bi potražiti takve ljude, ići ako treba i daleko, 
te moraju moliti za svoju siromašnu braću. Isus im reče da sve ono što učine 
potrebitima, čine njemu, te im dade shvatiti, da niže životinje ne smiju okrutno 
tretirati. Ovi su pogani imali cijele šatore pune bolesnih životinja svih vrsta, kojima su 
čak izradili i male postelje. Osobito su voljeti pse, od kojih sam vidjela neku veliku 


vrstu, s ogromnom glavom. 
DOLAZAK VOĐE NEKOG ČUDNOG PLEMENA 


Isus je već neko vrijeme poučavao ove pogane, kad vidjeh dolazak neke karavane s 
devama. Stala je i ostala na izvjesnoj udaljenosti, dok je samo jedan starac, stranac i 
vođa tog plemena, sišao s deve i počeo prilaziti. Pratio ga je jedan postariji sluga, 
kojega je izuzetno cijenio, a obojica stadoše malo podalje od okupljena naroda. Nitko 
ih nije zamijetio, sve dok Gospodin ne završi propovijed i ne povuče se sa svojom 


pratnjom u šator, kako bi se okrijepio. 


Tad je Mensor primio stranca, te ga uveo u šator. Poslije su ova dvojica otišla 
svećenicima, rekavši im da ne mogu povjerovati da je onaj Isus obećani Židovski 
Kralj, jer je tako prisno razgovarao s njima. Reče, koliko znam, Židovi imaju jednu 
Škrinju u kojoj je njihov Bog, i njoj se nitko ne može približiti, pa stoga ovaj Čovjek, 


ne može biti njihov Bog. Stari sluga također reče neke kriva shvaćanja o Utjelovljenju 


i Mariji, premda su i on i njegov gazda bili dobri ljudi. I ovaj je kralj vidio zvijezdu, ali 
je nije slijedio. Puno je govorio o svojim bogovima, koje je izuzetno cijenio, te reče 
kako su mu naklonjeni, te da su mu donijeli sve vrste sreće. Opisa im i incident koji 
se dogodio tijekom rata, kojeg je nedavno vodio, a u kojem su mu njegovi bogovi 


pomogli, te su za njega i njegova starog slugu donijeli neke vijesti. 


Ovaj je kralj bio svjetlije puti od Mensora, odjeća mu bijaše kraća, a okrugli turban 
na glavi ne toliko velik. Bio je vrlo privržen svojim idolima, a jednoga je uvijek nosio 
sa sobom na devi. Bio je to lik s mnogo ruku, a u stomaku mu bijaše rupa, u koju su 
stavljali prikazane darove. U njegovoj karavani bijaše i nekoliko žena, a karavana 
ukupno imaše tridesetak ljudi. Što se njega tiče, on bijaše malo bedast. Na svog 
starog slugu gledaše kao na mudraca, ustvari, štovao ga je kao proroka. Baš ga je on 
i potakao na ovo putovanje, da bi mu pokazao, kako reče, Najvećega od svih 
bogova, ali Isus ne odgovaraše njegovom zamišljaju. 

Ono što je Gospodin rekao o milosrđu i blagoslovima vrlo mu se svidjelo, jer je i sam 
bio vrlo milosrdan. Reče da na to gleda kao na najveći zločin, to što se zanemaruje 


brat čovjek, radi životinja, koje su toliko niže od čovjeka. 


Poslije je priređena gozba za stranca, ali Isus ne bijaše prisutan. Nisam ga čak vidjela 
da je i razgovarao s ovim strancem. Kralj se zvao Acikus. Stari sluga bijaše astrolog. 
Bijaše odjeven kao prorok, u dugu haljinu s pojasom, koji imaše mnoštvo uzlova na 
sebi. Turban mu imaše mnogobrojne bijele korde i uzlove, koji visješe s njega. Čini 
se da je napravljen od pamuka. Čovjek je imao dugu bradu. 

Vođa i njegovi sunarodnjaci imaše svjetliju put od stanovnika ovih krajeva. U ove su 
krajeve dolazili već nekoliko godina. Žene i njihove pratilje ostadoše kraj ženskih 
šatora. Dva su dana putovali do ovih pogana. Nisam vidjela da im se Isus obraća, ali 
sam ga čula kako veli da će oni doći do spoznanja istine, te pohvali kraljevu sućut 
prema braći ljudima. Čula sam imena koja su zvučala kao Ormusd i Zorosdat. Muž 
one obraćene gospođe Kupe, bijaše Mensorov brat. Kao mladić je pratio svoga ujaka 


u Betlehem. On i Kupa bijahu žuto smeđe puti, a obadvoje bijahu Jobovi potomci. 


I kad je pao mrak Isus je poučavao oko hrama. Cijelo je mjesto bilo briljantno 
osvijetljeno, a cijeli je hram blistao od svjetla. Svi ljudi iz regije bijahu skupa 
okupljeni, stari i mladi, muškarci i žene. Na Isusovu prvu preporuku odmah su 
uklonili idole. Ali, sad sam vidjela nešto u hramu, što prije nisam zamijetila. Gore uz 
krov, vidjela sam cijeli okrug blještavih zvijezda, a među njima bijahu sjajni mali 
vrtovi i potoci i grmlje, a sve je postavljeno vrlo visoko u hramu, te obasjano 


svjetlom. Ovo je bio najdivniji izum, a pojma nemam kako su to napravili. 


9, Isus napušta šator-grad i odlazi posjetiti Mensorova nećaka Azarju 


Isus napusti šator-grad Kraljeva prije zore, kada su još lampe gorjele. Za njega su 
priredili ispraćajnu povorku, baš kao i kad je dolazio, ali Isus odbi pažnju, te nije 
prihvatio ni devu. Učenici su sa sobom uzeli samo pljoske s napitkom i nešto kruha. 
Stari je Mensor iskreno nagovarao Isusa da malo dulje ostane s njima. Pred Isusove 
noge položi krunu koju je nosio na turbanu, te mu ponudi sve što ima. Njegovo blago 
bijaše pod rešetkom u podu šatora, kao u nekom podrumu. Tamo su položili šipke, 
grumenje i hrpice žita. Mensor je plakao kao dijete. Suze se kotrljale kao perle niz 
njegove žuto smećkaste obraze. I njegov predak Job imaše ovakvu put. Bijaše tako 
delikatna, sjajno smeđa, ne toliko tamna kao u ljudi kraj Gangesa. Svi su plakali i 


ridali. 


Isus napusti grad na strani gdje je stajao hram, te prođe veličanstveni šator 
obraćene Kupe, koja dotrča naprijed sa svojom djecom kako bi ga susrela. Isus okupi 
djecu i nešto reče majci, koja se u suzama nice prostre pred njim. Mensor, svećenici, 
i mnogi drugi ispratiše Isusa, idući kraj njega u paru. Isus i učenici imaše štap u ruci. 
Kad su Mensor i svećenici stigli doma, već se smračilo. Svud su gorjele lampe, a sav 
se narod okupio u i oko hrama, klečeći u molitvi ili prostri na tlu. Mensor im objavi da 
svatko tko ne želi da živi prema Isusovu zakonu, i tko ne vjeruje u njegovu nauku, 
neka napusti njegovo kraljevstvo. Ovdje je bilo i ljudi tamnije puti od Mensorove. 
Njegov šator grad, sa svojim hramom i grobnicom Kraljeva, bijaše glavni grad 


zvijezdo štovatelja, ali nekoliko sati dalje u okolici, bijaše još šatorskih naselja. 


Isus je išao na istok. Prvu je noć noćio u nekom pastirskom selu, koje je pripadalo 
Mensorovom plemenu, a bijaše oko 12 sati udaljeno od šator grada. Isus je konačio s 
učenicima u okruglom šatoru, a odjeljak za spavanje bijaše odvojen jedan od 


drugoga, pomičnim zaslonima. 


Sutradan ujutro, Isus ode prije nego su domaćini i ustali. Vidjela sam ga kad je 
stigao do nekog potoka, koji bijaše preširok za gaženje, pa stoga krene prema 
sjeveru duž obale, dok nije došao do plitka gaza. Predvečer stiže do nekih koliba, 
izgrađenih od zemlje i mahovine. Kraj njih bijaše otvoren zdenac okružen bedemom. 
Tu on i pratioci opraše noge, te otiđoše u jednu kolibu od granja s lišćem, u kojoj 
prespavaše noć. Ova je koliba bila ovalna sa zašiljenim krovom. Sa svih strana bijaše 
otvorena, a čini mi se da je izgrađena od granja i mahovine. Oko nje bijaše gusto 
isprepletena živica kao zaštita od divljih zvijeri. Ovaj je kraj bio vrlo plodan. Vidjela 
sam prekrasna polja obrubljena drvoredima debelih sjenovitih stabala, a na uglovima 
bijahu stabla i nastambe, ne šatori kao u Mensora, nego ovalne kolibe od 


isprepletena granja. 


Žitelji ovoga kraja bijahu suncem opaljene puti, koža im ne bijaše tako smeđa kao u 
Mensora. Bijahu odjeveni vrlo slično onim prvim zvijezdo štovateljima, koje je Isus 
susreo na ovom svom putovanju. Žene su nosile široke pantale a preko njih ogrtače. 
Čini mi se da se narod uzdržavao tkanjem. Od stabla do stabla, koji bijahu dosta 
udaljeni, bijahu rastegnuta sukna i konci, a mnogi su bili zaposleni radeći u isto 
vrijeme na njima. Cijela su polja i stabla bila uređena, a sjedala su bila ukrašena 


granjem. 


U cik zore, kad su još zvijezde vidljive, nekoliko je ljudi došlo do kolibe, ali kad 
vidješe da su Isus i njegovi učenici još u posteljama, povukoše se puni poštovanja, te 
se prostru na tlo. Pred jutro su primili po Mensorovu glasniku vijest da dolazi Isus, ali 
nisu znali da je on već među njima. 

Isus ustade, opasa svoju bijelu haljinu, nabaci ogrtač, kojeg su obično učenici nosili 
kao zavežljaj kad bi putovali, te nakon što se pomolio s mladićima, te kad su mu 


oprali noge, iziđe van kolibe, gdje ga je narod prostrt očekivao. Isus im reče da ga se 


ne boje. Tad s njima ode do njihova hrama, velike oble građevine s ravnim krovom, 
po kojem ste mogli hodati. Na krovu su bile dvije rešetke, i ja sam vidjela, kako kroz 
njih narod zuri u nebo kroz nekakve cijevi. Ispred hrama bijaše prekriven zdenac, od 
ovog naroda smatran svetim, te peć na ugljen. Ona bijaše podignuta malo iznad tla, 
tako da ste mogli vidjeti ispod nje. Svud okolo hrama bijahu mjesta sa šipkama koje 
su odvajale čovjeka od čovjeka. 

Svećenici koje sam vidjela, nosili su dugu bijelu odjeću, prošaranu od vrha do dna 
šarenom čipkom, te su nosili široki pojas s dugim krajem, na kojem su blistala 
kamenja i ispisana slova. S ramena im visjele kožnate trake, na kojima bijahu mali 


štitovi. 


Kad Isus stiže do hrama, Isus pozva jednog svećenika da siđe odozgor s krova, gdje 
je ovaj promatrao zvijezde. Gospodar ovog pastoralnog naselja bijaše Mensorov 
nećak s očeve strane. On iziđe iz hrama kako bi pozdravio Isusa i predade mu neku 
granu. Isus je uze i preda Eremenzearu, koji je opet preda Sili, koji je pak preda 
Eliudu, a ovaj opet vrati Eremenzearu. On je unese u hram, slijedeći Isusa i ostatak 
društva. 

Tu unutra bijaše jedan okrugao oltar na kojem je stajao kalež bez ručkica, nešto kao 
mužar. U njemu bijaše žuta pulpa, u koju je Eremenzear utakao granu. Ova grana 
bijaše suha ili umjetna. Imala je lišće na obje strane, a meni se čini da je Isus rekao 
kako će opet postati zelena. Likovi u hramu bijahu omotani kao u neke pokrivače, ili 
nekim maskama od nekog vrlo laganog i krutog materijala. Katedra je bila povišena u 
ograđenom prostoru hrama, a tamo je Isus poučavao. O svemu što je govorio, 
ispitivao je svoje slušatelje kao da su djeca. Žene su stajale dalje u pozadini. Ljudi su 


bili djetinjasti i sve su voljko prihvaćali. 


Isus je cijeli dan proveo u poučavanju, a te je noći prihvatio gostoljubivost od 
gospodara naselja, čija je kuća bila na nekoliko katova. Bijaše to okrugla građevina s 
vanjskim stepenicama, koje su se ovijale oko nje. Iznad vrata bijaše pričvršćen ovalni 
štit od žutog metala, na kojem je pisalo, 'Azarija Atomski'. Naime, ovo se mjesto 
zvalo Atom. Azarija nije već dugo živio u dobrim odnosima s bratom Mensorom, te je 


podigao ogradu na svojim pašnjacima, kako bi ih odvojio od Mensorovih. Ali kad je 


Isus stigao, promijenio se na bolje. Unutrašnjost njegove nastambe bijaše predivna, 
urešena divnim obojanim tepisima i tapiserijama, a prekriti hodnik je vodio do 


ženskih odaja. 


Kad je Šabat započeo, Isus se povuče sa svojim učenicima, kako bi ga proslavio, baš 


kao što je učinio u šator-gradu Kraljeva. 
ČUDESNO IZLJEČENJE DVIJE BOLESNICE 


Dok je Isus u otvorenoj kolibi, u kojoj je proveo prvu noć, s učenicima slavio Šabat, 
vidjela sam Azarjinu bolesnu ženu kako se moli pred nekim idolom tražeći izlječenje. 
Žena je imala puno djece, a u odjeljku sam vidjela i druge žene, vjerojatno sluškinje. 
Iza kamina i u kutu između odjeljaka, stajao je stol poduprt stupovima. Na njemu 
bijaše lijepi pijedestal, sa svih strana izbušen, te natkriven ukrašenim krovom i okićen 
zelenjem. Na pijedestalu bijaše idol u obliku sjedećeg psa, s debelom plosnatom 
glavom. Pas je gazio nekakve ispisane stranice koje bijahu zajedno pričvršćene 
pomoću kordi, tako da je sličilo na knjigu. Idol je podigao jednu šapu nad knjigom, 
kao da ukazuje na nju. Iznad idola uzdizaše se još jedan, skandalozan lik, s mnogo 
ruku. 

Vidjela sam svećenike kako izvan hrama donose vatru na nekakvu limu, te je 
postavljaju u izbušenog psa-idola, na što mu se oči počinju sjajiti, a iz nosa i usta 


suklja dim i vatra. 


Dvije su žene dovele Azarjinu suprugu (koja je patila od bolesti krvarenja) do idola, 
te je posjedoše na rute i jastuke koji bijahu postavljeni ispred idola. Sam je Azarja 
bio prisutan. Svećenici su molili, palili tamjan, te nudili žrtve pred idolom, ali sve to 
nije imalo svrhe. Iz idola su izbijali plamsaji, a gusti crni dim sukljaše iz njega, te 
nestajaše u visini. Bolesnica je bila potpuno očajna. Potonula je u slabost, te 
iscrpljena kao umiruća, reče: 'Ovi mi idoli ne mogu pomoći! Oni su samo gadni 
duhovi! Više ovdje ne mogu opstati, pobjegli su zbog Proroka, Židovskog Kralja, koji 
je među nama! Vidjeli smo njegovu zvijezdu i slijedili ga! Samo mi Prorok može 


pomoći!" 


Kad je izrekla ove riječi, pade nauznak u nesvijest, svima se učini da je umrla. Svi se 
preneraziše. Oni bijahu mislili da je Isus samo izaslanik Kralja. Odmah otiđoše do 
izdvojene kolibe, u kojoj je Isus s učenicima slavio Šabat. Ponizno ga moljaše da 
pomogne bolesnici. Rekoše mu kako je zavikala, da joj samo on može pomoći, te mu 


usto rekoše o nemoći svojih idola. 


Kad su otišli bolesnici, Isus je još uvijek bio odjeven u svoju Šabatsku odjeću, a i 
učenici. Bolesnica je ležala kao na rubu smrti. Isus je poučavao, iskrenim i žestokim 
riječima, protiv idola i njihova štovanja. Reče, oni su sotonske sluge, a sve u njima je 
loše. Zbog ovoga prekori Azarju, jer kad se kao mladić vratio iz Betlehema, a tamo je 
išao u pratnji s Kraljevima, pao je u duboku idolatriju. Isus zaključi, ako vjerujete u 
moju nauku, morate poštivati Božje zapovijedi, morate se krstiti, a nakon tri godine, 
poslati ću vam svoga apostola, koji će vas svemu poučiti. Sad ću pomoći gospođi. 
Tad Isus propitivaše Azarjinu ženu, a ona odgovori: 'Da, vjerujem u Tebe!' Isto su 


tako rekli i svi ostali. 


Oko šatora su uklonili pomične zaslone, a sav je narod pristigao. Isus zatraži lavor 
vode, ali im reče da ne donose vodu sa svoga 'svetog izvora', te reče, niti ću koristiti 
vaše škropilo. Oni mu donesoše svježu grančicu, s finim uskim lišćem. Također su 
finim bijelim tapiserijama izvezenim zlatom, prekrili svoje idole. Isus postavi vodu na 
oltar. Oko njega stajaše trojica učenika, jedan sa svake strane, a treći iza njega. 
Jedan od njih, iz kese koju je nosio za pojasom, pruži mu metalnu kutijicu. Nekoliko 
ovakvih kutijica bijaše nanizano jedna na drugu. U kutijicama bijaše ulje i druge 
svete stvari. U ovoj bijaše fini bijeli prah, a meni se čini da je to bila sol. Isus baci par 
prstohvata u vodu, te se duboko nakloni, pomoli se, desnicom blagoslovi, umoči 
grančicu u lavor, te posvuda oko sebe poškropi. Tad pruži ruku prema ženi, te joj 
reče neka ustane. Na to žena odmah ustade izliječena. Baci se nice pred Isusa, te mu 


zaželi zagrliti noge, ali joj Isus toga ne dopusti. 


Ovo je ozdravljenje proizvelo, da je Isus rekao narodu, kako među njima ima još 
jedna žena, koja je još bolesnija od ove prve, a koja ga usprkos toga nije zamolila za 


pomoć. Ona ne obožava nijedan idol, ali obožava muškarca. Ova žena, imenom 


Ratimiris, bijaše udana. Njena bolest bijaše takova, da kad god bi vidjela ili čula 
jednog mladića, odmah bi dobila neku vrstu groznice i postala bi na smrt bolesna. 
Međutim, mladić je bio potpuno nehajan za njeno stanje. (opaska: sestra se Emerih 


jako smijala ovoj ženi, te je bila nesposoban objasniti slabost ove žene) 


Kad ju je Isus imenovao, Ratimiris istupi, potpuno zbunjena. Isus je odvede ustranu, 
izloži joj sve okolnosti njene bolesti i njenih grijeha, što ona potpuno slobodno i 
prizna. Mladić je bio jedan od hramskih poslužitelja, i kad god bi ona donijela dar za 
žrtvu, a on bi to odbio primiti, ona bi pala u to svoje bijedno stanje. Nakon što je 
Isus razgovarao s njom nasamo, ponovo je dovede pred narod, te je upita, vjeruje li 
u njega i hoće li se krstiti kad bude došao apostol kojeg će on poslati. Kad je ona, 
duboko raskajana, odgovorila da vjeruje i da će se krstiti, Isus iz nje istjera đavla. 
Đavao je izišao u formi spiralnog stupa od crnog dima. 


Mladić se zvao Kaisar, a imao je nešto u sebi slično svetom Ivanu. Bio je čist i nevin, 
potomak Keture, i Eremenzearov rođak, koji također bijaše iz ovog mjesta. Iz toga 
razloga, kad su ono primljeni, Isus je njemu prvom pružio grančicu mira. Kaisar je 
razgovarao s učenicima, jer je već dugo gajio skrivenu želju za spasenjem. Ispriča im 
neke snove koje je imao, a među njima i jedan, u kojem je sanjao, da predvodi velik 
narod prema vodi. Učenici su mislili da to vjerojatno simbolizira, kako će on mnoge 
preobratiti. Čini mi se da je on pratio Isusa na njegovu povratku iz ovih krajeva. Tri 
godine poslije Isusova Uzašašća, kad je u ovim krajevima Toma krštavao, on se 
vratio s Tadejem. Poslije je poslan od Tome do biskupa izvjesnog mjesta, gdje je, 


premda nevin, na svoju veliku radost, ipak razapet kao pljačkaš i razbojnik. 


Ovdje je Isus poučavao do zore, sve dok se lampe nisu utrnule. Narodu je naredio da 
unište sve đavolske likove i idole, te ih prekorio što obožavaju ženu pod slikom 
dijabolična lika, pa ipak tretiraju svoje žene gore od pasa, a nažalost te pse i druge 
životinje smatraju svetima. Pred jutro se Isus opet povukao u samotnu kuću, kako bi 


proslavio Šabat. 


Rečeno mi je zašto je Isus držao u tajnosti ovo putovanje. Sjećam se da je Isus 
rekao svojim apostolima i učenicima, kako ide daleko, malo će se tamo zadržati, dok 
se javno mnijenje ne smiri i malo ga ne zaboravi, ali oni nisu ništa znali o putovanju. 
Sa sobom je poveo ove nevine dječake, samo da učenici ne budu sablažnjeni radi 
njegova kontakta s poganima, i da ne uzmu ovo previše srcu. 

Također im je striktno zabranio da ikome govore o tom putu, na što je jedan od 
učenika, sasvim nevino primijetio: "Onom slijepcu kojem si povratio vid, zabranio si to 
razglašavati, pa ipak on nije šutio, ali ga opet nisi zbog toga kaznio!' Isus odgovori: 
"To se dogodilo na slavu Božju, ali ovo bi donijelo plodove razdora i skandala.' Mislim 
da bi Židovi, a i sami apostoli, bili nekako skandalizirani time, da su znali kako Isus 


ide među pogane. 


Kad je Šabat svršio, Gospodin opet pozva sav narod na poučavanje. Blagoslovio je 
nešto vode za njih, te ih uputio kako pripremati kalež kao što ga je koristio Mensor. I 
ovdje je, kao u prethodnom mjestu, za njih blagoslovio kruh i crveni napitak. U 
kaležu u koji je Eremenzearu zataknuo grančicu kod dolaska, bijaše neka žuto zelena 
supstanca, nešto kao pulpa, a sastojala se od biljne pulpe iz koje se pravio sok. Ovaj 
su sok ovi domoroci pili kao nešto sveto. 

Vidjela sam Isusa cijelu noć, sa Šabata na nedjelju, kako poučava ispred hrama. On 
sam je pomagao smrskati idole, te je poganima rekao, kako trebaju raspodijeliti 
vrijednost od metala, kad bude pretopljen. Također sam ga vidjela u Mensorovoj 
zemlji, polaže ruke na ramena svećenika, poučavajući ih kako da dijele blagoslovljeni 
kruh, te i tu i tamo pripreme napitak. Posude koje su ovdje koristili, međutim bijahu 


nekako veće. 


Poslije je i Azarja postao svećenikom i mučenikom. I one dvije žene koje je ovdje 
Isus ozdravio, poslije su također postale mučenice. Gospodin je govorio protiv 
mnogoženstva, te ih je poučio o braku. Azarjina supruga, kao i Ratimiris, zaželješe da 
ih odmah krsti. On im reče da bi to stvarno mogao učiniti, ali bilo bi to neprikladno. 
Prvo se mora vratiti svome Ocu te poslati Utješitelja, nakon čega će njegovi apostoli 
doći i krstiti ih. Reče, vi biste morali živjeti u ustrajanju da se želite krstiti i podvrći 


mojoj volji, te imati takovo raspoloženje koje će dovesti do ustezanja, a to će već 


poslužiti kao krštenje. Ratimiris je ustvari krštena od Tome, pod imenom Emilija, kad 
je on s Tadejem i Kaisarom, nakon tri godine od Isusova uzašašća posjetio ove 
krajeve. Ovamo su došli iz smjera nekako južnije nego odakle je Isus došao, a tek 


tada su Kraljevi i njihovi narodi kršteni. 
10. Isus ide u Sikdor, Mozain i Ur 


Iz Atoma, Isus prvo ode na jug, tada na istok, kroz jednu vrlo plodnu regiju, 
ispresijecanu rijekama i kanalima, zasađenu svakojakim  voćkama, posebno 
breskvama, koje su rasle u dugim nizovima stabala. Čula sam imena Eufrat, Tigris, 
Kaldar i mislim Ur, zemlju Abrahamovu, a ono mjesto gdje je Tadej pretrpio 
mučeništvo ne bijaše daleko odavde. Predvečer Isus stiže do reda kuća s ravnim 
krovovima, a žitelji bijahu Kaldejci. Čula sam da se mjesto zove Sikdor, a imaše dvije 
škole, jednu za domaće svećenike i jednu za djevojčice. Ljudi ovdje nisu bili tako 
bogato odjeveni kao oni u šator-gradu. Nosili su samo plahte preko tunika, ali ljudi 


bijahu dobri, te tako bedasti, da su mislili kako su samo Židovi izabrani za spasenje. 


Na nekom brdu su imali piramidu okruženu galerijama, sjedalima, te brojnim cijevima 
koje na vrhu bijahu sužene, a kroz njih su promatrali zvijezde. I oni su predviđali 
budućnost iz životinjskih iznutrica, te su tumačili snove. Njihov hram sa svojim 
predvorjem i zdencem bijaše ovalnog oblika, a nalazio se usred mjesta. U njemu 
bijahu brojni objekti ljudskog rada. Glavni objekt bijaše trokutasti stup na kojem su 
počivala tri idola. 

Prvi je imao mnoge ruke i noge, a noge ne bijahu ljudske, već više životinjske šape. 
U rukama je držao globus, krug, veliku jabuku na peteljci, te svežanj bilja. Lice idola 
bijaše kao sunce, a idol se zvao Mitor ili Mitra. 

Drugi je idol bio konj jednorog, a zvao se Asfas ili Aspaks. Ova je životinja 
predstavljena u činu kako koristi svoj rog u borbi protiv divlje zvijeri, koja stajaše na 
trećoj strani stupa. Ova je imala glavu sove, savinut kljun, četiri noge s kandžama, 
dva krila, te rep, čiji su zadnji segmenti bili kao u škorpiona. 

Iznad ove dvije životinje, naime, projicirajući iz jednog oštrog trokutastog brida 


stupa, stajaše još jedan lik, a predstavljao je majku svih bogova. Njeno je ime bilo 


Žena ili Alfa. Ona bijaše najmoćnija od svih svojih božanstava, i tko god je nešto želio 
dobiti od vrhovnog boga, morao je moliti preko nje. Usto su je zvali Hambar (žitnica). 
Kraj lika bijaše velik svežanj žita, vjerojatno rastućeg, kojeg je ona obuhvatila 
objema rukama. Glava joj bijaše pognuta, a vrat jako nagnut naprijed između 
ramena, počivajući na zdjeli s vinom. Iznad lika je visjela kruna, a iznad krune stup s 
ispisana dva slova, ili simbola, a meni se učini da su bila O ili W. Ono što je ovaj lik 


predstavljao bijaše to - da žito postaje kruh i da vino opija cijelo čovječanstvo. 


Osim toga u hramu bijaše i bakreni oltar, a na moje zaprepaštenje, na njemu bijaše, 
pod okrećućim svodom, mali ovalni vrt okružen zlatnom ogradom, kao krletka, a 
iznad toga lik mlade djevice! Usred vrta, a natkrito kao malim hramom, bijaše zdenac 
s nekoliko zapečaćenih bazena, jedan iznad drugoga. Ispred zdenca se uzdizala 
zelena loza s grozdovima drvena grožđa, koji pak visješe iznad vinske preše, čiji me 
oblik podsjećao na križ. S vrha glavne prečke, pružale su se ljevkaste samo- 
otvarajuće kožnate vreće, s dvije pomične motke, pomoću kojih se grožđani sok 
ulijevao u njih, te je mogao biti sprešan, a otjecao je dolje niz glavnu prečku. 

Mali je vrt bio promjera oko metar i pol. Bijaše zasađen rijetkim, zelenim grmljem i 
malim stablima, koje su kao i loza, izgledale skroz prirodno. Ovaj su simbol dobili od 
svojih zvijezdo promatrača, a imali su i mnoge druge simbole, koji su predstavljali 
njihov pojam Blagoslovljene Majke Božje. Oni su žrtvovali životinje, ali su imali 


posebno čašćenje krvi, koju su uvijek puštali otjecati u zemlju. 


Imali su također svoju svetu vatru i vodu, svoje kaleže s voćnim sokom i svoje male 
kruhove, baš kao narod Atoma. Isus ih prekori radi njihove idolatrije i miješanja 
nebeskih simbola i proroštava sa sotonskim zabludama. Reče, vaši simboli, zaista 
imaju neke natruhe istine, ali su bez reda i puni sotone. Isus im objasni simbol 
očuvana vrta. Reče im da je on sam vino, čiji se sok, čija se krv prolijeva za svijet, da 


je on sam zrno žita koje će biti pokopano u zemlju, da bi ponovo ustalo. 


Ovdje je Isus slobodnije govorio, značajnije nego li među Židovima, jer je ovaj narod 
bio ponizniji. Isus ih utješi, rekavši im da je došao za cijelo čovječanstvo, te im naloži 


da raskrste sa svim idolima, da ih pretope, a novac podijele sirotinji. Narod iskazivaše 


duboke znakove pokajanja, te žalosti kada on reče da ih napušta. Baciše se nice pred 


njega da mu prepriječe put kako ne bi otišao. 


Nakon nekog vremena, vidjela sam Isusa sa četvoricom učenika kako se odmara pod 
nekim velikim stablom, koje bijaše ograđeno ogradom. Stablo bijaše pred nekom 
kućom, otkuda su im donijeli kruha i meda, kojim su se okrijepili. Putovali su cijelu 
prethodnu noć. Vidjela sam ih na ravnici kako idu ponekad preko bijela stijenja, a 
ponekad preko rascvalih livada. Na putu su prešli pokraj brojnih tananih stabala 
bresaka. S vremena na vrijeme, Gospodina bi se zaustavio, te bi poučavao učenike. 
Kraj je bio ispresijecan brojnim potocima i kanalima. Općenito je Isus dosta brzo 
pješačio. Ponekad bi prešao dvadeset sati bez ikakva zastajkivanja. Njegov povratak 
u Judeju, išao je dosta zaobilaznim rutama. Uvijek me je impresioniralo da 
Eremenzear zapisuje neke detalje ovoga putovanja, premda je kasnije samo nekoliko 


fragmenata ovoga izvještaja ostalo očuvano od požara. 


Uvečer drugoga dana putovanja, kad su odlazili iz Sikdora, vidjela sam Isusa i 
učenike kako odlaze blizu grada, van kojeg se uzdizaše brežuljak prekriven ovalnim 
vrtovima. Većina od njih imaše zdenac u središtu, a bijahu zasađeni finim urešenim 
stablima i grmljem. Put kojim je Gospodin išao vodio je prema jugu, Babilon bijaše na 
sjeveru. Čini se da ste morali sići s nekog planinskog područja kako biste došli do 


Babilona, koji ležaše dolje u nizini dosta daleko. 


Grad je bio građen na rijeci Tigris, koja je tekla kroz sam grad. Isus tiho uđe u grad, 
bez zastajkivanja na gradskim vratima. Bila je večer, i ipak se moglo vidjeti nekoliko 
žitelja, ali nitko se ne uzbuđivaše zbog Isusa. Uskoro sam ipak ugledala nekoliko 
muškaraca u dugim haljinama, baš onakve kakve je nosio Abraham. Na glavi su imali 
omotan šal. Došli su dočekati Isusa, duboko mu se naklonivši. Jedan mu pruži kratki 
svinuti štap, koji bijaše napravljen od trske, nešto slično onome što je poslije tutnuto 
Isusu u ruke kod njegova izrugivanja, a zvao se palica mira. Drugi su u paru, preko 
ceste razvili tepih, po kojem je Isus trebao proći. 

Kad je Isus zakoračio s prvog na drugi tepih, oni bi trčali naprijed, i ponovo ga 


razvijali ispred Isusa, i tako naizmjence. Na taj su način stigli do dvorišta, nad kojim 


stajaše razgranat ulaz sa svojim idolima koji su držali barjak, na kojem bijaše lik 
čovjeka koji drži svinut štap, baš onakav kakav je ponuđen Isusu. Barjak je bio 
barjak mira. Oni povedoše Gospodina kroz zgradu, s čijih su galerija opet vijorile 
druge zastave. Čini se da je to bio hram, jer je posvuda unutra uokolo bilo zakritih 
idola, a usred bijaše još jedan prekrit na isti način. Veo je bio iznad njih skupljen kao 


kruna. 


Ovdje se Gospodin nije zaustavljao, nego je nastavio kroz hodnik, a s obje strane 
hodnika bijahu spavaće sobe. Najzad on i njegovi pratitelji stigoše do malog 
zatvorenog vrta, zasađenog rijetkim grmljem i aromatičnim biljem. Staze u vrtu 
bijahu popločane raznobojnim kamenjem s urešenim likovima. U središtu se uzdizaše 
zdenac pod malim hramom, otvorenim sa svih strana, a tu je Gospodin sjeo s 
učenicima. Na Isusov zahtjev, žitelji doniješe malo vode u lavoru. Gospodin je prvo 
blagoslovi, kao da je godišnji poganski blagdan, te mu tad učenici opraše noge, a 


onda on njihove, nakon čega su preostalu vodu prolili u zdenac. 


Tad pogani odvedoše Gospodina u jednu otvorenu dvoranu, u kojoj je bio priređen 
obrok: velike žute rebraste jabuke i druge vrste voća, mednog saća, kruha u obliku 
kolača, kao tanki kolači u obliku saća, te nešto drugo u malim kvadratnim zalogajima. 
Stol na kojem je sve to bilo postavljeno bijaše skroz nizak. Gosti su jeli stojeći. Isusov 
je dolazak ovom narodu najavljen od strane svećenika iz susjednog grada. Ustvari, 
oni su ga očekivali cijeli dan, pa su ga konačno primili s tolikom ozbiljnošću i 
svečanostima. Abraham je također primio štap dobrodošlice kakav je bio ponuđen i 


Isusu. 


Ime ovog grada bijaše Mozin ili Mozain. Bijaše to svećenički grad, ali je duboko 
potonuo u idolatriju. Isus nije ušao u hram. Vidjela sam ga kako poučava narod kraj 
ograđena brda, okružena zidinama. Žestoko ih je korio radi pada u idolatriju, čak 
oštrije nego li njihove susjede, pokazujući im gadosti njihova bogoštovlja, rekavši im 
da su napustili Zakon. Čula sam ga kako opisuje razorenje Hrama u doba njihovih 
predaka, te kako govori o Nabukodonosoru i Danijelu. Rekao je da bi se trebali 


odvojiti od ovih vjerovanja duhovne slijeposti, jer među njima ima i dobrih duša, te 


njima Isus pokazuje gdje bi trebali otići. Mnogi drugi bijahu tvrdoglavi. Bila je jedna 
točka koju nikako nisu mogli razumjeti, a to bijaše neophodnost napuštanja 
poligamije. Žene su boravile na ulici na kraju grada, a s gradom su bile povezane 
uskom stazama. Čini se da su ih jako prezirali, jer nakon određene dobi, mlade se 
djevojke nisu usuđivale pokazivati u javnosti. Nijedna žena ovog mjesta nije vidjela 


Isusa. Bijahu prisutni samo dječaci i odrasli muškarci. 


Prema ovom narodu Isus je koristio žestoke riječi. Reče, da su tako slijepi, tako 
tvrdoglavi, da kad im pošalje svoga apostola, naći će ih nepripremljene za krštenje. 
Isus nije još dugo ostao s njima. Dok je napuštao grad, susrete ga jedna povorka 
mladih djevojaka, kod gradskih vrata, pjevajući himne slave u njegovu čast. Nosile su 


bijele pantale, a oko ruku i vrata imahu vijence, a u rukama cvijeće. 


Iz Mozaina, Isus ode s pratnjom preko velika polja do sela s pastoralnim šatorima. 
Sjeo je kraj zdenca, a učenici mu opraše noge. Tad neki ljudi iz sela dođoše s 
grančicama dobrodošlice. Bijahu odjeveni u duge haljine, najsličnije onima koje je 
Abraham nosio. Imali su nekakvu astrološku piramidu. Nisam nigdje vidjela idola. Čini 
se da su ovi ljudi bili čisti obožavatelji zvijezda, a pripadali su rasi od koje su neki išli 
s Kraljevima do Betlehema. Meni su izgledali samo kao skupina pastira, a jedino je 
njihov superior imao čvrstu kuću. Isus je stojeći jeo kruh i voće u toj kući, te je pio iz 
posebne posude. Poslije je poučavao kraj zdenca. Kad ih je napuštao, ljudi se baciše 


preko staze, kako bi mu prepriječili odlazak. 


Kad je otišao od njih, Isus je putovao cijelu noć i slijedeći dan. Jednom sam ga 
vidjela s učenicima, kako se odmara pod velikim sjenovitim stablom kraj nekog malog 
izvora. To bijaše javno odmorište za putnike namjernike, te je tu Isus pojeo nešto 
kruha i okrijepio se vodom. Grad u koji je išao, bijaše oko trideset sati južnije od 


Mozaina, ali je još uvijek bio na Tigrisu. Zvao se Ur ili Uri. 


Isus tamo stiže večer prije Šabata. Iz ovog kraja bijaše Abraham. Isus ode do zdenca 
van grada, a zdenac bijaše okružen velikim sjenovitim stablima i kamenim klupama. 


Tu učenici opraše noge Isusu, a onda sebi opraše odlažući svoje opasane haljine. 


Tad uniđoše u grad, čija me je arhitektura zapanjila, jer bijaše potpuno drugačija od 
bilo kojeg grada kojeg sam dosada vidjela u ovim krajevima. Čini se da muškarci i 
žene nisu toliko živjeli odvojeno. U gradu bijaše puno tornjeva s galerijama i cijevi za 
promatranje zvijezda, a k njima su vodile stepenice koje bijahu iznutra i izvana. Iz 
zvijezda su ovi ljudi znali da Gospodin dolazi, pa su ga očito očekivali, smatrajući 
svakoga stranca da je on. 

Kad su neki primijetili da je Isus ušao u grad, požuriše se popeti na ravni krov jedne 
kuće koja bijaše na velikom otvorenom trgu, kako bi svima objavili njegov dolazak. Iz 
ove kuće, na kojoj se vijorila zastava, a koja je očito bila škola, iziđoše neki ljudi 
odjeveni u duge jednobojne haljine, te krenuše prema Isusu. Bijahu opasani 
pojasevima čiji su krajevi visjeli dugo i lepršavo. Na glavi su imali ovalne kape 
obrubljene vunom ili malim perjem, čije su se pruge susretale na vrhu kape, 


formirajući tako perjanicu. Kroz kape se mogla nazirati kosa. 


Ljudi se prostru pred Isusom, te ga nakon toga uvedoše u njegove odaje, koje bijahu 
straga škole, a odaje imahu jednu veliku dvoranu. Prema njoj su hrlile skupine ljudi. 
Isus je kratko poučavao s nekog povišenog sjedišta, koje bijaše na vrhu stepenica. 
Nakon toga odvedoše Isusa do kuće u kojoj bijaše pripravljen obrok. Ali, Isus je 
stojeći uzeo samo nekoliko zalogaja, a onda se samo s učenicima povukao u 


izdvojeni apartman, gdje su proslavili Šabat. 


Sutradan je poučavao kraj zdenca, na nekom otvorenom mjestu, na kojem bijaše 
kamena katedra za poučavanje. Bijahu prisutne i sve žene mjesta, a odjevene u 
svoju nošnju, koju su toliko zategli da su jedva hodale. Kape im bijahu kao kukuljice, 
s kojih su visjele dvije trake. Isus je govorio o Abrahamu, te im iznese nekoliko 
žestokih prijekora na činjenicu njihova potonuća u idolatriju. Ovdje je bilo i 
idolatrijskih hramova, ali su idoli bili prekriti. Gospodin nije ušao ni u jedan hram. Kad 
ih je Toma prvi put posjetio, nije ih krstio. 

Kad je Isus napuštao Ur, narod je išao ispred njega i sterao grančice po putu kojim je 


prolazio. 


Isus je dugo išao na zapad, preko predivnih ravnica, koje su na kraju postale 
pjeskovite, te najzad bijahu prekrite šikarom. Oko podne stigoše do zdenca, kraj 
kojega se i odmoriše. Ostatak puta je vodio kroz šume i preko obradiva tla, sve dok 
predvečer ne stigoše do velike ovalne zgrade, okružene dvorištem i bedemima. Svud 
uokolo bijahu masivne kuće s ravnim krovovima. Ta velika zgrada bijaše prekrivena 
zelenilom, čak i stablima, dok su u masivnim zidinama dvorišta bila boravišta neke 
Sirotinje. 

U dvorištu kraj zdenca, Isus i učenici opraše noge, kao obično. A tad, iz ovalne kuće 
iziđoše dvojica muškaraca u dugim haljinama, obrubljena resama i čipkom, a na glavi 
im kape s perjem. Stariji je nosio zelenu grančicu i mali svežanj bobica, koje ponudi 


Isusu. Isus ga s učenicima slijeđaše do u zgradu. 


Usred kuće bijaše dvorana, obasjana s krova, a do njena se ognjišta dolazilo 
stepenicama. Iz ovog ovalnog apartmana, nastaviše okolo kroz nepravilne sobe, koje 
su otvarale jedna drugu. Njihov krajnji zid bijaše konkavan, a na njemu bijahu 
obješene tapiserije, iza kojih bijahu sve vrste alatki. Pod je bio ravan, te je kao zid 
bio prekriven debelim tepisima. U jednom od ovih apartmana, Isus i učenici mršavo 
objedovaše, te popiše nešto iz posude koju nitko prije nije koristio. Koje je to piće 


bilo, ne znam. 


Nakon objeda, gospodar kuće povede Isus uokolo i pokaza mu sve. Cijeli je dvorac 
bio ispunjen predivno izrađenim idolima. Bilo je tu kipova raznih veličina, velikih i 
malih, nekih s glavom vola, drugih s glavom psa, a tijelom guje. Jedan imaše mnogo 
ruku i glava, a u ralje su mu se mogle staviti razne stvari. Bilo je tamo kipova i 
omotanih beba. Pod stablima dvorišta, stajaše idoli u likovima raznih životinja, na 
primjer ptica, koje su gledale uvis, te drugih životinja. Ovi su ljudi žrtvovali životinje, 
ali su častili krv, koju su uvijek puštali oteći u zemlju. Imali su također običaj i 


raspodjele kruha, a oni dostojanstveniji među njima, primali su veće porcije. 


Isus je poučavao kraj zdenca u dvorištu, a žestoko je govorio protiv dijabolična 
štovanja, premda njegove riječi nisu dobro primljene. Vidjela sam da je njihov glavar 


dosta tvrdoglav u svojim zabludama. Isus ga je iritirao, čak mu je i proturječio. Na to 


sam čula Isusa kako govori ovom narodu, kao dokaz istinitosti njegovih riječi, da će 
na noć godišnjice pojavka zvijezde Kraljeva, svi ovi idoli biti smrvljeni u prah, a oni 
koji predstavljaju vola će mukati, psi će lajati, a ptice kričati. Oni su slušali ova 
Isusova proroštva s prezirom i s nehajom. Ovo bijaše ono što je Isus svima rekao na 
ovome putovanju. U svim je mjestima, u kojima se zaustavio na svom putu u zemlju 


pogana, ovo prorokovao. 


U svetoj Božićnoj noći, imala sam viziju cijelog putovanja iz poganskog grada blizu 
Kedara do grada-šatora Trojice Kraljeva, te od tamo do ovog zadnjeg poganskog 
dvorca. I svugdje sam vidjela da idoli padaju i lome se u komadiće, te sam čula 
mukanje, lajanje i kričanje iz tih idola. Kraljeve sam vidjela u molitvi u svome hramu. 
Brojna su svjetla bila upaljena kraj malih jaslica, a meni se činilo, da je kraj njih 
stajao jedan kip magarca. Istina je da nisu više štovali svoje idole. Ali, ovi u liku 
životinja mukali su kao znak da je Isus bio stvarni Onaj, kojeg im je zvijezda dovela, 


kao znak za one slabije vjere. 


11. Isus ide u Egipat, poučava u Heliopolisu, te se preko pustinje 


vraća u Judeju 


Iz dvorca s idolima, Isus je sad išao prema zapadu. Brzo je putovao sa svoja četiri 
pratioca, nigdje se ne zaustavljajući, već su samo žurili. Prvo su prešli pjeskovitu 
pustinju, polako i mučno prešli jedan strmi planinski lanac, zatim prešli zemlju s 
vegetacijom, a onda kroz zemlju s niskim grmljem, pa onda stabla kao smreke, čije 
su se grane spajale iznad njih, tako da su imali nadsvođen i zasjenjen put. 

Nakon toga dođoše u kamenit kraj, pun bršljana, a onda kroz livade i šume, sve dok 
nisu stigli do jedne rijeke, spore, ali široke i duboke. Preko nje su prešli na splavi od 
greda. Kad su stigli do jednog grada, koji bijaše na obje obale rijeke, ili na jednom od 
njenih rukavaca ili kanala, još uvijek bijaše noć. Bijaše to prvi egipatski grad na 
njihovu putu. Ovdje, nezamijećeni od ikoga, Isus i njegovi kompanjoni, povukoše se 
pod trijem nekog hrama, gdje su bila konačišta za putnike namjernike. Meni se grad 


činio dosta ruševan. Vidjela sam velike debele zidine, masivne kamene kuće, te 


mnogo sirotinje. Imala sam jednu nutarnju viziju, da je Isus ovamo putovao onom 


istom stranom pustinje, kojom su Djeca Izraela došla u Egipat. 


Sutradan, kad su Isus i učenici napuštali grad, neka su djeca trčala za njima i vikala: 
'Evo idu sveti ljudi!' Žitelji bijahu jako uzbuđeni, jer se preksinoć velika strka 
odigravala. Mnogi su idoli popadali sa svojih postolja, a djeca su u snu govorila 


proročke riječi, o nekim 'svecima' koji su ušli u grad. 


Isus i učenici žurno otiđoše, te uđoše u neku duboku guduru, kojom su putovali 
preko pjeskovite regije. Tu sam ih večer vidjela nedaleko nekog grada, odmaraju se i 
krijepe kraj izvora nekog potočića. Učenici su Isusu oprali noge. U blizini, na jednom 
velikom okruglom kamenu, bijaše u ležećem položaju kip psa s ljudskim glavom. 
Izraz lica bijaše dosta prijateljski. Na glavi bijaše kapa, kakvu je nosio narod ovog 
kraja, a sa strane imaše lepršave uštirkane krajeve kape, kao marame (sfinga). Kip je 
bio veličine krave. Van grada, pod jednim stablom, bijaše još jedan idol, čija je glava 


bila kao u vola. Na tijelu je imao šupljine, te nekoliko ruku. 


Od gradskih vrata vodilo je pet ulica u veliki grad. Isus je krenuo prvom desno. Ulica 
je išla duž gradskih zidina, koji bijahu kao bedemi, a na vrhu su imali male vrtove, te 
kolski put. U donjim dijelovima zidina, bijahu boravišta zatvorena laganim zaslonima 
pletenim od šiblja. Isus prođe s učenicima kroz grad, da ga nitko nije zamijetio. I 
ovdje bijaše nekoliko idolatrijskih hramova, te mnogo masivnih građevina, koje su 


već propadale, a u njihovim zidinama življaše sirotinja. 


Dosta daleko od grada, put je vodio preko golema kamena mosta, preko najšire 
rijeke koju sam vidjela na ovom putu (//). Rijeka je tekla od juga k sjeveru, a 
granala se u mnoge rukavce, koji su tekli u raznim smjerovima. Kraj je bio dosta 
ravan i nizak, a daleko u daljini, ugledala sam neke vrlo visoke građevine, u obliku 
hramova zvijezdo štovatelja, premda su bile izgrađene od kamenih blokova, te bijahu 


puno višlje (piramide). Tlo je bilo nevjerojatno plodno, ali samo duž rijeke. 


Na otprilike sat vremena od toga grada u kojem je Isus kao dječak boravio sa svojom 
Majkom (Ae/iopolis), Isus krene istom rutom kojom su prije Marija, Josip i on došli. 
Grad je bio smješten na prvom rukavcu rijeke Nil, koji je tekao u smjeru Judeje. Tu i 
tamo sam na putu vidjela ljude kako potkresuju živicu, kopaju duboke jarke i prevoze 
splavima. Već je skoro bila večer kad je Isus stigao do grada. I on i učenici odložiše 
haljine ustranu i to prije nego su stigli na destinaciju, nešto što dosada nisam vidjela. 
Vidjela sam neke radnike, koji kad su ugledali Isusa, odlomiše neke grančice sa 
stabla, pođoše k Isusu i bace se nice pred njim, nudeći mu grančice. Kad ih je Isus 
prihvatio, krenuše prema gradu, a grančice zabodoše u zemlju uz put. Ne znam kako 
su prepoznali Isusa. Možda su ga prepoznali prema židovskoj odjeći. Nadali su se i 
očekivali da će ih posjetiti i osloboditi. Međutim, vidjela sam druge koji su bilo skroz 
nehajni, te se brzo požutiše natrag u grad. Oko dvadesetak ljudi okružiše Isusa, te on 


uđe u grad, pred kojim bijaše puno stabala. 


Prije nego je ušao, zaustavi se blizu stabla koje je ležalo preko na jednoj drugoj 
strani, na takav način da mu je korijenje bilo u zraku, a oko njega bijaše muljevita 
crna voda. Sve je ovo bilo okruženo visokom željeznom ogradom, čije su šipke bile 
tako blizu, da se ni ruka nije mogla provući. Na ovom je mjestu potonuo jedan kip 
idola, u vrijeme kada su Marija i Josip bježali s djetetom Isusom u Egipat, a tada se 


drvo naopako posadilo. Ljudi uvedoše Isusa u grad. 


Pred gradom ležaše veliki pravokutni ravni kamen, na kojem pisahu mnoga imena, a 
jedno od njih bijaše ime koje je nosilo opis grada, a završavalo je na polis. Unutar 
grada, vidjela sam vrlo veliki hram, okružen dvama dvorištima, nekoliko visokih 
stupova, suženih na vrhu, te urešenim brojnim figurama, većinom psima s ljudskom 
glavom, sve u ležećem stavu. Grad je pokazivao evidentne znake propadanja. Ljudi 
odvedoše Isusa pod istak debelog zida, nasuprot hrama, te pozvaše neke druge 
građane iz susjedstva. 

Tad se okupiše mnogi Židovi, mladi i stari, a među starcima i vrlo stari ljudi s dugom 
bradom. Među ženama bijaše jedna visoka, poodmakla u godinama, koja me osobito 
dojmila. Svi dočekaše Isusa s poštovanjem, jer oni bijahu prijatelji Svete obitelji u 


vrijeme kad je ona boravila ovdje. Pozadi istaka zida bijaše neki prostor, sad urešen 


u blagdanskom stilu, a u njemu je sveti Josip pripremio boravište za svoju obitelj. 
Ljudi koji su tada živjeli u njihovu susjedstvu, pokazaše ovo Isusu. Apartman je bio 


obasjan visećim lampama. 


Tu je večer Isusa do škole otpratio jedan vrlo stari Židov, a škola je bila vrlo pristojno 
uređena. Žene su ostale stajati u svom prostoru iza rešetke, gdje su imale zasebnu 
lampu. Isus je molio i poučavao, jer su mu oni učtivo ustupili vođenje bogoštovlja. 


Sutradan, vidjela sam Isusa kako poučava u sinagogi. 


Žitelji grada bijahu odjeveni u vrlo kratke tunike, a samo im je dio ramena i prsa bio 
pokriven, a na glavi su nosili smotane bijele povoje. Građevine su bile masivne, 
široke, građene od velikih kamenih blokova, na kojima bijahu iscrtane razne figure. 
Također sam vidjela velike figure, koje nose čudnovato kamenje, bilo oko vrata, bilo 
na glavi. Ljudi ove zemlje prakticirahu idolatriju na najgnjusniji način. Svugdje ste 
mogli sresti idole u obliku volova, ležećih pasa s ljudskim tijelom, te drugih životinja, 


koje su osobito častili na posebnim mjestima. 


Kad je Isus, praćen mnogim žiteljima, napuštao Heliopolis, sa sobom je poveo jednog 
lokalnog mladića, te je tako sad imao pet učenika. Mladić se zvao Deodatus, a majka 
mu bijaše Mira. Ona bijaše ona visoka stara žena, koja je kad je predvečer Isus 
stigao, bila s ljudima koji su ga dočekali s dobrodošlicom. Tijekom Marijina boravka u 
Heliopolisu, Mira je bila bez djece, ali motivom Blažene Djevice, poslije je rodila ovog 
sina. Bio je visok i mršav, a čini mi se da je imao oko 18 godina. 

Kad se pratnja vratila u grad, vidjela sam Isusa kako ide kroz pustinju sa svojih pet 
učenika. Išao je rutom više istočnije nego kad je išla Sveta obitelj na svom bijegu u 
Egipat. Grad u kojem je Isus bio zvao se Eliopplis (Heliopolis). Slovo E i slovo L 
bijahu nekako okrenuti leđa o leđa, nešto što dosada nikada nisam vidjela, a ja sam 


mislila da se možda radi o slovu X. (opaska: sestra Emerik je vidjela 3 L) 


Predvečer su Isus i njegovi učenici stigli do nekog gradića u divljini, nastanjena trima 
vrstama ljudi: Židovima, koji boraviše u čvrstim kućama, Arapima, koji živješe u 


kolibama izgrađenim od granja prekrivenim kožama, te još neki ljudi. Ovi su ljudi 


ovamo pobjegli kad je Antioh bjesnio po Jeruzalemu, te kad je izgnao mnoge 
stanovnike Jeruzalema. 

Vidjela sam cijeli taj događaj. Jedan pobožni stari svećenik (Matatija, I knjiga o 
Makabejcima, 2, 23-25) zakla jednog Židova koji je namjeravao ići žrtvovati idolima, 
prevrnu oltar, te pozva na okup sve dobre ljude, te kao heroj revnovaše za Zakon i 
svjedočanstvo Božje. To bijaše tijekom toga progonstva, da su ovi dobri ljudi amo 
pobjegli. Vidjela sam i mjesto gdje su isprva živjeli. Arapi koji su im se pridružili, 
također bijahu izgnani s njima. Kad je prošlo dosta vremena, Arapi su opet pali u 


idolatriju. 


Kao i obično, Gospodin ode do zdenca, gdje ga dočekaše s dobrodošlicom neki ljudi, 
te ga uvedoše u svoje kuće. Tamo je Isus poučavao, jer nisu imali škole. Isus im reče 
da je blizu vrijeme, kad bi se on trebao vratiti Ocu, da će ga Židovi zlostavljati, te 
progovori i ostalo što je uglavnom govorio na ovom putovanju. Oni su jedva mogli 


povjerovati ono što su čuli, te stvarno istinski željaše da Isus ostane s njima. 


Kad je Isus napustio ovo mjesto, slijedila ga dva nova učenika, potomci Matatijini. 
Putnici sad krenuše još većom divljinom, te požuriše pri kraju dana i cijelu noć, s vrlo 
malo odmaranja. Vidjela sam ih na predivnu mjestu, s predivnom balzamovom 
ogradom, odmaraju se malo kraj zdenca koji je izbio za Svetu obitelj, kad su onomad 
bježali u Egipat. S tom se vodom Marija osvježila, te okupala dijete Isusa. Put kojim 
se Isus vraćao iz Egipta, ovdje se križao s zaobilaznim putem kojim je Marija išla, kad 
je bježala u Egipat. Marija je došla zaobilaznim zapadnijom stranom pustinje, a Isus 
je sad išao istočnijim putem, koji je bio direktniji. Na svom putu iz Arabije u Egipat, 


Isus je mogao vidjeti na svojoj desnoj strani planinu Sinaj, koja bijaše dosta u daljini. 


Kad Isus stiže do Beer Šebe, poučavaše u sinagogi. On formalno objavi svoj identitet, 
te otvoreno progovori o svom skorom kraju. Iz ovog mjesta, sa sobom povede neke 
mladiće. Bio je to četvrti dan puta od Beer Šebe do Jakovljeva zdenca, kraj Sihara, 
mjesta koje je naznačio apostolima za ponovni susret. Prije nego je Šabat započeo, 
Isus stiže do mjesta u dolini Mambre, gdje je u sinagogi poučavao i slavio Šabat. 


Također je posjetio kuće žitelja, te izliječio njihove bolesnike. 


Iz ovog mjesta do Jakovljeva zdenca, bilo je najviše dvadeset sati pješačenja. Isus je 
sad većinom putovao po mraku, kako vijest o njegovu povratku u Judeju ne bi ljude 
nagnala na iznenadni možebitni ustanak. Uglavnom je putovao pastirskim dolinama 
blizu Jerihona do Jakovljeva zdenca, a tamo je stigao tijekom sumraka. Sad je sa 


sobom imao 16 učenika, budući su ga slijedili još neki mladići iz doline Mambre. 


U blizini zdenca bijaše gostinjac, gdje je na jednom zaključanom mjestu bilo sve što 
je potrebno za putnike namjernike, kad bi se ovdje zaustavili odmoriti. Jedan se 
čovjek brinuo o tome i o gostinjcu. Kraj koji ležaše između Jerihona i Samarije bijaše 
predivan. Skoro sve ceste bijahu obrubljene stablima, polja i livade zelene, a potoka 
bijaše posvuda. Jakovljev je zdenac bio okružen predivnim zelenim bedemom, te 


sjenovitim stablima. 


Tamo su Isusa očekivali apostoli Petar, Ivan, Andrija, Jakov i Filip. Svi su plakali od 
radosti što ga ponovo vide, te njemu i mladićima opraše noge. Isus je bio vrlo 
ozbiljan. Govorio je o skorom dolasku svoje Muke, o nezahvalnosti Židova, te o 
kaznama koje ih zbog toga očekuju. Sad je bilo samo tri mjeseca do njegove Muke. 
Uvijek sam vidjela da je blagdan Uskrsa padao u pravo vrijeme, kad se događao u 
kasno proljeće. Isus ode sa svojih 16 novih učenika posjetiti roditelje Eliuda, Sile i 
Eremenzeara, koji stanovaše u obližnjem pastirskom selu. Međutim, apostoli su sami 


krenuli prema Siharu, jer je dolazio Šabat. 


12. Isus u Sihemu, Efronu i Jerihonu 


Dok je Isus s novim mladim učenicima išao do pastirskog sela, gdje je ostao samo 
nekoliko sati, često sam ga viđala kako zastajkuje i nešto ih živo poučava. Naredio je 
Eliudu, Sili i Eremenzearu da nikome ne otkrivaju gdje su išli s njim, niti što im se na 
putu događalo, a reče im i neke razloge zbog čega tako trebaju postupiti. Vidjela sam 
kako Eremenzear drži Isusa za rukav i moli ga da nešto zapiše o tome. Isus mu reče 


da toga može učiniti, ali tek nakon njegove smrti. Ali, istovremeno mu je naredio da 


zapis ostavi Ivanu. Ne mogu ne misliti, da je dio toga zapisa, negdje ostao sačuvan 


sve do naših dana. 


Petar i Ivan dođoše susresti Gospodina, dok ovaj još bijaše na putu, van gradskih 
vrata, gdje ga je čekalo još šest drugih apostola. Apostoli uvedoše Isusa i učenike u 
kuću domaćina, koji dosada nikad nije vidio Isusa, te ga srdačno primi. Isus je čini se 
želio izbjeći javni publicitet, pa je htio ostati samo s apostolima. Novopridošlima su 
oprali noge. 

Započeo je Šabat, te upališe lampe. Isus i njegovi kompanjoni odjenuše duge haljine, 
opasaše se, te nakon molitava otiđoše u školu, koja bijaše izgrađena na maloj 
uzvisini. 

Nakon toga su se okrijepili obrokom koji im je spravio domaćin, a na obroku bijahu i 
neki stari Židovi s dugim bradama. Najstariji od njih odjeveni su kao visoko rangirani 
svećenici, a imali su i ađutante. Ni kod obroka, a ni u školi Isus se još nije obznanio. 


Domaćin je imao neki lukav pogled, a meni se čini da je bio Farizej. 


Kad je obrok završio, Isus zatraži da mu otvore sinagogu. Reče, dosad sam slušao 
vaša poučavanja, a sad bih ja malo poučavao. Isus je govorio o znakovima i 
čudesima, koja nemaju svrhe kad ih ionako ljudi zaborave, vraćajući se svojoj 
grešnosti. Njima je potrebnije propovijedanje nego li čudesa. Čak su i prije obroka, 
apostoli tražili od Isusa da se jasnije izražava, jer ga još uvijek nisu shvaćali. Rekoše, 
uvijek si govorio o svom nadolazećem kraju, i rekoše, da prije toga još jednom mora 
otići u Nazaret, kako bi tamo pokazao svoju moć, te čudesima obznanio svoju misiju. 
Na ovo, Isus odgovori da su čudesa bezvrijedna, ako ne uspije obratiti narod, ako 
nakon svjedočenja, ostane što je i prije bio. Isus nastavi, što sam dobio čudesima i 
znacima, hranjenjem pet tisuća ljudi, uskrsnućem Lazara, kad me i nakon svega toga 


još više žele uhititi. 


Petar i Ivan jednako mišljaše kao njihov Učitelj, ali drugi bijahu nezadovoljni. Na putu 
za Sihem, Isus je objašnjavao Elijudu, Sili i Eremenzearu, zašto nije izvodio čudesa i 
znakove na svom zadnjem putovanju. Reče, to je stoga jer će apostoli i učenici 


potvrđivati njegovu nauku izvođenjem čudesa, čak će ih izvoditi i više nego što je on 


činio. Isus je bio nezadovoljan što su apostoli bili nestrpljivi saznati od trojice mladića 
gdje su to bili s Isusom i što su radili. Dodijavaše im vrlo, a mladići su samo šutjeli. 


Isus im reče da će ići u Jeruzalem i da će propovijedati u Hramu. 


Vidjela sam da su Židovi Sihema poslali glasnike da izvijeste one u Jeruzalemu, da se 
Isus opet pojavio, jer Farizeji Sihema bijahu njegovi najgorči neprijatelji. Nastojali su 
ugrabiti Isusa i isporučiti ga u Jeruzalem. Ali Isus odgovori da njegovo vrijeme još 
nije došlo, da će on sam otići u Jeruzalem, i to ne zbog njihove koristi, nego zbog 


njegovih učenika. 


Isus je sad otposlao apostole i učenike na razna mjesta, a sa sobom je jedino 
zadržao trojicu mladića, da bi i dalje sačuvao tajnu svoga zadnjeg puta. S njima, Isus 
krenu k Efronu, kako bi se susreo sa svetim ženama, u jednom iznajmljenom 
gostinjcu kraj Jerihona. Prije toga im je najavio svoj povratak preko roditelja trojice 
učenika. Na putu je bila magla, a i kiša je puno padala. Isus nije išao najkraćim 
putem. Išao je na razna mjesta, razne gradove i kuće, tješeći žitelje, liječeći bolesne, 


te sve nagovarajući da ga slijede. 


Ni apostoli i učenici nisu išli direktnim rutama kamo su bili poslani, nego su skretali s 
puta na razne farme i kuće, kao bi svima navijestili da se Isus vratio, te da dolazi. 
Bijaše to kao da svi oni koji su čeznuli za spasenjem, ponovo dobivaju vjetar u leđa. 
Ili bolje, kao zalutale ovce koje su se pogubile po šumi, pa sad na povratak svog 


Pastira, čuju njegov glas i kreću se okupljati opet u jedno stado spasenja. 


Predvečer je Isus stigao do Efrona. Ulazio je u kuće, ozdravljao, zvao ljude da ga 
slijede do škole. Ovo je mjesto imalo veliku sinagogu, koja se sastojala od dvije 
dvorane, jedna iznad druge. Na propovijed je hrlio narod iz Efrona i okolice, i 
muškarci i žene. Sinagoga bijaše pretrpana. Isus naredi da postave stolac usred 
dvorane, gdje je prvo poučavao muškarce, pa onda žene. Žene su stajale straga, ali 
su im muškarci napravili mjesta. Isus je učio o neophodnosti da ga slijede, o svom 
skorom kraju, o kaznama koje će pasti na sve one koji ne budu vjerovali u njega. 


Narod je počeo mrmljati, jer tamo među njim, bijaše i mnoštvo pokvarenih duša. 


Iz Efrona, Isus otpusti trojicu vjernih mladića i posla ih da susretnu svete žene, kojih 
bijaše deset u broju, a već su bile u onom iznajmljenom gostinjcu kraj Jerihona. 
Bijahu to, Blažena Djevica, Magdalena, Marta s još neke dvije, Petrova supruga i 
pokćerka, Andrijina supruga, Zakejeva supruga i kći. Ova zadnje spomenuta bijaše 
udana za nekog vrlo revnog učenika koji se zvao Anadija, a bijaše pastir i rođak Siline 
majke. 

Petar, Andrija i Ivan, sretoše Isusa na putu, te on s njima uđe u Jerihon. Blažena 
Djevica, Magdalena, Marta i druge, očekivaše njegov dolazak kraj određena zdenca. 
Bilo je dva sata prije zalaska sunca, kad Isus dođe do njih. Žene se bace nice pred 
njega, te mu poljube ruku. I Marija mu je poljubila ruku, a kad ustade, Isus njoj 


poljubi ruke. Magdalena je stajala nekako otraga. 


Kraj zdenca, učenici opraše Isusu noge, pa onda i apostolima, nakon čega su svi 
otišli na objed. Žene su jele napose, a kad je objed završio, zauzeše svoja mjesta u 
zadnjem dijelu blagovaonice, kako bi čule Isusovo propovijedanje. Isus nije ostalo u 
gostinjcu, nego se s trojicom apostola vrati u Jerihon, gdje su bili okupljeni ostali 
apostoli i učenici s mnoštvom bolesnika. Žene su išle za Isusom. Vidjela sam kako 
Isus ulazi u mnoge kuće i liječi bolesnike. Nakon toga je sam Isus otključao 
sinagogu, te naredio da postave stolac usred dvorane. Svete su žene stajale otraga u 
dvorani. One su imale posebnu lampu. I Marija bijaše s njima. Nakon poučavanja, 


svete su se žene vratile u svoj gostinjac, te su sutra ujutro krenule svojim kućama. 


U Jerihonu se okupilo mnoštvo, jer je Isusov dolazak bio najavljen od strane učenika. 
Sutradan je Isus poučavao i liječio, a među narodom se podiglo veliko mrmljanje, jer 
je broj Farizeja bio izuzetno velik. Oni su otposlali glasnike u Jeruzalem, da ih o 


svemu izvijeste. 


Poslije toga Isus ode do mjesta krštavanja na Jordanu, gdje su se okupili brojni 
bolesnici, očekujući njegov dolazak. Oni su čuli da se Isus vratio, te ga moljaše za 
pomoć. Uokolo bijaše nekoliko malih koliba i šatora, pod kojima su se mogli spustiti 


do vode. Vidjela sam bazen usred malog otočića, u kojem je sam Isus kršten. 


Ponekad bi bio pun, ali opet drugi put, voda bi nekako otekla. Ljudi su ovamo došli 
po ovu vodu iz svih dijelova zemlje, iz Samarije, Galileje, čak i iz Sirije. Imali su 
natovarene magarce s velikim kožnim mješinama. Mješine su visjele s obje strane 
magareta, a bijahu nekako zakačene kukama za samar. Isus je mnoge ozdravio. S 


njim bijahu samo Ivan, Andrija i Jakov mlađi. 


Nisam vidjela da se sad ikakvo krštenje dogodilo, samo odrješenje i ozdravljanje. Čak 
je kod Ivanova krštavanja bilo više nekog sakramentalnog karaktera, nego što to 
bijaše danas kod odrješenja. Zadnji put kad je Isus bio u Jerihonu, mnoštvo 
bolesnika je ozdravilo kupajući se u gradskom bazenu, ali ne bijaše nikakva 
krštavanja. Ovdje u ovom dijelu Jordana, bijaše i kupalište, koje bijaše mnogo 
posjećenije, a Ivan Krstitelj ga je prilično povećao (i izgledom i brojem posjetitelja). 
Usred zdenca na otoku na kojem je Isus kršten, još uvijek je stajala ona motka za 
koju se držao. Isus je mnoge ozdravljao, a da nije koristio vodu, premda ju je 


polijevao po glavama gubavaca, a učenici su ih otirali. 


Krštavanje je zapravo započelo tek nakon Pedesetnice. Isus nije nikada krštavao. 
Majka je Božja i sama krštena od strane Ivana apostola, na bazenu Betsaida, i to 
nakon Pedesetnice. Prije ceremonije, Ivan je slavio svetu Misu, tj. posvećivao i 


recitirao neke molitve, kao što je bio i običaj u to vrijeme. 


Kad je okupljeno mnoštvo postalo veliko, Isus s apostolima ode do Betela, gdje je 
patrijarh Jakov ugledao na brdu ljestve koje sežu do neba. Kad tamo stigoše, već se 
smračilo. Otiđoše do jedne kuće u kojoj su stanovali vjerni učenici, koji ih i očekivaše, 
a među njima bijahu Lazar i sestre, Nikodem, Ivan Marko, koji je tamo došao iz 
Jeruzalema u tajnosti. 

Domaćin kuće je imao suprugu i četvero djece. Kuća bijaše okružena dvorištem, u 
kojem bijaše i zdenac. Praćen s dvoje djece, domaćin otvori vrata i dočeka goste, te 
ih odmah odvede do zdenca i opra im noge. Dok je Isus sjedio na rubu zdenca, iz 
kuće mu dođe Magdalena, te mu na glavu izli malu bočicu miomirisa. Učinila je to 
tako da mu je stala iza leđa, baš kao što je to i prije činila. Čudila sam se njenoj 


smionosti. 


Isus privinu Lazara na grudi, koji još uvijek bijaše blijed i slab. Lazarova kosa bijaše 
izuzetno crna. Poslužen je obrok od voća, kruha, mednog saća, povrća, uobičajeni 
obrok u Judeji. Na stolu bijahu i male čašice. Isus ozdravi bolesnike koji su ležali u 
jednoj dvorišnoj kući, koja je pripadala domaćinu kuće. Žene su jele napose, te se 


poslije obroka smjestiše otpozadi sobe, kako bi čule Isusov govor. 


Sutradan se Lazar sa svojim društvom vratio u Jeruzalem, dok je Isus s trojicom 
apostola išao zaobilaznim putem do kuće sina Andrijana polubrata, čija je kći ležala 
bolesna. Oko podne stigoše do zdenca koji pripadaše toj kući. Domaćin kuće, 
robustan čovjek, koji se bavio pletenjem zaslona od šiblja, opra im noge i uvede u 
kuću. Imao je jako puno djece, neka bijahu još malena. Dva odrasla sina, od 16 i 18 
godina ne bijahu doma, nego su ribarili na Galilejskom moru, u Andrijinu rodnom 
mjestu. Andrija im je poslao glasnike da im kažu da se Isus vratio, pa neka dođu 


susresti ga na izvjesnom mjestu. 


Nakon obroka, domaćin uvede Isusa i apostole do bolesne kćeri, djevojčice od oko 
12 godina. Već dugo ona tako ležaše, potpuno blijeda i bez pokreta. Bila je bolesna, 
a usto je bila i maloumna. Isus joj zapovijedi da ustane. Tad je s Andrijom, držeći je 
za ruke, odvede do zdenca, gdje joj Isus izli vode na glavu. Nakon toga, na 
Gospodinovu zapovijed, ona se ode oprati pod šatorom, te se vrati u kuću potpuno 
izliječena. Bila je to visoka djevojčica. 

Kad je Isus s apostolima napustio mjesto, otac ga je ispratio dio puta. Prije 
nastupanja Šabata, Isus stiže do nekog gradića. Odsjeo je u gostinjcu kraj gradskog 


zdenca, a tad sa svojim sljedbenicima odmah ode u sinagogu proslaviti Šabat. 


Sutradan ujutro, Isus opet ode do sinagoge, gdje je molio i kratko propovijedao. 
Vidjela sam veliko mnoštvo oko njega. Dovodili su mu bolesne, kao što ronioci imaju 
bolest, a on ih ozdravi. Vidjela sam da su svi ljudi ovog mjesta častili Isusa i tiskali se 
oko njega. Gužva je bila velika. I apostoli su liječili i blagoslivljali. Čak su i svećenici 


dovodili bolesnike. 


Vidjela sam da je u ovom mjestu Isus ozdravio gubavca, koji je inače često tamo 
donesen, ili bi bio kraj puteva kojima je Isus prolazio, ali bi uvijek Isus kraj njega 
prolazio. Taman prije Isusova dolaska, oni su donijeli tog jadnika iz rubne gradske 
četvrti, gdje je on stanovao u malom boravištu ugrađenom u gradske zidine. Donijeli 
su ga Isusu na nekoj vrsti nosiljke koja imaše zatvore sa strana, kao zavjese. Nitko 
nije prilazio bolesniku, osim Isusa, koji podiže zavjesu, dotače ga se, te naredi da ga 
odnesu neka se okupa blizu gradskog zida. Kad je ova naredba izvršena, ljuske su od 
gube padale s njega. Čovjek je bio pogođen dvostrukom gubom, jer je toj vanjskoj 


bolesti dodana nečistoća. 


Gospodin je također izliječio mnoge žene od bolesti krvarenja. Dok je Isus ozdravljao 
u dvorištu sinagoge, gužva je bila velika, tako da je narod probio ograde ili se penjao 


na krov. 


Isus napusti ovo mjesto, te s trojicom apostola ode do masivna dvorca 
(Alexandrium?), okružena bedemima, ili jarcima protiv napadača. Čini se da su tamo 
bile neke toplice, jer sam vidjela sve vrste podruma, nadvoja i masivnih zidina. Kad je 
Isus navijestio da želi ući u ovaj dvorac, apostoli ga nagovaraše da to ne čini. Rekoše 
mu da bi tako mogao podići odvratnost protiv sebe i da bi tako mogao izazvati 
skandal. Isus im odvrati, da ako ga ne žele pratiti, neka ga puste da on sad ide. Isus 


uđe sam u dvorac. 


U dvorcu bijaše svakojakih ljudi. Čini se da su neki bili zatvorenici, drugi bolesnici i 
iscrpljeni slabići. Na vratima bijaše postavljena straža, jer nitko nije smio sam van 
dvorca. Uvijek bi van išla nekolicina, a pratila bi ih straža. Ti su ljudi morali raditi u 
okolici dvorca, čistiti polja i kopati kanale. 

Kad je Isus s apostolima pokušao unići, stražari ih zaustaviše, ali na njegovu riječ, 
oni se s poštovanjem maknu i puste samo Isusa da uđe. U dvorištu se oko Isusa 
okupiše zatvorenici. Isus im se obrati i odvoji nekoliko od njih. 

Iz obližnjeg grada, Isus je pozvao dvojicu muškaraca, koji su čini se bili službenici 
civilnog zakona, jer su im s ramena visjele kožne trake, na kojima bijahu kao neke 


metalne značke. Isus porazgovara s njima, te mi se čini da je platio otkupninu za one 


koje je odvojio od ostatka ljudi. Poslije sam ga vidjela kako je napustio dvorac s tih 


25 ljudi, te s njima i apostolima ode do Jordana, putujući tamo cijelu noć. 


Ovaj brzi marš odvede ga do gradića, u kojem su ga čekale žene i djeca nekolicine 
tih zatvorenika. Ostali su prešli Jordan malo poviše, te onda skrenuše na istok. Ovi 
ljudi bijahu iz krajeva kraj Kedra, gdje je Isus prije puno poučavao prije svog puta ka 
zvijezdo štovateljima. Isus je otposlao apostole naprijed. 

Kad je prolazio kroz doline blizu Tiberijade, te prošao kraj Jakovljeva zdenca, 
pridružiše mu se trojica fihih učenika i nekoliko drugih, koji su mu se pridružili na 
njegovu putu k poganima. Oni nastaviše svoj put, djelomično po mraku, a samo su 
odmarali nekoliko sati pod sjenicama, kad je sunce pripeklo. 

Sutradan predvečer, stigoše u Kafarnaum. Tu Isus predstavi nekog mladića, zvanog 
Sela ili Selam. On bijaše rođak mladoženje iz Kedra, kojem je Isus dao kuću i 
vinograd, onomad kad je išao k zvijezdo štovateljima. Taj je mladoženja poslao Selu 
k Isusu, a ovaj ga očekivaše u Andrijinoj kući. On se baci nice pred Isusom, a ovaj 


mu položi ruke na ramena, te ga primi među učenike. 


Isus ga je odmah iskoristio, poslavši ga k nadstojniku sinagoge, da ga zatraži ključ i 
svitke Pisama, koji su pronađeni u Hramu, kad onomad bijaše srušen i sedam godina 
lišen svete službe. Zadnji put kad je Isus ovdje poučavao, koristio je te iste svitke, a 
bijahu iz Izaije. Kad se mladić vratio, Isus i njegovo društvo, otiđoše do škole i 
upališe lampe. Isus naredi da se raščisti prostor, te da se postavi katedra sa 
stepenicama. Okupilo se veliko mnoštvo, a Isus je dugo poučavao iz svitaka. 
Atmosfera u Kafarnaumu bijaše zaista velika. Ljudi se okupljali na ulicama, a ja sam 


čula kako viču: 'Ovdje je opet Josipov Sin!" 


Prije zore sutrašnjeg dana, Isus napusti Kafarnaum, a ja ga ugledah kako ide u 
Nazaret. Pratili ga učenici i nekoliko apostola koji su mu se pridružili. U ovoj sam 
prilici vidjela kako je Anina kuća prešla u tuđe ruke. Isus je također otišao do 


Josipove stare kuće, koja sad bijaše nenastanjena i zaprta. 


Tad Isus nastavi pravo prema sinagogi. Njegov je pojavak bio signal za veliko 
uzbuđenje među narodom, koji je istrčavao iz kuća i okupljao se u skupine. Iznenada 
jedan opsjednuti gluhonijemi, poče vikati za Isusom: 'Evo Josipova Sina!' Evo 
buntovnika! Zgrabite ga! Zatvorite ga!' Isus mu naredi da ušuti. Čovjek posluša, ali 


Isus nije istjerao đavla iz njega. 


U zbornici Isus naredi da se napravi mjesta i da se za nj postavi katedra. Na ovom je 
putovanju Isus postupao potpuno slobodno, te je otvoreno poučavao, kao čovjek koji 
na to ima potpuno pravo, a to je jako ljutilo njegove neprijatelje. Isus je također 
posjetio mnoge kuće u okolici Josipove stare kuće, gdje je izliječio mnoge i 
blagoslovio djecu. Na ovo su Židovi, koji su na poukama bili tolerantno šutljivi, postali 
skroz srditi. Isus ubrzo napusti grad, rekavši apostolima da se nađu na gori na kojoj 


se dogodilo umnažanje kruha. 


Kad stigoše do te gore, već je pao mrak, te su po njenu vrhu bile upaljene vatre. 
Isus je stajao u centru, a oko njega apostoli, a oko njih opet učenici. Okupilo se 
znatno mnoštvo. Isus je cijelu noć poučavao, te skoro cijelo juto. Pokazivao je 
apostolima, upirući prstom tu i tamo, na što su oni odlazili ispuniti zadatke liječenja i 
poučavanja. Izgledalo je da im izdaje naredbe, za njihove skore napore i putovanja, 
koje moraju izvršiti. Ovdje su ga napustili mnogi učenici, a u zoru se Isus uputi 


prema jugu. 


Na ovom putu neki otac i majka, moljaše Isusa da uđe u njihovu kuću, te izliječi 
njihovu bolesnu kći, koja bijaše mjesečarka, sva blijeda i slaba. Isus joj zapovijedi da 


ustane, a ona ustade potpuno zdrava. 


Na sat udaljenosti od Tanat-Sila, svi su apostoli imali u rukama zelene grančice, te 
iziđoše pred Isusa dočekati ga. Svi se bace nice pred njim, a Isus uze jednu grančicu. 
Tad mu opraše noge. Mislim da se ova ceremonija dogodila, jer su opet svi bili 
ujedinjeni, skupa, te stoga jer se Isus još jednom otvoreno obznanio Učiteljem, te je 


ponovo započeo svuda propovijedati. 


Praćen apostolima i učenicima, Isus ode do grada gdje su bile Blažena Majka, 
Magdalena, Marta i druge svete žene, osim Andrijine supruge, te Petrove supruge i 
pokćerke, koje su još uvijek bile u Betsaidi. Žene su dočekale Isusa van grada u 
jednom gostinjcu. Marija je došla iz okolice Jerihona, te je ovdje čekala Isusa. I 
druge su žene ovamo došle iz raznih pravaca. Tamo su pripremile objed za 
pedesetak ljudi. Nakon obroka, Isus naredi da mu donesu ključ od škole. Tamo je 


propovijedao, a veliko ga mnoštvo naroda slušalo. 


13. Isus ide u Betaniju 


Sutradan ujutro, Isus izliječi mnoge bolesnike u gradu, premda je već prije prošao 
kraj brojnih kuća bez da je vršio liječenja. Liječio je također i kod gostinjca. Nakon 
toga, Isus otpusti apostole, poslavši ih u Kafarnaum, a druge na mjesto umnažanja 
kruhova. Svete su žene otišle do Betanije. Sam je Isus također krenuo prema 
Betaniji, a Šabat je proslavio u jednom gostinjcu, sa svim učenicima koje je doveo sa 
svojeg zadnjeg putovanja. Usred dvorane objesiše lampu, na stol postaviše crveni 
stolnjak, a preko njega bijeli, te odjenuše blagdansku nošnju. Tad se svi poredaše 
oko Isusa, kako bi sudjelovali u molitvi. Isus je molio iz svitka Pisma. Sve zajedno ih 
je bilo oko dvadeset. Cijeli je dan gorjela Šabatska lampa, a Isus je naizmjence molio 


i poučavao učenike njihovim dužnostima. 


Bijaše tamo i novi učenik Silvanus, koga je Isus primio u zadnjem gradu. On već 
imaše oko trideset godina, a bijaše iz Aronova plemena. Isus ga je već poznavao iz 
rane mladosti, te je na njega gledao kao na svog budućega učenika. To još bijaše 
kad je onomad sveta Ana priredila gozbu kad je Isus bio dvanaestogodišnjak. Isus se 
tad vraćao od svoga poučavanja u Hramu. Na toj istoj gozbi, Isus je izabrao budućeg 


mladoženju iz Kane. 


Na putu za Betaniju, Isus nastavi propovijedati na korist novim učenicima, 
objašnjavajući im Očenaš, govoreći im o vjernosti njegovoj službi, rekavši im da će 


sad neko vrijeme poučavati u Jeruzalemu, nakon čega će se ubrzo vratiti svome 


Nebeskom Ocu. Reče im i o tome da će ga jedan napustiti, jer mu je u srcu izdaja 
već posijana. Svi ovi novi učenici su ostali vjerni Isusu. 

Na ovom putu, Isus je ozdravio nekolicinu gubavaca, koji su iznijeti kraj ceste. Jedan 
sat od Betanije, uđoše u gostinjac u kojem je Isus puno poučavao prije Lazarova 
uskrsnuća, i gdje je Magdalena došla susresti se s njim. U gostinjcu je bila i Blažena 
Djevica s drugim svetim ženama, kao i petorica apostola: Juda, Toma, Šimun, Jakov 
mlađi, Tadej, Ivan Marko i drugi. Lazar ne bijaše tamo. Apostoli su izišli dio puta kako 
bi susreli Isusa kod zdenca, gdje ga pozdraviše i opraše mu noge, nakon čega je Isus 


poučavao, a nakon toga otiđoše na objed. 


Tad su svete žene otišle do Betanije, dok je Isus ostao u gostinjcu s ostatkom ekipe. 
Sutradan, umjesto da ode pravo u Betaniju, Isus okruži grad i krene po okolici. 
Pratila ga trojica tihih učenika. Ostatak apostola i učenika razdvojio se u dvije 
skupine. Jednu je vodio Tadej, a drugu Jakov, a otišli su u okolicu propovijedati i 
liječiti bolesnike. Vidjela sam kako efektno liječe na nekoliko načina: polaganjem 
ruku, dahnuvši nad bolesnikom, ili u jednom slučaju kod nekog djeteta, uzimajući ga 


na koljena, ili bi djecu privili na grudi, te na njih dahnuli. 


Na ovom putovanju, Isus je ozdravio mnoge opsjednute đavlom. Taman kad je ulazio 
u neko seoce s razbacanim kućama, roditelji nekog mladića potrčaše za njim. On 
pođe s njima u dvorište njihove kuće, gdje nađe njihova opsjednuta sina, koji je na 
Gospodinovo približavanje, postao bijesan, skačući uokolo i bacajući se na zidove. 
Prijatelji ga nastojaše svezati, ali nikako nisu uspijevali, jer je mladić postao sve žešći 
i rabijatniji, bacajući lijevo i desno one koji mu se približiše. Na to Isus zapovijedi 
svim prisutnima neka se povuku, te ga ostave nasamo s mladićem. Kad ga 
poslušaše, Isus pozva opsjednutog neka mu priđe. Ali on, ne odgovarajući na poziv, 
poče plaziti jezik i praviti strašne grimase prema Isusu. Isus ga opet zovnu. On opet 


ne dođe, nego okrenu glavu nekako čudno ustranu, i preko oka promatraše Isusa. 


Tad Isus podiže oči k nebu i pomoli se. Kad je ponovo zapovjedio opsjednutom da 
priđe, on to i učini, te se baci nice, koliko je dug i širok pred Isusove noge. Isus 


prijeđe brzo preko njega, prvo jednim stopalom, pa onda drugim, a ja ugledah kako 


iz mladićevih otvorenih usta izlazi crni spiralni dim, koji nestade u visinama. U ovom 
uzdižućem dimu, zamijetila sam tri čvora, a zadnji bijaše najtamniji i najjači. Ova tri 
uzla bijahu povezani u jedno nekom jakom uzicom, te s mnoštvom tanjih. Cijelu bih 
stvar najbolje mogla usporediti s tri kandila, jedan iznad drugog, čiji se oblaci dima 


dižu iz različitih otvora, dok se najzad ne ujedine u jedno. 


Sad je opsjednuti ležao pred Isusom kao mrtvac. Isus nad njim napravi znak križa, te 
mu zapovijedi da ustane. Jadnik ustade. Isus ga odvede do njegovih roditelja, koji 
bijahu kraj dvorišnih vrata, te im reče: "Vraćam vam vašeg sina izliječenog, ali opet 
ću ga jednom zatražiti od vas. Ne griješite više protiv njega.' Oni su sagriješili protiv 


sina, i zbog toga je sin pao u tako bijedno stanje. 


Isus sad ode do Betanije. I upravo oslobođeni mladić, kao i mnogi drugi, otiđoše isto 
tamo, neki pred Isusom, neki za njim. Mnogi koje su apostoli izliječili također bijahu 
prisutni u gradu, te se velika graja diže, kad su ozdravljenici svuda proglašavali svoju 
radost. Vidjela sam neke svećenike kako idu susresti se s Isusom, te ga uvedoše u 
sinagogu, gdje pred njega postaviše knjigu Mojsijevu, iz koje su želji da Isus 
poučava. Tamo u školi bijaše mnoštvo ljudi, a svete žene bijahu na mjestu određenu 


za žene. 


Poslije su otišli do kuće Šimuna u Betaniji, izliječena gubavca, gdje su žene pripremile 
obrok u iznajmljenoj dvorani. Lazar ne bijaše tamo. Isus i trojica tihih učenika, 
konačiše u gostinjcu blizu sinagoge, a apostoli i drugi učenici u onom van Betanije. 
Marija i druge žene ostadoše u Martinoj i Magdaleninoj kući. Kuća u kojoj je prije 
Lazar stanovao, bijaše na strani grada prema Jeruzalemu. Bila je kao dvorac, 


okružena bedemima i mostovima. 


Sutra ujutro Isus opet poučavaše u sinagogi. Od učenika bijahu prisutni Saturnin, 
Natanel Kased, Zakej. U Betaniju su donijeli mnoge bolesnike. U kući Šimuna 
gubavca, bijaše pripremljen objed, na kojem je Isus dijelio namirnice sirotinji, te ih 
pozvao da sudjeluju u objedu s drugim gostima. Ovo je dalo poticaj glasinama među 


Farizejima u Jeruzalemu, da sve što dođe pod ruku Isusu, on to potroši na rulju. 


Dok je Isus poučavao u školi, mnoštvo bolesnika bijaše poredano u dva niza šatora, 
od škole do Šimunove kuće. Među njima ne bijaše gubavaca, jer su se oni usuđivali 
pokazivati samo na pustim mjestima. Dok se Isus približavao šatorima, slijedila ga 
trojica učenika, kao Leviti, po jedan sa svake strane, ali ipak malo iza njega, dok je 
treći bio direktno iza njega. Nije bilo gužve. Isus krene naprijed niz jedan niz šatora, 
a vraćao se po drugom nizu. Liječio je na razne načine. Rijetko je prolazio kraj nekih 
bolesnika, a neke je samo utješio, bez ozdravljanja. Reče im da bi trebali promijeniti 
svoj način življenja. Neke je uzeo za ruku i naredio im da ustanu, dok je druge jedva 
i dotakao. Jedan čovjek bolovaše od vodene bolesti, Isus ga udari rukom malo po 
glavi i tijelu, a otok odmah spade. Voda se izlila iz cijelog čovjeka u potocima znoja. 
Mnogi se ozdravljeni bacaše nice pred Isusa, a njegovi ih kompanjoni dizaše i 
odvodiše ustranu. Kad se Gospodin vratio natrag u zbornicu, naredi da puste 


ozdravljenike da sjednu blizu njega, a onda poučavaše. 


Vidjela sam kako Isus šalje učenike u parovima iz Betanije u okolicu, kako bi 
poučavali i liječili. Nekima je rekao da se vrate u Betaniju, a drugima da idu u 
Betfagu. On je sam sa trojicom tihih učenika, nakon par sati, otišao na jug, par sati 
od Betanije, do nekog seoceta, gdje je liječio bolesnike. Tu sam ga vidjela kako ulazi 
u kuće čovjeka kojeg je nekoć ozdravio od mutavosti, ali je ovaj opet pao u grijeh, te 
je ostao paraliziran. Prsti i ruke mu bijahu skroz izobličeni. Isus mu se obrati s 
nekoliko utješnih riječi, te ga se dotače. Čovjek odmah ustade. Isus također izliječi 
nekoliko djevojaka koje ležaše blijede i bolesne. Ponekad su izgledale kao da su 
mrtve, ležale su u nesvijesti, a ponekad bi plakale ili bi se glasno smijale. One bijahu 


mjesečarke. 


Taman prije Šabata, Isus se opet vrati do Betanije, te uđe u školu. Čula sam kako se 
Židovi hvale protiv Isusa, da on još uvijek ne može ono što je Bog činio za Djecu 
Izraelsku, kada im je u pustinji dao da pada mana s neba. Ovi bijahu jako srditi na 


Isusa. Isus ovaj put provede noć u Betaniji, ali van učeničkog gostinjca. 


Kad je bio u tom gostinjcu, dođoše mu trojica mladića iz Jeruzalema: Obed, sin 
starca Šimuna, hramski sluga i tajni učenik. Drugi bijaše Veronikin rođak, a treći, 
rođak Ivana Kuse. Ovaj zadnje spomenuti bijaše poslije biskup Kedra. Neko je 
vrijeme živio kao pustinjak blizu stabala datulje, i to tamo kad je Sveta obitelj bježala 
u Egipat, i kad se onomad datulja spustila do zemlje, da bi Marija mogla ubrati plod. 
Ovi učenici upitaše Isusa zašto ih je toliko dugo napustio, zašto je u drugim mjestima 
učinio toliko puno, a da oni o tome nisu ništa znali. U svom odgovoru ovim 
učenicima, Isus progovori o blagu i drugim dragocjenostima, koje za one koji ga nisu 
dugo vidjeli, izgleda im novo i prekrasno. Isus također reče, kad bi sijač posijao sve 
svoje sjeme odjednom na jedno mjesto, onda bi tuča mogla sve uništiti, pa tako 
liječenja i propovijedi, koje su održane u dalekim mjestima, neće dugo biti 


zaboravljeni. Isus je tako nekako odgovorio. 


Ovi su učenici donijeli vijest kako glavari svećenički i Farizeji postavljaju uhode u 
mjesta oko Jeruzalema, kako bi uhvatili Isusa, čim se ovaj pojavi. Čuvši ovo, Isus 
povede sa sobom samo dvojicu najnovijih učenika, Selama iz Kedra i Silvanusa, te 
ode s njima do Lazarova imanja blizu Gineje, gdje je tad bio i sam Lazar. Isus je 


putovao cijelu noć. 


Dva dana prije ovoga, Lazar bijaše u malom gradiću između Betanije i Betlehema, u 
okolici gdje su Tri kralja odmarala na svom putu k Betlehemu. Ali, primivši poruku od 
Isusa, ode od tamo i dođe do svog imanja. Isus je vrlo dobro znao da će mu ona tri 
učenika donijeti takve vijesti iz Jeruzalema, te da će sam napustiti Betaniju, stoga on 


već dvije noći nije noćio u Betaniji, nego u učeničkom gostinjcu van grada. 


Isus prije zore stiže (još uvijek bijaše mrak) do Lazarova imanja, te pokuca na 
dvorišna vrata. Sam ih je Lazar otvorio, te sa svjetlom povede Isusa do velike 
dvorane, gdje su se okupili Nikodem, Josip Arimatejski, Ivan Marko, Jair i mlađi 
Obedov brat. 


Poslije sam ponovo vidjela Isusa sa dvojicom učenika u Bethabari i Efronu, gdje je 
slavio Šabat. Tamo bijahu i Andrija, Juda, Toma, Jakov mlađi, Tadej, Zakej, i 


sedmorica drugih učenika, a tamo su došli iz Betanije, kako bi se susreli s Isusom. 
Kad je Juda namjeravao napustiti Betaniju, vidjela sam kako ga Blažena Djevica 


iskreno nagovara da bude skromniji, da se čuva, te da se ne zapliće u afere. 


U Efronu je Isus izliječio slijepca, hroma, gluha i nijema, a tamo su toga čovjeka i 
doveli radi toga. Isus je također oslobodio od đavla jednog opsjednutog. Kad je 
napustio Efron, Isus ode do mjesta sjeverno od Jerihona, gdje je bio nekakav azil za 
bolesnike i sirotinju. Tu je povratio vid jednom starom slijepcu, kojeg je nekoć, kad je 
ozdravljao, otposlao bez ozdravljenja, premda je tada ozdravio dvojicu slijepaca, 
namazavši im oči smjesom svoje pljuvačke i gline. Sad je ozdravio toga starca, samo 


svojom riječju. 


S ovog zadnjeg mjesta, Isus se vrati do Lazarova posjeda, te onda s Lazarom ode do 


Betanije, gdje su došle svete žene, kako bi se susrele s Isusom. 


